Matius 


1:1 Akeku dafta wa'i ra waro Ruma Isa Al Masih, londo ra mai la Daud, 
londo ra mai la Ibrahim. Ratampvu'u aipu la Ibrahim sampe zi la Daud, 
ngara-ngara wa'i ra waro Ruma Isa vune ratunti ake: 1:2-6a la Ibrahim, la 
Ishak, la Yakub, la Yehuda ro arizohona, la Peres ro la Zerah (ina siazoho 
ngarana la Tamar), la Hezron, la Ram, la Aminadab, la Nahason, la 
Salmon, la Boas (inana edezu la Rahab), la Obed (inana edezu la Rut), la 
Isai, ro Sangaji Daud. 1:6b-11 Ratampuu aipu Daud sampe wakatu 
pakikai bangsa Israel aka Babel wara ratunti ngara-ngara vune ake: la 
Sulaiman (inana edezu wei wa'u la Uria), la Rehabeam, la Abia, la Asa, la 
Yosafat, la Yoram, la Uzia, la Yotam, la Ahas, la Hizkia, la Manasye, la 
Amon, la Yosia, la Yekhonya ro ari ra sa'ena. 1:12-16 Ratampu'u aipu 
bangsa Israel rapaki aka Babel sampe rawarakai Ruma Isa wara ratunti 
ngara-ngara vune ake: la Yekhonya, la Sealtiel, la Zerubabel, la Abihud, la 
Elyakim, la Azur, la Zadok, la Akhim, la Eliud, la Eleazar, la Matan, la 
Yakub, la Yusuf rahi la Maria. Ro la Maria edeku warakai Ruma Isa 
zipehekai Al Masih 1:17 Ndazi razi tampu'u aipu la Ibrahim sampe la 
Daud sara'ana wara sampuru upa londo ra mai. Ratampvu'u aipu la Daud 
sampe rakakai wakatu dou Israel paki aka Babel wara sampuru upa londo 
ra mai rau. Ratampu'u aipu dou Israel rapaki aka Babel sampe ngganakai 
Al Masih wara sampuru upa londo ra mai rau. 1:18 Ndakeku caritana 
warakai Ruma Isa Al Masih, inana va Ruma Isa Al Masih edezu la Maria, 
sozi angi lavo la Yusuf. Pala sawatipu va siazoho nikana, palasi la Maria 
nawa'ura na'e loko. La Yusuf wati vadena va one la Maria na'e lokona kai 
kuasa Roh Allah. 1:19 La Yusuf, dou sozina ede, edezu dou mato'a zi 
hukum Taurat. Ndazi sia nane'e dengga sozi angina, pala kai nari-nari, 
loakuzu wati maja la Maria zi tando dou mboto. 1:20 Wunga timba-timba 
va la Yusuf lampa rawi ede, sia nifina. Ade nifina ede, edana mala'eka 
Ruma manggahi zi sia, "Yusuf, londo ra mai la Daud, aina dahumu nika 
lavo la Maria, vara ana dou to'i ma wara ade lokona ede edezu 
randazikaina va kuasa Roh Allah. 1:21 La Maria zimanggana savua ana 


mone. Ana dou to'i ede pavuapu nggomi tangarakaimu Isa, vara Sia 
zimakasalama ela-Na razi dosa siazoho." 1:22 Samenana ede ndazi 
ndedekaina loakuzu ndazina au ranggahi va Ruma rakarongga va nabi-Na, 
edezu, 1:23 "Savua dou sampela zimana'e loko ro nanggana ana mone. 
Ana dou to'i ede zitangarakai Imanuel." (Imanuel edezu nggahi Ibrani ma 
aona "Ruma Hatalla wara lavo ndaita"). 1:24 Sawa'u va tu'u la Yusuf, sia 
karawina au ranggahi mala'eka Ruma ede zi sia. Sia nikana lavo la Maria. 
1:25 Pala salama la Maria watipu ngganana anana ede, la Yusuf wati maru 
campona lavo la Maria. Ro sawa'u va nggana va la Maria ana dou to'i ede, 
la Yusuf tangarakaina ana dou to'i ede Isa. 


2:1 Ruma Isa rawarakaina aka kota Betlehem zi dana Yudea aipu wakatu 
parenta va Sangaji Herodes. Aipu wakatu ede pila-pila dou ta ele ma loa 
poda ilimu ntara maina aka Yerusalem. 2:2 Sozi rero va siazoho, "Taveku 
Ana dou to'i ede mavou ranggana zimanzadi sangaji dou Yahudi? 
Madazoho ra'edamu ntara-Na mawontu tawela ele, ro madazoho maimu 
zimanemba Sia". 2:3 Wakatu ringa va Sangaji Herodes au mandazi ede, 
sia nawancuku wezina, ndede rau sara'a dou aka Yerusalem. 2:4 
Edempara kau va sia sara'a mana'ekai imam, ro guru-guru agama dou 
Yahudi mai kavoro weki. Edempara sozi va sia zi douzoho ede, "Taveku 
ziwarakai Sangaji rasake va Ruma Hatalla?" 2:5 Cambe va siazoho, "Zi 
kota Betlehem zi dana Yudea. Vara ndake ratunti va savua dou nabi, 2:6 
'Nggomi Betlehem, zi dana Yehuda, nggomi sakali-kali lama ma cumpukai 
to'i ziwoha kota-kota mana'e zi Yehuda. Vara razi nggomina zimamai 
savua dou mana'ekai ma zimana'ekai ela-Ku Israel.'" 2:7 Sawa'u va rakana 
haba ede, Herodes ouna dou-dou maloa ilimu ntara ma ramai ele mai ede 
kai nari-nari. Edempara sozi va sia zi douzoho ede vune aiku ntara ede 
tampu'u tadana. 2:8 Sawa'u va ede kau va sia lao douzoho ede aka 
Betlehem ro nggahi ndakena, "Laora, ngupa kavaepu Ana dou to'i ede. 
Nggara nggomizoho mawa'usi eda Ana dou to'i ede, ngoajapu nahu, 
loakuzu nahu rau malao nemba Sia." 2:9-10 Edempara lao siazoho. Eda 
wali va siazoho ntara ra'edana ntoina tawela elena. Nawancuku neo adena 
siazoho edana ntara ede! Ntara ede ma'ulu wea kai siazoho, edempara 


midina pas ese mai va hizi warakai Ana dou to'i ede. 2:11 Lu'u siazoho zi 
ade uma ede, ro edana Ana dou to'i ede lavo la Maria ina-Na. Siazoho suju 
ra nembana Ana dou to'i ede, edempara siazoho henggana hizi ntau ra 
wara siazoho, ro zonggo ra mbeina zi Ana dou to'i ede, masa, kamaya, ro 
zupa. 2:12 Ruma Hatalla ngoa ra kawarana siazoho zi ade nifi loakuzu 
aina mbali aka Herodes. Ndazi siazoho dulana ta ncai ma kalai. 2:13 
Sawa'u va dou-dou maloa ilimu ntara ede laona, mala'eka Ruma katadana 
weki zi la Yusuf ade nifi. Nggahi mala'eka ede, "Herodes nane'e ngupa 
Ana dou to'i ede zihadena. Vara ndedena tu'ura, wa'apu Ana dou to'i ede 
lavo ina-Na lao pesopu wekimu aka Mesir. Ngge'epu ta aka sampe Nahu 
manuntu wali lavo nggomi." 2:14 Tu'u la Yusuf, ro zi aimangazi ede wa'u 
sia wa'ana Ana dou to'i ede lavo ina-Na aka Mesir. 2:15 Siazoho ngge'ena 
ta aka sampe made Herodes. Ndedeku ndazira au ranggahi Ruma kai ncai 
nabi-Na, ndake, "Nahu ma'ou ana-Ku razi Mesir." 2:16 Wakatu vade va 
Herodes va one dou-dou maloa ilimu ntara ma ramai ele mai ede kekona 
sia, sia na'ipiku mbanina. Edempara parenta va sia hade sara'a 
zambe-zambe to'i mone ma umu zua mba'a la awana aka Betlehem ro zi 
rasa kompe ra peina. Ede ncihi ncao lavo haba rarakana zi dou-dou maloa 
ilimu ntara ede mavoha wakatuna tadana ntara ede. 2:17 Ndedeku ndazina 
au rawa'u parana nggahi va Nabi Jeremia, edezu; 2:18 "Aka Rama 
maringaku eli nangi, zuru ra zala ro weta. La Rahel manangi zuru ra zala 
wea anazohana; sia wati ne'ena zirere vara anazohona watizu warana." 
2:19 Sawa'u va made Herodes, wakatu la Yusuf mbuipu aka Mesir savua 
mala'eka Ruma katada walina weki zi la Yusuf zi ade nifina. 2:20 Nggahi 
mala'eka ede, "Dou-dou ma ne'e hade Ana dou to'i ede, nawa'ura made. 
Vara ndedena tu'ura, wehapu Ana dou to'i ede lavo Ina-Na lao mbalira aka 
Israel." 2:21 Tu'ukai la Yusuf edempara wa'ana Ana dou to'i ede lavo 
ina-Na lao mbali aka Israel. 2:22 Pala sawa'u va ede la Yusuf ringana va 
one Arkelaus, ana Herodes macepe amana ndazi sangaji aka dana Yudea. 
Ndazi la Yusuf nadahuku lao ta aka. Sawa'u va la Yusuf rakana ngoa ra tei 
wali rambei va Ruma ade nifina, edempara lao la Yusuf aka dana Galilea. 
2:23 Ta ede sia ngge'ena zi kota Nasaret ngarana. Ade ndedekaina ndazira 
au ranggahi va nabi-nabi mavoha Ana dou ede: "Sia zipehekai Dou 


Nasaret." 


3:1 Aipu wakatu ede mai la Yahya Mataki kandeu karaso dou zi so sarae 
aka Yudea, ro tampu'una hotoba. 3:2 "Tobara razi dosa-dosamu," 
nggahina, "Vara Karaja'an Saroga wa'ura zeni!" 3:3 La Yahya akeku dou 
rapehe va Nabi Yesaya ade nggahi ra eli ake "Wara dou ma'ou nggao ncau 
zi so sarae, 'Sadiapu ncai zi ru'u Ruma; kapiripu ncai ziru'u Sia.'" 3:4 La 
Yahya kanina kani randawi kai kere onta. Salepena randawi kai huri, ro 
ngaha ra nonona edezu kasanto ro oi ani wuva. 3:5 Mboto dou ma mai zi 
la Yahya edezu dou razi Yerusalem, razi sara'a dana ra rasa Yudea ro razi 
rasa kompe ra pei Sori Yordan. 3:6 Siazoho mangaku dosa-dosa siazoho, 
ro la Yahya kandeu karasona siazoho aka Sori Yordan. 3:7 Mboto rau 
dou Farisi ro dou Saduki mamai zi la Yahya, mane'e zi kandeu karaso. 
Pala wakatu sia edana siazoho mamai, nggahi sia zi siazoho, 
"Nggomizoho dou davae! Nggahi cou nggomizoho loamu hori weki razi 
hukuma Ruma Hatalla zi ainaina makento? 3:8 Katadapu kai rawimu va 
one nggomi wa'ura tobamu razi dosa-dosamu. 3:9 Aina kacaimu 
nggomizoho loamu hori weki razi hukuma kai nggahimu va one la Ibrahim 
edezu wa'i ra waromu. Kawarapu, kone kai wadu-wadu ake, Ruma 
Hatalla naloaku kandazi londo ra mai ziru'u la Ibrahim! 3:10 Ponggo 
wa'ura sadia zivo'okai fu'u haju sampe awa amuna. Sanikina fu'u haju ma 
wati mbua wua ma taho zivo'o ro zi paki ade afi. 3:11 Nahu makandeu 
karaso nggomizoho kai oi zikatandakai va one nggomizoho wa'ura toba 
razi dosa-dosamu; pala zimamai sawa'u va nahu, zimakandeu karaso 
nggomizoho kai Roh Allah ro afi. Sia ncewi na'e kuasa-Na ntewi kaisi 
nahu! Kone zi mawa'a wea sapatu-Na nahu ake wati patuna. 3:12 Zi 
rima-Na wara zoku zimbezikai sara'a gando-Na sampe rasona. Gando 
zikavoro-Na zi ade jompa, pala sara'a saroena zika'a-Na zi ade afi ma wati 
loa made." 3:13 Zi wakatu ede Ruma Isa losana razi Galilea lao aka Sori 
Yordan. Ta aka Sia lao rakana la Yahya ro rahona kandeu karaso. 3:14 
Pala la Yahya cobana tula raraho-Na ede. Nggahi la Yahya, "Madaku 
sapodakaina zi kandeu karaso va Ita, ake Ita ma mai zi la mada." 3:15 
Pala cambe va Ruma Isa, "Wati vunena ru'u wakatu ake. Vara kai ndedena 


ndai takarawiku samenana rakane'ekai va Ruma Hatalla." Ndazi Ruma Isa 
kandeu karaso va la Yahya. 3:16 Sawa'u va nggori kandeu karaso, Ruma 
Isa losa lalona ra'ade o1 zi sori ede. Wezi lalompa hengga weki langi, eda 
va Ruma Isa Roh Allah londona vune nasi dara zi weki ndai Ruma Isa. 
3:17 Edempara ringana eli Ruma Hatalla manggahi, "Akera ana-Ku meci 
va Nahu. Sia makasana wea ade-Ku." 


4:1 Sawa'u va ede Ruma Isa wa'a va Roh Allah aka so sarae loakuzu goda 
va Ibilis. 4:2 Upampuru nai aimangazi upa mpuru nai aimarai Ruma Isa 
wati ngaha ra nonona. Edempara Ruma Isa iuna hizo. 4:3 Mai Ibilis ro 
nggahina, "Nggara Nggomi Ana Ruma Hatalla, kaupu wadu-wadu ake 
ndazi roti." 4:4 Cambe va Ruma Isa, "Zi ade Alkitab ratunti: Manusia wati 
morina kai roti mpoa, pala namori kai rauku sanikina nggahi ra eli rarenta 
va Ruma Hatalla." 4:5 Sawa'u va ede Ibilis wa'ana Ruma Isa aka 
Yerusalem, kota maraso, ro wi'ina Ruma Isa ta ese kali vawo Bait Allah. 
4:6 Edempara Ibilis nggahina zi Sia, "Nggomi Ana Ruma Hatalla. Nggara 
ndedesi babu la'awara, vara ade Alkitab wara ratunti vune ake, 'Ruma 
Hatalla nakauku mala'eka-mala'eka-Na zimasandaka Nggomi, siazoho 
zimasakaka aona Nggomi kai rimana, loakuzu ezi-Mu wati tudu va wadu.’ 
"4:7 Cambe va Ruma Isa, "Pala zi ade Alkitab wara ratunti rau, 'nggomi 
aina cobamu Ruma Hatalla, Rumamu.' " 4:8 Sawa'u va ede Ibilis wa'a 
walina Ruma Isa ese doro ma zese poda ro turu teina zi Sia samenana 
karaja'an zi dunia ake ro sara'a ntau ra warana. 4:9 Edempara nggahi Ibilis 
zi Ruma Isa, "Sara'ana ake nahu zimambei zi ru'u Nggomi, nggara 
Nggomi suju ra nembamu nahu." 4:10 Cambe va Ruma Isa, "Lao nggomi 
Ibilis Mataki goda! Zi ade Alkitab wara ratunti: Nembapu Ruma Hatalla, 
Rumamu, ro karawi weapu zi ru'u Sia mpoa." 4:11 Cumpukaina Ibilis tu'u 
wi'ina Ruma Isa, ro mala'eka-mala'eka mai kavua weana Ruma Isa. 4:12 
Wakatu ringana va one la Yahya wa'ura tau zi ade uma bui, Ruma Isa lao 
pesona weki aka Galilea. 4:13 Sia losana zi Nasaret, edempara ngge'ena zi 
Kapernaum zi kengge Ndano Galilea zi dana ra rasa Zebulon ro Naftali. 
4:14 Vara Ruma Isa karawina lampa rawi ede, ndazira au ranggahi va 
Nabi Yesaya: 4:15 "Dana Zebulon ro dana Naftali, zincai malao aka 


ndano, ipa vae va Sori Yordan, Galilea dana dou malaina Yahudi! 4:16 
Bangsa ma mori zi ade marindi ncaki nawa'ura eda taroa ma poda! Ziru'u 
va ma ngge'e ade dana ra rasa marindi madekai nawa'ura wontu kalea 
mataroa!" 4:17 Ratampvu'u aipu ede Ruma Isa tampu'ura ngoana, "Tobara 
razi dosa-dosamu, vara Karaja'an Saroga wa'ura zeni!" 4:18 Wakatu 
Ruma Isa wunga lampa zi kengge Ndano Galilea, Sia edana zua dou 
mamoti, edezu la Simon (tangarakai rau la Petrus) ro arina la Andreas. 
Siazoho wunga wa'una uta zi ndano ede kai ala. 4:19 Nggahi Ruma Isa zi 
siazoho, "Mai vatupu Nahu. Nahu zimatei nggomizoho ma'ala dou." 4:20 
Edempara siazoho tu'u wi'ina alana lao vatuna Ruma Isa. 4:21 Ruma Isa 
lampa walina, edempara eda wali rauna zua dou masa'e ro arina, edezu la 
Yakub ro la Yahya ana-ana la Zebedeus. Siazoho wara sama-sama lavo 
amana wunga katahona ala zi ade sampa. Ruma Isa ouna siazoho rau, 
4:22 ro siazoho tu'u wi! lalona sampa ro amana ede, edempara lao vatuna 
Ruma Isa. 4:23 Aka Galilea, Ruma Isa lampa kalilina sara'a dana ra rasa 
ro ngoa ra teina zi uma-uma sambeakai. Sia ngoa rakahabana Haba 
Mataho mavoha Karaja'an Saroga. Ro Sia nakataho rauku dou-dou ma 
supu ro mampako ra mpedu. 4:24 Haba mavoha Ruma Isa ede nambou zi 
sara'a dana Siria, ndazina mboto dou mamai zi Ruma Isa. Siazoho wa'ana 
dou-dou mamboto pahu supu ro masusa ra ncoki. Dou-dou ralu'ukai va 
roh seta, ma supu finca jara, ro dou mamade vinci, sara'a kataho va Ruma 
Isa. 4:25 Mboto poda dou ma vatu Ruma Isa aipu ede. Wara ma ramai ta 
Galilea, razi Sampuru Kota, razi Yerusalem, razi Yudea, ro razi dana ipa 
vae va Yordan. 


5:1 Wakatu Ruma Isa edana dou mamboto ede, Sia tekana ese doro to'i. 
Sawa'u va doho Sia, anamorizoho-Na mai rakana Sia. 5:2 Edempara Sia 
tampu'una ngoa ra tei siazoho: 5:3 "Taho ra ntikara dou ma iu rome ra 
dawa'u ro mawi' weki zi Ruma mpoampa; Siazoho edezu anggota 
Karaja'an Saroga! 5:4 Taho ra ntikara dou mancoki ade; Ruma Hatalla 
zimarere siazoho! 5:5 Taho ra ntikara dou ma kavawa weki; Ruma 
Hatalla zimambei au rasake-Na zi siazoho! 5:6 Taho ra ntikara dou ma 
ne'e poda kalampa kane'ekai va Ruma Hatalla; Ruma Hatalla zimambei 


kancihi siazoho! 5:7 Taho ra ntikara dou ma kasi ade zi dou malakai; 
Ruma Hatalla zimakasi ade zi siazoho rau! 5:8 Taho ra ntikara dou ma 
raso adena; siazoho zimapata Ruma Hatalla. 5:9 Taho ra ntikara dou ma 
wa'a dame ziwoha manusia; Ruma Hatalla namangakuku siazoho kai 
ana-ana ndai-Na! 5:10 Taho ra ntikara dou ma susa ra ncoki rakancoki va 
dou vara karawina au rakane'e va Ruma Hatalla; siazoho edezu anggota 
Karaja'an Saroga! 5:11 Taho ra ntikara nggomizoho, nggara vara Nahuna 
nggomizoho zikatuna ra kavawa, zikancoki, ro zikafitina. 5:12 Nabi-nabi 
ma mori sawatipu va nggomizoho rau, wa'ura kancoki vune nggomizoho. 
Kasanara ademu ro kazihira ademu, vara na'eku ufamu zi saroga rasadia 
wea va Ruma zi ru'u nggomizoho." 5:13 "Nggomizoho edezu sia dunia. 
Sia nawa'usi cava savua loaku zikandanga mbali? Watizu wara onena, 
malaisi zi pakira ro zitonda-tonda va dou. 5:14 Nggomizoho edezu taroa 
dunia. Kota ma wara ese wawo doro to'i wati loa zicili. 5:15 5:16 Ndede 
rau taroamu pavuapu mbei taroa zi tando dou, loakuzu siazoho eda 
samenana karawimu ma taho, edempara roi rawadina Amamu zi saroga." 
5:17 "Ama wi'ikaimu Nahu maiku zimakambora hukum Musa ro rateikai 
va nabi-nabi. Nahu maiku laina zimakamborana, pala zimatei ao ra 
ma'anana mapoda. 5:18 Zi kawaramu! Salama langi ro dana mbuipu 
warana, savua huruf atao savua titi ma to'i poda rau zi ade hukum ede wati 
zikambora, nggara sara'ana watipu ndazina. 5:19 Vara ndedena, cou-cou 
masapa savua rau raparentakai ede, kone mato'i rau, ro ngoa ra teina dou 
makalai karawi vune ede rau, sia ede zimandazi to'i poda zi ade Karaja'an 
Saroga. Ndede rau, cou-cou makarawi parenta Ruma ede, ede nangoa ra 
teiku dou makalai vune ede, sia ede zimandazi na'e zi ade Karaja'an 
Saroga. 5:20 Ndazi, zikawaramu: Nggomizoho wati pehemu zimandazi 
anggota Karaja'an Saroga, nggara watisi karawimu au rakane'ekai va ndai 
Ruma Hatalla, makalalo guru-guru agama ro dou-dou Farisi." 5:21 
"Nggomizoho mavadeku va one zi wa'i ra waro ndaita wara ngoa ra tei 
vune ake: Aina hade dou; cou-cou mahade dou, pavua zi hukum. 5:22 
Pala ake Nahu manggahi zi nggomizoho, cou-cou mambani zi dou ma 
kalai, zi adi; ro cou-cou ma'i'a dou makalai, zi paresa zitando Mahkama 
Agama. Ro cou-cou manggahi zi dou makalai, 'Sampula kagoko', sia ede 


patu zipaki ade afi anaraka. 5:23 Vara ndedena, nggara warasi savua dou 
zi ade weki nggomizoho, mawunga zonggo ra mbei ntauna zi Ruma 
Hatalla, edempara kawarana va one warapu dou ma iha ade zi weki 
ndaina, 5:24 sia ede pavuaku tu'u wi'i wa'una au razi zonggo rambeina ede 
zitando mezeba, sawa'u va ede lao dame wa'uku lavo dou raka'iha wea 
adena ede. Sawa'u va ede, sia naloara mai mbali zonggo ra mbeira au ra 
mbeina ziru'u Ruma Hatalla. 5:25 Nggara nawarasi dou mada'awana 
nggomizoho aka mahkama, taho angi lavopu dou ede salama mbuipu wara 
wakatu sawatipu va rongga aka mahkama. Nggara watisi kandedemu, dou 
ede nazonggoku nggomizoho zi hakim, hakim zimazonggo nggomizoho 
aka palisi. Edempara palisi zimakalu'u nggomizoho zi ade uma bui. 5:26 
Ro kawarapu: Pasti nggomizoho wati loamu losa zi ade uma bui ede, 
sawatipu va cola sara'amu denda ede." 5:27 "Nggomizoho mavadeku 
wara ngoa ra tei vune ake: Aina jina. 5:28 Pala ake Nahu manggahi zi 
nggomizoho: cou-cou mantanda dou siwe sampe mai adena, dou ede 
nawa'ura jina lavo dou siwe ede zei adena. 5:29 Nggara mada wanamu 
makamaikaimu dosa, cingga pakipu isi madamu ede! Nancewi tahopu 
mbora sarunde anggota sarumbumu, vaiva sara'a sarumbumu zipaki ade 
anaraka. 5:30 Nggara rima wanamu makamaikaimu dosa, dompo pakipu 
rimamu ede! Natahopu mborana savae rimamu vaiva sara'a sarumbumu 
lu'una ade anaraka." 5:31 "Wara rau ngoa ra tei vune ake: sanikina dou ma 
wi'i weina, pavuaku mbeina sura ncengga zi weina ede. 5:32 Pala ake 
Nahu manggahi zi nggomizoho: cou-cou mawi' weina sapodakaina weina 
ede wati bengkena lavo mone makalai, sia nakamaiku jina weina ede, 
nggara nanika walisi wema ede. Ro cou-cou manika lavo dou siwe raw1'i 
va rahina ede, najina rauku." 5:33 "Nggomizoho mavadeku aipu wa'i ra 
waro ndaita wara ngoa ra tei vune ake: Aina sake cowa au rawa'umu 
sakekaimu sumpa zitando Ruma Hatalla, pavuapu karawimu va nggomi. 
5:34 Pala ake Nahu manggahi zi nggomizoho: Aina sumpa kone sakali, 
nataho sumpakaimu langi, vara langi edezu hizi dohokai Ruma Hatalla, 
5:35 ro taho kai dana, vara dana lamakai ezi Ruma Hatalla; atao kai 
Yerusalem vara Yerusalem edezu kota Sangaji na'e. 5:36 Ai rauna sumpa 
te'emu tutamu, vara ndai nggomi wati loamu ndawi kavura atao kame'e 


honggomu, kone salela. 5:37 Nggahimpa 'lo' atao 'Wati' ari mai va ede 
ramaina ta Ibilis." 5:38 "Nggomizoho mavadeku wara rau ngoa ra tei bune 
ake: isi mada cepe kai isi mada, woi cepe kai woi. 5:39 Pala ake Nahu 
manggahi zi nggomizoho: Aina cola cepemu zi dou ma karawi ma'iha zi 
weki ndaimu. Nggara warasi dou matopa rawe wanamu, co'opu sia 
matopa wali rawe ku'imu. 5:40 Ro nggara warasi dou mada'awa 
nggomizoho zi hakım va ne'e weana vajumu, mbei raupu jumbamu zi dou 
ede. 5:41 Nggara nawarasi dou mana'ekaina mapakasa nggomizoho kauna 
lemba wa'a barang-barang nasakilo mete zo'ona, lemba weapu zua 
kilomete zo'ona. 5:42 Nggara nawarasi dou maraho au-au kombi zi 
nggomi, mbeipu. Ro aina dambeimu dou ma ne'e sepe au-au zi nggomi." 
5:43 "Nggomizoho mavadeku wara rau ngoa ra tei vune ake: meci ra 
ca'upu lengamu ro aina meci musumu. 5:44 Pala ake Nahu manggahi zi 
nggomizoho: meci ra ca'upu musu-musumu, ro do'a weapu dou-dou ma 
rakancoki nggomizoho. 5:45 Loakuzu nggomizoho ndazi ana-ana Amamu 
ma aka saroga. Vara Ruma Hatalla kawontuna liro-Na zi ru'u dou mataho 
ro zi ru'u dou ma davae rau. Sia kalondona ura zi ru'u va dou ma karawi 
mataho ro zi ru'u dou ma karawi madavae rau. 5:46 Nggara nggomizoho 
meci ra ca'u mpa dou ma meci ra ca'u nggomizoho mpoa, zi auna Ruma 
Hatalla pavuakaina cola racepe rawi nggomizoho ede? Dou-dou mataki 
tagi bea rau nakarawi vune ede. 5:47 Ro nggara nggomizoho mawa'a 
salam hampa lenga ra iwa mpoamu, aujaku ncewina? Dou-dou ma wati 
pata Ruma Hatalla nakarawi vune ede rau! 5:48 Amamu zi saroga nameci 


ra ca'uku samenana dou kai sampuruna. Nggomizoho rau pavuapu vune 
ede." 


6:1 "Kawarapu, aina nggomizoho karawimu raparenta agama zi tando dou 
mamboto loakuzu eda va dou. Nggara nggomizoho mandedesi rawimu, 
nggomizoho wati pehe zimbei ufa va Amamu zi saroga. 6:2 Ndazi, nggara 
nggomizoho mambeisi sadeka zi ru'u dou mancoki mori, aina kambou 
reromu vune rakarawi va dou-dou maca'u coro-coro. Siazoho naca'u 
karawi kandede zi ade uma do'a ro zi ncai-ncai bari, loakuzu roi va dou. 
Kawarapu, siazoho nawa'ura tarima ufana. 6:3 Pala nggomizoho, 


mambeisi sadeka mbeipu kai midi-midi, loakuzu wati wara dou ma 
vadena. 6:4 Co'opu au rakarawimu ede wati zi vade va cou-cou, selasi 
Amamu zi saroga. Sia na'edaku rakarawimu macili weki ede ro nambeiku 
ufa zi ru'u va nggomi." 6:5 "Nggomizoho mado'asi, aina vune dou ma ca'u 
coro-coro. Siazoho naca'u do'a sakizi zi uma sambeakai ro zi ncangga ncai 
loakuzu eda va dou. Kawarapu, edeku ufa rawa'una tarima va siazoho. 6:6 
Pala nggara nggomizoho mado'asi, lu'upu zi ade vili ro kempapu ncai, 
edempara do'apu zi Amamu ma wati loa zi eda ede. Ndazi Amamu ma eda 
rawimu ma ili weki zimambei ufa zi ru'u nggomi. 6:7 Nggara nggomizoho 
mado'asi, aina ipi mboto nggahi vune dou-dou ma wati pata Ruma Hatalla. 
Kacai va siazoho vara rahona ma mboto ra ndende ede zi ade do'ana 
naringaku va Ruma. 6:8 Aina vune siazoho, Amamu nawa'ura vade au 
raparalu va nggomizoho, sawatipu raho va nggomizoho. 6:9 Ndazi do'apu 
vune ake, 'Ama madazoho ma wara zi saroga: Ita Ruma Hatalla ma Kese 
Weki Raho-raho to'impa Ita Ruma zi nemba ro zi horoma. 6:10 Ita Sangaji 
la madazoho. Raho-raho to'impa Ita maparenta zi dunia ro zikane'ekai va 
Ita zito'akai vune zi saroga. 6:11 Mbei to'ipu la madazoho ngaha ra nono 
zi paralu va la madazoho zi ru'u sanai ake. 6:12 Kangampu to'i weapu 
samenana ncara ra kancaru la madazoho, vune la madazoho mawa'ura 
kangampu wea ncara ra kancaru dou zi la madazoho. 6:13 Aina co'omu la 
madazoho sampe mborakai imbi la madazoho zi Ita Ruma wakatu zi coba. 
Pala hori to'pu la madazoho razi kuasa Ibilis. Va ndai Ita Rumaku Sangaji 
ma ntau kuasa, ro mazese ra ntasa ru'u santoi-ntoina. Amin. 6:14 Nggara 
nggomizoho makangampu weasi ncara ra kancaru dou zi nggomi, Amamu 
zi saroga rau nakangampu weaku ncara ra kancaru nggomi. 6:15 Pala 
nggara nggomizoho watisi kangampu weamu ncara ra kancaru dou 
makalai, Amamu zi saroga wati pehena kangampu wea ncara ra kancaru 
nggomizoho." 6:16 "Nggara nggomizoho mapuasasi, aina kamale pahu 
vune dou ma ca'u coro-coro. Siazoho nandawiku pahuna loakuzu vade 
sara'a va dou va one siazoho puasana. Kawarapu, edeku ufa rawa'una 
tarima va siazoho. 6:17 Pala nggara nggomizoho mapuasasi, wacapu 
pahumu ro caupu honggomu, 6:18 loakuzu wati wara dou ma vadena va 
one nggomizoho mapuasa, selasi Amamu ma wati loa zi eda edempa ma 


vadena. Sia na'edaku ruku ra rawi nggomizoho ma ili weki ede ro 
nambeiku ufa zi ru'umu." 6:19 "Ama kavoromu ntau ra wara zi ru'u va 
sarumbumu zi dunia, zi ngaha va ane ro iha va roka ro namai mpangaku va 
dou mampanga. 6:20 Pala, kavoropu ntau ra wara zi saroga, mawati loa 
ngaha va ane ro wati iha va roka, ro dou mampanga wati loana mai 
mpanga. 6:21 Vara tave warakai ntau ra waramu ta ede rauku fiki 
rakananumu!" 6:22 "Isi mada edezu ilo zi ru'u va sarumbu. Nggara 
nataroasi madamu, sara'a sarumbumu nataroa poda. 6:23 Pala nggara 
nagawusi madamu, sara'a sarumbumu rindi ncaki. Ndazi rindisi ilo zi ade 
sarumbumu ede, nawancuku me'ena marindi ncaki ede!" 6:24 "Wati wara 
kone savua dou rau maloa karawi zi ru'u va zua mbua ruma. Vara sia 
na'ipipu mecina zi savua ntewi kaisi zimakalai. Atao sia na'ipipu to'ana zi 
rumana ma savua ntewi kaisi zimakalai. Ndede rau lavo nggomizoho. 
Nggomizoho wati laoamu karawi zi ru'u va Ruma Hatalla ro zi ru'u ntau ra 
wara rau. 6:25 Vara ndedena kawarapu; aina ipi daruramu mavoha zi ru'u 
va morimu, edezu auku zi ngaha ra nono va nggomizoho, atao auku zikani 
ra lombo va nggomizoho. Savua lainsi ngaha ra nono ncewi pentipu mori, 
ro kani ra lombo ncewi pentipu sarumbu? 6:26 Tiopu nasi ese woha ai. 
Siazoho wati ngguzana, wati pakona, ro wati kavoro rauna hasi ngguza ra 
conggena zi ade jompa. Konena ndede Amamu ma zi saroga nantadiku 
siazoho! Lainsi ncewi ntaupu co'i nggomizoho ntewi kaisi nasi? 6:27 
Cousi razi weki nggomizoho va kai darurana ede maloa kazondo umuna 
kone sato"? 6:28 Vavauku nggomizoho darurakaimu auku zi kani ra 
lombomu? Tio kavaepu vunga-vunga bakung ma woko zi so ra sera. 
Vunga-vunga ede wati karawina ro wati munana; 6:29 pala Sangaji 
Sulaiman ma wancu ntau ra wara, wati kanina kani ma ntika vune 
vunga-vunga ede! 6:30 Mpori zi so woko sanai ake ro naisi zika'a kampoi. 
Pala Ruma Hatalla nakakani kantikaku mpori ede mawancu ntika. Au 
walipu nggomizoho! Pala nggomizoho kura imbimu! 6:31 Aina darura ro 
nggahimu, 'Auku zi ngaha ndai,' atao' auku zi nonota, To zi kani ra 
lombota?' 6:32 Lampa rawi ede ntuwu mpou va dou-dou ma wati pata 
Ruma Hatalla. Sapodakaina Amamu ma zi saroga navadeku va one 
nggomizoho maparaluna sara'ana ede. 6:33 Ndazi, usaha wa'upu loakuzu 


Ruma Hatalla maparenta zi ade morimu ro karawipu au rakane'e-Na. 
Ndazi sara'a ma kalai nambeiku va Ruma Hatalla zi ru'u nggomi. 6:34 
Vara ndedena, aina daruramu zi ru'u va naisi, vara naisi wara wali darura 
ndaina. Sanai ake ncihi wa'umpa susana, aina sala'i wali." 


7:1 "Ama kancaramu dou makalai, vaiva ndai nggomizoho rau wati 
zikancara va Ruma Hatalla. 7:2 Vara vune santika nggomizoho 
kancaramu dou makalai, vune ede rau Ruma Hatalla zimakancarana 
nggomizoho. Ro taka rakani va nggomizoho ziru'u dou makalai, zi kani 
rau va Ruma Hatalla ziru'u va nggomizoho. 7:3 Vavauku nggomizoho 
loakaimu eda fai haju mawara zi ade isi mada cinamu, nggarasi balo zi ade 
isi mada ndai nggomizoho wati loamu eda? 7:4 Vuneku nggomizoho 
loakaimu nggahi zi cinamu, 'Mai nahu makalosa wea fai haju razi ade isi 
madamu ede,' saąpodakaina zi ade isi mada ndaimu wara balo? 7:5 Oe dou 
ma ca'u coro-coro! Kalosa wa'upu balo ma wara zi ade isi mada ndaimu, 
ampomu loa eda kataho, ro maloa kalosa wea fai haju razi mada cinamu 
ede. 7:6 Aina mbeimu barang ma raso zi lako, vaiva dancora mbali va lako 
ede nggomi. Ro aina mbeimu mutiara zi wawi, vaiva datonda-tonda va 
wawi mutiara ede." 7:7 "Rahopu, ndazi nggomizoho zimatarima. 
Ngupapu, ndazi nggomizoho zimaraka. Tokepu, ndazi ncai zi hengga wea 
zi ru'u nggomizoho. 7:8 Vara dou ma raho zimatarima; dou mangupa 
zimaraka; ro dou ma toke ncai, zi hengga wea ncaina. 7:9 Zi ade weki 
nggomizoho savua wara ama ma mbei wadu zi anana, nggara narahosi 
roti? 7:10 Atao mambei sawa, nggara narahosi va sia uta? 7:11 Kone 
nggomizoho madavae, nggomizoho mavadeku mbei ma taho zi ru'u 
ana-anamu. Au walipu Amamu zi saroga! Sia nambeiku ma ncewi taho zi 
ru'u va dou maraho zi Sia. 7:12 Karawipu mataho zi dou makalai vune 
nggomizoho ne'emu karawi mataho va siazoho. Edeku fu'una hukum 
Musa ro ngoa ra tei va nabi-nabi." 7:13 "Lu'upu ta taza ncai ma tuka, vara 
taza ro ncai ma lao aka anaraka nana'e ro paja, ro mboto dou 
malampakaina. 7:14 Pala tuka ro ncoki taza ro ncai ma wa'a dou aka mori. 
Ro sato'i mpa dou ma rakana eda." 7:15 "Aina kabare zi nabi-nabi palasu. 
Siazoho maina zi nggomizoho nawa'a pahu jimba, pala siazoho ede 


sapodakaina vune lako doro ma nggange. 7:16 Nggomizoho mapataku 
siazoho zi hasi ruku ra rawina. Rompa mantau rui wati zimambua anggo, 
ro mpori rui wati zimambua ara. 7:17 Razi fu'u haju ma ngawa marakaku 
wuana ma taho, ro razi fu'u haju makura ngawa wati rakamu wuana 
mataho. 7:18 Fu'u haju ma ngawa wati loana mbua wua ma iha, ro fu'u 
haju ma karante wati loana mbua wua ma taho. 7:19 Sanikina fu'u haju ma 
wati mbua wua ma taho, zi vo'o ro zi ka'a. 7:20 Ndede rau lavo nabi-nabi 
palasu. Nggomizoho maloaku pata siazoho razi hasi ruku ra rawina." 7:21 
"Wati sara'a dou ma ou Nahu, 'Ruma, Ruma,' zimandazi anggota Karaja'an 
Saroga, pala cuma dou-dou ma rakarawi au rakane'ekai va Ama-Ku ma zi 
saroga. 7:22 Amama Kiama mboto dou zimanggahi zi Nahu, 'Ruma, 
Ruma, laina kai ngara Itasi Ruma wa'ura karongga va madazoho au 
rakaukai va Ruma Hatalla? Ro laina kai ngara Itasi Ruma madazoho 
wa'ura vaka kalosamu roh-roh seta ro wa'ura mboto karawi va madazoho 
rawi mavisa ra guna?' 7:23 Pala Nahu zimacambena, 'Nahu wati paranaku 
pata nggomizoho! Laora aina wara wali ta ake, nggomizoho ma karawi 
madavae.'" 7:24 "Dou ma ringa nggahi Nahu ake, ro mavatuna, sama 
vune dou maloa tu'u umana ese wawo wadu. 7:25 Wakatu mai ura, ro mai 
mbere ro angi na'e mavoe uma ede, uma ede wati ndumbana vara ratu'u 
ese wawo wadu. 7:26 Ro dou ma ringa nggahi-Ku ake, pala wati ne'ena 
vatu, sia sama vune dou masampula ma tu'u umana ese wawo sarae. 7:27 
Ziwakatu mai ura, ro mbere ro angi na'e mavoe uma ede, uma ede 
ndumba. Ro na'ipiku ihana!" 7:28 Cumpukaina Ruma Isa nggori teina, 
dou-dou ma wara zi hizi ede nawancuku mbora akana va ringana ngoa ra 
tei-Na. 7:29 Vara Sia ngoa ra tei kai wibawa, wati vune guru-guru agama 
siazoho. 


8:1 Ruma Isa londona razi doro to'i, ro mboto dou mavatu Sia. 8:2 Aipu 
wakatu ede mai lalo savua dou ma supu ncola. Sia mai sujuna zitando 
Ruma Isa, edempara nggahina, "Pa, nggara ngawasi Ita, Ita maloaku 
kataho supu mada." 8:3 Zama va Ruma Isa dou ede ro nggahina, "Nahu 
ngawa. Tahora nggomi!" Wakatu ede wa'u mbora supu dou ede. 8:4 
Edempara nggahi Ruma Isa zi dou ede, "Kawarapu! Aina nuntumu zi 


cou-cou rau. Pala laopu aka imam, ro rahopu zi imam ede zimakatantuna 
va one nggomi mawa'ura taho. Sawa'u va ede lao zonggo ra mbeipu 
koroba raparenta va la Musa, zi bukutikaimu zi dou-dou va one nggomi 
mawa'ura poda-poda taho." 8:5 Wakatu Ruma Isa lu'una aka Kapernaum, 
savua dou perwira Roma mai rakana Sia, ro rahona bantu zi Sia. 8:6 "Pa," 
nggahi perwira ede, "ada mada nasupuku aka uma. Sia nasupu made vinci 
nawancuku ncoki iuna ro namarumpa zi hizi marukaina." 8:7 Nggahi 
Ruma Isa, "Nahu zimalao katahona sia." 8:8 "Edera Pa," cambe va 
perwira ede, "Mada wati patuna tarima Ita zi uma la mada. Ita 
parentampa. Peare ada la mada ede nataho. 8:9 Vara la mada rau pavuaku 
vatu ziparenta dou ese mai va la mada. Ro awa mai va la mada wara rau 
prajuri-prajuri ma pavua vatu parenta la mada. Nggara la mada makau 
savua dou prajuri, 'Lao!' sia nalao. Nggahisi va la mada zimakalaina, 
'Maipu ta ake!' sia namai rauku; ro kausi va la mada ada la mada, 
'Ndawipu ake!' sia pasti nandawiku." 8:10 Wakatu Ruma Isa ringana au 
ranggahi perwira ede, Sia nawancuku midi adena. Edempara Sia nggahina 
zi dou-dou ma wunga vatu Sia, "Ede heba dou ake. Kone zi ade weki dou 
Israel watipu edaku dou ma'ipi imbi vune ake! 8:11 Poda! Mboto dou 
zimamai ele mai ro mamai zi mai zimakazihi ade sama-sama lavo la 
Ibrahim, la Ishak, ro la Yakub zi ade Karaja'an Saroga. 8:12 Sapodakaina 
dou-dou ma pavua ndazi anggota Karaja'an Saroga zikalosa paki ari lua zi 
hizi marindi ncaki. Ta ede siazoho zimanangi ro zimasusa ra ncoki iu." 
8:13 Edempara Ruma Isa nggahina zi perwira ede, "Dulara, au ra'imbi va 
nggomi ede zimandazi." Ro wunga ede lalo adana ede tahona. 8:14 Ruma 
Isa laona aka uma la Petrus. Ta ede Sia edana riana siwe la Petrus 
mawunga hengge sarii zi hizi marukaina. 8:15 Zama wea va Ruma Isa 
rimana, edempara mbora henggena. Ina ede tu'u kavua weana ngaha ra 
nono zi ru'u va Ruma Isa. 8:16 Zi wakatu tampu'ura mbia ai, dou mawa'a 
mboto dou ma lu'ukai va roh seta zi Ruma Isa. Ro kai sampu'u nggahimpa, 
Ruma Isa vaka kalosana roh-roh seta ede, ro kataho rauna sara'a dou ma 
supu. 8:17 Ruma Isa karawina sara'ana ede, ro kai ede ndazira au ranggahi 
va Nabi Yesaya, edezu, "Sia matangguna susa ra ncoki ndaita ro 
makatahona supu ndaita." 8:18 Wara mboto poda dou zi kompe ra pei 


Ruma Isa. Wakatu eda va Ruma Isa siazoho sara'ana, Sia kauna ana 
morizoho-Na lao ipa vae va ndano. 8:19 Edempara savua dou guru agama 
mai rakana Ruma Isa ro nggahina, "Pa guru, mada kane'e vatu Ita tavera 
laokai Ita!" 8:20 Cambe va Ruma Isa, "Lako doro nantau karombo, nasi 
nantau sovu, pala Ana Manusia wati ntauna hizi zi sanawakaina." 8:21 
Edempara savua dou anamori-Na makalai manggahi, "Pa, mbei to'ipu iji 
mada dula wa'u zima'umbu ama mada." 8:22 Pala cambe va Ruma Isa, 
"Vatupu Nahu, co'opu dou mamade na'umbu mpa ndaina dou mamade." 
8:23 Ruma Isa ne'ena zi sampa ro anamorizoho-Na lao sama lavo Sia. 
8:24 Wezi lalompa mai angi mana'e poda zi ndano ede ndazina sampa voe 
va balumba. Wakatu ede Ruma Isa wunga maruna. 8:25 Edempara 
anamorizoho-Na maina zi Sia ro rozuna Sia, "Pa! Bantu! Ihara ndaita!" 
nggahi siazoho. 8:26 "Vavauku nggomizoho dahukaimu?" nggahi Ruma 
Isa. "Nggomizoho kura imbimu zi Nahu!" Sawa'u va ede Ruma Isa tu'u 
kizina ro ficana angi ra ndano ede. Edempara ndano ndazi midi poda. 8:27 
Anamori-anamori Ruma Isa mbora mena akana. Nggahi siazoho, "Dou 
auku Sia ake, sampe angi ra balumba rau navatuku parenta-Na!" 8:28 
Ruma Isa ronggana ipa vae va ndano zi dana ra rasa Gadara. Ta aka zua 
dou ma lu'ukai va roh seta mai rakana Sia. Zua dou ede nawancuku 
mbanina, ndazina wati wara kone savua dou madisa lampa sai ta ede. 8:29 
Siazoho losana zi karombo-karombo rade ro kanggicana, "Ana Ruma 
Hatalla, zi kavunemu nami va Nggomi? Savua Nggomi mane'era kancoki 
nami kone watipu raka wakatuna?" 8:30 Wati zo'ona lavo hizi ede, wara 
wawi mamboto poda mawunga ngupa ngaha. 8:31 Roh-roh seta ede 
rahona zi Ruma Isa, "Nggara Nggomi makausi losa nami zi ade dou ake, 
kaupu nami lu'u zi ade wawi-wawi ede." 8:32 "Lao!" Nggahi Ruma Isa. 
Roh-roh seta ede losana razi dou zuana ede, edempara lu'una zei 
wawi-wawi. Ro wawi-wawi ede rau lao raina ro babuna razi kengge 
dembi ro lu'una ade ndano, edempara made mimina. 8:33 Dou-dou 
matonggu wawi ede lao raina aka kota, ro ngoakaina samenana mandazi 
ede, ro au ma ndazi zi dou zuana ma ralu'ukai va roh seta ede. 8:34 Ndazi 
sara'a dou zi kota ede lao rakana Ruma Isa. Wakatu eda va siazoho Ruma 
Isa, siazoho raho poda-podana zi Ruma Isa loakuzu Ruma Isa tu'u wi'ina 


dana ra rasa siazoho. 


9:1 Ruma Isa ne'ena zi ade sampa, edempara laona ipa vae va ndano, lao 
mbali aka kampo ra mporo ndai-Na. 9:2 Ta ede wa'a va dou zi Sia savua 
dou mamade vinci ma maru zi dipi. Wakatu eda va Ruma Isa va ndede 
pahu zei imbi dou-dou ede, nggahi Ruma Isa zi dou ma made vinci ede, 
"Kalembo ade, ana-Ku! Dosa-dosamu wa'ura kangampu wea." 9:3 
Pila-pila dou guru agama ma wara zi hizi ede, manggahi zei adena, "Dou 
ake nakavawa ra katunaku Ruma Hatalla!" 9:4 Ruma Isa navadeku kananu 
siazoho, ndazi nggahi Sia, "Vavauku kananu davaekaimu vune ede? 9:5 
Ve ma ipi moza: zi nggahi, 'Dosamu wa'ura kangampu wea,' atao nggahi, 
'Tu'u lampara’? 9:6 Pala ake Nahu zimambei bukuti zi nggomizoho va one 
zi wawo dunia ake Ana Manusia nantau kuasa zimakangampu wea dosa." 
Edempara Ruma Isa nggahina zi dou mamade vinci ede, "Tu'u hantapu 
dipimu ro dulara!" 9:7 Dou mamade vinci ede tu'una ro lao dulana aka 
umana. 9:8 Wakatu eda va dou-dou mandazi ede, siazoho wancuku 
dahuna edempara roi ra wadina Ruma Hatalla. Vara Ruma Hatalla 
nawa'ura mbei kuasa ma wancu na'e zi ru'u manusia. 9:9 Edempara Ruma 
Isa tu'u wt'ina hizi ede. Wunga lampana, Sia edana savua dou mataki tagi 
bea, ngarana la Matius, wunga doho zi kantona. Nggahi Ruma Isa zi sia 
ede, "Mai vatupu Nahu!" Edempara la Matius tu'u kizina ro lao vatuna 
Ruma Isa. 9:10 Wakatu Ruma Isa wunga ngahana zi uma la Matius, mai 
lalompa mboto dou mataki tagi bea ro rawi'kai wati taho va ela ra dou, 
mavatu ngaha sama-sama lavo Ruma Isa ro ana morizoho-Na. 9:11 Wara 
dou-dou Farisi ma eda lampa rawi ede. Ro siazoho sozina zi anamori 
Ruma Isa, "Vavauku guru nggomizoho ngaha samana lavo dou mataki 
tagi bea ro dou-dou mawati taho?" 9:12 Ringa va Ruma Isa rasozi va 
siazoho edempara cambe-Na, "Dou ma wati supu wati paraluna dokte, 
dou ma supumpa. 9:13 Tana'o kavaepu auku aona eli ayat Alkitab ake: 
'Nahu ne'eku kasikai ade, ro laina koroba binata'. Vara Nahu maiku laina 
zima'ou dou ma wi'i wekina wa'ura taho ra ncihi, malaisi dou rawirikai awa 
ra tuna." 9:14 Sawa'u va ede anamori la Yahya Mataki kandeu karaso dou 
mai rakana Ruma Isa. Edempara sozi va siazoho, "Vavauku madazoho ro 


dou-dou Farisi zi puasakai, pala anamori Ita wati?" 9:15 Cambe va Ruma 
Isa, "Vuneku kananu va nggomizoho? Savua loaku dou-dou mamai zi 
ndiha nikakai ede kasusana ade, nggara vunti mone mbuipu wara 
sama-samana lavo siazoho? Tantu wati! Pala zimarongga wakatuna vunti 
mone ede zi weha razi siazoho. Wakatu edeku ampona puasa siazoho. 
9:16 Wati wara dou ma nempa vaju ma wa'ura mpasa kai satove ci ma 
mbuipu vou. Vara ci ranempa kai ede nafi'i ro nasi'iku vaju ede, ndazina 
naha na'e nci'i vaju ede. 9:17 Ndede rau wati wara dou ma lua kai anggo 
mavou zi ade kazuzu huri ma wa'ura mpasa. Vara kazuzu ede nanci'i ra 
iha, edempara anggo ede mboho ihana. Anggo mavou pavua zitau zi 
kazuzu ma vou rau, loakuzu anggo ro kazuzu ede ngge'empa tahona." 
9:18 Wunga Ruma Isa nuntuna lavo anamori la Yahya Mataki kandeu 
karaso dou, mai lalo savua dou mana'ekai uma sambea. Sia sujuna zi tando 
Ruma Isa ro nggahina, "Ana siwe mada voumpa madena. Pala, tangawa 
to'isi Ita lao zimazamana ana mada loakuzu sia mori mbalina." 9:19 
Tu'ukai Ruma Isa ro anamorizoho-Na lao sama lavo dou ede. 9:20-21 
Ziwoha ncai savua dou siwe ma wa'ura sampuru zua mba'a ntoina supu 
mboho ra'a ma ndapo angi lavo mai takina, mai zenina ta kontu Ruma Isa. 
Kananu va sia, "Sura tudumpa va nahu jumba-Na, nahu zimataho." 
Edempara sia tuduna sumpu jumba Ruma Isa. 9:22 Wakatu ede wa'u 
tambari Ruma Isa ro edana dou siwe ede edempara nggahina zi sia, 
"Kalembo ade, ana-Ku! Vara nggomi imbimu zi Nahu, nggomi tahora 
supumu!" Zi wakatu ede wa'u dou siwe ede tahona. 9:23 Edempara Ruma 
Isa ronggara aka uma dou mana'ekai uma sambea ede. Wakatu eda va sia 
dou mataki mpa'a musik mancokikai ade ro mboto dou ma ngango- 
ngango, 9:24 nggahi Sia zi siazoho, "Losa nggomizoho sara'a! Ana dou 
ake wati madena; sia namaruku." Siazoho sara'a harikaina Ruma Isa. 9:25 
Sawa'u va losa dou-dou ede, lu'u Ruma Isa ade vili ana dou ede ro nenti 
weana rimana. Edempara mori mbali ana dou siwe ede. 9:26 Haba ede 
nambou zi sara'a dana ra rasa ede. 9:27 Ruma Isa losana zi hizi ede ro zi 
woha ncai wara dou zuana mambuda ma vatu Sia. Siazoho kanggicana, 
"Ana Daud, kasi to'ikaipu ademu zi madazoho!" 9:28 Wunga lu'u Ruma 
Isa zi ade uma, zua dou mambuda ede mai rakana Sia. Sozi va Ruma Isa 


siazoho, "Savua nggomizoho ma'imbiku va one Nahu maloa kataho 
nggomizoho?" "Iota imbi, Pa!" cambe va siazoho. 9:29 Edempara Ruma 
Isa zamana mada siazoho ro nggahina, "Vara nggomizoho imbimu, 
ndazira au rane'e va nggomizoho." 9:30 Edempara siazoho loana eda. 
Ruma Isa ngoa kapodana siazoho, loakuzu aina ngoa cou-cou au mandazi 
ede. 9:31 Pala siazoho lao kambouna haba mavoha Ruma Isa zi sara'a 
dana ra rasa. 9:32 Wakatu lao zua dou ede, savua dou mampongi ralu'ukai 
va roh seta wa'a va dou aka Ruma Isa. 9:33 Vaka kalosa va Ruma Isa roh 
seta ede ro wakatu ede wa'u dou mampongi ede loana nuntu mbali. Dou 
mamboto ede mbora akana ro nggahina, "Watipu parana eda va nami 
mandazi vune ake zi Israel!" 9:34 Pala dou-dou Farisi manggahi, 
"Mana'ekai roh-roh seta ma mbei Sia kuasa zimavaka kalosa roh-roh seta 
ede." 9:35 Ndezeku Ruma Isa lu'u losana tampvu'u zi savua kota lao zi kota 
ma kalai ro tampvu'u zi savua kampo lao zi kampo ma kalai. Sia nangoa ra 
teiku zi uma-uma sambeakai, ro nakahabaku Haba Mataho mavoha 
Karaja'an Saroga. Sia katahona dou-dou ma ncoki ra susa vara mboto 
pahu supuna ro ma'iha sarumbuna. 9:36 Wakatu Ruma Isa edana dou 
mamboto ede, Sia kasi adena zi siazoho, vara douzoho ede madarura ade 
ro wati loana au-au, vunesi jimba ma wati wara dou ma'ompukaina. 9:37 
Edempara Ruma Isa nggahina zi anamorizoho-Na, "Zi pako namboto, pala 
dou mapako sato'impa. 9:38 Vara ndedena rahopu zi dou mantau nggaro 
ede loakuzu nggaduna dou zimapakona." 


10:1 Zisavua ainaina Ruma Isa ou kavorona anamori-Na sampuru zua ede. 
Edempara Sia mbema zi siazoho kuasa zi vaka kalosakaina roh-roh seta ro 
zikatahokaina samenana supu ro sara'a pahu ma'iha sarumbu. 10:2 Ngara 
sampuru zua rasu ede, edezu: sarambakaina, la Simon (zipehekai rau la 
Petrus) lavo arina la Andreas, edempara la Yakub ro arina la Yahya, edezu 
ana-ana la Zebedeus. 10:3 Sawa'u va ede la Filipus ro Bartolomeus, lavo 
la Tomas, ro la Matius, mataki tagi bea ro la Yakub ana la Alfeus, ro la 
Tadeus; 10:4 Edempara macumpukaina la Simon, la Patriot ro la Yudas 
Iskariot ma zonggo Ruma Isa zi dou-dou ma musu-Na. 10:5 Sampuru zua 
rasu ede nggadu va Ruma Isa lao kai rakana ngoa ra tei vune ake, "Aina 


laomu aka dana ra rasa dou ma laina Yahudi. Ai rauna laomu aka 
kota-kota dou Samaria. 10:6 Pala laopu aka dou-dou Israel, mapenti aka 
siazoho ma santuda. 10:7 Ngoapu siazoho va one Karaja'an Saroga wa'ura 
zeni. 10:8 Katahopu dou-dou ma supu; kamori mbodapu dou-dou ma 
made; katahopu dou-dou ma ncola, ro vaka kalosapu roh-roh seta. 
Nggomizoho mawa'ura tarima sara'ana ede kai mpoa. Ndazi, mbei mpoa 
raupu. 10:9 Ama wa'amu piti masa, piti salaka, atao piti goba rau. 10:10 
Ai rauna wa'amu kazuzu zirahokaimu sadeka, atao zua ndo'o kani ra 
lombo zi ade lampa ra laokaimu, atao sapatu, atao tiki rau. Vara dou ma 
karawi, mustiku zimbei au raparaluna. 10:11 Nggara nggomizoho wa'usi 
rongga zi kota atao kampo, ngupapu savua dou ma ne'e tarima 
nggomizoho. Ngge'epu lavo dou ede sampe nggomizoho lao walimu. 
10:12 Wakatu nggomizoho lu'umu zi ade uma, nggahipu, 'Raho-raho 
to'impa Ruma mbeina bareka nggomizoho.' 10:13 Nggara dou-dou zi uma 
ede natarimasi nggomizoho, co'opu salammu ede nangge'e mpa zi siazoho. 
Pala nggara siazoho wati tarimana nggomizoho, weha vatupu salammu 
ede. 10:14 Nggara warasi uma atao kota mawati ne'e tarima nggomizoho 
atao ma wati ne'e ringa au ratei va nggomizoho, tu'u wi'ipu hizi ede ro 
furapu kaluvu mawara zi kopa ezimu. 10:15 Kawarapu! Zi Ainana Kiama, 
dou-dou kota Sodom ro Gomora nawancuku ncewi mozana zikangampu 
wea va Ruma Hatalla, ntewikaisi dou-dou zi kota ede." 10:16 "Ringa 
kavaepu ake: Nahu manggadu nggomizoho vune jimba ma wati loa au-au 
zi ade woha lako doro manggange. Nggomizoho jaga-jagapu vune sawa 
ro nira ademu vune nasi dara. 10:17 Jaga-jagapu vara nggomizoho ziwa'u 
ra zileto ro ziwa'a aka mahkama-mahkama. Nggomizoho zikancoki aka 
uma-uma sambeakai. 10:18 Nggomizoho ziwa'a aka tando dou mana'e- 
na'ekaina ro zitando sangaji-sangaji vara nggomizoho anamori Nahu. Ro 
edeku wakatuna zi ru'u va nggomizoho zimbeikaimu sakasi mavoha Nahu 
zi siazoho ro zi dou-dou ma wati pata Ruma Hatalla. 10:19 Pala nggara 
nggomizoho ziwa'a ru'u ziparesa, aina darura auku zinggahi ra nuntu va 
nggomizoho atao vuneku zi nuntu ra nggahi va nggomizoho ede. Vara au 
zipavua zi nuntu ra nggahi va nggomizoho ede, zingoa zi nggomi rakasi 
wakatuna. 10:20 Vara ma nuntu wakatu ede laina nggomizoho, malaisi 


Roh Ama ma zi saroga, kai ncai nggomizoho. 10:21 Zimandazi va one 
dou zimazonggo ari ra sa'e ndaina zi hade. Ro ede rau zimandazi zi weki 
ama lavo anana. Anazohona zima'ao ina ra amana, ro nazonggoku siazoho 
zi hade. 10:22 Nggomizoho zi daca'u va samenana dou vara nggomizoho 
anamori Nahu. Pala dou ma taha sampe cumpukaina zi kasalama. 10:23 
Nggara nggomizoho kancokisi va dou zi savua kota, raipu zi kota ma 
kalai. Nahu mangoa zi nggomizoho: Sawatipu va nggorina nggomizoho 
laokaimu zi samenana kota Israel, Ana Manusia nawa'ura mai. 10:24 
Anamori wati ncewi na'e zi guruna, ro ada wati ncewi na'e zi rumana. 
10:25 Wa'ura ncihi nggara anamori ndazi vune guruna, ro ada ndazi vune 
rumana. Nggara mana'ekai uma ra salaja wa'ura tangarakai Beelzebul, au 
walipu sa'isi umana. Siazoho zi tangarakai mancewi iha wali!" 10:26 
"Aina dahumu zi manusia. Wati wara ma'ili weki, ma wati zi da'eda, ro 
wati wara ma zirahasia rau ma wati zi dahengga. 10:27 Au ranggahi va 
Nahu zi nggomizoho zi ade marindi pavuapu nggomizoho karawi 
mbodamu zi ade aimarai mataroa. Ro au rangoa nari zi fikomu, ngoa 
reropu ede zi samenana dou! 10:28 Aina dahumu zi siazoho ma hade 
sarumbu, pala wati ntauna kuasa hade nawa. Dahupu zi Ruma Hatalla ma 
ntau kuasa makaleli nataho sarumbu ra nawa zi ade anaraka. 10:29 Zua 
mbua kari! loa zi weli kai savua piti ma to'i poda co'ina. Konena ndede 
wati wara kone savua rau mamavu awa dana nggara watisi kane'ekai va 
Amamu. 10:30 Jumula honggo zi tuta raumu wa'ura reke sara'ana. 10:31 
Vara ndedena, aina dahu! Ncewi ntaupu co'i nggomizoho ntewikaisi kari'i- 
kariri." 10:32 "Cou-cou mamangaku zitando dou mamboto va one sia 
vatuna Nahu, Nahu rau zimamangaku sia zitando Ama-Ku zi saroga. 
10:33 Pala cou-cou mawati mangaku zitando dou mamboto va one sia 
vatuna Nahu, Nahu rau wati mangaku-Ku sia zitando Ama-Ku zi saroga." 
10:34 "Aina kacaimu va one Nahu mawa'a damekai angi zi dunia ake. 
Nahu wati wa'aku damekai angi, pala zi aokai angi. 10:35 Nahu maiku 
kandawiku ana mone zima'ao amana, ana siwe zima'ao inana, ro rido siwe 
zimancao lavo riana siwena. 10:36 Zimandazi musu mana'e poda edezu 
anggota kaluarga ndai. 10:37 Dou ma meci ra ca'u ama atao inana nancewi 
ese ntewi kaisi meci raca'una Nahu wati patuna ndazi anamori Nahu. 


Ndede rau dou ma meci ra ca'u ana mone atao ana siwena ntewi kaisi meci 
ra ca'una Nahu. 10:38 Ro dou ma wati ngawa tundu salibna ro vatuna 
Nahu, wati patuna ndazi anamori Nahu. 10:39 Dou ma taha morina, 
zimambora morina, pala dou ma mbora morina vara to'ana zi Nahu 
zimaraka morina." 10:40 "Dou ma tarima nggomizoho, natarimaku Nahu. 
Ro dou ma tarima Nahu, natarimaku Sia ma ranggadu Nahu. 10:41 Dou 
ma tarima nabi vara sia ede nabi, zimatarima ufa savua dou nabi. Ro cou 
ma tarima savua dou ma taho vara sia tahona, zimatarima ufa savua dou 
ma taho. 10:42 Cou-cou mambei oi nono, konena oi vusi mpoa zi savua 
dou zi ade weki dou rakatuna ra kavawa va dou ake, vara dou ede vatuna 
Nahu, imbipu sia pasti zimatarima ufana!" 


11:1 Sawa'u va Ruma Isa mbeina ngoa ra teina zi ru'u va sampuru zua 
anamori-Na, Sia tu'u wi'ina hizi ede. Sia lao tei ro kahabana nggahi ra eli 
ma ramai ta Ruma Hatalla aka kota-kota ma zeni lavo hizi ede. 11:2 La 
Yahya Mataki kandeu karaso dou ma wunga ade uma bui naringaku 
mavoha karawi va Al Masih. Edempara sia kauna pila-pila dou anamorina 
lao aka Ruma Isa zimasozi, 11:3 "Ita kombi dou zimamai vune rasake va 
Ruma Hatalla, atao pavua kombi madazoho ngenamu dou makalai?" 11:4 
Cambe va Ruma Isa, "Lao mbalipu aka la Yahya ro ngoapu au raringa ro 
eda va nggomi: 11:5 Dou mambuda naloa eda, dou mamade vinci naloa 
lampa, dou masupu ncola nataho; dou mampinga naringa, dou mamade 
namori mbali, ro Haba Mataho ma ramai ta Ruma Hatalla zi ngoa ra 
kahaba zi dou-dou mancoki mori. 11:6 Taho ra ntikara dou ma wati wara 
alasa zimatula Nahu!" 11:7 Sawa'u va lao dou-dou ranggadu va la Yahya 
ede, Ruma Isa tampu'ura nuntu zi dou mamboto mavoha la Yahya, 
nggahi-Na, "Nggomizoho laomu aka so sarae matio auku? Salela mpori 
ra'ewu va angi? 11:8 Nggomizoho laomu auku lao tiomu? Savua dou ma 
kani mantika? Dou-dou ma kani mantika vune ede nangge'e aka asiku! 
11:9 Ndazi vavauku nggomizoho laokaimu aka so sarae? Ma lao tioku 
savua dou nabi? Poda, mala nancewi na'e razi nabi. 11:10 Vara la Yahya 
edezu ranggahi zi ade ayat Alkitab ake; 'Akera dou ranggadu va Nahu, 
nggahi Ruma Hatalla, Nahu ranggadu uluku sia ede ampo Nggomi 


loakuzu hengga va sia ncai zi ru'u Nggomi.' 11:11 Kawarapu! Zi dunia ake 
wati parana wara dou ma ncewi na'e ntewi kaisi la Yahya Mataki kandeu 
karaso dou. Konena ndede, dou ma cumpukai to'i zi ade anggota Karaja'an 
Saroga nancewi na'e ntewi kaisi lavo la Yahya. 11:12 Ra'aipu la Yahya 
ngoa ra kahabana haba ede sampe wakatu ake, ela Karaja'an Saroga zi 
daca'u va dou-dou ma usaha kuasa kai kasa. 11:13 Sampe maikai la 
Yahya, sara'a hukum Musa ro ngoa ra tei va nabi-nabi karonggana 
ranggahi Ruma Hatalla mavoha lampa rawi-lampa rawi ma pavua ndazi. 
11:14 Ro nggara nggomizoho mane'esi imbi, la Yahya edeku la Elia, va 
maina wa'ura ngoa ulu va Ruma. 11:15 Nggara mantausi fiko, ringa ra 
kade'epu! 11:16 Kai auku zi pavua ntewi kai va Nahu dou-dou jamana 
ake? Siazoho vune zambe-zambe to'i ma doho zi amba. Sakalompo 
manggahi nggao zi kalompo ma kalai, 11:17 'Nami marawa-rawa 
kazihikai ade zi ru'u va nggomizoho, pala nggomizoho wati ne'emu tari! 
Nami marawa mancokikai ade, ro nggomizoho wati ne'emu nangi!' 11:18 
Mai la Yahya -- sia napuasaku ro wati nonona anggo; ro nggahi va 
dou-dou, 'Sia ralu'ukai va seta!' 11:19 Ake mai Ana Manusia, -- Sia 
nangaha ra nono; edempara nggahi va dou-dou, 'Tiopu dou ede! Na'e 
ngahana, naca'u mawu, lenga dou mataki tagi bea ro lenga dou madosa.' 
Konena ndede, loa timba ra lemba Ruma Hatalla natada razi hasi 
karawina." 11:20 Edempara Ruma Isa tampu'ura rojo kapodana mavoha 
kota-kota, tavera ipi mboto ndawikai-Na visa ra guna. Vara dou-dou zi 
kota-kota ede wati ne'ena toba razi dosa-dosa siazoho. 11:21 "Ihara 
nggomi, Korazim! Ro iha raura nggomi, Betsaida! Paisi visa ra guna-visa 
ra guna rakarawi ziwoha nggomizoho ede, wa'ura karawi zi Tirus ro 
Sidon, pasti dou-dou ta aka wa'ura ntoi tobana razi dosa-dosa siazoho ro 
nakaniku kani ra lombo zitanda ncokikai adena ro natauku kaluvu ese 
wawo tutana. 11:22 Zi karawamu, zi Ainaina Kiama, dou-dou Tirus ro 
Sidon, nawancuku ncewi mozana kangampu wea va Ruma Hatalla ntewi 
kaisi nggomizoho! 11:23 Ro nggomi, Kapernaum! Savua nggomi zikazese 
sampe ese saroga? Wati! Mala nggomi zipaki ade anaraka! Vara paisi 
lampa rawi visa ra guna-visa ra guna rakarawi ziwoha nggomizoho ede 
wa'ura karawi aka Sodom. Sodom ede mbuipu wara sampe wakatu ake! 


11:24 Kawarapu; Zi Ainaina Kiama, dou Sodom nawancuku ncewi 
mozana kangampu wea va Ruma Hatalla ntewi kaisi nggomizoho!" 11:25 
Aipu wakatu ede Ruma Isa do'ana, "Ama, Ruma ma kuasakai langi ra 
dana! Mada marenta tarima kasi zi Ita Ruma vara samenana ede rahasiaku 
va Ita razi dou-dou maloa ro mantau ilimu, pala Ita maturu teiku zi 
dou-dou mawati ntau ilimu. 11:26 Edeku ma kasana wea ade Ita Ama!" 
11:27 Edempara nggahi Ruma Isa, "Samenana wa'ura zonggo va Ama zi 
Nahu. Wati wara kone savua dou mapata Ana, selasi Ama. Wati wara rau 
ma pata Ama selasi Ana, ro zi dou-dou rane'e va Ana ede kapatakaina 
Ama. 11:28 Maipu ara Nahu nggomizoho sara'a ma rome ra dawa'u, ro 
ma'iu tani rawa'ana; Nahu zimambei tenggo ra wale nggomi. 11:29 Vatupu 
parenta Nahu ro tana'opu zi Nahu. Vara Nahu ake nantika nggahi ra eli-Ku 
ro ka'awa weki, ndazi nggomi ma'tuku tenggo. 11:30 Vara parenta-parenta 
Nahu nambeiku sana, ro au rakau-Ku wa'a matani zi nggomizoho naneo." 


12:1 Zi savua ainaina Sabat, wakatu lampa sai va Ruma Isa savua oma 
gando, anamorizoho-Na tampu'ura pokena gando, edempara ngahana 
gando vara hizona. 12:2 Wakatu dou-dou Farisi edana rawi ede, siazoho 
nggahina zi Ruma Isa, "Tiopu! Anamorizoho-Mu masapa hukum agama 
ndaita kai karawina au rakantakai wakatu ainaina Sabat." 12:3 Cambe va 
Ruma Isa, "Watipu parana baca va nggomizoho au rakarawi va la Daud 
wakatu sia ro dou-dou mavatuna iuna hizo? 12:4 Sia lu'una zi ade Bait 
Allah; edempara ngahana roti rawa'u zonggo ra mbei zi ru'u Ruma Hatalla. 
Sapodakaina vatusi hukum agama ndaita, sia ro dou-douna ede wati loana 
ngaha roti ede, selasi imam-imam mpoampa ma loana ngaha. 12:5 Atao 
watipu parana baca va nggomizoho zi ade hukum Musa va one sanikina 
ainaina Sabat imam-imam ma kalampa taki ra puta zi Bait Allah, nasapaku 
atora ainaina Sabat, pala wati zikancara? 12:6 Kade'e kavaepu au ranggahi 
va Nahu ake: ta ake wara ma ncewi na'e ntewi kaisi Bait Allah. 12:7 Zi 
ade Alkitab ratunti: Kasi-kasi ade angimpa zi ne'e va Nahu, laina koroba 
binata. Nggara nggomizoho poda-podasi loamu ka'ao au ranggahi ede, 
pasti nggomizoho wati kancaramu dou-dou ma wati wara ncara. 12:8 
Vara Ana Manusia nantau kuasa zi ainaina Sabat." 12:9 Ruma Isa tu'u 


wi'ina hizi ede, edempara laona zi savua uma sambeakai. 12:10 Ta ede 
wara dou ma made vinci savae rimana. Pila-pila dou ma ne'e ngupa rawi 
ncara Ruma Isa, sozina zi Sia, "Savua loaku kataho dou zi ainaina Sabat?" 
12:11 Cambe va Ruma Isa, "Misakai wara savua dou zi ade weki 
nggomizoho mantau jimba savua, ro zi ainaina Sabat jimba ede mavuna zi 
ade kancoa ma zei; savua dou mantau jimba ede wati usahana kalosa 
jimba mamavu zi ade kancoa ede? 12:12 Manusia nancewi ntaupu co'i 
ntewi kaisi jimba! Ndazi, nggara ndedesi, loaku bantu dou zi ainaina 
Sabat." 12:13 Edempara Ruma Isa nggahina zi dou ma made vinci savae 
rimana ede, "Zalapu rimamu." Dou ede zalana rimana, ro rimana ede 
tahona vune rimana ma savae. 12:14 Pala dou-dou Farisi tu'u wi'ina uma 
sambea ede, edempara mafakana ne'e hade Ruma Isa. 12:15 Ruma Isa 
navadeku va one dou-dou Farisi ede wara niana madavae zi ru'u va Sia. 
Ndazi Sia lao pesona weki razi hizi ede ro mboto dou malao vatu-Na. 
Edempara Sia katahona samenana dou ma supu. 12:16 Pala Sia nakantaku 
dou-dou ede ngoa dou makalai mavoha Sia. 12:17 Ade ndedekaina 
ndazira au ranggahi va Ruma Hatalla kai ncai Nabi Yesaya, 12:18 "Akeku 
dou ranggadu va Nahu rakazale-Ku, Dou zi meci-Ku ro rakane'e va 
ade-Ku. Roh-Ku zi mbei-Ku ru'u Sia, Tabe'a Nahu ma adi zingoa ra 
kahaba-Na zi bangsa-bangsa. 12:19 Sia wati zimacence ncihi atao 
kanggica, atao mapadato zi ncai-ncai bari. 12:20 O'o ma mboko wati 
zifoka-Na, ilo ma kalea to'i wati zihade-Na. Sia zimakapoda ade sampe 
rakana lampa rawi ma'adi; 12:21 Samenana bangsa zimantau ne'e zi Sia." 
12:22 Sawa'u va ede wa'a va dou zi Ruma Isa savua dou ma mbuda ro 
mpongi vara kuasakai va roh seta. Ruma Isa katahona dou ede ndazina 
loana nuntu ro loana eda. 12:23 Samenana dou mbora akana ro nggahina, 
"Podasi dou ake ana la Daud rasake ede?" 12:24 Wakatu ringa va 
dou-dou Farisi nggahi ede, cambe va siazoho, "Dou ake cuma loana vaka 
kalosa roh seta, vara Beelzebul, mana'ekaina roh-roh seta, nawa'ura mbei 
kuasa ede zi Sia." 12:25 Ruma Isa navadeku fiki ra kananu dou-dou Farisi 
ede. Ndazi Sia nggahina zi siazoho, "Nggara savua negara mbi'a ade 
golonga-golonga ma cua musu angi, negara ede wati zimantoi. Ro savua 
kota atao kaluarga ma mbi'a-mbi'a ro ma cua musu angi savua lavo savua 


dou zimaleli. 12:26 Ndede rau zi ade karaja'an Ibilis; nggara savua 
kalompo vaka kalosana kalompo ma kalai, edempara karaja'an Ibilis ede 
nawa'ura mbi'a-mbïi'a ro zimaleli. 12:27 Nggomizoho nggahimu va one 
Nahu mavaka kalosa roh seta vara kuasa Beelzebul. Nggara ndedesi kai 
kuasa couku anamorizohomu vaka kalosakaina roh seta. Anamori-anamori 
ndaimu ma bukutina va one nggomizoho mancara! 12:28 Pala Nahu vaka 
kalosa roh seta kai kuasa Roh Allah. Ede aona va one Karaja'an Allah 
nawa'ura mai zi nggomizoho. 12:29 Vuneku dou loana lu'u zi ade uma dou 
ma tenggo va ne'ena weha ra rampa wea ntauna, nggara sia watisi leto ulu 
wa'una dou matenggo ede? Sawa'u va ede, ampona loa weha ra rampa 
wea ntau ra warana. 12:30 Dou ma wati lu'u ta Nahu sapodakaina sia wati 
ca'u podana Nahu. Ro dou ma wati bantu Nahu, sapodakaina naka'ihaku 
karawi Nahu! 12:31 Vara ndedena, vadepu, nakarawisi va dou lampa rawi 
madosa ro nggahi ra elina nakatunaku dou, sia loapu zikangampu wea! 
Pala nggara sia nakasungge-sunggesi Roh Allah, sia watizu loa 
zikangampu wea! 12:32 Nanggahisi va dou au-au daca'una Ana Manusia, 
sia ede loapu zikangampu wea, pala sia nakavawa ra katunasi Roh Allah, 
sia watizu loa zikangampu wea, nataho wakatu ake, ro zi ahera!" 12:33 
"Zi loakai raka wua ma taho, fu'una pavuaku mangawa. Nggara fu'una 
wati ngawana, wua rauna wati tahona. Ngawa ra watina savua fu'u haju 
mavadeku ta wuana. 12:34 Nggomi dou davae, vuneku loakaimu renta 
nggahi ra eli ma taho, nggara nggomizoho dou davae? Au rarenta va 
asamu edezu ma ralosa zei ademu! 12:35 Dou ma taho narentaku nggahi 
ra eli ma taho vara sia vini kai va mataho. Ndede walija, dou ma davae 
narentaku nggahi ra eli ma iha vara sia vini kai va rawi madavae. 12:36 
Ndazi, kawarapu: zi Ainaina Kiama, sanikina dou pavuaku su'u ra tunduna 
zi saniki rarentana ma wati wara one. 12:37 Vara nggahi ra eli ndaimu ma 
zi kani, zimakantantuna savua nggomi mancara atao wati." 12:38 
Edempara pila-pila dou guru agama ro dou-dou Farisi nggahina, "Pa Guru, 
madazoho mane'e eda Ita mandawi visa ra guna." 12:39 "Nawancuku 
davae ro duruhakana dou-dou jamana ake!" cambe va Ruma Isa. 
"Nggomizoho marahoku Nahu mandawi visa ra guna? Nggomizoho wati 
zimbei kone savua visa ra guna, selasi visa ra guna Nabi Yunus. 12:40 


Yunus ngge'ena zi ade loko uta na'e tolu nai aimarai tolu nai aimangazi. 
Ndede rau Ana Manusia zimangge'e tolu nai aimangazi tolu nai aimarai zi 
ade loko dana. 12:41 Zi Ainaina Kiama, ela ra dou Niniwe zimatu'u 
sama-sama lavo dou-dou jamana ake, ro navavu ra lo'oku siazoho. Vara 
dou-dou Niniwe ede nawa'ura tobana razi dosa-dosa siazoho ro warina 
weki mai satando zi Ruma Hatalla, wakatu Yunus hotobana zi siazoho. 
Pala ta ake wakatu ake wara ma ncewi na'e ntewi kaisi la Yunus. 12:42 Zi 
Ainaina Kiama, sangaji siwe razi dana ra rasa tawela Zona zimatu'u 
sama-sama lavo dou-dou jamana ake, ro navavu ra lo'oku siazoho. Vara 
sangaji siwe ede wa'ura karawi lampa ra lao ma zondo poda ratampu'una 
aka sumpu dunia zikade'e ra ringakaina ngoa ra tei va Sulaiman ma loa 
timba ra lemba ede. Pala ta ake wakatu ake wara ma ncewi na'e ntewi 
kaisi Sulaiman!" 12:43 "Natu'u wi'isi va roh seta savua-vua dou, roh ede 
nalampa rero zi hizi-hizi ma mango zi ngupakaina hizi sanawakaina, pala 
sia wati rakana. 12:44 Vara ndedena sia nggahina, 'Nahu kalao mbali aka 
uma rawi' pakiku.' Wakatu rongga sia ta aka, uma ede ntaru, raso ro moci. 
12:45 Edempara sia laona ro wa'ana pidu roh seta makalai ma ncewi 
davae ntewi kaisi sia. Edempara siazoho lu'u ngge'ena zei dou ede. Ro 
cumpukaina ka'ada'ana dou ede naha ipi iha ntewi kaisi ai sarambana. Ede 
rauku zimandazi lavo dou-dou madavae jamana ake." 12:46 Wunga Ruma 
Isa mbuipu nuntuna lavo dou mamboto ede, maira ina ro arizoho-Na. 
Siazoho kizina ta ari lua ngupana ncai loakaina nuntu lavo Sia. 12:47 
Savua dou zi ade weki dou mamboto ede nggahina zi Ruma Isa, "Pa, ina 
ro ari-ari Ita wara ta ari lua. Siazoho nane'e nuntu lavo Ita." 12:48 
Edempara cambe va Ruma Isa, "Cousi ina Nahu? Cousi ari-ari Nahu?" 
12:49 Edempara Sia turuna anamorizoho-Na ro nggahina, "Akeku ina ro 
ari-ari Nahu. 12:50 Dou ma karawi au rakane'ekai va Ama-Ku ma zi 
saroga, siazoho edeku, ari ra sa'e mone-Ku, amancawa ro ina-Ku." 


13:1 Amama ede wa'u Ruma Isa tu'u wi'ina uma ede edempara laona aka 
kengge ndano ro dohona ta aka. 13:2 Mboto poda dou ma kavoro weki zi 
kompe ra pei Ruma Isa, vara ndedena Sia lao dohona zi ade sampa, pala 
dou mamboto ede kizi menana zikengge ndano. 13:3 Edempara Ruma Isa 


ngoa ra teina mboto lampa rawi zi siazoho kai kanina conto ra ibara. 
"Savua dou makanggihi lao parina zei," ndedeku Ruma Isa tampu'una 
nuntu ra nggahi-Na. 13:4 "Wunga parina zei, wara zei ma mavu zi ncai. 
Edempara mai nasi ngaha kampoma zei ede. 13:5 Wara rau ma mavu zi 
hizi mamboto wadu, ma sato'impa danana. Zei-zei ede naroci wokona vara 
wara dana sato'i. 13:6 Pala wakatu wa'usi teka liro, woro-woro zei ede 
tampu'ura malena, sawa'u va ede namango ro made vara amuna wati ipi 
lu'u zeina zi ade dana. 13:7 Wara rau zei ma mavu zi ade woha mpori rui. 
Mpori rui ede nawoko apiku woro-woro zei ede sampe madena. 13:8 Pala 
wara rau zei ma mavu zi dana ma ngawa, edempara nambua; wara ma 
saratu, wara ma ini mpuru, ro wara rau ma tolu mpuru kali lipa." 13:9 
Sawa'u va nuntu ra nggahina conto ra ibara ede Ruma Isa nggahina, 
"Nggara mantausi fiko ringa ra kade'epu!" 13:10 Sawa'u va ede anamori- 
anamori Ruma Isa mai sozina zi Sia, "Vavau Ita kanikaita conto ra ibara 
nggara tanuntusi lavo dou mamboto ede?" 13:11 Cambe va Ruma Isa, 
"Vara nggomizoho wa'ura mbei anugera zivadekaimu rahasia Karaja'an 
Saroga, pala siazoho wati rambei. 13:12 Vara dou ma wa'ura wara ntauna, 
zimbei sala'i kamboto wali, ro sia zimancewi ntauna. Pala dou ma wati 
wara ntau au-au, edempara sato'i ma wara zi wekina naha ziweha wea. 
13:13 Vara ndedena Nahu kanikaiku conto ra ibara nggara kanuntusi lavo 
dou mamboto, vara siazoho na'edaku, pala vune dou ma watira eda; 
siazoho naringaku, pala vune dou ma wati raringa ro wati loana ka'ao. 
13:14 Kai ede ndazira au ranggahi Ruma rakarongga va Nabi Yesaya, 
'Ruma Hatalla manggahi: Siazoho zimaringa ncau pala wati loana ka'ao; 
siazoho zimatio kavae ncau pala wati vadena mandazi. 13:15 Vara fiki ra 
kananu dou-dou ake nawa'ura mpula, fiko siazoho nawa'ura ndazi mpinga 
ro mada siazoho nawa'ura kapu wea. Ake ndazina loakuzu mada siazoho 
aina loana eda, fiko siazoho aina loana ringa, fiki ra kananu siazoho aina 
loana ka'ao ro aina mbalina zi Nahu, edempara Nahu makataho siazoho' " 
13:16 "Pala wancuku labamu nggomizoho," nggahi Ruma Isa zi 
anamorizoho-Na, "Vara nggomizoho poda ra'edamu ro raringamu. 13:17 
Kawarapu, mboto nabi ro dou ma to'a zi Ruma Hatalla ma ne'e eda ra'eda 
va nggomizoho wakatu ake, pala siazoho wati rakana eda. Siazoho 


nane'eku ringa au raringa va nggomizoho wakatu ake, pala siazoho wati 
ringana." 13:18 "Ringapu au aona conto ra ibara mavoha dou mapari zei 
ede. 13:19 Zei ma mavu zi ncai vune santika dou-dou ma ringa haba 
mavoha Karaja'an Saroga, pala wati loana ka'ao. Mai Ibilis rampana au 
rawa'u ngguza zei ade siazoho. 13:20 Zei ma mavu zi dana mamboto 
wadu, vune santika dou ma ringa haba ede, ro tarima lalona kai sana ade. 
13:21 Pala haba ede wati ciana zei ade siazoho, ndazi wati ntoina. Ndede 
iuna ncoki ra susa atao rakancoki va dou vara haba ede, siazoho murta 
lalona. 13:22 Zei ma mavu zi woha mpori rui vune santika dou-dou ma 
ringa haba ede, pala nambali mbuaku vuneku mori siazoho ro nane'e mori 
ntau ra wara poda. Vara ndedena haba ma ramai ta Ruma Hatalla na'apiku 
weki ngge'ena ta zei ade siazoho, ndazi wati ntauna wua. 13:23 Ro zei ma 
mavu zi dana ma ngawa vune santika dou-dou ma ringa haba ede, ro naloa 
ka'ao. Siazoho namboto wuana, wara ma saratu, wara ma inimpuru, ro 
wara ma tolu mpuru kali lipa hasina." 13:24 Ruma Isa nuntu ra nggahi 
walina savua conto ra ibara zi dou mamboto, nggahi-Na, "Karaja'an 
Saroga, ka'ada'ana vune conto ra ibara ake: Savua dou makanggihi 
mangguza zei ma taho zi omana. 13:25 Zisavua aimangazi, wakatu sara'a 
dou wunga maruna, musu dou makanggihi ede mai parina zei ati zi woha 
gando ede, edempara laona. 13:26 Wakatu rangguza ede tampu'u 
rawokona ro woro-worona tampu'ura mboncina, tada rau ati ede. 13:27 
Edempara dou-dou ragaji va dou makanggihi ede mai ngoana, "Pa, Ita 
rangguza zei ma taho zi omata? Vuneku sampe ndazi warakaina ati ta 
aka?' 13:28 Cambe va dou makanggihi ede, 'Ede rawi dou ma musu nahu.' 
Edempara dou-dou ragaji ede sozi walina, 'Pa, mane'e madazoho malao 
wonto ati aka?' 13:29 'Wati,' cambena, 'Vara nggara ati ede ziwonto, pea 
gando rau natambonto vatu. 13:30 Co'opu ati ede woko sama-samana 
sampe wakatu pako. Pea nahu zimanggahi zi dou-dou ma pako: Kavoro 
wa'upu ati, pete, edempara ka'apu. Sawa'u va ede kavoropu gandona, 
edempara wi'ipu zi ade jompa.'" 13:31 Ruma Isa nuntu ra nggahi walina 
savua conto ra ibara zi dou mamboto, nggahi-Na, "Karaja'an Saroga, 
ka'ada'ana vune conto ra ibara ake: Sanggini isi sawi raweha va savua dou, 
edempara ngguzana zi omana. 13:32 Isi sawi edezu zei ma cumpu kai to'i. 


Pala nggara wa'usi wokona, sia nandazi fu'u ma na'e zi ade rangguza ra 
congge. Sia ndazi fu'u haju, ndazina nasi ra kari'i namai ndawiku sovuna zi 
sanga-sangana." 13:33 Wara savua conto ra ibara makalai ranuntu ra 
nggahi va Ruma Isa zi dou mamboto. "Karaja'an Saroga, ka'ada'ana vune 
vuha raweha va savua dou siwe, edempara ncambuna lavo upa mpuru lite 
tarigu sampe teka sara'ana!" 13:34 Sara'ana tei va Ruma Isa zi dou 
mamboto kai kanina conto ra ibara. 13:35 Kai ndedena ndazira au 
ranggahi va nabi, "Nahu kaniku conto ra ibara nggara kanuntusi lavo 
siazoho; Nahu zimangoa ra kahaba lampa rawi-lampa rawi ma cili weki 
ratampu'u ndazina dunia ake." 13:36 Sawa'u va ede Ruma Isa tu'u wi'ina 
dou mamboto ede, edempara lu'una zi ade uma. Mai anamorizoho-Na ro 
nggahina, "Ama, ngoa ra tei kavae to'ipu zi madazoho auku aona conto ra 
ibara ati zi ade woha gando ede" 13:37 Cambe va Ruma Isa, "Dou mapari 
zei mataho ede edezu Ana Manusia. 13:38 Oma ede edezu dunia ake. Zei 
ma taho ede edezu dou-dou ma wa'ura ndazi anggota Karaja'an Saroga. 
Ati-ati ede edezu dou-dou ma lu'u ta anggota Ibilis. 13:39 Musu ma 
ngguza ati ede edezu Ibilis. Wakatu weha hasina edezu Ainaina Kiama, ro 
dou-dou zimaweha hasi ede edezu mala'eka-mala'eka. 13:40 Vune santika 
ati-ati rakavoro ro zika'a zi ade afi, vune ede rau wakatu pea Ainaina 
Kiama. 13:41 Ana Manusia nakauku mala'eka-mala'eka-Na makavoro wea 
zi ade weki anggota Karaja'an-Na samenana ma rakandazina dou karawi 
dosa, ro samenana dou makalai ma rakarawi ma iha ra madavae. 13:42 
Siazoho sara'ana zipaki zi ade riha ma ntau afi ma kalea fampa; ta ede 
siazoho zimanangi ro ncoki ra susa iu. 13:43 Ro dou-dou ma rakarawi au 
rakane'ekai va Ruma Hatalla, zimantau taroa vune liro zi ade Karaja'an 
Allah, Ama siazoho. Ndazi, nggara mantau si fiko, ringa ra kade'epu!" 
13:44 "Karaja'an Saroga, ka'ada'ana vune conto ra ibara ake: Wara ntau ra 
wara awa pita dana, edempara eda va savua dou, ro kalu'u mbalina zi ade 
dana. Sawa'u va ede va neo adena, dou ede lao landana sara'a ntauna, 
edempara mai mbali ro welina dana ede." 13:45 "Karaja'an Saroga, 
ka'ada'ana vune conto ra ibara ake: Savua dou madaga nangupaku mutiara- 
mutiara ma nggali co'i. 13:46 Wakatu sia rumpana sanggini mutiara ma 
wancuku ntikana, rociku sia lao landana sara'a ntauna, edempara welina 


mutiara ma sanggini ede." 13:47 "Karaja'an Saroga, ka'ada'ana zi conto ra 
ibarakai vune ala rawura zi ndano, edempara rakana mboto pahu uta. 
13:48 Sawa'u va ala ede vini va uta, ala ede zihanta wa'a zi mangokaina va 
dou-dou mangupa uta ede. Edempara doho siazoho, sawa'u va ede 
kalai-laina uta-uta ede: Ma taho ziwi'i zi ade katoa, ma iha zipaki. 13:49 
Ndezeku lampa rawi zi Ainaina Kiama, mala'eka-mala'eka zimalao cengga 
kalai dou-dou madavae razi dou-dou ma rakarawi au rakane'ekai va Ruma 
Hatalla. 13:50 Sawa'u va ede dou-dou madavae ede zipaki zi ade riha 
mawara afina. Ta edeku siazoho zimanangi ro susa ra ncoki iu." 13:51 
"Savua nggomizoho maloa ka'ao samenana ede?" Sozi va Ruma Isa. "Loa 
Pa!" cambe va siazoho. 13:52 Edempara Ruma Isa nggahina, "Vara 
ndedena sanikina guru agama ma wa'ura ndazi anggota Karaja'an Saroga, 
edezu vune dou mantau uma ma kalosa zi hizi ngge'ekai ntau ra warana 
barang mavou ro barang mantoi." 13:53 Sawa'u va Ruma Isa nggori nuntu 
ra nggahina conto ra ibara conto ra ibara ede, Sia tu'u wi'ina hizi ede, 
13:54 edempara lao mbalina aka kampo ra mporo ndai-Na. Ta aka Sia lao 
ngoa ra teina zi uma sambea, ro dou-dou ma rakade'e nggahi Sia ta ede, 
wancuku mbora akana. Nggahi siazoho, "Ratavena dou ake rakakaina 
hikima vune ede? Ro ratave rakakaina kuasa zi ndawikaina lampa rawi ma 
visa ra guna? 13:55 Savua laina Sia ede ana dou mapanggita haju? Savua 
laina la Maria ina-Na; ro ari-ari-Na edezu la Yakub, la Yusuf, la Simon, ro 
la Yudas? 13:56 Ro laina amancawa Sia rausi mangge'e ta ake? Ratave 
rakakai va Sia samenana ede?" 13:57 Edempara siazoho tulana Ruma Isa, 
edempara Ruma Isa nggahina zi siazoho, "Savua dou manabi zihoroma 
tave-ve, selasi zi kampo ra mporo ndaina ro zi uma ra salaja ndaina." 
13:58 Ndazi Ruma Isa wati karawi kambotona lampa rawi ma visa ra 
guna zihizi ede vara siazoho wati imbina. 


14:1 Aipu wakatu ede Herodes, makuasa zi dana Galilea, naringaku haba 
Ruma Isa. 14:2 Nggahi Herodes zi dou-douna mana'e vora, "Pasti ake la 
Yahya Mataki kandeu karaso dou ma wa'ura mori mbali! Vara ndedena 
Sia nantau kuasa zikarawikaina lampa rawi mavisa ra guna." 14:3 Vara 
sawatipu va ede Herodes rakauna wa'u ra leto la Yahya sawa'u va ede 


kalu'una zi ade uma bui. Herodes karawi kandedekaina vara masa'ala 
Herodias, wei ari ndaina, edezu la Filipus. 14:4 Vara parana la Yahya 
nggahi ndakena zi Herodes, "Wati loata nika lavo Herodias!" 14:5 
Sapodakaina Herodes nane'eku hade la Yahya, pala sia nadahuku zi 
dou-dou, vara siazoho wi'ikama la Yahya edezu nabi. 14:6 Aipu wakatu 
Herodes kandihana ainaina rawarakaina, ana siwe Herodias matari zitando 
dou mawara. Tarina ede nawancuku kasana weana ade Herodes, 14:7 
ndazina Herodes sakena zi sia kai sumpa sa'aura zi raho va sia, zimbeina 
ana dou siwe ede. 14:8 Vara sazu'u va inana, dou siwe sampela ede 
nggahina, "Mada karahoku tuta la Yahya Mataki kandeu karaso dou zi 
mbeimu mada wakatu ake wa'u ziwawo tare!" 14:9 Ringana raho ede, 
Herodes ndazi ncoki poda adena. Pala vara sia wa'ura sumpakaina zitando 
tamu-tamuna, sia parentana loakuzu au raraho dou siwe sampela ede 
zimbei. 14:10 Sia kauna dou lao zi uma bui zimafati kakori tuta la Yahya. 
14:11 Sawa'u va ede tuta la Yahya wa'a kalu'u kai tare, ro mbeina dou 
siwe sampela ede. Edempara dou siwe sampela ede wa'ana zi inana. 14:12 
Sawa'u va ede anamori-anamori la Yahya mai wehana timba la Yahya ro 
umbuna. Edempara siazoho lao ngoana au ramandazi ede zi Ruma Isa. 
14:13 Wakatu ringa va Ruma Isa haba ede, Sia nente kesena sampa tu'u 
wi'ina hizi ede, zine'ena lao zi savua hizi ma lingi. Pala wakatu ringa va 
dou-dou mavoha lampa rawi ede, siazoho tu'u wi'ina kota-kotana ro lao 
vatuna Ruma Isa kai lampa ezina. 14:14 Wakatu Ruma Isa londona razi 
sampa, ro edana dou mamboto ede, Sia kasi adena zi siazoho. Edempara 
Sia katahona dou-dou ma supu zi ade weki siazoho. 14:15 Zi'aimambiana, 
anamori-anamori Ruma Isa mai rakana Ruma Isa ro nggahina, "Ai ake 
nambiara ro hizi ake nazo'o lavo rasa. Natahopu Ita kauta dou-dou ake 
lao, loakuzu rakana weli zi ngaha ra nono zi rasa-rasa." 14:16 "Edera kau 
lao siazoho," nggahi Ruma Isa, "nggomizohompa mambeina ngaha 
siazoho." 14:17 "Madazoho cuma ntaumu lima mbua roti ro zua tembe 
uta!" cambe va anamori Ruma Isa ede. 14:18 "Wa'a ca'arapu ede," nggahi 
Ruma Isa. 14:19 Sawa'u va ede kauna dou mamboto ede doho ese wawo 
mpori. Edempara Sia wehana lima mbua roti ro zua tembe uta ede, sawa'u 
va ede zongana langi, edempara sambea syukuna zi Ruma Hatalla. Sawa'u 


va ede Sia tove-tovena roti ede kai rima-Na ro mbei-Na zi 
anamorizoho-Na loakuzu zicengga-cengga zi ru'u dou mamboto ede. 
14:20 Sara'a douzoho ede ngaha sampe mbocuna. Sawa'u va ede anamori- 
anamori Ruma Isa kavorona mancewi ngaha ra nono ede; wara sampuru 
zua wonca vini. 14:21 Ma ngaha aipu wakatu ede wara takasi lima riwu 
dou, watipu reke dou siwe ro zambe-zambe to'i. 14:22 Sawa'u va ede 
Ruma Isa kauna anamorizoho-Na nente sampa ro lao lampa ulu ipa vae va 
ndano, vara Sia makau wa'u dou mamboto ede lao dula. 14:23 Sawa'u va 
lao dou mamboto ede, Ruma Isa teka kesena ese doro to'i ne'e lao sambea. 
Wakatuna wa'ura ai mangazi, Ruma Isa mbuipu warana zi hizi ede kesena. 
14:24 Wakatu ede sampa ranente va anamori Ruma Isa, nawa'ura zo'o zei 
woha ndano. Sampa ede nawa'ura tere-tere voe va balumba, vara angi 
mamai natule ra tapaku sampa. 14:25 Wakatu ede hela voe tolu ro voe ini 
aimasizi, Ruma Isa maina zi siazoho lampana ese wawo oi. 14:26 Wakatu 
eda va anamorizoho-Na Sia malampa ese wawo oi, siazoho nawancuku 
wezina. "Henca!" kanggica siazoho va dahuna. 14:27 Pala cambe lalo va 
Ruma Isa, "Midira! Nahu Isa. Aina dahu!" 14:28 Edempara nggahi la 
Petrus, "Nggara podasi Ita Ruma Isa, kaupu mada mai lampa ese wawo 
oi." 14:29 "Maira," cambe va Ruma Isa. Ndazi la Petrus londona razi 
sampa, lampana ese wawo oi mai rakana Ruma Isa. 14:30 Pala wakatu 
eda va la Petrus va wancuku na'e angi zi ndano ede, sia dahu adena 
edempara tampu'u mimina. "Ruma, bantupu!"kanggicana. 14:31 Ruma Isa 
roci zalana rima-Na nentina sia, ro nggahina, "Petrus, Petrus, nggomi ake 
kura imbimu. Vavauku nggomi mbali mbuakai ademu zi Nahu?" 14:32 
Edempara zuana ede ne'ena ese sampa ede, ro angi rau dengga. 14:33 
Ndazi anamori-anamori Ruma Isa suju ra nembana Sia. Nggahi siazoho, 
"Poda Ita Ruma edezu Ana Ruma Hatalla!" 14:34 Wakatu siazoho 
ronggara ipa vae va ndano, siazoho lavuna aka Genesaret. 14:35 Ro 
wunga eda va dou-dou ta ede va one ma mai ede Ruma Isa, siazoho 
kambouna haba ede zi samenana dana ra rasa zi kompe ra pei kota ede. 
Edempara samenana dou masupu wa'a va dou zi Ruma Isa. 14:36 Ro 
siazoho raho poda-podana zi Ruma Isa loa to'i tudu jumba-Na, kone va 
sumpu mpoana. Edempara sara'a ma tuduna ndazi taho. 


15:1 Sakalompo dou Farisi ro pila-pila dou guru agama ma ramai ta 
Yerusalem mai rakana Ruma Isa. Siazoho sozina zi Sia, 15:2 "Vavauku 
anamorizoho-Mu sapakaina lampa rawi ranginakai va wa' ra waro ndaita? 
Wakatu ne'e ngaha, siazoho wati waca wa'una rima vune atora!" 15:3 
Cambe va Ruma Isa, "Ro vavauku nggomizoho rau sapakaimu parenta 
Ruma Hatalla, va ne'emu vatu lampa rawi ranginakai va wa'i ra waromu? 
15:4 Vara nggahi Ruma Hatalla, 'Lia ra horomapu ama ro inamu,' ro 
'Cou-cou manggahi ma'iha zi ama ro inana, pavuaku zihukum made.' 15:5 
Pala nggomizoho ma ngoa ra teiku: nggara dou manggahi zi dou matuana, 
'Au ma zi pavua zonggo ra mbei va mada zi ru'u ama ro ina, wa'ura zonggo 
ra mbei va mada zi ru'u Ruma Hatalla,' 15:6 ndazi dou ede watizu wajibna 
zimalia ra horoma dou matuana. Ndazi, vara lampa rawi ranginakai va 
wa'i ra waromu, nggomizoho makamozaku nggahi ra eli Ruma Hatalla. 
15:7 Nggomizoho dou maca'u coro-coro! Ncihi poda au rangoa va Ruma 
zi la Yesaya mavoha nggomizoho edezu, 15:8 'Ndake nggahi Ruma 
Hatalla: Dou-dou ede cuma nembana Nahu kai nggahimpa, pala ade 
siazoho nazo'o razi Nahu. 15:9 Iha mpoampa siazoho nembana Nahu, 
vara atora manusia rangoa ra tei va siazoho vune-vuneta ede atora Nahu.’ " 
15:10 Sawa'u va ede Ruma Isa ouna dou-dou ro nggahina zi siazoho, 
"Ringa ra kade'epu loakuzu loamu ka'ao! 15:11 Ma lu'u ta asa wati 
zimakanajis dou ede; pala ma ralosa ta asana, edeku ma kandazina sia 
najis." 15:12 Edempara anamori-anamori Ruma Isa mai nggahina zi Ruma 
Isa, "Tavade kombi Ita va one dou-dou Farisi ede iha adena wakatu 
ringana nggahi Ita bune ede?" 15:13 Cambe va Ruma Isa, "Sanikina 
ngguza ra congge ma wati rangguza va Ama-Ku zi saroga ziwongge. 
15:14 Edera kade'e dou-dou Farisi ede. Siazoho ede dou-dou mana'ekai 
mambuda, ro nggara dou mambuda mazanda ra wa'a dou mambuda, zuana 
ede namavu zi ade lapa." 15:15 Nggahi la Petrus, "Tangoa kavae to'ipu 
conto ra ibara ede zi madazoho, Pa!" 15:16 Cambe va Ruma Isa zi 
siazoho, "Savua nggomizoho rau watipu loamu ka'ao? 15:17 Wati vade 
zohomu, va one au ramalu'u ade asamu zimalu'u ade loko sawa'u va ede 
zimalosa wali? 15:18 Pala ma losa ta asa, ramaina ta zei ade; ro edeku ma 
kandazina dou ndazi najis. 15:19 Vara razi ade woko fiki ra kananu 


madavae, ma kandazina dou hade angi, jina, karawi ma iha ra davae, 
mpanga, mambei sakasi cowa ro mafitina. 15:20 Lampa rawi-lampa rawi 
edeku ma kamaikaina dou ndazi najis, ro laina ngaha kai rima darawaca." 
15:21 Sawa'u va ede Ruma Isa tu'u wi'ina hizi ede, ro laona aka dana ra 
rasa mazeni lavo kota Tirus ro Sidon. 15:22 Savua dou siwe Kana'an razi 
dana ra rasa ede, maina zi Ruma Isa ro nggahi salahona, "Ana Daud, kasi 
to'pu adeta zi mada! Ana siwe mada lu'ukai va roh seta. Ka'ada'ana na'ipi 
podaku." 15:23 Ruma Isa wati kone cambena nggahi dou siwe ede. 
Edempara anamori-anamori Ruma Isa mai rakana Sia ro rahona, "Pa, 
takau to'ipu lao dou siwe ede. Sia zimangangompa ari mai va kontu 
ndaita!" 15:24 Cambe va Ruma Isa, "Nahu ranggadu zi ru'u bangsa Israel 
mpoampa, ma penti zi ru'u va siazoho ma santuda." 15:25 Dou siwe ede 
mai sujuna zitando Ruma Isa ro nggahina, "Bantu to'ipu mada, Ruma." 
15:26 Cambe va Ruma Isa, "Wati tahona weha weamu ngaha ra nono 
zambe-zambe to'i ro paki mbeimu lako." 15:27 "Ncihi, Ruma," cambe va 
dou siwe ede, "pala lako rau nangaha sewi-sewi ma ramavu razi meja 
rumana." 15:28 Edempara Ruma Isa nggahina zi sia, "Ina, wancuku zeina 
imbimu! Co'opu ndazira vunera kane'ekai va ita!" Wakatu ede wa'u tahona 
ana va dou siwe ede. 15:29 Ruma Isa tu'u wi'ina hizi ede, edempara lampa 
vatuna kengge ndano Galilea. Sawa'u va ede Sia tekana zi savua doro to'i 
edempara dohona ta ede. 15:30 Mboto dou mamai zi Ruma Isa mawa'a 
dou-dou ma mpako ra mpedu, ma mbuda, ma made vinci, ma mpongi, ro 
mboto wali dou ma supu makalai. Siazoho wi'ina dou-dou ede zitando 
Ruma Isa, ro Sia katahona supu dou-dou ede. 15:31 Dou mboto ma wara 
zi hizi ede nawancuku mbora akana, wakatu eda va siazoho dou 
mampongi naloa nuntu, dou mampako ra mpedu nataho, dou mamade 
vinci naloa lampa, ro dou mambuda naloa eda. Edempara siazoho roi ra 
wadina Ruma Hatalla bangsa Israel. 15:32 Sawa'u va ede Ruma Isa ouna 
ana morizoho-Na, edempara nggahina, "Nahu kasi adeku zi dou mamboto 
ake, wa'ura tolu nai siazoho sama-samana lavo Nahu, ro ake siazoho wati 
ntauna zingaha. Nahu wati ne'eku co'o siazoho dula kai loko ntaru, pea 
siazoho nambisa zi ncai." 15:33 Edempara anamori-anamori Ruma Isa 
sozina zi Sia, "Taveku zi loakai raka va ndaita ngaha ra nono zi rasa ma 


zo'o vune ake, zi ru'u va dou mamboto vune ake?" 15:34 "Wara pila mbua 
roti zi nggomizoho?" sozi va Ruma Isa zi siazoho. "Io pidu mbua," cambe 
va siazoho, "ro uta to'i pila-pila tembe." 15:35 Edempara kau va Ruma Isa 
doho dou mamboto ede ese wawo dana. 15:36 Edempara Sia wehana 
pidu mbua roti ro uta ede, sawa'u va ede rentana syuku zi Ruma Hatalla. 
Sawa'u va ede Sia tove-tovena roti ro uta ede kai rima-Na, edempara 
mbeina zi anamorizoho-Na. Ro siazoho cengga-cenggana zi dou mamboto 
ede. 15:37 Samenana dou ede ngahana sampe mboncu. Sawa'u va ede 
anamori-anamori Ruma Isa kavorona mancewi rangaha ra nono ede. 
Sara'ana wara pidu wonca vini. 15:38 Mboto dou mone-mone mpoa ma 
ngaha wakatu ede wara upa riwu dou, watipu reke dou siwe ro 
zambe-zambe to'i. 15:39 Sawa'u va ede Ruma Isa kauna dou mamboto ede 
dula. Ndai Sia nentena sampa laona aka dana ra rasa Magadan. 


16:1 Wara pila-pila dou Farisi ro dou Saduki maina zi Ruma Isa va ne'ena 
vavu Sia. Siazoho narahoku Sia karawi lampa rawi mavisa ra guna 
zibukutikaina va one Sia ramaina ta Ruma Hatalla. 16:2 Cambe va Ruma 
Isa, "Nggara liro mawunga nci', nggomizoho manggahiku, 'Taho ai ra liro, 
vara kala langi.' 16:3 Ro zi aimasizi, nggomizoho manggahiku, 'Ainaina 
ake namai ura, vara kala langi ro hazi ai.' lo, nggomizoho maloaku takasi 
ai ra liro kai edamu ka'ada'ana langi, sapodakaina tanda-tanda jamana wati 
loamu takasi va nggomizoho!" 16:4 "Nawancuku davae ra duruhakana 
dou-dou jamana ake. Nggomizoho marahoku Nahu karawi lampa rawi ma 
visa ra guna. Nggomizoho wati zi mbei kone savua visa ra guna rau: selasi 
visa ra guna Nabi Yunus." Sawa'u va nggahi ndedena Ruma Isa lao tu'u 
wi'ina siazoho. 16:5 Wakatu anamori-anamori Ruma Isa ronggana ipa vae 
va ndano, ampona vade va siazoho va one siazoho nefana wa'a roti. 16:6 
Nggahi Ruma Isa zi siazoho, "Ama kabare zi vuha dou-dou Farisi ro 
dou-dou Saduki." 16:7 Ringana nggahi ra eli ndede Ruma Isa, 
anamorizoho-Na tampu'ura nggahina savua lavo savua dou, "Sia nggahi 
ndedekaina vara ndai wati wa'ata roti." 16:8 Ruma Isa navadeku au 
ranuntu va siazoho. Ndazi Sia nggahina, "Vavauku nggomizoho 
zimasa'alakaimu mavoha va wati ntaumu roti? Nggomizoho kura imbimu! 


16:9 Wati ngge'epu loamu ka'ao va nggomizoho? Savua wati kawaramu 
va nggomizoho lima mbua roti ratove-tove va Nahu zi ru'u lima riwu dou? 
Pila wonca roti ma ncewi rakavoro va nggomizoho? 16:10 Ro vuneku 
lavo pidu mbua roti ru'u upa riwu dou ede? Pila wonca mancewi ngaha ra 
nono rakavoro va nggomizoho? 16:11 Vavauku nggomizoho sampe wati 
loakaimu ka'ao va one Nahu manuntu lavo nggomizoho laina mavoha roti? 
Aina kabare zi vuha dou-dou Farisi ro dou-dou Saduki!" 16:12 
Cumpukaina anamori Ruma Isa loana ka'ao va one Ruma Isa kauna 
siazoho aina kabare zi vuha laina vuha zi ndawikai roti; pala mavoha 
rangoa ra tei va dou-dou Farisi ro dou-dou Saduki. 16:13 Ruma Isa laona 
zi dana ra rasa zeni lavo kota Kaisarea Filipi. Ta ede Sia sozina zi 
anamorizoho-Na, "Ranggahi dou, Ana Manusia ede couku?" 16:14 
Cambe va anamorizoho-Na, "Wara manggahi la Yahya Mataki kandeu 
karaso dou. Wara rau manggahi la Elia. Ma kalai wali manggahi la 
Yeremia, atao savua dou nabi." 16:15 "Pala nggahi ndai nggomizoho, 
Nahu ake couku?" sozi va Ruma Isa zi siazoho. 16:16 Cambe va la Simon 
Petrus, "Ita edezu Sangaji Mambei salama, Ana Ruma Hatalla Ma Mori." 
16:17 "Malaba podaku nggomi, Simon ana la Yona!" nggahi Ruma Isa. 
"Vara laina manusia ma rangoa nggahi ede zi nggomi, malaisi Ama-Ku ma 
zi saroga. 16:18 Vara ndedena vadepu, nggomi edezu la Petrus, wadu ma 
tenggo. Ro ese wawo wadu akeku Nahu zimatu'u gereja-Ku, ma wati wa'u 
zikakoa; konena va made! 16:19 Nahu zimambei zi nggomi kunci razi 
Karaja'an Saroga. Au rakantakai va nggomi ara dunia, zikanta rau aka 
saroga. Ro au rakancihi va nggomi ara dunia, zikancihi rau aka saroga." 
16:20 Sawa'u va ede Ruma Isa ngoa ra kawarana anamorizoho-Na 
loakuzu siazoho wati ngoana cou-cou va one Siaku Sangaji Mambei 
salama. 16:21 Ratampu'u aipu ede, Ruma Isa nuntu ntirina zi 
anamorizoho-Na, va one Sia pavuaku laona aka Yerusalem ro zima'iu 
mboto susa ra ncoki razi dou-dou mana'ekaina, dou-dou mana'ekai imam, 
ro guru-guru agama. Sia zihade, pala zi ainaina katolukaina Sia zikamori 
mbali. 16:22 Edempara la Petrus ravina Ruma Isa wa'ana zikompena ro 
rojona Sia, nggahina, "Raho-raho to'impa Ruma Hatalla kazo'o lavona 
lampa rawi ede, Ruma! Ai to'impa sampe ndazikaina lampa rawi ede zi Ita 


Ruma!" 16:23 Ruma Isa tambarina edempara nggahina zi la Petrus, "Lao 
aina wara ta ake, Magoda! Nggomi tapa-tapa ncaumu Nahu. Fiki ra 
kananumu ede fiki ra kananu manusia; laina fiki ra kananu Ruma Hatalla!" 
16:24 Sawa'u va ede Ruma Isa nggahina zi anamorizoho-Na, "Dou ma 
ne'e vatu Nahu, pavuaku nefana au ramapenti zi ru'u weki ndaina, natundu 
salibna, ro vatuna Nahu. 16:25 Vara dou ma ne'e taha morina, zimambora 
morina. Pala dou ma koroba morina ru'u va Nahu, zimarakana. 16:26 
Auku labana zi ru'u va savua dou, nggara sara'a dunia ake ndazi ntau sia 
pala sia mbora morina? Loasi mori ede cepe kai au-au? 16:27 Wati ntoi 
walina Ana Manusia, zimamai sama lavo mala'eka-mala'eka-Na kai kuasa 
Ama-Na. Ziwakatu ede Sia zimacola ra cepe zi sanikina dou mancihi ncao 
lavo rakarawina. 16:28 Zivademu! Razi woha weki nggomizoho ta ake 
wara ma wati zimamade, sawatipu va edana Ana Manusia mamai katada 
weki-Na kai Sangaji kaina zi ade zese ra ntasa Ruma Hatalla." 


17:1 Ininai sawa'u va ede Ruma Isa wa'ana la Petrus lavo la Yakub ro 
cinana la Yahya, lao pesona weki zi savua doro ma zese. 17:2 Zitando 
siazoho, Ruma Isa lai pahuna: Pahu-Na ndazi taroa vune liro ro kani ra 
lombo-Na lanta kancilo. 17:3 Sawa'u va ede tolu dou mavatuna ede edana 
la Musa ro la Elia manuntu lavo Ruma Isa. 17:4 Edempara la Petrus 
nggahina zi Ruma Isa, "Ruma, nawancuku caruna ndai ta ake. Nggara 
ca'usi Ita Ruma, la mada zimatu'una tolu mbua kema ta ake: savua zi ru'u 
Ita Ruma, savua zi ru'u la Musa, ro savua wali zi ru'u la Elia." 17:5 Wunga 
la Petrus mbuipu nuntuna, apu ma taroa poda mavonto siazoho, zi ade apu 
ede ringa eli ma nggahi, "Akera Ana-Ku rameci-Ku. Sia makasana wea 
ade-Ku. Ringa ra kade'epu zi Sia!" 17:6 Wakatu ringana eli ede anamori- 
anamori Ruma Isa, nawancuku dahuna sampe siazoho suncuna awa dana. 
17:7 Pala mai Ruma Isa tuduna siazoho. "Tu'ura," nggahi-Na, "aina 
dahu!" 17:8 Wunga ntanda va siazoho, watizu edana cou-cou, selasi Ruma 
Isa mpoampa. 17:9 Wakatu londo siazoho razi doro ede, Ruma Isa ngoa 
ra kawarana siazoho, "Aina ngoamu zi cou-cou au ra'eda va nggomizoho 
akande, sawatipu Ana Manusia zikamori mbali razi madena." 17:10 
Anamori-anamori Ruma Isa sozina Sia, "Vavauku guru-guru agama 


nggahina va one Elia pavua zimamai ulu?" 17:11 Cambe va Ruma Isa, 
"Poda Elia maina ro sia zimakanggorina samenana lampa rawi. 17:12 Pala 
Nahu manggahi zi nggomizoho, Elia wa'ura maina, pala dou-dou wati 
wara mapata sia; karawi zi Elia vera ne'e siazoho. Ro ndede rauku siazoho 
karawina zi Ana Manusia." 17:13 Edempara samenana anamori-Na loana 
ka'ao va one Ruma Isa nuntuna mavoha la Yahya Mataki kandeu karaso 
dou. 17:14 Wakatu Ruma Isa ro tolu dou anamori-Na mai mbali zi dou 
mamboto ede, mai savua dou mone, sujuna zitando Ruma Isa, 17:15 ro 
nggahina, "Pa, takasi to'ikaipu adeta zi ana la mada. Sia nasupu finca jara. 
Naronggasi finca jarana nawancuku ipina ndazina ntuwura mavuna zi ade 
afi ro ntuwu zi ade oi rau. 17:16 Wa'ura wa'a va mada zi anamori Ita, pala 
siazoho wati loana kataho sia." 17:17 Cambe va Ruma Isa, "Heba poda 
nggomizoho ake! Nggomizoho poda dou-dou ma wati karawi rakaukai va 
Nahu ro wati imbimu. Sampe vune aiku Nahu pavuaku ngge'e sama lavo 
nggomizoho ro sabakai zi nggomizoho? Wa'a ca'arapu ana dou to'i ede!" 
17:18 Edempara Ruma Isa kauna losa roh seta ma wara zei ana dou to'i 
ede. Ro roh seta ede losana, edempara ana dou to'i ede tahona wakatu ede 
wa'u. 17:19 Sawa'u va ede anamori-anamori Ruma Isa mai kalaina zi Sia 
ro sozina zi Sia, "Pa, vavauku madazoho zidaloakaimu vaka kalosa roh 
seta ede?" 17:20 Cambe va Ruma Isa, "Vara nggomizoho kura imbimu. 
Kawarapu! Nggara nggomizoho mantausi imbi vune na'e isi sawi, 
nggomizoho maloaku nggahi zi doro to'i ake, 'Lao pesopu wekimu ta aka!' 
pasti doro to'i ede zimalao peso weki. Wati wara zidaloa karawi va 
nggomizoho! 17:21 Pala roh seta vune ake, cuma loamu vaka kalosa kai 
do'a ra puasampa!" 17:22 Wakatu anamori-anamori Ruma Isa kavorona 
weki zi Galilea, Ruma Isa nggahina zi siazoho, "Watizu ntoi walina, Ana 
Manusia zi zonggo zi kuasa manusia. 17:23 Sia zi hade, pala zi ainaina 
katolukaina Sia zikamori mbali." Edempara anamorizoho-Na ndazi ncoki 
poda adena. 17:24 Wakatu Ruma Isa ro anamorizoho-Na ronggana zi 
Kapernaum, dou-dou mataki tagi bea Bait Allah maina zi la Petrus ro 
sozina, "Guru nggomi colana bea Bait Allah atao wati?" 17:25 Cambe va 
la Petrus, "Cola!" Wakatu dula la Petrus, rojo ulu va Ruma Isa sia, 
"Simon, vune kananu va nggomi? Couku zimapavua colana bea atao kalasi 


zi sangaji-sangaji dunia ake? Ela ra douna atao dou lai rasa?" 17:26 "Dou 
lai rasa," cambe va la Petrus. "Nggara ndedesi," nggahi Ruma Isa, "Ela ra 
douna wati paraluna cola. 17:27 Pala ndaita aina ka'iha wea ade douzoho 
ede. Ndazi, laora nggawi aka ndano. Wehapu uta masarambakai rakamu. 
Zi ade asa uta ede nggomi ma'edaku piti ma ncihi zicolakai bea ndai zua. 
Wehapu piti ede ro colapu zi siazoho bea ndai ru'u Bait Allah." 


18:1 Aipu wakatu ede anamori-anamori Ruma Isa maina zi Sia ro sozina. 
"Couku rawiikai ma'ipi na'e ade weki ela Karaja'an Saroga?" 18:2 Ou va 
Ruma Isa savua ana dou to'i, ro kauna kizi zi tando siazoho. 18:3 
Edempara nggahi Ruma Isa, "Imbipu! Nggara nggomizoho rungkamu 
rawimu ro ndazimu vune zambe-zambe to'i nggomizoho zimandazi ela 
Karaja'an Saroga. 18:4 Dou ma ka'awa wekina ro ndazina vune ana dou 
to'i ake, sia edeku mandazi na'e zi ade weki ela Karaja'an Saroga. 18:5 Ro 
dou ma tarima ana dou to'i vune ake, vara Nahu, ede aona natarimaku 
Nahu." 18:6 "Cou makamaina da'imbi walina savua dou zi ade weki 
dou-dou ma to'i ake zi Nahu, nancewi tahopu nggara wadu nggiru ziziki zi 
wo'ona ro sia zilo'o tau zi ade moti ma zei. 18:7 Nawancuku ihana dunia 
ake, vara lampa rawi-lampa rawi ma kamaikaina dosa dou. Poda lampa 
rawi-lampa rawi vune ede zimawara ncau, pala na'ihara dou ma rakamaina 
lampa rawi ede! 18:8 Nggara rima atao ezimu makamaina dosa, dompo 
pakipu. Nancewi tahopu nggomi morimu lavo Ruma Hatalla konena 
dawara savae rima atao savae ezimu, nggara nggomi zipaki zi ade afi 
anaraka ro rima ra ezimu vali vae. 18:9 Ro nggara madamu 
makamaikaimu dosa, cingga pakipu, ncewi tahopu nggomi morimu lavo 
Ruma Hatalla konena dawara madamu savae nggara nggomi zipaki zi ade 
afi anaraka lavo madamu vali vae." 18:10 "Jaga! Aina kavawa ra 
katunamu savua dou zi ade weki dou-dou ma to'i ake. Vara kawarapu; 
mala'eka-mala'eka siazoho ngge'e mpa warana zitando Ama-Ku zi saroga. 
18:11 Vara Ana Manusia maina zimambei salama zi dou ma santuda! 
18:12 "Vuneku kananu va nggomi? Misakai wara dou ma ntau saratu 
mbua jimba, pala savua jimba zi ade jimba-jimbana ede moda, auku 
zikarawina va dou ede? Pasti sia natu'u wi'iku jimbana ciwi mpuru ciwi 


mbua ede ese doro to'i, ro lao ngupana jimba ma moda ede. 18:13 Ro 
nggara narumpa mbalisi jimbana mamoda ede imbipu Nahu -- sia na'ipipu 
neo adena vara jimbana savua wa'ura eda mbalina ede ntewi kaisi jimba 
maciwi mpuru ciwi mbua ma wati moda ede. 18:14 Vune ede rauku 
Amamu ma zi saroga wati ne'ena savua dou zi ade weki dou-dou ma vou 
imbi zi Nahu ake santudana." 18:15 "Nggara cina ra angimu madosa zi 
nggomi, lao rakapu sia ro ngoapu au rancarana. Karawipu ede kai nari-nari 
zi weki nggomizoho zua mpa. Nggara sia navatusi nggahi ra eli nggomi, 
ndazi nggomi maraka mbaliku cina ra angimu ede. 18:16 Pala nggara 
watisi, wa'apu savua atao zua dou wali. Vara ade Alkitab ratunti; 'Sakura- 
kurana zua atao tolu sakasi ampona loa wi'ikai ncara savua dou.' 18:17 
Nggara sia watisi tarimana ngoa ra tei kataho va dou-dou ede, ngoapu 
rawi ede zi ela Ruma. Ro cumpukaina, nggara sia wati ne'ena tarima ngoa 
ra tei kataho va ela Ruma, wiikaipu sia kai dou mataki tagi bea ro savua 
dou ma wati pata Ruma Hatalla." 18:18 "Zivademu! Au rakantakai va 
nggomizoho zi ade dunia, rakantakai rau aka saroga. Ro au rakancihi va 
nggomizoho zi ade dunia ake, zikancihi rau zi saroga. 18:19 Ro zi vade 
raumu: Nggara zi ade weki nggomizoho zi ade dunia ake zua dou 
mafakana mavoha au-au ro nado'a weaku, do'a ede natarimaku va Ama-Ku 
zi saroga. 18:20 Vara tave warakai zua atao tolu dou makavoro weki vara 
Nahu, Nahu wara zi ade woha siazoho." 18:21 Sawa'u va ede la Petrus 
mai sozina zi Ruma Isa, "Ruma, nggara cina ra angi mada madosa zi 
mada, sampe pila kaliku mada pavuaku kangampu wea dosa sia? Sampe 
pidu kali?" 18:22 Cambe va Ruma Isa, "Wati, laina sampe pidu kali, pala 
pidumpuru pidu kali. 18:23 Vara Karaja'an Saroga, ka'ada'ana vune ade 
conto ra ibara ake: Savua dou sangaji mane'e kanggori nconggo-nconggo 
adazohona. 18:24 Wakatu sia tampu'u paresana, wa'a zitando sia savua 
dou adana ma nconggo juta-jutana, 18:25 ro wati wa'una cola. Ndazi, 
sangaji ede parentana loakuzu ada ede zi landa sama-sama lavo wei ra 
anana, ro sara'a ntau ra warana zi ru'u colakai nconggona ede. 18:26 
Adana ede sujuna zitando sangaji ede, ro raho poda-podana, 'Ruma, saba 
to'i wa'upu zi adamu ake, adamu ake zimacola sara'ana nconggo ede.' 
18:27 Sangaji ede kasi adena zi adana ede, edempara fura sara'ana 


nconggo adana ede. 18:28 Wakatu losa ada ede, sia eda angina lavo 
lengana, savua dou ada rau, ma nconggo zi sia pila-pila riwu. Nentina 
lengana ede, ke'ena ro nggahina, 'Cola sara'apu nconggomu!' 18:29 
Edempara lenga rake'ena ede sujuna zitando sia ro raho poda-podana, 
'Kalembo wa'u ade cina, nahu zimacola sara'ana!' 18:30 Pala lengana ada 
ede wati ne'ena. Sawa'u va ede, sia kalu'una lengana manconggo sato'i ede 
ade uma bui sampe lengana ede colana nconggona. 18:31 Wakatu eda va 
ada-ada ma kalai au ramawa'u ndazi, siazoho ncoki adena ro lao ngoana 
mandazi ede zi sangaji. 18:32 Edempara sangaji ede ouna adana ma davae 
ede ro nggahina zi sia, 'Ada ma davae! Sara'ana nconggomu wa'ura fura va 
nahu vara nggomi raho poda-podamu zi nahu. 18:33 Sapodakaina nggomi 
rau pavuaku kasi ade zi lengamu ede, vune nahu mawa'ura kasi ade zi 
nggomi?' 18:34 Sangaji ede nawancuku mbanina. Adana ma davae ede 
tauna ade uma bui sampe cola kanggori sara'ana nconggona ede." 18:35 
Ruma Isa kanggorina carita-Na kai nggahina ake, "Vune ede rauku 
Ama-Ku zi saroga nakalampaku zi cua-cua ndai nggomizoho, nggara 
nggomizoho wati kangampu weamu cina ra angimu kai nira ade." 


19:1 Sawa'u va Ruma Isa nggori nggahi sara'ana ede, Sia tu'u wi'ina 
Galilea edempara laona aka dana Yudea ipa vae va Sori Yordan. 19:2 
Mboto dou mavatu Sia, ro Sia katahona douzoho masupu ta ede. 19:3 
Edempara mai dou-dou Farisi ne'ena kamavu Ruma Isa. Sozi va siazoho, 
"Rakaukai va hukum agama ndaita, savua loaku dou ncengga lavo weina 
kai alasa madatantu?" 19:4 Cambe va Ruma Isa, "Savua nggomizoho 
watipu bacamu ade Alkitab va one Makandazina manusia, aipu sarambana 
kandazina dou mone ro dou siwe? 19:5 Ro sawa'u va ede Sia nggahina, 
'Vara ndedena dou mone natu'u wi'iku ina ra amana ro campo ra savuana 
lavo weina, edempara siazoho zua ndazi savua.' 19:6 Ndazi siazoho laina 
zua dou wali, pala savua. Vara ndedena au rawa'u kasavua va Ruma 
Hatalla wati loa zicengga va manusia." 19:7 Edempara dou-dou Farisi 
sozina zi Sia, "Nggara ndedesi vavauku Musa kaukaina dou mbei sura 
ncengga zi wei rancengga lavona ede?" 19:8 Cambe va Ruma Isa, "Kaukai 
va la Musa ncengga lavo weimu nggomizoho vara nggomizoho wancuku 


ncokina zingoa ra tei. Pala sapodakaina wati ndedena aipu saramba 
wa'una. 19:9 Ndazi, ringa ra kade'epu ake: Cou mawi' weina, sapodakaina 
weina ede wati bengkena lavo mone ma kalai, edempara nika walina lavo 
siwe makalai dou ede najinaku." 19:10 Edempara anamori Ruma Isa 
nggahina zi Sia, "Nggara so'a campo rahi lavo wei vune ede, natahopu 
edera nika." 19:11 Cambe va Ruma Isa, "Wati sara'a dou maloa tarima 
nggahi ra eli vune ede, selasi dou-dou ma wa'ura katantu va Ruma Hatalla. 
19:12 Vara wara dou ma wati loa nika, vara siazoho ranggana poda 
ndedena. Wara rau ma daloa nika vara siazoho rapuli va dou makalai. Ro 
wara rau rane'e ndaina wati nika loakuzu karawi weana zi ru'u Ruma 
Hatalla. Dou ma sanggo tarima ngoa ra tei ake, co'opu sia matarimana." 
19:13 Wara dou-dou mawa'a zambe-zambe to'i zi Ruma Isa, loakuzu Sia 
tohona rima-Na ese wawo tuta zambe-zambe to'i ro do'a weana siazoho. 
Pala anamori-anamori Ruma Isa nggahikaina douzoho ede. 19:14 
Edempara Ruma Isa nggahina zi anamorizoho-Na, "Co'opu zambe-zambe 
to'i ede maina ara Nahu! Ama kantamu siazoho, vara dou-dou vune akeku 
ma ndazi anggota Karaja'an Saroga." 19:15 Edempara Ruma Isa tohona 
rima-Na ese wawo tuta zambe-zambe to'i ede ro do'a mbeina bareka zi 
siazoho. Sawa'u va ede Sia tu'u wi'ina hizi ede. 19:16 Zi savua ainaina 
savua dou mone maina zi Ruma Isa, "Pa Guru," nggahina, "ruku ra rawi 
mataho maveku zipavua kalampa va la mada loakuzu raka ro tarimaku 
mori masapodakaina ro ma'ederahizi?" 19:17 Cambe va Ruma Isa, 
"Vavauku nggomi sozikaimu zi Nahu, maveku mataho? Cuma wara 
Savuampa ma taho. Nggara nggomi mane'esi mori, nggomi pavuapu to'a zi 
parenta-parenta Ruma Hatalla." 19:18 "Parenta mave kombi ede?" sozi va 
dou ede. Cambe va Ruma Isa, "Aina hade dou, aina jina, aina mpanga, 
aina sakasi cowa, 19:19 lia ra horomapu ama ro inamu, ro meci ra ca'upu 
sasamamu manusia vune nggomi meci ra ca'umu weki ndaimu." 19:20 
"Samenana parenta ede wa'ura vatu va mada," cambe va dou mone 
sampela ede. "Mave wali ma paralu?" 19:21 Nggahi Ruma Isa zi sia ede, 
"Nggara nggomi mane'esi ndazi sampuruna, lao landapu sara'a ntau ra 
waramu. Mbeipu pitina zi ru'u va dou-dou mancoki mori, ro nggomi 
zimaraka ntau ra wara zi saroga, sawa'u va ede mai vatupu Nahu!" 19:22 


Ringana nggahi ede, dou mone ede laona lavo ncoki adena vara sia 
nawancuku ntau ra warana. 19:23 Edempara Ruma Isa nggahina zi 
anamorizoho-Na, "Nahu manggahi zi nggomizoho, nawancuku 
nggonggina dou mantau ra wara zimandazi anggota Karaja'an Saroga. 
19:24 Ro ake rau zi ne'e-Ku nggahi zi nggomizoho; nancewi mozapu 
savua onta lu'u zikaronga nda'u ntewi kaisi savua dou mantau ra wara 
malu'u zi ade Karaja'an Saroga." 19:25 Wakatu ringa va anamori-Na 
nggahi Ruma Isa ede, siazoho mbora akana, nggahi siazoho "Nggara 
ndedesi, couku zimaloa salama?" 19:26 Ntanda va Ruma Isa siazoho 
edempara nggahina, "Ru'u va manusia, nawati lu'u va aka! Pala ru'u va 
Ruma Hatalla, naloa mena." 19:27 Edempara nggahi la Petrus, "Tatiopu, 
la madazoho wa'ura tu'u w1'i sara'amu vara vatu Ita. Ro dozoku auta zi 
tarima va la madazoho?" 19:28 Nggahi Ruma Isa zi siazoho, "Imbipu: Zi 
Dunia ma Vou, Ana Manusia zimadoho ese wawo kadera sangaji kaina 
ma zese ra ntasa. Wakatu ede, nggomizoho anamori Nahu zi madazoho 
ese wawo sampuru zua kadera sangaji ro maparesa zi ru'u va sampuru zua 
suku bangsa Israel! 19:29 Ro sanikina dou ma wa'ura wi'i paki umana, 
atao sa'e ra ari monena atao sa'e ra ari siwena, atao ina ra amana, atao 
ana-anana, atao oma ra nggarona vara Nahu, dou ede zimatarima kambali 
saratu kali lipa. Ro sia zimatarima rau mori masapodakaina ro 
ma'ederahizi. 19:30 Pala mboto dou ma wunga ake sarambakaina 
zimandazi cumpukaina ro ma cumpukaina ake mandazi sarambakaina." 


20:1 "Karaja'an Saroga, ka'ada'ana vune conto ra ibara ake; Savua dou 
mantau nggaro anggo losana aimasizi ngupana dou zimakarawi zi nggaro 
anggona. 20:2 Sawa'u va sia satujuna gajikaina douzoho kai savua piti 
salaka sanai, sia kauna douzoho ede karawi zi nggaro anggona. 20:3 Voe 
ciwi aimasizi, dou ma ntau nggaro ede losa walina, ro edana pila-pila dou 
mawati wara karawi aka amba. 20:4 Edempara nggahi sia zi douzoho 
ede, 'Nggomizoho laopu karawi aka nggaro anggo nahu. Nahu zimagaji 
nggomizoho kai gaji mancihi ncao.' 20:5 Siazoho laona. Voe sampuru zua 
aima rai ro voe tolu aimambia, dou mantau nggaro ede losa walina ro 
karawina lampa rawi ma sama. 20:6 Ro kira-kira voe lima aimambia, sia 


losa walina ro edana mbuipu wara dou ma watipu raka karawi. Edempara 
sia sozina zi douzoho ede, 'Vavauku nggomizoho zi kizikaimu sambia ai ta 
ake zi dakarawikaimu au-au?' 20:7 Cambe va douzoho ede, 'Wati wara 
dou ma ou kau karawi madazoho,' 'Nggara ndedesi,' nggahi dou mantau 
nggaro ede, laopu nggomizoho karawi aka nggaro anggo nahu.' 20:8 Ai 
mambia, dou mantau nggaro anggo ede nggahina zi mandona, 'Oura 
dou-dou makarawi ede ro cola weara gaji siazoho cua ndaina tampu'u zi 
dou ma lu'u cumpukaina sampe zi dou ma lu'u sarambakaina.' 20:9 
Edempara mai dou-dou makarawi tampvu'u voe lima aimambia. Siazoho 
cua tarimana savua piti salaka. 20:10 Sawa'u va ede mai rau dou-dou 
ragaji tampu'u aimasizi. Kananu va siazoho, siazoho natarima ncewi. 
Palasi siazoho cuma mbeina savua piti salaka raumpa. 20:11 Wakatu 
tarimana piti ede, siazoho bada rezena zi dou mantau nggaro. 20:12 
Dou-dou ma mai cumpukai ede cuma karawina samporo to'i, ntewi kaisi 
madazoho makarawi sambia ai zi liro mapana, pala Ita magajiku siazoho 
vune gajimu madazoho!' 20:13 Cambe va dou mantau nggaro ede zi savua 
dou ade weki siazoho, 'Soba, nahu wati ncaraku zi nggomi. Laina 
nggomisi masatuju tarima gaji savua piti salaka ade karawimu sanai? 
20:14 Wehara gajimu, ro laora. Nahu poda ne'eku mbei zi dou 
macumpukai lu'u ede gaji ma sama lavo rambeiku nggomi. 20:15 Savua 
nahu wati loaku karawi verane'eku kai ntau ndaiku? Atao nggomi hiana 
ademu, vara nahu ncera ra mbura adeku?' " 20:16 Edempara Ruma Isa 
nggahi walina, "Ndede rau dou-dou ma cumpukai zimandazi 
sarambakaina, ro dou-dou ma sarambakaina zimandazi cumpukaina." 
20:17 Wakatu Ruma Isa laona aka Yerusalem, ziwoha ncai Sia ouna 
sampuru zua anamori-Na kavoro kalai weki. Edempara Sia nggahina zi 
siazoho. 20:18 Ringapu! Ndai ake wunga lao aka Yerusalem. Ta aka Ana 
Manusia zi zonggo zi dou-dou mana'ekai imam ro zi guru-guru agama. 
Edempara Sia zihukum made. 20:19 Sawa'u va ede nazonggoku zi 
dou-dou malaina Yahudi. Douzoho ede zimakasungge-sungge Sia, 
nakancokiku Sia, ro nasalibku Sia. Pala zi ainaina katolukaina Sia zikamori 
mbali." 20:20 Sawa'u va ede wei la Zebedeus mai lavo ana-anana zi Ruma 
Isa. Zitando Ruma Isa, sia sujuna va wara zi ne'ena raho. 20:21 "Auta 


kombi ne'e ita ma?" Sozi va Ruma Isa Cambe va ina ede, "Ne'e va mada 
ana mada zuana ake zi madoho ziku'i ro wana Ita ndazisi Ita Sangaji 
peade." 20:22 "Nggomizoho wati vademu au raraho va nggomizoho," 
nggahi Ruma Isa zi siazoho. Savua masanggo va nggomizoho nono zi 
piala susa ra ncoki, ma pavua zinono va Nahu?" "lo sanggo," cambe va 
siazoho. 20:23 Nggahi Ruma Isa, " Poda nggomizoho zimanono rau razi 
piala Nahu. Pala mavoha cou zimadoho ziku" ra ziwana-Ku, ede laina hak 
Nahu zimakatantuna. Hizi-hizi ede edezu zi ru'u va dou-dou ma wa'ura 
katantu va Ama-Ku." 20:24 Wakatu sampuru dou anamori-Na ma kalai 
ma raringa nggahi ede, siazoho mbanina zi dou zuana ma'ari lavo sa'ena 
ede. 20:25 Vara ndedena Ruma Isa ouna sara'a siazoho edempara 
nggahina, "Nggomizoho mavadeku va one mana'ekaina bangsa ma wati 
pata Ruma Hatalla nakasusaku ela ra douna. Ro dou-dou mana'ekai 
siazoho nakasusaku siazoho. 20:26 Pala nggomizoho wati loamu 
kandede. Ndede walija, dou ma ne'e ndazi na'e zi weki nggomizoho, 
pavuapu ndazi adamu. 20:27 Ro dou ma ne'e ndazi sarambakaina zi ade 
weki nggomizoho, pavuapu zimandazi adamu. 20:28 Sama vune Ana 
Manusia ede rau; Sia maina laina zikarawi wea, pala zimakarawi zi ru'u 
ela-Na ro nazonggoku nawa-Na zi ru'u hori kalosakai mboto dou." 20:29 
Wakatu siazoho tu'u wi'ina Yerikho, mboto dou mavatu Ruma Isa. 20:30 
Zua dou mambuda wunga dohona zikengge ncai. Wakatu ringa va siazoho 
va one Ruma Isa malampa sai, kanggica siazoho, "Ana Daud, kasi 
to'ikaipu ademu zi madazoho!" 20:31 Dou mamboto ma wara ta ede 
nggahikaina siazoho ro kauna midi siazoho. Pala siazoho naha na'e 
kanggicana, "Ruma, Ana Daud kasi to'ikaipu ademu zi madazoho!" 20:32 
"Edempara Ruma Isa midina ro ouna siazoho, "Auku ne'emu nggomizoho 
zikarawi wea va Nahu?" sozi va Ruma Isa. 20:33 Cambe va siazoho, 
"Ruma, madazoho mane'e edaku!" 20:34 Ruma Isa kasi adena zi siazoho, 
edempara zama weana mada siazoho. Wunga ede wa'u siazoho loana eda. 
Edempara siazoho vatuna Ruma Isa. 


21:1 Wakatu wa'ura zeni lavo Yerusalem, siazoho ronggara zi Betfage zi 
doro to'i Zaitun. Ta ede Ruma Isa kauna zua dou anamori-Na lampa ulu. 


21:2 "Laopu aka rasa zitando ede," ngoa va Ruma Isa zi siazoho, "Ma'eda 
lalompa va nggomizoho savua keledai raziki sama lavo anana. Horipu 
zuana ede ro wa'apu ta ake. 21:3 Nggara warasi dou masozi au-au, 
nggahipu zi dou ede, 'Ruma maparaluna,' edempara dou ede rociku kauna 
wa'a keledai ede." 21:4 Lampa rawi ede ndedekaina loakuzu ndazira au 
ranggahi va nabi vune ake, 21:5 "Nggahipu zi Sion, Sangajimu wunga 
maina ara nggomi Sia naka'awa weki ro nentena keledai, savua ana keledai 
ma ndara." 21:6 Edempara zua dou anamori-Na ede laona ro karawina au 
rakaukai va Ruma Isa zi siazoho. 21:7 Wa'a va siazoho keledai ede lavo 
anana. Edempara lama va siazoho kontu keledai-keledai ede kai jumba 
siazoho. Sawa'u va ede nente va Ruma Isa. 21:8 Mbonto dou ta aka 
mawira jumba-jumba siazoho zi ncai, ro dou-dou makalai nadompoku 
sanga-sanga haju mpida ro reana zi ade woha ncai. 21:9 Dou mamboto ma 
lampa zitando ra zikontu Ruma Isa nggahina, "Taho ra ntika! Ana Daud! 
Zimbei bareka Sia ma mai kai ngara Ruma! Roi ra wadi Ruma Hatalla 
Mawancu Zese Ra Ntasa!" 21:10 Edempara, wakatu Ruma Isa lu'una zi 
Yerusalem, sara'a kota ede ndazi mbou. "Cou ake?" sozi va dou-dou zi 
kota ede. 21:11 "Sia Nabi Isa, razi Nazaret zi Galilea," cambe va dou 
mamboto ma zende Ruma Isa. 21:12 Sawa'u va ede Ruma Isa lu'una zi ade 
Bait Allah, ro vaka kalosana samenana dou ma landa ra lajo ta ede. Ponga 
va Sia meja-meja dou macepe piti, ro bangko-bangko dou malanda nasi 
dara. 21:13 Edempara Sia nggahina zi dou-dou ede, "Zi ade Alkitab 
ratunti va one nggahi Ruma Hatalla, Uma Nahu zitangarakai uma zi hizi 
sambeakai.' Pala nggomizoho makanzikaiku hizi sovu parampo.' " 21:14 
Dou-dou mambuda ramamade vinci maina zi Ruma Isa zi Bait Allah, ro 
Sia katahona siazoho. 21:15 Pala dou-dou mana'ekai imam ro guru-guru 
agama mbanina va edana rawi mavisa ra guna rakarawi va Ruma Isa. Ro 
siazoho mbani rauna va ringana zambe-zambe to'i manggahi zi Bait Allah, 
"Taho ra ntika Ana Daud!" 21:16 Siazoho nggahina zi Ruma Isa. 
"Nggomi maringaku au ranggahi va siazoho?" "Io, Nahu karingaku," 
cambe va Ruma Isa, "Watipu parana baca va nggomizoho ayat Alkitab 
ake: 'Zambe-zambe to'i ro ana dou to'i kea wa'ura tei-Mu zimarenta roi ra 
wadi ma sampuruna'?" 21:17 Sawa'u va ede Ruma Isa tu'u wi'ina siazoho, 


edempara losana razi kota ede laona aka Betania ro maruna ta aka. 21:18 
Aimasizi-sizi vala aisanai, ade lampa lao mbalikaina aka kota, Ruma Isa 
nahizoku. 21:19 Sia edana sampvu'u fu'u ara zikengge ncai. Lao Sia zi fu'u 
haju ede, pala wati edana kone savua wuana selasi ro'o mpoana. Edempara 
Ruma Isa nggahina zi fu'u haju ede, "Nggomi wati zimambua wali!" Male 
lalona fu'u ara ede. 21:20 Ziwakatu anamori-anamori Ruma Isa edana 
mandazi ede, siazoho mbora poda akana. "Vuneku fu'u ara ede loakaina 
made sara'a lalo?" sozi va siazoho. 21:21 "Poda," cambe va Ruma Isa, 
"Nggara nggomizoho ma'imbisi ro wati mbali mbua ademu, nggomizoho 
maloaku karawi vune rawa'u karawi va Nahu zi fu'u ara ake. Ro laina ede 
mpoa, mala nggomizoho maloaku nggahi zi doro to'i ake, 'Hantara 
wekimu ro lao pakipu wekimu ade moti,' ndazi lampa rawi ede zimandazi. 
21:22 Au-au raraho va nggomizoho zi ade do'amu, nggomizoho 
zimatarimana, sura nggomizoho imbimu." 21:23 Sawa'u va ede Ruma Isa 
lao mbalina aka Bait Allah, edempara lu'u teina ta ede. Wakatu Sia wunga 
teina, dou-dou mana'ekai imam ro dou-dou mana'ekai Yahudi maina zi Sia 
ro sozina, "Kai dasar veku Nggomi karawi sara'ana ede? Cou ma 
rambeimu hak ede zi Nggomi?" 21:24 Cambe va Ruma Isa, "Nahu rau 
mane'e sozi zi nggomizoho. Ro nggara nggomizoho macambesi Nahu 
zimangoamu kai hak cou Nahu karawiku lampa rawi ake. 21:25 La 
Yahya kandeu karasona dou kai hak cou? Ruma Hatalla atao manusia?" 
Edempara dou-dou mana'ekai imam ro dou-dou mana'ekai Yahudi 
tampu'ura mafakana zi ade weki siazoho, "Nggara nggahisi va ndai, 'Kai 
hak Ruma Hatalla', nanggahiku va Sia, 'Nggara ndedesi vavauku 
nggomizoho wati imbikaimu zi Sia?' 21:26 Pala nggara nggahisi va ndaita, 
'Kai hak manusia,' ndai tadahuku zi dou mamboto, vara samenana dou ede 
nawi'ikaiku la Yahya edezu savua dou nabi." 21:27 Ndazi cambe va 
siazoho, "Nami wati vademu." Edempara nggahi Ruma Isa zi siazoho, 
"Nggara ndedesi Nahu rau wati zimangoa nggomizoho kai hak cou Nahu 
karawikaiku samenana ake." 21:28 "Ake vuneku kananu va nggomizoho 
mavoha lampa rawi ake?" nggahi Ruma Isa sawa'u va ede. "Waraku savua 
ama ma ntau ana mone zuana. Dou ede laona zi anana ma sasa'e ro 
nggahina, 'Ana, laopu karawi aka nggaro anggo sanai ake.' 21:29 'Mada 


wati wa'uku,' cambe va anana ede. Pala sawa'u va ede sia warina kananuna 
ro laona aka nggaro anggo ede. 21:30 Sawa'u va ede amana ede laona aka 
anana ma kazuakaina, ro nanggahiku vune ranggahina zi anana ma sasa'e. 
"Jo Ama,' cambe va anana ma kazuakaina ede. Pala sia wati loana. 21:31 
Zi ade weki ana zuana ede, maveku ma karawina au rakane'ekai va amana 
ede?" "Ma sasa'e," cambe va dou-dou mana'ekai imam ro dou-dou 
mana'ekai Yahudi ede. Edempara Ruma Isa nggahina zi siazoho, "Imbipu: 
Dou-dou mataki tagi bea ro dou-dou siwe masunda zima'ulu ndazi anggota 
ela Karaja'an Allah ntewi kaisi nggomizoho. 21:32 Vara la Yahya Mataki 
kandeu karaso dou maina, ro naturu teiku nggomizoho cara mori kane'ekai 
va Ruma, pala nggomizoho wati ne'emu imbi au rangoa ra tei va la Yahya; 
pala dou-dou mataki tagi bea ro dou-dou siwe masunda na'imbiku zi la 
Yahya. Pala kone mawa'ura eda va nggomizoho samenana ede, 
nggomizoho wati ngge'epu rungkamu kananumu ro wati imbimu zi Ruma." 
21:33 "Kade'epu conto ra ibara ma savua ake wali," nggahi Ruma Isa. 
"Savua dou mantau dana mangguza anggo zi savua nggarona. Kuta heko 
va sia, ro ngarina kancoa zi puakai anggo, sawa'u va ede tu'una uma zese 
zitonggukai. Sawa'u va ede sia mbeina kau sewa nggaro anggona ede zi 
dou-dou makarawi cengga hasi, edempara dou ede laona zi dana ra rasa 
makalai. 21:34 Rakakai va oru poke wua anggo, dou mantau nggaro ede 
kauna lao ada zohona aka dou ma karawi cengga hasi nggaro ede va 
zimatarima ru'una. 21:35 Pala dou-dou makarawi nggaro ede wa'u ra 
letona ada-ada dou mantau dana ede: Ma savuana zi voe, ma kalaina zi 
hade, ro ma kalai wali zi tova kai wadu. 21:36 Dou mantau nggaro ede 
kau walina lao adazohona makalai, mancewi mboto ntewi kaisi ma 
sarambakaina. Pala siazoho iuna vune ra'tu va lengana ma ulu. 21:37 
Cumpukaina dou mantau nggaro ede, kauna lao ana ndaina, 'Pasti ana nahu 
zi lia ra horomana, kananu va sia. 21:38 Pala dou-dou makarawi nggaro 
ede edana ana dou mantau nggaro ede, siazoho nggahina zi weki 
ndaizohona, 'Akeku sia, zimakapasakana. Mai ndaita hadeku sia, loakuzu 
raka va ndaita pasakana!' 21:39 Edempara ana dou ede wa'u ra leto va 
siazoho, hadena wa'u va ede pakina ari lua." 21:40 Sozi va Ruma Isa, 
"Nggara dou mantau nggaro ede mai mbalina, zikavunena va sia dou-dou 


makarawi cengga hasi nggaro ede?" 21:41 Cambe va siazoho, "Pasti 
hadena dou-dou madavae ede, edempara nggaro anggo ede nakauku 
karawi cengga hasi dou makalai ma ne'e mbei ru'u sia hasi dana ede rakasi 
wakatuna." 21:42 Edempara nggahi Ruma Isa zi siazoho, "Savua watipu 
parana baca va nggomizoho ratunti ade Alkitab? 'Wadu ma wati loa zi kani 
va dou-dou mataki tu'u uma wadu nawa'ura ndazi wadu ma sarambakaina. 
Ake rawi Ruma; nawancuku ntikana!' " 21:43 "Ndazi kawarapu," nggahi 
Ruma Isa, "Samenana hak kai ela Karaja'an Allah zi wehana zi 
nggomizoho ro nambeiku zi savua bangsa zimakalampana parenta-parenta 
Ruma Hatalla. 21:44 Dou ma mavu zi wadu ede, zimaleli; ro dou rapita va 
wadu ede, nanggiruku ndazi kaluvu." 21:45 Ziwakatu dou-dou mana'ekai 
imam ro dou-dou Farisi ringana conto ra ibara Ruma Isa ede, siazoho 
navadeku va one Ruma Isa nanuntuku mavoha siazoho. 21:46 Ndazi 
siazoho na'usahaku wa'u ra leto Sia. Pala siazoho nadahuku zi dou 
mamboto, vara dou mamboto ede nawi'ikaiku Ruma Isa edezu savua dou 
nabi. 


22:1 Ruma Isa nuntu walina zi dou mamboto kai conto ra ibara, 22:2 
nggahi-Na, "Karaja'an Saroga, ka'ada'ana vune conto ra ibara ake: Savua 
dou sangaji katu'una ndiha nika zi ru'u ana monena. 22:3 Sangaji ede kauna 
ada zohona lao weha ao dou-dou ra'unda mai zi ndihakai ede. Pala 
dou-dou ra'unda ede wati ngawana mai. 22:4 Edempara sangaji ede kauna 
lao wali adazohona ma kalai. Nggahina zi siazoho: 'Ngoapu zi dou-dou 
ra'unda ede: Ngaha ra nono aka ndihakai wa'ura sadia. Capi, ro ana-ana 
capi nahu ma wancu mpore wa'ura sambele. Sara'ana wa'ura sadia. 
Santave tamaipu aka ndiha nikakai!' 22:5 Pala dou-dou ra'unda ede wati 
kade'ena. Siazoho nalaoku aka karawi ndai menana. Ma savua douna lao 
aka omana, makalai nalao aka rawi ra'usaha ndaina, 22:6 ro ma kalai 
walina wa'ura letoku ada sangaji ede, edempara voe ra hadena siazoho. 
22:7 Wakatu ringa va sangaji lampa rawi ede, sangaji ede nawancuku 
mbanina. Sangaji ede nggaduna tentarana zimahade dou-dou ma rahade 
adazohona ede, ro ka'ana kota siazoho. 22:8 Sawa'u va ede ou va sia 
adazohona, edempara nggahina, 'Ndiha nika wa'ura sadia, pala dou-dou 


ra'unda wati patuna zi ru'u ake. 22:9 Ake laopu aka ncai-ncai bari, ro unda 
kamboto podapu dou zimamai ara ndiha nikakai ake.' 22:10 Edempara 
adazohona ede laona. Siazoho laona aka ncai-ncai bari, edempara 
kavorona samenana dou rarumpana ta aka, dou ma taho ro dou ma davae. 
Edempara vini va dou ma mai zi hizi ndiha nikakai ede. 22:11 Sawa'u va 
ede sangaji ede lu'u tio-tiona dou-dou mamai ede. Eda va sia savua dou 
ziwoha ndiha ede ma wati kani vaju ndihakai. 22:12 Edempara sia sozina 
zi dou ede, 'Cina, vuneku loamu lu'u ta ake nggomi kai wati kanimu vaju 
ndihakai?' Dou ede wati loana nggahi au-au. 22:13 Edempara sangaji ede 
nggahina zi adazohona, 'letopu ezi ra rima dou ake, ro paki ca'aripu sia zi 
hizi ma rindi, ta aka zimawara nangi ro susa ra ncoki.'" 22:14 Edempara 
Ruma Isa kanggorina conto ra ibara ede ndake, "Mboto zi ou, pala 
sato'impa rakazale." 22:15 Edempara dou-dou Farisi lao mafaka 
sama-samana vuneku siazoho loakaina kamavu Ruma Isa kai cara 
sozi-sozimpa. 22:16 Edempara siazoho kauna lao anamori zohona zi 
Ruma Isa ro pila-pila dou anggota golonga Herodes. Dou-dou ede 
nggahina zi Ruma Isa, "Pa Guru, madazoho vade, Ita dou marombo, Ita 
ma tei kai mantiri ra rombo kane'e va Ruma Hatalla zi ru'u va manusia. Kai 
wati kade'emu fiki ra kananu dou makalai. Vara Ita wati ntanda kalaita 
dou. 22:17 Vara ndedena, tanggahipu va Ita zi madazoho: Rakaukai va 
agama ndaita, savua loaku cola bea zi Kaisar atao wati?" 22:18 Ruma Isa 
navadeku makasu siazoho ma davae ede, ndazi Sia nggahina, "Oe dou-dou 
ma ca'u coro-coro! Vavauku nggomizoho ne'ekaimu vavu Nahu? 22:19 
Teijapu zi Nahu piti rakani va nggomizoho zi colakaimu bea?" Edempara 
siazoho mbeina zi Ruma Isa savua piti salaka. 22:20 Sozi va Ruma Isa zi 
siazoho, "Gamba ra ngara cou ake?" 22:21 "Kaisar," cambe va siazoho. 
Edempara nggahi Ruma Isa zi siazoho, "Nggara ndedesi, mbeipu Kaisar 
au rantau kaisar, ro mbeipu Ruma Hatalla au rantau Ruma Hatalla." 22:22 
Wakatu siazoho ringana nggahi ra eli ede siazoho ndazi mbora akana. 
Edempara siazoho lao tu'u wi'ina Ruma Isa. 22:23 Zi ainaina ede wa'u, mai 
pila-pila dou Saduki zi Ruma Isa. Siazoho edezu kalompo dou-dou ma 
nggahi va one dou mawa'ura made wati zimamori mbali. 22:24 "Pa Guru," 
nggahi siazoho, "Musa ngoa ra teina vune ake: Nggara dou mone 


namadesi, ro sia wati ntauna ana, ari atao sa'e sia pavuaku nikana lavo dou 
siwe mbaru mboha ede, loakuzu wara londo ra maina zi ru'u dou ma 
wa'ura made ede. 22:25 Wara ntoina pidu dou sa'e lavo arina ma ngge'e ta 
ake. Ma sasa'e nika edempara madena wati ntauna ana. Edempara weina 
mambaru mboha ede tu'u wi'ina zi ru'u arina. 22:26 Arina ede made rau 
wati ntauna ana. Lampa rawi ma sama ndazi rau lavo arina ma 
katolukaina. Ndede ncau-ncau sampe zi arina ma kapidukaina. 22:27 
Cumpukaina dou siwe ede rau made. 22:28 Ziwakatu dou ma made 
zikamori mbali, wei couku dou siwe ede? Vara wekina piduna ede 
nawa'ura nika lavo dou siwe ede." 22:29 Cambe va Ruma Isa, 
"Nggomizoho makaliru poda, vara nggomizoho wati loamu ka'ao Alkitab, 
ro kuasa Ruma Hatalla. 22:30 Vara nakamori mbalisi dou mamade peade, 
siazoho wati zimanika wali, malaisi siazoho zimamori vune santika 
mala'eka aka saroga. 22:31 Savua watipu iumu baca va nggomizoho au 
ranggahi va Ruma Hatalla mavoha dou mamade zikamori mbali? Nggahi 
Ruma Hatalla, 22:32 'Nahuku Ruma Hatalla la Ibrahim, Ruma Hatalla la 
Ishak ro Ruma Hatalla la Yakub.' Ruma Hatalla ede laina Ruma Hatalla 
dou mamade, Sia Ruma Hatalla dou mamori!" 22:33 Wakatu ringa va dou 
mamboto ede nggahi ra eli Ruma Isa, siazoho nawancuku sana adena zi 
ngoa ra tei va Sia. 22:34 Zi wakatu dou-dou Farisi ringana va one Ruma 
Isa nawa'ura ndawi dou-dou Saduki wati loana nggahi au-au wali, siazoho 
kavorona weki. 22:35 Savua dou zi ade weki siazoho, edezu guru agama, 
nacobaku kamavu Ruma Isa kai sampu'umpa sozina. 22:36 "Pa Guru," 
nggahina, "parenta maveku ma penti poda zi ade Hukum Taurat?" 22:37 
Cambe va Ruma Isa, "Meci ra ca'upu Ruma Hatalla Rumamu kai sapoda- 
sapodana ademu, kai samenana nawa ra sarumbumu, ro kai sara'a fiki ra 
kananumu. 22:38 Edeku parenta ma wancu na'e ro mapenti poda! 22:39 
Parenta ma kazuakaina masama lavo parenta sarambakaina ede: Meci ra 
ca'upu sasama manusia vune nggomi meci ra ca'umu sarumbu ndaimu. 
22:40 Sara'a Hukum Taurat rambei va la Musa ro rangoa ra tei va 
samenana nabi fu'una zi zua mbua parenta ede." 22:41 Wunga dou-dou 
Farisi mbuipu kavoro wekina ta ede, sozi va Ruma Isa zi siazoho, 22:42 
"Vuneku kananu va nggomizoho mavoha Sangaji Mambei salama? Londo 


ra mai couku Sia?" "Londo ra mai la Daud," cambe va siazoho. 22:43 
"Nggara ndedesi," sozi va Ruma Isa, "Vavauku Roh Allah ngoana la Daud 
kauna pehe Sangaji Mambei salama 'Ruma'? Vara Daud manggahi, 22:44 
Ruma Hatalla manggahi zi Rumaku: dohopu zikompe wana-Ku, sampe 
Nahu mandawi dou-dou ma musu Nggomi zima'oko zi Nggomi.' 22:45 
Ndazi, nggara la Daud mapehe Sangaji Mambei salama ede 'Ruma', 
vuneku loana Sia londo ra mai la Daud?" 22:46 Wati wara kone savua dou 
maloa cambe nggahi Ruma Isa. Ro tampvu'u ainaina ede, wati wara ma disa 
wali sozi au-au zi Ruma Isa. 


23:1 Edempara Ruma Isa nggahina zi dou mamboto ro zi 
anamorizoho-Na, 23:2 "Guru-guru agama ro dou-dou Farisi rakana kuasa 
zimaka'aona hukum Musa. 23:3 Vara ndedena to'akaipu ro vatupu sara'a 
raparentakai va siazoho. Pala aina karawimu au rakarawi va siazoho, vara 
siazoho wati karawina au rateikai va ndama. 23:4 Siazoho narahoku 
lampa rawi ma nggonggi ro nambeiku atora-atora ma tani, pala kone sato'i 
siazoho wati ne'ena bantu dou makalampana. 23:5 Samenana rakarawi va 
siazoho cuma loakuzu eda va doumpa. Siazoho nasangajaku kani ai 
sambea ma paja-paja, ro nakanaruku kafero jumbana. 23:6 Siazoho naca'u 
doho zi hizi ma taho poda wungasi ndiha-ndiha, ro zi kadera mataho poda 
zi uma-uma sambea. 23:7 Siazoho naca'u zi horoma va dou zi amba-amba, 
ro zi ou kai 'Pa Guru'. 23:8 Pala nggomizoho, aina ngawa oukaisi 'Pa 
Guru', vara Gurumu savuampa ro nggomizoho sara'ana edezu sa'e ro ari. 
23:9 Ro nggomizoho aina oumu kone savua dou kai 'Ama' zi ade dunia 
ake; vara Amamu cuma savuampa, edezu Ama ma aka saroga. 23:10 Ro 
nggomizoho aina ngawamu zi ou kai 'Dou mana'ekaina', vara dou 
mana'ekaimu cuma wara savuampa edezu Sangaji Mambei salama rasake 
va Ruma Hatalla. 23:11 Dou ma wancu na'e zi ade weki nggomizoho, 
pavuapu ndazi dou zimakarawi weamu. 23:12 Dou ma ka'ese weki zi 
ka'awa, ro dou ma ka'awa weki zi kazese." 23:13 "Ihara nggomizoho 
guru-guru agama ro dou-dou Farisi! Nggomizoho maca'u coro-coro. 
Nggomizoho matapaku dou zimandazi anggota ela Karaja'an Saroga. Ndai 
nggomizoho wati ne'emu ndazi anggota ela Karaja'an Saroga, ro dou 


makalai ma ne'e ndazi ela Karaja'an Saroga, matapaku va nggomizoho. 
23:14 Ihara nggomizoho guru-guru agama ro dou-dou Farisi: 
Nggomizoho ma ca'u coro-coro. Nggomizoho makekoku dou-dou siwe 
mbaru mboha ro marampa weaku umana ro zi vontokai rawimu madavae 
ede nggomizoho mado'aku ma zondo-zondo. Vara ndedena hukumana zi 
ru'u va nggomizoho pea nataniku! 23:15 Ihara nggomizoho guru-guru 
agama ro dou-dou Farisi! Nggomizoho ma ca'u coro-coro! Nggomizoho 
malao zo'o sapa moti, ro makaliliku dana ra rasa va zi ru'u kandazikaimu 
savua dou malu'u agamamu. Ro wa'usi lu'u dou ede zi agamamu, 
nggomizoho mandawiku dou ede zimalu'u ade anaraka ma zua kali ncewi 
davaena ntewi kaisi ndai nggomizoho. 23:16 Ihara nggomizoho dou-dou 
mana'ekaina, ma mbuda! Nggomizoho mateiku ake, 'Nggara dou 
masumpa kai Bait Allah, dou ede wati ziki va sumpana; pala nasumpasi 
kai masa zi ade Bait Allah, sia naziki va sumpana ede.' 23:17 
Nggomizoho dou-dou sampula ma mbuda! Ve ma ipi penti: masana atao 
Bait Allah ma kandazina raso masa ede? 23:18 Nggomizoho mangoa ra 
tei rauku, 'Nggara savua dou masumpa kai mezeba, dou ede wati ziki va 
sumpana; pala sia nasumpasi kai au razonggo ra mbeina zi wawo mezeba 
ede, sia nazikiku va sumpana ede.' 23:19 Nawancuku mbudamu 
nggomizoho! Ve ma ipi penti? Razonggo ra mbei atao mezeba ma kandazi 
raso au razonggo ra mbei ede? 23:20 Vara ndedena, nggara savua dou 
nasumpasi kai mezeba, ede aona sia sumpakaina mezeba, ro sara'a 
razonggo ra mbei ma wara ese wawo mezeba. 23:21 Ro nggara savua dou 
sumpakaina Bait Allah, ede aona sia sumpakaina Bait Allah, ro zi ru'u 
Ruma Hatalla ma ngge'e zi hizi ede. 23:22 Ro nggara savua dou masumpa 
kai saroga, ede aona sia sumpakaina hizi dohokai Ruma, ro zi ru'u Ruma 
Hatalla ma dohokai ta esena. 23:23 Ihara nggomizoho guru-guru agama 
ro dou-dou Farisi! Nggomizoho maca'u coro-coro, marakani vune selasi, 
adas maci, ro jinta rau, nggomizoho mambeiku cengga sampuru zi Ruma. 
Sapodakaina lampa rawi-lampa rawi ma ipi penti ade hukum-hukum 
Taurat, vune misakai: Ma'adi, kasi ade, ro mataho ra to'a wati kandazi au 
va nggomizoho. Sapodakaina edeku zi pavua karawi va nggomizoho, kai 
wati wi'imu makalai-lai rau. 23:24 Nggomizoho dou-dou mana'ekaina, ma 


mbuda! Karoku ade oi nonomu masariku va nggomizoho, nggarasi onta 
manonoku va nggomizoho! 23:25 Ihara nggomizoho guru-guru agama ro 
dou-dou Farisi! Nggomizoho maca'u coro-coro! Pingga ro mangkomu 
ma'alo karaso weampa kontuna va nggomizoho, sapodakaina tazeina 
nawancuku sampuna kai lampa rawi raraka va nggomizoho kai makasa 
rana'e ademu. 23:26 Farisi mbuda! Alo karaso wa'upu tazeina pingga ra 
mangkomu ede, loakaina raso ta kontu rauna! 23:27 Ihara nggomizoho 
guru-guru agama ro dou-dou Farisi! Nggomizoho ma ca'u coro-coro! 
Nggomizoho vune rade rakavura; ta arina tada ntikana, pala ta zeina vini 
kai va peke ro sara'a ma wou-wou. 23:28 Ndede rau nggomizoho. Ta 
arina tada tahomu zi dou; pala tazeina nggomizoho vini kai va mapalasu ro 
sapamu parenta-parenta Ruma." 23:29 "Ihara nggomizoho guru-guru 
agama ro dou-dou Farisi! Nggomizoho ma ca'u coro-coro! Nggomizoho 
mandawiku rade ma ntika-ntika zi ru'u va nabi-nabi, ro maca'u kantika tugu 
zikawarakai dou-dou ma morina taho. 23:30 Ro nggomizoho 
manggahiku, 'Pai nami mamori aipu jaman wa'i ra waro nami ntoina, nami 
wati zimavatu siazoho mahade nabi-nabi.' 23:31 Ndazi nggomizoho 
mangaku va ndaimu va one nggomizohora londo ra mai dou-dou ma 
rahade nabi-nabi! 23:32 Nggara ndedesi, karawi ncaupu ro kanggoripu 
dosa-dosa rawa'u tampu'u va wa'i ra waromu ede! 23:33 Nggomizoho 
davae ro londo ra mai dou davae! Vuneku loakaimu hori weki razi 
hukuma zi anaraka? 23:34 Kade'e katahopu: Nahu zimanggadu zi ru'u 
nggomizoho nabi-nabi, dou-dou maloa timba ra lemba, ro guru-guru; 
sarundena zi ade weki siazoho zi hade va nggomizoho, ro sarunde walina 
salib va nggomizoho. Wara zikancoki va nggomizoho zi ade uma-uma 
sambeakai, ro mafou coco va nggomizoho zi savua kota lao zi kota 
makalai. 23:35 Vara ndedena, nggomizoho zi hukum vara hademu 
samenana dou ma wati wara ncara -- ratampu'u hadekai la Habel ma wati 
wara ncara, sampe hadekaimu la Zakaria ana la Berekia, rahade va 
nggomizoho zi hela Bait Allah lavo mezeba. 23:36 Imbipu: Sara'ana ede 
zitanggu va dou-dou jamana ake." 23:37 "Yerusalem, Yerusalem! 
Nabi-nabi hade va nggomi. Dou-dou ranggadu va Ruma Hatalla tova va 
nggomi kai wadu sampe madena. Wa'ura pila-pila kali Nahu ne'eku pohu 


kavoro sara'a ela ra doumu, vune ina janga mavonto ana zipita kaletena, 
pala nggomizoho wati ne'emu! 23:38 Vara ndedena Ruma Hatalla watizu 
zende ra wa'a walina nggomi. 23:39 Zivademu: Tampu'u wakatu ake 
nggomi wati zima'eda wali Nahu sampe nggahi va nggomi, 'Zimbei bareka 
Sia ma maikai ngara Ruma.'" 


24:1 Wakatu Ruma Isa tu'u wi'ina Bait Allah, anamorizoho-Na mai rakana 
Sia ro turu teina Bait Allah ede. 24:2 Nggahi Ruma Isa zi siazoho, "Savua 
eda va nggomizoho samenana ede? Zi vademu, wati wara kone savua 
wadu razi Bait Allah ede zimangge'e sadundu weki zihizina. Sara'ana zi 
zumba." 24:3 Edempara Ruma Isa laona aka doro to'i Zaitun, ro Sia 
wunga dohona, mai anamorizoho-Na nuntu kai sacara weki lavo Sia. "Ta 
ngoa to'i pu zi madazoho vune aiku samenana ede ndazina," nggahi 
siazoho zi Sia. "Auku tandana zi vadekai mai Ita ro cumpura jamana?" 
24:4 Cambe va Ruma Isa, "Aina kabare, ai to'na nggomizoho vohakai va 
tipu. 24:5 Vara mboto dou zimamai kai ngara Nahu ro nanggahiku, 
'Nahuku Sangaji Mambei salama!' Siazoho zimatipu mboto dou. 24:6 
Nggomizoho zimaringa eli ncao ra ntuva ro haba lewa ra laka, pala aina 
dahu. Vara lampa rawi ede pavua zimandazi. Pala ede lainapu wakatuna 
kiama. 24:7 Bangsa ma savua zimalewa lavo bangsa ma kalaina, ro negara 
ma savua zimamai dei negara ma kalaina. Tave-ve zimawara bahaya 
sarahizo ro epu. 24:8 Sara'ana ede ampode tampu'ukaina, vunesi pili ra'iu 
va dou siwe ma wunga ne'e nggana. 24:9 Edempara nggomizoho zi wa'u 
ra leto raziwa'a va dou zi kancoki ro zi hade. Sara'a dunia zimadaca'u 
nggomizoho vara nggomizoho anamori Nahu. 24:10 Zi wakatu ede mboto 
dou zimamurta, ro nakamavu angi ro nadaca'u savua zi savua dou. 24:11 
Mboto nabi-nabi palasu zimawontu, ro natipuku dou mamboto. 24:12 
Karawi madavae nawancuku roci nggetena sampe mboto dou mawatizu 
loa meci angi wali. 24:13 Pala dou ma taha sampe cumpukaina, 
zikasalama. 24:14 Ro Haba Mataho Karaja'an Saroga zi ngoa ra kahaba zi 
sara'a dunia, loakuzu samenana dou zimaringana. Sawa'u va ede ampona 
mai kiama." 24:15 "Nggomizoho zima'eda karawi madavae makalelina, 
vune ranggahi va Nabi Daniel, kizi zi hizi ma raso. (Catata zi ru'u va dou 


mabaca: Tio kavaepu auku aona!) 24:16 Zi wakatu ede, dou ma wara aka 
Yudea pavuaku lao raina aka doro-doro. 24:17 Dou ma wara ese wawo 
vutu uma aina londo va ne'ena weha au-au zi ade umana. 24:18 Dou ma 
wara aka omana aina mbali va ne'ena weha jumbana. 24:19 Nawancuku 
samangikai ade ainaina ede, zi ru'u va dou siwe ma na'e loko, ro ina ma 
mbuipu susu anana! 24:20 Do'apu loakuzu nggomizoho aina sampe raimu 
wunga oru ura atao zi ainaina Sabat. 24:21 Zi ainaina ma samangi kai ade 
ede zimawara susa ra ncoki mana'e vune ma watipu iu ndazi ratampu'u 
aipu saramba ndazi dunia sampe wakatu ake, ro wati zimawara wali. 
24:22 Nawatisi kaporo va Ruma Hatalla wakatuna ede, ndazi wati wara 
kone savua dou zimasalama. Pala vara ela-Na, Ruma Hatalla nakaporoku 
wakatuna ede. 24:23 Ziwakatu ede nggara warasi savua dou manggahi zi 
nggomizoho, 'Tio, Sangaji Mambei salama ede wara ta ake! atao Sia wara 
ta aka!' -- aina imbimu zi dou ede. 24:24 Vara zimawontu dou-dou ma 
mbei salama ma palasu ro nabi-nabi palasu. Siazoho nakarawiku lampa 
rawi ma heba poda ro lampa rawi ma visa ra guna zitipukaina, nggara 
loasi, ela Ruma Hatalla rau. 24:25 Ndazi, kawarapu! Nahu wa'ura ngoa 
uluku nggomizoho sawatipu va ndazina lampa rawi ede. 24:26 Nggara 
nggahisi va dou zi nggomizoho, 'Tio, Sia wara ta aka zi so sarae!" -- 
Nggomizoho aina laomu ta aka. Atao nggahisi va siazoho, 'Tio, Sia cili 
wekina zei vili ta ake!' -- aina imbimu. 24:27 Vara maina Ana Manusia 
vune santika taroa makakila masambura maina tawela ele, ro nakataroaku 
sampe tawela zina. 24:28 Tavera warakai timba, ta ede wara nasi mataki 
ngaha timba." 24:29 "Wati ntoina sawa'u va ncoki rasusa wakatu ede, liro 
zimandazi rindi, ro wura watizu taroa walina. Ntara-ntara zimamavu, 
ra'ese langina ro samenana makuasa ese woha ai zimandazi mbari mbura. 
24:30 Sawa'u va ede tanda Ana Manusia zimatada ese langi. Zi wakatu 
ede samenana bangsa zi dunia zimanangi. Siazoho zima'eda Ana Manusia 
maina ese wawo apu kai kuasa ro zese ra ntasana ma na'e. 24:31 Tarompe 
na'e zi ka'eli, ro Ana Manusia nakauku mala'eka-mala'eka-Na zimakavoro 
ela-Na zi upa mbua wela dunia, tampu'u razi sumpu langi ma savua sampe 
zi sumpu langi ma kalaina." 24:32 "Wehapu tana'o razi fu'u ara. Nggara 
sanga-sanga mpidana jao ra mapu, ro tampu'u ncurina, nggomizoho 


mavadeku va one oru mpana aina zenira. 24:33 Ndede rau nggara 
nggomizoho ma'edasi lampa rawi ede mandazi, nggomizoho mavadeku va 
one wakatuna nazeni podara. 24:34 Zivademu! Lampa rawi-lampa rawi 
ede zimandazi sawatipu va made sara'a dou-dou ma mori ake. 24:35 
Langi ro dunia zimambora, pala nggahi ra eli Nahu ngge'e mpa santoi- 
ntoina." 24:36 "Wati wara ma vadena vune aiku ainain ra wakatuna, 
mala'eka-mala'eka zi saroga wati, Ana Ruma Hatalla rau wati vadena, 
cuma Ama mpoampa ma vade. 24:37 Namaisi Ana Manusia peade, 
ka'ada'an vune aipu jaman Nuh ntoina. 24:38 Aipu ainain-ainaina sawatipu 
va mbere na'e ede, dou-dou nangaha ra nono, ro nika. Ndede ncau-ncau 
sampe ainaina lu'ukai Nuh zi ade kapa. 24:39 Wakatu mbere na'e ede 
maina zi sara'a siazoho, ampona kawara weki siazoho va au ma wunga 
ndazi ede. Vune ede rauku ka'ada'ana pea namaisi Ana Manusia. 24:40 Zi 
wakatu ede, zua dou mawunga karawi aka omana: Savua dou zi wa'a, ro 
savua dou zi w1'i. 24:41 Dou siwe zuana mawunga gili gando: savua 
ziwa'a, ro savua dou ziwi!. 24:42 Ndazi, aina kabare, vara nggomizoho 
wati vademu vune aiku mai Rumamu. 24:43 Kawarapu ake! Paina vadesi 
va dou mantau uma voe pila maina dou mampanga ai mangazi, sia wati 
pehena maru, vaiva dalu'ukai va dou mampanga ade umana. 24:44 Vara 
ndedena, nggomizoho rau pavuapu sadia. Vara Ana Manusia namai wunga 
dasanau nggomizoho." 24:45 Nggahi wali Ruma Isa, "Nggara ndedesi, 
ada ma veku ma to'a ro maloa timba ra lemba? Siaku zihanta va rumana 
zimandazi mana'ekaina zi samenana ada makalai, loakuzu sia mambei 
ngaha ra nono rakasi wakatuna. 24:46 Nawancuku neo adena ada ede 
namai mbalisi rumana, ro edana sia mawunga kalampa takina. 24:47 
Imbipu, rumana ede na'imbikaiku sara'a ntau ra warana zi adana ede. 24:48 
Pala nggara davaesi adana ede, sia nanggahiku zei adena. 24:49 Ruma 
nahu ahopu ampona mbali, edempara sia tampu'ura voena ada-ada ma 
kalai, ro nangaha ra nonoku lavo dou-dou mamawu. 24:50 Edempara 
rumana ede mai mbalina zi ainaina ra wakatu wati sangka-sangka va sia. 
24:51 Edempara ada ede kancoki kapoda va rumana ede, ro zi paki aka 
hizi dou-dou ma ca'u coro-coro. Siazoho zimanangi ro zimancoki iu ta 
aka." 


25:1 "Ana Manusia namaisi kai Ruma, ka'ada'ana vune ade conto ra ibara 
ake: Sampuru dou siwe sampela mazende vunti, cua weha menana ilo, 
edempara lao rai aona vunti mone. 25:2 Lima douna zi ade weki siazoho 
ede nasampula, ro lima dou ma kalaina naloa timba ra lemba. 25:3 Lima 
dou siwe sampela ma sampula ede wa'ana ilo, pala wati wa'a sadiana 
mina. 25:4 Lima dou siwe sampela ma loa timba ra lemba, wa'ana ilo ro 
wa'a sadiana mina. 25:5 Vunti mone ede aho maina, ndazi dou-dou siwe 
sampela ede tampu'ura ei madana edempara maruna. 25:6 Sama na'era ai, 
ampode ringa eli kanggica, 'Arara vunti mone! Mai tarai aoku sia!' 25:7 
Sampuru dou siwe sampela ede tu'una, ro siazoho ka'ana ilona. 25:8 
Dou-dou siwe sampela ma sampula ede nggahina zi lengazohona ma loa 
timba ra lemba, 'Mbeijapu minamu sato'i zi ru'u va nami, vara ilo nami 
nane'era made.' 25:9 'Wati loa!' cambe va dou-dou siwe sampela ma loa 
timba ra lemba ede, 'vara peade ndai sara'ana wati ncihi minata. Lao 
welipu zi toko.' 25:10 Edempara dou-dou siwe sampela ma sampula ede 
lao welina mina. Wunga lao siazoho, ronggara vunti mone. Dou siwe 
sampela limana ma wa'ura sadia ede lu'u sama-sama lavo vunti mone zi 
ade hizi ndihakai, ro taza rau zikempa! 25:11 Edempara dou-dou siwe 
sampela ma ralao weli mina maina, ou va siazoho, 'Ruma, Ruma hengga 
to'i weapu ncai zi ru'u madazoho.' 25:12 Pala cambe va vunti mone ede, 
'Nahu wati pataku nggomizoho!' " 25:13 Edempara Ruma Isa kanggorina 
conto ra ibara-Na ede ndake, "Vara ndedena jaga-jagapu, vara 
nggomizoho wati vademu ainain ra wakatuna." 25:14 "Ana Manusia 
namaisi kai Ruma ka'ada'ana vune conto ra ibara ake. Savua dou mone 
mance'e lao zi hizi ma zo'o. Ou va sia adazohona, edempara imbikaiku ntau 
ra warana zi siazoho. 25:15 Zi sanikina adana ede mbei va sia kai cua-cua 
zisanggo va ndaina. Zi savua dou mbei va sia lima riwu piti masa. 
Zimakalai mbei va sia zua riwu piti masa. Ro zi savua dou wali mbei va 
sia sariwu piti masa. Edempara sia laona. 25:16 Ada ma ratarima lima 
riwu piti masa ede lao daga lalona, edempara rakana kanaha lima riwu piti 
masa wali. 25:17 Ndede rau ada ma tarima zua riwu piti masa ede, rakana 
kanaha zua riwu piti masa wali. 25:18 Pala ada ma ratarima sariwu piti 
masa ede, lao ngarina kancoa zi dana, edempara cilikaina piti rumana ede. 


25:19 Ntoi poda sawa'u va ede, ruma va ada-ada ede dulana, ro tampu'ura 
rekena lavo siazoho. 25:20 Maira ada ma tarima lima riwu piti masa ede, 
ro zonggona sampuru riwu. 'Ruma,' nggahina, 'Ita rambeita mada lima riwu 
piti masa. Tatiopu, mada wa'ura raka weaku kanaha lima riwu wali.' 25:21 
'Taho,' nggahi rumana ede, 'nggomi edezu ada ma taho ra ma to'a. Vara 
nggomi loa zi imbikai ma sato", nahu zima'imbikai ma mboto zi nggomi. 
Mai lu'ura vatu kazihi ade lavo nahu!' 25:22 Edempara mai ada ma 
ratarima zua riwu piti masa, ro nggahina, 'Ruma Ita wa'ura mbeita zua 
riwu piti masa zi mada. Tatiopu, mada wa'ura raka weaku kanaha zua 
riwu piti wali.' 25:23 'Taho', nggahi rumana ede, 'nggomi ada ma taho ra 
to'a. Vara nggomi loa zi imbikai ma sato'i, nahu zima'imbikai ma mboto 
wali zi nggomi. Mai lu'ura vatupu kazihi ade lavo nahu!' 25:24 Edempara 
mai ada ma tarima sariwu piti masa ede, ro nggahina, 'Ruma, mada 
kavadeku Ita savua dou ma toku. Ita mapoke rawehaku wuana, zi hizi 
watira ngguzakaita, ro mawehaku hasi zi hizi wati raparikaita zei. 25:25 
Mada kadahuku, ndazi mada lao w1' ciliku piti Ita ede zi ade dana. Ake 
piti Ita.' 25:26 'Nggomi ada ma davae ro zaju! Nggahi rumana ede, 
nggomi mawa'ura vade va one nahu mapoke raweha wuana zi hizi wati 
rangguzakai va nahu ro maweha hasi zi hizi wati raparikaiku zei? 25:27 
Nggara ndedesi, sapodakaina nggomi lao wi'ipu piti nahu ede zi bank, 
loakuzu raka wakatu dula nahu, loa tarima mbali pitiku ede lavo vungana. 
25:28 Vara ndedena, wehapu piti ede zi sia, ro mbeipu aka dou ma ntau 
sampuru riwu piti masa ede. 25:29 Vara dou ma wa'ura wara ntauna, zi 
mbei kamboto wali, ro sia zimancewi. Pala dou ma wati wara ntauna, 
sato'i ma mbuipu wara zi ndaina ede ziweha rau. 25:30 Ro ada ma wati 
wara onena ede, pakipu zi rindikaina ta ari lua. Ta aka sia zimanangi ro 
masusa ra ncoki iu!' " 25:31 "Namaisi Ana Manusia kai Sangaji kaina 
zende va samenana mala'eka-Na, Sia zimadoho ese wawo kadera 
sangaji-Na ma zese ra ntasa. 25:32 Samenana bangsa zikavoro zi tando 
Sia. Edempara Sia zimacenggana siazoho ndazi zua kalompo vune ompu 
jimba makalai jimba ro mbe'e. 25:33 Dou-dou ma karawi au rakane'ekai 
va Ruma Hatalla zikavoro tawela wana-Na, ro ma kalai tawela ku'i-Na. 
25:34 Edempara Sangaji ede zimanggahi zi dou-dou tawela wana-Na, 


'Maira nggomizoho rambei bareka va Ama-Ku. Lu'ura zi ade Karaja'an 
rasadia zi ru'umu tampu'u ra'aipu ndazi dunia. 25:35 Vara wakatu Nahu 
hizoku, nggomizoho mambeiku ngaha Nahu, ro wakatu Nahu mango 
wo'oku, nggomizoho mambeiku oi nono Nahu. Nahu dou lai rasa, 
nggomizoho matarimaku Nahu zi umamu. 25:36 Wakatu Nahu wati wara 
kani ra lomboku, nggomizoho mambeiku kani ra lombo zi Nahu. Wakatu 
Nahu supuku, kavua va nggomizoho Nahu. Rabui va dou Nahu, 
nggomizoho mabantuku Nahu.' 25:37 Edempara dou-dou ede zimanggahi, 
'Ruma, vune ai madazoho ra'edamu Ita Ruma mahizo edempara mbei va 
madazoho ngaha Ita Ruma, atao mango wo'ota edempara mbei va 
madazoho oi nono? 25:38 Vune aita eda va madazoho Ita Ruma vune dou 
lai rasa, edempara tarima va madazoho Ita Ruma zi ade uma madazoho? 
Vure aita Ita Ruma parana wati ntauta kani ra lombo, edempara mbei va 
madazoho kani ra lombo Ita Ruma? 25:39 Vune aita madazoho ra'edamu 
Ita Ruma masupu atao rabui va dou edempara bantu va madazoho Ita 
Ruma?' 25:40 Sangaji ede nacambeku, 'Zi vademu, aipu nggomizoho 
karawimu lampa rawi ede, konena zi savua dou zi ade weki cina ra angi 
Nahu rakatuna ra kavawa va dou. Ede aona nggomizoho karawimu zi ru'u 
va Nahu!' 25:41 Edempara Sangaji ede zimanggahi zi dou-dou tawela 
ku'i-Na, 'Laora aina wara ta ake, nggomizoho dou ma ipi davae! Lu'ura zi 
ade afi ma wati loa made, wa'ura sadia zi ru'u va Ibilis ro mala'eka- 
mala'ekana! 25:42 Vara wakatu hizo Nahu, wati mbei va nggomizoho 
ngaha Nahu, wakatu Nahu mango wo'oku, nggomizoho wati mbeimu oi 
nono Nahu. 25:43 Nahu savua dou lai rasa, nggomizoho wati tarimamu 
Nahu zi ade umamu. Nahu wati ntauku kani ra lombo, nggomizoho wati 
mbeimu Nahu kani ra lombo. Nahu masupu ro rabui, nggomizoho wati 
kavuamu Nahu.' 25:44 Edempara siazoho zimanggahi zi Sia, 'Ruma, vune 
aita madazoho ra'edata Ita Ruma mahizo, mamango wo'o, atao kai dou lai 
rasa, wati ntau kani ra lombo, masupu atao ma lu'u zi ade bui, edempara 
madazoho wati bantumu Ita Ruma?' 25:45 Sangaji ede zimacambe, 
'Zivademu: wakatu nggomizoho wati ne'emu bantu dou ma ipi katuna 
rakavawa va dou ake, ede aona nggomizoho wati ne'emu bantu Nahu.' 
25:46 Edempara dou-dou ede zihukum kai hukuma ma'ederahizi, pala 


dou-dou ma rakarawi au rakane'ekai va Ruma Hatalla zima'iu mori 
masapodakaina ro ma'ederahizi." 


26:1 Wakatu Ruma Isa nggori ngoa ra teina samenana lampa rawi ede, 
nggahi Sia zi anamorizoho-Na. 26:2 "Nggomizoho mavadeku zua nai wali 
Aruraja Paskah, ro Ana Manusia zizonggo loakuzu zisalib!" 26:3 Aipu ede 
dou-dou mana'ekai imam ro dou-dou mana'ekai Yahudi kavorona weki aka 
asi mana'ekai imam-imam edezu Kayafas. 26:4 Siazoho mafakana va 
ne'ena wa'u ra leto Ruma Isa kai cara nari-nari, ro nahadeku Sia. 26:5 
"Pala," nggahi siazoho, "Aina karawi lampa rawi ede ade wakatu ndiha, 
vara pea ede nawontu ngango zi ade woha ela ra dou." 26:6 Wakatu 
Ruma Isa warana aka Betania, zi uma la Simon ntoina ma rasupu ncola, 
26:7 savua dou siwe maina zi Ruma Isa. Wa'a va sia savua boto marmar 
isina mina mengi ma nggali co'i. Wakatu Ruma Isa wunga doho ngahana, 
dou siwe ede luana mina mengi ede ese wawo tuta Ruma Isa. 26:8 
Anamori-anamori Ruma Isa edana lampa rawi ede ndazi mbani. "Auku 
onena sara'ana ake zi paki-paki?" nggahi siazoho. 26:9 "Mina mengi ede 
loa zilanda kai co'i ma nggali, ro pitina zimbei dou mancoki mori!" 26:10 
Ruma Isa navadeku fiki ra kananu siazoho, edempara nggahi Sia, 
"Vavauku nggomizoho zikasusakaimu dou siwe ake? Sia nakarawiku ma 
taho ra ntika zi ru'u va Nahu. 26:11 Dou mancoki ngge'empa warana 
ziwoha nggomizoho, pala Nahu wati santoi-ntoina ziwoha nggomizoho. 
26:12 Kai luana mina mengi ede zi sarumbu Nahu, sia nasadiaku Nahu zi 
ru'u umbukai Nahu. 26:13 Imbipu! Zi sara'a dunia, tave-ve Haba Mataho 
ma ramai ta Ruma Hatalla zi ngoa ra kahaba, rawi dou siwe ake zi nuntu 
rau tanda kawarakai rawi sia." 26:14 Edempara savua dou zi ade sampuru 
zua weki anamori Ruma Isa, ngarana la Yudas Iskariot. Laona aka 
dou-dou mana'ekai imam. 26:15 Nggahi sia zi siazoho ede, "Auku zi mbei 
va itazoho zi ru'u mada, nggara mada mazonggo Isa zi ru'u itazoho?" 
Edempara siazoho rekena tolu mpuru piti salaka, edempara piti ede 
mbeina la Yudas. 26:16 Tampu'u ede la Yudas ngupana wakatu ma taho zi 
zonggokaina Ruma Isa zi dou-dou ma musu-Na. 26:17 Zi ainaina 
masaramba ade Aruraja Roti Mawati ntau Vuha, anamori Ruma Isa maina 


zi Sia. Siazoho nasoziku, "Tave ne'e va Ita zi sadiakai va madazoho ngaha 
ra nono Paskah zi ru'u Ita?" 26:18 Cambe va Ruma Isa, "Laopu aka savua 
dou zi kota ro nggahipu zi sia, 'Nggahi Pa Guru, wa'ura raka wakatuna zi 
ru'u Nahu; Nahu mane'e kandiha Paskah zi umamu sama-sama lavo 
anamorizoho-Ku.'" 26:19 Anamori-anamori Ruma Isa karawina au 
rakaukai va Ruma Isa zi siazoho. Siazoho lao sadiana ngaha ra nono 
Paskah ede. 26:20 Sawa'u aimangazi, Ruma Isa ro anamori-Na sampuru 
zua doho ngahana. 26:21 Wunga ngaha siazoho, nggahi Ruma Isa, 
"Ringapu: savua dou zi ade weki nggomizoho zimazonggo Nahu zi 
dou-dou ma musu Nahu." 26:22 Ringana nggahi ede, anamori-anamori 
Ruma Isa ndazi nawancuku ncoki adena. Edempara siazoho, savua-savua 
dou tampu'u sozina Ruma Isa, "Tantu laina mada ranggahi va Ita Ama?" 
26:23 Cambe va Ruma Isa, "Dou ma zeta roti zi ade mangko sama-sama 
lavo Nahu, sia edeku zimazonggo Nahu zi dou-dou ma musu Nahu. 26:24 
Poda Ana Manusia zimamade vune ratunti zi ade Alkitab. Pala ihara dou 
mazonggona zi dou-dou ma musu Ana Manusia! Nancewi tahopu ru'u dou 
ede nggara dou ede wati parana ranggana!" 26:25 Edempara la Yudas ma 
ka'ihana ede nggahina, "Tantu laina mada ranggahi va Ita, Pa Guru?" 
Cambe va Ruma Isa, "Ndedeku nggahi va nggomi!" 26:26 Wakatu ngaha 
siazoho, Ruma Isa wehana roti, edempara do'a syukuna. Sawa'u va ede Sia 
tove-tovena roti ede kai rima-Na, edempara mbeina zi anamorizoho-Na, ro 
nggahi-Na, "Weha, ro ngahara; akeku sarumbu Nahu." 26:27 Sawa'u va 
ede Sia wehana mo anggo, edempara do'a syukuna zi Ruma Hatalla. 
Sawa'u va ede Sia mbeina mo ede zi anamorizoho-Na, ro nggahina, 
"Nonora, nggomizoho sara'a. 26:28 Vara akeku ra'a Nahu ma kasahana 
rasake va Ruma Hatalla -- ra'a ravoho zi ru'u va dou mamboto zi 
kangampu weakai dosa siazoho. 26:29 Imbipu: Nahu wati zimanono 
anggo ake wali sampe rakakai wakatu Nahu nonoku anggo ma vou 
sama-sama lavo nggomizoho zi Karaja'an Allah Ama-Ku." 26:30 Sawa'u 
va ede siazoho rawana savua rawa roi ra wadi. Ro sawa'u va ede siazoho 
laona aka doro to'i zaitun. 26:31 Edempara Ruma Isa nggahina zi 
anamorizoho-Na, "Aimangazi ake wa'u sara'a nggomizoho zimarai tu'u 
wi'i Nahu; vara ade Alkitab wara ratunti: Nggahi Ruma Hatalla, 'Nahu 


zimahade ompu jimba ede, ro jimba-jimbana zimarai ncengga-ncengga.' 
26:32 Pala sawa'u va Nahu zikamori mbali, Nahu zimalao ulu aka 
Galilea." 26:33 Nggahi la Petrus zi Ruma Isa, "Co'opu sara'a siazoho ma 
kalai tu'u wi'ina Ita Pa, pala mada wati zimatu'u w1'i Ita!" 26:34 
"Kawarapu," nggahi Ruma Isa zi sia, "aimangazi ake wa'u, sawatipu va 
koko janga, nggomi tolu kali rungkamu sake zi Nahu!" 26:35 Cambe va la 
Petrus, "Kone kamade sama lavo Ita, mada wati zimanggahi va one mada 
wati pataku Ita!" Ro sara'a anamorina ma kalai nggahi ndede rauna. 26:36 
Sawa'u va ede Ruma Isa laona lavo anamorizoho-Na zi savua hizi ngarana 
Getsemani. Ta aka Sia nggahina zi anamorizoho-Na, "Dohopu ta ake 
Nahu malao do'a." 26:37 Edempara Sia recena la Petrus ro zuana ana la 
Zebedeus lao sama-sama lavo Sia. Sia natampu'ura iuna lalai ade ra darura 
ade-Na. 26:38 Nggahi Sia zi anamorizoho-Na, "Nahu wancuku lalai 
adeku, vune zimamade iuku, midipu nggomizoho ta ake, vola lavopu 
Nahu." 26:39 Sawa'u va ede Ruma Isa lao zo'o walina sato'i, edempara 
Sia sujuna awa dana ro do'ana, "Ama," nggahi-Na, "nggara loasi, kazo'o 
to'pu lavo Mada ncoki ra susa ma pavua zi iu va Mada ake. Pala aina vatu 
zi ne'e va Mada, malaisi vatupu rakane'e va Ita Ama." 26:40 Sawa'u va 
ede Ruma Isa lao mbalina aka anamori-Na toluna ro edana siazoho wunga 
maruna. Nggahi Sia zi la Petrus, "Kone va samporo to'i nggomizoho tolu 
wati wa'umu vola lavo Nahu? 26:41 Jaga-jagapu, ro do'apu loakuzu 
nggomizoho wati iumu coba'a. Poda ne'e va ademu karawi ma taho pala 
nggomizoho wati sanggomu, vara tabe'a manusia ede mapu ra rome." 
26:42 Sakali wali Ruma Isa lao do'ana, nggahi-Na, "Ama, nggara ncoki ra 
susa ake pavua zi iu va Mada, ro wati loa zi kazo'o, co'opu kane'e va 
Itampa Ama zimandazi." 26:43 Sawa'u va ede Ruma Isa lao mbali walina, 
ro edana anamorizoho-Na mambuipu maru, vara siazoho na'ipiku ei 
madana. 26:44 Sakali wali Ruma Isa tu'u wi'ina siazoho ro katolu 
kalikaina lao do'ana kai renta ma sama. 26:45 Sawa'u va ede Sia lao mbali 
walina aka anamorizoho-Na ro nggahi-Na, "Mbui ngge'epu maru 
sanawamu nggomizoho? Tio, wa'ura raka wakatuna Ana Manusia 
zizonggo zi kuasa dou-dou madosa. 26:46 Tu'ura, mai talaora ndaita. 
Tiopu! Dou mazonggo Nahu zi dou-dou ma musu Nahu nawa'ura mai!" 


26:47 Wunga Ruma Isa mbuipu nuntuna, mai la Yudas, savua dou zi ade 
weki sampuru zua anamori-Na ede, masama-sama lavo sia, mai rau dou 
mamboto ma wa'a peda ro kapodo. Siazoho rakau va dou-dou mana'ekai 
imam ro dou-dou mana'ekai dou Yahudi. 26:48 Dou mazonggo Ruma Isa 
zi dou-dou ma musu-Na ede nawa'ura ngoa zi dou mamboto tanda ake: 
"Dou rangilu va mada, edeku douna, wa'u ra letopu Sia!" 26:49 Ndede 
ronggana zi hizi ede, la Yudas lao raka lalona Ruma Isa ro nggahina, 
"Salam Pa Guru!" edempara ngilu va sia Ruma Isa. 26:50 Cambe va 
Ruma Isa, "Cina, zi aumu nggomi maikaimu ta ake?" Sawa'u va ede 
majura dou mamboto ede, ro wa'una Isa. 26:51 Savua dou anamori-Na ma 
wara ta ede lavo Ruma Isa, olona peda ro fatina ada dou mana'ekai 
imam-imam sampe kompo fikona. 26:52 Nggahi Ruma Isa zi anamori-Na 
ede, "Tau kambalipu pedamu zi ade lapina, vara samenana dou ma mpa'a 
kai pedana zimamade va peda. 26:53 Kacai va nggomi Nahu wati loaku 
raho bantu zi Ama-Ku, ro ake wa'uku nggadu va Ama-Ku tentara mala'eka 
ncewi zimasampuru zua pasukan? 26:54 Pala nggara ndedesi, vuneku 
loana ndazi au rakarongga va Ruma Hatalla zi ade Alkitab va one poda 
napavuaku ndazina vune wakatu ake?" 26:55 Edempara Ruma Isa 
nggahina zi dou mamboto ede, "Savua Nahu ake dou madavae, sampe 
nggomizoho mai wa'amu peda ro kapodo zimawa'u ra leto Nahu? 
Sanai-nai Nahu mangoa ra tei aka Bait Allah, nggomizoho wati wa'u ra 
letomu Nahu! 26:56 Pala podana pavuaku ndazi ndede loakuzu ndazina au 
ratunti va nabi-nabi zi ade Alkitab." Sawa'u va ede, sara'a anamori-Na rai 
tu'u wi'ina Ruma Isa. 26:57 Dou-dou ma rawa'u Ruma Isa lao wa'ana aka 
uma dou mana'ekai imam-imam edezu Kayafas. Ta aka guru-guru agama 
ro dou-dou mana'ekaina Yahudi nawa'ura kavoro weki. 26:58 La Petrus 
vatu salandona Ruma Isa sampe aka sarei uma dou mana'ekai imam-imam. 
Edempara lu'u la Petrus ade sarei ede, ro doho samana lavo dou-dou 
majaga. Sia nane'e vade vuneku cumpukaina sara'ana ede. 26:59 Dou-dou 
mana'ekai imam ro sara'a mahkama Agama na'usahaku raka sakasi cowa 
loakuzu rakana vavu kai hukuma made zi ru'u va Ruma Isa. 26:60 Pala 
siazoho wati rakana bukuti kone savua, konena mboto ma lu'u ndazi sakasi 
cowa. Cumpukaina wara zua dou ma lu'u ta zei tando. 26:61 Nggahi 


siazoho, "Dou ake nggahina, 'Nahu kuloa zumba Bart Allah, ro ade tolu 
nai naloa tu'u kambali.'" 26:62 Edempara tu'u kizi dou mana'ekai 
imam-imam, ro nggahina zi Ruma Isa, "Savua nggomi wati cambemu au 
ralo'o va dou zi ru'u va Nggomi ede?" 26:63 Pala Ruma Isa namidimpa. 
Sakali wali mana'ekai imam-imam nggahina zi Ruma Isa, "Kai ngara 
Ruma Hatalla ma mori, nggahipu zi nami savua Nggomi Sangaji Mambei 
salama, Ana Ruma Hatalla?" 26:64 Cambe va Ruma Isa, "Ndedeku 
nggahimu. Pala imbipu: tampu'u wakatu ake, nggomizoho zima'eda Ana 
Manusia dohona ta wela wana Ruma Hatalla Mawancu na'e kuasa, ro 
namai ese apu zi langi!" 26:65 Edempara dou mana'ekai imam-imam ede 
sipa-sipana kanina, ro nggahina, "Sia na i'a ra va'aku Ruma Hatalla! Wati 
paralu walina sakasi. Nggomizoho sara'a mawa'ura ringa va ndaimu 
nggahi ra eli ma i'a ra va'a Ruma Hatalla. 26:66 Ake vuneku kananu va 
nggomizoho?" Cambe va siazoho, "Sia nancara, ro pavuaku zimamade." 
26:67 Edempara siazoho katufena pahu Ruma Isa, ro voena Sia. Wara rau 
matopa Sia 26:68 ro nggahina, "Nggahijapu ro ngoapu zi nami, oe Sangaji 
Mambei salama! Cou ma ratopa Nggomi?" 26:69 La Petrus wunga 
dohona ta ari sarei. Savua dou ada siwe maina ro nggahina zi la Petrus. 
"Savua laina nggomi rau masama-sama lavo Isa dou Galilea ede?" 26:70 
Pala la Petrus wati mangakuna zitando douzoho sara'a ede, "Nahu wati 
loaku ka'ao nggahimu ede," cambe va la Petrus, 26:71 edempara sia laona 
aka taza ncai sarei. Savua dou ada siwe ma kalai ma'eda la Petrus, ro 
nggahina zi dou-dou ta ede, "Dou ake rau akande masama-sama lavo Isa 
dou Nazaret ede!" 26:72 Edempara la Petrus wati mangaku walina, ro 
sumpana. "Poda-poda nahu wati pataku dou ede!" nggahi la Petrus. 26:73 
Wati ntoina sawa'u va ede, dou-dou ma kizi ta ede maina zi la Petrus, ro 
nggahina, "Pasti nggomi savua dou ade weki siazoho. Ede natada ipi zi 
sentumu." 26:74 Edempara la Petrus tampu'ura badareze ro nggahina, 
"Nahu wati pataku dou ede!" Wunga ede koko lalo janga. 26:75 La Petrus 
kawara lalona va one Ruma Isa wa'ura nggahina zi sia, "Sawatipu va koko 
janga, nggomi tolu kali rungkamu sake zi Nahu." Edempara losa la Petrus, 
ro nangi kai adena ma'ipi ncoki. 


27:1 Aimasizi-sizi poda, sara'ana dou-dou mana'ekai imam ro mana'ekaina 
Yahudi kasavua menana nggahi zi hadekaina Ruma Isa. 27:2 Siazoho 
ndantena Ruma Isa, ro wa'ana Sia, edempara zonggona Sia zi Pilatus, 
gubernu pamarenta Roma. 27:3 Wakatu la Yudas mazonggona zi dou-dou 
ma musu Ruma Isa ede edana va one Ruma Isa wa'ura vavu kai hukuma, 
sia sinci adena. Edempara kambali va sia tolu mpuru piti salaka ede zi 
dou-dou mana'ekai imam ro dou-dou mana'ekai Yahudi. 27:4 Nggahi sia, 
"Mada kawa'ura dosa ka'ihaku dou ma wati wara ncarana, sampe dou ede 
zivavukai hukuma made. Pala cambe va douzoho ede, "Au vade nami? 
Ede urusa nggomi!" 27:5 Wura paki va la Yudas piti ede ade Bait Allah, 
edempara sia lao pesona weki. 27:6 Dou-dou mana'ekai imam kilina piti 
ede ro nggahina, "Piti ake piti ra'a. Nggahi hukum agama, piti ake wati loa 
zi kalu'u zi ade hizi zonggo ra mbei kai zi Bait Allah." 27:7 Edempara 
sawa'u va siazoho mafakana, siazoho kanina piti ede zi ru'u welikai dana zi 
pehe va dou Dana Dou Mataki Ngozu Roa. Dana ede zikani ru'u rade 
dou-dou lai rasa. 27:8 Vara ndedena sampe ainaina ake dana ede 
tangarakai "Dana Ra'a". 27:9 Kai ndedena, ndazira au ranggahi va Nabi 
Yeremia, edezu, "Siazoho tarimana tolumpuru piti salaka, edezu co'i 
rasamakai va bangsa Israel zicolakai ru'u Sia. 27:10 Ro piti ede kani va 
siazoho zi ru'u welikai Dana Dou Mataki Ngozu Roa, vune raparentakai 
va Ruma zi nahu." 27:11 Wakatu Ruma Isa satandona Pilatus, gubernu 
dana ra rasa ede, sozi va Pilatus, "Savua Nggomi sangaji dou Yahudi?" 
"Ndede nggahi va ndaimu," cambe va Ruma Isa. 27:12 Pala wakatu 
dou-dou mana'ekai imam ro dou-dou mana'ekai Yahudi mbotoku vavu ra 
lo'o zi ru'u va Ruma Isa, Sia wati kone cambena. 27:13 Vara ndedena 
nggahi Pilatus zi Sia, "Savua wati ringa va Nggomi samenana vavu ra lo'o 
va siazoho zi Nggomi ede?" 27:14 Pala Ruma Isa wati cambena kone 
sampu'u ndazina gubernu ede nawancuku mbora akana. 27:15 Zi saniki 
Aruraja Paskah, ranginakai va gubernu nahoriku savua dou bui kai vera 
kazale va dou mamboto. 27:16 Wakatu ede wara savua dou bui ma 
wancuku mbou ngarana la Yesus Barabas. 27:17 Ndazi, wakatu wa'ura 
kavoro weki dou mamboto, Pilatus sozina zi douzoho ede, "Couku zi ne'e 
va nggomizoho zi hori wea va nahu zi ru'u va nggomizoho? Savua Yesus 


Barabas atao Isa pehekai Al Masih?" 27:18 Nggahi ndedekai Pilatus vara 
sia navadeku, dou-dou mana'ekai Yahudi wa'ana Ruma Isa zi sia, vara 
siazoho hiana adena. 27:19 Wakatu Pilatus wunga dohona zi kanto 
pangadila, nggadu va wema nggahi ndake zi sia, "Ita aina lu'ukaimu 
parakara dou ma wati wara ncara ede, vara Dou ede, mada nifiku ma 
samangikai ade zi ainaina ake." 27:20 Pala dou-dou mana'ekai imam ro 
dou-dou mana'ekai Yahudi nasazu'u ncauku dou mamboto ede zimaraho zi 
Pilatus loakuzu Barabas zi hori ro Ruma Isa zi hukum made. 27:21 
Edempara gubernu ede sozi walina zi siazoho, "Ade weki dou zuana ede, 
couku zi ne'e va nggomizoho zi hori wea va nahu?" "La Barabas," cambe 
va siazoho. 27:22 "Nggara ndedesi, auku zikarawi va nahu zi Isa zi 
pehekai Al Masih?" sozi va Pilatus zi siazoho. "Salibpu Sia!" cambe va 
siazoho sara'ana. 27:23 "Pala auku rawina mancara?" sozi va Pilatus. 
Edempara nanaha na'e kanggica siazoho, "Salibpu Sia!" 27:24 
Cumpukaina Pilatus kawarana weki va one sia wati loana karawi au-au 
wali ro dou-dou ede kombi zimabaronta. Ndazina sia wehana oi, 
edempara zitando dou mamboto ede sia wacana rimana ro nggahina, 
"Nahu wati su'u ra tunduku madena dou ake! Ede rawi ndai nggomizoho!" 
27:25 Sara'a dou mamboto ede cambena, "Io, co'opu madazoho ro 
ana-ana madazoho matangguna hukuma va made Dou ake!" 27:26 
Edempara hori va Pilatus la Barabas zi ru'u siazoho, ro kauna dou 
zimacambo Ruma Isa, ro zonggona Ruma Isa ru'u zisalib. 27:27 Edempara 
tentara-tentara Pilatus wa'a kalu'una Ruma Isa zi ade asi gubernu, ro sara'a 
tentara kavoro weki hekona Ruma Isa. 27:28 Runcu va siazoho kani ra 
lombo Ruma Isa, ro kakanikaina Ruma Isa jumba keta. 27:29 Ndawi va 
siazoho savua songko sangaji kai sanga-sanga haju mpida mantau rui, ro 
kakanikaina ese tuta Ruma Isa. Edempara tau va siazoho tiki zi rima 
wana-Na, sawa'u va ede doho nembana zitandona ro kasungge-sunggena 
Sia, "Io sangaji Dou Yahudi!" nggahi siazoho. 27:30 Katufe va siazoho 
Sia, ro wehana tiki ede, edempara voe weana tuta-Na. 27:31 Sawa'u va 
kasungge-sunggena Sia, runcu va siazoho jumba keta ede edempara 
kakani mbalikaina kani ra lombo ndai-Na. Edempara wa'a kalosara Sia zi 
lao salib. 27:32 Ziwoha ncai, siazoho eda angina lavo la Simon dou 


Kirene. Pakasa va siazoho dou ede zimatundu salib Ruma Isa. 27:33 
Edempara siazoho ronggana zi savua hizi ngarana Golgota, aona "Hizi 
rangka". 27:34 Ta ede mbei va siazoho Ruma Isa nono anggo ma campo 
lavo folu. Pala sawa'u va tavai va Ruma Isa anggo ede, Sia wati ne'ena 
nono. 27:35 Edempara siazoho salibna Sia, ro cengga-cenggana kani ra 
lombo-Na kai ra'undi. 27:36 Sawa'u va ede siazoho doho tongguna Sia ta 
aka. 27:37 Ta ese mai va tuta-Na wrikai va siazoho tunti mavoha vavu ra 
lo'okai Sia, edezu: "Akeku Isa Sangaji Dou Yahudi". 27:38 Sama-sama 
lavo Ruma Isa salib rau va siazoho zua dou maparampo; savua dou tawela 
wana-Na, savua dou tawela ku'i-Na. 27:39 Dou-dou ma lampa sai ta ede 
nawiri-wiriku tutana, ro kasungge-sunggena Ruma Isa. 27:40 Nggahi 
siazoho, "Nggomi ma ne'e zumba Bait Allah, ro matu'u mbalina ade tolu 
nai! Nggara Nggomi Ana Ruma Hatalla; londo razi salib ede, ro 
kasalamara weki ndai-Mu!" 27:41 Ndede rau dou-dou mana'ekai imam ro 
guru-guru agama ro dou-dou mana'ekai Yahudi kasungge-sunggena Ruma 
Isa. Nggahi siazoho, 27:42 "Sia kasalamana dou makalai, palasi wati 
loana kasalama weki ndai-Na! Nggara Sia sangaji Israel, tahompara ake 
Sia londona razi salib ede, ede ampo ne'e imbi va nami zi Sia. 27:43 Sia 
na'imbi zi Ruma Hatalla, ro nanggahi va one Sia Ana Ruma Hatalla. Mai 
tatioku va ndaita savua Ruma Hatalla nane'e kasalama Sia ake." 27:44 
Dou-dou maparampo rasalib sama-sama lavo Sia nakasungge-sungge 
rauku vune ede. 27:45 Wakatu aimarai, tolu jam ntoina sara'a rasa ra dana 
ede ndazi rindi. 27:46 Voe tolu aimambia, Ruma Isa kanggicana kai eli 
mana'e, "Eli, Eli lama sabakhtani?" ede aona, "Io Ruma Hatalla-Ku, 10 
Ruma Hatalla-Ku, vavauku Ita zi tu'u wi'ikaimu Mada?" 27:47 Pila-pila 
dou mawara ta ede maringa kanggica ede, manggahi, "Sia na'ouku la 
Elia!" 27:48 Savua dou ade weki siazoho rociku lao wehana wunta taka, 
ro zetana zi ade anggo mangonco. Edempara cakina zi sumpu haju satako, 
ro zaina zi wiwi Ruma Isa. 27:49 Pala dou-dou makalai manggahi, 
"Ngena, tatioku va ndai savua la Elia ma mai kasalama Sia!" 27:50 
Edempara Ruma Isa kanggica walina kai eli mana'e, edempara hintina 
nawa cumpukaina. 27:51 Satampa ratero zi ade Bait Allah ncipa zua 
tampu'u ta ese malalo awa. Nakangginda dana ro doro-doro wadu nambia. 


27:52 Rade-radena hengga weki, ro mboto ela Ruma Hatalla ma rawa'u 
made rakamori mbali. 27:53 Siazoho losana zi ade rade sawa'u va mori 
mbali Ruma Isa razi madena, ro siazoho lu'una aka Yerusalem. Ro ta aka 
mboto dou ma'eda siazoho. 27:54 Mana'ekaina tentara sama-sama lavo 
tentara-tentara ma wunga tonggu Ruma Isa ndazi na'ipiku dahuna va edana 
epu mana'e, ro samenana ma ndazi ede. Nggahi siazoho, "Poda, Sia ake 
Ana Ruma Hatalla!" 27:55 Ta ede mboto rau dou siwe ma wunga ntanda 
sando'o. Siazoho edezu ma wa'ura vatu Ruma Isa zimabantu Sia ratampu'u 
aka Galilea. 27:56 Zi ade wekina ede edezu la Maria Magdalena, la Maria 
ina la Yakub ro Yusuf, ro ina ana-ana la Zebedeus. 27:57 Aimangazi ede 
mai savua dou Arimatea mantau ra wara, ngarana la Yusuf. Sia ede rau 
anamori Ruma Isa. 27:58 Sia laona aka Pilatus, narahoku timba Ruma Isa. 
Edempara parenta va Pilatus loakuzu timba Ruma Isa mbei zi dou maraho 
ede. 27:59 Edempara weha va la Yusuf timba Ruma Isa ede, sawa'u va 
ede pontekaina salolo kaena linen ma vou. 27:60 Edempara sia lao karuna 
timba Ruma Isa ede zi ade rade ntau ndaina ra ndawi zi ade savua doro to'i 
wadu. Sawa'u va ede sia kiruna savua wadu na'e zi vontokai taza ncai rade 
ede, edempara sia laona. 27:61 La Maria Magdalena ro la Maria ma kalai 
nangge'empa doho satandona rada ede. 27:62 Vala ai sanai, zi ainaina 
Sabat, dou-dou mana'ekai imam ro dou-dou Farisi lao sama-samana 
satandona Pilatus 27:63 ro nggahina, "Ruma, kawara va madazoho 
wakatu aipu morina dou matipu ede, Sia parana nggahi-Na, 'sawa'u va tolu 
nai Nahu zimamori mbali.' 27:64 Vara ndedena, takau to'ipu dou jaga 
kataho rade ede sampe tolu naikaina, vaiva dampanga va anamorizoho-Na 
timba-Na ede, edempara nanggahiku zi dou-dou va one Sia nawa'ura mori 
mbali razi madena. Ro tipu ma cumpukai ake nawancuku ihana ntewi kaisi 
ma sarambana." 27:65 "Nggomizoho mantau tentara majaga, " nggahi 
Pilatus zi siazoho, "Laora jaga katahopu rade ede." 27:66 Edempara lao 
siazoho aka rade, kavu hade va siazoho wadu mavonto rade ro wi'ina dou 
majaga zitando rade, loakuzu wati wara ma hako rade ede. 


28:1 Wakatu ainaina Sabat wa'ura kalalo, ainaina Minggu subu, la Maria 
Magdalena ro la Maria ma kalai lao tiona rade ede. 28:2 Wezi lalompa 


mai epu ma na'e poda. Savua mala'eka Ruma ma ralondo aka saroga 
edempara kiruna wadu mavonto ede, ro dohona ese wawo wadu ede. 28:3 
Pahu mala'eka ede vune kakila ai, ro kani ra lombona mawancu lanta. 28:4 
Tentara majaga ta ede na'ipiku dahuna sampe siazoho vivi, ro ndazi vune 
dou mamade. 28:5 Nggahi mala'eka ede zi dou-dou siwe ede, "Aina dahu! 
Nahu kavadeku nggomizoho mangupaku Ruma Isa rasalib ede. 28:6 Sia 
watizu warana ta ake. Sia nawa'ura mori mbali vune rawa'u nggahi-Na 
ntoina. Mai tiopu hizi rakarukai Sia. 28:7 Ake, lao rocira, ngoapu zi 
anamorizoho-Na, 'Sia nawa'ura mori mbali, ro ake nawa'ura lao ulu aka 
Galilea. Ta aka nggomizoho ma'edaku Sia!' Kawarapu au rawa'u nggahi va 
nahu zi nggomizoho." 28:8 Dou-dou siwe ede marociku tu'u wi'ina rade 
ede. Kai iu neo adena campo lavo dahu, siazoho rai lao ngoana lampa rawi 
ede zi anamori Ruma Isa. 28:9 Wezi lalompa Ruma Isa mai rakana 
dou-dou siwe ede, ro nggahi-Na, "Salam!" Edempara siazoho mai rakana 
Sia, edempara pohu weana ezi-Na ro nembana Sia. 28:10 "Aina dahu!" 
nggahi Ruma Isa zi siazoho, "Lao ngoapu cina ra angi Nahu loakuzu 
siazoho laona aka Galilea; ta aka siazoho zi edakaina Nahu." 28:11 
Wunga lao dou-dou siwe ede, pila-pila dou tentara majaga rade ede lao 
mbalina aka kota, ro lapona zi dou-dou mana'ekai imam samenana ma 
wa'ura ndazi. 28:12 Dou-dou mana'ekai imam ede mafakana lavo dou-dou 
mana'ekai Yahudi, edempara mbema piti mamboto zi ru'u va tentara 
majaga ede, 28:13 ro nggahina, "Nggomizoho pavuapu nggahi va one 
anamori Ruma Isa mai mpangana timba Isa aimangazi wunga maru 
nggomizoho. 28:14 Nggara ringasi va gubernu lampa rawi ede, nami 
zimasiwina loakuzu nggomizoho wati rakamu susa au-au." 28:15 
Edempara tentara majaga ede wehana piti ede, ro karawina vune au rawa'u 
kaukai zi siazoho. Vara ndedena nggahi ra eli ede mbuipu warana zi ade 
woha dou Yahudi sampe ainaina ake. 28:16 Sampuru savua anamori 
Ruma Isa ede, laona aka doro to'i zi Galilea vune raparentakai va Ruma 
Isa zi siazoho. 28:17 Wakatu eda va siazoho Ruma Isa ta aka, siazoho 
suju nembana Sia. Pala wara zi ade weki siazoho ma mbali mbua ade. 
28:18 Ruma Isa mai zenina zi siazoho, ro nggahina, "Samenana kuasa aka 
saroga ro ara dunia wa'ura zonggo zi Nahu. 28:19 Vara ndedena laopu zi 


sara'a suku bangsa zi sara'a dunia, kandazipu siazoho anamori-anamori 
Nahu. Kandeu karasopu siazoho kai ngara Ama, ro Ana, ro Roh Allah. 
28:20 Teipu siazoho loakuzu vatu ra to'akama zi samenana au rawa'u 
parentakai va Nahu zi nggomizoho. Ro kawarapu Nahu zimazende ra wa'a 
nggomizoho ncau sampe cumpukai dunia." 


Markus 


1:1 Akeku Haba Mataho mavoha Ruma Isa Al Masih, Ana Ruma Hatalla. 
1:2 Haba Mataho ede ratampu'una vune ratunti va Nabi Yesaya vune ake, 
" 'Akeku dou ranggadu va Nahu,' nggahi Ruma Hatalla; 'Nggadu va Nahu 
sia ma'ulukai zi Nggomi, loakuzu sia mahenggana ncai zi ru'u-Mu.' 1:3 
Wara dou manggao ncau aka so sarae, 'sadiapu ncai zi ru'u Ruma; kapiripu 
ncai-ncai zilampakai va Sia.'" 1:4 Vune ratunti ede, vune ede rauku maina 
la Yahya aka so sarae. Sia kandeu karasona dou ro karonggana haba ma 
ramai ta Ruma Hatalla. "Nggomizoho pavuapu toba razi dosa-dosamu ro 
pavuaku zikandeu karaso, loakuzu Ruma Hatalla kangampuna 
nggomizoho," ndedeku nggahi la Yahya. 1:5 Samenana dou razi dana ra 
rasa Yudea ro kota Yerusalem lao kade'ena nggahi ra eli la Yahya. 
Siazoho mangakuna dosa-dosa siazoho, ro la Yahya kandeu karasona 
siazoho zi Sori Yordan. 1:6 La Yahya kanina kani ra lombo randawi kai 
kere onta. Salepena randawi kai huri, ro ngaha ra nonona edezu kasanto ro 
oi ani wuva. 1:7 Sia ngoa ra kahabana haba ake, "Pea sawa'u va nahu, 
zimamai dou ma ncewi na'e ntewi kaisi nahu. Zima'oko salo'a wea ai 
sapatu rau-Na, nahu wati patuna. 1:8 Nahu kandeu karasoku nggomizoho 
kai oi, pala Sia zimakandeu karasona nggomizoho kai Roh Allah." 1:9 
Aipu wakatu ede Ruma Isa ramaina razi Nazaret zi dana ra rasa Galilea, 
ro la Yahya kandeu karasona Sia zi Sori Yordan. 1:10 Ndede losa Ruma 
Isa ade sori ede, Sia edana langi mahengga weki, ro Roh Allah malondo 
vune nasi dara ese wawo Sia. 1:11 Edempara wara ringa eli Ruma Hatalla 
manggahi, "Nggomira Ana-Ku zimeci ra ca'u va Nahu. Nggomi makasana 
wea ade-Ku." 1:12 Sawa'u va ede lalo Ruma Isa wa'a va Roh Allah lao 
aka so sarae. 1:13 Upampuru nai Sia warana ta ede, coba va Ibilis. Binata- 
binata daro wara rau sama-sama lavo Sia ta ede, ro mala'eka-mala'eka 
kavua weana Sia. 1:14 Sawa'u va rabui la Yahya, Ruma Isa laona aka 
Galilea, ro ngoa ra kahabana Haba Mataho ma ramai ta Ruma Hatalla ta 
aka. 1:15 Nggahi-Na, "Wakatu nawa'ura mai; Karaja'an Allah nawa'ura 
zeni. Tobara razi dosa-dosamu, ro imbipu zi Haba Mataho ma ramai ta 
Ruma Hatalla!" 1:16 Wakatu Ruma Isa lampana aka kengge Ndano 


Galilea, Sia edana zua dou mamoti, edezu la Simon ro arina la Andreas. 
Siazoho wunga wa'una uta zi ndano ede kai ala. 1:17 Nggahi Ruma Isa zi 
siazoho, "Vatupu Nahu. Nahu zimatei nggomizoho ala dou." 1:18 
Siazoho tu'u wi lalona alana edempara lao vatuna Ruma Isa. 1:19 Ruma 
Isa lampa walina, edempara eda rauna ma kalai zua dou sa'e lavo arina, 
edezu Yakub ro la Yahya, ana-ana la Zebedus. Siazoho wara ade 
sampana, ro wunga katahona alana. 1:20 Ou lalo va Ruma Isa siazoho. 
Siazoho tu'u wi'ina amana zi ade sampa mawara sama-sama lavo dou-dou 
ragajina. Edempara siazoho lao vatuna Ruma Isa. 1:21 Ruma Isa ro 
anamorizoho-Na ronggara zi kota Kapernaum. Zi ainaina Sabat 
makentona, Ruma Isa lu'u zi ade uma sambeakai ro tampuna ngoa ra tei. 
1:22 Dou-dou ma ringa ra kade'e Sia zihi adena kai cara ngoa ra tei va 
Sia. Vara Sia ngoa ra teina kai wibawa, wati vune guru-guru agama. 1:23 
Aipu wakatu ede savua dou ralu'ukai va roh seta lu'una zi ade uma 
sambeakai ro kanggicana, 1:24 "Oe Isa, dou Nazaret, mane'e kavuneku va 
Nggomi nami ake? Savua Nggomi maimu zimakaleli nami? Nahu kavade 
cou Nggomi: Nggomira maraso ranggadu va Ruma Hatalla!" 1:25" 
Midi!" fica va Ruma Isa zi roh seta ede, "losapu razi dou ake!" 1:26 
Edempara roh seta ede wiri-wiri ka'ipina dou ede, edempara losana razi 
dou ede ro kanggica salahona. 1:27 Samenana dou nawancuku mbora 
akana, ndazina siazoho nggahi mena zi ade weki ndaizohona, "Au ake? 
Savua ngoa ra tei ma vou! Kai wibawa ro kai kuasa Sia parentana roh-roh 
seta losa, ro siazoho nato'aku zi Sia!" 1:28 Edempara haba mavoha Ruma 
Isa roci mbouna zi sara'a dana ra rasa Galilea. 1:29 Ruma Isa ro 
anamorizoho-Na tu'u wi'ina uma sambeakai ede, ro laona aka uma la 
Simon ro la Andreas. La Yakub ro la Yahya lao rauna lavo siazoho. 1:30 
Riana siwe la Simon wunga supu sari'ina zihizi marukaina. Ndazi wakatu 
Ruma Isa ro anamorizoho-Na lu'u zi ade uma ede, Ruma Isa rangoa va 
dou mavoha lampa rawi ede. 1:31 Edempara Ruma Isa laona zi riana siwe 
la Simon, ro nentina rimana, edempara bantu katu'una sia. Mbora supu 
sari'ina, ro sia kavua weana ngaha ra nono siazoho. 1:32 Aimambia, 
sawa'u va nci' liro, mai wa'a va dou-dou zi Ruma Isa sara'a dou ma supu 
ro ralu'ukai va roh seta. 1:33 Sara'a dou zi kota ede nakahumbu zi tando 


uma ede. 1:34 Edempara Ruma Isa katahona dou-dou ma ncoki ra susa iu 
vara mboto pahu supuna, ro vaka kalosa rauna mboto roh seta. Sia wati 
kauna roh-roh seta ede nuntu ra nggahi, vara siazoho navadeku cou Sia. 
1:35 Vala aisanai, mbuipu aimasubu, Ruma Isa tu'una edempara tu'u wi'ina 
uma. Sia laona zi hizi ma lingi ari mai va kota, ro sambeana ta aka. 1:36 
Pala la Simon ro lengazohona lao ngupana Sia. 1:37 Ro sawa'u va siazoho 
raka edana Sia, nggahi siazoho, "Sara'a dou wunga ngupana Ita." 1:38 
Pala cambe va Ruma Isa, "Mai ndai talampa wali lao aka kota-kota 
makalaina zi kompe ra pei ake. Nahu pavuaku hotoba ta aka rau, vara 
edeku aona Nahu maiku." 1:39 Vara ndedena Ruma Isa lao kalili rerona zi 
sara'a dana ra rasa Galilea, ro hotobana zi uma-uma sambeakai ro vaka 
kalosana roh-roh seta. 1:40 Savua dou ma supu ncola maina zi Ruma Isa. 
Dou ede doho sujuna, ro nggahina, "Nggara ngawasi Ita, Ita maloaku 
kataho mada." 1:41 Ruma Isa kasi adena zi dou ede. Ndazi, Sia zamana 
dou ede, ro nggahina, "Nahu ngawa, tahora!" 1:42 Wakatu ede lalo mbora 
supuna ro sia tahona. 1:43 Edempara kau va Ruma Isa lao sia kai ngoa ra 
kawara ake, 1:44 "Aina nuntumu zi cou-cou rau, pala laopu aka imam, ro 
rahopu sia zimakapastina va one nggomi wa'ura taho. Edempara zi ru'u 
taho supumu ede, zonggo ra mbeipu koroba vunera kaukai va la Musa, 
zibukutikaimu zi dou-dou va one nggomi poda-poda wa'ura taho." 1:45 
Pala dou ede laona, ro nuntu ra nggahi ncauna mavoha lampa rawi ede 
tave-ve sampe Ruma Isa wati loana lu'u zi kota kai katada weki. Sia 
nangge'empa ari mai va kota zi hizi-hizi malingi. Pala dou tave-ve namai 
ncauku zi Sia. 


2:1 Pila-pila nai sawa'u va ede Ruma Isa lao mbali aka Kapernaum. 
Edempara mbou haba va one Sia wara zi uma. 2:2 Edempara mboto dou 
mamai. Siazoho kangguduna ta aka sampe watizu wara hizi wali. Zi taza 
ncai rau vini cika va dou. Edempara karongga va Ruma Isa zi siazoho 
haba ma ramai ta Ruma Hatalla. 2:3 Sia wunga nuntuna, upa dou makalei 
savua dou mamade vinci zi mai wa'ana zi Ruma Isa. 2:4 Pala vara ipi 
mboto dou, siazoho wati loana lu'u zi kompe Sia. Ndazi siazoho henggana 
vutu uma pas ese mai va dohokai Ruma Isa. Sawa'u va ede, kalondo va 


siazoho dou mamade vinci ede ro dipina. 2:5 Wakatu eda va Ruma Isa va 
ndede na'e imbi siazoho, nggahi Sia zi dou mamade vinci ede, "Ana-Ku, 
dosa-dosamu wa'ura kangampu wea." 2:6 Pila-pila dou guru agama ma 
wunga doho ta ede tampu'ura sozi-sozi zei adena, 2:7 "Disa poda dou ake 
nggahi ndede! Sia nakatuna ra kavawaku Ruma Hatalla. Cou ma loa 
kangampu wea dosa, selasi ndai Ruma Hatalla?" 2:8 Ziwakatu ede wa'u 
Ruma Isa navadeku fiki ra kananu siazoho. Edempara nggahi Sia, 
"Vavauku nggomizoho zi sozi-sozi ndedekaimu zei ademu? 2:9 Ve ma 
ncewi moza: nggahi, Dosamu wa'ura kangampu wea', atao nggahi 'Tu'ura, 
hantapu dipimu ro lampara'? 2:10 Pala ake Nahu zimabukutina zi 
nggomizoho va one ese wawo dunia ake Ana Manusia nantau kuasa 
kangampu wea dosa." Edempara nggahi Ruma Isa zi dou ma made vinci 
ede, 2:11 "Tu'ura, hantapu dipimu ro lao dulara!" 2:12 Sia tu'u lalona, 
wehana dipina edempara losana kai sakasi va siazoho sara'ana. Dou-dou 
ede midi adena edempara roi ra wadina Ruma Hatalla. Nggahi siazoho, 
"Watipu parana eda va ndai lampa rawi vune ake!" 2:13 Ruma Isa lao 
mbali walina aka kengge Ndano Galilea. Mboto dou mamai zi Sia, ro Sia 
ngoa ra teina siazoho. 2:14 Wunga lampa Ruma Isa ta ede, Sia edana 
savua dou mataki tagi bea, mangara la Lewi, ana la Alfeus, mawunga 
doho zi kanto bea. "Vatupu Nahu," nggahi Ruma Isa zi sia. Edempara tu'u 
kizi la Lewi ro lao vatuna Ruma Isa. 2:15 Wakatu Ruma Isa wunga 
ngahana zi uma la Lewi, mai lalo mboto dou mataki tagi bea ro dou-dou 
rawiikai wati taho va ela ra dou vatu ngaha sama lavo Ruma Isa ro 
anamorizoho-Na. Vara mboto zi ade weki siazoho mavatu Ruma Isa. 2:16 
Pila-pila dou guru agama razi kalompo Farisi ma'edana Ruma Isa ngaha 
sama-sama lavo dou-dou mataki tagi bea ro dou-dou rawi'ikai wati taho 
ede. Ndazi siazoho sozina zi anamori Ruma Isa, "Vavauku gurumu ngaha 
samakaina lavo dou-dou mataki tagi bea ro dou-dou ma wati taho ede?" 
2:17 Ringa va Ruma Isa sozi va siazoho ede, edempara cambena, "Dou 
ma wati supu wati paraluna dokte; cuma dou ma supumpa. Nahu maiku 
laina zima'ou dou ma wi'ikai wekina wa'ura taho, malaisi dou rawt'ikai awa 
ra tuna." 2:18 Zisakali wakatu anamori la Yahya Mataki kandeu karaso 
dou ro dou-dou Farisi, wunga puasana. Edempara wara dou mamai zi 


Ruma Isa ro sozina, "Vavauku anamori la Yahya Mataki kandeu karaso 
dou ro anamori dou Farisi zipuasakaina, nggara anamori Ita wati?" 2:19 
Cambe va Ruma Isa, "Wunga ndiha nika, savua dou-dou ra'unda wati 
ngahana? Nggara vunti mone mbuipu sama-samana lavo siazoho, tantu 
siazoho ngahana. 2:20 Pala zimamai wakatuna vunti mone zi weha razi 
siazoho. Ziwakatu edeku siazoho ampona wati ngaha. 2:21 Wati wara 
dou ma nempa vaju mpasa kai satove ci mavou. Vara ci ranempakai ede 
zimafi,i ro nakanci'iku vaju ede, ndazina nanaha na'e nci'ina. 2:22 Ndede 
rau wati wara dou ma lua anggo mavou zi ade kazuzu huri ma mpasa. 
Vara anggo ma vou ede nakancipaku kazuzu ede. Cumpukaina sara'a 
anggo ro kazuzu iha mpoa. Anggo ma vou pavuaku lua zi ade kazuzu ma 
vou rau!" 2:23 Zisavua ainaina Sabat, wakatu Ruma Isa lampa saina savua 
oma gando, anamorizoho-Na tampu'u pokena gando. 2:24 Edempara 
dou-dou Farisi nggahina zi Ruma Isa, "Vavauku anamorizoho-Mu 
sapakaina hukum agama ndaita, kai karawina rakantakai zi ainaina Sabat?" 
2:25-26 Cambe va Ruma Isa, "Savua watipu parana baca va nggomizoho 
au rakarawi va la Daud, wakatu Abyatar wunga kalampana taki kai dou 
mana'ekai imam-imam. Wakatu la Daud ro anamorizohona hizo, ro wati 
ntauna ngaha ra nono, sia lu'una zi ade Bait Allah, ro ngaha roti ma wa'ura 
zonggo ra mbei zi Ruma Hatalla. Ro roti ede mbei rauna anamorizohona. 
Sapodakaina nggahi agama ndaita, imam-imam mpoampa ma loana ngaha 
roti ede." 2:27 Edempara nggahi wali Ruma Isa, "Ainaina Sabat randawi 
zi ru'u manusia; laina manusia zi ru'u ainaina Sabat. 2:28 Ndazi, Ana 
Manusia nantau kuasa, kone zi ainaina Sabat." 


3:1 Ruma Isa lao mbali walina aka uma sambeakai. Ta ede wara savua 
dou mamade vinci savae rimana. 3:2 Ta ede rau wara duo-dou ma ne'e 
ngupa rawi ncara Ruma Isa, loakuzu da'awana Sia. Ndazi siazoho tio 
kavae ncauna Sia savua Sia nakatahoku dou zi ainaina Sabat. 3:3 Ruma 
Isa nggahina zi dou mamade vinci savae rimana ede, "Mai kizi ta ake, ta 
zei tando." 3:4 Edempara Sia sozina zi dou-dou ma wara ta ede, "Nggahi 
agama, ndaita loa karawi au zi ainaina Sabat? Karawi mataho atao karawi 
ma'iha? Kasalamaku dou atao hadeku dou?" Siazoho namidimpa. 3:5 Kai 


mbanina Ruma Isa tiona zikompe ra pei-Na, pala Sia ncoki ade rauna, vara 
siazoho nawancuku tera tutana. Edempara Sia nggahina zi dou mamade 
vinci savae rimana ede, "Zalapu rimamu." Zala va dou ede rimana, ro 
rimana ede ndazi taho. 3:6 Edempara dou-dou Farisi tu'u wi'ina uma 
sambea ede, edempara mafaka rocina lavo pila-pila dou mahoru Herodes, 
zi hadekaina Ruma Isa. 3:7 Ruma Isa ro anamorizoho-Na lao pesona weki 
aka Ndano Galilea. Edempara mboto poda dou razi Galilea ma lao vatu 
Ruma Isa. Mboto rau ma razi Yudea, 3:8 razi Yerusalem, razi dana ra 
rasa Idumea, ro razi dana ra rasa ele mai va Yordan, ro razi kompe ra pei 
kota-kota Tirus ro Sidon. Siazoho sara'ana mai zi Ruma Isa, vara siazoho 
nawa'ura ringa lampa rawi-lampa rawi rawa'u karawi va Sia. 3:9 Dou-dou 
ede nawancuku mbotona, ndazina Ruma Isa kauna anamorizoho-Na sadia 
sampa zi ru'u va Sia, vaiva dacici va dou-dou mamboto ede. 3:10 Sia 
katahona dou mawancu mboto, ndazina sara'a dou masupu naciciku angina 
va ne'ena zeni lavo Sia loakuzu rakana zama Sia. 3:11 Ro dou-dou 
ralu'ukai va roh seta, saniki edana Sia, nasuju ncauku zi tando Sia ro 
nakanggicaku "Nggomira Ana Ruma Hatalla!" 3:12 Pala Ruma Isa 
nakanta kapodaku roh-roh seta ede ngoa dou couku Sia. 3:13 Edempara 
Ruma Isa tekana ese savua doro to'i, ro ouna dou-dou rakane'ekai-Na. 
Dou-dou ede maina, 3:14 edempara kazale va Sia sampuru zua dou ade 
weki douzoho ede. Nggahi-Na, "Nahu kazaleku nggomizoho, loakuzu 
nggomizoho zimalavona Nahu, loakuzu nggadu va Nahu nggomizoho 
zimangoa ra kahaba Haba Mataho razi Ruma Hatalla, 3:15 ro 
nggomizoho zimaraka kuasa zi vaka kalosakaimu roh-roh seta." 3:16 
Akeku ngara sampuru zua dou ede: la Simon (mazipehekai rau-Na la 
Petrus), 3:17 la Yakub ro la Yahya arina, edezu ana-ana la Zebedus 
(siazoho ake tangarakai va Sia Boanerges aona "ana karece ai"), 3:18 la 
Andreas, la Filipus, la Bartolomeus, la Matius, la Tomas, la Yakub ana la 
Alfeus, la Tadeus, Simon la Patriot, 3:19 ro la Yudas Iskariot ma zonggo 
Ruma Isa zi dou-dou ma musu-Na. 3:20 Edempara Ruma Isa dulana aka 
uma. Pala dou mamboto mai kavoro walina weki, sampe Ruma Isa ro 
anamorizoho-Na wati kone loana ngaha. 3:21 Nggahi va dou-dou, "Sia 
nawa'ura ringu!" Ro wakatu ringa va iwa ra wekina mavoha lampa rawi 


ede, siazoho lao weha aona Sia. 3:22 Guru-guru agama ma ramai ta 
Yerusalem manggahi, "Sia lu'ukai va Beelzebul! Mana'ekaina roh-roh seta 
edeku ma rambeina kuasa zi Sia zi vaka kalosakaina roh seta." 3:23 
Edempara ou va Ruma Isa dou mamboto ede, ro caritana zi siazoho 
pila-pila mbua conto ra ibara. "Vuneku loana roh seta mavaka kalosa roh 
seta," nggahi Ruma Isa. 3:24 "Nggara savua negara mavi'a ade kalompo- 
kalompo ma cua-cua musu angi, negara ede wati zimantoi. 3:25 Ro 
nggara ade savua kaluarga wati wara savua nggahi ra rawi ro ade weki 
anggota kaluarga cua musu angina, kaluarga ede zimaleli. 3:26 Nggara zi 
ade karaja'ana Ibilis nambi'a ro namususi angina, karaja'ana ede wati ntoina 
ro pasti zimambora. 3:27 Wati wara kone savua dou rau maloa lu'u zi ade 
uma dou ma tenggo ro weha rampana ntau ra warana, nggara watisi sia 
ziki ra leto ulu wa'una dou ma tenggo ede. Sawa'u va ede, ampona sia loa 
weha rampa ntau ra warana. 3:28 Zivademu! Dou nakarawisi dosa ro 
narentasi ma iha-iha, sia loa zikangampu wea. 3:29 Pala sia nakatuna ra 
kavawasi Roh Allah, sia wati loa zikangampu! Vara katuna ra kavawana 
ede edezu dosa ma'ederahizi." ( 3:30 Nggahi ndedekai Ruma Isa vara 
wara dou ma nggahi va one Ruma Isa ralu'ukai va roh seta.) 3:31 Sawa'u 
va ede ina ro ari-ari Ruma Isa maina. Siazoho ngenana ta ari lua ro kauna 
dou ma'ou Ruma Isa. 3:32 Wakatu ede mboto dou mawunga doho heko 
Ruma Isa. Nggahi siazoho zi Sia, "Pa, ina ro ari-ari Ita wara ta ari lua. 
Siazoho nangupaku Ita." 3:33 Cambe va Ruma Isa, "Cousi ina Nahu? ro 
cousi ari-ari Nahu?" 3:34 Edempara ntanda va Sia dou-dou ma doho heko 
Sia ro nggahina, "Akeku ina ro ari-ari-Ku! 3:35 Dou ma rakarawi au 
rakane'ekai va Ruma Hatalla, sia edeku ari ra sa'e mone, ama ncawa, ro 
ina-Ku." 


4:1 Ruma Isa tei walina zikengge Ndano Galilea. Mboto poda dou 
makanggudu zi Sia. Vara ndedena Sia lao dohona zi ade savua sampa zi 
wawo o1, ro dou mamboto ede kizina zi kengge ndano. 4:2 Edempara 
Ruma Isa ngoa ra teina siazoho mboto lampa rawi kai kanina conto ra 
ibara. Ndakeku Sia ngoa ra teina siazoho. 4:3 "Ringa ra kade'epu! Waraku 
savua dou makanggihi lao pari zei. 4:4 Wakatu sia wunga parina zei, wara 


zei ma mavu zi ncai. Edempara mai nasi ro ngaha kampoina zei ma mavu 
ede. 4:5 Wara rau ma mavu zi hidi mamboto waduna kura danana. Zei-zei 
ede woko rocina vara danana sato'i, 4:6 pala wakatu teka liro, woro-woro 
zei ede tampu'ura malena edempara mango ro made vara wati ipi lu'u zei 
amuna. 4:7 Wara rau zei ma mavu zi woha mpori marui. Mpori marui ede 
woko ro apina woro-woro ede ndazina wati loana mbua. 4:8 Pala wara rau 
zei ma mavu zi dana ma ngawa. Zei ede woko, edempara ndazi nana'e ro 
mbuana, wara ma tolu mpuru, wara ma ini mpuru, ro wara ma saratu kali 
lipa." 4:9 Sawa'u va caritana conto ra ibara ede, nggahi Ruma Isa, 
"Nggomizoho ma ntau fiko ringa ra kade'epu!" 4:10 Wakatu Ruma Isa 
kesena, dou-dou ma wa'ura ringa ngoa ro tei-Na mai rakana Sia sama 
sama lavo sampuru zua dou anamori-Na. Siazoho narahoku Sia ngoa 
kavae auku aona conto ra ibara ede. 4:11 Edempara Ruma Isa nggahina zi 
siazoho, "Nggomizoho wa'ura mbei va Ruma bareka zi vadekaimu rahasia 
Karaja'an Allah. Pala dou-dou ma kalai rangoa ra tei kai conto ra ibara, 
4:12 Loakuzu 'Siazoho zimatio ra kade'e ncau pala wati vadena au ma 
ndazi, siazoho zimaringa ncau-ncau, pala wati loana ka'ao, ake ndazina 
loakuzu siazoho aina edana ro loana ka'ao ro aina maina zi Ruma Hatalla 
ro Ruma Hatalla makangampu wea siazoho.'" 4:13 Edempara Ruma Isa 
nggahina zi siazoho, "Nggara nggomizoho watisi loamu ka'ao conto ra 
ibara ede, vuneku loamu ka'ao va nggomizoho conto ra ibara ma kalaina? 
4:14 Dou ma pari zei ede edezu dou ma ngoa ra kahaba haba ma ramai ta 
Ruma Hatalla. 4:15 Zei ma mavu zincai ibara kai dou-dou ma ringa haba 
vuneku Ruma Hatalla ma parenta. Ndede ringana ede, mai Ibilis ro 
wehana au rawa'u pari zei ade siazoho. 4:16 Zei ma mavu zi hizi mamboto 
kai wadu ibara kai dou-dou ma ringa haba ede, ro tarima lalona kai sana 
adena. 4:17 Pala haba ede wati ntauna amu zei ade siazoho, ndazina wati 
ntoina. Ndede siazoho tuna susa ra ncoki atao kancoki va dou vara haba 
ede, siazoho murta lalona. 4:18 Zei ma mavu zi ade woha mpori marui 
ede ibara kai dou-dou ma ringa haba ede, 4:19 pala nafiki ra kananuku 
mavoha mori siazoho ro nane'eku mori ntau ra wara. Nawasu mamboto 
pahu lu'u zei ade siazoho. Vara ndedena haba ma ramai ta Ruma Hatalla 
na'apiku wekina zei ade siazoho, ndazina wati ntauna wua. 4:20 Ro zei ma 


mavu zi dana ma ngawa ra howo ede ibara kai dou-dou ma ringa haba ede 
ro tarimana, siazoho nambua mboto, wara ma tolu mpuru, ma ini mpuru, 
ro wara ma saratu kali lipa hasina." 4:21 Sawa'u va ede Ruma Isa nggahi 
rauna, "Savua parana dou ma ka'a ilo edempara vontokaina roa, atao 
mawi'i awa wombo hizi marukai? Savua sia wati wi'ina ilo ede ese wawo 
ezi ilo? 4:22 Wati wara ma ili weki ma wati zi da'eda; ro wati wara lampa 
rawi rarahasia zimadahengga weki. 4:23 Vara ndedena, nggara ma ntausi 
fiko, ringapu!" 4:24 Edempara nggahi wali Ruma Isa, "Kade'e kavaepu au 
raringa va nggomizoho ake! Taka rakani va nggomizoho zi ru'u dou 
makalai zikani rau va Ruma Hatalla zi ru'u nggomizoho -- ro nanaha ncewi 
mboto wali. 4:25 Vara dou ma wa'ura wara ntauna, zimbei kamboto wali; 
pala dou ma wati wara ntauna, sato'i ma mbuipu wara zi ndaina ziweha 
mbali rau." 4:26 Ruma Isa tuwu walina nuntu-Na, "Karaja'an Allah, 
ka'ada'ana loa zi conto ra ibara kai vune savua dou ma pari zei zi omana. 
4:27 Aimangazi sia namaruku; aimarai sia navolaku. Ro wakatu ede 
zei-zei ede woko ro nanaha na'e. Pala ravune carana zei-zei ede wokona ro 
nanaha na'e, dou ede wati vadena. 4:28 Dana edeku tantu ma kalosana 
hasi: saramba-rambakaina takona, sawa'u va ede wurina, edempara wuana. 
4:29 Ro nggara nawa'usi tua gando ede, dou ede rau natampu'ura rombena 
vara rakara wakatuna zi wehakai." 4:30 "Karaja'an Allah, kai auku ndai 
loata ntewikai?" Sozi wali va Ruma Isa, "Kai conto auku zikani va ndai zi 
tarangkakai? 4:31 Karaja'an Allah, ka'ada'ana vune conto ra ibara ake: 
Sanggini isi sawi raweha va savua dou edempara ngguzana zi dana. Isi 
sawi edezu zei ma cumpukai to'ina zi dunia. 4:32 Pala nawa'usi rawoko, 
sia ndazi ma wancu na'e zi ade woha ntadi ra ntedi. Sanga-sangana 
nawancuku nggarina ndazina nasi-nasi loa mai, ro nandawiku sovu zi 
sanga-sangana." 4:33 Ndedeku Ruma Isa ngoa ra teina dou kai kanina 
mboto conto ra ibara vune ede, saloa ka'ao va siazoho. 4:34 Ruma Isa 
nakani ncauku conto ra ibara nggara Sia nangoa ra teisi dou-dou ede. Pala 
nggara ndai Sia lavo anamorizoho-Na, Sia nangoa kavaeku sara'ana zi 
siazoho. 4:35 Zi'aimambia ede wa'u Ruma Isa nggahina zi 
anamorizoho-Na, "Maira ndai talaoku ipa vae va ndano." 4:36 Edempara 
Ruma Isa ne'ena ese sampa, ro anamorizoho-Na tu'u wi'ina dou mamboto 


zi kengge ndano, edempara ne'ena ese sampa ra ne'ekai Ruma Isa. 
Sampa-sampa makalaina wara rau ta ede. Edempara Ruma Isa ro 
anamorizoho-Na tampu'ura lojana. 4:37 Wati ntoina sawa'u va ede mai 
angi na'e. Balumba tampu'ura voena sampa ro lu'una ade sampa ndazina 
sampa ede zi sato" davinikai va o1. 4:38 Zi keto sampa ede, Ruma Isa 
wunga maruna kai lingga zi tuta-Na. Anamorizoho-Na rozuna Sia. Nggahi 
siazoho, "Pa guru, savua wati ne'eta vade Ita, ndai ihara?" 4:39 Tu'u Ruma 
Isa, edempara vakana angi ede, ro nggahina zi ndano, "Midi, denggara!" 
Angi rau denggana, ro ndano nawancuku midina. 4:40 Edempara Ruma 
Isa nggahina zi anamorizoho-Na, "Vavauku nggomizoho dahukaimu? 
Vavauku nggomizoho wati imbikaimu zi Nahu?" 4:41 Edempara siazoho 
ndazi dahu ro nggahina zi savua lavo savua dou, "Cousi sapodakaina dou 
ake, sampe angi ra balumba rau nato'a zi Sia." 


5:1 Edempara Ruma Isa ro anamorizoho-Na rakara zi ipa vae va Ndano 
Galilea, zi dana ra rasa Gerasa. 5:2 Ndede londo Ruma Isa razi sampa, Sia 
mai raka va savua dou mone ma losa zi ade karombo-karombo rade. 5:3 
Dou ede kuasakai va roh seta ro ngge'e zi rade-rade. Sia wati wa'u ziziki 
wali; kone kai rante. 5:4 Wa'ura ntuwu ezi ra rimana randante, pala 
ntuwura rante-rante ede visa va sia, ro vesi zi ezina fokana. Sia nawancuku 
tenggona vara ndedena wati wara kone savua dou maloana tapa. 5:5 
Aimarai aimangazi sia narewo zi rade ro zidoro-doro to'i, ro kanggica 
salahona ro voe kancuwuna sarumbuna kai wadu. 5:6 Wakatu eda sando'o 
va sia Ruma Isa mamai, sia rai-raina edempara sujuna zi tando Ruma Isa. 
5:7 Kai eli ma na'e kanggica sia, "Isa, Ana Ruma Hatalla Mawancu Zese 
ra ntasa! Zikavune-Mu nahu ake? Kai ngara Ruma Hatalla, nahu ma raho, 
ai to'ina kancokimu nahu!" ( 5:8 Dou ede nggahi ndedekaina vara Ruma 
Isa nggahina zi sia, "Roh seta, losara razi dou ake!") 5:9 Edempara Ruma 
Isa sozina sia, "Couku ngaramu?" Cambe va dou ede, "Ngara nahu 
'Legiun' -- vara nami ake nawancuku mboto poda wekimu!" 5:10 Ntuwu 
poda sia rahona loakuzu Ruma Isa aina kau roh-roh seta ede losa razi dana 
ra rasa ede. 5:11 Zeni lavo hizi ede wara mboto poda wawi ma wunga 
ngupa ngaha zi kengge doro to'i. 5:12 Roh-roh seta ede rahona zi Ruma 


Isa, "Takau to'ipu nami lu'u zi wawi-wawi ede." 5:13 Ro Ruma Isa 
satujuna. Ndazi roh-roh seta ede losana razi dou ede, edempara lu'una zi 
ade wawi-wawi ede. Sara'a wawi sarewo ede rai ro nggoncuna razi 
kengge rengge lu'u ade ndano, edempara mimina -- sara'ana wara kira-kira 
zua riwu mbua wawi. 5:14 Dou-dou matonggu wawi ede raina, ro 
kambouna haba ede aka kota ro aka rasa zi kompe ra peina. Edempara 
losa mena dou va ne'ena eda au ma wa'ura ndazi. 5:15 Mai siazoho zi 
Ruma Isa, edempara edana dou ma ralu'ukai va roh seta ede, wunga 
dohona ta ede. Sia nawa'ura kanina kani ra lombo, ro nawa'ura taho fiki ra 
kanuna. Ndazi siazoho dahu sara'a. 5:16 Dou-dou ma wa'ura eda va 
ndaina mandazi mavoha dou ede ro wawi-wawi ede ngoana au ma wa'ura 
ndazi. 5:17 Edempara dou-dou zi dana ra rasa ede rahona zi Ruma Isa 
loakuzu Ruma Isa tu'u wi'ina dana ra rasa ede. 5:18 Wakatu Ruma Isa 
ne'ena zi ade sampa, dou ma rakuasakai va roh seta ede rahona zi Ruma 
Isa, loakuzu vatuna Ruma Isa. 5:19 Pala wati kau va Ruma Isa, 
nggahi-Na, "Dulara ro ngoapu zi iwa ra wekimu au rawa'u karawi va 
Ruma zi ru'umu ro ede pahu tahona Ruma zi weki nggomi!" 5:20 Dou ede 
lao laona, ro tampu'u nuntu ra nggahina zi dana ra rasa Sampuru Kota au 
rawa'u karawi va Ruma Isa zi weki sia. Sara'a dou mbora akana ringa. 
5:21 Ruma Isa lao mbali walina ipa vae va ndano. Zikengge ndano ede, 
mboto dou mamai kanggudu zi kompe ra pei Ruma Isa. 5:22 Maira savua 
dou ma ngara la Yairus. Sia edezu savua dou mana'ekai uma sambea zi 
kota ede. Wakatu eda va sia Ruma Isa, suju sia zi tando Ruma Isa, 5:23 ro 
naraho podaku, "Pa, ana siwe mada nasupu na'eku. Takaneo to'i weki mai 
zimazamana, loakuzu tahona sia ro ai to'na madena!" 5:24 Edempara 
Ruma Isa lao samana lavo la Yairus. Mboto dou mavatu Sia ro naciciku 
Sia zi saniki welana. 5:25 Zi ade wekina ede wara rau savua dou siwe ma 
wa'ura sampuru zua mba'a supu mboho ra'a ma ndapo angi lavo mai 
takina. 5:26 Sara'a ntau ra warana nawa'ura mpoi zi ru'u colakaina aka 
dokte-dokte, pala wati wara ma wa'una kataho sia, supuna naha ipi tani. 
5:27 Dou siwe ede nawa'ura mboto ringana mavoha Ruma Isa. Edempara 
zi ade woha dou mamboto ede, sia mai zenina zi Ruma Isa takontuna, 
5:28 vara kananu va sia, "Sura tudu mpoampa va nahu jumba-Na, nahu 


pasti zimataho!" 5:29 Tudu va sia jumba Ruma Isa, ro wakatu ede wa'u 
dengga mboho ra'ana. Iu va sia va one sia nawa'ura taho. 5:30 Wakatu ede 
wa'u iu va Ruma Isa va one wara tenggo ro walena ma losa razi 
sarumbu-Na. Edempara Sia tambarina zi dou mamboto ede ro sozina, 
"Cou ma tudu jumba Nahu?" 5:31 Nggahi ana morizoho-Na, "Ita ta'eda va 
ndaita ede pahu mboto dou ma cici angi. Ro Ita mbuipu sozita, cou ma 
tudu jumba Ita?" 5:32 Pala Ruma Isa ngge'empa tiona zi kompe ra pei-Na, 
zi ngupakaina, dou ma wa'ura tudu-Na. 5:33 Dou siwe ede ma vade au ma 
wa'ura ndazi zi wekina, kai vivi ra dahuna, sia sujuna zitando Ruma Isa ro 
mangakuna samenana ede. 5:34 Edempara nggahi Ruma Isa zi dou siwe 
ede, "Ana-Ku, vara nggomi imbimu zi Nahu, nggomi tahomu! Laora kai 
salama. Nggomi wa'ura taho poda!" 5:35 Wakatu Ruma Isa mbuipu nuntu 
ra nggahina, pila-pila dou ra kakai mai razi uma la Yairus. "Ana siwe Ita 
nawa'ura made," nggahi siazoho zi la Yairus. "Ita edera kasusa Pa Guru 
wali." 5:36 Kai wati kade'ena au ranggahi va dou-dou ede, nggahi Ruma 
Isa zi la Yairus, "Aina dahu, imbimpa!" 5:37 Edempara lampa wali Ruma 
Isa, pala Sia wati kauna kone savua dou rau zi mavatu-Na, selasi la Petrus 
ro la Yakub, ro la Yahya masa'e ro arina. 5:38 Wakatu rongga siazoho 
aka uma la Yairus, Ruma Isa edana ka'ada'ana dou-dou mangango, ro 
ringana nangi ro zuru ra zala ma na'e. 5:39 Edempara Ruma Isa lu'una ro 
nggahina zei douzoho ede, "Vavauku ngango ra nangi menakaimu? Ana 
dou ede wati madena, pala sia namaruku!" 5:40 Harikai va siazoho Ruma 
Isa. Edempara kau va Ruma Isa sara'a douzoho ede losa. Edempara wa'a 
va Sia ama ra ina ana dou ede ro tolu dou ana mori-Na lu'u zi ade vili ana 
dou ede. 5:41 Nenti va Ruma Isa rima ana dou ede, edempara nggahina zi 
ana dou ede, "Talita kum," aona, "Ana siwe, Nahu manggahi zi nggomi: 
tu'u!" 5:42 Ana dou to'i sampela ede tu'u lalona, ro lampana. (Umuna 
wa'ura sampuru zua mba'a.) Sara'a ma ra'eda mandazi ede nawancuku midi 
adena! 5:43 Pala Ruma Isa nakanta podaku siazoho ngoa lampa rawi ede 
zi cou-cou. Edempara nggahi-Na, "Mbeipu ngaha ana dou ede." 


6:1 Razi hizi ede, Ruma Isa dula sama-sama lavo anamorizoho-Na lao aka 
kampo ra mporo ndai-Na. 6:2 Zī'ainaina Sabat Sia tampu'u ngoa ra teina zi 


uma sambea. Wara mboto dou ta ede. Wakatu dou-dou ede ringana ngoa 
ra tei Ruma Isa, siazoho nawancuku mbora akana. Nggahi siazoho, 
"Ratavena Dou ake rakakaina sara'ana ede? Hikima mavune pahu ma wara 
zi weki-Na? Vuneku Sia loakaina karawi lampa rawi mavisa ra guna? 6:3 
Savua laina Sia akesi ma panggita haju? Ana la Maria, sa'e la Yakub, la 
Yoses, la Yudas ro la Simon? lo, amancawa-amancawa rau-Na wara ma 
midi ta ake rau." Vara ndedena siazoho tulakaina Sia. 6:4 Edempara 
Ruma Isa nggahina zi siazoho, "Savua dou manabi zi lia ra horoma 
tave-ve, selasi zikampo ra mporo ndaina, ro zi ade woha cina ra angina ro 
iwa ra wekina." 6:5 Zihizi ede Ruma Isa wati loana ndawi lampa rawi 
mavisa ra guna kone savua, selasi katahona pila-pila dou masupu kai 
tohona rima-Na ese wawo douzoho ede. 6:6 Sia mbora akana va da'imbi 
va siazoho. Edempara Ruma Isa laona zi rasa-rasa zikompe ra pei ede, ro 
ngoa ra teina. 6:7 Ou va Sia sampuru zua dou anamori-Na, edempara 
nggadu zua-zuana siazoho ro mbeina kuasa zi siazoho zi ru'u vaka 
kalosakaina roh-roh seta. 6:8 Sia mbeina ngoa ra tei ake zi ru'u va 
siazoho, "Aina wa'amu au-au ade lampa ra laokaimu, selasi tiki. Aina 
wa'amu ngaha ra nono atao kazuzu sadeka, atao piti rau. 6:9 Kanipu 
sapatu, pala aina wa'amu zua ndo'o vaju." 6:10 Sia nggahi rauna, "Nggara 
nggomizoho malu'usi zi ade savua uma, ngge'epu ta ede sampe 
nggomizoho tu'u wi'imu kota ede. 6:11 Pala nggara nggomizoho 
ronggamu zi savua hizi, ro dou-dou ta ede wati ne'ena tarima rakade'e 
nggahi nggomizoho, tu'u wi'ipu hizi ede. Ro furapu kaluvu zi ezimu 
zimakawarana siazoho!". 6:12 Edempara sampuru zua anamori Ruma Isa 
ede laona. Siazoho lao ngoa ra kahabana va one manusia pavuaku tobana 
razi dosa-dosana. 6:13 Anamori Ruma Isa ede vaka kalosana mboto roh 
seta, osakaina mina zaitun zi dou masupu ro katahona siazoho. 6:14 
Haba-haba mavoha sara'a mandazi ede rongga rau zi sangaji Herodes, 
vara ngara Ruma Isa nawa'ura mbou tave-ve. Wara dou ma nggahi, 
"Yahya Mataki kandeu karaso dou nawa'ura mori mbali! Vara ndedena 
Sia ntaukaina kuasa zimakarawi mavisa ra guna ede." 6:15 Pala dou-dou 
makalai manggahi, "Sia Elia." Wara rau ma nggahi, "Sia nabi, vune savua 
dou ade weki nabi jamana ma'ulu." 6:16 Wakatu Herodes ringana ede, 


nggahi sia, "Pasti ake la Yahya Mataki kandeu karaso dou ma ntoina 
wa'ura kau va nahu fati kakori tutana. Ake sia nawa'ura mori mbali!" 6:17 
Vara sawatipu va ede Herodes wa'ura kauna dou wa'u ra leto la Yahya, ro 
kalu'una zi ade uma bui. Herodes karawi ndedekaina vara la Herodias, wei 
ari ndama, edezu la Filipus. Vara Herodes nawa'ura nikana lavo la 
Herodias, 6:18 ro mavoha lampa rawi ede wa'ura ntuwu rojo va la Yahya 
zi Herodes vune ake, "Wati loamu nika lavo wei ari ndaimu ede!" 6:19 
Vara ndedena la Herodias wi'ma zi ade zi la Yahya ro nane'eku hade la 
Yahya, pala sia wati loana karawi lampa rawi ede, vara tapa va Herodes. 
6:20 Vara la Herodes nawa'ura kau dou jaga kataho salamakai la Yahya zi 
uma bui, vara sia nadahu zi la Yahya. Sia navadeku la Yahya savua dou 
ma taho ranggadu va Ruma Hatalla. Ro poda nggara nuntusi la Yahya, 
Herodes naca'u ringa rau, konena sia ndazi darura poda adena vara ringana 
ede. 6:21 Cumpukaina la Herodias rakana wakatu mataho zi ainaina ndiha 
rawarakai Herodes. Aipu ede Herodes ndawina ndiha zi ru'u samenana 
dou mana'e vora zi karaja'ana, perwira-perwira ro dou-dou mana'ekai ela 
ra dou Galilea. 6:22 Ade ndiha ede ana sampela siwe la Herodias matari, 
ro tarina ede nawancuku kasana wea ade Herodes ro dou-dou mamai ede. 
Edempara Herodes nggahina zi ana dou sampela ede, "Au ne'e nggomi, 
rahompa. Nahu zimambeina zi ru'u nggomi!" 6:23 Edempara Herodes 
sakena zi ana dou sampela ede kai sumpa. Nggahi Herodes, "Au-au 
raraho va nggomi nahu zimambeimu, kone savinci karaja'anku!" 6:24 
Edempara ana dou siwe sampela ede losa sozina inana, "Ina, auku mataho 
zi pavua raho va mada?" Cambe va inana, "Rahopu tuta la Yahya Mataki 
kandeu karaso dou." 6:25 Ana dou siwe sampela ede roci mai mbalina zi 
Herodes ro nggahina, "Mada karaho tuta la Yahya Mataki kandeu karaso 
dou zi mbeimu mada wakatu ake wa'u ese wawo tare!" 6:26 Ringana raho 
ede nawancuku ncoki ade Herodes. Pala sia wati loana tula raraho ede 
vara sia nawa'ura sumpa zi tando dou-dou mamai ede. 6:27 Ndazi sia 
parenta lalona savua dou majaga weha tuta la Yahya Mataki kandeu 
karaso dou. Ndazi tentara ede laona aka uma bui, edempara fati kakorina 
tuta la Yahya. 6:28 Edempara sia wa'ana tuta ede ese wawo tare ro 
mbeina zi dou sampela ede. Ro dou sampela ede mbeina inana. 6:29 


Wakatu anamori-anamori la Yahya ringana lampa rawi ede, siazoho lao 
wehana timba la Yahya, edempara umbuna. 6:30 Rasu-rasu ranggadu va 
Ruma Isa ede edempara mbali walina, ro kavorona weki lavo Ruma Isa. 
Siazoho ngoana zi Ruma Isa sara'a rawa'u karawi ro tei va siazoho. 6:31 
Mboto poda dou ma lao ra mai, ndazina ngaha rau wati wara wakatu zi 
ru'u va Ruma Isa ro anamorizoho-Na. Vara ndedena Ruma Isa nggahina zi 
anamorizoho-Na, "Maira ndai talaoku zi hizi ma lingi, tave zi loakai kalai 
weki ndai ro nggomizoho maloa sanawa samporo." 6:32 Edempara lao 
siazoho kai sampa aka hizi ma lingi. 6:33 Pala mboto dou mawa'ura eda 
siazoho matu'u wi' hizi ede, ro navadeku tave lao kai siazoho. Ndazi, razi 
samenana kota zi dana ra rasa ede, dou-dou narai-raiku takengge ndano 
loakuzu rongga ulu sawatipu rongga Ruma Isa ro anamorizoho-Na. 6:34 
Wakatu Ruma Isa londona zi sampa, Sia edana mboto dou. Sia kasi adena 
zi douzoho ede, vara siazoho vune jimba wati wara ma'ompukaina. 
Edempara Sia tampu'u ngoa ra teina mboto lampa rawi zi siazoho. 6:35 
Wakatu wa'ura mbia ai, anamori Ruma Isa nggahina zi Sia, "Nazenira 
ngazi ai ro hizi ake nazo'o lavo rasa. 6:36 Ncewi tahopu kau lao dou-dou 
ake Pa, loakuzu siazoho naloa weli zi ngaha ra nonona zi rasa-rasa ro 
kampo-kampo zi kompe ra pei ake." 6:37 Pala Cambe va Ruma Isa, 
"Nggomizoho zimambeina ngaha ra nono siazoho." "Savua madazoho 
pavua lao weli roti maco'i zua ratu piti salaka zimbeikai ngaha ru'u 
dou-dou ake?" ndede nggahi anamori-anamori Ruma Isa ede. 6:38 
Edempara sozi va Ruma Isa, "Savune roti mawara zi nggomizoho? Lao 
tiojapu." Sawa'u va lao tio va siazoho, nggahi siazoho, "Wara lima mbua 
roti ro zua tembe uta rau." 6:39 Edempara kau va Ruma Isa doho sara'a 
dou ede doho kalompo-kalompo zi mpori ma moro. 6:40 Dou-dou ede 
doho katahona, nakalompo-kalompo. Wara ma saratu dou sakalompo, ro 
wara rau ma lima mpuru dou sakalompo. 6:41 Edempara weha va Ruma 
Isa lima mbua roti ro uta zua tembe ede, edempara zongana langi ro 
rentana tarima kasi zi Ruma Hatalla. Sawa'u va ede tove-tove va Sia roti 
ede kai rima-Na ro mbeina zi anamorizoho-Na ru'u zi cengga-cengga zi 
dou mamboto ede. Ro uta zua tembe ede zi cengga-cengga rau zi siazoho 
sara'ana. 6:42 Siazoho ngahana sampe mbocuna. 6:43 Sawa'u va ede 


ngaha ra nono mancewi ede kavoro va anamori-anamori Ruma Isa -- 
sara'ana wara sampuru zua wonca vini. 6:44 Dou mone ma ngaha roti ede 
wara kira-kira lima riwu dou. 6:45 Sawa'u va ede Ruma Isa kau lalona 
anamorizoho-Na lao ulu kai sampa aka Betsaida ipa vae va ndano, vara 
Sia makau wa'una dou mamboto ede dula. 6:46 Sawa'u va co'ona dou 
mamboto ede, Ruma Isa lao sambeana aka doro to'i. 6:47 Wakatu wa'ura 
ngazi ai, sampa anamori Ruma Isa wa'ura wara ade woha ndano. Pala 
Ruma Isa mbuipu ta ari lua. 6:48 Eda va Sia anamorizoho-Na, nahompaku 
karawe sampa ede vara angi matapa ra tule sampa. Vara ndedena, 
kira-kira hela voe tolu ro voe ini aimasizi, Sia maina zisiazoho lampana 
ese wawo oi. Ro Sia lampa ntuwuna vune-vune mane'e kalalo siazoho. 
6:49 Wakatu eda va siazoho va one Sia malampa ese wawo o1, kacai va 
siazoho Sia henca, 6:50 ndazina siazoho kanggica va dahuna. Vara 
siazoho sara'ana edana Sia ro siazoho nawancuku wezina. Pala Ruma Isa 
nggahi lalona zi siazoho, "Midira! Nahu Isa. Aina dahu!" 6:51 Edempara 
Sia ne'ena zi sampa siazoho, ro angi rau denggana. Anamori Ruma Isa 
nawancuku mbora akana. 6:52 Lampa rawi mavisa ra guna kai lima roti 
ede watipu loa ka'ao va siazoho. Nancokiku zi loa ka'ao va siazoho. 6:53 
Wakatu ronggana ipa vae va ndano, siazoho lavuna zikengge ndano 
Genesaret. 6:54 Wakatu losa siazoho ade sampa eda va dou-dou va one 
ma mai ede Ruma Isa. 6:55 Edempara siazoho narai tave-ve zi sara'a dana 
ra rasa ede, ro tampu'ura wa'ana dou-dou masupu ese wawo dipi zi Ruma 
Isa. Nggara ringa va siazoho va one Ruma Isa wara zisavua hizi, siazoho 
nawa'aku dou-dou ma supu ta aka. 6:56 Tave-ve rau maikai Ruma Isa -- 
nataho zi kampo, zi kota atao zi desa-desa -- dou-dou ngge'empa maina ta 
ede ro nawi'iku dou-dou masupu va siazoho zi lapanga. Edempara naraho 
podaku va siazoho loakuzu dou-dou masupu ede kau to'ina tudu jumba 
Ruma Isa, kone va sumpu mpoana. Sara'a ma ratuduna, nandazi taho. 


7:1 Sakalompo dou Farisi ro pila-pila dou guru agama ma ramai ta 
Yerusalem maina zi Ruma Isa. 7:2 Siazoho na'edaku pila-pila dou anamori 
Ruma Isa mangaha kai rima ma wati raso sacara agama, edezu kai watira 
waca uluna rima vune atora agama. 7:3 Dou-dou Farisi, ndede rau sara'a 


dou Yahudi, nawancuku to'ana vatu lampa rawi ranginakai zi wa'i ra waro 
siazoho. Siazoho wati zimangaha, sawatipu va wacana rima vune cara 
rawa'u katantukai. 7:4 Au rawelina zi amba wati zimangaha, sawatipu va 
waca ulu wa'una. Ro mbotopu atora makalai zi wa'i ra waro siazoho ma 
mbuipu cia nenti va siazoho; vune misakai atora alo gala, mangko, ro tau 
ra tu'i randawi kai romba. 7:5 Vara ndedena dou-dou Farisi ro guru-guru 
agama ede sozina zi Ruma Isa, "Vavauku anamori-Mu ngaha kai rima 
wati rawaca? Vavauku siazoho wati vatukaina lampa rawi ranginakai zi 
wa'i ra waro ndaita?" 7:6 Cambe va Ruma Isa, "Nggomizoho dou ma ca'u 
coro-coro! Nancihi podaku nggahi rakarongga va Ruma Hatalla zi Yesaya 
mavoha nggomizoho, edezu, 'Ndake nggahi Ruma Hatalla, Dou-dou ede 
cuma nembana Nahu kai nggahi ra eli, pala ade siazoho zo'o zi Nahu. 7:7 
Mpoampa siazoho nembana Nahu, vara atora manusia ratei va siazoho 
vune-vune ede atora Nahu! 7:8 Parenta-parenta Ruma Hatalla wati kaco'i 
va nggomizoho, ro atora-atora manusia nenti kacia va nggomizoho." 7:9 
Edempara nggahi wali Ruma Isa, "Nggomizoho maloa poda tula parenta 
Ruma Hatalla loakuzu ngge'empa nenti kaciamu rangoa ra tei va ndaimu. 
7:10 Musa nawa'ura mbei parenta ake, 'Lia ra horomapu ama ro inamu,' ro 
cou-cou maa ra va'a ama ra inana, pavuaku zi hukum made.' 7:11 Pala 
nggomizoho ngoa ra teimu: Nggara dou manggahi zi dou matuana, 'Au ma 
zi pavua zimbei va mada zi ru'u ama ro inaku, wa'ura zonggo ra mbei va 
mada zi Ruma Hatalla,' 7:12 edempara nggomizoho wati pavuamu dou 
ede zi pavua karawi zi bantukaina ama ra inana. 7:13 Ndazi kai ngoa ra tei 
va ndaimu rambei va nggomizoho zi dou-dou, nggomizoho makamboraku 
nggahi ra eli Ruma Hatalla. Mbuipu mboto walina lampa rawi vune ake 
rakarawi va nggomizoho." 7:14 Edempara ou va Ruma Isa sakali wali dou 
mamboto ede ro nggahina zi siazoho, "Ringa ra kade'epu loakuzu loamu 
ka'ao! 7:15 Wati wara au-au ma ramai ta ari lua ma lu'u zei dou ma loa 
kandazi dou ede najis. Pala, ma ralosa razi savua-vua dou, edeku ma 
kandazina sia najis. 7:16 Ndazi, nggara mantausi fiko ringa ra kade'epu." 
7:17 Wakatu Ruma Isa tu'u wi'ina dou mamboto ede ro lu'una zei uma, 
anamorizoho-Na sozina zi Sia mavoha aona conto ra ibara ede. 7:18 
Edempara nggahi Ruma Isa zi siazoho, "Savua nggomizoho wati ngge'epu 


loamu ka'ao? Savua nggomizoho wati loamu ka'ao va one ma ralu'u zei 
savua-vua dou wati loana kandazi najis dou ede? 7:19 Vara ma ralu'u ede 
wati saina zi ade, pala nalampa ta loko, edempara nalosa wali." Kai nggahi 
ra eli ede Ruma Isa nakatadaku va one sara'ana ngaha ra nono halal. 7:20 
Edempara Ruma Isa nggahi walina, "Ma ralosa zi dou, edeku ma 
kasampuna sia. 7:21 Vara ramaina ta zei, edezu ramaina ta zei ade, woko 
fiki ra kananu madavae ma kandazi dou karawi madavae, mpanga, hade 
dou, 7:22 zina, matipu dou, mafitina, ro makarawi sara'a madavae, 
mandazi na'e ade, wati sopa, hiana, sombo, ro ncoki zi ngoa ra tei. 7:23 
Sara'a ma iha ra davae ede ramai zei maina, ro edeku ma kandazina najis 
dou." 7:24 Sawa'u va ede Ruma Isa tu'u wi'ina hizi ede, ro laona aka dana 
ra rasa zeni lavo kota Tirus. Sia lu'una zei savua uma ro wati ne'ena zi vade 
va dou va one Sia wara zi uma ede. Pala Sia wati loana cili weki. 7:25 
Savua ina, ma ana siwena lu'ukai va roh seta, naringaku mavoha Ruma Isa. 
Sia maina zi Ruma Isa ro sujuna zi tando Sia, 7:26 narahoku loakuzu 
Ruma Isa vaka kalosa roh seta razi anana ede. Dou siwe ede laina dou 
Yahudi, warakaina zi dana ra rasa Fenisia zi Siria. 7:27 Nggahi Ruma Isa 
zi sia, "Zambe-zambe to'i pavuaku mbei ulu ngahana. Wati tahona weha 
wea ngaha ra nono zambe to'i, sawa'u va ede zi vale mbei lako." 7:28 
"Poda Ruma," cambe va dou siwe ede, "lako-lako mawara awa wombo 
meja rau nangaha sewi-sewi ravavu zambe-zambe to'i!" 7:29 Edempara 
Ruma Isa nggahina zi sia, "Vara cambemu ede, dulara; roh seta nawa'ura 
losa razi anamu!" 7:30 Ina ede dulana. Zi'uma, sia edana anana mawunga 
maru zi hizi marukai, ro roh seta nawa'ura poda-poda losa zei ana dou 
ede. 7:31 Sawa'u va ede Ruma Isa tu'u wi'ina dana ra rasa Tirus, ro lampa 
sai-Na Sidon lao aka Ndano Galilea. Sia wehana ncai malampa sai dana ra 
rasa Sampuru Kota. 7:32 Ta ede wa'a va dou zi Sia savua dou ma mpongi 
ra mpinga. Raho va siazoho toho to'ina rima-Na ese wawo dou ede. 7:33 
Ruma Isa wa'a peso kalaina dou ede razi dou mamboto, edempara 
kalu'una kangge-Na zi vali vae fiko dou ede. Edempara fela va Ruma Isa, 
ro zamana rera dou ede. 7:34 Sawa'u va ede Ruma Isa zongana langi, 
edempara sasi ka'ipina nawa-Na ro nggahi-Na zi dou ede, "Efata," aona 
"Hengga ra weki!" 7:35 Fiko dou ede loana ringa ro rerana ndazi mapu 


mbali, ro sia tampu'ura loana nuntu. 7:36 Edempara Ruma Isa kantana 
siazoho sara'a nuntu ra nggahi mavoha lampa rawi ede zi cou-cou rau. 
Pala nanaha kanta va Ruma Isa, nanaha edeku kambou va siazoho. 7:37 
Ro samenana dou ma ringana ede nawancuku mbora akana. Nggahi 
siazoho, "Sara'a rakarawi-Na kai taho! Sia nakandaziku dou mampinga 
ndazi loa ringa ro dou mampongi ndazi loa nuntu!" 


8:1 Wati ntoma sawa'u va ede, wara wali sakolompo dou mamboto mamai 
kavoro weki. Vara siazoho wati wara zi ngaha ra nono, ou va Ruma Isa 
anamorizoho-Na ro nggahi-Na, 8:2 "Nahu kasi ade-Ku zi dou mamboto 
ake. Wa'ura tolu nai ntoina siazoho sama-samana lavo Nahu, ro ake 
siazoho wati ntauna ngaha ra nono. 8:3 Nggara kausi va Nahu dula 
siazoho kai loko mantaru, siazoho zimambisa zi woha ncai. Au walipu zi 
ade weki siazoho wara ma ramai zi hizi mazo'o." 8:4 Cambe va anamori 
Ruma Isa, "Zi hizi ma zo'o ro lingi ake, taveku zirakakai va dou ngaha ra 
nono mancihi zi ru'u va samenana dou ake?" 8:5 "Savune roti mawara zi 
nggomizoho?" sozi va Ruma Isa. "lo pidu," cambe va siazoho. 8:6 
Edempara kau va Ruma Isa doho dou mamboto ede zi wawo dana, 
edempara weha va Sia roti pidu mbua ede ro renta-Na syuku zi Ruma 
Hatalla. Sawa'u va ede tove-tovena roti ede kai rima-Na ro mbema zi 
anamorizoho-Na loakuzu cengga-cengga zi ru'u douzoho ede. Edempara 
karawi va anamori zoho-Na. 8:7 Siazoho nantau pila-pila tembe uta to'i 
rau. Ruma Isa rentana syuku zi Ruma Hatalla zi uta-uta ede. Edempara 
kauna anamorizoho-Na cengga-cengga uta ede rau. 8:8-9 Douzoho ede 
ngahana sampe mbocu -- wara kira-kira upa riwu dou ma ngaha. Sawa'u 
va ede anamori Ruma Isa kavorona mancewi ngaha ra nono ede -- pidu 
wonca vini. Edempara kau va Ruma Isa dula douzoho ede, 8:10 ro Sia 
lavo anamori-Na ne'e lalona sampa ro lao aka dana ra rasa Dalmanuta. 
8:11 Pila-pila dou Farisi maina zi Ruma Isa, ro tampu'u cencena lavo Sia 
va ne'ena vavu Ruma Isa. Raho va siazoho Ruma Isa ndawi lampa rawi 
mavisa ra guna zi ru'u tanda va one Sia ma ramai ta Ruma Hatalla. 8:12 
Ruma Isa wetana edempara cambe-Na, "Vavauku dou-dou jamana ake 
rahokaina Nahu karawi mavisa ra guna? Wati! Nahu wati zimambei tanda 


vune ede zi siazoho!" 8:13 Edempara tu'u wili va Ruma Isa siazoho, ro 
nentena sampa; edempara laona ipa vae va ndano ede. 8:14 Anamori 
Ruma Isa nefana wa'a kancihi roti. Siazoho cuma ntauna roti savua zi 
sampa. 8:15 "Aina kabare zi vuha dou-dou Farisi ro vuha Herodes," 
nggahi Ruma Isa zi siazoho. 8:16 Edempara anamori-anamori Ruma Isa 
ede tampu'ura nuntuna lampa rawi ede. Nggahi siazoho, "Nggahi ndedekai 
Sia, vara ndai wati ntauta roti." 8:17 Ruma Isa navadeku au ranggahi va 
siazoho. Vara ndedena sozi va Sia zi siazoho, "Vavauku nggomizoho zi 
nggahikaimu va one wati ntaumu roti? Savua nggomizoho wati vademu ro 
wati ngge'epu loamu ka'ao rau? Ndede pahu mpulana fiki ra kananu 
nggomizoho? 8:18 Nggomizoho mantau mada -- vavau wati edakaimu? 
Nggomizoho mantau fiko -- vavauku wati ringakaimu? Savua wati kawara 
va nggomizoho 8:19 lima mbua roti ntoina ede ratove-tove va Nahu zi ru'u 
lima riwu dou? Pila wonca vini mancewi rakavoro va nggomizoho?" 
"Sampuru zua, " cambe va siazoho. 8:20 "Ro wakatu tove-tove va Nahu 
pidu mbua roti ru'u upa riwu dou, " sozi wali va Ruma Isa, "Pila wonca 
mancewi ngaha ra nono rakavoro va nggomizoho?" "Pidu, "cambe va 
siazoho. 8:21 "Wati ngge'epu loamu ka'ao rau va nggomizoho?" Nggahi 
Ruma Isa wali. 8:22 Siazoho ronggara aka Betsaida. Ta ede wa'a va dou 
savua dou mambuda zi Ruma Isa, ro rahona loakuzu zama va Sia dou 
mambuda ede zi katahona. 8:23 Edempara zama va Ruma Isa rima dou 
mambuda ede ro zandana sia losa ari mai va kota ede. Sawa'u va ede fela 
va Ruma Isa mada dou ede. Wi'i va Sia rima-Na zi mada dou ede, 
edempara sozina zi sia, "Savua maloa eda au-au nggomi ake?" 8:24 Dou 
ede ntandana tatandona, edempara nggahina, "Io, mada ka'eda dou 
malampa-lampa; pala siazoho zi edaku vune fu'u haju." 8:25 Wi! wali va 
Ruma Isa rima-Na zi mada dou ede. Sakali ake dou ede na'usahaku ntanda 
sawa'u-wa'una. Tahora madana, ro sia na'eda sara'aku kai taroa poda. 8:26 
Edempara Ruma Isa nggahina zi dou ede, "Dulara, ro aina mbali aka kota 
ede." 8:27 Ruma Isa ro anamorizoho-Na lao aka desa-desa zikompe ra pei 
Kaisarea Filipi. Ziwoha ncai sozi va Ruma Isa zi siazoho, "Ranggahi dou, 
couku Nahu ake?" 8:28 Cambe va siazoho, "Wara manggahi: la Yahya 
Mataki kandeu karaso dou; wara rau ma nggahi la Elia, ro ma kalai wali 


manggahi: savua dou ade weki nabi." 8:29 "Pala nggahi ndai nggomizoho, 
Nahu ake cou?" sozi va Ruma Isa. Cambe va la Petrus, "Ita, edezu Sangaji 
Mambei salama!" 8:30 Edempara Ruma Isa ngoa ra kawarana siazoho, 
loakuzu wati ngoana zi cou-cou rau mavoha ndai-Na. 8:31 Sawa'u va ede, 
Ruma Isa tampu'u ngoa ra teina anamorizoho-Na, va one Ana Manusia 
pavuaku mboto iuna susa ra ncoki, ro zi tula ao va dou-dou mana'ekaina, 
dou-dou mana'ekai imam, ro guru-guru agama. Sia zihade, pala zi ainaina 
katolukaina Sia zikamori mbali. 8:32 Kai ngoa kavae poda va Ruma Isa 
ngoana lampa rawi ede zi anamorizoho-Na. Edempara la Petrus ravi 
wa'ana Ruma Isa takompena, ro rojona Sia. 8:33 Pala Ruma Isa tambarina 
ro tiona anamorizoho-Na, edempara rojona la Petrus, "Lao aina wara ta 
ake, Magoda! Fiki ra kananumu ede fiki ra kananu manusia; laina fiki ra 
kananu Ruma Hatalla!" 8:34 Edempara Ruma Isa ouna dou mamboto ma 
wara ta ede sama-sama lavo anamorizoho-Na. Edempara Sia nggahina zi 
douzoho ede, "Dou ma ne'e vatu Nahu, pavuaku nefana au ramapenti zi 
ru'u va ndaina, sawa'u va ede tundu salibna, ro vatu lalopu Nahu. 8:35 
Vara dou ma ne'e taha morina, zimambora morina. Pala dou ma koroba 
morina zi ru'u va Nahu ro zi ru'u Haba Mataho ma ramai ta Ruma Hatalla, 
zimakasalamana. 8:36 Auku ncewina zi ru'u savua-vua dou, nggara sara'a 
dunia ake ndazi ntauna, pala sia nambora morina? 8:37 Savua loaku mori 
ede cepe kai au-au? 8:38 Nggara savua dou namajasi mangaku Nahu ro au 
rangoa ra tei va Nahu zi jamana maduruhaka ro iha ra davae ake, Ana 
Manusia namaja rau mangaku dou ede, wakatu Sia maina peade kai kuasa 
Ama-Na, zende va mala'eka-mala'eka ma raso." 


9:1 "Zivademu!" Nggahi Ruma Isa. "Razi ade weki nggomizoho ta ake 
wara ma wati zimamade, sawatipu va edana karaja'an Allah lavo 
kuasana!" 9:2 Ini nai sawa'u va ede, wa'a va Ruma Isa la Petrus lavo la 
Yakub ro la Yahya, kalai weki zi savua doro ma zese. Zitando mada 
siazoho Ruma Isa rungka pahuna. 9:3 Kani ra lombona ndazi lanta kancilo. 
Wati wara kone savua dou rau mataki duva zi dunia ake ma wa'u duva 
vune lanta ede. 9:4 Edempara anamori-Na toluna ede edana Ruma Isa 
manuntu ra nggahi lavo la Elia ro la Musa. 9:5 Edempara la Petrus 


nggahina zi Ruma Isa, "Pa Guru, nawancuku caruna ndai ta ake. 
Tahompara madazoho matu'u tolu mbua kema: savua zi ru'u Ita, savua zi 
ru'u Musa, ro savua wali zi ru'u va Elia." 9:6 Sapodakaina la Petrus wati 
vadena auku zi pavua nggahina, vara sia lavo lengana zuana ede wunga 
dahu podana. 9:7 Edempara vonto va apu siazoho ro ade apu ede wara 
ringa eli ma nggahi, "Akera Ana-Ku rameci-Ku, ringa ra kade'epu Sia!" 
9:8 Roci-roci tio va siazoho zi kompe ra pei siazoho, ro wati eda wali va 
siazoho cou-cou rau ta ede masama-sama lavo siazoho, selasi Ruma Isa 
mpoampa. 9:9 Wakatu siazoho londona zi doro ede, Ruma Isa ngoa ra 
kawarana siazoho, "Aina ngoamu zi cou-cou rau au ra'eda va nggomizoho 
akande sawatipu Ana Manusia zi kamori mbali razi made-Na." 9:10 
Siazoho vatuna rangoa ra tei ede, pala zi ade weki ndai siazoho tampu'u 
nuntu ra nggahina auku aona nggahi Ruma Isa "mori mbali razi made". 
9:11 Edempara sozi va siazoho zi Sia, "Vavauku guru-guru agama 
nggahikaina va one Elia pavuaku mai uluna?" 9:12 Cambe va Ruma Isa, 
"La Elia poda mamai ulu zimakanggorina sara'a urusa. Pala vuneku lampa 
rawi mavoha Ana Manusia? Vavauku zi ade Alkitab wara ratunti vara Sia 
zimamboto iu susa ra ncoki ro zi katuna ra kavawa va dou? 9:13 Pala 
Nahu manggahi zi nggomizoho: la Elia nawa'ura mai, ro ruku ra rawi 
dou-dou zi sia ve rane'e siazoho, ede ncihi ncao lavo ratunti ade Alkitab 
mavoha weki ndaina." 9:14 Wakatu Ruma Isa lavo anamori-Na toluna 
kavoro mbali lavo anamori-Na ma kalai, eda va siazoho mboto dou ta ede. 
Pila-pila dou guru agama wunga cence lavo anamori Ruma Isa ede. 9:15 
Dou-dou ede ndede edana Ruma Isa, siazoho mbora akana, edempara rai 
aona Sia. 9:16 "Au cence nggomizoho lavo guru-guru agama ede?" Sozi 
va Ruma Isa zi anamorizoho-Na. 9:17 Savua dou zi ade weki dou 
mamboto ede macambe, "Pa Guru, mada wa'aku anaku zi Ita. Sia 
nampongi va lu'ukai va roh seta. 9:18 Nggara nadeisi va roh seta ede sia, 
navate-vateku sarumbuna zi dana, asana nambovo, nandu'uku woina, ro 
kiro sara'a sarumbuna. Raho va mada anamori Ita mavaka kalosana roh 
seta ede, pala wati loa karawi va siazoho." 9:19 Edempara nggahi Ruma 
Isa zi siazoho, "Heba poda nggomizoho ake! Nggomizoho poda-poda dou 
ma wati imbi. Sampe vune aiku Nahu pavuaku midi sama lavo 


nggomizoho ro saba kai zi nggomizoho? Wa'a ca'arapu ana dou ede!" 9:20 
Edempara wa'a va siazoho ana dou ede zi Ruma Isa. Ndede roh seta ede 
edana Ruma Isa, kandazi va sia sarumbu ana dou ede kiro, ndazina ana 
dou to'i ede mavu kali worena zi dana. Asana mambovo. 9:21 Edempara 
sozi va Ruma Isa zi amana, "Savunera ntoina sia ndakena?" "Ra'aipu to'i 
wa'una!" cambe va amana. 9:22 "Nawa'ura ntuwu roh seta ede ne'ena hade 
sia ake kai kamavuna zi ade afi atao zi ade oi. Pala nggara Ita taloasi 
bantu, kasi to'i ade Ita zi madazoho ro bantuta madazoho!" 9:23 "Bune 
nggahimu? Nggara loasi va Ita?" cambe va Ruma Isa. "Sara'ana loa, sura 
imbi va dou!" 9:24 Kanggica lalo ama ede, "Ruma, mada ka'imbi, pala 
imbi mada mbuipu kurana. Bantu to'ipu mada loakuzu ncewi imbi waliku!" 
9:25 Wakatu Ruma Isa edana va one mboto dou matampu'u mai 
kanggudu. Parenta va Sia roh seta ede kai nggahi-Na, "Roh mpinga ro 
mpongi, Nahu maparenta nggomi losa zei ana dou ake, ro aina sakali-kali 
lu'u walimu zei ana dou ake!" 9:26 Roh seta ede kanggicana, edempara 
kandazina sarumbu ana dou ede ndazi kiro, edempara losana zei ana dou 
ede. Ana dou ede zi edamu vune timba, ndazina sara'a dou manggahi, "Sia 
nawa'ura made!" 9:27 Pala Ruma Isa nentina rima ana dou ede ro bantuna 
katu'u. Ana dou ede tu'una. 9:28 Sawa'u va Ruma Isa zi uma, 
anamorizoho-Na mai kai sacara weki zi Sia ro sozina, "Vavauku 
madazoho wati loakaimu vaka kalosa roh seta ede?" 9:29 Cambe va 
Ruma Isa, "Roh seta vune ede wati loa zi vaka kalosa kai cara au-au rau, 
selasi kai do'a." 9:30 Ruma Isa ro anamorizoho-Na tu'u wi'ina hizi ede ro 
lao lampa walina lao ta Galilea. Ruma Isa wati ne'ena vade va dou tave 
warakai Sia, 9:31 vara Sia wunga ngoa ra teina anamorizoho-Na. "Ana 
Manusia zi zonggo zi kuasa manusia," ndede nggahi Ruma Isa, "ro Sia 
zihade, pala zi ainaina katolukaina Sia zimamori mbali!" 9:32 
Anamorizoho-Na wati loana ka'ao au rangoa ra tei va Ruma Isa, pala 
siazoho nadahuku sozi zi Sia. 9:33 Siazoho ronggara zi Kapernaum. 
Sawa'u va zi uma, sozi va Ruma Isa zi anamorizoho-Na, "Au cence ncihi 
nggomizoho zi woha ncai akana ede?" 9:34 Siazoho wati cambena, vara 
zi woha ncai siazoho cence ncihina mavoha couku ma ipi na'e. 9:35 Ruma 
Isa dohona, edempara ouna sampuru zua dou anamori-Na ede. Nggahi Sia 


zi anamorizoho-Na, "Dou ma ne'e ndazi sarambakaina, sia pavuaku ndazi 
ma cumpukai ro pavuaku ndazina ada zi samenana dou." 9:36 Edempara 
weha va Ruma Isa savua ana dou to'i, ro kakizina ana dou to'i ede zi tando 
siazoho sara'a. Pohu va Ruma Isa ana dou to'i ede ro nggahina zi 
anamorizoho-Na, 9:37 "Dou ma tarima ana dou to'i vune ake vara Nahu, 
ede aona natarimaku Nahu. Ro dou ma tarima Nahu, sia laina tarimana 
Nahu mpoa, pala natarima rauku Sia ma ranggadu Nahu." 9:38 Edempara 
la Yahya nggahina zi Ruma Isa, "Pa Guru, madazoho edamu savua-vua 
dou vaka kalosana seta kai ngara Ita. Ro madazoho kantamu sia vara sia 
laina lenga ndaita." 9:39 Pala nggahi Ruma Isa, "Ama kantamu sia, vara 
wati wara kone savua dou ma karawi mavisa ra guna kai ngara Nahu, 
maloa lalo ka'iha-iha Nahu. 9:40 Vara dou ma wati ao ndaita, ede aona 
nahoruku ndaita. 9:41 Kawarapu! Dou ma mbei nono zi ru'u nggomi vara 
nggomizoho anamori Sangaji Mambei salama, sia pasti zimatarima ufana." 
9:42 "Cou makandazina savua dou ade weki dou-dou ma to'i ake wati 
imbi walina zi Nahu, nancewi tahopu wadu nggirukai ziziki zi wo'ona, ro 
sia zi paki zi ade moti. 9:43 Nggara rimamu makamaikaimu dosa, 
dompopu rimamu ede! Nancewi tahopu nggomi morimu lavo Ruma 
Hatalla kone dawara savae rimamu ntewi kaisi nggomi lavo rimamu vali 
vae lu'umu ade anaraka, edezu afi ma'ederahizi. 9:44 Ta aka afi wati loana 
made, ro kako wati loana made. 9:45 Ro nggara ezimu makamaikaimu 
dosa, dompopu ezimu ede. Nancewi tahopu nggomi morimu lavo Ruma 
Hatalla konena dawara ezimu savae, ntewi kaisi nggomi lavo ezimu vali 
vae zipaki zi ade anaraka. 9:46 Ta aka afi wati loana made ro kako wati 
loana made. 9:47 Nggara madamu makamaikaimu dosa, cingga pakipu isi 
madamu ede! Nancewi tahopu nggomi lu'umu zi ade Karaja'an Allah kone 
wati wara savae madamu, ntewi kaisi nggomi lavo madamu vali vae zipaki 
zi ade anaraka. 9:48 Ta aka afi wati loana made ro kako wati loana made. 
9:49 Sanikina dou zikaraso kai afi, vune koroba zikaraso kai sia. 9:50 Sia 
ede taho, pala nggara sia nawa'usi cava, savua loaku zi kandanga mbali? 
Ndazi, pavuapu nggomizoho ndazimu vune sia -- mori sama-samapu kai 
taho ra meci angi. 


10:1 Edempara Ruma Isa tu'u wi'na hizi ede, ro laona aka dana ra rasa 
Yudea ro dana ra rasa ipa vae va Sori Yordan. Dou mamboto mai 
kanggudu walina zi kompe ra pei Ruma Isa. Ro vune ranginakai Ruma Isa 
ngoa ra teina siazoho. 10:2 Pila-pila dou Farisi mai rauna va ne'ena vavu 
Ruma Isa. Sozi va siazoho, "Nggahi hukum agama ndaita, savua loaku 
dou wi'i weina?" 10:3 Cambe va Ruma Isa, "La Musa mbeina parenta au 
zi ru'u nggomizoho?" 10:4 "Musa nakauku dou wi weina, sura tunti ulu 
wa'una sura ncengga," cambe va siazoho. 10:5 "Musa tuntina parenta ede 
vara nggomizoho nawancuku ncoki zi ngoa ra tei," nggahi Ruma Isa zi 
siazoho. 10:6 "Pala aipu sarambana, aipu wakatu 'Ruma Hatalla kandazina 
manusia, nggahina va one Ruma Hatalla kandazina siazoho mone ro siwe. 
10:7 Vara ndedena dou mone natu'u wi'iku ina ra amana ro campona lavo 
weina, 10:8 ndazi zuana ede ndazi savua.' Ndazi, siazoho laina zua dou 
wali, malaisi savua. 10:9 Vara ndedena, au rawa'u kasavua va Ruma 
Hatalla, wati loa zicengga va manusia!" 10:10 Sawa'u va siazoho lu'una 
zei uma, anamorizoho-Na sozina Ruma Isa mavoha lampa rawi ede. 10:11 
Nggahi Ruma Isa zi siazoho, "Cou ma wi! weina edempara nikana lavo 
siwe makalai, dou ede najina zi weina ma sararamba ede. 10:12 Ndede 
rau dou siwe mawi' rahina edempara nikana lavo mone ma kalai, sia rau 
najina." 10:13 Wara dou-dou mawa'a zambe-zambe to'i zi Ruma Isa 
loakuzu Sia zama ro mbeina bareka siazoho. Pala anamori-anamori Ruma 
Isa nggahikaina douzoho ede. 10:14 Edana lampa rawi ede, Ruma Isa 
mbanina edempara Sia nggahina zi anamorizoho-Na, "Co'opu 
zambe-zambe to'i ede maina zi Nahu! Aina kantamu siazoho, vara dou-dou 
vune akeku zimandazi anggota ela Karaja'an Allah. 10:15 Kawarapu ake! 
Cou mawati mai satando Ruma Hatalla vune savua ana dou to'i, wati 
zimandazi anggota ela Karaja'an Allah." 10:16 Sawa'u va nggahi ndedena, 
pohu va Ruma Isa zambe-zambe to'i ede, edempara toho va Sia rima-Na 
ese wawo siazoho cua-cua ndaina ro mbeina bareka siazoho. 10:17 
Wakatu Ruma Isa lampa lao wali-Na, savua dou mai rai-raina zi Ruma Isa. 
Dou ede sujuna zi tando Ruma Isa ro sozina, "Guru ma taho, auku zi 
pavua karawi va mada loakuzu rakaku mori masapodakaina ro 
ma'ederahizi?" 10:18 "Vavauku nggomi nggahikaimu Nahu taho?" sozi va 


Ruma Isa. "Wati wara ma taho, selasi ndai Ruma Hatalla. 10:19 Nggomi 
mawa'ura vade parenta-parenta Ruma Hatalla, 'Aina hade dou, aina jina, 
aina mpanga, aina nuntu ra nggahi cowa, aina tipu dou, lia ra horomapu 
ama ro inamu.'" 10:20 "Pa Guru," nggahi dou ede, "samenana parenta ede 
wa'ura vatu va mada ra'aipu to'i wa'uku." 10:21 Ntanda va Ruma Isa dou 
ede kai meci ra ca'una edempara nggahina, "Zi savua walipu lampa rawi zi 
pavua karawi va nggomi. Laora landa sara'apu ntau ra waramu; pitina 
mbeipu dou mancoki mori, ro nggomi zimaraka ntau ra wara aka saroga. 
Sawa'u va ede mai vatupu Nahu." 10:22 Ringana nggahi ndede Ruma Isa, 
dou ede to'i adena, edempara tu'u wi'ina hizi ede kai adena masusa vara sia 
nawancuku ntau ra warana. 10:23 Edempara ntanda va Ruma Isa 
anamorizoho-Na edempara nggahi-Na zi siazoho, "Nawancuku ncokina zi 
ru'u va dou mantau ra wara ndazi anggota ela Karaja'an Allah!" 10:24 
Anamorizoho-Na nambora akana ringana nggahi Ruma Isa ede. Pala 
Ruma Isa nggahi walina, "Ana-ana-Ku, nancoki podaku ndazi anggota ela 
Karaja'an Allah! 10:25 Nancewi mozapu savua onta lu'u zei karonga nda'u 
ntewi kaisi lavo savua dou mantau ra wara lu'u zi Karaja'an Allah." 10:26 
Nggahi ra eli Ruma Isa ede nakamboraku aka anamorizoho-Na, ndazina 
siazoho sozi mena angina zi savua lavo savua dou, "Nggara ndedesi, 
couku maloa salama?" 10:27 Ruma Isa ntanda-Na siazoho ro cambena, 
"Ru'u manusia ede wati lu'u va aka, pala wati wara zidaloa va Ruma 
Hatalla; sara'ana naloaku va Ruma Hatalla." 10:28 Edempara nggahi la 
Petrus, "Tiopu, madazoho wa'ura tu'u wi'imu sara'ana zi vatukaimu Ita." 
10:29 Nggahi Ruma Isa, "Imbipu: dou ma wa'ura tu'u wi'i uma ra salajana, 
atao sa'e ra ari monena atao amancawana, atao inana, atao amana, atao 
ana-anana, atao tolo ra oma rauna vara vatuna Nahu ro vara Haba Mataho 
ma ramai ta Ruma Hatalla, 10:30 dou ede zimatarima ncewi mboto zi 
wakatu ake. Sia zimaraka saratu kali ncewi mboto uma, sa'e ra ari 
monena, amancawana, ina, ana-anana, tolo ra oma, -- ro kancoki rau. Ro 
pea zi jamana ma kento, dou ede zimatarima mori masapodakaina ro 
ma'ederahizi. 10:31 Pala mboto dou masarambakaina ndazi cumpukai ro 
mboto ma wakatu ake cumpukaina zimandazi ma sarambakaina." 10:32 
Ruma Isa ro anamorizoho-Na wunga lampana lao aka Yerusalem. Ruma 


Isa lampa ulu, ro anamorizoho-Na nadarura mena. Ro dou-dou ma vatu 
siazoho ta kontu rau na'tuku dahu rau. Edempara Ruma Isa ou kalai walina 
anamorizoho-Na ro ngoana siazoho au ma ndazi pea zi sarumbu ndai-Na. 
10:33 "Ringa ra kade'epu," nggahi-Na, "ndai ake wunga lao aka 
Yerusalem. Ta aka Ana Manusia zi zonggo zi dou-dou mana'ekai imam ro 
guru-guru agama. Sia zihukum made, wa'u va ede Sia zizonggo zi dou-dou 
malaina Yahudi. 10:34 Siazoho zimakasungge-sungge Sia, nakatufeku 
Sia, kancokina Sia, ro nasalibku Sia. Pala zi ainaina katolukaina Sia 
zimamori mbali." 10:35 Edempara la Yakub ro la Yahya, edezu ana-ana la 
Zebedeus, mai rakana zi Ruma Isa. "Pa Guru," nggahi siazoho, "wara 
savua lampa rawi zi ne'e va madazoho zikarawi va Ita, zi ru'u va 
madazoho." 10:36 "Auku ne'e nggomizoho zikarawi wea va Nahu?" sozi 
va Ruma Isa. 10:37 Cambe va siazoho, "Madazoho mane'e doho zi 
kompe wana ra ku'i Ita, madohosi Ita zi kadera Sangaji mazese ra ntasa." 
10:38 "Nggomizoho wati vademu au raraho va nggomizoho," nggahi 
Ruma Isa zi siazoho, "Savua masanggo nggomizoho nono razi mo susa ra 
ncoki zi nono va Nahu ro lu'u zi ade hizi susa ra ncoki zilu'ukai va Nahu?" 
10:39 "Io wa'u," cambe va siazoho. Edempara Ruma Isa nggahi walina zi 
siazoho, "Poda nggomizoho zimanono kai mo susa ra ncoki zi nono va 
Nahu, ro lu'u zi hizi susa ra ncoki zilu'ukai va Nahu. 10:40 Pala mavoha 
cou zimadoho zi kompe wana ra ku'i Nahu, ede laina Nahu ma katantuna, 
Ruma Hatalla ma katantuna cou-cou zimadoho zi hizi-hizi ede." 10:41 
Wakatu sampuru dou anamori-Na ma kalai ede, ringana lampa rawi ede, 
siazoho mbanina zi la Yakub ro la Yahya. 10:42 Ndazi Ruma Isa ouna 
siazoho sara'ana, edempara nggahi-Na, "Nggomizoho mavadeku va one 
dou-dou mana'ekai bangsa ma wati pata Ruma Hatalla nakasusaku ela ra 
douna. Ro dou-dou mana'ekai siazoho nakasusaku siazoho. 10:43 Pala 
nggomizoho wati loamu ndede! Pala dou ma ne'e ndazi na'e zi ade weki 
nggomizoho, sia napavuaku ndazina makarawi wea au raziparalu va 
nggomizoho. 10:44 Ro dou ma ne'e ndazi sarambakaina zi ade weki 
nggomizoho, pavuaku ndazina ada zi ru'u sara'ana. 10:45 Vara Ana 
Manusia rau maina wati zi kavua va dou, Sia maina ru'u zimakavua dou ro 
zimazonggo nawa-Na ru'u hori kalosa dou mamboto." 10:46 Siazoho 


rongga zi Yerikho. Ro wakatu Ruma Isa lavo anamorizoho-Na ro dou 
mamboto tu'u wi'ina kota ede, savua dou mambuda mawunga doho ngende 
zi kengge ncai. Ngarana la Bartimeus, ana la Timeus. 10:47 Wakatu ringa 
va sia va one ma wunga lampa sai ede edezu Ruma Isa dou Nazaret, 
kanggica sia, "Isa Ana Daud! Kasi to'ikaipu ade-Mu zi mada!" 10:48 Sia 
nggahikai va dou mamboto ro kauna midi. Pala sia nanaha na'e 
kanggicana, "Ana Daud, kasi to'ikaipu ade-Mu zi mada!" 10:49 Edempara 
Ruma Isa midi lalona ro nggahina "Oupu sia." Ndazi ou va siazoho dou 
mambuda ede. Nggahi siazoho zi sia "Midira! Nggomi ou va Ruma Isa, 
tu'u!" 10:50 Dou mambuda ede leo pakina jumbana, edempara roci kizina 
lao rakana Ruma Isa. 10:51 "Auku ne'emu zi karawi va Nahu zi ru'umu?" 
sozi va Ruma Isa zi sia. Cambe va dou mambuda ede, "Pa Guru, mada 
kane'e eda." 10:52 "Laora," nggahi Ruma Isa, "vara nggomi imbimu zi 
Nahu, nggomi mataho." Wakatu ede wa'u dou ede loana eda. Edempara 
sia vatuna Ruma Isa zi ncai. 


11:1 Wakatu zenira Yerusalem, siazoho ronggana aka kota Betfage ro 
Betania, zi kengge Doro to'i Zaitun. Ta ede zua dou anamori-Na rakau lao 
ulu va Ruma Isa. 11:2 "Laopu aka kampo zi tando ede," nggahi Ruma Isa 
zi siazoho. "Ndede lu'u nggomizoho zi kampo ede, nggomizoho ma'edaku 
savua ana keledai raziki, ma watipu iu nente va dou. Horipu keledai ede ro 
wa'a ca'arapu. 11:3 Ro nggara warasi dou masozimu vavauku 
nggomizoho horikaimu keledai ede, nggahipu, 'Ruma maparaluna, ro Sia 
navali rociku.'" 11:4 Anamori Ruma Isa zuana ede laona, ro edana savua 
ana keledai raziki zi taza ncai uma zi kengge ncai. Edempara hori va 
siazoho keledai ede. 11:5 Dou-dou ma kizi ta ede sozina zi siazoho, "Oe, 
au rawi nggomizoho? Vavau zi horikaimu ana keledai ede?" 11:6 Cambe 
va siazoho vune rawa'u nggahi va Ruma Isa zi siazoho. Edempara 
dou-dou ede co'ona siazoho wa'ana keledai ede. 11:7 Wakatu ronggana zi 
Ruma Isa, kontu keledai ede lama va siazoho kai jumba siazoho, 
edempara nente va Ruma Isa. 11:8 Mboto dou mawira jumbana zi ncai, 
wara rau ma rea zi woha ncai sanga-sanga haju mpida raweha va siazoho 
aka omana. 11:9 Dou-dou ma lampa ulu ro dou-dou ma zende kontu, 


sara'ana nanggahi, "Roi ra wadi Ruma Hatalla! Ruma Hatalla mambeina 
bareka zi Sia ma mai kai ngara Ruma! 11:10 Zese ra ntasa pamareta-Na 
zimamai kento -- pamarenta Daud wa'i ra waro va ndaita! Roi ra wadira 
Ruma Hatalla Ma Wancu zese ra ntasa!" 11:11 Cumpukaina Ruma Isa 
rongga aka Yerusalem, edempara lu'una zei Bait Allah. Ta ede tio kalili va 
Sia. Pala vara wa'ura tampvu'u rindi ai, edempara Sia laona aka Betania 
sama-sama lavo sampuru zua anamori-Na. 11:12 Vala ai sanai, wakatu 
siazoho wunga lampa losana razi Betania, Ruma Isa iuna hizo. 11:13 Eda 
sando'o va Sia sampu'u fu'u ara mandazi ro'ona. Ndazi Sia laona zi fu'u ara 
ede vara ne'ena tio savua wara wuana. Pala wakatu rongga Sia zi fu'u ara 
ede, Sia wati edana au-au, selasi ro'o mpoana, vara wakatu ede watipu 
wakatu mbuakai fu'u ara. 11:14 Edempara Ruma Isa nggahina zi fu'u ara 
ede, "Tampu'u ake wati wara kone savua dou rau zimangaha wua nggomi 
wali!" Anamori-anamori Ruma Isa ringana nggahi ede. 11:15 Sawa'u va 
ede siazoho ronggara aka Yerusalem, ro Ruma Isa lao walina aka Bait 
Allah. Ta ede Sia tampu'u vaka kalosana sara'a dou malanda ra lajo zi hizi 
ede. Ponga va Sia meja-meja sanikina dou macepe piti, ro bangko-bangko 
dou malanda nasi dara. 11:16 Ro wati wara kone savua dou rau zi kau va 
Sia wa'a au-au lampa sai sarei Bait Allah ede. 11:17 Edempara ngoa ra tei 
va Ruma Isa dou-dou ta ede. Nggahi Sia, "Zi ade Alkitab ratunti ndake: 
Nggahi Ruma Hatalla, 'Uma-Ku zipehekai uma hizi do'akai zi ru'u 
samenana bangsa.' Pala nggomizoho kandazikaimu sovu parampo!" 11:18 
Dou-dou mana'ekai imam ro guru-guru agama ringana nggahi ede. 
Edempara siazoho tampu'u ngupana ncai va ne'ena hade Ruma Isa. 
Siazoho nadahu zi Sia, vara samenana dou nazihi adena ringa ngoa ra tei 
va Sia. 11:19 Zeni rangazi ai, Ruma Isa ro anamorizoho-Na tu'u wi'ina 
kota ede. 11:20 Nai sizi-sizi, wakatu lampa sai va siazoho fu'u ara ede, 
siazoho edana fu'u haju ede nawa'ura made sampe awa amuna. 11:21 
Edempara kawara va la Petrus mandazi sanai sawatipu va ede. Edempara 
la Petrus nggahina zi Ruma Isa, "Pa Guru, tatiopu! Fu'u ara rasumpa va Ita 
ede nawa'ura made!" 11:22 Cambe va Ruma Isa, "Imbipu zi Ruma 
Hatalla. 11:23 Poda nggomizoho maloaku nggahi zi doro to'i ake, 
'Hantapu wekimu ro lao pakipu wekimu zi ade moti!' ndazi lampa rawi ede 


zi karawi zi ru'u nggomizoho; sura nggomizoho wati mbali mbua ademu, 
ro nggomizoho imbimu va one au ranggahi va nggomizoho ede 
zimapoda-poda ndazi. 11:24 Vara ndedena kawarapu ake: Nggomizoho 
mado'asi ro rahomu au-au, imbipu va one Ruma Hatalla nawa'ura mbei 
nggomizoho au raraho va nggomizoho, ndazi nggomizoho zimatarimana. 
11:25 Ro nggara nggomizoho mado'asi, pala wara dou zi ihakai ademu, 
kangampu wa'upu dou ede, loakuzu Amamu zi Saroga rau makangampu 
wea dosa-dosamu. 11:26 Nggara nggomizoho wati kangampu weamu dou 
makalai, Amamu ma aka Saroga rau wati pehena kangampu wea 
dosa-dosamu." 11:27 Siazoho lao mbali walina aka Yerusalem. Ro Ruma 
Isa wunga lampa kalilina zi ade Bait Allah, dou-dou mana'ekai imam, 
guru-guru agama, ro dou-dou mana'ekai Yahudi mai rakana Ruma Isa. 
11:28 Sozi va siazoho, "Kai dasa auku Nggomi karawimu sara'ana ake? 
Cou ma rambei hak ede zi Nggomi?" 11:29 Cambe va Ruma Isa, "Nahu 
rau kane'e sozi zi nggomizoho. Cambepu ro Nahu zimangoa zi 
nggomizoho kai hak cou karawi va Nahu lampa rawi ake. 11:30 La 
Yahya kandeu karasona dou kai hak cou, Ruma Hatalla atao manusia?" 
11:31 Edempara dou-dou mana'ekai imam ro dou-dou mana'ekai Yahudi 
tampu'ura mafakana zi ade weki siazoho. Nggahi siazoho, "Nggara 
nggahisi va ndaita, 'Kai hak Ruma Hatalla,' nanggahiku va Sia, 'Vavauku 
nggomizoho wati imbikaimu zi la Yahya?' 11:32 Pala ncoki rau ne'emu 
nggahi, 'Kai hak manusia' " Vara siazoho nadahuku zi dou mamboto, vara 
sara'a dou nawïi'ikaiku la Yahya savua dou nabi. 11:33 Ndazi, cambe va 
siazoho, "Nami wati vademu." Edempara nggahi Ruma Isa zi siazoho, 
"Nggara ndedesi, Nahu rau wati ne'eku ngoa zi nggomizoho kai hak cou 
Nahu karawi kai-Ku samenana ake." 


12:1 Edempara Ruma Isa tampu'una nuntu kai conto ra ibara zi dou-dou 
mana'ekai imam, guru-guru agama, ro dou-dou mana'ekai Yahudi ede. 
Nggahi Ruma Isa, "Waraku savua dou ma ngguza anggo zi savua nggaro, 
edempara kuta hekona. Sawa'u va ede sia ngarina kancoa zi ru'u puakaina 
anggo, edempara tu'una savua salaja mazese zi jaga ra tonggukaina. 
Sawa'u va ede sia kauna sewa dou nggaro anggo ede zi pila-pila dou 


makarawi cengga hasi, edempara laona zi rasa ra dana makalai. 12:2 
Rakara wakatu pokekai wua anggo, dou ede kauna lao adana savua aka 
dou-dou makarawi nggaro ede zimatarima ru'una. 12:3 Pala dou-dou 
makarawi ede wa'u ra letona ada dou ede. Edempara voe va siazoho ada 
ede, edempara kauna dula kai rima ntaru. 12:4 Edempara dou mantau 
nggaro ede kauna lao savua adana ma kalai. Pala dou-dou makarawi ede 
voena tuta ada dou ede, edempara vaka kalosana ro i'a ra va'ana. 12:5 Dou 
mantau nggaro ede kauna lao wali savua dou adana ma kalai. Pala hade va 
douzoho ada ede. Ro ndede ncau karawi va siazoho mboto adana ma kalai 
rau: wara ravoe ro wara rau rahade. 12:6 Cou waliku zi loa kau lao ake va 
dou mantau nggaro ede? Cuma zi savua dou mpoampa, edezu ana ndaina 
rameci ra ca'una. Ndazi cumpukaina kauna lao anana ede zi dou-dou 
makarawi ede. 'Pasti ana nahu zi lia ra horomana,' kananu va sia. 12:7 Pala 
dou-dou makarawi ede nggahina zi savua lavo savua dou, 'Akeku 
zimakapasakana. Mai ndai tahadeku sia, loakuzu raka va ndaita pasakana!' 
12:8 Edempara anana ede wa'u ra leto va siazoho, edempara hadena. 
Timbana paki va siazoho ari mai va nggaro ede." 12:9 Edempara sozi va 
Ruma Isa, "Auku zi karawi va dou mantau nggaro ede? Pasati sia namai 
hadeku dou-dou makarawi nggaro ede, edempara nambeiku dou ma kalai 
nggaro ede. 12:10 Nggomizoho tantu wa'ura bacamu ayat ake ade 
Alkitab, 'Wadu ma wati zi kani va dou mataki tu'u uma wadu nawa'ura 
ndazi wadu ma sarambakaina. 12:11 Akeku rawi Ruma; nawancuku 
ntikana!' " 12:12 Edempara samenana dou-dou mana'ekaina bangsa 
Yahudi ma ringa conto ra ibara ede, na'usahaku wa'u ra leto Ruma Isa, 
vara siazoho navadeku conto ra ibara ede kavoha va Ruma Isa zi ru'u 
siazoho. Pala siazoho nadahu zi dou mamboto. Ndazi, siazoho lao tu'u 
wi'ina Ruma Isa. 12:13 Pila-pila dou Farisi ro pila-pila dou anggota 
golonga Herodes rakau sozi-sozi loakuzu kamavu Ruma Isa. 12:14 
Siazoho maina zi Ruma Isa ro nggahina, "Pa Guru, madazoho mavadeku 
Ita dou marombo ro wati kandazi aumu cou-cou rau, Ita matei kantiriku 
mavoha kane'e Ruma Hatalla zi ru'u va manusia, vara Ita wati tio kalaita 
dou. Tanggahijapu va Ita zi madazoho, 'Nggahi agama ndaita, savua loaku 
cola bea zi Kaisar atao wati? Pavuaku ndai colata bea ede, atao wati?' " 


12:15 Ruma Isa navadeku siazoho ma coro-coro. Cambe va Sia, 
"Vavauku nggomizoho ne'ekaimu vavu Nahu? Teijapu zi Nahu savua piti 
salaka." 12:16 Ndazi mbei va siazoho zi Sia savua piti salaka. Edempara 
sozi va Ruma Isa, "Gamba pahu ro ngara cou ake?" "Kaisar," cambe va 
siazoho. 12:17 "Nggara ndedesi," nggahi Ruma Isa, "mbeipu Kaisar au 
rantau Kaisar, ro zi Ruma Hatalla au rantau Ruma Hatalla." Siazoho 
mbora akana ringana nggahi Sia. 12:18 Pila-pila dou razi golongana 
Saduki maina zi Ruma Isa. (Siazoho edezu golonga ma nggahi va one dou 
mamade wati zimamori mbali.) 12:19 "Pa Guru," nggahi siazoho zi Ruma 
Isa, "La Musa tuntina hukum ake zi ru'u ndaita: 'Nggara savua dou mone 
namadesi ro wati ntauna ana, ndazi arina pavuaku nika lavona wei ratu'u 
wi'ina ede loakuzu mbeina londo ra mai zi ru'u va dou ma wa'ura made 
ede.' 12:20 Parana ntoina wara pidu dou masa'e lavo arina. Masasa'e nika, 
edempara made kai wati ntauna ana. 12:21 Sawa'u va ede ma kazuakaina 
nika lavo dou mbaru mboha ede, pala sia made wali kai wati ntauna ana. 
Lampa rawi ma sama ndazi rau zi arina ma katolukaina, 12:22 ndede ncau 
sampe ma kapidukaina. Cumpukaina ndai dou siwe ede made rauna. 12:23 
Zi ainana zi mori mbali kai dou-dou mamade, wei couku dou siwe ede? 
Vara wekina pidu ede nawa'ura nika lavo dou siwe ede!" 12:24 Cambe va 
Ruma Isa, "Nggomizoho makaliru poda. Vara nggomizoho wati loamu 
ka'ao Alkitab ro kuasa Ruma Hatalla. 12:25 Vara dou-dou mamade 
namori mbalisi, siazoho wati zimanika wali, malaisi siazoho namori vune 
santika mala'eka zi saroga. 12:26 Ro mavoha dou mamade zi kamori 
mbali, savua watipu parana baca va nggomizoho zi ade kitab Musa 
mavoha rompa ma kalea ede? Zi ade ayat-ayat ede ratunti va one Ruma 
Hatalla manggahi zi la Musa, 'Nahura Ruma Hatalla Ibrahim, Ruma 
Hatalla Ishak ro Ruma Hatalla Yakub' 12:27 Ruma Hatalla ede laina 
Ruma Hatalla dou mamade. Sia Ruma Hatalla dou mamori. Nggomizoho 
makaliru podaku!" 12:28 Edempara mai savua dou guru agama kade'ena 
nuntu ra nggahi Ruma Isa lavo dou-dou razi golongana Saduki ede. Guru 
agama ede edana va one Ruma Isa nawa'ura cambe kai kataho zi dou-dou 
ede. Ndazi sozi va sia zi Ruma Isa, "Parenta maveku ma penti poda razi 
samenana parenta?" 12:29 Cambe va Ruma Isa, "Parenta ma 


sarambakaina, edezu: 'Ringapu, oe bangsa Israel! Ruma Hatalla ndaita, 
Ruma ede kese weki-Na. 12:30 Meci ra ca'upu Ruma Hatalla Rumamu 
kai sapoda-poda ademu, kai samenana nawa ra sarumbumu, kai sara'a fiki 
ra kananumu ro kai samenana tenggo ra walemu.' 12:31 Parenta 
makazuakaina edezu: 'Meci ra ca'upu sasamamu manusia, vune 
nggomizoho meci ra ca'umu sarumbu ndaimu.' Wati wara walina parenta 
makalai ma ncewi penti selasi zua mbua parenta ede." 12:32 Edempara 
guru agama ede nggahina zi Ruma Isa, "Nancihi poda, Pa Guru! 
Napodaku au ranggahi va Ita: Ruma edezu Ruma Hatalla ma kese weki, 
ro wati wara walina Ruma Hatalla ma kalai. 12:33 Ro manusia pavuaku 
meci ra ca'una Ruma Hatalla kai sapoda-poda adena, ro kai sara'a fiki ra 
kananuna ro kai samenana tenggo ra walena. Ro sia rau pavuaku meci ra 
ca'una sasama manusia vune meci ra ca'una sarumbu ndaina. Ede nancewi 
tahopu ntewi kaisi lavo zonggo ra mbei koroba raka'a ro koroba-koroba 
makalai zi ru'u Ruma Hatalla." 12:34 Ruma Isa edana va one guru agama 
ede nawa'ura cambe kai mancihi poda. Ro nggahi Ruma Isa zi sia, 
"Nggomi mane'empara ndazimu anggota ela Karaja'an Allah." Sawa'u va 
ede wati kone wara savua dou ma disa wali sozi Ruma Isa. 12:35 Wunga 
ngoa ra tei zi Bait Allah, sozi va Ruma Isa, "Vuneku guru-guru agama 
loakaina nggahi va one Sangaji Mambei salama ede londo ra mai la Daud? 
12:36 Sapodakaina ndai la Daud -- vara rangoa va Roh Allah -- nggahina, 
'Ruma nggahina zi Rumaku: Dohopu tawela wana-Ku sampe Nahu 
mandawina musu-musu-Mu suju ra oko zi Nggomi.' 12:37 Ndazi Nggara 
la Daud mapehe Sangaji Mambei salama ede 'Ruma', vuneku loana Sia 
londo ra mai la Daud?" Dou mboto ma wara zi Bait Allah ede zihi adena 
ringa tei va Ruma Isa. 12:38 Nggahi Sia zi dou-dou ede, "Aina kabare zi 
guru-guru agama. Siazoho naca'u lampa-lampa kai jumba ma zondo ro 
naca'u zi lia ra horoma zi amba-amba. 12:39 Siazoho naca'u zi hizi-hizi ta 
zei tando uma sambeakai ro zi ndiha-ndihakai. 12:40 Siazoho natipuku 
dou-dou siwe mbaru mboha ro narampaku umana. Ro zi vontokaina davae 
siazoho ede, siazoho naca'u sambea mazondo-zondo. Hukuma zi ru'u va 
siazoho ede peasi nataniku!" 12:41 Wakatu doho ncao tandona lavo hizi 
taukai zonggo ra mbei zi Bait Allah, Ruma Isa tio kavaena dou-dou 


makalu'u pitina zi ade hizi taukai zonggo ra mbei ede. Mboto dou mantau 
ra wara makalu'u mboto piti; 12:42 edempara savua dou siwe mbaru 
mboha ma ncoki mori mai rauna. Sia kalu'una zua mbua piti romba, edezu 
piti ece ma cumpukai to'i co'ina. 12:43 Ndazi Ruma Isa ouna 
anamorizoho-Na, edempara nggahina zi siazoho, "Tio kavaepu ake: Dou 
siwe mbaru mboha ma ncoki poda mori ede kalu'una zi ade hizi taukai 
zonggo ra mbei ede nancewi mbotopu sia ntewi kaisi lavo rakalu'u va 
sara'a dou makalaina. 12:44 Vara siazoho sara'a mbeina ma rancewi razi 
ntau ra warana. Pala dou siwe mbaru mboha ede konena ipi ncoki morina, 
sia nambei sara'aku ma wara zi ndaina -- sapodakaina naparalu va sia zi 
ru'u morina." 


13:1 Wakatu Ruma Isa tu'u wi'ina Bait Allah, savua dou ade weki 
anamorizoho-Na manggahi, "Guru, tatiopu uma-uma ratu'u ede, tio 
kavaepu wadu-waduna. Nawancuku ntikana!" 13:2 Cambe va Ruma Isa, 
"Nggomi ma'edaku uma-uma ratu'u ma na'e ede? Wati wara kone savua 
wadu rau razi uma-uma ratu'u ede zi mangge'e sadundu weki zi hizina. 
Sara'ana zi zumba." 13:3 Sawa'u va ede Ruma Isa laona aka Doro to'i 
Zaitun, ro dohona zi hizi ma ncao tando lavo Bait Allah. Edempara la 
Petrus, la Yakub, la Yahya, ro la Andreas maina zi Sia zi nuntu ra 
nggahikaina kai cara weki lavo Sia. 13:4 "Pa, tangoa to'ipu zi madazoho," 
nggahi siazoho zi Sia, "vune aiku samenana ede zimandazi? Ro auku 
tanda-tandana makatadana va one wa'ura raka wakatuna?" 13:5 "Aina 
kabaremu," cambe va Ruma Isa, "aina sampe nggomizoho vohakai va 
tipu. 13:6 Mboto dou zimamai kai ngara Nahu ro nanggahi, 'Nahuku Sia!" 
edempara tipuna mboto dou. 13:7 Nggara nggomizoho maringasi eli ncao 
ra tuva ro haba lewa ra laka, aina dahumu. Lampa rawi-lampa rawi ede 
pavua ndazi, pala ede laina aona va one wa'ura raka wakatuna kiama. 13:8 
Bangsa ma savua zimalewa lavo bangsa ma kalai. Negara ma savua 
zimadei negara ma kalai. Tave-ve wara epu ro bahaya sarahizo. Sara'ana 
ede ampodena tampu'ukaina, vune santika pili zi iu va dou siwe ma ne'e 
nggana. 13:9 Nggomizoho aina kabare, vara nggomizoho zi wa'u ra leto 
va dou ro narandaku aka mahkama-mahkama. Nggomizoho zivoe zi 


uma-uma sambea. Nggomizoho ziwa'a satando aka dou-dou mana'ekaina 
ro zi sangaji-sangaji vara nggomizoho anamori Nahu. Ro edeku wakatuna 
zi ru'u va nggomizoho zimbeikaimu sakasi mavoha Nahu zi siazoho. 
13:10 Haba Mataho ma ramai ta Ruma Hatalla ede musti zi kambou wa'u 
zi samenana bangsa. 13:11 Ro nggara nggomizoho zi wa'u ra leto va dou 
ro zi wa'a aka kanto pangadila, aina darura ademu mavoha auku zi pavua 
nggahi va nggomizoho. Nggara nawa'usi rakara wakatuna zi nuntu ra 
nggahikaimu, nggahipu au rangoana zi nggomi ade wakatuna. Vara nggahi 
ra eli rarenta va nggomizoho ede laina nggahi ra eli ndaimu, malaisi ma 
ramai ta Roh Allah. 13:12 Dou nakaihaku ari ra sa'e ndaina zi hade. Ede 
rau zimandazi zi weki ama lavo anana. Ana-anana zima'ao ina ra amana, ro 
nazonggoku dou matua ede zi hade. 13:13 Nggomizoho zi daca'u va 
samenana dou vara nggomizoho anamori Nahu. Pala dou ma wa'u taha 
sampe cumpukaina, zi kasalamana." 13:14 "Nggomizoho zima'eda 
'Lampa rawi ma'iha ra madavae zi Makalelina' kizina zi hizi rakantakai zi 
ru'una. (Catata zi ru'u va dou mabaca: Tio kavaepu auku aona!) Zi wakatu 
ede dou ma wara aka Yudea pavuaku raina aka doro-doro. 13:15 Dou ma 
wara ese wawo vutu uma aina londo ralu'u zi ade uma zi wehakaina au-au. 
13:16 Dou ma wara aka oma aina mbali zi wehakaina jumbana. 13:17 
Nawancuku samangina ainaina-ainaina ede ru'u va dou siwe ma wunga na'e 
loko ro ina ma mbuipu susu anana! 13:18 Do'apu loakuzu lampa rawi ede 
aina ndazi wunga oru ura. 13:19 Zi ainaina-ainaina ma samangi ede 
zimawara susa ra darura ma watipu parana ndazi, ratampvu'u aipu kandazi 
va Ruma Hatalla dunia sampe ake, ro wati rau zimandazi wali. 13:20 
Watisi kaporo va Ruma Hatalla wakatu ede, ndazi wati wara kone savua 
dou rau masalama. Pala vara ela-Na, Ruma Hatalla kaporona wakatu ede. 
13:21 Ziwakatu ede nggara nawarasi savua dou manggahi zi nggomizoho, 
'Tiopu, Sangaji Mambei salama ede wara ta ake!' atao 'Tiopu, Sia wara ta 
aka!' -- aina imbimu zi dou ede. 13:22 Vara dou-dou mambei salama 
palasu ro nabi-nabi palasu zimamai. Siazoho nakarawiku lampa rawi 
maheba poda ro lampa rawi-lampa rawi mavisa ra guna zi tipukaina 
nggara loasi, ela Ruma Hatalla rau. 13:23 Ndazi, aina kabare! Sara'ana 
ede wa'ura ngoa va Nahu zi nggomizoho sawatipu lampa rawi ede 


ndazina." 13:24 "Sawa'u va jamana susa ra darura ede, liro zimarindi, ro 
wura watizu taroa walina. 13:25 Ntara-ntara zimamavu mai ese mai ta 
langi, ro makuasa ese langi zimandazi mbari mbura. 13:26 Ziwakatu ede 
Ana Manusia zi edamu maina ade apu kai kuasa mana'e ro mazese ra 
ntasa. 13:27 Sia zimanggadu mala'eka-mala'eka kavoro ela ra kazale-Na zi 
upa mbua wela dana, tampu'u zi sumpu-sumpu dana sampe aka 
sumpu-sumpu langi." 13:28 "Wehapu tana'o razi fu'u ara. Nggara 
sanga-sanga mpidana jao ra mapu, ro natampu'ura ngoduna, nggomizoho 
mavadeku va one oru mpana nawa'ura zeni. 13:29 Ndede rau nggara edasi 
va nggomizoho lampa rawi-lampa rawi ede ndazina, nggomizoho 
mavadeku va one wakatuna nawa'ura zeni poda. 13:30 Zivademu! Sara'a 
mandazi ake zimandazi sawatipu va dou-dou ma mori wakatu ake made 
sara'ana. 13:31 Langi ro dana zimambora, pala nggahi ra eli Nahu 
ngge'empa santoi-ntoina." 13:32 "Konena ndede, wati kone savua dou rau 
vade vune aiku ainaina atao wakatuna. Mala'eka-mala'eka aka saroga wati 
ro Ana rau wati vadena, selasi Ama mpoampa ma vade. 13:33 Ndazi, 
nggomizoho pavuapu jaga-jagamu ro aina kabare, vara nggomizoho wati 
vademu vune aiku wakatuna. 13:34 Ka'ada'ana ibara savua dou ma tu'u 
wi'i umana edempara laona zi hizi mazo'o. Kau va sia adazohona zima'uru 
umana, ro mbeina taki ra puta siazoho cua-cua ndaina. Zi dou majaga ncai, 
ngoa wi' va sia loakuzu jaga katahona. 13:35 Vara ndedena nggomizoho 
pavuapu jaga-jaga, vara nggomizoho wati vademu vune aiku dou ma ntau 
uma ede mai mbalina -- kombisi aimambia, kombisi samana'e ai, kombisi 
aimasubu, atao kombi wakatu wontu liro. 13:36 Nggara sia namai 
sadekasi, ai to'ina sampe sia edana nggomizoho wunga marumu. 13:37 Au 
ranggahi va Nahu ake zi ru'u va nggomizoho, Nahu ma nggahi rau zi ru'u 
va samenana dou: jaga-jagapu!" 


14:1 Zi zua nai walipu Ainaina Paskah ro Aruraja Roti Mawati ntau Vuha. 
Dou-dou mana'ekai imam ro guru-guru agama wunga ngupana ncai ziwa'u 
ra letokaina Ruma Isa kai nari-nari, ro zihadekaina Sia. 14:2 "Pala aina 
karawi va ndai lampa rawi ede zi wakatu aruraja," nggahi siazoho, "vara 
nakamaiku ngango ra ngora." 14:3 14:4 Pila-pila dou ma wara ta ede 


ndazi mbani ro nggahina zi savua lavo savua dou, "Au onena mina mengi 
ede zi paki-paki? 14:5 Mina ede loa zilanda kai co'i ncewi tolu ratu piti 
salaka, ro pitina mbei zi ru'u va dou mancoki mori!" Ndazi siazoho 
nggahikaina dou siwe ede. 14:6 Pala nggahi Ruma Isa, "Co'opu sia! 
Vavauku nggomizoho kasusakaimu sia? Sia karawina ma taho zi ru'u va 
Nahu. 14:7 Dou mancoki mori ngge'empa warana zi woha nggomizoho. 
Sanikina wakatu nggara ne'esi va nggomizoho, nggomizoho maloaku 
bantu siazoho. Pala Nahu wati zimangge'e impi sama-sama lavo 
nggomizoho. 14:8 Dou siwe ake nawa'ura karawi va sia au zi loana 
karawi. Sia wa'ura sadia weana Nahu kai mina mengi ru'u zi umbukai 
Nahu sawatipu va raka wakatuna. 14:9 Imbipu! Zisara'a dunia, tave-ve 
Haba Mataho ma ramai ta Ruma Hatalla zi ngoa ra kahaba, rawi dou siwe 
ake zi nuntu ra nggahi rau zi ru'u kawarakai sia." 14:10 Edempara la 
Yudas Iskariot, savua dou ade sampuru zua weki anamori Ruma Isa, laona 
aka dou-dou mana'ekai imam kai ne'ena zonggo Ruma Isa zi siazoho. 
14:11 Siazoho nawancuku neo adena ringa nggahi ede, ro sakena 
zimambei piti zi ru'u va la Yudas. Edempara la Yudas tampu'ura ngupana 
ncai zi zonggokaina Ruma Isa zi dou-dou ma musu Ruma Isa. 14:12 
Ziwakatu sarambana ade Aruraja Roti Mawati ntau Vuha -- ziwakatu dou 
sambelena jimba Paskah -- anamori-anamori Ruma Isa sozina zi Sia, 
"Taveku ne'e va Ita zi sadiakai va madazoho ngaha ra nono Paskah zi ru'u 
va Ita?" 14:13 Edempara kau va Ruma Isa zua dou razi weki siazoho, 
"Laopu aka kota, ta aka savua dou mone ma wunga wa'a savua gandi 
mawara isi 0i, zima'eda angi lavo nggomizoho. Vatupu sia 14:14 zi uma 
lu'ukai sia ro nggahipu zi dou mantau uma ede, 'Sozi va Pa Guru, taveku 
hizi ru'u Pa Guru ro anamorizoho-Na zi ngahakaina ngaha ra nono Paskah.' 
14:15 Dou ede zimaturu teina nggomizoho savua vili ta ese ma na'e. Vili 
ede wa'ura ato, lengka lavo isina. Sadiapu sara'ana ta aka zi ru'u ndaita." 
14:16 Edempara anamori Ruma Isa zua dou ede laona aka kota. Ta aka 
siazoho edana sara'ana ncihi vune ranggahi va Ruma Isa. Edempara sadia 
va siazoho ngaha ra nono Paskah. 14:17 Aimangazina, mai Ruma Isa lavo 
anamorizoho-Na sampuru zua. 14:18 Ro siazoho wunga doho ngahana, 
nggahi Ruma Isa, "Ringa ra kade'epu: savua dou ade weki nggomizoho, 


ma ngaha sama lavo Nahu ake zimazonggo Nahu zi dou-dou ma musu 
Nahu." 14:19 Ringana ede, anamori-anamori Ruma Isa ndazi ncoki poda 
adena. Edempara savua-vua dou tampu'u sozina zi Ruma Isa, "Tantu laina 
mada ranggahi va Ita?" 14:20 Cambe va Ruma Isa, "Sia edezu savua dou 
ade weki nggomizoho ma sampuru zua ake, ma ngaha sapingga lavo 
Nahu. 14:21 Poda Ana Manusia zimamade vune ratunti ade Alkitab. Pala 
nawancuku ihana dou mazonggo Ana Manusia ede! Nancewi tahopu 
nggara dou ede wati parana ranggana va inana!" 14:22 Wakatu siazoho 
wunga ngahana, Ruma Isa wehana roti ro do'a syukuna zi Ruma Hatalla. 
Edempara vi'a-vi'a va Sia roti ede kai rima-Na, edempara mbema zi 
anamorizoho-Na ro nggahina, "Weha ro ngahara, ake sarumbu Nahu." 
14:23 Sawa'u va ede weha va Sia savua mo anggo. Do'a syuku va Sia zi 
Ruma Hatalla, edempara mbeina mo ede zi anamorizoho-Na. Sawa'u va 
ede sara'a siazoho nonona anggo ede. 14:24 Sawa'u va ede nggahi Ruma 
Isa, "Akeku ra'a Nahu ma kasahana rasake Ruma Hatalla, ra'a ravoho zi 
ru'u dou mamboto. 14:25 Imbipu: Nahu wati zimanono anggo ake wali, 
sampe zi wakatu Nahu nonoku anggo ma vou sama-sama lavo 
nggomizoho zi Karaja'an Allah." 14:26 Edempara siazoho rawana savua 
rawa roi ra wadi. Ro sawa'u va ede siazoho laona aka Doro to'i Zaitun. 
14:27 Sawa'u va ede Ruma Isa nggahina zi siazoho, "Nggomizoho sara'a 
zimarai tu'u w1'i Nahu. Vara ade Alkitab ratunti, Ruma Hatalla zimahade 
ompu jimba-Na, ro jimba-jimbana zimarai ncengga-ncengga weki. 14:28 
Pala sawa'u va Nahu zi kamori mbali, Nahu zimalao ulu aka Galilea." 
14:29 "Wati," cambe va la Petrus, "co'opu siazoho sara'a tu'u wi'ina Ita, 
pala mada wati." 14:30 "Kawarapu," nggahi Ruma Isa, "Aimangazi ake 
wa'u, sawatipu va koko janga zua kali, nggomi tolu kali rungkamu sake zi 
Nahu." 14:31 Cambe kapoda va la Petrus, "Co'opu mada pavuaku made 
sama-sama lavo Ita, mada wati zimanggahi va one mada wati pataku Ita!" 
Ro anamori-Na ma kalai nggahi ndede rauna. 14:32 Siazoho rongga aka 
savua hizi ngarana Getsemani, ro Ruma Isa nggahina zi anamorizoho-Na, 
"Dohopu ta ake, Nahu malao do'a wa'u." 14:33 Edempara rece va Ruma 
Isa la Petrus, la Yakub, ro la Yahya lao sama-sama lavo Sia. Sia tampu'ura 
iuna lalai ade ro darura adena. 14:34 "Lalai poda ade-Ku, " nggahi Ruma 


Isa zi siazoho, "vune dou mane'e made 1u-Ku. Midipu ta ake ro volapu!" 
14:35 Ruma Isa lao zo'o walina sato'i edempara sujuna awa dana ro 
do'ana. Ade do'ana raho va Sia nggara loasi aina iu va Sia wakatu susa ra 
ncoki ede. 14:36 "Ama, io Ama," nggahi-Na, "wati wara ma daloa ndazi 
zi ru'u va Ita Ama. Wehapu ncoki ra darura ake zi weki Mada. Pala aina 
vatu-Mu ne'e Mada malaisi rakane'e Ita, Ama." 14:37 Sawa'u va ede lao 
mbali Ruma Isa ro edana anamorizoho-Na wunga maruna. Nggahi Sia zi 
la Petrus, "Simon, mamaru nggomi? Kone sajam mpoampa, nggomi wati 
wa'umu vola?" 14:38 Edempara Ruma Isa nggahi-Na zi siazoho, "Aina 
maru, ro do'apu loakuzu nggomizoho wati iumu coba'a. Poda rohmu 
nane'eku karawi ma taho, pala nggomizoho wati sanggomu vara tabe'a 
manusia ede namapu." 14:39 Sakali wali Ruma Isa lao do'ana kai nggahi 
ma sama. 14:40 Sawa'u va ede mbali wali Sia zi anamorizoho-Na ro 
edana siazoho mambui ngge'epu maruna, vara siazoho na'ipiku eina. 
Edempara siazoho wati vadena auku zi pavua nggahina zi Ruma Isa. 
14:41 Wakatu Ruma Isa mbalina zi siazoho katolu kalikaina, nggahi Sia, 
"Mbui ngge'epu maru ro sanawamu nggomizoho? Ncihira! Wa'ura raka 
wakatuna Ana Manusia zi zonggo zi rima dou-dou madosa. 14:42 Tu'ura, 
mai ndai talao. Tiopu! Dou ma zonggo Nahu zi dou-dou ma musu-Ku 
wa'ura mai!" 14:43 Wakatu Ruma Isa mbuipu nuntuna, mai la Yudas, 
savua dou zi ade weki anamori-Na sampuru zua ede. Masama-sama lavo 
sia mai rau mboto dou ma wa'a peda ro kapodo. Siazoho rakakai va 
dou-dou mana'ekai imam, guru-guru agama, ro dou-dou mana'ekai Yahudi. 
14:44 La Yudas mazonggo Ruma Isa zi dou-dou ma musu Ruma Isa ede 
nawa'ura katantu savua tanda zi ru'u va douzoho ede. "Dou rangilu va 
mada, " nggahina zi douzoho ede, "Sia edeku dou-Na. Wa'u ra letopu Sia 
ro wa'apu Sia kai jaga katahopu." 14:45 Wakatu mai la Yudas, sia lao 
raka lalona Ruma Isa ro nggahina, " Pa Guru!" edempara ngilu va sia 
Ruma Isa. 14:46 Edempara dou-dou ma mai sama lavo la Yudas ede wa'u 
ra letona Ruma Isa. 14:47 Pala savua dou zi ade weki dou ma wara ta ede 
olona pedana ro fatina ada mana'ekai imam-imam sampe kompo fikona. 
14:48 Edempara Ruma Isa nggahina zi douzoho ede, "Savua Nahu ake 
dou madavae, sampe nggomizoho mai lavomu peda ro kapodo zi ne'emu 


wa'u ra leto Nahu? 14:49 Sanai-nai Nahu mangoa ra tei zi Bait Allah zi 
tando nggomizoho, ro nggomizoho wati wa'u ra letomu Nahu. Pala poda 
nawa'ura pavua ndazi vune ede, loakuzu ndazina au ratunti ade Alkitab." 
14:50 Sara'a anamori-Na rai tu'u wi'ina Ruma Isa. 14:51 Savua dou 
sampela, ma cuma kani tembe zi vontokaina sarumbuna, vatuna Ruma Isa. 
Dou-dou nane'eku wa'u ra leto sia, 14:52 pala hori va sia tembena ede, 
edempara rai rondana. 14:53 Ruma Isa wa'a aka uma dou mana'ekai 
imam-imam. Ta aka sara'a dou mana'ekai imam, dou-dou mana'ekai 
Yahudi, ro guru agama wunga kavorona weki. 14:54 La Petrus vatu 
slandona Ruma Isa sampe lu'una zei sarei uma dou mana'ekai imam-imam. 
Ta aka siazoho niruna afi sama-sama lavo dou-dou majaga. 14:55 
Dou-dou mana'ekai imam ro samenana Mahkama Agama na'usahaku raka 
bukuti-bukuti ma kancara Ruma Isa loakuzu vavukaina hukuma made zi 
weki Ruma Isa. Pala siazoho wati rakana kone savua bukuti rau. 14:56 
Mboto dou sakasi ra'ou zimambei sakasi cowa zi ru'u va Ruma Isa, pala 
sakasi rambei va siazoho wati samana savua lavo makalaina. 14:57 
Edempara pila-pila dou sakasi tu'u kizi ro mbeina sakasi cowa ake mavoha 
Ruma Isa, 14:58 "Madazoho ringamu dou ake manggahi, 'Nahu 
zimazumba Bait Allah ake randawi va manusia, ro sawa'u va tolu nai, 
Nahu zimatu'u makalai ma laina randawi va manusia.'" 14:59 Pala nggahi 
ra eli ranggahi va dou-dou ede wati samana savua lavo makalai. 14:60 
Edempara tu'u kizi dou mana'ekai imam-imam zi tando siazoho sara'a ro 
sozina zi Ruma Isa, "Savua Nggomi wati cambemu menana ralo'o 
ranggahi zi ru'u va Nggomi?" 14:61 Pala Ruma Isa namidimpa. Sia wati 
cambena kone sampu'u. Edempara dou mana'ekai imam-imam ede sozina 
sakali wali zi Ruma Isa, "Savua Nggomi Sangaji Mambei salama, Ana 
Ruma Hatalla Mawancu Raso?" 14:62 "Nahura Sia, " cambe va Ruma 
Isa, "ro nggomizoho sara'a zima'eda Ana Manusia madoho tasavae wana 
Ruma Hatalla Mawancu Kuasa ro namai zi ade apu razi langi!" 14:63 
Ndazi s1'-s11 va dou mana'ekai imam-imam kani ra lombo ndaina ro 
nggahina, "Wati paralu walina sakasi! 14:64 Nggomizoho mawa'ura ringa 
va ndaimu nggahi ra eli-Na ma va'a Ruma Hatalla. Ake auku 
kaputusamu?" Kaputusa siazoho sara'a va one Ruma Isa mancara, ro patu 


zi hukum made. 14:65 Edempara pila-pila dou tampu'ura katufena Ruma 
Isa, ro vonto va siazoho mada-Na ro voena Sia, edempara nggahina, 
"Pehejapu, cou ma voe-Mu?" Dou-dou majaga rau topa rauna Ruma Isa. 
14:66 Wakatu la Petrus mbuipu warana zi sarei, savua dou ada siwe dou 
mana'ekai imam-imam maina zi sarei ede. 14:67 Wakatu edana la Petrus 
mawunga niru afi, tio kavae va sia pahu la Petrus ro nggahina, "Savua 
laina nggomi rau masama-sama lavo Isa dou Nazaret ede?" 14:68 Pala 
wati mangaku va la Petrus, "Nahu wati vadeku ro wati loaku ka'ao auku 
aona nggahi nggomi, " nggahina zi ada dou ede. Edempara la Petrus laona 
aka taza ncai na'e uma dou mana'ekai imam-imam ede. Wakatu ede koko 
lalo janga. 14:69 Eda wali va ada siwe ede la Petrus, ro nggahi walina zi 
dou-dou ta ede, "Sia romo savua dou ade weki siazoho!" 14:70 Pala wati 
mangaku wali va la Petrus. Wati ntoina sawa'u va ede, dou-dou ta ede 
nggahi walina zi la Petrus, "Wati loana wati nggomi edezu savua dou ade 
weki siazoho, vara nggomi dou Galilea!" 14:71 Edempara la Petrus 
tampu'ura badarezena ro nggahina, "Nahu wati pataku dou ranggahi va 
nggomizoho ede!" 14:72 Wakatu ede wa'u koko janga kazua kalikaina. 
Ro la Petrus kawarana va one Ruma Isa wa'ura nggahina zi sia, "Sawatipu 
va koko janga zua kali, nggomi tolu kali rungkamu sake zi Nahu." 
Edempara la Petrus nangi sancezi-ncezina. 


15:1 Aimasizi-sizi poda, sara'a mahkama Agama lu'u rau dou-dou 
mana'ekai imam, dou-dou mana'ekai Yahudi ro guru-guru agama mafaka 
roci-rocina. Ndante va siazoho Ruma Isa, sawa'u va ede wa'ana Sia ro 
zonggona zi Pilatus. 15:2 Sozi va Pilatus zi Ruma Isa, "Savua poda 
Nggomi sangaji dou Yahudi?" "Ndedeku nggahi va ndaimu," cambe va 
Ruma Isa. 15:3 Dou-dou mana'ekai imam mbotoku nggahina zi vavu ra 
lo'okaina Ruma Isa. 15:4 Edempara Pilatus sozi walina zi Ruma Isa, 
"Savua wati ne'emu cambe va Nggomi? Tiopu mboto poda vavu ra lo'o 
ranggahi va siazoho zi ru'u va Nggomi?" 15:5 Pala Ruma Isa wati 
cambena kone sampu'u, ndazina Pilatus mbora akana. 15:6 Zisanikina 
Aruraja Paskah, rabiasakai Pilatus nahoriku savua dou rabui ma ncihi ncao 
rakazale va dou mamboto. 15:7 Zi ade uma bui, ade weki dou-dou 


mabaronta marahade dou wakatu ngango ra ngora, wara savua dou 
mangara la Barabas. 15:8 Mboto dou makavoro weki narahoku zi Pilatus 
loakuzu sia hori weana savua dou rabui vune ranginakai. 15:9 Sozi va 
Pilatus zi siazoho, "Savua mane'e nggomizoho, nahu mahori weamu 
sangaji dou Yahudi ede zi ru'u nggomizoho?" 15:10 Vara Pilatus 
navadeku va one dou-dou mana'ekai imam zonggokaina Ruma Isa zi sia 
vara hiana adena. 15:11 Pala dou-dou mana'ekai imam sazu'una dou 
mamboto loakuzu rahona zi Pilatus hori wea la Barabas zi ru'u va siazoho. 
15:12 Ndazi nggahi wali Pilatus zi dou mamboto ede, "Nggara ndedesi, 
auku zi pavua karawi va nahu zi dou rapehe va nggomizoho kai sangaji 
dou Yahudi ede?" 15:13 Kanggica siazoho, "Salipu Sia!" 15:14 "Pala 
auku rawi-Na ma'iha ra madavae?" sozi va Pilatus. Edempara siazoho 
kanggicana ma'ipi na'e wali, "Salipu Sia!" 15:15 Pilatus nane'eku kasana 
wea ade dou mamboto ede, edempara hori va sia la Barabas zi ru'u 
siazoho. Ndazi kau va sia dou cambo Ruma Isa, edempara zonggona 
Ruma Isa ru'u zi salib. 15:16 Ruma Isa wa'a va tentara-tentara aka kanto 
pangadila zi asi gubernu. Edempara samenana tentara ou kavoro weki. 
15:17 Edempara kakani kai va siazoho zi Ruma Isa jumba keta, ro 
ndawina songko sangaji kai sanga-sanga rui, sawa'u va ede tohona ese 
wawo tuta Ruma Isa. 15:18 Sawa'u va ede mbeina salam va siazoho zi 
Sia, "Io Sangaji dou Yahudi!" nggahi siazoho. 15:19 Voe va siazoho tuta 
Ruma Isa kai tiki, edempara katufena Sia ro nemba ra sujuna zi tando 
Ruma Isa. 15:20 Sawa'u va kampa'a-mpa'akaina Ruma Isa, siazoho 
runcuna jumba keta ede, edempara kakani mbalikaina kani ndai-Na. 
Sawa'u va ede Sia wa'a kalosa ru'u zi salib. 15:21 Ziwoha ncai pakasa va 
siazoho savua dou kau tundu wea haju salib Ruma Isa. Dou ede ncihi ncao 
voupu ramaina razi desa ne'e lao aka kota. (Ngarana la Simon, dou Kirene 
-- ama la Aleksander ro la Rufus.) 15:22 Ruma Isa lao wa'a aka savua hizi 
ngarana Golgota, aona "Hizi Rangka". 15:23 Ta ede siazoho ne'ena mbei 
zi Ruma Isa anggo ma campo lavo zupa, pala Ruma Isa wati ne'ena nono 
anggo ede. 15:24 Sawa'u va ede salib va siazoho Sia, ro cengga-cenggana 
kani ra lombo Ruma Isa kai undina zi katantukaina ru'u cua-cua ndaina. 
15:25 Salibkai Ruma Isa ede wakatu aimasizi voe ciwi. 15:26 Ta ese 


salib-Na ratau tunti mavoha vavu ra lo'o zi ru'u va Ruma Isa, edezu: 
"Sangaji Dou Yahudi". 15:27 Masama-sama lavo Ruma Isa salib rau va 
siazoho zua dou parampo; savua dou tawela wana-Na ro savua dou wali 
tawela ku'i-Na. 15:28 Kai ndedena ndazira au ratunti ade Alkitab; edezu: 
"Sia rawi'ikai va dou edezu dou-dou madavae." 15:29 Dou-dou ma lampa 
sai ta ede nawiri-wiriku tutana ro kasungge-sunggena Ruma Isa. Nggahi 
siazoho, "Oe, Nggomi ma ne'e zumba Bait Allah ro mane'e tu'u mbaliku 
ade tolu nai. 15:30 Wajo londora razi salib ede ro kasalamara weki 
ndai-Mu!" 15:31 Ndede rauja dou-dou mana'ekai imam ro guru-guru 
agama kasungge-sunggena Ruma Isa. Siazoho nggahina zi savua lavo 
savua dou, "Sia nakasalamaku dou makalai, pala weki ndai-Na wati loana 
kasalama! 15:32 Nggara podasi Sia sangaji Israel, Sangaji Mambei 
salama, tahora ake Sia londona zi salib ede, loakuzu eda ra'imbi va nami zi 
Sia!" Dou-dou rasalib sama lavo Ruma Isa ede rau kasungge-sunggena 
Ruma Isa. 15:33 Wunga mbolo ninu, tolu jam ntoina sara'a dana ra rasa 
ede ndazi rindi. 15:34 Ro wakatu voe tolu aimambia, Ruma Isa 
kanggicana kai eli ma na'e, "Eloi, Eloi, lama sabakhtani?" ede aona, "Io 
Ruma Hatalla-Ku, lo Ruma Hatalla-Ku, vavauku Ita tu'u wi'ikai-Mu 
Mada?" 15:35 Pila-pila dou mawara ta ede ringana eli kanggica ede, ro 
nggahina, "Kade'epu, Sia ouna la Elia!" 15:36 Savua dou zi ade weki 
siazoho roci-roci lao wehana wunta taka, edempara zetana zi ade anggo 
ngonco. Edempara wunta taka ede cakina zi sumpu satako haju, edempara 
zetana zi wiwi Ruma Isa, ro nggahina, "Ngena, mai ndai tatioku savua la 
Elia namai kalondoku Sia zi salib ede." 15:37 Edempara Ruma Isa 
kanggicana, ro madena. 15:38 Satampa ratero zi ade Bait Allah ncipa zua 
tampu'u ta ese malalo awana. 15:39 Perwira ma kizi zi tando salib ede, 
edana vuneku madena Ruma Isa. Nggahi Perwira ede, "Poda romo Dou 
ake Ana Ruma Hatalla!" 15:40 Ta ede wara rau pila-pila dou siwe ma 
wunga ntanda sando'ona sara'ana ede. Zi ade wekina ede wara la Salome, 
la Maria Magdalena, ro la Maria ina la Yakub to'i ro la Yoses. 15:41 
Siazoho edezu dou-dou siwe ma vatu ra mabantu Ruma Isa aipu Sia 
warana zi Galilea. Ro mboto rau dou-dou siwe makalai ta ede marawa'u 
mai aka Yerusalem sama-sama lavo Ruma Isa. 15:42-43 Tampu'ura ngazi 


ai wakatu mai la Yusuf dou Arimatea. Sia anggota Mahkama Agama ma 
zi lia ra horoma. Sia rau wunga ngenana wakatu Karaja'an Allah. Ainaina 
ede ainaina Zisadiakai (edezu ainaina sawatipu va ainaina Sabat). Vara 
ndedena la Yusuf kai disana mai satandona zi Pilatus ro rahona timba 
Ruma Isa. 15:44 Pilatus mbora akana ringa va one Ruma Isa nawa'ura 
made. Ndazi kau va sia dou ou mana'ekai tentara ro sozina zi sia savua Isa 
wa'ura ntoi madena. 15:45 Sawa'u va ringana rangoa va perwira ede, 
Pilatus kauna la Yusuf weha timba Ruma Isa. 15:46 Edempara la Yusuf 
welina salolo kaena linen ma'alu ro sawa'u va kalondona timba Ruma Isa, 
salolo va sia kai kaena ede. Sawa'u va ede karu va sia timba ede zi ade 
savua rade ra ndawi ade doro wadu. Sawa'u va ede kiru va sia savua wadu 
na'e zi vontokai ncai rade ede. 15:47 Wunga ede la Maria Magdalena ro la 
Maria ina la Yoses natio kavaeku tavera karukai timba Ruma Isa. 


16:1 Wakatu ainaina Sabat wa'ura kalalo, Maria Magdalena, Maria ina la 
Yakub, ro Salome lao welina marakani zi ru'u kaminakaina timba Ruma 
Isa. 16:2 Aimasizi-sizi poda wakatu wontu liro, ainaina sarambakaina 
minggu ede, siazoho laona aka rade. 16:3-4 Ziwoha ncai siazoho nggahina 
zi savua lavo savua dou, "Couku maloa bantu ndaita makiru peso wadu 
vontokai karombo rade?" Vara wadu ede na'ipiku na'ena. Pala rongga 
siazoho ta ede edana wadu ede wa'ura kiru weki. 16:5 Edempara siazoho 
lu'una ade rade ede. Tazeina zi wela wanana, eda va siazoho savua dou 
sampela ma kani jumba lanta ma wunga doho, ro wezi siazoho. 16:6 
Nggahi dou sampela ede, "Aina dahu! Nahu kavadeku nggomizoho 
mangupaku Isa dou Nazaret rasalib ede. Sia wati warana ta ake. Sia 
nawa'ura mori mbali! Tiopu, ake hizi ra karu kai va siazoho Sia. 16:7 Ake 
laora, karonggapu haba ake zi anamorizoho-Na, zi la Petrus rau. 
Nggahipu, 'Sia malao ulu aka Galilea. Ta aka nggomizoho zima'eda angi 
lavo Sia, vune rawa'u nggahi-Na zi nggomizoho.'" 16:8 Ndazi siazoho 
losana razi rade ede edempara raina vara wezi ra dahuna. Siazoho wati 
nggahina au-au zi cou-cou rau, vara dahuna. 16:9 Sawa'u va mori mbali 
Ruma Isa razi madena, aimasizi-sizi zi ainaina Minggu, Sia saramba- 
rambakaina katadana weki zi la Maria Magdalena. (Razi la Maria ede 


parana kalosa va Ruma Isa pidu roh seta.) 16:10 Edempara la Maria 
Magdalena lao ngoana mandazi ede zi lenga-lenga Ruma Isa, ma wunga 
ncoki ade ranangi. 16:11 Pala wakatu ringa va siazoho va one Ruma Isa 
mori, ro va one la Maria mawa'ura eda Ruma Isa wati imbi va siazoho. 
16:12 Sawa'u va ede Ruma Isa katadana weki zi anamori-Na zuana kai 
cara ma kalai. Ede ndazina aipu zua dou ede wunga lampana lao aka savua 
kampo. 16:13 Ndazi siazoho dula mbalina ro ngoana lampa rawi ede 
zimakalai-laina. Pala siazoho wati imbina. 16:14 Cumpukaina, Ruma Isa 
katadana weki zi sampuru savua anamori-Na, wakatu siazoho wunga 
ngahana. Sia rojona siazoho vara siazoho kura imbina ro na'ipiku tera 
tutana ndazina wati imbina zi dou-dou ma wa'ura eda va ndaina va one 
Ruma Isa mori. 16:15 Edempara Ruma Isa nggahina zi siazoho, "Laora 
aka sara'a dunia ro ngoa ra kahabapu Haba Mataho ma ramai ta Ruma 
Hatalla ede zi samenana ela manusia. 16:16 Dou ma wati imbi zi hukum. 
Pala dou ma imbi ro zikandeu karaso, zimasalama. 16:17 Zibukutikai va 
one siazoho imbina, dou-dou ede zimavaka kalosa roh seta kai ngara 
Nahu; siazoho zimanuntu ra nggahi kai bahasa-bahasa rawati vade va ndai 
siazoho. 16:18 Nggara siazoho nentina sawa atao nonona racu, siazoho 
wati zima'iha. Nggara siazoho tohona rimana ese wawo dou-dou ma supu, 
dou-dou ede zimataho." 16:19 Sawa'u va Ruma Isa nggahina lavo 
siazoho. Sia rahanta lao ese saroga. Ta aka Sia naparenta sama-sama lavo 
Ruma Hatalla. 16:20 Edempara anamorizoho-Na lao ro ngoa ra kahabana 
haba ma ramai ta Ruma Hatalla tave-ve. Ro Ruma rau vatu karawi 
sama-sama lavo siazoho ro nakatadaku bukutina kai rawi mavisa ra guna 
va one rakahaba va siazoho ede napodaku. 


Lukas 


1:1 Teofilus ma zese ra ntasa, Mboto dou marawa'u karawi tunti kataho 
mavoha lampa rawi ma wa'ura ndazi ziwoha ndaita. 1:2 Tunti va siazoho 
vune racaritana zi ndai va dou-dou ma eda madana lampa rawi mandazi 
ede ra'aipu saramba wa'una, ro wa'u va ede ngoa ra kahabana. 1:3 Sawa'u 
va tio kavae poda va mada ra'aipu saramba wa'una, wi'ikai va mada nataho 
zitunti savua lapora ma taho zi ru'u va Ita. 1:4 Karawikai va mada ede, 
loakuzu vade va Ita va one au rawa'u ngoa ra tei zi Ita ncihi romo. 1:5 
Aipu Herodes mandazi sangaji dana ra rasa Yudea, waraku savua dou 
imam mangara la Zakaria. Sia lu'u rau zi golonga imam Abia. Ngara weina 
la Elizabet, londo ra mai imam rau. 1:6 Mori ra woko wei ra rahina ede 
nakasanaku ade Ruma Hatalla. Zuana ede nato'a sara'aku zi parenta ro 
Hukum Ruma kai kapoda ade. 1:7 Siazoho wati ntauna ana vara la 
Elizabet nambonggi ro siazoho zuana wa'ura sama-sama tua. 1:8 Zi savua 
ainaina, wakatu golonga Abia rakara wakatu la Zakaria kalampana rawi 
kai imam zitando Ruma Hatalla. 1:9 Kai ra'undi, rabiasa kai karawi va 
imam-imam, la Zakaria voha zimalu'u zi ade Bait Allah ro zimaka'a 
kamaya. 1:10 Zi ade wakatu upacara ka'a kamaya, dou mamboto 
masambea ta ari lua. 1:11 Wunga wakatu ede mala'eka Ruma katadana 
weki zi la Zakaria. Mala'eka ede kizina zi savae wana meja hizi ka'akai 
kamaya. 1:12 Wakatu eda va la Zakaria mala'eka ede, sia mbora akana ro 
dahu. 1:13 Pala nggahi mala'eka ede, "Aina dahu, Zakaria! Ruma Hatalla 
wa'ura ringana do'amu. Weimu la Elizabet zimanggana ana mone. Nggomi 
pavuapu tangara kai la Yahya zi sia. 1:14 Nggomi zimaneo poda ademu 
ro mboto dou zimakazihi ade warakai ana dou ede peade! 1:15 Sia 
zimandazi dou mana'ekai ntanda va Ruma, ro sia wati zimanono anggo 
atao nono zimawukai. Ratampu'u warana, sia zikuasakai va Roh Allah. 
1:16 Mboto dou Israel zizanda ra wa'a va sia mbali zi Ruma Hatalla, 
Ruma siazoho. 1:17 Sia zimandazi dou ranggadu va Ruma ma tenggo ro 
makuasa vune la Elia. Sia zimakatahona ama lavo anana, ro dou ma wati 
to'a zi zende kambalina zi ncai fiki ra kananu ma taho. Kai ndedena sia 
sadia weana ela Ruma ma wa'ura sadia zi ru'u Ruma. 1:18 "Vuneku 


zivadekai va mada va one lampa rawi ede zimandazi?" sozi va la Zakaria 
zi mala'eka ede. "Mada wa'ura tua, ro wei mada wa'ura tua rau." 1:19 
Cambe va mala'eka ede, "Nahu ake Jibril. Nahu karawi wea zi ru'u Ruma 
Hatalla ro Sia ma rakakai nahu karongga haba mataho ake zi nggomi. 
1:20 Au ranggahi nahu, zimandazi rakasi wakatuna. Pala vara nggomi 
wati imbimu, nggomi peade wati loamu nuntu ra nggahi; nggomi 
zimampongi sampe au ranggahi va nahu ede ndazina." 1:21 Wunga ede, 
dou-dou mangena-ngena la Zakaria. Siazoho midi mena adena vavauku 
ntoikaina sia zi ade Bait Allah. 1:22 Ro wakatu losa sia, sia wati loana 
nuntu ra nggahi lavo siazoho. Sia mbeina isara kai rimana, ro ngge'empa 
mpongina. Ndazi dou-dou navadera va one sia wa'ura edana ra ngoa va 
Ruma zi ade Bait Allah. 1:23 Sawa'u va nggori wakatuna karawi zi Bait 
Allah, Zakaria edempara lao dula zi umana. 1:24 Wati ntoina sawa'u va 
ede, la Elizabet weina na'e loko, edempara nggempena zi ade uma lima 
wura ntoina. 1:25 Nggahi sia, "Cumpukaina Ruma bantuna nahu ro 
kamborana maja nahu." 1:26 Wakatu la Elizabet wa'ura na'e lokona ini 
wura, Ruma Hatalla kauna mala'eka Jibril lao aka Nazaret, savua kota zi 
dana ra rasa Galilea. 1:27 Jibril rakau lao zi dou siwe sampela, mangara la 
Maria. Dou siwe ede wa'ura sozi angi lavo savua dou mangara la Yusuf, 
londo ra mai Sangaji Daud. 1:28 Mala'eka ede maina zi la Maria ro 
nggahina, "Taho ra ntai, nggomi rambei va Ruma bareka kai mataho poda! 
Ruma masama-sama lavo nggomi!" 1:29 Ringana nggahi mala'eka ede la 
Maria wezi adena, ndazina sozi-sozi va adena auku aona salam ede. 1:30 
Edempara nggahi mala'eka ede zi sia, "Aina dahu, Maria, vara nggomi 
zica'u va ade Ruma Hatalla. 1:31 Nggomi zimana'e loko ro zimanggana 
ana, zi pavua va nggomi tangarakaipu Isa. 1:32 Sia zimandazi zese ra 
ntasa ro zitangarakai Ana Ruma Hatalla Ma Wancu Na'e Zese Ra Ntasa. 
Ruma Hatalla zi makandazina Sia sangaji vune Sangaji Daud, wa'i ra 
warona. 1:33 Ro Sia zimandazi sangaji zi ade londo ra mai la Yakub 
santoi-ntoina ro Karaja'an-Na wati zimacumpu." 1:34 "Pala mada mbuipu 
sampelaku," nggahi la Maria zi mala'eka ede, "vuneku loana ndazi lampa 
rawi ede?" 1:35 Cambe va mala'eka ede, "Roh Allah zimamai zi nggomi, 
ro kuasa Ruma Hatalla zimawara zi nggomi. Vara ndedena ana zimamai 


ede zipehekai Raso, Ana Ruma Hatalla. 1:36 Zivademu: Elizabet, cina ra 
angimu ede wa'ura na'e loko ini wura, konena sia wa'ura tua ro nggahi dou 
va one sia nambonggiku. 1:37 Vara ziru'u Ruma Hatalla wati wara 
madaloa ndazi." 1:38 Edempara nggahi la Maria, "Mada ake ada Ruma; 
co'opu ndazina zi mada vune ranggahi va ita." Edempara mala'eka ede tu'u 
wi'ina la Maria. 1:39 Roci sawa'u va ede, la Maria laona aka savua kota zi 
Yudea zi dana ra rasa doro. 1:40 Sia laona aka uma la Zakaria, ro wunga 
lu'una, sia mbeina salam zi la Elizabet. 1:41 Ro ndede ringa va la Elizabet 
salam la Maria, ana mawara zi ade loko la Elizabet ede rukuna. Edempara 
la Elizabet kuasakai va Roh Allah, 1:42 edempara nggahina, "Nggomiku 
ma ipi mbei va Ruma bareka zi ade weki samenana dou siwe! Taho ra ntai 
ziru'u va ana zi nggana va nggomi ede! 1:43 Cousi nahu ake ndazi ina 
Ruma mai rakana nahu? 1:44 Ndede ringa va nahu eli salam nggomi, ana 
zi ade loko nahu ruku va neo adena. 1:45 Taho ra ntika nggomi, vara 
imbimu au ranggahi Ruma zi nggomi ede zimandazi!" 1:46 Nggahi la 
Maria, "Adeku maroi ra wadi Ruma, 1:47 ro nawa ra sarumbuku makazihi 
ade vara Ruma Hatalla Makasalama weaku. 1:48 Sia kawarana nahu, 
ada-Na ma'awa ra tuna! Tampu'u ake samenana bangsa manggahi nahu 
taho ra ntika. 1:49 Vara Ruma Hatalla Ma Wancu kuasa karawina lampa 
rawi mana'e zi nahu. Taho raso ngara-Na. 1:50 Sara'ana londo ra mai, 
Ruma nantau Rahama zi dou ma dahu zi Sia. 1:51 Kai rima-Na ma tenggo 
poda Sia cengga mbari mburana dou masombo, ro kakacona kananu 
siazoho. 1:52 Sangaji-sangaji kalondo va Sia ese wawo dohokaina ro dou 
ma'awa ra tuna zikazesena. 1:53 Dou mahizo zipaha kambocu va Sia kai 
samenana mataho, dou mantau ra wara zivaka kalosa kai rima ntaru. 1:54 
Sia bantu weana Israel ada-Na, vune rasake randawi-Na ro wa'i ra waro 
ndaita. 1:55 Ruma wati nefana rasake-Na, Sia ncera ra mbura adena zi la 
Ibrahim ro londo ra maina sampe santoi-ntoina." 1:56 Kira-kira tolu wura 
ntoina la Maria ngge'ena lavo la Elizabet, ede ampona dula sia aka umana. 
1:57 Rakara wakatuna ziru'u va la Elizabet zi ngganakaina. Sia ngganana 
ana mone. 1:58 Dou-dou zikompe ra peina ro cina ra angina maringa 
rahama Ruma zi la Elizabet, ro siazoho neo ade rauna. 1:59 Wakatu umu 


ana dou to'i ede waru nai, siazoho maina zimasuna sia. Siazoho nane'eku 
tangara ana dou to'i ede kai la Zakaria vune ngara amana, 1:60 pala nggahi 
inana, "Wati! Sia pavuaku zitangarakai la Yahya." 1:61 "Wati kone savua 
dou zi iwa ra wekimu mangara ndede," nggahi siazoho zi sia. 1:62 
Edempara kai isara, siazoho sozina zi la Zakaria, "La auku zi ne'emu 
tangarakai anamu?" 1:63 La Zakaria rahona savua wadu tunti, edempara 
tuntina, "Ngarana la Yahya." Siazoho sara'a midi mena adena. 1:64 
Wakatu ede lalo la Zakaria loana nuntu ra nggahi wali ro roi ra wadina 
Ruma Hatalla. 1:65 Dou-dou zikompe ra peina sara'a dahu, ro haba ede 
nawa'ura mbou zi sara'a dana ra rasa doro Yudea. 1:66 Sara'a dou ma 
ringa lampa rawi ede sozi menana va adena, "Zimandazi auku ana dou to'i 
ede peade?" Vara Ruma mazende ra wa'a sia. 1:67 La Zakharaia, ama ana 
dou to'i ede, kuasakai va Roh Allah ndazina sia karonggana nggahi ra eli 
Ruma. Nggahi sia, 1:68 "Mai ndaita roi ra wadiku Ruma, Ruma Hatalla 
bangsa Israel! Sia wa'ura mai bantuna ela-Na ro hori kalosana razi dosa 
siazoho. 1:69 Sia mbeina ndai makasalama ma tenggo poda, londo ra mai 
la Daud, ada-Na. 1:70 Ntoi poda wa'una kai ncai nabi-nabi rakazale-Na, 
Ruma wa'ura mbeina rasake-Na 1:71 zimakasalama ndai razi musu ndaita 
ro razi kuasa dou-dou ma daca'u ndaita. 1:72 Zikatadakaina rahama-Na zi 
wa'i ra waro ndaita, rasake-Na ma raso ede zi mbei-Na. 1:73-74 Sia 
sumpana zi la Ibrahim ama ndai, ro sakena zimakasalama ndai razi musu 
ndai, loakuzu ndai wati dahu karawi zi ru'u Sia 1:75 karawi ntuwu zi Sia 
ro kasana wea ade-Na santoi mori ndaita. 1:76 Nggomi, oe anaku, 
zipehekai nabi Ruma Hatalla Ma Wancu Zese Ra Ntasa. Nggomi zi 
nggadu ulu zima'ulukai Ruma zimahengga ulu ncai zi ru'u va Sia, 1:77 
zimakahaba rerona zi ela-Na va one siazoho zikasalama, nggara Ruma 
Hatalla nawa'usira kangampu wea dosa-dosa siazoho. 1:78 Vara rahama 
ro kasi ade Ruma Hatalla Ruma ndai; zikasalamakaina ndai Sia maina. 
Vune liro mawontu aimasizi, 1:79 ndedeku Sia mbema taroa-Na zi 
sara'ana dou ma mori zi ade rindikaina ro zidahukaina Sia zende ra wa'ana 
ndaita zi ncai ma lao aka tahokaina." 1:80 Ana la Zakaria ede nanaha na'e 
ro nanaha tenggo. Sia ngge'e zi so sarae, sampe rakakai wakatuna sia 
katadana weki zi bangsa Israel. 


2:1 Aipu wakatu ede Kaisar Agustus maparenta sara'ana dou zi negara 
Karaja'an Roma dafta mena ngara zi ne'e sensus. 2:2 Sensus ma 
sarambakaina ake rakalampa aipu wakatu Kiremus mandazi gubernu dana 
ra rasa Siria. 2:3 Sara'ana dou aipu wakatu ede lao zi ne'ena dafta ngara 
aka cua-cua kota ndaizohona. 2:4 La Yusufrau tu'una aka Nazaret zi 
Galilea, lao aka Betlehem zi Yudea, hizi rawarakai Sangaji Daud; vara la 
Yusuf londo ra mai la Daud. 2:5 La Yusuf daftana ngarana ro la Maria 
dou sozina, ma wunga na'e loko. 2:6 Wakatu siazoho zi Betlehem rakara 
wakatuna la Maria zi ngganakaina. 2:7 Sia ngganana ana mone, anana ma 
sarambakaina. Ana dou to'i ede ralombokaina kanefe, edempara karuna zi 
ade hizi ngahakai binata mawara isi rapa; vara siazoho wati rakana hizi zi 
marukaina. 2:8 Wakatu aimangazi ede waraku ompu-ompu jimba ma 
wunga jagana jimba-jimbana zi so mpori zi dana ra rasa ede. 2:9 Wezi 
lalompa mala'eka Ruma katadana weki zi siazoho, ro kalea mataroa razi 
Ruma makataroana siazoho, ro siazoho nawancuku dahuna. 2:10 Pala 
nggahi mala'eka ede, "Aina dahu! Vara maikai nahu ake mawa'a Haba 
Mataho zi ru'u va nggomizoho -- haba ma wancuku zi neokai ade va 
sara'ana dou. 2:11 Ainaina ake zi kota Daud wa'ura wara Sangaji 
Makasalamamu edezu Al Masih, Ruma. 2:12 Akeku tandana: 
Nggomizoho zima'eda savua ana dou to'i ralombo kai kanefe, ro wunga 
maruna zi ade savua hizi ngahakai binata." 2:13 Wezi lalompa mala'eka 
ede wara mboto mala'eka makalai malavona, ma roi ra wadi Ruma 
Hatalla. Nggahi siazoho, 2:14 "Zese ra ntasa zi ru'u Ruma Hatalla ese 
langi ma ese poda! Ro ese wawo dana, taho ra ntai zi ru'u manusia ma 
kasana ade Ruma!" 2:15 Sawa'u va mala'eka-mala'eka tu'u wi'ina siazoho 
ro lao mbalina zi saroga, nggahi ompu-ompu jimba ede zi weki ndai 
zohona, "Maira ndai talaoku aka Betlehem ro tatioku lampa rawi ma 
wa'ura ndazi ede, rangoa va Ruma zi ndaita." 2:16 Siazoho lao lalona, 
edempara edana la Maria ro la Yusuf, ro ana dou to'i ede mawunga 
maruna zi ade hizi ngahakai binata. 2:17 Wakatu eda va ompu-ompu 
jimba ana dou to'i ede, siazoho carita au ranggahi va mala'eka-mala'eka 
mavoha ana dou to'i ede. 2:18 Ro sara'ana dou namidi adena ringa carita 
ompu-ompu jimba ede. 2:19 Pala la Maria nawi'iku samenana ede zi adena 


ro kananuna. 2:20 Ompu-ompu jimba ede lao mbali aka so mpori ro roi ra 
wadina ro kazese ra kantasana Ruma Hatalla, vara samenana nawa'ura 
ringa ra eda, ncihi ncao vune ranggahi va mala'eka. 2:21 Sawa'u va umu 
waru nai, ana dou to'i ede zi suna. Ro tangarakai va siazoho Isa, ngara 
rambei va mala'eka zi Sia sawatipu Sia warana zi ade loko ina-Na. 2:22 
Rakara wakatuna la Yusuf ro la Maria kalampana lampa rawi karaso vatu 
hukum la Musa. Ndazi siazoho wa'ana ana dou to'i ede aka Yerusalem 
zizonggo mbei zi Ruma. 2:23 Vara zi ade Hukum Ruma ratunti ndake, 
"Sanikina ana dou mone ma sarambakaina, pavuaku zizonggombei zi 
Ruma." 2:24 Siazoho ne'e rau zonggo ra mbei koroba, edezu zua mbua 
kampodu atao zua mbua nasi dara mandara, vune rakatantu zi ade Hukum 
Ruma. 2:25 Aipu wakatu ede zi Yerusalem wara savua dou mangara la 
Simeon. Sia dou mataho, ma dahu zi Ruma Hatalla ro mawunga ngena 
wakatu Ruma Hatalla makasalamana Israel. Roh Allah mazende rawa'a 
sia, 2:26 ro Roh Allah nawa'ura ngoa zi sia va one sia wati zimamade 
sawatipu va edana Sangaji Mambei salama rasake va Ruma. 2:27 Kai 
zende ra wa'a va Roh Allah, la Simeon lu'u zi ade Bait Allah. Wakatu ede 
la Yusuf ro la Maria wa'a kalu'una Ruma Isa, ma mbuipu to'i ede 
zikarawikaina upacara raparenta va hukum Taurat. 2:28 Edempara la 
Simeon wehana ana dou to'i ede ro ce'ina, edempara roi ra wadina Ruma 
Hatalla, 2:29 "Ake, Ruma, Ita wa'ura mbeimu rasake va Ita. Co'opu 
Ada-Mu ake made kai taho iu. 2:30 Vara wa'ura eda va ndaiku 
Makasalama ma razi Ita. 2:31 Makasalama ede rasadia wea va Ita zi ru'u 
va sara'ana bangsa: 2:32 vune santika taroa ma kataroana ncai zi ru'u va 
bangsa-bangsa ma kalai, zimamai zi Ita; edezu taroa ma kamaina horoma 
zi ru'u va ela-Mu Israel." 2:33 Ama ro ina ana dou to'i ede midi adena 
ringa au ranggahi va la Simeon mavoha ana siazoho. 2:34 La Simeon do'a 
mbeina bareka zi siazoho ro nggahina zi la Maria, ina ana dou to'i ede, 
"Ana dou to'i ake wa'ura kazale va Ruma Hatalla zimakalelina ro 
zimakasalama mboto dou Israel. Sia zimandazi tanda razi Ruma Hatalla, 
ma zimadaca'u va dou mamboto, 2:35 ro kai ndedena henggara wekina isi 
ade siazoho. Ncoki ade zimacaki ade ra lokomu vune peda ma ngaha." 
2:36 Wara rauja savua dou nabi siwe mawa'ura tua poda. Ngarana la 


Hana, ana la Fanuel, razi suku Asyer. Sawa'u va pidu mba'a nikana, 2:37 la 
Hana ndazi mbaru mboha, ro ake umuna waru mpuru upa mba'a. Watipu iu 
va sia tu'u wi Bait Allah. Aimarai aimangazi sia sambeana ta ede zi Ruma 
Hatalla kai do'a ro puasana. 2:38 Ncihi ncao wakatu ede rau sia maina, 
edempara roi ra wadina Ruma Hatalla ro nuntuna mavoha Ana dou to'i ede 
zi sara'ana dou mangena wakatuna Ruma Hatalla mahori kalosa 
Yerusalem. 2:39 Sawa'u va la Yusuf ro la Maria nggori karawina sara'a zi 
pavua karawi va Hukum Ruma, siazoho dula mbalina aka Nazaret zi 
Galilea. 2:40 Ana dou ede nanaha na'e ro tenggo. Sia nawancuku loana ro 
Anugera Ruma Hatalla wara zi Sia. 2:41 Zi sanikina mba'a dou matua 
Ruma Isa lao aka Yerusalem zi kandihakaina Ainaina Aruraja Paskah. 
2:42 Ro aipu Ruma Isa umuna sampuru zua mba'a, siazoho lao zi ndihakai 
ede vune ranginakai. 2:43 Sawa'u va nggori ndiha ede siazoho dulana, pala 
Ruma Isa, Ana dou ede, mbuipu ngge'ena zi Yerusalem, ro ama ra ina-Na 
wati vadena. 2:44 Siazoho kacaina Sia vatu zi ade weki mamboto. Sawa'u 
va lampa sambia ai siazoho ampodena ngupa Sia zi ade woha iwa ra 
wekina ro dou-dou rapata va siazoho. 2:45 Pala siazoho wati rakana eda 
Sia, ndazi siazoho dula mbali aka Yerusalem ngupana Sia. 2:46 Sawa'u va 
tolu nai rangupa, siazoho rakana eda Sia zi ade Bait Allah. Sia wunga 
doho kade'ena dou-dou guru agama ro mboto sozina. 2:47 Sara'a dou ma 
ringa Sia midi adena vara ringana cambe-Na ma ipi loa. 2:48 Dou matua 
rauna midi adena eda Sia. Nggahi ina-Na zi Sia, "Ana, vavauku 
karawikai-Mu ake zi nami? Ama ra Ina-Mu darura ade va ngupamu 
Nggomi!" 2:49 Cambe va Ruma Isa, "Vavauku ama ra ina ngupakaimu 
Mada? Savua wati vade va ama ra ina va one Mada pavuaku wara zi ade 
uma Ama-Ku?" 2:50 Pala siazoho wati loana ka'ao racambe va Ruma Isa. 
2:51 Edempara Ruma Isa dula samana lavo siazoho lao aka Nazaret, ro 
to'ana zi siazoho. Samenana lampa rawi ede wi va ina-Na zei adena. 2:52 
Ruma Isa nanaha na'e ro nanaha loa timba ra lemba, ro meci ra ca'u va 
Ruma Hatalla ro ca'u va manusia. 


3:1 Aipu mba'a kasampuru limakaina zi ade Pamarenta Kaisar Tiberius, 
Pontius Pilatus mandazi gubernu zi Yudea, ro Herodes maparenta zi 


Galilea. Filipus ari la Herodes maparenta zi dana ra rasa Iturea ro 
Trakhonitis, la Lisanias maparenta zi Abilene. 3:2 Ma vora mana'ekai 
imam-imam edezu Hanas ro imam Kayafas. Zimba'ana ede Ruma Hatalla 
manuntu zi la Yahya, ana la Zakaria zi so sarae. 3:3 Ndazi la Yahya lao 
tave-ve zi samenana dana ra rasa Sori Yordan ro karonggana haba ma 
ramai ta Ruma Hatalla. Nggahi nggao la Yahya, "Tobara razi 
dosa-dosamu, ro nggomi pavuaku zikandeu karaso, loakuzu Ruma Hatalla 
kangampu weana nggomi." 3:4 Ede ncihi ncao lavo ratunti zi ade buku 
Nabi Yesaya: Wara dou manggahi nggao zi so sarae, 'Sadiapu ncai zi ru'u 
Ruma, kapiripu ncai zi ru'u va Sia. 3:5 Sanikina dana makancova pavuaku 
zi umbu sanikina doro ra dorena zikapiri. Ncai ma nteko pavuaku 
zikarombo, ro ncai ma zese zei zikapiri. 3:6 Dou-dou zisamenana dunia 
zima'eda Ruma Hatalla makasalamana manusia!' " 3:7 Mboto dou mamai 
zi la Yahya mane'e zikandeu karaso. Nggahi la Yahya zi siazoho, 
"Nggomizoho dou davae! Cou ma nggahi va one nggomizoho wati voha 
va hukuma Ruma Hatalla zimamai peade? 3:8 Katadapu kai ruku ra 
rawimu va one nggomizoho wa'ura tobamu razi dosa-dosamu! Aina 
tampu'umu nggahi va one la Ibrahim edezu wa'i ra waromu. Zikawaramu: 
Razi wadu-wadu ake rau Ruma Hatalla naloaku kandazi londo ra mai 
ziru'u va la Ibrahim! 3:9 Ponggo wa'ura sadia zivo'okai haju sampe 
awa-awa amuna. Sanikina fu'u haju ma wati loa mbua wua ma taho zi vo'o 
ro zipaki zi ade afi." 3:10 "Ndazi, auku zi pavua karawi va madazoho?" 
sozi va dou-dou zi la Yahya. 3:11 Cambe va la Yahya, "Dou ma ntau zua 
ndo'o vaju, pavuaku mbeina sando'o zi dou ma wati ntau; ro dou ma ntau 
ngaha ra nono, pavuaku zicenggana." 3:12 Dou-dou mataki tagi bea mai 
rau va ne'ena kandeu karaso va la Yahya. Sozi va siazoho, "Pa Guru, auku 
zipavua karawi va madazoho?" 3:13 Cambe va la Yahya, "Aina weha 
kancewimu au rawa'u katantu va pamarenta." 3:14 Wara rauja tentara ma 
sozi, "Vuneku madazoho? Auku zi pavua karawi va madazoho?" Cambe 
va la Yahya, "Aina weha pakasa zi cou-cou rau ro aina rampamu pitina kai 
vavu ralo'omu mawati poda. Ncihimpa kai gajimu!" 3:15 Ziwakatu ede 
dou-dou tampu'ura sozi-sozina, savua la Yahya Sangaji Mambei salama 
rangena va siazoho. 3:16 Vara ndedena la Yahya nggahina zi siazoho 


sara'ana, "Nahu kandeu karasoku nggomizoho kai oi, pala peade zimamai 
dou ma ncewi na'e ntewi kaisi nahu. Kone hengga wea ai sapatu-Na nahu 
wati patuna. Sia zimakandeu karaso nggomizoho kai Roh Allah ro afi. 
3:17 Zirima-Na wara zoku zi mbezikai samenana gando-Na sampe rasona. 
Gando zikavoro-Na zi ade jompa, pala sara'ana saroe zika'a-Na zi ade afi 
ma wati loa made!" 3:18 Ndedeku la Yahya ngoa ra tei katahona dou-dou 
kai mboto cara, aipu wakatu sia ngoa rerona Haba Mataho. 3:19 Pala 
Herodes, makuasa zi Galilea, rojo va la Yahya mavoha nika lavo la 
Herodias, wei arina, ro mavoha sara'a karawina ma davae. 3:20 Pala la 
Herodes nanaha karawiku madavae kai kalu'una la Yahya zi ade uma bui. 
3:21 Sawa'u va nggori sara'ana douzoho ede kandeu karaso, Ruma Isa 
kandeu karaso rau. Ro wunga Sia sambeana, hengga weki langi, 3:22 ro 
Roh Allah londo ese Sia vune nasi dara. Edempara ringa eli Ruma Hatalla 
manggahi, "Nggomiku Ana-Ku meci ra ca'u va Nahu. Nggomi 
makasanana ade Nahu." 3:23 Aipu wakatu Ruma Isa tampu'una 
karawi-Na, umu Sia takasi tolumpuru mba'a. Ranggahi dou, Sia ana la 
Yusuf, ana la Eli, 3:24 ana la Matat, ana la Lewi, ana la Malkhi, ana la 
Yanai, ana la Yusuf, 3:25 ana la Matica, ana la Amos, ana la Nahum, ana 
la Hesli, ana la Nagai, 3:26 ana la Matat, ana la Matica, ana la Simei, ana 
la Yosekh, ana la Yoda, 3:27 ana la Yohanan, ana la Resa, ana la 
Zerubabel, ana la Sealtiel, ana la Neri, 3:28 ana la Malkhi, ana la Adi, ana 
Kosam, ana la Elmadam, ana la Er, 3:29 ana la Yesua, ana la Eliezer, ana 
la Yorim, ana la Matat, ana la Lewi, 3:30 ana la Simeon, ana la Yehuda, 
ana la Yusuf, ana la Yonam, ana la Elyakim, 3:31 ana la Melea, ana la 
Mina, ana la Matata, ana la Natan, ana la Daud, 3:32 ana la Isai, ana la 
Obed, ana la Boas, ana la Salmon, ana Nahason, 3:33 ana la Aminadab, 
ana la Admin, ana la Arni, ana la Hezron, ana la Peres, ana la Yehuda, 
3:34 ana la Yakub, ana la Ishak, ana la Ibrahim, ana la Terah, ana la 
Nahor, 3:35 ana la Serug, ana la Rehu, ana la Peleg, ana la Eber, ana la 
Salmon, 3:36 ana la Kenan, ana la Arpakhsad, ana la Sem, ana la Nuh, ana 
la Lamekh, 3:37 ana la Metusalah, ana la Henokh, ana la Yared, ana la 
Mahalaleel, ana Kenan, 3:38 ana la Enos, ana la Set, Ana Adam, Ana 


Ruma Hatalla. 


4:1 Ruma Isa kuasakai va Roh Allah wakatu Sia tu'u wi'ina Sori Yordan. 
Roh Allah mazende ra wa'ana Sia lao aka so sarae. 4:2 Ta ede Sia coba va 
Ibilis upampuru nai ntoina. Santoi wakatu ede, Sia wati ngahana au-au. 
Ndazi cumpukaina Sia iuna hizo. 4:3 Nggahi Ibilis zi Sia, "Nggara 
Nggomi ana Ruma Hatalla, kaupu wadu ake ndazi roti." 4:4 Cambe va 
Ruma Isa, "Zi ade Alkitab ratunti, 'Manusia wati loana mori kai roti mpoa.' 
"4:5 Edempara Ibilis lao wa'ana Ruma Isa aka hizi mazese, ro ade sapiza 
mada Ibilis turu teina zi Sia sara'a ntau ra wara zi dunia. 4:6 "Sara'a kuasa 
ro ntau ra wara ake zizonggo va nahu zi ru'u Nggomi," nggahi Ibilis zi 
Ruma Isa, "vara sara'ana wa'ura mbei zi nahu ro nahu loa mbei zi cou-cou 
rau zi ne'e va nahu mbei. 4:7 Sara'ana ede zimandazi ntau Nggomi, nggara 
Nggomi masuju nembasi nahu." 4:8 Cambe va Ruma Isa, "Zi ade Alkitab 
ratunti, Nembapu Ruma Hatalla, Rumamu ro karawipu zi ru'u Siampa.' " 
4:9 Edempara Ibilis lao wa'ana Ruma Isa aka Yerusalem ro wi'ina Sia ese 
wawo vutu Bait Allah ro nggahina zi Sia, "Nggara Nggomi Ana Ruma 
Hatalla, babupu ta ake. 4:10 Vara zi ade Alkitab ratunti, 'Ruma Hatalla 
zimakauna mala'eka-mala'eka-Na majaga kataho Nggomi.' 4:11 Ro rau, 
'Mala'eka-mala'eka zimasakaka ao Nggomi kai rima siazoho, loakuzu 
ezi-Mu wati tudu va wadu.'" 4:12 Cambe va Ruma Isa, "Zi ade Alkitab 
ratunti, 'Aina cobamu Ruma Hatalla, Rumamu.' " 4:13 Sawa'u va Ibilis 
nggori cobana Ruma Isa kai mboto cara, sia tu'u wi'ina Ruma Isa ro 
ngenana wakatu ma taho. 4:14 Edempara Ruma Isa lao mbalina aka 
Galilea; ro Sia kuasakai va Roh Allah. Haba mavoha weki ndai-Na wa'ura 
mbou rero zi dana ra rasa ede. 4:15 Sia ngoa ra teina zi uma-uma 
sambeakai, ro sara'ana dou maroina Sia. 4:16 Ruma Isa lao rauna aka 
Nazaret, hizi rakana'ekai Sia. Zī'ainaina Sabat, ranginakai-Na, Sia lao aka 
uma sambeakai. Sia tu'u kizi-Na zimabaca Alkitab, 4:17 ro rambei buku 
Nabi Yesaya. Sia henggana buku raluru ede, eda-Na ayat ake, 4:18 "Roh 
Ruma wara zi Nahu, vara Sia wa'ura hantana Nahu zimbeina Haba 
Mataho zi ru'u va dou mancoki mori. Sia nggaduna Nahu zimangoa dou 
mamboto zihorikai dou rabui ro zikatahokai dou mambuda; zimahori wea 


dou raka'iha wea morina 4:19 ro zingoa ra kahaba maikai wakatu Ruma 
makasalama ela-Na." 4:20 Ruma Isa luru mbalina buku ede, ro mbei 
mbalina zi dou mataki karawi ede, edempara dohona. Sara'ana dou zi ade 
uma sambeakai ede mantanda Sia. 4:21 Ro Ruma Isa tampu'u nuntu ra 
nggahina zi siazoho, ndake, "Ayat-ayat Alkitab ake zi ainaina ake 
na'ndazira wakatu nggomizoho ringamu." 4:22 Nggahi ra eli rarenta va 
Sia nawancuku caruna, ndazina siazoho nawancuku ca'una ro kazese ra 
kantasana Sia. Nggahi siazoho, "Savua laina Sia ake ana la Yusuf?" 4:23 
Edempara nggahi Ruma Isa zi siazoho, "Pasti nggomizoho makaniku 
pribahasa ake zi ru'u va Nahu, 'Dokte katahopu sarumbu ndaimu. Lampa 
rawi mavisa ra guna ringa va nami rakarawi va Nggomi zi Kapernaum, 
karawi raupu zikampo ra mporo ndai-Mu.'" 4:24 Nggahi wali va Ruma 
Isa, "Zikawaramu, wati wara nabi zilia ra horoma zi kampo ra mporo 
ndaina. 4:25 Pala ringa ra kade'epu: Aipu jamana la Elia, aipu wati londo 
ura tolu mba'a ini wura ntoina, ndazira sarahizo poda zi sara'a dana ra rasa. 
Aipu wakatu ede wara mboto dou-dou siwe mambaru mboha zi Israel. 
4:26 Konena ndede, Ruma Hatalla wati kauna la Elia lao aka savua dou 
siwe mbaru mboha zi ade weki dou-dou siwe mambaru mboha ede malaisi 
zi savua dou siwe mbaru mboha zi Sarfat zi dana ra rasa Sidon. 4:27 
Ndede rauja aipu jaman Nabi Elisa wara mboto dou zi Israel masupu 
ncola, pala wati kone savua dou zi ade weki siazoho rakataho, selasi la 
Naaman dou Siria ede." 4:28 Sara'a dou mawara zi uma sambeakai ede 
mbani poda wakatu ringana nuntu ra nggahi ede. 4:29 Siazoho tu'u kizina 
edempara fou kalosana Ruma Isa ari mai va kota, ro wa'a-Na aka rengge 
doro ratu'ukai rasa siazoho. Siazoho nane'eku zunggi lo'o Sia zi rengge 
ede. 4:30 Pala Ruma Isa losana zi dou mamboto ede edempara laona. 
4:31 Edempara Ruma Isa laona aka kota Kapernaum zi Galilea. Ta aka 
Sia ngoa ra teina dou-dou zi ainaina Sabat. 4:32 Siazoho nawancuku 
ca'una eda cara Sia ngoa ra teina, vara Sia nuntu ra nggahina kai wibawa. 
4:33 Ta ede zi uma sambeakai wara savua dou rakuasakai va roh seta. 
Dou ede kanggica-nggicana, 4:34 "Oe Isa, dou Nazaret, au zine'e karawi 
va Nggomi zi nami? Savua mai Nggomi zimakaleli nami? Nahu kavadeku 
cou Nggomi: Nggomi dou raso ranggadu va Ruma Hatalla!" 4:35 "Midi!" 


vaka va Ruma Isa zi roh seta ede. "Losapu razi dou ake!" Edempara roh 
seta ede vatena dou ede zi tando siazoho sara'ana, edempara losana razi 
ade dou ede kai wati kapilina. 4:36 Sara'ana dou midi adena, ro nggahina 
zisavua lavo savua dou, "Heba poda nggahi ra eli-Na. Kai wibawa ro 
kuasa, Sia kauna roh-roh seta ede losa, ro siazoho rau losana!" 4:37 
Edempara haba mavoha Ruma Isa mbovu zi sara'a dana ra rasa ede. 4:38 
Ruma Isa tu'u wi'ina uma sambeakai ede, edempara laona aka uma la 
Simon. Riana siwe la Simon wunga hengge sari'ina, ro dou-dou nangoaku 
lampa rawi ede zi Ruma Isa. 4:39 Ruma Isa laona aka hizi marukai ina 
ede, edempara vaka kalosana hengge sari'i ede. Hengge sarii ede mbora, 
ro riana siwe la Simon tu'u lalona ro kavuana ngaha ra nono siazoho. 4:40 
Wakatu nci'i liro, sara'ana dou lao wa'ana aka Ruma Isa cina ra angina ma 
wunga hina va mboto pahu supu. Ruma Isa tohona rima-Na ese cua-cua 
ndai siazoho ro katahona siazoho. 4:41 Roh-roh seta rau losa zi ade 
mboto dou, ro kanggica salahona, "Nggomiku Ana Ruma Hatalla!" Pala 
Ruma Isa vakana siazoho ro wati kauna nuntu siazoho, vara siazoho 
navadeku Siaku Sangaji Mambei salama. 4:42 Wakatu tampu'u wontu liro 
Ruma Isa tu'u wi'ina kota ede edempara laona aka savua hizi ma lingi. 
Dou-dou tampu'ura ngupana Sia, ro wakatu eda va siazoho Sia, siazoho 
na'usahaku loakuzu Sia aina tu'u wi! walina siazoho. 4:43 Pala nggahi 
Ruma Isa, "Haba Mataho mavoha Karaja'an Allah zipavua kahaba rau va 
Nahu zi kota-kota makalai, vara ru'u edeku Ruma Hatalla nggaduna Nahu 
zi dunia." 4:44 Vara ndedena Ruma Isa hotobana ade uma-uma sambeakai 
zisara'a dana ra rasa Yudea. 


5:1 Zisavua wakatu, Ruma Isa kizina zikengge Ndano Genesaret. Mboto 
dou macici weki va ne'ena ringa haba ma ramai ta Ruma Hatalla. 5:2 Eda 
va Ruma Isa zua mbua sampa zikengge ndano ede; dou-dou mataki ngupa 
uta wa'ura londo razi ade sampa-sampa ede ro wunga karasona ala 
siazoho. 5:3 Ruma Isa ne'ena ese savua sampa zi ade sampa mawara, 
edezu sampa la Simon. Edempara kauna la Simon runggi sampana ede 
kazo'o nari lavo kengge ndano. Ruma Isa dohona zi ade sampa ede ro 
ngoa ra teina mboto dou. 5:4 Sawa'u va nggori teina, nggahi Sia zi la 


Simon, "Karawe cazeipu, ro wurapu alamu zi wa'ukai uta." 5:5 "Pak 
Guru," cambe va la Simon, "savala ai madazoho karawi kapodamu ade, 
pala wati wara rakamu au-au! Pala vara kaukai va Ita, taho; mada 
zimawura ala wali." 5:6 Sawa'u va siazoho karawina ede, siazoho mboto 
poda rakana uta sampe ala siazoho tampu'ura nci'ina. 5:7 Vara ndedena 
siazoho rahona bantu zi lengazohona zi sampa ma kalai. Lengazohona ede 
mai edempara siazoho sama-sama isina zua mbua sampa ede vini va uta 
sampe sampa-sampa ede ne'empara mimi. 5:8 Wakatu eda va la Simon 
ede, sia sujuna zitando Ruma Isa, edempara nggahina, "Tu'u wi'ipu mada, 
Ruma! Vara mada dou madosa!" 5:9 La Simon ro sara'a dou-dou ma 
sama-sama lavo sia namidi adena eda mboto uta rawa'u va siazoho. 5:10 
Ndede rau lavo lenga-lenga la Simon, edezu la Yakub, ro la Yahya, 
ana-ana la Zebedeus. Nggahi Ruma Isa zi la Simon, "Aina dahu! Tampu'u 
ake nggomi zimandazi dou ma'ala dou." 5:11 La Simon ro lengazohona 
hintina sampa-sampa ede aka kengge ndano, sawa'u va ede tu'u w1'i 
sara'ana, edempara vatuna Ruma Isa. 5:12 Zisavua ainaina, Ruma Isa wara 
zi savua kota. Ta aka wara savua dou mone, sarumbuna vini va supu ncola. 
Wakatu eda va sia Ruma Isa, sia sujuna zitando-Na ro raho nembana, "Pa, 
nggara ngawasi Ita, Ita maloaku kataho mada!" 5:13 Zama va Ruma Isa 
dou ede ro nggahina, "Nahu ngawa, tahora!" Wakatu ede lalo supu dou 
ede mborana. 5:14 Edempara kanta va Ruma Isa zi dou ede ngoa rero 
lampa rawi ede kone zi cou-cou rau, nggahi-Na, "Laopu zi imam, ro 
rahopu sia zimakapastina va one nggomi wa'ura taho. Edempara lao 
zonggo ra mbeipu koroba vune rakaukai va la Musa, zi bukutikai zi 
dou-dou va one nggomi poda-poda wa'ura taho." 5:15 Pala haba mavoha 
Ruma Isa nanaha mbou rero, ro mboto dou mamai va ne'ena ringa Sia ro 
siazoho ne'ena zikataho wea supuna. 5:16 Sawa'u va ede Ruma Isa lao 
sambeana aka hizi ma lingi. 5:17 Zisavua ainaina wakatu Ruma Isa wunga 
ngoa ra teina, wara pila-pila dou Farisi ro guru-guru agama madoho ta 
ede. Siazoho razi Yerusalem, ro razi kota-kota zi Galilea ro Yudea. Kuasa 
Ruma wara zi Ruma Isa zikatahokaina dou-dou masupu. 5:18 Aipu 
wakatu ede pila-pila dou mamai wa'a savua dou mamade vinci ma maru 
ese wawo dipi. Siazoho na'usahaku wa'a dou ede zi ade uma loakuzu 


tohona sia zitando Ruma Isa. 5:19 Pala vara dou ma'ipi mboto ta aka, 
siazoho wati loana wa'a kalu'u. Vara ndedena siazoho ampana sia ese 
wawo vutu uma. Edempara siazoho henggana gante, ro kalondona sia lavo 
dipina zitando Ruma Isa zi woha dou mamboto ede. 5:20 Wakatu eda va 
Ruma Isa ndede na'e imbi siazoho, nggahi Sia zi dou ede, "Cina, dosamu 
wa'ura kangampu wea." 5:21 Guru-guru agama ro dou-dou Farisi tampu'u 
nuntu zi savua lavo savua dou, "Cou dou ake, madisa kavawa ra katuna 
Ruma Hatalla? Cou ma loa kangampu wea dosa, selasi ndai Ruma 
Hatalla?" 5:22 Ruma Isa navadeku rasozi va siazoho. Ndazi nggahi Sia, 
"Vavauku nggomizoho sozi-sozi ndedekaimu zei ademu? 5:23 Ve 
mancewi moza, nggahi, 'Dosamu wa'ura kangampu wea', atao nggahi, 
'Tu'ura ro lampara!"? 5:24 Pala ake Nahu zimabukutina zi nggomizoho va 
one ese wawo dunia ake Ana Manusia mantau kuasa zimakangampu wea 
dosa." Edempara nggahi Ruma Isa zi dou mamade vinci ede, "Tu'ura, 
hantapu hizi marukaimu, ro lao dulara!" 5:25 Rociku dou ede tu'u laona 
zitando siazoho sara'ana, edempara hantana hizi marukaina, ro lao dula ro 
roi ra wadina Ruma Hatalla. 5:26 Siazoho sara'ana midi poda adena 
edempara roi ra wadina Ruma Hatalla. Ro kai ade madahu, nggahi 
siazoho, "Visa ra guna poda mandazi ra'eda va ndai zi ainaina ake!" 5:27 
Sawa'u va ede Ruma Isa losa ro edana savua dou mataki tagi bea, mangara 
la Lewi, mawunga doho zi kantona. Nggahi Ruma Isa zi sia, "Vatupu 
Nahu." 5:28 Tu'u kizi la Lewi ro tu'u wi'ina sara'ana ede, edempara lao 
vatuna Ruma Isa. 5:29 Sawa'u va ede la Lewi katu'una ndiha zi umana zi 
ru'u va Ruma Isa. Mboto dou mataki tagi bea ro dou-dou makalai mavatu 
ngaha sama-sama lavo siazoho. 5:30 Pila-pila dou Farisi ro guru-guru 
agama mawati ca'u, edempara nggahina zi anamori Ruma Isa, "Vavauku 
nggomizoho sara'ana ngaha ra nonokaimu lavo dou-dou mataki tagi bea ro 
dou-dou masampu ra nggele?" 5:31 Cambe va Ruma Isa, "Dou ma wati 
supu wati paraluna dokte; dou ma supumpa. 5:32 Nahu maiku laina 
zima'ou dou-dou ma iu wekina wa'ura taho, malaisi dou-dou ma wa'ura 
dosa loakuzu siazoho tobana razi dosa-dosa siazoho." 5:33 Nggahi 
dou-dou zi Ruma Isa, "Dou-dou mavatu la Yahya ro dou mavatu dou 
Farisi naca'u puasa ro sambea. Pala anamorizoho-Mu nangaha ra nonoku." 


5:34 Cambe va Ruma Isa, "Savua nggomizoho maloaku kau puasa 
dou-dou mamai zi ndiha nika, salama vunti mone mbuipu sama-samana 
lavo siazoho? Tantu wati! 5:35 Pala zimamai wakatuna vunti mone ede 
ziweha zi siazoho. Wakatu edeku siazoho zi puasakaina." 5:36 Edempara 
Ruma Isa caritana zi siazoho conto ra ibara ake, "Wati wara dou manempa 
vaju mpasa kai satove ci razi vaju vouna. Vara nakancipaku vaju ma vou 
ede. Ndede walija ci ma vou ede wati ncihi ncaona lavo vaju ma mpasa. 
5:37 Ndede rau wati wara dou ma lua anggo vou zi ade kazuzu huri ma 
mpasa, vara anggo mavou ede zimakancipa kazuzu ede. Ndazina mboho 
anggo, ro kazuzuna iha. 5:38 Anggo ma vou pavuaku zilua zi ade kazuzu 
ma vou rau. 5:39 Ndede rauja wati wara dou ma ne'e nono anggo mavou 
sawa'u va nonona anggo mawa'ura ntoi. 'Anggo mawa'ura ntoi ede nancewi 
caruna,' nggahina." 


6:1 Zisavua ainaina Sabat, wakatu Ruma Isa lampa saina oma gando, 
anamorizoho-Na pokena gando. Siazoho rujuna gando ede kai rimana, 
edempara ngahana. 6:2 Pila-pila dou Farisi manggahi, "Vavauku 
nggomizoho sapakaimu hukum-hukum agama ndaita kai karawimu 
rakantakai zi ainaina Sabat?" 6:3 Cambe va Ruma Isa, "Savua watipu baca 
va nggomizoho mavoha rakarawi va la Daud, aipu sia ro dou-dou 
mavatuna iu hizo? 6:4 Sia lu'una zi ade Bait Allah ro wehana roti ma 
wa'ura zonggo ra mbei zi Ruma Hatalla, edempara ngahana. Wa'u va ede 
mbei rauna roti ede zi dou-dou mavatuna. Sapodakaina nggahi hukum 
agama ndaita, imam-imammpa maloana ngaha roti ede." 6:5 Edempara 
nggahi Ruma Isa, "Ana Manusia nantau kuasa zi ainaina Sabat!" 6:6 
Zisavua ainaina Sabat ma kalaina, Ruma Isa lao ngoa ra teina zi uma 
sambeakai. Ta ede wara dou mamade vinci savae rimana. 6:7 Pila-pila dou 
guru agama ro dou Farisi mane'e ngupa rawi ncara Ruma Isa loakuzu 
da'awana Sia. Ndazi siazoho tio kavae ncauna savua Sia nakatahoku dou 
zi ainaina Sabat. 6:8 Pala Ruma Isa navadeku kananu siazoho. Edempara 
nggahi Sia zi dou mamade vinci rimana ede, "Mai kizipu ta tando ake!" 
Dou ede tu'una, edempara kizina ta ede. 6:9 Edempara Ruma Isa sozina zi 
dou-dou ma wara ta ede, "Nggahi agama, auku zi loa karawi va ndai zi 


ainaina Sabat? Karawi mataho atao karawi ma'iha? Kasalamaku dou atao 
ka'ihaku dou?" 6:10 Tio heko va Ruma Isa zi dou sara'ana, edempara 
nggahina zi dou ede, "Zalapu rimamu." Dou ede zalana rimana, ro rimana 
taho. 6:11 Pala guru-guru agama ro dou-dou Farisi ede nambani podaku, 
ro tampu'ura mafakana mavoha auku zikarawi va siazoho zi Ruma Isa. 
6:12 Ziwakatu ede Ruma Isa tekana savua doro to'i va ne'ena do'a. Ta ede 
Sia do'ana zi Ruma Hatalla savala ai. 6:13 Wakatu wa'ura taroa ai, Sia 
ouna anamorizoho-Na, edempara kazalena sampuru zua dou zi ade weki 
siazoho. Tangarakai va Sia sampuru zua dou ede rasu-rasu. Siazoho 
edezu: 6:14 la Simon (zipehekai rau-Na la Petrus), ro la Andreas ari la 
Simon; la Yakub ro la Yahya, la Filipus ro la Bartolomeus, 6:15 La 
Matius ro la Tomas, la Yakub ana la Alfeus, ro la Simon (zipehe kai la 
Patriot), 6:16 la Yudas ana la Yakub ro la Yudas Iskariot macumpukaina 
mazonggona zi dou-dou ma musu-Na. 6:17 Edempara Ruma Isa londona 
zi doro to'i ede sama-sama lavo rasu-rasu ede, edempara midi ro kizina zi 
savua hizi ma piri. Ta ede wara mboto poda anamori-Na ma kalai ro 
mboto dou ma ramai tave-ve zi sara'a Yudea, Yerusalem, ro kota-kota 
Tirus ro Sidon ma zikengge moti. 6:18 Siazoho maina nane'eku ringa 
Ruma Isa, ro zikataho razi supu-supu siazoho. Siazoho ralu'ukai va roh 
seta mai rauna ro zikataho wea. 6:19 Sara'ana dou na'usahaku zama Ruma 
Isa, vara wara kuasa ma losa zi sarumbu-Na ma kataho siazoho sara'ana 
6:20 Ruma Isa ntandana anamorizoho-Na edempara nggahina, "Taho ra 
ntikara nggomizoho dou-dou mancoki mori, vara nggomizoho edezu 
anggota ela Karaja'an Allah. 6:21 Taho ra ntikara nggomizoho ma hizo 
ake; nggomizoho zipaha kambocu! Taho ra ntikara nggomizoho ma nangi 
ake; nggomizoho zimahari! 6:22 Taho ra ntikara nggomizoho nggara 
zidaca'u va dou, wati tarima ao va dou, zikavawa ra katuna ro rafitina vara 
Ana Manusia! 6:23 Nabi-nabi aipu jamana mantoi rakarawi vune ede rau. 
Nggara ndazisi lampa rawi ede pavuapu nggomizoho neo ade ro joge 
kazihipu ademu, vara nana'eku ufamu rasadia wea zi ru'u va nggomizoho 
aka saroga. 6:24 Pala ihara nggomizoho ma ntau ra wara ake; vara 
nggomizoho wa'ura iumu mori macaru! 6:25 Ihara nggomizoho ma mbocu 
ake; vara nggomizoho zimasarahizo! Ihara nggomizoho ma hari wakatu 


ake; vara nggomizoho zimancoki ade ro manangi! 6:26 Ihara nggomizoho, 
nggara sara'ana dou maroimu; vara ndede rauja wa'i ra waro siazoho 
naroiku nabi-nabi palasu jaman mantoina." 6:27 "Pala zi ru'u va 
nggomizoho maringa ra kade'e nggahi Nahu wunga ake, Nahu mangoa 
wi'imu ake: meci ra ca'upu musu-musumu, ro karawipu mataho zi dou-dou 
ma daca'umu. 6:28 Do'a mbeipu bareka zi dou-dou ma sumpa ka'ihamu, ro 
do'a weapu zi dou-dou ma iha zi nggomi. 6:29 Nggara natopasi va dou 
rawemu ma savae, co'opu sia topana rawemu ma savae rauna. Naweha 
rampasi jumbamu, mbei raupu vajumu. 6:30 Narahosi va dou au-au zi 
nggomi, mbeipu ede zi sia; ro narampasi ntaumu, aina raho mbalimu. 6:31 
Karawipu mataho zi dou makalai vune zi ne'e va nggomizoho karawi va 
dou zi weki ndaimu. 6:32 Nggara nggomizoho mameci ra ca'usi dou 
mameci ra ca'u nggomizoho mpoa, auku zi rakamu? Dou madosa rau 
nameci ncauku zi dou-dou ma meci ra ca'u siazoho! 6:33 Ro nggarasi 
nggomizoho karawimu mataho zi dou-dou ma karawi mataho zi 
nggomizoho mpoa, aujaku zi rakamu? Dou madosa rau nakarawi vune 
ede! 6:34 Ro nggomizoho nggara mambeisi sepe piti zi dou-dou ma wa'u 
mbei cepe mbali, aujaku zi rakamu? Dou madosa rau nambeiku sepe piti zi 
dou madosa, edempara naraho mbaliku! 6:35 Sapodakaina laina ndede! 
Pala nggomizoho ndakeku pavuapu meci ra ca'u musumu ro karawipu 
mataho zi siazoho. Nggomizoho pavuaku mbeimu sepe, ro aina kade'emu 
zi mambali. Makarawisi vune ede, ufamu zimana'e ro nggomizoho 
zimandazi ana-ana Ruma Hatalla Ma Wancu Zese Ra Ntasa. Vara Ruma 
Hatalla nataho adena zi dou-dou ma dantau tarima kasi, ro zi dou ma iha 
rau. 6:36 Pavuapu nggomizoho kasi ade angi vune Amamu makasi ade 
rau!" 6:37 "Aina kancaramu dou makalai, vavaina ndai nggomizoho wati 
zikancara va Ruma Hatalla. Aina hukumu dou makalai, loakuzu ndai 
nggomizoho wati zihukum va Ruma Hatalla. Kangampu weapu dou 
makalai, loakuzu Ruma Hatalla rau makangampu wea nggomizoho. 6:38 
Mbeipu zi dou makalai, loakuzu Ruma Hatalla rau mambei nggomi; 
nggomizoho zimatarima rambei maremba-remba ma wa'ura taka rase zi 
ru'u nggomizoho. Vara taka rakana va nggomizoho zi ru'u va dou makalai 
zi kani va Ruma Hatalla zi ru'u nggomizoho." 6:39 Edempara Ruma Isa 


caritana zi siazoho conto ra ibara ake, "Nggara dou mambuda mazende ra 
wa'a dou mambuda ma kalaina, pasti zuana ede zimamavu ade lapa. 6:40 
Wati wara anamori ma ese mai va guruna. Pala anamori ma wa'ura nggori 
sakolana, zimandazi sama vune guruna. 6:41 Vavau nggomizoho loakaimu 
eda fai haju ade isi mada cina ra angimu, pala haju balo zi ade isi mada 
ndaimu wati tio kavaemu va nggomizoho? 6:42 Vuneku loamu nggahi va 
nggomizoho zi cina ra angimu, 'Mai, cina, nahu zimakalosana fai haju ede 
zi ade isi madamu,' sapodakaina zi ade mada ndaimu wara haju balo 
mawati loamu eda? Oe maca'u coro-coro! Kalosa wa'upu haju balo ma 
wara zi isi mada ndaimu. Ede ampomu loa eda kavae va nggomizoho ro 
loamu kalosa fai haju zi ade isi mada cina ra angimu." 6:43 "Fu'u haju ma 
ngawa wati mbuana wua ma iha. Ndede rauja fu'u haju ma wati ngawa 
wati mbuana wua ma taho. 6:44 Sanikina fu'u haju mapataku zi wuana. 
Humpa rui wati mbuana wua ara, ro mpori rui wati mbuana wua anggo. 
6:45 Dou ma taho nakalosaku lampa rawi mataho vara adena rembakai va 
rawi mataho. Dou ma iha nakalosaku lampa rawi ma'iha vara adena vini 
kai va rawi ma iha. Vara au rarenta va asa edeku ma remba razi adena." 
6:46 "Vavauku nggomizoho oukaimu Nahu, 'Ruma, Ruma,' pala wati 
karawimu au rangoa ra rakaukai va Nahu zi nggomizoho? 6:47 Ro couku 
loa zi kasamakai va ndai dou ma mai zi Nahu, ro ringa rakade'ena nggahi 
Nahu, ro karawina -- Taho Nahu zi matema zi nggomizoho --. 6:48 Sia 
vune dou ma wunga tu'u uma mangari kazei poda-podana, edempara 
ndawina dasa ese wawo wadu. Wakatu mai mbere ro oi zi sori mai 
ncorana uma ede, uma ede wati wa'una kinda va mbere, vara wa'ura tu'u 
ese wawo dasa ma tenggo. 6:49 Pala dou ma ringa ra kade'e nggahi ra eli 
Nahu ro wati karawina, edezu vune savua dou ma tu'u uma wati kanina 
dasa. Namaisi mbere mavoha uma ede, uma ede nandumba; ro na'ipiku 
ihana!" 


7:1 Sawa'u va nggori nggahi ra nuntu-Na lampa rawi ede zi dou mamboto, 
Ruma Isa laona aka Kapernaum. 7:2 Ta ede wara perwira Roma ma ntau 
ada ma'ipi podaku zi mecina. Adana ede nasupuku ro nane'era made. 7:3 
Wakatu perwira ede ringana mavoha Ruma Isa, sia kauna pila-pila dou 


mana'ekaina dou Yahudi lao raka Sia zimaraho loakuzu Sia maina ro 
kataho adana. 7:4 Wakatu ronggara aka Ruma Isa, dou-dou ede raho 
nembana loakuzu Sia bantuna perwira ede. "Perwira ake patu zibantu va 
Ita," nggahi siazoho zi Ruma Isa, 7:5 vara sia nawancuku meci ra ca'una 
bangsa ndaita ro wa'ura katu'una uma zi sambeakai madazoho." 7:6 
Edempara Ruma Isa lao sama-samana lavo siazoho. Wakatu Ruma Isa 
ne'empara rongga zi uma ede, perwira ede kauna lengazohona lao raka Sia 
zi ne'ena ngoa, "Ita aina kasusa weki laomu aka uma mada. Mada wati 
patuna zimatarima ao Ita zi uma mada. 7:7 Vara ndedena ndai mada wati 
disaku mai satando zi Ita. Ndazi takau to'ipu ziloakaina ada mada ndazi 
taho. 7:8 Vara mada rau oko ziparenta dou ese mai va mada ro awa mai 
va mada wara rauja tentara-tentara ma pavuaku okona zi parenta mada. 
Nggara kausi va mada zi tentara, 'Lao!' sia rau nalaoku; ro nggahisi va 
mada zimakalaina, 'Maipu ta ake!' sia namaiku. Ro kausi va mada ada 
mada, 'Karawipu ake!' sia rau nakarawiku." 7:9 Ruma Isa namidi adena 
ringa ede. Sia tambarina ro nggahina zi dou mamboto ma wunga lampa 
vatu-Na, "Heba poda dou ake.Kone zi ade woha dou Israel watipu raka 
eda va Nahu imbi mazei vune ake!" 7:10 Wakatu dou rakakai ede dula 
mbali aka uma perwira ede, adana ede wa'ura taho. 7:11 Wati ntoina 
sawa'u va ede, Ruma Isa laona aka kota Nain. Anamorizoho-Na ro dou 
mboto lao sama lavo Sia. 7:12 Wakatu Ruma Isa rongga aka taza lawa 
kota, dou-dou mawunga lao otona dou mamade ari mai va kota. Ma made 
edezu ana dou mone, anana makese weki va dou siwe mbaru mboha. 
Mboto dou kota ma'otona ina ede. 7:13 Wakatu eda va Ruma Isa dou siwe 
mbaru mboha ede, Sia kasi adena zi sia, edempara nggahina, "Aina 
nangimu, Ina!" 7:14 Edempara Ruma Isa lao zenina zi dou mamade 
ratundu ede ro zamana. Edempara dou-dou matundu ede midina. Nggahi 
Ruma Isa, "Oe ana mone, Nahu makau nggomi tu'u!" 7:15 Ana dou mone 
ma wa'ura made ede, tu'u dohona ro tampu'ura nuntu ra nggahina. 
Edempara zonggo mbei va Ruma Isa ana dou mone ede zi inana. 7:16 
Sara'ana dou dahu ro tampu'ura roi ra wadina Ruma Hatalla. Nggahi 
siazoho, "Savua dou nabi ma na'e wa'ura mai zi ade woha ndaita! Ruma 
Hatalla wa'ura mai zimakasalama ela-Na!" 7:17 Haba mavoha Ruma Isa 


ake wa'ura mbou zi sara'a Yudea ro zi dana ra rasa zikompe ra pema. 7:18 
Anamori la Yahya mangoa zi la Yahya sara'a mandazi ede. Edempara la 
Yahya ouna zua dou anamorina. 7:19 Edempara kauna siazoho lao zi 
Ruma Isa ro sozi, "Savua Ita zimamai vune rasake va Ruma Hatalla, atao 
pavuaku madazoho ngena dou makalai?" 7:20 Zua dou anamori la Yahya 
ede laona zi Ruma Isa ro nggahina santaveta "Yahya Mataki kandeu 
karaso dou makau madazoho sozi zi Ita, savua Ita dou zimamai rasake va 
Ruma Hatalla, atao pavuaku madazoho ngena dou makalai?" 7:21 Wakatu 
ede, Ruma Isa katahona mboto dou, ro vaka kalosana mboto roh seta ro 
kandazina dou mambuda loa eda. 7:22 Ndazi cambe va Ruma Isa, "Lao 
dula mbalipu zi la Yahya ro ngoapu au raringa ro ra'eda va nggomizoho: 
dou mambuda naloa eda, dou mamade vinci naloa lampa, dou ma supu 
ncola nataho, dou mampinga naringa, dou mamade namori mbali, ro Haba 
Mataho ma ramai ta Ruma Hatalla zingoa ra kahaba zi dou-dou mancoki 
mori. 7:23 Taho ra ntika zi ru'u va dou ma wati wara alasa zidaca'ukaina 
Nahu." 7:24 Sawa'u va lao dou-dou rakakai va la Yahya ede, Ruma Isa 
tampu'u nuntu ra nggahi-Na zi dou mamboto mavoha la Yahya, 
nggahi-Na, "Nggomizoho laomu zi so sarae, auku lao tiomu? Savua salela 
mpori ra'ewu va angi? 7:25 Nggomizoho laomu auku lao tiomu? Savua 
dou-dou ma ntika kaniro? Dou-dou ma ntika kani ro ma caru mori 
nangge'e zi asi! 7:26 Ndazi, nggomizoho losamu auku lao tiomu? Zimatio 
savua dou nabi? Ncihi, mala ncewi ese mai va nabi. 7:27 Vara la Yahya 
edeku aona ranggahi zi ade ayat Alkitab ake, 'Akeku dou ranggadu va 
Nahu,' nggahi Ruma Hatalla, Nahu zimanggadu ulu sia ntewi kaisi 
Nggomi, loakuzu sia zimahengga ulu ncai zi ru'u va Nggomi!' " 7:28 
"Zikawaramu," nggahi Ruma Isa wali, "zi dunia ake watipu warana dou 
ma ncewi na'e ntewi kaisi la Yahya Mataki kandeu karaso dou. Pala dou 
ma to'i poda zi ade weki ela Karaja'an Allah, nancewi na'e ntewi kaisi la 
Yahya Mataki kandeu karaso dou." 7:29 Sara'ana dou -- lu'u rau dou-dou 
mataki tagi bea -- maringana Ruma Isa manggahi lampa rawi ede; siazoho 
edeku dou-dou mawa'ura to'a rakaukai va Ruma Hatalla ro ngawana 
zikandeu karaso va la Yahya. 7:30 Pala dou-dou Farisi ro guru-guru 
agama wati ngawana tarima rania va Ruma Hatalla zi ru'u ndai siazoho. 


Siazoho wati ngawana zikandeu karaso va la Yahya. 7:31 Edempara 
Ruma Isa nuntu ra nggahi walina, nggahi-Na, "Kai auku zintewikai va 
Nahu dou-dou jamana ake? Vune auku siazoho ede? 7:32 Siazoho vune 
zambe-zambe to'i ma doho zi amba; sakalompo dou manggahi nggao 
zimakalaina, 'Nami marawa rawa zi kazihi kai ade ziru'u va nggomizoho, 
pala nggomizoho wati ngawamu tari! Nami rawamu rawa zincokikai va 
ade nggomizoho, ro nggomizoho wati nangimu!' 7:33 La Yahya Mataki 
kandeu karaso dou maina -- sia puasana ro wati nonona anggo -- ro nggahi 
nggomizoho, 'Sia ralu'ukai va seta!' 7:34 Ana Manusia maina -- Sia ngaha 
ra nonona -- edempara nggahi nggomizoho, "Tiopu dou aka! Na'e 
ngahana, naca'u mawu, lenga dou mataki tagi bea ro lenga dou madosa.' 
7:35 Kone ade ndedekaina, timba ra lemba Ruma Hatalla wa'ura wara 
pahuna zi ade sara'ana dou ma tarimana." 7:36 Savua dou Farisi, mangara 
la Simon, ma'unda Ruma Isa mai ngaha zi umana. Ruma Isa lao aka umana 
ro doho ngahana. 7:37 Zi kota ede wara rauja savua dou siwe ma mori 
vini va dosa. Wakatu ringa va sia va one Ruma Isa wunga ngahana zi uma 
dou Farisi ede, sia mai wa'ana savua boto marmar mawara isi mina mengi. 
7:38 Sia kizina zikontu Ruma Isa kompe ezi-Na ro nangi vecana ezi Ruma 
Isa kai oi madana. Edempara ezi Ruma Isa osa kamangona kai honggona 
edempara ngiluna ro luakaina mina mengi. 7:39 Wakatu dou Farisi ma 
ra'unda Ruma Isa edana lampa rawi ede, nggahi sia zei adena, "Nggarasi 
dou ake nabi, tantu navadeku va Sia cou dou siwe ede ma tudu Sia, ro va 
one dou siwe ede mori vini va dosa!" 7:40 Edempara nggahi Ruma Isa zi 
la Simon, "Simon, wara zi ne'e nggahi va Nahu zi nggomi." "Io, Pa Guru, 
"cambe va la Simon, "tanggahira." 7:41 Nggahi Ruma Isa, "Wara zua dou 
ma nconggo zi dou ma mbeina sepe piti. Ma savua dou manconggo lima 
ratu piti salaka, ro savua dou wali lima mpuru piti salaka. 7:42 Zuana ede, 
wati wa'una cola nconggona ede, edempara nconggo siazoho ede fura 
kampoina. Ya, couku zi ade weki zuana ede zimancewi meci ra ca'u zi dou 
ma rambeina sepe piti ede?" 7:43 "Nggahi madasi dou ma ipi mboto 
rafura weana nconggo edeku!" cambe va la Simon. "Nggahimu ede ncihi," 
cambe va Ruma Isa. 7:44 Edempara Ruma Isa tiona dou siwe ede ro 
nggahi-Na zi la Simon, "Nggomi ma'edaku dou siwe ake? Nahu maiku zi 


uma nggomi, ro nggomi wati sadia weamu Nahu oi zikarasokai ezi-Ku; 
pala dou siwe ake wa'ura karasona ezi Nahu kai oi madana, ro osa 
kamangona kai honggona. 7:45 Nggomi wati ngilu aomu Nahu, pala dou 
siwe ake wati dengga-denggana ngiluna ezi Nahu ratampu'u Nahu maiku 
ta ake. 7:46 Nggomi wati luamu mina zi tuta Nahu, pala dou siwe ake 
wa'ura luana mina mengi zi ezi Nahu. 7:47 Poda-poda: meci ra ca'una ma 
na'e ede tanda va one dosana ma mboto wa'ura kangampu wea! Nggara 
dou zikangampu wea sato'i, sia zimameci ra ca'u sato'i rau." 7:48 
Edempara nggahi Ruma Isa zi dou siwe ede, "Dosa-dosamu wa'ura 
kangampu wea." 7:49 Dou-dou makalai ma doho ngaha sama lavo Ruma 
Isa tampu'u nuntu ra nggahi zi weki ndaizohona, "Couku dou ake sampe 
loana kangampu wea dosa dou?" 7:50 Pala nggahi Ruma Isa zi dou siwe 
ede, "Vara nggomi imbimu zi Nahu, nggomi zikasalama. Laora kai taho 
ademu!" 


8:1 Wati ntoina sawa'u va ede, Ruma Isa laona aka kota-kota ro rasa-rasa, 
zikahabakaina Haba Mataho mavoha Karaja'an Allah. Sampuru zua 
anamori-Na lao sama lavo Sia. 8:2 Ndede rau pila-pila dou siwe rawa'u 
kataho wea razi roh seta ro supu. Siazoho edezu la Maria zi oukai la 
Magdalena (pidu roh seta rakalosa zi sia); 8:3 la Yohana rau, wei la 
Khuza, mavora zi asi Herodes; Susana, ro mboto wali dou siwe makalai. 
Kai cola va ndaina, siazoho bantuna Ruma Isa ro anamorizoho-Na. 8:4 
Dou-dou namai ntuwuku zi Ruma Isa razi mboto kota. Ro wakatu mboto 
dou makavoro weki, Ruma Isa mbema conto ra ibara zi siazoho vune ake: 
8:5 "Savua dou makanggihi lao parina zei. Wakatu pari va sia, wara zei 
ma mavu zi ncai. Sarundena tonda va dou ro ma kalaina ngaha va nasi. 8:6 
Wara rauja ma mavu zihizi mambotokai wadu. Wakatu losa woro-worona 
rangguza ede male vara dana mango. 8:7 Wara rauja zei ma mavu zi ade 
woha mpori rui. Mpori rui ede woko samana lavo zei rapari ede, ro apina 
sampe madekaina. 8:8 Pala wara rauja zei ma mavu zi dana ma ngawa, 
edempara wokona ro mbuana wua saratu kali lipa." Sawa'u va caritana 
conto ra ibara ede, nggahi Ruma Isa, "Nggara mantausi fiko, ringa ra 
kade'epu!" 8:9 Anamori Ruma Isa sozina zi Sia auku aona conto ra ibara 


ede. 8:10 Cambe va Ruma Isa, "Nggomizoho wa'ura mbei anugera vade 
zivadekaimu rahasia mavoha Karaja'an Allah. Pala dou-dou makalai 
zingoa ra tei kai conto ra ibara, loakuzu siazoho ringa ra kade'e kavaena, 
pala wati vadena au ma ndazi; ro siazoho naringaku, pala wati loana 
ka'ao." 8:11 "Akeku aona conto ra ibara ede: Zei ede edezu nggahi ra eli 
Ruma Hatalla. 8:12 Zei ma mavu zi ncai vune santika dou-dou ma ringa 
nggahi ra eli ede. Pala mai Ibilis ro weha rampana haba ede zi ade 
siazoho, loakuzu siazoho aina imbina ro zi kasalama 8:13 Zei ma mavu 
zihizi mbotokai va wadu vune santika dou ma wakatu ringana haba ede, 
tarimana kai adena mataho. Pala haba ede wati ciana zi ade siazoho. 
Siazoho imbina cuma samporompa, ro wakatu mai coba'a, siazoho murta. 
8:14 Zei ma mavu zi ade woha mpori rui vune santika dou maringa haba 
ede, pala nambali mbua adena mavoha mori ra woko siazoho ro ne'ena 
mori ra woko ma'ipi taho poda ro sanakai zi ade dunia ake. Sara'ana ede 
ma'apina siazoho ndazikaina wati mbuana wua ma ntasa. 8:15 Zei ma 
mavu zi dana ma ngawa vune santika dou ma ringa haba ede, edempara 
wi'ina zei adena ma taho ra rombo. Siazoho natenggo sampe mbuakaina." 
8:16 "Wati wara dou ma ka'a ilo edempara vontokaina roa, atao wi'ina 
awa wombo hizi marukai. Sia nawiiku ilo ede zi ezi ilo, loakuzu dou ma 
lu'u naloaku eda taroana. 8:17 Wati wara ma cili weki zi daloa zi eda; ro 
wati warana ra rahasia zimadahengga weki ro zidavade va dou. 8:18 Vara 
ndedena kade'e kavaepu au raringa va nggomizoho. Vara dou ma wa'ura 
ntau, zi mbei mancewi mboto wali; pala zi dou ma wati ntau, sato'i ma 
mbuipu wara zi sia ziweha rau." 8:19 Ina ro ari-ari Ruma Isa maina zi Sia, 
pala siazoho wati loana rongga zi Sia vara mboto poda dou. 8:20 
Edempara wara savua dou ma nggahi zi Ruma Isa, "Pa, ina ro ari-ari Ita 
wara ta ari lua. Siazoho nane'e eda angi lavo Ita." 8:21 Pala nggahi Ruma 
Isa zi siazoho, "Dou-dou ma ringa nggahi ra eli Ruma Hatalla ro 
makarawina, siazoho edeku ina ro arizoho-Ku." 8:22 Zisavua ainaina 
Ruma Isa lavo anamorizoho-Na ne'e ese sampa. "Mai ndai talaoku aka ipa 
vae va ndano na'e," nggahi Ruma Isa zi siazoho. Edempara siazoho laona. 
8:23 Wakatu siazoho wunga lojana, Ruma Isa wunga maruna. Wezi 
lalompa angi na'e maina zi ndano ede. Oi tampu'u lu'una zi ade sampa, 


ndazina zi'ihakai siazoho sara'ana. 8:24 Anamori Ruma Isa lao rakana Sia 
ro rozuna Sia. Nggahi siazoho, "Pa Guru, Pa Guru ihara ndaita!" Tu'u 
Ruma Isa edempara vakana angi ro balumba ma wunga mbani ede. Angi 
ro balumba ede rau dengga lalona edempara ndano ndazi midi poda. 8:25 
Edempara nggahi Ruma Isa zi anamori-Na, "Vavau nggomizoho wati 
imbikaimu zi Nahu?" Siazoho ndazi midi poda adena ro dahu. Ro 
nggahira siazoho zi savua lavo savua dou, "Couku sapodakaina dou ake 
sampe loana parenta angi ro balumba, ro navatuku nggahi Sia!" 8:26 
Ruma Isa ro anamori-Na loja nuwuna sampe aka dana ra rasa Gerasa zi 
ipa vae va Ndano Galilea. 8:27 Wakatu Ruma Isa londo awa dana, Sia mai 
raka va savua dou mone ralu'ukai va roh seta. Dou ede ra'aka kotana. 
Wa'ura ntoira sia wati kanina vaju ro wati ngawana ngge'e zi uma. Sia 
nangge'empa zi karombo-rombo rade. 8:28 Wakatu edana Ruma Isa, sia 
kanggicana edempara suju nembana zitando Ruma Isa ro nggahina, "Isa, 
Ana Ruma Hatalla Ma Wancu Zese Ra Ntasa! Zi kavune va Ita mada ake? 
Mada maraho nemba ai to'ina kancokimu mada!" 8:29 Nggahi ndede kai 
dou ede vara Ruma Isa makauna roh seta ede losa zi dou ede. Wa'ura 
ntuwu poda sia kuasakai va roh seta ede konena rima ra ezina wa'ura 
ndante ro sia rajaga kataho poda, sia nawa'uku visa rante ede edempara 
wa'a va roh seta ede aka so sarae. 8:30 Sozi va Ruma Isa zi dou ede, 
"Cou ngaramu?" "Ngara mada 'Legiun'," cambe va dou ede -- vara wara 
mboto roh seta mawa'ura lu'u zi sia. 8:31 Roh-roh seta ede raho nemba 
podana loakuzu Ruma Isa aina vaka kalosana siazoho lu'u ade Karombo 
Made. 8:32 Zeni lavo hizi ede wara mboto poda wawi ma wunga ngupa 
ngaha zikengge doro to'i. Roh-roh seta ede raho nemba podana zi Ruma 
Isa loakuzu kauna lu'u zi ade wawi-wawi ede. Ro Ruma Isa nangawa. 8:33 
Edempara roh-roh seta losana zi ade dou ede ro lu'una zei wawi-wawi 
ede. Edempara wawi-wawi ede rai ro nggoncuna zi kengge dembi lu'u zei 
ndano na'e, edempara mimina. 8:34 Dou-dou majaga wawi ede ma'edana 
au ma wa'ura ndazi. Edempara rai siazoho ro ngoa rerona haba ede zi kota 
ro zi rasa kompe ra peina. 8:35 Edempara dou-dou losana va ne'ena eda 
au ma wa'ura ndazi. Siazoho mai rakana Ruma Isa, ro ta ede siazoho 
edana dou ma wa'ura hori razi roh-roh seta ede mawunga doho zeni lavo 


ezi Ruma Isa. Sia wa'ura kanina vaju ro wa'ura taho kananuna. Siazoho 
nandazi dahu. 8:36 Siazoho ma edana mandazi ede ngoa rerona zi 
dou-dou ra vunena dou ede zitahokaina. 8:37 Edempara sara'ana dou zi 
dana ra rasa Gerasa ede raho poda-podana zi Ruma Isa loakuzu Ruma Isa 
tu'u wi'ina hizi ede, vara siazoho sara'ana nadahu ipiku. Ndazi Ruma Isa 
ne'ena ese sampa nane'e lao dula. 8:38 Dou rawa'u hori wea razi roh-roh 
seta ede raho nembana zi Ruma Isa loakuzu sia vatu Ruma Isa. Pala Ruma 
Isa kauna sia lao, nggahi-Na, 8:39 "Dulara ro kahabapu au rawa'u karawi 
va Ruma Hatalla zi nggomi." Edempara dou ede lao kahabana zi sara'a 
kampo ra mporo zi kota ede, au rawa'u karawi va Ruma Isa zi sia. 8:40 
Wakatu Ruma Isa dula mbali zi ipa vae va ndano, Sia rai ao va dou 
mamboto kai neo ade vara siazoho wunga ngenana Sia. 8:41 Edempara 
mai va savua dou mana'ekaina uma sambeakai zi hizi ede. Ngarana la 
Yairus. Sia doho sujuna zitando Ruma Isa ro raho poda-podana loakuzu 
Ruma Isa mai zi uma sia, 8:42 vara savuampa menana ana siwena ma umu 
sampuru zua mba'a nane'era made. Wunga ade lampakai Ruma Isa lao aka 
uma la Yairus, dou-dou macici weki zi Sia taku'i tawana takontu ro 
tatandona. 8:43 Zi ade wekina ede wara rau savua dou siwe ma wa'ura 
sampuru zua mba'a supu mboho ra'a ma wara ndapo angi lavo mai takina. 
Sia wa'ura kampoi sara'a ntau ra warana zi lo'ikaina zi dokte, pala wati 
wara ma wa'una kataho. 8:44 Dou siwe ede mai zenina zi Ruma Isa ta ari 
kontuna, edempara tuduna sumpu jumba Ruma Isa. Wakatu ede lalo supu 
mboho ra'a dou ede denggana. 8:45 Sozi va Ruma Isa, "Cou ma tudu 
Nahu?" Sara'a dou wati mangaku menana. Edempara nggahi la Petrus, 
"Ruma, wara mboto poda dou maheko Ita; siazoho macici weki zi Ita!" 
8:46 Nggahi Ruma Isa, "Pala wara dou ma tudu Nahu. Nahu vade ede, 
vara wara tenggo ra wale ma losa razi Nahu." 8:47 Dou siwe ede 
kawarana weki va one karawina ede wa'ura vade. Ndazi sia maina kai vivi 
sarumbuna edempara sujuna zi tando Ruma Isa. Edempara sia caritana 
zitando sara'ana dou, vavauku sia zamakaina Ruma Isa, ro va one supuna 
taho wakatu ede wa'u. 8:48 Nggahi Ruma Isa zi sia, "Ana-Ku, vara 
imbimu zi Nahu, nggomi tahora. Laora kai salama." 8:49 Wunga mbuipu 
Ruma Isa nuntuna, dou rakakai razi uma la Yairus. Nggahi sia zi la Yairus, 


"Ana siwe ita wa'ura made. Aina ita kamaki walimu Pa Guru." 8:50 
Wakatu ringa va Ruma Isa ede, nggahi Sia zi la Yairus, "Ama dahu. 
Imbimpa ro anamu zimataho." 8:51 Sawa'u va ronggana zi uma la Yairus, 
Ruma Isa wati kauna kone savua dou lu'u lavo Sia selasi la Petrus, la 
Yahya, la Yakub ro ina ra ama ana dou edempa. 8:52 Sara'ana dou wunga 
nangina ro zuru ra zalana vara made ana dou ede. Pala nggahi Ruma Isa, 
"Aina nangi. Ana dou ede wati madena, sia wunga maruna!" 8:53 Siazoho 
harikaina Ruma Isa, vara siazoho vade ana dou siwe ede wa'ura made. 
8:54 Edempara Ruma Isa nentina rima ana dou ede ro nggahina, "Tu'ura, 
Ana!" 8:55 Nawa ana dou ede dula mbalina zi ndai ana dou ede, ro 
wakatu ede lalo ana dou ede tu'una. Sawa'u va ede Ruma Isa kauna 
siazoho mbei ngaha ra nono zi ana dou to'i ede. 8:56 Dou matua ana dou 
ede midi poda adena. Pala kanta va Ruma Isa siazoho ngoa rero lampa 
rawi ede kone zi cou-cou rau. 


9:1 Ou va Ruma Isa sampuru zua dou anamori-Na, edempara mbeina zi 
siazoho kuasa zivaka kalosakaina roh seta ro zikatahokaina supu. 9:2 
Edempara Sia kauna lao siazoho kataho dou masupu ro ngoa ra kahabana 
Haba Mataho mavoha Karaja'an Allah. 9:3 "Aina wa'amu au-au zi ade 
lampa ra laokaimu," nggahi Ruma Isa zi siazoho. "Aina wa'amu tiki, atao 
kazuzu zi raho sadekakai, atao ngaha ra nono, atao piti, atao zua ndo'o 
kani ra lombo. 9:4 Tavera tarima aokai va dou nggomizoho, ngge'epu ta 
ede sampe nggomizoho tu'u wi'ikaimu kota ede. 9:5 Ro tavera 
nggomizoho wati tarima ao va dou, wakatu tu'u wi'i va nggomizoho kota 
ede, furapu kaluvu zi kopa ezimu, zimakawarana siazoho." 9:6 Anamori 
Ruma Isa laona, edempara laona aka kampo-kampo zi ngoa ra kahabana 
Haba Mataho ede ro kataho rerona dou masupu. 9:7 Wakatu Herodes, ma 
parenta zi Galilea, ringana mavoha sara'ana mandazi ede, sia darura adena. 
Vara wara ma nggahi la Yahya Mataki kandeu karaso dou wa'ura mori 
mbali. 9:8 Wara rau ma nggahi va one la Elia wa'ura wontu wali. Dou 
makalai manggahi rau va one savua dou nabi zi ade weki nabi-nabi ntoi 
podana wa'ura mori mbali. 9:9 Nggahi la Herodes, "Nahu wa'ura kakaiku 
dou fati kakori tuta la Yahya. Pala dou ake, couku sapodakaina Sia? Wara 


mboto ra ringa va nahu mavoha Sia." Ndazi la Herodes nane'e podaku eda 
Ruma Isa. 9:10 Rasu-rasu Ruma Isa dula mbali ro ngoana zi Ruma Isa 
sara'a rawa'u karawi va siazoho. Ruma Isa recena siazoho, edempara lao 
sama-samana lavo siazoho lao kalai weki aka kota Betsaida. 9:11 Pala 
wakatu vade va dou-dou mavoha lampa rawi ede, siazoho lao vatuna 
Ruma Isa. Sia tarima aona siazoho, edempara nuntu ra nggahina zi siazoho 
mavoha Karaja'an Allah. Ro Sia rau katahona dou masupu zi ade weki 
siazoho. 9:12 Wakatu tampu'u nc1'i liro, sampuru zua dou anamori Ruma 
Isa maina zi Sia ro nggahina, "Pa, hizi ake zo'o lavo rasa. Natahopu Ita 
kauta dou-dou ake lao, loakuzu siazoho ngupana ngaha ra nono ro hizi 
zimarukai zi kampo-kampo ro rasa-rasa zikompe ra pei ake." 9:13 Pala 
cambe va Ruma Isa, "Nggomizohompa mambei ngaha siazoho." Nggahi 
anamori Ruma Isa, "Madazoho cuma wara ntaumu lima mbua roti ro zua 
tembe uta. Savua madazoho pavuaku lao weli zi ngaha ra nono zi ru'u va 
sara'ana dou ake?" 9:14 (Wara kira-kira lima riwu dou mone ta ede.) 
Nggahi Ruma Isa zi anamori-Na, "Kaupu dou-dou ake doho kalompo- 
kalompo, kira-kira lima mpuru dou sakalompo." 9:15 Anamori Ruma Isa 
ede karawina au rakaukai va Ruma Isa zi siazoho. 9:16 Edempara weha 
va Ruma Isa lima mbua roti ro zua tembe uta ede, edempara zongana langi 
ro rentana tarima kasi zi Ruma Hatalla. Sawa'u va ede Sia tove-tovena roti 
ro uta ede kai rima-Na edempara mbeina zi anamorizoho-Na zicengga- 
cengga zi dou mamboto ede. 9:17 Siazoho sara'ana ngaha sampe 
mbocuna. Edempara anamori Ruma Isa kavorona mancewi ngaha ra nono 
ede sampuru zua wonca mbotona. 9:18 Zisavua ainaina, wakatu Ruma Isa 
wunga do'a kesena, anamorizoho-Na mai rakana Sia. Sozi va Ruma Isa zi 
siazoho, "Ranggahi dou, couku Nahu ake?" 9:19 Cambe va siazoho, 
"Wara ma nggahi la Yahya Mataki kandeu karaso dou. Wara rauja ma 
nggahi la Elia, ma kalai walina manggahi savua ade weki nabi jaman 
ma'ulu ma wa'ura mori mbali." 9:20 "Pala nggahi ndai nggomizoho, Nahu 
ake couku?" sozi va Ruma Isa. Cambe va la Petrus, "Ita edezu Sangaji 
Mambei salama rasakekai va Ruma Hatalla." 9:21 Edempara nggahi 
Ruma Isa zi anamorizoho-Na, "Aina sakali-kali ngoamu dou lampa rawi 
ede kone zi cou-cou rau." 9:22 Nggahi rau Ruma Isa, "Ana Manusia poda 


pavuaku mboto susa ra ncoki ro daca'u va dou-dou mana'ekaina ro 
dou-dou mana'ekai imam, ro guru-guru agama. Sia zi hade, pala zi ainaina 
makatolukaina zikamori mbali." 9:23 Edempara nggahi Ruma Isa zi 
sara'ana dou ma wara ta ede, "Dou ma ne'e vatu Nahu, pavuaku tu'u wi'ina 
zi paralu va ndaina, matundu salibna sanai-nai, ro vatu ncauna Nahu. 9:24 
Vara dou ma ne'e taha morina, zimambora morina. Pala dou ma koroba 
morina zi ru'u va Nahu, zimakasalamana. 9:25 Auku rakana zi ru'u va 
savua dou nggara sara'a dunia ake ndazi ntauna, pala sia naka'ihaku ro 
mbora morina? 9:26 Nggara dou namajasi mangaku Nahu ro ngoa ra tei 
va Nahu, Ana Manusia rau namajaku mangaku dou ede wakatu Sia maina 
peade kai kuasa-Na, ro kai kuasa Ama ra kuasa mala'eka-mala'eka ma 
raso! 9:27 Zivademu: ade weki nggomizoho ta ake wara ma wati 
zimamade sawatipu va edana zese ra ntasa Karaja'an Allah." 9:28 
Kira-kira saminggu sawa'u va Ruma Isa ngoa ra teina lampa rawi ede, Sia 
wa'ana la Petrus, la Yahya, ro la Yakub ese savua doro ne'e lao do'a. 9:29 
Wunga mbuipu Ruma Isa do'ana ta ede, lai pahu-Na ro kani ra lombo-Na 
ndazi lanta kancilo. 9:30-31 Wezi lalompa zua dou, edezu la Musa ro la 
Elia makatada weki kai taroa razi saroga. Siazoho nuntu ra nggahi lavona 
Ruma Isa mavoha made-Na ma watizu ntoi wali zikalampana zi 
Yerusalem. 9:32 Wakatu ede la Petrus ro lengazohona wunga maru, pala 
wezi lalompa tu'una, ro edana Ruma Isa mataroa ro zua dou ede makizi 
lavo Sia. 9:33 Wakatu zua dou ede ne'ena tu'u wi'i Ruma Isa, nggahi la 
Petrus zi Ruma Isa, "Pa Guru, sana poda ndai wara ta ake. Taho 
madazoho zimatu'u tolu mbua kema: savua zi ru'u va Ita, savua zi ru'u 
Musa ro savua wali zi ru'u va Elia." (Petrus nggahi ndedekaina kai wati 
loana ka'ao au ranggahina ede.) 9:34 Wunga mbuipu nuntu ra nggahi la 
Petrus, mai lalo apu, ro vontona siazoho, ndazi siazoho dahuna. 9:35 
Edempara zi ade apu ede wara ringa eli ma nggahi, "Akera Ana-Ku 
rakazale va Nahu. Ringa ra kade'epu Sia!" 9:36 Sawa'u va dengga eli ede, 
siazoho edana Ruma Isa kese-Na ta ede. Anamori Ruma Isa namidimpa 
edana sara'ana ede, ro wati ngoana kone zi cou-cou rau mavoha au rawa'u 
eda va siazoho. 9:37 Vala aisanai Ruma Isa ro tolu dou anamori-Na 
londona razi doro ede, ro mboto dou mamai zi Ruma Isa. 9:38 Savua dou 


mone zi ade weki dou mamboto ede makanggica, "Pa Guru, tabantu tio 
to'ipu ana mada -- sia ana mada savuampa menana! 9:39 Namai deisi va 
roh seta ede sia, sia nakanggica sadeka lalompa ro sarumbuna kiro sampe 
kabubu oi fela zi asana. Roh ede nakancoki ncauku sia ro wati ngawana 
losa zi sia! 9:40 Wa'ura raho va mada anamori Ita zimavaka kalosa roh 
ede, pala siazoho wati loana." 9:41 Cambe va Ruma Isa, "Heba poda 
nggomizoho ake! Nggomizoho poda-poda mancara rawi ro wati imbimu! 
Sampe vune aiku Nahu pavuaku ngge'e sama lavo nggomizoho ro sabakai 
zi nggomizoho? Mai wa'apu anamı ta ake!" 9:42 Ana dou ede wunga 
lampana lao aka Ruma Isa, roh seta ede vatena ana dou to'i ede ro 
kandazina sarumbuna kiro. Pala Ruma Isa kauna roh seta ede losa ro taho 
lalona ana dou ede. Edempara ana dou ede zonggo mbalina zi amana. 9:43 
Sara'ana dou midi adena eda kuasa Ruma Hatalla ma ipi na'e. Wakatu 
dou-dou mbuipu midi adena eda sara'a rakarawi-Na, nggahi Ruma Isa zi 
anamorizoho-Na, 9:44 "Tio kavaepu ro aina nefa nggahi ra eli-Ku ake: 
Ana Manusia zi zonggo mbei zi kuasa manusia." 9:45 Pala anamori Ruma 
Isa wati loana ka'ao nggahi ra eli-Na ede. Lampa rawi ede wati katadana 
zi siazoho loakuzu siazoho wati loana ka'ao. Pala siazoho nadahuku sozi 
lampa rawi ede zi Sia. 9:46 Zi ade weki anamori Ruma Isa wontu cence 
ncihi mavoha couku zi ade weki siazoho ma ipi na'e. 9:47 Ruma Isa 
navadeku kananu siazoho, vara ndedena Sia wehana savua ana dou to'i ro 
kakizina ana dou to'i ede zi kompe-Na. 9:48 Edempara nggahi Sia zi 
anamorizoho-Na, "Dou ma tarima ana dou ake vara Nahu, aona 
natarimaku Nahu. Ro dou ma tarima Nahu, natarimaku Sia ma ranggadu 
Nahu. Vara dou ma ipi to'i zi ade weki nggomizoho, sia edeku ma ipi 
na'e!" 9:49 Nggahi la Yahya, "Ruma, madazoho edamu dou mavaka 
kalosa seta kai ngara Ita, ro kanta va madazoho, vara sia laina anggota 
ndaita." 9:50 "Ama kantamu sia," nggahi Ruma Isa zi la Yahya ro 
anamori-Na ma kalaina, "vara dou ma taho ro nggomizoho, aona nahoruku 
nggomizoho." 9:51 Ne'empara raka wakatuna Ruma Isa zi kane'e ese 
saroga, Sia wehana nggahi cumpukaina nalao aka Yerusalem. 9:52 
Edempara Sia kauna lao ulu dou. Dou-dou rakau va Sia lao ede, edempara 
lu'una zi savua kampo zi Samaria zi sadia menakaina au-au zi ru'u va 


Ruma Isa. 9:53 Pala dou-dou zikampo ede wati ngawana tarima ao Ruma 
Isa, vara tada poda Sia wunga laona aka Yerusalem. 9:54 Edempara 
wakatu anamori Ruma Isa, edezu la Yakub ro la Yahya vadena mavoha 
lampa rawi ede, nggahi siazoho, 'Ruma, savua ngawa Ita, madazoho 
zimaraho afi londo razi langi zimakaleli dou-dou ake?" 9:55 Tambari 
Ruma Isa, edempara nggahikaina zi siazoho. 9:56 Sawa'u va ede siazoho 
laona aka kampo ma kalai. 9:57 Ruma Isa ro anamorizoho-Na wunga 
lampa walina, wara dou manggahi zi Ruma Isa, "Pa, mada ne'e vatu Ita 
tavera laokai Ita!" 9:58 Cambe va Ruma Isa, "Lako doro nantau karombo, 
ro nasi nantau sovu, pala Ana Manusia wati ntauna hizi zi ndorekaina." 
9:59 Edempara nggahi Ruma Isa zi savua dou ma kalai, "Vatupu Nahu." 
Pala nggahi dou ede, "Pa, takau to'ipu mada dula wa'u zi ma'umbu ama 
mada." 9:60 Cambe va Ruma Isa, "Co'opu dou mamade na'umbumpa 
ndaina dou mamade. Pala nggomi, laopu ro ngoa ra kahabapu zi sanikina 
hizi mavoha Haba Mataho edezu mavoha Karaja'an Allah." 9:61 Wara rau 
savua dou makalaina ma nggahi, "Pa, mada ne'e vatu Ita, pala takau to'i 
wa'upu mada dula wa'u zi ngoa wi'ikaiku dou zi umaku." 9:62 Nggahi 
Ruma Isa zi dou ede, "Dou ma wa'ura tampu'u rawi tolo, edempara 
tambarina, wati patuna mandazi anggota ela Karaja'an Allah." 


10:1 Sawa'u va ede Ruma kazalena pidu mpuru anamori wali, edempara 
nggadu uluna siazoho zua-zuana aka sanikina kota ro aka hizi zi laokai va 
Sia. 10:2 "Hasi ziweha nambotoku," nggahi-Na zi siazoho, pala dou 
makarawi zimaweha hasi cuma sato'i. Vara ndedena, rahopu zi Dou 
mantau oma loakuzu nggadu va Sia dou zimaweha hasi rangguza ra 
congge-Na. 10:3 Laora! Nahu nggaduku nggomizoho vune jimba ziwoha 
lako doro. 10:4 Aina wa'amu dompe atao kazuzu zisadekakai, atao sapatu 
rau. Aina midimu ziwoha ncai zi mbeimu salam kone zi savua dou rau. 
10:5 Nggomizoho malu'usi zi ade savua uma, nggahi wa'upu, 'Taho ra ntai 
to'mpa zei ade uma ake.' 10:6 Nawarasi dou ta ede ma taho ade, salammu 
mataho ede nange'empa zi sia; nggara watisi, hinti mbalipu salammu 
mataho ede. 10:7 Ngge'epu zi savua umampa. Weha aopu au rasadia wea 
ta ede ziru'u nggomizoho, vara dou ma karawi nantau hak tarima ufana. 


Aina peso rero weki razi uma savua lao zi uma ma kalai. 10:8 
Nggomizoho mamaisi zi savua kota ro ta aka nggomizoho zi tarima ao 
kataho va dou, ngahapu au rasadia wea ta ede zi ru'u va nggomizoho. 10:9 
Katahopu dou-dou ma supu zi kota ede, ro ngoa ra kahabapu zi dou-dou 
ta ede, 'Karaja'an Allah nawa'ura mai zi woha nggomizoho.' 10:10 Pala 
nggara nggomizoho mamaisi zi savua kota ro ta ede nggomizoho wati 
tarima ao va dou, losa laopu aka ncai ro nggahipu, 10:11 'Kone kaluvu 
kotamu ma pandako zi ezi nami, nami mafura pakina zi katandakai 
nggomi. Pala zi vademu va one wa'ura mai Karaja'an Allah zi woha 
nggomizoho!' 10:12 Zikawaramu, wakatu Ainaina Kiama, dou Sodom 
nancewi mozaku zi kangampu wea va Ruma Hatalla ntewi kaisi dou kota 
ede!" 10:13 "Ihara nggomi, Korazim! Ro ihara nggomi, Betsaida! Paisi 
visa ra guna rakarawi zi woha nggomizoho ede wa'ura karawi zi kota 
Tirus ro Sidon, pasti dou-dou ta aka wa'ura ntoi tobana razi dosa-dosa 
siazoho, ro kanina kani ra lombo tanda ncoki ade ro taumu kaluvu ese 
wawo tuta siazoho. 10:14 Zi'amaina kiama, dou-dou Tirus ro Sidon 
zimancewi moza zi kangampu wea va Ruma Hatalla ntewi kaisi nggomi. 
10:15 Ro nggomi, Kapernaum! Kananu va nggomi, nggomi zi kazese 
sampe ese saroga? Wati! Nggomi naha zi paki aka anaraka!" 10:16 
Edempara nggahi Ruma Isa zi anamorizoho-Na, "Dou ma ringa ra kade'e 
nggomizoho, naringa ra kade'eku Nahu. Dou ma daca'u nggomizoho, 
nadaca'uku Nahu. Ro dou ma daca'u Nahu, nadaca'u rauku Sia 
maranggadu Nahu." 10:17 Pidumpuru anamori ede dula mbalina kai neo 
poda adena. "Ruma," nggahi siazoho, "roh-roh seta rau nato'a zi 
madazoho nggara parentasi va madazoho kai ngara Ita Ruma!" 10:18 
Cambe va Ruma Isa, "Nahu edaku Ibilis mavu razi ese langi vune kakila 
ai. 10:19 10:20 Kone ade ndedekaina aina neo ade vara roh-roh seta to'ana 
zi nggomizoho. Natahopu nggomizoho neo ademu vara ngaramu wa'ura 
tunti zi saroga." 10:21 Wakatu ede wa'u, Ruma Isa Neo adena vara 
kuasakai va Roh Allah. Nggahi Ruma Isa, "Ama, Ruma ma kuasakai langi 
ro dana! Mada matarima kasi zi Ita vara sara'ana ede rahasiakai va Ita zi 
dou-dou ma loa ra ma ntau ilimu, pala Ita tei katada zi dou-dou ma wati 
ntau ilimu. Edeku ma kasana weana ade Ita. 10:22 Sara'ana wa'ura zonggo 


va Ama zi Mada. Wati kone savua dou mapatana Ana, selasi Ama. Wati 
wara rauna ma pata Ama selasi Ana; ro dou-dou zi couku Ana ede ne'ena 
kapata Ama." 10:23 Edempara Ruma Isa tambarina zi anamorizoho-Na, 
edempara nggahi kalaina zi siazoho, "Labara nggomizoho vara wa'ura 
edamu ra'eda va nggomizoho wunga ake. 10:24 Vara kawarapu: Mboto 
nabi ro sangaji mane'e eda ra'eda va nggomizoho wakatu ake pala siazoho 
wati rakana eda. Siazoho nane'e ringa raringa va nggomizoho wunga ake, 
pala siazoho wati rakana ringa." 10:25 Edempara savua dou guru agama 
tu'u kizina nane'eku kamavu Ruma Isa. Sozi va Sia, "Pa, Guru, mada 
pavuaku karawi au loakuzu raka tarima mori masapodakaina ro 
ma'ederahizi?" 10:26 Cambe va Ruma Isa, "Au ratunti zi ade Alkitab? 
Vure kananu va nggomi mavoha lampa rawi ede?" 10:27 Cambe va dou 
ede, " 'Meci ra ca'upu Ruma Hatalla Rumamu kai sapoda-poda ademu, kai 
samenana nawa ra sarumbumu, kai sara'a tenggo ra walemu, ro kai sara'a 
kananumu,' ro 'Meci ro ca'upu zi sasamamu vune nggomi mameci ro ca'u 
sarumbu ndaimu.' " 10:28 "Ncihi cambemu ede," nggahi Ruma Isa. 
"Karawipu ede, ndazi nggomi zimamori." 10:29 Pala guru agama ede 
nane'e kancihi weki ndaina. Sozi va sia, "Couku sasama mada ede?" 10:30 
Cambe va Ruma Isa, "Wara savua dou mone razi Yerusalem lao aka 
Yerikho. Ziwoha ncai sia parampo va dou, weha rampo kampoi va dou 
ntauna, nduku kancoki va dou, edempara wi! pakina zi ncai lavo mboto 
ncuwuna ma'ipi. 10:31 Ncihi ncao zi ncai ede lampa sai rau va savua dou 
imam. Wakatu eda va sia dou ede, sia pesona weki zi ncai masavaena, 
edempara lampa walina. 10:32 Ndede rau lavo savua dou Lewi ma lampa 
sai ta ede; wakatu eda va sia dou ede, sia mai zenina zi tio kavaekaina. 
Pala sia rau pesona weki zi ncai masavaena, edempara lampa walina. 
10:33 Pala sawa'u va ede savua dou Samaria ma wunga ade lampa ro 
laokaina, lampa sai rauna ta ede. Wakatu eda va sia dou ede, sia 
nawancuku kasi adena. 10:34 Ndazi sia mai zenina zi dou ede edempara 
karaso weana ncuwuna kai anggo ro lo'ina kai mina, edempara vavana 
suwu-suwu ede. Sawa'u va ede, sia ampana dou ede ese wawo keledai 
ndaina, edempara wa'ana aka savua uma sewa ro kavua ra katahona. 
10:35 Vala ai sanai sia wehana zua mbua piti salaka ro mbeina zi dou 


mantau uma sewa ede ro nggahina, 'Kavua katahopu sia, ro warasi 
cola-cola makalai, zi cola va nahu peade wakatu mai mbali nahu ta ake.'" 
10:36 Edempara Ruma Isa kanggorina carita ede kai sozina ake, "Zi ade 
tolu dou ede ma veku, kananu va nggomi, ma karawi kai sasamana razi 
dou rarampo ede?" 10:37 Guru agama rasozi ede cambena, "Dou ma 
rabantu dou ede." "Ya, laora ro karawipu vune ede rau!" nggahi Ruma Isa. 
10:38 Edempara Ruma Isa ro anamorizoho-Na lampa walina, edempara 
ronggana zi savua kampo. Ta ede savua dou siwe, mangara la Marta, 
ma'undana Sia mai zi umana. 10:39 La Marta nantau sa'e siwe ngarana la 
Maria. Maria ake doho zeni lavo Ruma Isa kade'ena ngoa ra tei va Sia. 
10:40 Pala la Marta nawancuku repona karawi zi uma ra salajana. Sia lao 
rakana Ruma Isa ro nggahina, "Ruma, savua Ruma wati vadeta la Maria 
co'ona mada makarawi kese? Takau to'pu sia karawi inga la mada!" 10:41 
"Marta, Marta!" cambe va Ruma. "Nggomi darura ademu ro repo 
kananumu ake ro ede; 10:42 sapodakaina ma penti savuampa. Ro la Maria 
wa'ura kazalena mataho, ma wati zi weha razi sia." 


11:1 Zisavua ainaina Ruma Isa do'ana zi savua hizi. Sawa'u va nggori 
do'ana, savua dou zi ade weki anamorizoho-Na manggahi, "Ruma, tatei 
to'pu zi la madazoho do'a vune Yahya matei do'a zi anamorizohona." 11:2 
Edempara nggahi Ruma Isa zi siazoho, "Nggara nggomizoho mado'asi, 
nggahi ndakepu, 'Ama, Itaku Ruma Hatalla ma Kese Weki. Raho-raho 
to'mpa Ita zinemba ro zihoroma. 11:3 Mbeipu zi saniki ainaina ngaha ra 
nono zi paralu va la madazoho. 11:4 Takangampu wea to'ipu dosa-dosa la 
madazoho, vara la madazoho rau makangampu wea sanikina dou ma 
ncara zi la madazoho. Ro aina co'o va Ita mbora imbi la madazoho wakatu 
la madazoho hina va coba'a.'" 11:5 Nggahi Ruma Isa zi anamorizoho-Na, 
"Misakai savua dou zi ade weki nggomizoho lao aka uma lengana wakatu 
voha ai, ro nggahina, 'Cina, mbei to'ipu sepe roti tolu mbua, 11:6 vara 
lengaku ma wunga ade lampa ra laokaina, voupura saina zi uma ro nahu 
wati ntauku ngaha ra nono zi ru'u va sia!' 11:7 Misampara lengamu 
ramaikaimu ede cambe ndakena, zi ade umana, 'Aina kasusamu nahu! 
Taza wa'ura kunci ro nahu lavo ana-anaku wa'ura maru. Nahu wati loaku 


tu'u mbei au-au zi nggomi.'" 11:8 "Edempara vuneku?" nggahi Ruma Isa 
sawa'u va ede. "Nahu manggahi, io! Konena nggomi lengana, sia wati 
zimangawa tu'u ro mbeina au-au zi nggomi. Pala vara nggomi wati ntaumu 
maja raho ncau-ncau zi sia, edempara sia natu'u rau ro mbeina zi nggomi 
au raziparalumu. 11:9 Ndazi, Nahu manggahi zi nggomi: Rahopu, ndazi 
nggomizoho zi mbei; ngupapu, ndazi nggomizoho zimaraka; tokepu taza, 
ndazi taza zi hengga wea zi ru'u va nggomizoho. 11:10 Vara dou ma raho 
zimatarimana; dou ma ngupa zimarakana, ro dou ma toke taza, zihengga 
wea tazana. 11:11 Zi ade weki nggomizoho savua wara ama ma mbei 
sawa zi ru'u va anamu, narahosi va sia uta? 11:12 Atao mambei meti, 
narahosi va sia dolu? 11:13 Kone madavae nggomizoho, nggomizoho 
mavade rauku mbei ma taho zi ru'u va anamu. Au walipu Ama zi saroga! 
Sia zimambei Roh-Na zi ru'u va siazoho ma raho zi Sia!" 11:14 Zisavua 
ainaina Ruma Isa vaka kalosana roh seta razi savua dou mampongi. 
Sawa'u va losa roh seta ede, dou ede tampu'ura nuntu ra nggahina. Mboto 
dou mamidi ade, 11:15 pala wara ma nggahi, "Sia loakaina vaka kalosa 
roh seta vara kuasa Beelzebul, mana'ekai roh seta ede." 11:16 Wara rauja 
dou-dou makalai ma ne'e kamavu Ruma Isa, ndazi siazoho rahona Sia 
karawi lampa rawi mavisa ra guna tanda va one Sia ramaina razi Ruma 
Hatalla. 11:17 Pala Ruma Isa navadeku kananu siazoho. Edempara nggahi 
Sia zi siazoho, "Nggara savua negara nambiasi ade golonga-golonga 
macua musu angi, negara ede wati ntoina. Ro savua kaluarga ma mbia ro 
cua musu angi, zima'iha leli. 11:18 Ndede rauja ade karaja'an Ibilis; nggara 
savua kalompo mancao lavo kalompo makalaina, karaja'an ede zimaleli. 
Nggahi nggomizoho va one Nahu vaka kalosaku roh seta vara kuasa 
Beelzebul. 11:19 Nggara ndedesi, kai kuasa couku anamorizohomu 
mavaka kalosana roh seta ede? Anamori-anamorimu ede ma bukutina vara 
nggomizoho mancara! 11:20 Pala Nahu vaka kalosaku roh seta kai kuasa 
Ruma Hatalla, ro ede aona va one Karaja'an Allah nawa'ura mai zi woha 
nggomizoho. 11:21 Nggara savua dou ma tenggo, kai zaha ra zano 
mancihi, najagaku uma ndaina, sara'a ntauna zimasalama. 11:22 Pala 
nawarasi dou ma tenggo ese mai va sia mai deina sia ro kakoana sia, 
edempara dou ma ncewi tenggo ede zimaweha rampa sara'ana zaha ra 


zano rabanggakai va dou mantau uma ede, edempara cengga-cengga 
sara'ana ntau ra warana ede. 11:23 Dou ma wati horu Nahu, sapodakaina 
sia na'aoku Nahu, ro dou ma wati bantu Nahu, sapodakaina naka'ihaku 
karawi Nahu!" 11:24 "Nawi'i pakisi va roh seta savua-vua dou, roh ede 
nalampa rero zi hizi-hizi ma mango zi ngupakaina hizi zi sanawakaina, 
pala sia wati rakana. Vara ndedena, nggahi sia, 'Nahu zimadula mbali aka 
uma ratu'u wi! va nahu!' 11:25 Wakatu rongga sia ta aka, sia rakana uma 
ede raso ro moci. 11:26 Edempara sia laona ro wa'ana pidu roh makalai 
ma ncewi davae ntewi kaisi sia. Edempara siazoho lu'una zei dou ede 
edempara ngge'ena ta ede. Ro cumpukaina ka'ada'ana dou ede nancewi iha 
ntewi kaisi ma'uluna." 11:27 Sawa'u va nggori nggahi ndede Ruma Isa, 
savua dou siwe zi ade weki dou mamboto ede manggahi zi Ruma Isa, 
"Na'ipiku taho ra ntikana dou siwe ma ranggana ro marasusuna Ita!" 11:28 
Pala cambe va Ruma Isa, "Nancewi taho ra ntika walipu dou ma ringa ra 
kade'e nggahi ra eli Ruma Hatalla ro makalampana!" 11:29 Wunga 
mbuipu kahumbu va dou-dou Ruma Isa, Sia nuntu ra nggahi wali-Na, ro 
nggahi-Na, "Nawancuku davaena dou-dou jamana ake. Siazoho rahona 
lampa rawi mavisa ra guna loakuzu siazoho imbi zi Nahu, pala siazoho 
wati zi mbei kone savua lampa rawi mavisa ra guna, selasi visa ra guna 
Nabi Yunus. 11:30 Vune santika Nabi Yunus edezu visa ra guna zi ru'u va 
dou-dou zi kota Niniwe, ndede rauja Ana Manusia zimandazi savua visa ra 
guna zi ru'u va dou-dou jamana ake. 11:31 Wakatu ainaina kiama, Sangaji 
siwe dana ra rasa tawela Zona zimamori mbali sama-sama lavo dou-dou 
jamana ake, ro vavu ra lo'ona siazoho. Vara, va ne'ena ringa ra kade'e ngoa 
ra tei va Sulaiman maloa timba ra lemba, Sangaji siwe ede nakarawiku 
lampa ra lao ma zo'o poda ratampu'u aka sumpu dana. Pala ta ake wakatu 
ake wara ma ncewi na'e ntewi kaisi Sulaiman! 11:32 Wakatu ainaina 
kiama, dou-dou zi Niniwe zimamori mbali sama-sama lavo dou-dou 
jamana ake, ro vavu ra lo'ona siazoho, vara dou Niniwe ede wa'ura tobana 
razi dosa-dosa siazoho wakatu la Yunus mahotoba zi siazoho. Pala ta ake 
wakatu ake wara ma ncewi na'e ntewi kaisi la Yunus!" 11:33 "Wati wara 
dou ma ka'a ilo edempara cilina atao vontokaina roa. Sia nawiiku ilo ede 
zi ezi ilo, loakuzu dou ma lu'u naloaku eda taroana. 11:34 Mada edezu ilo 


zi ru'u va sarumbu. Nggara taho taroasi madamu, sara'a sarumbumu 
nataroa poda. Pala nggara gawusi madamu, sara'a sarumbumu nandazi 
rindi ncaki. 11:35 Vara ndedena, aina kabare, ai to'ina taroa ma wara zi 
nggomi ede ndazi rindi poda. 11:36 Nggara sara'a sarumbumu taroa, ro 
wati kone sato'i ma rindi, ndazi sara'a sarumbumu ede nawancuku taroa 
podana vune hina va taroa ilo." 11:37 Sawa'u va nggori nuntu ra 
nggahi-Na, savua dou Farisi ma'unda Sia mai ngaha zi umana. Edempara 
Ruma Isa lao ngahana ta ede. 11:38 Dou Farisi ede midi adena eda Ruma 
Isa ngaha kai wati waca wa'u rima-Na vune atora agama. 11:39 Vara 
ndedena nggahi Ruma zi sia, "Poda nggomizoho dou-dou Farisi 
ranginakaimu karaso mangko ro pingga tawela arina, pala ta zei sarumbu 
ndaimu vini va toku ro rawi madavae. 11:40 Nggomizoho sampula! Savua 
laina Ruma Hatalla ma ndawina ta wela arina ede, ro wa'ura ndawina wela 
zei rauna? 11:41 Ma wara zi ade mangko ro pinggamu ede, edeku zi 
pavua mbei va nggomizoho zi dou-dou mancoki mori. Kai cara ede, 
sara'ana zimandazi raso zi ru'u va nggomizoho. 11:42 Ihara nggomizoho, 
dou-dou Farisi! Hasi ngguza ra conggemu vune selasih ro inggu ro 
marakani makalaina; nggomizoho mbeimu cengga sampuru zi Ruma 
Hatalla, pala adi ro meci ra ca'u zi Ruma Hatalla wati kandazi au va 
nggomizoho. Sapodakaina edeku zi pavua karawi va nggomizoho, kai 
wati nefamu ma kalai-lai rauna. 11:43 Ihara nggomizoho, dou-dou Farisi! 
Nggomizoho maca'u hizi-hizi ma taho zi ade uma sambeakai, ro maca'u zi 
horoma va dou zi amba-amba. 11:44 Ihara nggomizoho! Nggomizoho 
vune rade mawati ntau wadu tanda, ratonda-tonda va dou kai wati 
vadena." 11:45 Savua dou guru agama ade weki siazoho manggahi zi 
Ruma Isa, "Pa Guru, kai nggahi ndede Ita, aona Ita kavawa ro katunamu 
madazoho rau!" 11:46 Cambe va Ruma Isa, "Ihara nggomizoho rau, 
guru-guru agama! Nggomizoho raho pavuamu lampa rawi ma nggonggi ro 
mbeimu atora-atora ma tani, pala ndai nggomizoho kone sato'i rau wati 
ne'emu bantu dou makalampana. 11:47 Ihara nggomizoho! Nggomizoho 
ndawimu rade zi ru'u va nabi-nabi, ma sapodakaina rahade va wa'i ra waro 
ndaizohomu. 11:48 Ndazi ndai nggomizoho mangakumu va one 
nggomizoho satuju au rawa'u karawi va wa'i ra waromu; vara siazoho 


romo mahade nabi-nabi ede ro nggomizoho ma ndawi radena. 11:49 Vara 
ndedena Loa Timba Ra Lemba Ruma Hatalla manggahi, 'Nahu 
zimanggadu zi siazoho nabi-nabi ro dou-dou ranggadu va Nahu; sarundena 
zi hade ro sarunde walina zi kancoki!' 11:50 Ruma Hatalla karawina ede 
loakuzu dou-dou jamana ake zi hukum vara rahadena zi sara'ana nabi 
ra'aipu saramba kanzadi dunia, 11:51 ratampu'u aipu rahade la Habel 
sampe wakatu rahade la Zakaria, ma ndazi zi hela mezeba ro Bait Allah. 
Imbipu: Dou-dou jamana ake pasti zi hukum vara sara'ana ede. 11:52 
Ihara nggomizoho, guru-guru agama! Kunci zi henggakai taza loa ra tingi 
zi wľ'i zi nggomizoho, pala ndai nggomizoho wati ngawamu lu'u tazema zi 
ngupakaimu loa ra tingi ede. Pala nggomizoho matapa-tapana dou-dou ma 
ne'e lu'u ta zeina!" 11:53 Wakatu tu'u wili va Ruma Isa hizi ede, guru-guru 
agama ro dou-dou Farisi katanda kavae podana rawi Ruma Isa ede. 
Siazoho tampu'ura nggawi-nggawina Sia loakuzu Sia ngawana nuntu ra 
nggahi Mavoha mboto lampa rawi. 11:54 Ro wunga ede siazoho tio 
kavaena Sia zi ngupakaina renta-Na ma ncara. 


12:1 Riwu-riwuna dou macici angi sampe wara ratonda-tonda wea ezina. 
Wakatu mbuipu dou-dou ede macici weki, nggahi Ruma Isa zi 
anamorizoho-Na, "Aina kabaremu zi vuha dou Farisi, aona nggahi Nahu, 
siazoho maca'u coro-coro. 12:2 Wati warana ma cili weki zi daloa eda, ro 
wati wara rarahasia zi dahengga. 12:3 Ranggahi va nggomizoho aipu 
wakatu aimangazi, zi ringa wakatu aimarai; ro rangoa nari va nggomizoho 
zi fiko dou zi ade kama rakavu, zi ngoa kana'e rero." 12:4 "Kawarapu, 
lengazoho-Ku! Aina dahu zi siazoho ma hade sarumbu pala wati loana 
karawi ari mai va ede. 12:5 Taho Nahu zimatema zi nggomizoho couku zi 
pavua dahukai va nggomizoho. Dahukaipu zi Ruma Hatalla! Vara sawa'u 
va hade, Sia nakuasa rau, paki zi ade anaraka! Imbipu, Siaku zi pavua 
dahukai va nggomizoho. 12:6 Lima mbua nasi karīi'i zi landa kai co'i zua 
mbua piti ma cumpukai to'i co'ina. Kone ade ndedekaina wati kone savua 
rau zi nefa va Ruma Hatalla. 12:7 Honggo zi tuta raumu wa'ura reke 
sara'ana, vara ndedena aina dahu; nggomizoho nancewi ntaumu co'i ntewi 
kaisi lavo nasi kari'i!" 12:8 "Kawara kavaepu: Dou ma mangaku zi tando 


dou mamboto va one sia vatuna Nahu, sia zimangaku rau va Ana Manusia 
zi tando mala'eka-mala'eka Ruma Hatalla. 12:9 Pala dou ma wati 
mangaku zi tando dou mamboto vara sia vatuna Nahu, sia rau wati 
mangaku va Ana Manusia zi tando mala'eka-mala'eka Ruma Hatalla. 
12:10 Nanggahisi va dou au-au daca'u Ana Manusia, sia loa zi kangampu 
wea; pala nakatuna ra kavawasi Roh Allah, sia wati loa zi kangampu wea. 
12:11 Nggara nggomizoho nawa'asi aka uma-uma sambeakai zi paresa 
ncihi ra ncaramu zi tando pamarenta atao dou mana'ekaina, aina daruramu 
mavoha vuneku carana nggomizoho horukai weki atao auku zi nggahi va 
nggomizoho. 12:12 Vara auku zi nggahi va nggomizoho ede zi tei va Roh 
Allah zi nggomizoho rakasi wakatuna." 12:13 Savua dou zi ade weki dou 
mamboto manggahi zi Ruma Isa, "Pa Guru, takau to'i va Ita zi sa'e mada 
mbei zi ru'u mada sarundena razi pasaka raw1'i va ama madazoho 
mamade." 12:14 Cambe va Ruma Isa, "Cina, cou ma rahanta Nahu ndazi 
hakim atao dou zimacengga pasaka zi ade weki nggomizoho zua?" 12:15 
Edempara zi sara'ana dou ma wara ta ede nggahi Ruma Isa, "Aina kabare 
ro tio kavaepu, ai to'ina nggomizoho na'e ademu. Vara mori manusia laina 
vara ntau ra warana, konena mboto poda ntau ra warana." 12:16 
Edempara Ruma Isa mbeina conto ra ibara ake, "Waraku savua dou 
mantau ra wara. Sia wara danana ma mboto hasi. 12:17 Dou mantau ra 
wara ede tampu'u kananuna zi adena, 'Watizu wara walina hizi zi wi'ikai 
hasi danaku. Auku aka nahu ake?' 12:18 Edempara kananu wali va sia ro 
nggahina zi weki ndama, 'Ya, nahu wara akaku; jompa-jompaku nahu 
zimakau dou rungka edempara nahu zimatu'una ma ncewi na'e. Ta'edeku zi 
wi'ikai va nahu sara'a gando ro barang-barang ma kalai. 12:19 Sawa'u va 
ede ampoku nggahi zi weki ndaiku: Nggomi malaba! Sara'ana ma taho 
wa'ura kantau va nggomi ro wati zimampoi sampe pila-pila mba'a. 
Sanawara ake! Ngaha ra nonopu ro iupu caru morimu!' 12:20 Pala nggahi 
Ruma Hatalla zi sia, 'Oe sampula! Aimangazi ake wa'u nggomi zimamade, 
edempara couku zimarakana sara'a ntau ra wara rakavoro va nggomi zi 
ru'u va ndaimu ede?' 12:21 Ndedeku ndazina zi sanikina dou mane'e ndazi 
ntau ra wara zi ru'u va weki ndai kesena, pala wati ne'ena usaha ndazi ntau 
ra wara zi tando Ruma Hatalla." 12:22 Edempara nggahi Ruma Isa zi 


anamorizoho-Na, "Vara ndedena nggahi va Nahu, 'Aina daruramu mavoha 
morimu, edezu auku zi ngaha ra nono va nggomizoho, atao auku zi kani ra 
lombo va nggomizoho.' 12:23 Mori edezu nancewi taho ntewi kaisi lavo 
ngaha ra nono, ro sarumbu ncewi taho ntewi kaisi lavo kani ra lombo. 
12:24 Tio kavaepu nasi garaha! Siazoho wati ngguza ra conggena, wati 
pakona, wati ntau rauna jompa ra lengge. Pala Ruma Hatalla mantadi 
kataho siazoho! Nggomizoho ncewi ntaumu co'i ntewi kaisi lavo nasi-nasi 
ede! 12:25 Cousi zi ade woha nggomizoho kai darura adena loa kazondo 
umuna konena sato'i? 12:26 Nggara lampa rawi mato'i ede mpoa daloa 
karawi va nggomizoho, vavauku darurakaimu zi lampa rawi-lampa rawi 
makalaina? 12:27 Tio kavaepu vune vunga-vunga bakung wokona; 
vunga-vunga ede wati karawina, wati muna rauna. Pala Sangaji Sulaiman 
ma'ipi poda ntau ra wara rau wati kanina kani ra lombo vune ntika 
vunga-vunga ede! 12:28 Mpori zi so woko zi ainaina ake ro naisi zi ka'a 
kampoi. Pala Ruma Hatalla makantikana mpori ede macaru ntika. Au 
walipu nggomizoho! Pala nggomizoho kura imbimu! 12:29 Ndazi, aina 
daruramu ro dahu ademu mavoha auku zi ngaha ra nono va nggomizoho. 
12:30 Lampa rawi vune ede zi mpou va dou ma wati pata Ruma Hatalla. 
Sapodakaina Amamu navadeku va one nggomizoho maparalu sara'ana 
ede. 12:31 Pala nggomizoho pavuaku usahamu loakuzu Ruma Hatalla 
maparentana zimorimu, ndazi ma kalaina ede zi mbei va Ruma Hatalla zi 
nggomizoho rau." 12:32 "Nggomizoho ma cuma sato'i wekimu, aina 
dahumu! Vara Amamu nasana mbei zi nggomizoho pasaka Karaja'an-Na. 
12:33 Landapu ntaumu ro mbeipu pitina zi ru'u va dou mancoki mori. 
Ndawipu zi ru'u ndaimu dompe ma wati loa mpasa, edezu ntau ra wara 
raw1'i zi saroga. Ntau ra wara ede wati loana moda vara dou mampanga 
wati loana weha ro ane wati loana ka'iha. 12:34 Vara tavera warakai ntau 
ra waramu, ta ede rauku ademu!" 12:35 "Jaga-jagapu zi sanikina lampa 
rawi. Nggomizoho pavuapu kani ncau kani ra lombo ro ilomu ngge'empa 
kaleana, 12:36 sama vune ada-ada ma wunga ngena rumana dula zi ndiha 
nikakai. Nggara dulasi rumana ede ro tokena taza, siazoho nahengga 
rociku taza. 12:37 Nalaba poda ada-ada ma raka vade va rumana wunga 
ngena wakatu maikai rumana. Imbipu: ruma ede zimasadia ro kauna 


adazohona ede doho, edempara sia zimakarawi wea zi ru'u va siazoho. 
12:38 Ndazi laba poda ada-ada ede nggara rakasi eda va rumana siazoho 
wunga ngenana, kone rumana mai wakatu voha ai atao ncewi aho walipu 
razi wakatu ede! 12:39 Kawarapu ake! Paina vadesi va dou mantau uma 
jam pila dou mampanga maina, sia najagaku loakuzu dou mampanga wati 
lu'una ade umana. 12:40 Vara ndedena nggomizoho rau pavuaku sadiamu, 
vara Ana Manusia zimamai wakatu wati zi sangka-sangka va 
nggomizoho." 12:41 "Ruma, savua ngoa ra tei ede zi ru'u va madazoho 
atao zi sara'ana dou?" sozi va la Petrus. 12:42 Cambe va Ruma, "Couku 
ada ma to'a ro loa timba ra lemba ndazina zi hanta va rumana ndazi dou 
mana'ekaina zi ade ada-ada makalai loakuzu sia mbeina ngaha siazoho 
rakasi wakatuna? 12:43 Ndazi neojara adena ada ede nadula mbalisi 
rumana ro rakana eda sia wunga kalampana taki ra putana! 12:44 Imbipu: 
Rumana ede na'imbikaiku zi sara'a ntau ra warana zi adana ede. 12:45 Pala 
nggarasi ada dou ede nanggahisi zi adena, 'Ruma nahu na'ahopu dula 
mbalina,' edempara sia nduku sara'ana ada ro ngaha ra nonona sampe 
mawukaina, 12:46 ndazi dula rumana zi ainaina ro jam wati rasangka- 
sangka va sia. Ro adana ede kancoki podana va rumana ro kandazina sama 
vune dou-dou ma wati to'a zi Ruma Hatalla. 12:47 Ada ma vade zi ne'e va 
rumana, pala wati sadiana ro wati karawina rakane'e va rumana ede, zi 
cambo ka'ipi. 12:48 Pala ada ma wati vade rakane'e va rumana, edempara 
karawina ma ncara ndazina pavuaku zi cambo, zi cambo kanarimpa. Vara 
dou rawa'u mbei kamboto, zi sia zi raho pavua mamboto rau. Ro dou 
marawa'u imbi kambotokai, zi sia ziraho kamboto rau." 12:49 "Nahu 
maiku zimakawontu ngga'a na'e zi dunia ake. Nawancuku tahona nggarasi 
afina wa'ura kalea! 12:50 Wara walipu susa ra ncoki ma ipi poda zi pavua 
kalampa va Nahu. Ro ngango poda ade-Ku sawatipu ndazina ede. 12:51 
Savua kacai va nggomizoho Nahu maiku zi dunia ake mai wa'a zi 
damekai? Wati, laina zi damekai, malaisi zi aokai angi. 12:52 Tampu'u 
ake, iwa ra weki ma wara lima dou zimamusu angi, tolu vae zuana, atao 
zua vae toluna. 12:53 Ama zima'ao anana ma mone ro ana monena zima'ao 
amana. Ina ma'ao ana siwena ro ana siwena ma'ao inana. Ina riana zima'ao 
rido siwena ro rido siwena zima'ao ina rianana." 12:54 Ruma Isa nggahi 


rauna zi dou mamboto, "Nggara edasi va nggomizoho apu mateka zi 
savae zina, nggomizoho nggahi lalomu, "Zimalondo ura.' Ro poda-poda 
ura. 12:55 Nggara iusi va nggomizoho mai angi mamai zo mai, 
nggomizoho manggahiku, 'Zimapana.' Ro poda-poda pana. 12:56 
Nggomizoho dou ma ca'u coro-coro! Nggomizoho maloaku takasi 
ka'ada'ana ai ra liro kai tiomu ka'ada'ana langi ra dana. Vavauku 
tanda-tanda jamana ake wati loa tavi va nggomizoho?" 12:57 "Vavauku 
nggomizoho wati loakaimu kazale va ndaimu au ma taho? 12:58 Nggara 
warasi dou mada'awa nggomizoho aka kanto pangadila, usaha sawa'u- 
wa'upu zi kanggorimu parakara ede lavo sia wunga mbuipu nggomizoho zi 
woha ncai. Nggara watisi, pea sia narandaku nggomizoho zi tando hakim 
ro hakim ede nazonggoku nggomizoho zi palisi, ro palisi nakalu'uku 
nggomizoho ade uma bui. 12:59 Imbipu! Nggomizoho wati zimalosa zi 
ade uma bui sawatipu cola kanggori dendamu." 


13:1 Ziwakatu ede dou caritana zi Ruma Isa mavoha pila-pila dou Galilea 
rahade va Pilatus, wakatu siazoho wunga zonggo ra mbeina koroba zi 
Ruma Hatalla. 13:2 Cambe va Ruma Isa mavoha carita ede, nggahi Ruma 
Isa "Vara dou-dou Galilea ede rahade vune ede, kacai va nggomizoho ede 
bukutina siazoho mancewi dosa ntewi kaisi lavo sara'ana dou Galilea ma 
kalai? 13:3 Sama sakali wati! Pala kawarapu: nggara nggomizoho watisi 
pakimu cara morimu madavae ro mai satandomu zi Ruma Hatalla, 
nggomizoho sara'ana zimamade rau, vune siazoho. 13:4 Vune rauku lavo 
sampuru waru dou ma made zi Siloam, wakatu mbo'o pita va uma 
mazese? Kacai va nggomizoho ede katadana siazoho nancewi mboto 
dosana ntewi kaisi lavo dou-dou makalai ma ngge'e zi Yerusalem? 13:5 
Sama sakali wati! Nahu manggahi sakali wali: Nggomizoho nggara watisi 
pakimu rawi madavae ro mai satandomu zi Ruma Hatalla, nggomizoho 
sara'ana zimamade rau vune siazoho." 13:6 Sawa'u va ede Ruma Isa carita 
rauna conto ra ibara ake, "Wara savua dou mantau fu'u ara zi nggaro 
anggona. Zi savua ainaina sia lao ngupana wua zi fu'u haju ede, pala wati 
rakana eda kone savua rau. 13:7 Ndazi, nggahi sia zi dou matonggu 
nggarona, 'Tiopu, wa'ura tolu mba'a nahu maiku ta ake zi ngupakaiku wua 


ara zi fu'u ara ake, pala wati rakaku eda kone savua rau. Natahopu vo'omu 
fu'u haju ede! Sia nakampoimpa ngaha ra nono ade dana!' 13:8 Pala cambe 
va dou mataki tonggu nggaro ede, 'Pa, co'opu sia morina samba'a wali. 
Mada zimamaco hekona dana ro tauku pupu. 13:9 Kombisi sia nambua zi 
mba'a satando. Pala nggara watisi, loa kau va Ita vo'o fu'u haju ede.' " 
13:10 Zi savua ainaina Sabat, Ruma Isa mangoa ra tei zi savua uma 
sambeakai. 13:11 Ta ede wara savua dou siwe ma wa'ura sampuru waru 
mba'a supu, vara wara roh seta zi ade sarumbuna. Dou siwe ede nambuku 
ro wati loana kizi kampende. 13:12 Wakatu eda va Ruma Isa sia, nggahi 
Ruma Isa zi sia, "Ina, ita wa'ura hori weki razi supumu!" 13:13 Edempara 
Ruma Isa tohona rima-Na ese wawo dou siwe ede, ro wakatu ede lalo sia 
kizi mpendena edempara sia roi ra wadina Ruma Hatalla. 13:14 Dou 
mana'ekai uma sambea ede mbanina, vara Ruma Isa katahona dou wakatu 
ainaina Sabat, vara ndedena sia nggahina zi dou-dou, "Wara ini nai zi 
karawikai; maipu zi ainaina ede zi kataho weakai supumu, aina zi ainaina 
Sabat!" 13:15 Cambe va Ruma, "Nggomizoho ake maca'u coro-coro! Zi 
ainaina Sabat samenana dou nahoriku capi atao keledaina razi kandana ro 
wa'a kalosana zi mbeikaina nono. 13:16 Ta ake wara savua dou siwe 
londo ra mai la Ibrahim, ma wa'ura sampuru waru mba'a ntoina ziki va 
Ibilis. Savua sia wati loa zihori wea razi ade razikikai ede zi ainaina 
Sabat?" 13:17 Cambe va Ruma Isa ede nakandaziku dou-dou ma musu 
Ruma Isa maja poda; pala sara'ana dou-dou makalaina nasana adena eda 
sara'a ma visa ra guna rakarawi va Ruma Isa. 13:18 Sozi va Ruma Isa, 
"Karaja'an Allah, vuneku ka'ada'ana? Kai auku loa zintewikai va Nahu? 
13:19 Ka'ada'ana vune conto ra ibara ake. Sanggini isi sawi ra weha va 
savua dou edempara ngguzana zi nggarona. Isi ede woko edempara ndazi 
fu'u haju, ro nasi-nasi ndawina sovu zi sanga-sanga fu'u haju ede." 13:20 
Sozi va Ruma Isa sakali wali, "Karaja'an Allah, kai auku zi kantewikai va 
Nahu ka'ada'ana? 13:21 Ka'ada'ana vune vuha raweha va dou siwe 
edempara ncambu lavona kai upa mpuru lite muvu, sampe howo sara'ana." 
13:22 Zi ade lampa ra laokaina lao aka Yerusalem, Ruma Isa lampa saina 
zi kota-kota ro kampo-kampo ro ngoa ra tei salahona. 13:23 Edempara 
wara dou masozi zi Sia, " Pa, savua sato'impa dou zi kasalama?" Cambe 


va Ruma Isa, 13:24 "Usahapu lu'u kai taza ncai ma tuka. Vara kawarapu! 
Mboto dou mane'e lu'u pala wati loana. 13:25 Wakatu vola dou mantau 
uma, ro kavuna taza ncaina, nggomizoho kizi ta ari lua ro tampu'umu 
toke-toke taza ro nggahimu, 'Ruma, tahengga to'ipu taza zi ru'u va 
madazoho!' Ruma ede zimacambena, 'Nahu wati vadeku nggomizoho 
ramaimu tave!' 13:26 Nggomizoho zimacambe, 'Madazoho wa'ura ngaha 
ra nono samamu lavo Ita, ro Ita wa'ura ngoa ra tei raumu zi ncai-ncai kota 
madazoho!' 13:27 Pala Ruma ede zimanggahi walina, 'Nahu wati vadeku 
nggomizoho ratavena. Lao pesopu wekimu ta ake, nggomizoho makarawi 
ma davae!' 13:28 Wakatu eda va nggomizoho la Ibrahim, la Ishak, ro la 
Yakub ro sara'ana nabi makazihi ade zi ade Karaja'an Allah, nggomizoho 
zimanangi ro ncoki ra susa iumu vara ndai nggomizoho zivaka kalosa! 
13:29 Dou-dou zimamai ele mai ro mai zimai, mai zamai ro mai zomaina, 
ro zimakazihi ade zi ade Karaja'an Allah. 13:30 Sapodakaina, wara dou 
macumpukaina zimandazi dou masarambakaina, ro wara dou 
masarambakaina zimandazi dou macumpukaina." 13:31 Zīwakatu ede 
wa'u, wara pila-pila dou Farisi maina zi Ruma Isa ro nggahina, "Aina 
ngge'emu ta ake! Laopu zi hizi makalai, vara Herodes mane'e hade Ita." 
13:32 Cambe va Ruma Isa, "Laopu ro ngoapu zi dou ma wati wara onena 
ede, 'Ainaina ake ro naisi Nahu mavaka kalosa roh seta ro kataho dou 
masupu, pala zi ainaina katolukaina, Nahu zimakanggorina karawi-Ku.' 
13:33 Kone ade ndedena Nahu pavuaku lampa ra lao wali zi ainaina ake, 
naisi ro zizisi, vara wati tahona savua dou nabi zi hade ari mai va 
Yerusalem. 13:34 Yerusalem, Yerusalem! Nabi-nabi hade va nggomi! 
Dou-dou ra nggadu va Ruma Hatalla vale va nggomi kai wadu sampe 
madena! Wa'ura pila-pila kali Nahu ne'eku pohu sara'ana doumu vune ina 
janga mahoru ana-anana tapita kaletena, pala nggomi wati ngawamu! 
13:35 Vara ndedena Ruma Hatalla wati zende ra wa'a walina nggomi. Zi 
vademu, tampu'u ake nggomi wati zima'eda Nahu wali, sampe nggahi 
nggomi, 'Taho Ra Ntai Sia ma mai kai ngara Ruma.’ " 


14:1 Zi savua ainaina Sabat Ruma Isa lao ngahana aka savua uma dou 
mana'ekai Farisi. Ta ede dou-dou tio kavae podana Ruma Isa. 14:2 


Edempara Ruma Isa mai raka va dou ma supu mbowi, ezi ro rimana 
wa'ura winte. 14:3 Edempara sozi va Ruma Isa zi guru-guru agama ro 
dou-dou Farisi ma wara ta ede, "Nggahi va hukum agama ndaita, savua 
loaku ndaita kataho dou masupu zi ainaina Sabat atao wati?" 14:4 
Guru-guru agama ro dou-dou Farisi ede namidimpa. Edempara ou va 
Ruma Isa dou ede ro katahona sia, edempara kauna lao sia. 14:5 Sawa'u 
va ede nggahi Ruma Isa zi dou-dou, "Misampara savua dou zi ade weki 
nggomizoho mantau ana atao savua capi ma mavu ade temba zi ainaina 
Sabat, savua sia wati hinti kalosa rocina anana atao capi ede zi ainaina ede 
wa'u?" 14:6 Pala wati kone savua dou maloana cambe zi Ruma Isa 
mavoha lampa rawi ede. 14:7 Eda va Ruma Isa wara tamu-tamu ma 
kazale hizi-hizi ma ipi taho. Vara ndedena Sia mbema ngoa ra tei ede zi 
siazoho sara'ana. 14:8 "Na'undasi va dou nggomizoho aka ndiha nikakai, 
aina lao dohomu zi hizi mataho tazeina. Vara wara deka dou makalai ma 
ncewi penti ntewi kaisi lavo nggomizoho ra'unda rau, 14:9 ndazina dou 
mantau uma ma wa'ura unda nggomizoho zuana ede, kai tani adena maina 
zi nggomizoho ro nggahina, 'Mboto kangampu, hizi ake wa'ura sadia zi 
ru'u va dou mamai aka.' Edempara kai maja poda ademu nggomi pesomu 
weki lao dohomu ta ari nganto podana. 14:10 Vara ndedena, na'undasi va 
dou nggomizoho, kazalepu hizi ma ari nganto podana, loakuzu dou 
mantau uma zimamai rakana nggomizoho ro nanggahiku zi nggomizoho, 
'Soba, mai tadohoku zi hizi ma ncewi taho.' Ade ndendekaina nggomizoho 
zi horoma va dou zi tando sara'a dou ra'unda ma kalaina. 14:11 Vara 
sanikina dou ma ka'ese weki zi ka'awa, pala ma ka'awa weki zi kazese." 
14:12 Edempara nggahi Ruma Isa zi dou mantau uma, "Ma'undasi dou 
zimangaha ndiha aimarai atao ngaha ndiha aimangazi, aina undamu lenga 
atao sa'e ro arimu atao iwa ra wekimu atao dou-dou zikompe ra peimu ma 
ntau ra wara. Vara peade siazoho zima'unda nggomi rau, ro kai ndedena 
nggomi zi matarima cepekai rakarawimu ede. 14:13 Ndazi, makarawisi 
ndiha, undapu dou mancoki mori, dou mampako ra mpedu, dou mamade 
vinci, ro dou mambuda. 14:14 Nggomi zi mbei bareka, vara dou-dou ede 
wati loana cepe ratahomu ede. Rawimu mataho ede zi cepe va Ruma 
Hatalla wakatu dou-dou ma taho rakamori mbali razi madena." 14:15 


Wakatu savua dou zi ade weki dou ma ngaha sama-sama ta ede ringana 
nggahi ra eli Ruma Isa, nggahi sia, "Taho ra ntika dou maraka ngaha ra 
nono rakavua wea va Ruma Hatalla zi ade Karaja'an Allah!" 14:16 Pala 
nggahi Ruma Isa zi dou ede, "Zisavua wakatu waraku savua dou 
makarawi ndiha ma na'e ro undana mboto dou. 14:17 Rakara wakatuna zi 
tampu'ukai ndiha, dou ede kauna adana lao zi dou-dou ra'unda ro 
nggahina, 'Santaveta tamaira, sara'ana wa'ura sadia! 14:18 Pala siazoho 
sara'ana, savua-vua dou tampu'u raho kangampu. Ma sarambakaina 
manggahi zi ada ede, 'Nahu vou podapu raweliku dana, ro paraluku lao 
paresa. Kangampu weapu nahu.' 14:19 Ma kalaina manggahi, 'Nahu vou 
podapu raweliku lima oka capi, ro ne'eku coba tio capi-capi ede. 
Kangampu weapu nahu.' 14:20 Ma kalai walina manggahi, 'Nahu vou 
podapu nikaku, vara ndedena nahu wati loaku lao.' 14:21 Ada dou ede 
dulana ro ngoana lampa rawi ede zi rumana. Rumana ede nambani podaku, 
ro nggahina zi adana ede, 'Lao rocipu zi ncai-ncai ro zi gang-gang zi kota. 
Mai wa'apu ta ake dou mancoki mori, dou mampako ra mpedu, dou 
mambuda ro dou mamade vinci.' 14:22 Edempara nggahi adana ede, 
'Ruma, rakaukai va Ita wa'ura karawi va mada, pala hizi mbuipu mbotona.' 
14:23 Edempara nggahi dou mantau rawi ede, 'Laopu zi ncai-ncai bari ro 
zi ncai-ncai to'i ari mai va kota, ro kau pavuapu dou-dou mai, loakuzu uma 
nahu vinina. 14:24 Kawarapu! Wati kone savua dou zi ade weki dou 
ra'unda ede zimaloana ngaha ra nono zi ade ndihakai nahu ake.'" 14:25 
Mboto dou malampa vatu Ruma Isa. Tambari Ruma Isa ro nggahina zi 
siazoho, 14:26 "Nggara dou namaisi zi Nahu, pala nancewipu meci ra 
ca'una inana, amana, weina, anazohona, sa'e ra arizohona, kone sarumbu 
ndaina, sia wati loana vatu Nahu. 14:27 Dou ma wati ngawa tundu salibna 
ro vatuna Nahu, wati loana zimavatu Nahu. 14:28 Nggara savua dou zi 
ade weki nggomizoho mane'e tu'u savua uma zese, tantu sia nadoho reke 
wa'uku piti zi tu'ukai loakuzu sia vadena savua piti rasadia nancihi zi 
kanggorikai uma zese ede atao wati. 14:29 Vara watisi wa'u va sia 
kanggorina, sapodakaina dasa wa'ura ndawi, ndazi sara'a dou ma edana 
rawi ede zimaharikaina. 14:30 Siazoho zimanggahi, 'Ii, dou ake natu'u 
uma, pala wati wa'una kanggori!' 14:31 Nggara savua dou sangaji ma ntau 


sampuru riwu tentara mane'e lewa lavo sangaji makalai ma ntau zua puru 
riwu tentara, tantu sangaji ede nadoho kananu wa'uku savua sia natenggo 
zimalewa lavo musuna ede. 14:32 Nggara navadesi va sia va one sia wati 
wa'una ao musuna, tantu wakatu musuna mbuipu zo'ona, sia nanggaduku 
dou zi rahokaina taho ro musuna ede." 14:33 Cumpukaina nggahi Ruma 
Isa, "Ndede rau nggomizoho. Wati kone savua dou zi ade weki 
nggomizoho zimaloa vatu Nahu, nggarasi sia watisi koroba sara'ana 
au-au." 14:34 "Sia ede taho, pala nandazisi cava, savua loaku zi kandanga 
mbali? 14:35 Watira wara one walina, nataho zi ru'u va oma ro zi ru'u va 
pupu. Ndazi zi pakimpa. Nggara mantausi fiko, ringa ra kade'epu!" 


15:1 Zisavua ainaina, mboto dou mataki tagi bea ro dou-dou ra wi'ikai 
wati taho va ela dou, mai kade'ena nuntu ra nggahi Ruma Isa. 15:2 
Dou-dou Farisi ro guru-guru agama tampu'ura bada reze. Nggahi siazoho, 
"Ci, dou ake natarima aoku dou ma'iha ro nanaha ngaha samaku lavo 
siazoho!" 15:3 Vara ndedena Ruma Isa caritana zi siazoho conto ra ibara 
ake, 15:4 "Misampara savua dou zi ade weki nggomizoho wara ntaumu 
saratu mbua jimba, edempara moda savua -- auku zi karawi va sia? Pasti 
sia natu'u wi'iku jimba ma ciwimpuru ciwi mbua ede zi so mpori, ro nalao 
ngupaku ma moda ede sarakakaina. 15:5 Ro nggara raka edasi va sia 
jimbana ede, sia naneo poda adena ndazi tundu va sia jimbana ede, 15:6 
edempara wa'a kadulana. Sawa'u va ede sia ouna lengazohona ro dou-dou 
zikompe ra peina, ro nggahina, 'Mai ndaita kazihiku ade. Jimbaku ma 
moda wa'ura eda mbaliku!' 15:7 Ndede rauku zi saroga wara kazihi ade 
ma ncewi na'e vara savua dou madosa ma toba, ntewi kaisi ro zi ade 
ciwimpuru ciwi dou ma wa'ura taho ro wati paraluna tobana." 15:8 "Atao 
misampara savua dou siwe mantau sampuru mbua piti salaka, edempara 
moda savua -- auku zi karawi va sia? Sia naka'aku ilo ro nacafiku umana 
ro nangupaku tave-ve sampe sarakakaina pitina ede. 15:9 Wakatu raka 
eda mbali va sia pitina ede, sia ouna lengazohona ro dou-dou zikompe ra 
peina, edempara nggahina, 'Nahu neo poda adeku wa'ura eda mbaliku 
pitiku ma moda. Mai ndai takazihiku ade!' 15:10 Ndede rau mala'eka 
Ruma Hatalla neo adena nggara warasi savua dou madavae matoba razi 


dosa-dosana. Imbipu!" 15:11 Nggahi wali Ruma Isa, "Waraku savua dou 
ama ma ntau zua dou ana mone. 15:12 Ma cumpukaina nggahina zi sia, 
'Ama, tambei to'ipu zi mada wunga ake ru'uku zi ade ntau ra wara ndaita.' 
Edempara mbeikai va amana ntau ra wara ede kai cengga zua lavo sa'ena. 
15:13 Pila-pila nai sawa'u va ede ana macumpukaina ede landana pasaka 
ru'una ede edempara laona aka dana ra rasa ma zo'o. Ta aka sia balanja 
ka'ihana piti kai mori mbocu ra mawu. 15:14 Wakatu cumpu sara'a pitina, 
ndazira zi dana ra rasa ede sarahizo ma ipi poda, ndazina sia tampu'ura 
ncoki morina. 15:15 Edempara sia laona karawi zi savua dou zi ade rasa 
ede, ma kauna sia lao aka omana matonggu wawina. 15:16 Sia na'ipi 
podaku hizona ndazina ne'eku isi lokona kai ngaha ra nono rangaha 
wawi-wawi ede. Konena sia nawancuku hizona, wati kone savua dou 
mambeina ngaha ra nono zi sia. 15:17 Cumpukaina sia kawarana weki ro 
nggahina, 'Dou-dou ma karawi zi amaku naremba poda ngaha ra nonona, 
ro nahu ta ake ne'empara made sarahizo! 15:18 Nahu zimalao aka amaku, 
ro kanggahi zi sia: Ama, mada wa'ura dosa zi Ruma Hatalla ro zi Ita. 
15:19 Watira patu walina mada ake zi pehekai ana Ita. Wi'ikaipu mada 
ake dou makarawi ngaha gaji zi Ita.' 15:20 Edempara lao sia dula aka uma 
amana. Mbuipu zo'o lavo umana, sia wa'ura eda va amana. Kai kasi ade 
poda va amana rai weha aona sia, edempara pohu ra ngilu va amana. 
15:21 'Ama,' nggahi anana ede,'mada wa'ura dosa zi Ruma Hatalla ro zi 
Ita. Watira patu walina mada zi pehekai ana Ita.' 15:22 Pala ou va amana 
adazohona ro nggahina, 'Roci! Wehapu kani ra lombo ma ncewi ntika, ro 
kakanikaipu sia. Kakani weapu sinci zi kangge rimana, ro sapatu zi ezina. 
15:23 Sawa'u va ede wehapu ana capi ma mpore ro sambelepu. Ndai 
zimangaha ndiha ro kazihi ade. 15:24 Vara anaku ake wa'ura made, ake 
wa'ura mori mbali; sia wa'ura moda, ake wa'ura raka eda mbali.' Edempara 
siazoho tampu'una ngaha ndiha. 15:25 Wunga mbuipu ade ndiha ede, ana 
ma sarambakaina wara zi oma. Wakatu dula sia ro zenimpara lavo umana, 
sia ringana eli musik ro dou-dou matari. 15:26 Sia ouna savua dou ada zi 
ade weki adazohona, edempara sozi va sia, 'Wara au mandazi zi uma?' 
15:27 Cambe va adana ede, 'Arimu wa'ura mai mbali! Ro Amamu wa'ura 
kauna sambele ana capi ma mpore, vara sia wa'ura raka mbalina anana ade 


ka'ada'ana salama!' 15:28 Ana ma sasa'ekaina ede nambani podaku ndazi 
sia wati ngawana lu'u ade uma. Edempara losa amana ro siwina sia kau 
lu'u. 15:29 Pala nggahi sia, 'Pila-pila mba'a ntoina mada karawi kapodaku 
ade zi ru'u Ita. Watipu iuku mada dangawa rakaukai va Ita. Ro au rambei 
va Ita zi mada? Kone savua mbe'e rau watipu iuku mbei va Ita zi ngaha 
ndihakaiku lavo lengazohoku! 15:30 Ana Ita ede wa'ura kampoina ntau ra 
wara Ita lavo dou-dou siwe masunda, pala wakatu sia dulana, sambele va 
Ita ana capi ma mpore zi ru'u va sia!' 15:31 'Anaku,' cambe va amana, 
'nggomi mawara ncau ta ake lavo nahu. Samenana ntau nahu edezu ntau 
nggomi rau. 15:32 Pala ndai pavuaku ngaha ndiha ro kazihi ade, vara 
arimu wa'ura made, pala ake wa'ura mori mbali; sia wa'ura moda, pala ake 
wa'ura eda mbali.'" 


16:1 Nggahi Ruma Isa zi anamorizoho-Na, "Waraku savua dou mantau ra 
wara. Sia nantau dou mavora pitina ma uru wea ntau ra warana. Dou 
mantau ra wara ede rakana vade va one dou mavora pitina ede balanja 
ka'ihana piti sia. 16:2 Ndazi ou va sia dou mavora pitina ede ro nggahina, 
'Au ake raringa va nahu mavoha nggomi? Ake, mbeipu zi nahu lapora 
malengka mavoha karawimu ma'uru wea ntau ra wara nahu. Nggomi wati 
loa walimu ndazi dou mataki vora piti nahu.' 16:3 Edempara kananu va 
dou mavora piti ede, 'Auku zi karawi va nahu ake? Ruma nahu nane'eku 
kalosa nahu ade karawikaiku. Maco dana nahu wati tenggoku; raho 
sadeka rero, nahu maja. 16:4 Nahu wara akaku; nakalosasi va ruma nahu 
ade karawikaiku, nahu pavuaku ntau mboto lengaku ma ngawa weha 
ngge'e lavo nahu zi umana!' 16:5 Ndazi dou mavora piti ede ouna sanikina 
dou ma nconggo zi rumana. Zimasarambakaina, nggahi sia, 'Savune 
nconggomu zi ruma nahu?' 16:6 Cambe va dou ede, 'Saratu roa mina 
zaitun.' Nggahi dou mavora piti ede zi sia, 'Ake sura nconggomu. Dohopu 
ro tunti rocipu: lima mpuru.' 16:7 Edempara nggahi sia zi dou ma 
kazuakaina, 'Ro nggomi cina, savune nconggo nggomi?' Cambe va dou 
ede, 'Sariwu karu gando.' Nggahi dou mavora piti ede zi sia, 'Ake sura 
nconggomu. Tuntipu: waru ratu.' 16:8 Edempara ruma dou mavora piti 
ede ma wati ntiri ra rombo ede roina zi dou mavora pitina ede vara ruku ra 


rawina ma mboto aka ede; vara dou-dou dunia ake nancewi loa akana 
ma'ato zi ru'u siazoho ntewi kaisi lavo dou-dou ma mori ade taroakaina." 
16:9 Edempara Ruma Isa nuntu ra nggahi walina, nggahi-Na, "Ringapu! 
Kanipu ntau ra wara dunia ake zi rakakaimu lenga, loakuzu watisi ntauna 
co' ntau ra wara dunia ake wali, nggomizoho zi tarima zi hizi ngge'ekai 
ma'ederahizi. 16:10 Dou ma loa zi imbi zi ade lampa rawi mato'i, loa zi 
imbi rau zi ade lampa rawi mana'e. Pala dou ma wati loa zi imbikai zi ade 
lampa rawi mato'i, wati loa zi imbi rau zi ade lampa rawi mana'e. 16:11 
Ndazi, nggara mavoha ntau ra wara dunia ake nggomizoho wati loa zi 
imbikai, couku mangawana imbikai zi nggomizoho ntau ra wara maraso? 
16:12 Ro mavoha barang ntau dou makalai, nggomizoho wa'ura wara 
bukutina wati loa zi imbikai, couku mangawa mbei zi nggomizoho au ma 
ndazi naumu? 16:13 Wati wara kone savua dou maloa karawi zi ru'u va 
zua dou ruma; vara sia nancewi meci ra ca'uku ma savuana ntewi kaisi 
lavo ma kalama, atao sia nancewi to'aku zi rumana ma savua ntewi kaisi 
lavo ma kalaina. Ndede rau nggomizoho. Nggomizoho wati loamu karawi 
zi ru'u va Ruma Hatalla ro zi ru'u va ntau ra wara raumu." 16:14 Dou-dou 
Farisi naringa sara'aku nggahi ra eli Ruma Isa. Edempara siazoho 
harikaina Sia, vara siazoho naca'u zi piti. 16:15 Pala nggahi Ruma Isa zi 
siazoho, "Nggomizohora ma zi tando dou makalai zi edamu nancihiku, 
pala Ruma Hatalla navadeku isi ademu. Vara au rawrikai va manusia ese, 
nantanda ka'awa va Ruma Hatalla. 16:16 Hukum rambei va la Musa ro 
ngoa ra tei va nabi-nabi, ngge'empa kani sampe jamana la Yahya Mataki 
kandeu karaso dou. Ratampu'u wakatu ede Haba Mataho mavoha 
Karaja'an Allah zi ngoa ra kahaba ncau. Ro dou mapavua weki zimandazi 
anggota ela Karaja'an Allah. 16:17 Pala nancewi mozapu mbora langi ro 
dana, ntewi kaisi lavo savua huruf zi ade Hukum Allah madandazi. 16:18 
Cou mawi' weina edempara nika walina lavo dou siwe makalai, dou ede 
najinaku. Ro dou ma nika lavo dou siwe rawi' va rahina, najina rauku." 
16:19 "Waraku savua dou mantau ra wara. Kani ra lombona na'ipiku 
nggalina. Ro mori ra wokona sanai-nai na'ipiku caruna. 16:20 Zitando taza 
umana wara rawi' savua dou mancoki mori mangara la Lazarus. 
Sarumbuna vini va mba'a. 16:21 Sia nane'e isi lokona kai onu-onu 


maramavu razi meja dou mantau ra wara ede. Lako namai nelaku mba'ana. 
16:22 Dou mancoki mori ede madena, edempara wa'a va mala'eka aka 
hizi mataho ra ntika zi kompe Ibrahim zi saroga. Dou mantau ra wara ede 
made rauna ro umbu va dou. 16:23 Zi dunia dou mamade sia na'ipiku susa 
ra ncoki iuna. Ro wakatu ntanda ca'ese va sia, sia edana Ibrahim zi hizi ma 
zo'o ro la Lazarus wara zi kompe Ibrahim. 16:24 'Ama Ibrahim!" nggao va 
dou mantau ra wara ede. 'Takasi to'pu ademu zi mada. Takau to'ipu la 
Lazarus zeta kanggena zi ade oi edempara mai veca weana rera mada. 
Mada susa ra ncoki poda iuku zi ade afi ake!' 16:25 Pala cambe va 
Ibrahim, 'Kawarapu anaku: selama morimu nggomi wa'ura rakamu 
sara'ana ma taho-taho, la Lazarus rakana ma iha ncau. Ake sia nasana iuna 
ta ake, ro nggomi susa ra ncoki iumu. 16:26 Ari mai va ede, zi hela 
nggomi ro nami wa'ura ndawi savua rengge ma na'e, loakuzu dou ta ake 
wati loana lao ta aka ro dou ta aka wati loana mai ta ake!' 16:27 ' Nggara 
ndedesi, Pa,' nggahi dou mantau ra wara ede, 'mada maraho nemba zi Ita 
takau to'ipu la Lazarus lao aka uma ama mada. 16:28 Wara lima sa'e ro ari 
mada ta ede. Takau to'ipu la Lazarus ngoa ra kawara siazoho, loakuzu 
aina siazoho rau mavu zi hizi kancokikai ake.' 16:29 Cambe va Ibrahim, 
'Siazoho wa'ura ntauna buku-buku Musa ro buku-buku nabi-nabi! Co'opu 
siazoho vatuna au ratunti zi ade buku-buku ede!' 16:30 Pala cambe va dou 
mantau ra wara ede, 'Ede wati ncihina, Ama Ibrahim. Pala nggara warasi 
dou mamade mamori mbali ro maina zi siazoho, siazoho natoba razi 
dosa-dosa siazoho.' 16:31 Pala nggahi Ibrahim, 'Nggara siazoho watisi 
kade'ena ra kaukai va la Musa ro nabi-nabi, pasti siazoho wati zi ma'imbi 
rau, konena wara dou mamade ma mori mbali.' " 


17:1 Nggahi Ruma Isa zi anamorizoho-Na, "Lampa rawi-lampa rawi ma 
kandazina dou karawina dosa pasti zimawara. Pala ihara dou ma 
rakandazina! 17:2 Natahopu wadu nggirukai ziki zi wo'ona, edempara sia 
zipaki zi ade moti nggarasi sia makandazina savua dou ade weki dou-dou 
mato" ake karawina dosa. 17:3 Vara ndedena, aina kabare! Nggarasi 
cinamu makarawi dosa, rojopu sia. Nggara sincisi adena, kangampu 
weapu sia. 17:4 Nggarasi sia nakarawisi mancara zi nggomi pidu kali 


sanai ro saniki maina zi nggomi ro nggahina, 'Nahu raho kangampu,' 
kangampu weapu sia." 17:5 Nggahi rasu-rasu zi Ruma Isa, "Ruma, 
takatenggo to'ipu imbi la madazoho." 17:6 Cambe va Ruma, "Nggara 
nggomizoho mantausi imbi vune na'e isi sawi, nggomizoho maloaku 
nggahi zi fu'u murbei ake, 'Tambonggepu nggomi ro nconggepu zi moti,' 
pasti fu'u haju ake zimavatu parenta nggomizoho." 17:7 "Misakai savua 
dou zi ade weki nggomizoho mantau ada ma rawi dana zi oma atao 
mangena jimba. Nadulasi ada ede, savua sia nanggahiku zi adana, 'Mai 
ngaha rocipu'? 17:8 Tantu wati! Pala sia nanggahiku zi adana ede, 'Sadia 
weapu ngaha ra nono nahu. Kanipu kani ra lombo maraso ro doho 
tonggupu nahu mawunga ngaha ra nono; sawa'u va ede nggomi ampomu 
loa ngaha.' 17:9 Ada ede wati paraluna ziroi vara wa'ura vatuna parenta 
rumana. 17:10 Ndede rauja nggomizoho. Nggara wa'usi nggomizoho 
karawi sara'a rakaukai zi nggomizoho, nggahipu, 'Madazoho ake adampa; 
madazoho cuma karawi zi pavua karawi va madazoho.'" 17:11 Wunga 
lampa laona aka Yerusalem, Ruma Isa lampana tancai makahampakai 
dana ra rasa Samaria ro Galilea. 17:12 Wakatu lu'u zi savua kampo, Sia 
mai raka va sampuru dou ma supu ncola. Siazoho kizi zo'ona 17:13 ro 
kanggicana, "Ruma Isa! Takasi ade to'ipu zi madazoho!" 17:14 Wakatu 
eda va Ruma Isa siazoho, nggahi Sia, "Laopu zi imam-imam, rahopu 
siazoho paresa wea sarumbumu." Wunga ade lampa laona siazoho, mbora 
lalompa supu siazoho. 17:15 Wakatu savua dou ade weki siazoho 
kawarana weki va one sia wa'ura taho, sia dula mbalina ro roi ra wadina 
Ruma Hatalla. 17:16 Edempara zi tando Ruma Isa, sia sujuna ro nggahina 
tarima kasi zi Sia. Dou ede dou Samaria. 17:17 Edempara nggahi Ruma 
Isa, "Savua laina wara sampuru dou ra kataho wea supuna? Taveku ma 
ciwi dou walina? 17:18 Vavauku dou lai rasa ake mpoampa ma dula mbali 
marenta tarima kasi zi Ruma Hatalla?" 17:19 Edempara nggahi Ruma Isa 
zi dou ede, "Tu'ura, ro laora. Vara nggomi imbimu zi Nahu, nggomi taho." 
17:20 Pila-pila dou Farisi sozina zi Ruma Isa vune aiku mai Karaja'an 
Allah. Cambe va Ruma Isa, "Karaja'an Allah wati tampu'ukaina kai 
tanda-tanda zi loa eda va dou, 17:21 ndazina dou naloaku nggahi, 'Mai tio, 
akeku sia!' atao, 'Ta'akaku sia!' Vara Karaja'an Allah wa'ura maina zi ade 


woha nggomizoho." 17:22 Sawa'u va ede nggahi Ruma Isa zi 
anamorizoho-Na, "Zimamai wakatuna nggomizoho mane'e eda sanai zi 
ainain-ainain Ana Manusia, pala nggomizoho wati loamu eda. 17:23 Peade 
dou zimanggahi zi nggomizoho, 'Tiopu, ta ede!' atao, 'Tiopu, ta ake!' Pala 
nggomizoho aina losa ngupamu sia. 17:24 Vune kakila ai mamai ese langi, 
ro mataroa razi sumpu sampe zi sumpuna, ndede raujaku peasi ka'ada'ana 
Ana Manusia rakasi ainaina. 17:25 Pala wakatu saramba-rambana Sia 
pavuaku mbotona susa ra ncoki ro wati tarima va dou-dou jamana ake. 
17:26 Wakatu ainaina Ana Manusia zi katada peasi, ka'ada'ana vune 
jamana la Nuh ntoina. 17:27 Dou mangaha ra nono, ro nika ra neko; ndede 
ncauku sampe la Nuh lu'una zi ade lopi ro mai mbere ro hadena dou-dou 
ede sara'ana. 17:28 Vune wakatu jamana la Lot rau. Dou mangaha ra 
nono, malanda ra lajo, mangguza ra congge ro matu'u uma. 17:29 Pala 
wakatu la Lot losa zi Sodom, wakatu ainaina ede afi ro pure londona razi 
langi ro kalelina siazoho sara'ana. 17:30 Ndedeku ka'ada'ana peasi wakatu 
ainaina Ana Manusia zi katada. 17:31 Zī'ainaina ede dou ma wunga wara 
zi ese wawo vutu umana aina londo zi wehakaina barang-barangna ma 
wara zi ade umana. Ndede rauja dou ma wunga wara zi omana aina dula 
mbali zi umana. 17:32 Kawarapu au ma wa'ura ndazi lavo wei la Lot! 
17:33 Dou ma ne'e kasalama morina, zimambora morina. Pala dou 
mambora morina zimakasalamana. 17:34 Imbipu: Wakatu aimangazi ede, 
zua dou mawunga maru zi savua ranja, savua dou ziwa'a ro savua walina 
zi wi'i. 17:35 Dou siwe zuana mawunga mbajuna gando, savua dou ziwa'a 
ro savua wali ziw1'i. 17:36 Zua dou mawunga karawi zi oma, savua dou zi 
wa'a, ro savua dou wali zi wi'." 17:37 Anamori Ruma Isa masozi, 
"Taveku zi ndazikaina ede, Ruma?" Cambe va Ruma Isa, "Tavera warakai 
timba, ta ede wara nasi mataki ngaha timba." 


18:1 Sawa'u va ede Ruma Isa caritana savua conto ra ibara zi teikaina 
anamorizoho-Na loakuzu siazoho do'a ntuwuna ro aina to'i ade. 18:2 
Nggahi Ruma Isa, "Zisavua kota wara savua dou hakim ma wati dahu zi 
Ruma Hatalla, ro wati rekena kone cou-cou rau. 18:3 Zi kota ede wara rau 
savua dou siwe mbaru mboha ma ntuwura mai satando zi hakim ede 


rahona parakarana zi bela wea. 'Tabantu to'ipu mada mancao tando lavo 
musu mada,' nggahi dou siwe mbaru mboha ede. 18:4 Pila-pila wakatu 
ntoina hakim ede wati ngawana bantu dou siwe mbaru mboha ede. Pala 
cumpukaina kananu va hakim ede, 'Nahu konena wati dahuku zi Ruma 
Hatalla ro wati rekeku zi cou-cou rau, 18:5 pala vara dou siwe mbaru 
mboha ake nahako ntuwuku nahu, natahopu nahu bela weaku parakarana. 
Nggara watisi ndedena, sia namai ntuwuku ro kasusa ncauna nahu.'" 18:6 
Edempara nggahi Ruma, "Kade'e kavaepu au ranggahi va hakim ma wati 
adi ede! 18:7 Savua Ruma Hatalla wati zimabela weana parakara ela 
ndai-Na ma ou zi Sia zi aimarai aimangazi? Savua Sia nakanajo-najoku 
wakatuna zi bantukama siazoho? 18:8 Imbipu: Sia nabela rociku parakara 
siazoho! Pala namaisi Ana Manusia, savua mbuipu zi raka eda dou ma 
imbi zi Sia zi dunia ake?" 18:9 Ruma Isa carita rauna conto ra ibara ake 
nggahi va Sia zi ru'u va dou ma kavawa dou makalai, pala na'imbi podaku 
va one weki ndaina taho. 18:10 Nggahi Ruma Isa, "Waraku zua dou ma 
lao aka Bait Allah ne'e sambea. Ma savua dou Farisi, ma kalai savua dou 
mataki tagi bea. 18:11 Dou Farisi ede kizi lao kalai ndaina ro sambeana, 
Io Ruma Hatalla, mada matarima kasi zi Ita, vara mada wati vune dou 
makalai, ma na'e ade, kali leko, atao makarawi jina. Mada syuku poda 
vara mada wati vune dou mataki tagi bea aka. 18:12 Mada puasaku zua 
kali saminggu, ro mada zonggo ra mbeiku zi ru'u va Ita cengga sampuru zi 
ade sara'ana au raraka mada.' 18:13 Pala dou mataki tagi bea ede kizi 
kazo'ona wekina ro wati disana zonga langi. Sarere salahona lawilina 
nggahi sia, To Ruma Hatalla, Takasi ade to'ipu zi la mada, dou mawa'ura 
dosa ake!'" 18:14 "Imbipu," nggahi Ruma Isa, "wakatu dula zi uma, dou 
mataki tagi bea edeku zi tarima va Ruma Hatalla ro laina dou Farisi ede. 
Vara sanikina dou ma ka'ese weki zi kavawa; ro sanikina dou ma kavawa 
weki zi kazese." 18:15 Wara dou-dou mawa'a zambe-zambe to'i zi Ruma 
Isa loakuzu Sia zama ro mbema bareka zi siazoho. Wakatu eda va 
anamorizoho-Na lampa rawi ede, siazoho mbanina zi dou-dou ede. 18:16 
Pala Ruma Isa ouna zambe-zambe to'i ede edempara nggahina zi 
anamorizoho-Na, "Co'opu zambe-zambe to'i maina zi Nahu! Aina kantamu 
siazoho, vara dou vune akeku ma ndazi anggota ela Karaja'an Allah, 18:17 


Kawarapu! Dou ma wati mai satando zi Ruma Hatalla vune zambe to'i, 
wati zimandazi anggota ela Karaja'an Allah." 18:18 Savua dou 
mana'ekaina dou Yahudi masozi zi Ruma Isa, "Pa Guru ma taho, auku zi 
karawi va mada loakuzu rakaku mori masapodakaina ro ma'ederahizi?" 
18:19 "Vavauku nggomi nggahimu Nahu taho?" sozi va Ruma Isa zi sia. 
"Wati warana ma taho, selasi ndai Ruma Hatalla. 18:20 Nggomi wa'ura 
vademu rakaukai va Ruma Hatalla: 'Aina jina, aina hade dou, aina mpanga, 
aina sakasi cowa, ro lia ro horomapu ama ra inamu.'" 18:21 "Sara'a 
rakaukai ede wa'ura vatu va mada ra'aipu to'i wa'uku," cambe va dou ede. 
18:22 Ringana ede, nggahi Ruma Isa, "Mbuipu wara savua lampa rawi zi 
pavua karawi va nggomi: Landa kampoipu ntau ra waramu ede, mbeipu 
pitina zi dou mancoki mori, ro nggomi zimaraka ntau ra wara zi saroga. 
Sawa'u va ede mai vatupu Nahu." 18:23 Pala wakatu ringa va dou ede, sia 
susa adena vara sia na'ipiku ntau ra warana. 18:24 Ruma Isa navadeku dou 
ede masusa ade, vara ndedena nggahi Sia, "Nanggonggi podaku zi ru'u va 
dou mantau ra wara zimandazi anggota ela Karaja'an Allah! 18:25 
Nancewi mozapu savua onta lu'u zi karonga nda'u, ntewi kaisi lavo savua 
dou mantau ra wara lu'u zi Karaja'an Allah." 18:26 Dou-dou maringa 
nggahi ndede Ruma Isa sozina, "Nggara ndedesi, couku ma loa salama?" 
18:27 Cambe va Ruma Isa, "Ma wati lu'u kai aka va manusia, naloaku va 
Ruma Hatalla!" 18:28 Edempara nggahi la Petrus, "Tatio to'ipu! La 
madazoho wa'ura tu'u wi'imu uma ra salaja zi vatukaimu Ita." 18:29 
"Imbipu!" nggahi Ruma Isa. "Dou ma wa'ura tu'u w1'i umana, atao weina, 
atao sa'e lavo arina, atao ama lavo inana atao ana-anana vara karawi weana 
zi ru'u va Ruma Hatalla, 18:30 dou ede zi cepe wea kai mboto mancewi zi 
jamana ake, ro zi jamana ma kento, sia zi mbei mori masapodakaina ro 
ma'ederahizi." 18:31 Ruma Isa kavoro kalaina sampuru zua anamori-Na, 
edempara nggahina, "Ringa ra kade'epu! Ndai ake wunga lao aka 
Yerusalem. Ta aka, sara'ana ratunti va nabi-nabi mavoha Ana Manusia, 
zimandazi. 18:32 Sia zi zonggo mbei zi dou-dou malaina Yahudi, 
zimakasungge-sunggena, kavawa ra katunana ro makatufe Sia. 18:33 
Siazoho zimakancokina ro zimahade Sia, pala zi ainaina makatolukaina, 
Sia zimamori mbali." 18:34 Sara'ana ede wati loa ka'ao kone sato'i va 


anamori Ruma Isa. Aona zi ade nggahi ra eli-Na ede wati zi katada zi 
siazoho. Siazoho wati vadena auku nuntu ra nggahi Sia. 18:35 Wakatu 
Ruma Isa ne'era rongga zi Yerikho, savua dou mambuda mawunga doho 
raho ngende zi kengge ncai. 18:36 Wakatu ringa va sia dou mamboto 
lampa sai ta ede, sozi va sia, "Au mandazi?" 18:37 "Isa, dou Nazaret ede 
malampa sai," nggahi siazoho zi sia. 18:38 Edempara dou mambuda ede 
kanggicana, "Isa, ana Daud! Takasi to'pu adeta zi mada!" 18:39 Dou-dou 
ma lampa ulu, mbanina zi sia ro kauna sia midi. Pala sia kanggica kana'e 
walina, "Ana Daud! Takasi to'pu adeta zi mada!" 18:40 Midi Ruma Isa ro 
kauna dou wa'a dou mambuda ede zi Sia. Wakatu sia ronggana, sozi va 
Ruma Isa, 18:41 "Auku zi ne'e va nggomi zi karawi wea va Nahu?" 
"Ruma," cambe va dou mambuda ede, "mada kane'e loa eda." 18:42 
Edempara nggahi Ruma Isa, "Nggara ndedesi, edara! Vara nggomi 
imbimu zi Nahu, nggomi tahomu." 18:43 Wakatu ede lalo sia loana eda, 
edempara sia vatuna Ruma Isa ro rentana tarima kasi zi Ruma Hatalla. 
Wakatu eda va dou mamboto ede lampa rawi ede, siazoho sara'ana roi ra 
wadina Ruma Hatalla. 


19:1 Wakatu Ruma Isa rongga zi Yerikho, Sia lampa rero ntuwuna zi kota 
ede. 19:2 Zi kota ede waraku savua dou mana'ekaina mataki tagi bea ma 
ntau ra wara. Ngarana la Zakheus. 19:3 Sia nane'eku eda cou Ruma Isa 
ede, pala vara mboto poda dou ro ndai sia naporo, ndazi sia wati loana 
raka eda Ruma Isa. 19:4 Ndazi, sia rai uluna, edempara ne'ena ese fu'u 
haju, loakuzu edana Ruma Isa ma samporo wali zimalampa sai tahizi ede. 
19:5 Wakatu Ruma Isa rakara zi fu'u haju ede, Sia zonga ca'esena 
edempara nggahina, "Zakheus, londo rocipu! Vara Nahu zimalao aka 
umamu ainaina ake." 19:6 Zakheus londo rocina ro weha aona Ruma Isa 
kai neo adena. 19:7 Sara'ana dou ma edana lampa rawi ede tampu'ura 
bada reze. Nggahi siazoho, "Ci! Sia lao ronggana zi uma dou ma davae!" 
19:8 Edempara zi umana, la Zakheus kizina ro nggahina zi Ruma Isa, 
"Ruma, sama na'ena razi sara'a ntau ra wara mada zi mbei sadeka va mada 
dou mancoki mori; ro zi cou-cou rau ratipu va mada, mada zimacola 
mbalina zi sia upa kali lipa!" 19:9 Edempara nggahi Ruma Isa, "Zi ainaina 


ake nggomi ro samenana iwa ra wekimu zikasalama va Ruma Hatalla ro 
zimbei mori ma vou, vara nggomi rau londo ra mai la Ibrahim. 19:10 Ana 
Manusia maina zimangupa ro zimakasalama dou ma santuda." 19:11 
Wunga mbuipu kade'e va dou nuntu ra nggahi Ruma Isa, Sia caritana 
savua conto ra ibara. Vara, wakatu ede Sia wara zeni lavo Yerusalem, ro 
kacai va dou va one Karaja'an Allah zi katada roci zi dunia. 19:12 Nggahi 
Ruma Isa, "Waraku savua dou londo ra mai sangaji ma lao aka dana ra 
rasa mazo'o zi ne'e kasaha ndazi sangaji, edempara dula mbalina. 19:13 
Sawatipu va laona, sia ouna sampuru dou adana, edempara mbeina zi 
siazoho hangga savua piti masa. 'Amba ra lajokaipu piti ake ade laokai 
nahu,' nggahina zi siazoho. 19:14 Pala dou-dou mawara zi zi dana ra 
rasana ede nafa'a adena zi sia. Ndazi, sawa'u va lao sia, siazoho nggaduna 
dou zimanggahi, 'Madazoho wati ca'umu dou ake zimandazi sangaji 
madazoho.' 19:15 Pala dou londo ra mai sangaji ede kasaha ndazi sangaji, 
edempara dula mbalina zi dana ra rasana. Ou roci va sia adazohona mai 
satando zi sia, va ne'ekaina vade laba rawa'u raka va siazoho. 19:16 Adana 
masarambakaina mai ro nggahina, 'Ruma, savua piti masa rambei va Ita 
ede, wa'ura kandazi va mada sampuru.' 19:17 'Taho,' nggahi rumana ede, 
'nggomi ada ma taho! Vara ade lampa rawi-lampa rawi ma to'i nggomi loa 
zi imbikai, nahu zimahantana nggomi dou zimakuasakaina zi sampuru 
kota.' 19:18 Adana makazuakaina mai ro nggahina, 'Ruma, savua piti 
masa rambei va Ita ede, wa'ura kandazi va mada lima mbua.' 19:19 Zi 
adana ede nggahi sangaji ede, 'Nggomi zimandazi dou zimakuasakai zi 
lima kota.' 19:20 Adana ma kalai mai ro nggahina, 'Ruma, ake piti Ita; 
mada rawi'ku zi ade pasapu. 19:21 Mada kadahu zi Ita, vara Ita dou ma 
toku. Ita mawehaku au ralaina ntau Ita, ro Ita mawehaku hasi zi hizi ma 
wati rangguza ra congge va Ita.' 19:22 Nggahi sangaji ede zi sia, Nggomi 
ada ma davae! Ncihi ncao vune ranggahi ndaimu nahu zimahukumna 
nggomi. Nggomi mavadeku nahu dou ma toku: nahu wehaku au ralaina 
ntauku ro wehaku hasi zi hizi ma wati rangguza ra congge va nahu. 19:23 
Nggara ndedesi vavauku nggomi wati kalu'ukaimu piti ede zi ade bank 
loakuzu wakatu mai mbalisi nahu, nahu loa tarima piti ede lavo vungana?' 
19:24 Edempara nggahi sangaji ede zi dou-dou ma kizi ta ede, 'Wehapu 


piti ede zi sia ro mbeipu zi ada ma ntau sampuru mbua piti masa ede.' 
19:25 Pala nggahi dou-dou ede, 'Ruma, sia wa'ura ntau sampuru.' 19:26 
Cambe va sangaji ede, 'Kawarapu: dou ma wa'ura ntau, zi sia zimbei ncewi 
mboto wali. Pala dou ma wati wara ntau au-au, au ma wara zi sia ziweha 
rau. 19:27 Ro ake mai wa'a ca'arapu musu-musu nahu ede ma wati ne'e 
nahu zimandazi sangajina. Hade sara'apu siazoho zi tando nahu!" " 19:28 
Sawa'u va nggori nggahi sara'ana ede Sia lampa ulu zi tando siazoho lao 
aka Yerusalem. 19:29 Wakatu ne'era zeni lavo Betfage ro Betania zi Doro 
to'i Zaitun, Sia kauna zua dou anamori-Na lao ulu. 19:30 "Laopu aka 
kampo zi tando ede," nggahi Ruma Isa zi siazoho, "nggomizoho malu'usi 
ta aka, nggomizoho ma'edaku savua ana keledai raziki. Keledai ede 
watipu parana nente va dou. Horipu keledai ede ro wa'a ca'arapu. 19:31 
Nggara nasozisi va dou zi nggomizoho, 'Vavauku nggomizoho horikaimu 
keledai ede?' nggahipu, 'Ruma maparaluna.' " 19:32 Zua dou anamori 
Ruma Isa ede laona, ro rakana sara'ana vune ranggahi-Na. 19:33 Wunga 
siazoho horina ana keledai ede, dou mantauna manggahi zi siazoho, 
"Vavauku nggomizoho horikaimu keledai ede?" 19:34 Cambe va siazoho, 
"Ruma maparaluna." 19:35 Edempara siazoho wa'ana ana keledai ede zi 
Ruma Isa. Edempara siazoho tohona jumba ese wawo kontu keledai ede 
ro bantuna Ruma Isa ne'e ese kontu keledai. 19:36 Wunga ade lampakai 
Sia nentena keledai ede, dou-dou mawira mena jumba siazoho zi woha 
ncai. 19:37 Wakatu Ruma Isa ne'empara rongga zi Yerusalem, zi ncai ma 
salondo zi Doro to'i Zaitun, sara'ana dou-dou mavatu-Na ma mboto ede 
tampu'ura roi ra wadina Ruma Hatalla ro rentana tarima kasi zi Sia vara 
sara'a mavisa ra guna rawa'u eda mada va ndai siazoho. 19:38 Nggahi 
mena siazoho, "Taho ra ntai Sangaji ma mai kai ngara Ruma! Taho ra ntai 
zi saroga, ro zese ra ntasa zi ru'u Ruma Hatalla!" 19:39 Pila-pila dou 
Farisi zi ade weki dou mamboto ede manggahi zi Ruma Isa, "Pa Guru, 
takau to'pu dou-dou mavatu Ita midi." 19:40 Cambe va Ruma Isa, 
"Imbipu! Nggara namidisi siazoho, wadu-wadu ake zimakanggica." 19:41 
Wakatu Ruma Isa nanaha zeni lavo Yerusalem, ro edana kota ede, Sia 
nangi weana. 19:42 Nggahi-Na, "Kasi ade-Ku, nawancuku taho podana 
nggara ainaina ake nggomi mavadesi auku zimakamaina damekai! Pala 


ake nggomi wati loamu eda sia. 19:43 Nggomi zima'iu savua jamana, 
tavera musumu mandawi zi kahampakai zikompe ra peimu; siazoho 
zimahekomu ro mapakasamu zi saniki padona. 19:44 Siazoho 
zimakalelina nggomi masama-sama lavo ela ra doumu; ro wati kone savua 
wadu rau zi wi' va siazoho masadundu weki zi hizina, vara nggomi wati 
tio kavaemu wakatu aipu Ruma Hatalla mai zimakasalama nggomi!" 
19:45 Ruma Isa lu'una zi Bait Allah ro tampu'ura vaka kalosana dou-dou 
malanda ra lajo ta ede. 19:46 "Zi ade Alkitab," nggahi-Na zi siazoho, 
"ratunti ndake: Nggahi Ruma Hatalla, 'Uma-Ku zimandazi uma hizi 
do'akai.' Pala nggomizoho kadazikaimu sovu parampo!" 19:47 Saniki 
ainaina Ruma Isa ngoa ra tei-Na zi ade Bait Allah. Dou-dou mana'ekai 
imam, ro guru-guru agama, ro dou-dou mana'ekaina Yahudi nane'eku hade 
Sia, 19:48 pala wati rakana eda ncai zi ne'ena kalampa lampa rawi ede, 
vara sara'ana dou maringa ntuwu zi Sia, ro nacaru adena ringa nggahi ra eli 
Sia. 


20:1 Zisavua ainaina, Ruma Isa wunga ngoa ra teina ro ngoa ra kahabana 
Haba Mataho ma ramai ta Ruma Hatalla zi dou-dou zi ade Bait Allah. 
Dou-dou mana'ekai imam, guru-guru agama, masama-sama lavo dou-dou 
mana'ekai Yahudi, maina 20:2 ro nggahina zi Ruma Isa, "Coba ngoa to'ipu 
zi nami kai dasa au Nggomi karawimu sara'ana ake? Cou marambei hak 
ede zi Nggomi?" 20:3 Cambe va Ruma Isa, "Nahu wara ne'eku sozi. 
Ngoajapu zi Nahu, 20:4 la Yahya Mataki kandeu karaso dou kai hak cou? 
Ruma Hatalla atao manusia?" 20:5 Edempara siazoho tampu'ura 
mafakana, "Nggara nggahisi va ndai, 'Kai hak Ruma Hatalla,' Sia 
nanggahiku, 'Nggara ndedesi, vavau nggomizoho wati imbikaimu zi sia?' 
20:6 Pala nggara nggahisi va ndai, 'Kai hak manusia,' sara'ana dou 
zimatova ndai kai wadu, vara siazoho na'imbiku va one la Yahya savua 
dou nabi." 20:7 Ndazi siazoho cambena, "Nami wati vademu." 20:8 
Edempara nggahi Ruma Isa zi siazoho, "Nggara ndedesi Nahu rau wati 
zimangoa zi nggomizoho kai hak cou Nahu karawi-Ku sara'ana ake." 20:9 
Ruma Isa caritana zi dou-dou ede, conto ra ibara ake, "Waraku savua dou 
ma ngguza zi salove dana kai anggo. Sia kauna sewa nggaro ede zi 


pila-pila dou makarawi weana edempara sia laona aka dana ra rasa 
makalai ro ngge'e ntoina ta aka. 20:10 Rakara wakatuna zipokekai wua 
anggo, dou mantau nggaro ede nggaduna adana zi dou-dou makarawi wea 
nggarona ziwehakai ru'una. Pala dou-dou makarawi wea nggaro ede 
ndukuna ada ede ro kauna sia dula kai rima ntaru. 20:11 Edempara dou 
mantau nggaro ede nggadu walina savua ada ma kalai; pala ada ede nduku 
rauna ro kasungge-sungge va dou-dou makarawi ede, edempara kauna 
dula kai rima ntaru. 20:12 Edempara dou mantau nggaro ede nggaduna 
adana ma katolukaina. Pala ada ede nduku rau va dou-dou makarawi zi 
nggaro ede ro pakina ari mai va nggaro ede. 20:13 Edempara dou mantau 
nggaro ede nggahina, 'Auku zikarawi wali va nahu? Nahu zimanggadu ana 
ndaiku rameci ra ca'uku. Pasti nalia ra horoma aoku va siazoho!' 20:14 
Pala wakatu eda va dou-dou makarawi sewa zi nggaro ede ana dou 
mantau nggaro ede, nggahi siazoho zi angi ndaizohona, 'Akeku sia 
zimakapasakana. Mai ndai tahadeku sia, loakuzu ndai zimaraka pasakana.' 
20:15 Edempara siazoho randa kalosana sia ari mai va nggaro ede 
edempara hadena sia." Edempara sozi va Ruma Isa, "Nggara nadulasi dou 
mantau nggaro ede, auku zikarawina zi dou-dou makarawi cengga 
nggarona ede? 20:16 Pasti sia zimamai ro hade kampoina dou-dou 
makarawi cengga hasi nggarona ede, edempara zonggona nggarona ede zi 
dou-dou makarawi cengga hasi nggaro ma kalai." Ringana ede, nggahira 
dou-dou zi Ruma Isa, "Sakali-kali wati!" 20:17 Ntanda va Ruma Isa 
siazoho edempara nggahi-Na, "Nggara ndedesi, auku aona ayat Alkitab 
ake? 'Wadu ma wati zikani va dou mataki tu'u uma, wa'ura ndazi wadu ma 
penti poda.' 20:18 Sara'ana dou ma mavu zi wadu ede zi maleli; ro 
cou-cou mamavu voha va wadu ede zimamuvu leli ndazi kaluvu." 20:19 
Guru-guru agama ro dou-dou mana'ekai imam navadeku va one conto ra 
ibara ede tei va Ruma Isa zi ru'u va siazoho. Vara ndedena siazoho 
nane'eku wa'u ra leto Sia wakatu ede wa'u, pala siazoho nadahuku zi dou 
mamboto. 20:20 Ndazi siazoho ngupana wakatu ma taho. Siazoho ufana 
dou zimacoro-coro taho, ro kauna dou-dou ede kamavu Ruma Isa kai 
sozi-sozi, loakuzu siazoho loana zonggo Sia zi dou-dou makuasa ro 
zikuasakai gubernu. 20:21 Edempara nggahi va dou-dou ra'ufa ede zi 


Ruma Isa, "Pa Guru, madazoho vade va one sara'ana ranggahi ro ngoa ra 
tei va Ita ede ncihi. Madazoho vade rau va one Ita ngoa ra teimu kai ngoa 
ntiri mavoha rakane'e va Ruma Hatalla ziru'u va manusia, vara Ita wati 
ntanda kalaita dou. 20:22 Vara ndedena coba Ita tanggahipu zi madazoho, 
nggahi va agama ndaita, savua loaku cola bea zi Kaisar atao wati?" 20:23 
Pala Ruma Isa navadeku kananu siazoho madavae. Vara ndedena nggahi 
Sia, 20:24 "Coba katadapu zi Nahu savua piti salaka. Pahu ro ngara cou 
ake?" "Kaisar!" cambe va siazoho. 20:25 "Nggara ndedesi," nggahi Ruma 
Isa zi siazoho, "mbeipu zi Kaisar, au rantau Kaisar ro zi Ruma Hatalla, au 
rantau Ruma Hatalla." 20:26 Pala zi tando dou mamboto ede siazoho wati 
loana raka kone savua rawi mancara zi Ruma Isa. Siazoho namidimpa ro 
midi adena ringa cambe va Ruma Isa. 20:27 Pila-pila dou golonga Saduki 
maina zi Ruma Isa. (Siazoho edezu golonga ma nggahi va one dou 
mawa'ura made wati zimamori mbali.) Sozi va siazoho zi Ruma Isa, 20:28 
"Pa Guru, Musa tuntina hukum ake zi ru'u va ndaita: Nggara namadesi 
savua dou mone ro sia wati ntauna ana, ndazi arina pavuaku nikana lavo 
dou siwe mbaru mboha rara'a wei sa'ena loakuzu mbeina londo ra mai zi 
dou ma wa'ura made ede. 20:29 Parana wara pidu dou sa'e ra arina. Ma 
sasa'ekaina nika, edempara madena wati ntauna ana. 20:30 Edempara ma 
kazuakaina nika lavo dou siwe mbaru mboha ede, pala sia rau made wati 
ntauna ana. 20:31 Lampa rawi ma sama ndazi rau lavo ari makatolukaina 
sampe ana ma kapidukaina. 20:32 Cumpukaina dou siwe ede made rau. 
20:33 Wakatu ainaina dou mamade zikamori mbali, wei couku dou siwe 
ede? Vara pidu-piduna dou wa'ura nika lavo sia." 20:34 Cambe va Ruma 
Isa, "Dou-dou ma mori wakatu ake nika, 20:35 pala dou-dou ma patu 
zikamori mbali sawa'u va madena, ro mori zi jamana ma kento, siazoho 
wati nikana. 20:36 Ka'ada'ana siazoho vune mala'eka, ro wati zimamade. 
Siazoho edezu ana-ana Ruma Hatalla, vara siazoho wa'ura kamori mbali 
razi madena. 20:37 Ndai la Musa manggahi kapodana va one dou 
mamade zikamori mbali. Zi ade ratuntina mavoha rompa ma kalea ede sia 
pehena Ruma kai 'Ruma Hatalla Ibrahim, Ruma Hatalla Ishak ro Ruma 
Hatalla Yakub'. 20:38 Ruma Hatalla ede laina Ruma Hatalla dou mamade! 
Sia Ruma Hatalla dou-dou ma mori! Vara zi ru'u Ruma Hatalla, sara'ana 


dou mori." 20:39 Pila-pila dou guru agama manggahi, "Cambe Pa Guru 
ncihi poda." 20:40 Vara ndedena siazoho wati disa walina sozi au-au zi 
Ruma Isa. 20:41 Sozi va Ruma Isa zi siazoho, "Vuneku loa zi nggahi va 
one Sangaji Mambei salama londo ra mai la Daud? 20:42 Sapodakaina 
ndai la Daud manggahi zi ade buku Zabur, 'Ruma Hatalla manggahi zi 
Rumaku: Dohopu zi savae wana-Ku, 20:43 sampe Nahu makandazina 
musu-musu-Mu oko ra dahu zi Nggomi.' 20:44 Ndazi nggara la Daud 
manggahina Sangaji Mambei salama ede 'Ruma', vuneku loana ndazi Sia 
londo ra mai la Daud?" 20:45 Wunga mbuipu dou-dou kade'ena nuntu ra 
nggahi Ruma Isa, nggahi Sia zi anamorizoho-Na, 20:46 "Ama kabaremu 
zi guru-guru agama. Siazoho naca'u lampa-lampa kai jumba ma zondo, ro 
naca'u zi lia ra horoma zi amba-amba. Siazoho naca'u hizi-hizi mataho zi 
ade uma sambea kai ro zi ndiha-ndihakai. 20:47 Siazoho makeko dou-dou 
siwe mbaru mboha ro marampa wea umana. Ro zi vontokaina rawi 
siazoho madavae ede, siazoho nado'aku mazondo-zondo! Hukuma zi ru'u 
va siazoho peade nataniku!" 


21:1 Zi Bait Allah, Ruma Isa edana dou-dou mantau ra wara makalu'u piti 
zi ade hizi zonggo ra mbeikai. 21:2 Sia eda rauna savua dou siwe mbaru 
mboha ma ipi poda ncoki mori, makalu'u zua mbua piti romba. 21:3 
Edempara nggahi Ruma Isa, "Ringa ra kade'epu: Dou siwe mbaru mboha 
ake kalu'una mancewi mboto ntewi kaisi zi ade sara'a dou ma kalai. 21:4 
Vara siazoho sara'ana mbeina zi ade mancewi ntau ra warana. Pala dou 
siwe mbaru mboha ake, kone na'ipi poda ncoki morina, sia mbei sara'ana 
ma wara zi paralu va ru'u mori ndaina." 21:5 Wara dou-dou ma nuntu ra 
nggahi mavoha vuneku taho ntikana Bait Allah rakantika kai wadu ma 
ntika-ntika ro kai barang-barang razonggo ra mbei zi Ruma Hatalla. 
Edempara nggahi Ruma Isa zi siazoho, 21:6 "Peade wara wakatuna, 
sara'a ra'eda va nggomizoho ake zi zumba; wati wara kone savua wadu 
rau ta ake zimangge'e sadundu weki zi hizina!" 21:7 Siazoho sozina zi 
Ruma Isa, "Pa Guru, vune aiku lampa rawi ede ndazina? Ro auku tandana 
va one wa'ura raka wakatuna lampa rawi ede zimandazi?" 21:8 Nggahi 
Ruma Isa, "Aina kabare, ai to'na nggomizoho vohakai va tipu. Mboto dou 


zimamai kai kanina ngara Nahu, ro zimanggahi, 'Nahuku Sia!' ro 'Wa'ura 
raka wakatuna.' Pala nggomizoho aina vatumu siazoho. 21:9 Ai rauna 
nggomizoho dahumu nggara ringasi va nggomizoho haba mavoha lewa ra 
laka ro dou makangango rasa. Sara'ana ede pavua zimandazi ulu. Pala ede 
laina aona rakara wakatuna kiama." 21:10 Edempara Ruma Isa nuntu 
wali-Na, nggahi-Na, "Bangsa ma savuana zimalewa lavo bangsa ma 
kalaina ro negara ma savuana zimamai dei negara ma kalaina. 21:11 
Tave-ve zimandazi epu ma na'e poda, sarahizo ro mboto bala supu. 
Zimandazi lampa rawi ma samangikai ade mandazi ese langi. 21:12 Pala 
sawatipu ndazina sara'ana ede, nggomizoho zi wa'u ro zi kancoki. 
Nggomizoho zi paresa ncihi ra ncaramu zi uma-uma sambeakai ro zi 
kalu'u ade uma bui. Ro nggomizoho zi randa lao wa'a aka tando sangaji- 
sangaji ro dou-dou mana'ekaina vara nggomizoho vatumu Nahu. 21:13 
Edeku wakatuna zi ru'u va nggomizoho zi kahabakaimu Haba Mataho razi 
Ruma Hatalla. 21:14 Katenggopu ademu va one nggomizoho wati 
zimadarura ade mavoha auku zi nggahi va nggomizoho zihorukaimu weki. 
21:15 Ndai Nahu zimambeimu nggahi ra eli ro loa timba ra lemba ede, 
ndazi wati kone savua dou rau razi musu-musumu mawa'una ao atao 
makawatina au ranggahi va nggomizoho. 21:16 Nggomizoho zi vavu va 
ina ra amamu, va sa'e ra arimu, va cina ra angimu ro va lengazohomu. 
Sarundena zi ade weki nggomizoho zi hade va siazoho. 21:17 
Nggomizoho zi daca'u va sara'ana dou vara nggomizoho anamori Nahu. 
21:18 Pala salela honggo rau zi tutamu wati zimambora. 21:19 Nggara 
mawa'usi taha va nggomizoho ro masabasi, nggomizoho zimasalama." 
21:20 "Ma'edasi va nggomizoho Yerusalem mai heko va tentara, 
nggomizoho zimavade va one kota ede wati ntoi walina zi kaleli. 21:21 
Wakatu ede pavuaku dou mawara zi Yudea lao rai ese doro. Siazoho ma 
wara zi ade kota pavuaku tu'u wt'ina kota, ro siazoho ma wara ari mai va 
kota aina lu'una zi ade kota. 21:22 Vara wakatu ede edezu 'Ainain-ainain 
Zivavukai Hukuma', loakuzu ndazira au rawa'u tunti zi ade Alkitab. 21:23 
Nawancuku samangikai ademu ainain-ainain zi ru'u va dou siwe mawunga 
na'e loko, ro ina ma mbuipu susu anana! Dana ra rasa ake zima'iu susa ra 
ncoki ma ipi poda, ro Ruma zimahukum bangsa ake. 21:24 Wara zi hade 


kai peda, wara rau zi wa'a paki aka dana ra rasa dou; ro dou-dou ma wati 
pata Ruma Hatalla zimatonda lezina Yerusalem sampe nggori wakatu 
rawa'u katantukai va Ruma zi ru'u va siazoho." 21:25 "Peade zi liro, wura, 
ro ntara-ntara zimatada tanda-tanda. Zi dunia, bangsa-bangsa zimadahu ro 
darura adena ringa eli kambimbi balumba zi moti. 21:26 Manusia 
zimadahu poda edana au zimandazi zi sara'a dunia ake, vara sara'a 
makuasa ese woha ai zimandazi mbari mbura. 21:27 Wakatu edeku Ana 
Manusia zimamai zi ade apu kai kuasa ro zese ra ntasa-Na ma na'e. 21:28 
Nggara natampu'usi ndazina lampa rawi ede, tu'u ro hantapura tutamu, 
vara samporo wali nggomizoho zikasalama." 21:29 Edempara Ruma Isa 
caritana conto ra ibara ake zi siazoho, nggahi-Na, "Tio kavaepu fu'u ara ro 
sara'ana fu'u ma kalai. 21:30 Natampu'usi edamu dumu-dumuna, 
nggomizoho mavadeku wa'ura zenira mpana ai. 21:31 Ndede rauja nggara 
nggomizoho ma'edasi lampa rawi ede ndazina, nggomizoho mavadeku va 
one Karaja'an Allah nawa'ura zeni. 21:32 Zivademu! Lampa rawi ede 
zimandazi sawatipu va dou-dou ma mori wakatu ake made sara'ana. 21:33 
Langi ro dana zimambora, pala nggahi ra eli Nahu ngge'empa santoli- 
ntoina. 21:34 "Sandakapu weki ndaimu, ai to'ina nggomizoho ipi karepo 
weki kai ngaha-ndiha ro nono zi mawukai, atao kananu ipimu mavoha 
mori ra wokomu, ndazina nggomizoho wati sadia wakatu ainaina ede 
wontu sadekana. 21:35 Vara ainaina ede maina vune sarente zi ru'u va dou 
sara'ana zi dunia. 21:36 Jaga-jagapu, ro sambea ntuwupu loakuzu 
nggomizoho tenggomu iu sara'a lampa rawi zimandazi ro nggomizoho 
maloaku mai satando Ana Manusia. 21:37 Ruma Isa ngoa ra teina zi Bait 
Allah wakatu aimarai, ro zi aimangazina Sia lao aka doro to'i Zaitun ro 
ngge'ena ta ede. 21:38 Sanikina aimasizi sara'ana dou mai zi Bait Allah zi 
kade'ekaina ngoa ra tei va Ruma Isa. 


22:1 Aruraja Roti Mawati ntau Vuha edezu ainaina Paskah nazenira 
wakatuna. 22:2 Dou-dou mana'ekai imam ro guru-guru agama mawunga 
ngupana ncai ne'e hade Ruma Isa kai nari-nari, vara siazoho nadahu zi dou 
mamboto. 22:3 Edempara Ibilis lu'una zei la Yudas ma zi oukai la Iskariot, 
edezu savua dou zi ade weki sampuru zua anamori Ruma Isa. 22:4 Vara 


ndedena la Yudas lao mafaka lavona dou-dou mana'ekai imam ro dou-dou 
mana'ekai jaga Bait Allah mavoha vuneku carana sia zonggo mbei Ruma 
Isa zi siazoho. 22:5 Siazoho neo poda adena ro sakena mbei piti zi sia. 
22:6 La Yudas rau ngawa ro sia tampu'una ngupa wakatu mataho zi 
zonggokaina Ruma Isa zi siazoho, kai wati vade va dou. 22:7 Rakara 
ainaina zi ade Aruraja Roti Mawati ntau Vuha va one jimba zi ngaha 
Paskah kai zi sambelera. 22:8 Edempara Ruma Isa kauna la Petrus ro la 
Yahya, "Lao sadiapu ngaha ra nono Paskah zi ru'u va ndai." 22:9 Santave 
Ruma, "Taveku zi ne'eta ngaha ra nono Paskah zi sadia wea va 
madazoho?" sozi va siazoho. 22:10 Cambe va Ruma Isa, "Wunga wakatu 
lu'u nggomizoho zi kota, savua dou mone ma wunga wa'a savua gandi 
mawara isi oi zima'eda angi lavo nggomizoho. Lampa vatupu sia zi uma 
ralu'ukai va sia, 22:11 ro nggahipu zi dou mantau uma ede: Nggahi Guru, 
'Taveku hizina zi ru'u va anamori-Ku ro Nahu ngaha kai ngaha ra nono 
Paskah?' 22:12 Dou mantau uma ede zimateina zi nggomizoho savua 
kama pamoka mana'e, wa'ura lengka lavo tauratu'ina. Sadia sara'apu ta 
aka." 22:13 Edempara lao la Petrus ro la Yahya, edempara edana sara'a 
vunera nggahi Ruma Isa. Siazoho rau sadiana zi ngaha ra nono Paskah 
ede. 22:14 Aipu rakara wakatuna zi ngaha ranonokai Paskah ede, Ruma 
Isa doho sama lavo anamori-Na zi hizi ngaha ra nonokai. 22:15 Edempara 
nggahi Sia zi siazoho, "Nahu wancuku ne'e-Ku Paskah ngaha ra nono 
sama lavo nggomizoho sawatipu susa ra ncoki Nahu! 22:16 Vara, imbipu: 
Nahu wati zimangaha ra nono ake wali sampe aona do'a jamu Ruma ake zi 
katada zi Karaja'an Allah." 22:17 Sawa'u va ede Ruma Isa hantana canggi 
anggo, edempara renta do'a syuku zi Ruma Hatalla, edempara nggahina, 
"Wehapu ake, ro cengga-cenggapu; 22:18 vara zi vademu: tampu'u ake 
Nahu wati zimanono anggo ake wali sampe maikai Karaja'an Allah 
makuasa sara'ana." 22:19 Sawa'u va ede Ruma Isa wehana roti. Ro sawa'u 
va rentana do'a syuku, Sia vi'a-vi'ana roti ede kai rima-Na edempara 
mbeina zi siazoho, ro nggahina, "Akeku sarumbu Nahu razonggo zi ru'u va 
nggomizoho. Karawipu ake zi kawarakaimu Nahu." 22:20 Ndede rauja 
sawa'u va ngaha, Sia mbeina Canggi ede zi siazoho ro nggahina, "Canggi 
ake edezu rasake Ruma Hatalla ma vou, rakasaha kai ra'a Nahu -- ra'a 


ravoho zi ru'u va nggomizoho." 22:21 "Pala tio kavaepu! Dou 
zimazonggo Nahu zi dou-dou ma musu Nahu wara ta ake masama-sama 
lavo Nahu! 22:22 Ana Manusia poda zimamade vune rakatantu va Ruma 
Hatalla; pala ihara dou mazonggo Sia zi dou-dou ma musu-Na!" 22:23 
Edempara siazoho tampu'ura sozi-sozi zi ade weki ndaizohona, couku zi 
ade weki siazoho zimakarawina lampa rawi ede. 22:24 Zi ade weki 
anamori Ruma Isa wontu cence ncihi mavoha couku zi ade weki siazoho 
zi wi'ikai ma ipi na'e. 22:25 Nggahi Ruma Isa zi siazoho, "Sangaji-sangaji 
bangsa ma wati pata Ruma Hatalla ma'iha mori ra woko elana, ro dou-dou 
mana'ekaina zi pehekai 'Dou mahoru Elana'. 22:26 Pala nggomizoho wati 
loamu kandede. Dou ma na'e zi ade wekimu pavuaku ndazina vune ma ipi 
to'i, ro dou mana'ekaina pavuaku ndazi ada. 22:27 Cou ma ncewi na'e: dou 
ma doho ngaha zi meja, atao dou ma zonggo weana ngaha ra nono? Tantu 
dou ma doho edeku. Pala Nahu wara zi ade woha nggomizoho kai vune 
ada. 22:28 Zi ade sara'a susa ra ncoki-Ku, nggomizoho sama-sama ncau 
lavo Nahu. 22:29 Vune rambei va Ama zi Nahu hak zi parenta, ndede 
raujaku Nahu zimambei rau hak ede zi nggomizoho. 22:30 Ade 
ndedekaina nggomizoho loa vatu kazihi ade lavo Nahu zi ade 
Karaja'an-Ku. Ro nggomizoho zimadoho ta ese sampuru zua hizi dohokai 
sangaji zimaparenta zi sampuru zua suku bangsa Israel." 22:31 "Simon, 
Simon, ringapu! Ibilis wa'ura mbei iji zima'uji nggomizoho; vune gando 
rakalai lavo ropena ndazina ma taho rakalai lavo ma iha. 22:32 Pala Nahu 
wa'ura do'aku zi ru'u va nggomi, Simon, loakuzu imbimu wati mapuna. Ro 
nggara dula mbalisi nggomi zi Nahu nggomi pavuapu katenggo cina ra 
angimu." 22:33 Cambe va la Petrus, "Ruma, mada kangawa lu'u ade uma 
bui ro made sama-sama lavo Ita!" 22:34 "Imbipu, Petrus," nggahi Ruma 
Isa, "sawatipu va koko janga amaina ake, nggomi tolu kali rungkamu sake 
zi Nahu." 22:35 Sawa'u va ede nggahi Ruma Isa zi siazoho, "Ntoina 
wakatu nggadu va Nahu nggomizoho kai kanta va Nahu wa'a dompe, 
kazuzu atao sepatu, savua nggomizoho wara mada ncihimu?" "Io watita!" 
cambe va siazoho. 22:36 "Pala ake," nggahi Ruma Isa, "cou mantau 
dompe, atao kazuzu, pavuapu wa'amu; ro cou mawati ntau peda, pavuaku 
landa jumbana zi welikaina peda. 22:37 Vara, imbipu, ayat Alkitab ma eli 


ndake, 'Sia zi wi'ikai savua dou madavae,' pavua kandazina zi ndai Nahu. 
Vara au ratunti zi ade Alkitab mavoha Nahu wunga ndazina wakatu ake." 
22:38 "Ruma," nggahi anamori Ruma Isa, "Ta'tio to'ipu, ta ake wara zua 
lona peda." Tahora cambe va Ruma Isa. 22:39 Ruma Isa tu'u wi'ina kota 
ro laona vune ranginakai-Na lao aka Doro to'i Zaitun, ro anamorizoho-Na 
lao rau vatu Sia. 22:40 Wakatu rongga ta ede, nggahi Sia zi siazoho, 
"Sambeapu loakuzu nggomizoho wati dosamu nggara nggomizoho hinasi 
va coba." 22:41 Edempara Sia lao zo'o narina lavo siazoho, kira-kira vune 
zo'o sekali tova kai wadu, edempara doho sujuna ro sambeana. 22:42 
"Ama," nggahi-Na, "nggara loasi, takazo'o to'ipu zi Mada susa ra ncoki zi 
iu va Mada ake. Pala aina rakane'e va ndai Mada, malaisi rakane'e va ndai 
Itampa." 22:43 Savua mala'eka maina zi Sia ro katenggona Sia. 22:44 
Ruma Isa na'ipiku susa ra ncokina kai va ade mpida-Na ndazina Sia nanaha 
ipiku do'ana. Howina vune ra'a makatava awa dana. 22:45 Nggori 
do'a-Na, Ruma Isa dula mbali zi anamorizoho-Na. Sia edana siazoho 
wunga maruna vara ipiku ncoki adena. 22:46 Edempara nggahi Sia zi 
anamori-Na, "Vavauku nggomizoho marukaimu? Tu'ura ro do'apu loakuzu 
nggomizoho voha va coba'ana." 22:47 Wunga mbuipu Ruma Isa nuntuna, 
maimpara sakalompo dou mamboto. Ma na'ekai siazoho edezu la Yudas, 
savua dou ade weki anamori Ruma Isa. Edempara la Yudas lao rakana 
Ruma Isa edempara ngiluna Sia. 22:48 Pala nggahi Ruma Isa zi sia, 
"Yudas, savua kai ngilumu ede nggomi ka'ihakaimu Ana Manusia?" 22:49 
Wakatu anamori Ruma Isa ma wara ta ede edana au zi ma ndazi, nggahi 
siazoho, "Ruma, madazoho zimadei aona kai peda!" 22:50 Edempara 
savua dou ade weki siazoho ede fatina kai peda dou mana'ekai 
imam-imam edempara kori fiko wanana. 22:51 Pala nggahi Ruma Isa, 
"Ncihira!" Edempara Sia zamana fiko dou ede ro katahona. 22:52 
Edempara nggahi Ruma Isa zi dou-dou mana'ekai imam ro perwira- 
perwira majaga Bait Allah, ro zi dou-dou mana'e kai dou Yahudi mamai ta 
ede mane'e wa'u Sia, "Savua Nahu ake dou madavae, sampe mai 
nggomizoho lavo peda ro kapodo zi ne'emu wa'u Nahu? 22:53 Saniki 
ainain Nahu wara lavo nggomizoho zi Bait Allah, nggomizoho wati 
wa'umu Nahu. Pala akeku wakatuna zi rukukaimu nggomizoho, wakatu 


kuasa marindi manentina nggahi ra rawi." 22:54 Siazoho wa'una Ruma Isa 
ro lao wa'a-Na aka uma dou mana'ekai imam-imam. La Petrus lampa vatu 
slandona. 22:55 Zi ade woha sarei ede, afi unggu wa'ura kalea ro la Petrus 
lao doho samana lavo dou-dou ma doho heko ta ede. 22:56 Savua ada 
siwe ma'eda la Petrus madoho kengge afi unggu ede; edempara ada siwe 
ede tio kavaena la Petrus, edempara nggahina, "Dou ake rau akana wara 
sama-sama lavo Isa!" 22:57 Pala la Petrus wati mangakuna. Nggahi sia, 
"Nahu wati poda pataku dou ede!" 22:58 Wati ntoina sawa'u va ede, 
savua dou makalai walina edana la Petrus, "Nggomi rau savua dou ade 
weki siazoho!" Pala cambe va la Petrus, "Wati, laina nahu!" 22:59 
Kira-kira sajam sawa'u va ede, savua dou wali manggahi kana'e, "Ncihi 
romo dou ake mavatu Isa, vara sia rau dou Galilea!" 22:60 Pala va la 
Petrus cambe, "Ausi aona nggahi nggomi, nahu wati vadeku!" Wakatu ede 
wa'u, wunga mbuipu la Petrus nuntu lavona dou, koko janga. 22:61 Ruma 
Isa tambarina ro ntandana la Petrus. Edempara la Petrus kawarana va one 
Ruma wa'ura nggahina zi sia, "Sawatipu va koko janga ainaina ake, 
nggomi tolu kali rungkamu sake zi Nahu." 22:62 Edempara losa la Petrus 
zi hizi ede ro nangi sasezina. 22:63 Dou-dou ma wunga jaga Ruma Isa, 
kampa'a-mpa'akaina ro ndukuna Sia. 22:64 Siazoho vontona mada-Na ro 
sozina zi Sia, "Pehejapu cou manduku-Mu?" 22:65 Mboto walipu nggahi 
ra eli siazoho makavawa ra katuna Ruma Isa. 22:66 Zi aimasizi, dou-dou 
mana'ekai Yahudi, dou-dou mana'ekai imam, ro guru-guru agama kavoro 
weki, edempara Ruma Isa lao wa'a aka tando Mahkama agama siazoho. 
22:67 "Ngoapu zi nami," nggahi siazoho zi Sia "savua poda Nggomi ake 
Sangaji Mambei salama?" Cambe va Ruma Isa, "Nggara ngoasi va Nahu 
zi nggomi, nggomizoho wati zima'imbi. 22:68 Ro nggara sozisi va Nahu 
zi nggomizoho, nggomizoho wati zimacambe. 22:69 Pala tampu'u ake, 
Ana Manusia zimadoho zi savae wana Ruma Hatalla Ma Wancu Na'e 
Kuasa." 22:70 Nggahi sara'a siazoho, "Nggara ndedesi, Nggomi ake Ana 
Ruma Hatalla?" Cambe va Ruma Isa, "Ndedeku nggahi va nggomizoho." 
22:71 Edempara nggahi siazoho, "Wati paralu walina sakasi! Ndaita 
wa'ura ringa razi asa ndai-Na!" 


23:1 Sara'a dou zi sida ede kizi mena, edempara lao wa'ana Ruma Isa zi 
tando Pilatus. 23:2 Ta ede siazoho tampu'ura vavu ra lo'ona Sia. Nggahi 
siazoho, "Madazoho rakamu eda dou ake kasantudana ela ra dou. Sia 
kauna dou-dou loakuzu aina cola bea zi Kaisar, vara nggahi Sia, Sia edezu 
Al Masih, savua dou sangaji." 23:3 Edempara Pilatus sozina zi Ruma Isa, 
"Savua poda Nggomi sangaji dou Yahudi?" Cambe va Ruma Isa, 
"Ndedeku nggahi va ndaimu." 23:4 Edempara nggahi Pilatus zi dou-dou 
mana'ekai imam ro zi dou mamboto ede, "Nahu wati rakaku eda kone 
savua rawina mancara zi Dou ake zi hukumkaiku Sia." 23:5 Pala Siazoho 
nanaha pakasa waliku, "Kai ngoa ra tei-Na, Sia sazu'una dou-dou zi sara'a 
Yudea; saramba-rambakaina zi Galilea, ro ake wa'ura raka ta ake rau." 
23:6 Wakatu ringa va Pilatus ede, sozi va sia, "Savua dou ake dou 
Galilea?" 23:7 Sawa'u va rangoa va one Ruma Isa razi dana ra rasa 
kuasakai va Herodes, Pilatus nggaduna Ruma Isa aka Herodes, ma wakatu 
ede wara rau zi Yerusalem. 23:8 Herodes neo poda ade wakatu edana 
Ruma Isa, vara wa'ura ntoi sia ringana haba mavoha Sia ro nane'e podaku 
eda Sia. Ne'e poda va sia eda Ruma Isa karawina lampa rawi mavisa ra 
guna. 23:9 Vara ndedena Herodes sozi mbotona zi Sia, pala Ruma Isa 
wati kone wara cambena. 23:10 Dou-dou mana'ekai imam ro guru-guru 
agama mai satando rauna ta ede ro vavu ra lo'o kapodana Ruma Isa. 23:11 
Herodes ro anggota-anggota tentarana kampa'a-mpa'akaina ro kasungge- 
sunggena Ruma Isa, edempara kakanikaina Sia kai kani ra lombo sangaji, 
edempara nggadu mbalina Sia aka Pilatus. 23:12 Ainaina ede wa'u 
Herodes ro Pilatus, ma ntoina mamusu angi, wa'ura taho mbali. 23:13 
Pilatus kavorona dou-dou mana'ekai imam, dou-dou mana'ekaina, ro ela ra 
dou, 23:14 edempara nggahina zi siazoho, "Nggomizoho mai wa'amu dou 
ake zi nahu ro nggahimu va one Sia kasantudana dou-dou. Ake zi tando 
ndai nggomizoho nahu wa'ura paresaku Sia, pala nahu poda-poda wati 
rakaku eda kone savua rawi-Na mancara ravavu ra lo'okai va nggomizoho 
zi Sia. 23:15 Ndede rauja nggahi Herodes, vara sia rau wa'ura nggadu 
mbalina Isa ede zi nami. Dou ake wati karawina au-au ma patu zi vavukai 
hukuma made. 23:16 Vara ndedena nahu zimacambona Sia sawa'u va ede 
nahu zimahori Sia." 23:17 Zi sanikina ndiha Paskah, Pilatus pavuaku 


horina savua dou rabui zi ru'u va ela dou. 23:18 Sara'ana dou ma kavoro 
weki ta ede kanggicana, "Hadepu Sia! Horipu la Barabas zi ru'u va 
madazoho!" ( 23:19 Barabas rabuikai vara rakandazina ngango zi kota ro 
vara hadena dou.) 23:20 Pilatus nane'e hori Ruma Isa, vara ndedena sia 
nuntu ra nggahina sakali wali zi dou mamboto ede. 23:21 Pala siazoho 
kanggicana, "Salibpu Sia! Salibpu Sia!" 23:22 Edempara katolu kalikaina 
Pilatus nggahi kana'ena zi siazoho, "Pala auku rawina mancara Sia? Nahu 
wati rakaku kone savua rawi-Na mancara ma patu zihukum kai hukuma 
made! Nahu zimacambona Sia, edempara Sia zi hori." 23:23 Pala siazoho 
kanggica kana'e ncau podana va one Ruma Isa pavuaku zi salib. Ro 
cumpukaina kanggica siazoho ede wara onena. 23:24 Edempara Pilatus 
vavukaina hukuma made zi ru'u va Ruma Isa vune rakane'e va dou-dou 
ede, 23:25 ro horina dou raraho va siazoho, edezu dou rabui vara 
kangangona rasa ro rahadena dou. Edempara Ruma Isa zonggo mbeira zi 
siazoho zi kalampakaina rawi rakane'e va siazoho. 23:26 Edempara Ruma 
Isa wa'a va siazoho. Ziwoha ncai, siazoho eda angi lavo savua dou ma 
ngara la Simon, dou Kirene ma wunga ne'e lao aka kota. Siazoho wa'una 
sia, ro kau pakasana sia tundu haju salib ede ta ari mai va Ruma Isa. 23:27 
Mboto dou malampa vatu ta ari mai va Ruma Isa -- zi ade wekina ede 
wara rauja pila-pila dou siwe. Dou-dou siwe ede nangi ro zuru ra zala 
weana zi ru'u Ruma Isa. 23:28 Pala Ruma Isa tambarina zi siazoho ro 
nggahina, "Dou-dou siwe Yerusalem! Aina nangi weamu zi ru'u va Nahu. 
Nangipu zi ru'u va sarumbu ndaimu ro anazohomu. 23:29 Vara zimamai 
wakatuna dou zimanggahi, 'Nalaba podaku dou-dou siwe ma watipu iu 
na'e loko, ma wati parana ntau ana ro watipu iuna susu ana!' 23:30 
Ziwakatu edeku dou zimanggahi zi doro-doro, 'Mavu pitapu zi nami!' Ro 
zi doro to'i-doro to'i, 'Umbupu nami!' 23:31 Vara nggara zihaju ma mbuipu 
mori, dou wa'ura karawina vune ake, au waliku zi karawi va siazoho zi 
haju ma wa'ura mango!" 23:32 Wara rauja zua dou makalaina -- zuana ede 
edezu dou madavae -- ra wa'a va siazoho zi hukum kai hukuma made 
sama-sama lavo Ruma Isa. 23:33 Wakatu rakara hizi zi pehekai 
"Rangka", siazoho salibna Ruma Isa lavo zua dou madavae ede -- savua 
dou zi savae wana ro savua walina zi savae ku'i Ruma Isa. 23:34 


Edempara do'a Ruma Isa, "Ama, takangampu weapu siazoho! Siazoho 
wati vadena au rakarawi va siazoho." Kani ra lombo Ruma Isa cengga- 
cenggana ta ede zi weki siazoho kai undi zi hizi ede. 23:35 Dou-dou 
makizi ta ede ro ntanda salahona, dou-dou mana'ekai dou Yahudi 
kasungge-sunggena Ruma Isa kai nggahina, "Sia wa'ura kasalamana dou 
makalai; coba ake Sia kasalamana weki ndai-Na, nggara poda-podasi Sia 
Sangaji Mambei salama rakazale va Ruma Hatalla!" 23:36 Tentara-tentara 
rau makasungge-sunggena Sia. Siazoho maina ro mbeina anggo ngonco zi 
Sia 23:37 ro nggahina, "Nggara Nggomisi Sangaji dou Yahudi, 
kasalamapu weki ndai-Mu!" 23:38 Tawela ese haju salib Ruma Isa, ratunti 
nggahi ra eli ake: "Akeku Sangaji Dou Yahudi." 23:39 Savua dou 
madavae rasalib ta ede makavawa ra katuna Ruma Isa. Nggahi sia, 
"Nggomi Sangaji Mambei salama? Io, kasalamapu weki ndai-Mu ro 
nami!" 23:40 Pala dou madavae ma savua wali rojona zi lengana ede, 
nggahina, "Savua nggomi wati dahumu zi Ruma Hatalla? Nggomi 
sama-sama rakamu hukuma made vune Sia. 23:41 Hukuma ndai zua ake 
ncihi ncao lavo rawi ndaita. Pala Sia wati wara kone ncarana!" 23:42 
Edempara nggahi sia, "Ruma Isa, takawara to'ipu mada, wakatu Ita maimu 
kai Sangaji!" 23:43 "Imbipu," nggahi Ruma Isa zi sia, "ainaina ake nggomi 
zimasama-sama lavo Nahu zi Firdaus." 23:44 Kira-kira voe sampuru zua 
aimarai, wati kalea liro, ro sara'a dana ra rasa ede ndazi rindi poda sampe 
voe tolu aimambia. 23:45 Satampa ratero zi ade Bait Allah, ncipa zua. 
23:46 Edempara Ruma Isa kanggicana kai eli mana'e, "Ama! Zi ade 
rima-Mu zonggo mbei va Mada nawa-Ku!" Sawa'u va nggahi ndedena, Sia 
madena. 23:47 Wakatu eda va perwira tentara au ma wa'ura ndazi, sia roi 
ra wadina Ruma Hatalla. Edempara nggahi sia, "Poda, Sia wati wara 
ncarana!" 23:48 Dou mamboto ma mai ta ede va ne'ena ntanda, edana au 
ma wa'ura ndazi. Siazoho dula sara'ana kai sinci poda adena. 23:49 Ro 
sara'a dou mapata Ruma Isa, lu'u rauja dou-dou siwe mavatu Sia razi 
Galilea, makizi sando'o ro eda sara'ana ede. 23:50-51 Wara savua dou 
mangara la Yusuf, razi kota Arimatea zi dana ra rasa Yudea. Sia dou 
mataho ro nalia ra horomaku va dou, ro ma wunga ngena wakatu maikai 
Karaja'an Allah. Konena sia anggota Mahkama Agama, sia wati satujuna 


kai kaputusa ro rakarawi va mahkama ede. 23:52 Yusuf ake lao satandona 
Pilatus ro rahona loakuzu timba Ruma Isa mbema zi sia. 23:53 Edempara 
sia kalondona timba Ruma Isa zi haju salib ede, edempara pontekaina 
salolo randawi kai linen. Sawa'u va ede wi! va sia ade rade randawi zi 
doro to'i wadu -- rade ede watipu parana rakani. 23:54 Ainaina ede ainaina 
Jama'a; ro ainaina Sabat ne'empara tampu'u. 23:55 Dou-dou siwe ma 
ramai lavo Ruma Isa razi Galilea lampa vatuna la Yusuf ro edana rade 
ede. Siazoho eda rauna vuneku timba Ruma Isa rawi' ade rade. 23:56 
Edempara siazoho lao dulana ro sadiana lo'i ra oi ro mina mengi zi 
kaminakaina timba Ruma Isa. Zi ainaina Sabat, siazoho denggana karawi 
zi to'akaina hukum agama. 


24:1 Zi amaina minggu, sizi-sizi poda, dou-dou siwe ede lao aka rade wa'a 
marakani rasadia va siazoho. 24:2 Zi rade, siazoho edana wadu 
ravontokai rade wa'ura kiri weki. 24:3 Edempara siazoho lu'una zi ade 
rade ede, pala wati rakana eda timba Ruma Isa ta ede. 24:4 Wunga 
mbuipu siazoho kizina ta ede ro darura adena kananu lampa rawi ede, 
wezi lalompa zua dou lavo kani ra lombona kakila-kila makizi zeni lavo 
siazoho. 24:5 Siazoho na'ipiku dahuna, edempara sujuna salalo awa dana, 
nggahi va zua dou ede zi siazoho, "Vavauku nggomizoho ngupakaimu dou 
mamori ade woha dou made? 24:6 Sia wati warana ta ake. Sia wa'ura 
mori mbali! Kawarapu au rawa'ura nggahi-Na zi nggomizoho wakatu Sia 
mbuipu zi Galilea, 24:7 va one 'Ana Manusia pavuaku zi zonggo mbei zi 
dou madosa, edempara zi salib, ro zi ainaina katolukaina Sia zimamori 
mbali.'" 24:8 Ndazi kawara va dou siwezoho ede ranggahi ra eli Ruma 
Isa. 24:9 Sawa'u va dula zi rade ede, siazoho carita sara'ana mandazi ede 
zisampuru savua rasu ro zisara'ana anamori Ruma Isa ma kalaina. 24:10 
Dou-dou siwe ma ngoa sara'ana ede zi anamori Ruma Isa edezu: la Maria 
Magdalena, la Yohana ro la Maria ina la Yakub, ro dou-dou siwe 
makalaina ma sama-sama lavo siazoho. 24:11 Pala rasu-rasu ede kacaina 
dou-dou siwe ede carita cowana. Siazoho wati imbina racarita va dou-dou 
siwe ede. 24:12 Pala la Petrus tu'u ro raina lao aka rade. Sia oko tio 
cazeina, edempara edana cuma salolompa mawara ta aka. La Petrus midi 


poda adena, edempara dulana kai mboto sozi zi adena mavoha au ma 
wa'ura ndazi. 24:13 Zi ainaina ede wa'u, zua dou anamori Ruma Isa wunga 
lampa lao aka savua kampo mangara Emaus, kira-kira sampuru sakilo 
mete zo'ona lavo Yerusalem. 24:14 Wunga ade lampa siazoho nuntu 
salahona mavoha sara'a lampa rawi ma wa'ura ndazi ede. 24:15 Wunga 
ade nuntu kai siazoho ede, ro sozi kali cempe angi, mai ndai Ruma Isa ro 
lampa sama-samana lavo siazoho. 24:16 Siazoho edana Ruma Isa, pala 
wara makahampana ma kandazina siazoho wati patana Sia. 24:17 
Edempara nggahi Ruma Isa, "Ausi nuntu ra nggahi nggomizoho ziwoha 
ncai ake?" Siazoho midina kai pahu mamale. 24:18 Edempara savua dou 
zi ade weki siazoho, ma ngara la Kleopas, sozina zi Ruma Isa, "Savua 
ndai kese Ita dou lai rasa zi Yerusalem ma wati vade au ma ndazi ta aka 
vou-vou ake?" 24:19 "Au mandazi?" sozi va Ruma Isa. "Lampa rawi ma 
ndazi lavo Ruma Isa, dou Nazaret ede," cambe va siazoho. "Sia nabi. 
Nggahi ra eli-Na ro ruku ra rawi-Na nantau poda kuasa -- nataho zi eda va 
Ruma Hatalla ro zintanda va sara'ana dou. 24:20 Dou-dou mana'ekai imam 
ro dou-dou mana'ekai bangsa ndaita, mazonggona Sia zi hukum made, ro 
siazoho salibna Sia! 24:21 Sapodakaina ne'e va madazoho va one Sia 
edeku zimahorina Israel! Ro ainaina ake ainaina katolukaina sawa'u va 
ndazina lampa rawi ede. 24:22 Wara rau pila-pila dou siwe, lenga 
madazoho kawezina madazoho. Sizi-sizi poda siazoho laona aka rade, 
24:23 pala wati rakana eda timba-Na ta aka. Edempara siazoho dula 
mbalina ro nggahina va one siazoho edana mala'eka, ro mala'eka-mala'eka 
ede manggahi va one Ruma Isa wa'ura mori. 24:24 Pila-pila dou zi ade 
weki madazoho edempara laona aka rade ro edana au ranggahi dou-dou 
siwe ede napodaku, cuma siazoho wati edana Ruma Isa." 24:25 
Edempara nggahi Ruma Isa zi siazoho, "Nggomizoho sampula poda! 
Na'ipiku ahona nggomizoho zi imbikaimu sara'ana ra nggahi va nabi-nabi! 
24:26 Savua laina Sangaji Mambei salama pavuaku iu wa'una susa ra 
ncoki ede, ede ampona raka zese ra ntasa-Na?" 24:27 Edempara Ruma 
Isa ngoa kavaena zi siazoho au ratunti zi ade sara'ana Alkitab mavoha 
ndai-Na, ratampu'u zi buku-buku Musa ro buku nabi-nabi. 24:28 Wakatu 
ede siazoho zenira lavo kampo zi laokai ede. Ruma Isa ndawina weki-Na 


coro-coro ne'e lampa ntuwu, 24:29 pala siazoho matapana Sia. "Ngge'e 
wa'upu zi hizi madazoho," nggahi siazoho zi Sia, "ake wa'u ne'era ngazi ai 
ro wa'ura rindi ai rau." Edempara Ruma Isa lu'una ne'e maru sai zi hizi 
siazoho. 24:30 Wunga wakatu doho ngaha sama lavo siazoho, Ruma Isa 
wehana roti, do'a syukuna zi Ruma Hatalla, tove-tovena roti ede kai 
rima-Na, edempara mbeina zi siazoho. 24:31 Edempara siazoho kawarana 
weki va one ede edezu Ruma Isa. Pala Sia mbora lalona zi tando mada 
siazoho. 24:32 Nggahi siazoho zi savua lavo savua dou, "Savua laina iu 
va ade ndai vune mane'e losa, wakatu Sia nuntu ra nggahi-Na lavo ndaita 
zi woha ncai, ro ngoa ra tei kavaena isi Alkitab zi ndai?" 24:33 Wakatu 
ede wa'u siazoho tu'una edempara lao mbalina aka Yerusalem. Ta aka 
siazoho eda angi lavona sampuru savua anamori Ruma Isa mawunga 
kavoro weki lavo ma kalaina. 24:34 Nggahi siazoho ede, "Ncihi romo 
Ruma ndai wa'ura mori mbali! Sia wa'ura katadana weki-Na zi la Simon!" 
24:35 Zua dou anamori Ruma Isa ma voupu mai ede carita mbalina ra iu 
va siazoho zi woha ncai, ro ravunena siazoho patana Ruma wakatu Sia 
tove-tovena roti. 24:36 Wunga mbuipu siazoho carita menana, wezi 
lalompa ndai Ruma Isa kizina zi woha siazoho ro nggahi-Na, "Taho ra ntai 
zi ru'u va nggomizoho!" 24:37 Siazoho wezina ro dahu, vara kacai va 
siazoho edana henca. 24:38 Pala nggahi Ruma Isa, "Vavauku nggomizoho 
dahukaimu? Vavauku mbalimbuakai ademu? 24:39 Tiopu rima Nahu ro 
tiopu ezi Nahu. Zivademu, va one ndai Nahu ake! Zamapu ro tio kavaepu, 
vara henca wati ntauna hi'i atao peke, vune ra'eda va nggomizoho zi 
Nahu." 24:40 Ruma Isa nggahi ndedena ro teina rima ra ezi-Na zi siazoho. 
24:41 Ro wunga mbuipu wati imbina, vara ipi lalo neo ade ro midi adena, 
sozi va Ruma Isa zi siazoho, "Savua nggomizoho wara ntaumu ngaha ra 
nono ta ake?" 24:42 Mbei va siazoho Sia sadompo uta ncango. 24:43 
Weha va Ruma Isa uta ede, edempara ngahana zi tando siazoho. 24:44 
Sawa'u va ede nggahi Sia zi siazoho, "Akeku lampa rawi-lampa rawi 
rawa'u ngoa va Nahu zi nggomizoho wakatu Nahu mbuipu sama-sama 
lavo nggomizoho: va one sanikina lampa rawi ratunti mavoha Nahu zi ade 
buku-buku la Musa, Nabi-nabi, ro Zabur, pavuaku zimandazi." 24:45 
Edempara Ruma Isa henggana fiki ra kananu siazoho zi loakaina ka'ao isi 


Alkitab. 24:46 Edempara nggahi Sia zi siazoho, "Zi ade Alkitab ra tunti va 
one Sangaji Mambei salama pavuaku iuna susa ra ncoki, ro pavuaku mori 
mbalina razi madena zi ainaina katolukaina. 24:47 Ro va one kai ngara 
Sangaji Mambei salama ede pavuaku zingoa ra kahaba zi samenana 
bangsa va one manusia pavuaku tobana, ro va one Ruma Hatalla 
makangampu wea dosa. Ro haba ede pavuaku zingoa ra kahaba tampuu zi 
Yerusalem. 24:48 Nggomizohoku sakasi-sakasi zisamenana ede. 24:49 
Ro ndai Nahu zimanggaduna zi nggomizoho au rasake va Ama. Pala 
nggomizoho pavuapu ngena ntuwumu zi kota ake sampe kuasa razi Ruma 
Hatalla kuasakaina nggomizoho." 24:50 Sawa'u va ede Ruma Isa wa'ana 
siazoho ari mai va kota sampe aka Betania. Ta ede Sia hantana rima-Na, 
edempara mbeina bareka zi siazoho. 24:51 Wunga mbuipu Sia karawina 
ede, Sia hanta weki lao ese saroga, edempara ncenggana lavo siazoho. 
24:52 Siazoho suju nembana Sia, edempara dula mbalina lao aka 
Yerusalem kai neo poda adena, 24:53 ro roi ra wadi ncauna Ruma Hatalla 
zi Bait Allah. 


Yahya 


1:1 Aipu sarambakama, sawatipu kandazi dunia, Nggahi Ra Eli wa'ura 
wara. Nggahi Ra Eli wara malavo Ruma Hatalla ro Nggahi Ra Eli sama 
lavo Ruma Hatalla 2 Ra'aipu saramba wa'una Sia wara sama-sama lavo 
Ruma Hatalla. 3 Sara'ana rakandazi kai ncai Sia, ro razi sara'ana ma wara, 
wati kone savua rau rakandazi watisi vara Sia. 4 Nggahi Ra Eli ede fu'u 
mori, ro mori mambei taroa zi ru'u va manusia. 5 Taroa ede nakataroaku zi 
rindikaina, ro rindi ede wati wa'una hade taroa ede. 6 Maira dou ranggadu 
va Ruma Hatalla, la Yahya ngarana. 7 Sia mai ngoa ra kahabana mavoha 
taroa ede, loakuzu imbi va sara'ana dou. 8 Ndai sia laina taroa ede, sia zi 
makaronggampa. 9 Taroa masapodakaina ma kataroa samenana manusia, 
maina zi dunia. 10 Nggahi Ra Eli Ruma wara zi dunia, dunia rakandazi kai 
ncai Sia, pala dunia wati patana Sia. 11 Sia maina zi dana ra rasa ndai-Na 
pala bangsa-Na wati tarimana Sia. 12 Pala wara rau dou ma tarima Sia ro 
imbi zi Sia; siazoho mbei-Na hak mandazi ana Ruma Hatalla, 13 ranggana 
laina razi manusia, vara mori mavou ede ramaina razi Ruma Hatalla. 14 
Nggahi Ra Eli wa'ura ndazi manusia, Sia ngge'ena zi woha ndaita, ro ndai 
wa'ura edata zese ra ntasa-Na. Zese ra ntasa ede weha ao va Sia kai Ana 
makese weki va Ama. Kai ncai Sia ndaita loa eda Ruma Hatalla ro meci ra 
ca'u-Na zi ndai. 15 La Yahya mai zimandazi sakasi-Na, sia ngoa ra 
kahabana: "Akeku Sia ranggahi va nahu: Sia zimamai kento ntewi kaisi 
nahu, pala nancewi na'e ntewi kaisi nahu, vara sawatipu wara nahu, Sia 
wa'ura wara." 16 Sia vini va meci ra ca'u; wati zimacumpu, Sia mambei 
bareka ndaita. 17 Hukum Ruma tarima va ndai kai ncai la Musa. Pala 
anugera ro lampa rawi mapoda rakatada kai ncai Ruma Isa Al Masih. 18 
Wati wara ma parana eda Ruma Hatalla, selasi Ana makese weki va Ama, 
ma sama lavo Ama ro rapu poda lavo Sia. Sia edeku ma katadana Ama zi 
ndaita. 19 Dou-dou mana'ekai Yahudi zi Yerusalem kauna imam-imam ro 
dou-dou Lewi lao aka la Yahya ro sozi zi sia, "Nggomi ake cou?" 20 La 
Yahya nggahi ntirina, "Nahu laina Sangaji Mambei salama." 21 "Nggara 
ndedesi, nggomi ake couku?" sozi va siazoho. "Savua nggomi ake la 
Elia?" "Laina," cambe va la Yahya. "Savua nggomi ake Nabi rasake ede?" 


sozi va siazoho wali. "Laina," cambena. 22 "Nggara ndedesi, ngoapu zi 
nami cou nggomi ake," nggahi siazoho, "loakuzu cambe va nami zi 
dou-dou ma rakau nami. Auku nggahi va nggomi mavoha weki ndaimu?" 
23 Cambe va la Yahya, "Nahura sia ranggahi va Nabi Yesaya: 'Dou ma 
nggahi nggao zi so sarae: Kapiripu ncai zi ru'u va Ruma.' " 24 Dou-dou 
rakakai va dou Farisi 25 masozi, "Nggara laina nggomi Sangaji Mambei 
salama, laina la Elia, lai rauna Nabi rasake ede, vavau nggomi kandeu 
karasokaimu dou?" 26 Cambe va la Yahya, "Nahu makandeu karaso dou 
kai oi. Pala zi woha nggomizoho wara dou ma wati pata va nggomizoho. 
27 Sia mai kento ntewi kaisi nahu, pala kone zimasalo'a ai sapatu-Na nahu 
wati patuna." 28 Sara'ana ede ndazikaina zi Betania, tawela ele va Sori 
Yordan hizi la Yahya kandeu karasokaina dou. 29 Vala aisanai, la Yahya 
edana Ruma Isa mai rakana sia. Edempara nggahi la Yahya, "Tatiopu, 
Akaku Ana Jimba Ruma Hatalla ma kamborana dosa dunia. 30 Sia edeku 
ranggahi va nahu zimamai kento ntewi kaisi lavo nahu, pala nancewi na'e 
ntewi kaisi lavo nahu, vara sawatipu wara nahu, Sia wa'ura wara. 31 
Sawatipu ede, nahu wati vadeku cou Sia ede. Sapodakaina nahu mai 
kandeu karasoku dou kai oi loakuzu bangsa Israel patana Sia." 32 La 
Yahya nuntu ra nggahi rauna ake, "Nahu edaku Roh Allah londona vune 
nasi dara ma ramai razi langi edempara midina ese wawo Sia. 33 Wakatu 
ede nahu watipu vadeku cou Sia. Pala Ruma Hatalla ma kauna nahu 
kandeu karaso kai oi wa'ura nggahina zi nahu, 'Ma'edasi va nggomi Roh 
Allah malondo, edempara midina ese wawo savua dou, Sia edeku ma 
zimakandeu karaso kai Roh Allah.' 34 Nahu wa'ura eda madaku Sia," 
nggahi la Yahya, "ro nahu manuntu ra nggahi va one Siara Ana Ruma 
Hatalla." 35 Vala aisanai la Yahya wara zi hizi ede wali lavo zua dou 
anamorina. 36 Wakatu eda va sia Ruma Isa lampa saina ta ede, nggahi sia, 
"Tatiopu! Akaku Ana Jimba Ruma Hatalla." 37 Zua dou anamori la Yahya 
maringa nggahi ra eli ede, edempara lao vatuna Ruma Isa. 38 Ruma Isa 
tambari-Na, ro edana siazoho mawunga lampa vatu Sia. Sozi va Sia, "Au 
ngupamu nggomizoho?" Cambe va siazoho, "Rabi, taveku Rabi 
ngge'ekaita?" ('Rabi' aona Guru.) 39 "Mai tiopu va ndaimu," nggahi Ruma 
Isa. Siazoho lao samana lavo Sia ro edana tavera ngge'ekai Sia. Wakatu 


ede voe upa aimambia. Ainaina ede siazoho ngge'e lavo Sia. 40 Savua dou 
zi ade zua dou ede ma wa'ura ringa au ranggahi va la Yahya ro sawa'u va 
ede lao vatuna Ruma Isa, edezu la Andreas, ari la Simon Petrus. 41 Lao 
roci la Andreas ngupana la Simon, arina ede, ro nggahina zi sia, "Nami 
wa'ura eda angimu lavo Mesias!" (Mesias sama lavo Al Masih, edezu: 
Sangaji Mambei salama.) 42 La Andreas lao otona la Simon zi Ruma Isa. 
Ruma Isa tio kavaena la Simon, edempara nggahina, "Nggomi Simon, ana 
la Yona. Nggomi zi pehekai la Kefas." (Kefas sama lavo Petrus, aona: 
doro wadu.) 43 Vala aisanaina Ruma Isa nane'e lao aka Galilea. Sia eda 
angi lavona la Filipus, ro nggahi-Na zi sia, "Mai vatupu Nahu!" 44 La 
Filipus ma ramai razi Betsaida, edezu hizi ngge'ekai la Andreas ro la 
Petrus. 45 Filipus eda angi lavo la Natanael ro nggahina zi sia, "Nami 
wa'ura rakamu eda dou rapehe va la Musa zi ade Buku Hukum Allah, ro 
rangoa ra kahaba va nabi-nabi. Sia edezu Ruma Isa razi Nazaret, ana la 
Yusuf." 46 Pala cambe va la Natanael, "Savua nawara ma taho ma ramai 
razi Nazaret?" "Mai tiopu va ndaimu," cambe va la Filipus. 47 Ruma Isa 
edana Natanael mamai, edempara nggahina mavoha sia, "Tiopu, akaku 
dou Israel masapodakaina. Wati wara mapalasu zi sia." 48 "Buneku loa 
pata va Ita mada?" sozi va la Natanael zi Ruma Isa. Cambe va Ruma Isa, 
"Sawatipu ou va la Filipus nggomi, Nahu wa'ura edaku nggomi awa 
wombo fu'u ara aka." 49 "Pa Guru," nggahi la Natanael, "Ita edezu Ana 
Ruma Hatalla! Itaku Sangaji bangsa Israel!" 50 Nggahi Ruma Isa, 
"Nggomi imbimu, va nggahi Nahu zi nggomi vara Nahu wa'ura edaku 
nggomi ziwombo fu'u haju ara? Lampa rawi-lampa rawi ma ipi ncewi na'e 
ntewi kaisi lavo ede zi eda va nggomi!" 51 Nggahi wali Ruma Isa, "Poda, 
imbipu, nggomi zima'eda langi mahengga weki, ro mala'eka-mala'eka 
Ruma Hatalla mane'e londo zi Ana Manusia." 


2:1 Zua nai sawa'u va ede wara ndiha nika aka kota Kana zi Galilea, ro ina 
Ruma Isa wara ta aka. 2 Ruma Isa lavo anamorizoho-Na ra'unda rau zi 
ndihakai ede. 3 Wakatu cumpura oi anggo, nggahi ina-Na zi Ruma Isa, 
"Siazoho wa'ura cumpu anggona." 4 Cambe va Ruma Isa, "Ina, ai to'ina 
kaumu Mada. Watipu raka wakatuna Mada katada-Ku weki." 5 Pala ina 


Ruma Isa manggahi zi dou-dou mataki kavua ngaha ra nono, "Karawipu 
au ranggahi-Na zi nggomizoho." 6 Ta ede wara ini mbua muja rasadia zi 
ru'u karasokai sarumbu vatu ranginakai Yahudi. Sanikina muja ede isina 
kira-kira saratu lite. 7 Nggahi Ruma Isa zi dou-dou mataki kavua ngaha ra 
nono ede, "Isipu muja-muja ede kai 01." Siazoho isi kavinina oi zi 
muja-muja ede. 8 Edempara nggahi Ruma Isa zi siazoho, "Ake wehapu 
sato'i ade o1 ede ro lao wa'apu zi dou mana'ekai ndiha." Siazoho wa'ana oi 
ede zi dou mana'ekaina ndiha, 9 ro sia tavaina oi ma wa'ura rungka ndazi 
anggo. (Sia wati vadena ratavena anggo ede, selasi dou-dou mataki kavua 
ngaha ra nono ma lua oi edempa ma vade.) Ndazi dou mana'ekai ndiha ede 
lao zenina zi vunti mone, 10 edempara nggahina zi sia, "Ranginakai va dou 
nasadia uluku anggo ma ipi caru ro dou ra'unda namanta adena nono, ampo 
kalosa anggo ma biasa. Pala nggomi mawiiku anggo ma ipi caru sa'ake!" 
11 Edeku rawi mavisa ra guna ma saramba-rambakaina rakarawi va Ruma 
Isa. Sia karawina ede aka Kana zi Galilea. Kai tanda ede Sia natei 
katadaku zese ra ntasa-Na. Ndazi anamorizoho-Na imbi zi Sia. 12 Sawa'u 
va ede Ruma Isa laona aka Kapernaum sama-sama lavo ina-Na, 
arizoho-Na ro anamorizoho-Na. Siazoho ngge'e ta aka sampe pila-pila nai 
ntoina. 13 Wakatu Aruraja Paskah Yahudi wa'ura zeni, Ruma Isa lao aka 
Yerusalem. 14 Zi Bait Allah zi Yerusalem Sia rakana eda dou-dou 
malanda capi, jimba, ro nasi dara; ro dou-dou macepe piti madoho ta ede. 
15 Ruma Isa ndawina cambo kai ai edempara vaka kalosa sara'ana binata 
ede, nataho jimba ro capi razi ade Bait Allah. Meja-meja dou macepe piti 
ponga va Sia ndazina piti siazoho mbari mbura rero. 16 Edempara nggahi 
Sia zi dou malanda nasi dara, "Hanta peso sara'apu. Aina kandazimu Uma 
Ama Nahu hizi landa ra lajokai!" 17 Ndazi kawara va anamorizoho-Na zi 
ade ayat Alkitab ake, "Meci ra ca'u va Mada zi Uma-Mu, Ruma Hatalla, 
maka'a ade-Ku." 18 Dou-dou mana'ekai Yahudi madaca'u Ruma Isa, 
nggahi siazoho zi Sia, "Coba ndawipu karawi mavisa ra guna zi 
katandakai ru'u nami va one Nggomi mantau hak karawi vune ake." 19 
Cambe va Ruma Isa, "Zumbapu Uma ake, ro ade wakatu tolu nai Nahu 
zimatu'u mbalina." 20 Edempara nggahi siazoho, "Upampuru ini mba'a 
ntoina zi katu'u kai Bait Allah ake. Ro Nggomi mane'e tu'u mbalina ade 


wakatu tolu nai?" 21 Pala Bait Allah ma aona nggahi va Ruma Isa edezu 
sarumbu ndai-Na. 22 Ndazi sawa'u va ede, sawa'u va Ruma Isa zi kamori 
mbali razi made, kawara va anamorizoho-Na va one lampa rawi ede 
parana ranggahi va Sia. Edempara imbi kai va siazoho zi au ratunti zi ade 
Alkitab ro zi au ranggahi va Ruma Isa. 23 Wunga mbuipu Ruma Isa wara 
zi Yerusalem wakatu Aruraja Paskah, mboto dou ma'imbi zi Sia vara 
karawi-Na mavisa ra guna. 24 Pala ndai Ruma Isa wati imbina siazoho, 
vara Sia napataku samenana dou. 25 Wati paralu ngoa va dou zi Sia 
mavoha cou-cou rau, vara ndai Sia navadeku au ma wara zei ade manusia. 


3:1 Wara savua dou mana'ekai agama zi ade kalompo dou Farisi ngarana 
la Nikodemus. 2 Zisavua aimangazi sia mai rakana Ruma Isa ro nggahina, 
"Pa Guru, madazoho vade Ita ranggadu va Ruma Hatalla. Vara wati wara 
savua dou rau maloa karawi mavisa ra guna vune rakarawi va Ita, nggara 
watisi sia razende ra wa'a va Ruma Hatalla." 3 Cambe va Ruma Isa, 
"Imbipu, wati kone savua dou rau maloa ndazi anggota ela Karaja'an 
Allah, nggara sia watisi zi nggana mbali." 4 "Vuneku loana dou mana'e zi 
nggana mbali?" nggahi Nikodemus zi Ruma Isa. "Savua loaku sia lu'u 
mbali ade loko inana wa'u va ede zi nggana mbali?" 5 Cambe va Ruma Isa, 
"Nancihi poda nggahi Nahu ake: nggara watisi dou zi nggana razi oi ro 
razi Roh Allah, dou ede wati loana ndazi anggota ela Karaja'an Allah. 6 
Manusia sacara sarumbu kasana ranggana va dou matuana, pala sacara ade 
rohani ranggana va Roh Allah. 7 Aina mbora akamu nggara nggahisi va 
Nahu: Nggomizoho sara'ana pavuaku zi nggana mbali. 8 Angi nangemo 
tavera ne'ena; ndai maringa elina, pala wati vadeta ratavena maikaina ro 
taveku laokaina. Ndede rauja lavo dou ranggana va Roh Allah." 9 
"Vuneku loana ndazi lampa rawi ede?" sozi va Nikodemus. 10 Cambe va 
Ruma Isa, "Nggomi guru zi Israel; savua poda nggomi wati vademu? 11 
Imbipu: nami nuntu ra nggahimu au ravade va namimpa, ro nami mbeimu 
nuntu ra nggahi au rawa'u va nami mpa; pala nggomizoho wati ngawamu 
tarima au rangoa va nami. 12 Nggomizoho wati imbimu nggara caritasi va 
Nahu mavoha lampa rawi razi dunia ake; vuneku loamu imbi va 
nggomizoho, nggara ngoasi va Nahu zi nggomizoho lampa rawi mavoha 


saroga? 13 Wati kone savua dou maparana ne'e ese saroga, selasi Sia ma 
londo zi dunia, edezu Ana Manusia. 14 Sama vune la Musa makane'e sawa 
romba zi salona haju zi so sarae, ndede rauja Ana Manusia pavuaku zi 
kane'e, 15 loakuzu samenana nggomizoho ma imbi zi Sia maraka mori 
masapodakaina ro ma'ederahizi." 16 Vara Ruma Hatalla ndede meci ra 
ca'una manusia zi dunia ake, ndazina Sia mbeina Ana-Na ma kese weki, 
loakuzu sanikina dou ma imbi zi Sia wati iha lelina, malaisi zimaraka mori 
masapodakaina ro ma'ederahizi. 17 Vara Ruma Hatalla nggaduna Ana-Na 
laina zimaparesa ncihi ra ncara dunia ake, pala zimakasalamana. 18 Dou 
ma imbi zi Sia wati zi hukum. Pala dou ma wati imbi wa'ura hukum va 
Ruma Hatalla, vara sia wati imbina zi Ana Ruma Hatalla ma kese weki. 19 
Sia rada'awa kai dasa ake: Taroa ede wa'ura maina zi dunia, pala manusia 
nancewi ca'uku zimarindi ntewi kaisi lavo taroa, vara ruku ra rawi siazoho 
madavae. 20 Sanikina dou ma karawi madavae, nadaca'u zi taroa; sia wati 
ngawana mai zi taroa, loakuzu ruku ra rawina ma davae wati tadana. 21 
Pala dou ma karawi rakane'ekai va Ruma Hatalla, maina zi taroa loakuzu 
ndazi tadana va one au rakarawina ede edezu rakane'e Ruma Hatalla. 22 
Sawa'u va ede Ruma Isa ro anamorizoho-Na lao aka Yudea. Sia ngge'ena 
ta aka pila-pila wakatu ntoina lavo siazoho ro kandeu karasona dou. 23-24 
Wakatu ede la Yahya watipu lu'una zi ade uma bui. Sia kandeu karasona 
dou zi Ainon, wati zo'ona lavo Salim, vara ta aka wara mboto oi. Dou-dou 
mamai zi sia, ro sia kandeu karasona siazoho. 25 Pila-pila dou anamori la 
Yahya tampu'u cence ncihi lavo dou Yahudi mavoha atora karaso 
sarumbu. 26 Siazoho laona zi la Yahya, ro nggahina, "Pa Guru, savua 
mbuipu kawara va Ita dou ma sama lavo Ita zi ipa vae va Sori Yordan ede, 
raturu tei va Ita zi madazoho ntoina? Sia ake nakandeu karaso rauku, ro 
sara'ana dou nalao rakaku Sia!" 27 Cambe va la Yahya, "Manusia wati 
loana ntau au-au nggara watisi rambei va Ruma Hatalla zi sia. 28 Ndai 
nggomizoho wa'ura ringamu nggahi nahu, 'Nahu laina Sangaji Mambei 
salama. Nahu ranggadu ulu ntewi kaisi lavo Sia.' 29 Vunti siwe edezu ntau 
vunti mone. Soba vunti mone ede nakizi dampimpa ro nakade'eku, ro 
naneo adena nggara naringasi eli vunti mone. Ndede rauja lavo nahu. Ake 
nahu neo poda adeku. 30 Siaku ma pavua naha penti, ro nahu nanaha kura 


penti." 31 Ma ramai ese mai nancewi eseku zi sara'ana. Ma ramai zi dunia 
lu'u golonga dou dunia, ro nuntu ra nggahi mavoha lampa rawi dunia. Sia 
ma ramai ese mai nancewi na'e zi sara'ana. 32 Sia nuntu ra nggahina 
mavoha au rawa'u ra'eda ro ringa-Na, pala wati kone savua dou ma'imbi zi 
nggahi ra eli-Na. 33 Dou ma imbi zi nuntu ra nggahi-Na ede, 
namangakuku va one Ruma Hatalla mancihi. 34 Vara dou ranggadu va 
Ruma Hatalla nakaronggaku nggahi ra eli Ruma Hatalla, vara Ruma 
Hatalla wa'ura mbei kancihina Roh-Na zi sia. 35 Ama nameci ra ca'uku 
Ana-Na, ro wa'ura zonggo ra mbeina sara'a kuasa zi Sia. 36 Dou ma imbi 
zi Ana ede zimaraka mori masapodakaina ro ma'ederahizi. Pala dou ma 
wati to'a zi Ana ede wati zimaraka mori. Sia zi hukum va Ruma Hatalla 
santoi-ntoina. 


4:1 Dou-dou Farisi ringana va one Ruma Isa rakana ro kandeu karasona 
dou mancewi mboto mavatu Sia ntewi kaisi lavo la Yahya. 2 
(Sapodakaina ndai Ruma Isa wati kandeu karasona malaisi 
anamorizoho-Na mpa.) 3 Wakatu vade va Ruma Isa va one dou-dou Farisi 
wa'ura ringana lampa rawi ede, Sia tu'u wi'ina Yudea lao mbali aka 
Galilea. 4 Zi ade lampa ra laokaina ede Sia pavuaku lampa saina Samaria. 
5 Ndazi ronggara Ruma Isa zi savua kota zi Samaria ma ngara Sikhar, 
wati zo'ona lavo dana rambei va la Yakub ntoina zi la Yusuf anana. 6 Ta 
ede wara temba la Yakub. Ruma Isa na'ipiku makina vara lampana, vara 
ndedena Sia doho zi kengge temba. Wakatu ede kira-kira voe sampuru zua 
aimarai, 7-8 ro anamori Ruma Isa wa'ura lao aka kota zi welikaina ngaha 
ra nono. Edempara savua dou siwe Samaria mai timba oi. Nggahi Ruma 
Isa zi sia, "Ama ncawa, loa Nahu raho oi nono?" 9 Cambe va dou siwe 
Samaria ede, "Ita dou Yahudi, mada dou Samaria; vavauku Ita rahokaimu 
oi nono zi mada?" (Vara dou Yahudi wati wara zapo angina lavo dou 
Samaria.) 10 Cambe va Ruma Isa, "Pai mavade va nggomi rambei va 
Ruma Hatalla ro cou maraho nono zi nggomi, pasti ndai nggomi zimaraho 
nono zi Sia, ro Sia zimambei zi nggomi oi mamori." 11 Nggahi dou siwe 
ede, "Ita wati ntauta voru, ro temba ake na'ipiku zeina. Ratave Ita 
rakakaimu oi mambei mori? 12 Yakub, ama wa'i ra waro madazoho, 


mambeina madazoho temba ake. Ndai sia rau weha oi zi nonona ta ake; 
ndede rauja anazohona ro binata ntadina. Savua kacai va Ita, Ita mancewi 
na'e ntewi kaisi lavo Yakub?" 13 "Dou ma nono oi ake zimamango wo'o 
wali," nggahi Ruma Isa, 14 "pala dou ma nono oi zi mbei va Nahu, wati 
zimamango wo'o wali santoi-ntoina. Vara oi zimbei va Nahu ede 
zimandazi mada oi zi ade sarumbuna ma sambura losa ro mambei zi sia 
mori masapodakaina ro ma'ederahizi." 15 Nggahi dou siwe ede, "Ruma, 
tambei to'pu mada oi ede, loakuzu mada wati zimamango wo'o wali; ro 
wati paralu walina mai ta ake zi wehakaiku 01." 16 "Laora, oupu rahimu, 
edempara dula mbalipu ta ake," nggahi Ruma Isa. 17 "Mada wati ntauku 
rahi,' 'cambe va dou siwe ede. Ncihi romo nggahimu," nggahi Ruma Isa. 
18 "Vara nggomi wa'ura nikamu lima kali, ro dou mone ma mori sama 
lavomu ake laina rahimu." 19 "Ake mada wa'ura vadeku Ita savua dou 
nabi," nggahi dou siwe ede. 20 Wa'i ra waro madazoho manemba Ruma 
Hatalla zi doro to'i ake, pala bangsa Ita manggahi va one zi Yerusalem 
mpa hizina dou manemba Ruma Hatalla." 21 "Imbipu," nggahi Ruma Isa 
zi sia, "zi savua wakatu dou zimanemba Ama, lai walina zi doro to'i ake, 
ro lai rauna zi Yerusalem. 22 Nggomizoho dou Samaria nembamu ma 
wati pata va nggomizoho, pala nami dou Yahudi manembaku Sia rapata 
va nami, vara salamakai ramaina razi dou Yahudi. 23 Pala wakatuna 
zimamai, mala wa'ura mai, va one kai kuasa Roh Allah dou-dou 
zimanemba Ama kai Ruma Hatalla ma poda vune rakane'e va Ama. 24 
Vara Ruma Hatalla ede Roh, ro kai kuasa Roh Allah mpoampa dou-dou 
laona nemba Ama vune rakane'ekai-Na." 25 Nggahi dou siwe ede zi Ruma 
Isa, "Mada vade Sangaji Mambei salama (zipehekai Al Masih) zimamai. 
Nggara namaisi Sia, Sia nangoa sara'aku zi ndaita." 26 "Nahuku Sia," 
nggahi Ruma Isa, "Nahu ma wunga nuntu ra nggahi lavo nggomi ake." 27 
Wakatu ede wontu anamori Ruma Isa. Siazoho mbora akana edana Ruma 
Isa manuntu ra nggahi lavo dou siwe. Pala wati kone savua dou zi ade 
weki siazoho masozi zi dou siwe ede, "Ina au paraluta?" atao masozi zi 
Ruma Isa, "Vavau Ita nuntu ra nggahimu lavo dou siwe ede?" 28 
Edempara dou siwe ede tu'u wi'ina roana ta ede edempara laona aka kota 
ro nggahina zi dou-dou ta aka, 29 "Mai tiopu dou ma rangoa zi nahu 


sara'ana rakarawi va nahu. Savua napodaku Sia ede Sangaji Mambei 
salama?" 30 Ndazi dou-dou ede tu'u wi'ina kota edempara laona zi Ruma 
Isa. 31 Wunga wakatu ede anamori Ruma Isa recena ngaha Ruma Isa. "Pa 
Guru," nggahi siazoho, "santaveta takatenggora weki." 32 Pala cambe va 
Ruma Isa, "Wara ngaha ra nono zi Nahu, ma wati vade va nggomizoho." 
33 Ndazi anamorizoho-Na tampu'u sozi-sozi zi angi ndaizohona, "Savua 
wara dou mawa'a ngaha ra nono zi ru'u va Sia?" 34 Edempara nggahi 
Ruma Isa, "Ngaha ra nono Nahu edezu vatu rakane'e va Sia ma ranggadu 
Nahu, ro makanggori karawi razonggo-Na zi Nahu. 35 Nggomizoho 
nggahimu, 'Upa wura walipu oru pako.' Pala Nahu manggahi zi 
nggomizoho: Tio kavaepu oma-oma ma wa'ura monca, sadia zipako! 36 
Dou ma pako wa'ura tampvu'u tarima ao ufana ro kavorona hasi zi mori 
masapodakaina ro ma'ederahizi. Ndazi dou ma pari zei ro dou ma pako 
loa kazihi ade sama-sama. 37 Ncihi nggahi peribahasa ake, 'Ma savua 
mangguza, ma kalaina mapako.' 38 Nahu makau nggomizoho lao pako zi 
oma ma watira karawi va nggomizoho; dou makalai wa'ura karawi ta aka, 
ro nggomizoho matarima laba razi karawikai siazoho." 39 Mboto dou 
Samaria ela ra dou kota ede ma'imbi zi Ruma Isa, vara nggahi dou siwe 
ede, "Sia manggahina zi nahu sara'a rakarawi va nahu." 40 Ndazi wakatu 
dou-dou Samaria ede eda angina lavo Ruma Isa, siazoho raho kapodana 
loakuzu Sia ngge'e lavo siazoho. Ndazi Ruma Isa nge'e ta ede zua nai 
ntoina. 41 Edempara ncewi mboto wali dou ma'imbi zi Ruma Isa vara au 
rangoa ra tei va ndai Sia zi siazoho. 42 Siazoho nggahina zi dou siwe ede, 
"Nami ma'imbira ake, laina vara ngoa au rangoa va nggomi zi nami, pala 
vara ndai nami wa'ura ringamu zi Sia, ro vademu va one poda Sia Mambei 
salama dunia." 43 Sawa'u va zua nai ngge'ena zi Sikhar, Ruma Isa lao aka 
Galilea. 44 Ndai Ruma Isa nawa'ura nggahi, "Savua dou nabi wati horoma 
va dou zi dana ra rasa ndaina." 45 Pala wakatu Sia rongga zi Galilea, 
dou-dou ta aka weha aona Sia kai sana ade, vara siazoho wara zi 
Yerusalem wakatu Ainaina Aruraja Paskah, ro wa'ura eda sara'ana 
rakarawi va Ruma Isa. 46 Edempara Ruma Isa dula mbali aka Kana zi 
Galilea, tavera Sia parana rungkana oi ndazi anggo. Zi kota ede wara 
savua dou mavora pamarenta, anana mawunga supu zi Kapernaum. 47 


Wakatu ringa va sia va one Ruma Isa wa'ura mai zi Galilea ra'aka Yudea, 
sia lao rakana Ruma Isa ro rahona zi Ruma Isa mai zi Kapernaum 
zimakataho wea anana ma ne'era made. 48 Nggahi Ruma Isa zi dou 
mavora pamarenta ede, "Nggara watisi eda va nggomizoho rawi mavisa ra 
guna, nggomizoho wati imbimu." 49 "Ruma," cambe va dou mavora 
pamarenta ede, "ta mai roci to'pu sawatipu ana mada madena." 50 Nggahi 
Ruma Isa zi sia, "Laora anamu wa'ura taho." Dou ede na'imbiku zi nggahi 
ra eli Ruma Isa, edempara sia laona. 51 Ziwoha ncai, adazohona mai zi sia 
ro ngoa ra kahabana, "Ana Ita wa'ura taho." 52 Edempara sozi va sia zi 
siazoho voe pila ana dou ede tampu'u tahona. Cambe va siazoho, "Awina 
kira-kira voe savua aimarai mbora henggena." 53 Edempara ama ana dou 
ede kawarana va one wakatu ede Ruma Isa manggahi zi sia, "Anamu 
wa'ura taho." Ndazi sia ro samenana iwa ra wekina imbi zi Ruma Isa. 54 
Edeku rawi mavisa ra guna makazuakalikaina rakarawi va Ruma Isa zi 
Galilea sawa'u va Sia maina razi Yudea. 


5:1 Sawa'u va ede wara ndiha Yahudi, edempara Ruma Isa lao aka 
Yerusalem. 2 Zi Yerusalem zeni lavo "Taza Jimba" wara savua kolam, 
ade bahasa Ibrani tangarakai Betesda. Ta ede wara lima mbua rasatampa. 
3 Zihizi rasatampa-satampa ede wara mboto dou masupu mamaru ndore; 
wara ma mbuda, wara ma mpako ra mpedu, wara ma made vinci. Siazoho 
sara'ana nangenaku kanggavo oi zi kolam ede. 4 Vara wara sakali-sakali 
mala'eka Ruma londo zi kolam ede ro kavona oi. Ro dou masupu ma 
sarambakaina lu'u zi ade kolam ede wakatu kanggavo oi zimataho sara'a 
au rasupuna. 5 Zihizi ede wara savua dou mone ma wa'ura supu tolumpuru 
waru mba'a ntoina . 6 Eda va Ruma Isa sia maru ndorena ta aka, ro 
navadeku va one sia wa'ura ntoi poda supuna; ndazi sozi va Ruma Isa zi 
sia, "Savua mane'e taho nggomi?" 7 Cambe va dou masupu ede, "Pa, wati 
wara dou ta ake zimakalu'u mada ade kolam wunga kanggavo oina. Ro 
wunga mada lao aka kolam, dou makalai wa'ura lu'u ulu." 8 Edempara 
nggahi Ruma Isa zi sia, "Tu'ura, hantapu dipimu ro lampara." 9 Wunga 
ede wa'u dou ede tahona. Sia hantana dipi ro lampana. Lampa rawi ede 
ndazina zi ainaina Sabat. 10 Vara ndedena dou-dou mana'ekai Yahudi 


manggahi zi dou ma voupura taho ede, "Amama ake ainaina Sabat. 
Nggomi wati loamu hanta dipimu." 11 Pala cambe va dou ede, "Dou ma 
rakataho mada akana makau mada hanta dipi mada ro lampa." 12 "Cousi 
Sia ma kau nggomi hanta dipi ro lampa?" sozi va siazoho. 13 Pala dou ma 
wa'ura taho ede wati vadena douna, vara Ruma Isa wa'ura mbora zi woha 
dou mamboto ede. 14 Edempara Ruma Isa eda angina lavo dou ede ade 
Bait Allah, ro nggahina zi sia, "Ake nggomi wa'ura taho. Aina karawimu 
dosa wali, vavaina iumu lampa rawi ma ipi iha wali." 15 Ndazi dou ede 
laona edempara ngoana zi dou-dou mana'ekai Yahudi va one Ruma Isa ma 
kataho wea supuna. 16 Ro vara ndedena siazoho tampu'u kasusana Ruma 
Isa, vara Sia katahona dou masupu zi ainaina Sabat. 17 Pala nggahi Ruma 
Isa zi siazoho, "Ama-Ku nakarawi ncau sampe ake, ro Nahu karawi rau." 
18 Nggahi ra eli ede nakandaziku dou-dou mana'ekai Yahudi naha ne'e 
hade Sia. Siazoho karawina ede, laina vara sapa-Na atora agama mpoa 
mavoha ainaina Sabat, pala vara nggahi rau Sia va one Ruma Hatalla ede 
Ama-Na; aona Sia kasamana weki-Na lavo Ruma Hatalla. 19 Cambe 
ndake va Ruma Isa zi dou-dou ede, "Imbipu, Ana wati loana karawi au-au 
kai kuasa ndai-Na. Sia karawina au ra'eda va Sia karawi va Ama-Na. Vara 
au rakarawi va Ama, ede rauku zikarawi va Ana. 20 Vara Ama nameci ra 
ca'uku Ana ro katadana zi Sia sara'a rakarawi va ndai-Na. Mala Ama 
zimakatada rau-Na ruku ra rawi ma ipi na'e wali, ndazina mbora kai aka 
nggomizoho. 21 Ama ede nakamori mbaliku dou mamade, ro mbeina zi 
siazoho mori masapodakaina ro ma'ederahizi; ndede rauja Ana mambei 
mori ma'ederahizi zi dou zine'ekai va Sia mbei mori. 22 Ndai Ama wati 
kancarana cou-cou rau. Sara'ana kuasa zi paresa kai ncihi ra ncara wa'ura 
zonggona zi Ana-Na. 23 Karawikai va Ama ede loakuzu samenana dou lia 
ra horomana Ana vune siazoho malia ra horomana zi Ama. Dou ma wati 
lia ra horoma Ana wati lia ra horoma rauna Ama ma ranggadu Ana. 24 
Ncihi poda nggahi Nahu ake: Dou ma kade'e kavae nggahi ra eli Nahu, ro 
na'imbiku zi Sia ma ranggadu Nahu, nantau mori masapodakaina ro 
ma'ederahizi. Sia wati zi hukum; sia wa'ura hori razi madekaina ro 
narakaku mori ra woko. 25 Imbipu: zimamai wakatuna -- mala wa'ura raka 
wakatuna -- dou mamade zimaringa eli Ana Ruma Hatalla. Ro dou ma 


ringana zimamori. 26 Vune ndai Ama fu'u mori, Sia kandazina Ana-Na fu'u 
mori rau. 27 Sia wa'ura mbeina zi Ana-Na hak zi paresa ncihi ra ncara, 
vara Sia Ana Manusia. 28 Aina mbora akamu nggomizoho ringamu lampa 
rawi ake, va wakatuna zimamai vara sara'ana dou ma wa'ura made 
naringaku eli-Na, 29 edempara losana razi ade rade. Dou ma wa'ura 
karawi mataho zimamori mbali ru'u mori. Pala dou ma wa'ura karawi 
madavae zimamori mbali zi hukum." 30 "Nahu wati loaku karawi au-au 
kai va kane'e ndai-Ku. Nahu zimaparesa ncihi ra ncarampa vune rakaukai 
va Ruma Hatalla. Ro au ranggahi va Nahu adi, vara Nahu wati vatu-Ku 
rakane'e va ndai Nahu, malaisi rakane'e va Ama ma ranggadu Nahu. 31 
Misampara Nahu manuntu ra nggahi mavoha weki ndai-Ku, nuntu ra 
nggahi ede wati loa zi imbi. 32 Pala wara dou makalai ma mbei sakasi 
mavoha Nahu, ro Nahu vade va one nuntu ra nggahina ede ncihi. 33 
Nggomizoho wa'ura nggadumu dou zi la Yahya, ro sia wa'ura mbeina 
sakasi ma poda mavoha Nahu. 34 Lampa rawi ede Nahu manggahi, laina 
vara Nahu maparalu zi nuntu ra nggahi manusia, pala loakuzu nggomizoho 
zikasalama. 35 La Yahya ede vune ilo ma kalea ro makalosa taroana. 
Zisamporo wakatu nggomizoho neo ademu tarima taroana ede. 36 Pala 
nuntu ra nggahi Nahu nancewi na'e ntewi kaisi zi nuntu ra nggahi la Yahya. 
Au rakarawi va Nahu ake, edezu karawi rakaukai va Ama zi Nahu, zi 
bukutikai va one Ama mawa'ura nggadu Nahu. 37 Ro Ama ma ranggadu 
Nahu mambei sakasi rau mavoha Nahu. Nggomizoho watipu ringamu 
eli-Na atao edamu pahu-Na. 38 Nggahi ra eli-Na wati rawi'imu zei ademu 
vara nggomizoho wati imbimu zi Nahu ranggadu-Na. 39 Nggomizoho 
tana'omu Alkitab va kacaimu vara kai caramu ede nggomizoho mantau 
mori masapodakaina ro ma'ederahizi. Ro Alkitab ede mambei sakasi 
mavoha Nahu. 40 Pala nggomizoho wati ngawamu mai zi Nahu 
zirakakaimu mori ma'ederahizi. 41 Nahu wati ngupaku roi va manusia. 42 
Nahu kapataku Nggomizoho. Nahu vade nggomizoho wati meci ra 
ca'umu Ruma Hatalla zei ademu. 43 Nahu maiku kai kuasa Ama-Ku, pala 
nggomizoho wati tarima aomu Nahu. Pala maisi dou makalai mai kai 
kuasa ndaina, nggomizoho mangawaku tarima ao sia. 44 Vuneku loa imbi 
va nggomizoho, nggara nggomizoho ngupamu roi va sasamamu manusia, 


ro wati usahamu ngupa roi razi Ruma Hatalla ma Kese Weki? 45 Aina 
kacaimu Nahu zimakancara nggomizoho zi tando Ama. Justru 
zimakancarana nggomizoho edezu la Musa, sia ede rane'ekai va 
nggomizoho. 46 Misakai nggomizoho imbimu zi la Musa, nggomizoho 
zima'imbi zi Nahu, vara mavoha Nahu sia tuntina. 47 Pala nggarasi 
nggomizoho wati imbimu zi au ratunti va la Musa, vuneku loamu imbi va 
nggomizoho zi au ranggahi va Nahu?" 


6:1 Pila-pila wakatu ntoina sawa'u va ede Ruma Isa lao aka ipa va vae 
Ndano Galilea, zitangara kai rau Ndano Tiberias. 2 Sawa'u va ronggana ta 
aka, mboto dou vatu Sia vara siazoho wa'ura edana karawi-Na mavisa ra 
guna kai katahona dou-dou masupu. 3 Ruma Isa tekana doro to'i, 
edempara dohona ta ede lavo anamorizoho-Na. 4 Wakatu ede wa'ura 
zenira Amaina Aruraja Paskah Yahudi. 5 Wakatu eda va Ruma Isa zi 
kompe ra pei-Na, Sia edana dou ma'ipi poda mboto mamai raka Sia. 
Edempara nggahi Sia zi la Filipus, "Taveku ndai loakai weli zi ngaha ra 
nono, loakuzu sara'ana dou ake loa ngaha?" 6 (Ruma Isa wa'ura vade auku 
zikarawi-Na, pala nggahi ndedekai va Sia vara Sia nane'eku uji la Filipus.) 
7 Cambe va la Filipus, "Roti maco'i zua ratu piti salaka wati zimancihi zi 
ru'u va douzoho ake, kone sanikina dou raka sato'impa." 8 Savua dou 
anamori Ruma Isa ma kalaina, edezu la Andreas ari la Simon Petrus, 
manggahi, 9 "Ta ake wara ana dou mone mawa'a lima mbua roti ro zua 
tembe uta. Pala auku aona ede zi ru'u va dou mamboto ake?" 10 "Kaupu 
dou-dou ede doho," nggahi Ruma Isa. Zi hizi ede wara mboto mpori, 
ndazi dou-dou ede doho zi mpori -- sara'ana wara kira-kira lima riwu dou 
mone. 11 Edempara Ruma Isa wehana roti ede, edempara rentana do'a 
syuku zi Ruma Hatalla. Sawa'u va ede Sia cengga-cenggana roti ede zi 
dou mamboto. Edempara Sia cengga-cenggana uta ede, ro siazoho ngaha 
ra nonona sampe mbocu podakaina. 12 Sawa'u va siazoho ngaha sampe 
mbocuna, nggahi Ruma Isa zi anamorizoho-Na, "Kavoropu mancewi 
ngaha ra nono ede ai to'ina wara rapaki." 13 Edempara siazoho kavorona 
sampuru zua wonca vini mancewi ngaha ra nono razi lima mbua roti 
rangaha va dou mamboto ede. 14 Wakatu eda va dou mamboto rawi 


mavisa ra guna rakarawi va Ruma Isa, nggahi siazoho, "Poda, akeku Nabi 
rasake ede rapamao mai zi dunia!" 15 Ruma Isa navadeku siazoho 
ngawakaina mai zi pakasakaina Ruma Isa zimandazi sangaji siazoho. Vara 
ndedena Sia lao pesona weki lao aka dana ra rasa doro to'i. 16 Wunga 
ne'empara rindi ai, anamori Ruma Isa londo awa ndano. 17 Edempara 
siazoho nentena sampa lao ipa vae va ndano ede nalao aka Kapernaum. 
Wa'ura rindi ai pala Ruma Isa watipu mai rakana siazoho. 18 Ziwakatu 
ede ndano natampvu'ura na'e galo vara angi na'e. 19 Sawa'u va loja kira-kira 
lima atao mi kilo mete, siazoho edana Ruma Isa mai rakana sampa kai 
lampana ese wawo oi. Siazoho na'ipiku dahuna. 20 Pala nggahi Ruma Isa 
zi siazoho, "Aina dahu, ake Nahu!" 21 Edempara kai sana adena siazoho 
tarima aona Sia lu'u ade sampa, ro wakatu ede wa'u sampa siazoho rongga 
aka hizi laokaina. 22 Vala aisanai dou mamboto ma mbuipu ngge'e zi ipa 
vae ndano, kawarana weki va one akana cuma wara savua sampampa ta 
aka. Siazoho vade va one anamori Ruma Isa wa'ura lao kai sampa ede, 
Ruma Isa wati vatuna. 23 Edempara pila-pila mbua sampa razi kota 
Tiberias mai ro lavuna zeni lavo hizi dou mamboto ede mangaha roti 
sawa'u va rentana do'a syuku va Ruma. 24 Wakatu eda va dou mamboto 
ede va one nataho Ruma Isa ro anamorizoho-Na watizu warana ta ede, 
siazoho rau ne'ena sampa-sampa ede ro laona aka Kapernaum ngupa 
Ruma Isa. 25 Wakatu dou-dou mamboto ede eda angi lavo Ruma Isa zi 
ipa vae va ndano, sozi va siazoho zi Sia, "Pa Guru, vune ai Ita rongga ta 
ake?" 26 Cambe va Ruma Isa, "Poda, nggomizoho ngupakaimu Nahu 
laina vara nggomizoho loamu ka'ao rawi mavisa ra guna rakarawi va 
Nahu, pala vara nggomizoho wa'ura ngaha sampe mbocumu. 27 Aina 
karawi zirakakaimu ngaha ra nono ma loa mpoi ro mbai. Karawipu 
zirakakaimu ngaha ra nono ma wati loa mbai ro ma loa mbei mori 
masapodakaina ro ma'ederahizi. Ngaha ra nono ede zi mbei va Ana 
Manusia zi nggomizoho, vara Sia wa'ura hanta va Ruma Hatalla, 
Ama-Na." 28 Edempara sozi va siazoho zi Sia, "Auku zi pavua karawi va 
madazoho loakuzu madazoho karawi rakane'e va Ruma Hatalla?" 29 
Cambe va Ruma Isa, "Akeku zi ne'e va Ruma Hatalla zi nggomizoho: 
imbipu zi Sia ranggadu va Ruma Hatalla." 30 "Nggara ndedesi," nggahi 


siazoho, "auku bukutina zi mbei va Ita loakuzu madazoho eda ro imbi zi 
Ita? Auku zi karawi va Ita? 31 Waf ra waro madazoho ngahana manna zi 
so sarae, vune ratunti zi ade Alkitab, 'Sia mbeina siazoho ngaha roti razi 
saroga.'" 32 Edempara nggahi Ruma Isa zi siazoho, "Imbipu: Laina la 
Musa malaisi Ama-Ku ma mbeina zi nggomizoho roti masapodakaina razi 
saroga. 33 Vara roti rambei va Ruma Hatalla edezu Sia ma ralondo ese 
saroga ro mambei mori zi ru'u va manusia zi dunia." 34 "Ama," nggahi 
siazoho, "mbei ntuwupu zi madazoho roti ede." 35 "Nahura roti ma mbei 
mori," nggahi Ruma Isa zi siazoho. "Dou ma mai zi Nahu wati zimahizo 
wali santoi-ntoina. Ro dou ma imbi zi Nahu wati zimamango wo'o wali 
santoi-ntoina. 36 Pala vune ranggahi Nahu zi nggomizoho, konena 
nggomizoho wa'ura edamu Nahu, nggomizoho wati imbimu. 37 Samenana 
dou rambei va Ama zi Nahu zimamai zi Nahu. Nahu wati tula aoku 
cou-cou ma mai zi Nahu. 38 Vara Nahu londoku razi saroga, laina 
zimakarawi vera ne'e ndai-Ku, malaisi rakane'e va Sia ma ranggadu Nahu. 
39 Ro akeku rakane'e va Sia ma ranggadu Nahu: loakuzu razi sara'ana dou 
razonggo zi Nahu, wati kone savua dou rau mamoda; pala loakuzu Nahu 
makamori mbali siazoho zi Ainaina Kiama. 40 Poda akeku rakane'e va 
Ama Nahu: Loakuzu sara'a ma ra'eda Ana ro imbina zi Sia ma ntau mori 
masapodakaina ro ma'ederahizi, ro Nahu zimakamori mbali wakatu 
Ainaina Kiama." 41 Dou-dou Yahudi tampu'u bada reze zi Ruma Isa, vara 
nggahi Sia: "Nahuku roti ma ralondo ese saroga." 42 Nggahi siazoho, 
"Savua laina ake Isa, ana la Yusuf? Nami mapataku ina ro ama-Na! 
Vuneku loana Sia nggahi va one Sia ralondona ese saroga?" 43 Edempara 
nggahi Ruma Isa zi siazoho, "Ama bada reze. 44 Wati kone savua dou 
maloa mai zi Nahu, nggarasi Ama ma ranggadu Nahu, wati wa'ana sia zi 
Nahu; ro cou ma mai, zikamori mbali va Nahu zi Ainaina Kiama. 45 Zi 
ade Buku Nabi-nabi ratunti ndake: 'Sara'ana dou zi ngoa ra tei va Ruma 
Hatalla.' Ndazi sara'ana dou ma ringa Ama ro tana'ona zi Sia, maina zi 
Nahu. 46 Ede laina aona va one wara dou ma wa'ura eda Ama. Cuma Sia 
ma ramai ta Ruma Hatalla, mawa'ura eda Ama. 47 Zivademu: dou ma 
imbi, nantau mori masapodakaina ro ma'ederahizi. 48 Nahura roti ma mbei 
mori. 49 Wa'i ra waromu ngahana manna zi so sarae ro siazoho made rau. 


50 Pala wati ndedena lavo roti ma londo razi saroga; dou ma ngaha roti 
ede wati zimamade. 51 Nahura roti ma londo razi saroga -- roti ma mbei 
mori. Dou ma ngaha roti ake zimamori santoi-ntoina. Roti zi mbei va 
Nahu zi mori ra wokokai manusia zi dunia edezu hi'i Nahu." 52 Ringana 
ede, dou-dou Yahudi cence ncihi angi ndaina. "Vuneku loana dou ake 
mbei hi'i-Na zi ngaha ndaita?" nggahi siazoho. 53 Edempara nggahi Ruma 
Isa zi siazoho, "Imbipu: Nggarasi nggomizoho wati ngahamu hii Ana 
Manusia ro nonomu ra'a-Na, nggomizoho wati poda-poda zimamori. 54 
Dou ma ngaha hi'i Nahu ro nono ra'a Nahu nantau mori masapodakaina ro 
ma'ederahizi ro Nahu zimakamori mbali siazoho zi Ainaina Kiama. 55 
Vara hi'i Nahu poda-poda ngaha ra nono, ro ra'a Nahu poda-poda oi nono. 
56 Dou ma ngaha hi'i Nahu ro manono ra'a Nahu, nangge'empa savuana 
lavo Nahu, ro Nahu savua lavo sia. 57 Ama ma mori ede, ma ranggadu 
Nahu ro Nahu rau mori razi Ama. Ndede rau ro dou ma ngaha hi'i Nahu 
zimamori razi Nahu. 58 Akeku roti ma londo razi saroga: laina roti vune ra 
ngaha va wa'i ra waromu. Vara sawa'u va ngahana roti ede, siazoho 
namade rau. Pala dou ma ngaha roti ake zimamori santoi-ntoina." 59 
Sara'ana ede nggahi va Ruma Isa wakatu Sia ngoa ra tei-Na zi uma 
sambeakai zi Kapernaum. 60 Sawa'u va ringana nggahi ra eli Ruma Isa 
ede, mboto zi ade weki anamorizoho-Na manggahi, "Tana'o ake na'ipiku 
tanina. Couku ma wa'una tarima!" 61 Ndai Ruma Isa navadeku va one 
anamorizoho-Na mabada reze mavoha lampa rawi ede. Ndazi nggahi Sia, 
"Savua nggomizoho ma'iha ade vara nuntu ra nggahi ede? 62 Vuneku 
ndazina peasi nggara edasi va nggomizoho Ana Manusia ne'e mbalina zi 
hizi-Na masarambakaina? 63 Ma kandazina manusia mori edezu Roh 
Allah. Tenggo ra wale manusia wati wara onena. Nggahi ra eli ranggahi va 
Nahu zi nggomizoho ake edezu nggahi ra eli Roh Allah ro nggahi ra eli 
ma mbei mori. 64 Pala wara rau zi ade weki nggomizoho ma wati imbi." 
(Ruma Isa wa'ura vadena zi ai saramba wa'una cou-cou ma wati ne'e imbi, 
ro couku zimazonggo Sia zi dou-dou ma musu-Na.) 65 Edempara nggahi 
wali Ruma Isa, "vara ndedena Nahu mangoana zi nggomizoho va one wati 
kone savua dou maloa mai zi Nahu, nggara watisi rakane'e va Ama." 66 
Tampu'u wakatu ede mboto dou mavatuna matu'u wi' Sia, ro wati ngawa 


walina vatu Sia. 67 Edempara sozi va Ruma Isa zi sampuru zua 
anamorizoho-Na, "Savua nggomizoho rau mane'e wi" paki Nahu?" 68 
"Ruma," nggahi la Simon Petrus zi Sia, "zi couku madazoho laokaimu? 
Nggahi ra eli Ruma mambei mori masapodakaina ro ma'ederahizi. 69 
Madazoho wa'ura imbi poda-poda va one Ruma dou maraso ranggadu va 
Ruma Hatalla." 70 Cambe va Ruma Isa, "Savua laina Nahu ma rakazale 
nggomizoho sampuru zua dou ake? Pala savua dou zi ade weki 
nggomizoho edezu seta!" 71 Aona nggahi Ruma Isa edezu la Yudas ana la 
Simon Iskariot. Va konena la Yudas savua dou zi ade weki sampuru zua 
dou anamori Ruma Isa, sia zimazonggo Ruma Isa zi dou-dou ma 
musu-Na. 


7:1 Sawa'u va ede Ruma Isa lao lampa rero-Na zi Galilea. Sia wati 
ngawana lao aka dana ra rasa Yudea vara dou-dou mana'ekai Yahudi ta 
aka mane'e hade Sia. 2 Wakatu ede wa'ura zeni Aruraja Pondok Daun. 3 
Ndazi nggahi arizoho-Na zi Ruma Isa, "Tu'u wi'ipu hizi ake ro laopu aka 
Yudea, loakuzu anamori-Mu na'eda rauku karawi-Mu. 4 Wati wara dou 
zimacilina au rakarawina, nane'esi mbou ngarana. Nggara makarawisi va 
Ita karawi vune ede, sara'a duma pavuaku vadena!" 5 (Vara ari-ari ndai-Na 
wati imbi rauna zi Sia.) 6 "Watipu wakatuna zi ru'u va Nahu," nggahi 
Ruma Isa zi siazoho, "pala zi ru'u va nggomizoho, sanikina wakatu loa. 7 
Dunia ake wati lu'u va aka da ca'una nggomizoho. Pala Nahu wati ca'u 
romo va dunia, vara Nahu maca'u nggahi zi dunia va one ruku ra rawina 
madavae. $ Laopu ndai nggomizoho aka ndihakai ede. Nahu wati laoku 
vara watipu wakatuna zi ru'u va Nahu." 9 Ndede nggahi Ruma Isa zi 
arizoho-Na, ro Sia ngge'e zi Galilea. 10 Sawa'u va lao arizoho-Na aka 
ndihakai ede, kai midi-midi Ruma Isa lao kesena wati wara dou 
mavadena. 11 Santoi ndiha ede, dou-dou mana'ekai Yahudi mangupa Sia 
ro sozi rerona, "Taveku Sia?" 12 Mboto dou manuntu nari mavoha Sia. 
Wara ma nggahi: "Sia dou nawancuku tahona." Wara rauja ma nggahi: 
"Wati! Sia nakasantuda mboto dou." 13 Pala wati kone savua dou madisa 
nggahi kana'e mavoha Sia vara siazoho dahu zi dou-dou mana'ekai 
Yahudi. 14 Wunga sama na'ekai ndiha, Ruma Isa lu'u ade Bait Allah, 


edempara tampu'una ngoa ra tei. 15 Dou-dou mana'ekai Yahudi mbora 
poda akana ro nggahina, "Vuneku loana dou ake vade mandede mboto, 
sapodakaina Sia wati paranana sakola?" 16 Cambe va Ruma Isa, "Rangoa 
ra tei va Nahu ake laina ngoa ra tei va Nahu, pala ngoa ra tei va Sia ma 
ranggadu Nahu. 17 Dou ma ngawa vatu rakane'e Ruma Hatalla, zimavade 
savua ngoa ra tei va Nahu ramaina razi Ruma Hatalla atao ramaina razi 
ndai Nahu. 18 Dou ma mbei ngoa ra tei ndaina nangupaku zi lia ra 
horomakai weki ndaina. Pala dou ma ngupa lia ra horoma zi ru'u va Sia 
ma ranggaduna, dou ede rombo, wati wara kukukeko zi sia. 19 Savua 
laina la Musa mawa'ura mbeina parenta-parenta Ruma Hatalla zi 
nggomizoho? Pala zi ade weki nggomizoho wati wara ma vatuna parenta- 
parenta ede. Vavauku nggomizoho ne'ekaimu hade Nahu?" 20 Cambe va 
dou mamboto ede, "Nggomi ringu! Cou mane'e hade Nggomi?" 21 Cambe 
va Ruma Isa, "Savuampa rawi rakarawi va Nahu zi ainain Sabat, ro 
nggomizoho mbora mena akamu. 22 Mbei va la Musa zi nggomizoho 
atora suna -- konena suna ede sapodakaina wati ramaina razi la Musa, pala 
ramaina zi wa'i ra waro sawatipu la Musa. Vara ndedena, zi ainaina Sabat 
rau nggomizoho mane'eku suna dou. 23 Makarawisi ede va nggomizoho 
vavaina sapamu atora la Musa mavoha suna, vavau nggomizoho mbanimu 
zi Nahu vara kataho va Nahu weki dou sara'ana zi ainaina Sabat? 24 Aina 
kancaramu dou vara dasa ma tada, pala vara kai dasa ma'adi." 25 
Edempara wara pila-pila dou Yerusalem manggahi, "Savua laina dou 
akesi rangupa rero zi ne'e hade? 26 Tio Sia nuntu ra nggahina zi tando dou 
mamboto kai wati wara dou mahakona, ro wati wara dou ma nggahi au-au 
zi Sia! Savua dou-dou mana'ekai ndaita wa'ura kawarana weki va one Sia 
ake Sangaji Mambei salama? 27 Pala namaisi Sangaji Mambei salama ede, 
wati kone savua dou mavade ratave maikai-Na! Sapodakaina ndai wa'ura 
vadeta razi vena dou ake." 28 Edempara, Ruma Isa wunga ngoa ra teina 
zei ade Bait Allah, Sia nggahi kana'ena, "Ndazi nggomizoho mavadeku 
cou Nahu ake, ro ratavena maikai-Ku? Nahu wati maiku kai kane'e 
ndai-Ku. Nahu ranggadu va Sia ma ntau hak manggadu Nahu, ro Sia loa zi 
imbi. Pala nggomizoho wati patamu Sia. 29 Nahu pata Sia, vara Nahu 
ramaiku razi Sia, ro Sia edezu ma ranggadu Nahu." 30 Ziwakatu ede 


siazoho nane'eku wa'u Ruma Isa, pala wati wara ma disa nenti Sia, vara 
watipu raka wakatuna. 31 Mboto dou zi ade weki dou-dou ede tampu'u 
imbi zi Sia, ro nggahina, "Nggara namaisi Sangaji Mambei salama ede, 
savuana loaku Sia karawi mancewi mboto rawi mavisa ra guna ntewi kaisi 
lavo dou ake?" 32 Dou-dou Farisi maringa vuneku dou mamboto ede 
manuntu kanari mavoha Ruma Isa. Vara ndedena, sama-sama lavo 
dou-dou mana'ekai imam, siazoho kauna pila-pila dou majaga Bait Allah 
lao wa'u Ruma Isa. 33 Nggahi Ruma Isa zi dou mamboto zi ade Bait 
Allah, "Zisamporo walimpa Nahu wara sama lavoku nggomizoho. Sawa'u 
va ede Nahu zimalao dula mbali aka ma ranggadu Nahu. 34 Nggomizoho 
zimangupa Nahu, pala wati rakamu eda Nahu; vara nggomizoho wati 
loamu mai zi hizi tavera warakai Nahu." 35 Edempara dou-dou mana'ekai 
Yahudi cua nggahi zi angi ndaizohona, "Dou ake nane'e lao taveku ndazina 
zi daloakai raka eda va ndai Sia? Savua Sia nane'eku lao aka dou-dou 
Yahudi ma ngge'e zi dana ra rasa dou zi ade woha dou Yunani, ro nangoa 
ra teiku dou Yunani? 36 Auku aona Sia nggahina va one ndai zimangupa 
Sia pala wati zimaraka eda Sia ro va one ndai wati loa mai aka hizi tavera 
wara kai Sia?" 37 Wakatu ainaina macumpukaina razi ndiha kai ede, 
edezu ainaina ma ipi penti poda, Ruma Isa kizina zi ade Bait Allah 
edempara nggahi-Na, "Dou ma mango wo'o pavuaku mai nonona zi Nahu. 
38 Mavoha dou ma imbi zi Nahu, ratunti zi ade Alkitab: 'Ratazei adena 
wara lampa oi ma mbei mori.'" 39 (Ruma Isa nuntu ra nggahina mavoha 
Roh Allah, ma zi tarima va dou-dou ma imbi zi Sia. Vara wakatu ede Roh 
Allah watipu rambei; vara Ruma Isa watipu kazese ro kantasa kai 
made-Na.) 40 Mboto dou maringa ra kade'e au ranggahi va Ruma Isa, ro 
zi ade weki siazoho wara ma nggahi, "Dou ake pasti Nabi ra ngena va 
ndai ede!" 41 Ma kalaina manggahi, "Akeku Sangajai Mambei salama!" 
Pala wara rau dou ma nggahi, "Ah, vuneku loana Sangaji Mambei salama 
ramaina razi Galilea? 42 Zi ade Alkitab ratunti va one Sangaji Mambei 
salama edezu londo ra mai la Daud ro zimamai razi Betlehem, edezu 
kampo ra mporo la Daud." 43 Cumpukaina dou-dou tampu'ura cence ncihi 
mavoha Ruma Isa. 44 Wara ma ne'e wa'u Sia, pala wati kone savua dou 
rau manenti-Na. 45 Wakatu dou-dou majaga Bait Allah rakau lao wa'u 


Ruma Isa mai mbalina, dou-dou mana'ekai imam ro dou-dou Farisi ede 
sozina zi siazoho, "Vavauku nggomizoho wati wa'a ca'arakaimu Sia?" 46 
Cambe va dou-dou majaga ede, "Watipu parana wara dou manuntu ra 
nggahi vune Sia!" 47 "Savua nggomizoho wa'ura kasantuda va Sia rau? 
Nggahi va dou-dou Farisi ede. 48 "Savua wara razi dou-dou mana'ekai 
ndai atao dou Farisi ma'imbi zi Sia? 49 Pala dou mamboto ake, siazoho 
wati vadena hukum Musa, ro siazoho wa'ura hina va'a va Ruma Hatalla." 
50 Savua dou zi ade weki dou-dou Farisi ede edezu la Nikodemus ma 
wa'ura iu mai zi Ruma Isa. Nggahi la Nikodemus zi dou-dou Farisi ma 
kalama, 51 "Nggahi va Hukum, savua-vua dou wati loa zi hukum 
sawatipu parakarana zi ringa ra kade'e ro rakarawina ziparesa." 52 "Savua 
nggomi rau razi Galilea?" cambe va siazoho. "Paresa lalompa zi ade 
Alkitab! Nggomizoho ma'edaku va one wati wara nabi ma razi Galilea!" 
53 Sawa'u va ede, sara'ana dou dula zi umana. 


8:1 Pala Ruma Isa laona aka Doro to'i Zaitun. 2 Vala aisanai sizi-sizi poda 
Sia lao walina aka Bait Allah, ro mboto dou mamai raka Sia. Doho Ruma 
Isa, edempara tampu'u ngoa ra teina siazoho. 3 Wunga wakatu ede, 
guru-guru agama ro dou-dou Farisi mai wa'ana zi Sia savua dou siwe 
raraka eda karawina jina. Siazoho kauna dou siwe ede kizi zei wohana, 4 
edempara nggahina zi Ruma Isa, "Pa Guru, dou siwe ake raraka eda 
wunga karawina jina. 5 Zi ade Hukum Musa wara atora va one dou siwe 
vune ake pavuaku tova kai wadu sampe madena. Ake vune kananu va 
Ita?" 6 Sozi ndedekai va siazoho va ne'ena kamavu Sia, loakaina zi 
kancara va siazoho Sia. Pala Ruma Isa na'okompa, ro tuntina kai 
kangge-Na zi dana. 7 Wakatu sozi pakasa ncau va siazoho, Sia hantana 
tuta-Na ro nggahina zi siazoho, "Dou ma wati wara dosa zi ade weki 
nggomizoho, co'opu sia zimatova ulu kai wadu zi dou siwe ede." 8 Sawa'u 
va ede Ruma Isa oko mbalina ro tunti walina zi dana. 9 Sawa'u va ringana 
nggahi ndede Ruma Isa, siazoho lao tu'u wīi'ina hizi ede, savua-savua 
tampu'u ma tua. Cumpukaina Ruma Isa kesena mawara ta ede lavo dou 
siwe ma mbuipu kizi zi hizina. 10 Edempara Ruma Isa hantana tuta-Na ro 
nggahina zi dou siwe ede, "Taveku siazoho sara'ana? Savua wati wara ma 


hukum nggomi?" 11 "Io wati, Pa," cambena. "Taho," nggahi Ruma Isa, 
"Nahu rau wati hukum-Ku nggomi. Ake laora, aina karawi walimu dosa." 
12 Ruma Isa nuntu ra nggahi walina zi dou mamboto, nggahi-Na, "Nahura 
taroa dunia. Dou ma vatu Nahu wati zimalampa zi ade rindikaina, pala 
nantau taroa mori ra wokona." 13 "Ake Ita manuntu ra nggahi mavoha 
weki ndai-Mu," nggahi dou-dou Farisi ede zi Sia, "nuntu ra nggahi-Mu 
wati podana." 14 Cambe va Ruma Isa, "Konena Nahu nuntu ra nggahi-Ku 
mavoha weki ndai-Ku, nuntu ra nggahi-Ku ede napodaku; vara Nahu 
kavade ratavena maikai Nahu ro tave zi laokai Nahu. Nggomizoho wati 
vademu ratavena ramaikai Nahu ro taveku zi laokai Nahu. 15 
Nggomizoho paresa ncihi ra ncara dou kai cara manusia; Nahu wati 
paresaku ncihi ra ncara kone savua dou. 16 Pala paresasi va Nahu ncihi ra 
ncara dou, raparesa-Ku ede na'adi, vara Nahu wati kese-Ku; Ama ma 
ranggadu Nahu wara sama-sama lavo Nahu. 17 Zi ade Hukum Musa 
ratunti ndake: Nuntu ra nggahi ma poda edezu nuntu ra nggahi razi zua 
dou. 18 Ma nuntu ra nggahi mavoha Nahu wara zuana -- Nahu ro Ama ma 
ranggadu Nahu." 19 "Teveku Ama-Mu ede?" nggahi siazoho. Cambe va 
Ruma Isa, "Nggomizoho wati patamu Nahu ro Ama-Ku, mapatasi va 
nggomizoho Nahu, pasti nggomizoho mapata rauku Ama Nahu." 20 
Sara'ana ede ranggahi va Ruma Isa wakatu Sia wunga tei-Na zi Bait Allah 
zeni lavo peti-peti hizi zonggo ra mbeikai piti. Pala wati kone savua dou 
rau ma wa'u Sia, vara watipu raka wakatuna. 21 Nggahi wali Ruma Isa zi 
siazoho, "Nahu zimalao, ro nggomizoho zimangupa Nahu, pala 
nggomizoho zimamade ade dosamu. Aka hizi laokai Nahu, nggomizoho 
wati loamu laokai." 22 Ndazi nggahi dou-dou mana'ekai Yahudi, 
"Kombisi Sia nane'eku hade weki ndai-Na, vara nggahi Sia, 'Aka hizi 
laokai Nahu, nggomizoho wati loamu maikai.' " 23 Edempara nggahi 
Ruma Isa zi siazoho, "Nggomizoho ramaimu ta awa; pala Nahu ramai-Ku 
ta ese. Nggomizoho razi duniana; Nahu laina razi dunia. 24 Vara ndedena 
Nahu nggahiku zi nggomizoho, va one nggomizoho zimamade zi ade 
dosa-dosamu. Ro podana nggomizoho zimamade zi ade dosa-dosamu, 
nggara watisi imbimu va one 'Nahura Sia zi pehekai NAHU WARA'." 25 
"Nggomi cou sapodakaina?" sozi va siazoho. Cambe va Ruma Isa, "Zi au 


waliku nuntu ra nggahi lavo nggomizoho! 26 Mboto walipu lampa rawi 
mavoha nggomizoho zi ne'eku nggahi ra paresa ncihi ra ncaramu va Nahu. 
Pala Sia ma ranggadu Nahu loa zi imbi. Ro Nahu mangoana zi dunia au 
raringa va Nahu razi Sia." 27 Siazoho wati loana ka'ao va one Sia wunga 
nuntu ra nggahina zi siazoho mavoha Ama. 28 Vara ndedena nggahi Ruma 
Isa zi siazoho, "Peasi nggara nggomizoho wa'ura kazese ra kantasamu 
Ana Manusia, nggomizoho zimavade va one 'Nahura Sia ma zipehekai 
NAHU WARA', ro nggomizoho zimavade va one wati wara kone savua 
rakarawi va Nahu razi ndai Nahu. Nahu nggahimpa au rangoa ra tei va 
Ama zi Nahu. 29 Ro Sia ma ranggadu Nahu wara sama lavo Nahu. Sia 
wati paranana co'o wi'i Nahu kese, vara Nahu makarawi ncau au 
makasana wea ade-Na." 30 Sawa'u va nggahi sara'ana va Ruma Isa ede, 
mboto dou ma'imbi zi Sia. 31 Edempara nggahi Ruma Isa zi dou-dou 
Yahudi ma wa'ura imbi zi Sia, "Nggara mavatusi va nggomizoho mori 
vune rangoa ra tei va Nahu nggomizoho poda-poda vatumu Nahu, 32 
ndazi nggomizoho zimapata lampa rawi mapoda, ro lampa rawi mapoda 
ede zimahori kalosana nggomizoho." 33 "Madazoho ake londo ra mai 
Ibrahim," nggahi siazoho, "Madazoho watipu iumu ndazi ada cou-cou rau! 
Auku aona nggahi Ita, 'Nggomizoho zihori kalosa'?" 34 "Nancihi poda 
nggahi Nahu ake," nggahi Ruma Isa zi siazoho, "Dou ma karawi dosa, 
edezu ada dosa. 35 Ro savua ada wati ntauna hizi zi ngge'e impikaina zi 
ade iwa ra weki, pala ana zi ru'u santoi-ntoina nantau hizi ade iwa ra 
wekina. 36 Vara ndedena, nggara Ana mahori kalosa nggomizoho, 
nggomizoho poda-poda hori weki. 37 Nahu vade nggomizoho ake poda 
londo ra mai la Ibrahim. Pala nggomizoho mane'e hade Nahu, vara 
nggomizoho wati ngawamu tarima rangoa ra tei va Nahu. 38 Au ra'eda va 
Nahu zi Ama-Ku, edeku zi nuntu ra nggahi va Nahu. Pala nggomizoho 
makarawiku au rangoa ra tei va ama ndaimu." 39 Cambe va siazoho, 
"Ama madazoho edezu Ibrahim." "Pai poda-podasi nggomizoho ana-ana 
la Ibrahim," nggahi Ruma Isa, "pasti nggomizoho makarawiku au 
rakarawi va la Ibrahim. 40 Nahu karonggaku zi nggomizoho ruku ra rawi 
mataho raringa va Nahu zi Ruma Hatalla, pala nggomizoho mane'eku 
hade Nahu. Ibrahim wati karawina vune ede! 41 Nggomizoho karawimu 


au rakarawi va ama ndaimu." Cambe va siazoho, "Madazoho laina 
ana-ana haram. Ama madazoho savuampa, edezu ndai Ruma Hatalla." 42 
Edempara nggahi Ruma Isa zi siazoho, "Nggara podasi Ruma Hatalla ede 
Amamu, nggomizoho zimameci ra ca'u Nahu, vara Nahu ramaiku razi 
Ruma Hatalla. Nahu maiku laina rakane'e ndai-Ku, pala Sia ma 
ranggaduna Nahu. 43 Vavauku nggomizoho wati loamu ka'ao au ranuntu 
ra nggahi Nahu? Vara nggomizoho wati wa'umu taha kade'e rangoa ra tei 
va Nahu. 44 Ibilis amamu, ro nggomizoho mangawa vatu rakane'e amamu. 
Ra'aipu saramba wa'una Ibilis ede mahade dou. Sia watipu paranana lu'u 
tamapoda ra mancihi, vara wati wara ruku ra rawi mataho zi sia. Sia 
nanuntu cowasi ede nancihi ncao mpa, vara wa'ura ndede tabe'ana. Sia 
macowa, ro ramai kai sara'ana macowa. 45 Pala Nahu manggahi mapoda 
ra mancihi, ro vara ndedena nggomizoho wati imbimu zi Nahu. 46 Couku 
zi ade weki nggomizoho maloa mbei bukuti va one wara dosa zi Nahu? 
Nggara nggahisi va Nahu lampa rawi mapoda, vavauku nggomizoho wati 
imbikaimu zi Nahu? 47 Dou ma mai razi Ruma Hatalla, naringa ra 
kade'eku nggahi ra eli Ruma Hatalla. Pala nggomizoho laina razi Ruma 
Hatalla, vara ndedena, nggomizoho wati ngawakaimu kade'e." 48 Cambe 
va dou-dou Yahudi zi Ruma Isa, "Savuana ncarasi nggahi va nami va one 
Nggomi dou Samaria ralu'ukai va seta?" 49 Cambe va Ruma Isa, "Nahu 
wati lu'ukai va seta. Nahu malia ra horoma Ama-Ku, pala nggomizoho 
makavawa ra katuna Nahu. 50 Nahu wati ngupaku lia ra horoma zi ru'u 
weki ndai-Ku. Wara savua ma usaha wea lia ra horoma zi ru'u va Nahu, ro 
Sia ma paresa ncihi ra ncara. 51 Ncihi poda nggahi-Ku ake, dou ma vatu 
nggahi ra eli Nahu, santoi-ntoina wati zimamade." 52 Edempara nggahi 
dou-dou Yahudi ede zi Ruma Isa, "Ake nami poda-poda vademu va one 
Nggomi wa'ura lu'u kai va seta! Ndai la Ibrahim wa'ura made, ndede rauja 
sara'ana nabi. Pala nggahi va Nggomi, 'Dou ma vatu nggahi ra eli Nahu, 
santoi-ntoina wati zimamade.' 53 Nggara ndai la Ibrahim wa'ura made, ro 
nabi-nabi sara'ana wa'ura made rau, Nggomi ake couku? Savua na'epu 
Nggomi ntewi kaisi lavo ama nami Ibrahim?" 54 Cambe va Ruma Isa, 
"Pai ngupasi va Nahu zese ra ntasa zi ru'u va ndai Nahu, zese ra ntasa ede 
wara aona. Ruma Hatalla Ama-Ku makazese ra ntasana Nahu. Mavoha 


Sia nggomizoho manggahi Sia edezu Ruma Hatalla nami. 55 Sapodakaina 
nggomizoho wati patamu Sia. Pala Nahu kapataku Sia. Pai nggahisi va 
Nahu va one Nahu wati pataku Sia, ndazi Nahu dou macowa, sama vune 
nggomizoho. Nahu kapataku Sia, ro mato'a zi ngoa ra tei-Na. 56 Amamu 
la Ibrahim naneo poda adena va one sia zima'eda ainaina Nahu. Sia wa'ura 
edana ro Sia neo poda adena!" 57 Edempara nggahi dou-dou Yahudi zi 
Ruma Isa, "Umu Nggomi watipu wa'una lima mpuru mba'a, ro Nggomi 
wa'ura eda-Mu la Ibrahim?" 58 Cambe va Ruma Isa, "Poda Nahu 
manggahi zi nggomizoho: sawatipu wara la Ibrahim, Nahu wa'ura wara." 
59 Edempara dou-dou Yahudi ede wehana wadu zi tovakaina Sia; pala 
Ruma Isa cilina weki, edempara lao tu'u wi'ina Bait Allah. 


9:1 Wunga lampa Ruma Isa, Sia edana dou ma mbuda ra'aipu wara 
wa'una. 2 Anamori Ruma Isa sozina zi Ruma Isa, "Pa Guru, vavauku dou 
ake ranggana kambuda? Savua va dosa ndaina atao vara dosa ama ra 
inana?" 3 Cambe va Ruma Isa, "Sia mbudana laina vara dosa ndaina atao 
dosa dou matuana, pala loakuzu eda va dou kuasa Ruma Hatalla 
makarawi zi ade weki dou ede. 4 Salama mbuipu taroa ai, ndai pavuaku 
karawi lampa rawi razi Sia ma ranggadu Nahu. Aimangazi zimawontu, ro 
kone savua dou wati zimaloa karawi. 5 Salama Nahu zi dunia ake, Nahura 
taroa dunia." 6 Sawa'u va nggahi ndedena Ruma Isa katufena zi dana, ro 
kacampona oi fela-Na ede lavo dana. Edempara kandaikai va Sia zi mada 
dou ede, 7 edempara nggahi Sia zi dou ede, "Lao wacapu pahumu zi 
Kolam Siloam." (Siloam aona 'Zinggadu'.) Ndazi dou ede lao wacana 
pahuna. Wakatu dula mbalina, sia wa'ura loana eda. 8 Dou-dou kompe ra 
peina ro dou-dou ma sawatipu va ede ma'edana sia ma raho sadeka, 
nggahi menana, "Savua laina sia akesi ma taki doho raho sadeka?" 9 Wara 
ma nggahi, "Sia romo." Pala wara rauja ma nggahi, "Laina, sia sarai vune 
pahu dou ede." Pala nggahi va ndai dou ede, "Madara sia." 10 "Vuneku 
ndazina sampe nggomi loakaimu eda?" nggahi siazoho zi sia. 11 Cambe 
va sia, "Dou ma ngara Isa ede mandawi sato'i dana makarezo, edempara 
kandaina zi madaku ro nggahi-Na, 'Lao wacapu pahumu zi Kolam Siloam.’ 
Edempara mada laoku. Ro wakatu mada wacaku pahu, mada loaku eda." 


12 "Taveku dou ede?" sozi va siazoho. Cambe va sia, "Io wati vadeku." 
13-14 Amama ede edezu ainaina Sabat wakatu Ruma Isa kacampona dana 
lavo oi fela-Na zi loakaina kandazi dou mambuda ede loa eda. Ndazi dou 
ma akana ede mbuda ede lao wa'a aka dou-dou Farisi. 15 Siazoho sozi 
rauna zi sia ravunena sia loakaina eda. Cambe va sia, "Sia makandaina 
dana rezo zi madaku, edempara mada wacaku ro mada loaku eda." 16 
Pila-pila dou ade weki dou Farisi ede manggahi, "Wati lu'u va aka dou ma 
karawina ake ramaina ta Ruma Hatalla, vara Sia wati kandazi auna ainaina 
Sabat." Pala nggahi va dou makalaina, "Wati lu'u va aka dou ma dosa 
makarawi visa ra guna vune ake?" Edempara wontu lalompa cence ncihi zi 
ade weki siazoho. 17 Edempara sozi wali va dou-dou Farisi zi dou ede, 
"Au kananu nggomi mavoha Sia ma kandazina nggomi loa eda?" "Sia 
nabi," cambe va dou ede. 18 Pala dou-dou mana'ekai Yahudi ede wati 
ne'ena imbi va one dou ede poda mbudana sawatipu va ede ro ake wa'ura 
loa eda. Vara ndede siazoho ouna dou matuana, 19 ro sozina, "Savua poda 
ake anamu ranggahimu mbuda ra'aipu ranggana wa'u? Vuneku loakaina 
eda ake?" 20 Ina ra ama ana dou ede macambe, "Poda ake ana madazoho; 
ro podana sia mbudana ra'aipu ranggana wa'u. 21 Pala ravunena sia 
loakaina eda ake, madazoho wati vadeta. Ro cou ma rakandazina sia loa 
eda, ede rau madazoho wati vademu. Tasozi lalompa zi ndaina, sia wa'ura 
na'e; sia naloa cambe va ndaina." 22 Ina ra ama ana dou ede nggahi 
ndedekaina vara siazoho nadahuku zi dou-dou mana'ekai Yahudi; vara 
siazoho ede wa'ura kasavuana nggahi, va one dou mangaku Isa Sangaji 
Mambei salama, wati loa walina lu'u zi ade uma sambeakai. 23 Vara 
ndedena ina ra ama ana dou ede nggahina, "Sia wa'ura na'e; tasozi lalompa 
zi ndaina." 24 Edempara siazoho ou walina dou ma rambuda akana ede, ro 
nggahina zi sia, "Sumpapu va one nggomi zimanggahi ma poda. Nami 
mavade va one dou ede dou madosa." 25 "Savua Sia nadosa atao wati," 
cambe va dou ede, "mada wati vadeku. Pala savua lampa rawi mada 
vadeku; ntoina mada mbudaku, ake mada wa'ura loa eda." 26 Edempara 
siazoho nggahi walina zi sia, "Sia au rakarawina zi nggomi? Vuneku Sia 
ndawina nggomi loa eda?" 27 Cambe va dou ede, "Wa'ura ngoa va mada 
zi itazoho, pala wati ngawata kade'e va itazoho. Vavauku itazoho mane'e 


kade'e wali? Kombisi itazoho mane'e ndazi anamori Sia rau?" 28 
Edempara siazoho ta ra va'ana sia ro nggahina, "Nggomiku anamori-Na; 
laina nami! Nami mavatuku la Musa. 29 Nami mavadeku va one Ruma 
Hatalla wa'ura nuntuna zi la Musa. Pala mavoha dou ede, nami wati 
vademu ratave ramaikai-Na." 30 Cambe va dou ede, "Wati lu'u va aka va 
one itazoho wati vadeta ratave ramaikai-Na, pala Sia wa'ura kandazina 
mada loa eda. 31 Ndai wa'ura vade va one Ruma Hatalla wati ringa 
rakade'ena dou madosa, malaisi dou ma lia ra horoma Ruma Hatalla, ro 
makarawina rakane'e-Na. 32 Ra'aipu tampu'u ndazi dunia watipu wara 
ringa wara dou maloa kandazi dou ranggana mbuda loa eda. 33 Nggarasi 
dou ede laina razi Ruma Hatalla, Sia wati loana ndawi au-au." 34 Cambe 
va siazoho, "Au? Nggomi ma vini va dosa ra'aipu ranggana wa'u, nggomi 
mane'e ngoa ra tei nami?" Ndazi tampvu'u ede sia kanta lu'u zi ade uma 
sambeakai. 35 Ringa va Ruma Isa va one siazoho wa'ura kantana dou ede 
lu'u zi ade uma sambeakai. Sia ngupana dou ede edempara nggahina zi sia, 
"Savua nggomi ma'imbiku zi Ana Manusia?" 36 Cambe va dou ede, "Cou 
Sia, Ruma? Tangoa to'ipu zi mada loakuzu mada imbi zi Sia." 37 "Nggomi 
wa'ura edamu Sia," cambe va Ruma Isa. "Sia ma wunga nuntu lavo 
nggomi ake." 38 "Mada imbi, Ruma," nggahi dou ede, edempara sujuna zi 
tando Ruma Isa. 39 Nggahi Ruma Isa, "Nahu maiku zi dunia ake 
zimaparesa; loakuzu dou ma mbuda naloa eda, ro dou ma loa eda, 
zimandazi mbuda." 40 Pila-pila dou Farisi ma wara ta ede maringa nggahi 
ndede Ruma Isa, edempara sozi va siazoho zi Sia, "Aona nggahi va 
Nggomi ede nami ake rau mbuda?" 41 Cambe va Ruma Isa, "Pai mbudasi 
nggomizoho, nggomizoho wati dosamu. Pala va nggahi nggomizoho, 
'Nami ma'edamu,' ede aona nggomizoho mbuipu dosamu." 


10:1 "Nancihi podaku nggahi Nahu ake: Dou ma lu'u ade uma jimba kai 
nggoncuna kuta, ro wati lu'una kai taza, pala nalu'uku zi ncai makalai, dou 
ede dou mampanga ro dou maparampo. 2 Pala dou ma lu'u kai taza, sia 
edeku ompu jimbana. 3 Dou majaga uma jimba nahengga weaku taza ncai 
zi ru'una, ro jimba-jimbana naringa ra kade'eku elina wakatu sia ouna 
siazoho kai ngara cua ndaina ro mazende siazoho lao losa. 4 Sawa'u va 


jimba-jimba ede wa'a kalosa, ma'ompukaina nalampa ulu, ro jimba-jimba 
nalampa vatuku sia vara siazoho napataku elina. 5 Siazoho wati 
zimangawa lampa vatu dou makalai, mala narai razi dou ede vara wati 
patana elina." 6 Ruma Isa caritana conto ra ibara ede, pala siazoho wati 
loana ka'ao auku ne'e va Sia. 7 Ndazi nggahi Ruma Isa sakali wali, "Ncihi 
poda nggahi Nahu ake: Nahura taza ncai zi ru'u va jimba. 8 Samenana ma 
mai sawatipu Nahu edezu dou mampanga ro dou marampo, pala 
jimba-jimba wati kade'ena eli siazoho. 9 Nahura taza. Cou-cou malu'u kai 
ncai Nahu zimasalama; sia lu'u losana ro narakaku zi ngaha ra nonona. 10 
Dou mampanga mai va ne'ena mpangampa, zimahade dou, ro zimane'e 
ka'iha mawara. Pala Nahu maiku loakuzu manusia raka mori maremba 
poda. 11 Nahuku ompu jimba ma taho. Ompu jimba ma taho nambeiku 
nawana zi ru'u va jimba-jimbana. 12 Dou ra'ufa ma laina ompu jimba ro lai 
rauna dou mantau jimba-jimba ede, zimarai tu'u w1'i jimba-jimba, nggara 
na'edasi va sia lako doro mamai. Edempara jimba-jimba ede nakumpa ro 
nakambari mburaku va lako doro. 13 Dou ra'ufa ede raina, vara sia 
karawina vara ufa. Sia wati tio katahona jimba-jimba ede. 14-15 Nahura 
ompu jimba ma taho. Sama vune Ama mapata Nahu ro Nahu mapata 
Ama, ndede rauja Nahu mapata jimba-jimba-Ku ro siazoho rau napataku 
Nahu. Nahu kazonggo nawa-Ku ziru'u va siazoho. 16 Mbuipu warana 
jimba-jimba makalaina ma ntau Nahu rau, pala wati lu'u va kalompo jimba 
ake. Siazoho rau pavuaku wa'a rau va Nahu ro siazoho rau zimakade'e eli 
Nahu. Siazoho sara'ana zimandazi savua kalompo lavo savua ompu jimba. 
17 Ama mameci ra ca'u Nahu vara Nahu mazonggo nawa-Ku, zimatarima 
mbali. 18 Wati kone savua dou maloana weha razi Nahu. Nahu mazonggo 
kai rakane'e ndai-Ku. Nahu mantau kuasa zimazonggona, ro mantau kuasa 
zimaweha mbali. Edeku taki ra puta ratarima va Nahu razi Ama-Ku." 19 
Vara nggahi ndedekai Ruma Isa, dou-dou Yahudi tampu'ura cence ncihina. 
20 Mboto ma nggahi, "Sia lu'ukai va seta! Sia naringu! Zi aukaimu ringa ra 
kade'e zi Sia?" 21 Pala wara rauja ma nggahi, "Dou-dou ralu'ukai va seta 
wati nuntu ra nggahi ndedena! Savua naloa seta makandazi dou mambuda 
ndazi loa eda?" 22 Zi Yerusalem dou-dou mawunga kandihana Ainaina 
Kasahakai Bait Allah. Wakatu ede oru vusi. 23 Ruma Isa wunga lampana 


zi katere Salomo zi ade Bait Allah, 24 wakatu mai dou-dou Yahudi 
kavoro weki zi kompe Ruma Isa. Nggahi siazoho, "Sampe vune aiku 
Nggomi co'omu nami mbali mbua ade? Tangoa ntiri to'ipu, Nggara 
Nggomi poda-podasi Sangaji Mambei salama." 25 Cambe va Ruma Isa, 
"Wa'ura nggahi va Nahu zi nggomizoho, pala nggomizoho wati imbimu. 
Karawi rakawi va Nahu kai ngara Ama-Ku, mabukutina mavoha Nahu. 26 
Nggomizoho wati imbimu vara nggomizoho wati lu'una zi golonga 
jimba-jimba Nahu. 27 Jimba-jimba-Ku nakade'eku eli Nahu. Nahu 
kapata-Ku siazoho, ro siazoho navatuku Nahu. 28 Nahu mambei siazoho 
mori masapodakaina ro ma'ederahizi, ro zi ru'u santoi-ntoina siazoho wati 
zimaleli. Wati wara kone savua dou maloana weha rampa zi rima Nahu. 
29 Ama-Ku, ma wa'ura mbeina siazoho zi Nahu, mancewi ese razi 
samenana. Ro wati wara kone savua dou maloana weha rampa siazoho zi 
ade rima Ama. 30 Nahu ro Ama edezu savua." 31 Edempara dou-dou 
Yahudi weha walina wadu zi tovakaina Ruma Isa. 32 Pala nggahi Ruma 
Isa zi siazoho, "Nggomizoho wa'ura edamu Nahu makarawi mboto lampa 
rawi mataho, rakau kai va Ama zi Nahu. Razi samenana lampa rawi ede, 
ma veku ma kamaikaina nggomizoho mane'e tova Nahu kai wadu?" 33 
Cambe va dou-dou Yahudi ede, "Laina vara karawi-Mu ma taho ede zi 
ne'e tovakai va nami Nggomi kai wadu, pala vara Nggomi i'a ra va'amu 
Ruma Hatalla. Nggomi savua dou manusia, mane'e kandazi weki ndai-Mu 
Ruma Hatalla." 34 Edempara cambe va Ruma Isa, "Savua laina zi ade 
Buku Hukum nggomizoho ratunti: Nggahi Ruma Hatalla, 'Nggomizoho 
edezu berhala'? 35 Ndai wa'ura vade va one au ratunti zi ade Alkitab 
zimangge'e santoi-ntoina. Ndazi, nggara Ruma Hatalla matangara kai 
'berhala' zi dou-dou ma tarima nggahi ra eli-Na, 36 vavauku nggomizoho 
nggahikaimu Nahu ma'''a ra va'a Ruma Hatalla vara Nahu nggahiku Nahu 
Ana Ruma Hatalla? Nahu poda rakazale va Ama ro nggaduna zi dunia. 37 
Nggara watisi karawi va Nahu rakaukai va Ama, aina imbimu zi Nahu. 38 
Pala vara Nahu makarawina, imbipu zi au rakarawi va Nahu ede, konena 
nggomizoho wati ne'emu imbi zi Nahu. Kai ndedena nggomizoho vade ro 
loa ka'ao va one Ama ngge'empa savuana lavo Nahu, ro Nahu ngge'empa 
savua lavo Ama." 39 Siazoho mane'e usaha wali wa'u Ruma Isa, pala Sia 


hori weki zi siazoho. 40 Ruma Isa dula mbali lao aka ipa vae va Sori 
Yordan, zi hizi la Yahya ntoina kandeu karasona dou, edempara ngge'ena 
ta aka. 41 Mboto dou mamai zi Sia. Nggahi siazoho, "Yahya wati 
karawina lampa rawi mavisa ra guna, pala sara'a ranggahina mavoha dou 
ake napodaku." 42 Edempara mboto dou ta aka ma'imbi zi Ruma Isa. 


11:1 Savua dou ma ngara la Lazarus nge'e zi Betania sama-sama lavo 
amancawana la Maria ro la Marta. 2 Maria edezu dou siwe ma lua mina 
mengi zi ezi Ruma, ro ma'osa kamango kai honggona. Zisavua wakatu la 
Lazarus hengge. 3 La Maria ro la Marta kahabana zi Ruma Isa, "Ruma, 
amania madazoho rameci ra ca'u va Ita ede wunga henggena." 4 Wakatu 
ringa va Ruma Isa haba ede, nggahi Sia, "Supu ake wati zi madekai. Ake 
ndazikaina loakuzu zi kadese ra kantasakai Ruma Hatalla, ro vara ndedena 
Ana Ruma Hatalla zi kazese ra kantasa rau." 5 Ruma Isa nameci ra ca'uku 
la Marta, Maria ro la Lazarus. 6 Pala wakatu Ruma Isa ringa haba va one 
la Lazarus wunga henggena, Sia sangaja ngge'e zi hizi-Na zua nai wali. 7 
Sawa'u va ede Sia ampona nggahi zi anamorizoho-Na, "Maira ndai 
talaoku dula mbali aka Yudea." 8 Cambe va siazoho, "Pa Guru, vou 
podapu dou-dou Yahudi mane'e tova Ita kai wadu ro ake Ita mane'eku dula 
mbali ta aka?" 9 "Savua lainsi aimarai ntoina sampuru zua jam?" nggahi 
Ruma Isa. "Dou ma lampa zi wakatu aimarai, wati satununa vara sia 
na'edaku taroa dunia ake. 10 Pala dou ma lampa zi wakatu aimangazi, 
nasatunuku, vara wati wara taroa zindaina." 11 Ndedeku nggahi va Ruma 
Isa. Edempara nggahi wali va Sia, "Soba ndai la Lazarus wa'ura maru, 
pala Nahu zimalao katu'una sia." 12 Nggahi anamori Ruma Isa, "Ruma, 
nggarasi la Lazarus maru, peasi sia zimataho." 13 Aona nggahi Ruma Isa 
edezu va one la Lazarus wa'ura made. Pala kacai va siazoho aona nggahi 
Ruma Isa edezu va one la Lazarus maru biasa. 14 Vara ndedena nggahi 
Ruma Isa zi siazoho kai ngoa ntirina, "Lazarus wa'ura made. 15 Pala Nahu 
neo ade rauku Nahu wati wara ta aka, vara nancewi tahopu zi ru'u va 
nggomizoho, loakuzu nggomizoho imbi. Mai ndai talaora ake zi la 
Lazarus." 16 Tomas zipehekai "La Ndua" manggahi zi lengazohona 
masama-sama anamori Ruma Isa, "Mai ndaita lao vatu, co'opu ndai made 


sama lavo Sia!" 17 Wakatu Ruma Isa rongga zi hizi ede, la Lazarus wa'ura 
upa nai ntoma ra'umbu. 18 Betania zeni lavo Yerusalem, kira-kira tolu kilo 
mete zo'ona. 19 Mboto dou Yahudi mawa'ura mai tio la Marta ro la Maria 
zimarere siazoho vara made amaniana. 20 Wakatu ringa va la Marta va 
one Ruma Isa mamai, sia losa weha aona Ruma Isa, pala la Maria ngge'e 
zi uma. 21 Nggahi la Marta zi Ruma Isa, "Ruma, paina wara Ruma ta ake 
wakatu ede, pasti amania mada wati zimamade. 22 Konena ndede vade va 
mada va one wakatu ake wa'u Ruma Hatalla zimambei au-au raziraho va 
Ita zi Sia." 23 "Amaniamu zimamori mbali," nggahi Ruma Isa zi Marta. 24 
Cambe va la Marta, "Mada kavade la Lazarus zimamori mbali wakatu 
kamori mbali dou mamade peasi zi Ainaina Kiama." 25 "Nahuku ma mbei 
mori ro makamori mbali dou mamade," nggahi Ruma Isa zi Marta. "Dou 
ma imbi zi Nahu zimamori mbali, konena sia wa'ura made. 26 Ro dou 
mamori ma imbi zi Nahu, santoi-ntoina wati zimamade. Savua ma'imbiku 
nggomi zi lampa rawi ede?" 27 "Ruma," cambe va la Marta, "mada 
ka'imbiku Ita Ana Ruma Hatalla, Sangaji Mambei salama zimamai zi dunia 
ake." 28 Sawa'u va nggahi ndede la Marta, sia lao ouna la Maria, sa'ena ro 
ngoa kanarina zi sia, "Pa Guru wara ta ake; Sia sozina nggomi." 29 
Ringana ede la Maria tu'u rocina, edempara lao rakana Ruma Isa. 30 
Wakatu ede, Ruma Isa watipu lu'una zi desa. Sia mbuipu zi hizi raweha 
aokai va la Marta. 31 Dou-dou Yahudi ma wunga rere la Maria zi uma, 
edana la Maria tu'u ro lao losa rocina; ndazi siazoho lao vatuna sia, vara 
kacai va siazoho sia nalao nangiku aka rade. 32 Wakatu Maria rongga zi 
hizi Ruma Isa ro edana Sia, suju nemba va la Maria zi tando Sia ro 
nggahina, "Ruma, paisi wara Ita ta ake wakatu ede, pasti amania mada 
wati madena." 33 Wakatu eda va Ruma Isa nangi la Maria, ro dou-dou 
Yahudi ma mai sama lavo la Maria manangi rau, nata ade-Na, ro Sia zi 
edamu na'ipiku ncoki ade-Na. 34 Ndazi sozi va Sia zi siazoho, "Taveku 
nggomizoho umbukaimu sia?" "Mai tatiopu, Ruma," cambe va siazoho. 
35 Edempara nangi Ruma Isa. 36 Ndazi nggahi va dou-dou Yahudi ede, 
"Tiopu, nawancuku meci ra ca'una zi la Lazarus!" 37 Pala wara zi ade 
weki siazoho ma nggahi, "Sia nandawiku dou mambuda ndazi loa eda, 
vavauku Sia wati loana tapa loakuzu la Lazarus aina madena?" 38 Ruma 


Isa na'piku ncoki ade wali-Na, edempara laona aka rade. Rade ede edezu 
savua karombo ravonto kai wadu na'e. 39 "Kiri pesopu wadu ede," nggahi 
Ruma Isa. Cambe va la Marta, amancawa dou ma made ede, "Pala, Ruma, 
sia wa'ura upa nai ra'umbu. Tantu wa'ura wou mbai!" 40 Nggahi Ruma Isa 
zi la Marta, "Wa'ura nggahi va Nahu zi nggomi: Nggara ma'imbisi va 
nggomi, nggomi zima'eda, poda na'ipiku na'ena kuasa Ruma Hatalla!" 41 
Edempara siazoho pesona wadu ede. Edempara Ruma Isa zongana langi 
ro nggahi-Na, "Tarima kasi, Ama, vara Ita wa'ura ringata Mada. 42 Mada 
kavade va one Ita maringa ncauku Mada, pala Mada manggahi ake, zi ru'u 
va dou-dou ma wara ta ake; loakuzu siazoho imbina va one Ita ma 
ranggadu Mada." 43 Sawa'u va nggahi ndedena, Ruma Isa nggahi 
kana'ena, "Lazarus losara!" 44 Edempara losa dou ma wa'ura made ede. 
Rima ra ezina mbuipu ra ponte kai salolo, ro pahuna ravonto kai satove 
salolo pontekai pahu. "Salo'apu salolona loakuzu sia loa lampa," nggahi 
Ruma Isa zi dou-dou ta ede. 45 Mboto dou-dou zi ade weki dou-dou 
Yahudi ma mai tio la Maria, imbi zi Ruma Isa wakatu siazoho edana 
lampa rawi mandazi ede. 46 Pala pila-pila dou zi ade weki siazoho malao 
aka dou Farisi ro ngoana au wa'u rakarawi va Ruma Isa. 47 Vara ndedena 
dou-dou Farisi ro dou-dou mana'ekai imam mbolona lavo Mahkama 
Agama. Nggahi siazoho, "Auku zi karawi va ndai? Dou ake ndawina 
mboto rawi mavisa ra guna! 48 Nggara co'o ntuwusi va ndai Sia vune ake 
samenana dou zima'imbi zi Sia. Cumpukaina dou mana'ekai Roma 
zimamai ro kalelina Bait Allah ro sara'a bangsa ndaita!" 49 Savua dou zi 
ade weki siazoho ma ngara Kayafas, dou mana'ekai imam-imam wakatu 
mba'ana ede, manggahi, "Nggomizoho wati vademu au-au. 50 Savua 
nggomizoho wati kawaramu weki va one zi ru'u ela ra dou, natahopu 
savua dou mamade ntewi kaisi sara'ana bangsa maleli?" 51 Sapodakaina 
Kayafas nggahi ndedena, laina razi kananu ndama. Pala kai dou mana'ekai 
imam-imam wakatu mba'ana ede sia makaronggana ranggahi Ruma va one 
Ruma Isa zimamade zi ru'u va bangsa Yahudi. 52 Ro laina zi ru'u va 
bangsa Yahudi mpoa, pala zimakavoro ro zimasavuana ana-ana Ruma 
Hatalla ma ncengga rero. 53 Tampvu'u ainaina ede dou-dou mana'ekai 
Yahudi mafakana ne'e hade Ruma Isa. 54 Vara ndedena Ruma Isa wati 


walira kizi zi tando dou mamboto zi woha dou Yahudi, Sia tu'u wi'ina 
Yudea, edempara laona aka kota mangara Efraim zeni lavo so sarae. Ta 
ede Sia ngge'e samana lavo anamorizoho-Na. 55 Wakatu ede wa'ura zeni 
Ainaina Aruraja Paskah Yahudi. Mbotora dou-dou razi desa-desa wa'ura 
lao aka Yerusalem zi kalampakaina upacara karaso sarumbu sawatipu 
ndihakai ede. 56 Siazoho ngupana Ruma Isa, ro wakatu kavoro weki zi 
Bait Allah, nggahi siazoho zi savua lavo masavuana, "Auku kananu 
nggomi? Kombi Sia wati maina zi ndihakai ake," 57 Siazoho nggahi 
ndedekaina vara dou-dou mana'ekai imam ro dou-dou Farisi wa'ura 
kalosana parenta va one dou ma vade tave warakai Ruma Isa, pavuaku 
lapona loakuzu Sia zi wa'u. 


12:1 Im nai sawatipu Ainaina Aruraja Paskah, Ruma Isa lao aka Betania. 
Za hizi ede ngge'ekai la Lazarus rawa'u kamori mbali va Sia razi madena. 2 
Ta aka Ruma Isa mbei ao va siazoho ngaha ra nono, ro la Marta masadia 
weana. Lazarus ro dou-dou mamai doho ngaha sama lavo Ruma Isa. 3 
Edempara mai la Maria kai kira-kira sadompo lite mina mengi narwastu 
ma nggali poda co'ina. Sia luana mina ede zi ezi Ruma Isa, edempara 
osana kai honggona. Sara'a uma ede ndazi wou mengi va mina mengi ede. 
4 Pala la Yudas Iskariot, savua dou ade weki anamori Ruma Isa -- ma 
sawa'u va ede zimazonggo Sia zi dou-dou ma musu-Na -- manggahi, 5 
"Vavauku mina mengi ede zidalanda kai co'i tolu ratu piti salaka, ro pitina 
zi mbei zi dou mancoki mori?" 6 Nggahi ndedekai la Yudas laina vara sia 
matio ra ntanda dou mancoki mori, pala vara sia dou mampanga. Sia 
ntuwura wehana piti zi kas rakasamakai rawi! zi sia. 7 Pala nggahi Ruma 
Isa, "Co'opu dou siwe ede! Sia karawina ake zi ru'u va ainaina umbukai 
Nahu. 8 Dou mancoki mori wara ncau zi ade woha nggomizoho, pala 
Nahu wati." 9 Mboto dou Yahudi maringana va one Ruma Isa wara zi 
Betania, ndazi siazoho laona ta aka. Siazoho lao laina vara Ruma Isa 
mpoa, pala vara siazoho mane'e eda rau la Lazarus ma wa'ura kamori 
mbali razi madena va Ruma Isa. 10 Vara edana dou-dou mana'ekai imam 
nane'eku hade la Lazarus rau; 11 vara sia makandazina mboto dou Yahudi 
tu'u wi'ina siazoho ro imbi zi Ruma Isa. 12 Vala ai sanai dou mamboto ma 


wa'ura mai zi kandihakaina Paskah maringana va one Ruma Isa wunga ade 
lampakaina lao aka Yerusalem. 13 Ndazi siazoho wehana ro'o haju palem 
edempara lao weha aona Sia, ro nggahina salahona, "Zese ra ntasa zi ru'u 
Ruma Hatalla! Taho ra ntai Sia ma mai kai ngara Ruma. Taho ra ntai 
Sangaji Israel!" 14 Ruma Isa rakana savua keledai ndara, ro nentena. 
Edempara ndazira ratunti zi ade Alkitab: 15 "Ama dahu, ana dou siwe 
Sion! Tiopu Sangajimu mamai, manente savua keledai ndara!" 16 
Ziwakatu ede anamori Ruma Isa watipu loana ka'ao sara'ana ede. Pala 
sawa'u va Ruma Isa zi kazese ra kantasa kai made-Na, siazoho ampona 
kawaraku va one rakarawi va dou-dou zi Sia wa'ura tunti ade Alkitab 
mavoha Sia. 17 Dou-dou ma wara wakatu Ruma Isa ma'ou la Lazarus losa 
zi ade rade ro kamorina razi madena, manuntu ra nggahi ncau mavoha 
lampa rawi ede. 18 Vara ndedena dou mamboto ede lao aka Ruma Isa 
vara siazoho maringana va one Siaku ma wa'ura karawi mavisa ra guna 
ede. 19 Ndazi dou-dou Farisi nggahina zi savua dou lavo masavuana, 
"Ndai wati loata karawi au-au! Tiopu, samenana dunia lao vatu Sia!" 20 Zi 
ade woha dou-dou ma lao aka Yerusalem mane'e lao sambea wakatu 
ndihakai ede wara rauja pila-pila dou Yunani. 21 Siazoho mai rakana la 
Filipus ro nggahina, "Cina, nggara loasi, nami mane'e eda angi lavo Isa." 
(Filipus razi Betsaida zi Galilea.) 22 Edempara la Filipus lao ngoana ede zi 
la Andreas, ro sawa'u va ede siazoho zuana karonggana zi Ruma Isa. 23 
Nggahi Ruma Isa zi siazoho, "Wa'ura raka wakatuna Ana Manusia zi 
kazese ra kantasa. 24 Nancihi podaku nggahi va Nahu ake: Nggara 
sanggini gando watisi ngguza zi dana ro madena, gando ede nangge'empa 
sanggini. Pala madesi isi gando ede, ampona wara hasina mamboto gando. 
25 Dou ma meci ra ca'u morina zimambora morina. Pala dou madaca'u 
morina zi dunia ake, zimasandaka mori masapodakaina ro ma'ederahizi. 
26 Dou ma ne'e karawi wea Nahu pavuaku vatuna Nahu; loakuzu ada 
Nahu loa sama lavo Nahu tavera warakai Nahu. Dou ma karawi wea 
Nahu zi horoma va Ama Nahu." 27 "Darura ade-Ku; auku zi nggahi va 
Nahu ake? Savua pavuaku nggahi va Nahu, 'Ama, horipu Mada razi 
wakatu ake"? Pala justru zima'tu wakatu susa ra ncoki akeku maikai Mada. 
28 Ama, zese ra ntasa ngara Ita!" Edempara wara ringa eli razi langi 


manggahi, "Nahu wa'ura kazese ra kantasaku Sia, ro Nahu zimakazese ra 
kantasa walina Sia." 29 Dou mamboto ma wara ta ede maringana eli ede. 
Nggahi siazoho, "Aka karece ai!" Pala wara rauja ma nggahi, "Laina! 
Mala'eka manuntu lavo Sia!" 30 Edempara nggahi Ruma Isa zi siazoho, 
"Ringakaimu eli ede, laina zi ru'u pentikai va Nahu, pala zi ru'u pentikai 
nggomizoho. 31 Ake wa'ura wakatuna dunia zi paresa; ake makuasa zi 
dunia ake zikakoa. 32 Pala Nahu ake, nggara wa'usi Nahu zikazese ra 
kantasa ese wawo dunia, Nahu zimahinti sara'a dou zi Nahu." 33 Nggahi 
ndedekai Sia zi katadakaina vuneku carana made-Na. 34 Nggahi dou 
mamboto ede zi Sia, "Nggahi Buku Hukum madazoho, Sangaji Mambei 
salama zimamori santoi-ntoina. Vuneku loata Ita nggahi va one Ana 
Manusia pavuaku zi kazese ra kantasa ese wawo dunia? Couku Ana 
Manusia ede?" 35 Cambe va Ruma Isa, "Cuma ru'u samporompa taroa 
ede wara zi ade woha nggomizoho. Ndazi, lampapu ntawi taroa ede 
mbuipu warana, loakuzu nggomizoho aina voha va marindikaina. Dou ma 
lampa zi ade rindikaina wati vadena tave laokaina. 36 Imbipu zi taroa ede, 
ntawi taroa ede mbuipu warana zi nggomizoho, loakuzu nggomizoho 
ndazimu ana-ana taroa." Sawa'u va nggahi ndede Ruma Isa, Sia lao tu'u 
wi'ina hizi ede, ro wati ngawana katada weki zi siazoho. 37 Konena wa'ura 
mboto rakarawina mavisa ra guna rakarawi va Ruma Isa zi tando siazoho, 
siazoho wati imbina zi Sia. 38 Edempara ndazira au ranggahi va Nabi 
Yesaya, "Ruma, couku ma imbi zi haba madazoho? Zi couku kuasa Ruma 
zi katadakai?" 39 Vara ndedena siazoho wati ngawana imbi, vara la 
Yesaya wa'ura nggahi rauna, "Nggahi Ruma Hatalla, 40 'Nahu 
makambudana mada siazoho, zimakaterana ade siazoho; loakuzu mada 
siazoho wati loana eda, fiki ra kananu siazoho wati loana ka'ao. Loakuzu 
siazoho aina mbali zi Nahu, edempara Nahu katahoku supu siazoho.'" 41 
Nggahi ndedekai la Yesaya vara sia wa'ura edana na'e kuasa Ruma Isa, ro 
manuntu ra nggahina mavoha Sia. 42 Kone ndedena, mboto dou, kone zi 
ade weki dou mana'ekai Yahudi imbi zi Ruma Isa. Pala siazoho wati 
disana mangaku ede kai ngoa ntiri, vara siazoho nadahuku zi dou-dou 
Farisi kombisi nakantaku lu'u zi ade uma sambeakai. 43 Siazoho na'ipipu 
ca'una raka roi va manusia ntewi kaisi rakaco'i va Ruma Hatalla. 44 


Edempara nggahi Ruma Isa, "Dou ma imbi zi Nahu, laina zi Nahu 
imbikaina, pala zi Sia ma ranggadu Nahu. 45 Ro dou ma eda Nahu, 
na'edaku Sia ma ranggadu Nahu. 46 Nahu maiku zi dunia kai taroa, 
loakuzu sara'ana dou ma imbi zi Nahu vavaina ngge'ena zi ade rindikaina. 
47 Dou ma ringa ra kade'ena ngoa ra tei va Nahu, pala wati vatuna -- laina 
Nahu mahukum sia. Vara maikai Nahu laina zimahukumna dunia ake, pala 
zimakasalamana. 48 Dou ma daca'u Nahu ro wati kade'ena nggahi ra eli 
Nahu, wa'ura wara ma zimaparesana. Nggahi ra eli rakarongga va nahu, 
edeku zimaparesana zi Ainaina Kiama. 49 Vara Nahu wati nuntu ra 
nggahiku zi rakane'e ndai-Ku; Ama ma ranggadu Nahu, Siaku ma rakauna 
zi Nahu auku pavua zi karawi va Nahu ro zi karongga va Nahu. 50 Ro 
Nahu kavade va one parenta-Na ede mambei mori masapodakaina ro 
ma'ederahizi. Ndazi Nahu makaronggana vune rangoa ra tei va Ama zi 
Nahu." 


13:1 Sanai sawatipu Ainaina Aruraja Paskah, Ruma Isa navadeku va one 
wa'ura wakatauna Sia tu'u wi'ina dunia ake zilao mbalikaina aka Ama-Na. 
Sia nameci ra ca'uku dou-dou ma ndazi ntau-Na zi dunia, ro Sia 
nangge'empa meci ra ca'una siazoho sampe cumpukaina. 2 Ruma Isa ro 
anamorizoho-Na wunga ngaha sambiana. Ibilis wa'ura kalu'una niana ede 
zi ade la Yudas ana la Simon Iskariot zizonggokaina Ruma Isa zi dou-dou 
ma musu-Na. 3 Ruma Isa navadeku va one Ama-Na wa'ura zonggo 
mbeina sara'ana kuasa zi Sia. Sia navade rauku va one Sia ramaina ta 
Ruma Hatalla ro zimadula mbali zi Ruma Hatalla. 4 Vara ndedena Sia 
kizi, runcu jumba-Na, ro zikina kai here loko zi loko-Na. 5 Sawa'u va ede 
Sia luana oi zi ade savua basi, edempara tampu'una waca wea ezi 
anamorizoho-Na ro kamangona kai here loko raziki zi loko-Na. 6 Rakara 
Sia zi la Simon Petrus, ma nggahi, "Ruma, wati lu'ukai va aka Ruma ma 
waca wea ezi mada?" 7 Cambe va Ruma Isa, "Ake nggomi wati loamu 
ka'ao au rakarawi va Nahu ake, pala peasi nggomi zimaloa ka'ao." 8 
"Aina, Ruma," nggahi la Petrus zi Ruma Isa, "Ai to'na Ruma mawaca wea 
ezi mada!" Pala cambe va Ruma Isa, "Nggara watisi waca va Nahu 
nggomi, nggomi wati wara campo au-aumu lavo Nahu." 9 Nggahi la 


Simon Petrus, "Nggara ndedesi, Ruma, aina ezi mada mpoa, pala rima ro 
tuta mada rau!" 10 "Dou ma wa'ura ndeu, nawa'ura raso sara'ana," nggahi 
Ruma Isa zi la Petrus. "Sia wati paraluna zi karaso wali; selasi ezina. 
Nggomizoho ake wa'ura raso, pala wati sara'ana." 11 (Ruma Isa wa'ura 
vade couku zimazonggo Sia zi dou-dou ma musu-Na. Vara ndedena 
nggahi Sia, "Nggomizoho ake wa'ura raso, pala wati sara'ana.") 12 Sawa'u 
va Ruma Isa waca weana ezi siazoho, Sia kani mbalina jumba-Na ro doho 
mbalina. Edempara nggahi Sia zi siazoho, "Savua maloa ka'ao va 
nggomizoho au rakarawi va Nahu zi nggomizoho voupu ake? 13 
Nggomizoho oumu Nahu Guru ro Ruma. Ro poda nandedeku. 14 Nggara 
Nahu ake Ruma ro Guru nggomizoho mawaca wea ezimu, nggomizoho 
pavua raupu waca kali cempe ezi angimu. 15 Nahu mambei conto mataho 
ake zi nggomizoho, loakuzu nggomizoho karawi raumu au rakarawi va 
Nahu zi nggomizoho. 16 Nancihi poda nggahi-Ku ake: Savua dou ada 
wati ncewi na'ena zi rumana, ro savua dou ranggadu wati ncewi na'ena zi 
dou ma ranggaduna. 17 Nggara wa'usi vade va nggomizoho sara'ana ake, 
taho ra ntika nggomizoho makarawisi. 18 Au ranggahi Nahu ake laina 
mavoha nggomizoho sara'ana. Nahu vade cou-cou ma wa'ura kazale va 
Nahu. Pala au ratunti ade Alkitab, pavuaku ndazina, edezu 'Dou ma ngaha 
sama lavo Nahu, zimazonggo Nahu zi dou-dou ma musu Nahu.' 19 Lampa 
rawi ede karongga va Nahu zi nggomizoho ake, sawatipu ndazina, 
loakuzu ndazina lampa rawi ede peasi, nggomizoho zima'imbi va one 
Nahuku Sia ma zi pehe kai NAHU WARA. 20 Nancihi podaku nggahi 
Nahu ake: Cou matarima ao dou ranggadu va Nahu, natarimaku Nahu. Ro 
cou matarima Nahu, natarimaku Sia ma ranggadu Nahu." 21 Sawa'u va 
nggahi ndedena Ruma Isa, Sia na'ipiku lalai ade-Na. Edempara Sia 
nggahina, "Ncihi poda nggahi-Ku ake: Savua dou zi ade weki nggomizoho 
zimazonggo Nahu zi dou-dou ma musu Nahu." 22 Anamori-Na ntanda 
angi menana kai mbora mena akana vara wati vadena couku makasu ede. 
23 Anamori ma ipi meci ra ca'u va Ruma Isa doho zi kompe Ruma Isa. 24 
La Simon Petrus mambei isara zi sia, loakuzu sia masozi zi Ruma Isa 
couku makasu-Na. 25 Ndazi anamori ede doho peduna zi Ruma Isa, ro 
sozina, "Couku sia, Ruma?" 26 Cambe va Ruma Isa, "Dou zi mbei va 


Nahu roti razeta va Nahu ade mangko, siaku douna." Edempara Ruma Isa 
wehana sadompo roti, zetana zi ade mangko; edempara mbeina zi la 
Yudas ana la Simon Iskariot. 27 Sawa'u va la Yudas tarimana roti ede, 
Ibilis lu'una zi adena. Edempara nggahi va Ruma Isa zi sia, "Karawi rocipu 
au zi ne'e karawi va nggomi." 28 Wati kone savua dou zi ade weki siazoho 
ma doho ngaha ra nono ta ede maloa ka'ao vavauku Ruma Isa nggahi 
ndedekama zi la Yudas. 29 Wara ma kacai Ruma Isa makau la Yudas weli 
au-au zi paralu zi ngaha ndihakai ede, atao mbei piti zi ru'u va dou 
mancoki mori -- vara la Yudas edezu dou manenti piti kas siazoho. 30 
Sawa'u va la Yudas tarimana roti ede, sia losa lalona. Ai wa'ura rindi. 31 
Sawa'u va lao la Yudas, nggahi Ruma Isa, "Ake Ana Manusia zi kadese ra 
kantasa, ro Ruma Hatalla zi kazese ra kantasa kai ncai Sia. 32 Nggara 
Ruma Hatalla zi kazese ra kantasa kai ncai Sia, Sia rau zi kazese ra 
kantasa va Ruma Hatalla kai weki ndai-Na. Mala Ruma Hatalla 
zimakazese ra kantasa rocina Sia. 33 Ana-ana-Ku, Nahu wati zimangge'e 
ntoi wali lavo nggomizoho. Nggomizoho zimangupa Nahu, pala vune 
rawa'u nggahi va Nahu zi dou-dou mana'ekai Yahudi, ndede rau zi nggahi 
va Nahu zi nggomizoho; aka hizi zi laokai va Nahu, nggomizoho wati 
loamu maikai. 34 Lampa rawi vou zi mbei va Nahu nggomizoho: Meci ra 
ca'upu zi savua lavo masavuana. Sama vune Nahu mameci ra ca'u 
nggomizoho, ndede rauja nggomizoho pavuaku meci ra ca'u kali cempe 
angimu. 35 Nggara nggomizoho macua meci ra ca'usi angimu, samenana 
dou zimavade va one nggomizoho anamori Nahu." 36 "Ruma, Ruma 
mance'e lao taveku?" sozi va la Simon Petrus zi Ruma Isa. Cambe va Ruma 
Isa, "Tavera laokai Nahu, nggomi wati loamu lao vatu ake. Nggomi 
zimavatu kento Nahu." 37 "Ruma, vavauku mada wati loaku vatu Ita 
ake?" sozi va la Petrus wali. "Mada karela made zi ru'u va Ruma!" 38 
Cambe va Ruma Isa, "Savua poda nggomi marela made zi ru'u va Nahu? 
Zivademu, sawatipu koko janga peasi, nggomi wa'ura tolu kali nggahimu 
va one nggomi wati patamu Nahu!" 


14:1 "Ama darura mena ademu," nggahi Ruma Isa zi siazoho. "Imbipu zi 
Ruma Hatalla, ro imbi raupu zi Nahu. 2 Zi uma Ama-Ku mboto hizi 


ngge'ekai. Nahu laoku ta aka zimasadia weamu hizi zi ru'u va 
nggomizoho. Nahu wati zimanggahi ndede zi nggomizoho, nggara watisi 
ndazi ndedena. 3 Sawa'u va lao sadia wea va Nahu hizi zi ru'u va 
nggomizoho, Nahu zimamai mbali ro weha aoku nggomizoho, loakuzu 
tavera warakai Nahu, ta ede rau warakai nggomizoho. 4 Aka hizi laokai 
Nahu nggomizoho mavadeku ncaina." 5 Edempara nggahi la Tomas zi 
Ruma Isa, "Ruma, madazoho wati vadeta taveku zi laokai Ruma, vuneku 
zi vadekai va madazoho ncaina?" 6 Cambe va Ruma Isa, "Nahuku ncai 
zipatakai Ruma Hatalla ro zirakakai mori. Wati kone savua dou rau maloa 
mai zi Ama, nggara watisi kai ncai Nahu. 7 Nggomizoho mapatasi Nahu, 
pasti nggomizoho mapata rauku Ama Nahu. Ake nggomizoho wa'ura 
patamu Sia, ro wa'ura edamu Sia." 8 Edempara nggahi la Filipus zi Ruma 
Isa, "Ruma, taturu tei to'ipu zi madazoho Ama, loakuzu ncihi ade 
madazoho." 9 Pala cambe va Ruma Isa, "Wa'ura ntoi poda Nahu wara 
sama-sama lavo nggomizoho, ro wati ngge'epu patamu Nahu, Filipus? 
Dou ma wa'ura eda Nahu, wa'ura edana Ama. Vuneku loamu nggahi, 'Turu 
teipu Ama zi madazoho'? 10 Filipus! Savua wati imbi va nggomi, va one 
Nahu masavua lavo Ama, ro Ama masavua lavo Nahu? Au ranggahi va 
Nahu zi nggomi, wati nggahi va Nahura zi ade weki ndai-Ku. Ama 
mangge'empa savua lavo Nahu, Siaku ma karawi sara'ana ede. 11 Imbipu 
zi Nahu, vara Nahu masavua lavo Ama ro Ama masavua lavo Nahu. Atao 
sakura-kurana, imbipu va one au rawa'u karawi va Nahu. 12 Ncihi poda 
nggahi va Nahu ake: Dou ma imbi zi Nahu, zimakarawi au rawa'u karawi 
va Nahu, -- mala sia zimanaha karawi ma ncewi na'e wali -- vara Nahu 
malao aka Ama. 13 Ro au-au raraho va nggomizoho kai ngara Nahu, ede 
zi karawi va Nahu zi ru'u va nggomizoho, loakuzu Ama zi kazese ra 
kantasa kai ncai Ana. 14 Au-aura raho va nggomizoho kai ngara Nahu, 
Nahu zimakarawina." 15 "Nggara nggomizoho mameci ra ca'u Nahu, 
nggomizoho makarawiku raparentakai va Nahu. 16 Nahu zimaraho zi 
Ama, ro Sia zimambeina zi nggomizoho Mabantu makalaina, zimangge'e 
sama lavo nggomizoho santoi-ntoina. 17 Sia edezu Roh Allah 
zimakatadana mapoda mavoha Ruma Hatalla. Dunia wati loana tarima 
Sia, vara wati eda atao pata-Na. Pala nggomizoho mapataku Sia, vara Sia 


mangge'e sama lavo nggomizoho ro zimandazi savua lavo nggomizoho. 18 
Nggomizoho wati ziwi! paki kese va Nahu kai dou makasi pahu. Nahu 
zimamai mbali zi nggomizoho. 19 Zisamporo walimpa dunia wati 
zima'eda Nahu wali. Pala nggomizoho zima'eda Nahu. Ro vara Nahu 
mori, nggomizoho rau zimamori. 20 Naraka ainaina ede, nggomizoho 
zimavade va one Nahu savua lavo Ama, nggomizoho savua lavo Nahu, ro 
Nahu savua lavo nggomizoho. 21 Dou ma tarima rakaukai va Nahu ro 
makarawina, siaku ma meci ra ca'u Nahu. Ama-Ku zimameci ra ca'una 
dou ma meci ra ca'u Nahu. Nahu rau zimameci ra ca'u dou ede ro 
makatada weki Nahu zi sia." 22 Yudas (laina la Yudas Iskariot) masozi zi 
Ruma Isa, "Ruma, vavauku Ruma ngawakaita katada weki zi madazoho 
ro laina zi dunia?" 23 Cambe va Ruma Isa, "Dou ma meci ra ca'u Nahu, 
zimavatu ngoa ra tei va Nahu. Ama-Ku zimameci ra ca'una sia. Ama ro 
Nahu zimamai zi sia ro ngge'e sama lavo sia. 24 Dou ma wati meci ra ca'u 
Nahu, wati vatuna ngoa ra tei va Nahu. Ngoa ra tei raringa va nggomizoho 
ede, laina razi Nahu, malaisi razi Ama ma ranggadu Nahu. 25 Sara'ana ede 
nggahi va Nahu zi nggomizoho salama Nahu mbuipu lavo nggomizoho. 

26 Pala Roh Allah, Mabantu zi nggadu va Ama kai ngara Nahu, Siaku 
zimangoa ra tei nggomizoho sara'ana ro zimakawarana nggomizoho zi 
sara'ana ma wa'ura ngoa va Nahu zi nggomizoho. 27 Taho ra ntai zi wi'i va 
Nahu zi nggomizoho. Taho ra ntai ndai Nahu zi mbei va Nahu zi 
nggomizoho. Rambei va Nahu ede laina vune rambei va dunia zi 
nggomizoho. Aina darura ademu, aina dahu. 28 Nggomizoho wa'ura 
ringamu nggahi Nahu, 'Nahu zimalao, pala Nahu zimamai mbali zi 
nggomizoho'. Nggara nggomizoho mameci ra ca'usi Nahu, nggomizoho 
zimasana Nahu malao aka Ama, vara Ama mancewi na'e ntewi kaisi Nahu. 
29 Nahu mangoana ede zi nggomizoho ake, sawatipu ndazi sara'ana, 
loakuzu nandazisi pea, nggomizoho zima'imbi. 30 Nahu wati zimanuntu ra 
nggahi mancewi mboto wali lavo nggomizoho, vara wa'ura wakatuna dou 
makuasakai dunia ake maina. Pala sia wati ntauna kuasa zi weki Nahu. 31 
Pala sara'ana ede pavuaku ndazina loakuzu dunia kawarana weki va one 
Nahu mameci ra ca'u Ama ro makarawi sara'ana rakaukai va Ama zi 
Nahu. Maira ndai talao pesoku weki ta ake." 


15:1 Nggahi wali Ruma Isa, "Nahuku fu'u anggo ma sapodakaina, ro 
Ama-Ku edezu makarawi nggarona. 2 Sanikina sanga Nahu ma wati 
mbua, nadompoku va Sia, ro sanikina sanga ma mbua, ro'ona zikalao 
sarundena va Sia loakuzu nanaha ipi wali mboto wuana. 3 Nggomizoho 
wa'ura raso vara ngoa ra tei rambei va Nahu zi nggomizoho. 4 Ngge'epu 
savua lavo Nahu ro Nahu rau mangge'empa savua lavo nggomizoho. 
Sangana wati loana mbua ndaina, selasi nggara nambuipusi zi fu'una. 
Ndede walija nggomizoho maloa mbua, nggara ngge'empa savuamu lavo 
Nahu. 5 Nahuku fu'u anggo, ro nggomizoho sanga-sangana. Dou ma 
ngge'empa savuana lavo Nahu ro Nahu lavo sia, zimambua mboto; vara 
watisi va Nahu, nggomizoho wati loamu karawi au-au. 6 Dou ma wati 
mbuipu savuana lavo Nahu, zipaki vune sanga haju, edempara ndazi 
mango. Sanga-sanga vune ede zikavoro ro zipaki zi ade afi, edempara zi 
ka'a. 7 Nggomizoho mambuipusi savuamu lavo Nahu ro rangoa ra tei va 
Nahu ngge'e zi ademu, rahopu zi Ama au-au zi ne'e va nggomizoho; 
rarahomu ede zi mbei wea. 8 Nggara mbotosi karawi mataho va 
nggomizoho, Ama-Ku zi kazese ra kantasa; ro kai ndedena nggomizoho 
poda-poda ndazi anamori Nahu. 9 Vune Ama mameci ra ca'u Nahu, 
ndedeku Nahu mameci ra ca'u nggomizoho. Pavuapu nggomizoho 
ngge'empa mori vune dou zi meci ra ca'u va Nahu. 10 Nggara kalampasi 
va nggomizoho rakaukai va Nahu, nggomizoho ngge'empa to'amu zi meci 
ra ca'u va Nahu, sama vune Nahu mangge'empa to'a zi meci ra ca'u Ama 
vara kalampaku rakaukai-Na. 11 Sara'ana ake ngoa va Nahu zi 
nggomizoho, loakuzu sana ade Nahu wara zi ademu, ro sana ade 
nggomizoho mandazi mpuruna. 12 Akeku zi kaukai va Nahu: Meci ra 
ca'upu zi savua lavo masavuana, sama vune Nahu mameci ra ca'u 
nggomizoho. 13 Dou ma ipi poda meci ra ca'u sobazohona edezu dou ma 
mbei mori razi ru'u va siazoho. 14 Nggomizoho edezu soba-soba Nahu, 
nggara karawisi va nggomizoho au rakaukai va Nahu zi nggomizoho. 15 
Nggomizoho wati walira oukai va Nahu ada, vara ada wati vadena au 
wunga karawi va rumana. Nggomizoho zi oukai va Nahu soba, vara 
sara'ana raringa va Nahu zi Ama, wa'ura ngoa va Nahu zi nggomizoho. 16 
Laina nggomizoho ma kazale Nahu. Nahuku ma kazalena nggomizoho, ro 


makau lao nggomizoho zimambua mamboto -- wua-wua ma daloa leli. 
Ndazi Ama zimambeina zi nggomizoho au-au raraho va nggomizoho zi 
Sia kai ngara Nahu. 17 Akeku zi kaukai va Nahu zi karawi va 
nggomizoho: Meci ra ca'upu zi savua lavo savuana." 18 "Nggomizoho 
wati ca'usi va dunia, kawarapu va one Nahu wa'ura ulu daca'u va dunia. 19 
Pai nggomizoho ntau dunia, nggomizoho zi meci ra ca'u va dunia kai 
ntauna. Pala Nahu wa'ura kazaleku nggomizoho zi dunia ake, ndazi 
nggomizoho lai walina ntau dunia. Vara ndedena dunia wati ca'ukaina zi 
nggomizoho. 20 Kawarapu au ranggahi va Nahu zi nggomizoho, 'Ada 
wati ncewi na'ena ntewi kaisi lavo rumana.' Nggarasi siazoho wa'ura 
kancokina Nahu, siazoho zimakancoki nggomizoho rau. Siazoho nggara 
navatusi ngoa ra tei va Nahu, siazoho navatu rauku ngoa ra tei va 
nggomizoho. 21 Sara'ana ede zi karawi va siazoho zi nggomizoho, vara 
nggomizoho anamori Nahu, vara siazoho wati patana Sia ma ranggaduna 
Nahu. 22 Pai watisi mai Nahu ro wati ngoa sara'ana ede zi siazoho, 
siazoho wati dosana. Pala ake siazoho wati ntauna alasa wali zi dosa 
siazoho. 23 Dou ma daca'u Nahu, nadaca'u Ama-Ku. 24 Pai zi woha 
siazoho Nahu wati karawiku lampa rawi ma watipu karawi va dou 
makalai, siazoho wati dosana. Pala ake siazoho wa'ura eda au rakarawi va 
Nahu, ro siazoho wati ca'una Nahu ro Ama-Ku. 25 Pala pavuaku ndedena, 
loakuzu ndazina au ratunti zi ade Buku Hukum siazoho, edezu: Siazoho 
wati ca'una Nahu kai wati ntauna alasa.' 26 Nahu zimanggaduna zi 
nggomizoho Mabantumu ma razi Ama. Siaku Roh zimakatadana lampa 
rawi mapoda mavoha Ruma Hatalla. Namaisi Sia, Sia zimanuntu ra nggahi 
mavoha Nahu. 27 Ro nggomizoho rau pavuapu mbeimu nuntu ra nggahi 
mavoha Nahu, vara nggomizoho wa'ura sama-samamu lavo Nahu ra'aipu 
saramba wa'una. 


16:1 Samenana ede zi ngoa va Nahu zi nggomizoho vavaina nggomizoho 
murtamu. 2 Nggomizoho zi kalosa zi ade uma-uma sambeakai. Ro 
zimamai wakatuna va one dou ma hade nggomizoho zimakacaina siazoho 
patu ro to'a zi Ruma Hatalla. 3 Siazoho karawina ede zi nggomizoho vara 
siazoho watipu patana Ama ro Nahu. 4 Pala ake Nahu zimanggahina ede 


zi nggomizoho, loakuzu nandazisi ede peasi, nggomizoho kawarapu va 
one Nahu wa'ura ngoaku zi nggomizoho." "Lampa rawi ake wati ngoa va 
Nahu zi nggomizoho aipu saramba wa'una, vara nahu mbuipu 
sama-samaku lavo nggomizoho. 5 Pala ake Nahu zimalao zi Sia ma 
ranggadu Nahu; ro wati kone savua dou zi ade weki nggomizoho masozi 
taveku laokai Nahu. 6 Ake mala nggomizoho madarura ade, vara nggahi 
ndede Nahu zi nggomizoho. 7 Pala Nahu manggahi ma podana zi 
nggomizoho: Nancewi tahopu ziru'u va nggomizoho, nggara laosi Nahu; 
vara nggara Nahu watisi laoku, Mabantumu ede wati zimamai zi 
nggomizoho. Pala laosi Nahu, Nahu zimanggadu Sia zi nggomizoho. 8 
Nggara namaisi Sia, Sia zimakatadana zi dunia aona ma poda mavoha 
dosa, zi au ramapoda, ro razi hukuma Allah. 9 Sia zimanggahina va one 
watisi imbi zi Nahu edezu dosa; 10 va one Nahu poda, vara Nahu lao zi 
Ama ro nggomizoho wati zima'eda Nahu wali; 11 ro va one Ruma Hatalla 
wa'ura tampu'una hukumna, vara makuasakai dunia ake wa'ura zihukum. 
12 Mboto walipu zi ne'e nggahi va Nahu zi nggomizoho, pala wakatu ake 
nggomizoho watipu sanggo tarima. 13 Pala nggara Roh ede namaisi, 
edezu Sia ma katadana lampa rawi ma poda mavoha Ruma Hatalla, 
nggomizoho zizende va Sia zi patakaimu sara'a lampa rawi ma poda. Sia 
wati zimanuntu ra nggahi razi weki ndai-Na, pala zimanuntu ra nggahi au 
raringa-Na, ro Sia zimangoana zi nggomizoho auku zimandazi zi ainaina 
makento. 14 Sia zimakazese ra kantasana Nahu, vara au rakarongga-Na zi 
nggomizoho, ratarima-Na razi Nahu. 15 Sara'ana ma wara zi Ama edezu 
ntau Nahu. Vara ndedena Nahu nggahi-Ku va one au rakarongga va Roh 
zi nggomizoho, ratarima-Na razi Nahu." 16 "Zisamporo walimpa 
nggomizoho wati zima'eda Nahu wali, ro zi samporo walimpa 
nggomizoho zima'eda Nahu." 17 Pila-pila anamori Ruma Isa tampu'ura 
sozi savua lavo savuana, "Auku aona Sia nggahi ndedekaina zi ndaita: 
'Zisamporo walimpa nggomizoho wati zima'eda Nahu wali, ro wali rau zi 
samporo walimpa nggomizoho zima'eda Nahu'? Au rauku aona lavo: 
'Nahu malao zi Ama'?" 18 Siazoho sozi ntuwuna, "Auku aona, 'samporo'? 
ndai wati loata ka'ao Sia nuntu ra nggahi-Na mavoha auku!" 19 Ruma Isa 
navadeku siazoho mane'e sozi zi Sia. Ndazi nggahi Sia, "Wa'ura nggahi va 


Nahu akana, 'Zisamporo walimpa, nggomizoho wati edamu nahu wali, ro 
zi samporo wali nggomizoho zima'eda Nahu wali.' Savua edero zi 
ngangokai va nggomizoho? 20 Imbipu, nggomizoho zimanangi ro 
zimazuru zala, pala dunia zimaneo ade. Nggomizoho zimasusa ade, pala 
susamu ede zimarungka ndazi neo ade. 21 Nggarasi savua dou siwe 
mane'empara nggana, sia nasusaku, vara wa'ura raka wakatuna sia susa ra 
ncokina. Pala wa'usi losa anana, dou siwe ede nanefaku susa ra ncokina 
vara neo adena va savua ana keana wa'ura wara zi dunia. 22 Ndede rauja 
lavo nggomizoho: Ake nggomizoho masusa ade, pala Nahu zima'eda angi 
lavo nggomizoho wali, ndazi ademu zimasana; ro wati kone savua dou 
maloana weha neo ade ede zi ade nggomizoho. 23 Zi'ainaina ede, 
nggomizoho wati zimasozi au-au wali zi Nahu. Imbipu: Au-au raraho va 
nggomizoho zi Ama kai ngara Nahu, ede zi mbei va Ama zi nggomizoho. 
24 Sampe wakatu ake nggomizoho watipu rahomu au-au kai ngara Nahu. 
Rahopu, ndazi nggomizoho zimatarimana, loakuzu mpuruna neo ademu." 
25 "Sara'ana ake nggahi va Nahu zi nggomizoho kai conto ra ibara. Pala 
zimamai wakatuna, Nahu wati zimakani conto ra ibara wali, pala kai ngoa 
ntiri zi nggomizoho mavoha Ama. 26 Wakatu ede nggomizoho zimaraho 
zi Ama kai ngara Nahu; zi vademu, Nahu wati zimaraho zi Ama zi ru'u va 
nggomizoho, 27 vara ndai Ama mameci ra ca'u nggomizoho. Sia mameci 
ra ca'u nggomizoho vara nggomizoho mameci ra ca'uku Nahu, ro imbimu 
va one Nahu ma ramai ta Ruma Hatalla. 28 Poda Nahu ma mai razi Ama, 
ro wa'ura maiku zi ade dunia. Pala ake Nahu tu'u wi'iku dunia zi lao 
mbaliku aka Ama." 29 Edempara anamori Ruma Isa manggahi zi Sia, 
"Ake Ruma kai ngoa ntiri ro watira kani kai conto ra ibara, 30 ro 
madazoho vadeta va one Ruma mavade sara'ana. Wati paraluna kone 
savua dou masozi au-au zi Ruma. Vara ndedena madazoho imbi Ruma ma 
ramai ta Ruma Hatalla." 31 Cambe va Ruma Isa zi siazoho, "Ndazi savua 
ma'imbiku nggomizoho ake? 32 Kawarapu! Wakatuna zimamai, mala 
wa'ura mai, nggomizoho zi kambari mbura rero. Nggomizoho zimadula 
aka uma cua ndaimu ro zimatu'u w1'i Nahu kese. Pala Nahu wati keseku 
vara Ama mawara sama lavo-Ku. 33 Sara'ana ake nggahi va Nahu loakuzu 
nggomizoho rakamu taho ra ntai vara savuamu lavo Nahu. Zi dunia 


nggomizoho zimasusa ra ncoki. Pala kalembopu ademu! Nahu mawa'ura 
kakoana duma!" 


17:1 Sawa'u va nggahi ndedena, Ruma Isa zongana ese langi ro nggahina, 
"Ama, ake wa'ura raka wakatuna. Kazese ra kantasapu Ana-Mu, loakuzu 
Ana-Mu makazese ra kantasa rauna Ama. 2 Ama wa'ura mbeita kuasa zi 
samenana ela manusia zi Ana, loakuzu Sia mbeina mori masapodakaina ro 
ma'ederahizi zi samenana dou rambei va Ama zi Sia. 3 Akeku mori 
masapodakaina ro ma'ederahizi; loakuzu dou mapata Ama, savuampa 
Ruma Hatalla ma poda, ro mapata Ruma Isa Al Masih ranggadu va Ama. 
4 Mada wa'ura kazese ra kantasaku Ama ese wawo dunia ake kai 
kanggoriku karawi rakau kai va Ama zi Mada. 5 Ama! Kazese ra kantasa 
to'pu Mada ake zi Ama, kai kazese ra kantasa rakantau va Mada sama 
lavo Ama sawatipu kandazi dunia ake. 6 Mada wa'ura kapata weaku Ama 
zi dou-dou razi dunia ake rawa'u mbei va Ama zi Mada. Siazoho edezu 
ntau Ama, ro Ama wa'ura mbeita siazoho zi Mada. Siazoho wa'ura vatuna 
nggahi ra eli Ama. 7 Ake siazoho wa'ura vade va one sara'a rambei va 
Ama zi Mada ramaina ta Ama. 8 Wa'ura karongga va Mada zi siazoho 
nggahi ra eli Ama rambei va Ama zi Mada; ro siazoho wa'ura tarimana. 
Siazoho navadeku va one Mada poda-poda ramaiku ta Ama ro siazoho 
imbi va one Ama ma ranggadu Mada. 9 Mada do'aku zi ru'u va siazoho. 
Mada wati do'aku zi ru'u va dunia malaisi zi ru'u va dou-dou ma wa'ura 
mbei va Ama zi Mada, vara siazoho edezu ntau Ama. 10 Samenana ntau 
Mada edezu ntau Ama rau; ro samenana ntau Ama edezu ntau Mada rau. 
Mada zi kazese ra kantasa zi woha siazoho. 11 Ake Mada mai zi Ama. 
Mada wati ngge'e waliku zi dunia; pala siazoho wara zi dunia. Ama ma 
raso! Jagapu siazoho kai kuasa ngara Ama, edezu ngara ma rawa'u mbei 
va Ama zi Mada -- loakuzu siazoho ndazi savua, sama vune Ama lavo 
Mada rau savua. 12 Wakatu mbuipu Mada sama lavo siazoho, Mada 
wa'ura jagaku siazoho kai kuasa ngara Ama -- ngara rambei va Ama zi 
Mada. Mada wa'ura jagaku siazoho lavo wati kone savua dou rau zi ade 
weki siazoho mamoda, selasi sia pavua zimamoda romo; loakuzu ndazira 
au ratunti ade Alkitab. 13 Ake Mada maiku zi Ama. Sara'ana ake nggahi 


va Mada wakatu Mada mbuipu zi dunia; loakuzu siazoho iu podana neo 
ade Mada. 14 Mada wa'ura karonggaku zi siazoho nggahi ra eli Ama, ro 
dunia madaca'u siazoho, vara siazoho laina ntau dunia, sama vune Mada 
laina ntau dunia. 15 Mada wati rahoku loakuzu Ama maweha siazoho zi 
ade dunia ake, pala raho va Mada loakuzu Ama majagana siazoho razi La 
Madavae. 16 Sama vune Mada laina ntau dunia, siazoho rau laina ntau 
dunia. 17 Kandazi to'ipu siazoho ntau rakalai va Ama kai ncai lampa rawi 
mapoda; nggahi ra eli Ama edeku lampa rawi mapoda. 18 Vune Ama 
mawa'ura nggadu Mada zi dunia, ndede rauja Mada manggadu siazoho zi 
dunia. 19 Ziru'u pentikai va siazoho, Mada mazonggo weki kai ntau 
rakalai Ama, loakuzu siazoho rau mandazi ntau rakalai Ama kai ncai 
lampa rawi mapoda. 20 Laina zi ru'u va siazoho mpoa Mada do'aku. Mada 
do'a ziru'u va dou-dou ma imbi zi Mada va nuntu ra nggahi va siazoho ake. 
21 Mada maraho nemba Ama, loakuzu siazoho sara'ana mandazi savua, 
vune Ama masavua lavo Mada, ro Mada lavo Ama. Raho-raho to'impa 
siazoho ndazi savuana lavo Ndaita loakuzu dunia imbina va one Ama ma 
ranggadu Mada. 22 Mada wa'ura mbeiku siazoho zese ra ntasa rambei va 
Ama zi Mada, loakuzu siazoho ndazi savuana, sama vune Ndaita masavua 
rau; 23 Mada lavo siazoho, ro Ama lavo Mada; loakuzu siazoho 
poda-poda savuana. Ndazi dunia zimavade va one Ama ma ranggadu 
Mada, ro va one Ama mameci ra ca'u siazoho vune Ama mameci ra ca'u 
Mada. 24 Ama, Mada ne'eku loakuzu siazoho, rambei va Ama zi Mada, 
wara sama lavona Mada zi hizi warakai Mada, loakuzu siazoho edana 
zese ra ntasa Mada; edezu zese ra ntasa rambei va Ama zi Mada, vara 
Ama mameci ra ca'u Mada sawatipu kandazi dunia ake. 25 Ama ma adi! 
Dunia wati patana Ama, pala Mada kapata Ama; ro dou-dou ake navadeku 
va one Ama ma ranggadu Mada. 26 Mada wa'ura katadaku ngara Ama zi 
siazoho; ro Mada kakarawi ncau vune ede, loakuzu meci ra ca'u Ama zi 
Mada nangge'empa zi ade siazoho lavo Mada masavua lavo siazoho." 


18:1 Sawa'u va Ruma Isa do'a ndedena, Sia lavo anamorizoho-Na lao ipa 
vae va Sori Kidron. Ta ede wara savua nggaro, Ruma Isa lavo 
anamorizoho-Na lu'u ade nggaro ede. 2 La Yudas mazonggo Ruma Isa zi 


dou-dou ma musu-Na ede, navade hizi ede; vara Ruma Isa wa'ura ntuwu 
poda kavoro weki zi hizi ede lavo anamorizoho-Na. 3 Edempara la Yudas 
lao aka hizi ede lavo wa'ana mboto tentara Romawi ro pila-pila dou 
majaga Bait Allah rakakai va dou-dou mana'ekai imam ro dou-dou Farisi. 
Siazoho wa'ana zaha, ilo ro obo. 4 Ruma Isa navadeku sara'ana ma 
zimandazi zi weki ndai-Na. Ndazi Sia mai rakana dou-dou ede ro sozina, 
"Cou ngupa nggomizoho?" 5 "Isa, dou Nazaret," cambe va siazoho. 
"Nahuku Sia," nggahi Ruma Isa. La Yudas mazonggo Ruma Isa zi 
dou-dou ma musu-Na kizi ta ede lavo siazoho. 6 Wakatu nggahi Ruma Isa 
zi siazoho, "Nahura Sia," siazoho suru menana edempara mbo'ona awa 
dana. 7 Sozi va Ruma Isa sakali wali zi siazoho, "Nggomizoho cou 
ngupamu?" "Isa dou Nazaret," cambe va siazoho. 8 "Wa'ura nggahi va 
Nahu, Nahuku Sia," nggahi va Ruma Isa. "Ro nggara napodasi Nahu zi 
ngupa va nggomizoho, co'opu siazoho ma kalaina ake lao." 9 (Kai nggahi 
ndedena, ndazira au ranggahi va Ruma Isa sawatipu va ede: "Ama, razi 
dou-dou rambei va Ama zi Mada, wati kone savua dou ma moda.") 10 La 
Simon Petrus ma wa'a savua peda, olona edempara fati kakorina fiko 
wana ada dou mana'ekai imam-imam. Ngara ada ede la Malkus. 11 
Edempara nggahi Ruma Isa zi la Petrus, "Kalu'u mbalipu pedamu ede zi 
lapina! Savua kananu va nggomi Nahu wati zimanono mo susa ra ncoki 
rambei va Ama zi Nahu?" 12 Edempara tentara-tentara Romawi lavo 
mana'ekaina ro tentara-tentara Yahudi mawa'u ra leto Ruma Isa. 13 
Sarambakaina siazoho lao wa'ana Ruma Isa lao satando zi Hanas, riana 
mone la Kayafas. Kayafas edezu dou mana'ekai imam-imam zi mba'ana 
ede. 14 Ro siaku mangoa ra tei kataho zi dou-dou mana'ekai Yahudi va 
one natahopu savua dou mamade zi ru'u va samenana bangsa. 15 Simon 
Petrus ro savua dou anamori makalai mavatu slando Ruma Isa. Anamori 
ma kalai ake napataku va dou mana'ekai imam-imam; ndazi sia lu'u vatu 
sama rauna lavo Ruma Isa zi sarei dou mana'ekai imam-imam, 16 Petrus 
ngena ta ari lua, zi taza. Edempara anamori ma kalai ede lao losa ro 
nuntuna lavo dou siwe ma jaga taza, edempara wa'ana la Petrus lu'u ta zei. 
17 Dou siwe majaga taza nggahina zi la Petrus, "Oe, savua laina nggomi 
rausi savua dou ade weki anamori dou aka?" "Laina," cambe va la Petrus. 


18 Wakatu ede vusi ai, ndazi ada-ada ro tentara-tentara wa'ura kaleana afi 
daru ro siazoho niruna afi ta ede. La Petrus laona ta aka ro kizi niruna afi 
lavo siazoho. 19 Sozi va dou mana'ekai imam-imam zi Ruma Isa mavoha 
anamorizoho-Na ro mavoha ngoa ra tei-Na. 20 Cambe va Ruma Isa, 
"Nahu kaca'u nuntu ra nggahi ntiri zi tando dou mamboto. Nahu kaca'u 
ngoa ra tei ncau zi uma-uma sambeakai ro zi Bait Allah, hizi dou Yahudi 
ranginakaina kavoro weki. Nahu watipu parana nggahiku au-au kai macili 
ro rahasia. 21 Ndazi vavauku nggomi sozikaimu Nahu? Sozipu zi siazoho 
ma wa'ura ringa ngoa ra tei va Nahu. Pasti siazoho navadeku au ranggahi 
va Nahu." 22 Wakatu nggahi ndede Ruma Isa, savua dou tentara ta ede 
matopa-Na ro nggahina, "Disa poda Nggomi nuntu vune ede zi dou 
mana'ekai imam-imam!" 23 Cambe va Ruma Isa, "Nggara nggahisi va 
Nahu au-au ma ncara, nggahi wa'upu ta ake auku mancarana! Pala nggara 
nggahisi va Nahu ede napodasi, vavau nggomi topakaimu Nahu?" 24 
Edempara Hanas makau wa'a Ruma Isa randante zi Dou Mana'ekai 
Imam-Imam ngarana Kayafas. 25 La Simon Petrus mbui ngge'epu kizi 
niruna afi ta ede. Nggahi dou-dou zi sia, "Savua laina nggomi rausi 
anamori dou aka?" Pala la Petrus wati mangaku, nggahina, "Laina!" 26 
Savua dou ada dou mana'ekai imam-imam, edezu iwa ra weki dou ma 
rafati kakori va la Petrus fikona, manggahi, "Savua laina eda va nahu 
nggomi zi nggaro ede masama-sama lavo Sia?" 27 Edempara la Petrus 
wati mangaku walina, "Wati," -- ro ncihi ncao wakatu ede koko janga. 28 
Aimasizi-sizi poda siazoho lao wa'ana Ruma Isa razi uma Kayafas lao aka 
asi gubernu. Ndai dou-dou Yahudi wati lu'una zi ade asi, loakuzu siazoho 
wati ndazina naji kai cara agama, vara siazoho nane'e vatu ngaha ngaha ra 
nono Paskah. 29 Vara ndedena Pilatus losa rakana siazoho ro sozina, 
"Auku vavu ra lo'o va nggomizoho zi dou ake?" 30 Cambe va siazoho, 
"Pai Sia watisi wara ncarana, madazoho wati zimawa'a Sia zi Ita 
Gubernu." 31 Nggahi Pilatus zi siazoho, "Wehapu Sia ro paresapu ncihi ra 
ncara Sia va nggomizoho kai vatu hukum ndaimu!" Pala dou-dou Yahudi 
ede macambena, "Madazoho wati loa hukum made dou." 32 (Ake 
ndazikaina loakuzu ndazira au ranggahi va Ruma Isa mavoha cara Sia 
zimamade.) 33 Pilatus lu'u mbali zi asi ro ouna Ruma Isa, edempara 


sozina, "Savua poda Nggomi Sangaji dou Yahudi?" 34 Cambe va Ruma 
Isa, "Savua sozimu ake ramaina tandai nggomi atao wara dou makalai ma 
wa'ura ngoamu mavoha Nahu?" 35 Cambe va Pilatus, "Savua nahu ake 
dou Yahudi? Ma zonggo Nggomi zi nahu edezu bangsa ndai-Mu ro 
dou-dou mana'ekai imam. Au rawa'u karawi va Nggomi?" 36 Nggahi 
Ruma Isa, "Karaja'ana Nahu, laina razi dunia ake. Pai Karaja'ana Nahu 
razi dunia ake, dou-dou-Ku zima'usaha kapodana loakuzu Nahu vavaina 
zizonggo zi dou-dou mana'ekai Yahudi. Pala ncihi romo Karaja'an-Ku 
laina razi dunia ake!" 37 Edempara sozi va Pilatus zi Sia, "Nggara 
ndedesi, Nggomi sangaji?" Cambe va Ruma Isa, "Nggomi manggahi va 
one Nahu ake sangaji. Nahu ranggana ro maiku zi dunia ake zi ru'u 
savuampa zi ne'e, edezu mambei nuntu ra nggahi mavoha lampa rawi 
mapoda. Dou ma razi lampa rawi mataho ede naringaku Nahu." 38 Sozi 
va Pilatus zi Sia, "Auku aona lampa rawi mapoda?" Edempara Pilatus losa 
walina razi asi ro nggahina zi dou-dou Yahudi, "Nahu wati rakaku rawina 
mancara kone savua rau zi Sia. 39 Pala ranginakai va nggomizoho, nahu 
maca'u hori savua dou rabui zi Ainaina Aruraja Paskah. Savua mangawa 
nggomizoho loakuzu nahu mahori sangaji dou Yahudi zi ru'u va 
nggomizoho?" 40 Cambe va siazoho kai kanggica kana'ena, "Wati, aina 
Sia, pala la Barabas!" (Barabas edezu savua dou parampo.) 


19:1 Edempara Pilatus lu'una ro kauna dou cambo Ruma Isa. 2 Tentara- 
tentara ndawina savua songko sangaji kai sanga haju rui, edempara 
kakanina zi tuta Ruma Isa. Sawa'u va ede siazoho kakanina zi Sia jumba 
keta, 3 edempara pila-pila kali maina zi Sia ro nggahina, "Io sangaji dou 
Yahudi!" Edempara siazoho topana Sia. 4 Sawa'u va ede Pilatus losana 
sakali wali ro nggahina zi dou mamboto ede, "Tiopu! Nahu mawa'a kalosa 
Sia zi nggomizoho, loakuzu vade va nggomizoho va one nahu wati rakaku 
rawina mancara kone savua rau zi Sia." 5 Edempara losa Ruma Isa kai 
kanina songko sangaji randawi kai rui ro jumba keta. Nggahi Pilatus zi 
siazoho, "Tiopu dou ede." 6 Wakatu eda va dou-dou mana'ekai imam ro 
tentara-tentara ede Ruma Isa, siazoho kanggicana, "Salibpu Sia! Salibpu 
Sia!" Nggahi Pilatus zi siazoho, "Wehapu Sia, ro salibpu va ndaizohomu, 


nahu wati rakaku eda rawi-Na mancara konena savua rau zi Sia." 7 Cambe 
va dou-dou Yahudi ede, "Nggahi va hukum madazoho, Sia pavuaku 
zivavu kai hukuma made, vara Sia mangaku weki-Na Ana Ruma Hatalla." 
8 Wakatu ringa va Pilatus nggahi ndede siazoho, sia nanaha ipi dahu wali. 
9 Ndazi sia lu'u mbalina zi ade asi ro sawa'u va Ruma Isa wa'a kalu'u, sozi 
va Pilatus zi Sia, "Nggomi ratave maikai-Mu?" Pala wati cambe va Ruma 
Isa. 10 Ndazi nggahi wali Pilatus, "Nggomi wati ne'emu nuntu lavo nahu? 
Zivade-Mu, nahu mantau kuasa zimahori Nggomi ro kuasa zimasalib 
Nggomi!" 11 Cambe va Ruma Isa, "Nggara watisi mbei va Ruma Hatalla 
kuasa ede zi nggomi, nggomi wati ntaumu kuasa sama sekali zi Nahu. 
Vara ndedena dou ma zonggo mbei Nahu zi nggomi, nana'epu dosa sia 
ntewi kaisi nggomi." 12 Wakatu ringa va Pilatus ede, sia na'usahaku zi 
horikaina Ruma Isa. Pala dou-dou Yahudi makanggica ntuwu, "Nggara 
horisi va Ita Sia, Ita laina soba Kaisar! Dou ma kanahu weki ndaina 
sangaji, edezu musu Kaisar!" 13 Wakatu ringa va Pilatus nggahi ra eli ede, 
sia wa'a kalosana Ruma Isa edempara dohona zi kadera pengadila zi hizi 
ma ngara Dasa Wadu. (Zi ade bahasa Ibrani ngarana Gabata.) 14 Wakatu 
ede ne'empara voe sampuru zua aimarai, ainaina sawatipu Ainaina Aruraja 
Paskah. Nggahi Pilatus zi dou-dou ede, "Ake sangaji nggomizoho!" 15 
Siazoho kanggica walina, "Hadepu Sia! Hadepu Sia! Salibpu Sia!" Sozi va 
Pilatus, "Savua pavuaku salib va nahu sangaji nggomizoho?" Cambe va 
dou-dou mana'ekai imam, "Kaisar ede mpoampa menana sangaji 
madazoho!" 16 Edempara Pilatus zonggo mbeina Ruma Isa zi siazoho 
zisalib. Siazoho weha aona Ruma Isa, edempara lao wa'ana Sia. 17 Losa 
Ruma Isa kai tundu va ndai-Na haju salib lao aka hizi ma ngara "Hizi 
Rangka". (Zi ade bahasa Ibrani pehe kai Golgota.) 18 Ta aka Sia zisalib. 
Sama-sama lavo Sia wara rauja zua dou makalaina rasalib; savua dou zi 
savae ku'i, savua dou zi savae wana ro Ruma Isa zi ade wohana. 19 zi haju 
salib Ruma Isa, kau va Pilatus wi ratunti ake: Isa Dou Nazaret, Sangaji 
Dou Yahudi". 20 Mboto dou Yahudi mabaca ratunti ede, vara hizi 
rasalibkai Ruma Isa ede wati zo'ona lavo kota. Ratunti ede ade nggahi 
Ibrani, Latin ro Yunani. 21 Nggahi dou-dou mana'ekai imam zi Pilatus, 
"Ama tunti 'Sangaji dou Yahudi', malaisi tatuntipu, 'Dou ake manggahi, 


Nahu Sangaji Dou Yahudi.'" 22 Pala cambe va Pilatus, "Ma wa'ura ratunti 
va nahu, wati loa zirungka." 23 Sawa'u va tentara-tentara ede nggori 
salibna Ruma Isa, siazoho wehana kani ra lombo-Na. Kani ra lombo ede 
cengga upana: cua-cua raka mena ru'u ndaina. Siazoho weha rauna 
jumba-Na. Jumba ede watira nda'una -- ramuna tampvu'u ta esena sampe ta 
awana. 24 Nggahi mena tentara ede zi savua dou lavo masavuana, "Aina 
dompo-dompo va ndai jumba ake. Mai ndai ta'undiku loakuzu vade couku 
zimaloana raka." Lampa rawi ede ndazina loakuzu ndazira vune ratunti 
ade Alkitab, edezu: "Siazoho macengga-cenggana kani ra lombo-Ku, ro 
ma'undi zi ru'u jumba-Ku." Ro poda romo tentara-tentara ede karawina 
vune ede. 25 Zeni lavo salib Ruma Isa kizi ina Ruma Isa, ina nto'i-Na, la 
Maria wei la Klopas, ro la Maria Magdalena. 26 Wakatu eda va Ruma Isa 
ina-Na ro savua anamori rameci ra ca'u va Sia makizi ta ede, nggahi Sia zi 
ina-Na, "Ina ake ana Ita." 27 Edempara nggahi Ruma Isa zi anamori-Na 
ede, "Ede Inamu." Tampu'u wakatu ede anamori ede matarima ina Ruma 
Isa zi ngge'e lavona zi umana. 28 Ruma Isa navadeku va one ake wa'ura 
nggori sara'ana, ro loakuzu au ratunti zi ade Alkitab loa ndazina, nggahi 
Sia, "Nahu mango wo'oku." 29 Ta ede wara savua mangko vini va oi 
anggo ma ngonco. Edempara savua wunta taka razeta kai oi anggo ngonco 
ede, ro raziki kai salona haju naru, edempara zetana zi wiwi Ruma Isa. 30 
Edempara nela va Ruma Isa oi anggo ede edempara nggahina, "Wa'ura 
nggori!" Edempara Sia okona tuta-Na ro madena. 31 Dou-dou mana'ekai 
Yahudi wati ne'ena timba dou-dou rasalib ede ngge'e tero weki zi haju 
salib zi ainaina Sabat, au walipu sakali ake Sabat ede Ainaina Aruraja 
mapenti poda. Vara ainaina rasalibkai Ruma Isa hinana sawatipu ainaina 
Sabat ede, dou-dou Yahudi rahona iji zi Pilatus zi fokakai ezi-ezi dou-dou 
ma wa'ura salib ro kalondo timba-timba ede razi haju salib. 32 Edempara 
tentara-tentara ede lao foka uluna ezi zua dou ra salib sama lavo Ruma Isa. 
33 Wakatu siazoho rakara zi Ruma Isa, siazoho edana Sia wa'ura made. 
Ndazi siazoho wati fokana edi-Na. 34 Pala loko Ruma Isa runcakaina vuja 
va savua dou tentara ade weki tentara-tentara ede; ro losa lalompa ra'a ro 
oi. 35 Dou ma eda madana mandazi ede, siaku ma ngoa ra kahabana 
lampa rawi ede, loakuzu nggomizoho imbi raumu. Ro nuntu ra nggahi ede 


napodaku, ro sia navadeku va one ede napodaku. 36 Lampa rawi ede 
ndazina loakuzu ndazira au ratunti ade Alkitab, edezu, "Wati kone savua 
peke-Na zifoka". 37 Zi ade Alkitab rau ratunti: "Siazoho zimantandana Sia 
rawa'u runca va siazoho". 38 Sawa'u va ede la Yusuf dou Arimatea rahona 
iji zi Pilatus zi loakaina weha timba Ruma Isa. (Yusuf edezu anamori 
Ruma Isa kai wati tadana, vara sia nadahuku zi dou mana'ekai Yahudi.) 
Pilatus mbema iji zi sia, ndazi sia lao wehana timba Ruma Isa. 39 
Nikodemus, ma ntoina parana maina zi Ruma Isa wakatu aimangazi, lao 
sama rauna lavo la Yusuf. Nikodemus mawa'a marakani lo'i zupa ro haju 
gaharu -- sara'ana wara kira-kira tolu mpuru kilogram mbotona. 40 Zua 
dou ede mawehana timba Ruma Isa edempara pontekaina salolo 
sama-sama lavo marakani lo'i mamengi ede kai vatu ranginakai umbu dou 
Yahudi. 41 Zi hizi Ruma Isa rasalib wara savua nggaro. Zi ade nggaro ede 
wara savua rade vou, ma watipu rakani umbu kai dou. 42 Vara rade ede 
zeni, ro ainaina Sabat ne'empara tampu'u, siazoho umbuna Ruma Isa ta 
aka. 


20:1 Zi amaina Minggu aimasizi, mbuipu rindi ai, la Maria Magdalena lao 
aka rade. Sia edana wadu ravontokai wa'ura kiri weki zi hizi vontokai rade 
ede. 2 Edempara sia rai lao ngupana la Simon Petrus ro savua dou anamori 
rameci ra ca'u va Ruma Isa, ro nggahina zi siazoho, "Ruma wa'ura weha 
va dou zi ade radena, ro nahu wati vadeku tave rawiikai Sia." 3 Edempara 
la Petrus ro anamori makalaina ede lao aka rade. 4 Zuana ede rai, pala 
anamori makalai ede ma'ipi roci ntewi kaisi la Petrus, ro sia rongga ulu zi 
rade. 5 Sia tio cazeina zi ade rade ro edana salolo mawara ta ede, pala sia 
wati lu'una. 6 La Simon Petrus mavatu kento, edempara lu'u lalona zi ade 
rade ede. Sia edana salolo mawara ta ede, 7 pala tove salolo raziki kai tuta 
Ruma Isa wati warana zeni ede malaisi wara raluru zi hizi makalai. 8 
Edempara anamori ma rongga ulu zi rade, lu'u rauna. Sia eda ro imbina. 9 
(Sampe wakatu ede siazoho watipu loana ka'ao au ratunti ade Alkitab va 
one Sia pavuaku mori mbalina razi madena.) 10 Sawa'u va ede anamori 
Ruma Isa dulana. 11 La Maria Magdalena makizi tatando rade ro nangina. 
Wunga mbuipu sia nangi, sia tio cazeina zei rade, 12 edempara edana zua 


mala'eka makani ra lombo malanta. Siazoho dohona zi hizi ratohokai 
timba Ruma Isa, ma savua zi ao tuta, ro ma kalaina zi ao ezi. 13 Sozi va 
mala'eka-mala'eka ede, "Ina, vavau nangikaita?" Cambe va Maria, "Ruma 
mada wa'ura weha va dou, ro mada wati vadeku Sia rawi'i tave." 14 
Sawa'u va nggahi ndedena, sia tambarina ro edana Ruma Isa makizi ta ede. 
Pala sia wati vadena va one ede Ruma Isa. 15 Sozi va Ruma Isa zi sia, 
"Ina, vavau nangikaita? Cou ngupa ita?" Kacai va la Maria dou ede mataki 
tonggu nggaro, ndazi nggahi sia, "Pa, nggara Itasi ma rapesona Sia ta ake, 
tangoa to'pu mada tave Ita wi'ikaita Sia, loakuzu mada maweha-Na." 16 
Nggahi Ruma Isa zi sia, "Maria!" Tambari la Maria zi Ruma Isa edempara 
nggahina kai nggahi Ibrani, "Rabuni!" (Aona "Guru".) 17 "Aina nentimu 
Nahu," nggahi Ruma Isa zi sia, "vara Nahu watipu ne'eku ese Ama. Pala 
laopu zi cina ra angi Nahu, ro ngoapu zi siazoho va one Nahu ake mane'e 
ese Ama-Ku ro Ama-mu, Ruma Hatalla Ruma-Ku ro Ruma Hatalla 
Rumamu." 18 Edempara la Maria lao ngoana zi anamori Ruma Isa va one 
sia wa'ura edana Ruma ro va one Ruma mawa'ura ngoana zi sia sara'ana. 
19 Zi ainaina Minggu ede lalo, wakatu wa'ura aimangazi, anamori Ruma 
Isa kavoro weki zi savua uma kai taza-taza rakunci, vara siazoho 
nadahuku zi dou-dou mana'ekai Yahudi. Wezi lalompa mai Ruma Isa ro 
kizina zi woha siazoho ro nggahina, "Salam taho ra ntai zi ru'u va 
nggomizoho." 20 Sawa'u va nggahi ndedena , Sia teina zi siazoho rima ro 
loko-Na. Wakatu edana Ruma, siazoho neo poda adena. 21 Edempara 
nggahi Ruma Isa zi siazoho sakali wali, "Salam taho ra ntai zi ru'u va 
nggomizoho. Vune Ama ma ranggadu Nahu, ndede rau Nahu manggaduna 
nggomizoho." 22 Edempara Sia ufina nawa-Na zi siazoho ro nggahina, 
"Tarima aopu Roh Allah. 23 Nggara nggomizoho kangampu weamu dosa 
savua-vua dou, Ruma Hatalla rau makangampu weana. Nggomizoho 
nggara watisi kangampu weamu dosa savua-vua dou, Ruma Hatalla rau 
wati zimakangampu weana sia. 24 Tomas (zipehekai la "Ndua"), savua 
dou zi ade weki sampuru zua anamori Ruma Isa, wati warana ta ede 
sama-sama lavo ma kalaina wakatu mai Ruma Isa. 25 Ndazi anamori 
Ruma Isa ma kalaina manggahi zi la Tomas, "Nami wa'ura edamu Ruma!" 
Pala cambe va la Tomas, "Nggara watipusi eda va nahu ra'a paku zi 


rima-Na, watipusi tau va nahu kanggeku zi rara'a suwu ede ro watipu 
tauku rima zi loko-Na, wati pehe nahu zima'imbi." 26 Saminggu sawa'u va 
ede anamori Ruma Isa wara wali zi hizi ede, ro la Tomas wara rau ta ede. 
Sara'a taza rakunci. Pala Ruma Isa mai ro kizina zi woha siazoho, 
edempara nggahina, "Salam taho ra ntai zi ru'u va nggomizoho." 27 
Edempara nggahi Ruma Isa zi la Tomas, "Tiopu rima Nahu, ro taupu 
kanggemu ta ake. Zalapu rimamu ro taupu zi loko Nahu. Aina mbali mbua 
wali ademu, pala imbipura!" 28 Nggahi la Tomas zi Ruma Isa, "Io Ruma 
Hatalla, Rumaku!" 29 Ndazi nggahi Ruma Isa zi sia, "Nggomi imbimu 
vara wa'ura edamu Nahu Taho ra ntika dou ma imbi konena da'eda Nahu!" 
30 Mbuipu mboto walina lampa rawi mavisa ra guna makalaina rakarawi 
va Ruma Isa zi tando anamorizoho-Na, pala wati ratunti zi ade buku ake. 
31 Pala sara'ana ake ratunti, loakuzu nggomizoho imbimu va one Ruma 
Isa edezu Sangaji Mambei salama, Ana Ruma Hatalla, ro vara imbi zi Sia, 
nggomizoho rakakaimu mori. 


21:1 Sawa'u va ede Ruma Isa katadana weki-Na sakali wali zi Ndano 
Tiberias zi anamorizoho-Na. Ndakeku ndazina: 2 Zisavua ainaina la Simon 
Petrus, la Tomas zipehekai la Ndua, la Natanael dou Kana zi Galilea, 
ana-ana la Zebedus, ro zua dou anamori Ruma Isa ma kalaina, wunga 
kavoro weki. 3 Nggahi la Simon Petrus zimakalaina, "Nahu kane'e lao 
wa'u uta." "Nami vatuja," nggahi siazoho zi sia. Edempara siazoho lao 
nentena sampa. Pala savala ai ede siazoho wati rakana au-au. 4 Wakatu 
wontu liro, Ruma Isa kizi zi kengge ndano, pala siazoho wati vadena va 
one ede Ruma Isa. 5 Nggahi Ruma Isa zi siazoho, "Anazoho, savua 
nggomizoho wara ntaumu uta?" "Io watita," cambe va siazoho. 6 Nggahi 
Ruma Isa zi siazoho, "Wurapu alamu zi savae wana sampa, peasi 
nggomizoho zimaraka uta." Edempara wura va siazoho ala ede, pala wati 
wa'una hinti mbali vara mboto poda uta tazeina. 7 Nggahi va anamori 
rameci ra ca'u va Ruma Isa zi la Petrus, "Aka Ruma!" Wakatu ringa va la 
Simon Petrus va one ede Ruma, sia kanina vajuna (vara sia wati kanina 
vaju) edempara nggoncuna ade o1. 8 Anamori ma kalaina lampa vatuna lao 
aka kengge ndano kai sampa, ro hinti salahona ala mavini va uta. Siazoho 


wati ipi zo'ona lavo kengge ndano, kira-kira saratu metempa. 9 Wakatu 
siazoho londona zi sampa, siazoho wara edana kama'a afi ro uta ta esena 
ro roti. 10 Nggahi Ruma Isa zi siazoho, "Mai wa'ajapu ta ake pila-pila 
tembe uta ravoupura wa'u va nggomizoho." 11 La Simon Petrus ne'ena ese 
sampa, edempara hinti wa'ana ala zikenggena. Ala ede vini va uta ma 
na'e-na'e; sara'ana wara saratu lima mpuru tolu tembe. Ro konena mboto 
ede, alana wati ncipana. 12 Nggahi Ruma Isa zi siazoho, "Mai ngahara." 
Wati kone savua dou zi ade anamori-Na madisa sozi, "Ita cou?" Vara 
siazoho navadeku va one Sia ede Ruma. 13 Edempara Ruma Isa mai 
zenina zi siazoho, wehana roti ede, ro mbeina zi siazoho. Sia karawina 
vune ede rau kai uta ede. 14 Akeku katolu kalikaina Ruma Isa katadana 
weki-Na zi anamorizoho-Na sawa'u va Sia mori mbali razi made-Na. 15 
Sawa'u va nggori ngaha siazoho, nggahi Ruma Isa zi la Simon Petrus, 
"Simon, ana la Yona, savua nggomi ma'ipi meci ra ca'u Nahu ntewi kaisi zi 
siazoho ake mameci ra ca'una Nahu?" "Poda, Ruma," cambe va la Petrus, 
"Ruma mavade va one mada mameci ra ca'u Ruma." Nggahi Ruma Isa zi 
sia, "Ntadi katahopu ana-ana jimba-Ku." 16 Kazua kalikaina sozi va Ruma 
Isa zi sia, "Simon ana la Yona, savuana poda nggomi mameci ra ca'u 
Nahu?" "Poda, Ruma," cambe va la Petrus, "Ruma mavade mada mameci 
ra ca'u Ruma." Nggahi Ruma Isa zi sia, "Ntadi jaga katahopu jimba- 
jimba-Ku." 17 Katolu kalikaina nggahi Ruma Isa zi sia, "Simon ana la 
Yona, savua napoda nggomi mameci ra ca'u Nahu?" La Petrus ndazi lalai 
adena vara Ruma Isa sozina zi sia sampe tolu kali. Ndazi cambe wali va la 
Petrus, "Ruma, Ruma mavade sara'ana. Ruma mavade mada mameci ra 
ca'u Ruma!" Edempara nggahi Ruma Isa zi sia, "Ntadi jaga katahopu 
jimba-jimba-Ku. 18 Ncihi poda nggahi Nahu ake: Wakatu nggomi mbuipu 
tenggomu, ndai nggomi mahereku rokamu, ro lao vera ne'e ndaimu. Pala 
nggara nggomi mawa'usi tua pea, nggomi zima'ala rimamu, ro dou makalai 
ma ziki nggomi ro mawa'a nggomi tavera dane'e kai va nggomi." 19 (Kai 
nggahi ra eli ndedena Ruma Isa katadana vuneku la Petrus madena peasi 
zimakazese ra kantasana Ruma Hatalla.) Sawa'u va ede nggahi Ruma Isa 
zi la Petrus, "Vatupu Nahu!" 20 Wakatu tambari la Petrus, sia edana zi 
kontuna anamori rameci ra ca'u va Ruma Isa. (Sia edeku ma doho zeni 


lavo Ruma Isa aipu wakatu ngaha ro masozi zi Sia, "Ruma, couku 
zimazonggo Ruma zi dou-dou mamusu Ruma?") 21 Edana sia, sozi va 
Petrus zi Ruma Isa, "Ruma, vuneku sia ake?" 22 Cambe va Ruma Isa, 
"Misampara ne'esi va Nahu sia ngge'empa morina sampe mai wali kai 
Nahu, ede laina urusa nggomi. Pala nggomi vatupu Nahu!" 23 Ndazi 
mboura haba zi ade woha anamori Ruma Isa va one anamori masavua ede 
wati zimamade. Sapodakaina Ruma Isa wati nggahina va one anamori 
masavua ede wati zimamade, malaisi: "Misampara ne'e va Nahu sia mori 
sampe mai wali kai Nahu, ede laina urusa nggomi." 24 Anamori ma'edeku 
ma mbei nuntu ra nggahi mavoha mandazi ake. Sia rauku ma wa'ura 
tuntina. Ro ndai vadeta va one aura nggahina ede napodaku. 25 Mbuipu 
mbotona lampa rawi makalaina rakarawi va Ruma Isa. Misampara 
sara'ana ede ratunti savua-vua, iu va nahu wati wara hizina zi sara'a dunia 
zi wli kai sara'a buku ma zitunti ede. 


Kisah Rasu-rasu 


1:1 Teofilus ma zese ra ntasa, Zi ade buku nahu ma sarambakaina wa'ura 
tarangka sara'a va nahu au rakarawi ro ngoa ra tei va Ruma Isa ra'aipu Sia 
tampu'u karawi-Na, 1:2 sampe ainaina Sia kane'e ese saroga. Sawatipu Sia 
ne'ena ese saroga, kai kuasa Roh Allah Sia mbeina ngoa ra teina zi 
rasu-rasu-Na rakazale va Sia. 1:3 Sawa'u va made Sia, santoi upa mpuru 
nai Sia ntuwu katadana kai cara ma tada poda zi rasu-rasu ede va one Sia 
poda-poda morina. Siazoho edana Sia, ro Sia nuntu lavona siazoho 
mavoha Karaja'an Allah. 1:4 Ro wakatu Sia kavoro weki lavo siazoho, 
Sia mbeina parenta ake zi siazoho, "Aina peso wekimu zi Yerusalem. 
Ngenapu ta ede sampe Ama mambeimu au rawa'u sake-Na, edezu ma 
wa'ura ngoa va Nahu zi nggomizoho ntoina. 1:5 Vara la Yahya makandeu 
karaso dou kai oi, pala pila-pila nai wali nggomizoho zikandeu karaso kai 
Roh Allah." 1:6 Wakatu kavoro weki rasu-rasu ede lavo Ruma Isa, 
sozikai va siazoho zi Sia, "Ruma, savua ake Ruma mane'e katu'u mbali 
Karaja'an bangsa Israel?" 1:7 Cambe va Ruma Isa, "Ama ndai Nahu 
zimakatantuna amaina ro wakatuna. Ede wati paralu zivade va 
nggomizoho, vara ede mantau hak edezu Ama. 1:8 Pala nggomizoho 
zimaraka kuasa, nggara Roh Allah nawa'usira mai zi nggomizoho. Ro 
nggomizoho zimandazi sakasi-sakasi ziru'u va Nahu zi Yerusalem, 
zisara'ana Yudea, zi Samaria, ro sampe zi sumpu dunia." 1:9 Sawa'u va 
nggori nggahi ndede Ruma Isa, Sia rahanta lao ese saroga zitando mada 
siazoho, ro apu mavonto Sia zitando mada siazoho. 1:10 Wunga siazoho 
mbuipu ntandana ese langi, wunga Ruma Isa kane'e ese Saroga, wezi 
lalompa zua dou makani malanta kizi zi kompe siazoho. 1:11 "Oe, 
dou-dou Galilea," nggahi dou zuana ede vavauku nggomizoho ngge'empa 
kizimu ta ede ntandamu langi? Ruma Isa, ra'eda va nggomizoho rakane'e 
ese saroga ede zitando nggomizoho, zimamai wali vune cara ede ra'eda va 
nggomizoho akande." 1:12 Edempara rasu-rasu ede dula mbalina aka 
Yerusalem razi Doro to'i Zaitun. Doro to'i ede hizina kira-kira sakilo mete 
zo'ona lavo Yerusalem. 1:13 Zi Yerusalem siazoho laona aka uma hizi 
numpakai siazoho, edempara ne'ena ese vili ma ese. Rasu-rasu ede, edezu 


la Petrus ro la Yahya, Yakub ro la Andreas, Filipus ro la Tomas, 
Bartolomeus ro la Matius, la Yakub ana la Alfeus, Simon Patriot ro la 
Yudas ana la Yakub; 1:14 Sara'ana ede naca'u kasavua ade kavoro weki 
do'a sama. Siazoho do'a sama lavona dou-dou siwe wara Maria ina Ruma 
Isa, ro ari-ari Ruma Isa. 1:15 Zisavua ainaina, aipu siazoho wunga kavoro 
weki -- wara kira-kira saratu zua mpuru dou ma mai ta ede -- la Petrus tu'u 
kizi ne'e nuntu. Nggahi sia, 1:16 "Cina ra angi! Au ratunti zi ade Alkitab, 
ede pavuaku ndazina. Ntoina kai ncai la Daud, Roh Allah wa'ura ngoana 
mavoha la Yudas, dou mana'ekaina zi dou-dou ma wa'u ra leto Ruma Isa 
ede. 1:17 La Yudas edezu savua dou razi ade weki ndaita, ro sia wa'ura 
kazale rau zimakarawi sama-sama lavo ndaita." ( 1:18 La Yudas ake 
wa'ura rakana dana radena ra'ufa kai zi rawina ma davae. Sia mavu ro 
madena kai ncea lokona sampe losa sara'a isi lokona. 1:19 Sara'a dou ma 
ngge'e zi Yerusalem navade mavoha lampa rawi ede. Vara ndedena zi ade 
bahasa siazoho, siazoho tangarakaina dana ede Akeldama, aona 'Dana 
Ra'a'.) 1:20 "Vara zi ade buku Zabur wara ratunti ndake, 'Co'opu hizi 
ngge'ekaina ndazi lingi; aina kone savua dou rau mangge'e tazeina.' Wara 
ratunti ndake rau, 'Co'opu vorana weha va dou makalai.' 1:21-22 Vara 
ndedena, pavuaku wara savua-vua dou ma vatu ndai mandazi sakasi va 
one Ruma Isa wa'ura mori mbali vara madena. Dou ede pavuaku savua 
dou zi ade weki dou-dou ma sama-sama ncau lavo ndai aipu wakatu ndai 
vatuta Ruma Isa tavera laokaina, aipu la Yahya tampu'una kandeu 
karasona dou sampe wakatu Ruma Isa rakane'e ese saroga razi woha 
ndai." 1:23 Edempara dou-dou ma wara ta ede, kalu'una ngara zua dou, 
edezu la Yusuf ma zi pehekai rau Barsabas (sia zipehekai la Yustus rau), 
ro la Matias. 1:24-25 Edempara siazoho do'ana. Nggahi siazoho, "Ruma, 
Ita mavadeku ade sara'ana dou. La Yudas wa'ura mavu zi vorakaina edezu 
rasu ro nawa'ura made. Ndazi tateipu zi la madazoho, couku zi ade zua 
dou ake zikazale va Ruma zi mbei taki ra puta ede macepe la Yudas." 
1:26 Sawa'u va ede ngara zuana ede zikavo, edempara undi mavu voha 
ngara la Matias. Ndazi sia zihanta ndazi rasu zimavatu sama-sama lavo 
sampuru savua dou rasu ma kalaina. 


2:1 Wakatu rakara ainaina Pentakosta, sara'a dou ma'imbi kavoro weki zi 
savua hizi. 2:2 Wezi lalompa wara ringa eli razi langi vune eli angi na'e. 
Uma hizi dohokai va douzoho ede sara'ana vini va eli ede. 2:3 Edempara 
siazoho edana rera-rera vune kalea afi marama rero ro ntu'una zicua-cua 
siazoho ta ede. 2:4 Siazoho sara'ana kuasakai va Roh Allah, ro tampu'una 
nuntu ra nggahi menana kai mboto pahu bahasa makalama. Siazoho nuntu 
ra nggahina vune au rambei va Roh ede zi siazoho va zi rentana. 2:5 Aipu 
wakatu ede mboto dou Yahudi, razi mboto dana ra rasa zi sara'a dunia, 
mangge'e zi Yerusalem. Siazoho edezu dou-dou ma to'a zi Ruma Hatalla. 
2:6 Wakatu ringa eli ede, mboto poda dou mamai kanggudu weki. 
Siazoho sara'ana wezi ringana dou-dou ma'imbi ede nuntu ro nggahi kai 
cua-cua bahasa ndaina. 2:7 Kai mbora akana ro midi adena nggahi 
siazoho, "Dou-dou ma nuntu ra nggahi ake sara'ana dou-dou Galilea. 2:8 
Vuneku loana ndazi ringa va ndai siazoho nuntu ra nggahina zi ade bahasa 
cua-cua dana ra rasa ndaina? 2:9 Ndai dou-dou Partia, Media, Elam, razi 
Mesopotamia, Yudea ro Kapadokia, razi Pontus ro Asia, 2:10 razi Frigia 
ro Pamfilia, razi Mesir ro razi dana ra rasa Libia zeni lavo Kirene, wara zi 
weki ndai ma ramai razi Roma, 2:11 wara dou-dou Yahudi ro wara rau 
dou-dou bangsa makalai ma wa'ura lu'u agama Yahudi, wara rauja ma 
ramai razi Kreta ro Arab. Ndai sara'ana ringa siazoho manuntu ra nggahi 
kai cua-cua bahasa ndaina mavoha lampa rawi ma visa ra guna rakarawi 
va Ruma Hatalla! 2:12 Kai mbora aka ro midi adena siazoho sara'ana sozi 
zi savua lavo masavuana, "Auku aona ake?" 2:13 Pala wara rauja dou-dou 
ma sungge-sungge. Nggahi siazoho, "Douzoho ede namawumpa!" 2:14 
Edempara la Petrus kizi lavona sampuru savua rasu ma kalai, edempara 
nggahina zi dou mamboto ede. Kai elina ma na'e nggahi sia, "Cina ra angi, 
dou-dou Yahudi ro sara'a ma ngge'e zi Yerusalem! Ringa kavaepu vara 
lampa rawi ake pavuaku zingoa kavae va nahu zi nggomizoho. 2:15 
Douzoho ake wati mawuna, vune rakacai va nggomizoho, vara ake 
ampode voe ciwi aimasizi. 2:16 Pala ake wa'ura ngoa va Ruma Hatalla kai 
ncai Nabi Yoel: 2:17 Nggahi Ruma Hatalla, 'Zicumpukai jamana Nahu 
zimaluana Roh Nahu zisara'ana dou. Ana-anamu ma monena ro ana-anamu 
ma siwena zimangoana zi nggomi lampa rawi-lampa rawi rangoa va Nahu 


zi siazoho. Dou-dou sampelamu zima'edana au-au rakatada va Nahu zi 
siazoho. Dou-dou matuamu zimanifi mavoha nifi rambei va Nahu zi 
siazoho. 2:18 Zīru'u va anazoho-Ku -- nataho mamone atao masiwena --, 
zi lua va Nahu kai Roh-Ku zi ainaina-ainaina ede. Siazoho zimangoana 
lampa rawi-lampa rawi rangoa va Nahu zi siazoho. 2:19 Nahu 
zimakarawina rawi mavisa ra guna ta ese langi, ro lampa rawi-lampa rawi 
maheba poda ta awa ake zi dunia; zimawara ra'a ro afi, sunga ro ovu. 2:20 
Liro zimandazi rindi, wura zimandazi kala vune ra'a sawatipu Ainaina 
Ruma, ainaina ma na'e ro mazese ra ntasa ede maina. 2:21 Wunga wakatu 
ede dou ma raho zi Ruma zikasalama.' 2:22 Cina ra angi dou-dou Israel! 
Ringa ra kade'epu au ranggahi va nahu ake: Ruma Isa dou Nazaret ede 
wa'ura mbei taki ra puta va Ruma Hatalla ziru'u va nggomizoho. Ede tada 
poda zi rawi mavisa ra guna ro lampa rawi-lampa rawi ma heba poda 
rakarawi va Ruma Hatalla ziwoha nggomizoho kai ncai Ruma Isa ede. 
Sara'ana ede ndai nggomizoho wa'ura vademu. 2:23 Vunera nia ndai-Na, 
Ruma Hatalla makane'ena Ruma Isa zi zonggo mbei ziru'u va nggomizoho. 
Ro wakatu Sia zi zonggo mbei, nggomizoho mahadena Sia kai co'omu 
dou-dou madavae masalibna Sia. 2:24 Pala Ruma Hatalla makamori 
mbalina Sia razi woha dou-dou mamade. Sia wa'ura nono ao va made, 
pala Ruma Hatalla mahori-Na, vara wati lu'ukai va aka Sia zikuasa ntuwu 
va made. 2:25 Mavoha Ruma Isa ake la Daud wa'ura nggahina, 'Nahu eda 
ncauku Ruma zi tandoku; Sia malavona nahu, loakuzu nahu wati loa 
zikaruku va au-au rau. 2:26 Vara ndedena neo poda adeku, asaku marenta 
roi ra wadi: ro sarumbuku ake zimangena kai sana zi ade rade. 2:27 Vara 
Ita wati co'omu sarumbu ro nawaku wi zi ade dunia dou mamade. Ita wati 
co'omu ada Ita ma to'a ede leli ro cumpuna. 2:28 Ita wa'ura turu teimu zi 
mada ncai zi laokai aka mori masapodakaina. Neo poda adeku vara Ita 
wara samamu lavo mada.' 2:29 Cina ra angi, takau to'ipu nahu manuntu ra 
nggahi ntiri mavoha la Daud, ama londo ra mai ndai ede. Sia wa'ura made 
ro wa'ura umbu rau. Radena mbuipu warana ziwoha ndaita sa'ake. 2:30 
Ruma Hatalla wa'ura sakena zi la Daud, kai sumpana va one savua dou zi 
ade londo ra maina zihanta va Ruma Hatalla zimandazi sangaji. Vara la 
Daud navadeku zirasake ede ro va one sia savua dou nabi rau, 2:31 sia 


navade rauku au ma zikarawi va Ruma Hatalla. Ndazi sia wa'uara 
karonggana ranggahi Ruma Hatalla va one Sangaji Mambei salama rasake 
va Ruma Hatalla, zimamori mbali razi madena. Nggahi la Daud, 'Sia wati 
zi co'o wi! zi ade dunia dou-dou mamade; sarumbu-Na wati zimandazi leli 
ro cumpuna.' 2:32 Ruma Isa akeku rakamori mbali razi madena va Ruma 
Hatalla. Nami sara'ana wa'ura eda va ndaimu lampa rawi ede. 2:33 Sia zi 
hanta aka hizi ma ese ro rambei kuasa va Ruma Hatalla, edempara 
tarimana Roh Allah rasake va Ama. Ro ringa va nggomizoho wakatu ake 
ro edamu edezu Roh ede rambei va Sia zi nami. 2:34 Ndai la Daud wati 
ne'ena ese saroga, pala nggahi la Daud, 'Ruma Hatalla manggahi zi 
Ruma-ku: 2:35 Dohopu zi savae wana Nahu, sampe Nahu mandawi 
musu-musu-Mu oko zi Nggomi!' 2:36 Vara ndedena sara'a dou Israel 
pavuaku vade poda-podana va one Ruma Isa rasalib va nggomizoho ede, 
Ruma Isa ede rauku ma wa'ura kandazi va Ruma Hatalla ndazi Ruma ro 
Sangaji Mambei salama!" 2:37 Wakatu ringa va dou-dou ede lampa rawi 
ede, nawancuku darura adena siazoho. Edempara siazoho sozina zi la 
Petrus ro rasu-rasu ma kalaina, "Cina ra angi, auku zi pavua karawi va 
nami?" 2:38 Cambe va la Petrus, "Tobara razi dosa-dosamu. Ro pavuapu 
sanikina nggomizoho zikandeu karaso kai ngara Ruma Isa Al Masih, 
loakuzu dosa-dosamu zikangampu wea. Edempara nggomizoho 
zimatarima hadia Roh Allah razi Ruma Hatalla. 2:39 Vara rasake va 
Ruma Hatalla ede edezu ziru'u va nggomizoho ro londo ra maimu ro ziru'u 
va dou-dou ma wara zihizi-hizi ma zo'o -- edezu sara'ana dou ra'ou va 
Ruma Hatalla Ruma ndaita zimamai raka Sia." 2:40 Ndedeku la Petrus 
ngoa ra tei kavaena zi siazoho. Ro kai mboto nggahi ma kalai rau sia 
kauna siazoho loakuzu siazoho horina weki razi bangsa ma davae ake ma 
zihukum va Ruma Hatalla. 2:41 Mboto dou ma'imbi zi au ranggahi la 
Petrus, edempara siazoho zikandeu karaso. Ndazi jumula dou ma'imbi 
wakatu ainaina ede nanaha mboto wali kai tolu riwu dou. 2:42 Kai kapoda 
ade siazoho tana'o ntuwuna zi rasu-rasu ro kavoro sama-sama ncau weki. 
Siazoho ngaha sama-samana ro do'a sama-sama rau. 2:43 Mboto poda 
lampa rawi mavisa ra guna rakarawi va rasu-rasu ede ndazina sara'a dou 
midi adena ro dahu. 2:44 Dou-dou ma'imbi ede sara'ana kasavua weki 


ncau ro au rantau siazoho, siazoho kani sama-samana. 2:45 Siazoho 
landana ntau ra warana, edempara cengga-cenggana piti zi ade weki 
siazoho sara'ana vunera paralu cua-cua siazoho. 2:46 Saniki ainaina 
siazoho kavoro ncau weki zi Bait Allah; ro ngaha ra nono sama-sama, kai 
neo adena ro kavawa weki zi uma-uma ndaizohona. 2:47 Siazoho roi ra 
wadi ncauna Ruma Hatalla ro naca'uku va sara'ana dou. Saniki ainaina 
weki siazoho nanaha ore vara Ruma mambeina zi siazoho dou-dou ma 
wunga zikasalama. 


3:1 Zisavua ainaina la Petrus ro la Yahya lao aka Bait Allah wakatu voe 
tolu aimambia, edezu wakatu do'a kai. 3:2 Ta aka taza lawa na'e 
tangarakai "Taza Ncai Ntika", wara savua dou mone ma made vinci 
ra'aipu nggana wa'una. Saniki ainaina dou ede zi lao wa'a ta aka zimaraho 
sadeka zi dou-dou ma lu'u zi Bait Allah. 3:3 Wakatu eda va dou ede la 
Petrus ro la Yahya mawunga lu'u ade Bait Allah, sia rahona zi siazoho 
loakuzu mbema au-au zi sia. 3:4 Ndazi siazoho mantanda kavaena sia, 
edempara nggahi la Petrus, "Tiopu nami!" 3:5 Edempara dou ede tio 
kavaena siazoho kai ne'ena raka au-au zi siazoho. 3:6 Pala nggahi la 
Petrus zi sia, "Nahu wati ntauku sama sakali piti. Pala au ma wara zi nahu, 
ede zimbei va nahu ziru'u va nggomi: Kai kuasa Ruma Isa Al Masih dou 
Nazaret ede, lampara!" 3:7 Edempara nenti va la Petrus rima wana dou 
mamade vinci ede ro bantu katu'una sia. Wezi lalompa ezi dou ede ro pake 
ezina ndazi tenggo. 3:8 Edempara sia nggocu kizina, ro tampu'una lampa 
rero. Edempara sia lu'u samana lavo la Petrus ro la Yahya zi ade Bait 
Allah, zi ade lampakaina ede sia nggoncu-nggoncuna ro roi ra wadina 
Ruma Hatalla. 3:9 Sara'ana dou ma'eda sia lampa ro maroi ra wadi Ruma 
Hatalla. 3:10 Edempara kawara weki siazoho va one siaku mataki raho 
sadeka ma biasa doho zi "Taza Ncai Ntika" zi Bait Allah. Siazoho mbora 
akana ro midi poda adena au ma ndazi zi sia. 3:11 Dou ede vatu ncauna la 
Petrus ro la Yahya. Ro wakatu siazoho toluna ronggara aka sarambi 
zipehekai "Sarambi Salomo", sara'ana dou mai kanggudu weki zi siazoho 
vara midi adena. 3:12 Wunga eda va la Petrus dou-dou ede, nggahi sia zi 
siazoho, "Oe dou-dou Israel, vavauku nggomizoho midikai ademu zi 


lampa rawi ake? Vavauku nggomizoho ntanda ncaumu nami? Savua kacai 
va nggomizoho dou ake loakaina lampa vara wara kuasa zi nami atao 
nami mato'a zi Ruma Hatalla? 3:13 Ruma Hatalla ranemba va la Ibrahim, 
la Ishak, la Yakub, Ruma Hatalla wa'i ra waro ndai, Ruma Hatalla ede 
wa'ura kazese ra kantasana Ada-Na, edezu Ruma Isa. Ruma Isa edeku 
razonggo mbei va nggomizoho zi dou-dou makuasa, ro ra'ao va 
nggomizoho zitando Pilatus mane'e hori Sia. 3:14 Sia raso ro taho, pala 
nggomizoho madaca'una Sia ro makau pakasa loakuzu Pilatus horina dou 
marahade dou zi ru'u va nggomizoho. 3:15 Nggomizoho mahadena Sia, 
sapodakaina Siaku fu'u mori zi ru'u va samenana dou. Ro Ruma Hatalla 
mawa'ura kamori mbalina Sia razi ade madekaina. Nami mawa'ura eda 
madana lampa rawi ede. 3:16 Nggomizoho wa'ura eda kavaemu au ma 
wa'ura ndazi zi dou mamade vinci ede. Sia wa'ura ndazi tenggo ro watizu 
supu walina va one sia imbina zi Ruma Isa ro kuasa-Na. Vara imbina zi 
Ruma Isa ndazi dou ake wa'ura ndazi tenggo mbali zitando nggomizoho 
sara'ana. 3:17 Cina ra angi! Ake nahu wa'ura vadeku vara au rakarawi va 
nggomizoho ro dou-dou mana'ekaimu zi Ruma Isa, ede karawi va 
nggomizoho va one nggomizoho wati vademu au ma wunga karawi va 
nggomizoho. 3:18 Ro vara ndedena ndazi rau au rangoa va Ruma Hatalla 
ntoi podana zisara'ana nabi-nabi-Na, va one Sangaji Mambei salama rasake 
ede pavuaku susa ra ncokina. 3:19 Vara ndedena cina ra angi, tobara razi 
dosa-dosamu ro mai mbalipu zi Ruma Hatalla, loakuzu Sia furana 
dosa-dosamu. 3:20 Ruma zimamai zi nggomizoho ro nggomizoho zima'u 
mori maraso. Ro Ruma zimakau Ruma Isa mai zi nggomizoho, vara Sia 
wa'ura katantu va Ruma Hatalla zimandazi Sangaji Mambei salama ziru'u 
va nggomizoho. 3:21 Sia pavuaku ngge'ena zi saroga sampe Ruma Hatalla 
makandazina vou sara'a vune ranggahi va Ruma Hatalla kai ncai 
nabi-nabi-Na wakatu jamana ma'ulu. 3:22 La Musa parana nggahina, 
'Ruma Hatalla Rumamu zimanggaduna zi ru'u va nggomi savua nabi razi 
bangsa ndaimu, vune Sia nggaduna nahu. Nggomizoho pavuapu ringa 
sara'amu ranggahi va nabi ede zi nggomizoho. 3:23 Dou ma wati kade'e 
au ranggahi va nabi ede, dou ede zi katesa razi ela Ruma Hatalla ro 
zikaleli.' 3:24 Nabi-nabi ma parana karongga haba razi Ruma Hatalla, 


ratampu'u zi Nabi Samuel ro nabi-nabi makalaina ma mai kento, sara'ana 
ngoa ra kahabana mavoha jamana ake. 3:25 Sake-sake razi Ruma Hatalla 
rakarongga va nabi-nabi edezu ziru'u va nggomizoho. Zi ade sake randawi 
va Ruma Hatalla lavo wa'i ra waromu ndake, nggahi Ruma Hatalla zi la 
Ibrahim, 'Razi londo ra maimu Nahu zimambei bareka zi sara'a bangsa zi 
dunia.' Rasake ede edezu ziru'u va nggomizoho rau. 3:26 Vara ndedena 
Ruma Hatalla kazalena ada-Na, edempara kauna Sia mai ulu zi 
nggomizoho, loakuzu Sia mbeina bareka zi nggomizoho. Cara Sia mbei 
bareka edezu kai kandazina nggomizoho tobamu karawi zi ade morimu 
ma davae." 


4:1 Wunga mbuipu la Petrus ro la Yahya nuntuna lavo dou-dou ede, 
dou-dou mana'ekai imam ro dou mana'ekai jaga Bait Allah ro dou-dou 
Saduki maina zi la Petrus ro la Yahya. 4:2 Siazoho mbanina vara la Petrus 
ro la Yahya manggahi zi dou-dou va one Ruma Isa wa'ura mori mbali razi 
madena. Ro ede zi bukutikai va one dou mamade zimamori mbali. 4:3 
Edempara siazoho wa'u ra letona zua dou rasu ede edempara kalu'una zi 
ade uma bui. Ro vara wa'ura aimangazi, ndazi la Petrus ro la Yahya taha 
ta ede sampe vala aisanai. 4:4 Pala dou-dou ma wa'ura ringa ngoa ra tei 
rasu-rasu ede, mboto ma imbi. Ndazi anggota siazoho nanaha ore sampe 
ndazi kira-kira lima riwu dou. 4:5 Vala ai sanai dou-dou mana'ekai 
Mahkama Agama, dou-dou mana'ekai Yahudi ro guru-guru agama kavoro 
weki zi Yerusalem. 4:6 Siazoho eda angi lavo dou mana'ekai imam-imam 
ngarana Hanas, ro Kayafas, Yahya, Aleksander, ro sara'a malu'u kaluarga 
mana'ekai imam-imam ede. 4:7 La Petrus ro la Yahya lao wa'a satando 
aka siazoho, edempara sozi va siazoho, "Vuneku carana nggomizoho 
katahomu dou mamade vinci ede? Kai tenggo ra wale auku atao kai kuasa 
razi couna karawi va nggomizoho ede?" 4:8 La Petrus rakuasakai va Roh 
Allah, macambena, "Itazoho mana'ekai bangsa ro Itazoho anggota 
mahkama! 4:9 Madazoho ziparesa ro sozi zi ainaina ake vara karawimu 
mataho zi bantukaita dou mamade vinci, ro vara Itazoho mane'e vade 
ravune carana dou ede zi tahokai made vincina. 4:10 Itazoho sara'ana 
pavuaku vade ro sara'ana bangsa Israel rau pavuaku vadena vara dou ake 


makizi ake kai sarumbuna ma tenggo zitando Itazoho, va one tenggo ra 
wale ro kuasa razi Ruma Isa Al Masih dou Nazaret ede. Itazoho wa'ura 
salibmu Ruma Isa ede, pala Ruma Hatalla mawa'ura kamori mbalina Sia. 
4:11 Ruma Isa akeku aona eli ayat ake zi ade Alkitab, 'Wadu ma wati zi 
kani va nggomizoho dou-dou mataki tu'u uma, palasi mandazi wadu ma 
penti poda.' 4:12 Kai ncai zi Ruma Isa mpoampa dou zikasalama. Vara zi 
sara'a dunia zi ade weki manusia wati wara dou makalai rau ma raka 
kuasa razi Ruma Hatalla zimakasalamana ndai." 4:13 Dou-dou anggota 
Sida Pengadila ede namidi adena eda disa la Petrus ro la Yahya, au walipu 
siazoho vadena va one zua dou rasu ede edezu dou-dou biasa ma wati 
sakola. Edempara siazoho kawarana weki va one zua dou rasu ede edezu 
dou-dou ma vatu Ruma Isa. 4:14 Pala siazoho wati loana nggahi au-au, 
vara dou ma wa'ura kataho wea supuna ede wara kizi zitando siazoho 
sama-sama lavo la Petrus ro la Yahya. 4:15 Edempara siazoho kauna zi 
zua dou rasu ede losa zi ade hizi sidakai, edempara siazoho mafakana. 
4:16 Nggahi siazoho, "Auku zipavua karawi va ndai zi dou-dou ake? 
Sara'ana dou ma ngge'e zi Yerusalem wa'ura vadena va one lampa rawi 
mavisa ra guna ma heba poda ake, rakarawi va siazoho zuana. Ndai wati 
loata kawati rawi ede. 4:17 Pala vavaina lampa rawi ede mbou rero walina 
ziwoha dou-dou, maira ndai takadahuku siazoho va one siazoho wati 
zimaloa wali nuntu ra nggahi kone zisavua dou rau kai kanina ngara Isa." 
4:18 Ndazi siazoho ouna zua dou rasu ede lu'u mbali, ro ngoana va one 
siazoho sakali-kali wati laona renta atao ngoa ra tei kai ngara Ruma Isa. 
4:19 Pala cambe va la Petrus ro la Yahya, "Takananu to'ipu va weki 
ndaizohomu au ma taho zitando Ruma Hatalla: vatu parenta itazoho atao 
vatu parenta Ruma Hatalla. 4:20 Bara madazoho wati loamu dengga nuntu 
ra nggahi mavoha ma wa'ura eda ro ringa va ndai madazoho." 4:21 
Anggota-anggota sida ede wati loana raka kone savua alasana 
zihukumkaina la Petrus ro la Yahya. Ndazi siazoho kadahuna zua dou 
rasu ede, edempara horina siazoho zuana, vara sara'ana dou maroi ra wadi 
Ruma Hatalla vara mandazi ede. 4:22 Dou ma iuna taho supuna kai visa ra 
guna ede wa'ura ncewi upa mpuru mba'a umuna. 4:23 Sawa'u va la Petrus 
ro la Yahya zihori wea, siazoho dula mbalina aka lengazohona ro ngoa 


sara'ana ra nggahi va dou-dou mana'ekai imam ro dou-dou mana'ekai 
Yahudi zi siazoho. 4:24 Sawa'u va ringa va lengazohona ede, siazoho 
sama-sama sambea kai savua ade zi Ruma Hatalla. Nggahi siazoho, 
"Ruma, Ita marakandazina langi ro dana ro moti lavo sara'a isina. 4:25 Kai 
Roh-Mu Ita parana nuntu ra nggahimu kai ncai wa'i ra waro madazoho, 
Daud, edezu ada-Mu; Ita manggahi, 'Vavauku dou-dou, ma wati pata 
Ruma, mbanina; vavauku bangsa-bangsa ndawina nia ma wati wara onena? 
4:26 Sangaji-sangaji dunia masadia ncau zi lewa ra lakakaina, ro dou-dou 
mana'ekaina makasavua weki ao Ruma ro Sangaji Mambei salama. 4:27 
Vara poda Herodes ro Pontius Pilatus wa'ura mbolona lavo dou-dou ma 
wati pata Ruma ro lavo dou-dou Israel zi kota ake. Siazoho kavorona 
weki zi aokaina Ruma Isa Ada-Mu ma raso ede, ma wa'ura hanta va Ita 
ndazi Sangaji Mambei salama. 4:28 Siazoho kasavuana weki zikarawina 
au-au, rawa'u katantu ulu va Ita va one ede zimandazi. Ro Ita makatantuna 
ede kai kuasa ro rakane'e va ndai Ita. 4:29 Ake, Ruma, tatio to'ipu vune 
siazoho kadahuna madazoho. Ro takau to'ipu zi madazoho, adazoho-Mu 
ake, mangoa ra kahabana haba Ita kai wati dahu. 4:30 Bantu to'ipu va Ita 
loakuzu dou-dou masupu zi kataho wea ro rawi mavisa ra guna ro lampa 
rawi-lampa rawi ma heba poda zimandazi kai ncai kuasa ro tenggo ra wale 
kai ngara Ruma Isa, Ada-Mu ma raso ede." 4:31 Sawa'u va nggori sambea 
siazoho, hizi kavorokai weki siazoho ede kangginda. Siazoho sara'ana 
kuasakai va Roh Allah, ro tampu'u nuntu ra nggahi kai disa poda mavoha 
haba ma ramai ta Ruma Hatalla. 4:32 Sara'ana dou ma imbi ede mori 
kasavua ade ro kasavua weki. Wati kone savua dou rau razi siazoho 
mawi' wekina va one au rantauna edezu ntau ndaina. Au-au ma wara zi 
siazoho, siazoho kani kasamana. 4:33 Kai kuasa ma na'e, rasu-rasu ede 
mambei sakasi va one Ruma Isa wa'ura mori mbali. Ndazi Ruma Hatalla 
mambei mboto bareka zi siazoho. 4:34 Ro wati wara kone savua dou rau 
zi ade woha siazoho ma dancihi au-au. Vara siazoho ma ntau dana ro uma, 
nalandaku dana ro uma siazoho ede; edempara razi co'i ralandana ede 
siazoho wa'ana 4:35 ro siazoho zonggona zi rasu-rasu. Edempara piti ede 
zicengga-cengga zi sanikina dou ma paraluna. 4:36-37 Ndede rauja la 
Yusuf. Sia landa rauna dana ntauna, edempara piti co'i ralandakai ede wa'a 


va sia ro zonggona zi rasu-rasu. La Yusuf ake edezu savua dou londo ra 
mai Lewi razi Siprus; rasu-rasu mapehekai rauna sia Barnabas (aona 
Marere wea ade). 


5:1 Pala waraku savua dou mone mangara la Ananias. Sia lavo weina 
mangara la Safira, malanda rau salove dana ntau siazoho. 5:2 Piti co'i 
ralanda ede sarundena wi" va sia zi ru'u va ndaina ro sarundena sia 
zonggona zi rasu-rasu. Sia karawina ede vade rau va weina. 5:3 Edempara 
nggahi la Petrus zi sia, "Ananias vavauku co'omu Ibilis makuasana ademu, 
sampe nggomi cowamu zi Roh Allah, kai midi-midimu wi'imu sarundena 
zi ru'u va ndaimu piti ralandakaimu dana ede? 5:4 Dana ede rantau 
nggomina sawatipu ralanda va nggomi. Ro sawa'u va dana ede landa, piti 
rauna mbuipu ntau nggomi. Ndazi vavauku warakaina nia zi ademu karawi 
vune ede? Laina manusia ranuntu cowakai va nggomi pala Ruma Hatalla!" 
5:5 Ndede ringa va la Ananias nggahi ra eli ede, sia mbo'ona edempara 
madena. Sara'ana dou ma ringana mandazi ede ndazi dahu. 5:6 Edempara 
dou-dou sampela mai salolo katahona timba la Ananias, edempara wa'a 
kalosana zi lao umbu. 5:7 Kira-kira tolu jam sawa'u va ede lu'u wema. Sia 
wati vadena au ma ndazi voupu ede. 5:8 Nggahi la Petrus zi sia, "Ngoa 
to'pu zi nahu: Savua dana ralanda va nggomi ro rahimu ede, sandake 
co'ina?" "Io, poda sandede co'ina," cambe va wei la Ananias. 5:9 
Edempara nggahi la Petrus zi sia, "Vavauku nggomi ro rahimu 
kasamakaimu zi ne'emu coba Roh Ruma? Ringa ra kade'epu! Dou-dou ma 
lao umbu rahimu wa'ura dula. Siazoho zimawa'a kalosa nggomi rau." 5:10 
Wakatu ede wa'u wei la Ananias ede mbo'o ro madena zi tando la Petrus. 
Ro wakatu dou-dou mone sampela ede lu'u, siazoho rakana sia wa'ura 
made. Edempara siazoho wa'a kalosana timba sia ro umbuna sia zikompe 
rahina. 5:11 Ndazi sara'ana dou-dou ma'imbi ede ro dou-dou makalaina, 
ma ringa mavoha mandazi ede, ndazi dahu. 5:12 Vara karawi rasu-rasu 
ndazi mboto rawi mavisa ra guna ro lampa rawi-lampa rawi maheba poda 
mandazi ziwoha ela ra dou. Kai kasavua ade sara'a dou ma'imbi kavoro 
weki zi Sarambi Salomo zi Bait Allah. 5:13 Ro dou makalai wati wara ma 
disa mai kavoro weki lavo dou-dou ma'imbi ede. Pala dou-dou ma'imbi 


ede nawancuku horoma va ela ra dou. 5:14 Ro nanaha ntoi nanaha mboto 
dou-dou ma'imbi zi Ruma -- nataho dou mone ro dou siwe. 5:15 
Ka'ada'ana ndazi ndede pahu, ndazina dou-dou masupu wi' zi ese hizi 
marukaina atao dipi, edempara lao wa'a aka ncai, loakuzu siazoho kone zi 
sato'ikaina loa hina ninu la Petrus, nggara nalampa saisi la Petrus ta ede. 
5:16 Mboto poda dou-dou ma ramai razi kota-kota zikompe ra pei 
Yerusalem. Siazoho wa'ana dou-dou masupu ro ralu'ukai va roh-roh seta. 
Ro dou-dou ede kataho sara'ana. 5:17 Cumpukaina dou mana'ekai 
imam-imam ro sara'ana dou mavatuna, edezu golonga dou-dou Saduki, 
tampu'u rukuna, vara siazoho hiana adena. 5:18 Rasu-rasu ede ziwa'u ra 
leto, edempara kalu'una zi ade uma bui rabuikai ela ra dou. 5:19 Pala 
aimangazina, savua mala'eka Ruma mahenggana taza-taza uma bui, 
edempara wa'a kalosana rasu-rasu ede. Nggahi mala'eka ede zi rasu-rasu 
ede, 5:20 "Lao kizipu zi Bait Allah ro ngoapu zi dou-dou mavoha mori 
ma vou ake." 5:21 Edempara rasu-rasu ede vatuna rangoa va mala'eka 
ede. Sizi-sizi poda siazoho laona aka Bait Allah ro tampu'u ngoa ra teina 
ta ede. Wakatu ede dou mana'ekai imam-imam ro dou-dou mavatuna mai, 
edempara katu'una mbolo weki mahkama lavo dou-dou mana'ekai Yahudi. 
Edempara siazoho kauna dou lao weha ao rasu-rasu ede razi uma bui zi 
lao wa'a satando zi siazoho. 5:22 Pala wakatu dou-dou rakaukai ede 
rongga aka uma bui, siazoho wati wara edana rasu-rasu ede ta aka. Ndazi 
siazoho dula mbalina, edempara ngoana lampa rawi ede zi mahkama. 5:23 
"Wakatu la madazoho rongga zi uma bui," nggahi siazoho zi mahkama, 
"la madazoho edamu taza ncai uma bui ede rakunci kataho, ro dou-dou 
mataki jaga wunga jagana zi taza ncai. Pala wakatu la madazoho 
henggamu taza ncai ede, la madazoho wati rakamu eda kone savua dou 
rau tazeina." 5:24 Wakatu perwira majaga Bait Allah ro dou-dou 
mana'ekai imam maringana rangoa ede, siazoho darura adena mavoha 
rasu-rasu ede ro dahuna zi au ma loa ndazi. 5:25 Edempara mai savua dou 
mone mawa'a haba ake, "Taringa ra kade'e to'pu! Dou-dou rabui va 
Itazoho ake-ake wunga ngoa ra teina dou mamboto aka Bait Allah!" 5:26 
Ndazi perwira majaga Bait Allah ede lao samana lavo anamorina malao 
weha mbalina rasu-rasu ede. Pala siazoho wati kanina kasa ro toku, vara 


siazoho nadahukum zi dou mamboto; ai-aina dou mamboto ede mavale 
siazoho kai wadu. 5:27 Rasu-rasu ede zi wa'a kalu'u satando mahkama. 
Edempara dou mana'ekai imam-imam ma paresa siazoho. 5:28 Nggahi 
sia, "Nami wa'ura kanta kapodamu nggomizoho aina ngoa ra teimu 
mavoha Dou ede. Pala ake tiopu au karawi va nggomizoho! Nggomizoho 
kambou reromu ngoa ra teimu zi sara'ana Yerusalem, ro nggomizoho 
mane'e vavu ra lo'o va one namiku ma kandazina madekai Dou ede." 5:29 
Cambe va la Petrus ro rasu-rasu ma kalaina, "Madazoho pavuaku vatumu 
Ruma Hatalla ro laina vatu rakane'e manusia. 5:30 Ruma Isa, rasalib va 
Itazoho, wa'ura kamori mbali razi madena va Ruma Hatalla wa' ra waro 
ndaita. 5:31 Ro Ruma Hatalla wa'ura mbeina zi Sia vora ro kuasakai ma 
zese kai Mana'ekaina ro Mambei salama; loakuzu bangsa Israel zimbei 
wakatu zi tobakaina razi dosa-dosana ro zimaraka kangampu. 5:32 
Madazohoku sakasi-sakasi mavoha sara'ana ede -- madazoho ro Roh 
Allah rambei va Ruma Hatalla zi dou-dou ma vatu rakaukai-Na." 5:33 
Wakatu ringa va anggota-anggota Mahkama Agama ede, siazoho mbani 
podana, ro siazoho kasavuana nggahi ne'e hade rasu-rasu ede. 5:34 Pala zi 
ade weki anggota-anggota mahkama ede wara savua dou Farisi mangara 
Gamaliel. Sia guru agama zi horoma poda va samenana dou. Tu'u kizi sia, 
edempara kauna wa'a kalosa rasu-rasu ede samporo. 5:35 Edempara 
nggahi sia zi Mahkama Agama ede, "Cina ra angi dou-dou Israel! Kananu 
katahopu mavoha au razikarawi va ndaizohomu zi dou-dou ake. 5:36 
Vara ntoina parana wontu Teudas, ma wi'ikai wekina dou maheba, ndazina 
wara kira-kira upa ratu dou mavatuna sia. Pala sia rahade va dou ro 
sara'ana dou mavatuna ncengga rero, ro kalompo rauna ede mbora. 5:37 
Sawa'u va ede, wakatu wara sensus, wontu rau la Yudas, dou Galilea. 
Vara pangaruna, mboto rau dou ma vatu sia. Pala sia rau rahade va dou, ro 
sara'ana dou mavatu sia lao ncengga rero. 5:38 Ndazi wakatu ake kai 
mandazi ake, ngoa ra tei kataho va nahu edezu: aina karawi au-au zi 
dou-dou ake, co'opu siazoho. Vara napodasi ngoa ra tei ro kalompo 
siazoho ake edezu razi manusia ndazi ngoa ra tei ro kalompo siazoho 
zimambora. 5:39 Pala nggarasi ede ramaina razi Ruma Hatalla, ndazi 
ndaizohomu wati zimawa'u kakoa siazoho. Pala kombisi zimandazi 


ndaizohomu zima'ao Ruma Hatalla." Ngoa ra tei Gamaliel ede tarima va 
mahkama. 5:40 Ndazi ouna rasu-rasu ede, edempara cambona, sawa'u va 
ede kantana ngoa ra tei wali mavoha Ruma Isa. Sawa'u va ede ampona 
hori siazoho. 5:41 Rasu-rasu ede tu'u wi'ina Mahkama Agama ede kai neo 
adena vara Ruma Hatalla mawa'ura wi'ikaina siazoho patu zi maraka 
kavawa ra katuna vara Ruma Isa. 5:42 Ro saniki ainaina zi Bait Allah ro zi 
uma-uma dou, siazoho ngoa ra tei ncauna ro ngoa ra kahabana Haba 
Mataho mavoha Ruma Isa va one Siaku Sangaji Mambei salama rasake 
ede. 


6:1 Dou-dou mavatu Ruma Isa naha ntoina nanaha mboto. Wakatu ede 
dou-dou Yahudi ma nuntu kai bahasa Yunani, mandazi wati ca'una zi 
dou-dou Yahudi asli. Ma nggahi Yunani ede manggahi, "Dou-dou siwe 
nami ma mbaru mboha wati rakana au-au racengga sama-sama zi 
dou-dou." 6:2 Vara ndedena, sampuru zua rasu ede kavorona sara'a dou 
mavatuna ro nggahina zi siazoho, "Wati tahona nggara denggasi nami 
ngoa ra kahaba nggahi ra eli Ruma Hatalla, vara pavuaku uru ngaha ra 
nono. 6:3 Ndazi, tahopu Ndaizohomu makazale zi ade wekimu pidu dou 
ma wati iha ngarana ro rakuasakai va Roh Allah ro maloa timba ra lemba, 
zi loa kau va nami uru mandake pahu; 6:4 vara nami mane'e do'a ro 
mangoa ra kahaba nggahi ra eli Ruma Hatalla mpoampa." 6:5 Sara'a dou 
ede nangawa vune rakaukai va rasu-rasu ede. Edempara siazoho kazalena 
la Stefanus, savua dou ma imbi poda zi Ruma Isa ro kuasakai va Roh 
Allah. Rakazale rau: la Filipus, la Prokhorus, la Nikanor, la Timon, la 
Parmenas, ro la Nikolaus razi Antiokhia; sia laina dou Yahudi pala wa'ura 
lu'u agama Yahudi. 6:6 Pidu dou ede raho zi rasu-rasu, edempara 
rasu-rasu ede do'a ro rahona bareka Ruma zi ru'u va siazoho. 6:7 Ndedeku 
haba razi Ruma Hatalla nanaha ipi mbouna ro dou-dou mavatu Ruma Isa 
zi Yerusalem rau nanaha mboto. Ro mboto rau imam-imam ma imbi zi 
Ruma Isa. 6:8 La Stefanus nawancuku bareka va Ruma Hatalla, ndazina 
sia karawina mboto mavisa ra guna ro lampa rawi maheba poda zi woha 
ela ra dou. 6:9 Pala wara dou-dou ma daca'una sia; siazoho edezu 
anggota-anggota uma sambeakai ma zipehe kai Uma Sambeakai Dou-dou 


rahori wea. Anggota-anggota uma sambeakai ede edezu dou-dou Yahudi 
razi Kirene ro Aleksandria. Siazoho lavo dou-dou Yahudi razi Kilikia ro 
Asia macence ncihi lavo Stefanus. 6:10 Pala siazoho wati loana davatu au 
ranggahi va la Stefanus, vara Roh Allah mambeina zi sia loa timba ra 
lemba zi nuntu ra nggahikaina. 6:11 Vara ndedena siazoho ufana pila-pila 
dou zimanggahi, "Ringa va nami dou ede kavawa ra katunana la Musa ro 
Ruma Hatalla!" 6:12 Ndedeku siazoho sazu'una dou-dou, ro dou-dou 
mana'ekai Yahudi, ro guru-guru agama. Edempara siazoho lao wa'u ro 
letona la Stefanus, edempara lao wa'ana sia aka tando Mahkama Agama. 
6:13 Ro siazoho wa'a rauna sakasi-sakasi ma mbei sakasi cowa mavoha la 
Stefanus. Nggahi sakasi-sakasi ede, "Dou ake nakavawa ra katuna ncauku 
Bait Allah ma raso ro kavawa ra katunana parenta-parenta Ruma Hatalla 
rakarongga va la Musa. 6:14 Madazoho wa'ura ringamu nggahi sia, va one 
Ruma Isa dou Nazaret ede zimakandumbana Bait Allah ake, edempara 
rungka sara'ana ruku ra rawi rasa rakalondo va la Musa zi ru'u ndaita!" 
6:15 Samenana dou ma wara zi ade sida Mahkama Agama ede ntandana 
la Stefanus. Ro wakatu ede pahu la Stefanus zi edamu vune pahu 
mala'eka. 


7:1 Sozi va dou mana'ekai imam-imam zi la Stefanus, "Savua poda sara'a 
ranggahi va dou-dou ede?" 7:2 Cambe va la Stefanus, "Cina ra angi ro 
Ama-ama! Taringa ra kade'epu nggahi ra eli mada! Sawatipu wa'i ra waro 
ndaita Ibrahim lao ngge'ena aka Haran, wakatu sia mbuipu ngge'ena zi 
Mesopotamia, Ruma Hatalla ma zese ra ntasa maina zi sia 7:3 ro 
nggahina, 'Tu'u wi'ipu dana ra rasamu ro iwa ra wekimu. Laopu aka dana 
ra rasa zi tei va Nahu zi ru'u va nggomi.' 7:4 Edempara Ibrahim tu'u wi'ina 
dana ra rasa Kasdim, edempara lao ngge'ena aka Haran. Sawa'u va ama la 
Ibrahim madena, Ruma Hatalla mandawina Ibrahim mai ngge'e zi dana ra 
rasa ake ma cina ra angi ro Itazoho sara'ana rangge'ekaimu ake. 7:5 Aipu 
wakatu ede wati wara kone sarundena razi dana ra rasa ake rambei va 
Ruma Hatalla zi Ibrahim zimandazi ntau Ibrahim; kone sakopa rau wati 
zimbei zi ru'u sia. Pala sake Ruma Hatalla va one Sia zimambeina zi 
Ibrahim zimandazi ntau Ibrahim ro londo ra maina. Wakatu ede Ibrahim 


wati ntauna ana. 7:6 Pala akeku ranggahi va Ruma Hatalla zi sia, 'Londo 
ra maimu zimangge'e kai dou lai rasa zi dana ra rasa dou makalai. 
Dou-dou zi dana ra rasa ede zimajaja siazoho ro kauna karawi ma'ipi tani 
zi siazoho upa ratu mba'a ntoina. 7:7 Pala Nahu zimahukumna bangsa ma 
ka'ada siazoho, ro siazoho zimalosa razi dana ra rasa ede ro zimanemba 
Nahu zi hizi ake.' 7:8 Sawa'u va nggahi ndedena rasake sama ede kasaha 
va Ruma Hatalla kai upacara suna. Ndazi sawa'u va la Ishak ana la 
Ibrahim warana, Ibrahim sunana sia wakatu sia umu waru nai. Edempara 
la Ishak suna rauna anana, edezu la Yakub. Ro la Yakub rau suna rauna 
sampuru zua anana, edezu ma ndazi ama wa'i ra waro bangsa Yahudi. 7:9 
Ama wa'i ra waro ndai ede nahiana zi la Yusuf, ndazina siazoho landana 
sia mandazi ada zi Mesir, pala Ruma Hatalla mazende ra wa'ana sia, 7:10 
ro mahori sia zi samenana susa ra ncoki. Ruma Hatalla mambeina zi sia 
ruku ra rawi mataho ro loa timba ra lemba wakatu sia lao satandona 
Fira'un sangaji Mesir, ndazi Fira'un kandazina sia gubernu dana ra rasa 
Mesir ro makuasakaina asi Fira'un. 7:11 Edempara ndazikaina bala 
sarahizo ma zondo zi samenana dana ra rasa Mesir ro Kana'an ndazina 
dou-dou na'ipiku susa ra ncokina. Wa'i ra waro ndai wati loana raka ngaha 
ra nono. 7:12 Ndazi wakatu ringa va la Yakub wara gando zi Mesir sia 
kauna anazohona, wa'i ra waro ndaita, lao ta aka masarambakaina. 7:13 
Wakatu siazoho lao kazua kalikaina, ngoa va la Yusuf zi sa'e ra arina ede 
va one sia edezu la Yusuf. Ede ampona vade va sangaji Mesir mavoha iwa 
ra weki la Yusuf. 7:14 Edempara la Yusuf nggaduna haba zi amana, 
edezu la Yakub, kauna sia ro samenana iwa ra wekina lao ngge'e aka 
Mesir -- sara'ana wara pidu mpuru lima dou. 7:15 Ndazi la Yakub lao 
ngge'ena aka Mesir ro ta'edeku sia ro wa'i ra waro ndai madena. 7:16 
Timba siazoho edempara wa'a mbali aka Sikhem ro umbukaina zi rade ma 
wa'ura weli kai piti va Ibrahim zi suku bangsa Hemor zi Sikhem. 7:17 
Ne'era raka wakatuna Ruma Hatalla kalampana rasake-Na zi la Ibrahim, 
bangsa ndai zi Mesir wa'ura nanaha mboto. 7:18 Cumpukaina savua 
sangaji makalai ma wati pata la Yusuf, maparenta zi Mesir. 7:19 Sangaji 
ede kampa'a-mpa'ana bangsa ndai ro na'ipiku tokuna zi wa'i ra waro ndaita. 
Sia kau pakasana paki ana dou to'i ma voupura nggana va inana loakuzu 


wati wara dou ma'uruna ro madena. 7:20 Wunga wakatu ede wara kai la 
Musa; sia ana dou to'i ma ntika poda. Tolu wura ntoma sia rakana'e zi uma 
ama ra inana, 7:21 ro sawa'u va paki sia, ana siwe la Fira'un mawehana 
sia, ro kana'ena sia vune ana ndaina. 7:22 Sara'a ilimu bangsa Mesir zingoa 
ra tei zi sia ro sia mandazi dou ma ipi kuasa zi ade nggahi ra eli ro ruku ra 
rawina. 7:23 Wakatu umu la Musa upa mpuru mba'a, wontumpara ne'e va 
adena ne'e lao eda ka'ada'ana bangsa ndaina bangsa Israel. 7:24 Edempara 
sia edana savua dou zi weki siazoho kancoki va savua dou Mesir; 
edempara sia horuna dou rakancoki ede kai hadena dou Mesir ede. 7:25 
Kacai va la Musa bangsana naloa ka'ao va one Ruma Hatalla mawunga 
kanina sia zimahori weana siazoho. Palasi siazoho wati loana ka'ao. 7:26 
Vala aisanai sia eda rauna zua dou Israel mancao, edempara sia celana kai 
ne'ena kataho siazoho. Nggahi sia, 'Nggomizoho ake sa'e ra ari. Vavauku 
nggomizoho ncaokaimu?' 7:27 Pala dou ma voe lengana ede runggina la 
Musa edempara nggahina, 7:28 'Cou ma hanta nggomi ndazi dou 
mana'ekai ro hakim nami? Savua nggomi mane'e hade nahu rau vune 
nggomi hademu dou Mesir ede awina?' 7:29 Wakatu ringa va la Musa au 
ranggahi va dou ede, la Musa rai tu'u wi'ina Mesir edempara ngge'ena zi 
dana ra rasa Midian. Ta aka sia rakana zua dou anana. 7:30 Upa mpuru 
mba'a sawa'u va ede savua mala'eka maina zi la Musa zi so sarae zeni lavo 
Doro Sinai. Mala'eka ede maina zi ade afi zi haju rompa ma wunga kalea. 
7:31 La Musa midi adena eda lampa rawi ede, ndazi sia lao zenina zi 
vadekaina au ede. Edempara sia ringana eli Ruma manggahi, 7:32 
'Nahuku Ruma Hatalla wa'i ra waromu; Nahu Ruma Hatalla razi Ibrahim, 
la Ishak, ro la Yakub.' La Musa wedu va dahuna ndazi wati disa walina 
ntanda zi haju rompa ede. 7:33 Edempara nggahi Ruma rau, 'Rocu wi'ipu 
sanda rakanimu ede, vara dana zi hizi ratondakaimu ede edezu dana ma 
raso. 7:34 Nahu wa'ura eda kavaeku pa'i ro susa ela-Ku zi Mesir. Nahu 
wa'ura ringaku weta siazoho ro Nahu wa'ura londo zimahori siazoho. Ake, 
maira! Nahu zi ma nggadu nggomi lao mbali aka Mesir.' 7:35 Musa akeku 
la Musa ma wati rakanahu va bangsa Israel ro ma tula ao kai nggahi ra eli 
ake, 'Cou marahanta nggomi mandazi mana'ekaina ro hakim nami?' Pala 
justru siaku dou ra nggadu va Ruma Hatalla zimandazi dou mana'ekaina ro 


mambei salama, kai bantu va mala'eka ma mai zi sia zi haju rompa ma 
kalea ede. 7:36 Musa edeku mana'ekaina bangsa Israel losa zi Mesir kai 
karawina lampa rawi mavisa ra guna ro lampa rawi-lampa rawi maheba 
poda zi Mesir, zi Moti Kala ro zi so sarae santoi upa mpuru mba'a. 7:37 
Sia rauku la Musa ma nggahi zi bangsa Israel, 'Ruma Hatalla zimambeina 
zi nggomi savua dou nabi rakazale zi woha ndai nggomizoho, sama vune 
Sia makazale mada. 7:38 La Musaku ma zi woha bangsa Israel zi so 
sarae, mandazi ncai zi ru'u va mala'eka manuntu ra nggahi zi sia zi Doro 
Sinai lavo wa'i ra waro ndaita. Siaku ma tarima aona razi Ruma Hatalla 
haba ma mori zi karonggana zi ndaita. 7:39 Kone ade ndedekaina wa! ra 
waro ndaita wati ngawana to'a zi sia. Siazoho natula aoku sia ro nane'e 
dula mbali aka Mesir. 7:40 Nggahi va siazoho zi la Harun, 'Ndawipu 
berhala-berhala zi ru'u va nami, loakuzu berhala-berhala ede ma zende ra 
mawa'ana nami. Vara nami watira vade walimu au ma wa'ura ndazi lavo la 
Musa ede ma rawa'a kalosana nami zi Mesir!' 7:41 Edempara wakatu ede 
siazoho ndawina savua patung ana capi, edempara siazoho zonggo ra 
mbeina korba zi patung ede ro ndawina ngaha ndiha zinembakai berhala 
randawi va ndai siazoho. 7:42 Edempara Ruma Hatalla tu'u wi'ina siazoho 
ro co'ona siazoho manemba ntara-ntara zi langi. Ede ncihi ncao lavo au 
ratunti zi ade buku-buku nabi-nabi. Ndake, 'Oe dou-dou Israel! Laina zi 
ru'u Nahu nggomizoho sambelemu ro korobamu binata santoi upa mpuru 
mba'a zi so sarae. 7:43 Kema berhala Molokh rawa'a rero va nggomizoho 
masama-sama lavo patung binata berhala, edezu Refan; edeku patung 
randawi va nggomizoho zi nembamu. Vara ndedena Nahu zimapaki 
nggomizoho sampe zo'o aka ipa vae va dana ra rasa Babel.' 7:44 Kema 
hizi maikai Ruma Hatalla zi manusia wara zi wa'i ra waro ndai zi so sarae. 
Kema ede randawi kai parenta va Ruma Hatalla zi la Musa ro vune conto 
rakatada va Ruma Hatalla zi la Musa. 7:45 Edempara kema ede wa'a wali 
va wa'i ra waro ndai aipu wakatu siazoho lavo la Yosua lao weha rampa 
dana ra rasa ndai razi ade kuasakai va bangsa-bangsa ravaka kalosa va 
Ruma Hatalla zitando siazoho. Kema ede warana ta ede sampe zamana la 
Daud. 7:46 La Daud nakasanaku ade Ruma Hatalla ro rahona zi Sia 
loakuzu sia zi kau kai ndawi savua uma ru'u Ruma Hatalla ranemba va la 


Yakub ede. 7:47 Pala la Solemanku ma ndawina uma zi ru'u va Ruma 
Hatalla. 7:48 Pala Ruma Hatalla Mawancu Zese Ra Ntasa wati ngge'ena 
zi ade uma randawi va manusia; vara zi ade buku nabi ratunti ndake, 7:49 
'Langi edezu hizi dohokai-Ku, ro dana zi lamakai edi-Ku. Uma auku zi 
ne'e katu'u va nggomizoho zi ru'u va Nahu? Taveku hizi zi ru'u sanawakai 
Nahu? 7:50 Savua laina ndai Nahu ma kandazina samenana mawara?' 
ndedeku nggahi va Ruma Hatalla. 7:51 Ede tera poda tuta ndaizohomu ro 
na'ipi podaku nggonggina to'amu zi Ruma Hatalla! Fikomu na'ipiku 
mpingana zi tarima aokaimu nggahi ra eli Ruma Hatalla! Nggomizoho 
sama vune wa'i ra waromu; maca'u ao Roh Allah! 7:52 Savua wara nabi 
ma wati rakancoki va wa'i ra waromu? Siazoho ma rahade dou-dou 
ranggadu va Ruma Hatalla ma ntoi podana wa'ura ngoana va one ada 
Ruma Hatalla ma poda ede zimamai. Ro ake nggomizoho mavavuna ro 
mahade Ada Ruma Hatalla ede. 7:53 Mala'eka-mala'eka wa'ura 
karonggana parenta-parenta Ruma Hatalla zi ndaizohomu pala 
ndaizohomu wati ngawamu vatu!" 7:54 Ndede ringa va anggota-anggota 
Mahkama Agama sara'ana ra nggahi va la Stefanus ede, siazoho fa'a adena 
ro mbani podana zi la Stefanus. 7:55 Pala la Stefanus ma kuasakai va Roh 
Allah, ntandana ese langi. Sia edana zese ra ntasa Ruma Hatalla ro Ruma 
Isa makizi zi hizi makuasa zi savae wana Ruma Hatalla. 7:56 "Tiopu," 
nggahi la Stefanus, "mada edaku saroga mahengga weki ro Ana Manusia 
makizi zi savae wana Ruma Hatalla!" 7:57 Anggota-anggota mahkama 
ede vontona fiko ro kanggica salahona, edempara kalembina la Stefanus. 
7:58 Siazoho randa kalosana sia ari mai va kota edempara tovakaina 
wadu. Dou-dou ma edana mandazi ede nggaduna kani ra lombo siazoho zi 
savua dou sampela ma ngara la Saulus. 7:59 Wunga mbuipu siazoho 
tovana la Stefanus, la Stefanus renta kana'ena, "Ruma Isa, tarima aopu roh 
mada!" 7:60 Edempara sia doho sujuna ro kanggica kana'ena, "Ruma, aina 
dosa ake zi tundu va siazoho!" Sawa'u va nggori nggahi ndedena sia 
madena. 


8:1 Ro la Saulus neo ade rauna eda hade dou ede. Ainaina ede wa'u ela 
Ruma zi Yerusalem tampu'u fou rero va dou, ndazina sara'ana dou 


ma'imbi, selasi rasu-rasu, lao ncengga rero zi samenana dana ra rasa 
Yudea ro Samaria. 8:2 Dou-dou ma dahu zi Ruma Hatalla ma'umbuna la 
Stefanus ro nangi weana sia kai adena mancoki. 8:3 Pala la Saulus 
na'usaha ncauku zikalelikaina ela Ruma. Sia laona niki uma ro randa 
kalosana dou-dou ma'imbi, edempara kalu'una siazoho zi ade uma bui. 8:4 
Dou-dou ma'imbi ma wa'ura lao ncengga rero ede ngoa ra kahabana Haba 
Mataho ma ramai ta Ruma Hatalla ede. 8:5 La Filipus laona aka kota 
Samaria ro ngoa ra kahabana zi dou-dou ta aka mavoha Sangaji Mambei 
salama rasake va Ruma Hatalla. 8:6 Wunga ringa va dou-dou nuntu ra 
nggahi la Filipus ro siazoho edana rawi mavisa ra guna rakarawina, mboto 
zi ade weki siazoho makade'ena au ranggahi va la Filipus. 8:7 Vara 
roh-roh madavae wa'ura losa lavo kanggicana razi dou mamboto ralu'ukai 
va seta. Dou-dou mamade vinci ro mampako ra mpedu rau mboto 
rakataho wea. 8:8 Edempara dou-dou zi Samaria naneo poda adena. 8:9 
Zi kota ede wara savua dou mone mangara la Simon, ma wa'ura pila-pila 
wakatu ntoina makamborana aka dou-dou ndazina dou-dou Samaria vara 
ilimu sihina. Nggahi sia zi siazoho va one sia dou ma heba poda. 8:10 
Edempara sara'a dou zi kota ede edezu sara'ana dou mawara zi ela ra dou 
nawancuku kade'ena nggahi sia. "Dou ake edezu tenggo ra wale Ruma 
Hatalla ma mbou rero kai 'Tenggo ra wale Mana'e' ede," nggahi siazoho. 
8:11 Wa'ura ntoi poda sia kamborana aka dou-dou kai tenggo ra wale 
sihina, ndazi siazoho nawancuku kade'ena sia. 8:12 Pala la Filipus ngoa ra 
kahabana zi siazoho Haba Mataho mavoha Karaja'an Allah ro mavoha 
Ruma Isa Al Masih, Sangaji Mambei salama ede. Ndazi siazoho na'imbiku 
zi haba ra karongga va la Filipus, edempara siazoho kandeu karasona 
nataho dou-dou mone ro dou siwe. 8:13 Ndai la Simon na'imbi rauku. Ro 
sawa'u va kandeu karaso, sia lao vatu ncauna la Filipus. Lampa rawi 
mavisa ra guna ma ndazi ede kamborana aka la Simon. 8:14 Rasu-rasu zi 
Yerusalem ringana va one dou-dou Samaria wa'ura tarimana nggahi ra eli 
Ruma Hatalla. Vara ndedena siazoho nggaduna la Petrus ro la Yahya ta 
aka. 8:15 Wakatu la Petrus ro la Yahya rongga ta aka, siazoho do'ana zi 
ru'u va dou-dou Samaria ede loakuzu siazoho loakaina raka Roh Allah, 
8:16 vara Roh Allah watipu mai kuasakaina kone savua dou rau zi weki 


siazoho; siazoho ampona kandeu karaso kai ngara Ruma Isa mpoa. 8:17 
Edempara la Petrus ro la Yahya tohona rima ese wawo tuta dou-dou 
Samaria ede; edempara siazoho tarimana Roh Allah. 8:18 Eda va la 
Simon va one rima rasu-rasu ratoho ese tuta dou-dou ede, Roh Allah mbei 
zi siazoho. Vara ndedena lao wa'a va la Simon piti zi la Petrus ro la 
Yahya, 8:19 edempara nggahina, "Tambei to'ipu zi mada kuasa ede rau 
loakuzu tohosi mada rimaku zi cou-cou rau, dou ede zimatarima Roh 
Allah." 8:20 Pala cambe va la Petrus, "Ihara nggomi ro pitimu! Kacai va 
nggomi rambei va Ruma Hatalla loa ziweli kai piti? 8:21 Nggomi wati 
ntaumu hak zi loakaimu vatu zi ade karawikai nami, vara ademu wati 
podana zi Ruma Hatalla. 8:22 Vara ndedena wi'ipu nia ma davae ede, ro 
rahopu zi Ruma loakuzu Sia kangampu weana kananumu ma davae ede! 
8:23 Vara nahu kavade nggomi vini va hiana ro ka'ada va rawi madavae." 
8:24 Edempara nggahi la Simon zi la Petrus ro la Yahya, "Tabantu to'ipu 
raho zi Ruma loakuzu aina ndazi kone savua rau zi mada ranggahi va 
itazoho ede." 8:25 Sawa'u va siazoho nuntu ra nggahina ro ngoa ra 
kahabana nggahi ra eli Ruma, la Petrus ro la Yahya dula mbali aka 
Yerusalem. Ro zi woha ncai, siazoho ngoa ra kahabana Haba Mataho ede 
zi mboto kampo-kampo Samaria. 8:26 Savua mala'eka Ruma manggahi zi 
la Filipus, "Wajo lampara! Lao lazopu aka ncai ma tuwu Yerusalem lavo 
Gaza." Ncai ede lingi. 8:27-28 Edempara la Filupus laona. Wakatu ede 
wara savua dou mavora asi Etiopia ma wunga lao dula aka dana ra rasana. 
Dou ede savua dou ma na'e vora ma su'u ra tunduna zi samenana ntau ra 
wara Kandake, sangaji siwe dana ra rasa Etiopia. Dou ede wa'ura laona 
aka Yerusalem zi nembakaina Ruma Hatalla ro ake wunga lao mbali kai 
karetana. Wunga dohona ade karetana ede sia bacana Buku Nabi Yesaya. 
8:29 Nggahi Roh Allah zi la Filipus, "Lao zenipu zi kareta ede." 8:30 
Ndazi la Filipus lao zenina zi kareta ede, edempara ringa va sia dou ede 
mabaca Buku Yesaya. Sozi va la Filipus zi sia, "Pa, savua loa ka'ao va Ita 
rabacata ede?" 8:31 Cambe va dou ede, "Vuneku loa ka'ao va nahu, 
nggara watisi wara dou ma ngoa kavaena zi nahu?" Edempara sia recena 
la Filipus ne'e ese karetana ro doho samana lavo sia. 8:32 Akeku ayat-ayat 
rabacana ede, "Sia vune jimba raranda zi sambele, vune ana jimba ma wati 


kave nggara guntisi kerena, ndedeku Sia wati nggahina kone sampu'u. 
8:33 Sia rakavawa ra katuna ro rakarawi kai wati adi. Nawa-Na zi wonto 
razi dunia ndazi kone savua dou rau ma loa ngoa rero mavoha londo ra 
mai-Na." 8:34 Dou Etiopia mana'e vora ede manggahi zi la Filipus, "Coba 
ngoa to'ipu zi nahu, couku ranggahi va nabi ake? Savua weki ndaina atao 
dou makalai?" 8:35 Edempara la Filipus tampu'u nuntu ra nggahina; sia 
kanina ayat-ayat ede zi tampu'ukaina ngoa ra kahabakaina Haba Mataho 
mavoha Ruma Isa zi dou mana'e vora ede. 8:36 Ziwoha ncai, siazoho 
rongga zi savua hizi ma wara oi. Nggahi dou mavora ede, "Tiopu ede 
wara oina! Au waliku madancihi zikandeu karasokaimu nahu?" 8:37 
Nggahi la Filipus, "Nggara imbi podasi Ita, Ita loa zikandeu karaso." 
"Nahu ka'imbi Ruma Isa Al Masih edezu Ana Ruma Hatalla," nggahi dou 
Etiopia mana'e vora ede. 8:38 Edempara kamidina kareta; edempara 
siazoho zuana, la Filipus ro dou mana'e vora ede, londona awa oi ro 
kandeu karaso va la Filipus sia. 8:39 Wakatu siazoho losana zi 01, weha 
va Roh Allah la Filipus tahizi ede. Dou Etiopia mana'e vora watizu edana 
sia wali. Kai neo adena dou mana'e vora ede lampa walina. 8:40 Wezi 
lalompa la Filipus wa'ura wara zi Asdod. Ro wakatu sia lampa walina, sia 
kahabana Haba Mataho mavoha Ruma Isa zi samenana kota sampe sia 
ronggana zi Kaisarea. 


9:1 Wunga wakatu ede la Saulus nane'eku kadahu ncau ro hadena dou-dou 
ma'imbi Ruma Isa. Sia laona zi dou mana'ekai imam-imam, 9:2 ro rahona 
sura kuasa zi laokaina zi dou-dou mana'ekai uma-uma sambeakai dou 
Yahudi zi Damsyik, loakuzu raka edasi va sia ta aka dou-dou ma imbi zi 
Ruma Isa, sia naloa wa'u ra leto siazoho ro wa'a siazoho aka Yerusalem. 
9:3 Wunga ade laona aka Damsyik, wakatu zenira lavo kota ede, wezi 
lalompa taroa ma ramai ta langi makalea heko la Saulus. 9:4 Sia mbo'ona 
awa dana edempara ringana savua eli manggahi zi sia, "Saulus, Saulus! 
Vavauku nggomi kancokikaimu Nahu?" 9:5 "Cou Ita?" sozi va la Saulus. 
Cambe va eli ede, "Nahu edezu Isa, rakancoki va nggomi. 9:6 Pala ake 
tu'ura ro lao lu'upu aka kota. Ta ede nggomi wara zi ngoa au zi pavua 
karawi va nggomi." 9:7 Dou-dou ma vatu sama lavo la Saulus wezi adena 


ndazi wati loa menana nggahi; vara siazoho ringana eli ede pala wati wara 
edana kone cou-cou rau. 9:8 Edempara la Saulus tu'u kizina ro henggana 
madana, pala wati loana eda au-au wali. Ndazi siazoho manenti rimana ro 
zandana sia lu'u aka Damsyik. 9:9 Tolu nai ntoina sia wati loana eda ro 
santoi ede sia wati ngaha atao nono podana. 9:10 Zi Damsyik wara savua 
dou ma'imbi Ruma Isa mangara la Ananias. Zi ade edana rangoa va Ruma, 
Ruma manggahi zi sia. Nggahi Ruma, "Ananias!" Cambe va la Ananias, 
"Io, mada, Ruma." 9:11 Nggahi Ruma, "Wajo laopura ake. Laopu aka 
uma la Yudas zi Ncai Marombo. Sozipu ta aka dou ma ngara la Saulus ma 
ramai razi kota Tarsus. Dou ede wunga do'ana, 9:12 ro zi ade edana 
rangoa va Ruma ede sia edana savua dou mone mangara la Ananias, 
mamai raka sia ro tohona rimana ese wawo sia loakuzu sia loa eda mbali." 
9:13 Cambe va la Ananias, "Ruma, mada wa'ura ringaku mboto dou 
manuntu mavoha dou ake, mapenti poda mavoha ela Ita rakancoki va dou 
ake zi Yerusalem. 9:14 Ro ake sia wa'ura mai ara ake kai ra'iji va dou-dou 
mana'ekai imam zimawa'u ra leto sara'ana dou ma imbi zi Ita." 9:15 Pala 
nggahi Ruma zi la Ananias, "Laompa! Vara Nahu mawa'ura kazale sia 
zimakarawi wea zi ru'u va Nahu, loakuzu sia ngoa ra kahabana mavoha 
Nahu zi bangsa-bangsa makalaina ma laina agama Yahudi ro zi sangaji- 
sangaji ro zi ela ra dou Israel rau. 9:16 Ro ndai Nahu zimaturu teina zi sia 
samenana susa ra ncoki zi pavua ju va sia vara Nahu." 9:17 Edempara la 
Ananias lao lalona aka uma ede ro tohona rima ese wawo la Saulus. "Cina 
Saulus," nggahi la Ananias, "Ruma Isa ra'eda va ndaimu zi woha ncai 
wakatu maimu ta ake, Siaku ma rakau mai ndaiku loakuzu loamu eda wali 
ro kuasakai va Roh Allah." 9:18 Wakatu ede wa'u wara vune fenta uta 
mahori weki zi mada la Saulus ro sia loana eda mbali. Ndazi sia tu'una, 
edempara zi kandeu karaso. 9:19 Ro sawa'u va nggori ngaha sia ndazi 
tenggo walina. La Saulus ngge'ena zi Damsyik lavo dou-dou ma'imbi zi 
Ruma Isa pila-pila nai ntoina. 9:20 Sia lao lalona aka uma-uma sambeakai 
ro tampu'una ngoa ra kahaba va one Ruma Isa edezu Ana Ruma Hatalla. 
9:21 Sara'ana dou namidi adena ringa la Saulus. Nggahi siazoho, "Savua 
laina sia ma zi Yerusalem mawa'ura hade sara'ana dou ma imbi zi Ruma 
Isa? Sia maina ta ake va ne'ena wa'u ra leto ro mawa'a siazoho zi dou-dou 


mana'ekai imam!" 9:22 Pala la Saulus nanaha tenggo pangaruna. Bukuti- 
bukuti ra nggahi va sia mavoha Ruma Isa nawancuku podana va one Ruma 
Isa edezu Sangaji Mambei salama, sampe dou-dou Yahudi ma ngge'e zi 
Damsyik wati loa walina tele. 9:23 Sawa'u va pila-pila nai ntoina dou-dou 
Yahudi mafakana ne'e hade la Saulus. 9:24 Pala mafaka siazoho navadeku 
va sia. Aimarai aimangazi siazoho mangenana zi taza lawa kota zimahade 
sia. 9:25 Pala zi savua aimangazi, dou-dou mavatu la Saulus maweha ao 
sia, edempara kalondona sia kai garanji kalalo ta tembo kota. 9:26 La 
Saulus laona aka Yerusalem, ro ta aka sia ngupana ncai zi kavorokaina 
weki lavo dou-dou ma'imbi zi Ruma Isa. Pala siazoho nadahuku zi sia, 
vara siazoho wati imbina va one sia wa'ura poda-poda imbi zi Ruma Isa. 
9:27 Edempara la Barnabas mai rakana sia, edempara lao wa'ana sia zi 
rasu-rasu. La Barnabas ngoana zi siazoho ravunena la Saulus edana Ruma 
zi woha ncai ro ravunena Ruma manuntu ra nggahi lavo sia. La Barnabas 
mangoa rauna mavoha ravunena la Saulus disana ngoa ra tei zi Damsyik 
kai ngara Ruma Isa. 9:28 Edempara la Saulus ngge'e lavona siazoho, ro 
disana hotoba kai ngara Ruma zi sara'ana dana ra rasa Yerusalem. 9:29 
Sia nuntu ra nggahina ro cence ncihina lavo dou-dou Yahudi rau ma nuntu 
kai bahasa Yunani, pala siazoho nane'eku hade sia. 9:30 Wakatu vade va 
dou-dou ma'imbi makalaina mavoha lampa rawi ede, siazoho lao wa'a 
pesona la Saulus aka Kaisarea. Edempara nggaduna sia aka Tarsus. 9:31 
Ndazi ela Ruma zi sara'ana Yudea, Galilea, ro Samaria wati wara ngango. 
Rabantu va Roh Allah, kai dahuna zi Ruma, ela-ela Ruma ede nanaha 
tenggo ro nanaha mboto. 9:32 La Petrus lao lampa rerona zi lao 
lambakaina ela-ela Ruma. Zisavua ainaina sia lao lambana ela RUMA ma 
ngge'e zi Lida. 9:33 Ta aka sia eda angi lavo savua dou mone mangara la 
Eneas, masupu made vinci ro wati loana tu'u zi hizi marukaina waru mba'a 
ntoina. 9:34 Nggahi la Petrus zi la Eneas, "Eneas, Ruma Isa Al Masih 
makatahona nggomi. Tu'ura ro kamocipu hizi marukaimu." Wakatu ede 
wa'u tu'u la Eneas. 9:35 Sara'a ela ra dou zi Lida ro Saron ma'edana la 
Eneas, edempara siazoho sara'ana warina weki ro imbina zi Ruma. 9:36 Zi 
Yope wara savua dou siwe mangara la Tabita. Sia savua dou ma imbi zi 
Ruma Isa. (Ngarana zi ade nggahi Yunani edezu la Dorkas aona maju.) 


Sia naca'u karawi au-aura mataho ro naca'u bantu dou-dou mancoki mori. 
9:37 Wakatu ede sia hina va supu edempara madena. Sawa'u va nggori 
kandeu timbana, sia toho wi! zi vili ma esena. 9:38 Rasa Yope wati ipi 
zo'ona lavo rasa Lida. Ndazi wakatu ringa va dou-dou ma'imbi Ruma Isa 
zi rasa Yope va one la Petrus wara zi rasa Lida, siazoho kauna zua dou 
lao raka la Petrus kai nggaduna nggahi ake, "Mai roci to'ipu ta ake." 9:39 
La Petrus tu'u lalona ro lao vatuna siazoho. Sawa'u va ronggana ta aka, sia 
lao wa'a va dou tavili ma esena. Sara'ana dou siwe mbaru mboha ta ede 
makahumbu zi la Petrus ro nangi salahona ro teina zi sia vaju-vaju ro 
jumba-jumba randa'u va la Dorkas zi ru'u va siazoho wakatu sia mbuipu 
morina. 9:40 Kau va la Petrus losa sara'a siazoho, edempara sia doho 
sujuna ro do'ana. Sawa'u va ede sia satandona zi timba la Dorkas ro 
nggahina, "Tabita, tu'ura!" Edempara la Dorkas henggana madana, ro 
wakatu eda va sia la Petrus, sia dohona. 9:41 Edempara la Petrus nentina 
rima ro bantuna sia tu'u kizi. Edempara la Petrus ouna dou-dou ma'imbi ta 
ede sama-sama lavo dou-dou siwe mbaru mboha ede, edempara zonggona 
la Dorkas ma wa'ura mori ede zi siazoho. 9:42 Haba mandazi ede wa'ura 
mbou zi sara'a rasa Yope, ndazi mboto dou ma'imbi zi Ruma Isa kai 
Sangaji Mambei salama siazoho. 9:43 La Petrus ngge'ena tahizi ede 
pila-pila nai wali zi uma dou mataki karaka huri ma ngara la Simon. 


10:1 Zi Kaisarea wara savua dou mone mangara la Kornelius. Sia navora 
kapten "Tentara Italia". 10:2 Sia dou ma dahu zi Ruma Hatalla ro sara'a 
iwa ra wekina nado'a nembaku Ruma Hatalla. Sia mboto bantuna dou-dou 
Yahudi ma ncoki mori, ro sia nado'a ncau zi Ruma Hatalla. 10:3 Zisavua 
ainaina kira-kira voe tolu aimarai sia eda kavaena rakatada va Ruma, 
savua mala'eka Ruma Hatalla mamai ro ouna sia, "Kornelius!" 10:4 
Kornelius ntandana zi mala'eka ede kai dahuna, edempara nggahina, "Io 
vuneta Ruma?" Cambe va mala'eka ede, "Do'amu ro ncera ra mbura 
ademu wa'ura tarima va Ruma Hatalla ro Ruma Hatalla nakawaraku 
nggomi. 10:5 Ake kaupu lao dou aka Yope ou la Simon ma ngara zondona 
la Simon Petrus. 10:6 Sia wunga ronggana zi uma dou mataki karaka huri 
mangara la Simon, ma ngge'e zi kengge moti." 10:7 Sawa'u va lao 


mala'eka manuntu lavo la Kornelius ede, ou va la Kornelius zua dou ada zi 
umana ro savua dou anggota tentara mataki jagana ma to'a. 10:8 Kornelius 
ngoana zi siazoho au ma wa'ura ndazi, edempara kauna siazoho lao aka 
Yope. 10:9 Vala aisanai, siazoho wunga ade lampakaina lao aka Yope ro 
ne'empara rongga, la Petrus ne'ena ese uma nane'e do'aku. 10:10 
Edempara sia nahizo podaku ro nane'e ngaha. Wunga ka'ambi wea ngaha 
ra nono, sia edana rakatada va Ruma. 10:11 Sia edana langi mahengga 
weki ro wara vune kaena ma lembo rakalondo ca'awa dunia, matero weki 
zi upa mbua padona. 10:12 Ta'adena wara mboto pahu binata ma'upa 
mbua ezi, sara'a pahu binata ma rama ro nasi-nasi daro. 10:13 Edempara 
wara eli manggahi zi sia, "Petrus, tu'ura! Sambelepu ro ngahapu!" 10:14 
Cambe va la Petrus, "Wati, Ruma! Watipu iuku la mada ngaha au-au ma 
haram atao najis." 10:15 Pala eli ede manggahi wali zi sia, "Au ranggahi 
va Ruma Hatalla halal, aina wi'ikai va nggomi ede haram." 10:16 Ra'eda 
ade rangoa va Ruma ede katada mbodana sampe tolu kali, edempara 
kaena ede hanta weki lao aka saroga. 10:17 La Petrus nadarura adena 
kananuna auku aona razi rakatada va Ruma ede. Wunga mbuipu la Petrus 
kananuna, dou-dou rakaukai va la Kornelius rakana uma la Simon ro 
siazoho wa'ura wara zi tando taza ncai. 10:18 Edempara siazoho ouna dou 
ro sozina, "Savua ta ake wara dou ma rongga, ma ngara la Simon Petrus?" 
10:19 Wunga mbuipu la Petrus usaha ncauna zi vadekaina auku aona ra 
eda ade rangoa va Ruma ede, nggahi Roh Allah zi sia, "Oe Petrus, wara 
tolu dou mawunga ngupa nggomi. 10:20 Wajo londo rocipu ro aina mbali 
mbua ademu vatumu siazoho, vara Nahu ma rakakai siazoho." 10:21 
Edempara la Petrus londona ro nggahina zi dou-dou ede, "Nahu dou 
rangupa va nggomizoho. Au maimu nggomizoho?" 10:22 Cambe va 
siazoho, "Io, Kapten Kornelius kakai madazoho mai ta ake. Sia dou ma 
taho ro nadahu zi Ruma Hatalla, ro nahoroma ipiku va sara'ana dou 
Yahudi. Savua mala'eka Ruma Hatalla makauna sia raho Ita maipu zi 
umana vara do'ana wa'ura cambe, sia rakau ringa ra kade'e au ranggahi va 
Ita zi sia." 10:23 Edempara la Petrus kauna siazoho lu'u maru wa'una ta 
ede. Vala aisanai la Petrus tu'una ro lao sama lavo siazoho. Pila-pila dou 
ma'imbi razi Yope vatu rauna. 10:24 Sanai sawa'u va ede siazoho 


ronggara aka Kaisarea. Ta aka siazoho wa'ura ngena va la Kornelius lavo 
iwa ra wekina ro lenga-lenga taho lavona ra'undana. 10:25 Wakatu rongga 
la Petrus, la Kornelius mai weha aona sia ro sujuna zi tando la Petrus. 
10:26 Pala la Petrus mabantuna sia tu'u kizi, edempara nggahina, "Tu'ura! 
Ndai nahu manusia rau." 10:27 Wunga mbuipu nuntuna lavo la Kornelius, 
la Petrus lu'una zi ade uma. Ta ede sia edana mboto dou makavoro weki. 
10:28 Edempara nggahi sia zi siazoho, "Ndai nggomizoho mavadeku va 
one dou Yahudi nakantaku va agamana mai lamba atao kavoro weki lavo 
dou-dou bangsa makalai. Pala Ruma Hatalla wa'ura katadana zi ndai nahu 
va one nahu wati loa wi'ikai najis atao haram zi cou-cou rau. 10:29 Vara 
ndedena wakatu nggomi kaumu nahu mai, nahu wati tani adeku mai. 
Ndazi ake nahu ne'eku vade vavauku kaukaimu mai nahu." 10:30 Cambe 
va la Kornelius, "Tolu nai ma wa'ura kalalo, kira-kira wakatu vune ake, 
mada wunga do'aku zi uma voe tolu aimambia. Wezi lalompa savua dou 
mone makizi zi tando mada. Kani ra lombo dou ede navura kancilo. 10:31 
Nggahi sia, 'Kornelius! Ruma Hatalla wa'ura ringana do'amu ro 
nakawaraku ncera ra mbura ademu. 10:32 Ndazi kaupu dou lao aka rasa 
Yope ou dou ma ngara la Simon Petrus. Sia wunga ronggana aka uma 
savua dou mataki karaka huri ma ngara la Simon; uma ede zi kengge 
moti.' 10:33 Vara ndedena mada kau rociku lao dou zima'ou Ita. Ro Ita 
taho poda ademu maimu ta ake. Ake madazoho sara'ana wa'ura kavoro 
weki ta ake zi tando Ruma Hatalla zimakade'e sara'ana rakaukai va Ruma 
Hatalla Ita ngoa zi madazoho." 10:34 Edempara nggahi la Petrus, "Ake 
nahu poda-poda kavadera va one Ruma Hatalla karawina zi samenana dou 
sama. 10:35 Dou ma dahu zi Ruma Hatalla ro karawina ma ncihi, dou ede 
natarimaku va Ruma Hatalla, wati kavaena sia bangsa au. 10:36 Cina ra 
angi wa'u vadeta isi haba rakarongga va Ruma Hatalla zi bangsa Israel. 
Haba ede edezu mavoha Haba Mataho mavoha dame kai ncai Ruma Isa 
Al Masih, edezu Ruma samenana dou. 10:37 Nggomizoho wa'ura vade au 
ma wa'ura ndazi zi samenana Yudea, edezu tampu'u zi Galilea sawa'u va 
kandeu karaso rakaukai va la Yahya. 10:38 Nggomizoho mavadeku va 
one Ruma Hatalla wa'ura kazalena Ruma Isa dou Nazaret ede ro mbeina zi 
Sia Roh Allah ro kuasa. Nggomizoho vade raumu va one Ruma Isa ede 


lao rerona zimakarawi mataho; Sia katahona sara'ana dou ra kuasakai va 
Ibilis, vara Ruma Hatalla mazende ra wa'ana Sia. 10:39 Nami akeku 
dou-dou ma wa'ura eda madamu samenana au-au rakarawi va Sia zi dana 
ra rasa dou Yahudi ro zi Yerusalem. Kone ade ndedena siazoho masalibna 
ro hadena Sia. 10:40 Pala zi ainain ma katolukaina Ruma Hatalla 
makamori mbalina Sia wali razi madena ro katadana Sia zi manusia; 10:41 
wati zi sara'ana dou, malaisi zi nami mpoampa ma wa'ura kazale ulu va 
Ruma Hatalla zimandazi sakasi-sakasi-Na: Nami ngaha ronono lavo Sia 
sawa'u va Sia mori mbali razi madena. 10:42 Ro Sia makauna nami ngoa 
ra kahaba Haba Mataho ede zi dou-dou ro mambei sakasi va one Siaku 
rahanta va Ruma Hatalla zimandazi Hakim zi ru'u va dou-dou mambuipu 
mori ro zi ru'u va dou-dou ma wa'ura made. 10:43 Sara'ana nabi-nabi 
manuntu mavoha Sia. Nggahi siazoho va one sara'ana dou ma imbi zi 
Ruma Isa, zikangampu wea dosana kai kuasa ma ramai ta Ruma Isa." 
10:44 Wunga mbuipu la Petrus nuntu ra nggahina, Roh Allah londo ro 
kuasakaina zi sara'ana dou-dou ma ringa haba ede. 10:45 Dou-dou Yahudi 
ma imbi zi Ruma Isa ro lao vatuna la Petrus razi Yope, sara'ana dou midi 
adena eda Ruma Hatalla mambei rauna Roh-Na zi dou-dou bangsa 
makalai ma laina Yahudi. 10:46 Vara ringa va siazoho dou-dou ede 
manuntu ra nggahi kai mboto pahu nggahi ro maroi ra wadi na'e ra ntoru 
Ruma Hatalla. Edempara nggahi la Petrus, 10:47 "Tatiopu, dou-dou ake 
wa'ura rakana Roh Allah vune ndaita. Ndazi savua naloa dou kanta rero 
siazoho zi kandeu karaso kai 01?" 10:48 Edempara la Petrus kauna 
siazoho zi kandeu karaso kai ngara Ruma Isa Al Masih. Sawa'u va ede 
raho va siazoho loakuzu la Petrus ngge'e lavo siazoho pila-pila nai wali 
ntoina. 


11:1 Rasu-rasu ro dou-dou ma imbi zi sara'a Yudea ringana va one 
dou-dou laina agama Yahudi wa'ura tarima rauna nggahi ra eli Ruma 
Hatalla. 11:2 Edempara wakatu lao la Petrus aka Yerusalem, dou-dou 
Yahudi ma wa'ura imbi ede, makancara la Petrus. 11:3 Nggahi siazoho, 
"Vavau nggomi laokaimu aka uma dou-dou ma watipu rasuna? Nggomi 
manaha ngaha sama rauku lavo siazoho!" 11:4 Vara ndedena la Petrus 


ngoa kavaena zi siazoho samenana ma wa'ura ndazi, tampu'u aipu saramba 
wa'una. Nggahi la Petrus, 11:5 "Nahu wunga do'aku zi kota Yope, 
edempara eda va nahu zi ade nifiku rangoa va Ruma. Nahu edaku wara 
ma vune sando'o kaena ma lembo rakalondo ese langi, matero weki zi upa 
mbua padona, edempara midina zi kompe nahu. 11:6 Wakatu tio kavae va 
nahu tazeina, nahu edaku binata-binata ma'upa mbua ezi, binata-binata 
daro, binata-binata ma rama ro nasi-nasi daro. 11:7 Edempara ringa va 
nahu savua eli manggahi zi nahu, 'Wajo tu'ura, Petrus! Sambelepu ede ro 
ngahapu!' 11:8 Pala cambe va nahu, 'Wati, Ruma! Watipu iu va mada 
ngaha ma haram ro manajis.' 11:9 Pala eli ede nggahi walina razi langi, 
'Au-au rawa'u nggahi va Ruma Hatalla halal aina nggahimu haram.' 11:10 
Eda va nahu lampa rawi ede sampe tolu kali ro cumpukaina sara'ana hanta 
mbali aka saroga. 11:11 Ncihi ncao wakatu ede rau tolu dou Kaisarea, ma 
mai weha ao nahu wontu zi uma raronggakai nahu. 11:12 Edempara kau 
va Roh Allah nahu lao sama lavo siazoho kai wati mbali mbua adeku. Ini 
dou cina ra angi ake rau vatuna nahu lao aka Kaisarea, ro nami sara'ana 
lu'u zi ade uma la Kornelius. 11:13 Edempara la Kornelius ngoana zi nami 
ravunena sia edana savua mala'eka makizi zi umana ro nggahina, 'Kaupu 
dou lao aka Yope zima'ou savua dou mone ma ngara la Simon Petrus. 
11:14 Sia zimakaronggana zi nggomi haba zimambei salama nggomi ro 
iwa ra wekimu.' 11:15 Ro zi wakatu nahu tampuu nuntu ra nggahi ndede," 
ndedeku la Petrus tuwuna nuntu ra nggahina, "Roh Allah maina zi siazoho, 
sama vune ma ndazi zi ndai ntoina aipu sarambana. 11:16 Edempara 
kawara va nahu, Ruma maparana nggahina, 'Yahya makandeu karaso kai 
oi, pala nggomizoho zi kandeu karaso kai Roh Allah.' 11:17 Ndazi ncihi 
poda Ruma Hatalla nambei rauku zi dou-dou ma wati agama Yahudi ede, 
mbeina ma sama rambei va Sia zi ndai aipu wakatu ndai imbi zi Ruma Isa 
Al Masih. Vara ndedena, wati lu'ukai va aka nahu kantaku Ruma Hatalla!" 
11:18 Sawa'u va ringana ede, siazoho wati tele walina. Edempara siazoho 
roi ra wadina Ruma Hatalla. Nggahi siazoho, "Nggara ndedesi, dou-dou 
malaina dou Yahudi zi mbei rau wakatu va Ruma Hatalla zi tobakaina razi 
dosa ro kananu katahona mori masapodakaina!" 11:19 Sawa'u va hade la 
Stefanus, dou-dou ma imbi zi Ruma Isa tampu'ura zi coco rero va dou, 


ndazina siazoho mbari mbura rero. Wara ma rai sampe aka Fenisia, ro 
wara rau ma rai sampe aka Siprus ro Antiokhia. Siazoho ngoa ra kahabana 
haba ma ramai ta Ruma Hatalla zi ru'u va dou-dou Yahudi mpoa. 11:20 
Pala zi ade dou-dou ma'imbi ede, edezu dou-dou Siprus ro Kirene, wara 
rau dou-dou ma lao aka Antiokhia ro ngoa ra kahabana Haba Mataho 
mavoha Ruma Isa ede zi dou-dou malaina agama Yahudi rau. 11:21 
Kuasa Ruma wara zi siazoho ndazina mboto dou mandazi imbi ro 
zonggona weki ndaina zi Ruma. 11:22 Nuntu ra nggahi mavoha mandazi 
ake rongga rau zi ela Ruma zi Yerusalem. Ndazi siazoho nggaduna la 
Barnabas aka Antiokhia. 11:23 Ro wakatu la Barnabas rongga ta aka, ro 
edana ravune Ruma Hatalla mambei bareka zi dou-dou ede, sia na'ipiku 
neo adena. Edempara sia rahona zi siazoho loakuzu poda-poda to'ana zi 
Ruma. 11:24 La Barnabas ake dou ma taho ade ro kuasakai va Roh Allah 
ro na'imbi podaku zi Ruma ndazina mboto dou mavatu Ruma. 11:25 
Edempara la Barnabas lao ngupana la Saulus aka Tarsus. 11:26 Sawa'u va 
eda angi lavo la Saulus, sia wa'ana la Saulus aka Antiokhia ro samba'a 
siazoho kavorona weki lavo ela Al Masih ta aka ro ngoa ra tei salahona 
dou mamboto. Zi Antiokhia edeku dou-dou ma imbi zi Ruma Isa 
zimasarambakaina pehe kai dou-dou ela Al Masih. 11:27 Wakatu ede 
wara pila-pila dou nabi ma ramai razi Yerusalem lao aka Antiokhia. 11:28 
Zi ade wekina wara savua dou mangara Agabus. Kai rundu va Roh Allah 
sia karonggana nggahi Ruma Hatalla va one zi sara'a dunia zi mandazi 
wakatu sarahizo ma ipi poda. (Ro lampa rawi ede poda ndazina aipu 
wakatu parenta va Kaisar Klaudius.) 11:29 Ndazi Samenana dou ma'imbi 
Ruma Isa ede kasamana weki bantu zi paralu va cina ra angi ma ngge'e zi 
Yudea; cua-cua nggadu ve zi wa'una. 11:30 Rakasamakai weki ede 
kalampa rau, edempara la Barnabas ro la Saulus rakakai va siazoho 
zimalao otona rabantu ede zi dou-dou mana'ekai ela Ruma. 


12:1 Zi ade wakatu ede rau Sangaji Herodes tampu'ura kancokina 
anggota-anggota ela Ruma. 12:2 Kai rakaukai va sia, la Yakub sa'e la 
Yahya rahade kai peda. 12:3 Wakatu eda va Herodes va one ruku ra 
rawina ede nakasanaku ade dou-dou Yahudi, sia karawi walina vune ede; 


sia kauna dou wa'u ra leto la Petrus rau. Lampa rawi ede ndazina wakatu 
Aruraja Roti Mawati ntau Vuha. 12:4 Sawa'u va wa'u ra leto, la Petrus 
kalu'u ade uma bui. Upa regu tentara rakaukai jaga la Petrus ta ede -- 
cua-cua regu wara upa dou anggota tentara. Sawa'u va nggori aruraja 
Paskah, ede ampona paresa la Petrus zi tando ela ra dou. 12:5 Ndazi la 
Petrus tau zi uma bui; pala anggota-anggota ela Ruma nado'a ncauku kai 
adena mapoda-poda zi Ruma Hatalla zi ru'u va la Petrus. 12:6 
Zi'aimangazi sawatipu Herodes lao wa'ana la Petrus aka tando ela ra dou, 
la Petrus maru randante kai zua mbua rante rahapi va zua dou tentara 
majagana. Zitaza uma bui, wara dou-dou majaga rauna. 12:7 Wezi 
lalompa mala'eka Ruma makizi ta ede ro savua taroa makancilo zi ade 
kama uma bui ede. Mala'eka ede kazo-kazona la Petrus sampe tu'ukaina. 
Edempara nggahi mala'eka ede, "Oe, tu'u rocipu!" Wakatu ede wa'u mavu 
rante vesi zi rima la Petrus. 12:8 Sawa'u va ede nggahi mala'eka ede, 
"Kanipu kani ra lombomu ro zikipu ai sapatumu." Ndazi la Petrus kanina 
vaju ro zikina ai sapatuna. Edempara nggahi wali mala'eka ede, "Kanipu 
Jumbamu ro lampa vatupu nahu." 12:9 Edempara la Petrus lampa vatuna 
mala'eka ede losa razi ade uma bui. Pala la Petrus wati kawarana weki va 
one au ma wunga karawi va mala'eka ede edezu poda-poda ndazina. Kacai 
va la Petrus ede edezu ra'eda ade nifina. 12:10 Wakatu siazoho kalalona 
hizi jagakai masaramba ro makazuana, siazoho rakara zi taza vesi, ma ne'e 
laokai aka kota. Taza ede hengga weki ndaina, edempara siazoho losana 
ro lampana aka ncai makarombo. Wezi lalompa mala'eka ede tu'u wi'ina la 
Petrus. 12:11 Sawa'u va ede la Petrus ampona kawara weki au ma wa'ura 
ndazi zi weki sia, edempara nggahi sia, "Ake nahu wa'ura vadeku va one 
Ruma poda-poda wa'ura nggaduna mala'eka-Na zi horikaina nahu ade 
kuasa kai Herodes ro zi samenana au-au zi ne'e karawi va bangsa Yahudi 
zi nahu." 12:12 Sawa'u va kawarana weki zi lampa rawi ede, la Petrus 
laona aka uma la Maria, ina la Yahya ma zipehekai rau Markus. Ta ede 
mboto dou makavoro weki mawunga do'a. 12:13 Toke va la Petrus taza 
ma'arina, edempara savua dou ada siwe mangara la Rode, mai zimahengga 
taza. 12:14 Sia napata laloku eli la Petrus. Vara neo adena, sia rai lu'u 
mbali rocina watipu henggana taza, edempara ngoana zi dou-dou ta ede va 


one la Petrus wara ta ari lua. 12:15 "Nggomi maringuku!" nggahi va 
siazoho. Pala la Rode nateleku va one ede poda-poda la Petrus. Edempara 
nggahi siazoho, "Ede mala'ekana!" 12:16 Wakatu ede la Petrus nanaha 
toke ntuwuku taza. Edempara wakatu hengga va siazoho taza, ro edana la 
Petrus siazoho namidi poda adena. 12:17 La Petrus mbeina isara kai 
rimana loakuzu siazoho aina kana'e eli, edempara sia ngoana ravunena 
Ruma wa'a kalosana sia ade uma bui. Edempara nggahi sia, "Ngoapu 
lampa rawi ake zi la Yakub ro zi cina ra angi makalai rauna." Sawa'u va 
ede la Petrus tu'u wi'ina hizi ede ro laona aka hizi makalai. 12:18 Vala 
aimasizi ndazi ngango zi ade weki tentara majaga. Siazoho darura poda 
adena mavoha au ma wa'ura ndazi zi la Petrus. 12:19 Edempara kau va 
Herodes dou lao ngupa la Petrus, pala siazoho wati rakana eda sia. Ndazi 
Herodes kauna dou loakuzu sozi dou-dou majaga ede sawa'u va ede zi 
hade. Sawa'u va ede Herodes lao tu'u wīi'ina Yudea ro ngge'ena pila-pila 
wakatu ntoma zi Kaisarea. 12:20 Herodes na'ipi podaku mbanina zi 
dou-dou Tirus ro Sidon. Vara ndedena siazoho sama-sama mai satandona 
zi sia. Sarambakaina siazoho siwina la Blastus mana'ekai asi Herodes, 
ndazina sia horuna siazoho. Edempara siazoho lao satandona Herodes, 
edempara rahona zi angikai, vara dana ra rasa siazoho namori zi ngaha ra 
nono razi dana ra rasa Herodes. 12:21 Zisavua ainaina ma wa'ura 
katantukai, Herodes kanina kani ra lombo sangaji kaina edempara dohona 
zi kadera sangaji ro tampu'una padato zi tando ela ra dou. 12:22 Ela ra 
dou ma wunga kade'e ro ringa mena ede nggahi kana'ena, "Ake eli dewa, 
laina eli manusia!" 12:23 Wakatu ede wa'u mala'eka Ruma topana 
Herodes, vara sia wati horomana zi Ruma Hatalla. Herodes ngaha va koli 
edempara madena. 12:24 Edempara nggahi ra eli Ruma Hatalla nanaha 
mbou rero ro nanaha tenggo. 12:25 Sawa'u va la Barnabas ro la Saulus 
kanggorina taki ra puta siazoho, siazoho lao dulana razi Yerusalem kai 
wa'ana la Yahya Markus sama-sama lavo siazoho. 


13:1 Zi ade ela Ruma zi Antiokhia wara nabi-nabi ro guru-guru, edezu la 
Barnabas, la Simeon zi tangarakai la Me'e, la Lukius dou Kirene, la 
Menahem rakana'e sama lavo Sangaji Herodes, ro la Saulus. 13:2 Wakatu 


siazoho wunga sambeana zi Ruma ro puasa, nggahi Roh Allah zi siazoho, 
"Kazalepu la Barnabas ro la Saulus zi ru'u va Nahu mpoampa, loakuzu 
siazoho karawina rawi rawa'ura katantu va Nahu zi ru'u va siazoho." 13:3 
Sawa'u va nggori puasa ro do'ana siazoho tohona rima ese wawo la 
Barnabas ro la Saulus edempara nggaduna siazoho zuana ede. 13:4 Vara 
ranggadu va Roh Allah, la Barnabas ro la Saulus lao aka Seleukia. Razi 
Seleukia siazoho loja lao aka Siprus. 13:5 Wakatu rongga aka Salamis, 
siazoho karonggana nggahi ra eli Ruma Hatalla zi uma-uma sambeakai 
dou Yahudi. La Yahya Markus mabantuna siazoho ade lampa ra laokaina. 
13:6 Sara'a pulau ede lampa kalili rero va siazoho sampe aka Pafos. Ta 
aka siazoho eda angi lavo savua dou Yahudi, mangara la Bar Yesus. Sia 
dou mataki sihi makanahu weki nabi. 13:7 Sergius Paulus, gubernu pulau 
ede edezu soba zenina lavo dou mataki sihi ede. Gubernu ede edezu savua 
dou maloa timba ra lemba. Sia ouna la Barnabas ro la Saulus vara sia 
nane'eku ringa nggahi ra eli Ruma Hatalla. 13:8 Pala la Barnabas ro la 
Saulus wati ca'u va la Elimas dou maloa sihi ede, vara la Elimas (edeku 
ngarana ade nggahi Yunani) ngupana ncai loakuzu gubernu ede ai to'ina 
imbi zi Ruma Isa. 13:9 Pala la Saulus -- ma zipehekai la Paulus -- ra 
kuasakai va Roh Allah, ndazina sia tio kavaena dou maloa sihi ede, 13:10 
edempara nggahina, "Oe, dou mana'e kukukeko, nggomi madavae! 
Nggomi musu samenana ma taho. Vavauku nggomi wati ne'ekaimu 
dengga ka'iha rania Ruma Hatalla zimakasalama manusia? 13:11 Ake 
tiopu, Ruma zimahukumna nggomi! Nggomi zimandazi mbuda, sampe 
nggomi wati loamu eda wali taroa liro samporo wakatu." Wakatu ede 
wa'u la Elimas iuna wara apu ma me'e mavonto madana, ndazina sia lampa 
zaro ngupana dou zimazandana. 13:12 Wakatu eda va gubernu ede au ma 
wa'ura ndazi, sia imbina zi Ruma Isa, vara sia na'ipiku ca'una zi ngoa ra tei 
mavoha Ruma. 13:13 Razi Pafos, la Paulus ro lengazohona lojana lao aka 
Perga zi Pamfilia. Ta ede la Yahya Markus tu'u wi'ina siazoho, edempara 
dula mbali aka Yerusalem. 13:14 Razi Perga, siazoho lampa ra lao walina 
lao aka Antiokhia zi Pisidia, edempara zi ainaina Sabat siazoho lao 
dohona zi ade uma sambeakai. 13:15 Sawa'u va baca wea Buku Musa ro 
Buku Nabi-nabi, dou-dou mana'ekaina uma sambea ede kauna sozi dou zi 


la Paulus ro lengazohona, "Cina ra angi, nggara warasi zi ngoa ra teimu zi 
ru'u va dou-dou ake, dozoku takaronggapu ngoa ra tei ede." 13:16 La 
Paulus kizi lalona, edempara mbeina isara kai rimana, edempara nggahina, 
"Cina ra angiku bangsa Israel ro samenana cina ra angi ma kalaina mawara 
ta ake ma to'a zi Ruma Hatalla! Coba taringa ra kade'epu nggahi ra eli 
nahu: 13:17 Ruma Hatalla dou bangsa Israel wa'ura kazalena wa'i ra waro 
ndaita, ro kandazina bangsa ake bangsa ma na'e aipu wakatu siazoho 
ngge'ena zi Mesir kai dou lai rasa. Edempara kai kuasana ma na'e ra ntoru 
Ruma Hatalla wa'a kalosana siazoho zi Mesir. 13:18 Sia nasabaku zi ruku 
ra rawi siazoho zi so sarae upa mpuru mba'a ntoina. 13:19 Pidu mbua 
bangsa kaleli va Sia zi dana ra rasa Kana'an zi cengga-cenggakaina dana ra 
rasa ede zi ru'u va bangsa Israel loakuzu bangsa ede zimandazi ntau 
siazoho. 13:20 Sara'ana ede ndazina 450 mba'a ntoina. Sawa'u va cengga 
dana ra rasa Kana'an ede, Ruma Hatalla mbeina zi siazoho hakim-hakim. 
Hakim macumpukaina edezu Nabi Samuel 13:21 Edempara siazoho 
rahona savua dou sangaji. Ruma Hatalla mbeina zi siazoho la Saul ana la 
Kis razi suku bangsa Benyamin zimandazi sangaji siazoho upa mpuru 
mba'a ntoina. 13:22 Sawa'u va Ruma Hatalla kalondona vora sia, Ruma 
Hatalla hantana la Daud zimandazi sangaji siazoho. Ro akeku ra nggahi va 
Ruma Hatalla mavoha la Daud, 'Nahu wa'ura rakaku la Daud ana la Isai 
ede savua dou makasana wea ade-Ku. Siaku dou zimakarawina rakane'e 
va Nahu.' 13:23 Razi londo ra mai la Daud edeku Ruma Hatalla 
masadiana zi ru'u va bangsa Israel savua dou Sangaji Mambei salama, 
vune rasake-Na. Ro Ruma Isa edeku Sangaji Mambei salama ede. 13:24 
Sawatipu Ruma Isa kalampana taki ra puta-Na, la Yahya wa'ura nggahina 
zi dou-dou Israel loakuzu siazoho tobana razi dosa-dosa siazoho ro zi 
kandeu karaso. 13:25 Ro zenimpara cumpukai karawina, nggahi la Yahya 
zi dou-dou, 'Couku nahu ake nggahi va nggomizoho? Nahu laina Dou ra 
ngena va nggomizoho. Kawarapu, Dou ede zimamai sawa'u va nahu; kone 
zimahengga wea sapatu-Na nahu wati patuna.' 13:26 Cina ra angi londo ra 
mai Ibrahim, ro sara'ana cina ra angi ma kalaina ta ake ma to'a zi Ruma 
Hatalla! Ruma Hatalla wa'ura nggaduna zi ndai haba makasalama ede; 
13:27 vara dou-dou ma ngge'e zi Yerusalem ro dou-dou mana'ekaina 


siazoho wati kawarana weki va one Siaku mambei salama ede. Siazoho 
wati loana ka'ao ngoa ra tei va nabi-nabi ra baca wea zi sanikina ainaina 
Sabat, ndazina siazoho hukumna Ruma Isa. Pala justru kai karawina vune 
ede siazoho makandazina va one au rakarongga va Ruma zi ade nifi 
nabi-nabi ede zimandazi. 13:28 Konena siazoho wati loana raka eda au-au 
rau zi Sia ma patu zi vavu kai hukuma made, pala siazoho rahona zi 
Pilatus loakuzu Sia zi hade. 13:29 Ro sawa'u va siazoho kanggori sara'a 
karawina vune ra tunti ade Alkitab mavoha Sia, siazoho kalondona 
timba-Na zi haju salib, edempara toho wina Sia zi ade rade. 13:30 Pala 
Ruma Hatalla makamori mbali-Na razi madena. 13:31 Edempara pila-pila 
nai ntoina Sia mai katadana weki zi dou-dou ma wa'ura mai lavo Sia razi 
Galilea lao aka Yerusalem. Siazoho edeku ma wunga ake mandazi sakasi- 
sakasi zi ru'u va Sia zi bangsa Israel. 13:32 Ndazi, ake nami 
makaronggana Haba Mataho ede zi ru'u va nggomizoho: Au ma wa'ura 
sake va Ruma Hatalla zi wa'i ra waro ndai, 13:33 ede wa'ura karawi va 
Sia zi ndai kai kamori mbalina Ruma Isa razi madekaina. Vara ade Zabur 
ma kazuakaina wara ra tunti, 'Nggomiku Ana-Ku, zi ainaina ake Nahu 
wa'ura ndazi Ama-Mu.' 13:34 Ruma Hatalla wa'ura kamori mbalina Sia 
razi madekaina. Ake Sia wati zima'iu wali made zi ade rade. Mavoha 
lampa rawi ede nggahi Ruma Hatalla, 'Nahu zimambei Nggomi sake 
maraso ro Nahu wati zima'ingkana, ma wa'ura sake va Nahu zi la Daud.' 
13:35 Ndede rau zi ade ayat makalai nggahina, 'Nggomi wati co'omu 
Ada-Mu ma to'a ede mbai zi ade rade.' 13:36 La Daud wa'ura made ro zi 
umbu rau sama-sama lavo wa'i ra warona, sawa'u va sia karawina au 
rakaukai zi sia va Ruma Hatalla. Timba la Daud rau wa'ura leli mpoi 
sara'ana. 13:37 Pala Ruma Isa, rakamori mbali va Ruma Hatalla zi ade 
madekaina, Ruma Isa ede wati leli cumpuna. 13:38-39 Vara ndedena cina 
ra angi, pavuapu nggomizoho vademu va one kai Ruma Isa ake haba 
mavoha kangampu wea dosa zi ngoa ra kahaba zi nggomizoho; 
nggomizoho pavuapu vademu va one sanikina dou ma imbi zi Sia, zi hori 
wea sara'a dosana ma wati loa fura kai ncai parenta Ruma Hatalla 
rakarongga va la Musa. 13:40 Vara ndedena nggomizoho pavuapu tio 
kavaemu, ai to'ina ndazina zi nggomizoho au ranggahi va nabi-nabi ake, 


13:41 'Kade'e kavaepu, oe nggomizoho ma ca'u kavawa ra katuna! 
Nggomizoho zi midi ademu, edempara mademu! va one jamana ake 
wunga wara zi karawi va Nahu ma ndai nggomizoho wati zima'imbina, 
konena wara dou mangoa kavaena zi nggomizoho.'" 13:42 Wakatu la 
Paulus ro la Barnabas tu'u wi'ina uma sambeakai ede, dou-dou zi uma 
sambeakai ede rahona zi siazoho mai wali zi ainaina Sabat makento, 
zimangoa kavae walina mavoha lampa rawi ede. 13:43 Sawa'u va losa 
dou-dou zi ade uma sambeakai ede, la Paulus ro la Barnabas lampa vatu 
va dou Yahudi mamboto ro dou bangsa makalai ma wa'ura lu'u agama 
Yahudi. Edempara rasu-rasu ede ngoa ra tei katahona siazoho loakuzu 
siazoho w'i kai weki ntuwuna zi rahama Ruma Hatalla. 13:44 Zī'ainaina 
Sabat makentona ede, ne'empara sara'ana dou zi kota ede, mai kade'ena 
nggahi ra eli Ruma. 13:45 Wakatu eda va dou-dou Yahudi dou mamboto 
ede, siazoho na'ipiku hiana adena. Siazoho kavawa ra katunana la Paulus 
ro wati ca'una kade'e zi sara'a ranggahina. 13:46 Pala kai ipi disa wali la 
Paulus ro la Barnabas nuntu ntirina. Nggahi siazoho, "Nggahi ra eli Ruma 
Hatalla pavuaku zikarongga ulu zi nggomizoho. Pala vara nggomizoho 
wati ne'emu tarimana, nggomizoho wa'ura katantu va ndaimu va one 
nggomizoho wati patuna matarima mori masapodakaina ro ma'ederahizi. 
Ro ake nami matu'u wi'i nggomizoho ro lao aka bangsa makalai. 13:47 
Vara akeku rakaukai va Ruma zi nami; nggahi Ruma, 'Nahu mawa'ura 
katantuna nggomi zimandazi taroa zi ru'u va dou-dou bangsa makalai ma 
laina Yahudi, loakuzu nggomizoho kamaimu salama zi ru'u va sara'ana 
bangsa.'" 13:48 Wakatu dou-dou bangsa makalaina ma laina Yahudi 
ringana ede, siazoho na'ipiku neo adena, edempara roi ra wadina zi nggahi 
ra eli Ruma. Ro dou-dou ma wa'ura katantu va Ruma Hatalla zimaraka 
mori masapodakaina ro ma'ederahizi, dou-dou ede na'imbiku. 13:49 
Nggahi ra eli Ruma mbou rero tave-ve rau zi samenana dana ra rasa ede. 
13:50 Pala dou-dou mana'ekai kota ede ro dou-dou siwe zi kalompo 
dou-dou mana'e vora ma dahu zi Ruma Hatalla, sazu'u va dou-dou Yahudi. 
Siazoho kamaina musu va dou zi la Paulus ro la Barnabas, ro katesana 
siazoho zuana razi dana ra rasa ede. 13:51 Ndazi rasu-rasu ede furana 
kaluvu zi ezi siazoho zi tando dou-dou ede zi kawarakaina, edempara 


laona aka Ikonium. 13:52 Dou-dou ma'imbi zi Antiokhia na'ipiku neo 
adena ro kuasakai va Roh Allah. 


14:1 La Paulus ro Barnabas na'iuku lampa rawi ma sama zi Ikonium. 
Siazoho lao rauna aka uma sambeakai Yahudi ro caru lao nuntu ra 
nggahina ndazina mboto dou Yahudi ro malaina Yahudi ndazi imbi zi 
Ruma Isa. 14:2 Pala dou-dou Yahudi ma wati ngawa imbi, nasazu'uku 
dou-dou malaina Yahudi, ndazi siazoho nakamaiku iha ade zi dou-dou ma 
imbi zi Ruma Isa. 14:3 Vara ndedena la Paulus ro la Barnabas ngge'e 
ntoina ta ede. Ro kai disana siazoho nuntu ra nggahi mavoha Ruma. Ndazi 
Ruma rau mabukutina va one haba siazoho mavoha meci ra ca'u-Na ede 
napodaku; Sia mbeina zi siazoho kuasa zimakarawina lampa rawi-lampa 
rawi mavisa ra guna ro lampa rawi-lampa rawi maheba poda. 14:4 Pala 
dou-dou zi kota ede wati ncihi ncao angi zi savua ro ma kalaina; wara ma 
horu dou-dou Yahudi ro wara mahoru rasu-rasu ede. 14:5 Edempara 
dou-dou Yahudi lavo dou-dou mana'ekaina sama-sama lavo dou-dou 
malaina Yahudi makasama weki ne'e kancoki ro mane'e tova kai wadu 
rasu-rasu ede. 14:6 Pala rasu-rasu ede navadeku zimandazi ede, edempara 
lao pesona weki aka Listra ro Derbe, edezu kota-kota zi Likaonia, ro zi 
dana ra rasa zi kompe ra peina. 14:7 Ta aka siazoho ngoa ra kahaba 
walina Haba Mataho ede. 14:8 Zi Listra waraku savua dou mone ma 
made vinci ezina ra tampu'u aipu wara wa'una, ndazina sia watipu iuna loa 
lampa, vara ezina na'ipiku romena. 14:9 Ta aka dou ede doho kade'ena 
nggahi ra eli la Paulus. La Paulus na'edaku vara dou ede na'imbiku ro vara 
ndedena sia loa zi kataho wea supuna. Edempara la Paulus ntanda kavaena 
sia 14:10 ro kai eli ma na'e nggahi la Paulus, "Kizi mpendera!" Dou ede 
tu'u nggoncu kizina edempara lampana. 14:11 Wakatu eda va dou 
mamboto au rakarawi va la Paulus, siazoho kanggicana kai nggahi 
Likaonia, "Dewa-dewa wa'ura londona zi dunia kai pahu manusia." 14:12 
Edempara la Barnabas tangarakai va siazoho Zeus, ro la Paulus tangarakai 
va siazoho Hermes, vara siaku ma nuntu ra nggahi. 14:13 Imam makarawi 
zi hizi sambeakai Dewa Zeus ma wara zi tando kota, mai wa'ana capi-capi 
rangga ro vunga-vunga aka taza lawa kota. Sia nane'eku vatu lavo dou 


mamboto ede ne'e zonggo ra mbei koroba zi rasu-rasu ede. 14:14 Wakatu 
la Barnabas ro la Paulus ringana au zi ne'e karawi va dou-dou ede, siazoho 
sipa-sipana kani ra lombona ro rai salahona lao aka woha dou mamboto 
ede, edempara kanggicana, 14:15 "Oe, vavauku karawi kai va 
nggomizoho ake? Nami ake manusia rau vune nggomizoho! Nami waramu 
ta ake zimangoa ra kahaba Haba Mataho zi nggomizoho loakuzu 
nggomizoho pakimu lampa rawi-lampa rawi ma wati wara onena ake ro 
maipu zi Ruma Hatalla ma mori, makandazina langi ro dana ro moti ro 
sara'ana ma wara tazeina. 14:16 Aipu wakatu ntoina Ruma Hatalla co'ona 
bangsa-bangsa mori vatu rakane'e ndai siazoho. 14:17 Pala Sia wati nefana 
mbei bukuti-bukuti mavoha weki ndai-Na, edezu kai karawina mataho. Sia 
mbeina ura razi langi ro hasi dana zi wakatu oruna. Sia mbema zi 
nggomizoho ngaha ra nono ro kasana weana ademu." 14:18 Pala kai 
nggahi ra eli ede mbuipu nggonggi rauna rasu-rasu ede tapana dou-dou 
ede mazonggo ra mbei koroba zi siazoho. 14:19 Pila-pila dou Yahudi ma 
mai razi Listra razi Antiokhia zi Pisidia ro razi Ikonium mapangaruna 
dou-dou mamboto ede ndazina dou mamboto ede mahoruna siazoho. 
Siazoho tovana la Paulus kai wadu, edempara randa kalosana sia ari mai 
va kota. Kacai va siazoho sia wa'ura made, 14:20 pala wakatu dou-dou 
ma imbi ta ede makizi hekona, sia tu'una ro lu'u mbalina aka kota. Vala 
aisanai sia laona aka Derbe sama-sama lavo la Barnabas. 14:21 Zi Derbe, 
la Paulus ro la Barnabas ngoa ra kahabana Haba Mataho ede ro mboto 
dou mandazi imbi zi Ruma Isa. Sawa'u va ede siazoho dula mbalina aka 
Listra, edempara laona aka Ikonium, edempara laona aka Antiokhia zi 
Pisidia. 14:22 Zi kota-kota ede siazoho katenggona ade dou-dou mavatu 
Ruma Isa ro ngoa ra tei katahona siazoho loakuzu siazoho ngge'empa 
imbina zi Ruma Isa. "Ndai pavuaku mboto iu susa ra ncoki ulu wa'u, 
ampona ndai loa iu mori sana zi Karaja'an Allah," ndedeku rasu-rasu ede 
ngoa ra teina zi dou-dou ma'imbi zi Ruma Isa zi kota-kota ede. 14:23 Ro 
zi sanikina ela Ruma, la Paulus ro la Barnabas hantana dou-dou 
mana'ekaina zi ru'u va ela Ruma ede. Edempara kai do'a ro puasana, 
siazoho zonggona dou-dou mana'ekaina ede zi Ruma ra imbikai va 
siazoho ede. 14:24 Sawa'u va ede la Paulus ro la Barnabas lampa lao 


walina, siazoho lampa saina dana ra rasa Pisidia ro sampe aka Pamfilia. 
14:25 Ro sawa'u va siazoho ngoa ra kahabana nggahi ra eli Ruma Hatalla 
zi Perga, siazoho laona aka Atalia. 14:26 Razi ede siazoho lojana dula 
mbali lao aka Antiokhia. Edeku kota hizi siazoho ntoina razonggo zi 
rahama Ruma Hatalla, loakuzu siazoho karawina lampa rawi ma wunga 
ake wa'ura kanggori va siazoho. 14:27 Wakatu rongga aka Antiokhia, 
siazoho kavorona dou-dou razi ela Ruma ede, edempara caritakaina 
sara'ana rakarawi va Ruma Hatalla kai siazoho. Siazoho carita rauna 
mavoha ravunena Ruma Hatalla wa'ura henggana ncai loakuzu dou-dou 
malaina Yahudi imbina zi Ruma Isa. 14:28 Zi kota ede la Paulus ro la 
Barnabas ngge'e ntoina lavo dou-dou ma'imbi. 


15:1 Wara pila-pila dou razi Yudea lao aka Antiokhia ro ngoa ra teina 
dou-dou ma'imbi zi Antiokhia ede va one siazoho watisi sunana vune 
ranggahi va hukum Musa, siazoho wati loa zikasalama. 15:2 La Paulus ro 
la Barnabas wati ca'u podana au ranggahi va dou-dou ede. Cumpukaina 
katantu lalokai loakuzu la Paulus ro la Barnabas lavo pila-pila dou makalai 
razi Antiokhia lao aka Yerusalem zi nuntukaina masa'ala ede lavo 
rasu-rasu ro dou-dou mana'ekaina ta aka. 15:3 Ela Ruma zi Antiokhia lao 
otona siazoho sampe ari mai va kota, edempara siazoho laona tancai 
Fenisia ro Samaria. Ta aka siazoho caritana ravunena dou-dou malaina 
Yahudi wa'ura zonggo ra mbei weki zi Ruma Hatalla. Haba ede nakaneo 
podaku ade dou-dou ma imbi ta ede. 15:4 Wakatu siazoho rakara 
Yerusalem, siazoho tarima ao kataho va ela Ruma, ro va rasu-rasu ro 
dou-dou mana'ekaina. Edempara siazoho caritana zi dou-dou ede mavoha 
sara'ana ra karawi va Ruma Hatalla kai ncai siazoho. 15:5 Pala pila-pila 
dou razi kalompo Farisi ma wa'ura imbi, tu'u kizina ro nggahina, "Dou-dou 
bangsa makalaina ma wa'ura imbi ede pavuku zisuna ro zikau pavua vatu 
hukum Musa." 15:6 Edempara rasu-rasu ro dou-dou mana'ekaina kavoro 
weki zimafakakaina lampa rawi ede. 15:7 Ntoi poda siazoho weha kali 
cempe nggahi angi. Cumpukaina tu'u kizi la Petrus ro nggahina, "Cina ra 
angi! Ndai nggomizoho mawa'ura vade va one pila-pila nai ma rawa'u 
Ruma Hatalla makazale nahu zi ade woha nggomizoho zimangoa ra 


kahaba Haba Mataho ede zi ru'u va dou-dou malaina Yahudi, loakuzu 
siazoho rau ringa ro imbi. 15:8 Ro Ruma Hatalla ma pata ade manusia 
wa'ura katadana va one Sia matarima siazoho; Sia katadana lampa rawi 
ede kai mbeina zi siazoho Roh Allah sama vune rambei va Sia zi ndai rau. 
15:9 Ruma Hatalla wati kalai-laina ndai lavo siazoho. Sia karasona ade 
siazoho, vara siazoho imbina. 15:10 Vavauku nggomizoho ne'ekaimu ao 
Ruma Hatalla ake kai kaumu mbei pavua zikarawi ma tani zi ru'u va 
dou-dou ma'imbi ake, wa'i ra waro ndai ro ndai rau wati sanggota karawi 
lampa rawi ede? 15:11 Pala, ndai ta'imbiku ro ndai zikasalama vara 
anugera Ruma Isa; ndede rauja siazoho." 15:12 Ndazi midi mena dou ma 
kavoro weki ta ede. Edempara siazoho kade'ena la Barnabas ro la Paulus 
macarita mbalina sara'a lampa rawi mavisa ra guna ro lampa rawi-lampa 
rawi maheba poda rawa'u karawi va Ruma Hatalla kai ncai siazoho zi ade 
woha dou-dou bangsa makalaina ma laina Yahudi. 15:13 Sawa'u va 
siazoho nggori ngoana ede, nggahi la Yakub, "Cina ra angi! Takade'epu 
nggahi nahu. 15:14 La Simon vou podapu ngoa kavaena ravunena Ruma 
Hatalla ra'aipu saramba wa'una katada meci ra ca'u-Na dou-dou malaina 
Yahudi, kai ne'ena kazale zi ade woha siazoho dou-dou makalai ma 
zimandazi ela-Na. 15:15 Ede ncihi ncao lavo rakarongga va nabi-nabi 
nggahi ra eli Ruma. Vara wara ratunti ndake, 15:16 'Sawa'u va ede Nahu 
zimamai wali,' nggahi Ruma, 'Nahu zimatu'u mbalina uma la Daud ma 
wa'ura ndumba, ro makataho wea vara ndumbana, edempara katu'u mbali; 
15:17 loakuzu sara'ana dou ma sewina ede mangupa Ruma, sama-sama 
lavo sara'ana bangsa makalai ma laina Yahudi ma wa'ura ou va Nahu 
zimandazi ntau Nahu.' Ndedeku nggahi va Ruma, 15:18 ma wa'ura ngoana 
lampa rawi ede aipu ntoi wa'una." 15:19 "Ndazi kananu va nahu," nggahi 
la Yakub, "Ndai wati loata kasusa dou-dou malaina Yahudi ede ma 
zonggo wekina zi Ruma Hatalla. 15:20 15:21 Vara hukum Musa wa'ura 
ntoi rabaca wea zi sanikina ainaina Sabat zi uma-uma sambeakai, ro zi 
ngoa ra kahaba zi sara'ana kota." 15:22 Rasu-rasu ro dou-dou 
mana'ekaina, masama-sama lavo sara'ana anggota ela Ruma ede manggahi 
cumpukaina kazalena pila-pila dou zi ade weki siazoho zi ne'e nggadu aka 
Antiokhia sama-sama lavo la Paulus ro Barnabas. Edempara siazoho 


kazalena la Silas ro la Yudas ma zipehekai rau Barsabas. Zua dou ake 
edezu dou-dou rakazale zi ade weki dou-dou ma'imbi zi Yerusalem. 15:23 
Sama-sama lavo dou ranggadu ede siazoho nggadu rauna salela sura ma 
eli ndake, "Zi ru'u va cina ra angi bangsa makalai ma laina Yahudi, ma 
ngge'e zi Antiokhia, Siria ro Kilikia. Salam do'a nami, rasu-rasu ro 
dou-dou mana'ekaina, edezu cina ra angimu. 15:24 Ringa va nami wara 
pila-pila dou zi weki nami ma wa'ura lao zi nggomizoho ro kakacona ro 
kadarurana ade nggomizoho kai ngoa ra tei va siazoho. Sapodakaina nami 
wati kaumu siazoho karawi vune ede. 15:25 Vara ndedena nami wa'ura 
mafakamu ro sara'ana satuju zi kazale pila-pila dou ro nggadumu siazoho 
zi ru'u va nggomizoho. Siazoho zimalao sama-sama lavo la Barnabas ro la 
Paulus rameci ra ca'u va nami. 15:26 Zua dou ake edezu dou-dou ma 
wa'ura te'e nawana vara Ruma ndai Ruma Isa Al Masih. 15:27 Ndazi, 
nami manggadu la Yudas ro la Silas zi nggomizoho. Ndai siazohoku 
makarongga lalona zi nggomizoho haba ratunti ade sura ake rau. 15:28 
Roh Allah wa'ura satujuna -- ro nami rau satuju -- loakuzu nggomizoho 
vavaina mbei su'u ra tundu ma ncewi tani ntewi kaisi lavo su'u ra tundu ma 
paralu akempa: 15:29 aina ngahamu ngaha ra nono ma wa'ura zonggo ra 
mbei zi berhala; aina ngaha ra'a, aina ngaha hi'i ma made rake'e, ro 
kazo'opu wekimu zi lampa rawi ma davae. Nggara kazo'osi wekimu zi 
lampa rawi ede, nggomizoho wa'ura karawimu lampa rawi ma taho. 
Sandede wa'umpa, salam!" 15:30 Sawa'u rojo zi laokama, siazoho rakakai 
ede laona aka Antiokhia. Ta aka siazoho ou sara'ana anggota ela Ruma 
kavoro weki edempara karonggana sura ede. 15:31 Wakatu baca va ela 
Ruma sura ede, siazoho neo poda adena va isi sura ede ma rerena ade 
siazoho. 15:32 La Yudas ro la Silas, edezu nabi rau, ntoi nuntuna lavo cina 
ra angi ma imbi zi Antiokhia ede zikau kapoda ade ro zi disakai zi ru'u va 
siazoho. 15:33 Sawa'u va la Yudas ro la Silas ngge'e ta aka pila-pila 
wakatu ntoina, dou-dou ma'imbi zi Antiokhia ede nggadu mbalina siazoho 
ro kauna siazoho karongga salam zi dou-dou ma ranggaduna siazoho. 
15:34 Pala la Silas nane'e ngge'e zi Antiokhia. 15:35 La Paulus ro la 
Barnabas ngge'e rau pila-pila wakatu ntoina zi Antiokhia. Ta aka siazoho 
ngoa ra teina ro ngoa ra kahabana nggahi ra eli Ruma sama-sama lavo dou 


mamboto makalaina. 15:36 Wati ntoina sawa'u va ede nggahi la Paulus zi 
la Barnabas, "Mai ndai tadula mbaliku lao lamba cina ra angi ma imbi zi 
Ruma Isa zi samenana kota tavera ngoa ra kahaba va ndai nggahi ra eli 
Ruma; loakuzu eda va ndai vune haba siazoho." 15:37 La Barnabas 
nane'eku wa'a la Yahya Markus, 15:38 pala iu va la Paulus wati tahona 
wa'a la Markus, ma wati ngawa karawi sama lavo siazoho ro matu'u wi! 
siazoho zi Pamfilia. 15:39 Edempara la Paulus ro la Barnabas nacence 
ncihi angi poda, ndazi cumpukaina siazoho ncengga lampana: La Barnabas 
wehana la Markus ro lao lojana lavo sia aka Siprus. 15:40 La Paulus 
kazalena la Silas edempara lao lavona sia sawa'u va cina ra angi ma zi 
Antiokhia ede zonggona siazoho zi rahama Ruma. 15:41 Siazoho rau lao 
kalilina Siria ro Kilikia; ta aka siazoho ngoa ra tei zi tenggokai ela Ruma. 


16:1 La Paulus lao lampa walina aka Derbe, edempara lao walina aka 
Listra. Ta ede wara savua dou ma'imbi zi Ruma Isa mangara la Timotius. 
Inana dou Yahudi, ma wa'ura imbi zi Ruma Isa; pala amana dou Yunani. 
16:2 Ziwoha dou-dou ma'imbi ma ngge'e zi Listra ro Ikonium, la Timotius 
na'ipiku mbouna kai savua dou ma taho ade. 16:3 Ne'e va la Paulus la 
Timotius vatuna sia; vara ndedena sia sunana la Timotius. Sia karawina 
ede, vara dou-dou Yahudi zi dana ra rasa ede sara'ana vade va one ama la 
Timotius dou Yunani. 16:4 Zisanikina kota ralaokai va siazoho, siazoho 
karonggana zi dou-dou ma imbi zi au ranggahi cumpukai mawa'ura 
katantu va rasu-rasu ro dou-dou mana'ekaina zi Yerusalem. Siazoho ngoa 
ra tei katahona zi dou-dou ma wa'ura imbi ede loakuzu vatuna atora-atora 
ede. 16:5 Ndazi ela Ruma ede nanaha tenggo imbina, ro saniki ainaina 
nanaha mboto orena. 16:6 Roh Allah wati kauna la Paulus ro la Silas ngoa 
ra kahabana nggahi ra eli Ruma Hatalla zi propinsi Asia. Ndazi lampa ra 
lao siazoho tuwu walina lao aka dana ra rasa Frigia ro Galatia. 16:7 
Wakatu rakara zi kahampakai Misia, siazoho cobana lu'u aka propinsi 
Bitinia, pala Roh Ruma Isa makantana siazoho lao ta aka. 16:8 Ndazi 
siazoho lampa vatuna Misia ro lao lalona aka Troas. 16:9 Aimangazina, zi 
Troas, la Paulus edana lampa rawi rakarongga va Ruma. Zi ade edana ede 
sia edana savua dou Makedonia makizi zi tandona ro raho poda-podana 


loakuzu sia laona aka Makedonia zi bantukaina siazoho. 16:10 Sawa'u va 
la Paulus rakana eda lampa rawi ede, nami sadia lalo weki zi laokai aka 
Makedonia. Vara kai imbi podamu nami wehamu nggahi ra eli 
cumpukaina va one Ruma Hatalla makauna nami ngoa ra kahabamu Haba 
Mataho ede zi ru'u va dou-dou ta aka. 16:11 Nami tu'u wi'imu Troas ro 
loja lalomu lao aka Samotrake, ro vala aisanai laomu aka Neapolis. 16:12 
Razi ede nami laomu aka Filipi, savua kota kabupaten zi sarambana zi 
propinsi Makedonia. Filipi edezu rajaja va karaja'an Roma. Ta aka nami 
ngge'emu pila-pila nai ntoina. 16:13 Wakatu ainaina Sabat nami laomu aka 
kengge sori ari mai va taza lawa kota, vara iu va nami ta aka wara hizi 
sambeakai zi ru'u va dou Yahudi. Edempara nami doho ro nuntu ra 
nggahimu lavo dou-dou siwe ma kavoro weki zi hizi ede. 16:14 Savua 
dou zi ade weki siazoho edezu savua dou madaga kaena keta, ngarana la 
Lidia dou Tiatira. Sia nameci ra ca'uku Ruma Hatalla, edempara Ruma 
makaruku wea adena loakuzu sia tarima aona au rangoa ra tei va la Paulus 
zi sia. 16:15 La Lidia ro sara'a iwa ra weki zi umana zikandeu karaso. 
Sawa'u va kandeu karaso sia undana nami. Nggahi sia, "Nggara iusi va 
itazoho mada poda-poda wa'ura imbiku zi Ruma Isa, mai ronggapu zi uma 
mada." Edempara sia kau paksana nami loakuzu nami vatu au rarahona. 
16:16 Zisavua ainaina wakatu nami wunga laomu aka hizi do'akai, nami 
eda angi lavomu savua dou siwe; sia ada dou. Dou siwe ede kuasa kai va 
roh seta ma loa takasi rawi zimandazi kento. Kai tiona mori dou, dou siwe 
ede mbeina laba ma na'e zi ru'u va rumazohona. 16:17 Dou siwe ede 
lampa vatu ntuwuna la Paulus ro nami lavo kanggica salahona, "Dou-dou 
ake ada Ruma Hatalla Ma Zese Ra Ntasa! Siazoho maina zimangoa 
nggomizoho vuneku nggomizoho loakaimu salama!" 16:18 Pila-pila nai 
ntoina dou siwe ede kanggica ncauna vune ede. La Paulus mbanina, 
ndazina tambari sia edempara nggahina zi roh ede, "Kai ngara Ruma Isa 
Al Masih nahu maparenta nggomi losa zi ade dou siwe ake!" Wakatu ede 
lalo roh ede tu'u wi'ina dou siwe ede. 16:19 Wakatu kawara weki 
rumazohona va one ncai zi ru'u va siazoho zi rakakaina piti mamboto 
wa'ura mbora, siazoho wa'u ro letona la Paulus ro la Silas, edempara 
randana zuana ede aka lapanga lao satando zi palisi. 16:20 Siazoho lao 


wa'a satandona la Paulus ro la Silas zi dou-dou mana'e vora pamarenta 
Roma, edempara nggahina, "Dou-dou ake dou Yahudi. Siazoho ndawina 
ngango zi kota ndai. 16:21 Siazoho kauna dou karawi rabiasakai va rasa 
ma wati ncihi ncao lavo hukum-hukum ndai, dou-dou Roma. Ndai wati 
loata tarima atao vatu karawi rabiasakai va rasa ede!" 16:22 Dou mboto 
rau navatu kalembi la Paulus ro la Silas; ro dou-dou mana'e vora 
pamarenta sipa-sipana kani ra lombo zi sarumbu zua rasu ede edempara 
kauna cambo dou siazoho zuana ede. 16:23 Sawa'u va nggori cambo 
ka'ipina siazoho, siazoho kalu'u ade uma bui. Dou mana'ekai uma bui 
kauna tonggu kataho siazoho. 16:24 Vara rakaukai ede, dou mana'ekai 
uma bui ede matau siazoho ade uma bui ma zei podana, ro ndantena ezi 
siazoho zi haju balo. 16:25 Kira-kira samana'e ai la Paulus ro la Silas 
wunga do'ana ro rawa roi ra wadina zi ru'u Ruma Hatalla. Dou-dou ra bui 
ma kalai rauna wunga kade'ena rawa siazoho. 16:26 Wezi lalompa mai 
epu ma na'e poda, sampe dasa uma bui ede kanggazo rau. Sara'ana taza 
uma bui hengga weki ro rante randante kai sara'ana dou ra bui mbisa 
sara'a. 16:27 Dou mana'ekai uma bui ede wezi adena edempara tu'una. 
Wakatu eda va sia taza-taza uma bui mahengga weki, sia olona peda zi 
ne'ekaina hade weki ndaina vara sia kacaina dou-dou rabui wa'ura lao rai 
sara'a. 16:28 Pala la Paulus kanggica kana'e podana, "Aina hade weki 
ndaimu! Nami sara'ana mbuipu wara ta ake!" 16:29 Dou mana'ekai uma 
bui ede rahona ilo edempara rai zeina, ro kai vivi sarumbuna sia sujuna zi 
tando la Paulus ro la Silas. 16:30 Edempara sia wa'a kalosana siazoho ro 
nggahina, "Cina ra angi, auku zi karawi va nahu loakuzu nahu 
zikasalama?" 16:31 Cambe va la Paulus ro la Silas, "Imbipu zi Ruma Isa! 
Nggomi zimasalama -- nggomi ro sara'ana dou zi umamu!" 16:32 
Edempara la Paulus ro Silas ngoa kavaena nggahi ra eli Ruma zi dou 
mana'ekai uma bui ede ro zi sara'ana dou ma wara zi umana. 16:33 Zi'ar 
mavoha ede wa'u, dou mana'ekai uma bui ede wa'ana siazoho edempara 
karasona suwu-suwu siazoho. Edempara sia ro sara'ana dou zi umana zi 
kandeu karaso. 16:34 Edempara sia wa'ana la Paulus ro la Silas zi umana 
ro mbeina ngaha ra nono zi siazoho. Sia ro sara'a iwa ra wekina na'ipiku 
neo adena vara siazoho ake na'imbiku zi Ruma Hatalla. 16:35 Vala aisanai 


aimasizi, dou-dou mana'ekai vora pamarenta Roma kauna lao palisi aka 
uma bui zimakaronggana parenta loakuzu la Paulus ro la Silas zihori. 
16:36 Dou mana'ekai uma bui ede ngoana ede zi Paulus. Nggahi sia, "Cina 
ra angi, dou-dou mana'ekai vora pamarenta wa'ura mbeina parenta 
zihorikai ndaizohomu. Ake ndaizohomu loara lao dula. Selama taho ra 
ntai zi ncai!" 16:37 Pala nggahi la Paulus zi dou-dou palisi ede, "Nami dou 
Roma. Kai wati zi paresa, nami wa'ura cambo zi tando dou mamboto ro 
kalu'u ade uma bui. Ro ake siazoho kauna lao nami kai midi-midi? Nami 
wati ngawamu! Kaupu mai ndaina dou-dou mana'e vora pamarenta ede ta 
ake zimahorina nami." 16:38 Palisi-palisi ede lao ngoana ede zi dou-dou 
mana'ekai vora pamarenta Roma. Wakatu ringa va dou-dou mana'e vora 
ede va one la Paulus ro la Silas dou Roma, siazoho ndazi dahu. 16:39 
Edempara siazoho lao rahona kangampu zi la Paulus ro la Silas, edempara 
lao otona siazoho zuana losa zi ade uma bui, ro rahona loakuzu siazoho 
lao peso weki razi kota ede. 16:40 La Paulus ro la Silas tu'u wi'ina uma 
bui ede edempara laona aka uma la Lidia. Sawa'u va eda angina lavo 
dou-dou ma'imbi ta aka, ro mbeina samanga zi siazoho, la Paulus ro la 
Silas laona. 


17:1 La Paulus ro la Silas lampa ro lao walina kai ncai aka Amfipolis ro 
Apolonia edempara rongga zi Tesalonika. Ta aka wara uma sambeakai 
dou Yahudi. 17:2 Ndazi la Paulus lao rauna aka uma sambeakai ede -- 
vune ra nginakaina karawi va sia nawarasi savua uma sambeakai dou 
Yahudi -- edempara weha kali cempe nggahi ra eli lavo dou-dou ta ede 
mavoha ayat-ayat Alkitab. Sia karawina ede tolu kali ainaina Sabat mawati 
wara helana. 17:3 Kai dasa ayat-ayat Alkitab sia tarangkana ro mbeina 
bukuti va one Sangaji Mambei salama rasake va Ruma Hatalla paraluku 
susa ra ncokina ro mori mbali razi madena. "Ruma Isa ngoa ra kahaba va 
nahu zi nggomizoho ede, Siaku Sangaji Mambei salama rasake ede," 
nggahi la Paulus. 17:4 Pila-pila dou mandazi imbi edempara vatuna la 
Paulus ro la Silas; ndede rau mboto dou-dou Yunani ma dahu zi Ruma 
Hatalla, ro mboto wali dou-dou siwe rakaco'i va dou. 17:5 Pala dou-dou 
Yahudi nahiana. Siazoho ouna dou-dou ma lampa datantu rero zi ncai-ncai 


ro ndawina kalompo dou makangango rasa. Edempara siazoho 
kangangona zi sara'ana kota ede ro lao dema uma dou ma'imbi ma ngara la 
Yason zi ngupakaina la Paulus ro la Silas, vara siazoho nane'eku wa'a 
kalosa la Paulus ro la Silas satando zi dou mamboto. 17:6 Pala wakatu 
wati raka eda va siazoho la Paulus ro la Silas, siazoho randana la Yasonro 
pila-pila dou ma'imbi makalaina zi tando dou-dou mana'ekai vora ma 
kuasa zi kota ede. Kanggica siazoho, "Dou-dou ake kakaco rerona! Ake 
kota ndai rau maikai va siazoho rau, 17:7 ro la Yason wa'ura tarimana 
siazoho zi umana. Siazoho sara'ana sapana atora-atora Kaisar Roma, vara 
siazoho manggahi va one wara wali sangaji makalai ma ngara Isa." 17:8 
Kai nggahi ra elina ede siazoho kandazina ngango dou mamboto ro 
dou-dou mana'ekaina zi kota ede. 17:9 Edempara dou-dou mana'ekaina 
ede kauna la Yason ro dou-dou ma'imbi ma kalaina ede cola piti co'i zi 
horikai. Sawa'u va ede siazoho ampo zi hori. 17:10 Aimangazi ede 
dou-dou ma'imbi zi kota ede kauna la Paulus ro la Silas lao aka Berea. 
Sawa'u va ronggana ta ede, la Paulus ro la Silas laona aka uma sambeakai 
Yahudi. 17:11 Dou-dou zi Berea nancewi taho adena ntewi kaisi lavo 
dou-dou zi Tesalonika. Kai neo adena siazoho kade'ena haba mavoha 
Ruma Isa, ro sanikina ainaina siazoho baca katantuna Alkitab zi vadekaina 
savua ngoa ra tei la Paulus ede napodaku. 17:12 Mboto zi ade weki 
siazoho ma'imbi zi Ruma Isa, ro wati sato'ina dou-dou Yunani ra kaco'i va 
dou, ma imbi; nataho dou siwe ro dou mone. 17:13 Wakatu ringa va 
dou-dou Yahudi zi Tesalonika va one la Paulus mangoa ra kahaba rauna 
nggahi ra eli Ruma Hatalla zi Berea, siazoho rau maina zi Berea, ro 
sazu'una dou-dou ro kandazina darura dou-dou ta ede. 17:14 Cina ra angi 
zi Berea ede lao oto rocina la Paulus aka kengge moti, pala la Silas ro la 
Timotius mbuipu ngge'ena zi kota ede. 17:15 Sawa'u va la lao otona la 
Paulus sampe aka Atena, cina ra angi ede dula mbali aka Berea kai wa'ana 
nggahi ranggadu la Paulus loakuzu la Silas ro la Timotius vatu kento 
rocina sia. 17:16 Wunga mbuipu la Paulus ngenana la Silas ro la Timotius 
zi Atena, ncoki adena eda kota ede vini va berhala-berhala. 17:17 Vara 
ndedena zi uma sambeakai, la Paulus weha kali cempe nggahi ra eli angi 
lavo dou-dou Yahudi ro dou-dou makalaina ma nemba Ruma Hatalla ta 


ede. Ndede rauja zi amba-amba sanikina ainama sia weha kali cempe 
nggahi angi lavo sanikina dou ma wara ta ede. 17:18 Guru-guru mavatu 
Epikuros ro mavatu Stoa macence ncihi lavo sia. Pila-pila dou zi ade weki 
siazoho manggahi, "Dou ake au vadena? Ilimuna sato'impa, pala sia wale 
asana!" Pila-pila dou makalaina manggahi, "Sia nangoa ra kahabaku 
mavoha berhala-berhala bangsa makalaina." Nggahi ndedekai siazoho, 
vara la Paulus manuntu ra nggahi mavoha Ruma Isa ro mavoha mori mbali 
sawa'u va made. 17:19 Edempara siazoho lao wa'ana la Paulus aka hizi 
mbolokai zi Doro to'i Areopagus. Ta aka nggahi siazoho zi sia, "Nami 
mane'e vade tana'o mavou rangoa ra kahaba va nggomi ede. 17:20 Vara 
nggomi makatadana lampa rawi zi mborakai va aka zi ringa va fiko nami. 
Vara ndedena nami mane'e vade aona." ( 17:21 Vara sara'ana dou-dou 
Atena ro dou-dou malu'u ma ngge'e ta ede nawancuku ca'una kampoi 
wakatu mantaru zi kade'ekaina ro nuntu ra nggahi mavoha lampa 
rawi-lampa rawi ma vou.) 17:22 Wakatu la Paulus kizi zi tando dou-dou 
ma kavoro weki zi Areopagus ede, nggahi la Paulus, "Oe dou-dou Atena! 
Eda va nahu va one nggomizoho zi ade sara'ana lampa rawi nggomizoho 
nawancuku to'amu zi agama. 17:23 Vara wakatu lampa kalili va nahu 
kotamu ro tio kavae va nahu hizi-hizi sambeakaimu, nahu eda rauku savua 
hizi zi zonggo ra mbeikai korba; zi hizi ede ratunti, 'Ziru'u va Ruma 
Hatalla Ma Wati Zipata.' Ya, Ruma Hatalla ranemba va nggomizoho pala 
wati patamu Sia, Siaku rangoa ra kahaba va nahu zi nggomizoho. 17:24 
Ruma Hatalla ma kandazina dunia ake lavo sara'ana isina, Sia Ruma 
makuasa kai langi ro dana. Sia wati ngge'ena zi ade uma-uma berhala 
randawi va manusia. 17:25 Sia wati paralu rauna bantu va manusia, vara 
Siaku ma mbei mori ra woko ro nawa ro sara'ana mawara zi manusia. 
17:26 Razi savua dou manusia Sia ndawina sara'ana bangsa ro kauna 
siazoho mizi zi samenana dunia. Sia rauku ma katantuna aipu saramba 
wa'una, vune aiku ro taveku siazoho loakaina mori. 17:27 Ruma Hatalla 
karawina ede loakuzu siazoho ngupana Sia. Raho-raho to'impa siazoho 
eda angi lavona Sia zi wakatu siazoho ngupa rerona Sia. Pala sapodakaina 
Ruma Hatalla wati zo'ona ro razi cua-cua ndaita. 17:28 Vune ranggahi 
dou, 'Ndai mori ro rukuta ro wara zi dunia ake vara kuasa Sia.' Sama rau 


ranggahi va pila-pila dou marawa patu. Nggahi siazoho, 'Ndai sara'ana 
edezu ana-ana-Na.' 17:29 Vara ndai edezu ana-ana Ruma Hatalla, ndai 
wati loata wi'ikai Ruma Hatalla sama vune patung randawina kai masa ro 
salaka ro wadu randawi kai vatu loa manusia. 17:30 Jaman sampula ndai 
ede wa'ura nefa va Ruma Hatalla, pala ake Sia kauna sara'ana dou zi 
sara'ana dunia tobana razi dosa-dosa siazoho. 17:31 Vara Sia wa'ura 
katantuna wakatu zi paresakai sara'ana dunia ake kai adi. Taki ra puta ede 
zikalampa va savua dou ra wa'u kazale va Ruma Hatalla zi ru'u va ede. Ro 
loakuzu sara'ana dou imbi podana zi lampa rawi ede, Ruma Hatalla wa'ura 
kamori mbalina dou ede razi madekaina!" 17:32 Wakatu ringa va dou-dou 
ede mavoha mori mbali sawa'u va made, wara zi ade weki siazoho 
maharikai la Paulus. Wara rau ma nggahi, "Nami mane'e ringa wali 
nggomi nggahimu mavoha lampa rawi ake." 17:33 Edempara la Paulus 
tu'u wi'ina hizi mbolokai ede. 17:34 Pala wara zi ade weki siazoho malu'u 
ta la Paulus ro imbina zi Ruma Isa, zi ade wekina ede edezu: La Dionisius 
anggota majelis Areopagus, ro savua dou siwe mangara la Damaris, ro 
pila-pila dou wali. 


18:1 Sawa'u va ede la Paulus tu'u wi'ina Atena ro laona aka Korintus. 18:2 
Ta ede sia eda angi lavona savua dou Yahudi mangara la Akwila dou dana 
ra rasa Pontus. Akwila voupura maina zi Italia lavo wema la Priskila. 
Siazoho maina aka Korintus vara Kaisar Klaudius wa'ura kauna sara'ana 
dou Yahudi losa razi Roma. La Paulus lao lambana siazoho zuana, 18:3 
edempara ngge'ena ta ede lavo siazoho ro karawi sama-samana lavo 
siazoho, vara ngupakai ngaha siazoho sama vune la Paulus, edezu ndawi 
kemah. 18:4 Pala sanikina ainaina Sabat, la Paulus lao nuntu ra nggahi 
lavo dou zi uma sambeakai zi kandazina dou-dou Yahudi ro dou-dou 
Yunani, imbi zi Ruma Isa. 18:5 Sawa'u va Silas ro Timotius rongga razi 
Makedonia, la Paulus kanina sara'a wakatuna zi ngoa ra kahabakaina haba 
ma ramai ta Ruma Hatalla zi dou-dou Yahudi va one Ruma Isa edeku 
Sangaji Mambei salama rasake va Ruma Hatalla. 18:6 Pala vara dou-dou 
madaca'u ro makasungge-sunggena, ndazi la Paulus mafura kaluvu zi kani 
ra lombona zi katandakaina zi siazoho vara rawina ma ncara. Nggahi sia, 


"Nggara ihasi nggomizoho, ncara ndaimu! Nahu wa'ura hori rimaku! 
Tampvu'u ake nahu zimalao aka dou-dou laina Yahudi." 18:7 Edempara la 
Paulus tu'u wi'ina siazoho ro lao ngge'ena zi uma ma zi kompe uma 
sambeakai ede. Uma ede uma savua dou ma laina Yahudi, pala sia 
nanembaku Ruma Hatalla. Ngara dou ede la Titius Yustus. 18:8 Pala 
Krispus, dou mana'ekai uma sambea ede lavo sara'ana iwa ra wekina imbi 
zi Ruma Isa. Ro mboto rau dou-dou Korintus makalaina maringa haba 
rakarongga va la Paulus, ro siazoho na'imbiku zi Ruma Isa edempara 
kandeu karaso. 18:9 Zisavua aimangazi zi ade savua nifina rambei va 
Ruma, nggahi Ruma zi la Paulus, "Aina dahumu! Nuntu ra nggahi 
ntuwupu aina midi. 18:10 Vara Nahu mazende ra wa'ana nggomi. Wati 
kone savua dou rau maloana karawi ma davae zi nggomi, vara mboto dou 
zi kota ake edezu dou-dou Nahu." 18:11 Vara ndedena la Paulus ngge'ena 
zi Korintus samba'a ini wura ntoina ro ngoa ra teina nggahi ra eli Ruma 
Hatalla zi siazoho. 18:12 Wakatu Galio mandazi gubernu Akhaya, 
dou-dou Yahudi kasavuana weki zi aokaina la Paulus ro lao wa'ana sia aka 
kanto pengadila. 18:13 Siazoho ncunduna vavu ra lo'o ake, "Dou ake 
pangaruna dou mamboto loakuzu nemba Ruma Hatalla kai cara ma wati 
ncihi ncao lavo hukum Musa!" 18:14 Wunga ne'e cambe va la Paulus, 
Galio wa'ura nggahina zi dou-dou Yahudi, "Oe dou-dou Yahudi! Nggara 
rada'awa ake savua ra sapana atora atao savua lampa rawi ma'iha, poda 
nahu patu zimasaba ringa da'awamu ake. 18:15 Pala ake edezu cence ncihi 
mavoha nggahi ra eli ro ngara-ngara ro hukum-hukum ndaimu! Ndazi 
nggomizohoku ma pavua kanggorina. Nahu wati ne'eku paresa lampa 
rawi-lampa rawi vune ake!" 18:16 Edempara Galio vaka kalosana 
siazoho. 18:17 Ndazi siazoho wa'una la Sostenes, dou mana'ekai uma 
sambea ede, ro voena sia zi tando meja pengadila. Pala Galio wati poda 
kade'ena zi lampa rawi ede. 18:18 Sawa'u va ede la Paulus mbuipu ngge'e 
ntoina zi Korintus. Edempara sia ngoa wi'ina zi dou-dou ma'imbi ta ede, 
edempara lao lojana lavo la Priskila ro Akwila lao aka Siria. Zi Kengkrea, 
la Paulus voruna honggona rawi' kanaruna vara ra sakena zi Ruma. 18:19 
Wakatu rongga zi Efesus, la Paulus tu'u wi'ina la Priskila ro la Akwila, 
edempara lu'una zi uma sambeakai ro weha kali cempe nggahi ra eli angi 


lavo dou-dou Yahudi ta ede. 18:20 Siazoho rahona loakuzu sia ngge'e ntoi 
walina lavo siazoho, pala sia wati ngawana. 18:21 Kone ade ndedena, 
wakatu sia ne'era lao, nggahi sia, "Nggara nakausi va Ruma Hatalla, nahu 
zimamai wali ta ake." Sawa'u va nggahi ndedena, sia lao tu'u wi'ina 
Efesus. 18:22 Sawa'u va londona zi Kaisarea, sia laona aka Yerusalem zi 
mbeikaina salam zi ela Ruma ta ede, edempara lampa walina lao aka 
Antiokhia. 18:23 Sawa'u va ngge'ena ta ede pila-pila wakatu ntoina, sia lao 
lamba walina dana ra rasa Galatia ro Frigia zi katenggokaina imbi dou-dou 
mawa'ura imbi. 18:24 Wunga wakatu ede, maimpara aka Efesus savua 
dou Yahudi ra warakaina zi Aleksandria, ngarana la Apolos. Sia 
nawancuku loana nuntu ra nggahi ro naloa ka'ao poda isi Alkitab, 18:25 ro 
wa'ura ngoa ra tei kataho zi patakaina ngoa ra tei mavoha Ruma Isa. 
Ndazi kai kapoda ade sia ngoa ra tei kavaena mavoha Ruma Isa, kone 
ampode kandeu karaso va Yahya mpoampa vadena. 18:26 Kai disana la 
Apolos tampu'una nuntu ra nggahi zi uma sambeakai ro wakatu ringa va la 
Priskila ro la Akwila rangoa ra teina, siazoho wa'ana sia aka umana. Ta 
aka siazoho ngoa kavae walina zi sia kai mancihi wali mavoha nia Ruma 
Hatalla zimambei salama manusia kai ncai Ruma Isa. 18:27 Edempara la 
Apolos nane'eku lao aka Akhaya. Ndazi dou-dou ma imbi zi Ruma Isa zi 
Efesus tuntina sura zi ru'u cina ra angina ma'imbi zi Akhaya loakuzu 
siazoho ngawana tarima ao la Apolos. Ro wakatu Apolos rongga zi 
Akhaya, rabantuna palasi na'ipiku wara onena zi dou-dou ma vara rahama 
Ruma Hatalla wa'ura imbi zi Ruma Isa. 18:28 Vara kai wancu wibawa, la 
Apolos kakoana dou-dou Yahudi zi ade cence ncihina zi tando dou 
mamboto. Ro sia mbeina bukutikai ayat-ayat razi ade Alkitab va one 
Ruma Isaku Sangaji Mambei salama rasake ede. 


19:1 Wunga mbuipu la Apolos warana zi Korintus, la Paulus wunga lampa 
kalilina dana ra rasa ede edempara rakara zi Efesus. Ta aka sia eda angi 
lavona pila-pila dou ma wa'ura imbi zi Ruma Isa. 19:2 Sozi va sia zi 
siazoho, "Savua nggomizoho wa'ura tarimamu Roh Allah wakatu 
nggomizoho imbimu zi Ruma Isa?" Cambe va siazoho, "Watipu. Nami 
wati paranamu ringa va one wara Roh Allah." 19:3 "Nggara ndedesi, kai 


kandeu karaso auku nggomizoho?" sozi va la Paulus. "Kai kandeu karaso 
Yahya," cambe va siazoho. 19:4 Edempara nggahi la Paulus, "Yahya 
kandeu karasokaina dou zi katadakaina va one dou-dou ede wa'ura tobana 
razi dosa-dosa siazoho. Pala wunga wakatu ede rau la Yahya ngoana zi 
dou-dou Israel va one siazoho pavuaku imbina zi Dou zimamai kento 
ntewi kaisi sia, edezu Ruma Isa." 19:5 Wakatu ringa va siazoho ede, 
siazoho zikandeu karaso kai ngara Ruma Isa. 19:6 Ro wakatu la Paulus 
tohona rima ese wawo siazoho, Roh Allah makuasakai siazoho, edempara 
siazoho tampu'u nuntu ra nggahina ade bahasa ma wati loa ka'ao va dou ro 
karonggana haba ma ramai ta Ruma Hatalla. 19:7 Mboto siazoho sara'ana 
wara takasi sampuru zua dou. 19:8 Tolu wura ntoina la Paulus nuntu ra 
nggahi ncau kai disana zi dou-dou zi uma sambeakai ro cence ncihi lavo 
siazoho zi ka'imbikaina siazoho mavoha Karaja'an Allah. 19:9 Pala 
pila-pila dou zi weki dou-dou ede matera tuta ro wati ngawana imbi. 
Zitando sara'ana dou makavoro weki ta ede siazoho kasungge-sunggena 
ngoa ra tei mavoha nia Ruma Hatalla zi kasalamana manusia kai ncai 
Ruma Isa. Vara ndedena la Paulus tu'u wi'ina siazoho, edempara lao 
lavona dou-dou ma'imbi zi Ruma Isa zi hizi tei kai la Tiranus. Ta ede 
saniki ainaina sia sozi kali cempe angi lavo dou-dou. 19:10 Sia karawi 
ncauna lampa rawi ede zua mba'a ntoina sampe sara'a dou ma ngge'e zi 
propinsi Asia, nataho dou Yahudi ro bangsa makalaina, sara'ana 
nakade'eku nggahi ra eli Ruma. 19:11 Ruma Hatalla karawina lampa rawi 
mavisa ra guna ma heba poda kai la Paulus. 19:12 Nggara pasapu atao 
kae herekai loko ma rawa'u iu kani va la Paulus ziwa'a zi dou-dou 
mahengge, supu siazoho nambora ro roh seta rau nalosa razi ade siazoho. 
19:13 Wara pila-pila sando Yahudi ma lao rero, mavaka kalosa roh seta 
razi dou-dou. Sando-sando ede coba-coba rauna kani ngara Ruma Isa zi 
vaka kalosakaina roh-roh seta ede. Nggahi siazoho zi roh-roh seta ede, 
"Kai ngara Ruma Isa rangoa ra kahaba va la Paulus ede, nahu mavaka 
kalosa nggomi!" 19:14 Wara pidu dou ana mone savua dou mana'ekai 
imam, mangara la Skewa, ma karawi lampa rawi vune ede. 19:15 Pala 
nggahi roh seta ede zi siazoho, "Nahu kapata Isa ro la Paulus rau nahu 
pataku, pala nggomi ake cou?" 19:16 Edempara dou ma ralu'ukai va roh 


seta ede nggoncuna ro kumpana siazoho kai mbani poda sampe siazoho 
lao raina razi uma ede kai mboto ncuwu ro lavo rondana, vara kani ra 
lombo siazoho rasipa-sipana razi sarumbu siazoho. 19:17 Sara'ana dou 
Yahudi ro dou bangsa makalaina ma ngge'e zi Efesus ringana mavoha 
mandazi ede, edempara siazoho ndazi dahuna. Ndazi ngara Ruma Isa 
nanaha zi roi ra wadi va dou. 19:18 Mboto dou ma wa'ura ndazi imbi zi 
Ruma Isa, mai mangakuna zi tando dou mamboto ruku ra rawi siazoho 
ntoina. 19:19 Ro siazoho ma biasa kalampa ilimu sihi, kavorona 
buku-bukuna ro ka'ana zi tando dou mamboto. Co'i buku-buku ede nggara 
rekesi sara'ana wara takasi lima mpuru riwu piti salaka. 19:20 Ndedeku 
kai cara ma heba ede nggahi ra eli Ruma nanaha mbou rero ro nanaha 
tenggo pangaruna. 19:21 Sawa'u va nggori samenana mandazi ede, la 
Paulus wehana nggahi cumpukaina nane'e lao aka Makedonia ro Akhaya 
edempara nalao aka Yerusalem. "Sawa'u va laona ta aka," nggahi la 
Paulus, "nahu pavuaku lao rau aka Roma." 19:22 Ndazi sia kauna zua dou 
razi dou-dou mabantuna, edezu la Timotius ro Erastus zimalao aka 
Makedonia, sia mbuipu ngge'ena pila-pila wakatu ntoina zi propinsi Asia. 
19:23 Takasi zi wakatu edeku ndazina ngango ra ngora mana'e zi Efesus 
vara ngoa ra tei mavoha Ruma Isa. 19:24 Vara zi kota ede wara savua 
dou mataki ndeze salaka mangara la Demetrius, ma ndawi uma-uma 
berhala zi ru'u Dewi Artemis. Karawi dou ede nakamaiku arujiki ma 
mboto zi ru'u va dou-dou makarawina. 19:25 Vara ndedena sia kavorona 
dou-dou makarawina sama-sama lavo dou-dou makarawi salaka 
makalaina, edempara nggahina, "Cina ra angi! Nggomizoho wa'ura 
vademu va one ndai maraka arujiki razi karawikai ake. 19:26 Ake 
nggomizoho wa'ura eda ro ringa va ndaimu au rakarawi va la Paulus ede. 
Nggahi sia va one berhala-berhala ra ndawi va manusia lai podana berhala. 
Ro sia wa'ura mboto dou makandazi imbi zi ngoa ra teina, laina zi Efesus 
ta ake mpoa, pala ne'empara sara'a dana ra rasa Asia rau. 19:27 Ihana 
edezu va one hizi karawikai ndai ake zimaraka ngara ma'iha. Ro laina ede 
mpoa, malaisi uma Dewi Artemis wati zi kaco'i rau ro na'e ra ntoruna zi 
tonda-tonda; sapodakaina sia dewi zi roi ra wadi va sara'ana dou ma zi 
Asia ro zi sara'ana dunia!" 19:28 Ndede ringa va dou-dou ede siazoho 


mbani podana, edempara siazoho kanggicana, "Taho ra ntai zi ru'u va 
Artemis, dewi dou Efesus!" 19:29 Ndazi ngango ra ngora ede nanaha na'e 
sampe zi sara'a kota. Edempara kalompo dou-dou mangango ede wa'ura 
letona la Gayus ro Aristarkhus, edezu dou-dou Makedonia ma lenga lavo 
la Paulus zi ade lampa ra laona, edempara randana siazoho lao aka stadion 
zi kota ede. 19:30 La Paulus nane'e lu'u vatu siazoho, pala dou-dou 
ma'imbi zi Ruma Isa ta aka makantana sia. 19:31 Pila-pila dou 
mana'ekaina propinsi Asia ede rau, ma soba angi lavo la Paulus, makau 
ngoa dou zi la Paulus loakuzu sia aina lao katada weki zi stadion ede. 
19:32 Wunga wakatu ede dou-dou ma kavoro weki zi stadion ede wa'ura 
ndazi kaco poda. Wara ma kanggica ndake, wara ma kaggica ndede, vara 
mboto zi weki siazoho wati vadena vavauku siazoho kavorokaina weki ta 
ede. 19:33 Sarundena zi ade dou-dou ede makacaina la Aleksander fu'una 
mandazi ede vara siaku razunggi cazei va dou-dou Yahudi. Ndazi la 
Aleksander mbema isara kai rimana zi rahona wakatu zi horukaina weki zi 
tando dou-dou ede. 19:34 Pala ndede eda va siazoho va one sia dou 
Yahudi, sama-sama siazoho kanggica kana'ena, "Taho ra ntai zi ru'u va 
Artemis, Dewi dou Efesus!" 19:35 Cumpukaina panitera kota wa'una 
kamidi dou mamboto ede. Nggahi sia, "Ela ra dou Efesus! Sanikina dou 
navadeku va one Efesusku kota majaga ro sandakana uma Dewi Artemis 
ro wadu raso ma ramavu razi langi. 19:36 Wati kone savua dou maloana 
kawati lampa rawi ede. Vara ndedena midipu ro aina kabare karawi au-au. 
19:37 Dou-dou ake, rawa'a va nggomizoho ta ake laina vara siazoho 
wa'ura rampona uma berhala atao vara siazoho wa'ura kavawa ra katunana 
dewi ndai. 19:38 Nggara la Demetrius lavo dou-dou makarawina ede 
mawara zi da'awana zi dou, co'opu siazoho wa'ana parakarana ede aka 
pengadila. Pengadila natarima aoku lampa rawi ede ro dou-dou mana'e 
vora pamarenta rau nangge'empa warana. 19:39 Pala nawara walisi ma 
kalaina zi ne'e va nggomizoho, ede pavua zi kanggori ade mbolo na'e ma 
saha. 19:40 Vara au ramandazi zi ainaina ake loa zi ihakai ndai. Ndai loa 
zi wi'ikai makatu'una ngango ra ngora, vara ndai wati ntauta kone savua 
alasa rau zi kancihikai ngango ra ngora ake." 19:41 Sawa'u va nggahi 
sara'ana ede, panitera kota ede kauna dou mamboto ede lao dula. 


20:1 Sawa'u va ka'ada'ana zi Efesus taho mbali, la Paulus kavorona ela 
Ruma ro kau kapoda ade siazoho. Edempara sia raho weki zi ela Ruma 
ede edempara sia laona aka Makedonia. 20:2 Sia lao lambana dana ra rasa 
Makedonia ro mboto ngoa ra tei katahona zi dou-dou ma imbi zi Ruma Isa 
ta aka zi mbei katenggokaina siazoho. Edempara sia laona aka Yunani. 
20:3 tolu wura ntoina sia ngge'ena ta aka. Edempara sia wunga ka'ambina 
weki ne'e loja lao aka Siria, wara haba va one dou-dou Yahudi mawunga 
mafaka ne'e hade sia. Vara ndedena kananu va sia dula mbali tancai 
Makedonia. 20:4 La Sopater ana la Pirus dou Berea lao samana lavo sia; 
ndede rauja la Aristarkhus ro la Sekundus dou Tesalonika, ro la Gayus dou 
Derbe. Ndede rau la Timotius, la Tikhikus ro Trofimus, dou-dou propinsi 
Asia. 20:5 Siazoho lampa uluna edempara ngenana nami zi Troas. 20:6 
Sawa'u va Aruraja Roti Mawati ntau Vuha, nami loja walimu tu'u wili 
Filipi. Lima nai sawa'u va ede nami kavoro weki wali lavo siazoho zi 
Troas. Ta aka nami ngge'emu saminggu. 20:7 Aimangazi sapatu nami 
kavoro weki ne'e ngaha sama kai cara sa'e ra ari. La Paulus nuntu ra 
nggahina lavo dou-dou, vara naisi sia ne'e lao. Sampe voha ai la Paulus 
mbuipu nuntuna lavo dou-dou ede. 20:8 Zi ade vili ma'esena, hizi kavoro 
kai weki nami ede, wara mboto ilo. 20:9 Savua dou mone sampela 
mangara Eutikhus doho tantonga. Vara la Paulus wati dengga-denggana 
nuntu ra nggahi, dou mone sampela ede ndazi ei poda madana sampe sia 
maruna zi ntonga ede, edempara mavuna tampu'u zi tingka katolukaina. 
Wakatu hanta va siazoho sia wa'ura made. 20:10 Pala la Paulus londo 
la'awana edempara maru ndorena ese wawo sarumbu dou mone sampela 
ede ro pohuna. Nggahi la Paulus, "Aina dahu, sia mbuipu morina!" 20:11 
Edempara la Paulus ne'e mbalina ta ese, edempara cengga-cenggana roti 
ro ngaha sama-samana. Sawa'u ntoi nuntu ra nggahina lavo dou-dou sampe 
aimasizi, la Paulus edempara laona. 20:12 Dou-dou mawa'a kadula dou 
mone sampela ede kai ka'ada'an mori aka umana. Siazoho na'ipiku neo ade 
ro nawancuku zihi adena. 20:13 Nami laomu aka kapa edempara lao loja 
ulumu aka Asos zimalao weha aomu la Paulus zi kapa ta aka. Sia wa'ura 
ato kandedena vara sia zimalao ta aka kai ncai lampa dana. 20:14 Sawa'u 
va eda angi zi Asos, la Paulus ne'e rocina ese kapa edempara nami lojamu 


lao aka Metilene. 20:15 Ta aka nami loja wali raumu, ro vala aisanai nami 
rongga aka hizi ma ncao tando lavo Khios. Zua nai sawa'u va ede nami 
ronggamu zi Samos ro sanai sawa'u va ede nami rongga zi Miletus. 20:16 
La Paulus nawa'ura nggahi wati ne'ena sai zi Efesus, vavaina paki wakatu 
zi dana ra rasa Asia. Sawa'u-wa'ukaina sia ne'ena rongga roci zi Yerusalem 
zi Aruraja Pentakosta. 20:17 Razi Miletus la Paulus nggaduna haba aka 
Efesus rahona dou-dou mana'ekai ela Ruma ta aka mai eda angi lavo sia. 
20:18 Wakatu rongga siazoho, nggahi la Paulus zi siazoho, "Cina ra angi 
mavadeku ravunena nahu moriku salama ake zi woha nggomizoho 
ratampu'u ainaina sarambakaina rongga nahu zi Asia. 20:19 Kai kavawa 
weki ro kai mboto oi mada, nahu karawiku zi ru'u Ruma zi woha susa ra 
ncoki zi lu va nahu vara nia madavae dou-dou Yahudi. 20:20 Nggomizoho 
mavadeku va one nahu wati mbali mbua adeku ngoa zi nggomizoho auku 
ma ntau one zi ru'u va nggomizoho. Nahu mangoa ra tei nggomizoho zi 
sanikina mbolo kai weki ro zi uma-uma. 20:21 Nataho zi ru'u va dou-dou 
Yahudi ro zi ru'u va dou-dou bangsa makalaina rangoa ra kawara ncau va 
nahu loakuzu siazoho tobana razi dosa-dosana ro maina zi Ruma Hatalla, 
ro imbi zi Ruma Isa. 20:22 Ake zi to'akai parenta Roh Allah, nahu malao 
aka Yerusalem. Ro nahu wati vadeku au zimandazi zi ru'u va nahu ta aka. 
20:23 Nahu cuma vadeku va one zi sanikina kota, Roh Allah wa'ura ngoa 
kapodana zi nahu, va one nahu zimalu'u bui ro zimasusa ra ncoki. 20:24 
Pala nahu wati kade'eku zi moriku ake, sura nahu loaku kanggoriku taki ra 
puta ra'imbikai va Ruma Isa zi nahu ro sura nahu to'aku sampe cumpukai 
moriku zimakahaba Haba Mataho ede mavoha anugera Ruma Hatalla. 
20:25 Nahu wa'ura mai lambaku cina ra angi sara'ana ro wa'ura ngoa ra 
kahaba rauku mavoha Karaja'an Allah. Ake zi iu va nahu wati zima'eda 
angi lavo nggomizoho wali. 20:26 Vara ndedena nahu mangoa poda-poda 
zi nggomizoho zi ainaina ake va one nawarasi zi weki nggomizoho ma leli 
peade, ede laina ncara nahu. 20:27 Watipu iu va nahu peso weki zi ade 
taki ra puta nahu zi ngoa kavae tantukaiku nggomizoho samenana rancana 
Ruma Hatalla. 20:28 Pavuapu nggomizoho sandaka weki ndaimu ro 
sandaka raupu sara'ana ela Ruma ma wa'ura zonggo ra mbei va Roh Allah 
zi nggomizoho zi sandakamu; vara nggomizoho wa'ura hanta zimandazi 


dou masandaka ela Ruma ede. Pavuapu nggomizoho sandakamu ela Ruma 
Hatalla ede vune ompu jimba masandaka jimbana, vara Ruma Hatalla 
wa'ura kandazina ela Ruma ede ntau ndai-Na kai mboho ra'a Ana ndai-Na. 
20:29 Sawa'u va lao nahu pasti zimamai lako doro-lako doro ma nggange 
zi ade woha nggomizoho. Ro dou-dou rasandaka va nggomizoho ede zi 
ngaha va lako doro ede. 20:30 Kone zi ade weki nggomizoho rau 
zimawontu dou-dou zi ma ngoa ra kahabana haba ma wati podana. 
Siazoho karawi ndedena loakuzu dou-dou ma wa'ura imbi zi Ruma Isa 
ndazi santuda ro vatuna siazoho. 20:31 Vara ndedena jaga-jagapu! 
Kawarapu va one tolu mba'a ntoina kai mboto oi mada, aimarai aimangazi 
nahu wati wara denggaku ngoa ra tei zi sanikina dou zi ade weki 
nggomizoho. 20:32 Ake nahu mazonggo ra mbeina nggomizoho zi Ruma 
Hatalla loakuzu Sia ma sandakana nggomizoho ro loakuzu nggomizoho 
nentimu zi haba rahama Ruma Hatalla. Ruma Hatalla mantau kuasa zi 
katenggokaina nggomizoho ro mbeina zi nggomizoho bareka-bareka ma 
wa'ura sadia wea va Sia zi ru'u va sara'a Ela-Na. 20:33 Watipu iu va nahu 
ne'eku piti atao kani ra lombo zi savua dou rau. 20:34 Ndai nggomizoho 
mavadeku, va one kai tenggo ra wale ndai nahu, nahu karawiku zi paralu 
va nahu ro lengazohoku ma vatu lavo nahu. 20:35 Zi ade sara'ana lampa 
rawi nahu wa'ura mbeiku conto mataho zi nggomizoho va one kai karawi 
kapoda ade vune ake pavuaku bantumu dou-dou ma wati tenggo. Vara 
ndai pavuaku kawara zi au ranggahi va ndai Ruma Isa, 'Nataho ra ntikapu 
mbei ntewi kaisi weha ao.'" 20:36 Sawa'u va la Paulus nggori nuntu ra 
nggahina, sia sujuna lavo siazoho sara'a edempara do'ana. 20:37 Siazoho 
sara'ana nangi ro pohuna la Paulus ro nggahina salama taho ra ntai ade 
lampa ra laokai la Paulus. 20:38 Siazoho nawancuku ncoki adena, ma'ipi 
poda va nggahi la Paulus vara siazoho wati zima'eda sia wali. Edempara 
siazoho lao otona sia sampe aka kapa. 


21:1 Nami raho weki zi dou-dou mana'ekai ela Ruma zi Efesus ede, 
edempara tu'u wi'imu siazoho. Edempara nami loja laomu aka pulau Kos; 
ro vala aisanai nami ronggamu zi pulau Rodos. Ta ede nami loja walimu 
lao aka lavu Patara. 21:2 Zi Patara, nami edamu kapa ma ne'e lao aka 


Fenisia. Ndazi nami ne'emu kapa ede edempara laomu 21:3 ro lojamu 
sampe eda va nami pulau Siprus zi savae ku'i nami; pala nami loja walimu 
lao aka Siria. Nami lavumu zi Tirus, vara ta ede kapa ranente va nami 
nakalondora wuana. 21:4 Zihizi ede nami lambamu dou-dou ma imbi zi 
Ruma Isa, ro ngge'e lavomu siazoho saminggu ntoina. Kai rangoa va Roh 
Allah siazoho ngoa ra tei katahona la Paulus vavaina lao aka Yerusalem. 
21:5 Pala sawa'u va cumpu wakatuna nami ngge'emu ta ede, nami tu'u 
wi'imu siazoho ro nami lampa ra lao walimu. Siazoho sara'ana sama-sama 
lavo wei ro anana lao otona nami sampe ari mai va kota. Ta aka takengge 
moti, nami sara'ana doho sujumu ro sambeamu. 21:6 Sawa'u va ede nami 
japatanga angi, edempara nami ne'emu ese kapa ro siazoho rau lao dula 
aka umana. 21:7 Nami loja ntuwumu tampvu'u zi Tirus sampe aka 
Ptolemais. Ta aka nami lao lambamu cina ra angi ma imbi, zi mbeikaimu 
salam zi siazoho, edempara ngge'emu sanai lavo siazoho. 21:8 Vala 
aisanai nami lao walimu, edempara rongga zi Kaisarea. Ta ede nami lao 
rakamu dou guru Injil ma ngara la Filipus, edempara ngge'e zi umana. Sia 
edezu savua dou zi ade weki pidu dou rakazale zi Yerusalem. 21:9 Upa 
dou ana siwe sampelana, wa'ura mbei loa ra vade va Ruma Hatalla zi ngoa 
ra kahabakai haba ma ramai ta Ruma Hatalla. 21:10 Sawa'u va pila-pila 
wakatu ntoina nami ta aka, maimpara savua dou nabi ma ramai zi Yudea 
ma ngara la Agabus. 21:11 Sia maina zi nami edempara wehana herekai 
loko la Paulus. Kai herekai loko ede sia zikina ezi ro rima ndaina 
edempara nggahina, "Akeku ranggahi va Roh Allah: Dou mantau herekai 
loko ake zi ziki vune ake zi Yerusalem va dou-dou Yahudi, ro zizonggo zi 
dou-dou malaina Yahudi." 21:12 Wakatu ringa va nami ede, nami lavo 
sara'ana cina ra angi ma ngge'e zi Kaisarea ede maraho poda-poda zi la 
Paulus loakuzu sia aina lao aka Yerusalem. 21:13 Pala cambe va sia, 
"Auku onena nggomizoho nangimu vune ake kandazikaimu leli ade nahu? 
Nahu wa'ura sadiaku laina zi wa'u ra leto mpoa ta aka, pala kone 
zimamade rau vara Ruma Isa." 21:14 La Paulus wati ngawana kade'e 
rangoa va nami, ndazi nami watizu kantamu sia. "Co'opu kane'e va Ruma 
mpa zimandazi," nggahi mena va nami. 21:15 Sawa'u va ngge'emu ta ede 
pila-pila wakatu ntoina, nami kamocimu barang-barang nami, edempara 


laomu aka Yerusalem. 21:16 Pila-pila dou cina ra angi zi Kaisarea lao 
sama rauna lavo nami zimalao otona nami aka uma la Manason, vara zi 
uma sia ede zi ronggakai nami. (Manason edezu dou Siprus ma wa'ura ntoi 
imbi zi Ruma Isa.) 21:17 Wakatu nami rongga zi Yerusalem, cina ra angi 
ta ede weha aona nami kai sana adena. 21:18 Vala aisanai la Paulus lao 
samana lavo nami lao lamba la Yakub; sara'a dou-dou mana'ekai ela Ruma 
wara ta ede rau. 21:19 Sawa'u va mbei salam zi siazoho, la Paulus 
caritana zi siazoho sara'ana rakarawi va Ruma Hatalla kai ncai sia zi ade 
woha dou-dou malaina Yahudi. 21:20 Sawa'u va ringana carita la Paulus, 
siazoho sara'ana roi ra wadina Ruma Hatalla. Edempara siazoho nggahina 
zi la Paulus, "Cina Paulus! Ndaimu pavuapu vade va one wa'ura riwu-riwu 
dou Yahudi ma imbi zi Ruma Isa. Siazoho edezu dou-dou mato'a vatu 
hukum Musa. 21:21 Ro ake siazoho ringana va one ndaimu mangoa ra tei 
zi sara'ana dou Yahudi ma ngge'e zi woha bangsa makalaina, loakuzu 
horina hukum Musa. Ndaimu zimangoa ra tei kataho siazoho loakuzu 
siazoho aina sunana anazohona atao vatu rawi rasa ranginakai va dou 
Yahudi. 21:22 Ake dou-dou Yahudi ma wa'ura imbi ede tantu zimaringa 
va one ndaimu wa'ura wara ta ake. Ndazi, vuneku ake? 21:23 Vatupu 
ngoa ra tei kataho va nami. Wara upa dou ta ake mawa'ura ndawi sake zi 
Ruma. 21:24 Ya, ndaimu pavuapu lao karawi upacara karaso sarumbu 
sama-sama lavo siazoho, ro cola weapu siazoho loakuzu honggo siazoho 
loa zivoru. Kai ndedena zimatada zi sara'an dou va one au raringa va 
siazoho mavoha ndaimu wati podana, vara ndai raumu makalampa hukum 
Musa. 21:25 Pala mavoha dou ma laina Yahudi ma wa'ura imbi zi Ruma 
Isa, nami wa'ura nggadumu sura zi siazoho mavoha nggahi ra eli nami va 
one siazoho wati loana ngaha ra nono ma wa'ura zonggo ra mbei zi 
berhala, wati loana ngaha ra'a, atao ngaha binata ma made rake'e; ro wati 
loana karawi lampa rawi ma davae." 21:26 Ndazi la Paulus lao lavona upa 
dou ede edempara karawina upa cara karaso sarumbu sama-sama lavo 
siazoho zi vala aisanaina. Edempara siazoho lu'una zi Bait Allah zi 
ngoakaina pila nai walipu upacara karaso sarumbu ede nggorina ro koroba 
zi ru'u va cua-cua ndai siazoho zi zonggo ra mbei. 21:27 Aipu wakatu pidu 
nai ede ne'empara nggori, pila-pila dou Yahudi razi Asia ma'edana la 


Paulus zi ade Bait Allah. Edempara siazoho sazu'una dou mamboto, 
edempara nenti la Paulus 21:28 Ro kanggica salahona, "Oe dou-dou 
Israel, bantu to'ipu! Akeku douna malao rero mangoa ra tei zi sara'ana dou 
ngoa ra tei-ngoa ra tei ma wati ncihi ncao lavo bangsa Israel, madaca'u 
hukum Musa ro madaca'u Bait Allah ake. Ro ake wali nanaha wa'aku 
dou-dou malaina Yahudi lu'u zi Bait Allah ro kasampu ra nggelena hizi ma 
raso ake!" (21:29 Nggahi ndedekai siazoho vara siazoho wa'ura edana 
Trofimus dou Efesus ede zi kota sama-sama lavo la Paulus; ro kacai va 
siazoho wa'ura wa'ana sia zi ade Bait Allah.) 21:30 Sara'ana kota ndazi 
ngango ra ngora, ro sara'ana dou rai-rai kanggudu mena weki. Siazoho 
wa'u ra letona la Paulus ro randa kalosana sia zi ade Bait Allah. Wakatu 
ede wa'u taza Bait Allah kempa. 21:31 Wunga mbuipu dou-dou makatu'u 
ngango ra ngora ede ne'e hade la Paulus, ngoa va dou zi dou-dou 
mana'ekai tentara Roma va one sara'a Yerusalem wunga ngangona. 21:32 
Dou mana'ekaina tentara ede ou lalona pila-pila dou perwira ro tentara 
edempara lao rocina lavo siazoho zi hizi ngango ra ngorakai ede. Wakatu 
eda va dou mamboto ede dou mana'ekai tentara ro tentara-tentarana, 
siazoho denggana nduku la Paulus. 21:33 Dou mana'ekai tentara ede lao 
rakana la Paulus edempara wa'una sia, ro kauna dou leto sia. Edempara 
sozi va dou mana'ekai tentara ede mavoha couku la Paulus ede ro au 
rakarawina. 21:34 Cambe va sarunde dou ede ndake ro sarunde walina 
macambe ndede. Ka'ada'ana nawancuku kacona ndazina dou mana'ekai 
tentara ede wati loana vade au sapodakaina ma ndazi. Vara ndedena sia 
parentana loakuzu la Paulus lao wa'a aka kanto. 21:35 Wakatu wa'a va 
siazoho sia sampe aka a'u, dou-dou makatu'u ngango ra ngora ede mbani 
poda ndazi la Paulus pavuaku zi wa'a kalei va tentara-tentara. 21:36 
Siazoho lampa vatu va dou-dou makatu'u ngango ra ngora ede 
makanggica, "Hadepu sia!" 21:37 Wunga ne'e lu'u ade kanto, nggahi la 
Paulus zi dou mana'ekai tentara ede, "Savua loa mada manuntu samporo 
lavo ndai ita?" "Savua nggomi maloa nuntu Yunani?" sozi va dou 
mana'ekai tentara ede. 21:38 "Nggara ndede, nggomi laina dou Mesir ede 
ntoina mandawina ngango ra ngora edempara wa'a raina upa riwu dou 
makangango rasa mawa'a zaha lu'u zi so sarae?" 21:39 Cambe va la 


Paulus, "Mada dou Yahudi; mada dou kota Tarsus, kota ma penti zi 
Kilikia. Takau to'ipu mada zimanuntu ra nggahi lavo dou-dou ede." 21:40 
Ndazi sawa'u va la Paulus kau nuntu ra nggahi, la Paulus kizina zi a'u, 
edempara mbeina isara kai rimana. Sara'ana dou ndazi midi mena. 
Edempara la Paulus nuntu lavona siazoho kai nggahi Ibrani. Nggahi la 
Paulus, 


22:1 "Ama-ama ro cina ra angi sara'ana! Nahu mangoa zi horukai wekiku 
zi nggomizoho. Takade'e to'ipu!" 22:2 Wakatu ringa va siazoho la Paulus 
manuntu kai bahasa Ibrani, siazoho nanaha midi wali. Edempara la Paulus 
nuntu walina. 22:3 "Nahu dou Yahudi," nggahi la Paulus, "nahu 
rawarakaiku zi Tarsus zi dana ra rasa Kilikia, pala nahu rakana'e ta ake zi 
Yerusalem ro rangoa ra tei kataho va guru Gamaliel zi ade hukum rambei 
va la Musa zi wa'i ra waro ndaita. Sama vune cina ra angi sara'ana ta ake 
zi ainaina ake, nahu rau wancu kacaha zi ru'u va Ruma Hatalla. 22:4 Nahu 
makancoki sampe madekaina dou-dou mavatu zi ngoa ra tei mavou ede. 
Siazoho sara'ana, nataho mamone ro masiwe, wa'u ra leto va nahu ro 
kalu'u zi ade uma bui. 22:5 Ndai dou mana'ekai imam-imam ro sara'a 
Mahkama Agama naloaku nggahi va one nahu wati cowaku. Vara siazoho 
edeku ma mbeina zi nahu sura zi otokai zi ru'u va dou-dou Yahudi zi 
Damsyik. Kai sura ede nahu kaloa wa'u ra leto dou-dou ta aka ma imbi zi 
ngoa ra tei ede, ro malao wa'a siazoho aka Yerusalem zi hukum." 22:6 
"Wakatu nahu wunga ade lampakaiku ro ne'era rongga zi Damsyik, 
wakatu aimarai, savua kalea ma taroa poda wezi lalompa maina talangi 
maheko nahu. 22:7 Nahu sujuku awa dana edempara ringa va nahu eli 
manggahi zi nahu, 'Saulus, Saulus! Vavauku nggomi kancokikaimu Nahu?' 
22:8 Edempara sozi va nahu, 'Cou Ita Ruma?' 'Nahu Isa dou Nazaret ede 
ra kancoki va nggomi,' cambe-Na. 22:9 Dou-dou ma wara ta ede 
masama-sama lavo nahu ma'edana kalea mataroa ede, pala siazoho wati 
ringana eli ma nuntu lavo nahu. 22:10 Edempara sozi wali va nahu, 'Auku 
zi pavua karawi va mada Ruma?' cambe va Ruma, 'Tu'ura ro lao lu'upu aka 
Damsyik. Ta aka peade nggomi zi ngoa mavoha sara'a zi ne'e va Ruma 
Hatalla zi karawi va nggomi.' 22:11 Nahu mbudakaiku vara taroa ma 


tanggirikai mada ede. Ndazi lengazohoku mazanda nahu lao lu'u aka 
Damsyik. 22:12 Ta ede wara savua dou mangara la Ananias. Sia dou ma 
sale ro nato'a kalampa hukum Musa. Sara'a dou Yahudi ma ngge'e zi 
Damsyik nawancuku horomana zi sia. 22:13 Sia mai tiona nahu, edempara 
kizina zi kompe nahu ro nggahina, 'Cinaku Saulus, henggapu madamu ro 
nggomi zimaloa eda wali!' Wakatu ede wa'u hanta pahu nahu, edempara 
edaku sia. 22:14 Edempara sia nggahina zi nahu, 'Ruma Hatalla wa'i ra 
waro ndaita wa'ura kazalena nggomi loakuzu nggomi vademu zi ne'e-Na, 
ro ma'eda Ruma Isa, Ada Ruma Hatalla ma karawina rane'e va Ruma 
Hatalla ro makade'e nggahi ra eli ndai Ruma Isa. 22:15 Nggomi zimandazi 
sakasi zimangoa ra kahaba zi sara'ana dou ra'eda ro ringa va nggomi. 
22:16 Ake ai walina ngena ntoimu. Tu'ura, ro mbei wekimu zikandeu 
karaso. Nggahipu zi Ruma Hatalla loakuzu nggomi zihori wea 
dosa-dosamu.'" 22:17 "Nahu dula mbaliku aka Yerusalem, ro wakatu 
nahu wunga do'aku zi Bait Allah, nahu kuasakai va Roh Allah. 22:18 
Nahu edaku Ruma; Sia nggahina zi nahu, 'Tu'u w1'i rocipu Yerusalem, vara 
dou-dou ta ake wati zimatarima ao ra kahabamu ede mavoha Nahu.' 22:19 
Nggahi nahu, "Ruma, siazoho navade podaku va one mada mawa'ura lu'u 
zi uma-uma sambeakai zimawa'u ra leto siazoho ro manduku dou-dou ma 
imbi zi Ita. 22:20 Ndede rauja wakatu ada Ita la Stefanus rahade, ndai 
mada wara ta ede ro satuju sia zihade. Madaku ma tongguna kani ra 
lombo dou-dou ma hade sia.' 22:21 Pala nggahi wali Ruma zi nahu, 
'Laompa vara Nahu zimakau lao nggomi zi hizi ma zo'o zi dou-dou 
malaina Yahudi.'" 22:22 Dou-dou mbuipu ringana nuntu ra nggahi la 
Paulus, pala zi eli ma cumpukaina ede siazoho kanggica kana'e podana, 
"Hadepu dou vune ede. Sia wati tahona zi wi'i kamori!' 22:23 Wunga 
kanggicana, siazoho hambuna jumbana, ro mbari mbura kaluvu wa'a va 
angi. 22:24 Ndazi dou mana'ekai tentara Roma ede makauna dou lao wa'a 
la Paulus aka kanto loakuzu sia ziparesakai katoku zi vadekai vavauku 
dou-dou Yahudi kanggica ndedekaina zi sia. 22:25 Pala wakatu la Paulus 
wa'ura ziki zi ne'e cambo, nggahi la Paulus zi perwira ma kizi ta ede, 
"Savua loa cambo savua dou ela ra dou Roma sawatipu sia zi paresa?" 
22:26 Ringana ede, perwira ede laona aka dou mana'ekai tentara ro 


nggahina, "Savua ake zi karawi va Ita? Dou ake dou Roma!" 22:27 
Edempara dou manz'ekai tentara ede laona zi la Paulus ro nggahina, 
"Ngoajapu, savua poda nggomi dou Roma!" "Io," nggahi la Paulus, "mada 
dou Roma." 22:28 Nggahi rau dou mana'ekai tentara ede, "Mada ndaziku 
dou Roma kai cola nggaliku!" Cambe va la Paulus, "Pala mada ranggana 
kai dou Roma." 22:29 Wakatu ede wa'u anggota-anggota tentara ma ne'e 
paresa la Paulus ede, suruna ro dou mana'ekai tentara ede ndazi dahu vara 
sia wa'ura ndante la Paulus, sapodakaina la Paulus dou Roma. 22:30 Dou 
mana'ekai tentara Roma ede nane'e podaku vade auku sapodakaina 
makandazina dou-dou Yahudi kancarana la Paulus. Vara ndedena vala 
aisanai sia ouna dou-dou mana'ekai imam ro Mahkama Agama mai kavoro 
weki. Edempara la Paulus hori va dou rantena, edempara wa'a zi tando 
siazoho sara'ana. 


23:1 Ntanda kavae va la Paulus anggota-anggota mahkama ede edempara 
nggahina, "Cina ra angiku! Sampe zi ainaina ake nahu wati iuku wara 
rawiku mancara zi Ruma Hatalla zi ade mpidaku mavoha mori ra woko 
nahu." 23:2 Wakatu nggahi ndede la Paulus, dou mana'ekai Imam-imam 
edezu Ananias kauna dou ma kizi zi kompe la Paulus topa asa la Paulus. 
23:3 Edempara nggahi la Paulus zi dou mana'ekai imam-imam ede, 
"Ruma Hatalla pasti zimatopana nggomi, dou mamunafik ma ca'u 
coro-coro raso! Nggomi dohomu ta ede maparesa nahu vunera kaukai va 
hukum Musa, sapodakaina ndai nggomi masapana hukum ede kai kaumu 
dou matopa nahu!" 23:4 Dou-dou ma zi savae la Paulus manggahi zi la 
Paulus, "Nggomi makavawa ra katunaku dou mana'ekai imam-imam 
Ruma Hatalla!" 23:5 Cambe va la Paulus, "Oh, nahu wati vadeku, cina ra 
angi va one sia dou mana'ekai imam-imam. Poda zi ade Alkitab wara ra 
tunti, 'Aina nggomi kavawa ra katunamu dou mana'ekai bangsamu.' " 23:6 
Eda va la Paulus va one sarundena zi ade anggota-anggota mahkama ede 
dou-dou Saduki ro sarunde walina dou-dou Farisi. Vara ndedena nggahi 
sia zi mahkama ede, "Cina ra angi! Nahu dou Farisi, londo ra mai Farisi. 
Nahu raparesa ta ake vara nahu imbiku va one dou-dou mamade zimamori 
mbali." 23:7 Wakatu nggahi ndede sia, dou-dou Farisi ro dou-dou Saduki 


ede tampu'u cence ncihina, ndazina sida ede mbia ndazi zua kalompo. ( 
23:8 Vara dou-dou Saduki manggahi va one dou mamade wati zimamori 
mbali, va one wati wara mala'eka, ro roh-roh wati wara rauna; dou Farisi 
na'imbiku zi sara'ana ede.) 23:9 Ndazi wontumpara ngango ra ngora ma 
heba. Pila-pila dou Farisi ma ndazi guru-guru agama makizi ro mawati 
ca'u poda-poda. Nggahi siazoho, "Nggahi va nami dou ake wati wara 
ncarana kone sato'i! Kombi poda wara roh atao mala'eka ma nuntu lavo 
sia!" 23:10 Ngango ra ngora ede ndazi ipi poda ndazina dou mana'ekai 
tentara ede nadahuku nggara la Paulus kalembi va siazoho. Ndazi sia 
kauna tentarazohona lao weha la Paulus zi woha dou-dou ede ro lao wa'a 
sia aka kanto. 23:11 Zi'aimangazi sawa'u va ede Ruma Isa makizi zi 
kompe la Paulus ro nggahina, "Katenggopu ademu! Nggomi wa'ura 
mbeimu sakasi mavoha Nahu zi Yerusalem. Nggomi peade pavuapu 
mbeimu sakasi ede zi Roma rau." 23:12 Aimasizi poda zi vala aisanaina, 
dou-dou Yahudi tampu'u mafaka. Siazoho sumpana wati zimangaha atao 
nono nawatipusi siazoho hadena la Paulus. 23:13 Wara ncewi upa mpuru 
dou ma kavoro weki zi mafakakaina ede. 23:14 Siazoho laona zi dou-dou 
mana'ekai imam ro dou-dou mana'ekai Yahudi ro nggahina, "Nami wa'ura 
sumpa sama-samamu, wati zimangaha ra nono au-au watisipu hade va 
nami la Paulus. 23:15 Ake nggomizoho lavo anggota-anggota Mahkama 
Agama pavua rocipu nggadu sura zi dou mana'ekai tentara Roma ede zi 
rahokaimu sia wa'a mbali la Paulus satando zi nggomizoho, vune-vuneta 
nggomizoho mane'e paresa wali parakarana kai ncewi taho wali. Ro nami 
mawa'ura sadia hade sia sawatipu sia ronggana ta ake." 23:16 Pala 
mafaka siazoho ede ringa va ana amancawa la Paulus. Edempara sia laona 
aka kanto ro ngoana lampa rawi ede zi la Paulus. 23:17 Edempara ouna va 
la Paulus savua dou perwira ro nggahina zi sia, "Lao wa'apu ana dou 
sampela ake zi dou mana'ekai tentara; wara zi ngoa va sia ake zi dou 
mana'ekai tentara ede." 23:18 Perwira ede lao wa'ana ana dou sampela 
ede zi dou mana'ekai tentara ro nggahina, "La Paulus, dou rabui ede, 
ma'ou mada ro kauna wa'a va mada ana dou sampela ake zi tando Ita; sia 
wara zi ngoana." 23:19 Nenti va dou mana'ekai tentara rima ana dou 
sampela ede, edempara wa'a lao kalaina sia zi savae uma ro sozina, "Au 


ne'emu ngoa va nggomi zi nahu?" 23:20 Cambe va ana dou sampela ede, 
"Dou-dou Yahudi wa'ura mafakana zi rahokaina Ita lao wa'a la Paulus zi 
tando Mahkama Agama naisi, siazoho nacoro-coro ne'e paresa wali 
parakara ma'ipi taho wali. 23:21 Pala ai to'ina vatu va Ita raraho va 
siazoho ede, vara wara ncewi upa mpuru dou ma wunga cili weki 
zimatapa aona sia zi ncai. Siazoho sara'ana wa'ura sumpana wati 
zimangaha ra nono sawatipu siazoho hadena la Paulus. Ake-ake siazoho 
wa'ura sadiana; ngena cambe va Itampa." 23:22 Nggahi dou mana'ekai 
tentara ede, "Aina ngoamu zi cou-cou rau va one nggomi wa'ura mai 
ngoamu ake zi nahu." Edempara sia kauna lao dula ana dou sampela ede. 
23:23 Edempara dou mana'ekai tentera ede ouna zua dou perwira, 
edempara nggahi sia zi siazoho, "Sadiapu zua ratu tentara sama-sama lavo 
pidu mpuru tentara manente jara ro zua ratu tentara mawa'a vuja zimalao 
voe ciwi aimangazi ake wa'u aka Kaisarea. 23:24 Sadia raupu jara zi nente 
la Paulus ro wa'a sia kai salama rongga zi Gubernu Feliks." 23:25 
Edempara dou mana'ekai tentara ede tuntina sura ma nggahi ndake, 23:26 
"Ma zese ra ntasa Gubernu Feliks. Salam razi Klaudius Lisias! 23:27 Dou 
ake wa'ura wa'u ra leto va dou-dou Yahudi ro zi sato'impa siazoho hadena 
sia, nggara watisi mai mada ro tentara ro kasalama sia; vara ringa va mada 
sia dou Roma. 23:28 Vara mada ne'eku vade au sapodakaina rawina 
mancara ra vavu ra lo'okai va siazoho zi sia, ndazi wa'a va mada sia zi 
Mahkama Agama siazoho. 23:29 Palasi sia wati karawina au-au ma patu 
zihukum kai hukuma made atao zi bui. Ravavu va siazoho zi sia wara 
hubunga lavo hukum-hukum agama ndai siazoho. 23:30 Edempara wara 
dou mangoa zi mada va one wara niana madavae razi dou-dou Yahudi zi 
sia. Ndazi mada nggadu laloku sia zi Ita Gubernu. Ro mada wa'ura kauku 
dou-dou mavavu ra lo'ona mawa'a da'awa va siazoho sia zi Ita." 23:31 
Ndazi anggota-anggota tentara ede kalampana taki ra puta siazoho. 
Siazoho wehana la Paulus edempara wa'ana sia aimangazi ede wa'u sampe 
aka Antipatris. 23:32 Vala aisanai siazoho co'ona tentara manente jara 
lampa wali lavo la Paulus, ro ndai siazoho dula mbali aka kanto. 23:33 
Wakatu tentara manente jara sampe zi Kaisarea, siazoho karonggana sura 
ede zi gubernu, edempara zonggona la Paulus zi sia. 23:34 Sawa'u va 


nggori baca va gubernu sura ede, sozi va sia zi la Paulus dou tave sia. 
Wakatu vade va sia va one la Paulus dou Kilikia, 23:35 nggahi sia, "Taho! 
Nahu zimaparesa parakaramu, napodasi dou-dou mada'awana nggomi 
wa'ura rongga ta ake." Edempara sia kauna loakuzu Paulus bui zi ade asi 
Herodes. 


24:1 Lima nai sawa'u va ede, Dou mana'ekai Imam-Imam mangara 
Ananias ro dou-dou mana'ekai Yahudi lao aka Kaisarea sama-sama lavo 
savua dou pengacara mangara Tertulus. Siazoho mai satandona Gubernu 
Feliks ro da'awana la Paulus. 24:2 Wakatu la Tertulus ou kau lu'u zi tando, 
sia vavu ro lo'ona la Paulus vune ake, "Pa Gubernu Ma Zese Ra Ntasa! 
Raparenta va Ita dana ra rasa madazoho ndazi taho. Ro kai loa timba ra 
lemba Ita rau wa'ura mboto rakataho zi ru'u va bangsa madazoho. 24:3 
Sara'ana ede madazoho weha ao kai tarima kasi ro kantaumu co'i ma'ese 
poda tave-ve rau. 24:4 Pala vaiva paki wakatu Ita, mada maraho zi Ita 
ringa to'ipu da'awa madazoho ma poro ake. 24:5 Madazoho mboto 
rakamu eda dou ake makangango rasa ma bahaya poda. Tave-ve sia 
kamaina ngango ra ngora zi woha dou-dou Yahudi ro sia mana'ekaina 
zimakaruku dou-dou Nazaret. 24:6 Sia nawa'ura cobana kasampu ra 
nggele Bait Allah, pala madazoho mawa'u ra letona sia. Madazoho mane'e 
hukum sia kai hukum agama ndai madazoho. 24:7 Pala mana'ekai tentara 
edezu Lisias mawehana sia zi madazoho, 24:8 ro parentana loakuzu 
dou-dou mada'awa sia mai satando zi Ita. Nggara paresasi va Ita dou ake, 
ndai Ita zimaringana zi sia mapoda zi sara'ana rada'awa va madazoho ake 
zi sia." 24:9 Dou-dou Yahudi ma wara ta ede vatu rauna vavu ra lo'o la 
Paulus ro makancihina sara'ana ranggahi va la Tertulus. 24:10 Edempara 
gubernu ede mbeina isara zi la Paulus va one sia loara nuntu. Edempara 
nggahi la Paulus, "Mada kavade Ita mandazi hakim dana ra rasa ake 
wa'ura pila-pila mba'a ntoina. Vara ndedena mada sana adeku horu weki zi 
tando Ita. 24:11 Ita maloaku paresa kavae va ndai Ita va one wati ncewina 
zi sampuru zua nai ma rawa'u wakatu ede mada laoku aka Yerusalem ne'e 
lao do'a. 24:12 Ro wati warana dou-dou Yahudi ede maraka eda mada 
macence ncihi lavo kone savua dou rau atao makavoro dou zimandawi 


ngango ra ngora nataho zi Bait Allah ro zi uma-uma sambeakai atao 
tave-ve zi ade kota. 24:13 Siazoho rau wati loana mbei bukuti vavu ra lo'o 
ra da'awa va siazoho mada zi Ita. 24:14 Poda mada mangaku zi Ita va one 
mada manemba Ruma Hatalla wa'i ra waro madazoho kai ngoa ra tei va 
Ruma Isa rawt'ikai va siazoho ncara. Pala mada mbuipu imbiku zi sara'ana 
ra tunti zi ade Buku Musa ro Buku-buku Nabi-nabi. 24:15 Sama vune 
siazoho, mada rau kantau zi ne'eku zi Ruma Hatalla va one sara'ana dou 
zimamori mbali sawa'u va made -- dou-dou mataho, ro dou-dou madavae! 
24:16 Vara ndedena mada ne'e podaku, loakuzu ade mpidaku raso zi 
tando Ruma Hatalla ro raso rau zi tando manusia. 24:17 Sawa'u va 
pila-pila mba'a mada wati warana zi Yerusalem, mada dula mbaliku ta aka 
zi wa'akaiku piti zi bantukai bangsa mada ro zi zonggo ra mbeiku koroba 
zi Ruma Hatalla. 24:18 Wakatu karawi va mada ede, siazoho rakana eda 
mada zi Bait Allah, sawa'u va mada nggori upacara karaso weki. Wati 
wara mboto dou maro mada, ro wati wara ngango ra ngora ta ede wakatu 
ede. 24:19 Cuma wara pila-pila dou Yahudi ta aka. Dou-dou ede razi 
propinsi Asia. Siazohoku ma sapodakaina mawara ta ake zimancundu 
ra'eda siazoho zi Ita, nawarasi da'awa va siazoho mavoha mada. 24:20 
Atao co'opu ndai dou-dou ake mangoana au rarawi ma'iha ra eda va 
siazoho wakatu mada lao wa'a va dou mada zi tando Mahkama Agama. 
24:21 Siazoho narakaku ringa sampvu'u eli akempa ranggahi va mada zi 
tando siazoho, edezu eli: Nahu zi paresa zi ainaina ake vara nahu imbiku 
dou-dou mamade zi kamori mbali." 24:22 Edempara Feliks ma wa'u 
mboto vade mavoha ngoa ra tei Ruma Isa, kanggorina sida parakara ede. 
"Nahu zimakanggorina parakara ake," nggahina, "nawa'usi mai mana'ekai 
tentara edezu Lisias." 24:23 Edempara sia kauna perwira ma ntau su'u ra 
tundu zi la Paulus ede, ngge'empa tahana la Paulus, pala aina ipi jaga 
kapoda sia ro mbeipu iji lengazohona zimambei zi sia au-au raparaluna. 
24:24 Pila-pila nai sawa'u va ede mai la Feliks, lavo va weina mangara la 
Drusila; sia dou Yahudi. Edempara Feliks kauna lao weha la Paulus, 
edempara Feliks kade'ena nggahi la Paulus mavoha imbi zi Ruma Isa Al 
Masih. 24:25 Pala wakatu la Paulus nuntu walina mavoha rombo ro ntiri 
ro wa'una taha nawasu ro mavoha hukuma zi Ainaina Kiama, Feliks ndazi 


dahu edempara nggahina, "Nggomi loara lao ake. Nahu zima'ou nggomi 
wali warasi wakatu." 24:26 Wakatu ede Feliks nane'eku raka piti zi la 
Paulus. Vara ndedena sia ntuwu poda kauna dou weha ao la Paulus 
zimanuntu ra nggahi lavo sia. 24:27 Sawa'u va zua mba'a, Perkius Festus 
macepena Feliks kai vora gubernu. Ro vara Feliks mane'e weha ade 
dou-dou Yahudi, sia co'o wi'ina la Paulus zi ade uma bui. 


25:1 Tolu nai sawa'u va Festus rongga zi dana ra rasa ede, sia tu'una zi 
Kaisarea lao aka Yerusalem. 25:2 Ta aka dou-dou mana'ekai imam ro 
dou-dou mana'ekai Yahudi ngoana zi sia ravavu ra lo'o va siazoho zi ru'u 
va la Paulus. Siazoho siwi ncauna la Festus 25:3 loakuzu kai taho adena zi 
siazoho, sia ngawana kau dou wa'a la Paulus aka Yerusalem; vara siazoho 
wa'ura mafakana hade la Paulus zi woha ncai. 25:4 Pala cambe va la 
Festus, "La Paulus wunga taha zi Kaisarea; ro ndai nahu rau wati ntoi 
walina zimadula mbali ta aka. 25:5 Ndazi, co'opu dou-dou mapenti poda 
zi ade weki nggomizoho zimalao sama lavo nahu aka Kaisarea 
zimaparakarana sia ta aka, nggara napodasi karawina mancara." 25:6 
Sawa'u va ngge'e zi Yerusalem kira-kira waru atao sampuru nai wali, la 
Festus dula mbali aka Kaisarea. Naisi sia kalampana sida pengadila ro 
kauna dou mai wa'a satando la Paulus. 25:7 Wakatu rongga la Paulus, 
dou-dou Yahudi mawa'ura mai ta Yerusalem makizi hekona, ro tampu'ura 
vavu ra lo'ona ma tani zi sia. Pala siazoho wati loana mbei bukuti vavu ra 
lo'ona ede. 25:8 Zi ade horukama weki ndaina ede, nggahi la Paulus, 
"Mada wati wara karawiku ma ncara zi hukum Musa atao zi Bait Allah ro 
zi Kaisar Roma." 25:9 Pala Festus nane'eku weha ade dou Yahudi. 
Edempara sozi va sia zi la Paulus, "Savua mangawa nggomi lao aka 
Yerusalem ziparesa zi tando nahu ta aka mavoha vavu ra lo'o ede?" 25:10 
Cambe va la Paulus, "Mada wunga kiziku zi tando mahkama Kaisar 
Roma; ro zi hizi edeku mada pavua zi paresa. Ndai ita mavadena va one 
mada wati wara ncaraku zi dou Yahudi. 25:11 Nggara mada wa'ura 
sapaku hukum ro karawiku ma patu zi vavukai hukuma made, mada 
karela made. Pala nawati podasi ra vavu ra lo'o siazoho ede, wati kone 
savua dou rau maloana zonggo mada zi siazoho. Mada maraho ziparesa zi 


pangadila Kaisar!" 25:12 Sawa'u va mafaka ro dou-dou mataki ngoa ra tei 
kataho, nggahi Festus, "Raho va nggomi zi paresa zi pangadila Kaisar, 
ndazi nggomi pavuapu lao satando wa'u Kaisar." 25:13 Wati ntoina sawa'u 
va ede, Sangaji Agripa ro Bernike maina zi kaisarea zi ne'ena nggahi taho 
ra ntai zi ru'u va Festus. 25:14 Sawa'u va siazoho wara pila-pila nai ta ede, 
Festus ngoa kavaena parakara la Paulus zi Sangaji Agripa. Nggahi Festus, 
"Wara ta ake savua dou rataha ratu'u wi! va Feliks. 25:15 Wakatu mada 
wara zi Yerusalem, dou-dou mana'ekai imam ro dou-dou mana'ekai 
Yahudi zonggo mbema vavu ra lo'o siazoho zi ru'u va dou ede ro rahona 
loakuzu vavukai va mada kukuma zi ru'u va sia. 25:16 Pala cambe va 
mada va one dou Roma wati loana mbei ndede lalo savua dou ravavu ra 
lo'o zi hukum, nggara dou ravavu ra lo'o ede watipu ncao tandona lavo 
dou-dou mavavu ra lo'ona ra mbei wakatu zi horukaina weki ndaina. 25:17 
Ndazi, wakatu siazoho maina ta ake, mada wati ngena ntoiku. Vala ai 
sanai mada ndawiku sida pengadila ro kauku mai wa'a dou ede zi tando 
sida. 25:18 Wakatu dou-dou mavavu ra lo'ona tu'u kizi ncunduna vavu ra 
lo'o siazoho, siazoho wati ngoana rawi mancara kone sato'i rau vune 
rakacai va mada siazoho nakaronggaku. 25:19 Siazoho cuma wati ncihi 
ncaona nuntu ra nggahi lavo sia mavoha agama ndai siazoho ro mavoha 
savua dou ma ngara Isa. Dou ede wa'ura made, pala la Paulus nateleku va 
one dou ede mori. 25:20 Vara mada mbora akaku va one vuneku carana 
mada loakaiku raka nuntu ra nggahi mapoda mavoha parakara ede, sozi va 
mada zi la Paulus savua sia nangawa lao aka Yerusalem ro zi paresa ta 
aka mavoha parakara ede. 25:21 Pala la Paulus rahona ne'e banding; sia 
rahona loakuzu sia ngge'empa zi ade uma bui sampe parakarana kanggori 
va Kaisar. Vara ndedena mada kauku loakuzu sia ngge'empa zi taha, 
sampe rakakai va mada wakatu zi nggadukaiku sia zi Kaisara." 25:22 
Edempara nggahi Agripa zi la Festus, "Ndai nahu rau mane'e ringa dou 
ede." "Naisi Ita maloaku ringa sia," cambe va la Festus. 25:23 Vala ai 
sanai Agripa ro Bernike maina kai upacara negara. Siazoho lu'una zi hizi 
sida kai sama-sama lavo dou-dou mana'ekai lewa ra laka lavo dou-dou 
mapenti zi kota ede. Kai parenta va Festus, la Paulus wa'a kalu'u zi ade 
sidakai ede. 25:24 Edempara nggahi Festus, "Sangaji Agripa ro dou-dou 


mawara ta ake! Dou ake wa'ura da'awa va sara'a bangsa Yahudi zi mada, 
nataho razi Yerusalem ro ma wara ta ake. Siazoho vavu ra lo'ona ro 
kanggica menana va one sia wati patuna zi wi" kamori. 25:25 Pala mada 
wati rakaku eda rakarawina mancara ma patu zivavu kai hukuma made. 
Ro vara ndai sia wa'ura rahona parakarana zi paresa zi pangadila Kaisar, 
mada wa'ura nggahi cumpukaiku zi nggaduku sia zi Kaisar. 25:26 Pala 
mada watipu ntauku nuntu ra nggahi ma poda mavoha weki ndai sia zi 
tunti ade sura mada zi ru'u va Kaisar. Vara ndedena mai wa'a satandoku 
sia zi Itazoho sara'ana, mapenti poda zi tando Ma Zese Ra Ntasa Sangaji 
Agripa! Aona nggahi va mada edezu loakuzu sawa'u va paresa ake, wara 
nggahi zi tuntikai va mada sura. 25:27 Vara zi iu va mada, wati ncihi 
ncaona nggadu savua dou rabui kai wati wara ncarana ravavu ra lo'okai zi 
sia." 


26:1 Nggahi Agripa zi la Paulus, "Nggomi loara nuntu ra nggahi zi 
horukaimu weki ndaimu." Edempara la Paulus hantana rimana edempara 
nggahina zi horukai wekina vune ake, 26:2 "Ma Zese Ra Ntasa Sangaji 
Agripa! Mada neo poda adeku loaku karongga nuntu ra nggahi zi 
horukaiku weki justru zi tando Sangaji mavoha sara'a vavu ra lo'o 
rada'awa va dou-dou Yahudi zi mada; 26:3 mapenti poda vara Sangaji 
mavade poda rangina kai va dou Yahudi. Vara ndedena, mada maraho zi 
Ita takade'e to'ipu nggahi ra eli mada kai saba. 26:4 Sara'a dou Yahudi 
navadeku mori ra woko mada ra'aipu to'i-to'i mada wa'u. Siazoho 
navadeku va one aipu tampu'u sampela mada, mada wa'ura moriku zi ade 
woha bangsa ndai mada zi Yerusalem. 26:5 Wa'ura ntoira siazoho vadena 
mavoha mada. Nggara nane'esi va siazoho, siazoho naloaku mbei sakasi 
va one aipu saramba wa'una mada wa'ura moriku kai dou Farisi ro vatu 
sara'a atora ma ipi tenggo poda zi ade agama madazoho. 26:6 Ro ake 
mada makizi ta ake zi paresa vara mada imbiku zi rasake randawi va 
Ruma Hatalla zi wa'i ra waro madazoho. 26:7 Rasake ede zi ne'e va 
sampuru zua suku bangsa Israel, ndazina siazoho nemba zi Ruma Hatalla 
zi aimarai aimangazi. Ro va imbi mada zi rasake ede, Sangaji Ma Zese Ra 
Ntasa mada kancara va dou-dou Yahudi. 26:8 Vavauku cina ra angi 


dou-dou Yahudi wati imbita va one Ruma Hatalla makamori mbali dou 
mamade? 26:9 Ntoma ndai nahu rau manggahi va one nahu pavuaku 
karawi sara'a zi vavu ka'ihakai Ruma Isa dou Nazaret ede. 26:10 Ro poda 
edeku ma wa'ura karawi va nahu zi Yerusalem. Kai sura kuasa dou-dou 
mana'ekai imam, nahu wa'ura kalu'uku zi ade uma bui mboto dou-dou ma 
to'a zi Ruma Hatalla. Kone nahu rau vatuku ka'io va one siazoho vavu kai 
hukuma made. 26:11 Mboto poda nahu kancokiku siazoho zi uma-uma 
sambeakai, loakuzu pakasa siazoho wati imbina zi ra'imbina ede. Va ipi 
pana ade nahu zi siazoho, ndazina zi kota-kota makalaina nahu lao zi 
cocokaiku siazoho ta aka." 26:12 "Kai ne'eku ede rau mada wa'aku sura 
kuasa dou-dou mana'ekai imam ro lao aka Damsyik. 26:13 Ro zi wakatu 
mada zi woha ncai, wakatu mbolo ninu, Sangaji Ma Zese Ra Ntasa, mada 
edaku savua taroa zi langi ma ncewi taroa poda ntewi kaisi taroa liro. 
Taroa ede kalea hekona mada ro dou-dou ma lampa sama lavo mada. 
26:14 Madazoho sara, ana mbo'o suncumu zi dana. Edempara mada 
ringaku eli manggahi zi mada kai nggahi Ibrani, 'Saulus, Saulus! Vavauku 
nggomi kancoki nuwumu Nahu? Nggomi zima'u pili ndaimu, nggara 
nggomi ma'ao ntuwusi mana'ekai Sia ma ndazi Rumamu.' 26:15 Edempara 
nggahi mada, 'Cou Ita, Ruma?' Ro cambe va Ruma, Nahu Isa rakancoki va 
nggomi. 26:16 Tu'u ro kizira! Nahu katadaku weki zi nggomi zi ne'eku 
hanta nggomi zimandazi ada-Ku. Nggomi pavuapu kahabamu zi dou 
makalai au ra'eda va nggomi zi ainaina ake mavoha Nahu ro mavoha au 
razikaukai va Nahu zi nggomi peade zi wakatu ma kento. 26:17 Nahu 
zimahori nggomi zi bangsa Israel ro zi bangsa makalaina ma laina Yahudi. 
Nahu zi ma kau nggomi lao zi siazoho 26:18 zimahengga wea mada 
siazoho, loakuzu siazoho losa zi ade rindikaina ro lu'u zi ade taroakaina; 
loakuzu siazoho hori weki zi ade pangaru Ibilis, edempara kuasakai va 
Ruma Hatalla. Ndazi kai imbina zi Nahu dosa-dosa siazoho wa'ura 
kangampu wea ro siazoho maraka ru'u anggota ela Ruma Hatalla 
rakazale.'" 26:19 "Bara ndedena, Sangaji Agripa, mada ma'usaha ncau 
to'a zi ra'eda va mada ade nifiku rambei va Ruma ro tarima va mada razi 
Ruma Hatalla ede. 26:20 Kai ngoa ntiri va mada zi dou-dou va one 
siazoho pavuaku tobana razi dosa-dosa siazoho ro zonggona weki zi 


Ruma Hatalla ro katadana zi ade mori siazoho va one siazoho wa'ura 
tobana razi dosa-dosa siazoho. Mada ngoaku lampa rawi ede sarambana zi 
Damsyik, edempara zi Yerusalem ro zi sara'a Yudea ro zi woha dou-dou 
malaina Yahudi. 26:21 Ndazi vara ndedena dou-dou Yahudi wa'u ra letona 
mada zi Bait Allah ro ne'ena hade mada. 26:22 Pala sampe wakatu ake 
mada horu va Ruma Hatalla, ndazina mada loa kizi ta ake zi mbeiku 
sakasi zi sara'ana dou -- mana'e ro mato'i. Au ranggahi va mada ake wati 
laina ntewi kaisi ma wa'ura karongga va Ruma Hatalla zi nabi-nabi ro 
Musa; 26:23 edezu va one Sangaji Mambei salama rasake va Ruma 
Hatalla ede pavuaku susa ra ncokina, ro mandazi dou ma sarambakaina 
ma mori mbali sawa'u va madena; loakuzu kai ede Sia loana kahaba taroa 
-- edezu mori zi salamakai -- nataho zi ru'u va dou-dou Yahudi ro zi 
dou-dou malaina Yahudi." 26:24 Wunga mbuipu la Paulus nuntu ra 
nggahina mavoha horukai wekina ede, kanggica Festus, "Nggomi wa'ura 
ringu Paulus! Ilimumu ma mboto ede wa'ura kandazina ringu nggomi!" 
26:25 Pala cambe va la Paulus, "Mada wati ringuku, Ma Zese Ra Ntasa. 
Nggahi ra eli rarenta va mada ede napodaku ro losana zi kananu ma raso. 
26:26 Ndai Sangaji mavade podana zi lampa rawi ede. Vara ndedena 
mada disaku nuntu ra nggahi zi tando Sangaji kai nuntu ntiriku. Mada 
ka'imbi podaku wati kone savua rau zi ade lampa rawi ede ma watipu 
vade va Sangaji, vara sara'ana ede wati ndazina zi hizi-hizi ma cili weki. 
26:27 Ma Zese Ra Ntasa Sangaji Agripa, savua Sangaji ma'imbiku zi au 
ranggahi va nabi-nabi? Nggahi va mada Sangaji pasti imbi!" 26:28 
Edempara nggahi va Agripa zi la Paulus, "Kacai va nggomi moza 
kandazimu nahu ela Al Masih zi ade wakatu ma poro ake?" 26:29 "Zi ade 
wakatu ma poro atao ma zondo," cambe va la Paulus, "mada mado'a zi 
Ruma Hatalla loakuzu Sangaji ro Itazoho ma ringa ro kade'e mada zi 
ainaina ake loa zimandazi vune mada -- selasi rante ake, pasti!" 26:30 
Edempara cumpukaina sangaji, gubernu, ro Bernike, ro sara'a ma kalaina 
tu'u kizina. 26:31 Sawa'u va warana ta ari lua, siazoho nggahi zi savua 
lavo masavuana, "Dou ake wati karawina mancara ma patu zi hukum kai 
hukuma made atao zi bui." 26:32 Edempara nggahi Agripa zi Festus, 
"Dou ake loara zi hori, nggara watisi sia ne'ena da'awa parakarana zi 


paresa zi pangadila Kaisar." 


27:1 Sawa'u va mafaka va one nami pavuaku loja lao aka Italia, la Paulus 
ro pila-pila dou rataha ma kalaina ra zonggo zi Yulius, perwira tentara 
Roma ma zipehekai "Resimen Kaisar". 27:2 Nami ne'emu kapa ma mai 
razi Adramitium, edempara laokaimu kapa ede ma wa'ura sadia ne'e lao 
aka lavukai kapa zi propinsi Asia. Aristarkhus, savua dou Makedonia ma 
mai razi Tesalonika, lao sama rauna lavo nami. 27:3 Vala aisanai nami 
rongga zi Sidon. La Paulus nawancuku ao kataho va Yulius. Sia loa lao 
lamba lengazohona loakuzu siazoho loa mbei zi sia au-au raziparaluna. 
27:4 Rata'ede nami lao loja walimu. Vara angi masambali lavo kapa, nami 
loja ntuwumu vatu kengge moti pulau Siprus ma wati ipi voha va angi. 
27:5 Edempara nami lojamu zi moti ma ncao tando lavo Kilikia ro 
Pamfilia edempara rongga zi Mira zi dana ra rasa Likia. 27:6 Ta ede 
Perwira ede rakana savua kapa ma mai razi Aleksandria ma ne'e lao loja 
aka Italia. Ndazi sia pesona nami zi kapa ede. 27:7 Pila-pila nai ntoina 
nami lojamu nawancuku ahona, ro kai susa podamu edempara nami 
ronggamu vune zo'o kota Knidus. Edempara vara angi mbuipu kentena, 
nami wati loamu loja zi ncai masarambakaina. Ndazi nami lojamu tazona 
pulau Kreta sapa saimu Nanga Salmone loakuzu ta aka nami wati hina va 
angi. 27:8 Kai susa podamu nami lampa vatumu kengge moti pulau ede 
sampe cumpukaina nami rakara zi savua hizi mangara lavu Ntika, wati 
zo'ona lavo kota Lasea. 27:9 Wakatu ede Aruraja Dame kai dou Yahudi 
wa'ura nggori. Nami wa'ura mboto pakimu wakatu, ndazina wa'ura laina 
wakatu walina zi loja kai salama. Vara ndedena la Paulus ngoa ra tei 
katahona ake zi siazoho, 27:10 "Cina ra angi, kananu va nahu, edezu zi 
iha poda kai loja ntuwusi ndai. Ndai zima'iu rugi mana'e poda lai mpoana 
zi wua ro kapa ndai, pala nawa ndai rau zimambora." 27:11 Pala perwira 
ede na'ipipu imbina zi dou mawa'a kapa ro kapte kapa ntewi kaisi zi 
nggahi ra eli la Paulus. 27:12 Hizi lavukai kapa ta ede poda wati tahona zi 
lavukai oru vusi ai. Vara ndedena mboto dou mavatu kapa nangawaku lao 
loja wali tu'u wi hizi lavu kai kapa ede vara siazoho nane'eku usaha 
rongga zi Feniks ro ngge'e ta aka santoi oru vusi ai. Feniks edezu hizi 


lavukai kapa zi Kreta ma tando zizo ro tando ziza. 27:13 Wakatu ede angi 
mamai zo mai mbuipu narina. Ndazi dou mavatu kapa kacaina siazoho 
wa'ura loa loja wali. Ndazi siazoho saloana jangka edempara loja vatuna 
kengge moti pulau Kreta. 27:14 Pala wati ntoi sawa'u va ede angi na'e -- 
edezu zi pehekai angi mamai ta Ele Za -- ma mbani razi ari lua, 27:15 ro 
voena kapa nami. Vara wati lu'ukai va aka kapa loja wali rai ao angi, ndazi 
nami kamidimpa weki ro co'omu kapa wa'a va angi. 27:16 Nami waraja 
wati voha va angi, wakatu nami lampamu tasavae zona Pulau Kauda ma 
to'i ede. Ta ede kai maki podamu nami loamu kantiri sakoci kapa nami. 
27:17 Sawa'u va ampa va nami sakoci kapa, kapa ede katenggo kai ai 
raziki heko zi kapa ede. Vara dahu ntangga zi sarae Sirtis ma tendo, loja 
kalondo edempara kapa co'o vatuna angi. 27:18 Angi na'e wati dengga- 
denggana, ndazina vala aisanai wua kapa tampu'ura paki ade moti. 27:19 
Zi'ainaina sawa'u va ede dou-dou mavatu kapa ede paki rauna tarato'i kapa 
ade moti va ndai siazoho ede. 27:20 Pila-pila nai ntoina nami wati edamu 
liro ro ntara, ro angi na'e wati dengga-denggana. Cumpukaina nami watizu 
wara zi iukaimu salama. 27:21 Pila-pila wakatu ntoina dou-dou ede wati 
ngaha ra nonona. Ndazi la Paulus lao kizina zi woha siazoho edempara 
nggahina, "Cina ra angi! Paira vatumu nggahi nahu va nggomizoho ro wati 
lojamu razi Kreta, ndai wati iuta sara'a iha leli ro rugi vune ake. 27:22 Pala 
ake rau nahu maraho poda-poda zi nggomizoho katenggopu ademu. Wati 
kone savua dou zi ade weki nggomizoho zimamade; kapa ndai akempa 
zimamoda. 27:23 Vara aka sangazina mala'eka ma ramai ta Ruma Hatalla 
ra nemba va nahu, edezu Ruma Hatalla ma kantauna nahu, maina zi nahu. 
27:24 Nggahi mala'eka ede, 'Aina dahu, Paulus! Vara nggomi zimalao 
satando Kaisar. Ro vara taho ade Ruma Hatalla zi nggomi, sara'ana dou 
ma loja lavo nggomi zimasalama vara nggomi.' 27:25 Vara ndedena, cina 
ra angi, pavuapu nggomizoho katenggo ademu! Vara nahu ka'imbi zi 
Ruma Hatalla va one sara'ana zimandazi vune ranggahi-Na zi nahu. 27:26 
Pala ndai peasi zimantangga zi kengge moti zi savua pulau." 27:27 
Zi'aimangazi ma kasampuru upa naikaina nami wunga karentemu zi Moti 
Adria. Takasi voha ai dou mavatu kapa ma'iuna kapa wunga lao raka 
zenina lavo mangokaina. 27:28 Ndazi siazoho zikina wadu kai ai zi uku 


tiona zei moti. Palasi hizi ede zeina ne'empara upa mpuru mete. Wati 
ntoina sawa'u va ede siazoho uku walina, edempara vadena zei moti tahizi 
ede zeina ne'empara tolu mpuru mete. 27:29 Siazoho dahuna kapa ntangga 
zi wadu taka, ndazi siazoho kalondona upa mbua jangka ta ari kontu kapa, 
edempara ne'e menana loasi roci taroa ai. 27:30 Kai kamidi weki dou-dou 
makarawi kapa ne'e rai tu'u wi! kapa ede. Siazoho kalondona sakoci awa 
oi kai vune-vune ne'ena kalondo jangka tatando kapa. 27:31 Pala nggahi la 
Paulus zi perwira ro tentara-tentara ma zi kapa ede, "Nggara watisi 
ngge'ena zi kapa dou-dou mavatu kapa ake, nggomizoho sara'ana wati 
salamamu." 27:32 Vara ndedena tentara-tentara ede dompona ai sakoci 
ede, ndazina sakoci ede wa'a va oi moti. 27:33 Sawatipu vala ai, la Paulus 
kauna siazoho sara'ana ngaha ra nono. Nggahi la Paulus, "Wa'ura sampuru 
upa nai ntoina nggomizoho sara'ana cuma ngenampa kai darura ro wati 
ngahamu au-au. 27:34 Nahu makau nggomizoho ngaha wa'upu sato'i. Ede 
taho zi ru'u va nggomizoho, zi tenggo walikaimu. Vara nggomizoho 
sara'ana zimasalama ro wati zimadancihi au-au." 27:35 Sawa'u va nggahi 
ndedena la Paulus wehana roti edempara rentana tarima kasi zi Ruma zi 
tando siazoho sara'ana. Sawa'u va ede cengga-cenggana roti ede, 
edempara ngahana. 27:36 Ndazi siazoho sara'ana tenggo mbali adena ro 
ngaha samana. 27:37 Sara'a ma wara zi kapa ede wara zua ratu pidu 
mpuru ini dou. 27:38 Sawa'u va ngaha ra nono ncihina, siazoho pakina 
gando ra wua ade kapa zei moti loakuzu kapa wati ipi tanina. 27:39 
Wakatu wa'ura taroa ai, dou-dou makarawi zi kapa edana mangokaina, 
pala siazoho wati vadena dana au ede. Siazoho edana savua nanga lavo 
kenggena. Ndazi siazoho nane'eku kalavu kapana ta aka nggara loasi. 
27:40 Ndazi ai-ai sakoci ede dompo sara'ana edempara sakoci-sakoci ede 
co'ona mimi zi ade moti. Wakatu ede rau siazoho hori rauna ai-ai raziki 
kai kapa. Edempara siazoho ampana loja zi tando kapa loakuzu kapa ede 
wa'a va angi lao aka kengge moti. 27:41 Pala kapa ede ncorana sarae. 
Zitandona ntangga ro wati loana ruku, takontuna leli voe va balumba. 
27:42 Tentara-tentara zi kapa ede nane'eku hade sara'a dou-dou ra bui, 
vara siazoho dahuna peade wara ma liwa lao takengge edempara raina. 
27:43 Pala perwira ede matapana rane'e va siazoho ede vara sia nane'eku 


kasalama la Paulus. Sia kauna sara'a dou ma loa liwa babu ulu ro liwa lao 
aka kengge moti; 27:44 ma kalaina pavuaku vatu kentona kai nenti 
kapenta-kapenta atao au-au rambrakai kapa ede. Kai karawina vune ede 
nami sara'ana salama sampe ta ari lua. 


28:1 Sawa'u va rongga kai salama, ede ampo vade va nami va one pulau 
ede ngarana Malta. 28:2 Ela ra dou mangge'e zi pulau ede nawancuku 
tahona zi nami. Siazoho weha ao katahona nami sara'ana ro kana'ena afi zi 
ru'u va nami vara wa'ura tampu'u londo ura ro nawancuku vusi rau. 28:3 
La Paulus kavorona haju, ro tauna haju ede zi ade afi. Wunga mbuipu sia 
karawina ede, wara salona sawa malosa, vara pana afi ede, edempara 
notona rima la Paulus. 28:4 Wakatu eda va ela ra dou mangge'e zi pulau 
ede sawa matero weki razi rima la Paulus, siazoho nggahina zi savua lavo 
masavuana, "Dou ake pasti hadena dou, vara konena sia wa'ura salama va 
bahaya moti, Dewi Ma'adi wati co'ona sia zimamori." 28:5 Pala la Paulus 
wete pakina sawa ede zi ade afi lavo wati iuna pili kone sato'i rau. 28:6 
Kananu va siazoho samporo wali rima la Paulus zimawinte atao sia 
zimamade sadeka. Pala sawa'u va ngena pila-pila wakatu ntoina ro wati 
wara mandazi ma ipi na'e zi sia, lai wali kananu va siazoho edempara 
nggahi siazoho va one la Paulus edezu dewa. 28:7 Wati zo'ona ro hizi ede 
wara dana ntau la Publius, dou mana'e vora zi pulau ede. Kai taho poda 
adena sia tarima aona nami kai dou marongga zi umana tolu nai ntoina. 
28:8 Wakatu ede amana wunga henggena, sia hina va pana ro vusi ro supu 
sera. La Paulus lao tiona ama ma hengge ede edempara do'ana ro tohona 
rima ese wawo ama ede ndazina sia taho zi ade supukaina. 28:9 Vara 
mandazi ede sara'ana dou ma supu zi pulau ede maina zi la Paulus, ro 
siazoho sara'ana kataho va la Paulus. 28:10 Siazoho mbeina zi nami 
mboto hadia, ro wakatu nami ne'e lao loja wali, siazoho lao wa'ana zi kapa 
sara'a zi paralu va nami zi ade lampa ro laokaimu. 28:11 Sawa'u va tolu 
wura ntoina ta aka, nami tu'u wi'imu pulau ede ne'e savua kapa ma ramai ta 
Aleksandria ma santoi oru vusi ai lavu zi pulau ede. Kapa ede kanina tanda 
"Dewa Ndua Kastor ro Poluks". 28:12 Nami lavumu zi kota Sirakusa ro 
ngge'emu ta ede tolu nai ntoina. 28:13 Ta ede nami loja walimu lampa 


vatumu kengge moti sampe aka kota Regium. Vala aisanai angi tampu'u 
mai zo maina, ndazikaina zi ade zua nai nami rongga zi kota Putioli. 28:14 
Ta ede nami edamu angi lavo pila-pila dou ma imbi zi Ruma Isa, ro vara 
unda va siazoho nami ngge'e lavomu siazoho saminggu ntoina. Edempara 
nami laomu aka Roma. 28:15 Cina ra angi zi Roma ma imbi zi Ruma Isa 
ringana haba mavoha nami, ndazina siazoho maina sampe zi Amba Apius 
ro Hizi kavoro kai weki Tolu zi weha aokaina nami. Wakatu la Paulus eda 
angina lavo siazoho, sia terima kasina zi Ruma Hatalla ro lembo poda 
adena. 28:16 Wakatu rongga zi Roma, la Paulus loa ngge'e ndai kesena 
kai jaga va savua dou tentara. 28:17 Sawa'u va tolu nai, la Paulus ouna 
dou-dou mana'ekai Yahudi zi hizi ede. Ro sawa'u va kavoro weki siazoho, 
nggahi sia zi siazoho, "Cina ra angi! Nahu wati wara ncaraku au-au zi 
bangsa ndai, atao sapa ranginakai va rawi rasa ra tarima zi wa'i ra waro 
ndaita. Kone ade ndedena nahu rawa'u ra leto zi Yerusalem ro zonggona 
nahu zi dou-dou Roma. 28:18 Sawa'u va nggori paresa parakara nahu, 
siazoho nane'eku hori nahu, vara nahu wati wara karawiku kone savua 
rawi mancara ma patu zi vavu kai hukuma made. 28:19 Pala vara dou-dou 
Yahudi ma'ao nahu, pavuaku raho parakara nahu paresa zi Kaisar Roma. 
Nahu karawiku ede laina vara wara ntauku au-au zi vavu ra lo'okaiku 
bangsa ndaiku. 28:20 Ro vara ndedena nahu rahoku eda angi lavo 
nggomizoho zi nuntu ra nggahi lavoku nggomizoho; vara nahu randante, 
vara zi Mambei salama rangena-ngena va bangsa Israel." 28:21 Edempara 
siazoho nggahina zi sia, "Nami watipu tarimamu kone salela sura razi 
Yudea mavoha nggomi. Ro wati wara kone savua dou ta aka ma mai wa'a 
haba ma voha nggomi atao manuntu ra nggahi ma iha mavoha nggomi. 
28:22 Pala nami mane'e ringa rau mavoha imbimu, vara nami sara'ana 
wa'ura ringamu dou mada'cau zi ngoa ra tei ra'imbi va ndai nggomi ede." 
28:23 Edempara siazoho ro la Paulus katantuna ainaina zi edakai angi 
wali. Zīi'ainaina ede mboto dou mamai zi hizi ngge'ekai la Paulus. Tampu'u 
aimasizi sampe aimambia la Paulus ngoa kavaena ro kahabana zi siazoho 
mavoha Karaja'an Allah. Kai kanina ayat-ayat zi Buku Musa ro Buku 
Nabi-nabi, la Paulus usahana loakuzu siazoho imbina zi Ruma Isa. 28:24 
Wara ma imbi zi au ranggahi va la Paulus, pala wara rauja ma wati imbi. 


28:25 Kai vatuna nggahi ndaina siazoho tu'u wt'na hizi ede, sawa'u va la 
Paulus nggahina vune ake zi siazoho, "Ncihi ncao romo au ranggahi va 
Ruma Hatalla zi Nabi Yesaya zi wa'i ra waro nggomizoho! 28:26 Nggahi 
Ruma Hatalla, 'Laora nggahipu zi bangsa ake: Nggomi zimaringga ntuwu, 
pala wati loamu ka'ao; nggomi zimatio ro kade'e kavae pala wati vademu 
au ma rawa'u ndazi. 28:27 Vara kananu bangsa ake wa'ura ndazi dampa, 
fiko siazoho wa'ura ndazi mpinga ro mada siazoho wa'ura kapu wea. Ake 
ndazikaina loakuzu mada siazoho wati loana eda, fiko siazoho vavaina 
ringana, kananu siazoho aina loana ka'ao, ro aina mbalina zi Nahu, 
edempara Nahu zimakatahona siazoho.'" 28:28 Cumpukaina nggahi la 
Paulus, "Cina ra angi pavuapu vademu va one haba mavoha mori salama 
ma razi Ruma Hatalla ake wa'ura kahaba zi bangsa-bangsa makalaina ma 
laina Yahudi. Siazoho zimavatuna!" 28:29 Sawa'u va la Paulus nggahi 
ndedena, dou-dou Yahudi ede tu'u wi'na hizi ede ro cence ncihina savua 
lavo masavuana. 28:30 Zua mba'a ntoina la Paulus ngge'ena zi Roma, zi 
uma ra sewa va ndaina. Sia naca'u tarima ao sara'ana dou ma mai lamba 
sia. 28:31 Ro kai disana sia kahabana zi siazoho mavoha vuneku Karaja'an 
Allah ro mavoha Ruma Isa Al Masih. La Paulus karawina ede kai wati 
wara mahakona. 


Roma 


1:1 Samenana cina ra angi zi Roma rameci ra ca'u va Ruma Hatalla ro ma 
rawa'u ou va Ruma Hatalla zimandazi ela-Na. Ruma Hatalla nawa'ura 
kazale ro hanta kalaina nahu zimangoa ra kahabana Haba Mataho razi 
Ruma Hatalla. 1:2 Haba Mataho ede nawa'ura sake va Ruma Hatalla 
ratampu'u aipu jamana ma'ulu kai nabi-nabi-Na ro wa'ura tunti ade Alkitab. 
1:3 Haba Mataho ede mavoha Ana Ruma Hatalla, Ruma ndaita Isa Al 
Masih. Sacara manusiana, Sia edezu londo ra mai la Daud, 1:4 pala sacara 
ilahina Sia palasi Ana Ruma Hatalla. Ede mabukutina kai kuasa ma heba 
poda kai ncai mori mbali-Na razi made. 1:5 Kai ncai Sia rau Ruma Hatalla 
mbeina bareka zi nahu ndazi rasu, loakuzu nahu -- zimalia ra horoma Al 
Masih -- zende rawa'a dou razi samenana bangsa loakuzu imbi ro to'ana. 
1:6 Ma zimakasuna lavo sara'a bangsa edezu nggomizoho rau ma wara zi 
Roma; nggomizoho rau wa'ura ou zimandazi ela Ruma Isa Al Masih. 1:7 
Vara ndendena nahu tuntiku zi nggomizoho. Raho-raho to'impa Ruma 
Hatalla Ama ndaita ro Ruma Isa Al Masih mbema bareka ro taho ra ntai 
ziru'u va nggomizoho. 1:8 Saramba-rambana kai ncai Ruma Isa Al Masih, 
nahu matarima kasi zi Ruma Hatalla vara samenana nggomizoho; vara 
sara'a dunia nawa'ura ringa va one nggomizoho ma'imbi poda zi Al Masih. 
1:9 Nahu kawara ncau-ncauku nggomizoho nggara kado'asi. Ruma 
Hatalla masakasina va one au ranggahi va nahu ede poda. Siaku Ruma 
Hatalla karawi wea va nahu kai kapodaku ade lavo ngoa ra kahabaku 
Haba Mataho mavoha Ana-Na. 1:10 Nahu maraho poda-poda zi Ruma 
Hatalla, raho-raho to'impa kau va Sia ake nahu mai lamba nggomizoho. 
1:11 Vara nahu wancuku ne'e podaku eda angi lavo nggomizoho loakuzu 
bage va nahu lavo nggomizoho bareka razi Roh Allah zimakatenggona 
nggomizoho. 1:12 Aona nggahi nahu edezu vara ndaita sama-sama wa'ura 
imbita zi Ruma Isa Al Masih, ndazi ndaita loa cua katenggo angi. 1:13 
Cina ra angi! Ne'e va nahu loakuzu nggomizoho vademu va one wa'ura 
ntuwu nahu ne'eku mai lamba nggomizoho pala wara-waraku madompona. 
Ne'e va nahu loakuzu zi woha weki nggomizoho rau karawi nahu wara 
onena vune karawi va nahu wa'ura wara hasina zi woha dou ma laina 


Yahudi zi hizi-hizi ma kalai. 1:14 Vara nahu mantau taki zipavua karawi 
zi samenana bangsa: ma wa'ura maju ro ma watipu maju, ma ntau ilimu, ro 
ma wati ntau ilimu. 1:15 Vara ndedena nahu kane'e podaku ngoa ra 
kahaba Haba Mataho ede zi nggomizoho ma ngge'e zi Roma rau. 1:16 
Nahu ka'imbi poda zi Haba Mataho ede, vara Haba ede edezu tenggo ra 
wale Ruma Hatalla zimakasalama samenana dou ma imbi; saramba- 
rambakaina dou Yahudi, ro bangsa makalai rauna. 1:17 Vara kai Haba 
Mataho ede Ruma Hatalla naturu teiku vuneku carana hubunga manusia 
lavo Ruma Hatalla ndazi taho mbali; carana edezu kai imbi zi Ruma 
Hatalla, ratampu'u ai sarambana sampe cumpukaina. Ede sama vune 
ratunti ade Alkitab, "Dou ma imbi zi Ruma Hatalla ndazina hubunga lavo 
Ruma Hatalla ndazi taho mbali, dou ede zimamori!" 1:18 Razi saroga 
Ruma Hatalla nakatadaku mbani-Na zi samenana dosa ro rawi ma'iha ra 
madavae manusia, vara rawi ma'iha ro madavae natapaku manusia 
zimapata ngoa ra tei mancihi mavoha Ruma Hatalla. 1:19 Au ravade va 
manusia mavoha Ruma Hatalla nawa'ura tada poda zei ade mpida 
manusia, vara ndai Ruma Hatalla nawa'ura katada ede zi manusia. 1:20 
Ratampu'u kandazi va Ruma Hatalla dunia, tabe'a-tabe'a Ruma Hatalla ma 
wati tada, edezu ka'ada'a-Na kai Ruma Hatalla kaina ro kuasa-Na 
ma'ederahizi wa'ura loa ka'ao va manusia kai ncai samenana rawa'ura 
kandazina. Ndazi manusia wati ntauna alasa au-au zimakancihi weki. 1:21 
Manusia napataku Ruma Hatalla, pala manusia wati lia ra horomana Sia 
kai Ruma Hatalla kaina ro wati tarima kasi rauna zi Sia. Pala manusia 
nafiki ra kananuku ma wati-wati; ade siazoho nawa'ura ndazi rindi. 1:22 
Siazoho iu wekina loa timba ra lemba, sapodakaina siazoho sampula. 1:23 
Laina Ruma Hatalla ma'ederahizi zi nemba va siazoho, malaisi patung- 
patung ma vune pahu mahluk ma loa made; edezu manusia, nasi, binata ma 
upa mbua ezi, ro binata ma rama. 1:24 Vara ndedena Ruma Hatalla 
naco'ompa siazoho kuasakai vera kane'e va adena zimakarawi ma davae, 
ndazina siazoho karawina lampa rawi-lampa rawi ma sampu zi weki 
ndaizohona. 1:25 Ruma Hatalla ma poda, cepe va siazoho kai ma palasu. 
Laina Marakandazina, malaisi rakandazina edeku zi nemba ro zi karawi 
wea va siazoho. Sapodakaina ma rakandazina edeku ma pavua ziroi ra 


wadi santoi-ntoina! Amin. 1:26 Vara manusia karawi ndedena, ndazi 
Ruma Hatalla naco'ompa siazoho vatu nawasuna ma davae. Dou-dou siwe 
watizu maikai va ade walina zi dou mone vune ranginakai zi manusia, 
malaisi namaikai va adena zi sama siwena. 1:27 Dou mone ndede rauja; 
siazoho watizu vune ranginakaina campo lavo dou siwe, malaisi namai 
adena zi sama monena. Dou mone nakarawiku zi majakai zi sama monena, 
ndazina siazoho natarima balasana ma ncihi ncao lavo karawi siazoho ma 
davae ede. 1:28 Vara iu va manusia wati paraluna pata Ruma Hatalla, 
ndazi Ruma Hatalla naco'ompa fiki ra kananu siazoho ndazi iha, ndazina 
siazoho nakarawiku lampa rawi-lampa rawi mawati loa zi karawi. 1:29 
Ade siazoho vinikai va samenana ma davae, ma wati poda; vinikai va na'e 
ade, ma'iha ro madavae, ro mahiana; vinikai va ne'e hade angi, ncao, tipu 
ro wi! zei ade rawi lenga. Siazoho naca'u nuntu ka'iha dou makalai, 1:30 
naca'u ka'iha ngara dou makalai, siazoho nasombo ro kura ngaja ro 
madaca'u zi Ruma Hatalla, ro naca'u nuntu kukukeko. Siazoho naloa 
ngupa cara-cara ma vou zi karawikaina davae. Siazoho na'aoku dou 
matua; 1:31 siazoho wati ne'ena ka'ao wea dou makalai; siazoho wati 
to'ana ro wati ntauna kasi ade zi sasama manusia. 1:32 Siazoho navadeku, 
va one nggahi hukum Allah, dou ma karawi samenana ede patu zi hukum 
hade. Konena ndede siazoho ngge'empa karawina lampa rawi ede; ro 
nanaha satuju rauku dou makalai karawi ndede. 


2:1 Vara ndedena, Cina ra angi, cousi nggomizoho zi ne'ekaimu kancara 
dou makalai? Nggomizoho wati ntaumu au-au zi horukaimu weki! Vara 
nggara makancarasi dou makalai, sapodakaina ndai nggomizoho 
makarawiku rawi ma sama vune siazoho, ndazi nggomizoho mavavukaiku 
hukuma zi weki ndai raumu. 2:2 Ndai tavadeku va one nggara Ruma 
Hatalla navavukaisi hukuma zi dou-dou ma karawi ruku ra rawi vune ede, 
kaputusa Ruma Hatalla ede ncihi. 2:3 Pala nggomizoho, cina ra angi, 
makarawi va ndai raumu lampa rawi ravavu ra lo'okai va nggomizoho zi 
dou-dou makalai! Kai kananu va nggomizoho ma loa hori weki zi hukuma 
va Ruma Hatalla? 2:4 Atao nggomizoho ma wi'ikaimpa mozana ncera ra 
mbura ade Ruma Hatalla ro saba ro lembo ade Ruma Hatalla ma ndede 


na'e? Pasti vade va nggomizoho va one Ruma Hatalla naturu teiku taho 
ade-Na vara ne'e va Sia loakuzu nggomizoho tobamu razi dosa-dosamu. 
2:5 Pala nggomizoho tera tutamu ro wati ne'emu rungka rawimu. Vara 
ndedena ndai nggomizoho ma ndawi hukuma zi ru'u ndaimu ndazi tamba 
tani zi Ainaina Kiama, Ruma Hatalla nakatadasi mbani-Na ro navavukaiku 
hukuma ma adi. 2:6 Vara Ruma Hatalla zimacolana zi sanikina dou 
mancihi ncao lavo rawina. 2:7 Ruma Hatalla mambei mori masapodakaina 
ro ma'ederahizi zi siazoho ma caha karawi mataho zi rakakaina ma zese ra 
ntasa, ro lia ra horoma ro ma'ederahizi. 2:8 Pala dou-dou ma kapenti ru'u 
ndaina ro wati ne'ena to'a zi Ruma Hatalla, malaisi navatuku ma davae, 
dou-dou ede zi mbani podakai va Ruma Hatalla. 2:9 Sanikina dou ma ca'u 
karawi madavae zimancoki ro susa ra darura; saramba-rambakaina dou 
Yahudi, ro bangsa-bangsa makalai rau. 2:10 Pala samenana dou ma ca'u 
karawi mataho zi mbei zese ra ntasa ro zi lia ra horoma ro taho ra ntai va 
Ruma Hatalla; saramba-rambakaina dou Yahudi, ndede rau ziru'u va 
bangsa-bangsa makalai. 2:11 Vara Ruma Hatalla wati ntanda kalaina zi 
samenana dou. 2:12 Dou-dou bangsa makali madosa wati vadena hukum 
Taurat. Ndazi siazoho zihukum ari mai va hukum ede. Pala dou-dou 
Yahudi wa'ura dosa sawa'u va vadena hukum ede; vara ndedena siazoho zi 
tuntu rau kai dasa hukum ede. 2:13 Vara dou taho mbalina lavo Ruma 
Hatalla, laina vara dou ede wa'ura vadena Hukum Taurat, malaisi vara 
karawi va sia au ratunti ade hukum ede. 2:14 Dou-dou bangsa makalai 
wati patana Hukum Taurat. Pala siazoho nggara kai ne'esi va ndaina 
karawi au raparentakai va hukum ede, ade ndai siazoho ramandazi hukum 
ru'u va siazoho, konena wati pata va siazoho Hukum Taurat. 2:15 Ruku ra 
rawi siazoho naturuteiku va one au raparentakai va hukum ede ratunti zei 
ade siazoho. Ade mpida siazoho rau mabukutina lampa rawi ede, vara 
ndai siazoho wara rau kancarana ro wara rau kancihina va fiki ra kananu 
siazoho. 2:16 Ndedeku zimandazi peade zi ainaina rawa'u katantukai ede. 
Zīi'ainaina ede -- vune ranggahi Haba Mataho rangoa ra kahaba va nahu -- 
Ruma Hatalla kai ncai Ruma Isa Al Masih, zimaparesa ncihi ra ncarazi 
samenana rahasia ade ro fiki ra kananu samenana dou. 2:17 Pala ake 
vuneku lavo ndai nggomizoho? Nggomizoho makanahu weki dou Yahudi. 


Nggomizoho mawii weki zi hukum Taurat ro nggomizoho ma 
banggakaiku va hubungamu lavo Ruma Hatalla. 2:18 Nggomizoho 
marakaku ngoa ra tei kataho razi hukum ede, ndazina nggomizoho 
mavadeku kane'e Ruma Hatalla ro mavadeku katantu ve ma taho. 2:19 
Nggomizoho ma'imbi podaku vara nggomizoho edezu dou mana'ekai 
dou-dou mambuda ro taroa ziru'u va siazoho ma wara zi ade marindi; 2:20 
Nggomizoho edezu dou mangoa ra tei kataho dou-dou masampula. 
Nggomizoho ma'imbiku va one zi ade Hukum Taurat, nggomizoho mantau 
sara'a loa ra tingi ro ngoa ra tei ma poda. 2:21 Nggomizoho mateiku dou 
makalai; vavauku nggomizoho wati ngoa ra teimu weki ndaimu? 
Nggomizoho mangoa ra teiku dou aina mpanga, sapodakaina ndai 
nggomizoho mampanga! 2:22 Nggomizoho mangoa ra teiku dou aina jina, 
sapodakaina nggomizoho majina! Nggomizoho wati ca'umu eda berhala, 
sapodakaina ndai nggomizoho mawehaku barang-barang zi ade uma-uma 
berhala. 2:23 Nggomizoho makabangga-banggaku wekimu va one ntaumu 
Hukum Taurat, sapodakaina nggomizoho makatuna ra kavawaku Ruma 
Hatalla kai wati vatumu hukum Allah. 2:24 Zi ade Alkitab ratunti ndake, 
"Vara nggomi, dou-dou Yahudi, ndazi ngara Ruma Hatalla zi nuntu ka'iha 
zi ade woha bangsa-bangsa makalai." 2:25 Nggara nggomizoho mato'asi 
zi hukum Taurat, ndazi suna nggomizoho wara one rauna. Pala nggara 
nggomizoho watisi loamu kalampa lampa rawi-lampa rawi rakaukai zi ade 
hukum ede, ndazi suna nggomizoho wati ntauna one. 2:26 Nggara savua 
dou laina dou Yahudi ma wati rasuna vatuna Hukum Taurat, savua laina 
Ruma Hatalla mawi'ikaina dou ma wa'ura suna? 2:27 Ro dou-dou rawati 
suna ede zimakancarana nggomizoho dou Yahudi, vara nggomizoho 
mantau Hukum Taurat ro nggomizoho rasuna, pala nggomizoho masapaku 
hukum ede. Siazoho wati rasuna, pala siazohoku mato'a kalampa hukum 
Taurat. 2:28 Vara dou Yahudi ma sapodakaina laina dou cuma ngara 
mpoana dou Yahudi; ro dou mapoda-poda rasuna laina dou rasuna sacara 
sarumbu mpoana. 2:29 Pala, dou Yahudi mapoda-poda edezu dou ma ade 
ra nawana Yahudi; ro suna mapoda-poda edezu suna zi adena rakarawi va 
Roh Allah, laina ratunti ade buku. Dou vune ede natarimaku roi va Ruma 
Hatalla, laina razi manusia. 


3:1 Nggara ndedesi, aujaku ncewina ndazi dou Yahudi? Ro auku onena 
vatu atora suna? 3:2 Tantu mboto onena! Saramba-rambana, vara zi dou 
Yahudi edeku Ruma Hatalla zi imbikaina nggahi ra eli Ruma Hatalla. 3:3 
Pala vuneku nggara sarundena dou Yahudi wati to'ana? Savua vara ede 
Ruma Hatalla ndazi wati to'a? 3:4 Tantu wati! Vara natada Ruma Hatalla 
nancihi ncau, konena sanikina dou macowa. Ade Alkitab ratunti, "Pavuaku 
nggomi wara bukutimu zi ade au rarentamu, ro nggomi ngolumu zi wakatu 
ziparesa ncihi ra ncara nggomi." 3:5 Pala nggara adi Ruma Hatalla ndazi 
naha tada, vara karawi ndaita mawati ncihi, auku zi ne'e nggahi va ndaita? 
Va one Ruma Hatalla wati adi nggara nahukumsi va Sia ndaita? (Poda 
rasozi vune ake biasampa kai manusia kaina.) 3:6 Sakali-kali wati! Vara 
nggara Ruma Hatalla watisi adina, vuneku Sia loakaina paresa ncihi ra 
ncara dunia ake? 3:7 Pala nggara vara rawi ma wati ncihi, au ma ncihi ra 
poda mavoha Ruma Hatalla nanaha tada ndazina Sia zi roi, vavauku dou 
ma karawi madavae ede mbuipu zi kancara kai dou madosa? 3:8 Ro 
vavauku ndai watikai loa tanggahi, "Tahora ndai takarawimpa madavae 
loakuzu wontu mataho?" Wara romo dou-dou ma kavawa ra katuna nahu 
kai nggahina va one nahu wa'ura nggahi ndedeku. Dou-dou vune ede 
biasampa zihukum va Ruma Hatalla. 3:9 Savua ka'ada'ana ndaita kai dou 
Yahudi nancewi taho ntewi kaisi ka'ada'ana dou bangsa makalai? 
Sakali-kali wati! Wa'ura nggahi va nahu nataho dou Yahudi ro dou bangsa 
makalai, sara'ana wa'ura kuasakai va dosa. 3:10 Vune ratunti ade Alkitab, 
"Wati kone savua dou rau ma ncihi, 3:11 wati wara kone savua dou ma 
loa ka'ao ro wati wara kone savua dou rau ma nemba Ruma Hatalla. 3:12 
Sara'ana dou nawa'ura kazo'o weki zi Ruma Hatalla; sara'ana nawa'ura 
santuda. Wati wara kone savua dou rau makarawi ma taho; kone savua 
dou rau wati! 3:13 Karoto siazoho vune santika rade ma hengga weki. 
Renta kukukeko malosa razi rera siazoho, ro wiwi siazoho nakalosaku 
fitina, vune racu sawa. 3:14 Asa siazoho vini va sumpa ma'iha ro vini va 
nggahi mapa'i ra piri. 3:15 Langga siazoho naroci nggara nane'esi kancoki 
ra hade dou. 3:16 Lelikai ro susakai, zi pari va siazoho taveve. 3:17 
Siazoho nambuda zi ncai mataho ra ntika, 3:18 ro wati lia ra horomana 
Ruma Hatalla." 3:19 Ake ndai tavadera va one samenana ratunti ade 


hukum Taurat, edezu ziru'u va dou-dou ma wara ade parentakai va hukum 
ede. Ade ndedekaina wati wara kone savua dou rau maloa mbei alasa 
au-au wali ro sara'a dunia loa zi da'awa va Ruma Hatalla. 3:20 Vara wati 
wara kone savua dou rau ma zikancihi zitando Ruma Hatalla va one dou 
ede karawina lampa rawi ma wara ade Hukum Taurat. Sapodakaina 
hukum ede cuma turu teina zi manusia va one manusia madosa. 3:21 Pala 
ake Ruma Hatalla wa'ura teina ncai vuneku manusia loakaina taho mbali 
lavo Sia; ro carana ede wati ziki angina lavo hukum Taurat. Buku-buku 
Musa ro buku-buku nabi-nabi edeku makatadana lampa rawi ede, 3:22 va 
one Ruma Hatalla makaloana manusia taho mbali lavo Sia, cuma nggara 
manusia imbina zi Ruma Isa Al Masih. Ruma Hatalla karawina ndakekaina 
ziru'u va samenana manusia ma imbi zi Al Masih; vara wati wara laina: 
3:23 Samenana dou wa'ura dosa ro zo'o razi Ruma Hatalla ma ne'e mbei 
salama siazoho. 3:24 Cuma vara anugera Ruma Hatalla rambei mpoana, 
hubunga manusia lavo Ruma Hatalla zikancihi; carana edezu: manusia 
rahori kalosa razi dosa va Ruma Isa Al Masih. 3:25 Ruma Hatalla 
nggaduna Ruma Isa Al Masih zimatangguna hukuma dosa ndaita ro 
zimakanggori mbani Ruma Hatalla zi ndaita. Ra'a Al Masih ro imbi ndaita 
rakani-Na kai ncai zi horikaina ndai razi mbani-Na. Kai ncai ake Sia 
karawina ma'adi poda. Sia wati hukumna siazoho madosa zi jamana ma 
ulu, va one Sia mangena wakatuna mai kai Al Masih ro zimafurana dosa 
siazoho. 3:26 Pala ake Sia nahukumku dosa divukutikaina va one Sia adi. 
Kai cara ede Sia natei katadaku va one weki ndai-Na mancihi; ro Sia 
kancihina zi sanikina dou ma imbi zi Ruma Isa, Sia manggahi va one dou 
ede wati wara ncarana zi tando Ruma Hatalla. 3:27 Vara ndedena wati 
wara walina alasa ru'u ndaita zi kabangga-banggakai weki. Vavauku 
ndedekaina? Savua va one ndai kalampata ratunti ade Hukum Taurat? 
Laina. Pala vara imbita. 3:28 Vara nggahi cumpukaina edezu ndake: Vara 
imbina dou kancihi zi tando va Ruma Hatalla, laina vara karawi va sia au 
ratunti ade Hukum Taurat, malaisi vara sia imbina zi Ruma Isa Al Masih. 
3:29 Atao Ruma Hatalla ede Ruma Hatalla dou Yahudi mpoampa? Savua 
Sia laina Ruma Hatalla bangsa makalai rau? lo romo Sia Ruma Hatalla 
bangsa makalai rau! 3:30 Vara Ruma Hatalla cuma savuampa. Siara ma 


kaloana dou-dou mawa'ura suna taho mbalina lavo Ruma Hatalla vara 
siazoho imbina. Ro Sia rauku makaloana dou-dou bangsa makalai taho 
mbali lavo Ruma Hatalla; ede rau vara siazoho imbina. 3:31 Savua ake 
aona vara ndai imbita zi Al Masih, paki va ndaita hukum Taurat? Sama 
sakali wati! Vara kai imbi va ndaita ede, kaco'i va ndai hukum ede. 


4:1 Nggara ndedesi, auku zi loa nggahi va ndaita mavoha Ibrahim, wa'i ra 
waro bangsa ndaita? Vuneku salama morina? 4:2 Nggara lampa 
rawi-lampa rawi rakarawina makandazina Ruma Hatalla tarimana sia kai 
dou makasana wea ade Ruma Hatalla, ndazi wara rau alasana ziru'u sia zi 
kabangga-banggakai wekina. Pala sia wati loana bangga zi tando Ruma 
Hatalla. 4:3 Ade Alkitab ratunti, "Ibrahim na'imbi zi Ruma Hatalla, ro vara 
imbina ake sia kambora va Ruma Hatalla dosa-dosana ro makatantuna sia 
wati wara ncarana ro patu zimalu'u zi saroga." 4:4 Dou ma karawi, 
natarima gaji; ro gajina ede wati zi wi'ikaina au rambei, vara ede hakna. 
4:5 Pala wara dou ma wati wi'i weki zi usaha ndaina; sia nawi'iku wekina 
zi Ruma Hatalla ma katadana dou madosa wati voha va hukuma. Kai dasa 
imbina edeku Ruma Hatalla tarimana dou ede va one imbina makandazina 
sia mancihi ro maraso. 4:6 Ndede rauku nggahi va la Daud; vara ndedena 
sia nanggahiku salama taho ra ntai ziru'u va dou madosa, mawati patu zi 
kasikai ade, rantada va Ruma Hatalla watizu sampu ra nggele walina, 4:7 
"Taho ra ntika dou ma ncara ra kancaruna zi kangampu wea ro 
dosa-dosana zi kangampu wea va Ruma Hatalla! 4:8 Taho ra ntikara dou 
vara dosa-dosana watira tuntu va Ruma!" 4:9 Savua renta taho ra ntika 
ake cuma ziru'u va dou-dou ma vatu atora suna mpoampa? Atao ziru'u rau 
va dou-dou ma wati vatu atora suna? Wa'ura nggahi va nami sawatipu va 
ede, va one Ibrahim kancihi ro karaso va Ruma Hatalla vara imbina. 4:10 
Vune aiku Ruma Hatalla katadana lampa rawi ede? Sawatipu atao sawa'u 
va suna Ibrahim? Poda sawatipu va suna sia, laina sawa'u va suna. 4:11 Sia 
rasuna kento, ro sunana ede cuma ziru'u tanda va one Ruma Hatalla wa'ura 
tarima ro katantuna dou ede wati wara ncarana. Ruma Hatalla wa'ura 
tarimana sia ro katadana sia wati wara ncarana sawatipu atora suna ede. 
Kai ndedena Ibrahim edezu ama ziru'u va dou-dou ma'imbi ro zi kasalama 


kai wati to'ana zi Hukum Taurat. 4:12 Ibrahim rau edezu ama ziru'u va 
dou-dou ma vatu atora suna. Sia ama va siazoho laina vara vatu va siazoho 
atora suna, pala vara siazoho mori kai imbina zi Ruma Hatalla, sama vune 
Ibrahim aipu wakatu sia watipu vatuna atora suna. 4:13 Ruma Hatalla 
sakena zi Ibrahim ro londo ra maina va one dunia ake zimandazi ntau 
Ibrahim. Sake ndedekai Ruma Hatalla laina vara to'a Ibrahim zi hukum 
Taurat, pala vara sia imbina zi Ruma Hatalla ndazina sia tarima va Ruma 
Hatalla kai dou ma kasana wea ade-Na. 4:14 Vara nggara cuma dou-dou 
ma to'a zi hukum-hukum Taurat mpoampa zimatarima au rasake va Ruma 
Hatalla, ndazi imbita zi Ruma Hatalla wati wara onena sama sakali, ro 
rasake Ruma Hatalla nampoampa. 4:15 Hukum Taurat makamaikaina 
hukuma Ruma Hatalla. Pala nggara watisi wara hukum, ndazi wati wara 
lampa rawi rasapa rau. 4:16 Ndazi rasake Ruma Hatalla ede kai dasa 
imbina dou zi Ruma Hatalla. Ede ndazi zi nenti ziru'u va samenana londo 
ro mai Ibrahim va one rasake ede mbei ziru'u siazoho kai mbei mpoa va 
Ruma Hatalla; laina ziru'u va siazoho ma to'a zi hukum Taurat mpoa, pala 
ziru'u siazoho rau ma imbi zi Ruma Hatalla sama vune Ibrahim ma'imbi zi 
Ruma Hatalla: Vara Ibrahim edezu ama ndai sara'ata. 4:17 Vara Ruma 
Hatalla nggahi ndakena zi Ibrahim, "Nahu wa'ura kandaziku nggomi ama 
ziru'u va mboto bangsa." Ndedeku Ruma Hatalla mbeina sake ede zi 
Ibrahim. Ro Ibrahim na'imbi zi Sia. Siaku Ruma Hatalla ma kamori dou 
mamade; Sia rauku Ruma Hatalla kone va nggahi mpoana nakandaziku au 
ma wati parana wara nandazi wara. 4:18 Ibrahim napamao ncau-ncauku ro 
na'imbi kone wati wara zi ne'e walina. Vara ndedena sia ndazikaina ama 
mboto bangsa. Vune ratunti ade Alkitab, "Londo ra maimu zimandazi 
mboto poda." 4:19 Pala Ibrahim aipu ede navadeku va one sia watizu 
loana ntau londo ra mai, vara sarumbuna nawa'ura ipi tua ro umuna 
nawa'ura zeni saratu mba'a; la Sara rau, weina ede, nambonggi. Pala imbi 
Ibrahim wati kurana. 4:20 Sia ngge'empa imbina ro wati mbali mbua 
adena zi au rasake Ruma Hatalla. Mala imbina ede nanaha kandaziku sia 
naha tenggo, ndazina sia roi ra wadina Ruma Hatalla. 4:21 Sia na'imbi 
poda va one Ruma Hatalla naloaku karawi au rasake-Na. 4:22 Vara 
imbina Ruma Hatalla makatantuna va one sia raso ro patu zimalu'u zi 


saroga. 4:23 Nggahi ra eli "zitarima kai dou ma kasana wea ade Ruma 
Hatalla" ratunti lama ziru'u ndai Ibrahim mpoa, 4:24 pala ziru'u ndai rauta. 
Ndai rauta zi tarimana kai dou ma wa'ura kasana wea ade Ruma Hatalla, 
vara ndaita imbi zi Ruma Hatalla ma rakamori mbali Isa, Ruma ndaita razi 
madena. 4:25 Ruma Isa madena vara dosa ndaita ro Sia mori mbalina zi 
kancihikaina ndaita zi tando Ruma Hatalla. 


5:1 Ake ndai wa'ura kancihi vara imbita. Ro vara ndedena ndai morita zi 
ade dame lavo Ruma Hatalla kai ncai Ruma ndai Isa Al Masih. 5:2 Vara 
ndai imbita zi Ruma Isa, ndazi Sia nakaloaku ndaita ma'iu meci ra ca'u va 
Ruma Hatalla, ro kai meci ra ca'u ndazina ndaita mori ake. Vara ndedena 
ndai neo adeta, vara ndaita ntau kane'e vara ndaita zima'tu zese ra ntasa 
Ruma Hatalla! 5:3 Ro ari mai va ede, ndai rau neo adeta zi ade susa ra 
ncoki, vara ndai tavadeku zi ade susa ra ncoki nakandaziku dou ndazi 
caha, 5:4 ro zi ade caha ede nakandaziku dou taha uji; akeku 
zimakawokona rakane'emu. 5:5 Rane'emu vune ake wati zimakato'i wea 
ade ndaita, va one ade ndaita wa'ura kanggini va Ruma Hatalla kai meci ra 
ca'u-Na. Ruma Hatalla karawina ede kai ncai va Roh-Na, nawa'ura mbeina 
zi ndaita. 5:6 Wakatu ndaita ade ka'ada'ana wati poda wa'uta, Al Masih 
made ziru'u ndaita zi wakatu ma ncihi ncao rakatantu va Ruma Hatalla; 
sapodakaina ndaita edezu dou-dou ma zo'o razi Ruma Hatalla. 5:7 Ziru'u 
savua dou ma adi rau nanggonggiku dou mane'e made. Kombi ziru'u 
savua-vua dou ma taho, wara rau dou ma disa made. 5:8 Pala Ruma 
Hatalla katadana meci ra ca'u-Na ma na'e zi ndaita wakatu Al Masih 
madena ziru'u ndaita aipu wakatu ndaita mbuipu dou madosa. 5:9 Ake 
ndaita wa'ura taho mbali lavo Ruma Hatalla kai ncai mboho ra'a Al Masih; 
vara ndedena pasti ndai zi kasalama rauna razi mbanikai Ruma Hatalla va 
Al Masih. 5:10 Nggara aipu wakatu ndaita musu angi lavo Ruma Hatalla, 
ndai kadame mbali lavo Sia kai ncai made Ana-Na, au walipu ake sawa'u 
va ndapo angi ndaita wa'ura taho mbali lavo Ruma Hatalla, tantu ndaita zi 
kasalama rauna kai ncai mori Al Masih. 5:11 Ro ncewi ari mai va ede, 
ndai neo ade rau kai tahona Ruma Hatalla zi ade Ruma ndaita Isa Al 
Masih. Vara kai Al Masih, ndaita ake ta'tuku ndapo angi ndaita ma taho 


ede lavo Ruma Hatalla. 5:12 Dosa lu'una ade dunia kai ncai savua dou, ro 
razi dosa ede wontuna made. Ndazina, made ede nanggete zi samenana ela 
manusia, vara sara'ana dou wa'ura dosa. 5:13 Sawatipu va hukum Taurat 
rambei, dosa wa'ura wara zi ade dunia. Pala dosa wati zi da'awa, vara wati 
wara hukum ma loa zi sapa. 5:14 Pala, tampu'u aipu jamana Adam sampe 
zi jamana Musa, made nakuasa zi samenana ela manusia. Mala dou-dou 
ma wati wara sapa kai cara ma sama vune rakarawi va Adam, dou-dou 
ede voha rau zi kuasakai va made. Adam edezu gambara Sia zimamai 
kento. 5:15 Pala zuana ede wati samana; vara ncewi na'epu anugera va 
Ruma Hatalla nggara ntewi kaisi rawi rasapa va Adam. Rawi ra sapa va 
savua dou kandazina mboto dou mamade. Nawancuku ncewi na'e walina 
ndazina meci ra ca'u rambei va Ruma Hatalla ro hadia salamakai 
rambei-Na ziru'u va ndede mboto dou, kai ncai tahona ade savua Dou, 
edezu Ruma Isa Al Masih. 5:16 Rambei va Ruma Hatalla rau nawancuku 
ncewi na'ena ntewi kaisi dosa dou ma savua ede. Vara sawa'u va savua 
dou karawina rasapana ede, losa lalo penghakimana, "Ncara rawi". Pala 
sawa'u va mboto dou makarawi dosa maira rambei va Ruma Hatalla ma 
katadana, "Wati wara ncara". 5:17 Vara rawi rasapa va savua dou, made 
nanggete tave-ve kai ncai savua dou ede. Nawancuku ncewi na'e wali 
ndazina au rakarawi va savua dou ma kalai, edezu Ruma Isa Al Masih. 
Kai ncai Sia, Ruma Hatalla naluaku anugera-Na ziru'u va dou mamboto, ro 
kai mbei mpoana kaloana siazoho taho mbali lavo Ruma Hatalla; siazoho 
zimakuasa zi dunia ake kai ncai Al Masih. 5:18 Ndazi, vune santika rawi 
rasapa va savua dou, ndazikaina samenana manusia zi hukum, ndede rau 
rakarawi va savua dou ma vatu kane'e Ruma Hatalla, ndazikaina samenana 
dou zi kaloa hori kalosa razi hukuma-Na ro zi raka mori. 5:19 Ro vune 
santika mboto dou mandazi dou madosa vara savua dou mawati to'a, 
ndede rau kaloana dou mamboto zimataho mbali lavo Ruma Hatalla vara 
savua dou mato'a zi Ruma Hatalla. 5:20 Ma rambei hukum Taurat edezu 
ndai Ruma Hatalla. Pala nanaha usaha va manusia zi to'a kai hukum ede, 
nanaha sapa va siazoho ro nadosa zi Ruma Hatalla. Pala nanaha karawi 
dosa manusia, Ruma Hatalla nanaha meci ra ca'una siazoho. 5:21 Ndaita 
pavua made vara ndai karawita dosa. Pala Ruma Hatalla nameci ra ca'uku 


ndaita ro nambeiku ncai zi ndaita zimataho mbali lavo Sia. Ro vara 
hubunga ndaita lavo Ruma Hatalla wa'ura taho mbali, Sia mbei rauna mori 
masapodakaina ro ma'ederahizi ziru'u ndaita kai ncai Ruma Isa Al Masih, 
Ruma ndaita. 


6:1 Nggara ndedesi, auku zi loa nggahi va ndaita? Savua pavuaku ndai 
karawi ncauku dosa loakuzu Ruma Hatalla nanaha meci ra ca'una ndaita? 
6:2 Tantu wati! Dosa watizu kuasa walina zi ndaita, ndazi, vuneku loa 
ndaita mori ncau-ncau lavo karawi dosa? 6:3 Savua mavade va 
nggomizoho va one wakatu ndai imbita ndai kandeu karaso zi ade Ruma 
Isa Al Masih? Ake aona ndaita zi kasavua lavo made-Na. 6:4 Kai imbi 
ede, ndaita ra'umbu sama lavo Al Masih ro made sama-sama lavo Sia, 
loakuzu vune Al Masih rakamori mbali razi madena va kuasa Ama ma 
zese ra ntasa; ndede rau ndai loata kalampa mori ma vou. 6:5 Nggara ndai 
wa'ura ndazi savua lavo Al Masih, vara ndai vatu made sama-sama lavo 
Sia, ndai zimandazi savua lavo Sia rau vara ndai vatuta rakamori mbali 
vune Sia. 6:6 Ndaita vadeku va one tabe'a ndai ma ntoi kai manusia kaita 
wa'ura made sama-sama lavo Al Masih aka haju salib loakuzu kuasa tabe'a 
ndaita ma dosa ede zi kaleli; ade ndedekaina ndaita watizu ka'ada va dosa 
wali. 6:7 Vara nggara savua-vua dou mamade, dou ede zi hori kalosa razi 
kuasa dosa. 6:8 Nggara ndai wa'ura made sama-sama lavo Al Masih, ndai 
ta'imbiku va one ndai rau zimamori sama-sama lavo Sia. 6:9 Vara ndaita 
vadeku va one Al Masih wa'ura kamori mbali razi madena ro Sia wati 
zimamade wali; made watizu ntauna kuasa wali zi weki-Na. 6:10 Made 
ra'u va Al Masih edezu made zi dosa. Ede ndazina cuma sakalimpa ziru'u 
santoi-ntoina. Ro mori rakalampa-Na wakatu ake edezu mori ziru'u Ruma 
Hatalla. 6:11 Nggomizoho pavuapu wi'ikai wekimu made razi dosa, pala 
mori ade hubunga ma rapu lavo Ruma Hatalla kai ncai Ruma Isa Al 
Masih. 6:12 Ai walina co'omu dosa makuasakai morimu ma samporo ede 
vavai va nggomizoho vatumu kane'ekaimu ma davae. 6:13 Ai rauna 
nggomizoho zonggomu anggota sarumbumu zikuasakai va dosa ru'u zi 
karawikai kane'emu ma davae. Pala zonggopu wekimu zi Ruma Hatalla 
kai dou rawa'u peso razi made mai zi mori. Zonggopu sara'a sarumbumu zi 


Ruma Hatalla loakuzu zi kani zimakarawi rakane'ekai va Ruma Hatalla. 
6:14 Dosa wati loana kuasakai zi nggomizoho, vara nggomizoho watizu 
morimu zi ade hukum Taurat pala zi ade rahama Ruma Hatalla. 6:15 Ake, 
vuneku nggahi cumpukaina? Savua loaku ndai karawi dosa, vara ndai 
watizu zi ade kuasa hukum Taurat, malaisi zi ade kuasa rahama Ruma 
Hatalla? Sakali-kali wati! 6:16 Savua mavade va nggomizoho va one 
nggara nggomizoho zonggomu sarumbumu zi savua-vua dou zimakarawi 
au rane'ena ndazi nggomizoho edezu ada dou rato'akai va nggomizoho ede 
-- kombisi ada dosa ma wa'a nggomizoho aka made, atao ada ma to'a zi 
Ruma Hatalla, ro ade ndedekaina taho mbalina lavo Ruma Hatalla. 6:17 
Pala syuku zi Ruma Hatalla! Vara ntoina nggomizoho ndazimu ada dosa, 
pala ake nggomizoho kai kapoda ademu to'a zi ngoa ra tei mancihi rawa'u 
mbei ziru'umu. 6:18 Nggomizoho wa'ura hori kalosa razi dosa, ro ake 
ndazi ada ziru'u kane'e Ruma Hatalla. 6:19 Vara kananumu na'ipiku 
mapuna, nahu makani conto-conto ka'ada va dosa lokuzu namozaku zi loa 
ka'ao va nggomizoho. Ntoina nggomizoho zonggomu sara'a sarumbumu 
kai ada ziru'u lampa rawi-lampa rawi ma sampu ro ma davae ziru'u va au 
rakane'emu ma davae. Ndede rau ake, pavuapu nggomizoho zonggo sara'a 
sarumbumu kai ada ziru'u va kane'e Ruma Hatalla, ru'u va kane'e Ruma 
Hatalla ma kalai ndaina. 6:20 Wakatu nggomizoho raka'ada va dosa, 
nggomizoho wati ra kuasakai va kane'e Ruma Hatalla. 6:21 Aipu wakatu 
ede auku labamu ratarima va nggomizoho ade lampa rawi-lampa rawi ma 
wakatu ake nggomizoho mamajaku zimakarawi? Ruku ra rawi-ruku ra 
rawi ede cuma zimawa'a madempa! 6:22 Pala ake nggomizoho wa'ura 
hori kalosa wea razi dosa, ro mandazi ada Ruma Hatalla. Zirakamu laba 
edezu nggomizoho zikaraso wea vara ndedena zimaraka mori 
masapodakaina ro ma'ederahizi. 6:23 Vara ufa dosa edezu made; pala 
anugera Ruma Hatalla edezu mori masapodakaina ro ma'ederahizi zi ade 
Ruma Isa Al Masih. 


7:1 Cina ra angi! Nggomizoho sara'ana wa'ura patamu hukum. Ndazi, 
nggomizoho mavadeku va one kuasana hukum zi savua-vua dou, 
navohaku cuma sa'umu mori dou ede. 7:2 Savua dou siwe ma ntau rahi, 


contona, nazikiku va hukum zi rahina pala sa'umu mori rahina. Nggara 
nawa'usi made rahina, weina ede hori weki zi hukum ma zikina zi rahina 
ede. 7:3 Nggara dou siwe ede mori samana lavo mone ma kalai wakatu 
mbuipu mori rahina, ndazi dou siwe ede zipehekai najina. Pala nggara 
wa'usi made rahina, ndazi sacara hukum, dou siwe ede wa'ura hori weki. 
Ro nggara sia nika walina lavo mone ma kalai, ndazi sia wati jinana. 7:4 
Ndede rau lavo nggomizoho, cina ra angiku. Zihukum Taurat nggomizoho 
wa'ura made, vara nggomizoho wa'ura kasavua lavo sarumbu Al Masih ro 
ndazi ntau Sia rawa'ura kamori mbali razi madena. Sia rakamori razi 
madena loakuzu ndai ndazi wara onena ziru'u Ruma Hatalla zi ade mori ra 
woko ndaita. 7:5 Vara, ntoina ndaita mori vatu tabe'a-tabe'a manusia. 
Ziwakatu ede kane'e mamaikaina dosa, ma wontu vara warana hukum 
agama, makuasa ade sarumbu ndaita. Vara ndedena ndai karawita lampa 
rawi ma kamaina made. 7:6 Pala ake ndai watizu ziki wali va hukum 
Taurat. Ndaita wa'ura made zi hukum ma ntoina makuasakai ndaita. Ndai 
watizu vatuta cara ma ntoi, vatu hukum ratunti. Ake ndaita vatu cara 
mavou raturu tei va Roh Allah zi ndaita. 7:7 Nggara ndedesi, auku zi loa 
nggahi va ndaita? Vara hukum Taurat madavae? Tantu wati! Pala hukum 
edeku ma rateina nahu mavoha dosa. Nahu wati zimavade na'e ade ede 
auku, nggara watisi ranggahi va hukum Taurat, "Aina na'e ade." 7:8 Kai 
hukum Taurat, dosa naraka ncai zimakamaikaina samenana kane'e ma na'e 
ade zei ade nahu; vara nggara watisi wara hukum Taurat, dosa rau 
namade. 7:9 Nahu ntoina moriku kai wati wara hukum Taurat. Pala 
wakatu wontu hukum agama, dosa tampu'ura morina 7:10 ro nahu made. 
Ndazi hukum Taurat ede ma sarambakaina zi ne'ena mambei mori, mala 
nakamaiku made ziru'u va nahu. 7:11 Vara kai hukum Taurat ede, dosa 
nawehaku ncai zi tipu ro hadekaina nahu. 7:12 Hukum Taurat ramaina ta 
Ruma Hatalla, ro sanikina rakaukai ade hukum ede ramaina ta Ruma 
Hatalla, ndazina adi ro nataho. 7:13 Savua ake aona ma taho ede 
makamaina made ziru'u va nahu? Tantu wati! Dosaku ma kamaina made 
ede. Kai kanina ma taho, dosa makamaina made ziru'u va nahu, loakuzu 
tabe'a-tabe'a dosa zi eda poda. Kai parenta-parenta Ruma Hatalla, 
nabukutira va one nawancuku iha ra davaena dosa. 7:14 Ndai tavadeku va 


one hukum Taurat ramaina ta Roh Allah; pala nahu ake manusia mamapu 
ra rome. Nahu wa'ura landa ru'u zimandazi ada dosa. 7:15 Vara ndai nahu 
wati loaku ka'ao au rarawi ndaiku. Lampa rawi-lampa rawi rane'e karawi 
va nahu, ede wati karawi va nahu; pala lampa rawi-lampa rawi daca'u va 
nahu, pala edeku zi karawi va nahu. 7:16 Nggara karawisi va nahu lampa 
rawi-lampa rawi ma wati ncihi ncao lavo rakane'e va nahu, ede aona nahu 
kamangaku va one hukum Taurat ede taho. 7:17 Ndazi, lai walina nahu 
sapodakaina ma karawina ede, malaisi dosa ma kuasakaina sarumbu nahu. 
7:18 Nahu kavade va one wati wara kone au-au rau ma taho zi ade weki 
nahu; edezu zi ade tabe'a manusia kaiku. Vara wara zi ne'e va nahu zi 
karawi mataho, pala wati sanggo kalampa va nahu. 7:19 Nahu wati 
karawiku ma taho rane'e karawi va nahu; pala nahu kakarawiku lampa 
rawi-lampa rawi ma davae, rawati ne'e karawi va nahu. 7:20 Nggara 
kalampasi va nahu lampa rawi-lampa rawi rawati ne'eku karawi, ede laina 
nahu ma karawina lampa rawi-lampa rawi ede, malaisi dosa ma kuasakai 
zi sarumbu nahu. 7:21 Ndazi, nahu wehaku nggahi cumpukaina va one 
hukum akeku ma nenti nggahi ra rawi: edezu nggarasi nahu ne'eku karawi 
ma taho, ndazi ma davaempa ma wontu zi nahu. 7:22 Ade nahu naca'u 
hukum Allah, 7:23 pala nahu kawaraku weki va one ade sarumbu nahu 
wara rau hukum makalai ma nenti nggahi ra rawi -- edezu hukum ma wati 
ncihi ncao lavo hukum ramangaku va fiki ra kananu nahu. Vara ndedena 
nahu ziki va hukum dosa manenti nggahi ra rawi zi ade sarumbu nahu. 
7:24-26 Ndakeku ka'ada'an nahu: nahu kato'a zi hukum Allah lavo fiki ra 
kananu nahu, pala kai tabe'a manusia nahu, nahu ka'oko ro vatuku dosa. 
Nawancuku davaena nahu ake! Couku zimane'e kasalama nahu razi ade 
sarumbu ake ma wa'a nahu zei made? Syuku zi Ruma Hatalla! Sia nane'e 
kasalama nahu kai ncai Ruma Isa Al Masih. 


8:1 Ake watizu wara walina hukum ziru'u va siazoho ma mori savua lavo 
Ruma Isa Al Masih. 8:2 Vara hukum Roh Allah ma kandazina ndai mori 
savua lavo Ruma Isa Al Masih wa'ura hori kalosana nahu razi hukum ma 
kamaikaina dosa ro made. 8:3 Au zi daloa karawi va hukum agama, vara 
ndai manusia mamapu ra rome, ede wa'ura karawi va Ruma Hatalla. Ruma 


Hatalla makakoana kuasa dosa ade tabe'a manusia kai nggaduna Ana 
ndai-Na, ma mai ade ka'ada'ana sama lavo manusia ma dosa, zimafura wea 
dosa. 8:4 Ruma Hatalla karawina ede loakuzu kane'e-Na rakatada ade 
hukum Taurat ede loa zikalampa ade weki ndaita ma mori vatu Roh Allah 
ro laina vatu tabe'a manusia. 8:5 Dou-dou ma mori vatu tabe'a manusia, 
nafiki ra kananu ncauku au zi kane'e va tabe'a manusia. Pala dou-dou ma 
mori vatu Roh Allah, nafiki ra kananu ncauku zi kane'e va Roh Allah. 8:6 
Nggara fiki ra kananumu kuasakai va tabe'a manusia, ndazi nakamaiku 
made. Pala nggara fiki ra kananumu kuasakai va Roh Allah, ndazina edezu 
mori ro taho ra ntai lavo Ruma Hatalla. 8:7 Dou ma fiki ra kananuna 
kuasakai va tabe'a manusia, dou ede namusu angina lavo Ruma Hatalla; 
vara dou ede wati oko ro vatuna zi Hukum Allah, ro io romo sia wati 
loana oko ro vatu zi hukum Allah. 8:8 Dou-dou ma mori vatu tabe'a 
manusia, wati loana kasana wea ade Ruma Hatalla. 8:9 Pala nggomizoho 
wati mori vatumu tabe'a manusia. Nggomizoho mori vatu Roh Allah -- 
nggara, tantuna, Roh Allah poda-poda nentina nggahi ra rawi zi ade 
sarumbumu. Dou ma wati ntau Roh Al Masih, dou ede laina ntau Al 
Masih. 8:10 Pala nggara Al Masih mori zi ade sarumbumu, ndazi kone 
sarumbumu zimamade vara dosa, pala Roh Allah mambei mori zi ru'umu, 
vara hubungamu lavo Ruma Hatalla wa'ura taho. 8:11 Nggara Roh Allah, 
ma kamorina Al Masih razi madena, mori ade sarumbumu, ndazi Sia ma 
rakamori Al Masih razi madena ede, zimakamori rau sarumbumu ma loa 
made ede. Sia karawina ede kai Roh-Na ma mori zei nggomi. 8:12 Vara 
ndedena, cina ra angi, ndai tantau su'u ra tundu; pala laina su'u ra tundu zi 
tabe'a manusia; ndai wati paraluna mori vatu zi ne'ena. 8:13 Vara nggara 
nggomizoho mori vatumu tabe'a manusia, ndazi nggomizoho zimamade; 
pala nggara kai kuasa Roh Allah, nggomizoho mahade ncauku ruku ra 
rawi-ruku ra rawimu ma dosa, ndazi nggomizoho zimamori. 8:14 
Dou-dou razanda ra wa'a va Roh Allah, edezu ana-ana Ruma Hatalla. 8:15 
wati zi ndawina nggomizoho ndazi ada ndazina nggomizoho morimu zi 
ade dahu. Pala Roh Allah ede nakandaziku nggomizoho ana-ana Ruma 
Hatalla. Ro kai kuasa Roh Allah ede, ndai outa Ruma Hatalla ede, "Ama, 
io Ama-ku!" 8:16 Roh Allah sama-sama lavo roh ndaita nakatadaku va 


one ndai edezu ana-ana Ruma Hatalla. 8:17 Nggara ndai edezu 
ana-ana-Na, ndazi ndai rau edezu pasaka-Na zimatarima bareka-bareka 
rasadia va Ruma Hatalla ziru'u ana-ana-Na. Ndai zimatarima sama-sama 
lavo Al Masih au rawa'u sadia va Ruma Hatalla ziru'u-Na; vara nggara 
ndaita ncoki ra susa sama-sama lavo Al Masih, ndai zikazese ra kantasa 
rau sama-sama lavo Sia. 8:18 Samenana ncoki ra susa ra'iu va ndai ake, 
nggahi va nahu, wati loata ntewikai sama sakali kai zese ra ntasa ma 
zikatadana zi ndaita. 8:19 Sara'a isi dunia nangena kai wancu ne'e poda 
adena zi wakatuna Ruma Hatalla katadana ana-ana-Na. 8:20 Vara isi 
dunia lavo isina wa'ura co'o zimandazi nduvu, laina ne'e va ndaina, pala 
vara Ruma Hatalla maco'o kandedena. Konena ndede wara rau zi ne'e ake: 
8:21 va one zi savua wakatu dunia lavo isina zi hori kalosa razi kuasa ma 
kalelina ro vatu zihori zi mori masana ro zikazese ra kantasa sama-sama 
lavo ana-ana Ruma Hatalla. 8:22 Ndai tavadeku va one sampe wakatu ake 
sara'a dunia lavo isi-isina naweta vara ncoki ra susana vune ina masusa ro 
ncoki wunga wakatu ngganana. 8:23 Lavo laina sara'a dunia lavo isi-isina 
mpoa ma weta; ndai rau taweta zi ade mpida ndaita. Ndai wa'ura tarimata 
Roh Allah kai rambei va Ruma Hatalla ma sarambakaina, pala ndai mbui 
raupu ngenata Ruma Hatalla mahori kalosa sara'a sarumbu ndaita ro 
kandazina ndai ana-ana-Na. 8:24 Vara kai rapamaota, ndazi ndai 
kasalamana. Pala nggara au rapamao va ndai ede wa'ura eda va ndaita, 
ndazi ede laina rapamao wali. Vara cousi mambuipu zi ne'ena au rawa'ura 
edana? 8:25 Pala nggara ndai pamaota au rawatipu eda va ndaita, ndazi 
ndaita ngena kai saba. 8:26 Ndede rau Roh Allah mai bantuna ndaita 
nggara mapu ro romesi ndaita. Vara ndai wati vadeta vuneku sapodakaina 
ndai tado'asi; ndai Roh ede malao ncao tando lavo Ruma Hatalla zimaraho 
ro dozona ziru'u va ndaita ro kai ne'ena ma poda ndazina wati raka zi 
renta. 8:27 Ndazi Ruma Hatalla, ma vade isi ade manusia, naloa ka'ao zi 
ne'e va Roh ede; vara Roh ede maraho poda-poda zi Ruma Hatalla ziru'u 
va ela Ruma Hatalla, ro nancihi ncao kai zi kane'e va Ruma Hatalla. 8:28 
Ndai tavadeku va one Ruma Hatalla ma'ato samenana lampa rawi, ndazina 
wara hasi ma taho ziru'u va dou-dou ma meci ra ca'u Sia ro ra'ou-Na 
mancihi ncao lavo rania-Na. 8:29 Siazoho rawa'u kazale va Ruma Hatalla, 


wa'ura katantu rauna ra'aipu saramba wa'una zimandazi sama lavo Ana-Na, 
edezu Ruma Isa Al Masih. Ade ndedekaina ana-Na ede mandazi 
sarambakaina zi ade weki cina ra angi mamboto. 8:30 Dou rakatantu ulu 
va Sia, Sia ouna siazoho, siazoho ra'ou ede, Sia ma kancihina ro siazoho 
rakancihi ede zima'edana zese ra ntasa-Na. 8:31 Auku zi loa nggahi ake 
mavoha samenana ede? Nggara Ruma Hatalla nahorusi ndai, couku 
mawa'una ao ndai? 8:32 Ana ndai-Na wati zi kancaja-Na, malaisi 
razonggo-Na ru'u kapentikai ndai sara'a; Savua Sia wati zimambei zi ndai 
samenana ma kalai? 8:33 Couku ma loana da'awa ndai ela rakazale va 
Ruma Hatalla, nggara ndai Ruma Hatalla makatadana va one ndai wati 
ncarata? 8:34 Savua wara dou ma ne'e kancara ndaita? Ruma Isa Al Masih 
ma horuna ndai peade! Siaku ma wa'ura made, atao Siaku rawa'u kamori 
mbali razi made ro nawara zi Ruma Hatalla zi hizi ma na'e kuasa. 8:35 
Savua wara ma loa tapa Al Masih mameci ra ca'u ndaita? Savua naloa 
susa ra ncoki matapana, atao rawi mancoki, atao kancoki atao sarahizo, 
atao ncoki mori, atao bahaya, atao made? 8:36 Ade Alkitab ratunti ndake, 
"Sanaru ainaina madazoho mori zi ade bahaya made vara Ita. Madazoho 
rakarawi vune jimba zi ne'e sambele." 8:37 Wati! Mala zi ade sara'ana ede 
ndai rakata ngolu masampuruna va Sia ma meci ra ca'u ndaita! 8:38 Vara 
nahu ka'imbi podaku va one zi sara'a dunia, nataho madena, ro mori ra 
woko, nataho mala'eka, ro mantau kuasa, nataho kadahu-kadahu wunga 
ake, ro kadahu-kadahu zi jamana makento atao tenggo ra wale-tenggo ra 
wale makalaina; 8:39 nataho lampa rawi-lampa rawi ma zi langi, nataho 
lampa rawi zi ade dunia atao au-au rau ma kalai, samenana ede wati loana 
tapa Ruma Hatalla meci ra cau'una ndaita, vune wa'ura katada-Na kai ncai 
Isa Al Masih, Ruma ndaita. 


9:1 Au ma zi nggahi va nahu ake edezu poda vara nahu ntau Al Masih. 
Nahu wati cowaku. Ade mpida nahu razanda ra wa'a va Roh Allah, 
makatenggona nahu rau va one nggahi ra eli nahu ake poda. 9:2 Nahu 
nawancuku ncoki adeku ro ade nahu nasusa ra ncoki 9:3 vara cina ra angi 
nahu ma savua bangsa lavo nahu. Vara ziru'u va siazoho, ndai nahu rela zi 
va'a va Ruma Hatalla ro zi kancengga razi Al Masih. 9:4 Siazoho edezu 


ela rakazale ro Ruma Hatalla kandazina siazoho ana-ana ndai-Na, ro 
katadana kuasa-Na zi siazoho. Sia ndawina sake lavo siazoho ro mbema zi 
siazoho hukum Taurat. Ruma Hatalla ngoana zi siazoho vuneku siazoho 
pavuana sambea ro siazoho wa'ura tarima rauna rasake-sake-Na. 9:5 
Siazoho ede londo ra mai razi wa'i ra waro ndaita. Al Masih sacara 
manusia ramaina tabangsa siazoho. Sia nancewi ese zi samenana. Zese 
rantasa ziru'u Ruma Hatalla santoi-ntoina! Amin. 9:6 Nahu nggahiku laina 
aona va one rasake Ruma Hatalla watizu zikani wali; pala laina sara'a dou 
Israel edezu ela ra kazale va Ruma Hatalla. 9:7 Wati sara'a londo ra mai 
Ibrahim edezu ana-ana Ruma Hatalla. Vara Ruma Hatalla nggahina zi 
Ibrahim, "Cuma londo ra mai Ishak mpoampa zi pehekai londo ra maimu.' 
9:8 Ede aona va one londo ra mai Ibrahim mandazi ana-ana Ruma Hatalla, 
edezu cuma londo ra maina ranggana vara rasake Ruma Hatalla; ro laina 
sara'a londo ra maina. 9:9 Vara rasake Ruma Hatalla edezu vune ake, 
"Aipu wakatu ra katantukai, Nahu zimambali, ro la Sara zimantau savua 
ana mone." 9:10 Ro ake rau: Ribka manggana ana mone zuana razi savua 
ama, edezu la Ishak wa'i rawaro ndaita. 9:11 Sawatipu va ranggana ana 
dou to'i zuana ede, Ruma Hatalla nawa'ura katantu rakazale-Na ru'u 
makento. Rakazale Ruma Hatalla ede wati wi'ikai weki zi au raloa karawi 
va dou, pala wi'ikai weki zi ou va ndai Ruma Hatalla. Vara aipu wakatu 
ana mone la Ribka zuana ede watipu loana karawi au-au ma taho atao ma 
iha, 9:12 Ruma Hatalla nawa'ura nggahi zi la Ribka, "Ma tua zimakarawi 
wea ma to'i." 9:13 Ade Alkitab ratunti va one Ruma Hatalla nggahi 
ndakena, "La Yakub meci ra ca'u va Nahu, pala la Esau wati ca'u va 
Nahu." 9:14 Auku nggahi cumpukai va ndaita ake? Vara Ruma Hatalla 
ede wati adina? Wa'ura tantu Ruma Hatalla ma'adi! 9:15 Vara Ruma 
Hatalla manggahi zi la Musa, "Nahu zimaturu teina rahama zi dou 
rane'ekai va Nahu tei rahama, ro Nahu zimatei kasi ade-Ku zi dou 
rane'ekai va Nahu tei kasi ade." 9:16 Ndazi, kaputusa Ruma Hatalla ede 
wati wl'ikai weki zi relana manusia atao zi usaha manusia, malaisi zi 
rahama Ruma Hatalla mpa ziru'u va dou rakazale-Na ede. 9:17 Vara ade 
Alkitab ratunti, "Ruma Hatalla nggahina zi sangaji Mesir, 'Nahu 
makandazi nggomi sangaji ziru'u savua ne'e akempa, edezu loakuzu kai 

nggomi, Nahu zimatei rakatadana kuasa-Ku ro ndawiku ngara Nahu 
zimambou zi sara'a dunia.'" 9:18 Ndazi, Ruma Hatalla nantau rahama zi 
savua-savua dou, nggara ne'esi kandede va Ruma Hatalla. Ro Ruma 
Hatalla nandawiku savua-vua dou ndazi tera tutana, nggara ne'esi kandede 
rau va Ruma Hatalla. 9:19 Nggomizoho zimanggahi zi nahu, "Nggara 
ndedesi vavauku Ruma Hatalla mbuipu ne'ena kancara manusia? Wati 
kone savua dou maloana tapa kane'e Ruma Hatalla!" 9:20 Pala, 
nggomizoho! Nggomizoho cuma manusiampa. Ro nggomizoho wati 
loamu kadisa weki cambe zi Ruma Hatalla! Savua loaku pot vunga sozi zi 
dou ma randawina, "Vavauku ita ndawi kandakekaimu mada?" 9:21 
Savua laina dou ma ndawi pot vunga ede nantau hak karawi dana lili ede 
vera ne'e va adena! Razi sakavore dana lili, dou ede nantau hak ndawi zua 
mbua pahu pot vunga: savua ma ntika, ro ma kalaina wati ipi ntikana. 9:22 
Ndede rauku zi au randawi va Ruma Hatalla. Sia naniaku voho kai 
mbani-Na ro nakatadaku kuasa-Na. Pala Sia nasaba zi siazoho ma pavua 
zihukum vara ndawina mbani Ruma Hatalla. 9:23 Ruma Hatalla nania 
rauku zi tei katadana zi ndai taho ra ntai mawancu mboto ralua-Na zi ndai 
rakasi kai va ade-Na. Ndai wa'ura sadiana zimatarima taho ra ntai ede. 
9:24 Ndai rawa'ura ou-Na, laina zi bangsa Yahudi mpoa, pala razi bangsa- 
bangsa makalai rau. 9:25 Vara zi ade buku Nabi Hosea, nggahi Ruma 
Hatalla, "Dou-dou ma laina ela-Ku, zi pehe va Nahu 'Ela-Ku'. Bangsa ma 
wati meci ra ca'u va Nahu, zi pehe va Nahu 'Meci raca'u-Ku'. 9:26 Ro tave 
hizi ranggahi zi dou, 'Nggomi laina ela Nahu,' ta'edeku dou-dou ede zi 
pehekai ana-ana Ruma Hatalla ma mori." 9:27 Nabi Yesaya manggahi 
kapodana mavoha bangsa Israel, "Konena poda mboto bangsa Israel vune 
mboto sarae zi moti, cuma sato'impa ma zimaraka salama; 9:28 vara 
Ruma navavu rociku kai hukuma zi sara'a isi dunia." 9:29 Yesaya nggahi 
ndake rauna, "Paina Ruma Hatalla Ma Wancu Na'e Kuasa wati wi'ina zi 
ndaita londo ra mai, pasti ndai sara'a wa'ura ndazi vune Sodom ro 
Gomora." 9:30 Ndazi, nggahi cumpukaina, edezu ake: Bangsa-bangsa 
makalaina malaina Yahudi wati usahana loakuzu hubunga siazoho lavo 
Ruma Hatalla ndazi taho mbali. Pala vara siazoho imbina, ndazi Ruma 
Hatalla ndawina hubunga siazoho lavo Sia ndazi taho mbali. 9:31 Pala, 


dou-dou Yahudi na'usaha ncauku to'a zi hukum loakuzu hubunga siazoho 
lavo Ruma Hatalla ndazi taho mbali. Pala siazoho wati loana. 9:32 
Vavauku siazoho wati loakaina? Vara siazoho karawina ede wati kai ncai 
imbina zi Ruma Hatalla, malaisi kai ncai usaha ndai siazoho. Ndazi 
siazoho mbo'o satununa zi "Wadu satunukai". 9:33 Mavoha wadu ede zi 
ade Alkitab ratunti ndake, "Tio kavaepu ake: Zi Sion wa'ura wi'i toho va 
Nahu savua wadu ma zimakandazina dou satunu; edezu savua wadu na'e 
ma zimakandazina mbo'o dou. Pala dou ma imbi zi Sia wati zimasinci 
ade." 


10:1 Cina ra angi! Nahu ne'e poda va adeku loakuzu bangsa nahu 
zikasalama wea. Ro nahu do'a poda-podaku zi Ruma Hatalla zi ru'u va 
siazoho. 10:2 Nahu disaku nggahi va one siazoho makapoda-poda ade 
karawi ziru'u Ruma Hatalla. Pala kapoda ade siazoho ede wati kai dasa 
loa ra vade ma ramai ta Ruma Hatalla. 10:3 Siazoho wati vadena cara 
ndawi va Ruma Hatalla hubunga manusia lavo Sia ndazi taho mbali. Ro 
vara siazoho ne'e vatu cara ndai siazoho, ndazi siazoho wati oko ro vatuna 
zi cara raturu tei va Ruma Hatalla. 10:4 Hukum Taurat wa'ura kanggori va 
Al Masih. Ndazi, sanikina dou ma imbi zi Al Masih, hubungana lavo 
Ruma Hatalla ndazi taho mbali. 10:5 Musa tuntina va one dou ma taho 
mbali lavo Ruma Hatalla kai dasa hukum Taurat, dou ede zimamori vara 
to'ana zi hukum agama ede. 10:6 Pala mavoha cara dou taho mbali lavo 
Ruma Hatalla kai dasa imbi zi Ruma Hatalla, Alkitab manggahi ndakena, 
"Edera nggomi nggahimu zei ademu, 'Couku zimane'e ese saroga?' (aona 
zimawa'a kalondo Al Masih), 10:7 atao, 'Couku zimalondo aka dunia dou 
mamade?' (aona mahanta kane'e Al Masih razi made)." 10:8 Aona edezu 
ndake, "Haba ma ramai ta Ruma Hatalla ede zeni poda lavo nggomizoho; 
zi asamų ro zei ademu." Edeku haba ra kahaba rero va nami; va one dou 
pavuaku imbina. 10:9 Vara nggara nggomizoho mangaku kai asamu va 
one "Isa ede Ruma mazese ra ntasa", ro nggomizoho ma'imbiku zei ademu 
va one Ruma Hatalla wa'ura kamorina Ruma Isa razi madena, ndazi 
nggomizoho zimasalama. 10:10 Vara kai adena dou imbina, ndazina 
Ruma Hatalla tarimana sia kai dou mataho mbali lavo Ruma Hatalla raso 


zi tando Ruma Hatalla. Ro kai asana dou mangakuna, ndazina sia zi 
kasalama. 10:11 Zi ade Alkitab ratunti, "Dou ma imbi wati zi kato'i wea 
adena." 10:12 Ede navoha zi samenana dou, vara wati wara laina zi ade 
weki dou Yahudi lavo dou-dou bangsa makalai. Ruma Hatalla 
masavuampa ede edezu Ruma ziru'u va samenana dou. Sia nambeiku 
bareka ma mboto poda zi samenana dou ma raho bantu zi Sia. 10:13 Ade 
Alkitab ratunti, "Samenana dou ma ou Ruma, zimasalama." 10:14 Pala 
vuneku loana dou ou Ruma nggara siazoho watipu imbina? Ro vuneku 
siazoho loakaina imbi zi Ruma nggara siazoho watipu ringana mavoha 
Sia? Ro vuneku siazoho loakaina ringa mavoha Ruma, nggara watisi wara 
mangoa ra makahabana? 10:15 Ro vuneku dou loana wa'a haba ede 
nggarasi siazoho watisi rakau? Zi ade Alkitab ratunti ndake, "Nawancuku 
tahona mai dou-dou ma wa'a Haba Mataho ma ramai ta Ruma Hatalla!" 
10:16 Pala wati sara'a dou matarima Haba Mataho ede. Vara nggahi la 
Yesaya, "Ruma, couku ma imbi zi haba rawa'a va madazoho?" 10:17 
Vara ndedena dou-dou ndazi imbi vara siazoho ringana haba, ro ringakaina 
haba vara wara dou ma rangoa ra kahabana haba mavoha Al Masih. 10:18 
Pala nahu masozi: Savua poda siazoho watipu ringana haba ede? Pasti 
wa'ura! Vara ade Alkitab ratunti ndake, "Eli siazoho wa'ura mbou ro mbi'a 
zi sara'a dunia, nggahi ra eli siazoho wa'ura rongga aka sumpu dunia." 
10:19 Nahu masozi wali: Savua bangsa Israel watipu vadena? Co'opu 
rasozi ede masaramba-rambana zi cambe va la Musa. Nggahi la Musa, 
"Ndakeku nggahi Ruma Hatalla, Nahu zimandawina nggomi hiana ade zi 
savua-savua bangsa ma laina ela Ruma ro Nahu zimandawina nggomi 
mbani zi savua bangsa ma sampula.' " 10:20 La Yesaya nancewi disa wali. 
Nggahi sia, "Ndakeku nggahi Ruma Hatalla, 'Dou-dou ma wati ngupa 
Nahu, nawa'ura eda Nahu; ro Nahu makatada weki-Ku zi siazoho ma wati 
sozi mavoha Nahu.'" 10:21 Pala mavoha bangsa Israel nggahi la Yesaya, 
"Ndakeku nggahi Ruma Hatalla, 'Sanarau ainaina Nahu zalaku rima-Ku zi 
savua bangsa ma tera tuta ro mawati to'a.’ " 


11:1 Nahu masozi: Savua Ruma Hatalla nawa'ura paki ela ndai-Na? Tantu 
wati! Ndai nahu dou Israel londo ra mai Ibrahim, ro razi londo ra mai la 


Benyamin. 11:2 Wati! Ruma Hatalla wati pakina ela-Na rawa'u kazale-Na 
ra aipu saramba wa'una. Cina ra angi mavadeku au rawa'ura tunti ade 
Alkitab mavoha Elia, aipu da'awa va sia masa'ala Israel zi Ruma Hatalla. 
Elia nggahina, 11:3 "Ruma, dou-dou nawa'ura hade nabi-nabi-Mu ro 
kalelina hizi-hizi zi zonggo ra mbei kai koroba ziru'u-Mu. Zi ndai mada 
kesempa ro siazoho nane'eku hade mada." 11:4 Au cambe va Ruma 
Hatalla zi Elia? Cambe va Ruma Hatalla, "Nahu wa'ura tu'u wi'iku pidu 
riwu dou ziru'u weki ndai-Ku. Siazoho watipu iuna nemba Dewa Ba'al." 
11:5 Ndede rau wakatu-ake: Wara mboto nari dou-dou rawa'ura kazale va 
Ruma Hatalla vara rahama ndai Ruma. 11:6 Sia kazalena siazoho kai dasa 
rahama-Na ro laina vara dasa ruku ra rawi siazoho. Vara nggara kazale va 
Ruma Hatalla ede kai dasa ruku ra rawi manusia, ndazi rahama Ruma 
Hatalla ede lai walina rahama masapodakaina. 11:7 Ndazi, vuneku? Ela ra 
dou Israel wati rakana au rangupa va siazoho. Ma rakana cuma sakalompo 
to'i dou-dou ma rawa'u kazale va Ruma Hatalla. Ma kalai sara'ana ndazi 
tera tutana zi ade oukai va Ruma Hatalla. 11:8 Vara zi ade Alkitab ratunti 
ndake, "Ruma Hatalla ndawina ade ro fiki ra kananu siazoho ndazi 
sampula; ro sampe wakatu ake isi mada siazoho wati loana eda ro fiko 
siazoho wati loana ringa." 11:9 Daud manggahi rau, "Co'opu ngaha ra 
nono ndiha siazoho ndazi sarente ziru'u va ndai siazoho, ro mandazi 
kancoa, hizi mavukai siazoho ro lelikaina! 11:10 Co'opu ntanda siazoho 
ndazi rindi loakuzu siazoho wati loana eda; ro co'opu siazoho ndazi mbuku 
santoi-ntoina." 11:11 Nahu masozi wali: Aipu dou Yahudi mavuna, savua 
ndazi ndedekaina loakuzu siazoho lelina? Sakali-kali wati! Pala vara 
siazoho madosa, ndazi bangsa makalai mala zi kasalama, ndazina 
nakandaziku dou Yahudi hiana zi bangsa makalai ede. 11:12 Vara bangsa 
Yahudi mancara ro wati vatuna kane'e va Ruma Hatalla, ndazi bangsa- 
bangsa makalai zi mbei bareka va Ruma Hatalla. Au walipu nggara 
hubunga bangsa Yahudi lavo Ruma Hatalla ndazi taho mbali; tantu ncewi 
na'e wali bareka zi mbei va Ruma Hatalla! 11:13 Pala ake natahopu nahu 
manuntu zi cina ra angi ma laina Yahudi! Salama ake, kai rasu ziru'u 
bangsa-bangsa ma laina Yahudi, nahu wancuku hanta rakazeseku taki ra 
puta nahu. 11:14 Nahu mane'e poda loakuzu nahu kamaiku hiana zi 


bangsa ndai nahu, loakuzu kai ncai ede, nahu loa kasalama sarundena razi 
weki siazoho. 11:15 Vara siazoho tula ao va Ruma Hatalla, ndazi 
hubunga dunia lavo Ruma Hatalla ndazi taho mbali; au walipu nggara 
siazoho tarima va Ruma Hatalla! Tantu ede samampa vune dou mamade 
mori mbali. 11:16 Nggara satove roti ma sarambakaina wa'ura mbei zi 
Ruma Hatalla, ede aona sara'a rotina mbei ziru'u Ruma Hatalla rau. Ro 
nggara amu haju edezu ntau Ruma Hatalla, ede aona sanga-sangana ntau 
Sia rau. 11:17 Sarundena razi sanga-sanga haju zaitun -- edezu dou-dou 
Yahudi -- wa'ura caca. Ro zi hizi racacakai ede zi cangko kai sanga haju 
zaitun doro, edezu nggomizoho ma laina Yahudi. Nggomizoho zi cangko 
tau ta ede loakuzu nggomizoho iumu samenana ma taho zi ade mori ra 
wokomu ade ma raso dou-dou Yahudi. 11:18 Vara ndedena aina 
nggomizoho wi'ikaimu mozana zi siazoho rawa'u caca vune sanga haju 
ede. Nggomizoho pavuapu kawaramu vara nggomizoho sanga mpoana. 
Ro laina sangana ma mbei ngaha zi amuna, malaisi amuna ma mbei ngaha 
zi sangana. 11:19 Pala nggomizoho zimanggahi, "Io, pala sanga-sangana 
ede zidompo loakuzu nahu loa zi cangkokai zi fu'una!" 11:20 Ede nancihi 
romo. Pala siazoho zi paki vara siazoho wati imbina, sapodakaina 
nggomizoho zi tarima vara nggomizoho imbimu. Ndazi, aina ndazi 
sombomu nggomi vara ede; pala nggomizoho pavuapu iumu dahu. 11:21 
Vara nggara Ruma Hatalla wati kancajana zimapaki dou Yahudi ma vune 
sanga-sanga asalina ede, aina kacaimu Sia zimakancajana zi pakina 
nggomizoho! 11:22 Ndazi ta ake ndai ta'edaku vune veku tahona Ruma 
Hatalla ro vune veku tera rauna Sia. Sia na'ipiku zizana zi siazoho ma 
karawi dosa, pala Sia nataho ade zi nggomizoho -- sura nggomizoho 
ngge'empa morimu zi tahona Ruma Hatalla. Nggara watisi, ndazi 
nggomizoho rau zi paki. 11:23 Ro mavoha dou-dou Yahudi ede, nggara 
siazoho wi'ina ruku ra rawi mawati imbi, ndazi siazoho zi tarima mbali; 
vara Ruma Hatalla mantau Kuasa zimatarima mbali siazoho. 11:24 
Nggomi ma laina bangsa Yahudi edezu vune sanga razi fu'u zaitun doro. 
Ya, nggarasi nggomizoho; wati ncihi ncaomu lavo tabe'a ndaimu, loa zi 
cangko kai zi fu'u zaitun ma asali, au walipu dou-dou Yahudi raconto ra 
ibara kai sanga-sanga fu'u zaitun ma asali ede. Tantu ncewi moza wali ru'u 


Ruma Hatalla zimakambalina siazoho zi fu'u zaitun ndai siazoho. 11:25 
Cina ra angi! Ne'e va nahu nggomizoho aina iu wekimu wa'ura vade 
sara'amu. Vara wara savua lampa rawi zi ne'e va Ruma Hatalla, pala ma 
wati vade va dou. Ro ne'e va nahu nggomizoho zimavadena; edezu ake: 
Sarunde weki razi dou Yahudi natera tuta, pala ruku ra rawi siazoho ede 
zimandazi cuma sampe mbotona dou-dou laina Yahudi ma mai zi Ruma 
Hatalla wa'ura ncihi. 11:26 Ndedeku sara'ana dou Yahudi zimasalama. 
Vara zi ade Alkitab ratunti ndake, "Sangaji Makasalama zimamai razi 
Sion; Sia zimafura samenana rawi madavae razi londo ra mai la Yakub 
11:27 Nahu zimazikina rasake ake lavo siazoho zi wakatu kangampu wea 
va Nahu dosa-dosa siazoho." 11:28 Vara dou Yahudi wati ne'ena tarima 
Haba Mataho ma ra mai ta Ruma Hatalla, edempara siazoho ndazi musu 
Ruma Hatalla; ro ede mandazi labakaina ziru'u va cina ra angi ma laina 
Yahudi. Pala vara rakazale va Ruma Hatalla, ndazi dou-dou Yahudi ede 
ngge'empa zi meci ra ca'u va Ruma Hatalla vara wa'i ra waro siazoho. 
11:29 Vara kazalesi va Ruma Hatalla dou ro mbeina bareka zi dou ede, 
Ruma Hatalla wati parana hinti mbalina au rakarawi-Na. 11:30 Ntoina 
nggomizoho wati to'amu zi Ruma Hatalla. Pala ake tarimamu rahama 
Ruma Hatalla, vara dou-dou Yahudi wati to'ana. 11:31 Ndede rauja lavo 
dou-dou Yahudi ede. Wakatu ake siazoho wati to'ana zi Ruma Hatalla, 
loakuzu rahama ratarima va nggomizoho, siazoho rau zimaraka rahama 
peade. 11:32 Vara Ruma Hatalla wa'ura co'ona samenana ela manusia zi 
kuasakai va wati to'a, loakuzu Sia katadana rahama-Na zi ru'u va siazoho 
sara'a. 11:33 Nawancuku hebana ntau ra wara Ruma Hatalla! Nawancuku 
na'ena hikima ro loa timba ra lemba-Na! Couku maloana paresa katantuna 
au ranggahi-Na? Couku zimaloana ka'ao cara-cara karawi-Na? 11:34 Ade 
Alkitab ratunti ndake, "Couku ma vadena fiki ra kananu Ruma? Couku ma 
loana ngoa ra tei kataho Sia? 11:35 Couku mawa'ura iu mbei au-au zi 
Ruma ndazi loakaina raho cepe zi Sia?" 11:36 Ruma Hatalla ma 
rakandazina samenana. Sara'ana ramaina ta Ruma Hatalla ro edezu ru'u 
Ruma Hatalla. Zese ra ntasara Ruma Hatalla ru'u santoi-ntoina! Amin. 


12:1 Cina ra angi! Ruma Hatalla nawancuku tahona zi ndaita. Vara 


ndedena, raho poda va nahu loakuzu nggomizoho zonggo mbeimu 
sarumbumu kai koroba mori ziru'u va Ruma Hatalla mpoampa ro 
zimakasana wea ade-Na. Sambea ra do'amu zi Ruma Hatalla pavuaku 
ndekena. 12:2 Ama vatumu atora-atora dunia ake. Co'opu Ruma Hatalla 
kandazina weki nggomi ndazi vou, loakuzu nggomizoho rungkamu weki. 
Ade ndedekaina nggomizoho maloaku vade zi ne'e va Ruma Hatalla -- 
edezu au ma taho ro ma kasana wea ade-Na ro ma sampuruna. 12:3 Ruma 
Hatalla wa'ura mbeina bareka ziru'u va nahu. Vara ndedena nahu ngoa ra 
tei katahokaiku nggomizoho sara'ana: Aina iu wekimu ncewi ese razi 
sapodakaina. Pavuapu nggomizoho nilai sarumbumu kai ka'awa weki; 
cua-cua nilai sarumbuna kai tenggo ra wale rambei va Ruma Hatalla zi 
wekina vara sia imbina zi Ruma Isa. 12:4 Sarumbu ndai nantau mboto 
anggota. Sanikina anggota wara cua-cua taki ra puta ndaina. 12:5 Ndede 
rau lavo ndai. Konena ndai sara'ana mboto, pala ndai edezu savua sarumbu 
vara ndai savua lavo Al Masih. Ro ndaita cua-cua ntau hubunga savua lavo 
ma savuana kai anggota-anggota razi savua sarumbu. 12:6 Ndai cua-cua 
ntau bareka zi karawi ru'u Ruma ma wati sama. Bareka-bareka ede rambei 
va Ruma Hatalla ziru'u ndai kai vatu rahama-Na. Vara ndedena ndai 
pavuaku kanita bareka-bareka ede. Dou ma ntau bareka zimangoa ra 
kahaba haba ma ramai ta Ruma Hatalla, pavuaku kahabana haba razi 
Ruma Hatalla ede kai vatu tenggo ra wale ma wara zi wekina. 12:7 Dou 
ma ntau bareka zimabantu dou makalai, pavuaku poda-poda bantuna dou 
makalai. Dou ma ntau bareka zimatei, pavuaku poda-poda teina. 12:8 Dou 
ma ntau bareka zimambei samanga ziru'u dou makalai, pavuaku 
poda-poda mbei samanga ede ziru'u dou makalai. Dou ma ratarima bareka 
zimambei ziru'u dou makalai razi ntauna, pavuaku karawina ede kai ncera 
ra mbura adena ro aina kambou rero. Dou ma ratarima bareka zimana'ekai, 
pavuaku poda-poda ndazi dou mana'ekaina. Dou ma ntau bareka zi tei ro 
zi katadakaina kasi adena zi dou makalai, pavuaku karawina kai sana 
adena. 12:9 Meci ra ca'upu kai ademu maraso. Ni'ikaipu ademu 
zimadavae, ro nentipu zi au ma taho. 12:10 Pavuapu cina ra angi cua meci 
angi zi savua lavo savua dou kai meci poda angi vune dou-dou ma ari lavo 
sa'e zi ade savua kaluarga, ro nggomizoho pavuapu cua ka'ulu weki mbei 


ha ra horoma. 12:11 Cahapu karawi, aina zaju. Karawipu ziru'u Ruma kai 
kapoda ade razi Roh Allah. 12:12 Pavuapu nggomizoho rahomu zi Ruma 
kai neo ademu, sabapu zi ade susa ra dawara, ro do'a ntuwupu. 12:13 
Bantu kancihipu zi paralu va dou-dou ela Al Masih makalai rau ro weha 
aopu cina ra angi masama imbi rawati pata va nggomizoho, kai ade 
mataho zi ade umamu. 12:14 Rahopu zi Ruma Hatalla loakuzu Sia mbeina 
bareka zi dou-dou ma'ipi davae zi nggomizoho. Rahopu Ruma Hatalla 
mambei bareka zi siazoho, aina sumpamu. 12:15 Vatupu kazihi ade lavo 
dou-dou ma kazihi ade, ro nangipu lavo dou ma nangi. 12:16 Mori 
taho-tahopu savua lavo savua dou. Aina ese ade, pala kancihi ncaopu 
wekimu lavo dou-dou ma awa ziru'una. Aina wi'imu weki ncewi loamu 
razi ma sapodakaina. 12:17 Nggara dou makarawi madavae zi wekimu, 
aina colamu kai iha ra davae. Karawipu au mataho zi nggahi va samenana 
dou. 12:18 Zi ade wekimu, usaha sawa'u-wa'upu zi mori taho lavo 
samenana dou. 12:19 Cina ra angiku! Aina sakali-kali colamu iha ade, 
co'opu Ruma Hatallampa ma hukumna. Vara ade Alkitab ratunti ndake, 
"Nahuku ma colana, Nahu zimahukumna, nggahi Ruma." 12:20 Pala 
nahizosi musumu, mbeipu sia ngaha; ro namangosi wo'ona, mbeipu sia 
nono. Vara kai karawimu vune ede, nggomizoho ndawimu sia ndazi maja. 
12:21 Ama co'o sarumbumu zi kakoa va ma davae, pala pavuapu 
Nggomizoho kakoamu rawi madavae kai rawimu mataho. 


13:1 Sanikina dou pavuaku to'ana zi pamarenta, vara wati wara pamarenta 
ma wati raka kuasa razi Ruma Hatalla. Ro pamarenta ma wara ake, 
kalampana kuasana kai parenta ma ramai ta Ruma Hatalla. 13:2 Vara 
ndedena dou ma wati vatu nggahi pamarenta samampa lavo wati vatuna au 
rakatantukai va Ruma Hatalla. Ro dou ma karawi ndede zimatarima 
hukuma. 13:3 Vara, dou ma karawi mataho aina dahu zi pamarenta. Cuma 
dou ma karawi madavaempa ma pavua dahu. Nggara mane'esi va 
nggomizoho loakuzu nggomizoho wati iumu dahu zi pamarenta, 
nggomizoho pavuapu karawimu mataho, ndazi nggomizoho zi roi ra wadi. 
13:4 Vara pamarenta edezu ada Ruma Hatalla ma karawi zi tahokaimu. 
Pala nggara nggomizoho karawimu madavae, poda nggomizoho pavuapu 


dahu zi pamarenta ede, vara wati lao ncauna sia ntauna kuasa 
zimahukumna dou. Sia edezu ada Ruma Hatalla, mavavukaina hukuma 
Ruma Hatalla zi dou-dou ma karawi madavae. 13:5 Vara ndedena 
nggomizoho pavuapu to'a zi pamarenta -- lai mpoana vara nggomizoho 
wati ne'emu zi hukum, pala vara eli ade mpida raumu. 13:6 Ede rauku 
alasana vavauku nggomizoho colakaimu bea, vara pamarenta edezu 
mavora zi Ruma Hatalla ma kalampana taki ra puta ma penti ake. 13:7 
Ndazi colapu zi pamarenta au ramazipavua colamu zi sia. Colapu bea, 
nggarasi nggomizoho pavuamu cola bea; ro colapu kalasi nggara 
nggomizoho pavuamu cola kalasi. Kantaupu co'i siazoho ma pavua zi 
kaco'i ro lia ra horomapu siazoho ma pavua zi lia ra horoma. 13:8 Aina 
nconggomu au-au zi cou-cou rau, selasi nconggo meci ra ca'u angi zi savua 
lavo savua dou. Vara dou ma meci ra ca'u angi zi sasamana manusia, 
wa'ura kalampa sara'ana hukum Musa. 13:9 Vara hukum Taurat, edezu: 
Aina jina, aina hade dou, aina mpanga, aina ne'emu kantau au rantau dou 
makalai; sara'ana ede masama-sama lavo hukum ma kalai, wa'ura kandazi 
savua hukummpa, edezu, "Meci ra ca'upu sasamamu manusia vune meci 
ra ca'umu sarumbu ndaimu." 13:10 Dou ma meci ra ca'u dou makalai, wati 
zimakarawi madavae zi dou ede. Ndazi dou ma meci ra ca'u sasamana 
manusia edezu dou ma wa'ura kalampa samenana au rakaukai va hukum 
agama. 13:11 Ari mai va sara'ana ede nggomizoho mavadeku va one 
wakatu ake edezu wakatu ziru'u va nggomizoho zi tu'ukaimu razi marumu. 
Vara wakatuna ziru'u ndaita zi kasalama nawa'ura ipi zeni wakatuna ake 
ntewi kaisi wakatu ndaita aipu vou tampu'u imbita. 13:12 Aimangazi 
ne'empara kalalo; ro samporo wali navalara ai. Ndazi, tahora ndai zi 
dengga kai ruku ra rawi-ruku ra rawi madavae. Ndai pavuaku kalengka 
weki ndai kai zaha mataroa. 13:13 Ndai pavuaku karawi mataho vune 
rabiasakai karawi va dou wakatu aimarai; aina ndiha ra ndano makalalo 
hampana, atao mawu. Aina karawi masampu ra nggele, atao ruku ra rawi 
mawati sopa, aina ncao lavo dou atao hiana ade. 13:14 Co'opu Ruma Isa 
Al Masih ma katantuna auku zi pavua karawi va nggomizoho. Ro aina 
vatumu tabe'a manusia ma dosa zi kancihikaina hawa nawasuna. 


14:1 Dou ma wati imbi poda zi au ra'imbina pavua zi tarima kataho zi ade 
woha nggomizoho. Aina ncao lavomu sia mavoha ne'e ndaina. 14:2 Wara 
dou ma ne'e ndaina va one sia naloa ngaha au-au. Pala wara dou makalai 
ma mapu imbina; sia na'iuku va weki ndaina va one sia cuma naloa ngaha 
utambeca mpoa. 14:3 Dou ma loa ngaha mena au-au aina wi'ikai awa dou 
ma dangahana; ro dou ma dangaha ra nono ede, ai rauna kancarana dou 
ma ngaha mena au-au, vara Ruma Hatalla nawa'ura tarima sia. 14:4 Cousi 
nggomizoho ndazina nggomizoho pavuamu paresa ncihi ra ncara ada dou 
makalai? Nataho ada dou ede tu'u ra mbo'ona, ede edezu mantau urusana 
edezu rumana. Ro napoda ada dou ede zimakizi mpende, vara Ruma 
nawa'uku ndawi sia zimakizi mpende. 14:5 Wara dou ma iu savua ainaina 
ncewi penti zi ainaina-ainaina ma kalai, dou makalai rau manggahi va one 
sara'a ainaina ede samampa. Co'opu cua-cua ndaina dou ede katantuna ne'e 
ndaina. 14:6 Dou ma kapenti ainaina-ainaina rakatantuna, dou ede karawi 
ndedekaina zi lia ra horomakaina Ruma. Dou ma ngaha mena au-au ede, 
karawi ndedekaina ziru'u lia ra horomakaina Ruma, vara sia nasyuku zi 
Ruma Hatalla zi ngaha ra nono ede. Ndede rau lavo dou madangaha ngaha 
ra nono ede; dou ede rau nalia ra horomaku Ruma ro nasyuku-ku zi Ruma 
Hatalla. 14:7 Wati wara kone savua dou rau zi weki ndai ake ma mori zi 
ru'u weki ndai kesena; ro wati kone savua dou zi weki ndai ma made ziru'u 
ndai kesena. 14:8 Nggara ndai morita, ndai tamori ziru'u Ruma. Ro nggara 
ndaita made, ndai rau tamade ziru'u Ruma. Ndazi, mori atao made, ndai 
edezu ntau Ruma. 14:9 Al Masih wa'ura made ro mori mbali. Vara 
ndedena Sia ndazikaina Ruma ziru'u va dou-dou ma mori, ro ziru'u va 
dou-dou ma wa'ura made rau. 14:10 Ndazi, cina ra angi! Zi'au kancara kai 
cina ra angimu masama-sama imbi? Ro zi au kai wi'ikaimu awa sia? Ndai 
sara'ana zimalao satando angi lavo Ruma Hatalla zi paresa ncihi ra 
ncarata. 14:11 Zi ade Alkitab ratunti, "Sapoda-podakaina" nggahi Ruma, 
"saniki-nikina dou zimanemba ro suju zi tando Nahu; ro sanikina dou 
namangaku va one Nahuku Ruma Hatalla." 14:12 Ndazi cua-cua ndaita, 
pavuaku su'u ra tundu zi samenana ruku ra rawi ndai zi Ruma Hatalla. 
14:13 Vara ndedena aina ndai cua kancara angi. Pala usahapu loakuzu 
nggomizoho wati karawimu au-au ma kandazi savua dou cina ra angimu 


masama-sama imbi voha va goda ro ndazi dosa. 14:14 Vara nahu 
masavua lavo Ruma Isa, ndazi nahu ka'imbi poda va one wati wara kone 
savua ma aipu sarambana manajis; pala lampa rawi ede nanajis ziru'u va 
savua-vua dou, nggara dou ede nawïi'ikaisi najis. 14:15 Pala nggara kai au 
rangaha va nggomizoho, savua dou cina ra angi ma sasama imbi ka'iha 
wea adena, ndazi nggomizoho wati walizu karawimu kai dasa meci ra 
ca'u. Nggara Al Masih nawa'ura made ziru'u va savua-vua dou, aina 
co'omu dou ede ka'iha va au rangaha ra nono va nggomizoho. 14:16 Vara 
ndedena aina co'omu weki ndaimu kafitina va dou vara karawimu 
rawl'ikaimu tahona. 14:17 Vara Karaja'an Allah laina nuntu ra nggahi 
mavoha ngaha ra nono, pala mavoha lampa rawi mancihi, ro taho ra ntai 
ro neo ade va Roh Allah. 14:18 Dou ma karawi wea ziru'u Al Masih kai 
ndede, dou ede nakasana weaku ade Ruma Hatalla, ro nakaco'iku va 
dou-dou makalai. 14:19 Vara ndedena zi ne'e va ndai pavuaku 
ncau-ncauna zi ru'u va lampa rawi ma kamaina taho angi ro cua-cua 
kawara angi. 14:20 Aina, vara masa'ala ngaha ra nono, nggomizoho 
ka'ihamu au rawa'u karawi va Ruma Hatalla. Samenana ngaha ra nono 
poda halal zi ngaha; pala nggara au rangaha va nggomizoho makamaikai 
dosa dou makalai, ndazi nggomizoho mancara. 14:21 Nancewi tahopu 
aina ngaha hi'i atao nono anggo atao karawi au-au nggara lampa rawi ede 
nakandaziku cina ra angita masama-sama imbi ndazi dosa. 14:22 Co'opu 
au ra'imbi va nggomizoho ede, nggomizoho karawimu zi tando Ruma 
Hatalla mpoampa ziru'u va ndai nggomizoho. Dou ma wati ntau alasa zi 
iukaina ncara zi au rawi'ikaina ncihi, dou ede sana poda adena. 14:23 Pala 
dou ma iu ncara ncua ade zi ngahana au-au, sawa'u va ede ngaha rauna 
ngaha ra nono ede, dou ede kancara va Ruma Hatalla; vara dou ede wati 
karawina vune ra'imbikai va ade ndaina mavoha au mancihi ra mancara. 
Ro au-au rakarawi kai wati wara imbi edezu dosa. 


15:1 Ndai ma poda-poda imbi zi au ra'imbi va ndai, pavuaku saba zi 

daca'u va dou ro ma mapu ra rome imbina. Aina ndai ne'e kasana sarumbu 
ndai kese mpoa. 15:2 Pala ndai pavuaku cua-cua kasana wea ade sasama 
cina ra angi ndaita zi tahokaina, loakuzu tamba tenggo imbina. 15:3 Vara 


Al Masih rau wati kananuna sana weki ndai kese-Na. Zi ade Alkitab 
ratunti ndake, "Samenana nggahi madavae zi Ita nawa'ura mavu zi weki 
mada." 15:4 Samenana ratunti ade Alkitab edezu zimangoa ra tei ndaita. 
Vara tana'o ratarima va ndai razi Alkitab nakandaziku ndai lembo ade ro 
tenggo ndazina ndai taloa ntau zi ne'eta zi Ruma Hatalla. 15:5 Raho-raho 
to'mpa Ruma Hatalla, ma mbei lembo ade ro sana ziru'u va manusia, 
bantuna nggomizoho loakuzu mori kasavua ade, vatu conto Ruma Isa Al 
Masih. 15:6 Kai savua ade nggomizoho sara'ana sama-sama loa roi ra 
wadi Ruma Hatalla, Ama Ruma ndaita Ruma Isa Al Masih. 15:7 Vara 
ndedena pavuapu nggomizoho tarimamu savua lavo savua dou kai ade 
masana, sama vune Al Masih rau tarimana nggomizoho zimakazese ra 
kantasa Ruma Hatalla. 15:8 Vara, kawarapu, va one Al Masih wa'ura 
karawi weana zi ru'u va dou Yahudi zi katadakaina va one Ruma Hatalla 
mato'a zi ade kancihina rasake-Na zi wa'i ra waro ndaita. 15:9 Ruma Isa 
rau kandazina bangsa-bangsa makalai makazese ra kantasa Ruma Hatalla 
vara rahama Ruma Hatalla zi ru'u va siazoho. Zi ade Alkitab ratunti ndake, 
"Vara ndedena mada zimaroi ra wadina Ita zi ade woha bangsa-bangsa, 
mada zimarawa wea roi ra wadi ngara Ita." 15:10 Wara ratunti ndake rau, 
"Kazihipu ademu sama-sama lavo ela Ruma Hatalla ra kazale, oe bangsa- 
bangsa!" 15:11 Ro ake rau, "Roi ra wadipu Ruma Hatalla, oe samenana 
bangsa, pavuapu samenana dou maroi ra wadi Sia!" 15:12 Ro ake rau 
ranggahi va Yesaya, "Razi londo ra mai la Isai zimawontu savua dou 
zimaparenta bangsa-bangsa; zi Siara bangsa-bangsa ede zi rahokaina." 
15:13 Ruma Hatalla edezu hizi zi rahokai va nggomizoho. Raho-raho 
to'mpa Sia kangginina ade nggomizoho kai samenana zihi ade ro taho ra 
ntai vara nggomizoho ma'imbi zi Sia, loakuzu kai kuasa Roh Allah 
nggomizoho manaha pamao zi Ruma Hatalla. 15:14 Cina ra angiku! Nahu 
imbi poda va one wara mboto poda lampa rawi ma taho zi nggomizoho. 
Nggomizoho rau mavade sara'aku ro maloaku ngoa ra tei zi savua lavo 
savua dou rau. 15:15 Pala mavoha lampa rawi-lampa rawi rapehe va nahu 
akana, nahu mangoa katerana nggomizoho ade sura ake, vara Ruma 
Hatalla nawa'ura mbei zi nahu taki ra puta ede. 15:16 Sia wa'ura 
kandazina nahu dou zimakarawi wea ziru'u Ruma Isa Al Masih zi nggadu 


zi bangsa-bangsa ma laina Yahudi. Ro nahu mandazi imam, ma kahabana 
Haba Mataho razi Ruma Hatalla, loakuzu dou-dou ma laina Yahudi 
mandazi savua zonggo ra mbei ziru'u Ruma Hatalla ma loa zi tarima va 
Sia. Raho-raho to'impa Roh Allah kandazina siazoho ndazi savua zonggo 
ra mbei ziru'u Ruma Hatalla mpoampa. 15:17 Ndazi, vara nahu wa'ura 
savua lavo Ruma Isa Al Masih, ndazi nahu loa bangga zi ade karawiku 
ziru'u Ruma Hatalla. 15:18 Nahu disakaiku nggahi ndede cuma mavoha 
au rawa'u karawi va Al Masih kai ncai nahu zimakandazina dou-dou ma 
laina Yahudi to'a zi Ruma Hatalla. Nahu karawikaiku ede kai nggahi ra eli 
lavo karawi, 15:19 ma dampi va lampa rawi mavisa ra guna ro lampa 
rawi-lampa rawi maheba poda; samenana ede va kuasa Roh Allah. Haba 
Mataho mavoha Al Masih wa'ura ngoa ra kahaba sara'a va nahu zi 
dou-dou, tampu'u aka Yerusalem sampe aka Ilirikum. 15:20 Ne'e va nahu 
edezu ngoa ra kahaba Haba Mataho ma ramai ta Ruma Hatalla zi hizi-hizi 
tavera watipu ringakai va dou mavoha Al Masih. Vara nahu wati ne'eku 
tu'u karawi zi dasa ratoho va dou makalai. 15:21 Zi ade Alkitab ratunti, 
"Dou-dou ma watipu iu tarima haba mavoha Sia, zima'eda; ro siazoho ma 
watipu iu ringa, zimaloa ka'ao." 15:22 Vara ndedena nahu wa'ura ntuwu 
wara madompona ne'eku mai lamba nggomizoho. 15:23 Pala ake karawi 
nahu zi dana ra rasa ede wa'ura nggori. Pila-pila mba'a ntoina nahu ne'eku 
mai lamba nggomizoho. 15:24 Pea nggara nahu lampa saiku kotamu zi 
ade lampa ra laokai nahu lao aka Spanyol, ne'e va nahu loa to'i eda angi 
lavo nggomizoho ro kazihi ade samporo lavo nggomizoho. Sawa'u va ede 
nahu rahoku zi nggomizoho loamu bantu nahu ade lampa ra laokai nahu 
aka Spanyol ede. 15:25 Pala wakatu ake nahu kane'e lao aka Yerusalem 
zimawa'a wea ngaha ra nono ro kani ra lombo ziru'u ela Ruma Hatalla ta 
aka. 15:26 Vara ela Ruma zi Makedonia ro Akhaya wa'ura ngawana 
zimambei sumbanga ziru'u cina ra angi ma ncoki mori zi woha ela Ruma 
Hatalla zi Yerusalem. 15:27 Kai ade masana siazoho karawina ede. lo 
romo siazoho patu zimabantu ziru'u cina ra angi mancoki mori zi 
Yerusalem ede; vara razi dou-dou Y ahudiku dou-dou malaina Yahudi ede 
wa'ura tarimana bareka-bareka zi Ruma Hatalla. Ndazi, dou-dou malaina 
Yahudi ede patu rau zimabantu dou-dou Yahudi kai bareka-bareka mantau 


pahu. 15:28 Nggara nahu wa'ura kanggoriku taki ra puta ake, ro zonggoku 
zi siazoho ma zi Yerusalem ede sumbanga rawa'u kavoro ede, ndazi nahu 
zimalao aka dana Spanyol lampa sai kota nggomizoho. 15:29 Nggara 
maisi nahu zi nggomizoho, pasti nahu maiku ro mboto bareka razi Al 
Masih ziru'u va nggomizoho. 15:30 Kai ngara Ruma ndaita Isa Al Masih, 
ro kai meci ra ca'u rambei va Roh Allah, nahu maraho poda zi 
nggomizoho, raho-raho to'impa nggomizoho vatu do'a kapoda ade 
sama-sama lavo nahu zi Ruma Hatalla ziru'u va nahu. 15:31 Do'apu 
loakuzu Ruma Hatalla horina nahu razi rima dou-dou ma wati imbi zi 
Yudea, ro loakuzu taki ra puta nahu zi mawa'a sumbanga aka Yerusalem 
zi tarimana kai ade masana va ela Ruma Hatalla ta aka. 15:32 Ade 
ndedekaina, nggara kane'esi va Ruma Hatalla, nahu kaloa mai zi 
nggomizoho kai ade masana. Ro nahu zima'tu zihi ade zi woha 
nggomizoho. 15:33 Raho-raho to'impa Ruma Hatalla, ma mbei taho ra 
ntai zi manusia, mazende rawa'a nggomizoho sara'ana. Amin. 


16:1 Nahu mane'e kapata zi nggomizoho amancawa ndaita, la Febe. Sia 
mabantu ela Ruma zi Kengkrea. 16:2 Tarimapu sia kai savua dou zi ade 
weki ela Ruma. Poda ndede romoku dou-dou ma imbi zi Ruma Hatalla 
pavuaku tarimana savua lavo savua dou. Bantupu sia, nggara naparalusi va 
sia bantu va nggomizoho, vara ndai sia nawa'ura bantu mboto dou -- nahu 
rau bantu va sia. 16:3 Karongga to'ipu salam nahu zi la Priskila ro la 
Akwila, lenga-lenga nahu ma sama-sama makarawi ru'u Ruma Isa Al 
Masih. 16:4 Siazoho zi sato'i damadekaina vara ne'ena kasalama nahu. 
Nahu matarima kasi zi siazoho -- ro laina nahu mpoa, pala sara'a ela Ruma 
bangsa makalai ma laina Yahudi rau matarima kasi zi siazoho. 16:5 
Karongga to'i raupu salam nahu ziru'u va ela Ruma ma kavoro weki zi 
uma siazoho. Salam ziru'u la Epenetus rameci ra ca'u va nahu. Sia edezu 
dou ma sarambakaina imbi zi Al Masih zi propinsi Asia. 16:6 Salam nahu 
rau ziru'u la Maria. Sia nawa'ura karawi kapodana ade ziru'u va 
nggomizoho. 16:7 Karongga to'i raupu salam nahu ziru'u la Andronikus ro 
Yunias. Siazoho sama suku bangsana lavo nahu ro wa'ura 1u lu'u bui 
sama-sama lavo nahu. Sawatipu nahu imbiku zi Al Masih, siazoho wa'ura 


ulu imbina. Siazoho nawancuku mbouna zi ade woha sara'a rasu. 16:8 
Salam ziru'u la Ampliatus, rameci ra ca'u va nahu vara sia sama-sama lavo 
nahu wa'ura savua lavo Ruma. 16:9 Karongga to'ipu salam do'a nahu zi 
Urbanus, lenga ndai ma karawi sama-sama lavo ndai ziru'u Al Masih. 
Salam do'a nahu rau ziru'u Stakhis rameci ra ca'u va nahu. 16:10 Salam 
ziru'u la Apeles. To'ana zi Al Masih wa'ura wara bukutina. Salam rau ziru'u 
kaluarga Aristobulus, 16:11 ro ziru'u la Herodion. Sia sama suku bangsana 
lavo nahu. Ro salam rau ziru'u cina ra angi masama imbita ade kaluarga la 
Narkisus. 16:12 Salam nahu ziru'u la Trifena ro la Trifosa ma karawi 
kapoda ade ziru'u Ruma, ro ziru'u la Persis rameci ra ca'u va nahu. Sia rau 
wa'ura karawi kapodana ade ziru'u Ruma. 16:13 Salam ziru'u la Rufus ro 
inana, ziru'u va nahu vune ina ndai nahu. La Rufus dou ma taho edezu dou 
rakazale va Ruma. 16:14 Karonggapu salam nahu ziru'u la Asimkritus, la 
Flegon, la Hermes, la Patrobas, la Hermas ro sara'ana cina ra angi masama 
imbi lavo siazoho. 16:15 Salam ziru'u la Filologus ro la Yulia; ziru'u la 
Nereus ro amancawana; zi la Olimpas ro ziru'u samenana dou ma'imbi ma 
sama-sama lavo siazoho. 16:16 Cua-cua salam meci angimu vune sa'e ra 
ari masama imbi zi Ruma Isa Al Masih. Sara'a ela Al Masih makarongga 
salam siazoho ziru'u nggomizoho. 16:17 Cina ra angi! Nahu maraho poda: 
Aina kabare zi dou-dou makamaina ncengga ra mbi'a ro makakacona imbi 
dou zi Ruma. Lampa rawi ede wati ncihi ncaona lavo au rawa'u tei zi 
nggomizoho. Kazo'o lavopu wekimu zi dou-dou vune ede. 16:18 Vara 
dou-dou ma karawi vune ede laina karawi ziru'u Al Masih Ruma ndaita, 
malaisi zi kamantakaina ade ndai siazoho. Kai siwi ro nggahi ra eli ma 
caru, siazoho tipuna dou-dou ma wati vade au-au. 16:19 Samenana dou 
nawa'ura vade va one nggomizoho mato'a zi ngoa ra tei mavoha Haba 
Mataho razi Ruma Hatalla. Ro nahu neo adeku zi lampa rawi ede mavoha 
nggomizoho. Nahu ne'eku loakuzu nggomizoho loamu timba ra lemba 
mavoha lampa rawi ma taho, ro sampulamu mavoha lampa rawi ma 
dava'e. 16:20 Ruma Hatalla ma mbei taho ra ntai ziru'u manusia, zimaroci 
wi'ina Ibilis ta awa mai va kuasamu ro makalelina. Raho-raho to'impa 
nggomizoho mbei ntuwu bareka va Isa Al Masih Ruma ndaita! 16:21 
Timotius, lenga nahu, karonggana salam ziru'u nggomizoho. Ndede rauja 


la Lukius, la Yasonro la Sosipater, ma sama suku bangsa lavo nahu. 
16:22 Ma tuntina sura ake edezu nahu, Tertius. Nahu makaronggana 
salam kai sa'e ra ari ziru'u nggomizoho. 16:23 La Gayus manggadu salam 
ziru'u nggomizoho. Nahu ronggaku zi umana ro ela Ruma nami masambea 
rau ta ede. Erastus mabendahara kota, manggadu salam zi nggomizoho. 
Ndede rau cina ndai la Kwartus. 16:24 Raho-raho to'impa Ruma ndai 
Ruma Isa Al Masih mbeina bareka zi nggomizoho sara'ana. Amin. 16:25 
Zese ra ntasa Ruma Hatalla! Sia mantau kuasa makatenggona imbi 
nggomizoho ncihi ncao lavo Haba Mataho ma ramai ta Ruma Hatalla 
rangoa ra kahaba va nahu mavoha Ruma Isa Al Masih. Nahu ngoa ra 
kahabaku, haba ede ma ncihi ncao lavo au rakatada va Ruma Hatalla; 
edezu mavoha nia Ruma Hatalla ma wa'ura ratu-ratu mba'a ntoina wati 
vade va dou. 16:26 Pala ake, kai raparenta va Ruma Hatalla ma ederahizi, 
nia ede wa'ura katada ro zi ngoa zi samenana bangsa kai ratunti va 
nabi-nabi, loakuzu siazoho sara'a imbi ro to'ana zi Ruma Hatalla. 16:27 
Siaku Ruma Hatalla makese-kese weki-Na, Sia nawancuku loa timba ra 
lembana. Raho-raho to'impa Sia zi kazese ra kantasa santoi-ntoina kai ncai 
Ruma Isa Al Masih! Amin. 


1 Korintus 


1:1-3 Cina ra angi ela Ruma Hatalla zi Korintus! Nggomizoho wa'ura ou 
va Ruma Hatalla zimandazi ela-Na vara nggomizoho ntau Ruma Isa Al 
Masih masama-sama lavo samenana dou tave-ve ma nemba Ruma ndaita 
Isa Al Masih, edezu Ruma siazoho ro Ruma ndai rauja. Nahu, Paulus, ro 
cina ndai la Sostenes, mapamao loa to'impa Ruma Hatalla Ama ndaita ro 
Ruma Isa Al Masih mbema bareka lavo taho ra ntai zi ru'u va nggomizoho. 
Nahu tuntiku sura ake kai rasu Isa Al Masih, rahanta va ndai Ruma 
Hatalla ro kai rakane'e va ndai rau-Na. 1:4 Nahu matarima kasi ncau zi 
Ruma Hatalla mavoha nggomizoho, vara nggomizoho mawa'ura tarima 
rahama razi Ruma Hatalla kai ncai Ruma Isa Al Masih. 1:5 Vara 
nggomizoho mawa'ura ndazi ntau Al Masih, ndazi morimu ntau ra wara 
ade samenana lampa rawi. Loa ra tingi mavoha samenana nawancuku 
zeina, ro nggomizoho loamu tei loa ra tingi ede. 1:6 Ede nateiku va one 
haba mavoha Al Masih wa'ura ipi lu'u zeina zi ademu, 1:7 ndazina 
nggomizoho wati iumu kura kone savua bareka rau, wunga nggomizoho 
ngenamu Ruma ndaita Ruma Isa Al Masih mamai ro zi eda va samenana 
dou. 1:8 Ndai Al Masih zimajaga ro horuna nggomizoho sampe 
cumpukaina; loakuzu wakatu Sia mai mbalina, nggomizoho zi raka eda 
wati wara ma'ihamu. 1:9 Ruma Hatalla loa zi imbi poda. Siaku Ruma 
Hatalla ma wa'ura ouna nggomizoho zimandazi savua lavo ana-Na, edezu 
Isa Al Masih, Ruma ndaita. 1:10 Cina ra angi! Kai ngara Ruma ndaita 
Ruma Isa Al Masih, nahu maraho loakuzu nggomizoho sara'ana savua 
nggahi ra eli; vaiva wara mbi'a ra ncengga zi woha nggomizoho. Pavuapu 
nggomizoho kasavua weki, savua ade ro savua fiki rakananu. 1:11 Vara, 
dou-dou razi iwa ra weki Kloe mai ngoana zi nahu va one wara cence 
ncihi zi woha nggomizoho. 1:12 Ringa va nahu edezu va one zi ade woha 
nggomizoho wara ma nggahi, "Nahu vatu Paulus," wara rau ma nggahi, 
"Nahu vatu la Apolos," ma kalai manggahi, "Nahu vatu la Petrus," ma 
kalai wali manggahi, "Nahu vatu Al Masih." 1:13 Savua loaku Al Masih 
zi cengga-cengga! La Paulus wati madena zisalib zi ru'u nggomizoho! 
Nggomizoho rau watira kandeu karaso zi ru'u ndazikaimu anamori la 


Paulus. 1:14 Syukura nahu wati kandeu karasoku kone savua dou zi ade 
weki nggomizoho, selasi la Krispus ro la Gayus. 1:15 Ai to'ina warakaina 
kone savua dou manggahi va one nahu wa'ura kandeu karasoku sia 
zimandazi anamori nahu. ( 1:16 Oh io, la Stefanus ro iwa ra wekina, nahu 
romo makandeu karasona siazoho. Pala ari mai va ede, kawara va nahu, 
wati wara dou makalai wali rakandeu karaso va nahu.) 1:17 Al Masih 
nggaduna nahu laina zimakandeu karaso dou, malaisi zimangoa ra kahaba 
Haba Mataho razi Ruma Hatalla; ro ede rau pavua zi karawi va nahu kai 
wati kani loa ra vade nuntu ra nggahi sacara manusia, loakuzu kuasa razi 
made Al Masih zi salib wati lao ncauna. 1:18 Vara ziru'u va dou-dou ma 
lao aka ma'iha ra leli, haba mavoha made Al Masih zi salib cuma nuntu 
cowampa. Pala, zi ru'u va ndai rakasalama va Ruma Hatalla, haba ede 
ndazi cara Ruma Hatalla tei katada kai kuasa-Na. 1:19 Vara ade Alkitab, 
nggahi Ruma Hatalla, "Loa timba ra lemba dou maloa Nahu 
zimakakacona, ro loa ka'ao dou-dou mantau ilimu Nahu zimakamborana." 
1:20 Auku onena dou-dou maloa ede? Auku onena dou-dou ma ntau ilimu? 
Auku onena siazoho mantau ilimu dunia ake? Ruma Hatalla wa'ura tei 
katadana va one loa timba ra lemba dunia ake edezu cuma nggahi 
cowampa! 1:21 Vara vuneve wali loana manusia, sia wati loana pata 
Ruma Hatalla kai ncai loa ndaina. Pala vara loa timba ra lemba Ruma 
Hatalla, ndazi ndai Sia loana mbei salama zi dou-dou ma imbi zi Sia kai 
ncai haba rawa'a rangoa va nami rawi'ikai nggahi cowa va dunia. 1:22 Dou 
Yahudi naraho pavuaku visa ra guna zi ru'u bukuti ro dou Yunani 
nakapentiku loa timba ra lemba dunia ake. 1:23 Pala ndaita ake cuma ngoa 
ra kahabata Al Masih mamade zi salib. Haba ede nasingguku ade dou 
Yahudi, ro nawi'ikaiku nggahi cowa va dou-dou malaina Yahudi. 1:24 
Pala zi ru'u va dou-dou rawa'u ou va Ruma Hatalla -- nataho dou Yahudi 
ro dou malaina Yahudi -- haba ede edezu cara Ruma Hatalla tei 
rakatadakaina kuasa ro timba ra lemba-Na. 1:25 Vara ma tada sampula zi 
Ruma Hatalla, edezu mawancuku loa timba ra lemba ntewi kaisi loa timba 
ra lemba manusia; ro ma tada rome zi Ruma Hatalla, edeku mancewi 
tenggo ntewi kaisi tenggo ra wale manusia. 1:26 Cina ra angi! Kawarapu 
vuneku ka'ada'amu wakatu Ruma Hatalla ouna nggomizoho. Cuma 


sato'impa razi ade weki nggomizoho ma loa timba ra lemba, atao mantau 
kuasa atao ma'ese vora kai ntanda va manusia. 1:27 Vara poda Ruma 
Hatalla sangaja kazalena ma wi'ikai va dunia ake sampula, loakuzu 
dou-dou maloa ndazi maja. Ro Ruma Hatalla nakazale rauku ma mapu ra 
rome rawrikai va dunia ake, loakuzu dou-dou ma na'e kante'e ndazi maja. 
1:28 Ruma Hatalla kazalena dou rawi' ka'awa va dou, rakavawa ra katuna 
va dou, ro ma wati wara onena rawt'ikai va dunia ake, loakuzu Ruma 
Hatalla kalelina rawi'ikai mapenti va dunia. 1:29 Ade ndedekaina wati 
wara kone savua dou maloa kasombo weki zi tando Ruma Hatalla. 1:30 
Ndai Ruma Hatalla ma kandazina loakuzu nggomizoho savua lavo Ruma 
Isa Al Masih. Kai ncai Al Masih, ndai kandazina loa timba ra lemba, ro kai 
ncai Sia rau Ruma Hatalla kandazina ndai ncihi taho mbali lavo weki 
ndai-Na, kandazina ndai ela-Na rakalaina, ro hori kalosana ndaita. 1:31 
Ndazi, vune ratunti ade Alkitab, "Dou ma ne'e kabangga weki, pavuaku 
banggakaina au rakarawi va Ruma." 


2:1 Cina ra angi! Aipu nahu maiku zi nggomizoho ro ngoa ra kahabaku zi 
nggomizoho mavoha nia Ruma Hatalla ma watipu vade va dunia, nahu 
wati kaniku timba ra lemba dunia ake atao nuntu ra nggahiku ma 
caru-caru. 2:2 Vara nahu wa'ura nia poda va adeku va one salama nahu 
wara sama-sama lavo nggomizoho, nahu wati zimangoa au-au, selasi 
mavoha Ruma Isa Al Masih; va one Sia wa'ura made zi salib. 2:3 Wakatu 
nahu wara ade woha nggomizoho, nahu mapu ra rome ro vivi va dahuku. 
2:4 Haba rakarongga va nahu zi nggomizoho wati rakarongga va nahu kai 
nggahi ra eli ma loa weha ade vatu timba ra lemba manusia. Nahu 
karonggaku ede kai cara ma bukutina va one Roh Allah mantau kuasa. 2:5 
Nahu karawi ndedekaiku, loakuzu imbi nggomizoho zi Al Masih wati kai 
dasa timba ra lemba manusia, malaisi kai dasa kuasa Ruma Hatalla. 2:6 
Konena ndede, zi ade weki dou-dou ma mori ra woko imbina wa'ura 
tenggo poda, nahu poda ranuntuku mavoha loa timba ra lemba. Pala timba 
ra lemba ake laina timba ra lemba dunia, atao timba ra lemba dou-dou ma 
kuasa jamana ake, ma kuasana zimambora. 2:7 Timba ra lemba rakatada 
va nahu ede, edezu timba ra lemba razi Ruma Hatalla. Timba ra lemba ede 


wati vade va dunia, pala Ruma Hatalla wa'ura sadiana zi ru'u sana taho ra 
ntaikai ndaita sawatipu kandazina dunia ake. 2:8 Wati wara kone savua 
dou zi ade weki dou-dou makuasa jamana ake ma vade mavoha timba ra 
lemba ede. Vara, nggara nawa'usi vade va siazoho tantu siazoho wati 
zimasalib Ruma ma zese ra ntasa ede. 2:9 Pala mapoda lampa rawi ede 
edezu vune ratunti ade Alkitab, "Au rawati parana eda ro ringa va 
manusia, ro wati parana wontu rauna ade fiki ra kananu manusia, edeku zi 
sadia wea va Ruma Hatalla zi ru'u va dou-dou ma meci ra ca'u Sia." 2:10 
Pala Ruma Hatalla wa'ura katadana zi ndaita kai kanina Roh-Na. Roh 
Allah ede natio kavaeku samenana au-au, sampe zi nia Ruma Hatalla kone 
ma ipi cili weki rau. 2:11 Vara ma vade isi ade savua-vua dou edezu roh 
ndai dou ede. Ndede rau mavoha Ruma Hatalla. Ma vade isi ade Ruma 
Hatalla edezu Roh ndai Ruma Hatalla! 2:12 Ro ndai wati rambei roh 
dunia ake, malaisi Roh razi Ruma Hatalla, loakuzu vade sara'a va ndaita 
rambei va Ruma Hatalla zi ru'u ndaita. 2:13 Vara ndedena, ngoa kavaesi 
va nami lampa rawi mavoha Ruma Hatalla zi dou-dou ma ntau Roh Allah, 
nami wati ngoa ra katadamu vatu timba ra lemba manusia, malaisi vatu 
ngoa ra tei va Roh Allah. 2:14 Dou ma wati ntau Roh Allah, wati loana 
tarima au rakatada va Roh ede. Vara ru'u dou ede lampa rawi-lampa rawi 
ede vune lampa rawi masampulampa. Dou ede wati loana ka'ao, vara 
lampa rawi-lampa rawi ede cuma loa zi nilai kai ade maraso. 2:15 Dou ma 
ntau Roh Allah naloa nilai samenana au-au, pala wati wara kone savua dou 
maloana nilai sia. 2:16 Ade Alkitab ratunti; "Couku ma vade fiki ra kananu 
Ruma? Ro couku maloa ngoa ra tei kataho Sia?" Ndaimpa ma ntau fiki ra 
kananu ma sama lavo Al Masih! 


3:1 Cina ra angi, sapodakaina nahu wati loaku nuntu ra nggahi lavo 
nggomizoho vune lavo dou mantau Roh Allah. Nahu cuma loa nuntu ra 
nggahi lavo nggomizoho vune lavo dou ma mbuipu mori vatu kane'e dunia; 
vune dou ma mbuipu to'i kea ade imbina zi Al Masih. 3:2 Ntoina nahu 
cuma loaku mbei zi nggomizoho ngaha ra nono zi ru'u va ana dou to'i kea, 
laina ngaha ra nono dou mana'e; vara nggomizoho watipu tenggo tahomu 
zi ru'u va ede. Pala ake rau nggomizoho mbuipu wati tenggomu zi ru'u va 


ede, 3:3 vara nggomizoho mbuipu mori vatumu tabe'a manusia. Vara 
nggara nggomizoho mbuipu hiana ade ro ncao lavo savua lavo savua dou, 
ede natei katadaku va one nggomizoho mbuipu mori vatumu tabe'a 
manusia, vune dou-dou ma watipu pata Ruma Hatalla? 3:4 Nggara warasi 
ma nggahi, "Nami vatu la Paulus," ro ma kalai manggahi, "Nahu vatu la 
Apolos," savua ede laina nakatadaku va one nggomizoho ruku ra rawimu 
vune dou-dou dunia? 3:5 Sapodakaina cousi la Apolos ede? Ro cousi la 
Paulus? Nami cuma ada ra ela Ruma Hatalla, ma wa'ura zende ra wa'a 
nggomizoho ru'u imbikaimu zi Al Masih. Nami cuma kalampamu taki 
rambei va Ruma Hatalla zi cua-cua ndai nami. 3:6 Nahu mangguza la 
Apolos mavuina, pala ndai Ruma Hatalla ma kawokona rangguza ra 
congge. 3:7 Ndazi ma penti edezu Ruma Hatalla, vara Siaku ma 
kawokona. Ma ngguza ro ma vuina wati pentina; 3:8 zuana ede samampa. 
Cua-cua zimatarima ufa mancihi ncao lavo ramakina. 3:9 Nami edezu 
dou-dou ma sama-sama karawi zi ru'u Ruma Hatalla; ro nggomizoho 
edezu vune oma Ruma Hatalla. Nggomizoho edezu vune gedu Ruma 
Hatalla rau. 3:10 Kai loamu rambei va Ruma Hatalla, nahu kai maloa 
poda tu'u uma wa'ura tohoku dasa zi ru'u uma ede, ro dou makalai matu'u 
uma ese wawo dasa ede. Sanikina dou pavuaku tio kavaena vuneku sia 
tu'una ese wawo dasa ede. 3:11 Vara ndai Ruma Hatalla wa'ura toho 
wi'ina Ruma Isa Al Masih kai savuampa dasa zi ru'u uma ede; wati wara 
dasa ma kalai. 3:12 Wara ma katu'u ese wawo dasa ede kai kanina masa, 
wara ma kani salaka, wara ma kani wadu mata, wara rau ma kani haju, 
mpori mango atao rapa. 3:13 Hasi rakarawi va sanikina dou zimatada pea 
wakatu Al Masih mai mbalina. Vara ainaina ede afi zimakandazina hasi 
rakarawi va cua-cua dou zimatada. Afi zima'uji ro makatantuna taho ra 
ihana hasi rakarawi ede. 3:14 Nggara uma ratu'u va dou ese wawo dasa 
ede tahana raka'a va afi, dou ede zimatarima hadiana. 3:15 Pala nggara 
hasi rakarawi va dou ede ngga'ana, sia zimarugi; ndai sia zimasalama, pala 
vune dou ma losa lampa vatu afi. 3:16 Savua mavade va nggomizoho va 
one nggomizoho edezu Bait Allah? Ro va one Roh Allah mangge'e zei ade 
nggomizoho? 3:17 Nggara warasi dou ma ka'iha Bait Allah, Ruma Hatalla 
rau zimaka'ihana dou ede. Vara Bait Allah edezu rakalai zi ru'u Ruma 


Hatalla mpoampa, ro nggomizohoku uma ede. 3:18 Ama wara kone savua 
dou makeko weki ndama. Nggara warasi dou zi ade weki nggomizoho 
ma'u wekina loa timba ra lemba vatu ukura dunia ake, dou ede pavuaku 
ndazi sampulana, loakuzu sia ndazi poda-poda loa timba ra lemba. 3:19 
Vara rawi'ikai va dunia loa timba ra lemba edezu sampula zi ntanda va 
Ruma Hatalla. Ade Alkitab ratunti, "Ruma Hatalla makumpana dou-dou 
maloa timba ra lemba ade loa ra vade ndai siazoho." 3:20 Wara ra tunti 
ndake rau, "Ruma navadeku va one fiki ra kananu dou-dou maloa timba ra 
lemba edezu fiki ra kananu ma wati wara onena." 3:21 Vara ndedena, aina 
wara kone savua dou maroi ro hanta manusia, vara samenana wa'ura mbei 
ndazi ntaumu: 3:22 la Paulus, la Apolos, la Petrus, dunia ake, mori ra 
woko ro made, jamana ake atao jamana ma kento, samenana edezu 
ntaumu. 3:23 Ro nggomizoho edezu ntau Al Masih, ro Al Masih ntau 
Ruma Hatalla. 


4:1 Wiikaipu nami dou-dou makarawi wea zi ru'u Al Masih, ma ntau su'u 
ra tundu mangoa ra kahabana nia-nia Ruma Hatalla ma watipu vade va 
dunia. 4:2 Ma saramba-rambakaina zi raho pavua razi dou makarawi vune 
ede edezu va one sia to'a zi rumana. 4:3 Ru'u va nahu, wati vunena au zi 
kananu va nggomizoho -- atao cou-cou rau -- mavoha weki nahu. Mala au 
rakananu va ndai nahu mavoha weki ndai nahu rau wati ndazi masa'ala. 
4:4 Nahu wati iuku ncara ade lampa rawi au-au rau, pala ede laina bukuti 
va one nahu poda wati ncaraku. Ndai Ruma makatantuna nahu mancara 
atao wati. 4:5 Vara ndedena, va watipu wakatuna, aina nggomizoho 
roci-roci katantumu va one savua dou mancara atao wati. Ngenapu sampe 
mai Ruma peade. Siaku zimahenggana sara'a rahasia-rahasia ma cili weki 
zei marindi poda. Siaku zimawujana sara'a nia raw1'i zei ade manusia. 
Ziwakatu ede ampona sanikina dou tarimana razi Ruma Hatalla roi ra 
wadi mapatu zi tarimana. 4:6 Cina ra angi! Ziru'u paralu va nggomizoho, 
nahu wa'ura kalampa sara'aku zi la Apolos ro zi weki ndai nahu. 
Makasuna loakuzu razi conto nami ede nggomizoho maloaku tana'o auku 
aona nggahi ra eli nahu, "Nentipu zi atora mawara." Ade ndedekaina wati 
wara kone savua dou ade weki nggomizoho maloa kabangga wea savua 


dou, edempara kavawa ra katuna ma kalai. 4:7 Cou ma rakandazina 
nggomizoho ese mai va dou makalai? Savua lainsi samenana au-au 
nggomizoho ratarimamu razi Ruma Hatalla? Ndazi, vavauku ne'ekaimu 
kasombo weki, vune-vuneta au ma wara zi nggomizoho ede laina rambei? 
4:8 Poda nggomizoho watizu paralu au-au wali! Nggomizoho wa'ura ntau 
ra wara! Nggomizoho wa'ura ndazi sangaji! Ro nami wati. Nawancuku 
tahona nggara nggomizoho poda-poda wa'ura ndazi sangaji, loakuzu nami 
loa parenta sama lavo nggomizoho. 4:9 Vara vatu kananu nahu, nami 
rasu-rasu, wa'ura kandazi va Ruma Hatalla kai zintanda zi tando manusia 
ro zi samenana mala'eka. Nami vune dou-dou rakavawa ra katuna ravavu 
kai hukuma made zi tando dou mamboto ro zi katau-tau va dunia. 4:10 
Vara Al Masih, nami edezu dou ma sampula, ro nggomizoho dou ela Al 
Masih ma loa! Nami mapu ro rome, nggomizoho tenggo! Nami 
zikasungge-sungge, ro nggomizoho ziroi ra hanta! 4:11 Sampe wakatu 
ake nami ma'iu sarahizo ro mango wo'o; kani ra lombo nami ma wara zi 
sarumbu mpoampa; dou makancoki nami; nami wati ntaumu hizi zi 
ngge'ekaimu; 4:12 nami karawi kapodamu ade zi ngupakaimu ngaha. 
Nami sumpasi va dou, nami macolana kai bareka; nggara nami rakancoki, 
nami masaba; 4:13 nggara dou manuntu ka'iha-iha nami, nami macola cepe 
kai nggahi ra eli ma caru. Nami wati ncewi razi safi'i dunia ake; sampe 
wakatu ake nami mbuipu wi'ikai vune safi" dunia. 4:14 Nahu tuntikaiku 
ake zi nggomizoho laina zi kamajakai nggomizoho, pala zi ngoa ra tei 
katahoku nggomizoho vune ana-ana ndaiku. 4:15 Vara nahura ma ndazi 
ama nggomizoho, konena kombisi kai dou ela Al Masih, nggomizoho 
mawa'ura ntau sampuru riwu guru. Zi ade morimu kai dou-dou ma wa'ura 
savua lavo Al Masih, nahu ma ndazi ama zi ru'u va nggomizoho, vara nahu 
ma wa'a Haba Mataho mavoha Al Masih zi ru'umu. 4:16 Vara ndedena 
nahu maraho poda loakuzu nggomizoho vatumu conto nahu. 4:17 Zi ru'u 
ede nahu wa'ura nggaduku la Timotius zi nggomizoho. Kai mavatu Al 
Masih, sia vune ana ndai nahu rameci ra ca'uku. Sia loa zi imbi. Pea sia 
zimakawara nggomizoho mavoha cara mori ravatu va nahu sawa'u va 
imbiku Al Masih, edezu cara mori ratei va nahu zi sanikina ela Ruma 
tave-ve rau. 4:18 Pila-pila dou zi ade wekimu wa'ura ndazi sombo, vara 


kacai va siazoho nahu wati zimamai zi nggomizoho. 4:19 Pala nggara 
nakausi va Ruma nahu zimamai rau zi nggomizoho wati ntoi walina. Pea 
wakatu ede nahu zima'eda rau auku zi loa karawi va dou-dou ma sombo 
ede; laina nggahi ra eli siazoho mpoa. 4:20 Vara Karaja'an Allah laina 
nuntu ra nggahi mpoa, malaisi mori kai kuasa Ruma Hatalla. 4:21 Ndazi 
kazalempa au ra'ipi ne'e va nggomizoho! Savua nggomizoho mane'e nahu 
zimamai tei nggomizoho kai toku atao nahu mamai tei kai nggahi ra eli 
manari ro meci ra ca'u? 


5:1 Nahu sapodakaina wa'ura tarimaku ncundu va dou va one ade weki 
nggomizoho wara rawi masampu ra nggele ma wa'ura ipi lalo: Wara razi 
weki nggomizoho ma jina lavo ina cempena. Dou-dou ma wati pata Ruma 
rau wati karawina vune ede! 5:2 Konena ndede, nggomizoho mbuipu ese 
ademu. Sapodakaina nggomizoho pavuaku ncoki ade, ro kalosapu ra'ade 
woha nggomizoho dou ma karawi lampa rawi ede. 5:3-4 Kai sarumbu 
kasa nahu zo'o razi nggomizoho, pala kai ade mpida nahu wara zi woha 
nggomizoho. Ndazi, nahu ne'eku karawi vune-vuneta nahu wara zi woha 
nggomizoho, "Kai ngara Ruma Isa Al Masih, nahu makatadana va one dou 
ma wa'ura karawi-rawi ma ndede ipi sampu ra nggele, pavua zi hukum!" 
Nggara nggomizoho kavorosi wekimu, wi'ikaipu nahu wara zi woha 
nggomizoho, ro kai kuasa Ruma ndaita Isa, 5:5 pavuapu zonggo va 
nggomizoho dou ede zi ru'u va Ibilis loakuzu sarumbu dou ede lelina ro 
ade ndedekaina rohna zikasalama wakatu Ruma mai mbalina. 5:6 Wati 
patuna nggomizoho iumu sombo. Kombisi nggomizoho wa'ura vademu 
ranggahi va dou matua-tua, "Vuha ma sato'i nakandaziku sara'a rancambu 
ndazi teka!" 5:7 Paki wa'upu vuha ma ntoi ede, edezu vuha dosa, loakuzu 
nggomizoho ndazi vune adona ma vou, raso razi vuha dosa ma ntoi, ro 
nahu kavade va one nggomizoho poda ndedemu. Vara, Aruraja Paskah 
ndai wa'ura sadia, vara Al Masih ma ndazi jimba Paskah ndaita, wa'ura 
korobakai. 5:8 Ndazi, mai ndaita kandihaku ngaha Aruraja ndai ede kai 
roti ma wati wara vuha, edezu roti ma ndazi tanda raso ra asalina lavo 
sara'a ma ncihi ncao zi ade Ruma Hatalla. Aina ndai kandihata Aruraja 
Paskah ede kai roti ma wara vuha ma ntoi, edezu vuha dosa ro rawi 


ma'iha ra davae. 5:9 Zi ade sura nahu ma uluna, ngoa va nahu zi 
nggomizoho loakuzu aina rewomu lavo dou masampu ra nggele. 5:10 Ma 
Aona nggahi nahu laina dou masampu ra nggele atao mana'e ade, atao 
makukukeko atao manemba berhala masama sakali wati patana Ruma 
Hatalla. Laina! Nahu laina makasuku zi siazoho; vara nggara nggomizoho 
pavua kazo'omu weki lavo siazoho, ndazi tantu nggomizoho paralu losa 
mpoimu razi dunia ake. 5:11 Aona nggahi nahu edezu, nggomizoho aina 
rewo lavomu dou ma mangaku wekina dou ela Al Masih, pala dou ede 
masampu ra nggele, atao na'e ade, atao manemba berhala, atao maca'u 
nuntu ka'iha dou makalai, atao maca'u mawu, atao mampanga. Kone doho 
ngaha lavo dou ede ai rauna! 5:12-13 Poda paresa ncihi ra ncara dou-dou 
malaina ela Al Masih ede laina urusan nahu. Ndai Ruma Hatalla 
zimaparesa ncihi ra ncara siazoho. Pala mavoha anggota-anggota elamu, 
savua laina ndai nggomizohosi zimaparesa ncihi ra ncara siazoho? Ade 
Alkitab ratunti, "Katesapu dou ma'iha ra davae zi ade weki nggomizoho." 


6:1 Vavau warakaina zi ade weki nggomizoho ma disa lao aka hakim ma 
wati pata Ruma Hatalla, zi da'awakaimu cina ra angi masama imbi, nggara 
sia nancaosi lavo cinana ede? Vavauku sia wati rahokaina ela Ruma 
Hatalla makanggorina parakara ede? 6:2 Savua nggomizoho wati vademu 
va one ela Ruma Hatalla zimaparesa ncihi ra ncara dunia ake? Ndazi, 
nggara podasi nggomizoho zimaparesa ncihi ra ncara dunia ake, savua 
nggomizoho wati sanggomu kanggori parakara-parakara pengadila ma 
wati wara aona? 6:3 Savua nggomizoho wati vademu va one ndai 
zima'adina mala'eka-mala'eka? Ncewi wali parakara mori ra woko 
sanai-nai! 6:4 Ndazi nggara wontusi parakara-parakara vune ede, savua 
nggomizoho mada'awaku zi dou-dou ma wati wara vora sama sakali ade 
ela Ruma? 6:5 Wancuku kamaja weki! Tantu zi ade weki nggomizoho 
wara savua dou ma loa poda timba ra lemba zimakanggori cence ncihi zi 
weki nggomizoho ma sama-sama ela Al Masih! 6:6 Pala zi ade weki 
nggomizoho malo'o ra da'awa parakara cinamu masama-sama imbi zi dou 
ma laina ela Al Masih! 6:7 Aina kone lao wa'a parakaramu zi dou malaina 
ela Al Masih; warana cence ncihi zi ade weki nggomizoho wa'ura ndazi 


koa zi ru'u nggomizoho. Nancewi tahopu karawina zi nggomizoho mawati 
adi, atao karugina! 6:8 Pala ndai nggomizoho ma karawi zi dou makala; 
kai wati adi. Ndai nggomizoho rauku ma karugi dou makalai. Ro ede 
karawi va nggomizoho zi cina ra angimu masama imbi! 6:9 Savua mavade 
va nggomizoho va one dou-dou ma wati vatu kane'e Ruma Hatalla, wati 
zimandazi anggota Karaja'an Allah? Ama vohakai va tipu! Dou-dou ma 
karawi sampu ra nggele, dou-dou ma nemba berhala, ma jina, makarawi 
lampa rawi zimajakai zi sama siwe atao sama mone, 6:10 ma mpanga, ma 
na'e ade, ma ca'u nono zi mawukai, ma ca'u nuntu ka'iha dou makalai, ro 
ma gisi ntau dou makalai -- samenana dou vune ede wati zimandazi 
anggota ela Karaja'an Allah. 6:11 Pila-pila dou zi ade weki nggomizoho 
ntoina ruku ra rawimu vune ede. Pala ake nggomizoho wa'ura cola wea, 
zikaraso razi dosa ro zi kancihi zi ade ngara Ruma Isa Al Masih ro vara 
kuasa Roh Allah. 6:12 Wara ma nggahi va one sanikina dou loa karawi 
sara'a au-au. Pala zi ru'u va nahu wati sara'ana mawara one. Ndazi konena 
nahu loa karawi au-au, pala nahu wati ne'eku co'o sarumbuku zi kuasakai 
va au-au. 6:13 Wara rau ma nggahi va one ngaha ra nono edezu zi ru'u va 
loko, ro loko rasadia ru'u ngaha ra nono. Pala sara'a zuana ede zi kani 
kambora va Ruma Hatalla. Sarumbu manusia wati loa zikani ru'u warakai 
campo angi ma sampu ra nggele, pala cuma ru'u karawi wea zi ru'u Ruma. 
Ro Ruma zimajaga ra sandaka sarumbu ede. 6:14 Ruma Hatalla wa'ura 
kamorina Ruma Isa razi madena, ndede rau Ruma Hatalla zimakamori 
ndaita kai kuasa-Na. 6:15 Cina ra angi mavadeku va one sarumbumu 
edezu anggota sarumbu Al Masih. Ndazi, savua loaku nahu maweha savua 
anggota sarumbu Al Masih edempara kandazi kai anggota sarumbu savua 
dou masunda? Sakali-kali wati! 6:16 Atao kombi nggomizoho watipu 
vademu va one dou ma campo lavo savua dou masunda, nandazi savua 
lavo dou masunda ede! Vara ade Alkitab ratunti, "Zuana ede nandazi 
savua." 6:17 Pala dou ma kasavua wekina lavo Ruma, Roh Ruma lavo roh 
dou ede nandazi savua. 6:18 Kazo'o lavopu wekimu ruku ra rawi ma 
sampu ra nggele. Vara sara'a dosa makalai rakarawi va dou, ndazina ari 
mai va sarumbu dou ede. Pala dou ma karawi ma sampu ra nggele, aona 
karawina dosa zi ru'u va sarumbu ndaina. 6:19 Nggomizoho pavuapu 


vademu va one sarumbumu edezu hizi ngge'ekai Roh Allah. Roh ede 
ngge'e zei nggomizoho. Ro ndai Ruma Hatalla ma mbei Roh ede zi 
nggomizoho. Sarumbu nggomizoho laina ntau ndaimu. Ede ntau Ruma 
Hatalla. 6:20 Ruma Hatalla wa'ura welina nggomizoho ro wa'ura cola 
kanggorina. Vara ndedena, kanipu sarumbumu sandede pahuna ndazina 
Ruma Hatalla zi kazese ra kantasa. 


7:1 Ake nahu ne'e nuntu mavoha masa'ala rapehe va nggomizoho ade 
suramu. Nggara savua dou mone wati nikana, ede taho. 7:2 Pala vaiva 
wati voha va goda zi karawikai lampa rawi ma wati patu, ncewi tahopu 
sanikina dou mone ntauna wei ndaina. Ro sanikina dou siwe ntauna rahi 
ndaina. 7:3 Rahi pavuaku kalampana zi pavua karawi kai rahi kaina zi ru'u 
weina, ro wei pavuaku kalampana zi pavua karawi kai wei kaina zi ru'u 
rahina; cua-cua kalampana zi pavua karawi zi ru'u makalaina. 7:4 Wei 
wati ntauna kuasa zi sarumbu ndaina; ma ntau kuasa zi sarumbuna edezu 
rahina. Ndede rau rahi wati ntauna kuasa zi sarumbu ndaina; ma ntau 
kuasa zi sarumbuna edezu weina. 7:5 Aina kazo'omu weki savua lavo 
savua dou sacara rahi ra wei. Loa ru'u samporo wakatu, sura wekina 
zuana ede wa'ura sama-sama satuju. Ade ndedekaina cua-cua loa do'a kai 
wati wara mahako. Pala sawa'u va ede, pavuapu nggomizoho mbali cua 
zeni kai cara rahi ra wei. Nggara watisi ndedena, pea nggomizoho loa vatu 
siwi va roh seta, vara nggomizoho wati wa'umu taha nawasu. 7:6 Nahu 
nggahiku ake laina kai parenta, pala kai ngoa ra tei kataho. 7:7 
Sapodakaina nahu ncewi ca'uku nggara sara'a dou ndazi vune nahu. Pala 
cua-cua wa'ura tarima rambei va Ruma Hatalla. Savua dou mantau bareka 
ra mbei ake, ma kalai mantau bareka rambei ede. 7:8 Zi ru'u va dou-dou 
ma watipu nika ro zi ru'u va dou-dou siwe ma wa'ura mbaru mboha, akeku 
ngoa ra tei kataho va nahu: Nancewi tahopu nggomizoho ngge'empa mori 
kesemu vune nahu. 7:9 Pala nggara nggomizoho wati wa'umu tapa 
nawasu, nggomizoho tahopu nikamu. Vara nancewi tahopu nggomizoho 
nikamu nggara nawasu panamu dawa'u taha. 7:10 Ziru'u va siazoho ma 
wa'ura nika, ake parenta nahu: (Sapodakaina laina nahu ma mbei parenta 
ake, pala Ruma.) Savua dou siwe ma wa'ura nika aina wi'i paki rahina. 


7:11 Pala nggara wa'usi wi! paki va sia rahina, sia pavuaku wati ntau rahi 
mbali, atao mbali zi rahina. Ro rahi wati loana w1'i wema. 7:12 Zi ru'u va 
ma kalai-lai, ngoa ra tei kataho va nahu edezu: -- ake ngoa ra tei kataho va 
ndai nahu, laina Ruma -- nggara savua dou ela Al Masih kaweina savua 
dou siwe ma wati imbi zi Al Masih, ro weina ngawa mori sama lavo sia, 
dou ede wati loana wi'i weina. 7:13 Ro nggara dou siwe ela Al Masih 
karahina savua dou ma wati imbi zi Al Masih, ro rahina ede satuju mori 
sama lavo sia, ndazi weina ede wati loana wi' rahina. 7:14 Vara rahi ma 
wati imbina napatuku zimandazi anggota ela Ruma Hatalla vara nikana 
lavo wei ma wa'ura ndazi ntau Ruma Hatalla. Ndede rau wei ma wati imbi 
patu zimandazi anggota ela Ruma Hatalla, vara nikana lavo rahi ma wa'ura 
ndazi ntau Ruma Hatalla. Nggara watisi ndedena, ana-ana siazoho tantu 
vune ana-ana makafi, sapodakaina ana dou to'i-to'i ede wi'ikai anggota ela 
Ruma Hatalla! 7:15 Pala nggara dou ma wati imbi ede wi! pakina wei 
atao rahina ma ela Al Masih, aina tapamu sia. Ade lampa rawi ake 
nggomizoho hori weki, vara Ruma Hatalla nane'e loakuzu nggomizoho 
mori kai taho-taho. 7:16 Vara nggomi kai wei -- ma wa'ura imbi zi Ruma 
-- vuneku Nggomi loakaimu vade pasti va one nggomi wati loamu 
kasalama rahimu? Ndede rau nggomi rahi ma'ela Al Masih, vuneku 
nggomi loamu vade kai pasti va one nggomi wati loamu kasalama weimu? 
7:17 Pavuapu cua-cua ndai atona mori ra wokona vatu razende ra wa'a va 
Ruma vune wa'ura katantu va Ruma Hatalla ziru'una wakatu Ruma Hatalla 
ouna zima'imbi zi Sia. Edeku atora ratei va nahu zi sanikina ela Ruma. 
7:18 Ibara ndake, nggara savua-vua dou wa'ura suna aipu wakatu sia 
tarimana ou va Ruma Hatalla, ndazi aina dou ede ne'ena kambora 
tanda-tanda suna ede. Ndede rau nggara savua dou rawatipu suna wakatu 
sia tarimana ou va Ruma Hatalla, aina dou ede rahona suna. 7:19 Vara 
vatu atora suna atao wati vatu, zuana sama-sama wati ntauna ao au-au. Ma 
penti edezu vatu parenta-parenta Ruma Hatalla. 7:20 Pavuaku sanikina 
dou ngge'empa mori ade ka'ada'an vune aipu sia tarimana ou va Ruma 
Hatalla. 7:21 Nggara wakatu nggomizoho zi'ou, nggomizoho edezu savua 
dou ada, edera nggomizoho susamu fikira kananu lampa rawi ede. Pala 
pea nggara nggomizoho rakamu ncai zimahori weki, kanipu ncai ede. 7:22 


Vara savua dou ada ma wa'ura imbi zi Ruma, edezu dou Ruma ma hori 
weki, ro savua dou mahori weki ma wa'ura imbi zi Ruma, edezu ada Al 
Masih. 7:23 Ruma Hatalla wa'ura welina nggomizoho ro wa'ura cola 
kanggorina. Vara ndedena, aina nggomizoho zonggomu weki ru'u 
zimandazi ada manusia. 7:24 Ndazi cina ra angi konena vuneve wali 
ka'ada'amu wakatu zi'ou, pavuapu nggomizoho ngge'empa morimu vune 
ede sama-sama lavo Ruma Hatalla. 7:25 Ake mavoha dou-dou ma watipu 
nika. Mavoha lampa rawi ede, nahu wati tarimaku parenta au-au razi 
Ruma. Pala kai dou ma vara rahama Ruma patu zi imbi, nahu kane'e ngoa 
ra tei kataho. 7:26 Kawarasi samenana susa ra ncoki ma zi dahukai ake, iu 
va nahu ncewi tahopu nggara dou ede ngge'empa kalampana mori vune 
ka'ada'ana ake. 7:27 Nggara nggomizoho mawa'usi ntau wei aina usahamu 
hori weki lavo weimu ede. Nggara nggomi watipu ntaumu wei edera 
ngupa wei. 7:28 Pala nggara nggomizoho manikasi, ede laina dosa. Ndede 
rau nggara savua dou sampela siwe nikana, laina aona sia dosa. Cuma, 
siazoho ma nika ede zimasatando angi lavo mboto susa ra ncoki. Ro ne'e 
va nahu nggomizoho wati voha va susa ra ncoki ede. 7:29 Aona nggahi 
nahu ndake, cina ra angi: Ndai wati ntauta wakatu mamboto wali. Tampu'u 
ake, sanikina dou ma wa'ura ntau wei pavuapu mori vune-vuneta sia 
watipu wara weina; 7:30 dou ma nangi, mori vune-vuneta sia wati susa 
adena; dou ma hari, vune-vuneta sia wati zihi adena; dou ma wa'ura weli, 
vune-vuneta sia wati ntauna au-au; 7:31 ro dou ma kani barang-barang ade 
lampa rawi-lampa rawi dunia, pavuapu mori vune-vuneta sia wati karepo 
va lampa rawi ede. Vara watizu ntoi walina dunia ake, ade ka'ada'ana zi 
wakatu ake, zimambora! 7:32 Ne'e va nahu loakuzu nggomizoho hori 
weki razi susa ra ncoki. Dou ma wati ntau wei nakasavuampa fiki ra 
kananuna zi lampa rawi mavoha Ruma, vara sia nane'e kasana Ruma. 7:33 
Pala dou ma wa'ura ntau wei zimamboto fiki ra kananu lampa rawi dunia 
ake, vara sia nane'eku kasana wea ade weina; 7:34 ndazikaina fiki ra 
kananuna wa'ura ncengga-ncengga. Savua dou siwe ma wati ntau rahi, atao 
savua dou siwe sampela, zimamboto fikira kananu zilampa rawi mavoha 
Ruma, vara sia nane'eku sarumbu ra nawana ndazi ntau Ruma Hatalla. Pala 
savua dou siwe ma wa'ura ntau rahi, nakasavuaku fiki ra kananu zi lampa 


rawi dunia ake, vara sia nane'e kasana wea ade rahina. 7:35 Nahu 
tuntikaiku samenana ede ru'u tahokai ndai nggomizoho, laina ne'eku kanta 
ake ro ede. Zi ne'e va nahu loakuzu nggomizoho karawipu ma poda ra 
patumpa, ro loakuzu nggomizoho kasavuamu fiki ra kananumu zi Ruma. 
7:36 Nggara savua dou iuna weki wati kalampana ma patu ra ambi zi ru'u 
dou sozina, nggara sia watisi wa'una taha nawasuna, ro sia iuna paralu nika 
lavo dou sampela siwe ede, co'opu sia karawina au ma zi'iuna taho. Sia 
wati dosana, nggara siazoho nanikasi. 7:37 Pala nggara savua-vua dou 
wa'ura wehana kaputusana zei adena, ru'u wati zimanika lavo dou sozina 
ro ranggahina ede wati kai pakasa, ndazi rakarawina ede taho, sura sia 
tenggona karawi ede. 7:38 Sapodakaina, dou ma nika taho ruku ra rawina, 
ro dou ma wati nika ncewi taho wali ruku ra rawina. 7:39 Savua dou siwe 
ma wa'ura nika nasavua lavo rahina cuma santoi mori rahina. Nggara 
wa'usi made rahina, dou siwe ede loa nika wali lavo dou raca'una; sura 
rahina ede dou ela Al Masih. 7:40 Pala sia nancewi laba nggara sia wati 
nika walina. Ede kananu ndai nahu, pala iu va nahu va one ranggahi va 
nahu ede edezu kai kuasa Roh Allah. 


8:1 Ake mavoha ngaha ra nono rambei kai zonggo rambei zi berhala. 
Ncihi romo vune nggahi dou, "Ndai sara'a wa'ura loa." Pala loa ra vade 
nandawiku dou ndazi sombo, pala meci ra ca'u nakatahoku weki dou. 8:2 
Dou ma kacai va one sia mboto vadena, sapodakaina watipu vadena ma 
sazei-zeina. 8:3 Pala dou ma poda-poda meci ra ca'u Ruma Hatalla, sia 
pata va Ruma Hatalla. 8:4 Mavoha masa'ala ngaha ra nono rawa'u zonggo 
rambei zi berhala, ndai tavade va one berhala nakatadaku au sapodakaina 
mawati wara. Ro ndai tavade rauku va one Ruma Hatalla cuma savuampa; 
wati wara ma kalaina. 8:5 Mboto romo rau ratangarakai berhala ro ruma; 
nataho ma wara ese langi ro ma wara ese wawo dunia. 8:6 Pala zi ru'u va 
ndai, Ruma Hatalla cuma savuampa. Sia Ama ma kandazi samenana. Zi 
ru'u Siampa ndai mori. Ro Ruma cuma savua rau, edezu Ruma Isa Al 
Masih. Kai ncai Sia samenana rakandazi, ro vara Sia ndazi ndaita mori. 
8:7 Kone ade ndedekaina, wati sara'a dou mavadena lampa rawi ede. 
Wara ma ntoina mabiasa nemba berhala. Ndazi, vara ndedena sampe ake 


rau siazoho mbuipu iuna va one ngaha ra nono, rawa'u zonggo ra mbei zi 
ru'u berhala, edezu ngaha ra nono berhala. Ndazi ngahasi va siazoho 
ngaha ra nono ede, siazoho na'tu weki dosa; vara imbi siazoho watipu 
tenggona. 8:8 Sapodakaina ngaha ra nono ede wati ndawina hubunga ndai 
ede lavo Ruma Hatalla nancewi rapu. Nggara ngahasi va ndai ngaha ra 
nono ede, ndai wati rakata laba au-au. Ro nggara wati ngaha va ndai ngaha 
ra nono ede, ndai rau wati rugita au-au. 8:9 Pala, aina kabare! Aina sampe 
ndazikaina va one dou makalai ndazi dosa -- vara imbina watipu tenggo -- 
vara nggomizoho loa karawi au-au. 8:10 Aona nggahi nahu ndake: Nggara 
nggomizoho, ma ntau imbi mapoda ma tenggo, wunga doho ngaha aka 
uma berhala. Sawa'u va ede savua dou ma'eda nggomizoho madoho ngaha 
ta ede. Nggara imbi dou ede wati tenggona, savua laina ede nandawiku 
dou ede disa ngaha ngaha ra nono rawa'u mbei zi ru'u berhala ede? 8:11 
Ro vara ndedena, ndazi imbi nggomizoho ndawina dou ma imbi mapoda 
wati tenggo ede ndazi santuda. Sapodakaina Al Masih made zi ru'u dou 
ede rau. 8:12 Ro nggara nggomizoho karawimu mancara vune ede zi ru'u 
cina ra angi ela Al Masih -- edezu nggomizoho maka'ihaku imbi mapoda 
siazoho ma kura tenggo -- ndazi nggomizoho madosaku zi Al Masih. 8:13 
Vara ndedena, nggara ngaha ra nono makandazina cina nahu dosana, ndazi 
nahu wati zimangaha sama sakali hi'i wali. Vara ai-aina vara nahu cina 
nahu ndazina dosa. 


9:1 Savua laina nahu ake dou mahori weki? Savua nahu ake laina rasu? 
Savua nahu watipu parana edaku Isa Ruma ndaita? Savua nggomizoho 
laina hasi karawi nahu zi ru'u Ruma? 9:2 Nggara dou-dou makalai rau 
wati ne'ena mangaku nahu kai rasu, kone sato'ikaina nggomizoho 
mamangakuku ede! Vara morimu kai dou ela Al Masih edezu bukuti va 
one nahu savua dou marasu. 9:3 Nggara dou marojo nahu, nahu 
zimacambe kandake: 9:4 Savua nahu wati ntauku hak matarima ngaha ra 
nono vara karawi nahu? 9:5 Savua nahu wati ntauku hak wa'a savua dou 
wei ela Al Masih ade lampa ra laokai nahu, vune rakarawi va cina ra angi 
Ruma Isa ro va rasu-rasu makalai, lu'u rau la Petrus? 9:6 Atao cuma la 
Barnabas ro nahumpa rapavua mangupa ngaha ndai kese? 9:7 Wati wara 


anggota tentara ma pavua ongko sarumbu ndaina zi ade barisana lewa! 
Wati wara dou makanggihi ma ngguza anggo zi nggarona edempara wati 
ngahana hasi anggo razi nggaro ede! Wati wara ompu jimba ma ntadi 
jimba, edempara wati nonona susu razi jimba-jimbana ede! 9:8 Nahu 
nuntuku ede laina va cuma dasa ma biasa ade rawi sanai-nai, pala vara 
Alkitab manggahina lampa rawi ede rau. 9:9 9:10 Atao ede ranggahi zi 
ru'u ndai? Poda ede ratunti zi ru'u ndai. Vara dou ma karawi oma ro dou 
ma karaso gando nawa'ura patu zimakarawi kai ne'ena tarima sarundena 
razi hasi karawina. 9:11 Nami wa'ura parimu zei maraso zi ade morimu. 
Ndazi nggara nami pakomu bareka-bareka mapahu barang razi 
nggomizoho, savua ede aona nami maraho ma'ipi mboto razi nggomizoho? 
9:12 Nggara dou-dou makalai wara hak mane'e ake zi nggomizoho, savua 
laina namisi mancewi ntau hak wali ntewi kaisi lavo siazoho? Pala nahu 
watipu kaniku hak ede. Pala nahu ncewi ca'upu tanggu sara'ana au-au 
nggara wontuna savua lampa rawi matapa ngoa ra kahaba Haba Mataho 
mavoha Al Masih. 9:13 Nggomi tantu mavadeku va one dou ma karawi 
zei Bait Allah natarima ngaha ra nono siazoho razi Bait Allah. Ro dou-dou 
ma uru hizi zonggo ra mbei kai koroba, naraka sarundena razi koroba 
razonggo ra mbei ta ede. 9:14 Ndede rau Ruma wa'ura katantuna va one 
dou ma ngoa ra kahaba Haba Mataho ede pavua zimaraka ngaha ra nono 
razi ngoa ra kahabana ede. 9:15 Pala watipu parana nahu kani kone savua 
hak-hak ede. Ro nahu tuntiku sura ake lai rauna kai makasu loakuzu lampa 
rawi-lampa rawi ede zikarawi ake zi ru'u nahu. Ncewi tahopu madeku, 
nggara mborana lampa rawi zi banggakai va nahu ede. 9:16 Vara, nggara 
ede cuma masa'ala ngoa ra kahaba Haba Mataho razi Ruma Hatalla, ndazi 
nahu wati ntauku hak zi kabangga-banggakai weki, vara Ruma Hatalla 
wa'ura parentana nahu zimakarawina. Ihara nahu, nggara nahu wati ngoa 
ra kahaba Haba Mataho ede! 9:17 Pai kalampasi va nahu karawi ede kai 
kane'e va ndai nahu, ndazi nahu loa ntau ne'e zimaraka ufa. Pala nahu ngoa 
ra kahabaku Haba Mataho ede vara zi pavua karawi. Nahu rambei taki ra 
puta va Ruma Hatalla zimakarawina ede. 9:18 Nggara ndedesi, ufa nahu 
au? Ake ufana: va one nahu loaku ngoa ra kahaba Haba Mataho ede kai 
wati kataniku kone savua dou rau zima'ongko nahu, vara nahu wati 


tuntuku hak-hak nahu kai dou mangoa ra kahaba Haba Mataho ede. 9:19 
Nahu ake laina ada cou-cou; nahu hori weki. Kone ade ndedekaina, nahu 
wa'ura kandaziku weki nahu ake ada zi ru'u samenana dou. Nahu 
karawikaiku ede loakuzu nahu ngoluku samboto-mboto poda dou ru'u Al 
Masih. 9:20 Zi ru'u va dou Yahudi, nahu karawiku vune dou Yahudi 
loakuzu nahu kangolukaiku dou Yahudi zi ru'u Al Masih. Zi ru'u dou-dou 
ma mori mavatu hukum Musa, nahu karawiku vune-vune nahu ziki va 
hukum ede, kone sapodakaina nahu wati ziki va ede. Nahu karawikaiku 
ede loakuzu nahu loa hintiku siazoho ndazi ela Al Masih. 9:21 Zi ru'u va 
dou malaina Yahudi, nahu karawiku vune savua dou malaina Yahudi, ma 
mori ari mai va hukum Musa. Nahu karawikaiku ede loakuzu loa hinti va 
nahu siazoho ndazi ela Al Masih. Pala ede laina aona nahu wati to'aku zi 
parenta-parenta Ruma Hatalla; nahu kuasakai va parenta-parenta Al 
Masih. 9:22 Zi ade woha dou-dou ma imbina mapoda wati tenggo, nahu 
rau karawiku vune savua dou ma imbina mawati tenggo loakuzu nahu loa 
hintiku siazoho ndazi ela Al Masih. Porona, nahu ndazi sara'ana ru'u 
samenana dou loakuzu kai ncai ma vuneve rau nahu loa kasalama 
sarundena ade weki siazoho. 9:23 Sara'a ede karawi va nahu zi ru'u Haba 
Mataho razi Ruma Hatalla ede. Loakuzu nahu rau vatu tarima bareka. 
9:24 Nggomizoho tantu mavadeku va one zi ade paralombakai samenana 
weki vatu rai, pala cuma savua dou matarima hadia. Vara ndedena raipu 
mandede pahu ndazina nggomizoho matarimaku hadiana. 9:25 Sanikina 
dou ma wunga ade latiha, natahaku adena zei samenana lampa rawi. Sia 
karawikaina ede vara sia ne'ena kakondo kai kondo vunga juara, edezu 
vunga zimaroci male. Pala ndai ake wa'u taha ade zei samenana lampa 
rawi vara ndai ne'eta kakondo kai kondo vunga ma wati zimamale. 9:26 
Vara ndedena nahu raiku kai ne'e ma tantu. Vune ade taji tinju, nahu wati 
turu voeku. 9:27 Nahu kaco'ompa sarumbuku zi tei kai toku sampe nahu 
loa podaku. Nahu karawi ndedekaiku, vara nahu wati ne'eku sampe 
ndazina va one sawa'u va nahu receku dou makalai vatu zei paralomba 
ede, ndai nahu zi tula. 


10:1 Cina ra angi! Nggomizoho pavuapu kawara au ma randazi zi wa'i ra 


waro ndai aipu siazoho vatuna Musa. Siazoho sara'a rakanggawo va apu, 
ro kai salamana sapana Moti Kala. 10:2 Zi ade apu ro moti ede siazoho 
rakasavua zimandazi dou-dou mavatu Musa, siazoho sara'ana rakandeu 
karaso zei apu ro zei moti ede. 10:3 Siazoho sara'ana ngahana ngaha ra 
nono ade maraso ma sama, 10:4 ro nonona nono ade maraso ma sama. 
Siazoho sara'ana nono razi doro wadu ade maraso ma vatuna siazoho; 
doro wadu ede edezu ndai Al Masih. 10:5 Konena ndede, Ruma Hatalla 
wati sanana zi mboto kai dou razi siazoho, ro va ndedena timba-timba 
siazoho nambaru mbanta zi so sarae. 10:6 Samenana ede ndazi conto zi 
ru'u va ndai, zimakawarana ndai loakuzu aina ne'emu lampa rawi-lampa 
rawi ma iha ra davae vune siazoho. 10:7 Ro loakuzu ndai aina nemba 
berhala vune rakarawi va sarunde wekina zi ade weki siazoho. Ade 
Alkitab ratunti, "Ndazi bangsa ede tampu'u ngaha ra nono, ro tari zi ru'u 
nemba berhala." 10:8 Ndai wati loa karawi ma sampu ra nggele vune 
rakarawi va sarunde weki razi ade weki siazoho. Vara zua mpuru tolu 
riwu dou ade weki siazoho made ade sanai vara karawina ede. 10:9 Ndai 
wati loata coba-coba Ruma vune rakarawi va sarunde wekina razi ade 
weki siazoho ntoina, ndazina siazoho made noto va sawa mawari. 10:10 
Ndai wati loa rauta bada reze; vune rakarawi va sarunde weki razi ade 
weki siazoho ntoina, ndazina siazoho hade va Mala'eka mataki hade. 
10:11 Sara'a lampa rawi ede ndazina zi siazoho zimandazi conto zi ru'u va 
dou-dou makalai. Ro sara'ana ede ratunti rau zimandazi ngoa ra kawara zi 
ndai. Vara ndaita ake mori zi wakatu cumpukai jamana. 10:12 Dou ma 
kacai wekina makizi kante'e, aina kabare; aina sampe sia mavuna. 10:13 
Sanikina coba'a ra'iu va nggomizoho edezu coba'a ma biasa zi iu va 
manusia. Pala Ruma Hatalla mato'aku zi rasake-Na. Sia wati zimaco'o 
nggomizoho zi coba mancewi razi sanggomu. Wakatu nggomizoho voha 
va coba'a, Sia zimambeina ncai zi tenggokaimu loakuzu nggomizoho 
wa'umu taha. 10:14 Vara ndedena, cina ra angi rameci ra ca'u va nahu, 
pavuapu nggomizoho kazo'o weki zi nembakaimu berhala. 10:15 Nahu 
nuntu ra nggahiku zi nggomi vune zi ru'u dou-dou ma ntau hikima. 
Pavuapu nggomizoho timba va ndaimu nggahi nahu ake. 10:16 Zi wakatu 
ndaita nono anggo kai renta tarima kasi zi Ruma Hatalla, savua laina ede 


naturu teiku va one ndai savua lavo Al Masih zei made-Na? Ro zi wakatu 
ndaita cengga-cengga roti ru'u zi ngaha sama-sama, savua laina ede naturu 
teiku va one ndai savua zei sarumbu Al Masih? 10:17 Vara wara 
savuampa roti, ro ndai sara'a ngaha razi roti ma savua ede rau, ndazi ndai 
ma mboto ake edezu savua sarumbu. 10:18 Coba tio kavaepu dou-dou 
Yahudi, siazoho ma ngaha ngaha ra nono razonggo ra mbei ese wawo hizi 
zonggo rambei kai koroba, edezu dou-dou ma savua lavo hizi ede. 10:19 
Auku aona nggahi nahu ede? Berhala atao ngaha ra nono rambei razonggo 
zi ru'u berhala ede, sara'ana wati wara ntauna ao poda. 10:20 Au razonggo 
ra mbei zi hizi koroba zi ru'u berhala wati zi zonggo ra mbei zi ru'u Ruma 
Hatalla, malaisi zi ru'u roh-roh seta. Ro nahu wati ne'eku nggomizoho 
savua lavo roh seta. 10:21 Nggomizoho wati loamu nono razi piala anggo 
Ruma, ro zi piala anggo roh seta rau. Nggomizoho wati loamu ngaha zi 
meja Ruma, ro zi meja roh seta rau. 10:22 Atao ndai ne'eta kandazi Ruma 
hiana ade? Savua ndai ncewi tenggo ntewi kaisi Ruma? 10:23 Nggahi dou, 
"Ndai loa karawi au-au rane'e ndai." Ncihi! Pala wati sara'a rane'e ndai ede 
ntauna one. "Ndai loa karawi au-au rane'e va ndai" -- pala wati sara'a 
rane'e ndai ede katu'una mori ra woko ndaita. 10:24 Aina kone savua dou 
mampou kapodana zi ru'u paralu ndai mpoana. Sanikina dou pavuaku 
founa zi ru'u va dou makalai rau. 10:25 Nggomizoho loa ngaha au-au 
ralanda zi amba uta hi'i. Aina paliti ulumu, konena wara daca'u va ade 
mpidamu. 10:26 Vara ade Alkitab ratunti, "Dunia ake lavo samenana isina 
edezu ntau Ruma." 10:27 Nggara nggomizoho na'undasi ngaha va dou ma 
laina ela Al Masih, ro nggomizoho tarimamu ra'unda ede ngahapu au 
rasadiana zi ru'umu. Aina paresamu ramaina tave ngaha ra nono ede, vaiva 
wara makatani zei ade mpidamu. 10:28 Pala warasi ma nggahi zi 
nggomizoho, "Ngaha ra nono ake wa'ura zonggo ra mbei zi berhala," aina 
ngahamu ngaha ra nono ede, vara ntandamu penti dou ede ro vara eli ade 
mpida. 10:29 Aona nggahi nahu laina eli ade mpidamu, pala eli ade mpida 
dou ede. Kombisi wara ma sozi, "Io, vavauku ra ne'e va nahu pavua zi 
kahampa va eli ade mpida dou makalai? 10:30 Nggara nahu kangahasi 
ngaha ra nono lavo tarima kasihku zi Ruma Hatalla, vavauku dou nuntu 
ka'ihakaina nahu va ngaha ra nono ede, sapodakaina nahu wa'ura tarima 


kasihku zi Ruma Hatalla va ngaha ra nono ede?" 10:31 Au rau karawi va 
nggomizoho -- nggomizoho ngaha atao nggomizoho nonomu -- karawi 
sara'apu ede zi kazese ra kantasakaimu Ruma Hatalla. 10:32 Moripu vune 
ede ndazi nggomizoho wati ndawimu dou makalai karawi dosa; nataho 
siazoho dou Yahudi atao dou laina Yahudi atao ela Ruma Hatalla. 10:33 
Moripu vune nahu. Nahu ka'usahaku kasana wea ade samenana dou ade 
sara'ana lampa rawi, kai wati wara ne'e va nahu kapenti zi ru'u va weki 
ndai. Ne'e va nahu loakuzu samenana siazoho loa zikasalama. 


11:1 Vatupu conto nahu, vune nahu rau vatuku conto Al Masih. 11:2 
Nahu roiku nggomizoho vara nggomizoho kawara ncaumu nahu ro 
vatumu ratei va nahu zi nggomizoho. 11:3 Pala ne'e va nahu nggomizoho 
vademu savua lampa rawi wali, edezu va one ma ndazi mana'ekaina zi 
sanikina dou mone edezu Al Masih; ma ndazi mana'ekai zi wei edezu rahi, 
ro ma ndazi mana'ekai zi Al Masih edezu Ruma Hatalla. 11:4 Nggara 
savua dou mone wakatu do'ana atao wakatu karonggana haba razi Ruma 
Hatalla zi tando dou mamboto, kani tozu tuta, ndazi dou ede nakatuna ra 
kavawaku Al Masih. 11:5 Ro nggara savua dou siwe wakatu do'ana atao 
wakatu karonggana haba razi Ruma Hatalla zi tando dou mamboto, wati 
tozuna tuta, ndazi dou siwe ede nakavawa ra katunaku rahina ma ndazi 
mana'ekai zi wekina. Ede samampa vune-vuneta tuta dou siwe ede wa'ura 
voru. 11:6 Vara nggara dou siwe wati ne'ena tozu tutana nancewi tahopu 
dompo honggona. Pala nggara dou siwe zivoru tutana atao radompo 
honggona, ndazi ede katuna ra kavawa zi ru'u va sia. Vara ndedena ncewi 
tahopu sia tozuna tuta. 11:7 Dou mone wati paraluna kani tozu tuta, vara 
sia nakatadaku wa'a wekina ro na'e ra ntoruna Ruma Hatalla. Pala dou 
siwe nakatadaku na'e ra ntoru dou mone. 11:8 Vara dou mone watira 
kandazi razi dou siwe, dou siweku rakandazi razi dou mone. 11:9 Dou 
mone wati rakandazi rau zi ru'u mapentikai dou siwe, malaisi dou siwe 
kandazi ru'u kapentikai dou mone. 11:10 Vara ndedena, zi kasanakai ade 
samenana mala'eka, dou siwe pavuaku kanina tozu tuta zi ru'u tanda va one 
sia awa mai va kuasa rahina. 11:11 Konena ndede ade mori ra woko ndai 
dou ela Al Masih, dou siwe wati kizi kesena, hori weki razi dou mone, ro 


dou mone rau wati kizi kesena, hori weki razi dou siwe. 11:12 Kone dou 
siwe masarambana, rakandazi razi dou mone, pala sawa'u va ede dou 
mone ranggana va dou siwe; ro samenana ramaina ta Ruma Hatalla. 11:13 
Coba ndai nggomizoho timbapu lampa rawi ake: Savua taho dou siwe do'a 
zi Ruma Hatalla, zi tando dou mamboto, wati tozuna tuta? 11:14 
Ranginakai va dou mamboto, nggomizoho wa'ura tei va one dou mone 
nggara naru honggo, ede wati patuna. 11:15 Pala zi ru'u va dou siwe, 
rambei honggo zi ru'u sia zi mavonto tutana ro honggo manaru edezu zi 
banggakaina. 11:16 Nggara warasi ma ne'e cence ncihi mavoha masa'ala 
ake, zi loa nggahi va nahu edezu nataho ndaita ro ela-ela Ruma Hatalla 
makalaina, ranginakai cuma ntauna savuampa rabiasakai ede ade ela 
Ruma; ari mai va ede wati warana. 11:17 Mavoha ma kento ake, nahu 
wati roiku nggomizoho. Eda angi sambeamu laina mbeimu ma taho, 
malaisi ma wati taho. 11:18 Saramba-rambakaina ringa va nahu, va one 
ade edakai angi menamu wara golonga ma wati ncihi ncao. Ro iu va nahu 
haba ede napodaku. 11:19 Wara romo mbia ra ncengga zi ade weki 
nggomizoho, loakuzu tadana peade cou-cou dou ela Al Masih 
masapodakaina. 11:20 Pala wunga kavoro weki nggomizoho, rakarawi va 
nggomizoho ede laina do'a jamu Ruma. 11:21 Vara wunga ngaha, 
nggomizoho cua lepi weha ngaha ndaimu, sampe wara ma daraka au-au, 
pala ma kalai sampe mawuna. 11:22 Vavauku ndedekaina? Savua laina 
nggomizoho mantau uma? Nggomizoho maloa ngaha ra nono ta ede! Atao 
nggomizoho mane'e kavawa ra katuna ela Ruma Hatalla ro kamaja 
dou-dou mancoki mori? Auku zi pavua nggahi va nahu zi nggomizoho? 
Pavuaku roi va nahu nggomizoho? Wati! Sakali-kali nahu wati zimaroi 
nggomizoho. 11:23 Vara ratei va nahu zi nggomizoho, ede tarima va nahu 
razi ndai Ruma: va one ai mangazi ede wakatu Isa, Ruma ndaita zonggo zi 
dou-dou ma musu-Na, Sia wehana roti, 11:24 ro sawa'u va Sia rentana 
tarima kasi zi Ruma Hatalla va roti ede, tove-tove va Sia roti ede kai 
rima-Na, edempara nggahina, "Akera sarumbu-Ku razonggo zi ru'u 
nggomizoho. Karawipu ake zi kawarakaimu Nahu." 11:25 Ndede rauja 
sawa'u va nggori ngaha, weha va Sia piala anggo edempara nggahina, 
"Anggo ake edezu rasake mavou Ruma Hatalla, rakasaha kai ra'a-Ku. 


Sanikina nono va nggomizoho ake, karawipu lampa rawi ake zi 
kawarakaimu Nahu." 11:26 Poda sanikina nggomizoho ngahamu roti ro 
nonomu anggo ake, nggomizoho ngoa ra kahabamu madekai Ruma, 
sampe Sia maina. 11:27 Vara ndedena, dou ma ngaha roti Ruma atao 
manono anggo Ruma kai cara ma wati patu, dou ede nadosa zi Ruma ma 
wa'ura koroba sarumbu lavo ra'a-Na. 11:28 Ndazi, sanikina dou pavuaku 
paresa weki ndai wa'una, ede ampona loa ngaha roti ro nono anggo ede. 
11:29 Vara dou nangahasi roti ro nono anggo kai wati paresana va one 
jamu ede mawara zapo angi lavo sarumbu Ruma, dou ede ngaha ra nono 
zi tarimakaina hukuma Ruma Hatalla zi weki ndaina. 11:30 Vara ndedena 
mboto zi ade weki nggomizoho ma supu ro marome, ro wara rau ma 
made. 11:31 Pala nggara paresa wa'usi va ndaita weki ndai, ndai wati 
zihukum va Ruma Hatalla. 11:32 Pala nggara ndai zihukum va Ruma 
Hatalla, Sia nacamboku ndaita, loakuzu ndai wati voha va hukuma 
masama-sama lavo dunia ake. 11:33 Vara ndedena, cina ra angiku, nggara 
kavorosi weki nggomizoho zimangaha wakatu do'a jamu Ruma, 
nggomizoho pavuapu cua ngena angi. 11:34 Nggara warasi ma hizo, sia 
pavuaku ngaha wa'u zi umana. Nggara karawi va nggomizoho lampa rawi 
ake, edakai angi sambeamu wati zimakamai kai hukuma razi Ruma 
Hatalla zi weki ndaimu. Mavoha masa'ala-masa'ala ma kalai, nahu 
zimangoa kavae nggomizoho, nggara maisi nahu peade. 


12:1 Ake mavoha bareka-bareka rambei va Roh Allah. Mavoha ede, ne'e 
va nahu cina ra angiku vade ma sapodakaina. 12:2 Kawarapu va one aipu 
wakatu nggomizoho watipu patamu Ruma, nggomizoho voha va pangaru 
zimavatu berhala ma mpongi. 12:3 Zi vade va nggomizoho va one dou 
razende ra wa'a va Roh Allah wati loana nggahi, "Ihara Isa!" Ndede rau 
wati kone savua dou maloa nggahi, "Isa edezu Ruma!" Nggara dou ede 
watisi ra zende ra wa'a va Roh Allah. 12:4 Wara mboto pahuna bareka 
razi Rah Allah, pala sara'ana rambei va Roh ma savuampa. 12:5 Wara 
mboto pahu karawi zi karawi wea zi ru'u Ruma, pala Ruma zikarawi wea 
ede, Ruma ma savua raumpa. 12:6 Wara mboto carana zikarawi wea 
karawi Ruma, pala ma mbei tenggo ra wale ru'u ede zi sanikina dou edezu 


Ruma Hatalla ma savua raumpa. 12:7 Zitaho kai ndai sara'a, Roh Allah 
karawi zi sanikina dou kai cua-cua ndaina. 12:8 Zi savua dou, mbei va 
Roh ede zimaloa nuntu kai cara wibawa. Zi ma kalai mbei va Roh ma 
sama ede mbeina sanggo zi loakaina ngoa ra tei kavae mavoha Ruma 
Hatalla. 12:9 Roh ma savua ede rau mambei zi dou ma savua, loa ma heba 
poda ru'u imbikai zi Al Masih; pala ru'u ma kalai Roh ede mbeina kuasa zi 
katahokai supu dou. 12:10 Zi savua dou rambei kuasa zimakarawi visa ra 
guna ro dimakalai rambei bareka zimangoana nia-nia Ruma Hatalla. Zi ma 
kalai wali Roh ede mbeina sanggokai zimavila-vila ma veku bareka razi 
Roh Allah ro maveku ma laina. Wara rambei sanggo zi manuntu kai mboto 
pahu bahasa ma visa ra guna, ro wara rau rambei sanggo zimangoa ra tei 
kavae aona bahasa ede. 12:11 Sara'ana ede rakarawi va Roh ma savua ede 
raumpa; cua-cua dou rambei bareka ma cua ndaina vune rakane'e va ndai 
Roh ede. 12:12 Al Masih edezu vune sarumbu manusia; sarumbu ede 
savua, pala mboto anggota. Sara'a anggota ede, konena mboto, pala 
savuampa sarumbu. 12:13 Ndede rau ndai sara'a, nataho dou Yahudi ro 
dou laina Yahudi, nataho ada-ada ro dou-dou malaina ada; sara'a ndaita 
wa'ura kandeu karaso va Roh ma sama, loakuzu ndai kandazina savua zi 
sarumbu Al Masih ede. Sara'a ndai rauta iu poda Roh ma savua ede. 12:14 
Vara ndai sarumbu ede wati savua anggotampa pala mboto anggotana. 
12:15 Nggara nggahisi va ezi, "Nahu laina rima, va ndedena nahu laina 
anggota sarumbu," ede laina aona vara ezi ede laina anggota sarumbu. 
12:16 Ro nggara nggahisi va fiko, "Vara nahu laina mada, ndazi nahu 
laina anggota sarumbu," ede rau laina aona fiko ede laina anggota 
sarumbu. 12:17 Misakai sara'a sarumbu ede ndazina mada mpoa, vuneku 
sarumbu ede loakaina ringa? Atao sara'a sarumbu ede ndazina fikompa, 
vuneku sarumbu ede loana sangufi? 12:18 Eda va ndaita va one Ruma 
Hatalla matoho anggota-anggota ede zi sarumbu. Cua-cua tohona zi hizina 
va Ruma Hatalla bune rakane'e ndai-Na. 12:19 Nggara sara'ana cuma 
savuampa anggotana, veku zipehekai sarumbu? 12:20 Ndazi poda wara 
mboto anggota, pala sarumbu cuma savuampa. 12:21 Vara ndedena, mada 
wati loana nggahi zi rima, "Nahu wati paraluku zi nggomi!" atao tuta 
manggahi zi ezi, "Nahu wati paraluku nggomi!" 12:22 Ndede walija 


anggota-anggota sarumbu rawi'ikai mapu ede, nawancuku paralu va 
ndaita; 12:23 ro anggota-anggota rawi'kai va ndai wati ipi wara co'ina, 
ede anggota-anggota zi ipi kaco'i va ndaita. Anggota-anggota sarumbu ma 
wati edamu ntikana, edeku mancewi zi kandazi au va ndaita. 12:24 
Anggota-anggota sarumbu ma wa'ura eda wea ntikana, watizu paralu zi 
kandazi au va ndai. Ruma Hatalla wa'ura atona sarumbu ndaita ndede 
pahuna ndazina anggota-anggota ma kura wara co'i zi ipi kaco'i. 12:25 
Ade ndedekaina sarumbu ede watira ncengga-ncenggana; cua-cua anggota 
nakandazi auku savua lavo makalaina. 12:26 Nggara savua anggota 
mancoki, samenana anggota makalai nancoki rau; nggara savua anggota zi 
roi, Samenana anggota makalaina naneo ade rauna. 12:27 Sara'a 
nggomizoho edezu sama-sama sarumbu Al Masih ro cua-cua nggomizoho 
rau edezu anggota sarumbu ede. 12:28 Ndede rau ade ela Ruma, Ruma 
Hatalla wa'ura katantuna hizi zi cua-cua dou: Tampu'u-mpu'ukaina 
rasu-rasu; kazuakaina nabi-nabi, katolukaina guru-guru, edempara siazoho 
ma karawina mavisa ra guna, sawa'u va ede siazoho ma zi mbei karunia 
zimakataho supu dou, atao zimabantu dou makalai, atao zimana'ekaina 
dou, atao zimanuntu kai mboto bahasa ma visa ra guna. 12:29 Siazoho 
laina rasu sara'a, atao nabi, atao guru. Wati sara'ana mantau kuasa 
zimakarawi visa ra guna, 12:30 atao zimakataho supu dou, atao zimanuntu 
kai mboto bahasa ma visa ra guna, atao zimangoa ra tei aona eli bahasa 
ede. 12:31 Va ndedena, pavuapu usaha kapoda va nggomizoho zi 
rakakaimu bareka ma ipi penti. Pala makento ake nahu maturu tei 
nggomizoho ncai ma'ipi taho. 


13:1 Nahu kone kaloa nuntu kai mboto pahu bahasa manusia, kone kai 
bahasa mala'eka rau, pala nahu wati meci ra ca'uku dou makalai, ndazi 
nggahi ra eli nahu ede cuma eli ma kancere kai wati wara aona. 13:2 Nahu 
kone kaloa karongga haba razi Ruma Hatalla, ro kaloa ka'ao sara'a lampa 
rawi ma ipi zei, ro kavade menaku ro wancuku imbi zi Ruma Hatalla 
sampe loaku rungka ngge'e doro, pala nahu wati meci ra ca'uku dou 
makalai, ndazi nahu wati wara one podana. 13:3 Kone sara'a ntau nahu, 
sadekakai va nahu zi dou mancoki mori, ro zonggo va nahu weki ndaiku zi 


ka'a, pala nahu wati meci ra ca'uku dou-dou makalai, ndazi sara'ana ede 
wati wara poda onena. 13:4 Dou ma meci ra ca'u dou-dou makalai saba 
lavo taho adena. Sia wati ipi wu'u adena, wati nuntuna maviko vako, wati 
sombo. 13:5 Sia wati sombona, wati kasa, sia wati pakasana dou makala 
zimavatu rakane'e va ndaina, sia wati roci iha adena, ro wati wi'ina zei 
adena au rarawi dou. 13:6 Dou ma meci ra ca'u dou makalai, wati ca'una 
ma'iha ro madavae, sia cuma sanampa zi rawi mataho. 13:7 Sia nawa'uku 
taha zi samenana ro nane'e imbi zimataho poda zi sanikina dou; ade 
ka'ada'an ma vune ve rau dou ma meci ra ca'u ede wati parana mbora 
rane'ena ro nasaba ngena zi sara'ana au-au. 13:8 Wati parana zimawara 
wakatu dou cua daca'u ro damecikaina angi. Wakatu ake wara dou ma loa 
karongga haba razi Ruma Hatalla, pala pea sia zimadengga karongga haba 
ede. Ake wara ma loa nuntu kai mboto pahu bahasa ma visa ra guna, pala 
pea sia zimadengga nuntu kai bahasa-bahasa ede. Ake wara dou ma vade 
mboto pahuna lampa rawi, pala pea au ravade va siazoho ede zi nefana. 
13:9 Vara, loa ra tingi ndaita ro sanggo va ndai zimakarongga haba razi 
Ruma Hatalla, mbuipu kura tahona. 13:10 Pea zimaraka wakatuna Ruma 
Hatalla makandazi sara'ana sampuruna, ro ma wati sampuruna ede 
zimambora. 13:11 Aipu nahu mbuipu to'iku, nahu nuntuku vune ana dou 
to'i, nahu ka'tu vune ana dou to'i, ro nahu kananuku vune ana dou to'i. Ake 
nahu wa'ura na'e, ruku ra rawiku ma vune ana dou to'i wa'ura pakiku. 
13:12 Au ra'eda va ndaita wakatu ake edezu vune ninu ma gawu zi saninu. 
Pala pea ndai zima'eda kavae lalo. Ake nahu watipu vade sara'aku, pala 
pea nahu zimavade sara'a sama vune Ruma Hatalla mavade sara'a mavoha 
weki nahu. 13:13 Ndazi, ru'u wakatu ake wara tolu mbua lampa rawi zi 
pavua ngge'empa zi karawi va ndaita: imbi, pamao ro cua meci ra ca'u 
angi. Ma ipi penti poda razi tolu mbua ede edezu meci ra ca'u dou-dou 
makalai. 


14:1 Nggomizoho pavuapu usaha zi meci ra ca'ukaimu dou makalai. Ro 
usaha raupu zi tarima aokaimu bareka-bareka rambei va Roh Allah, ma'ipi 
penti poda sanggomu zimakarongga nggahi ra eli Ruma Hatalla zi 
manusia. 14:2 Dou ma nuntu kai bahasa ma visa ra guna, dou ede laina 


nuntu ra nggahina zi manusia; sia nanuntu ra nggahiku zi Ruma Hatalla. 
Wati wara dou ma loa ka'ao au ranggahi sia, vara Roh Allah ma kandazina 
sia rentana lampa rawi-lampa rawi ma cuma zivade va Ruma Hatalla. 14:3 
Pala dou ma karongga haba razi Ruma Hatalla, nakaronggaku zi manusia; 
zimakatenggona siazoho, zimakau kapoda siazoho ro zimarere wea ade 
siazoho. 14:4 Dou ma nuntu kai bahasa ma visa ra guna zimakatenggo 
weki ndai mpoana, dou ma karongga haba ma ramai ta Ruma Hatalla 
nabantuku ela Ruma Hatalla ndazi maju. 14:5 Nawancuku tahona nggara 
nggomizoho sara'a maloa nuntu ra nggahi kai mboto pahu bahasa ma visa 
ra guna. Pala ma ipi taho edezu nggara nggomizoho loamu ngoa ra kahaba 
au rangoa wl'i va Ruma Hatalla. Vara dou ma karongga haba ma ramai ta 
Ruma Hatalla, nancewi na'e ntewi kaisi lavo dou ma nuntu kai mboto pahu 
bahasa ma visa ra guna; nalai vune dou ma nuntu kai mboto pahu bahasa 
ma visa ra guna ede ma loa ngoa ra tei au ranggahina ede, loakuzu sara'a 
ela Ruma naloa raka ao ra onena. 14:6 Nggara misakai maisi nahu zi 
nggomizoho ro nuntu kai mboto pahu bahasa ma visa ra guna, au onena 
ede zi ru'u va nggomizoho? Wati wara onena kone sato"! Nalai, nggara 
nahu makatada nggahi ra eli razi Ruma Hatalla, atao nahu mangoa ra tei 
kavae mavoha Ruma Hatalla, atao nahu makarongga haba ma ramai ta 
Ruma Hatalla, atao nahu matei. 14:7 Suli ro kacapi ma wati ntau nawa 
kone sato'i, nggara watisi kampa'a kataho nada-nadana, vuneku zi vadekai 
va dou rawa au rampa'ana ede? 14:8 Conto ma kalai wali: Nggara 
tarompe raka'eli wati vaena cou masadia zimalewa? 14:9 Ndede rau kai 
loamu zimanuntu kai mboto pahu bahasa ma visa ra guna. Nggara 
nggomizoho kai sanggomu ede rentamu nggahi ma wati taroa, wati wara 
kone savua dou maloa ka'ao au ranggahi va nggomizoho ede. Nggahi ra 
eli nggomizoho ede zimambora wati vae laona. 14:10 Zi dunia ake wara 
mboto bahasa, pala wati wara kone savua rau razi bahasa-bahasa ede ma 
wati ntau ao. 14:11 Pala nggara nahu wati loaku ka'ao bahasa rarenta va 
savua-vua dou, ndazi dou ma kani bahasa ede edezu dou lai rasa zi ru'u va 
nahu; ndede rau nahu zi sia. 14:12 Mavoha ndai nggomizoho, nahu vade 
nggomizoho mane'e poda raka bareka-bareka razi Roh Allah. Pala ma 
penti poda, nggomizoho pavuapu usaha zimakani sanggomu zimabantu ela 


Ruma ndazi maju. 14:13 Vara dou ma nuntu ade bahasana ma visa ra 
guna, pavuaku rahona zi Ruma Hatalla loakuzu sia zi mbei rau sanggo 
wa'u zimangoa ra tei kavae au ranggahina ede. 14:14 Vara kado'asi kai 
bahasa ma visa ra guna, roh nahu podana do'a, pala fiki ra kananu nahu 
wati lampana. 14:15 Ndazi, auku zi pavua karawi va nahu? Ake ma zi 
karawi va nahu: Nahu zimado'a kai roh nahu, pala nahu zimado'a rau kai 
fiki ra kananu nahu. Nahu zimarawa kai roh nahu, pala nahu kane'e rawa 
rau kai fiki ra kananu nahu. 14:16 Vara nggara nggomizoho marenta 
tarima kasi zi Ruma Hatalla kai roh mpoamu, ro wara dou makalai ma 
wati loa ka'ao bahasa ma visa ra guna ma ramai ta Roh Allah ede, ndazi 
dou ede wati loana nggahi, "Nahu satuju" zi do'a syuku ede; vara sia wati 
vadena au rarenta va nggomizoho. 14:17 Konena do'a tarima kasimu zi 
Ruma ede nawancuku tahona, pala do'a ede wati wara onena kone sato'i zi 
ru'u va dou makalai. 14:18 Nahu matarima kasi zi Ruma Hatalla vara ndai 
nahu kaloa nuntu ade mboto pahu bahasa ma visa ra guna ncewi ese mai 
va nggomizoho sara'a. 14:19 Pala, ade edakai angi zi nemba kai Ruma, 
nahu ka'ipi ca'u kani lima mpu'u nggahi zi loa ka'ao va dou ntewi kaisi 
riwu-riwu nuntu ra nggahi ma visa ra guna. Nahu ipipu ca'uku kandede 
loakuzu nahu loa ngoa ra tei dou. 14:20 Cina ra angi! Aina fiki ra kananu 
vune zambe to'i. Zei lampa rawi ma davae, nggomizoho pavua ngge'empa 
vune zambe to'i. Pala ade fiki ra kananu, nggomizoho pavuapu ndazi vune 
dou ma wa'ura na'e. 14:21 Ade Alkitab ratunti ndake, "Nggahi Ruma, 'Kai 
wa'a va dou-dou ma nuntu kai bahasa ma zidaloa ka'ao, Nahu zimanuntu zi 
ela Ruma ake. Kone kai wa'a va dou-dou malai rasa, Nahu zimanuntu zi 
ela-Ku; konena ndede siazoho wati ne'ena kade'e nggahi ra eli-Ku.'" 14:22 
Ndazi bareka zimanuntu kai mboto pahu bahasa ma visa ra guna edezu zi 
tanda zi ru'u va dou ma wati imbi, laina zi ru'u dou ma imbi. Ro bareka 
zimangoa ra kaukai va Ruma Hatalla zi ru'u va manusia edezu tanda zi ru'u 
va dou ma imbi, laina zi ru'u dou ma da'imbi. 14:23 Vara ndedena, nggara 
misakai zi ade edakai angi ela Ruma, samenana ela Ruma manuntu ade 
mboto pahu bahasa ma visa ra guna, edempara mai pila-pila dou makalai 
atao dou ma laina ela Al Masih, tantu dou-dou ede nakacaiku nggomizoho 
wa'ura ringu sara'a! 14:24 Pala nggara nggomizoho sara'a karonggamu 


haba ma ramai ta Ruma Hatalla, edempara mai savua dou ma laina ela Al 
Masih atao savua dou makalai, ndazi lampa rawi-lampa rawi rakarongga 
va nggomizoho sara'a zimakatadana dosa-dosa dou ede lavo nakandaziku 
kawara weki sia ede razi dosa-dosana. 14:25 Lampa rawi-lampa rawi ma 
cili weki zei adena zi katada, ndazina sia naka'awaku wekina, edempara 
nembana Ruma Hatalla. Sia zimamangaku va one Ruma Hatalla 
poda-poda warana ade woha nggomizoho. 14:26 Ndazi, cina ra angi, auku 
aona sara'ana ede? Nggara nggomizoho kavoromu weki zimanemba 
Ruma, wara ma rawa, wara ma ngoa ra tei, wara ma karongga au-au ma 
ramai ta Ruma Hatalla, wara ma nuntu ade bahasa ma visa ra guna, ro 
wara ma ngoa kavae au ranggahi ede. Pala sara'ana ede pavuaku zikarawi 
zi ngoa ra teikai ro zi ru'u taho menakaina. 14:27 Nggara warasi ma ne'e 
nuntu ade bahasa ma visa ra guna, pavuapu zua atao tolu doumpa kai 
cepe-cepe angi. Ro pavuaku warana zimangoa ra tei kavae au ranggahi va 
dou ma nuntu ede. 14:28 Nggara watisi wara ma loa ngoa ra tei kavaena, 
ndazi dou-dou ma nuntu ade bahasa ma visa ra guna ede pavuaku midina 
ade edakai angi ede. Co'opu siazoho nuntuna zei ade mpoa zi Ruma 
Hatalla. 14:29 Zua atao tolu dou ma ntau haba razi Ruma Hatalla pavua 
karonggana haba ede ma kalai matimba au ranggahi ede. 14:30 Misakai 
nggara haba razi Ruma Hatalla maina zi savua dou makalai ma doho ade 
edakai angi ede, ndazi dou ma wunga nuntu, pavuaku denggana. 14:31 Kai 
ndede carana, nggomizoho sara'ana, savua-savua, loa karongga haba ma 
ramai ta Ruma Hatalla; loakuzu sara'ana rakana tarima ngoa ra tei ro 
nanaha ndazi imbi. 14:32 Bareka razi Roh zimakarongga haba razi Ruma 
Hatalla loa zi kantiri va dou ma karonggana ede. 14:33 Ruma Hatalla 
edezu Ruma Hatalla ma ca'u moci ra moi; Sia laina Ruma Hatalla ma ca'u 
zi lampa rawi makaco. Vune ranginakai ade sara'a ela Ruma Hatalla. 
14:34 Dou siwe pavua midi wungasi wakatu eda angi ela Ruma. Siazoho 
wati rakaukai zimanuntu. Siazoho wati loana ndazi mana'ekaina; ede 
mancihi ncao lavo hukum Taurat. 14:35 Nggara siazoho nane'esi vade 
au-au, siazoho pavuaku sozina zi rahina zi uma. Nawancuku majakai 
nggara dou siwe manuntu zi ade mbolokai weki ela Ruma. 14:36 Savua 
nggahi ra eli Ruma Hatalla maina ta nggomizoho? Atao zi 


nggomizohompa karonggakai nggahi ra eli ede? 14:37 Nggara warasi dou 
ma iu weki ntauna bareka zimakaronggana haba ma ramai ta Ruma 
Hatalla, atao sia ntauna bareka makalai razi Roh Allah, dou ede pavuaku 
iuna weki va one au ratunti nahu ake edezu parenta razi Ruma. 14:38 Pala 
nggara warasi ma datarima ake, aina tio ra ntandamu sia. 14:39 Vara 
ndedena, cina ra angi, usahapu zi karonggamu haba razi Ruma Hatalla, 
pala aina kantamu dou ma ne'e nuntu kai mboto pahu bahasa ma visa ra 
guna. 14:40 Pala samenana pavua zi karawi kai taho ra moci. 


15:1 Ro ake, cina ra angi ne'e va nahu nggomizoho kawara mbalimu zi 
Haba Mataho razi Ruma Hatalla rangoa ra kahaba va nahu ntoina zi 
nggomizoho. Nggomizoho tarimamu ro imbimu zi Al Masih vara Haba 
Mataho ede. 15:2 Nggara nggomizoho nenti kapodamu zi au rangoa ra 
kahaba va nahu ede, ndazi Haba Mataho ede makasalamana nggomizoho; 
selasi nggomizoho imbi kai wati loamu ka'ao. 15:3 Au rakarongga va nahu 
zi cinazoho edezu rawa'u tarima rau va nahu. Ma penti poda, vune ratunti 
ade Alkitab, nahu karonggaku zi nggomizoho va one Al Masih madena 
vara dosa-dosa ndaita; 15:4 va one Sia zi umbu, pala sawa'u va ede 
zikamori mbali zi ainama katolukaina. Ede ratunti rau ade Alkitab. 15:5 
Nahu ngoa rauku nggomizoho va one Al Masih ra kamori mbali ede 
katada rauna weki-Na zi la Petrus, ro sawa'u va ede zi sampuru zua rasu. 
15:6 Sawa'u va ede Sia katadana weki rau zi ncewi lima ratu dou 
anamori-Na sakali lalo. Mboto razi douzoho ede mbuipu morina ake, 
cuma pila-pila doumpa ma wa'ura made. 15:7 Sawa'u va ede Al Masih 
katada rauna weki zi la Yakub ro sawa'u va ede zi sara'a rasu. 15:8 
Macumpukai podana Sia katadana weki zi nahu rau -- nahu vune ana dou 
to'i ranggana watipu raka wakatuna! 15:9 Nahu edezu rasu Ruma ma 
sumpu awana. Nahu wati patuna zipehekai rasu, vara nahu wa'ura 
kancokiku ela Ruma Hatalla. 15:10 Pala vara rahama Ruma Hatalla nahu 
ndazikaiku vune ka'ada'ana ake. Ro wati lao ncauna Ruma Hatalla 
kangampu weana nahu. Mala nahuku ma karawi kapoda ade ntewi kaisi 
sara'a rasu ma kalai. Pala ede sapodakaina laina ra'usaha nahu; ede 
ra'usaha Ruma Hatalla ma meci ra ca'u nahu ro ma karawi sama lavo nahu. 


15:11 Ndazi, razi cou-cou rau nggomizoho tarimamu Haba Mataho ede -- 
savua ede razi nahu atao razi rasu-rasu ma kalai -- ede wati vunena. Ma 
penti edezu nami ngoa ra kahabamu Haba Mataho ede ro nggomizoho 
imbimu. 15:12 Nggara rangoa ra kahaba va nami ede edezu va one Al 
Masih wa'ura kamori mbali razi madena, vavauku zi ade weki 
nggomizoho warakai ma nggahi va one dou mamade wati zikamori mbali? 
15:13 Nggara podasi dou mamade wati zikamori mbali, ede aona Al 
Masih rau wati rakamori mbali razi madena. 15:14 Ro nggara Al Masih 
wati rakamori mbali razi madena, ndazi wati wara onena nami ngoa ra 
kahabamu au-au ro wati wara one rauna nggomizoho imbimu, vara 
ra'imbimu ede wati ntauna dasa au-au. 15:15 Ncewi ese mai va ede, 
natada vara nami macowa mavoha Ruma Hatalla, vara nami ngoa ra 
kahabamu va one Ruma Hatalla wa'ura kamori mbalina Al Masih razi 
madena, sapodakaina Ruma Hatalla wati kamori mbalina Sia -- nggara 
podasi dou mamade wati zikamori mbali! 15:16 Vara nggara dou mamade 
wati zikamori mbali, ndazi Al Masih rau wati zikamori mbali razi madena. 
15:17 Ro nggara Al Masih wati zikamori mbali ndazi imbimu ede hampa 
va kane'e va ndai mpoampa; ede aona nggomizoho mbuipu zei ka'ada'ana 
dosa ro wati ntaumu ne'e sama sakali. 15:18 Ede ao rauna va one dou-dou 
ela Al Masih ma wa'ura made, wati wara rau zi rakana. 15:19 Nggara 
pamao ndai zi Al Masih hampa va mori ndai ade dunia ake mpoa, ndazi 
razi sara'a ela manusia zi ade dunia ake, ndaira ma ipi ncoki ru'u! 15:20 
Pala Al Masih wa'ura kamori mbali razi madena. Akeku zi nenti va one 
dou-dou ma wa'ura made zikamori mbali. 15:21 Vara made lu'una zei 
dunia kai kanina savua dou, ndede rauja mori mbali razi made zi mbei zi 
manusia kai kani savua dou rau. 15:22 Vune samenana manusia made vara 
savua golonga lavo la Adam, ndede rau sara'a zikamori, vara lu'u zi savua 
golonga lavo Al Masih. 15:23 Pala cua-cua zi kamori vatu gilirana: 
Saramba-rambana Al Masih; sawa'u va ede wakatu Sia mai mbalina 
peade, vatu va gilira dou-dou ma lu'u ntau Al Masih. 15:24 Edempara 
rakara wakatu cumpukaina, edezu nazonggosi va Sia Karaja'an zi Ruma 
Hatalla Ama-Na, sawa'u va Sia kalelina sara'a pamarenta, sara'a kuasa ro 
sara'a tenggo ra wale; edempara Sia zonggona kuasana zi Ruma Hatalla, 


Ama-Na. 15:25 Al Masih pavua parenta ncau sampe Ruma Hatalla 
ndawina sara'a musu Al Masih okona zi Al Masih. 15:26 Musu ma 
cumpukai zikakoa edezu made. 15:27 Ade Alkitab ratunti vune ake, 
"Ruma Hatalla wa'ura ndawina samenana au-au oko zi Sia." Tadara va one 
ranggahi "samenana au-au" ede wati lu'u ndai Ruma Hatalla, ma randawi 
samenana ede oko zi Al Masih. 15:28 Pala sawa'u va samenana zi kakoa 
ziparentakai va Al Masih, ndazi ndai Sia, edezu Ana Ruma Hatalla, 
zima'oko weki-Na zi Ruma Hatalla ma rawa'u ndawi samenana na'oko zi 
Sia. Ndazi ndai Ruma Hatalla rau zimaparenta sara'ana. 15:29 Nggara dou 
mamade wati zikamori mbali, vavauku warakaina dou zi kandeu karaso 
ru'u dou mamade? Zi aukaina siazoho karawikaina lampa rawi ede? 
Nggara podasi dou mamade wati zi kamori mbali sama sakali wati 
zikamori mbali, zi aukaina siazoho karawikaina lampa rawi ede? 15:30 Ro 
zi aukai rau nami ne'emu ncao ntando lavo bahaya sanikina wakatu? 15:31 
Cina ra angi! Sanikina ainaina nahu kawa'u taha susa ra ncoki vara nahu 
bangga zi mori ra wokomu vara nggomizoho wa'ura imbimu zi Ruma Isa 
Al Masih, Ruma ndaita. 15:32 Nggara ede cuma ta manusia mpoa, auku 
ncewina zi ru'u va nahu zi lewakaiku vune-vuneta aoku lavo binata-binata 
mambani zi kota ake, zi Efesus? Nggara podasi dou mamade wati zi 
kamori mbali, nancewi tahopu ndai vatuta pribahasa ake: "Mai ndai 
tangaha ra nono ro kazihi-zihi ade, vara naisi ndaita made." 15:33 Aina 
vohakai va keko! Rewo ma davae naka'ihaku ruku ra rawi ma taho. 15:34 
Kawarapu wekimu ake, ro aina karawi dosa wali. Nggomizoho pavuapu 
maja, vara ade wekimu wara ma watipu pata Ruma Hatalla. 15:35 
Kombisi wara ma sozi, "Vuneku dou mamade zi kamori mbali? Sarumbu 
ma vuneku zimbei zi siazoho, sawa'u va siazoho zi kamori mbali?" 15:36 
Sampula poda! Nggara nggomizoho ngguzamu zei zi ade dana, zei ede 
wati zimawoko, nggarasi zei ede watipu made wa'una. 15:37 Ro zei 
rangguza va nggomizoho zi ade dana ede -- kombisi zei gando atao zei 
makalai -- edezu isi zei ede mpoa, laina sara'a rangguza ra congge 
zimawoko peade. 15:38 Ndai Ruma Hatalla zimambei zi ru'u zei ede pahu 
ma vune rantanda-Na ede taho zi ru'u ngguza ra congge ede. Ru'u saniki 
pahu zei, Ruma Hatalla mbeina pahu ngguza ra congge-Na cua-cua 


ndaina. 15:39 Sarumbu mahluk samenana ma ntau nawa wati sara'ana 
sama. Manusia nantau savua pahu sarumbu, binata-binata nantau pahu 
sarumbu ma kalai; nasi-nasi nalai wali pahu sarumbuna, ro uta-uta nalai 
wali pahu sarumbuna. 15:40 Ndede rau lavo sara'a ma wara ese langi ro 
sara'a ma wara zi dana. Sara'a ma wara ese langi cua-cua ntika ndaina, ro 
sara'a ma wara zi dana ndede rau. 15:41 Ntikana liro wati samana lavo 
ntikana wura. Ntara-ntara rau nantau ntika ndaina, mala ntara-ntara ede 
cua-cua lai rau ntikana. 15:42 Ndedeku lampa rawina peade lavo dou-dou 
ma made rakamori mbali. Sarumbu ra'umbu ede edezu sarumbu ma loa 
mbai, pala sarumbu rakamori mbali, edezu sarumbu madaloa iha. 15:43 
Wunga wakatu sarumbu ede zi umbu, sarumbu ede wati ntikona ro mapu; 
pala wakatu sia zi kamori mbali, sia edezu sarumbu ma ntika ro tenggo. 
15:44 Wakatu zi umbu, sarumbu ede sarumbu razi dunia; pala sawa'u va 
mori mbali, ndazi sarumbu ede sarumbu rambei va Roh Allah. Wara 
sarumbu ma razi dunia, wara rau sarumbu ma razi Ruma Hatalla. 15:45 
Ade Alkitab ratunti vune ake, "Manusia ma sarambakaina, edezu la Adam, 
ndazi mahluk ma mori," pala la Adam ma cumpukaina edezu Roh ma 
mbei mori. 15:46 Ma mai ulu poda edezu sarumbu kasa, laina ma roh ra 
nawa. Ma roh ra nawa mai kentona. 15:47 La Adam ma sarambakaina 
rakandazi kai dana, pala la Adam ma kazuakaina maina razi saroga. 15:48 
Dou-dou dunia ake edezu vune la Adam ma sarambakaina, rakadanzi kai 
dana, pala dou-dou saroga edezu vune Sia ma mai razi saroga. 15:49 
Vune santika ndai ake edezu vune la Adam rakandazi kai dana, ndazi 
peade ndai zimandazi vune Sia ma razi saroga ede. 15:50 Aona nggahi 
nahu, cina ra angi edezu: sarumbu rakandazi kai ra'a ra hi'i, wati loana lu'u 
zei Karaja'an Allah; ro sarumbu ma loa made wati loana zimandazi 
ederahizi. 15:51 Tio kavaepu rahasia ake: Wati sara'ana ndai zimamade, 
pala ndai sara'ana zimarungka weki. 15:52 Lampa rawi ede zimandazi 
sadeka ade sapeza mada, wunga wakatu tarompe zi ka'eli ru'u 
cumpukaina. Vara wunga wakatu ringamu eli tarompe ede, dou-dou 
mamade zi kamori mbali kai sarumbu ma ederahizi, ro ndai sara'ana zi 
rungka. 15:53 Sarumbu ndai ma loa made ake pavua zi cepe kai sarumbu 
zimadaloa made, ro sarumbu ma razi dunia pavua zi cepe kai sarumbu ma 


razi saroga. 15:54 Nggara sarumbu ma loa made wa'ura cepe kai sarumbu 
ma daloa made, ro sarumbu ma razi dunia wa'ura cepe kai sarumbu ma 
razi saroga, zi wakatu ede ampona ndazi au rawa'u tunti ade Alkitab, 
"Made wa'ura kambora; ngolu wa'ura raka!" 15:55 "Oe made, taveku 
ngolumu? Oe made, taveku warimu?" 15:56 Wari made edezu dosa, ro 
dosa nakalampaku kuasanakai hukum agama. 15:57 Pala syuku zi Ruma 
Hatalla; Sia mbeina zi ndai ngolu kai ncai Isa Al Masih, Ruma ndaita! 
15:58 Vara ndedena, cina ra angi rameciku, pavuapu nggomizoho tenggo 
ro kante'e. Karawi ncaupu zi ru'u Ruma kai kapoda ade, vara nggomizoho 
mamade va one sara'a rakarawi va nggomizoho zi ru'u Ruma, wati 
mpoana. 


16:1 Ake mavoha piti zi ne'e va nggomizoho bantukai sama dou ela Al 
Masih, kau va nahu loakuzu nggomizoho karawimu vune rakaukai ngoa va 
nahu zi ru'u ela-ela Ruma zi Galatia. 16:2 Zi ainaina saramba sanikina 
minggu, pavuapu nggomizoho wi' kalaimu piti, cua-cua mancihi ncao lavo 
arujiki ndaina. Wi'ipu piti ede sampe mai nahu, loakuzu wunga wakatu ede 
wati paralu walina kavoro. 16:3 Pea wa'usi rongga nahu, nahu zimanggadu 
dou-dou rawa'u ngawakai va nggomizoho. Nahu zimambei siazoho sura 
ma'otona, loakuzu siazoho wa'ana piti sumbanga ede aka Yerusalem, 16:4 
ro nggara natahosi va one nahu zimalao rau lavo siazoho, ndazi nahu 
zimalao sama lavo siazoho. 16:5 Nahu zimamai lamba nggomizoho 
sawa'u va kalaloku Makedonia, vara nahu niaku lampa sai ta aka. 16:6 
Loa ndazi nahu ngge'e sama lavo nggomizoho samporo, kombi santoi oru 
vusi. Sawa'u va ede nggomizoho maloa bantu nahu lampa lao waliku aka 
hizi makentona. 16:7 Nahu wati ne'eku mai lamba nggomizoho cuma 
saimpa. Nggara kane'esi va Ruma, nahu kane'e ngge'e ntoi nari lavo 
nggomizoho. 16:8 16:9 Mboto wakatu ta ake zi karawi kai ma ntau one, 
konena mboto rau dou ma daca'u. 16:10 Nggara maisi la Timotius, weha 
ao katahopu sia loakuzu sia ngina zi woha nggomizoho, vara sia vune 
nahu rau karawi zi ru'u Ruma. 16:11 Ai to'na warakai ma dakaco'i sia. 
Bantupu sia loakuzu lampa ntuwuna mai mbali zi nahu kai salama, vara 
nahu mangena maina lavo cina ra angi makalai. 16:12 Mavoha cina ndai la 


Apolos, wa'ura pila-pila kali kau va nahu sia loakuzu sia lampa sama lavo 
cinata ma kalai lao lamba nggomizoho. Pala sia watipu imbi adena va one 
sia pavua lao ake. Pala nawarasi wakatu peade, tantu sia zimamai. 16:13 
Pavuapu nggomizoho jaga-jaga ro tenggo zei mori ra wokomu kai dou ela 
Al Masih. Karawipu kai disa ro ndazipu tenggo. 16:14 Samenana 
rakarawi va nggomizoho, karawipu kai meci ra ca'u. 16:15 Nggomizoho 
tantu mapataku la Stefanus ro iwa ra wekina; siazoho masaramba-rambana 
ndazi ela Al Masih zi Akhaya. Siazoho kai kapoda ade karawina zi ru'u va 
ela Ruma Hatalla mpoampa. 16:16 Nahu maraho poda-poda loakuzu 
nggomizoho vatumu zanda ra wa'a va dou-dou ma vune ede, ro dou-dou 
ma kalai makarawi sama ro karawi wea lavo siazoho. 16:17 Nahu neo 
adeku mai la Stefanus, Fortunatus, ro la Akhaikus. Siazoho edezu 
macepena nggomizoho ru'u nahu. 16:18 Siazoho wa'ura kaneo weana ade 
nahu, vune siazoho kazihi weana ade nggomizoho. Dou-dou vune ede 
pavuaku zi kaco'i. 16:19 Ela-ela Ruma zi Asia karonggana salam do'a 
siazoho zi nggomizoho. Akwila ro Priskila ro ela Ruma ma kavoro weki 
zi uma siazoho rau nggaduna salam zi ade ngara Ruma. 16:20 Sara'a cina 
ra angi ta ake karonggana salam zi nggomizoho. Cua salam meci-meci 
angi kai cina ra angi kai sama-sama ela Al Masih. 16:21 Sala'i va nahu ta 
ake salam ratunti va ndai nahu: Salam razi nahu, Paulus. 16:22 Dou ma 
wati meci ra ca'u Ruma, co'opu sia hina va'a va Ruma! Maranata -- Ruma 
madazoho maira! 16:23 Raho-raho to'impa Ruma Isa mbeina bareka 
nggomizoho. 16:24 Meci ra ca'u zi ru'u samenana cina ra angi ma savua 
lavo Ruma Isa Al Masih. 


2 Korintus 


1:1 Cina ra angi ela Ruma Hatalla zi Korintus ro samenana ela Ruma 
Hatalla zisara'ana Akhaya. Nahu, Paulus, rasu Isa Al Masih, rahanta kai 
kane'e va Ruma Hatalla, masama-sama lavo cina ndaita la Timotius. 1:2 
Mapamao raho-raho to'mpa Ruma Hatalla, Ama ndaita ro Ruma Isa Al 
Masih mbeina bareka ro taho ra ntai ziru'u va nggomizoho. 1:3 Zese ra 
ntasa Ruma Hatalla, Ama va Ruma ndaita Isa Al Masih. Sia Ama ma 
wancu taho ade, ro Sia Ruma Hatalla ma mbei tenggo ra wale ade mpida 
ziru'u manusia. 1:4 Sia nakatenggoku ade nami zei sanikina susa ra ncoki 
ra'u va nami, loakuzu kai tenggo ra wale ratarima va nami razi Ruma 
Hatalla ede, nami rau maloa katenggo wea ade mpida samenana dou ma 
ade susa ra ncoki. 1:5 Susa ra ncoki ra'iu va Al Masih wa'ura mboto iu va 
nami rau. Ro kai ncai Al Masih rau, ade mpida nami wancuku katenggona. 
1:6 Nggara nami ma'iu ncoki, ede zimakatenggona ademu, ru'u 
salamakaimu. Nggara ade nami zikatenggo, ndazi nggomizoho rau 
zikatenggo, ndazina nggomizoho zimalembo ade zei susa ra ncoki vune 
nami ma susa ra ncoki rau. 1:7 Nami ma'imbi ncau ro wati iumu mbali 
mbua mavoha nggomizoho, vara nami mavadeku va one nggomizoho 
mavatu iu susa ra ncoki lavo nami. Ro vara ndedena nggomizoho vatu rau 
zi katenggo sama-sama lavo nami. 1:8 Cina ra angi! Ne'e va nami 
nggomizoho vademu mavoha ncoki ra'tu va nami zi dana ra rasa Asia. 
Susa ra ncoki ra'iu va nami ede na'ipiku tanina zizana nami, ndazi nami 
wa'ura kompo kananumu zimamori; 1:9 zi'rumu vune wa'ura vavu kai 
hukuma madempa. Pala lampa rawi ede ndazina loakuzu nami aina wi! 
wekimu zitenggo ra wale weki ndaimu, malaisi zi Ruma Hatalla ma 
kamorina dou mamade. 1:10 Sia ma wa'ura kasalamana nami razi bahaya 
made ma na'e ede. Ro Sia rau ma kasalamana nami peade zi ainain-ainain 
makento, vara zi Siaku zine'e podakai va nami. 1:11 Nami ma'imbi va one 
kai do'a-do'amu ziru'u nami, Ruma Hatalla nakasalamaku nami razi ihakai. 
Ruma Hatalla naca'u mbei bareka nami zicambekaina do'a mboto zi ru'u va 
nami, ro vara ndedena mboto dou marenta tarima kasi zi Ruma Hatalla. 
1:12 Nami bangga, vara ade mpida nami ka'imbi podana ade nami va one 


mori nami zi dunia ake mapenti poda ndapo angi nami lavo nggomizoho 
wa'ura kalampa va nami kai rela ro nira ade. Karawi va nami ede, laina kai 
timba ra lemba manusia, pala kai timba ra lemba rambei va Ruma Hatalla. 
1:13-14 Ratunti va nami zi nggomizoho edezu cuma mavoha lampa rawi 
ma loa zibaca ra ka'ao va nggomizoho. Ake nggomizoho wati laomu ka'ao 
poda zi nami, pala raho va nahu nggomizoho poda-poda loamu ka'ao 
nami. Ade ndedekaina, zi wakatu mai Ruma Isa peade nggomizoho 
zimabangga zi nami, vune nami rau mabangga zi nggomizoho. 1:15 Vara 
imbi poda ede ndazi nahu sarambakai niaku zimamai lamba nggomizoho 
loakuzu nggomizoho rakamu bareka zua kali lipa. 1:16 Nahu ne'e mai 
lamba nggomizoho ade lampa ra laokaiku aka Makedonia ro sai waliku zi 
nggomizoho ade lampa dula mbalikaiku, loakuzu nggomizoho bantumu 
nahu lampa lao wali ake Yudea. 1:17 Pala nahu wa'ura rungkaku niaku 
ede; savua ede nakatadaku va one ade nahu ede wati tenggona? Wakatu 
ndawi nia, savua nahu ndawiku nia vune ne'e ndai nahu, samporo nggahi, 
"Io," ro samporo "Wati"? 1:18 Kai ngara Ruma Hatalla ma loa zi imbi, 
sake nahu zi nggomizoho laina"lo" ro "Wati". 1:19 Vara Ruma Isa Al 
Masih, Ana Ruma Hatalla, rangoa ra kahaba zi nggomizoho va la Silas, 
Timotius, ro va ndai nahu laina dou "Io" ro "Wati". Pala Sia edezu cambe 
kai "lo" razi Ruma Hatalla. 1:20 Vara kai ncai Sia Ruma Hatalla wa'ura 
nggahina "lo" zi sara'a sake-Na. Kai dasa edeku ndai rentata "Amin" zi 
Ruma Hatalla vara Ruma Isa Al Masih. Karawikai va nami vune ede 
loakuzu kazese ra kantasa Ruma Hatalla. 1:21 Ndai Ruma Hatalla 
marandawina nami ro nggomizoho tenggo kasavua lavo Al Masih; Sia 
raura marakazale kalai ndai ziru'u weki-Na. 1:22 Ru'u ede Ruma Hatalla 
wa'ura kasahana ndaita ndazi ntau-Na ro mbeina roh-Na zei ade ndaita ru'u 
zi nenti va one Sia zimambei ru'u ndaita sara'a rasake-Na. 1:23 Ruma 
Hatalla sakasi nahu -- vara Sia navade isi ade nahu -- va one nahu wati 
ndazina lao aka Korintus, vara nahu wati ne'eku kasusa ade nggomizoho. 
1:24 Nahu wati pakasaku nggomizoho mavoha auku zipavua imbi va 
nggomizoho, vara nggomizoho mawa'ura ipi imbimu zi Al Masih. Nahu va 
karawi samampa lavo nggomizoho loakuzu nggomizoho naha taho ra 
ntikamu. 


2:1 Vara ndedena nahu wa'ura nggahi kapodaku nahu wati zimakancoki 
wea ade nggomizoho, nggara mai lambasi va nahu nggomizoho. 2:2 Vara 
nggara kancoki weasi va nahu ade nggomizoho, cou waliku zimaloa rere 
wea ade nahu, nggara lainsi douzoho ede rau rawa'u kasusa wea va nahu 
adena? 2:3 Vara ndedena nahu tuntiku sura ede zi nggomizoho. Nahu wati 
ne'eku mai lamba nggomizoho, edempara kasusa wea va nggomizoho 
adeku sapodakaina nggomizoho mapavua kazihi wea ade nahu. Vara nahu 
ka'imbi nggara nahu neo adeku, ndazi sara'ana nggomizoho neo ade 
raumu. 2:4 Nahu tuntiku ziru'u nggomizoho kai ade ma ncoki ra tani kai 
mboto voho oi mada. Nahu laina ne'eku loakuzu nggomizoho ndazi ncoki 
ademu, pala loakuzu nggomizoho kawaramu weki va one nahu wancuku 
meci ra ca'uku nggomizoho. 2:5 Nggara warasi dou ma kamaina ncoki 
ade, ndazi lampa rawi ede karawi va sia laina ziru'u nahu, malaisi ziru'u 
nggomizoho sara'ana atao zi nggomizoho sarunde weki. Nahu wati ne'eku 
ipi toku zi sia. 2:6 Ru'u dou vune ede, hukuma zivavukai zi sia va 
mbotokai ziwoha nggomizoho wa'ura ncihi. 2:7 Ake nggomizoho pavuapu 
kangampu wea sia ro zimakau kapoda ade sia wali loakuzu sia aina ipi 
ncoki adena sampe kompokai kananuna. 2:8 Vara ndedena raho va nahu, 
loakuzu nggomizoho katada mbalimu zi sia va one nggomizoho 
poda-poda meci ra ca'umu sia. 2:9 Nahu tuntiku sura ede zi nggomizoho 
kai ne'eku uji nggomizoho, savua nggomizoho mane'e ncau vatu ngoa ra 
tei va nahu. 2:10 Nggara nggomizoho kangampu weamu dou ma wa'ura 
karawi mancara zi nggomizoho, ndazi nahu rau makangampu wea dou 
ede. Vara au rawa'u kangampu wea va nahu -- nggara nawarasi ma paralu 
zi kangampu wea -- ede kangampu wea va nahu zitando Al Masih zi 
tahokai nggomizoho. 2:11 Nahu karawi kaiku ede loakuzu Ibilis wati 
wehana ncai zi kuasakaina ndaita; vara ndaita vade niana. 2:12 Aipu 
wakatu rongga nahu zi Troas kai ne'eku ngoa ra kahaba Haba Mataho 
mavoha Al Masih. Ruma wa'ura henggana ncai ziru'u va nahu zikarawikai 
zi hizi ede. 2:13 Pala nahu darura adeku vara watipu eda angi lavo cina 
ndaita la Titus ta aka. Ndazi nahu rahoku weki zi dou-dou zi hizi ede 
edempara laoku aka Makedonia. 2:14 Pala syuku zi Ruma Hatalla! Sia 
mazende ra wa'a ncau nami ru'u vatu rau ade lampa ndiha ngolukai Al 


Masih vara nami mori kasavua lavo Sia. Ruma Hatalla kanina nami 
loakuzu haba mavoha Al Masih mbou vune ngolo mengi ma tambua 
tave-ve. 2:15-16 Vara nami edezu vune ngolo kamaya ma mengi, raka'a va 
Al Masih ziru'u Ruma Hatalla. Ziru'u va douzoho ma wunga lao raka zi 
lelikaina, nami ake vune wou made ma hademu; pala ziru'u douzoho ma 
wunga zi kasalama wea, nami vune ngolo mengi ma wa'a mori ra woko. 
Couku ma wa'una sanggo kancihi rawi ake? 2:17 Nami laina vune mboto 
dou ma kalampa haba razi Ruma Hatalla vune barang-barang landa ra 
lajompa. Zine'e va nahu edezu taho raso, vara nami rakaukai va Ruma 
Hatalla. Ro ndai Ruma Hatalla ma'edana va one nami karonggamu haba 
ede kai ada-ada Al Masih. 


3:1 Savua ake natada vune-vuneta nami maroi weki ndai wali? Atao loa 
ndazi nami maparaluku sura zi roikai ziru'u nggomizoho atao razi 
nggomizoho, vune raparalu va dou-dou makalai? 3:2 Ndai nggomizohoku 
sura roikai va nami, ratunti zei ade nami ro loa zi vade ro zimaloa baca va 
sanikina dou. 3:3 Ndai siazoho naloa eda va one nggomizoho edezu sura 
ratunti va Al Masih, ranggaduna kai ta nami. Sura ede ratunti laina kai 
dawa, pala kai Roh Allah ma mori, lai rauna zi wawo lei, pala zi ade 
manusia. 3:4 Nami nggahi ndedekaimu vara imbi nami zi Ruma Hatalla 
kai ncai Al Masih. 3:5 Nami wati ntaumu alasa au-au zimakatada va one 
nami masanggo kalampa rawi ake, pala Ruma Hatalla ma mbei tenggo ra 
wale ede zi nami. 3:6 Siara ma ndawi nami sanggo zimandazi ada ru'u 
savua rasake ma vou; rasake ma wli weki zi Roh Allah, laina zi hukum 
ratunti. Vara ratunti ede nawa'aku zi madekai, pala Roh Allah ede 
nambeiku mori. 3:7 Aipu wakatu rasake ma wa'a zi madekai ede randawi 
ro pa'a zi wadu, taroa Ruma Hatalla nakalea sambura zi pahu la Musa. 
Taroa-Na nawancuku zese ra ntasana, ndazina bangsa Israel wati sanggona 
ntanda pahu la Musa, konena taroa zi pahu ede wa'ura tampu'u mbora 
wakatu ede. Nggara randawi rasake ma wa'a madekai ede zi kasaha kai 
zese ra ntasa ma ndede na'e, 3:8 tantu randawi rasake rambei va Roh 
Allah, zi kasaha mancewi zese ra ntasa wali. 3:9 Nggara rasake ma 
hukum manusia ede ndede zese ra ntasana, tantu nancewi zese ra ntasa 


wali rasake ma kaloana manusia taho mbali lavo Ruma Hatalla. 3:10 Loa 
zi nggahi va one au ma ntoina zese ra ntasa, wa'ura wati zese ra ntasa 
walina vara ipi zese ra ntasana ma ake. 3:11 Nggara au-au ma wa'u taha 
samporo, ndede zese ra ntasana, tantu au-au ma ederahizi ncewi zese ra 
ntasa wali. 3:12 Vara nami mantau kane'e vune ede, ndazi nami disakaimu 
nuntu ra nggahi vune ede. 3:13 Nami wati vune la Musa ma vonto pahuna 
kai tozu loakuzu bangsa Israel wati edana taroa Ruma mawunga ne'e made 
ro mbora zi pahuna. 3:14 Fiki rakananu siazoho wa'ura pula. Ro sampe 
ainaina ake rau fiki ra kananu siazoho mbuipu pula kai tozu zi wakatu 
siazoho bacana buku-buku mavoha rasake ma ntoi ede. Tozu ede cuma loa 
zihengga, nggara dou nasavuasi lavo Al Masih. 3:15 Ake rau, nabacasi va 
siazoho buku-buku la Musa, tozu ede mbuipu vontona fiki rakananu 
siazoho 3:16 Pala nggara savua-vua dou mai satandona Ruma, tozu ede 
rau zi hengga razi pahu dou ede. 3:17 Ruma ranggahi ta ake edezu Roh. 
Ro tave warakai Roh Ruma, ta ede rau wara horikai weki. 3:18 Ake 
sara'a pahu ndaita wati ravonto va tozu, ro ndaita makatadana zese ra 
ntasana Ruma Isa. Ro vara ndedena ndai zi rungka ncau, ndazi vune Sia; 
nanaha ntoi ndaita nanaha ndazi zese ra ntasa. Zese ra ntasana ede razi 
Roh, ro Roh ede edezu Ruma. 


4:1 Nami karawikaimu rawi ake vara ncera ra mbura ade Ruma Hatalla. 
Vara ndedena nami wati kompo kananumu. 4:2 Nami wati kanimu 
cara-cara ma rindi zi majakai Nami wati ne'emu karawi kai kuku keko 
atao rungkamu nggahi ra eli Ruma Hatalla. Nami karawi weamu ru'u 
Ruma Hatalla kai ade ma raso vune rakane'e-Na. Vara ndedena, ne'e va 
nami sara'a dou manilai nami kai taho zei ade mpidana. 4:3 Nggara Haba 
Mataho rangoa ra kahaba va nami ede mbui ngge'epu zi daloa ka'ao, ndazi 
dou-dou mawunga lao zimalelimpa ma wati loa ka'ao. 4:4 Berhala 
madavae ma kuasakai dunia ake mavonto fiki ra kananu dou-dou ma wati 
imbi ede. Siara ma tapa-tapana siazoho loakuzu siazoho wati edana taroa 
razi Haba Mataho ede mavoha na'e ra ntoruna Al Masih, edezu gambarana 
Ruma Hatalla. 4:5 Haba rakarongga va nami ede laina haba mavoha ndai 
nami. Haba ede edezu haba mavoha Isa Al Masih; vara Sia edezu Ruma; 


ro madazoho edezu adazohomu vara Sia. 4:6 Ruma Hatalla ma nggahi, 
"Pavuapu razi zei marindi wontu taroa," Ruma Hatalla ede rau ma 
kawontuna taroa ede zei ade ndaita, loakuzu fiki ra kananu ndaita ndazi 
taroa zi loakai ka'ao zese ra ntasa Ruma Hatalla ma kalea zi pahu Al 
Masih. 4:7 Pala ntau ra wara ade maraso ma ntika ede nami wa'amu zi 
weki ndaimu ma wati wara co! ake randawi kai dana. Ade ndedekaina 
tadara va one na'e ra ntoruna kuasa ede wara zi Ruma Hatalla ro laina zi 
nami. 4:8 Nami radei razi sara'a kalompo, pala nami wati rakali hapi. 
Nami mbora akamu, pala wati sampe kompo kananumu. 4:9 Mboto ma 
musu nami, pala nami wati parana ngge'e ndai kese. Ro kone ntuwu nami 
ravoe sampe mabu, pala nami wati mademu. 4:10 Nami ntuwu iumu 
madena Ruma Isa, zi sarumbu nami, loakuzu mori rau-Na natada zi 
sarumbu nami. 4:11 Santoi mori nami, nami ntuwu kadahu va made vara 
Ruma Isa, loakuzu ade ndedekaina mori ra woko Al Masih rau loa 
zikatada zi sarumbu nami ma loa made. 4:12 Ake aona va one zei sarumbu 
nami made mawunga kapodana ade kalampana kuasana, pala nami neo 
ademu va one mori ra woko ma wunga kapoda ade zei sarumbumu. 4:13 
Zi ade Alkitab wara rarenta ake, "Nahu imbi, vara ndedena nahu 
nggahiku." Kai kapoda ade imbi vune ede rau, nami nggahimu vara nami 
imbimu. 4:14 Nami ma'imbi poda va one Ruma Hatalla ma wa'ura kamori 
mbali Ruma Isa, zimakamori mbali nami rau lavo Ruma Isa, ro nawa'aku 
nggomizoho ro nami aka tando-Na. 4:15 Sara'ana ede edezu ziru'u 
pentikai nggomizoho. Vara nanaha mboto dou ma'iu meci ra ca'u va Ruma 
Hatalla, nanaha mboto rau do'a syuku rakarongga zi Ruma Hatalla; ade 
ndedekaina Ruma Hatalla zikazese ra kantasa. 4:16 Vara ndedena nami 
wati kompo kananumu. Konena nami sacara sarumbu kasa wa'ura naha 
iha, pala kai ade mpida nami rakandazi vou zi sanikina ainaina. 4:17 Ro 
susa ma wati ipi ake, zi iu va nami ru'u samporo, zi mambei hasi ru'u nami 
savua mataho ra ntika ma'ipi poda ro ma ederahizi. Taho ra ntika ede 
ncewi na'e poda nggara ntewi kaisi susa ra ncoki ede. 4:18 Vara nami wati 
tio kavaemu lampa rawi ma tada, malaisi ma wati tada. Ma tada nawa'u 
taha samporompa, pala ma wati tada ede ederahizi ngge'empa santoi- 
ntoina. 


5:1 Vara ndai tavadeku nggara uma -- edezu sarumbu -- rangge'ekai va 
ndai zi dunia ake zibongka, Ruma Hatalla nasadiaku ru'u ndaita savua uma 
zi saroga, randawi va ndai Ruma Hatalla ro ma taha santoi-ntoina. 5:2 Zi 
ade uma ma wakatu ake, ndai tawetaku vara ndai ne'e poda ade ngge'e zi 
ade uma ndaita ma zi saroga ede. 5:3 Uma edeku sarumbu ndaita ma vou. 
5:4 Santoi ngge'e ndaita ade uma ma razi dunia ake, ndai tawetaku vara 
tani ru'u va ndai. Laina vara ndai ne'e hori weki zi sarumbu ndai ma razi 
dunia ake, pala vara ndai ne'e kani sarumbu ma razi saroga ede, loakuzu 
sarumbu ndai ma loa made ake zi kuasakai va ma mori. 5:5 Ma sadia wea 
ndai ru'u ede edezu ndai Ruma Hatalla, ro Sia mbeina Roh-Na ziru'u nenti 
va ndaita. 5:6 Vara ndedena ade nami ma'iu ncauku tenggona. Nami ma 
vadeku va one santoi nami mbuipu ngge'emu zei sarumbu nami ake, nami 
zo'o razi uma zi ngge'ekai va nami lavo Ruma. 5:7 Vara nami morimu kai 
dasa imbimu zi Al Masih, laina kai dasa au zi loa eda, 5:8 vara ndedena 
nami lembo ade. Nami ncewi ca'upu hori weki razi sarumbu nami ake, 
loakuzu loa ngge'e sama lavo Ruma. 5:9 Vara ndedena nami ma'usaha 
poda-poda zi kasanakai ade-Na, nataho wakatu nami mbuipu wara zi uma 
nami ta ake, atao rau ta aka. 5:10 Vara pasti ndai sara'a zi wa'a satando 
aka pengadila Al Masih, ro cua-cua zimaraka ufa mancihi ncao lavo 
rarawina zi dunia ake -- rawi mataho atao rawi maiha. 5:11 Nami 
mavadeku au aona dahu zi Ruma; vara ndedena nami usaha zi ka'imbi kai 
dou mavoha weki nami. Ruma Hatalla napataku nami sazei-zeina, ro ne'e 
va nahu nggomizoho rau patamu nami zei ade raumu. 5:12 Kai ake nami 
wati rahomu loakuzu nggomizoho roimu weki nami. Nami cuma mbei 
savua alasana ma taho ru'umu zi kabanggakaimu zi nami, loakuzu vade va 
nggomizoho vuneku nggomizoho pavuamu cambe zi dou-dou ma kapenti 
pahu dou ro laina tave'ana. 5:13 Nggara nami poda wa'ura tada ringu, ede 
edezu ru'u zi kapentikai Ruma Hatalla. Ro nggara nami natada wati ringu, 
ede ru'u pentikai nggomizoho. 5:14 Meci ra ca'u Al Masih ma kuasakai 
nami; ro nami makawara weki va one nggara savua dou wa'ura made ru'u 
samenana dou, ndazi ede aona va one samenana dou wa'ura made. 5:15 Al 
Masih made ziru'u sara'a dou, loakuzu dou-dou ma mori, watizu mori 
ziru'u weki ndaina, malaisi ziru'u Al Masih ma wa'ura made ro kamori 


mbali va zi kapentikai siazoho. 5:16 Vara ndedena, nami wati walizu 
nilaimu dou kai taka manusia. Nami parana romo nilaimu Al Masih ta 
manusia kaina, pala ake watizu. 5:17 Dou ma wa'ura savua lavo Al Masih, 
ndazi manusia vou poda. Ma ntoi watizu wara walina -- sara'ana wa'ura 
ndazi vou. 5:18 Sara'ana ede rakarawi va Ruma Hatalla. Kai ncai Al 
Masih Ruma Hatalla ndawina dame ndaita lavo Ruma Hatalla, edempara 
imbikaina ndaita taki ra puta ede ru'u damekai dou makalai lavo Ruma 
Hatalla. 5:19 Nami mangoa ra kahaba va one kai ncai Al Masih, Ruma 
Hatalla ndawina dame manusia lavo weki ndai-Na. Ruma Hatalla 
karawina ede kai wati rekena ncara ra kancaru rakarawi va manusia zi 
weki ndai-Na. Ro nami wa'ura kau va Ruma Hatalla zimangoa ra kahaba 
haba ede. 5:20 Ndazi nami edezu dou-dou ranggadu va Al Masih. Kai ncai 
nami ndai Ruma Hatalla karonggana ranggahi-Na. Kai ngara Al Masih, 
nami maraho poda-poda, tarimapu rambei va Ruma Hatalla ma kaloana 
nggomizoho taho mbali lavo Sia. 5:21 Al Masih wati wara dosana, pala 
Ruma Hatalla ndawina Sia matanggu dosa ndaita, loakuzu ndaita ndazi 
ncihi ra raso zi tando Ruma Hatalla zi ade Al Masih. 


6:1 Vara nami karawi sama-sama lavo Ruma Hatalla, ndazi nami maraho 
poda, aina kasia-sia va nggomizoho tahona ade Ruma Hatalla ede. 6:2 
Ade Alkitab, nggahi Ruma Hatalla, "Zi wakatu rakane'ekai, Nahu wa'ura 
ringaku nggomi, ro zi ainaina salamakai, Nahu wa'ura bantuku nggomi." 
Kawara katahopu, wakatu akeku rakane'ekai ede. Wakatu akeku ainaina zi 
salamakai! 6:3 Nami wati ne'emu rakarawi va nami zi kancara wea. Vara 
ndedena nami ma'usaha wati mbei alasa kone zi savua dou rau zimakarawi 
lampa rawi ede. 6:4 Pala ndake, ade sara'a lampa rawi, nami matei 
katadaku va one nami edezu ada-ada Ruma Hatalla. Vara, samenana pahu 
manggonggi wa'ura iu va nami kai saba: 6:5 nami rakancoki, rabui, ro 
rakalembi va dou; nami karawi kapodamu, ntuwu wati maru ro ntuwu rau 
dantaumu zi ade ngaha ra nono. 6:6 Kai karawimu marela, maloa timba ra 
lemba, saba ro taho ade nami matei katadana va one nami edezu ada Ruma 
Hatalla. Ro kai wt'i weki zi bantu va Roh Allah, ro kai meci ra ca'u ma 
nira ade, 6:7 ro kai ngoa ra kahaba haba ma ramai ta Ruma Hatalla ro kai 


kuasa Ruma Hatalla, nami matei katadaku va one nami ake edezu ada-ada 
Ruma Hatalla. Nami manentiku zirakane'e Ruma Hatalla kai zaha nami zi 
deikai atao zi sandakakai weki. 6:8 Nami zi horoma, pala zi katuna ra 
kavawa rau, zi roi, ro zi fitina rau. Kone rombo nami, nami wiikai va dou 
cowa. 6:9 Nami wīi'ikai va dou wati mbouna, pala nami pata sara'a va dou. 
Kacaina nami made, pala nami mbuipu mori. Kone nami rakancoki, nami 
wati mademu. 6:10 Konena ade nami zi kasusa wea, pala nami ngge'empa 
zihi ade ncau. Nami tada ncoki mori, pala nami wa'ura ndawimu mboto 
dou ndazi ntau ra wara. Zi'edamu nami wati ntaumu au-au, pala 
sapodakaina nami mantau sara'a mena. 6:11 Cina ra angi rameci ra ca'u va 
nahu zi Korintus! Nami wa'ura nggahi ntirimu zi nggomizoho. Sara'a isi 
ade nami wa'ura ngoa va nami. 6:12 Nami wati vontomu ade ziru'u 
nggomizoho, nggomizohompa ma vonto ade ziru'u va nami. 6:13 Ake, 
co'opu nahu manuntu ra nggahi vune santika zi ana-ana ndai nahu. Hengga 
raupu ademu ziru'u nami. 6:14 Aina ne'emu rewo lavo dou-dou ma wati 
imbi zi Ruma Isa; ede wati ncihi ncaona. Vuneku loana mataho campo 
lavo ma'iha! Wati lu'u va aka taroa campo lavo marindi. 6:15 Wati lu'u va 
aka Al Masih ako angi lavo Ibilis. Auku samana dou ela Al Masih lavo 
dou malaina ela Al Masih. 6:16 Auku campona Bait Allah lavo uma 
berhala? Ndai ake Bait Allah, edezu Ruma Hatalla ma mori. Ndai Ruma 
Hatalla manggahi, "Nahu zimangge'e zi woha siazoho, ro mori sama lavo 
siazoho. Nahu zimandazi Ruma Hatalla siazoho, ro siazoho zimandazi 
ela-Ku. 6:17 Vara ndedena, tu'u wi'ipu dou-dou ma wati pata Ruma 
Hatalla ede, ro kalaipu wekimu razi siazoho. Ai to'ina campomu lavo ma 
najis, ndazi Nahu zi matarima nggomi. 6:18 Nahu zimandazi Amamu, ro 
nggomi zimandazi ana-ana Nahu, ndedeku nggahi Ruma Ma Wancu na'e 
Kuasa." 


7:1 Cina ra angi meciku! Sara'a rasake ede ziru'u ndaita. Vara ndedena 
pavuaku ndai karaso weki razi samenana ma kasampu nawa rasarumbu 
ndaita. Pavuaku ndai dahuta zi Ruma Hatalla, loakuzu ndai morimpa ziru'u 
Sia kai sampuruna. 7:2 Weha aopu nami zei ademu. Nami wati ncaramu 
kone zi savua dou rau, ro watipu parana warana dou rakarugi va nami. 


Nami watipu parana weha laba razi cou-cou rau. 7:3 Nggahi ndedekai 
nahu, laina zi kancarakaiku nggomizoho. Vara, vune rawa'u nggahi va 
nahu ntoina, nami wancuku meci ra ca'u nggomizoho, ro ndaita edezu 
lenga sama mori sama made. 7:4 Nahu ka'imbi poda zi nggomizoho. 
Malahan nahu wancuku bangga podaku zi nggomizoho! Konena mboto 
susa ra ncoki iu va nami, ade nahu wancuku sanana vara nggomizoho. 
Nahu wancuku neo adeku! 7:5 Aipu nami rongga zi Makedonia rau, nami 
wati kone loamu sanawa. Zisara'a kalompo, nami rakamu ncoki: razi 
kalompo makalai cence ncihi, zei ade ndai ta'tuku dahu. 7:6 Pala syukura, 
Ruma Hatalla nakana'e ncauku ade dou ma kompo kananu, Sia mbeina 
samanga mavou zi nami kai mai la Titus. 7:7 Sanakai ade nami lai mpoana 
vara wa'ura mai la Titus, pala vara sia rau ngoana vuneku neo ade sia vara 
nggomizoho. Sia ngoana zi nami va one nggomizoho wancuku ne'e poda 
ademu eda angi lavo nahu; vara nggomizoho sinci ade zi ruku ra rawimu 
ntoina ro ake relamu horu nahu. Lampa rawi ede maka'ipi neo ade nahu 
wali. 7:8 Konena sura nahu makancoki wea ademu, nahu wati sinci adeku 
tunti sura ede. Poda wakatu eda va nahu va one sura nahu ede 
makandazina ncoki ade nggomizoho -- konena samporo ncoki ademu ede 
-- nahu wara rauja sinci adeku. 7:9 Pala nahu neo adeku ake -- laina vara 
ncoki ade nggomizoho, malaisi vara ncoki ademu ede marungkana ruku ra 
rawimu. Poda ncoki ademu ede savua lampana lavo kane'e Ruma Hatalla. 
Ndazi nami wati karugimu nggomizoho. 7:10 Vara ncoki ade vune ede 
nambeiku rungka ade ma kamaikaina salama. Ro dou wati zimasinci ade 
kai lampa rawi ede. Pala ndakeku, ncoki ade savuampa ncaina lavo kane'e 
manusia nambeiku made. 7:11 Tio kavaepu va nggomizoho auku hasina zi 
nggomizoho va ncoki ade ma savuampa ncaina lavo kane'e Ruma Hatalla! 
Hasina edezu nggomizoho poda-poda usahamu ziru'u kanoakai makovu! 
Nggomizoho ndazi daca'u zi dosa, nggomizoho dahu, nggomizoho lingi 
ade, nggomizoho ndazi samanga, nggomizoho rela hukumna ma ncara! 
Ade samenana masa'ala ake nggomizoho wa'ura katadamu va one 
nggomizoho wati ncaramu. 7:12 Ndazi, kone wa'ura tunti va nahu sura 
ede, nahu tuntiku laina vara dou ma ncara ede. Lai rauna vara dou ma susa 
ra ncoki vara ncara ra kancaru ede. Nahu tuntiku sura ede loakuzu zi tando 


Ruma Hatalla, nggomizoho iu weki va ndai kesemu na'ipiku na'ena 
ra'edamu ziru'u va nami. 7:13 Vara ndedena neo ade nami. Ari mai va neo 
ade, nami ncewi wali neo ademu vara edamu neo ade la Titus; neo adena 
va nggomizoho sara'ana. 7:14 Poda nahu wa'ura kabangga-banggaku 
nggomizoho zi sia. Syukura, nggomizoho wati kamajamu nahu. Samenana 
rawa'u nggahi va nami zi nggomizoho napodaku. Ndede wali au 
rakabangga-bangga va nami mavoha nggomizoho zi la Titus nancihi rau. 
7:15 Ake sia nanaha meci ra ca'una nggomizoho, vara sia kawarana 
vuneku nggomizoho vatumu ngoa ra tei va sia ro vuneku nggomizoho 
tarimamu sia kai horoma ro to'a. 7:16 Nahu wancuku neo adeku, vara 
nggomizoho loa zi imbikai ade samenana lampa rawi. 


8:1 Cina ra angi, ne'e va nami nggomizoho vade rau mavoha vuneku 
tahona Ruma Hatalla zi ela Ruma zi Makedonia. 8:2 Siazoho wa'ura uji 
kai susa ra ncoki ma tani. Pala ade susa ra ncoki ede, siazoho neo adena ro 
wancuku ncera ra mbura adena mbeina bantu ziru'u bantukai dou makalai, 
kone siazoho ncoki poda morina. 8:3 Loa kapasati va nahu va one siazoho 
mbeina savera wa'u siazoho, konede ncewi. Wati wara marakauna. 8:4 
Siazoho raho poda-poda zi nami nggara loasi siazoho vatu bantu mbei piti 
ziru'u ela Ruma Hatalla zi Yudea. 8:5 Siazoho mbeina ma'ipi ncewi 
zirakane'e va nami. Saramba-rambana siazoho zonggo wekina zi Ruma, 
sawa'u va ede zi nami rau, ncihi ncao vune rakane'e va Ruma Hatalla. 8:6 
Vara ndedena nami makau poda la Titus -- ma tampu'una usaha ake -- 
loakuzu sia matuwuna rawi ma taho ake zi ade weki nggomizoho rau. 8:7 
Nggomizoho mangau ade samenana lampa rawi: Nggomizoho mangau 
ade lampa rawi imbimu, ade katadakaimu nggahi ra eli, ade lampa rawi 
loa ra tingi, ade samenana pahu usaha, ro ade meci ra ca'umu zi nami. 
Vara ndedena, tahora nggomizoho rau mangau zi ade usaha ma taho ake. 
8:8 Nahu wati kauku ede kai savua parenta. Pala kai tei katada vuneku 
cahana dou bantuna lenga ra iwana, nahu rau kane'e vade hampa ve meci 
ra ca'umu. 8:9 Vara nggomizoho mavade podaku va one ndaita wancuku 
meci ra ca'u va Isa Al Masih, Ruma ndaita. Sia ntau ra wara, pala Sia 
ndawina weki-Na ndazi ncoki mori ziru'u kapentikai nggomizoho, loakuzu 


kai ncoki mori-Na ede, nggomizoho ndazi ntau ra wara. 8:10 Nggahi va 
nahu, zi hizi ndaina nggomizoho kanggorimu au rawa'u tampu'u va 
nggomizoho mba'ana ma'ulu. Vara nggomizoho ma sarambana makananu 
ro tampu'umu usaha ake. 8:11 Ake pavua rocipu nggomizoho matuwuna 
karawi vera wa'ukaimu. Pavuapu nggomizoho kapoda ade zi makanggori 
usaha ede, vune nggomizoho ntoi rauna kapoda ade maniana. 8:12 Nggara 
nggomizoho rela mbei, ndazi Ruma Hatalla natarimaku rambeimu ede kai 
dasa au ma wara zi ndaimu, laina kai dasa au madawara zi nggomizoho. 
8:13-14 Nahu sama sakali wati wara niaku zimahori dou makalai razi su'u 
ra tundu, ro kataniku nggomizoho. Pala vara nggomizoho wakatu ake ade 
ka'ada'an ncihi mena, ndazi patura nggomizoho zi makancihi dawara 
siazoho. Pea nggara nggomizoho dawaramu, ro siazoho ade ka'ada'an 
ncihi mena, ndazi siazoho zimabantuna nggomizoho. Ade ndedekaina 
zua-zuana sama-sama zi karawi wea. 8:15 Ade Alkitab ratunti, "Dou ma 
mboto raka arujiki, wati ncewina ro dou ma sato'i arujiki wati dancihi." 
8:16 Wancuku syukumu nami zi Ruma Hatalla vara Sia wa'ura kandazina 
la Titus vune caha nami zimabantu nggomizoho! 8:17 Vara la Titus laina 
rela mpoana mbei raraho va nami, pala sia rau nawancuku cahana bantu 
nggomizoho sampe kai ne'e ndaina sia lao zi nggomizoho. 8:18 Ro sia 
nami nggadu raumu cinata ma wancuku zi horoma zi samenana ela Ruma 
vara karawina ngoa ra kahaba Haba Mataho razi Ruma Hatalla. 8:19 Ari 
mai va ede, dou ede wa'ura kazale rau ro katantu va ela-ela Ruma 
zimalenga nami ade lampa ra laokai nami. Vara nami zimalao lampa 
zimakaronggana rasumbanga ede, loakuzu kazese ra kantasakai Ruma ro 
loakuzu eda va nggomizoho va one nami rela bantu. 8:20 Nami majaga 
kapodaku loakuzu aina wara dou ma kancara nami ade lampa rawi 
karonggakaimu rambei ma na'e ake. 8:21 Nami ne'e karawi rombo laina zi 
tando Ruma mpoa, pala zi tando manusia rau. 8:22 Sama-sama lavo la 
Titus ro cina ta ede, nami nggadu raumu savua cina walita ma kalai. 
Wa'ura uji va nami sia pila-pila kali ro poda sia naca'u bantu. Ro ake, sia 
na'ipiku ne'ena bantu nggomizoho vara sia nantau ne'e ma na'e zi 
nggomizoho. 8:23 Mavoha la Titus, sia edezu lenga nahu ma karawi lavo 
nahu zimabantu nggomizoho. Ro mavoha cinata zuana ede, ma lao sama 


lavo sia, siazoho edezu dou-dou ranggadu va ela-ela Ruma ro mandazi 
banggakai va Al Masih. 8:24 Raho va nami nggomizoho katadapu meci ra 
ca'umu zi siazoho, loakuzu sara'a ela Ruma vade va one nggomizoho 
mameci ra ca'u siazoho ro va one au rakabangga-bangga kai va nami 
mavoha nggomizoho edezu poda. 


9:1 Sapodakaina watizu paralu walina nahu tunti ziru'u nggomizoho 
mavoha rabantukai ma wunga nggadu ziru'u ela Ruma Hatalla zi Yudea. 
9:2 Nahu vade nggomizoho maca'u bantu, ro nahu wa'ura kabangga- 
banggaku nggomizoho zi dou-dou zi Makedonia. Nggahi nahu zi siazoho, 
va one tampu'u mba'ana ma ulu cina ra angi zi Akhaya wa'ura sadia 
zimambei sumbanga. Ro kapoda ade nggomizoho wa'ura nanaha kapoda 
ade sarunde dou zi weki siazoho. 9:3 Ake nahu manggadu la Titus ro 
cinata zuana ede zi nggomizoho loakuzu au rakabangga-bangga va nami 
mavoha nggomizoho aina nggahi mpoa. Ndazi, nggomizoho pavuapu 
wa'ura sadia, vara nggahi nahu zi siazoho va one nggomizoho wa'ura sadia 
ru'u ede. 9:4 Nahu dahu adeku kombisi wara dou-dou Makedonia ma vatu 
sama-sama lavo nahu peade zi wakatu mai nahu zi nggomizoho. Ro 
nggara rakasi va siazoho va one nggomizoho watipu sadiamu, nawancuku 
majamu nami peade, vara wa'ura nggahi va one nami ma'imbi poda zi 
nggomizoho! Ro ndai nggomizoho rau zimamaja rau. 9:5 Vara ndedena iu 
va nahu naparaluku nggadu ulu siazoho ede zi nggomizoho zima'uru 
sumbanga rasake va nggomizoho ede. Karawikai va nahu ede loakuzu 
maisi nahu peade, rambei va nggomizoho ede wa'ura sadia. Ade 
ndedekaina, natada va one rambeimu ede rambei kai sana ade, ro laina kai 
pakasa. 9:6 Kawarapu! Dou ma pari zei sato'i-sato'i zimaweha hasi sato" 
rau. Pala dou ma pari zei mamboto zi maweha hasi ma mboto rau. 9:7 
Sanikina dou pavuaku mbeina vera rela va adena. Aina sia mbema kai 
mbali mbua ade atao kai pakasa, vara Ruma Hatalla nameci ra ca'uku dou 
ma mbei kai sana ade. 9:8 Ruma Hatalla makuasa mbei bareka maremba 
poda ziru'u nggomizoho, loakuzu nggomizoho mantau ncau au raparalu va 
nggomizoho; nggomizoho zi mancewi ru'u karawi mataho ro amal. 9:9 
Ade Alkitab ratunti vune ake mavoha Ruma Hatalla, "Sia nabage-bageku 


ziru'u va dou mancoki mori; Taho ade-Na ma'ederahizi santoi-ntoina." 
9:10 Ruma Hatalla ma sadia wea zei ziru'u dou mapari ro ngaha ra nono 
ziru'u ndaita. Sia rau zimasadia weana ro nakambotoku au rapari va 
nggomizoho, loakuzu hasi ncera ra mbura ademu naha mboto rau. 9:11 
Ade ndedekaina nggomizoho zimancihi ade samenana lampa rawi ndazi 
nggomizoho maloa mbei ncau kai ncera ra mbura ademu. Ro rambeimu 
racengga-cengga va nami, nakandaziku mboto dou marenta tarima kasi zi 
Ruma Hatalla. 9:12 Vara rawi mataho rakarawi va nggomizoho ake laina 
kancihina au ramakura zi ela Ruma Hatalla mpoa, pala zimakandazi rau 
mboto dou matarima kasi zi Ruma Hatalla. 9:13 Ro razi taho ade rakatada 
va nggomizoho ede, mboto dou ela Al Masih zi Yudea zimaroi ra wadina 
Ruma Hatalla vara siazoho edana to'amu zi Haba Mataho mavoha Al 
Masih ra vatu va nggomizoho ede. Siazoho rau roi ra wadina Ruma 
Hatalla, vara nggomizoho wancuku ncera ra mbura ademu zi macengga- 
cengga zi siazoho ro ziru'u samenana dou makalai au ma wara zi ndaimu. 
9:14 Ndazi siazoho zimado'a wea nggomizoho kai iu meci angi vara 
Ruma Hatalla wancuku taho adena zi nggomizoho. 9:15 Pavuaku ndaita 
syukura zi Ruma Hatalla zi au rambei-Na ma wancu heba poda ede. 


10:1 Ake nahu, la Paulus, wara ne'eku nggahi zi nggomizoho. Nahu ake, 
ranggahi dou, mapu nggahi ra eli nggara kancao tandosi lavo nggomizoho, 
pala disa nggara zo'osi. Vara mapu nggahi ra eli ro taho ade Al Masih, 
10:2 nahu karaho poda-podaku aina ndawi nahu pakasaku zi nggomizoho 
nggara maisi nahu peade. Vara nahu wa'ura niaku zimakapoda rawi zi 
dou-dou ma nggahi va one nami karawi kai kane'e dunia kai. 10:3 Nami 
poda romo mbuipu morimu zi ade dunia, pala nami wati usaha kapodamu 
ade kai dasa ne'e dunia. 10:4 Zaha ra zano rakani va nami zi ade usaha 
kapoda ade nami laina zaha dunia ake, pala zaha ra zano Ruma Hatalla ma 
ntau kuasa. Kai zaha ra zano ede nami kalelimu matapana; tulekai va nami 
cence ncihi 10:5 ro ncorakaimu bente sombo ratu'u zimadaca'u ro loa ra 
tingi mavoha Ruma Hatalla. Taha va nami fiki ra kananu dou-dou ro 
ndawimu siazoho oko ro dahu zi Al Masih. 10:6 Ro nggara nggomizoho 
wa'ura to'a poda, nami sadia zimahukum sara'a dou ma wati to'a. 10:7 


Pavuapu nggomizoho kawara weki zi ka'ada'an sapodakaina. Nggara 
savua-vua dou imbi poda va one sia ntau Al Masih, pavuaku sia kawarana 
zi weki ndaina ro kawara weki va one nami rau ntau Al Masih vune sia. 
10:8 Nahu wati majaku nggara nahu ncewi mboto kabangga-bangga kuasa 
rawa'u mbei va Ruma zi nami, vara kuasa ede rambei zi katu'ukai 
nggomizoho, laina zi zumbakai. 10:9 Nahu wati ne'eku nggomizoho iumu 
va one nahu makadahu nggomizoho kai sura-sura nahu. 10:10 Nggahi 
dou, "Sura-sura la Paulus ede na'ipiku ngahana ro nawibawa, pala nggara 
ndai sia wara zi woha ndai, wekina mapu ro nggahi ra elina wati ntau ao 
au-au!" 10:11 Dou ma vune ede pavuaku kawarana weki va one nggara 
nami wara zi woha nggomizoho, karawi nami ncihi poda vune au ratunti 
va nami ade sura-sura nami. 10:12 Tantu nami wati disamu ntewi kai atao 
wi'i weki nami sama vune lavo dou-dou ma wi'i wekina ese. Nawancuku 
sampulana siazoho! Siazoho ndawina taka ndaina ro kaco'i weki ndaina 
kai taka ede. 10:13 Nami wati ndedena. Nggara nami makabangga-bangga 
weki, nami wati kalalomu hampa. Nami ngge'e zi ade hampa-hampa dana 
ra rasa karawi kai rawa'u katantu va Ruma Hatalla ru'u nami. Ro 
nggomizoho lu'u zi ade dana ra rasa ede. 10:14 Ndazi, wakatu mai lamba 
va nami nggomizoho ro wa'a Haba Mataho mavoha Al Masih ru'u 
nggomizoho, nami sapoda-podakaina wati losamu razi kahampa dana ra 
rasa karawikai nami. 10:15 Nami wati roimu weki zi karawi dou makalai 
ma wara ari mai va rakahampa rakatantukai va Ruma Hatalla ru'u nami. 
Ndede wali nami ngge'empa ade kahampa rakatantu kai va Ruma Hatalla 
ru'u nami ro mane'e to'i nggomizoho naha imbi zi Al Masih, loakuzu 
karawi va nami rawi ma ncewi na'e zi woha nggomizoho. 10:16 Ade 
ndedekaina nami maloa ngoa kahaba rau Haba Mataho ede zi dana ra rasa 
makalai kai wati pavua kana'e-na'e weki zi rakarawi rawa'u karawi zi dana 
ra rasa karawikai va dou makalai. 10:17 Ade Alkitab ratunti, "Dou ma 
ne'e kabangga-banggakai au-au, pavuaku kabangga-bangga zi au rawa'u 
karawi va Ruma." 10:18 Vara dou raroi edezu dou ziroi va Ruma, laina 
dou ma roi weki ndaina. 


11:1 Kau to'ipu nahu ruku ra rawi sampula sato'i. Loa kandede kan? 11:2 


Nahu lingi adeku zi nggomizoho, vune ndai Ruma Hatalla malingi ade rau 
zi nggomizoho. Nggomizoho vune dou siwe sampela ma mbuipu raso 
rawa'u sake va nahu zikanika lavo savua rahi, edezu Al Masih. 11:3 Pala 
nahu dahu adeku fiki ra kananumu voha va goda zimawati to'a wali zi Al 
Masih, sama vune la Hawa ntoina hina va goda rau vara tipu va sawa. 
11:4 Vara nggomizoho sanampa ade tarimamu dou ma mai zi 
nggomizoho ro matei mavoha Isa ma kalai -- laina Ruma Isa rakapata va 
nami zi nggomizoho. Ro nggomizoho rau mane'e tarima ao roh ro Haba 
Mataho "ma wati sama lavo Roh Allah ro Haba Mataho rawa'u tarima va 
nggomizoho razi nami. 11:5 Nahu wati iu podaku ncewi awa razi 
"rasu-rasu" ma wancu heba ede! 11:6 Kombisi nahu wati ipi loaku nuntu 
ra nggahi, pala mavoha loa ra tingi, nahu laina dou masampula. Ede wa'ura 
bukuti va nami zi nggomizoho ade samenana lampa rawi. 11:7 Zi wakatu 
ngoa ra kahaba va nahu Haba Mataho razi Ruma Hatalla zi nggomizoho, 
nahu wati rahoku zi nggomizoho zi macola wea nahu kone sato'i rau, ro 
ade ndedekaina nahu kavawaku weki. Karawikai va nahu ede zi 
kazesekaiku nggomizoho. Savua ede ncara nahu zi nggomizoho? 11:8 Zi 
wakatu karawi wea va nahu nggomizoho, nahu cola wea va ela-ela Ruma 
makalai. Loa zi nggahi nahu makarugina ela-ela Ruma ede loakuzu 
bantuku nggomizoho. 11:9 Nggara zi wakatu ede nahu wara madancihiku, 
nahu watipu parana kasusa kone savua dou rau razi nggomizoho. Sara'a zi 
paralu va nahu sadia wea va cina ra angi ma mai razi Makedonia. Nahu 
masandaka kataho-taho loakuzu nahu wati kasusaku nggomizoho ade 
samenana lampa rawi, ro nahu sandaka ncauku loakuzu ede ngge'empa 
ndendena. 11:10 Banggakai nahu ake wati loa zi fura tave-ve rau zi sara'a 
dana ra rasa Akhaya, vara rangoa ra tei va Al Masih ma ncihi wara zi 
nahu. 11:11 Vavau nggahi ndedekai nahu? Savua vara nahu wati meci ra 
ca'uku nggomizoho? Ruma Hatalla navade nahu mameci ra ca'u 
nggomizoho! 11:12 Au rakarawi va nahu ake zi karawi ncau va nahu 
loakuzu "rasu-rasu" ma kalai ede wati ntau alasana zi kana'e-na'ekai weki 
ro nggahi va one siazoho karawi vune nami. 11:13 Dou-dou vune ede 
edezu rasu-rasu palasu. Siazoho edezu dou-dou makarawi tipu dou 
mawa'a pahu kai rasu-rasu Al Masih. 11:14 Wati mborakai aka siazoho 


karawi kandedena, vara ndai Ibilis wa'ana pahu kai mala'eka taroa! 11:15 
Ndazi wati zi mborakai aka rau nggara dou-dou makarawi wea Ibilis 
wa'ana pahu kai dou-dou ma karawi wea kane'e va Ruma Hatalla. 
Cumpukaina siazoho rau zimatarima cepekaina ma ncihi ncao lavo 
samenana karawi siazoho. 11:16 Nahu manggahi mboda sakali wali: Aina 
sampe wara ma wi'ikai nahu sampula. Pala nggara nggomizoho wi'ikaimu 
nahu ndede, kau to'pu nahu ma sampula ake kabangga rau weki sato'i. 
11:17 Ta awa ake nahu zimapehena zi banggakai nahu, pala laina Ruma 
ma kau nahu nggahi ede. Ade lampa rawi ake nahu poda-poda nuntuku 
vune dou masampula. 11:18 Mboto romo dou ma kabangga-bangga lampa 
rawi-lampa rawi dunia, ndazi nahu kane'e kabangga-bangga weki rau. 
11:19 Nggomizoho kai sana ade saba zi dou ma sampula, vara 
nggomizoho iumu weki ipi loa! 11:20 Nggomizoho maco'ompa nggara 
dou maka'adana nggomizoho, atao makaro kampoi ro maweha laba zi 
nggomizoho, atao ma'iu weki ncewi ese razi nggomizoho ro nadisa topa 
nggomizoho. 11:21 Nahu maja mangaku va one nami wancuku mapu 
zimakarawi vune ede. Pala au ma dou makalai disana banggakai, nahu disa 
rau! (Nahu kanuntu vune dou masampula.) 11:22 Savua dou Ibrani 
siazoho? Nahu rau dou Ibrani. Nadou Israel siazoho? Nahu rau dou Israel. 
Londo ra mai la Ibrahim siazoho? Nahu rau ndede! 11:23 Dou-dou 
makarawi wea Al Masihsi siazoho? Ziringasi vune nahu wa'ura mbora aka, 
pala nahu ake dou makarawi wea ma ncewi taho ntewi kaisi lavo siazoho 
sara'ana! Nahu karawi ncewi kapoda ade, nahu ncewi ntuwu rakalu'u ade 
uma bui, nahu ncewi mboto rakancoki ro ntuwu ne'era made. 11:24 Wa'ura 
lima kali nahu kancoki va dou Yahudi ravoe kai cambo tolumpuru ciwi 
kali. 11:25 Tolu kali nahu racambo va dou-dou Roma; parana nahu rau 
ratova kai wadu. Tolu kali nahu iuku mimi kapa zi moti, ro sakali nahu 
karenteku zi moti salama zua mpuru upa jam ntoina. 11:26 Ntuwu poda 
nahu ade lampa ra laoku hina va bahaya: bahaya mbere, bahaya parampo, 
bahaya razi dou Yahudi ro razi dou laina Yahudi, bahaya ade kota, bahaya 
ari mai va kota, bahaya zi moti ro bahaya-bahaya razi dou-dou ma katada 
wekina kai cina ra angi ela Al Masih, sapodakaina laina. 11:27 Nahu 
kambohoku howi kampokaku peke ro karawi satenga made; ntuwu wati 


maruku, wati ngaha, wati nono, ntuwu darereku ade ka'ada'ana hizo, kai iu 
vusi vara kura kani ra lombo ro wati ntauku hizi ngge'ekai. 11:28 Ari mai 
va sara'ana ede, sanikina ainaina nahu darura ade rauku zi ka'ada'ana sara'a 
ela Ruma. 11:29 Nawarasi ma rome nahu rauku vatu iu rome. Nawarasi 
ma mabu zi ade dosa, nalelo ade nahu. 11:30 Nggara nahu pavua 
banggakai au-au, ndazi nahu bangga zi lampa rawi ade lampa rawi ma 
katadana mapu ra rome nahu. 11:31 Ruma Hatalla, Ama va Ruma Isa 
navade va one nahu wati cowaku. Zese ra ntasa ngara-Na santoi-ntoina. 
11:32 Wakatu nahu waraku zi Damsyik, gubernu ma kuasa zi hizi ede 
raparenta va Sangaji Aretas, kauna tentara jaga ncai lawa kota ede 
zimawa'u nahu. 11:33 Pala kai savua garanji nahu ra'oro ca'awa tasavua 
karombo zi zindi kota. Ndedeku nahu horikaiku weki razi rima gubernu 
ede. 


12:1 lo romo wati wara ncewina zi kabangga-banggakai weki, pala nahu 
kane'e rau kabangga weki kai lampa rawi ratei va Ruma zi nahu ade 
wahyu atao raka eda rakatada va Ruma. 12:2 Nahu pataku savua dou ela 
Al Masih sampuru upa mba'a ma uluna rahanta zi hizi ma ese poda zi 
saroga. (Nahu wati vadeku savua sarumbuna poda-poda rahanta atao ede 
cuma savua ra'eda rakatada va Ruma -- Ruma Hatalla mpoampa ma 
vadena.) 12:3-4 Nahu manggahi mboda sakali wali; Nahu kavade va one 
dou ake rahanta kalu'u zi Firdaus. (Nahu watija vadeku savua sarumbuna 
poda-poda rahanta atao ede cuma ra'eda rakatada va Ruma mpoampa -- 
Ruma Hatalla mpoampa ma vadena.) Ta aka dou ede ringana lampa 
rawi-lampa rawi ma wati loa zi nuntu va manusia ro wati rakau manusia 
zimapehena. 12:5 Mavoha dou edeku zi ne'e kabangga-bangga va nahu, 
laina mavoha weki ndai nahu. Mavoha weki nahu, cuma lampa rawi-lampa 
rawi ma tei mapu ra rome nahu edempa, zi ne'e kabangga-bangga va nahu. 
12:6 Pai ne'esi va nahu rau kabangga-bangga au-au, nahu wati ne'eku ndazi 
dou viko vako manggahi kabangga-bangga weki cowa; nahu zi manggahi 
ma poda. Pala nahu kapi ade, loakuzu wati wara dou ma kacai nahu 
ncewi zi au rawa'u eda va sia rakarawi va nahu atao rawa'u ringa va sia 
nggahi nahu. 12:7 Pala loakuzu nahu aina ipi sombo vara ra'eda 


rakarongga va Ruma ma heba poda ede, nahu rambema supu zi 
sarumbuku ma ndazi ncai Ibilis. Supu ede rambeina zimavoe nahu loakuzu 
nahu wati ndazi sombo. 12:8 Tolu kali nahu do'a zi Ruma loakuzu supu 
ede mborana razi nahu. 12:9 Pala cambe va Ruma, "Anugera rambei va 
Nahu zi nggomi wa'ura ncihi ziru'umu; vara kuasa-Ku nawancuku 
tenggona nggara nggomi ede ade ka'ada'ana mapu ra rome." Vara ndedena 
nahu ncewi neo adeku bangga kai mapu ra romeku, vara romesi nahu, 
ndazi zi wakatu edera iu va nahu Al Masih masandaka nahu kai tenggo ra 
wale-Na. 12:10 Ndazi nahu neo adeku kai mapu ra romeku, nahu neo 
adeku nggara vara Al Masih nahu zi fitina, nahu iuku susa, zi fou-fou ro 
nahu iuku ncoki ra susa. Vara nggara nahu rome, ndazi zi wakatu edeku 
tenggo nahu. 12:11 Poda nahu ruku ra rawiku vune dou masampula -- pala 
nggomizoho marandawi nahu ndazi ndede. Sapodakaina nggomizohoku 
ma pavua roi nahu. Vara kone nahu wati ntauna one au-au, nahu wati 
zimakoa zi "rasu-rasu" ma heba poda ede! 12:12 Visa ra guna-visa ra 
guna ro lampa rawi maheba poda ro karawi-karawi ma na'e-na'e wa'ura 
katadana kai saba zi nggomizoho zimabukutina va one nahu savua dou 
rasu. 12:13 Zei lampa rawi auku nggomizoho kura ra'uru wea, ntewi kaisi 
lavo ela Ruma ma kalai? Selasi zei lampa rawi akempa: va one nahu wati 
kasusaku nggomizoho zima'ongko nahu. Kangapu weapu nahu zi ncara 
ede! 12:14 Ake wa'ura katolu kalikaina nahu sadia zimamai lamba 
nggomizoho. Ro nahu wati ne'eku kasusa nggomizoho, vara zi ne'e va 
nahu laina au rantau nggomizoho, malaisi wekimu. Vara laina ana ma 
pavua ngupa ngaha ru'u dou matuana, pala dou matuaku mapavua ngupa 
ngaha ziru'u anana. 12:15 Vara ndedena, kai sana ade nahu rela koroba 
samenana au-au ziru'umu, konena weki ndai nahu rau. Nggara nahu ndede 
meci ra ca'uku nggomizoho, savua patu nggomizoho kura meci ra ca'umu 
nahu? 12:16 Nggomizoho satuju va one nahu wati paranaku kasusa 
nggomizoho. Pala wara ma nggahi va one nahu ake kuku keko; va one 
nahu maraka laba razi nggomizoho vara kuku keko nahu. 12:17 Vuneku 
loana! Savua kai ncai dou-dou ranggadu va nahu zi nggomizoho ede nahu 
karoku kanaha zi nggomizoho? 12:18 Nahu wa'ura kauku la Titus lao 
lamba nggomizoho, ro kau va nahu cinata ela Al Masih makalai ede lao 


lavo sia. Savua la Titus wehana kanaha zi nggomizoho? Pala nami zua 
karawikai savuampa ne'e masama ro kalampa kai cara-cara ma sama! 
12:19 Loa ndazi nggomizoho kacaimu nami sandake ra'ai ake wunga 
usahamu zi horukai weki zi nggomizoho? Ncara na'e nggomizoho! Ruma 
Hatalla navade va one samenana ranggahi nami ede edezu vatu rane'e Al 
Masih. Ro samenana rakarawi va nami edezu zimatu'u mori ra woko 
ademu maraso. 12:20 Nahu dahu adeku va one zi wakatu mai lamba va 
nahu nggomizoho peade, nahu rakaku nggomizoho wati vune au rakane'e 
va nahu, ro nggomizoho rakamu nahu wati vune au rakane'e va 
nggomizoho. Ai to'ina peade wara ma ncao, hiana, mbani, makapenti ru'u 
ndaina, mafitina, sazu'u angi, sombo ro kakaco. 12:21 Nahu kadahu 
nggara-nggara wakatu mai nahu peade Ruma Hatalla nakavawaku nahu zi 
tando nggomizoho ro nahu zimanangi vara mboto ade weki nggomizoho 
makarawi dosa ntoina, wati rungkana ro wati denggana karawi ruku ra 
rawi-ruku ra rawi siazoho ma sampu ra nggele, sampu ro wati ncihi 
ncaona. 


13:1 Ake edezu makatolu kalikaina nahu mai lambaku nggomizoho. Ade 
Alkitab ratunti, "Sanikina parakara pavuaku wara zua atao tolu dou sakasi 
zimambei sakasi, ede ampona saha parakara ede." 13:2 Dou-dou zi 
wakatu ntoina wa'ura karawina dosa ro sara'a dou makalaina, wa'ura ngoa 
ra kawara ulu va nahu aipu mai lambaku nggomizoho kazua kalikaina. 
Ake, wunga zo'o nahu lavo nggomizoho, nahu mangoa rakawara mbali va 
one nggara mai walisi nahu, wati kone savua dou ade weki siazoho 
zimahori weki razi hukuma. 13:3 Ndazi nggomizoho zimaraka sara'a 
bukuti rane'e va nggomizoho va one Al Masih poda-poda nuntuna kai ncai 
nahu. Nggara rojosi va Al Masih zi nggomizoho, sia wati rojona kai mapu, 
ndede wali Sia nateiku kuasa-Na zi woha nggomizoho. 13:4 Poda wunga 
wakatu Sia zisalib, Sia mapu, pala ake Sia mori vara Kuasa Ruma Hatalla. 
Nami rau mapu ade mori nami masavua lavo Al Masih, pala nggara ncao 
ntandosi lavo nggomizoho, nami rau tenggo lavo Al Masih vara kuasa 
Ruma Hatalla. 13:5 Uji tiopu va nggomizoho weki ndaimu savua 
nggomizoho poda-poda mori kai dasa imbi zi Al Masih! Pasti nggomizoho 


ma iu weki va one Ruma Isa Al Masih wara zei nggomizoho! -- Lai walina 
nggara nggomizoho wati imbi podamu. 13:6 Ne'e va nahu nggomizoho 
iupu weki va one nami laina dou ma wati taha uji. 13:7 Nami mado'a zi 
Ruma Hatalla raho to'mpa Sia ngawana bantu nggomizoho vaiva 
dakarawimu mancara. Laina zi turu teikai va one nami ake poda loamu 
kalampa taki ra puta, pala loakuzu nggomizoho kalampamu au rakane'e va 
Ruma Hatalla -- co'opu tadana nami mawati wara hasi karawi, wati 
vunena! 13:8 Vara nami wati loamu karawi au-au ma wati ncihi ncao kai 
ma poda ncihi, nami pavua vatu ma ncihi. 13:9 Nami neo ademu nggara 
nami mapu ro nggomizoho matenggo. Nami mado'a rau loakuzu 
nggomizoho ndazi sampuruna. 13:10 Vara ndedena nahu tuntiku sura ake 
zi wakatu nahu watipu wara zi woha nggomizoho. Ade ndedekaina, maisi 
nahu peade, watizu rojo ka'ipi va nahu zi nggomizoho kai kani kuasa ra 
mbei va Ruma zi nahu. Kuasa ede rambei zi katu'ukai nggomizoho, laina 
zimakalelina. 13:11 Cumpukaina, cina ra angi, pavuapu nggomizoho neo 
ade, ro usahapu ndazi sampuruna. Tarima aopu samenana ngoa ra tei 
kataho va nahu. Pavuapu nggomizoho savua ade ro mori taho lavo lenga. 
Ruma Hatalla Mawancu meci ra ca'u ro makataho ede zimasama lavona 
nggomizoho. 13:12 Cua salam meci angi kai sama-sama ela Al Masih. 
Samenana ela Ruma Hatalla nggaduna salama zi nggomizoho. 13:13 
Anugera Ruma Isa Al Masih ro meci ra ca'u Ruma Hatalla ro Roh Allah 
mazende ra wa'a nggomizoho sara'ana! 


Galatia 


1:1-3 Cina ra angi ela Ruma zi dana ra rasa Galatia, Nahu, Paulus, ro 
sara'a cina ra angita ela Al Masih ma wara sama lavo nahu, mapamao 
raho-raho to'impa Ruma Hatalla Ama ndaita ro Ruma Isa Al Masih 
mbeina bareka ro taho ra ntai zi nggomizoho. Nahu ndaziku rasu laina kai 
ncai manusia atao vara ra hanta va manusia, malaisi va Ruma Isa Al Masih 
ro Ruma Hatalla Ama ndaita ma wa'ura kamori mbali Sia razi madena. 1:4 
To'a zi rakane'e va Ruma Hatalla Ama ndaita. Al Masih zonggona 
weki-Na ndazi koroba ru'u dosa-dosa ndaita, loakuzu ndai zikasalama razi 
jamana ma davae ake. 1:5 Zese ra ntasa Ruma Hatalla santoi-ntoina! 
Amin. 1:6 Nahu mbora akaku mavoha nggomizoho! Nggomizoho ou va 
Ruma Hatalla vara anugera Al Masih, pala ake nggomizoho ndede rocina 
sakontumu Ruma Hatalla ro vatumu "haba taho" ma kalai ntewi kaisi 
Haba Mataho ma ramai ta Ruma Hatalla. 1:7 Sapodakaina wati wara 
"haba mataho ma kalaina". Cuma wara dou-dou ma ngoa ra kahaba zi 
nggomizoho "haba mataho" mavoha Al Masih rarungka-rungka va 
siazoho ndazina kakacoku nggomizoho. 1:8 Dou ma ngoa ra kahaba 
"haba mataho" ma kalai ari mai va Haba Mataho rawa'u ngoa va nami, 
co'opu sia zihukum va Ruma Hatalla -- konena dou ede ndai nami atao 
mala'eka razi saroga! 1:9 Wa'ura nggahi ulu va nami, ake nahu manggahi 
sakali wali: Dou ma ngoa ra kahaba zi nggomizoho "haba mataho" ma 
kalai ari mai va Haba Mataho rawa'u tarima ao va nggomizoho razi nami, 
dou ede pavuaku zihukum va Ruma Hatalla! 1:10 Savua kai ede tadana 
nahu vune-vuneta ne'e zimangaku va manusia? Wati! Nahu ne'eku 
mangakumpa va Ruma Hatalla. Savua nahu wunga usahaku weha ade 
manusia loakuzu sanakai va dou? Nggara nahu mbuipusi ndede, nahu laina 
ada Al Masih. 1:11 Cina ra angi pavua zi vademu va one Haba Mataho ra 
ngoa ra kahaba va nahu ede wati ramaina ta manusia. 1:12 Nahu wati 
ratarimaku haba ede zi manusia ro wati kone savua dou maratei zi nahu. 
Ndai Ruma Isa Al Masih ma ranggahina isi Haba Mataho ede zi nahu. 
1:13 Tantu nggomizoho wa'ura ringamu mavoha mori ra woko nahu 
ntoina kai savua dou ma agama Yahudi. Nggomizoho mavadeku vune 


veku davaena nahu karawiku zi ela Ruma Hatalla ro vuneku tokuna nahu 
usahaku zimaka'elina. 1:14 Zei lampa rawi kalampaku agama Yahudi, 
nahu nancewiku zi ade weki dou Yahudi mamboto ma sama pangka lavo 
nahu. Nahu wancuku kapoda ade zei lampa rawi-lampa rawi mavoha rawi 
ranginakai zi wa'i ra waro nami. 1:15 Pala vara taho ade Ruma Hatalla, 
Sia kazalena nahu sawatipu nahu ranggana ro ouna nahu zimakarawi wea 
Sia. 1:16 Ruma Hatalla katadana Ana-Na zi nahu loakuzu Haba Mataho 
mavoha Ana-Na loa ngoa ra kahaba va nahu zi dou-dou laina Yahudi. 
Aipu wakatu ede nahu wati laoku kone zi savua dou zi rahokaiku 
zimangoa ra tei kataho nahu. 1:17 Nahu wati lao rauku zi dou-dou zi 
Yerusalem marawa'u ulu ndazi rasu ntewi kaisi nahu. Pala nahu laoku zi 
dana Arab, edempara rata'ede laombali wali aka Damsyik. 1:18 Tolu 
mba'a sawa'u va ede, nahu laoku zi Yerusalem zi patakai angi lavo la 
Petrus. Nahu ngge'e lavo sia sampuru lima naimpa ntoina. 1:19 Nahu wati 
eda angiku lavo rasu-rasu ma kalai, selasi la Yakub, ari Ruma. 1:20 Au 
ratunti va nahu ake ncihi. Ruma Hatalla navadeku va one nahu wati 
cowaku! 1:21 Sawa'u va ede nahu laoku aka dana ra rasa Siria ro Kilikia. 
1:22 Sampe wakatu ede ela-ela Al Masih zi Yudea mbuipu wati patana 
nahu kai ncao ntando. 1:23 Siazoho raringanampa nggahi dou, "Dou ma 
ntoina ma rakancoki nami, ake nangoa ra kahabaku imbi ma ntoina zi 
ne'ena kambora." 1:24 Ndazi siazoho roi ra wadina Ruma Hatalla vara 
nahu. 


2:1 Sampuru upa mba'a sawa'u va ede, nahu lao mbaliku aka Yerusalem 
lavo la Barnabas, ro wa'a la Titus rau. 2:2 Nahu laoku zi Yerusalem vara 
Ruma Hatalla wa'ura katadana zi nahu va one nahu pavuaku lao. Ro 
edakai angi rakalai wa'u lavo dou-dou mana'ekai ta aka, ngoa kavae va 
nahu Haba Mataho rangoa ra kahaba va nahu zi douzoho malaina Yahudi. 
Vara nahu wati ne'eku usaha nahu ntoina ro ma ake, lao ncaumpa. 2:3 La 
Titus, ma lavona nahu, edezu dou Yunani, pala sia wati zi pakasa zimavatu 
atora suna, 2:4 konena wara douzoho ma pavua lampa rawi ede. Siazoho 
edezu dou-dou ma lu'u cili zi ade golonga ndaita ro wa'a pahu kai cinata. 
Siazoho lu'u kai midi-midi zi palitikaina horikai weki mapoda ma wara zi 


ndaita vara ndai savua lavo Ruma Isa Al Masih. Siazoho nane'e kambali 
ndaita zi ka'ada'an ma sarambakama kai ada, 2:5 pala nami wati okomu zi 
siazoho kone sato", vara nami mane'e sandaka loakuzu Haba Mataho ede 
ngge'empa asalina zi ru'u va nggomizoho. 2:6 Konena ndede, wati wara 
lampa rawi-lampa rawi mavou ziraho pavua zi nahu va dou-dou rawi'ikai 
dou mana'ekaina -- ru'u nahu wati wara laina nggara siazoho loa atao wati, 
vara Ruma Hatalla wati tiona pahu. 2:7 Pala, douzoho rawi'ikai dou 
mana'e ede namangaku va one Ruma Hatalla wa'ura mbeina taki ra puta zi 
nahu zimangoa ra kahaba Haba Mataho zi dou malaina Yahudi, sama vune 
Sia wa'ura mbeina taki ra puta zi la Petrus zimangoa ra kahaba Haba 
Mataho ede zi dou Yahudi. 2:8 Vara Ruma Hatalla ma mbei zi la Petrus 
tenggo ra wa'u zimandazi rasu dou Yahudi, mbei rauna zi nahu tenggo ra 
wa'u zimandazi rasu dou malaina Yahudi. 2:9 La Yakub, la Petrus, ro la 
Yahya, ma tada ndazi mana'ekai ela Ruma, namangaku va one Ruma 
Hatalla nawa'ura mbei zi nahu taki ra puta rakalai ake. Ndazi siazoho 
japatangana lavo la Barnabas ro nahu kai tanda soba angikai. Edempara 
siazoho ro nami ngawa va one nami zimakarawi zi woha bangsa-bangsa 
ma laina Yahudi, ro siazoho zi woha dou Yahudi. 2:10 Savuampa raho va 
siazoho edezu loakuzu nami ntanda ro eda dou mancoki mori. Ro nahu 
sana adeku karawi lampa rawi ede. 2:11 Wakatu la Petrus maina zi 
Antiokhia, nahu rojo kantiriku sia vara ruku ra rawina mancara. 2:12 
Tampu'u-mpu'una sia doho ngaha samana lavo cina ra angi ma laina 
Yahudi. Pala sawa'u va rongga douzoho ranggadu va la Yakub, sia 
kazo'ona weki razi cina ra angi malaina Yahudi ro watizu ngawa walina 
ngaha sama lavo siazoho, vara nadahu zi douzoho ma ne'e suna sara'a dou. 
2:13 Cina ra angi Yahudi ma kalai rau vatu ruku ra rawi coro-coro vune la 
Petrus, ndazi la Barnabas rau voha va pangaru ruku ra rawi vune siazoho. 
2:14 Ndede eda va nahu ruku ra rawi siazoho wati ncihi ncaona lavo 
lampa rawi mancihi Haba Mataho ede, nggahi nahu zi la Petrus zi tando 
sara'a dou ma wara ta ede, "Nggara nggomi kai dou Yahudi wa'ura mori 
vune dou laina Yahudi, vavauku ake nggomi ne'ekaimu pakasa dou-dou 
makalai mori vune dou Yahudi?" 2:15 Poda vatu rangganakai, nami edezu 
dou Yahudi ro laina "dou laina Yahudi ma dosa." 2:16 Konena ndede 


nami mavade va one dou taho mbali lavo Ruma Hatalla vara imbina zi 
Ruma Isa Al Masih, ro laina vara kalampana hukum Taurat. Ndai nami rau 
imbi zi Ruma Isa Al Masih mpa, loakuzu nami taho mbali lavo Ruma 
Hatalla kai ncai imbi nami ede, laina vara nami kalampamu hukum Taurat. 
Vara kai kalampa hukum Taurat wati kone savua dou rau maloa taho 
mbali lavo Ruma Hatalla. 2:17 Nami usahamu taho mbali lavo Ruma 
Hatalla kai ncai mori savua lavo Al Masih. Pala nggara sawa'ura karawi 
vune ede, palasi nami mbuipu "dou-dou madosa" rau vune douzoho laina 
Yahudi, savua ake aona vara Al Masih ma kandazina nami dosa? Tantu 
wati! 2:18 Nggara tampu'u tu'u mbalisi va nahu hukum Taurat rawa'u 
zumba va nahu, ndazi nahu teiku va one nahu wa'ura ndazi dou masapa 
hukum. 2:19 Pala nahu wa'ura made zi hukum Taurat -- rahade va ndai 
hukum ede -- loakuzu nahu loa mori ru'u Ruma Hatalla. Nahu wa'ura salib 
lavo Al Masih. 2:20 Ake laina nahu wali ma mori, pala Al Masih ma mori 
zei weki nahu. Mori ake ra'tu va nahu edezu mori va imbi zi Ana Ruma 
Hatalla ma meci ra ca'u nahu ro ma wa'ura koroba weki-Na ru'u nahu. 
2:21 Nahu wati wi'ikaiku mozana anugera rambei va Ruma Hatalla. 
Misamparakai salamakai loa zi rakakai to'a zi hukum Taurat, ndazi 
madena Al Masih wati wara onena. 


3:1 Cina ra angi dou-dou Galatia! Nggomizoho nawancuku sampulamu! 
Cou mawa'ura pangaruna nggomizoho? Madena Al Masih zi salib wa'ura 
ngoa kavae poda va nahu kai taho poda zi nggomizoho! 3:2 Ngoapu zi 
nahu savua lampa rawi ake: Savua nggomizoho wa'ura tarima aomu Roh 
Allah vara kalampamu hukum Taurat, atao vara nggomizoho ringamu 
Haba Mataho razi Ruma Hatalla ro imbi zi Al Masih? 3:3 Vavauku 
nggomizoho ipikaimu sampula! Nggomizoho wa'ura tampu'umu mori 
mavou kai Roh Allah, savua ake nggomizoho ma ne'e raka sampuruna kai 
tenggo ra wale ndaimu? 3:4 Savua nabata sara'a rawa'u iu va nggomizoho 
ede? Kaisi batana! 3:5 Ruma Hatalla mbeina Roh-Na zi nggomizoho ro 
kawarana visa ra guna-visa ra guna zi woha nggomizoho. Savua Ruma 
Hatalla karawina ede vara nggomizoho kalampamu hukum Taurat atao 
vara nggomizoho ringamu Haba Mataho ede ro imbi zi Al Masih? 3:6 Ede 


sama vune ratunti ade Alkitab mavoha Ibrahim vune ake, "Ibrahim, imbi zi 
Ruma Hatalla, ro vara imbina ede sia tarima va Ruma Hatalla kai dou ma 
ncihi ro raso zitando Ruma Hatalla." 3:7 Ndazi pavua nggomizoho 
kawaramu weki va one dou ma poda-poda londo ra mai la Ibrahim edezu 
dou-dou ma imbi zi Ruma Hatalla. 3:8 Alkitab wa'ura eda uluna va one 
Ruma Hatalla naloaku kandazi dou-dou laina Yahudi taho mbali lavo 
Ruma Hatalla, nggara siazoho imbina zi Sia. Haba Mataho ede rangoa ulu 
zi la Ibrahim zei sake ake, "Kai ncai nggomi, Ruma Hatalla nambeiku 
bareka zi sara'a ela manusia zi wawo dunia." 3:9 Ibrahim na'imbiku, ndazi 
sia zi mbei bareka. Ndede rau sara'a dou ma imbi, zimbei bareka 
sama-sama lavo Ibrahim. 3:10 Dou-dou ma wi weki zi hukum Taurat, 
sara'ana mori awa mai va va'a va Ruma. Vara ade Alkitab ratunti, "Dou 
ma wati to'a kalampa samenana ratunti ade Buku Hukum Taurat zi va'a va 
Ruma Hatalla!" 3:11 Wati wara kone savua dou rau rakancihi zitando 
Ruma Hatalla vara kalampana hukum Taurat. Lampa rawi ede wa'ura 
katada zei Alkitab, "Cuma dou ma imbi zi Ruma Hatalla mpoampa 
ndazina hubunga lavo Ruma Hatalla ndazi taho mbali, zimamori!" 3:12 
Pala hukum Taurat wati zi dasa imbi. Ade Alkitab ratunti va one dou ma 
kalampa hukum Taurat, zimamori vara hukum ede. 3:13 Pala Al Masih 
hori kalosana ndaita razi va'a va hukum Taurat. Sia karawina ede kai 
co'ona weki-Na hina va va'a vara ndaita. Vara ade Alkitab ratunti, "Dou 
ma made ratero zi ri'i haju nava'a va Ruma." 3:14 Al Masih karawi 
ndedekaina loakuzu bareka rasake va Ruma Hatalla zi la Ibrahim zi mbei 
rau zi dou-dou laina Yahudi. Ade ndedekaina ndai rauta ma imbi zi Ruma 
Hatalla, loa tarima Roh rasake va Ruma Hatalla ede. 3:15 Cina ra angi! 
Tahora nahu makani conto ra'iuku sanai-nai. Nggara dou nandawisi savua 
sake ro sake ede wa'ura kasaha, ndazi wati kone savua dou rau maloa 
kabata rasake ede, atao masala'i au-au zi rasake ede. 3:16 Sake Ruma 
Hatalla randawi va Ruma Hatalla zi ru'u la Ibrahim ro zi ru'u dou londo ra 
mai la Ibrahim. Ade Alkitab wati wara ratunti "ro zi ru'u dou-dou londo ra 
mai la Ibrahim", ma aona mboto dou. Maratunti ta ede edezu "ro zi ru'u 
dou londo ra maimu", aona savua doumpa, edezu Al Masih. 3:17 Zine'e 
nggahi va nahu ta ake edezu ake: sake Ruma Hatalla wa'ura ndawi ro 


kasaha ulu wa'u. Hukum Taurat rambei upa ratu tolu mpuru mba'a sawa'u 
va ede wati loana kambora rakasaha ede ro kambora sake Ruma Hatalla 
ede. 3:18 Vara nggara rambei va Ruma Hatalla nawi'i weki zi hukum 
Taurat, ndazi ede lai walina rambei rasakekai. Justru taho vara Ruma 
Hatalla wa'ura sakena zi la Ibrahim, ndazi Ruma Hatalla mbeikaina ede zi 
sia. 3:19 Nggara ndedesi, zi au mbeikai hukum Taurat? Cambena edezu 
va one hukum ede rasala'i ru'u katada kai rasapa va manusia. Hukum 
Taurat ede zi kani cuma sampe maina savua dou londo ra mai la Ibrahim, 
rapehe ade sake Ruma Hatalla zi la Ibrahim. Hukum Taurat ede karongga 
va mala'eka-mala'eka kai kanina savua manusia. 3:20 Pavua wara zua vae, 
ede ampona paralu kani savua dou makalai. Pala Ruma Hatalla wati 
paraluna dou makalai vara ndai Sia makarawina. 3:21 Savua ede aona va 
one hukum Taurat wati ncihi ncaona lavo rasake Ruma Hatalla? Tantu 
wati! Vara nggara hukum Taurat rambei zimambei mori zi manusia, ndazi 
manusia naloa taho mbali lavo Ruma Hatalla kai ncai hukum Taurat. 3:22 
Pala ade Alkitab ratunti va one samenana ela manusia wara zi ade 
kuasakai va dosa. Vara ndedena, rambei rasake kai dasa imbi zi Ruma Isa 
Al Masih zi mbei zi siazoho ma imbi. 3:23 Sawatipu va raka wakatuna zi 
imbikai zi Al Masih, ndai zi sandaka poda va hukum Taurat; ndai vune 
rakuru sampe katadakai imbi ede. 3:24 Ade ndedekaina, hukum Taurat 
mandazi sandaka ndaita sampe mai Al Masih zimandawi ndai taho mbali 
lavo Ruma Hatalla vara ndaita imbi zi Al Masih. 3:25 Ake, vara wa'ura 
wakatuna manusia loa imbi zi Al Masih, ndazi ndaita wati walizu zi jaga 
va hukum Taurat. 3:26 Vara nggomizoho imbimu zi Isa Al Masih, ndazi 
nggomizoho savua lavo Sia; ro vara ndedena nggomizoho ndazi ana-ana 
Ruma Hatalla. 3:27 Nggomizoho sara'ana wa'ura kasavua kai ngara Al 
Masih, ndazi nggomizoho wa'ura tarimamu zi weki ndai nggomizoho 
tabe'a-tabe'a ndai Al Masih. 3:28 Ade lampa rawi ake watizu wara wali 
laina dou Yahudi ro dou malaina Yahudi, ada ro dou mahoru weki, mone 
ro siwe. Nggomizoho sara'ana savua vara Isa Al Masih. 3:29 Nggara 
nggomizoho ntau Al Masih, ndazi nggomizoho edezu londo ra mai 
Ibrahim. Ro nggomizoho zimatarima au rasake va Ruma Hatalla. 


4:1-2 Pala paralu nahu makapodana: salama dou makapasaka ntau ra wara 
mbuipu to'ina, wara dou ma jaga sia ro ma'uru au razimapentina sampe sia 
raka umuna rakatantukai va amana. Sia zi kaukai karawi sama vune savua 
dou ada, kone sapodakaina sia mantau zi samenana ntau ra wara ede. 4:3 
Ndede rau lavo ndaita: Salama ndai watipu na'e, ndai ka'ada va roh-roh ma 
kuasakai dunia ake. 4:4 Pala zi wakatu ma ncihi ncao, Ruma Hatalla 
nggaduna Ana-Na zi dunia. Ana-Na ede ranggana va savua dou siwe ro 
mori zi ade kuasakai va hukum Taurat. 4:5 Ade ndedekama Sia hori 
kalosana dou-dou ma mori zi ade kuasakai va hukum Taurat; loakuzu ndai 
rau loa ndazi ana-ana Ruma Hatalla. 4:6 Vara nggomizoho edezu ana-ana 
Ruma Hatalla, Ruma Hatalla kauna Roh Ana-Na lu'u ta zei ade 
nggomizoho ro ade nahu, edezu Roh ma renta, "Ama, io Amaku." 4:7 
Ndazi, nggomizoho lai walina ada, malaisi ana. Ro vara nggomizoho Ana 
Ruma Hatalla, ndazi Ruma Hatalla zimambei zi nggomi samenana au-au 
rasadia-Na zi ru'u anazoho-Na. 4:8 Ntoina nggomizoho wati patamu 
Ruma Hatalla, va ndedena nggomizoho raka'ada va kuasa-kuasa rawi'ikai 
ruma, pala sapodakaina laina Ruma Hatalla. 4:9 Pala ake nggomizoho 
mapataku Ruma Hatalla, atao mancihi poda wali, Ruma Hatalla napataku 
nggomizoho. Vavauku nggomizoho ne'emu mbali wali zi roh-roh dunia 
ake, ma mapu ro mancoki mori? Vavauku nggomizoho ne'e kaimu ka'ada 
wali va roh-roh ede? 4:10 Nggomizoho makandihaku ainain-ainain 
rakatantukai, wura-wura rakatantukai, ro mba'a-mba'ana rakatantukai. 
4:11 Nahu dahu adeku, ai-aina maki rahompa nahu ru'u nggomizoho lao 
ncaumpa. 4:12 Cina ra angi! Nahu maraho poda loakuzu nggomizoho 
ndazi vune nahu. Vara nahu rau wa'ura ndazi vune nggomizoho. 
Nggomizoho wati wara karawimu ma ncara zi nahu. 4:13 Nggomizoho 
tantu mbuipu kawaramu au marakandazina nahu aipu sarambana ngoa ra 
kahaba Haba Mataho ede zi nggomizoho. Ndazikaina edezu vara nahu 
mavu supu. 4:14 Zi wakatu ede nggomizoho wati iumu ni" zi nahu, konena 
ka'ada'ana sarumbu nahu edezu coba'a ma na'e zi ru'umu. Nggomizoho 
matarimaku nahu vune tarima aomu mala'eka Ruma Hatalla atao vune 
tarima aomu ndai Ruma Isa Al Masih. 4:15 Nggomizoho neo poda ademu 
zi wakatu ede. Pala ake, tavera neo poda ademu ede? Nahu kavade vara 


wakatu ede nggomizoho marela cingga isi mada ndaimu zimbeikaimu zi 
nahu, nggara ede loasi zi karawi. 4:16 Savua nggomizoho ake wa'ura 
wi'ikaimu nahu kai musumu, vara nahu katadaku ma ncihi zi nggomizoho? 
4:17 Douzoho ma kalai ede kai kapoda ade ngupana nggomizoho, pala ma 
siazoho wati tahona. Siazoho cuma ne'ena kakompo ndapo angi 
nggomizoho lavo nami, loakuzu nggomizoho vatumu siazoho kai kapoda 
ade. 4:18 Nataho romo zi kapoda kai ade zei lampa rawi ma taho, sura 
ndede ncauna ro aina cuma nggara wara nahu sama-sama lavo 
nggomizoho. 4:19 Ana-ana rameciku! Nahu wakatu ake susa ra ncoki wali 
vara nggomizoho. Nahu susa ra ncokiku vune ina masusa ra ncoki wunga 
wakatu ngganana ana. Nahu zimasusa ra ncoki ncau, nggara tabe'a Al 
Masih watipu nconggena zi wekimu! 4:20 Nahu ne'e poda adeku wara zi 
woha nggomizoho ake, loakuzu nahu rakaku nuntu zi nggomizoho kai eli 
ma kalai, vara nahu watizu vade ne'e karawi au wali lavo nggomizoho! 
4:21 Cina ra angi ma ne'e mori zi ade kuasakai hukum hukum Taurat, 
kade'epu nggahi nahu! Nahu zimangoa zi nggomizoho auku ma 
sapodakaina ratunti ade Kitab Hukum Musa. 4:22 Ta ede ratunti va one la 
Ibrahim ntau zua ana: Ina va anana ma savua edezu adana, ro ina va anana 
ma savua wali edezu dou maradeka. 4:23 Ana va dou siwe ma ndazi 
adana ede rawarakaina biasa vara kane'e manusia. Pala ana va dou siwe 
ma maradeka, rawarakaina vara rasake va Ruma Hatalla. 4:24 Ake loa zi 
kani kai conto ra ibara. Dou siwe zuana ede edezu ibarata zua rasakekai: 
ma savuana mamai razi Doro Sinai -- edezu la Hajar; anazohona ranggana 
kai ada. 4:25 Ndazi, Hajar edezu Doro Sinai, zi dana Arab. Sia ma ndazi 
tanda kota Yerusalem ro sara'a ela ra douna ma wakatu ake mawa'ura 
ndazi ada. 4:26 Pala Yerusalem ma zi saroga ede edezu Yerusalem 
maradeka, ro siaku ina ndaita. 4:27 Vara ade Alkitab ratunti, "Kazihira 
ademu oe dou siwe mbonggi, ma watipu parana nggana! Kazihi ro kaneora 
ademu oe nggomi ma watipu parana iu pili nggana! Vara dou siwe rawi' 
va rahina zimaraka ncewi mboto ana ntewi kaisi lavo dou siwe ma mori 
lavo rahina." 4:28 Cina ra angi! Ndai nggomizoho edezu ana-ana Ruma 
Hatalla ranggana vara rasake Ruma Hatalla; nggomizoho sama vune 
Ishak. 4:29 Aipu wakatu ede ana ranggana vatu kane'e manusia, kancoki 


hadena ana ranggana vara rakane'e Roh Allah. Ndede rau ake. 4:30 Pala 
auku ratunti ade Alkitab? Ta ede ratunti ndake: "Vaka kalosapu ada siwe 
ede lavo anana, vara ana razi ada siwe ede wati zimandazi dou 
makapasaka ntau ra wara sama-sama lavo ana razi dou siwe maradeka 
ede." 4:31 Ndazi, cina ra angi, ndaita ake laina ana-ana razi ada siwe; ndai 
edezu ana-ana razi dou siwe mahori weki. 


5:1 Ndaita ake wa'ura hori weki, vara Al Masih wa'ura horina ndaita! 
Vara ndedena nenti kaciapu rahorikai wekimu, ro aina ngawa zi ka'ada 
wali. 5:2 Kawarapu, nggara nggomizoho rahomu zisuna, ede aona Al 
Masih wati wara onena zi ru'u va nggomizoho. Ma nggahi ake edezu ndai 
nahu, Paulus. 5:3 Sakali wali ngoa ra kawara va nahu zi dou ma raho zi 
suna, vara sia pavuaku kalampana sara'a hukum Taurat! 5:4 Nggara 
nggomizoho usahamu taho mbali lavo Ruma Hatalla kai hukum Taurat, 
ede aona hubungamu lavo Al Masih wa'ura kompo. Ade ndedekaina 
nggomizoho mori ari mai va rahama Ruma Hatalla. 5:5 Pala ru'u nami, 
raho va nami va one kai bantu va Roh Allah ro kai dasa imbi nami zi Al 
Masih, Ruma Hatalla ma kaloana nami taho lavo Sia. 5:6 Vara nggara 
ndaita wa'ura savua lavo Ruma Isa Al Masih, vatu atao wati vatu atora 
suna wati wara vunena. Ma penti edezu imbi zi Al Masih, ro ede natada 
zei ade meci ra ca'u va ndaita zi dou makalai. 5:7 Ntoina nggomizoho 
ma'usaha kapoda ade kai taho! Ake vavauku nggomizoho wati to'a walimu 
zi kane'e Ruma Hatalla? Cou mawa'ura siwi nggomizoho? 5:8 Pasti ma 
karawi ede laina Ruma Hatalla ma wa'ura ou nggomizoho! 5:9 "Vuha ma 
sato'i zimakateka sara'a muvu rancambu," nggahi dou. 5:10 Konena ndede 
nahu mbuipu imbiku va one nggomizoho wati zimavatu kananu makalai, 
vara ndaita wa'ura savua lavo Al Masih. Ro nahu ka'imbi va one cou-cou 
rau ma kakaco kananumu, zi hukum va Ruma Hatalla. 5:11 Mavoha nahu, 
cina ra angi, vavauku nahu zi musu ncau nggara nahu mbuipu ngoa ra 
kahabaku va one atora suna ede naparaluku? Nggara podasi ngoa ra 
kahaba kandede va nahu, ndazi ngoa ra kahaba va nahu mavoha salib Al 
Masih wati kamaina masa'ala. 5:12 Ncewi tahopu dou-dou ma kakaco 
kananumu ede losa lalo razi ela Ruma! 5:13 Nggomizoho wa'ura ou 


zimandazi dou ma hori weki. Pala aina horikai wekimu ede zi karawi 
ncau-ncaukaimu au rane'e karawi va nggomizoho. Pala ndakeku, 
nggomizoho pavuapu cua meci ra ca'u angi ro cua karawi wea. 5:14 Sara'a 
hukum Taurat wa'ura ziki zei parenta ma savua ake, "Pavuapu 
nggomizoho meci ra ca'umu zi sasamamu manusia vune nggomizoho meci 
ra ca'umu weki ndaimu." 5:15 Pala nggara nggomizoho cua musu angi, 
jaga, pea nggomizoho zimasama-sama leli. 5:16 Ne'e va nahu ndake: 
Co'opu Roh Allah mazende ra wa'a nggomizoho ndazina nggomizoho wati 
mori vatu rakane'e tabe'a manusia. 5:17 Vara ne'e manusia wati ncihi 
ncaona lavo ne'e Roh Allah, ro ne'e Roh Allah wati ncihi ncaona lavo ne'e 
manusia. Zua mbua ede cua sakontu angi, ndazina nggomizoho wati loamu 
karawi au rakane'e va nggomizoho. 5:18 Pala nggara Roh Allah mana'ekai 
nggomizoho, ndazi nggomizoho wati kuasakai va hukum Taurat. 5:19 
Ne'e tabe'a manusia tada zei karawi-karawi ma sampu ra nggele, sampu, 
ro wati patuna; 5:20 ade nembana berhala ro ilimu ma iha, ade musukai 
angi, ncao, wu'u, roci mbani, ro kapenti weki ndai, ncengga ra mbi'a ro 
kalompo-kalompo, 5:21 ro hiana ade, kamawu weki, ndiha-ndiha ro 
makalai wali. Zisamenana ede nahu mangoa ra kawara nggomizoho ake 
vune rangoa ra kawara va nahu nggomizoho ntoi rauna, vara dou-dou ma 
karawi lampa rawi vune ede wati zimandazi anggota ela Karaja'an Allah. 
5:22 Pala hasi Roh Allah edezu : meci ra ca'u, zihi ade, taho ra ntai, saba, 
taho ade, kasi ade, patu ra to'a, 5:23 mapu nggahi ra eli, ro taha ade. Wati 
wara hukum Taurat ma kanta lampa rawi-lampa rawi vune ede. 5:24 
Dou-dou ma wa'ura ndazi ntau Ruma Isa Al Masih, dou-dou ede wa'ura 
hadena tabe'a manusiana lavo samenana nawasu ro ne'ena. 5:25 Roh Allah 
wa'ura mbeina zi ndaita mori ma vou: Vara ndedena Sia rau pavuaku 
kuasakaina mori ndaita. 5:26 Ndai wati loata ndazi sombo, ro cua kapili 
ade angi, ro hiana adena zi savua lavo savua dou. 


6:1 Cina ra angi! Nggara savua-savua dou raraka karawina dosa, pavuapu 
nggomizoho ma mori vatu Roh Allah, zanda ra wa'amu dou ede mbali zi 
ncai ma ncihi. Pala nggomizoho pavuapu karawi ede kai nggahi ra eli ma 
ntika, ro sandakapu aina sampe ndai nggomizoho hina va goda rau. 6:2 


Pavuapu nggomizoho cua bantupu angi ade sanggomu ncoki dou, loakuzu 
ade ndedekaina nggomizoho to'a zi parenta Al Masih. 6:3 Nggara 
savua-vua dou kacaina wekina mapenti, sapodakaina wati, dou ede 
nakacowaku weki ndaina. 6:4 Sanikina dou pavua paresa va ndaina savua 
ruku ra rawina taho atao wati. Nggara natahosi, sia loa iu weki banggakai 
rawi ede. Pala sia edera ntewi kai au rakarawi va dou makalai. 6:5 Vara 
cua-cua dou pavua lembana su'u ra tundu ndaina. 6:6 Dou ma tarima ngoa 
ra tei Al Masih, pavuaku cenggana lavo guruna sara'a ma taho ma wara zi 
sia. 6:7 Aina vohakai va tipu. Ruma Hatalla wati loa zi kampa'a-mpa'akai! 
Au rangguza, edeku zi weha hasina. 6:8 Nggara dou ngguzana vatu tabe'a 
manusia kaina, sia zimapoke madekai razi tabe'ana ede. Pala sia 
nangguzasi vatu razende ra wa'a va Roh Allah, sia zimapoke mori 
masapodakaina ro ma'ederahizi ro santoi-ntoina razi Roh Allah. 6:9 Vara 
ndedena, aina ndai ndazi to'i ade karawi lampa rawi ma taho; vara nggara 
ndai wati denggata karawi lampa rawi-lampa rawi ede sakali wakatu 
zipokekai va ndaita hasina. 6:10 Ndazi, salama wara ncama ru'u ndaita, 
pavuaku ndai karawita mataho zi samenana dou, mapenti poda zi cina ra 
angi ndaita ma savua imbi. 6:11 Tio kavaepu wela akena ratunti va ndai 
nahu kai huru ma na'e-na'e. 6:12 Dou-dou ma ne'e ka'ese weki kai lampa 
rawi matada, siazohora ma usaha pakasa nggomizoho vatu atora suna. 
Pala siazoho karawikaina cuma ede loakuzu siazoho wati kancoki va dou 
Yahudi vara salib Al Masih. 6:13 Dou-dou ma vatu atora suna rau wati 
kalampana hukum Taurat. Pala ne'e va siazoho , nggomizoho zi suna, 
loakuzu siazoho roina va one nggomizoho to'akaimu zi atora ede. 6:14 
Pala nahu wati ne'e podaku kabangga zi au-au rau, selasi Ruma ndaita Isa 
Al Masih ma wa'ura made zi salib. Vara ede Sia wa'ura made zisalib, 
ndazi dunia watizu wara aona au-au ru'u va nahu. Ro zi ru'u dunia ake, 
nahu rau vune-vuneta wa'ura made. 6:15 Rasuna atao wati rasuna, ede 
wati pentina. Ma penti edezu ndazi manusia vou. 6:16 Ru'u dou-dou ma 
mori kai nggahi ndedena, ro ndede rau ru'u sara'a ela Ruma Hatalla, nahu 
mapamao zi Ruma Hatalla zimambei taho ra ntai ro rahama-Na. 6:17 
Sawa'u va ede, aina kone savua dou rau makasusa nahu wali, vara zi 
sarumbu nahu wara bukuti-bukutina va one nahu anamori Ruma Isa. 6:18 


Raho-raho to'impa Ruma ndaita Isa Al Masih mbeina bareka ncau zi cina 
ra angi. Amin. 


Efesus 


1:1 Ela Ruma Hatalla zi Efesus, ma to'a zi Ruma Isa Al Masih! 1:2 Nahu, 
Paulus, rasu Ruma Isa Al Masih kai kane'e va Ruma Hatalla, maraho loa 
torimpa Ruma Hatalla Ama ndaita ro Ruma Isa Al Masih mbeina bareka ro 
taho ra ntai zi nggomizoho. 1:3 Zese ra ntasara Ruma Hatalla, Ama Ruma 
ndaita Isa Al Masih! Sia mbeina bareka ndaita kai samenana bareka 
maraso zi ade saroga, vara ndaita savua lavo Al Masih. 1:4 Sawatipu va 
kandazi dunia ake, Ruma Hatalla wa'ura kazalena ndaita kai ncai Al Masih 
kai ne'ena loakuzu ndaita ndazi ntau-Na rakalaina ro wati wara ma'iha 
zitando-Na. Vara meci ra ca'u va Ruma Hatalla, 1:5 ndazi Sia wa'ura 
katantu ulu wa'una va one kai ncai Ruma Al Masih, Sia zimahantana ndaita 
ndazi ana-ana ndai-Na. Ro poda edeku zi ne'e-Na karawi. 1:6 Zese ra 
ntasara Ruma Hatalla ma na'e ra ntoru, vara kai ncai ana-Na ra'ipi meci, 
Sia nawancuku meci ra ca'una ndaita. 1:7 Ndedeku rembana taho ade-Na 
zi ndaita, ndazina ndai zi cola kai ncai mboho ra'a Al Masih, ndai hori va 
Ruma Hatalla, ede aona Sia wa'ura kangampu weana ndai razi dosa-dosa 
ndaita. 1:8 Sia karawikaina ede vara Sia nawancuku meci ra ca'una ndaita, 
ro meci ra ca'una ede mbei-Na ziru'u ndai kai vini va loa timba ra lemba ro 
loa ka'ao. 1:9 Vatu kane'e ndai-Na, Ruma Hatalla ngoana zi ndaita rahasia 
rania-Na; Sia wa'ura nggahina va one nia-Na ede zikanggori kai ncai Al 
Masih. 1:10 Nia ede edezu loakuzu samenana au-au, nataho zi saroga ro 
zi dunia, ndazi savua lavo Al Masih mana'ekaina. Ro lampa rawi ede 
zikanggori va Ruma Hatalla nggara wa'usi raka wakatuna. 1:11 Ruma 
Hatalla karawina samenana au-au kai ne'e-Na ro au ranggahi ndai-Na. 
Ratampu'u aipu sarambana Sia wa'ura kazalena ndaita vara ne'e va Sia 
loakuzu ndaita ndazi ela-Na vara savua lavo Al Masih. 1:12 Co'opu 
ndaita, ma saramba-rambakaina mane'e zi Al Masih, maroi ra wadi Ruma 
Hatalla vara na'e ra ntoru-Na! 1:13 Nggomizoho rau wa'ura ndazi ela 
Ruma Hatalla wakatu ringa va nggomizoho ranggahi va Ruma Hatalla, 
edezu Haba Mataho ma mbei salama zi ru'umu. Nggomizoho ma'imbiku zi 
Ruma Isa Al Masih, vara ndedena Ruma Hatalla mbeina tanda ntau-Na zi 
nggomizoho, edezu Roh-Na rasake-Na. 1:14 Roh edeku zi nenti va one 


ndaita zimatarima au rawa'u sake va Ruma Hatalla zi ela-Na. Ake 
maka'imbi kapodana ndai va one Ruma Hatalla zimahori kalosa ela-Na. 
Zese ra ntasara Ruma Hatalla vara na'e ra ntoru-Na! 1:15 Vara ndedena, 
ra'aipu tampu'u ringa va nahu va one nggomizoho imbi zi Ruma Isa, ro 
nggomizoho meci ra ca'umu sara'a ela Ruma Hatalla, 1:16 nahu wati 
kompo-kompona rentaku tarima kasi zi Ruma Hatalla mavoha 
nggomizoho. Pehe ncau va nahu ngaramu zi wakatu nahu do'aku. 1:17 
Nahu rahoku loakuzu Ruma Hatalla Ruma va Isa Al Masih Ruma ndaita, 
Ama ma zese ra ntasa, mbeina Roh-Na zi nggomizoho. Roh ede 
zimakandazina nggomizoho loa timba ra lemba, ro zimakatadana Ruma 
Hatalla zi nggomizoho ndazina nggomizoho patamu Sia. 1:18 Raho va 
nahu loakuzu Ruma Hatalla henggana fiki ra kananumu loakuzu ndazi 
taroa; loakuzu nggomizoho loamu ka'ao au raloa pamao va nggomizoho 
razi Ruma Hatalla ma ou nggomizoho. Ro loakuzu nggomizoho vademu 
vuneku rembana bareka-bareka ma ntika rasadia va Ruma Hatalla zi ru'u 
ela-Na; 1:19 ro wancuku hebana Ruma Hatalla karawina kai vini va kuasa 
zei ndaita ma imbi. Kuasa Ruma Hatalla ede sama vune kuasa maheba 
poda 1:20 rakani-Na wakatu kamori mbalina Al Masih razi madena lavo 
mbeina zi Sia hizi mawancu ese sama-sama lavo Ruma Hatalla zi saroga. 
1:21 Vora Al Masih zo'o ncewi esena ntewi kaisi lavo vora samenana 
pamarenta sara'a mantau kuasa, sara'a dou mana'ekai, sara'a ruma-ruma ro 
cou-cou rau nawa'u mbei hizi dohokai ma'ese; nataho ma mori zi jamana 
ake ro ma mori zi jamana ma kento. 1:22 Ruma Hatalla kakoa sara'ana zei 
ade kuasa Al Masih, ro mbeina Al Masih ru'u ela-Na zimana'ekai razi 
samenana. 1:23 Ela-Na edezu sarumbu Al Masih, kampuruna va Sia ma 
kampuruna samenana tave-ve rau. 


2:1 Ntoina nggomizoho made sacara maraso vara nggomizoho madosa ro 
sapamu parenta Ruma Hatalla. 2:2 Aipu wakatu ede nggomizoho vatumu 
rabiasakai va dunia ake; aona nggomizoho to'a zimakuasakai langi, edezu 
roh ma ake makuasakai ade dou-dou ma wati to'a zi Ruma Hatalla. 2:3 
Ntoina sara'a ndaita sama rau vune siazoho; ndaita mori vatu tabe'a 
manusia ndaita ro takarawi au ma kasana wea sarumbu ro fiki ra kananu 


ndaita. Aipu wakatu ede ndaita edezu dou-dou mavoha mbanikai va Ruma 
Hatalla rau, sama vune dou-dou makalai. 2:4 Pala nawancuku na'ena 
rahama Ruma Hatalla! Sia nawancuku meci ra ca'una ndaita, 2:5 ndazina 
zi wakatu ndaita mbuipu made sacara ade maraso vara rasapa va ndaita, 
Sia kamori mbalina ndaita sama-sama lavo Al Masih. Ndazi, vara taho ade 
Ruma Hatalla, nggomizoho zikasalama va Sia. 2:6 Vara ndaita savua lavo 
Ruma Isa Al Masih, Ruma Hatalla kamori mbalina ndaita sama-sama lavo 
Sia, loakuzu ndai doho sama-sama rau lavo Sia zi ade saroga. 2:7 Ruma 
Hatalla karawikaina ede loakuzu zi jamana makento, manusia naloaku eda 
ipi meci ra ca'u Ruma Hatalla. Meci ra ca'u ede katada va Ruma Hatalla 
kai ncai taho ade-Na zi ndaita kai ade Ruma Isa Al Masih. 2:8-9 Vara 
hadia rambei va Ruma Hatalla nggomizoho rakasalama va imbimu, ede 
laina hasi usahamu, pala rambei va Ruma Hatalla, ede laina hasi 
rakarawimu loakuzu vavaina wara dou ma kasombo weki. 2:10 Ndaita 
edezu rakandazi va Ruma Hatalla, ro ra kandazi kai ncai Ruma Isa Al 
Masih zikarawikai lampa rawi ma taho rasadia va Ruma Hatalla sawatipu 
va ede. Sia ne'ena loakuzu ndai mori ta zei adena. 2:11 Cina ra angi ma 
laina dou Yahudi! Kawarapu ka'ada'amu aipu wakatu ntoina: Nggomizoho 
zipehekai "dou wati rasuna", va dou Yahudi mamangaku weki rasuna 
(aona ma wa'ura rakatanda randawi va manusia zi sarumbu siazoho.) 2:12 
Aipu wakatu ede nggomizoho wati savuamu lavo Al Masih, nggomizoho 
edezu dou lai rasa ma wati lu'u zi ela rakazale va Ruma Hatalla. 
Nggomizoho wati lu'u zei sake raziki va Ruma Hatalla lavo ela-Na. 
Nggomizoho morimu zei dunia ake kai wati wara ne'e ro kai wati wara 
Ruma Hatalla. 2:13 Pala ake, vara nggomizoho wa'ura savua lavo Ruma 
Isa Al Masih, nggomizoho ma ntoina zo'o, wa'ura kazeni kai mboho ra'a 
Al Masih. 2:14 Vara ndai Al Masih edezu makadamena ndaita. Sia 
kasavuana dou-dou Yahudi ro dou-dou malaina Yahudi ndazi savua 
bangsa. Zindi makahampa ade weki siazoho, edezu musu angi, wa'ura 
kaleli va Al Masih kai korobana sarumbu ndai-Na. 2:15 Hukum Taurat 
lavo parenta-parenta ro atora-atorana wa'ura kambora va Al Masih 
loakuzu zua mbua bangsa ede ndazi savua bangsa manusia vou, ma savua 
lavo Sia. Kai cara edeku Al Masih kandazina tahokai angi. 2:16 Va 


made-Na zi salib, Al Masih kasavuana zua mbua bangsa ede, ro kadamena 
siazoho lavo Ruma Hatalla, ndazina mborara musu angi ede. 2:17 Vara 
ndedena mai Al Masih zimangoa ra kahaba Haba Mataho mavoha 
damekai ede zi nggomizoho; nataho zi nggomizoho dou laina Yahudi ma 
ntoina zo'o razi Ruma Hatalla, nataho zi dou Yahudi ma zeni lavo Ruma 
Hatalla. 2:18 Kai ncai Al Masih, ndai sara'a -- nataho dou Yahudi ro dou 
laina Yahudi -- va Roh Allah ma savua, loa mai zeni zi Ama. 2:19 Vara 
ndedena, nggomizoho watizu lu'u zei dou lai rasa atao dou ari lua. 
Nggomizoho ake edezu sama-sama dou ela Ruma Hatalla. Nggomizoho 
edezu anggota-anggota kaluarga Ruma Hatalla. 2:20 Nggomizoho rau 
ratu'u ese wawo dasa ratoho va rasu-rasu ro nabi-nabi, lavo Ruma Isa Al 
Masih mandazi wadu ma penti poda. 2:21 Siaku ma kasadunduna sara'a 
ratu'u ede ndazi Bait Allah rakalai ru'u Ruma. 2:22 Vara mori savua lavo 
Al Masih, nggomizoho rau wunga zi katu'u sama-sama lavo dou-dou 
makalai ndazi savua Uma ru'u Ruma Hatalla; ta ede Ruma Hatalla ngge'e 
lavo Roh-Na. 


3:1 Vara ndedena nahu, Paulus, rabui vara Ruma Isa Al Masih zi ru'u 
makapentikai nggomizoho ma laina Yahudi. 3:2 Tantu nggomizoho 
mawa'ura ringa va one Ruma Hatalla, vara taho ade-Na, wa'ura mbeina zi 
nahu, taki ra puta ake ru'u pentikai nggomizoho. 3:3 Ruma Hatalla ngoana 
rahasia nia-Na ro ngoana zi nahu. (Mavoha lampa rawi ake wa'ura tunti 
kaporo va nahu ta ese, 3:4 ro nggara bacasi va nggomizoho, nggomizoho 
zimaloa ka'ao rahasia mavoha Al Masih vune loa ka'ao va nahu.) 3:5 
Ntoina rahasia ede watipu parana ngoana zi manusia, pala ake Roh Allah 
wa'ura katadana zi rasu-rasu ro nabi-nabi-Na. 3:6 Rahasia ede, edezu ake: 
Kai ncai Haba Mataho ede, dou laina Yahudi vatu iu bareka-bareka Ruma 
Hatalla ma ntoina zi sadia wea ru'u dou Yahudi mpoampa. Dou-dou 
malaina Yahudi wa'ura ndazi anggota sarumbu ma sama, ro vatu tarima ao 
au rasake va Ruma Hatalla kai ncai Ruma Isa Al Masih. 3:7 Ruma Hatalla 
mbeina zi nahu bareka -- edezu taki ra puta -- zimangoa ra kahaba Haba 
Mataho ede. Nahu tarimaku bareka ede, kai ncai kuasa Ruma Hatalla ma 
karawi zei sarumbu nahu. 3:8 Zi ade weki samenana ela Ruma Hatalla, 


nahura ma cumpukai darere mori. Pala Ruma Hatalla mbema zi nahu 
bareka ake: taki ra puta zimangoa ra kahaba zi dou-dou malaina Yahudi 
Haba Mataho mavoha ntau ra wara Al Masih ma wati wara cumpuna; 3:9 
ro rau loakuzu kai nahu sara'a dou vade vuneku Ruma Hatalla, Makandazi 
dunia lavo isina ake, karawina ma-Na ma aipu ntoi poda wa'una zirahasia 
kai zi dunia. 3:10 Makasu Ruma Hatalla edezu, loakuzu ake, kai ncai 
ela-Na, samenana ma nenti kuasa ese woha ai navade timba ra lemba 
Ruma Hatalla ade samenana pahuna. 3:11 Ruma Hatalla karawina ede 
ncihi ncao lavo nia-Na ma ederahizi, rakarawi-Na kai ncai Isa Al Masih 
Ruma ndaita. 3:12 Kai imbi zi Al Masih ro vara savua lavo Sia, ndai zi 
mbei wakatu zizenikai zi Ruma Hatalla kai vini va imbi ade. 3:13 Vara 
ndedena, zi raho va nahu edezu; aina darura mavoha au rancoki iu va nahu 
vara nggomizoho, vara samenana ede, edezu zi tahokai nggomizoho. 3:14 
Vara ndedena, nahu doho sujuku zi tando Ama. 3:15 Razi Siara sanikina 
iwa ra weki zi saroga ro zi dunia tarimana tabe'a-Na ma lai ndaina. 3:16 
Nahu do'aku raho to'mpa Ruma Hatalla ma wancu zese ra ntasa kaloana 
ru'u katenggokai ade mpidamu kai Roh-Na. 3:17 Raho to'impa vara 
nggomizoho imbi zi Al Masih, Al Masih ngge'e zei ademu, ro morimu kai 
dasa ro zi kuasakai va meci angi. 3:18 Nahu do'aku raho-raho to'impa 
sama-sama lavo sara'a ela Ruma Hatalla, nggomizoho iu podamu, va 
wancu pajana ro naruna, ro zesena ro zeina meci ra ca'u va Al Masih, 3:19 
ma kai aka manusia wati zi loa ka'ao sazei-zeina. Raho-raho to'impa 
nggomizoho patamu meci ra ca'u va Al Masih ede, ndazina nggomizoho 
vinikai va tabe'a-tabe'a Ruma Hatalla ma mpuruna. 3:20 Kai kuasa Ruma 
Hatalla ma caha karawi zei sarumbu ndaita, Ruma Hatalla naloa karawi 
zo'oku ncewi mbotona ntewi kaisi au raloa raho va ndaita atao kananu va 
ndaita. 3:21 Pavuaku Ruma Hatalla zikazese ra kantasa va londo ra mai zi 
ade ela-Na, kai ncai Ruma Isa Al Masih. Zese ra ntasara Ruma Hatalla 
santoi-ntoina! Amin. 


4:1 Vara ndedena nahu -- savua dou rabui, rabui vara karawi ru'u Ruma -- 
maraho poda-poda zi nggomizoho: moripu mancihi ncao lavo morimu kai 
dou rawa'u ou va Ruma Hatalla. 4:2 Pavuapu nggomizoho ka'awa weki 


ncau, mapu ra ntika nggahi ra eli ro saba. Katadapu meci ra ca'umu kai 
bantu angi savua lavo savua dou. 4:3 Usahapu kai kapoda ade ru'u mori 
kai dame loakuzu kasavua weki randawi va Roh Allah ngge'empa tahona. 
4:4 Wara savuampa sarumbu, ro savua Roh. Ndede rau nggomizoho ra'ou 
ru'u savua kane'e ma sama. 4:5 Wara savuampa Ruma, savua imbi, savua 
kandeu karaso, 4:6 ro savua Ruma Hatalla ma ndazi Ama samenana dou. 
Siaku Ruma savini va dunia, ma karawi kai samenana, ro nakuasa zi ade 
samenana. 4:7 Ndai cua-cua tarima au rambei vune au rambei va Al 
Masih. 4:8 Ade Alkitab ratunti, "Wakatu Sia ne'ena zi hizi ma zese poda, 
Sia wa'ana mboto dou rataha; ro Sia mbeina au-au rambei zi ru'u va 
manusia." 4:9 Nggara nggahisi "Sia ne'e" ede aona Sia saramba-rambana 
wa'ura londo sampe awa hizi ma awa poda zi dana ake. 4:10 Ro Sia ma 
wa'ura londo ede, Sia raura ma ne'e sampe zi hizi ma zo'o ncewi zese razi 
sara'a langi ndazina sara'a dunia lavo isina kanggini va maikai-Na. 4:11 
Siara ma "mbei au rambeina zi manusia"; sarundena hanta-Na ndazi rasu, 
ma kalai ndazi nabi, ma kalai wali ndazi dou mangoa ra kahaba Haba 
Mataho ede, ro ma kalai rau rahanta-Na ndazi guru-guru ro dou 
masandaka ela Ruma. 4:12 Ake karawikai-Na loakuzu ela Ruma Hatalla 
zi mbei tenggo ra wale loakuzu karawi weana Ruma ro tu'una sarumbu Al 
Masih. 4:13 Ade ndedekaina, sara'a ndaita ndazi savua va imbi ma sama 
ro loa ka'ao ma sama mavoha Ana Ruma Hatalla. Ro ndaita ndazi dou-dou 
ma wa'ura loa ka'ao ma naha-naha ntoi naha sala'i sampuruna vune Al 
Masih. 4:14 Ndazi ndaita watizu ndazi zambe-zambe to'i wali ma 
ragu-ragu ro cazi ca'ele va mboto pahu ngoa ra tei razi dou-dou ma davae 
aka. Siazoho kasantudana dou kai kukukeko siazoho. 4:15 Wati! Pala 
ndaita pavua katada lampa rawi ma ncihi kai ade mavinikai va meci ra 
ca'u, ndazina zei samenana lampa rawi, ndaita naha ntoi naha ndazi 
mpuruna vune Al Masih, ma ndazi mana'ekai ndaita. 4:16 Zi ade 
parenta-Na, sara'a anggota sarumbu ede ntika sadunduna, ro cua ndapo 
angina va cua-cua puruna. Ro nggara niki anggota ede karawi vune pavua 
zi karawina, ndazi sara'a sarumbu ede zimanaha na'e ro tenggo kai ncai 
meci ra ca'u. 4:17 Vara ndedena kai ngara Ruma, akeku zi nggahi va nahu 
lavo kapodaku: ai walina mori vune dou-dou ma wati pata Ruma Hatalla, 


ro makananu ma lai-lai. 4:18 Fiki ra kananu siazoho wa'ura rindi. Siazoho 
wati patana mori ra woko rambei va Ruma Hatalla, vara siazoho wati 
poda ntauna loa ra tingi au-au mavoha Ruma Hatalla. Ndedekai siazoho, 
vara tera tutana. 4:19 Siazoho watizu ntauna maja wali, ndazina siazoho 
vatuna sara'ana nawasu, ro mori nggele saca'u adena. 4:20 Pala Ruma Isa 
Al Masih rapata va nggomizoho laina vune ede! 4:21 Nggomizoho wa'ura 
ringamu mavoha Sia! Ro kai anamorizoho-Na, nggomizoho wa'ura tei rau 
mavoha tabe'a Ruma Hatalla ma wara zi Sia! 4:22 Vara ndedena wi 
pakipu manusia mantoi lavo cara mori ra woko mantoi ma wunga ka'iha va 
kane'e-ne'ena ma kasantudana. 4:23 Pavuapu ade rafiki kananumu zi kavou 
sara'a. 4:24 Pavuapu nggomizoho morimu kai manusia vou rakandazi vatu 
rakane'e Ruma Hatalla; edezu kai tabe'a ma ncihi, rombo lavo raso. 4:25 
Vara ndedena samenana cina ra angi, ai walina cowa. Karawipu marombo 
savua zi savua dou, vara ndai sara'a edezu sama-sama anggota sarumbu Al 
Masih. 4:26 Nggara mbanisi nggomizoho, aina co'omu mbanimu ede, 
kandazina nggomizoho dosa. Aina mbanimu sanaru ainaina, 4:27 loakuzu 
Ibilis wati rakana ncai. 4:28 Dou ma ngina mpanga, pavuaku denggana 
mpanga. Pala sia pavuaku karawina loakuzu rakana ngaha ra nono kai 
marombo lavo naloa bantu dou ma dawara. 4:29 Nggara nggomizoho 
manuntusi, aina kanimu nggahi ra eli ma sampu. Kanimpa nggahi ra eli ma 
kataho ro mambei bantu zi dou makalai. Nggahi ra eli vune ede 
zimakamaina tahokai zi dou-dou ma ringana. 4:30 Aina kancokimu ade 
Roh Allah. Nggomizoho wa'ura katanda kai Roh, mandazi ntau Ruma 
Hatalla. Roh ede rau mandazi zi nenti va one Ainaina zi Hori kalosakai 
zimamai ru'umu. 4:31 Kamborapu samenana iu pili ade, wi! zi ade rarawi 
dou, lavo mbani. Aina kanggica-kanggica wali ro i'a ra kama'i. Ai walina 
wara iu daca'u atao iu ade makalai vune ede. 4:32 Pala, pavuapu 
nggomizoho taho ademu ro kasi ade angi savua zi savua dou, ro cua 
kangampu angi sama vune Ruma Hatalla rau makangampu wea 
nggomizoho kai ncai Al Masih. 


5:1 Nggomizoho edezu ana-ana Ruma Hatalla zi meci ra ca'u-Na, vara 
ndedena nggomizoho pavuapu usaha vatu rawi Ruma Hatalla. 5:2 Morimu 


pavuapu kapoda kai ade va meci ra ca'u, vune Al Masih rau mameci ra 
ca'u ndaita. Sia korobana sarumbu-Na ru'u ndaita, edezu savua zonggo ra 
mbei ma mengi ro makasana wea ade Ruma Hatalla. 5:3 Nggomizoho 
edezu ela Ruma Hatalla. Vara ndedena, karawi-karawi ma nggele ro ma 
wati patu, atao na'e ade, wati patuna warana zi woha nggomizoho. Aina 
sampe warakai dou makalai mantau alasa zimanggahi va one nggomizoho 
karawimu lampa rawi vune ede. 5:4 Wati patu rauna nggomizoho 
kalosamu nggahi ra eli ma sampu, ma nggele, ro ma wati patuna. Pala 
nggomizoho pavuapu renta syuku zi Ruma Hatalla. 5:5 Tio kavae podapu: 
dou ma karawi manggele, atao mawati taho, atao na'e ade (rawi vune ede 
samampa vune dou manemba berhala), dou ede wati loana ndazi anggota 
ela Karaja'an Al Masih ro Ruma Hatalla. 5:6 Aina nggomizoho vohakai va 
tipu va nuntu ra nggahi ma lao ncau. Vara lampa rawi ake ma kamaikaina 
mbani Ruma Hatalla zi dou-dou ma wati to'a zi Sia. 5:7 Ndazi, aina 
hubunga angimu lavo dou-dou vune ede. 5:8 Ndai nggomizoho ntoina 
wara zi ade marindi ncaki. Ake nggomizoho mawa'ura ndazi ela Ruma, 
ndazi nggomizoho wa'ura wara zi ade taroakaina. Vara ndedena 
nggomizoho pavuapu mori zi ade taroakaina. 5:9 Vara razi taroa edeku 
wontukai samenana rawi ma taho, ma'adi ro mapoda zi ntanda va Ruma 
Hatalla. 5:10 Usahapu pata au ma kasana wea ade Ruma. 5:11 Aina 
karawimu rawi-rawi ma wati wara one rakarawi va dou-dou ma mori zei 
marindi ncaki. Pala, pavuapu nggomizoho rojomu dou-dou makarawi 
lampa rawi-lampa rawi vune ede. ( 5:12 Vara lampa rawi-lampa rawi 
rakarawi va siazoho kai cili-cili ede, zi nuntu ra nggahi rau wa'ura zi 
majakai.) 5:13 Samenana zi nggahi zi ade taroa, zimatada poda. 5:14 
Vara samenana ma loa zi eda poda, edezu taroa. Vara ndedena zi nggahi, 
"Tu'ura, oe nggomi ma maru, ro mori mbalira razi mademu! Al Masih 
zimakataroana nggomi." 5:15 Vara ndedena, tio kavae katahopu, cara 
morimu. Aina mori vune dou-dou masampula; moripu vune dou-dou maloa 
timba ra lemba. 5:16 Kani kataho podapu sanikina wakatu ma wara zi 
nggomizoho, vara wakatu ake, edezu wakatu ma davae. 5:17 Aina 
sampula, pala tio kavaepu au rakane'e va Ruma. 5:18 Aina nggomizoho 
mawu va anggo, vara ndedena naka'ihaku nggomizoho. Pala, pavuapu 


nggomizoho kuasakai va Roh Allah. 5:19 Kampu nggahi ra eli razi zabur, 
rawa roi ra wadi, ro rawa roi ra wadi Ruma, zei nuntu ra nggahimu. 
Pavuapu nggomizoho kai zihi ade rawamu roi ra wadi ru'u Ruma. 5:20 
Renta ncau-ncaupu syuku zi Ruma Hatalla Ama ndaita kai ngara Isa Al 
Masih Ruma ndaita mavoha au-au rau. 5:21 Zi lia ra horoma kai Al 
Masih, pavuapu nggomizoho vatu nggahi angi savua lavo savua dou. 5:22 
Wei, vatupu nggahi rahimu, vune zi Ruma. 5:23 Vara rahi edezu 
mana'ekai zi weina, sama vune Al Masih rau mandazi mana'ekai zi ela-Na 
ro ndai Sia rau Sangaji Mambei salama ru'u ela-Na ma ndazi sarumbu-Na. 
5:24 Sama vune ela rau-Na mavatu nggahi Al Masih, ndede rauku ade 
samenana lampa rawi wei pavuapu vatu nggahi rahi. 5:25 Rahi, meci ra 
ca'upu weimu, sama vune Al Masih mameci ra ca'u ela-Na ro korobana 
sarumbu-Na ru'u ela-Na ede. 5:26 Al Masih karawina ede loakuzu Sia 
karasona ela ede kai ngoa ra tei-Na ro kai oi ncai ndeu karaso, loakuzu 
peade Sia loa zonggona zi Ruma Hatalla. 5:27 Ade ndedekaina Al Masih 
ndawina ela-Na, kizi kai na'e ra ntoruna ro raso zitando-Na, wati kone 
wara ma'iha atao mawati wara ma'iha au-au. 5:28 Ndede rau rahi pavuaku 
meci ra ca'u weina vune sia meci ra ca'una sarumbu ndaina. Dou mameci 
ra ca'u weina ede aona sia meci ra ca'u sarumbu ndaina. ( 5:29 Wati parana 
warana dou ma daca'u sarumbu ndaina. Pala, sia nakavua katahoku ro 
nasandakaku vune Al Masih rau makavua kataho ela-Na. 5:30 Ndai 
tavadeku ede, vara ndaita edezu anggota sarumbu Al Masih.) 5:31 Ade 
Alkitab ratunti, "Vara ndedena dou mone zimatu'u wi' ina ra amana zi 
savuakaina lavo weina, ro zuana ede zimandazi savua." 5:32 Ayat ede 
nantau aona ma zei. Aona nggahi nahu edezu zapo angi Al Masih ro 
ela-Na. 5:33 Pala ayat ede wara ndapo angi rauna lavo nggomizoho: 
Pavuaku sanikina rahi meci ra ca'u weina vune sia meci ra ca'una weki 
ndaina, ro pavuaku sanikina wei usaha ru'u lia ra horomakaina rahina. 


6:1 Anazoho! Ma vatu Al Masih, to'apu zi dou matuamu vara edeku ma 
patu zi karawi. 6:2 "Lia ra horomapu ama ra inamu" edeku parenta 
sarambana razi Ruma Hatalla kai sake, 6:3 edezu: Loakuzu nggomizoho 
taho ra ntika ro zende umumu zi dunia." 6:4 Cina ra angi ma ndazi ama! 


Aina kamaikaimu mbani zi ade anamu, sampe siazoho ndazi mbani. Pala 
kana'epu siazoho kai atora-atora ro ngoa ra tei razi Ruma. 6:5 Cina ra angi 
ma ndazi ada! Vatupu parenta rumamu ma zi dunia ake. Karawipu ede kai 
iu horoma ro to'a ro kai kapoda ade vune-vuneta nggomizoho karawimu 
ru'u ndai Al Masih. 6:6 Aina karawi kandedemu va wunga tonggu va 
doumpa nggomizoho, va zi rakakaimu roi va manusiampa. Pala pavuapu 
nggomizoho karawimu kai ada Al Masih ma wunga vatu kane'e Ruma 
Hatalla kai sapoda-podana ade. 6:7 Rawi rakarawi va nggomizoho kai 
ada ede, pavuapu nggomizoho karawimu kai zihi ade, vune-vuneta 
Rumara rakarawi wea va nggomizoho, ro laina manusia. 6:8 Kawarapu va 
one sanikina dou, nataho ada, ro dou mahori weki, zimatarima cepekai va 
Ruma zi lampa rawi ma taho rakarawina. 6:9 Cina ra angi ma ndazi ruma! 
Pavuapu nggomizoho ruku ra rawimu vune ede rau zi ada-adamu. Ai 
walina kadahu-dahumu. Kawarapu va one nggomizoho ro ada-adamu ede, 
sama-sama ntau savua ruma edezu Ruma ma zi saroga. Sia wati ntanda 
kalaina. 6:10 Cumpukaina, pavuapu nggomizoho ndazi tenggo kai tenggo 
ra wale raraka va nggomizoho razi kuasa Ruma, vara nggomizoho 
savuamu lavo Sia. 6:11 Kanipu samenana zaha ra zano lewakai rambei va 
Ruma Hatalla zi nggomizoho, loakuzu nggomizoho wa'umu taha ao 
cara-cara tipu va Ibilis mamboto aka ma davae. 6:12 Vara ndaita lewa 
laina ao manusia, malaisi ao tenggo ra wale sara'a seta-seta ma kuasakai 
jamana ma davae ake. Ndaita ao tenggo ra wale roh-roh madavae ma 
kuasakai ese woha ai. 6:13 Vara ndedena, ake, kanipu samenana zaha ra 
zano lewakai Ruma Hatalla, loakuzu zi ainaina ma davae nggomizoho 
mawa'uku ao zi ade deikai va musu. Ro loakuzu sawa'u va nggomizoho 
lewamu sampe cumpukaina, nggomizoho mbuipu kante'emu. 6:14 
Pavuapu nggomizoho sadia ncau. Kanipu ngoa ra tei mapoda razi Ruma 
Hatalla, zimandazi salepemu, ro taho poda ademu zimandazi vaju vesimu. 
6:15 Pavuapu rela ademu zimangoa ra kahaba Haba Mataho ma wa'a taho 
ra ntai mandazi sapatumu. 6:16 Sanikina wakatu kanipu imbimu zi Ruma 
mandazi zaha matula ao; kai imbimu ede nggomizoho maloa kamade ao 
sara'a ana fana afi razi Ibilis. 6:17 Wehapu zi salamakaimu kai songko 
waja, ro nggahi ra eli Ruma Hatalla zimandazi peda razi Roh Allah. 6:18 


Karawipu samenana ede do'a salaho zi rahokaimu bantu zi Ruma Hatalla. 
Zi sanikina wakatu, do'apu vune Roh Allah mazanda nggomizoho. 
Pavuapu nggomizoho sadia ncau ro aina koa. Do'a ncaupu ru'u samenana 
ela Ruma Hatalla. 6:19 Ro do'apu ru'u nahu rau, loakuzu zi wakatu nuntu 
nahu, Ruma Hatalla nambeiku zi nahu nggahi ra eli ma ncihi. Ro loakuzu 
nahu kai disa ngoaku rahasia Haba Mataho ede. 6:20 Vara Haba Mataho 
edeku, nahu ndazikaiku savua dou ranggadu, ro ake wara zi ade uma bui. 
Do'apu loakuzu nahu disaku nuntu mavoha Haba Mataho ede, vune 
santika nahu pavuaku nuntu. 6:21 Tikhikus, cina ndaita ro dou makarawi 
wea ma to'a zei karawi Ruma, zimangoa zi nggomizoho samenana 
mavoha nahu, loakuzu nggomizoho mavadeku ka'ada'an nahu ro karawi 
nahu. 6:22 Vara ndedena, nggadukai va nahu sia zi nggomizoho zimangoa 
ka'ada'ana nami zi sara'a nggomizoho, loakuzu neo ademu. 6:23 
Raho-raho to'impa Ruma Hatalla Ama ndaita, ro Ruma Isa Al Masih 
kaloana sara'a ela-Na zimasavua ro cua-cua meci ra ca'u ro ngge'empa 
imbi zi Al Masih. 6:24 Raho-raho to'impa Ruma Hatalla mbeina bareka 
nggomizoho sara'a ma meci ra ca'u Ruma ndaita Isa Al Masih kai meci ra 
ca'u ma daloa made. 


Filipi 


1:1 Cina ra angi ela Ruma Hatalla sara'ana ma ngge'e zi Filipi, ro ma 
wa'ura savua lavo Ruma Isa Al Masih. Cina ra angi rau mana'ekaina ro 
mabantu ela Ruma! Nahu, Paulus, sama-sama lavo la Timotius, ada-ada 
Ruma Isa Al Masih, 1:2 mapamao raho-raho to'impa Ruma Hatalla Ama 
ndaita ro Ruma Isa Al Masih mbeina bareka ro taho ra ntai zi 
nggomizoho. 1:3 Sanikina nahu kawaraku nggomizoho, nahu rentaku 
tarima kasi zi Ruma Hatalla. 1:4 Ro sanikina nahu do'a weaku 
nggomizoho sara'ana, nahu do'a kai sana adeku. 1:5 Nahu rentaku tarima 
kasi zi Ruma Hatalla, vara ratampu'u ainaina sarambakaina sampe ake, 
nggomizoho wa'ura bantumu nahu kai ngoa ra kahabamu Haba Mataho 
ma ramai ta Ruma Hatalla. 1:6 Ndai Ruma Hatalla ma tampu'una karawi 
ma taho ede zi nggomizoho, ro nahu ka'imbi poda Sia zimatuwuna karawi 
ede sampe nggorina wakatu Ainaina mai mbalina Ruma Isa Al Masih. 1:7 
Poda ncihi ncao nahu wara iuku vune ede zi nggomizoho, vara sara'a 
nggomizoho zeni ncau zi ade nahu. Vara nggomizoho vatu tarima ao 
sama-sama lavo nahu, bareka rambei va Ruma Hatalla zi nahu; nataho ake 
wunga nahu ade uma bui nataho rau wakatu nahu waraku ari lua zimabela 
ro ma nenti kacia Haba Mataho ede. 1:8 Ruma Hatalla navadeku va one 
nahu poda-poda lingi adeku zi nggomizoho kai iu meci angi poda razi ndai 
Ruma Isa Al Masih. 1:9 Akeku do'a nahu ziru'u va nggomizoho: raho-raho 
to'mpa nggomizoho naha meci ra ca'umu Ruma Hatalla ro sasama ndaimu 
ro nanaha mboto loa ra tingimu ma ncihi ro loamu timba ra lemba. 1:10 
Ade ndedekaina nggomizoho ma loaku vade kazale au ramataho poda, ro 
morimu zimaraso razi ma'iha atao vavu ra lo'o kai au-au rau wakatu 
ainaina Al Masih mai mbalina. 1:11 Morimu zimaremba kai ruku ra rawi 
ma taho poda ma cuma loa zi mbei va ndai Ruma Isa Al Masih mpoampa; 
ndazi Ruma Hatalla zikazese ra kantasa ro ziroi ra wadi. 1:12 Ne'e va 
nahu nggomizoho vademu, va one lampa rawi-lampa rawi ma wa'ura ndazi 
zi nahu, ede taho makandazina ncewi mboto dou maringa ro ma imbi zi 
Haba Mataho ede. 1:13 Ndazina sara'a dou ma jaga asi ro dou-dou ma 
kalai zi kota ake navadeku buikai nahu vara karawi wea va nahu zi ru'u Al 


Masih. 1:14 Ro bui kai nahu wa'ura kandazina mboto dou-dou ela Al 
Masih zi kota ake ndazi ncewi imbi wali zi Ruma, ndazina siazoho nanaha 
disa ngoa ra kahaba rangoa wi" va Ruma Hatalla kai wati dahu-dahuna. 
1:15 Wara romo pila-pila dou zi ade weki siazoho mangoa ra kahaba 
mavoha Al Masih vara hiana adena ro nane'eku cence ncihi, pala ma 
kalaina ma ngoa ra kahaba mavoha Al Masih vara wara ne'ena ma raso. 
1:16 Dou-dou ake karawina vara siazoho meci ra ca'una Ruma Hatalla ro 
nahu, vara siazoho navadeku va one Ruma Hatalla makauna nahu zimaturu 
teina va one Haba Mataho ede napodaku. 1:17 Pala dou makalai ngoa ra 
kahabana mavoha Al Masih kai makasu ma wati taho; siazoho ngoa ra 
kahabana zi pentikai ndama. Kai ede ne'e va siazoho loakuzu nahu ipi 
ncokiku ade uma bui. 1:18 Pala wati vunena! Vara kone vuneve wali rau 
nataho ede rakarawi kai ne'e ma raso ro kai ne'e ma ncara, ngge'empa Al 
Masih zingoa ra kahaba rau; ndazi nahu neo adeku. Ro nahu ngge'empa iu 
ndedeku, 1:19 vara nahu vadeku kai do'amu ro kai bantu va Roh Isa Al 
Masih, nahu zi hori kalosa. 1:20 Zine'e poda va nahu ro rahoku edezu 
loakuzu ai to'ina nahu dantau hasi zei taki ra putakai nahu. Pala ne'e va 
nahu loakuzu sanikina wakatu, mapenti poda ake, loa katada disaku, 
ndazina kai samenana sarumbu ra nawa nahu -- nataho nahu moriku atao 
madeku -- Al Masih zikazese ra kantasa. 1:21 Vara ru'u va nahu, zine'e va 
moriku ziru'u Al Masih mpa! Ro made ede aona laba. 1:22 Pala nggara 
kai mori zi dunia ake, nahu loa karawi zikarawi ma ncewi ntau one, ndazi 
nahu wati vadeku ma veku zi pavua kazale va nahu. 1:23 Nahu rahinti razi 
zua vae. Nahu wancuku ne'e podaku tu'u wi'i dunia ake zi lao ngge'e lavo 
Al Masih, vara edeku ma wancu taho; 1:24 pala, zi ru'u pentikai 
nggomizoho, edezu nancewi tahopu nggara nahu ngge'empa midiku zi 
dunia. 1:25 Nahu imbi poda zi lampa rawi ede. Vara ndedena nahu kavade 
nahu zimangge'empa midi lavo nggomizoho sara'ana, loakuzu bantu 
nggomizoho zimandazi naha tenggo ro naha sana zei imbi zi Ruma. 1:26 
Vara ndedena, nggara mbalisi nahu peade zi nggomizoho, nggomizoho ma 
wa'ura savua lavo Ruma Isa Al Masih zimantau ncewi mboto wali alasana 
zi iukaimu bangga zi weki nahu. 1:27 Ma penti ake edezu va one 
nggomizoho mori ncihi ncao lavo au rakane'e poda va Haba Mataho 


mavoha Al Masih ede. Ade ndedekaina, kombisi nahu loa eda angi lavo 
nggomizoho atao wati, nahu zimaringa va one nggomizoho tenggo 
kasavua weki ro usaha kapoda ade sama-sama zi ru'u savuampa nia ro 
savuampa zi ne'e; edezu zi imbi mapoda ma ncihi ncao lavo Haba Mataho 
razi Ruma Hatalla ede. 1:28 Pavuapu nggomizoho disa ncau; aina dahu zi 
dou-dou ma'aomu. Ade ndedekaina nggomizoho mateiku va one siazoho 
pasti zimakoa, ro nggomizoho zimangolu, vara ndai Ruma Hatalla 
mambeina ngolu zi nggomizoho. 1:29 Vara Ruma Hatalla nawa'ura mbei 
bareka zi nggomizoho lama zi imbi mpoakai zi Al Masih, pala zimasusa ra 
ncoki rau zi ru'u Al Masih. 1:30 Ake nggomizoho rau vatumu nahu zei 
karawi ma sama; edezu rawa'u parana eda va nggomizoho ntoina nahu 
makarawi kapoda ade, ro sampe ake nahu mbuipu kapodaku ade, vune 
rawa'u ringa va nggomizoho ake. 


2:1 Nggomizoho tenggo, vara nggomizoho savuamu lavo Al Masih. Ro 
nggomizoho neo ademu vara Al Masih mameci ra ca'umu! Nggomizoho 
zanda ra wa'a va Roh Allah, ro nggomizoho cua meci angi rau ro ntau kasi 
ade savua lavo savua dou. 2:2 Cobapu nggomizoho poda-poda kasanamu 
ade nahu kai lampa rawi-lampa rawi ake: Mori kasavuapu ademu kai meci 
ra ca'umu ma sama, kai kananu ma sama ro kane'e ma sama. 2:3 Aina 
karawimu au-au vara rarundu va mapenti ndai kese, atao zi kasombokai 
weki. Pala ndakeku pavuapu cua-cua nggomizoho kai ka'awa weki wīi'ikai 
dou makalai ncewi taho ntewi kaisi zi weki ndai. 2:4 Tio kavaepu au 
mapenti zi ru'u va dou makalai; aina ma penti zi ru'u va ndai mpoa. 2:5 
Pavuapu nggomizoho fiki ra kananumu vune Ruma Isa Al Masih: 2:6 
Zidasana Sia sama lavo Ruma Hatalla, pala Sia wati wi'ikaina weki va one 
ka'ada'a-Na ma sama lavo Ruma ede pavua zi nenti kacia-Na. 2:7 Pala, 
Sia hori sara'ana edempara ndazi sama vune savua dou ada. Sia ndazi vune 
manusia, ro tada morina vune manusia. 2:8 Sia ka'awana weki, ro mori kai 
to'a zi Ruma Hatalla sampe madena -- edezu made zisalib. 2:9 Vara 
ndedena, Ruma Hatalla hanta kazese-zese podana Sia, ro mbeina zi Sia 
kuasa ma ncewi na'e ntewi kaisi samenana kuasa ma kalai. 2:10 Ndazi zi 
lia ra horomakai Ruma Isa, sara'a mahluk zi saroga, ro ma zi dunia, ro ma 


awa mai va dana, zimanemba Sia. 2:11 Siazoho sara'ana zimamangaku va 
one Al Masih edezu Ruma ma zese ra ntasa; ade ndedekaina, Ruma 
Hatalla, Ama ndaita ma wara zi Saroga zi kazese ra kantasa. 2:12 Vara 
ndedena, cina ra angi meciku, vune santika nggomizoho to'a ncaumu zi 
nahu, zi wakatu nahu waraku zi woha nggomizoho, ndazi nancewi wali 
ake zi wakatu cua zo'o, pavuapu nggomizoho ngge'empa to'amu zi nahu. 
Nggomizoho wa'ura kasalama va Ruma Hatalla, ndazi usaha ncaumpa 
loakuzu taho ra ntaimu ndazi taho poda. Karawipu lampa rawi ede kai 
horoma ro to'akai zi Ruma Hatalla, 2:13 vara ndai Ruma Hatalla ma 
karawi zei wekimu zimakandazina nggomizoho rela ro sanggo kasana wea 
ade Ruma Hatalla. 2:14 Karawipu samenana au-au kai wati bada reze atao 
cence ncihi. 2:15-16 Ade ndedekaina nggomizoho maturu teiku va one 
nggomizoho edezu ana-ana Ruma Hatalla ma wati wara mancara, ma mori 
kai raso ade ro ncihi zi woha dou madavae ro madosa. Ro zi wakatu 
nggomizoho karonggamu zi siazoho haba ma mbei mori, pavuapu 
nggomizoho ndazimu ru'u siazoho vune taroa ma kalea makataroa dunia. 
Nggara nggomizoho morimu vune ede, peade wara alasana ru'u va nahu zi 
iukaiku bangga mavoha nggomizoho zi wakatu Ruma Isa Al Masih mai 
mbalina. Ede bukutina, va one karawi nahu wati lao ncauna, ro usaha nahu 
wara hasina. 2:17 Kombisi nahu zi hade ro ra'aku ndazi vune koroba ralua 
zi wawo au razonggo ra mbei va nggomizoho zi Ruma Hatalla zi 
katandakai va one nggomizoho imbimu zi Sia. Nggara podasi ede pavuaku 
ndedena, nahu syuku zi lampa rawi ede, ro vatu neo ade lavo nggomizoho. 
2:18 Ndede rau nggomizoho pavuapu iu sana ro vatu neo ade lavo nahu. 
2:19 Nahu ka'imbi va one kai bantu va Ruma Isa, nahu loa laloku nggadu 
la Timotius zi nggomizoho, loakuzu nahu loa neo adeku vara haba mavoha 
nggomizoho. 2:20 La Timotius mpoampa dou ma savua fiki ra kananu 
lavo nahu, ro poda-poda makananu wea taho ra ntikamu. 2:21 Sara'a ma 
kalai na'urumpa au mapenti weki ndai mpoana, laina mapenti zi ru'u Ruma 
Isa Al Masih. 2:22 Ndai nggomizoho wa'ura edamu bukutina va one la 
Timotius wara onena. Sia nawa'ura karawi kapoda ade lavo nahu, zi ngoa 
ra kahabakai Haba Mataho razi Ruma Hatalla. Nami zua vune ana lavo 
amampa. 2:23 Vara ndedena, roci sawa'u va nahu vadeku vuneku parakara 


nahu cumpukaina peade, nahu zimanggadu sia zi nggomizoho. 2:24 Nahu 
ka'imbi va one kai bantu va Ruma, ndai nahu rau wati ntoi walina zimamai 
lamba nggomizoho rau. 2:25 Mavoha cina ndaita la Epafroditus ranggadu 
va nggomizoho, zimabantu nahu, iu va nahu naparaluku kau sia lao mbali 
zi nggomizoho. Sia nawa'ura ingana nahu zei karawi lavo kapodakai ade 
nahu. 2:26 Sia lingi poda adena zi nggomizoho sara'ana, ro sia darura 
adena vara nggomizoho wa'ura rakamu haba va one sia masupu. 2:27 
Poda romo sia supuna zi sato'i damadekaina. Pala Ruma Hatalla kasi 
adena zi sia; ro laina zi sia mpoa, pala zi nahu rau, loakuzu nahu aina ipi 
ncoki ade wali. 2:28 Vara ndedena, nanaha na'e ne'e nahu rau zimakau sia 
lao mbali zi nggomizoho, loakuzu nggomizoho neo ade walimu nggara 
nggomizoho eda angi lavomu sia, ro ade nahu rau ndazi sana. 2:29 Ndazi, 
tarima aopu sia kai sana ademu kai savua dou cinata ma sama imbi. 
Kaco'pu samenana dou ma vune sia. 2:30 Ziru'u pentikai karawi Al 
Masih, sia zi sato'i damadekaina; sia nate'eku nawana va zi bantukaina 
nahu kai ngara nggomizoho. 


3:1 Cumpukaina, cina ra angiku, pavuapu nggomizoho neo ademu vara 
nggomizoho wa'ura savua lavo Ruma. Nahu wati tuku tani zimatunti 
mboda au rawa'u tunti va nahu zi nggomizoho sawatipu va ake; vara 
lampa rawi ede taho zi salamakaimu. 3:2 Aina kabare zi dou-dou ma 
karawi lampa rawi-lampa rawi ma davae, dou-dou ma patu zi pehekai 
'lako'. Siazoho napakasaku loakuzu dou-dou zi suna. 3:3 Sapodakaina 
ndaira dou-dou ma wa'ura tarima suna masapodakaina, laina siazoho. 
Ndaita nemba Ruma Hatalla kai zende va Roh ndai Ruma Hatalla, ro 
ndaita syukura va one ndaita mori savua lavo Ruma Isa Al Masih. Ndaita 
wati wi'ita weki zi upacara-upacara ma tada. 3:4 Sapodakaina nahu 
loampa w1'i weki zi upacara-upacara ede. Vara nggara wara savua-vua 
dou ma iu sia ntau alasa zi wi'ikaina weki zi upacara-upacara tabe'a ma 
tada, nahu ncewi wali. 3:5 Nahu rasuna wakatu umuku waru nai. Nahu 
rawarakaiku kai dou Israel, razi londo ra mai Benyamin; nahu dou Ibrani 
asali. Zei lampa rawi to'akai zi hukum Taurat, nahu edezu anggota 
golonga Farisi. 3:6 Nahu nawancuku kapoda ade ndazi nahu kancokiku 


ela Ruma. Nggara zi tiosi zi hukum Taurat, nahu savua dou mataho ma 
wati wara ma'ihana. 3:7 Pala vara Al Masih, ndazi sara'a ma ntoina wi'ikai 
va nahu kai savua ma kamaikaina laba, ake nandazi savua ma zi rugikai. 
3:8 Laina lampa rawi-lampa rawi ede mpoa; pala sara'a lampa rawi-lampa 
rawi wi'ikai va nahu ma kamaikaina rugi mpoampa. Kantau va nahu 
wakatu ake edezu nancewi taho co": edezu pata Isa Al Masih, Rumaku. 
Vara Al Masih, ndazi nahu wa'ura horiku samenana. Wi'ikai va nahu 
sara'ana ede kai masaki mpoampa, loakuzu nahu loa raka Al Masih, 3:9 ro 
poda-poda savuaku lavo Sia. Nahu wati wi'i waliku weki salamakai nahu 
zi ruku ra rawi mataho atao to'a zi hukum Allah, malaisi zi imbi vara Al 
Masih ma kasalamana nahu, vara Ruma Hatalla ma kancihi edezu 
karasona ndai zi tando zese ra ntasa-Na kai dasa imbi ndaita, edezu w1'i 
weki zi Ruma Isa Al Masih mpoampa. 3:10 Savuampa menana zine'e va 
nahu edezu loakuzu nahu pataku Al Masih, ro kai 1u kuasa ma kamori Sia 
razi madena. Nahu kane'e vatu susa ra ncoki lavo Sia ro ndazi sama vune 
Sia ade lampa rawi madekai-Na. 3:11 Ro pamao va nahu va one ndai nahu 
zi kamori mbali razi madekaiku. 3:12 Nahu wati nggahiku va one nahu 
wa'ura raka rakane'eku, atao wa'ura ndazi sampuruna. Pala nahu usaha 
ncaumpa fou hadia rasadia va Ruma Isa Al Masih. Ru'u edeku Sia wa'ura 
wehana nahu ro kandazina nahu ntau-Na. 3:13 Tantuna, cina ra angi, nahu 
sapodakaina wati iuku va one nahu wa'ura rakaku hadia rafou ede. Pala 
wara savua lampa rawi rakarawi va nahu, edezu nefa va nahu au 
ramawara zikontu nahu, ro usaha kapodaku rakakai au ramawara zi tando. 
3:14 Vara ndedena, nahu rai ncau-ncauku lao aka kane'e cumpukaina zi 
rakakaiku ngolu, edezu mori zi saroga; ru'u edeku Ruma Hatalla oukaina 
ndaita kai ncai Ruma Isa Al Masih. 3:15 Ndaita sara'a ma wa'ura tua 
kananu kai ade maraso, pavuaku ruku ra rawi vune ede. Pala nggara zi ade 
wekimu wara ma tau eli makalai, ndazi Ruma Hatalla zimangoa kavae zi 
nggomizoho. 3:16 Pala lampa rawi ake pavuapu tio kavae: ndai pavua 
ngge'empa mori vatu atora rawa'u vatu va ndaita sampe ake. 3:17 Cina ra 
angi sara'ana! Vatupu ruku ra rawi nahu. Nami wa'ura mbeimu conto ma 
taho, vara ndedena, tio kavae poda-podapu dou-dou ma vatu raconto va 
nami ede. 3:18 Nahu wa'ura ntuwu ngoaku zi nggomizoho, ro ake ngoa 


mboda wali va nahu kai nangi, va one wara mboto dou ma morina 
maka'iha aona madekai Al Masih zi salib. 3:19 Mori dou-dou vune ede 
zimanggori kai leli, vara ruma siazoho edezu kane'e sarumbu ndai siazoho. 
Lampa rawi-lampa rawi ma kamaja, justru edeku zi banggakai va siazoho; 
vara siazoho nakananumpa lampa rawi ma ncihi ncao lavo dunia akempa. 
3:20 Pala ndaita edezu anggoata saroga. Rata'ede rauna Sangaji Mambei 
salama ndaita. Ruma Isa Al Masih, zimamai. Sia rangena-ngena va ndai 
kai kapoda ade. 3:21 Sarumbu ndai ma mapu ro ma loa leli ake, zi rungka 
va Al Masih ndazi vune sarumbu ndai-Na ma zese ra ntasa. Sia loakaina 
karawi ede, vara Sia mantauna kuasa zimakakoa samenana au-au. 


4:1 Vara ndedena, cina ra angi meciku, ndedeku nggomizoho pavuapu 
mori kai poda-poda imbi zi Ruma. Nahu lingi adeku zi nggomizoho! 
Nggomizohoku zi banggakai nahu ma kazihi wea ade nahu. 4:2 Ama 
ncawaku la Euodia ro ama ncawaku la Sintike! Nahu maraho poda-poda 
loakuzu ama ncawazoho savua ade kai dou-dou ma sama imbi. 4:3 Ziru'u 
lenga nahu ma to'a, raho va nahu rau loakuzu nggomi bantumu dou siwe 
zuana ede. Siazoho nawa'ura karawi kapodana ade lavo nahu zimangoa ra 
kahaba Haba Mataho razi Ruma Hatalla; sama vune Klemen, ro sara'a dou 
makalaina ma karawi sama-sama lavo nahu. Ngara-ngara siazoho wara 
ade Buku Dou ma Mori. 4:4 Raho-raho to'impa nggomizoho kazihi 
ncaumu ade, vara nggomizoho wa'ura mori savua lavo Ruma. Sakali wali 
nahu ma nggahi: kazihira ademu! 4:5 Pavuapu sara'a dou loana eda ruku 
ra rawimu ma taho ade. Vara wati ntoi walina Ruma namaira. 4:6 Aina 
darurakai mavoha au-au. Zei sara'a lampa rawi, do'apu ro rahopu zi Ruma 
Hatalla. Au raziparalu va nggomizoho, ngoa ncaupu ede zi Ruma Hatalla 
kai rentapu tarima kasi. 4:7 Ndazi taho ra ntai razi Ruma Hatalla, ma wati 
zi loa ka'ao va manusia, zimasandaka ade ro kananumu ma wa'ura savua 
lavo Ruma Isa Al Masih. 4:8 Cumpukaina, cina ra angi, kangginipu fiki ra 
kananumu kai lampa rawi mawara one, ma patu zi roi, edezu lampa 
rawi-lampa rawi ma ncihi, ma adi, asali, ntika, ro ma taho. 4:9 Kalampapu 
au ratana'o va nggomizoho ro ratarima va nggomizoho razi nahu; nataho zi 
nggahi ra eli atao razi ruku ra rawi nahu. Ruma Hatalla fu'una va taho ra 


ntai, zimazende ra wa'a nggomizoho. 4:10 Zei mori nahu ma savua lavo 
Ruma, nahu iuku wancuku taho ra ntikana, vara wa'ura sandede ntoina, 
ake nggomizoho maloa walira kananu wea ru'u nahu. Aona nggahi nahu 
ede laina va one nggomizoho wa'ura nefamu nahu; poda nggomizoho tio 
kavaemu nahu, pala nggomizoho wati rakamu ncai zi katadakaimu. 4:11 
Ngoa kai va nahu ake laina vara nahu dawaraku, vara nahu wa'ura 
tana'oku ncihimpa kai au ramawara. 4:12 Nahu wa'ura tuku mori kai 
dawara, ro mori kai maremba rau. Nahu wa'ura vadeku rahasiana zi ngge'e 
aokaiku ka'ada'ana ma vune ve wali; nataho ka'ada'ana mboto mawara ro 
ka'ada'ana ncoki mori, nataho ka'ada'ana ntau ra wara ro ka'ada'ana 
dawara. 4:13 Kai kuasa rambei va Al Masih zi nahu, nahu kantau tenggo 
ra wale zi ngge'e aokaiku samenana ka'ada'ana. 4:14 Pala nggomizoho 
wa'ura bantumu nahu, zi ade susa ra ncokikai nahu; ro au rakarawi va 
nggomizoho ede poda tahona. 4:15 Cina ra angiku dou Filipi! Ndai 
nggomizoho mavade podaku va one wakatu tu'u wi'i va nahu Makedonia 
ntoina, aipu wakatu Haba Mataho ede ngoa ra kahaba va nahu 
masarambakaina, nggomizoho mpoampa ela Ruma ma bantu nahu; 
nggomizoho mpoampa ma iu rugi ro laba sama-sama lavo nahu. 4:16 
Wakatu nahu zi Tesalonika ro mane'e zi bantu, wa'ura ncewi razi sakali 
nggomizoho nggadumu bantukaimu nahu. 4:17 Ede laina aona nahu ne'e 
mpoaku tarima au rambei va nggomizoho. Zine'e va nahu edezu nahu 
loaku eda hasi ma sala'i laba nggomizoho. 4:18 Nahu wa'ura tarima 
sara'aku -- ndazina nancewi zi paralu va nahu! Sara'a rambei va 
nggomizoho ranggadumu zi ru'u nahu, wa'ura tarima va nahu razi la 
Epafroditus. Ake nahu kantau sara'a au raparalu va nahu. Rambei-mbei va 
nggomizoho ede edezu vune ngolo mengi razi koroba razonggo ra mbei zi 
Ruma Hatalla, ro zi tarima va Ruma Hatalla kai sana ade. 4:19 Ruma 
Hatalla ranemba va nahu, ma rembakai va ntau ra wara zei Ruma Isa Al 
Masih, zimakavini sara'a au razi paralu va nggomizoho. 4:20 Zese ra 
ntasara Ruma Hatalla Ama ndaita santoi-ntoina! Amin. 4:21 Karonggapu 
salam nahu zi sara'a ela Ruma Hatalla, makasavua weki lavo Ruma Isa Al 
Masih. Ro tarima raupu salam razi cina ra angi ma wara sama-sama lavo 
nahu ta ake. 4:22 Sara'a ela Ruma Hatalla zi kota ake, mapenti poda 


siazoho ma razi asi Kaisar, manggadu salam zi ru'u nggomizoho. 4:23 
Raho-raho to'impa Ruma Isa Al Masih mbeina bareka nggomizoho 
sara'ana. 


Kolose 


1:1-2 Cina ra angi ela Ruma Hatalla zi Kolose ma to'a kasavua weki lavo 
Al Masih! Kai rasu Ruma Isa Al Masih -- kai rahanta va Ruma Hatalla -- 
nahu, Paulus, sama-sama lavo cina ndaita la Timotius, mapamao raho-raho 
tompa Ruma Hatalla Ama ndaita mbeina bareka ro taho ra ntai zi ru'u 
nggomizoho. 1:3-4 Nami wa'ura ringamu va one nggomizoho ma'imbi zi 
Ruma Isa Al Masih ro nggomizoho meci ra ca'umu samenana ela Ruma 
Hatalla. Vara ndedena, zi wakatu nami do'a weamu zi ru'u nggomizoho, 
nami marenta ncau tarima kasi zi Ruma Hatalla, Ama Ruma ndaita Isa Al 
Masih. 1:5 Nggomizoho ma'imbiku ro nggomizoho mameci ra ca'uku, 
vara nggomizoho mane'e zi au rasadia zi saroga va Ruma Hatalla zi ru'u 
nggomizoho. Nggomizoho wa'ura ringamu mavoha lampa rawi ede, aipu 
Haba Mataho ma ncihi rakarongga zi nggomizoho. 1:6 Haba razi Ruma 
Hatalla ede, mbou zi sara'a dunia, lavo mori dou zi mbei bareka ncau va 
haba ede, sama vune morimu rambei bareka ratampu'u aipu nggomizoho 
ringamu mavoha rahama Ruma Hatalla ro poda-poda kalu'u ra'iumu zei 
ademu. 1:7 Lampa rawi ede zikarongga zi nggomizoho va la Epafras, 
lenga rameci ra ca'u va nami. Sia edezu dou makarawi wea Al Masih ma 
caha karawi zi ru'u pentikai ndaita. 1:8 Razi siana nami ringakaimu va one 
kai kuasa razi Roh Allah nggomizoho loa cua meci ra ca'u angi. 1:9 Vara 
ndedena, nami do'a wea ncau ru'u nggomizoho, ratampu'u nami ringamu 
mavoha nggomizoho. Pamao va nami zi Ruma Hatalla loakuzu Roh Allah 
mbeina zi nggomizoho loa timba ra lemba ro ka'ao ndazina nggomizoho 
vademu kai sampuruna au rakane'e va Ruma Hatalla. 1:10 Ade 
ndedekaina nggomizoho loa mori vatu kane'e Ruma Hatalla, ro makasana 
wea ncau ade-Na, ndazina zei samenana au-au nggomizoho loa mbei hasi 
lampa rawi-lampa rawi ma taho. Ro loa ra vade nggomizoho mavoha 
Ruma Hatalla rau zimasala'i wali. 1:11 Raho-raho to'impa kai kuasa razi 
Ruma Hatalla ma zese ra ntasa, nggomizoho zi katenggo ndazina 
nggomizoho masanggo ncoki ra susa samenana au-au kai saba ro sana ade, 
1:12 ro kai renta tarima kasi zi Ama. Vara Ama edeku makandazina 
nggomizoho loa tarima au rasadia va Ruma Hatalla ru'u ela-Na zi ade 


Dunia Vou Ruma Hatalla ma taroa. 1:13 Sia wa'ura hori kalosana ndaita 
razi kuasa Ibilis, lavo wi'i pesona ndai ade Karaja'an Ana-Na rameci ra 
ca'u-Na. 1:14 Va Ana-Na ede ndai zi hori kalosana; ede aona dosa-dosa 
ndaita wa'ura kangampu weana. 1:15 Al Masih edezu gamba ma tada razi 
weki Ruma Hatalla, ma daloa zi eda; Al Masih edezu Ana ma sarambana, 
mancewi penti razi samenana rakandazi. 1:16 Vara kai ncai Siara Ruma 
Hatalla kandazina samenana au-au zi saroga ro zi wawo dunia, samenana 
au-au ma tada ro ma wati tada, lu'u rau sara'a roh ma kuasa ro ma parenta. 
Samenana dunia lavo isina ake rakandazi kai ncai Al Masih ro zi ru'u Al 
Masih. 1:17 Sawatipu va warana samenana au-au, Al Masih wa'ura ulu 
wara. Ro vara Sia rau ndazi samenana au-au warana zi cua-cua hizina. 
1:18 Siara mana'ekaina razi sarumbuna, edezu ela Ruma, va Siaku fu'una 
mori ra woko ela Ruma ede. Siaku ana ma sarambana, ma saramba- 
rambakaina rakamori mbali razi madena, loakuzu ndai Sia mpa ma ndazi 
mapenti poda razi samenana au-au. 1:19 Ndai Ruma Hatalla ma kane'e 
loakuzu samenana au-au ma wara zi weki Ruma Hatalla, wara mena rau zi 
weki Ana-Na. 1:20 Ro kai ncai Ana-Na ede rau Ruma Hatalla nggahi 
cumpukaina zi mandawi samenana au-au dame lavo Sia -- nataho 
samenana au-au ma wara zi dunia ro zi saroga. Ruma Hatalla karawina 
ede kai ncai mboho ra'a Ana-Na zi haju salib. 1:21 Ntoina nggomizoho 
zo'o razi Ruma Hatalla. Nggomizoho madaca'u-Na vara ruku ra rawi ro 
fiki ra kananumu madavae. 1:22 Pala ake, kai made Ana-Na, Ruma 
Hatalla ndawina hubunga nggomizoho lavo Sia ndazi taho mbali. Kai cara 
ede nggomizoho loa ziwa'a satando Ruma Hatalla ade ka'ada'ana ma raso, 
asali lavo wati wara ncarana. 1:23 Pala tantu nggomizoho pavua 
ngge'empa to'a imbi lavo kizi kante'e zi imbikaimu. Ai to'ina nggomizoho 
horimu ne'emu rawa'u mbei zi nggomizoho aipu nggomizoho tarimamu 
Haba Mataho razi Ruma Hatalla. Haba ede wa'ura ngoa ra kahaba zi 
sanikina dou zi sara'a dunia. Ro ru'u ede rau nahu, Paulus, wa'ura ndazi 
dou makarawi zi ru'u Ruma. 1:24 Ake nahu neo adeku ncoki ra susa zi 
ru'u pentikai nggomizoho. Vara kai ncoki ra susa sarumbu nahu, nahu 
makancihina au ma mbuipu zi pavua iu ncoki va Al Masih zi ru'u ela-Na, 
edezu sarumbu-Na. 1:25 Ruma Hatalla makauna nahu mandazi dou 


makarawi wea ela-Na, zi ru'u pentikaimu. Nahu pavuaku karongga haba 
razi Ruma Hatalla, sara'ana; 1:26 edezu haba ma salama ratu-ratu mba'a 
ma uluna rarahasia va Ruma Hatalla zi samenana dou, pala ake zi katada 
zi ela-Na. 1:27 Zīřela-Na ede, Ruma Hatalla nane'e katada vune ve tahona 
ro zese ra ntasana rahasia-Na ede zi ru'u sara'a ela manusia. Rahasia ede 
edezu: Al Masih wara zei wekimu, ma aona nggomizoho zimavatu iu na'e 
ra ntoruna Ruma Hatalla. 1:28 Al Masih edeku rangoa ra kahaba va nami 
zi sanikina dou. Nami mangoa ra kawara ro ngoa ra tei siazoho sara'ana 
kai samenana timba ra lemba. Ne'e va nami edezu loakaina sanikina dou 
loa zi wa'a zi Ruma Hatalla, kai dou matua fiki ra kananu ade lampa 
rawi-lampa rawi maraso, vara wa'ura savua lavo Al Masih. 1:29 Zirakakai 
lampa rawi ede nahu karawi kapodaku ade. Nahu usaha kapodaku kai 
sara'a tenggo rambei va Al Masih zi nahu ro ma karawi zei weki nahu kai 
vini va kuasa. 


2:1 Ne'e va nahu nggomizoho vademu vuneku hebana nahu usaha 
kapodaku ade ru'umu ro zi ru'u siazoho zi Laodikia ro sara'a dou-dou ma 
wati pata nahu sacara weki. 2:2 Sara'ana ake karawikai va nahu loakuzu 
ade siazoho ndazi tenggo ro siazoho cua meci ra ca'u angi ndazina siazoho 
rapu ndazi savua weki. Ade ndedekaina siazoho poda-poda loa ka'ao ro 
imbi poda ro pata rahasia Ruma Hatalla, edezu ndai Al Masih. 2:3 Al 
Masih ma rahenggana samenana timba ra lemba ro loa ra tingi Ruma 
Hatalla ma ili weki ntoina. 2:4 Nahu ngoakaiku ake loakuzu nggomizoho 
aina tipu va cou-cou rau, ma maci asa zi nggomizoho. 2:5 Konena nahu 
zo'o lavo nggomizoho, wi'ikaipu nahu wara zi woha nggomizoho. Ro nahu 
neo adeku edaku nggomizoho savua ade ro tenggo imbimu zi Al Masih. 
2:6 Cina ra angi wa'ura tarimamu Isa Al Masih kai Ruma kaina. Vara 
ndedena pavuapu nggomizoho mori savua lavo Sia, 2:7 ro tenggo ra 
walemu ramaina razi Sia. Pavuapu nggomizoho tu'umu morimu zi Al 
Masih kai dasana. Pavuapu nggomizoho naha imbi zi Al Masih, vatu vune 
au rawa'u teikai zi nggomizoho. Ro pavuapu ademu kapoda-poda kai renta 
tarima kasi. 2:8 Pavuapu nggomizoho aina kabare, aina sampe warakaina 
ma godana nggomizoho kai ngoa ra tei razi manusia ma wati wara onena, 


malaisi nakasantudampa. Nggahi ra eli ede laina razi Al Masih, malaisi 
ranggahi manusiampa ro razi roh-roh makuasakai dunia. 2:9 Vara 
samenana tabe'a Ruma Hatalla nangge'e zi Al Masih, edezu zi ade 
ka'ada'an manusia kai-Na. 2:10 Ro vara mori savua lavo Al Masih, 
nggomizoho rau zi mbei mori masapodakaina. Vara Al Masih edezu 
mana'ekaina zi sanikina roh ma ntau kuasa ro ma parenta. 2:11 Vara 
kasavua weki lavo Al Masih, nggomizoho wa'ura suna, laina suna 
rakarawi va manusia, malaisi kai suna, rakarawi va Al Masih, marahori 
kalosa nggomizoho razi kuasa tabe'a ma dosa. 2:12 Vara aipu wakatu 
nggomizoho kasavua lavo Al Masih, nggomizoho ra'umbu sama-sama 
lavo Al Masih; ro kai kandeu karaso ede rau, nggomizoho vatu kamori 
mbali sama-sama lavo Al Masih vara nggomizoho imbimu zi kuasa Ruma 
Hatalla ma wa'ura kamori mbali Al Masih razi madena. 2:13 Ntoina, 
nggomizoho wa'ura made sacara ade maraso vara nggomizoho madosa, ro 
vara nggomizoho watira suna kai sarumbu. Pala ake Ruma Hatalla kamori 
mbalina nggomizoho sama-sama lavo Al Masih. Ruma Hatalla wa'ura 
kangampu wea samenana dosa ndaita, 2:14 ro furana sura nconggo zi 
ndaita, ma kadahuna ndaita kai sara-sara ma tani. Kai salibna sura ede zi 
haju salib, Ruma Hatalla kamborana sara'a lo'o ra vavu zi ru'u ndaita. 2:15 
Zi salib ede Al Masih kandazina samenana roh-roh ma parenta ro makuasa 
ndazi watizu wa'u walina. Siazoho kandazikai zi ntanda va dou mamboto 
zi wakatu Al Masih mawa'ana siazoho kai dou rataha ade pawe 
ngolukai-Na. 2:16 Vara ndedena aina co'omu dou kancarana nggomizoho 
mavoha ngaha atao nono, ro mavoha ainaina-ainaina aruraja agama, atao 
kandiha-ndiha wura vou, atao mavoha ainaina Sabat. 2:17 Samenana ede 
cuma ninumpa razi lampa rawi zimamai, pala matada razi lampa rawi ede 
edezu Al Masih! 2:18 Aina nggomizoho co'omu wekimu zi karugi va dou 
ma coro-coro ka'awa weki ro ma nemba mala'eka-mala'eka. Dou ede 
nasombo kai fiki ra kananuna ma vatu dunia ro nakabanggaku weki ra'eda 
madana rakarongga va Ruma malai ndaina, 2:19 ndazina watizu nenti 
walina zi Al Masih ma ndazi mana'ekaina. Zi ade parentakai va Al Masih, 
sara'a sarumbu rajaga kataho lavo rakasavua va puru-puruna, ro woko 
vatu kane'e Ruma Hatalla. 2:20 Nggomizoho wa'ura made sama-sama 


lavo Al Masih, ro wa'ura hori kalosa wea razi roh-roh ma kuasakai isi 
dunia ake. Vavauku nggomizoho morikaimu vune dou ma mbuipu 
kuasakai va dunia ake? Vavauku nggomizoho vatukaimu zi atora-atora 
vune ake. 2:21 "Ama zamamu ake", "Aina tavaimu ede", "Ama tudumu 
ake"? 2:22 Samenana atora ede edezu mavoha lampa rawi ma ndede zi 
kani watizu wara one walina. Ede cuma atora-atora ro ngoa ra tei randawi 
va manusia. 2:23 Poda romo lampa rawi ede naloa timba ra lemba, kai 
parentana loakuzu dou manemba mala'eka, ka'awa weki lavo kancoki 
weki; pala samenana ede wati wara onena zimatapana nawasu manusia. 


3:1 Nggomizoho wa'ura kamori mbali sama-sama lavo Al Masih. Vara 
ndedena nggomizoho pavuapu usahamu zi rakakaimu lampa rawi ma zi 
saroga, tave Al Masih maparenta sama-sama lavo Ruma Hatalla. 3:2 
Kananupu zi lampa rawi ma ta ede, aina zi lampa rawi ma zi dunia. 3:3 
Vara nggomizoho wa'ura made, ro morimu macili weki lavo Al Masih zi 
ade Ruma Hatalla. 3:4 Fu'u morimu ma sapodakaina edezu Al Masih ro 
natadasi Sia peade nggomizoho rau zimawontu sama-sama lavo Sia ade 
na'e ra ntorukai-Na. 3:5 Vara ndedena, kamadepu ne'e dunia ma hako ncau 
wekimu, vune masampu ra nggele, lampa rawi mawati patuna, hawa 
nawasu, ne'e ma davae, ro na'e ade (vara na'e ade edezu samampa lavo 
nemba berhala.) 3:6 Lampa rawi vune edeku ma kamaina mbani va Ruma 
Hatalla zi dou-dou ma wati to'akaina. 3:7 Ntoina ndai nggomizoho rau 
mavatu ne'e-ne'e ede, aipu wakatu nggomizoho kuasakai va ne'e dunia. 3:8 
Pala ake pavuapu nggomizoho pakimu lampa rawi ma iha razi wekimu: ai 
walina mbani, atao mbani kapodamu ade atao kaco'o ademu zi dou 
makalai. Ai to'ina kalosa va asamu nggahi ra eli i'a ra va'amu atao nggahi 
ra eli ma sampu. 3:9 Aina cowamu zi savua lavo savua dou, vara mori ma 
ntoi ro samenana tabe'ana wa'ura hori va nggomizoho. 3:10 Nggomizoho 
ake wa'ura mbei mori ma vou. Nggomizoho edezu manusia vou, ma 
wunga zi kavou ncau-ncau va Marakandaimu, edezu Ruma Hatalla, vatu 
pahu ndai-Na. Aona edezu loakuzu nggomizoho patamu Ruma Hatalla kai 
sampuruna. 3:11 Cumpukaina vara ede mborara samenana malai-lai ade 
weki dou Yahudi ro malaina Yahudi, dou rasuna ro ma watira suna, 


watizu wara wali laina dou lai rasa ro dou mawatipu maju, ada ro dou 
mardeka, vara Al Masih edezu sara'a-ra'ana ro Sia kasavuana weki lavo 
siazoho sara'ana! 3:12 Nggomizoho edezu ela Ruma Hatalla. Ruma 
Hatalla nameci ra ca'uku nggomizoho ro kazalena nggomizoho zimandazi 
ntau ndai-Na rakalaina. Vara ndedena nggomizoho pavuaku katadamu kasi 
ade, taho ade, awa weki, ntika nggahi ra eli, ro taha ade zi susa ra ncoki 
3:13 Nggomizoho pavuapu saba zi savua lavo savua dou, ro cua 
kangampu angi nggara warasi ma wi' ade zimakalaina. Ruma kai sana 
adena kangampu weana nggomizoho, ndazi nggomizoho pavuapu 
ngawamu kangampu angi savua lavo savua dou. 3:14 Ro ma penti poda, 
edezu: Nggomizoho pavuapu meci kali cempepu angimu vara meci ra ca'u 
angi edeku makasavuana cina ra angi sara'ana zi ndazikaina sampuruna. 
3:15 Pavuapu nggahimu macumpu kai rakatantu va dame rambei va Al 
Masih zei ademu. Vara Ruma Hatalla ouna nggomizoho zimandazi 
anggota savua sarumbu, loakuzu nggomizoho morimu zei dame razi Al 
Masih ede. Pavuapu nggomizoho tarima kasimu. 3:16 Pavuapu ngoa ra tei 
va Al Masih ma vinikai va bareka lu'una zei ademu. Pavuapu nggomizoho 
tei kali cempemu angi lavo cua mbei ngoa ra tei kataho kai saloa timba ra 
lembamu. Rawapu zabur ro roi ra wadi ro rawa-rawa maraso; rawapu zi 
ru'u Ruma Hatalla kai iumu syuku zei ademu. 3:17 Samenana au rakarawi 
va nggomizoho atao ranggahimu, pavuapu ede karawimu ro nggahimu kai 
ngara Ruma Isa. Syukupu zi Ruma Hatalla Ama ndaita au rakarawi va 
Ruma Isa ru'umu. 3:18 Cina ra angi ma ndazi wei! To'apu zi rahimu, vara 
ndedeku sapodakaina ruku ra rawimu kai ela Al Masih. 3:19 Cina ra angi 
ma ndazi rahi! Meci ra ca'upu weimu. Aina tokumu zi siazoho. 3:20 
Ana-ana! Edezu zi pavua karawi va nggomizoho kai ela Al Masih kai 
zimato'a ncau zi ama ra ina, vara edeku zi makasana wea ade Ruma 
Hatalla. 3:21 Cina ra angi ma ndazi ama! Aina kapilimu ade anazohomu 
ndazina siazoho kompo kananuna. 3:22 Cina ra angi ma ndazi ada! Zei 
samenana lampa rawi nggomizoho pavuapu to'akaimu zi dou mandazi 
rumamu ma zi dunia ake. Aina to'amu zi siazoho cuma wakatu jaga va 
siazoho mpoa, vara nggomizoho ne'emu zi roi. To'akaipu zi siazoho kai 
ade ma nira, vara nggomizoho horomamu Ruma. 3:23 Karawi au-au 


rambei zi nggomizoho, pavuapu nggomizoho karawimu kai kapoda ade, 
vune-vuneta Ruma rakarawi wea va nggomizoho, ro laina manusia mpoa. 
3:24 Kawarapu va one nggomizoho zimatarima ufa razi Ruma. Au rasadia 
va Ruma zi ru'u ela-Na, edeku ma zi mbeina zi nggomizoho. Vara ruma 
ma sapodakaina zi karawi wea masapodakaina mawunga karawi wea va 
nggomizoho edezu ndai Al Masih. 3:25 Ro cou-cou wali ma ncara karawi, 
zimatangguna ncara ede; vara Ruma wati ntandana dou. 


4:1 Cina ra angi mandazi ruma! Pavuapu nggomizoho wa'a wekimu 
mataho zi adazohomu kai mancihi ro adi. Kawarapu va one nggomizoho 
rau mantau savua ruma zi saroga 4:2 Pavuapu nggomizoho do'a kai caha 
poda ro sadia ncau, ro renta salahopu syuku zi Ruma Hatalla. 4:3 Do'a 
raupu zi ru'u nami loakuzu Ruma Hatalla mbeina zi nami wakatu ma taho 
zi ngoa ra kahaba kai haba mavoha rahasia Al Masih. Vara lampa rawi 
edeku nahu wakatu ake warakaiku zi ade uma bui. 4:4 Do'apu loakuzu 
nahu loa ngoa kavae rahasia ede kavae-vae poda vuneku sapodakaina. 4:5 
Zi ade hubunga nggomizoho lavo dou-dou ma wati imbi, pavuapu 
nggomizoho mori kai loa timba ra lemba ro kanipu sanikina wakatu kai 
taho poda. 4:6 Pavuapu lampa rawi-lampa rawi ranggahi va nggomizoho 
nakasanaku ro nantika ncau. Pavuapu vade va nggomizoho vuneku 
sapodakaina nggomizoho cambemu au-au rasozi va dou. 4:7 Tikhikus, 
cina ndaita ma taho ade, zimangoa nggomizoho samenana au-au mavoha 
nahu. Sia nacaha karawi sama-sama lavo nami ru'u Ruma. 4:8 Nahu 
nggaduku sia zi nggomizoho kai alasa loakuzu nggomizoho vademu 
ka'ada'ana nami ro nggomizoho neo ademu. 4:9 Onesimus zimalao 
sama-sama lavo la Tikhikus; sia savua dou razi kalompo nggomizoho. Sia 
dou ma to'a ro nami mameci ra ca'uku sia. Sia ro la Tikhikus zimangoana 
zi nggomizoho samenana ma ndazi zi hizi nahu ake. 4:10 La Aristarkhus, 
ma wara ade uma bui sama-sama lavo nahu, nggaduna salam ru'u 
nggomizoho. Ndede rau la Markus, cina campo ompu la Barnabas. 
(Nggomizoho wa'ura nggadu kai haba zimaweha ao sia namaisi sia zi 
nggomizoho.) 4:11 Salam rau razi Yesus ma ngara rau la Yustus. Razi 
dou-dou Yahudi ma wa'ura imbi zi Ruma Isa, siazoho toluna akempa ma 


karawi sama-sama lavo nahu zimakalampa karawi razi Ruma Hatalla. 
Siazoho poda-poda wancuku bantuna nahu. 4:12 Salam razi la Epafras, sia 
rau razi kalompo nggomizoho. Sia ada Ruma Isa Al Masih, ma do'a poda 
ncau ru'u nggomizoho. Sia raho poda-podana zi Ruma Hatalla loakuzu 
imbi podamu ndazi tenggo ro nggomizoho poda-poda tua kananumu, 
loakuzu nggomizoho kai sampuruna to'akaimu zi kane'e Ruma Hatalla. 
4:13 Nahu wa'ura eda madaku va one sia wa'ura karawi kapodana ade zi 
ru'u nggomizoho ro zi ru'u dou-dou ma zi Laodikia lavo Hierapolis. 4:14 
Dokter Lukas, zi meci ra ca'u va ndaita, ro la Demas nggaduna salam zi 
nggomizoho. 4:15 Karonggapu salam nami zi cina ra angi ela Al Masih zi 
Laodikia; ro la Nimfa, ro zi ela Ruma ma sambea zi umana. 4:16 Sawa'u 
va sura ake zi baca zi nggomizoho, usahapu loakuzu ede zi baca rau zi ela 
Ruma ma zi Laodikia. Ndede rau ndai nggomizoho pavuapu baca sura ma 
zi nggadu razi Laodikia zi nggomizoho. 4:17 Ro ngoapu la Arkhipus, 
"Kanggoripu taki ra puta rambei zi nggomizoho zi karawi weakaimu 
Ruma." 4:18 Salam razi nahu, Paulus. Ndai nahu ma ratuntina salam ake. 
Aina nefa va one nahu mbuipu zi ade uma bui! Raho-raho to'impa Ruma 
mbeina bareka zi nggomizoho. 


1 Tesalonika 


1:1 Cina ra angi ela Ruma zi Tesalonika, ma ndazi ela Ruma Hatalla Ama 
ndaita ro Ruma Isa Al Masih: Nami, edezu Paulus, Silas, ro la Timotius 
mapamao raho-raho to'impa Ruma Hatalla mbeina bareka ro taho ra ntai 
zi nggomizoho. 1:2-3 Nami syuku ncaumu zi Ruma Hatalla vara 
nggomizoho sara'ana. Zisanikina do'a nami zi Ruma Hatalla ro Ama 
ndaita, nami makawara ncauku nggomizoho. Nami mado'a ncauku zi ru'u 
va nggomizoho. Nami kawaramu vune nggomizoho katadamu zi ade ruku 
ra rawimu va one nggomizoho imbimu zi Al Masih, vuneku nggomizoho 
meci ra ca'umu dou makalai ndazina karawi weamu ru'u siazoho, ro 
vuneku nggomizoho ne'e podakai va ademu zi Ruma ndai Isa Al Masih. 
1:4 Nami mavadeku, cina ra angi, va one Ruma Hatalla mameci ra ca'u 
nggomizoho ro mawa'ura kazale nggomizoho ndazi ntau-Na rakalai ndai. 
1:5 Vara nami karonggamu Haba Mataho zi nggomizoho laina kai nggahi 
ra eli mpoa, pala kai kuasa rau lavo kai Roh Allah. Ro nami ma'imbi 
podaku zilampa rawi mancihi razi Haba Mataho ede. Nggomizoho 
mavadeku vuneku nami morimu zi paralukai va nggomizoho wakatu nami 
waramu ziwoha nggomizoho. 1:6 Nggomizoho vatumu conto ruku ra rawi 
nami ro conto Ruma. Konena nggomizoho nawancuku ncoki iumu, 
nggomizoho tarima aomu kai neo ademu haba rangoa va nami zi 
nggomizoho. Neo ademu ede rambei va Roh Allah. 1:7 Kai ndedena 
nggomizoho mandazi conto zi ru'u va samenana dou ela Al Masih ma zi 
Makedonia ro Akhaya. 1:8 Vara ratampu'u zi nggomizoho, haba mavoha 
Ruma wa'ura mbou sampe aka Makedonia ro Akhaya. Ro laina ede mpoa; 
bahkan haba mavoha ravunena nggomizoho imbimu zi Ruma Hatalla 
wa'ura rongga tave-ve, ndazina nami wati paralu walina nggahi au-au. 1:9 
Samenana dou manuntu mavoha ravunena nggomizoho tarima aomu nami 
aipu nami ntoina maimu zi nggomizoho. Siazoho nuntu ra nggahina 
mavoha ravunena nggomizoho tu'u wi'imu berhala-berhala ro maimu zi 
savuampa Ruma Hatalla ma mori zimandazi ada Sia. 1:10 Siazoho nuntu 
ra nggahi rauna mavoha ravunena nggomizoho mane'e poda maina Ana 
Ruma Hatalla razi saroga, edezu Ruma Isa, ma wa'ura kamori mbali va 


Ruma Hatalla razi madena. Ruma Isa edeku makasalamana ndai razi 
mbani Ruma Hatalla ma zimamai kento. 


2:1 Cina ra angi! Ndai nggomizoho mavadeku va one maikai nami zi 
nggomizoho wati lao ncauna. 2:2 Nggomizoho mavadeku va one sawatipu 
mai nami zi nggomizoho zi Tesalonika, nami wa'ura kancoki ro kavawa ra 
katuna va dou zi Filipi. Pala konena mboto dou ma ao nami, Ruma Hatalla 
ndai wa'ura mbeina nami disa zi ngoa ra kahabakaimu zi nggomizoho 
Haba Mataho ma ramai ta Sia. 2:3 Rarece va nami zi nggomizoho laina 
savua mancara; lai rauna kai nia mawati raso atao zi ne'emu tipu. 2:4 Wati! 
Nami wati nuntu ra nggahimu zi kasanamu ade dou, malaisi zi kasanamu 
ade Ruma Hatalla, ma ujina ade nami. Vara nami rawt'ikai patu va Ruma 
Hatalla zimangoa ra kahaba Haba Mataho ede. 2:5 Ndai nggomizoho 
mavadeku va one watipu parana nami makantika nggahi ra eli atao 
makeko nggomizoho zi cilikaimu nia mana'e ade. Ruma Hatalla 
masakasina! 2:6 Nami wati ne'e raumu ngupa ncai zi rakakaimu roi va dou 
-- nataho razi nggomizoho ro razi dou makalai. Sapodakaina kai rasu Al 
Masih, nami maloa raumpa raho pakasa au-au razi nggomizoho. 2:7 Pala 
nami karawi kai mapu ra tika nggahi ra eli wakatu waramu zi woha 
nggomizoho, vune savua ina makavua kataho anazohona. 2:8 Vara meci 
ra ca'u nami, nami mangawa mbei zi ru'u va nggomizoho lai mpoana Haba 
Mataho ma razi Ruma Hatalla ede, pala mori nami rau. Vara nami 
mawancuku meci ra ca'umu nggomizoho! 2:9 Tantu nggomizoho mbuipu 
kawaramu vune usaha kapoda va nami. Aimarai aimangazi nami karawimu 
vavaina nami wati kasusamu kone savua dou rau zi weki nggomizoho aipu 
wakatu nami ngoa ra kahabamu Haba Mataho razi Ruma Hatalla ede zi 
nggomizoho. 2:10 Nami morimu kai maraso, ncihi ro wati wara ma'ihamu 
zi nggomizoho ma wa'ura imbi zi Al Masih. Nggomizohoku sakasi-sakasi 
nami, ndede rauja Ruma Hatalla. 2:11 Nggomizoho mavadeku va one 
rakarawi va nami zi cua-cua nggomizoho vune karawi ama zi anazohona. 
2:12 Nami mangoa ra tei kataho nggomizoho, nami marundu nggomizoho 
ro nami makau pakasa nggomizoho loakuzu nggomizoho morimu kai 
mataho poda ndazina kasanamu ade Ruma Hatalla. Vara Ruma Hatalla 


wa'ura ouna nggomizoho zimandazi ela Karaja'an Allah ro zima'iu zese ra 
ntasa-Na. 2:13 Wara wali savua lampa rawi makalaina ma kandazina nami 
renta tarima kasi ncau zi Ruma Hatalla. Lampa rawi ede edezu, va one 
wakatu nami karonggamu haba razi Ruma Hatalla zi nggomizoho, 
nggomizoho maringaku ro tarimamu haba ede laina kai haba razi manusia, 
pala kai haba ma poda-poda razi Ruma Hatalla. Siaku ma wunga karawi 
zi ade weki nggomizoho ma imbi zi Al Masih. 2:14 Cina ra angi, lampa 
rawi ra'u va nggomizoho wa'ura iu rau va ela-ela Ruma Hatalla zi Yudea 
ma ndazi ntau Ruma Isa Al Masih. Nggomizoho ma'iu susa ra ncoki razi 
bangsa ndaimu, sama vune ra'iu va ela-ela Ruma Hatalla zi Yudea ede razi 
dou-dou Yahudi. 2:15 Dou-dou ede ma rade Ruma Isa ro nabi-nabi, ro 
marakancokina nami. Siazoho musu kampoina dou, ro Ruma Hatalla wati 
ca'u podana zi siazoho. 2:16 Bahkan siazoho matapa-tapana nami zi 
kahabakaimu zi bangsa-bangsa malaina Yahudi haba ma loana kasalama 
bangsa-bangsa ede. Kai ndedena dou-dou Yahudi ede nanaha sala'i ncauku 
dosa-dosa siazoho sampe ncihi orena. Ro ake siazoho cumpukaina hina 
mbani va Ruma Hatalla! 2:17 Pala cina ra angi, ra'aipu nami ngalamu 
samporo wakatu lavo nggomizoho -- ncengga zi mada pala wati zi ade -- 
nami nanaha lingi ademu zi nggomizoho ro mane'e usaha poda-poda zi 
ne'ekai eda angi wali lavo nggomizoho! 2:18 Nami mania lao lamba 
nggomizoho; ro nahu, wa'ura cobaku sakali zua kali, pala Ibilis matapana 
nami. 2:19 Poda nggomizohoku zi ne'e ro neokai ade nami. Vara pea 
nggara namaisi Ruma Isa, ro ndai zimasatando-Na, ndazi nggomizohoku 
zimandazi banggakai va nami! 2:20 Poda nggomizohoku zi banggakai va 
nami ro zihikai ade nami! 


3:1 Cumpukaina lingi ade nami wati wa'u zi tapa wali. Vara ndedena 
kananu va nami natahopu wi'i pakimu nami kese zi Atena, 3:2 wunga nami 
nggadumu cina ndai la Timotius. Sia makarawi wea Ruma Hatalla ma 
karawi sama lavo nami zimangoa ra kahaba Haba Mataho mavoha Al 
Masih. Nami nggadumu la Timotius zi nggomizoho loakuzu sia 
zimakatenggona nggomizoho ro zimarundu nggomizoho zi ncewi imbi 
wali zi Al Masih. 3:3 Kai ndedena wati kone savua dou zi ade weki 


nggomizoho ma suru vara susa ra ncoki-susa ra ncoki ndai ake. Ndai 
nggomizoho mavadeku va one susa ra ncoki-susa ra ncoki ede lu'u zei ade 
nia Ruma Hatalla zi ru'u va ndaita. 3:4 Wakatu nami mbuipu sama lavo 
nggomizoho, nami wa'ura ngoa ulumu zi nggomizoho va one ndai 
zimasusa ra ncoki. Ro ncihi ede poda-poda wa'ura ndazina; ndai 
nggomizoho mavadeku. 3:5 Vara ndedena nahu nggaduku la Timotius, 
vara nahu kane'e poda vade vuneku majuna nggomizoho zi ade lampa rawi 
imbi zi Al Masih. Nahu dahu adeku Ibilis nawa'uku godana nggomizoho 
ndazina sara'a ramaki nami ndazi lao ncau. 3:6 Ake la Timotius wa'ura 
dula mbali ro wa'ura karonggana zi nami haba zi neokai ade mavoha 
vuneku nggomizoho imbimu zi Al Masih ro cua-cua meci ra ca'u angi. Sia 
ngoana zi nami va one nggomizoho maca'u wi! ncau lampa rawi ma taho 
mavoha nami zi ademu. Ro nggomizoho mane'e eda angi lavo nami, sama 
vune nami rau mane'e eda angi lavo nggomizoho. 3:7 Vara ndedena, cina 
ra angi, zi ade samenana susa ra ncoki, nami neo ademu va haba mavoha 
nggomizoho. Imbimu zi Al Masih makana'ena ade nami, 3:8 ndazina ake 
nami ma'uku poda-poda mori, sura nggomizoho ngge'empa kizi 
katente'emu, kasavua weki lavo Ruma. 3:9 Nana'e podaku tarima kasi 
nami zi Ruma Hatalla zi samenana neo ade ra'iu va nami zi tando-Na vara 
nggomizoho. 3:10 Aimarai aimangazi nami rahomu zi Sia kai kapoda ade, 
loakuzu nami rakamu eda angi lalo lavo nggomizoho zi kancihikaimu au 
raziparalu va nggomizoho zi imbikaimu zi Al Masih vune sapodakaina. 
3:11 Raho-raho to'impa Ruma Hatalla Ama ndaita, ro Ruma ndaita Isa Al 
Masih makapirina ncai zi ru'u va nami zi ne'ekaimu eda angi lavo 
nggomizoho! 3:12 Raho-raho to'impa Ruma makandazina nggomizoho 
nanaha meci ra ca'u savua lavo makalaina ro nanaha meci ra ca'u sara'ana 
dou, ndazina meci ra ca'umu ede nanaha-naha mboto, sama vune meci ra 
ca'u nami zi nggomizoho. 3:13 Kai ndedena Ruma zimakatenggona 
ademu, ndazina nggomizoho raso ro wati wara ma'ihamu zitando Ruma 
Hatalla Ama ndaita, wakatu Isa Ruma ndai mai samana lavo sara'ana dou 
ma ndazi ntau-Na. 


4:1 Cumpukaina cina ra angi, nami wa'ura mbeimu conto rawi mataho zi 


nggomizoho mavoha vuneku nggomizoho pavuapu mori kasanamu Ruma 
Hatalla. Poda nggomizoho wa'ura morimu vune ede. Pala ake kai kuasa 
Ruma Isa, nami maraho poda-poda zi nggomizoho ro mapakasamu 
loakuzu nggomizoho ma'usaha wali zi ade lampa rawi ede! 4:2 Vara 
nggomizoho wa'ura vademu ngoa ra tei-ngoa ra tei ma wa'ura mbei va 
nami zi nggomizoho kai kuasa Ruma Isa. 4:3 Akeku rakane'e va Ruma 
Hatalla: Loakuzu nggomizoho morimu zi ru'u va Sia mpoampa, raso, 
kazo'opu samenana ruku ra rawi ma sampu ra nggele. 4:4 Sanikina dou 
mone zi weki nggomizoho pavuaku vadena vuneku mori sama lavo weina 
kai cara kasana Ruma Hatalla ro manusia. 4:5 Aina mori vatumu rakane'e 
hawa nawasu zi weimu, vune rakarawi va dou-dou ma wati pata Ruma 
Hatalla. 4:6 Zi ade lampa rawi vune ede, ai to'ina kone savua dou rau 
makarawi mancara zi cina ra angina, atao tipuna. Ntoina nami wa'ura ngoa 
ra kawara kapodamu zi nggomizoho, va one Ruma zimahukumna dou-dou 
ma karawi lampa rawi-lampa rawi mancara vune ede. 4:7 Ruma Hatalla 
ouna ndaita, laina loakuzu ndai mori sampu ra nggele, malaisi loakuzu ndai 
mori kai cara ma kasana wea Ruma Hatalla. 4:8 Dou ma tula ngoa ra tei 
ake, laina tulana manusia, malaisi natulaku Ruma Hatalla ma mbei Roh-Na 
ma raso zi nggomizoho. 4:9 Watizu paralu walina nami matunti sura zi 
nggomizoho mavoha vuneku nggomizoho pavuamu meci ra ca'umu cina ra 
angi ma sama-sama imbimu. Ndai nggomizoho wa'ura katei va Ruma 
Hatalla zi cua-cua mecikaimu angi. 4:10 Ro lampa rawi ake wa'ura katada 
va nggomizoho zi samenana cina ra angi masama-sama imbimu zi sara'a 
dana ra rasa Makedonia. Pala cina ra angi, nami ma raho poda-poda, 
loakuzu morimu ndazi ncewi taho wali. 4:11 Usahapu mori kai sana ro 
aina lu'umu zimasa'ala dou makalai. Pavuapu nggomizoho karawi ngupa 
ngaha ndaimu, vune rakaukai va nami ntoina zi nggomizoho. 4:12 
Nggomizoho mamorisi vune ede, nggomizoho wati wi'ikai morimu zi 
cou-cou rau, ro dou-dou ma wati imbi zi Al Masih, zimalia ra horomana 
nggomizoho. 4:13 Cina ra angi, ne'e va nami loakuzu nggomizoho vademu 
ma sapodakaina mavoha dou-dou ma wa'ura made; loakuzu nggomizoho 
aina ncoki ademu vune dou-dou makalai ma wati ntau imbi zi mori mamai 
kento. 4:14 Ndai ta'imbiku va one Ruma Isa wa'ura made ro mori mbali. 


Vara ndedena ndai ta'imbi rauku va one Ruma Hatalla zimakamori mbali 
sara'ana dou ma imbi zi Ruma Isa ro mawa'ura made, loakuzu siazoho 
mori samana lavo Sia. 4:15 Mavoha lampa rawi ede, akeku rangoa ra tei 
va Ruma zi ne'e karongga va nami zi nggomizoho: Wakatu mai Ruma Isa, 
ndai ma mbuipu mori wati zima'ulu zi dou-dou ma wa'ura made ulu. 4:16 
Peade mala'eka mazese ra ntasa zimanggahi kana'e lavo tarompe Ruma 
Hatalla zi ka'eli tanda sadiakaina. Edempara ndai Ruma Isa zimalondo razi 
saroga, ro dou-dou ela Al Masih ma wa'ura made zi kamori mbali ulu. 
4:17 Sawa'u va ede, ndai ma mbuipu mori zi wakatu ede zi hanta 
sama-sama lavo siazoho zei ade apu zi edakai angi lavo Ruma ese woha 
ai. Edempara ndai zimangge'e lavo Ruma santoi-ntoina. 4:18 Vara 
ndedena, pavuapu nggomizoho cua-cua katenggo kali cempe ade angi kai 
kanimu nggahi ra eli ake. 


5:1 Cina ra angi, wati paraluna nami matunti zi nggomizoho vune aiku 
wakatuna ma pasti lampa rawi ede zi ndazikaina. 5:2 Vara ndai 
nggomizoho mavade podaku va one Ainaina maikai Ruma ede zimamai 
vune dou mamai mpanga zi aimangazi. 5:3 Nanggahisi va dou, "Sara'ana 
wati wara ngango ro taho-tahompa," ndazi wakatu edeku wezi lalompa 
siazoho zimavoha va iha leli, ro wati kone savua dou zimasalama. Lampa 
rawi ede zimandazi sadeka, vune iu pili nggana mavoa dou siwe ma ne'e 
nggana. 5:4 Pala nggomizoho laina dou ma mori zi ade rindikaina, ndazina 
ainaina ede nakaweziku nggomizoho vune mai dou mampanga. 5:5 
Nggomizoho sara'ana edezu dou ma mori zi ade taroakaina; nggomizoho 
lu'u zi ade golonga aimarai ma taroa. Ndai laina dou ma mori zi ade 
rindikaina, atao ma lu'u zi ade golonga aimangazi ma rindi. 5:6 Vara 
ndedena ndai wati loata maru-maru mpoa vune dou makalai. Ndai pavuaku 
jaga-jaga ro fiki ra kananu ndai pavuaku taroana. 5:7 Zi aimangazi dou 
namaru, ro zi aimangazi rau dou nandazi mawu. 5:8 Pala ndai ake dou-dou 
ma lu'ukai zi ade golonga aimarai ma taroa; vara ndedena fiki ra kananu 
ndai pavuaku taroana. Ndai pavuaku imbi ncau zi Ruma ro meci ra ca'u 
dou-dou makalai lavo imbi poda va one Ruma Hatalla zimakasalama 
ndaita. Edeku zaha zimahoruna ndai zi ade lewa ra laka zi aokai lavo 


marindina. 5:9 Ruma Hatalla kazalena ndai laina zi hukumna, pala zi 
kasalamana kai ncai Ruma ndai Isa Al Masih. 5:10 Sia madena zi ru'u va 
ndaita loakuzu wakatu mai kai Sia peade -- nataho ndai mbuipu mori, ro 
nataho ndai wa'ura made -- ndai taloaku mori sama lavo Sia. 5:11 Vara 
ndedena, pavuapu nggomizoho rundu kali cempe angi ro cua-cua katenggo 
angi, sama vune ma wunga karawi va nggomizoho ake. 5:12 Cina ra angi, 
nami maraho poda-podamu loakuzu nggomizoho kaco'imu zi dou-dou ma 
karawi zi woha nggomizoho; edezu siazoho rawa'u kazale va Ruma 
zimana'ekama ro zimangoa ra tei kataho nggomizoho. 5:13 Karawipu zi 
siazoho kai lia ra horoma podapu lavo kai meci ra ca'u vara kawaramu au 
rakarawi va siazoho. Mori ncaupu kai mataho. 5:14 Nami maraho rau, 
cina ra angi, rojo katahopu dou ma wati ngawa karawi; kaupu kalembo 
ade zi dou ma dahu; bantupu dou ma paralu zi bantu ro sabakaipu zi 
sara'ana dou. 5:15 Jagapu loakuzu aina wara ma cepe rawi ma'iha kai rawi 
ma'iha wali. Usaha ncaupu zi karawikaimu mataho, savua zisavua dou ro 
zi samenana dou. 5:16 Pavuapu nggomizoho neo ade ncau, 5:17 ro do'a 
ntuwupu. 5:18 Zi ade sara'a ka'ada'ana pavuapu nggomizoho syuku, vara 
edeku zi ne'e va Ruma Hatalla razi nggomizoho kai dou ma mori savua 
lavo Ruma Isa Al Masih. 5:19 Aina tapamu Roh Allah. 5:20 Aina 
wi'ikaimu mozana haba-haba rambei va Roh Allah. 5:21 Samenana au-au 
pavuaku zi uji, ro ma taho pavuaku zi vatu. 5:22 Kazo'o lavopu samenana 
lampa rawi madavae. 5:23 Raho-raho to'impa ndai Ruma Hatalla ma 
mbeina ndai taho ra ntai, kandazina nggomizoho dou-dou ma poda-poda 
mori zi ru'u Ruma Hatalla mpoampa. Raho-raho to'impa Ruma Hatalla 
majaga weki ndaimu sara'ana, nataho roh, nawa ro sarumbumu, ndazina 
wati wara ma'iha zi wakatu Ruma ndaita Isa Al Masih mai mbalina. 5:24 
Ruma Hatalla, ma wa'ura ou nggomizoho, zimakarawina lampa rawi ede 
vara Sia nato'a. 5:25 Do'a weapu zi ru'u va nami, cina ra angi! 5:26 Cua 
mbeipu salam kai meci poda angimu kai sa'e ra ari ela Al Masih. 5:27 Kai 
kuasa Ruma, nahu maraho poda-podamu loakuzu nggomizoho bacamu 
sura ake zi sara'ana cina ra angi ma sama-sama imbi. 5:28 Raho-raho 
to'mpa Ruma ndaita Isa Al Masih mambei anugera zi nggomizoho. 


2 Tesalonika 


1:1 Cina ra angi ela Ruma zi Tesalonika, ma ndazi ela Ruma Hatalla Ama 
ndaita ro Ruma Isa Al Masih! Nami, edezu Paulus, Silas ro la Timotius 
1:2 mapamao raho-raho to'impa Ruma Hatalla Ama ndaita ro Ruma Isa Al 
Masih mambei bareka ro taho ra ntai zi nggomizoho. 1:3 Cina ra angi, 
nami mapavua ncauku renta tarima kasi zi Ruma Hatalla vara 
nggomizoho. Ro patu romo nami karawimu vune ede, vara nggomizoho 
manaha imbi zi Al Masih, ro nggomizoho manaha meci ra ca'u zi savua 
dou lavo savua dou. 1:4 Vara ndedena vavau nami nuntukaimu mavoha 
nggomizoho sanikina nami lao lambamu ela-ela Ruma Hatalla. Kai bangga 
nami ngoamu vuneku nggomizoho nge'empa imbi podamu zi Al Masih zi 
ade rakancoki ro susa ra ncoki ra'iu va nggomizoho. 1:5 Ro ta'akera 
tadakaina na'adiku hukuma va Ruma Hatalla: Nggomizoho wa'ura susa ra 
ncokimu vara Karaja'an Allah, ro vara ndedena nggomizoho zi wīi'ikai 
patuna zimalu'u tazeina. 1:6 Sia zimakarawina au rama'adi, ro zimacola 
cepena susa ra ncoki zi dou ma kandazina nggomizoho susa ra ncoki. 1:7 
Ro ziru'u va nggomizoho ma wunga susa ra ncoki ake -- ndede rauja ziru'u 
va nami -- Ruma Hatalla zimahori samenana susa ra ncokimu wakatu 
ainaina londokai Ruma Isa razi saroga ro katadana weki-Na lavo mala'eka- 
mala'eka-Na ma wancu tenggo 1:8 ro kai afi ma kalea ngganga. Sia 
londona zimahukumna dou-dou ma wati kade'e nggahi Ruma Hatalla ro 
ma wati ngawa mori mancihi ncao lavo Haba Mataho mavoha Ruma Isa 
Ruma ndaita. 1:9 Dou-dou ede zimatarima hukuma iha leli santoi-ntoina, 
zi paki kalosa razi ade ngge'ekai Ruma ro razi kuasa-Na ma zese ra ntasa; 
1:10 samenana ede zimandazi wakatu ainaina maikai Sia peade zi kazese 
ra kantasakai va ela-Na ro zi lia ra horoma va samenana dou ma imbi. 
Nggomizoho rau zimawara zi weki ela Ruma Hatalla ede, vara 
nggomizoho wa'ura imbimu zi haba rakarongga va nami zi nggomizoho. 
1:11 Vara ndedena nami mado'a ncau ziru'u va nggomizoho. Nami do'a 
weamu loakuzu Ruma Hatalla ma kandazina nggomizoho patu zimamori 
vatu rakane'e va Sia; vara ndedena Sia ouna nggomizoho. Raho-raho 
tompa Ruma Hatalla, kai kuasa-Na, makancihina rakane'emu zi karawi 


kai mataho, ro zimakasampuruna samenana karawi rakarawi va 
nggomizoho vara imbimu zi Al Masih. 1:12 Kai ndedena Ruma ndai Isa 
zikazese ra kantasa va nggomizoho, ro nggomizoho rau zikazese ra 
kantasa va Ruma Isa vara anugera Ruma Hatalla ndai ro Ruma Isa Al 
Masih. 


2:1 Mavoha maikai Ruma ndai Ruma Isa Al Masih, ro mavoha zi 
kavorokaina ndai zimangge'e sama lavo Sia, akeku zi raho poda-poda va 
nahu zi nggomizoho: 2:2 Ama roci dahu atao darura ade vara warana haba 
va wa'ura raka ainaina mai mbalikai Ruma Isa. Kombisi haba ede ramaina 
tasavua nggahi rakarongga va Ruma, atao razi savua ngoa ra tei; atao loa 
ndazi wara ma nggahi va one nami parana tunti mavune ede zi ade savua 
sura nami mawara. 2:3 Vune ve rau, aina co'omu dou matipu nggomizoho. 
Vara sawatipu va wontuna Ainaina ede, pavuaku ndazi uluna lampa rawi 
ake: Mboto dou zimamurta, marungka imbi zi Al Masih; ro Manusia 
Madavae rawa'u katantu zimalu'u ade anaraka, zimakatada weki. 2:4 Kai 
kasombo weki sia zima'ao ro ka'esena weki zi samenana ranemba va 
manusia, atao sara'ana berhala rawi'ikai Ruma Hatalla va manusia. Bahkan 
sia zimanaha doho ta zei Bait Allah ro ngoana zi dou-dou va one siaku 
edezu Ruma Hatalla. 2:5 Kawarapu va one nahu wa'ura ngoaku samenana 
ede aipu wakatu nahu mbuipu lavo nggomizoho. 2:6 Ro nggomizoho 
mavadeku au ma wunga ake mambuipu tapa ndazina samenana ede. Peasi 
wakatu rawa'u katantu va Ruma Hatalla, Manusia Madavae ede 
zimawontu. 2:7 Tenggo ra wale ma karawina lampa rawi madavae ede 
wa'ura tampu'una karawi kai cara rahasia, pala mbuipu zi tapa-tapa. Peasi 
nggara maratapana ede wa'ura kambora, 2:8 ede ampona tada Manusia 
Madavae ede. Ndazi namaisi Ruma Isa, Sia zimahade Manusia Madavae 
ede kai nawa maralosa zi asa-Na, ro kalelina kai zese ra ntasa maikai-Na. 
2:9 Manusia Madavae ede zimawontu kai kuasa ma na'e ma ramai ta 
Ibilis. Sia zimandawi mboto pahuna lampa rawi mavisa ra guna ro lampa 
rawi maheba poda ma vinikai va kuku keko. 2:10 Sia zimakani samenana 
kuku keko ma davae zi kasantudana dou-dou zima'iha leli. Siazoho 
zima'iha leli vara tula aona ro wati ca'una haba ma poda ma ramai ta Ruma 


Hatalla ma loana kasalama siazoho. 2:11 Vara ndedena Ruma Hatalla 
kamaina zi siazoho savua kuasa ma kasantuda, ndazina siazoho imbi zi au 
ma wati podana. 2:12 Ndazikaina, sara'ana dou ma ca'u zi dosa ro ma wati 
imbina zimapoda ede, zi hukum. 2:13 Cina ra angi rameci ra ca'u va 
Ruma! Pavuaku nami renta tarima kasi ncau zi Ruma Hatalla mavoha 
nggomizoho, vara ra'aipu saramba wa'una Ruma Hatalla kazalena 
nggomizoho zi kasalama. Lampa rawi ede ndazina va au rakarawi va Roh 
Allah zi nggomizoho zikandazikaina nggomizoho ela Ruma Hatalla ma 
raso ro vara nggomizoho imbimu zi haba ma poda razi Ruma Hatalla. 
2:14 Ru'u edeku Ruma Hatalla ouna nggomizoho kai Haba Mataho 
rangoa ra kahaba va nami zi nggomizoho. Ruma Hatalla ouna 
nggomizoho, vara Sia ne'ena loakuzu nggomizoho iumu zese ra ntasa 
Ruma ndai Ruma Isa Al Masih. 2:15 Vara ndedena, cina ra angi, kizi 
katenggopu wekimu ro nenti ntuwupu zi au rangoa ra tei-ngoa ra tei ma 
wa'ura mbei va nami zi nggomizoho, nataho kai ngoa asa ro kai sura. 
2:16-17 Raho-raho to'impa Ruma ndaita ndai Isa Al Masih, ro Ruma 
Hatalla Ama ndaita marere ro makatenggona ademu, loakuzu nggomizoho 
loa karawi ro ngoa ra kahabamu au ma taho. Vara Ruma Hatalla mameci 
ra ca'u ndaita, ro va taho ade-Na, Sia kandazina ndai ngge'empa lembo 
ade, ro ne'emu ma taho. 


3:1 Cumpukaina, cina ra angi, do'a weapu ziru'u va nami. Do'apu loakuzu 
haba ma ramai ta Ruma loa mbou rero ntuwukai roci ro tarima kai taho, 
sama vune ma wa'ura ndazi zi nggomizoho ntoina. 3:2 Do'a raupu loakuzu 
Ruma Hatalla kasalamana nami razi dou-dou ma davae. Vara wati sara'ana 
dou ma imbina haba ma ramai ta Ruma ede. 3:3 Pala Ruma nato'a. Sia 
zimakatenggo nggomizoho ro zi masandaka nggomizoho razi Ibilis. 3:4 
Ro nami ma'imbi poda zi Ruma mavoha nggomizoho, va one nggomizoho 
wunga karawimu ro zimakarawi ntuwu au rakaukai va nami zi 
nggomizoho. 3:5 Raho-raho to'impa Ruma mazendena nggomizoho zi 
ncewi loakaimu ka'ao va one Ruma Hatalla mameci ra ca'u nggomizoho 
lavo Al Masih mambei lembo ade zi nggomizoho. 3:6 Cina ra angi, kai 
kuasa Ruma Isa Al Masih, nami maparenta loakuzu nggomizoho kazo'omu 


weki lavo sara'ana cina ra angimu, ma mori kazaju weki, ro ma wati vatu 
ngoa ra tei-ngoa ra tei rambei va nami zi siazoho. 3:7 Ndai nggomizoho 
mavadeku va one nggomizoho pavuapu vatumu conto nami. Nami wati 
kazajumu weki aipu nami waramu zi woha nggomizoho. 3:8 Nami wati 
ngahamu ngaha ra nono dou kai wati colamu. Pala aimarai aimangazi nami 
karawi kapodamu ade loakuzu nami wati kasusamu cou-cou rau zi ade 
weki nggomizoho. 3:9 Nami karawimu ede laina vara nami wati naumu 
hak zi kau pakasa loakuzu nggomizoho bantumu nami, pala vara nami 
mance'e ndazi conto mataho ziru'u va nggomizoho. 3:10 Aipu wakatu nami 
mbuipu wara ziwoha nggomizoho, nami mambeimu atora ake, "Dou ma 
wati ngawa karawi, wati loana ngaha." 3:11 Nami nggahi ndedekaimu 
vara ringa va nami wara dou-dou zi weki nggomizoho ma mori kazaju 
weki. Siazoho wati karawina au-au, selasi repo kalu'u weki zi lampa rawi 
dou makalai. 3:12 Kai kuasa Ruma Isa Al Masih nami makau zi dou-dou 
ede ro mangoa kapodana, loakuzu siazoho karawina kai sana ade ro ngupa 
ngaha ra nono zi ru'u va ndai siazoho. 3:13 Pala nggomizoho aina mawu 
ade karawimu mataho. 3:14 Kombisi peade wara dou ma wati ngawa vatu 
au ranggahi va nami zei ade sura ake. Aina kabare zi dou vune ede ro aina 
rewo lavomu sia loakuzu sia majana. 3:15 Pala aina karawimu zi sia kai 
musu; cuma ngoa ra tei katahopu sia kai sa'e ra ari. 3:16 Ruma edezu fu'u 
ramaikai taho ra ntaikai ndai. Raho-raho to'impa Sia mbei ncauna zi 
nggomizoho taho ra ntai zi ade samenana lampa rawi. Raho-raho to'impa 
Ruma malavona nggomizoho sara'ana. 3:17 Salam razi nahu, Paulus. Ndai 
nahu maratuntina ake. Akeku tandana ratau va nahu zi samenana sura 
nahu. 3:18 Raho-raho to'impa Ruma ndaita Isa Al Masih mambei bareka 
zi nggomizoho sara'ana. 


1 Timotius 


1:1-2 Timotius, anaku ma sapodakaina zi ade Ruma! Sura ake razi nahu, 
Paulus, rasu Ruma Isa Al Masih kai parenta Ruma Hatalla, Makasalama 
ndaita kai parenta Ruma Isa Al Masih, rapamao va ndaita. Raho-raho 
tompa Ruma Hatalla Ama ndaita lavo Isa Al Masih Ruma ndaita mbeina 
bareka, rahama ro taho ra ntai zi nggomi. 1:3 Ne'e va nahu loakuzu 
nggomi ngge'empa midimu zi Efesus vunera wa'u nggahi poda va nahu zi 
nggomi aipu wakatu lao nahu aka Makedonia. Vara, zi Efesus wara 
pila-pila dou ma ngoa ra kahaba ngoa ra tei ma ncara, ro nggomi pavuapu 
kadenggamu siazoho. 1:4 Nggahipu zi siazoho loakuzu ai walina 
kede'emu mpama-mpama ro carita-carita londo ra mai ma wati dengga- 
denggana. Samenana ede zimakamaikai ngango ra ngorampa, ro wati 
kamajuna nia Ruma Hatalla ma cuma loa zi patakai ncai imbi zi Sia. 1:5 
Aona ngoa ra tei va nahu ede edezu loakaina dou ntauna ade ma nira ro 
ade mpida ma raso, ro poda-poda imbi zi Ruma, ro ade ndedekaina 
siazoho loa meci ra ca'u sasama manusia. 1:6 Wara sarunde dou ma 
wa'ura wati mori vune ede wali, ro santuda ade cence ncihi ma wati wara 
onenana. 1:7 Siazoho nane'e ndazi guru-guru agama, sapodakaina ndai 
siazoho wati loana ka'ao nggahi ra eli rakani va ndaizohona atao lampa 
rawi-lampa rawi rarenta va siazoho kai imbi poda. 1:8 Ndaita vadeku va 
one hukum agama edezu taho, nggara kalampa katahosi. 1:9 Tantu 
pavuaku zi kawara va one hukum randawi laina zi ru'u dou mataho, 
malaisi zi ru'u va dou-dou masapa hukum, sanikina dou madavae, zi ru'u 
va dou makarawi dosa, dou mawati ntau agama, dou ma vatu tabe'a dunia, 
zi dou ma hade ama atao inana, dou-dou mahade dou, 1:10 zi ru'u va 
dou-dou masampu ra nggele, mane'e angi sama monena, mampanga dou, 
macowa; sakasi-sakasi cowa, ro cou-cou rau mandawi lampa rawi ma 
wati ncihi ncao lavo ngoa ra tei ma ncihi. 1:11 Ngoa ra tei ede wara zi ade 
Haba Mataho ma ngoa ra kahabana wa'ura imbikai zi nahu, edezu Haba 
Mataho ma ramai ta Ruma Hatalla ma zese ra ntasa ro mapatu zi roi ra 
wadi. 1:12 Nahu marenta tarima kasi zi Isa Al Masih Ruma ndaita. Sia 
nawa'ura mbei tenggo ra wale zi nahu ru'u karawi weaku Sia, ro Sia 


nawi'ikaiku nahu loa ru'u taki ra puta ede, 1:13 kone ntoina nahu kafitinaku 
ro kancokiku ro katuna ra kavawaku Sia. Pala Ruma Hatalla kasi adena zi 
nahu, vara aipu wakatu ede nahu watipu imbiku, ndazi nahu wati vadeku 
au zi karawi va nahu. 1:14 Ro nahu mbeina maremba kai rahama Ruma 
ndaita. Mbei va Sia nahu tenggo ra wa'u zi imbikai zi Sia rameci ra ca'u zi 
sasama manusia. Tenggo rawa'u ede mbeina zi ndai sara'ana ma wa'ura 
savua lavo Ruma Isa Al Masih. 1:15 Ncihi poda nggahi ra eli ake -- vara 
ndedena patu zi tarima ro zi imbi podakai --: "Ruma Isa Al Masih maina zi 
dunia ake zimakasalama dou madosa." Ro nahuku dou madosa ma ipi 
davae. 1:16 Pala vara justru ndedena Ruma Hatalla meci ra ca'ukaina 
nahu, loakuzu Ruma Isa Al Masih katadana sara'a saba-Na zi nahu, dou 
ma ipi dosa ake. Ro ake ndazi savua conto zi ru'u sara'a dou mapea ede 
zima'imbi zi Sia ro raka mori ma'ederahizi santoi-ntoina. 1:17 Ruma 
Hatalla, Sangaji sara'a jamana, patu zi lia ra horoma ro zi roi ra wadi 
ncau-ncau, va one Siaku ma'ederahizi, ma wati tada ro ma kese weki! 
Amin. 1:18 Timotius, anaku! Taki ra puta ake imbikai va nahu zi nggomi, 
kawaraku ranggahi Ruma Hatalla rakarongga va nabi-nabi ade ela Ruma 
mavoha ndai nggomi. Pavuapu rangoa ede ndazi osu ru'umu ade usaha 
kapodakaimu ma taho. 1:19 Usaha kapodapu ademu kai nentimu imbi ma 
poda ro kai ade mpida ma raso. Wara dou-dou ma wati kandazi au zi eli 
ade mpidana, ndazina lelira imbi podakai siazoho. 1:20 Zi ade wekina 
edezu la Himeneus ro la Aleksander. Zua dou ede wa'ura hukum va nahu 
kai zonggoku zi Ibilis, loakuzu siazoho tana'o dengga i'a ra va'a Ruma 
Hatalla. 


2:1 Saramba-rambana, nahu maraho poda-poda loakuzu au raraho, 
sambea, ro do'a safa'a ro renta tarima kasi zi karongga zi Ruma Hatalla 
ru'u sara'ana dou; 2:2 ru'u sangaji-sangaji ro zi ru'u sara'a dou ma nenti 
kuasa. Rahopu loakuzu ndai loa mori taho ro sana zi ru'u Ruma Hatalla kai 
ruku ra rawi ma patu. 2:3 Edeku ma taho ro makasana wea ade Ruma 
Hatalla, Ma Kasalama ndaita. 2:4 Ne'e va Sia loakuzu sara'a dou zi 
kasalama ro vadena ma ncihi. 2:5 Vara, cuma wara savuampa Ruma 
Hatalla, ro cuma savuampa mambohakaina zi Ruma Hatalla lavo manusia, 


edezu Ruma Isa Al Masih. 2:6 Sia savua manusia ma wa'ura zonggo 
weki-Na ru'u hori kalosakai sara'a dou razi dosa-dosa siazoho. Kai ede 
Ruma Hatalla turu tema zi wakatu ma ncihi ncao, va one ne'e va Sia 
loakuzu sara'a dou zi kasalama. 2:7 Ro vara ndedena nahu kauna lao zi 
dou-dou malaina Yahudi zimangoa ra kahaba zi siazoho haba mavoha 
imbikai ma ncihi. Ranggahi va nahu ake edezu ncihi, nahu wati cowaku. 
2:8 Ne'e va nahu loakuzu tave-ve wali dou-dou mone do'ana kai ade ma 
raso, kai wati wara mbani atao cence ncihi. 2:9 Pavuaku dou-dou siwe 
kantikana wekina kai kambohampa ro kanina kani ra lombo ma sopa. Aina 
ndawimu honggo ma lai-lai atao kondo, jima ro sinci masa atao mutiara, 
atao kani ra lombo ma nggali-nggali. 2:10 Pala, dou siwe pavuaku 
kantikana wekina kai ruku ra rawi-ruku ra rawi ma taho vune ma patu zi 
ru'u va dou siwe ma sambea ra do'a zi Ruma Hatalla. 2:11 Dou siwe 
pavuaku tana'ona kai kamidi weki ro to'a. 2:12 Nahu wati kancihiku dou 
siwe matei atao maparenta dou mone; siazoho pavuaku midina. 2:13 Vara 
ma saramba-ramba rakandazi edezu la Adam ro sawa'u va ede ampo la 
Hawa. 2:14 Ro laina la Adam, malaisi dou siweku ravoha va tipu, ndazina 
sapana parenta Ruma Hatalla. 2:15 Konena ndede, dou siwe zimasalama 
kai ngganana ana, sura sia kai ka'awana weki nge'empa imbi zi Al Masih 
ro ngge'empa meci ra ca'una dou makalai ro mori zi ru'u va Ruma Hatalla 
mpoampa. 


3:1 Nancihi poda nggahi ra eli ake, "Dou ma ne'e ndazi dou mana'ekai ela 
Ruma, nane'e savua karawi ma ipi ntau co'l." 3:2 Savua dou mana'e ela 
Ruma pavuaku dou ma dawara ncara, savuampa weina, vade pi'i ade, loa 
timba ra lemba, ro to'a wakatu; sia naca'u tarima dou zi umana, ro naloa tei 
dou; 3:3 aina dou ma ca'u mawu, atao ma ca'u ncao. Pala, sia pavuaku 
ntika nggahi ra elina ro naca'u zimataho. Sia wati loana na'e ade zi piti. 3:4 
Sia pavuaku vadena ato kataho uma ra salajana, ro ngoa ra tei anazohona 
zimato'a ro lia ra horoma zi ndaina. 3:5 Vara nggara dou wati loana ato 
uma ra salaja ndaina, vuneku sia loana ato ela Ruma Hatalla? 3:6 Savua 
dou mana'ekai ela Ruma wati loana dou ma voumpa lu'una ndazi ela Al 
Masih, vara peade sia nasombo edempara voha va sumpa vune Ibilis 


ntoina. 3:7 Sia pavuaku dou ma taho ngara ade ela ra dou; vara nggara 
watisi ndedena, ndazi sia nakatuna ra kavawaku va dou, ndazina, namavu 
ade kuasa Ibilis. 3:8 Dou mabantu ela Ruma pavuaku dou ma taho ro nira 
adena; wati na'e adena zi piti ro wati ca'una nono ipi mboto anggo. 3:9 
Siazoho pavuaku nenti kaciana kai ade mpida ma raso zi ngoa ra tei 
Kristen ma wa'ura katada va Ruma Hatalla. 3:10 Pavuaku siazoho zi uji 
wa'u, nggara podasi siazoho wati wara ihana, ede ampona loa siazoho 
bantu zi ade ela Ruma. 3:11 Wei siazoho pavua rauku dou ma taho, laina 
dou ma ca'u wa'a asa. Siazoho pavuaku vadena pi'i ade ro rombo ade 
samenana lampa rawi. 3:12 Dou mabantu ela Ruma pavuaku ntauna 
savuampa weina. Sia pavuaku vadena ato anazohona ro atao kataho uma 
ra salajana. 3:13 Dou-dou ma bantu kai taho zi ade ela Ruma, zi lia ra 
horoma ro nanaha disa nuntu ra nggahi mavoha imbi mapoda siazoho zi Al 
Masih. 3:14 Ne'e va nahu wati ntoi walina nahu zimamai lamba nggomi. 
Konena ndede, nahu ngge'empa tuntiku sura ake zi ru'u nggomi, 3:15 
loakuzu nggara ngerisi nahu, nggomi wa'ura vade vuneku ndaita pavua 
mori kai iwa ra weki Ruma Hatalla, edezu ela Ruma Hatalla ma mori. Ela 
Ruma akeku ma ndazi ri'i makampende ro karongga ro mabantu ngoa ra 
tei ma ncihi razi Ruma Hatalla. 3:16 Wati wara kone savua dou maloana 
kawati, ndede pahu na'ena rahasia agama ndaita: Sia katadana weki kai 
pahu manusia, ro kancihi va Roh Allah, ro eda va mala'eka-mala'eka. 
Habana zi ngoa ra kahaba zi woha bangsa-bangsa, ro Sia zi imbi zi sara'a 
dunia ro zi hanta lao aka saroga. 


4:1 Roh Allah kai kapoda-poda nggahina va one wakatu-wakatu ma mai 
kento, sarunde dou zimamurta, wati mangakuna Al Masih. Siazoho 
nato'aku zi roh-roh ma kasantudana ro navatuku ngoa ra tei va roh Ibilis, 
4:2 rakaronggakai zi dou-dou maca'u coro-coro ma cowa. Ade mpida 
dou-dou ede wa'ura rindi. 4:3 Siazoho nateiku dou vaiva danika ro vaiva 
dangahana ngaha ra nono rakatantu va siazoho. Sapodakaina ngaha ra 
nono ede rakandazi va Ruma Hatalla zi ngaha kai renta tarima kasi zi Sia 
va dou-dou ma wa'ura imbi zi Al Masih ro mawa'ura pata ngoa ra tei ma 
ncihi razi Ruma Hatalla. 4:4 Samenana rakandazi va Ruma Hatalla ede 


taho, ro wati wara kone savua rau zi wi'ikai haram nggara wa'usi tarima 
kai renta tarima kasi zi Ruma Hatalla. 4:5 Vara bareka razi Ruma Hatalla 
ro do'a mandawi ngaha ra nono ede ndazi halal. 4:6 Nggara mateisi va 
nggomi samenana ede zi cina ra angi masavua imbi, nggomi zimandazi 
dou makarawi wea Ruma Isa Al Masih ma karawi kai taho. Ro nggomi zi 
mapupu ncauku ademu kai nggahi ra eli Ruma Hatalla ra'imbikai va 
ndaita, ro kai ngoa ra tei-ngoa ra tei ma ncihi rawa'u vatu va nggomi 
salama ake. 4:7 Kazo'o lavopu wekimu carita-carita mawati poda ma wati 
wara onena. Pavuapu nggomi latimu wekimu ru'u mori ra woko ma 
sambea ra do'a. 4:8 Lati sarumbu kasa sato'impa onena, pala lati ade 
mpida maraso wara onena ade samenana lampa rawi, vara wara sake ru'u 
mori zi wakatu ake ro wakatu ma mai kento. 4:9 Lampa rawi ede ncihi ro 
patu zi terima ro zi imbi podakai. 4:10 Vara ndedena ndaita usaha kapoda 
ade ro karawi kapoda ade, vara ndaita ne'e poda zi Ruma Hatalla ma mori; 
Siaku Makasalama samenana dou, mapenti poda dou-dou ma imbi. 4:11 
Teipu sara'ana ede ro kaupu dou-dou vatu. 4:12 Aina co'omu kone savua 
dou mawi'kai nggomi awa vara nggomi mbuipu to'imu. Pala, nggomi 
pavuapu ndazi conto zi ru'u va dou-dou ma'imbi ade nuntu ra nggahimu 
lavo ruku ra rawimu, ade cara meci ra ca'umu zi sasama ro imbi zi Ruma 
Isa Al Masih, ro kai morimu ma raso. 4:13 Wunga ede, sampe maikai 
nahu peade, nggomi pavuapu rundu ro kapodamu ade baca weamu Alkitab 
zi ru'u va dou-dou ro ngoa ra tei katahopu siazoho. 4:14 Nggomi aina nefa 
kani bareka razi Roh Allah rambei zi nggomi aipu wakatu dou-dou 
mana'ekai ela Ruma tohona rima siazoho ese wawo tutamu, ro nabi-nabi 
karonggana nggahi ra eli Ruma Hatalla mavoha ndai nggomi. 4:15 
Karawipu sara'ana ede kai kapoda ade loakuzu maju nggomi eda va 
samenana dou. 4:16 Jagapu wekimu ro jaga raupu rangoa ra teimu. 
Pavuapu nggomi to'a kai karawi sara'ana ede, vara ade ndedekaina nggomi 
zimakasalama nataho weki ndaimu ro dou-dou ma ringana nggahi nggomi. 


5:1 Aina ipi mbanikai va nggomi dou ma umu ese mai va nggomi malaisi 
recepu sia kade'e nggahi ra eli nggomi vune-vuneta santika sia amamu. 
Wi'ikaipu dou-dou mambuipu to'i umuna vune cinamu, 5:2 ro dou-dou 


siwe tua vune inamu. Dou-dou siwe sampela pavuapu nggomi wi'ikaimu 
vune arimu, kai ruku ra rawi ma raso. 5:3 Lia ra horomapu dou-dou siwe 
mbaru mboha ma poda-poda mori ndai kesena. 5:4 Pala nggara savua dou 
siwe mbaru mboha mantau ana ro wa'izohona, siazoho edeku ma 
saramba-ramba pavua zi ngoa kavae va one sia pavuaku tio ro kavuana 
iwa ra weki siazoho, ro cola wea ade dou matua ro ina wa' siazoho. Vara 
lampa rawi edeku makasana wea ade Ruma Hatalla. 5:5 Dou siwe mbaru 
mboha ma poda-poda kese wekina, ro wati ntauna cou-cou zimaloa tio ra 
kavuana, cuma wi'i weki zi Ruma Hatalla mpoampa. Aimarai aimangazi 
sia do'a ncau zi Ruma Hatalla zi rahokaina bantu-Na. 5:6 Pala dou siwe 
mbaru mboha ma ca'u mori sana weki, wa'ura made konena sia mbuipu 
morina. 5:7 Karonggapu ngoa ra tei ake zi siazoho, loakuzu siazoho mori 
kai wati wara ihana. 5:8 Pala nggara warasi dou ma wati tio ro kavua iwa 
ra wekina, au walipu iwa ra weki ndaina, dou ede nakabataku imbikaina; 
sia nancewi iha ntewi kaisi dou ma wati imbi. 5:9 Cuma dou-dou siwe 
mbaru mboha ma ncihi ncao lavo sarat-sarat ake maloa zi kalu'u ade dafta 
dou-dou siwe mambaru mboha: umuna wati loana kura inimpuru mba'a, 
ntoina cuma sakalimpa nikana, 5:10 nambou kai dou siwe ma karawi 
lampa rawi-lampa rawi ma taho, vune misakai: wa'ura kana'ena anazohona 
kai taho, nasana tarima dou-dou marongga zi umana, nakarawi kavuaku 
dou-dou ma'imbi, nabantuku dou-dou ma susa, ro nakarawi kapodaku ade 
samenana karawi ma taho. 5:11 Aina kalu'umu zei dafta ede dou-dou siwe 
mbaru mboha ma mbuipu to'i umuna. Vara nggara namaisi adena mawancu 
tenggo, siazoho nane'e nika wali, ro nawi' pakiku Al Masih. 5:12 Ndazi 
siazoho nancara vara rungkana sake rambei zi Sia. 5:13 Ndede wali 
siazoho napaki-pakiku wakatu kai losa lu'una uma dou. Ro ma ipi iha wali, 
edezu va one siazoho natana'o fitina ngara dou makalai ro kalu'u weki zi 
urusana dou ro nanuntuku lampa rawi-lampa rawi ma wati patu zi nuntu. 
5:14 Vara ndedena ne'e va nahu dou-dou siwe mbaru mboha mambuipu 
to'i umu nika wali, raka ana ro uru uma ra salajana, loakuzu musu-musu 
ndaita wati rakana ncai zi ka'iha-ihakaina ngara ndaita. 5:15 Vara wara 
dou-dou siwe mbaru mboha ma wa'ura santuda vatu Ibilis. 5:16 Pala 
nggara savua dou siwe ela Al Masih nantau anggota iwa ra weki ma 


wa'ura mbaru mboha, sia pavuaku bantuna dou-dou siwe mbaru mboha 
ede; aina co'omu ela Ruma ma tangguna siazoho. Ade ndedekaina ela 
Ruma naloa bantu dou-dou mbaru mboha ma wati ntau poda iwa ra 
wekina. 5:17 Dou mana'ekai ela Ruma ma kalampa taki ra putana kai 
taho, patu zi kaco'i zua kali lipa, mapenti poda siazoho ma caha hotoba ro 
ngoa ra tei. 5:18 Vara ade Alkitab ratunti, "Capi ma wunga tonda-tonda 
gando zi kahorokai isi gando razi wurina, aina rantemu asana", ro, "Dou 
ma karawi, nantau hak zimatarima ufana". 5:19 Aina tarima aomu lo'o ra 
vavu zi savua dou mana'ekai ela Ruma, selasi katenggo va zua dou sakasi 
atao ncewi. 5:20 Dou ma karawi dosa, pavuapu zi rojo zi tando samenana 
ela Ruma, loakuzu dahu ma kalaina. 5:21 Zi tando Ruma Hatalla, Ruma 
Isa Al Masih, ro mala'eka-mala'eka rakazale, raho poda va nahu loakuzu 
nggomi vatumu ngoa ra tei-ngoa ra tei ake kai dawara kacaimu zi cou-cou, 
ro wati horumu cou-cou. 5:22 Aina ipi roci toho rimamu zi savua-vua dou 
zi kasaha kai rahanta ndazi dou makarawi ru'u Ruma. Nggara dou makalai 
madosa, aina vatumu karawi ade dosa ede. Sandakapu wekimu loakuzu 
ngge'empa rasona. 5:23 Ai walina nono oi mpoa; nono raupu anggo sato'i 
zimabantu makalelo ngaha ra nono zei lokomu, vara nggomi ntuwu 
supumu. 5:24 Dosa sarunde dou, sawatipu va paresa ncihi ra carana, 
nawa'ura tada poda. Pala dosa dou makalai ampo zi vade sawa'u va paresa 
ncihi ra ncarana. 5:25 Ndede rau karawi mataho zi eda lalo. Ro kone ma 
wati moza zi eda, wati loana cili weki ncau. 


6:1 Dou-dou ela Al Masih ma ndazi ada, pavuaku wi'ikaina va one ruma 
siazoho patu zi lia ra horoma, loakuzu dou wati loana nuntu ka'ihana ngara 
Ruma Hatalla atao ngoa ra tei ndaita. 6:2 Ada-ada ma rumana dou ela Al 
Masih, wati loana kamoza rumana ede vara siazoho sama-sama dou ela Al 
Masih. Pala siazoho pavuaku karawi weana ru'u rumana ede kai ncewi 
taho wali, vara rumara karawi weana kai taho ede edezu sama-sama dou 
ma'imbi ma zimeci ra ca'u. Samenana ake pavuapu tei va nggomi ro ngoa 
ra tei katahopu. 6:3 Cou-cou mangoa ra tei ma kalai ari mai va ede ro wati 
ca'una kai ngoa ra tei ma ncihi razi Ruma ndaita Isa Al Masih, ro kai ngoa 
ra tei agama ndaita, 6:4 edezu dou ma sombo ro wati vadena au-au! Ihana 


edezu naca'u cence ncihi ro ncao mavoha istila-istila ndazi nakamaiku 
hiana ade, ncengga ra mbia, fitina, wu'u ade ma wati taho, 6:5 ro ngango 
ra ngora ma wati cumpu-cumpuna. Lampa fiki ra kananu dou-dou ede 
wa'ura mpula ro watizu ncihina. Kacai va siazoho loa ndazi ntau ra wara 
razi agama. 6:6 Poda agama nambeiku laba ma na'e, nggara nancihisi 
adena kai au rantauna. 6:7 Vara wati wara au-au rawa'a va ndaita zi ade 
dunia ake, ro wati wara rau au-au zi loa wa'a kalosa va ndaita! 6:8 Ndazi, 
warasi ngaha ra nono ro kani ra lombo, ede wa'ura ncihi. 6:9 Pala dou ma 
ne'e ndazi ntau ra wara, nahinaku va goda ro nahinaku va mboto pahu zi 
ne'e ma sampula ro ma ka'ihana. Kane'e-kane'e ede nakandaziku dou leli ro 
iha. 6:10 Vara razi ne'e zi piti, wontu mboto pahu ma zi ihakai. Wara 
sarunde dou ma fou piti ndazina watizu vatu walina ngoa ra tei Kristen, 
edempara siazoho voha va mboto susa ra ncoki ma kaleli ade siazoho. 
6:11 Pala nggomi edezu ntau Ruma Hatalla, ndazi nggomi pavuapu kazo'o 
lavo wekimu samenana ede. Usahapu ndazi dou ma ncihi zi mada Ruma 
Hatalla, ma karawi zi ru'u Ruma Hatalla, imbi zi Al Masih, meci ra ca'u zi 
sasama ndaimu, lembo ade zei susa ra ncoki, ro wa'a weki kai ntika. 6:12 
Usaha kapodapu ru'u mori kai dou ela Al Masih loakuzu nggomi rakamu 
hadia mori masapodakaina ro ma'ederahizi. Vara ru'u edezu Ruma Hatalla 
oukaina nggomi aipu wakatu nggomi mangakumu zi tando dou mamboto 
va one nggomi ma'imbi zi Al Masih. 6:13 Ro ake, zi tando Ruma Hatalla 
ma mbei nawa zi samenana, ro zi tando Ruma Isa Al Masih ma mbei 
sakasi ma ncihi zi Pontius Pilatus, nahu rahoku ake zi nggomi: 6:14 To'apu 
zi samenana parenta ede kai raso ro kai wati wara ma'iha sampe zi ai naina 
mai mbali Ruma ndaita Isa Al Masih. 6:15 Maikai-Na zi kantantu zi 
wakatu ma ncihi poda va ndai Ruma Hatalla. Sia kese-kesempa mantau 
kuasa; Sia zese ra ntasa, Sangaji va samenana sangaji, ro Ruma va 
samenana ruma. 6:16 Sia mpoampa ma wati loa kuasakai va made; Sia 
mori zi ade taroa ma wati loa zi zeni lavo va cou-cou wali. Wati wara 
kone savua manusia rau ma parana eda-Na, atao maloana ede Sia. Ru'u 
Siara horoma ro kuasa ru'u santoi-ntoina! Amin. 6:17 Zi ru'u va dou-dou 
mantau ra wara zi dunia ake, pavuapu nggomi rahomu loakuzu siazoho 
aina sombo ro aina ne'emu zi barang-barang ma wati ederahizi -- vune 


lampa rawi ntau ra wara. Siazoho pavuaku pamaona zi Ruma Hatalla ma 
mbei samenana au-au zi ndaita kai remba loakuzu iu va ndaita. 6:18 
Rahopu zi siazoho zi tei katadakaina mataho, zi karawi kambotokaina 
lampa rawi-lampa rawi ma taho, ncera ra mbura ade ro naca'u mbei. 6:19 
Ade ndedekaina siazoho nakavoroku ntau ra wara zimandazi fu'u ma taho 
zi ru'u wakatu ma kento. Ro kai ede siazoho zimaraka mori ma'ederahizi, 
edezu mori ma taho poda. 6:20 Au rawa'u imbikai zi nggomi, jaga 
katahopu ede, Timotius! Kazo'opu lavo wekimu nuntu ra nggahi ma 
dawara one lavo cence ncihi mavoha lampa rawi-lampa rawi kai kaliru 
zipehekai "Loa ra tingi". 6:21 Vara wara dou-dou ma nggahi va one 
siazoho nantau loa ra tingi ede, ndazina sapaku razi ngoa ra tei-ngoa ra tei 
Kristen ra'imbikai va siazoho ntoina. Raho-raho to'mpa Ruma mbeina 
bareka cina ra angi. 


2 Timotius 


1:1-2 Timotius, ana meciku! Nahu, Paulus, tuntiku sura ake zi ru'u 
nggomi, ro mapamao raho-raho to'impa Ruma Hatalla Ama ndaita ro 
Ruma ndaita Isa Al Masih mbeina bareka, rahama ro taho ra ntai ziru'umu. 
Kai kane'e Ruma Hatalla, nahu rahanta ndazi rasu Ruma Isa Al Masih ro 
ranggadu zimangoa ra kahaba mavoha mori rasake va Ruma Hatalla. Mori 
ede tarima va ndai vara savua lavo Ruma Isa Al Masih. 1:3 Nahu marenta 
syuku zi Ruma Hatalla rakarawi wea va nahu kai ade mpidaku ma raso 
vune rakarawi va wa'i ra waro nahu ntoina. Nahu marenta tarima kasi ncau 
zi Ruma Hatalla sanikina kawara va nahu nggomi ade do'a, nataho ai ma 
rai ro aimangazi. 1:4 Nahu kawaraku zi ncoki ademu. Vara ndedena nahu 
wancuku ne'e podaku eda angi lavo nggomi loakuzu nahu ndazi poda-poda 
neo adeku. 1:5 Nahu kawaraku zi imbimu ma poda-poda zi Al Masih, 
sama vune imbi poda ina wa'imu Lois ro inamu Eunike. Ro nahu ka'imbi 
poda nggomi rau ma'imbi vune ede. 1:6 Vara ndedena nahu ngoa ra 
kawaraku nggomi zimakapana anugera rambei va Ruma Hatalla ziru'u 
nggomi aipu wakatu toho va nahu rima nahu ese wawo nggomi. 1:7 Vara 
Roh rambei va Ruma Hatalla ru'u ndaita, laina Roh zimakandazi ndai 
dahu. Pala Roh Allah ede nakandaziku ndai tenggo, vini va meci ra ca'u ro 
loa pi'i ade. 1:8 Vara ndedena aina maja mbeimu sakasi mavoha Ruma 
ndaita, ro aina maja raumu mavoha nahu, rabui vara Sia. Pala ndakeku, 
pavuapu nggomi kai tenggo ra wale razi Ruma Hatalla, vatu susa ra ncoki 
ziru'u Haba Mataho ede. 1:9 Ruma Hatalla kasalamana ndaita ro ouna 
ndaita loakuzu ndazi ela ndai-Na. Sia karawikaina ede laina kai dasa au 
rawa'u karawi va ndaita, malaisi kai dasa nia ndai-Na ro anugera-Na. Sia 
mbeina ndaita anugera-Na kai ncai Ruma Isa Al Masih. Sawatipu va 
kandazi dunia ake. 1:10 Ro ake, Ruma Hatalla tei katadana rahama-Na 
ede zi ndaita kai maina Sangaji makasalama ndaita Ruma Isa Al Masih. 
Ruma Isa kakoana kuasa made ro wa'ana mori ma ederahizi kai Haba 
Mataho ede. 1:11 Zingoa ra kahabakai Haba Mataho edeku Ruma Hatalla 
hantakaina nahu ndazi rasu ro guru. 1:12 Vara ndedena nahu iukaiku susa 
ra ncoki sara'ana ake, pala nahu ngge'empa imbi podaku, vara nahu kavade 


poda cou imbikai va nahu. Nahu ka'imbi poda va one au rawa'u imbi 
podakai va Sia zi nahu. Sia nasanggo rauku jaga weana sampe zi Ainaina 
Kiama. 1:13 Vatu kapodapu ngoa ra tei mancihi rawa'u mbei va nahu zi 
nggomi. Ro pavuapu nggomi ngge'empa nentimu zi imbi ro meci ra ca'u 
ma wa'ura ndazi ntau ndaita vara savuata lavo Ruma Isa Al Masih. 1:14 
Kai bantu ma ramai ta Roh Allah ma mori zei ndaita, pavuapu nggomi 
jaga katahomu lampa rawi-lampa rawi mantau co'i rawa'u imbikai zi 
nggomi. 1:15 Nggomi mavadeku va one sara'a dou zi dana ra rasa Asia 
nawa'ura tu'u wi'ina nahu, lu'u rau la Figelus ro la Hermogenes. 1:16 Pala 
iwa ra weki Onesiforus wa'ura pila-pila kali kazihina ade nahu. Raho-raho 
to'impa Ruma ngawana katada kasi adena zi siazoho. Konena nahu ade 
uma bui, Onesiforus wati majana va zi ka'ada'ana nahu ede. 1:17 Ndede 
rongga zi Roma, sia usahana ngupa ncau nahu sampe sia eda angina lavo 
nahu. 1:18 Ro nggomi mavadeku va one zi Efesus sia wancuku mboto 
bantuna nahu. Raho-raho to'impa Ruma katadana kasi ade zi sia wakatu 
ainaina Ruma paresana ncihi ra ncara samenana ela manusia. 


2:1 Timotius, anaku! Pavuapu nggomi ndazi tenggo va rahama rambei 
ziru'u ndaita, vara ndaita savua lavo Isa Al Masih. 2:2 Ngoa ra tei ma ulu 
wa'ura ringamu razi nahu zi tando dou mamboto, pavuapu nggomi 
imbikaipu zi dou-dou ma loa zi imbikai ro ma loa tei dou makalai. 2:3 
Nggomi pavuapu vatu susa ra ncoki kai tentara Ruma Isa Al Masih ma 
to'a. 2:4 Savua dou tentara ma wunga kalampa taki ra puta, wati 
zimakangu'e-nga'e wekina kai urusa-urusa ndaina, vara sia nane'e kasana 
wea ade mana'ekaina. 2:5 Savua dou ma taki ola raga wati zimandazi 
juara zi ade tajikai, nggara sia watisi to'akaina atora-atora. 2:6 Dou 
makanggihi ma wa'ura karawi kapoda ade, siaku ma saramba-rambakaina 
zimantau hak raka hasi ngguza ra conggena. 2:7 Kananu kavaepu au 
ranggahi va nahu ede, vara Ruma zimambei nggomi tenggo zi loakaimu 
ka'ao samenana. 2:8 Kawarapu ake: Haba Mataho rakarongga va nahu 
ede edezu haba mavoha Ruma Isa Al Masih, londo ra mai la Daud; Siaku 
Al Masih ma wa'ura mori mbali razi madena. 2:9 Vara ngoa ra kahaba 
Haba Mataho edeku, nahu susa ra ncoki; mala sampe zi ndante vune dou 


madavae. Pala nggahi ra eli Ruma Hatalla wati loa zi ndante. 2:10 Vara 
ndedena lembokai ade nahu matanggu sara'ana ede va zi pentikai dou-dou 
rawa'u kazale va Ruma Hatalla, loakuzu siazoho rau rakana salama rambei 
kai ncai Ruma Isa Al Masih, ro kai zese ra ntasa ma ederahizi. 2:11 Ncihi 
poda nggahi ra eli ake, "Nggara ndai wa'usi made sama lavo Sia, ndai 
zimamori sama rau lavo Sia. 2:12 Nggara ndaita ngge'empa lembo ade, 
ndai zimaparenta rau sama-sama lavo Sia. Nggara ndaita wati mangaku 
lavo Sia, Sia rau zimawati mangaku lavo ndaita. 2:13 Nggara ndaita wati 
to'a, Sia ngge'empa to'ana, vara Sia wati loana dancihi ncao lavo weki 
ndai-Na." 2:14 Pavuapu nggomi ngoa rakawaramu dou-dou mavoha 
samenana ake. Zitando Ruma Hatalla, ngoa ra tei katahopu siazoho 
loakuzu aina cence ncihi mavoha istila-istila. Ede wati wara onena, mala 
nakakacoku dou-dou ma ringana. 2:15 Pavuapu nggomi usaha kapodamu 
ade loakuzu kancihi va Ruma Hatalla kai dou ma patu karawi ru'u-Na. 
Usahapu vaiva nggomi wati majamu mavoha karawimu, malaisi matei kai 
ncihi ngoa ra tei-ngoa ra tei mancihi razi Ruma Hatalla. 2:16 Kazo'o 
lavopu wekimu nuntu ra nggahi-nuntu ra nggahi ma wati wara onenana ro 
ma katuna ra kavawa Ruma Hatalla. Nuntu ra nggahi-nuntu ra nggahi vune 
ede cuma zimandawi dou-dou naha-naha davae. 2:17 Ngoa ra tei dou-dou 
ede nandama vune supu tema ma heba. Zi ade weki siazoho lu'u rau la 
Himeneus ro la Filetus. 2:18 Siazoho nawa'ura losa razi ade ngoa ra tei ma 
ncihi, ro nakakacoku imbikai sarunde dou. Nggahi siazoho va one mori 
mbali razi made wa'ura ndazi. 2:19 Pala dasa matenggo randawi va Ruma 
Hatalla wati wa'u zi kazo. Ta ese wawona ratunti ake, "Ruma napataku 
dou-dou ntau-Na," ro "Dou ma nggahi va one sia ntau Ruma, dou ede 
pavuaku denggana karawi ma ncara". 2:20 Zi ade uma ma na'e wara 
mboto pahu tau ra tu'i. Wara randawi kai salaka atao masa, pala wara rau 
randawi kai haju atao dana. Wara ma zikani ru'u paralukai mapenti poda, 
ro wara rau ma kani ru'u paralu ranginakai. 2:21 Dou ma karaso wekina 
razi samenana ma davae, dou ede zi kani paralukai ma penti poda. Sia 
ndazi ntau rakalai ro wara onena ru'u rumana. Sia zi sadia ru'u zi kanikai 
sanikina karawi ma taho. 2:22 Kazo'opu lavo wekimu zihikai ade-zihikai 
ade dou sampela. Usahapu mori vatu kane'e Ruma Hatalla, to'akai zi ngoa 


ra tei-Na ro meci ra ca'u zi sasamamu manusia, ro ma ntau sana ro taho 
ade. Moripu vune ede sama-sama lavo siazoho ma nggahi raho bantu zi 
Ruma kai ade ma raso. 2:23 Aina vatumu ade cence ncihi dou-dou ma 
sampula ma wati vade au-au. Nggomi ma vadeku va one samenana ede 
cuma zimakawontu cence ncihimpa. 2:24 Dou ma karawi ru'u Ruma wati 
patuna zimancao; sia pavuaku kambera zi samenana dou, ro maloa tei dou 
kai taho ro saba. 2:25 Sia pavuaku kai ntika nggahi ra eli tei dou-dou ma 
ca'u ao dou; raho-raho to'impa Ruma Hatalla mbeina ncai ru'u dou-dou ede 
zi tobakaina razi dosa-dosa siazoho ro napata ngoa ra tei ma ncihi. 2:26 
Ade ndedekaina siazoho ndazi kawara mbali wekina, ro nahori weki razi 
kurukai va Ibilis marawa'u taha siazoho ro ma pakasa siazoho vatu wea 
kane'ena. 


3:1 Kawarapu ake: zi ainaina-ainaina cumpukaina zimawara mboto susa ra 
ncoki. 3:2 Manusia zimakapenti weki ndai kesena, natabe'a na'e ade zi piti, 
sombo ro naca'u nuntu ra nggahi malao ncau. Siazoho naca'u katuna ra 
kavawa dou, kangango dou matuana, wati vadena renta tarima kasi, ro 
nadaca'u lampa rawi-lampa rawi ade ma raso. 3:3 Siazoho wati meci ra 
ca'una zi sasamana, wati ngawana kangampu wea, siazoho naca'u nuntu 
ka'iha ngara dou makalai, naca'u kamavu dou makalai, siazoho natoku ro 
naparange, ro wati ca'una mataho. 3:4 Siazoho naca'u kamavu dou 
makalai, na'angku ro wati kananu kazondona. Siazoho nancewi ca'upu zi 
kazihi ade dunia ntewi kaisi vatuna parenta Ruma Hatalla. 3:5 Konena kai 
sacara tada, siazoho to'a kalampana rakaukai va hukum agama, pala 
natulaku fu'u va ndai agama ede. Kazo'opu lavo wekimu dou-dou vune 
ede. 3:6 Wara zi ade weki siazoho ma wa'ura lu'u zi uma-uma, edempara 
loana weha ade dou-dou siwe ma daloa au-au ma ntau mboto poda dosa ro 
rakuasakai va mboto pahu kane'e. 3:7 Dou-dou siwe ede naraho ncau-ncau 
zi tei, pala wati parana loana pata ngoa ra tei ma ncihi razi Ruma Hatalla. 
3:8 Vunesi la Yanes ro la Yambres aona la Musa ntoina, ndede rauku 
dou-dou ede aona ngoa ra tei razi Ruma Hatalla. Fiki ra kananu siazoho 
wa'ura iha, ro imbi ma poda siazoho nawa'ura tumpu. 3:9 Pala siazoho 
wati zimaraka au-au, vara sampula siazoho zi vade va samenana dou, vune 


ra'iu va la Yanes ro Yambres rau. 3:10 Pala nggomi wa'ura vatumu ngoa 
ra tei-ngoa ra tei va nahu, ruku ra rawi nahu, ro zi ne'e kai va mori nahu. 
Nggomi wa'ura eda va ndaimu vuneku nahu poda-poda imbiku zi Ruma 
Isa Al Masih ro meci ra ca'uku zi sasama manusia. Nggomi rau ma vadeku 
sabakai ro lembo ade nahu. 3:11 Nggomi wa'ura edamu nahu rakancoki va 
dou ro nahu susa ra ncoki. Nggomi mavade sara'a ma ndazi zi nahu zi 
Antiokhia, zi Ikonium, ro zi Listra; ro nggomi mavade sara'a susa ra'iu va 
nahu! Pala Ruma makasalama nahu razi samenana ede. 3:12 Poda 
samenana dou ma ne'e mori do'a ra sambea ro mori savua lavo Ruma Isa 
Al Masih zi kancoki, 3:13 dou-dou ma davae ro dou-dou makukukeko 
zimanaha-naha davae. Siazoho nakekoku dou ma kalai sapodakaina ndai 
siazoho rau voha va tipu rau. 3:14 Pala mavoha nggomi, Timotius, 
pavuapu nggomi ngge'empa nentimu zi ngoa ra tei-ngoa ra tei ma ncihi 
rawa'u tei zi nggomi ro ra'imbi podakai va nggomi; vara nggomi ma 
vadeku cou guru-gurumu. 3:15 Nggomi pavuapu kawaramu va one 
ratampv'u aipu to'imu nggomi wa'ura patamu Alkitab. Alkitab ede naloa 
mbei nggomi zi loakai ka'ao zi rakakaimu salama kai ncai imbi zi Ruma 
Isa Al Masih. 3:16 Sara'a ratunti ade Alkitab, rarongga va Ruma Hatalla 
ro nawara onena ru'u teikai ma ncihi, zi rojokai ro zi kancihikai ma ncara, 
ro zi teikai manusia loakuzu mori vatu kane'e Ruma Hatalla. 3:17 Kai 
Alkitab ede dou makarawi wea ru'u Ruma Hatalla loa zi kancihi kai 
mpuruna ru'u samenana karawi ma taho. 


4:1 Ruma Isa Al Masih zimamai wali zi dunia ake zimaparesa ncihi ra 
ncara dou-dou ma mori ro ma made; ro Sia zimamai zimaparenta kai 
Sangaji kaina. Vara ndedena raho poda-poda va nahu zi nggomi zitando 
Ruma Hatalla ro Ruma Isa Al Masih: 4:2 Pavuapu nggomi ngoa ra kahaba 
haba razi Ruma Hatalla ede, ro kau poda-podapu loakuzu dou kade'ena, 
savua siazoho nane'e atao wati. Pavuapu nggomi ka'imbi podamu dou, turu 
teimu ma ncara, ro kaupu kapoda ade zi siazoho. Teipu dou kai saba poda. 
4:3 Vara zimaraka wakatuna dou watizu ne'e walina tarima ngoa ra tei ma 
ncihi. Pala, siazoho navatumpa ne'e ndaina, ro nakavoroku mboto guru ru'u 
zi teikai lampa rawi-lampa rawi ma caru zi ringa va fiko siazoho. 4:4 


Siazoho zimapula fiko zi ngoa ra tei, pala natoroku fikona zi carita-carita 
mpama. 4:5 Konena ndede, nggomi pavuapu kuasakaimu wekimu ade 
ka'ada'ana vune ve wali. Kalembo ade zei susa ra ncoki, karawipu taki ra 
putamu kai dou mangoa ra kahaba Haba Mataho ede ro kalampapu kai 
taho poda zi pavua karawi va nggomi kai dou ma karawi wea ru'u Ruma 
Hatalla. 4:6 Mavoha weki nahu, wa'ura raka wakatuna nahu zimamade kai 
koroba ru'u Ruma Hatalla. Samporo wali nahu zimatu'u w1'i dunia ake. 4:7 
Nahu wa'ura vatuku paralomba kai taho poda, ro wa'ura raka gari 
cumpukaina. Nahu ngge'empa to'aku zi Al Masih sampe cumpukaina. 4:8 
Ro ake hadia ngolukai mangena nahu. Zi Ainaina Kiama, Ruma, dou ma 
paresa ncihi ra ncara ma adi ede zimazonggo mbei hadia ede zi nahu, vara 
nahu mori tahoku lavo Ruma Hatalla. Ro laina nahu mpoa zimatarima 
hadia ede, pala sara'a dou rau ma ne'e poda ma ngena maina Ruma. 4:9 
Usahapu mai roci poda zi nahu, 4:10 vara la Demas wa'ura tu'u wi'ina 
nahu vara meci ra ca'una dunia ake. Sia wa'ura lao aka Tesalonika, la 
Kreskes wa'ura lao aka Galatia, ro la Titus lao aka Dalmatia. 4:11 La 
Lukas mpoampa ma midi lavo nahu. Weha aopu la Markus ro wa'apu sia 
sama-sama lavo nggomi, vara sia naloa bantu ade karawi nahu. 4:12 Nahu 
wa'ura kauku la Tikhikus lao aka Efesus. 4:13 Nggara maisi nggomi, 
wa'apu vaju ura rawti va nahu zi Troas aka uma la Karpus. Wa'a raupu 
buku-buku nahu, ma penti poda buku-buku randawi kai luva huri. 4:14 La 
Aleksander, mataki ndeze romba ede nawa'ura karawi lampa rawi-lampa 
rawi ma davae poda zi nahu. Ruma zimacepena zi sia vune rawina. 4:15 
Ndai nggomi pavuapu jaga-jaga zi sia, vara sia nawancuku daca'u podana 
haba rangoa ra kahaba va ndaita. 4:16 Aipu wakatu saramba podana nahu 
rahoku horukai weki nahu, wati wara kone savua dou malavona nahu; 
sara'a natu'u wi'iku nahu. Raho-raho to'mpa Ruma Hatalla wati kancarana 
siazoho ade lampa rawi ake! 4:17 Pala Ruma malavo nahu. Sia mbeina 
tenggo ra wale ndazi nahu sanggoku ngoa ra kahaba sara'a Haba Mataho 
ede, loakuzu ringa va sara'a dou laina Yahudi. Ro nahu hori weki zi 
bahaya made. 4:18 Poda Ruma zimahori kalosa nahu razi sanikina usaha 
ma davae zi ru'u nahu. Sia zimawa'a nahu kai salama zi ade Karaja'an-Na 
zi saroga. Pavuaku Sia zi kazese ra kantasa santoi-ntoina! Amin. 4:19 


Salam nahu zi ru'u va la Priskila ro la Akwila ro zi iwa ra weki Onesiforus. 
4:20 La Erastus ngge'e zi Korintus, ro la Trofimus wa'ura tu'u w1'i va nahu 
ade ka'ada'ana supu zi Miletus. 4:21 Usaha poda-podapu mai kaimu 
sawatipu va oru vusi. La Ebulus, la Pudes, la Linus, ro la Klaudia 
nggaduna salam zi nggomi; ndede rau samenana cinata masavua imbi 
makalai rau. 4:22 Raho-raho to'impa Ruma dampina nggomi. Raho-raho 
to'impa Ruma mbeina bareka nggomizoho! 


Titus 


1:1 Anaku Titus! Nahu, la Paulus matunti sura ake kai ada Ruma Hatalla 
ro rasu Isa Al Masih. Nahu rakazale ro rakau lao zimabantuna dou-dou 
rakazale va Ruma Hatalla loakuzu mandazi tenggo zi ade imbikai siazoho. 
Nahu rau pavuaku zende ra wa'ana siazoho loakuzu patana ngoa ra tei ma 
poda ratei va agama ndaita. 1:2 Ngoa ra tei ede kai dasa rane'eta va one 
ndaita zimatarima mori masapodakaina ro ma'ederahizi. Ruma Hatalla 
wa'ura sakena mori ede sawatipu va saramba jamana -- ro Ruma Hatalla 
wati zimanuntu cowa. 1:3 Zi wakatu ma ncihi ncao, Ruma Hatalla 
zimakatadana rasakena ede zi ade rangoa-Na. Rangoana ede wa'ura 
imbikaina zi nahu, ro nahu mangoa ra kahabana kai rakaukai va Ruma 
Hatalla makasalamana ndaita. 1:4 Titus, nggomi edezu poda-poda ana 
nahu, vara nggomi ro nahu sama-sama wa'ura imbi zi Al Masih. Ne'e poda 
va nahu raho-raho to'impa Ruma Hatalla Ama ndaita ro Ruma Isa Al 
Masih Sangaji Mambei salama ndai, mambei bareka ro taho ra ntai zi 
nggomi. 1:5 Nahu tu'u wi'iku nggomi zi Kreta loakuzu nggomi kanggori 
katahomu lampa rawi-lampa rawi ma mbuipu paralu zi'ato. Ro loakuzu 
nggomi hanta raumu dou-dou zimana'ekaina ela Ruma zi sanikina kota. Ro 
kawarapu zi ngoa ra tei-ngoa ra tei va nahu ake: 1:6 Savua dou mana'ekai 
ela Ruma pavuaku dou ma wati wara ma'ihana; sia pavuaku ntauna wei 
savuampa, ana-anana pavuaku wa'ura imbi zi Al Masih ro laina zivade va 
dou kai ana mataki rewo ro ma wati wa'u zi ngoa ra tei. 1:7 Dou 
mana'ekai ela Ruma edezu dou ma uru wea karawi Ruma Hatalla, sia wati 
loana wara ma'iha. Sia wati loana sombo atao ca'u mbani, atao maca'u 
nono zi mawukai, atao maca'u ncao, atao mana'e ade zi piti. 1:8 Sia 
pavuaku ca'una tarima dou zi'umana, ca'u zi lampa rawi-lampa rawi ma 
taho, mawa'u pi'i ade, rombo ra ntiri, raso ro mori ra wokona mataho. 1:9 
Sia pavuaku nenti kaciana zi ngoa ra tei ma loa zi'imbi, vune rawa'u ngoa 
ra tei zi sia. Kai ndedena sia nawa'uku ngoa ra tei kataho dou kai dasa 
ngoa ra tei mapoda, ro katadana rawi ncara dou-dou ma aona. 1:10 Vara 
mboto dou ma ca'u baronta, mapenti poda dou-dou ma akana ma'agama 
Yahudi; siazoho tipuna dou makalai kai nuntu lavo nggahi cowa siazoho. 


1:11 Dou-dou mavune ede pavuaku zikapu wea asana, vara siazoho 
kakacona mboto kaluarga kai ngoa ra tei-ngoa ra tei ma dancihi ncao. 
Siazoho karawikaina ede vara ne'ena ngupa laba ma wati ncihi ncaompa. 
1:12 Parana savua nabi ndai siazoho, ma razi Kreta rau, manggahi, 
"Dou-dou Kreta naca'u nuntu cowa, ro vune binata manggange ma na'e 
ngaha ro zaju." 1:13 Au ranggahi va nabi ede napodaku. Vara ndedena 
nggomi pavuapu rojo kapoda zi siazoho; loakuzu siazoho ngge'empa 
nentina zi ngoa ra tei ma poda 1:14 ro wati walira nentina zi 
mpama-mpama Yahudi atao atora-atora randawi va dou-dou ma tula zi 
ngoa ra tei ma poda ede. 1:15 Samenana mawara edezu raso ziru'u va 
dou-dou ma raso. Pala ziru'u va dou-dou ma ntau kananu masampu ro ma 
wati ntau imbi, wati kone wara au-au ma raso, vara kananu ro ade mpida 
siazoho wa'ura sampu! 1:16 Nggahi siazoho va one siazoho napataku 
Ruma Hatalla, sapodakaina ruku ra rawi siazoho makawatina. Siazoho zi 
ni'ikai ade, ro siazoho wati ngawana to'a; siazoho edezu dou-dou ma wati 
wa'u karawi au-au ma taho. 


2:1 Pala nggomi, Titus, pavuapu nggomi ngoa ra teimu lampa rawi ma 
ncihi ncao. 2:2 Ngoa ra tei katahopu dou-dou mone ma tua, loakuzu 
siazoho wa'una pi'i ade, loa timba ra lemba ro mori kai dou ma patu zi lia 
ra horoma. Siazoho pavua rauku nentina zi ngoa ra tei ma poda ma ramai 
ta Ruma Hatalla, meci lavo ca'u kai sampuruna ro susa ra ncoki kai lembo 
adena. 2:3 Ndede walija pavuapu nggomi ngoa ra tei kataho dou-dou siwe 
ma tua loakuzu ruku ra rawi siazoho ncihi ncao lavo au ma patu ziru'u va 
dou ma mori ziru'u Ruma Hatalla mpoampa. Siazoho wati loana kafitina 
dou makalai, ro wati loana tagia weki kai nono ma zimawukai. Siazoho 
pavuaku ngoa ra teina lampa rawi ma taho, 2:4 loakuzu kai ede siazoho 
loana ngoa ra tei ziru'u va dou-dou siwe mambuipu to'i umuna zi meci ra 
ca'ukaina rahi ro anazohona, 2:5 mandazi loa timba ra lemba, mori 
maraso, ro mandazi ina zi uma ra salajana ma taho ma oko zi rahina. Ade 
ndedekaina wati wara dou ma loana nuntu ka'iha haba ma ramai ta Ruma 
Hatalla. 2:6 Ndede rauku, ngoa ra tei katahopu dou-dou mambuipu to'i 
umuna loakuzu siazoho mandazi timba ra lemba. 2:7 Zi ade samenana 


lampa rawi, pavuapu nggomizoho ndazi conto mataho ruku ra rawi ma 
taho. Nggara nggomi mateisi dou, nggomi pavuapu nuntu ra nggahi 
mantiri ra marombo lavo kapodapu ademu. 2:8 Kanmpu nggahi ra eli ma 
timba ra lemba, ma wati loa zidaca'u va dou, loakuzu musu-musumu ndazi 
maja vara wati wara lampa rawi ma'iha zi moza nggahikai va siazoho 
mavoha ndai. 2:9 Ada-ada pavuaku oko zi rumana, ro kasana wea adena 
zi ade samenana lampa rawi. Siazoho wati loana dangawa au rakaukai va 
rumana, 2:10 atao mpangana. Pavuaku siazoho katadana va one siazoho 
nantau tabe'a mataho ro to'a, loakuzu kai tabe'a siazoho ede naroiku va 
dou ngoa ra tei mavoha Ruma Hatalla, Mambei salama ndai. 2:11 Vara 
Ruma Hatalla wa'ura katadana anugera-Na zi kasalamana samenana ela 
manusia. 2:12 Rahama Ruma Hatalla ede nangoa ra teiku ndaita loakuzu 
wati walira mori mawati ncihi ncao lavo rakane'e va Ruma Hatalla ro wati 
vatu rakane'e va dunia. Ndaita rangoa ra tei zi morikai ade dunia ake kai 
vadeta pi'i ade, nira ade, ro to'a zi Ruma Hatalla. 2:13 Ake ndaita wunga 
ngena Ainaina rapamao va ndaita ede; zi Ainaina ede dunia zima'eda zese 
ra ntasa Ruma Isa Al Masih, edezu Ruma Hatalla Mawancu Na'e ro 
Sangaji Mambei salama ndaita. 2:14 Sia wa'ura korobana weki ndai-Na zi 
ru'u va ndaita zi horikaina ndai razi samenana ma'iha, ro kandazina ndai 
savua ela ma wa'ura hori weki razi dosa ro mawa'ura ndazi ntau Sia mpoa, 
ro ma caha karawi mataho. 2:15 Teipu samenana ede, ro ngoa ra tei 
katahopu ro rojopu dou-dou maringa nggomizoho kai wibawa. Aina 
co'omu kone savua dou mawïi'ikai nggomi awa. 


3:1 Ngoa ra kawarapu anggota ela-ela Rumamu loakuzu siazoho okona zi 
dou-dou mana'ekaina ro dou makuasakaina negara, ro to'a ro ngawana 
karawi sanikina lampa rawi ma taho. 3:2 Nggahipu zi siazoho loakuzu 
aina kafitinamu dou makalai atao cence ncihi lavo cou-cou rau, malaisi 
kantika nuntu ra nggahi. Pavuaku siazoho mapu nggahi ra eli zi samenana 
dou. 3:3 Vara ntoina ndaita sampula rau, santuda ro wati to'ata. Ndai 
ka'ada va mboto pahu nawasu razi ne'eta; ndaita mori kai nia ma'iha ro 
hiana ade, ro cua-cua daca'u angi. 3:4 Pala Ruma Hatalla, Makasalama 
ndaita katadana meci ra ca'u ro taho ade-Na zi ndaita. 3:5 Sia kasalamana 


ndaita, laina vara ndai mawa'ura karawita au-au ma taho, malaisi vara 
rahama-Na. Sia kasalamana ndaita kai ncai Roh Allah, ma mbema ndai 
rawara kai ma vou ro mori kai ncai karasona ndaita. 3:6 Ruma Hatalla 
luana Roh-Na zi ndai kai ncai Ruma Isa Al Masih, Sangaji mambei salama 
ndaita, 3:7 loakuzu kai anugera Ruma Isa, ndaita zikancihi lavo Ruma 
Hatalla ro ndaita maraka mori masapodakaina ro ma'ederahizi rakane'e va 
ndaita. 3:8 Nggahi ra eli ake nancihi podaku. Ne'e va nahu zi nggomi tei 
kapoda-podapu lampa rawi ake, loakuzu dou-dou ma imbi zi Ruma 
Hatalla poda-poda usahana zi karawikaina lampa rawi ma taho ro mawara 
one ziru'u va sara'ana dou. 3:9 Kazo'o lavopu wekimu cence ncihi ma wati 
wara onena, carita-carita londo ra mai, cence ncihi ro ncao ra tuva mavoha 
hukum Taurat. Samenana ede wati wara onena ro wati wara zi rakamu. 
3:10 Dou ma kandazina mbïi'a ra ncengga zi ade ela Ruma, pavuapu rojo 
va nggomi sakali ro zua kali; sawa'u va ede ai walina rewo samamu lavo 
sia. 3:11 Nggomi mavadeku va one dou vune ede na'ipiku davaena ro 
dosa-dosana mabukutina va one sia nancaraku. 3:12 Sawa'u va nggadu 
roci va nahu la Artemas atao Tikhikus zi nggomi, usaha karoci podapu 
zimai rakakaimu nahu zi Nikopolis, vara nahu mane'e ngge'e ta aka santoi 
oru vusi ai. 3:13 Usaha kapodapu zi bantukaimu la Zena, maloa hukum 
ede, ro la Apolos, loakuzu siazoho loa lao ro wati wara makura au-auna. 
3:14 Dou-dou ndai pavuaku tana'ona karawi lampa rawi ma taho loakuzu 
kancihina au-au ma ipi zi paralukaina; ai to'ina siazoho mori mawati wara 
onena. 3:15 Sara'ana cina ra angi ma wara sama lavo nahu, manggadu 
salam zi nggomi. Karongga to'ipu salam nami zi lenga ra iwa ndai ma 
sama-sama imbita. Raho-raho to'mpa Ruma mambei bareka zi 
nggomizoho sara'ana. 


Filemon 


1:1 Cmaku Filemon, soba ro masama-sama karawi lavo nami! Nahu, 
Paulus, dou rabui vara Ruma Isa Al Masih, masama-sama lavo cina ndaita 
la Timotius, matunti sura ake ziru'u va nggomi 1:2 ro ziru'u va ela Ruma 
ma kavoro weki zi umamu; zi ru'u rau va amancawa ndaita, la Apfia ro 
lenga sama-sama karawi lavo ndaita, la Arkhipus. 1:3 Do'a va nami 
raho-raho to'impa Ruma Hatalla Ama ndaita ro Ruma Isa Al Masih 
mbeina bareka ro taho ra ntai ziru'u va nggomi. 1:4 Sanikina do'a nahu, 
nahu peheku ngara nggomi ro rentaku tarima kasi zi Ruma Hatalla. 1:5 
Vara ringa va nahu va one nggomi poda-poda imbimu zi Ruma Isa ro meci 
ra ca'umu zi sara'ana ela Ruma Hatalla. 1:6 Nahu mado'ana raho-raho 
to'mpa hubunga cina ra angi ndai kai sa'e ra ari kai dou-dou ma'imbi zi 
mawara hasi ma ncewi na'e zi samenana bareka ma wara zi ndai vara 
savuata lavo Al Masih. 1:7 Cina Filemon, meci ra ca'umu zi sara'ana ela 
Ruma Hatalla, kaneomu ade nahu ro kaumu kapoda ade nahu! Sara'ana ela 
Ruma Hatalla wa'ura neo adena vara nggomi. 1:8 Vara ndedena, kai savua 
dou cina ma sama-sama imbi, nahu kaloaku kau nggomi zi makarawi au zi 
pavua karawi va nggomi. 1:9 Pala vara nahu mameci ra ca'u nggomi, nahu 
cuma rahoku. Nahu ake dou matua ro ake wunga taha va dou ade uma bui 
vara Ruma Isa Al Masih. 1:10 Nahu, Paulus, maraho savuampa zi nggomi 
mavoha la Onesimus, ana nahu ade Al Masih. Vara ade uma bui ake nahu 
wa'ura ndazi ama sia maraso. 1:11 Ntoina sia wati wara onena ziru'u va 
nggomi, pala ake sia wara onena, laina ziru'u va nggomi mpoa, pala ziru'u 
va nahu rau. 1:12 Ake dou ma mecira ca'u va nahu ede nahu manggadu 
mbalina zi nggomi. 1:13 Sapodakaina nahu kane'e taha sia zi malavona 
nahu kai macepe nggomi, loakuzu sia bantuna nahu, santoi nahu waraku zi 
ade uma bui ake vara rakahabaku Haba Mataho ma ramai ta Ruma 
Hatalla. 1:14 Pala nahu wati ne'eku karawi au-au nggara watipusi kaukai 
va nggomi. Nahu kancewi ca'upu nggomi karawimu kai rela ade ndaimu; 
nahu wati ne'eku pakasa nggomi. 1:15 Kombisi la Onesimus ngalakaina 
lavo nggomi ziru'u samporompa loakuzu nggomi raka mbalimu sia ziru'u 
santoi-ntoina. 1:16 Ake sia laina savua dou ada ziru'u va nggomi mpoa; sia 


ncewi ari mai va ede. Sia edezu sama-sama dou ela Al Masih ma rameci 
va nahu. Sia wara one podana ziru'u va nahu, au walipu ziru'u va nggomi! 
Tantu sia wara one podana nataho kai ada ro kai savua cina zi ade Ruma! 
1:17 Vara ndedena, nggomi mawi'kai nahu lengamu masama-sama ela Al 
Masih, tarima mbalipu la Onesimus sama vune nggomi tarimamu nahu. 
1:18 Nggara nawarasi ncara sia atao nconggona zi nggomi, co'opu 
sara'ana ede nahu zimatangguna. 1:19 Taho ndai nahu zimatuntina ta ake: 
Nahu, Paulus, zi macola kanggori sara'ana. (Tantu wati paraluna nahu 
ngoa ra kawaraku va one ndai nggomi mantau nconggo zi nahu, edezu 
mori ra wokomu ma vou kai ela Al Masih.) 1:20 Vara ndedena, kai ngara 
Ruma coba bantu to'ipu nahu, kaneopu ade nahu kai cinamu ade Al Masih. 
1:21 Nahu tuntiku sura ake vara imbi podaku va one nggomi 
zimakarawina au raraho va nahu. Nahu mala vadeku nggomi 
zimakarawina ese mai va ede. 1:22 Zīwakatu ede, sadia wea to'ipu vili ru'u 
nahu zi umamu, vara pamao va nahu Ruma Hatalla ringana do'a 
nggomizoho sara'ana ro mawa'a mbalina nahu zi nggomizoho. 1:23 
Epafras, ma wara sama-sama lavo nahu zi ade uma bui va one Ruma Isa 
Al Masih, nggaduna salam ziru'u va nggomi. 1:24 Tarima raupu salam 
lengazohoku masama-sama karawi lavo nahu: Markus, Aristarkhus, 
Demas ro la Lukas. 1:25 Raho-raho to'impa Ruma Isa Al Masih mbeina 
bareka ziru'u va nggomizoho. 


Ibrani 


1:1 Aipu jamana ma'ulu ntuwu poda Ruma Hatalla manuntu ra nggahi zi 
wa! ra waro ndaita zi nabi-nabi kai kanina mboto pahu carana. 1:2 Pala zi 
jamana cumpukaina ake Sia nuntu ra nggahina zi ndaita kai ncai Ana-Na. 
Kai ncai Ana-Na akera Ruma Hatalla kandazina dunia lavo isina. Ro Ruma 
Hatalla wa'ura katantuna va one Ana-Na ake rau ma ntau hak kantau 
samenana. 1:3 Siara ma kalosa taroa zese ra ntasa Ruma Hatalla ma taroa 
poda; Siara gamba ma tada razi weki ndai Ruma Hatalla. Sia rau ma jaga 
ra sandaka taho ntumana dunia lavo isina ake kai nggahi-Na ma wancu 
ntau kuasa. Sawa'u va Sia kaloana manusia zihori kalosa razi dosa-dosa 
siazoho, Sia mantau parenta zi saroga sama-sama lavo Ruma Hatalla, 
Makuasa ma ese poda. 1:4 Ana ede maraka hizi ma zo'o ncewi zese ntewi 
kaisi mala'eka, ro ngara rambei va Ruma Hatalla ziru'u Sia nazo'o ncewi 
horoma ntewi kaisi ngara rambei ziru'u mala'eka. 1:5 Wati paranana Ruma 
Hatalla manggahi vune ake kone zi savua mala'eka rau, "Nggomira 
Ana-Ku; zi ainaina ake Nahu mandazi Ama-Mu." Wati parana rauna Ruma 
Hatalla manggahi vune ake mavoha mala'eka ma ve-ve wali rau, "Nahu 
zimandazi Ama-Na, ro sia zimandazi Ana-Ku." 1:6 Pala zi wakatu Ruma 
Hatalla nggaduna Ana-Na ma sasa'e mai zi dunia ake, Ruma Hatalla 
manggahi ndake, "Samenana mala'eka Ruma Hatalla pavuaku nembana 
Ana ede." 1:7 Mavoha mala'eka-mala'eka, Ruma Hatalla manggahi ndake, 
"Ruma Hatalla mandawi mala'eka-mala'eka-Na ndazi angi, ro dou-dou 
makarawi wea-Na ndazi kalea afi." 1:8 Pala zi Ana ede, Ruma Hatalla 
manggahi, "Hizi dohokai-Mu, io Ruma Hatalla, zima'ederahizi santoi- 
ntoina! Tiki Karaja'an Ita edezu tiki mataho ra ncihi. 1:9 Nggomi maca'u 
zima'adi, ro wati ca'umu zimadancihi ncao; vara ndedena Ruma Hatalla, 
Ruma Hatalla-Mu, makazalena Nggomi ro mambei ziru'u-Mu hizi mataho 
ma kamaikaina neo ade, mancewi ntewi kaisi zi lengazoho-Mu." 1:10 
Ruma Hatalla manggahi rau, "Nggomi, Ruma, ai sarambakaina 
kandazi-Mu dunia, ro ndai Nggomi ndawimu langi. 1:11 Samenana ede 
zimambora, ro zimandazi mpasa vune kani ra lombo; pala Nggomi wati 
dimarungka weki. 1:12 Dunia lavo isina ake zilipi va Nggomi vune vaju, 


ro zi cepe va Nggomi kai ma kalaina. Pala Nggomi wati parana 
zimarungka weki, ro mori-Mu wati zimacumpu." 1:13 Ruma Hatalla wati 
paranana nggahi ndake kone zi savua mala'eka rau, "Dohopu zi savae 
wana-Ku, sampe musu-musu-Mu zika'oko va Nahu ziru'u-Mu." 1:14 
Nggara ndedesi, mala'eka-mala'eka ede auku sapodakaina? Siazoho edezu 
roh-roh ma karawi ru'u Ruma Hatalla, ro rakakai va Ruma Hatalla 
zimabantu dou-dou zimatarima salamakaina. 


2:1 Vara ndedena ndaita pavuaku ncewi kapoda ade nenti zi ngoa ra 
tei-ngoa ra tei rawa'u ringa va ndaita, loakuzu ndaita aina wi! paki zi imbi 
podakai ndaita. 2:2 Nggahi-nggahi rakarongga va mala'eka-mala'eka zi 
wa'i ra waro ndaita palasi ncihi, ro dou ma wati vatu atao mawati to'akai 
natarima hukuma ma ncihi ncao. 2:3 Au walipu kai salamakai ma ncewi 
heba zi ade rangoa wi'i ede! Nggara watisi tio rantanda va ndaita zi 
salamakai ede, tantu ndai wati zimahori weki razi hukuma. Vara ndai 
Ruma Hatallara masaramba-rambana ngoa ra kahaba salamakai ede, ro 
dou masaramba-ramba maringana nawa'ura bukutina ncihina zi ndaita. 2:4 
Ari mai va ede, Ruma Hatalla vatu katenggo ranggahi va dou-dou ede kai 
kawarana samenana pahu visa ra guna ro lampa rawi-lampa rawi maheba 
poda ro bage-bage rambei-mbei razi Roh Allah vatu kane'e ndai-Na. 2:5 
Mala'eka-mala'eka wati rakana kuasa razi Ruma Hatalla zimaparenta 
dunia vou zimamai kento, edezu dunia ma wunga nuntu va ndai ake. 2:6 
Pala ndake, wara zi sarundena zi ade Alkitab ratunti ndake, "Manusia ede 
ausi, io Ruma Hatalla, ndazina ne'e kawarakai va Ita? Manusia cuma 
manusiampa, pala Ita matio ra masandakaku! 2:7 Ru'u wakatu masamporo 
Ita kandazimu sia sato'i ncewi awa ntewi kaisi mala'eka. Ita mbeimu zi sia 
hizi ma zese ra ntasa ro mancewi taho, 2:8 ro kandazita sia makuasakai zi 
samenana." Nggara nggahisi va one Ruma Hatalla makandazi manusia 
"makuasakai zi samenana", ede aona va one wati wara kone savua rau ma 
dakuasakai va manusia. Konena ndede, ndaita wati edata ake manusia 
makuasakai zi samenana. 2:9 Pala ndaita wa'ura edata Ruma Isa makuasa! 
Sia rakandazi sato'i awa mai va mala'eka ru'u wakatu samporo to'i, 
loakuzu kai tahona ade Ruma Hatalla Sia loa made ziru'u sara'a ela 


manusia. Ndaita eda Sia ake rambei hizi dohokai ma zese ra ntasa ro 
mataho poda vara Sia wa'ura susa ra ncoki sampe madena. 2:10 Poda 
romo wa'ura ncihi poda Ruma Hatalla -- marakandazi samenana au-au ru'u 
rane'e ndai-Na -- makandazina Ruma Isa mambei salama ma mpuruna kai 
ncai susa ra ncokina. Kai ndede Ruma Hatalla naloa rece mboto dou ru'u 
vatu zikazese ra kantasa sama-sama lavo Ruma Isa. Vara Siara mahengga 
wea ncai ru'u siazoho zi loakai kasalama wea. 2:11 Ruma Isa karasona 
manusia razi dosa-dosa siazoho; ro Sia marakarasona, ro siazoho rakaraso 
ede, sama-sama ntau savua Ama. Vara ndedena Ruma Isa wati majana 
mangaku siazoho ede kai sa'e ra ari-Na. 2:12 Ruma Isa manggahi zi Ruma 
Hatalla, "Mada zimangoa ra kahabana zi sa'e ra ari-Ku mavoha Ita. Mada 
zimaroi ra wadi Ita zi ade edakai angi siazoho." 2:13 Ruma Isa manggahi 
rau, "Nahu zimawii imbi-Ku zi Ruma Hatalla." Ro nggahi Sia rau, "Akera 
Nahu, masama-sama lavo ana-ana rawa'u mbei va Ruma Hatalla 
ziru'u-Ku." 2:14 Vara dou-dou rapehe va Sia ana ede, edezu mahluk 
manusia ma loa made, ndazi ndai Ruma Isa ndazi sama lavo siazoho ro 
mori zei ka'ada'ana manusia. Karawi ndedekai Sia, loakuzu kai made-Na 
Sia naloa kaleli Ibilis ma kuasakai made. 2:15 Kai cara ede Sia hori 
kalosana dou-dou ma sa'umu morina raka'ada vara nadahu zi made. 2:16 
Tadara va one laina mala'eka rabantu-Na, malaisi londo ra mai la Ibrahim. 
2:17 Ake aona va one Sia pavua ndazi sama lavo sa'e ra ari-Na ade 
samenana lampa rawi. Ro ade ndedekaina Sia loa ndazi mana'ekai 
Imam-Imam ma to'a ro mantau kasi ade. Kai korobana ede Sia kanggorina 
mbani Ruma Hatalla va one dosa sara'a bangsa. 2:18 Ro vara ndai Sia 
parana susa ra ncoki ro racoba, Sia naloa bantu dou-dou ravoha va 
coba'ana, vara ndai Sia parana racoba ro susa ra ncokina. 


3:1 Cina ra angi masama ela Al Masih rawa'u ou rau va Ruma Hatalla! 
Coba kananu kataho-tahopu mavoha Ruma Isa ake! Ruma Hatalla nggadu 
kalaina Sia zimandazi mana'ekai Imam-Imam ade agama ra'imbikai va 
ndaita. 3:2 Sia to'a zi Ruma Hatalla marawa'u hanta Sia zimakarawi ede, 
vune la Musa rau ntoina to'a kalampana taki ra putana zi Bait Allah. 3:3 
Pala Ruma Isa patu zimaraka lia ra horoma kai ma ncewi na'e ntewi kaisi 


la Musa. Vara dou ma tu'u uma pavuaku rakana lia rahoroma kai ncewi 
na'e ntewi kaisi ndai uma ede. 3:4 Poda sanikina uma wara dou ma tu'una, 
pala ma tu'u samenana au-au edezu ndai Ruma Hatalla. 3:5 La Musa to'a 
kai dou makarawi zi ade Bait Allah ro makarongga lampa rawi-lampa 
rawi ma zi ngoa va Ruma Hatalla zi wakatu ma mai kento. 3:6 Pala Al 
Masih to'a kai Ana ma ntau su'u ra tundu zi Bait Allah. Ro ndaita akeku 
Bait Allah, nggara ndaita ngge'empa kapoda ade ro ngge'empa imbi poda 
zimaraka au rakane'e va ndaita. 3:7 Vara ndedena, vune ranggahi Roh 
Allah, "Nggara zi ainaina ake nggomizoho ringamu eli Ruma Hatalla, 3:8 
nggomizoho aina kateramu tuta, vune wa'i ra waromu, wakatu siazoho 
barontana zi Ruma Hatalla, ro ujina Ruma Hatalla zi so sarae. 3:9 'Ta aka 
wa'i ra waromu cobana Nahu, ro ujina Nahu,' nggahi Ruma Hatalla 
'sapodakaina siazoho wa'ura edana karawi-Ku upa mpuru mba'a ntoina.' 
3:10 Vara ndedena Nahu mbani-Ku zi siazoho ro nggahi Nahu, 'Siazoho 
wati to'a ncauna, ro wati ngawana to'akai parenta-parenta-Ku.' 3:11 Nahu 
mbani-Ku ro kasumpa, 'Siazoho wati zimalu'u zi dana ra rasa ede zi 
rakakaina sanawa sama lavo Nahu.'" 3:12 Cina ra angi, jaga-jagapu aina 
sampe warakaina kone savua dou rau zi ade wekimu savua dou ma ndede 
davae adena ro mawati ntau imbi mapoda, ndazina sia wari weki ro 
kazo'ona weki zi Ruma Hatalla ma mori! 3:13 Ndazi, loakuzu wati wara 
kone savua dou razi wekimu ma tipu va dosa ndazina aoku Ruma Hatalla, 
pavuapu nggomizoho ngoa ra tei kataho kali cempe angi sanikina ainaina 
salama ndaita mbuipu mori ade jamana rapehekai "Ainaina Ake" ade 
Alkitab. 3:14 Ndaita sara'ana edezu lenga masama karawi kapoda ade 
lavo Al Masih, sura ndaita sampe cumpukaina nenti kacia imbi ma poda 
rakantau va ndaita aipu saramba wa'una. 3:15 Ake ratunti ade Alkitab, 
"Nggara zi ainaina ake nggomi ringamu eli Ruma Hatalla, nggomi aina 
kateramu tuta, vune wa'i ra waromu, aipu siazoho barontana zi Ruma 
Hatalla." 3:16 Cousi dou-dou ma ringa eli Ruma Hatalla edempara 
barontana zi Ruma Hatalla? Edezu sara'a dou rawa'akai va la Musa losa 
razi Mesir. 3:17 Ro zi cousi Ruma Hatalla mbanikaina upa mpuru mba'a 
ntoina? Zi siazoho ma dosa, ma made zi so sarae. 3:18 Wakatu Ruma 
Hatalla sumpa ndakena, "Siazoho wati zimalu'u zei dana ra rasa ede zi 


loakaina sanawa lavo-Ku" -- cou rauku ramakasu va Ruma Hatalla? 
Makasuna edezu dou-dou ma baronta zi Ruma Hatalla. 3:19 Ake ndaita 
loara ka'ao va one siazoho wati loana lu'u, vara siazoho wati imbina zi 
Ruma Hatalla. 


4:1 Rasake va Ruma Hatalla nangge'empa, ro ndaita zi mbei sanawakai 
rasake-Na. Ndazi, pavuaku ndai sandaka loakuzu aina wara kone savua 
dou rau zi ade weki nggomizoho mawati iumu sanawa rasakekai ede. 4:2 
Vara Haba Mataho ede wa'ura ngoa ra kahabana zi ndaita sama vune zi 
siazoho. Pala ziru'u siazoho, haba ede wati wara onena. Vara wakatu 
siazoho ringana, siazoho wati imbina. 4:3 Pala ndaita ma imbi matarima 
sanawa rasake va Ruma Hatalla ede. Ede ncihi ncao lavo au ranggahi va 
Ruma Hatalla, ndake, "Nahu mbaniku ro kasumpa, 'Siazoho wati zimalu'u 
zi rakakaina sanawa lavo Nahu.'" Nggahi ndedekai Ruma Hatalla kone 
karawi-Na wa'ura nggori ra'aipu Sia kandazina dunia ake. 4:4 Vara 
mavoha ainaina kapidukaina, wara ratunti ade Alkitab ndake, "Zi ainaina 
kapidukaina Ruma Hatalla sanawana razi samenana karawi-Na." 4:5 
Mavoha lampa rawi ede ratunti ndake wali, "Siazoho wati zimalu'u zi dana 
ra rasa ede zi rakakaina sanawa sama lavo Nahu." 4:6 Ndazi siazoho ma 
saramba-ramba ringa haba mavoha Haba Mataho ede, wati tarimana 
sanawakai ede vara siazoho wati imbina. Nggara ndedesi wa'ura tada poda 
va one wara dou-dou makalai ma loana tarima sanawakai ede. 4:7 Vara 
Ruma Hatalla wa'ura katantuna savua ainaina ma kalai wali, rapehekai 
"Ainaina Ake". Wa'ura ntoi poda sawa'u va ede Ruma Hatalla manuntu 
mavoha lampa rawi ede kai ncai la Daud, ade ayat raweha akana ede, 
"Nggara zi ainaina ake nggomi ringamu eli Ruma Hatalla, nggomi aina 
kateramu tuta." 4:8 Nggara paisi la Yosua wa'ura mbeina dou-dou ede 
sanawakai rasake va Ruma Hatalla, ndazi Ruma Hatalla wati zimanuntu 
wali mavoha savua ainaina ma kalai. 4:9 Ndazi, ziru'u ela Ruma Hatalla 
mbuipu wara sake zi sanawakai vune Ruma Hatalla masanawa zi ainaina 
kapidukaina ede. 4:10 Vara dou ma tarima sanawakai rasake va Ruma 
Hatalla zi ndaina ede, zimasanawa rau razi samenana karawina, sama vune 
Ruma Hatalla. 4:11 Vara ndedena, maira ndaita usaha poda-podaku 


zimatarima sanawakai rasake va Ruma Hatalla ede. Aina sampe kone 
savua dou rau razi ndaita mawati raka vune siazoho ma'uluna, vara wati 
imbina zi Ruma Hatalla. 4:12 Nggahi ra eli Ruma Hatalla edezu nggahi ra 
eli ma mori ro tenggo; ncewi ngaha razi peda mantau woi vali vae. Nggahi 
ra eli ede nacakiku sampe hampa nawa ro roh; sampe hampa hela 
puru-puru ro peke sambadi, ndazina zi vadekai sazei-zeina fiki ra kananu 
ro nia ade manusia. 4:13 Wati wara kone savua mahluk rau ma cili weki 
razi ntanda va Ruma Hatalla. Samenana au-au ronda ro nahengga weki zi 
tando-Na. Ro ndaita pavuaku mbeita rasu'u ra tunduta zi Sia. 4:14 Vara 
ndedena ndaita pavua nenti kacia zi ramangaku imbi ma poda va ndaita. 
Vara ndaita ntau mana'ekai Imam-imam ma na'e, ma wa'ura lu'u sampe 
zitando Ruma Hatalla -- Siara Ruma Isa Ana Ruma Hatalla. 4:15 
Mana'ekai Imam-Imam ndaita ede laina imam ma wati loa 1u wea makura 
zi ndaita. Pala, Sia wa'ura hina va coba ade samenana lampa rawi, sama 
vune ndaita; cuma Sia wati karawina dosa! 4:16 Vara ndedena, maira 
ndaita lao zeni zihizi dohokai razi anugera Ruma Hatalla ma parenta kai 
taho ade. Ruma Hatalla zimakasi ade zi ndaita ro nambeiku bareka zi 
ndaita loakuzu ndaita raka bantu mancihi ncao pea wakatuna. 


5:1 Sanikina dou mana'ekai imam-imam rakazale zi ade weki ela Ruma, ro 
rahanta zimakarawi wea ru'u Ruma Hatalla kai waki siazoho. Taki ra 
putana edezu zonggo ra mbei ru'u Ruma Hatalla rambei-mbei ro koroba- 
koroba ru'u kangampukai dosa. 5:2 Ndai mana'ekai imam-imam ede wara 
dawa'una ade mboto lampa rawi, ro vara ndedena sia naloa mapu ra ntika 
nggahi ra elina zi dou-dou ma wati vade au-au ro ma santuda lampana. 5:3 
Ro vara ndai sia mamapu, ndazi sia pavuaku zonggo ra mbeina koroba, 
laina vara dosa-dosa ela Ruma mpoa, pala vara dosa-dosa ndai rauna. 5:4 
Wati wara kone savua dou rau ma hanta weki ndaina mandazi mana'ekai 
imam-imam. Dou ndazina mana'ekai imam-imam, nggara Ruma Hatalla 
maou sia ru'u ede -- sama vune la Harun. 5:5 Ndede rau Al Masih. Sia 
wati hantana weki ndai-Na ndazi mana'ekai Imam-Imam. Ndai Ruma 
Hatalla marahantana Sia. Nggahi Ruma Hatalla zi Sia, "Nggomira 
Ana-Ku; zi ainaina ake Nahu mandazi Ama-Mu." 5:6 Zi ayat makalai 


Ruma Hatalla nggahi rauna, "Nggomi edezu Imam masantoi-ntoina, vune 
Imam Melkisedek." 5:7 Aipu wakatu Ruma Isa morina zi dunia ake, Sia 
do'ana ro naraho kai nangi ro kanggica zi Ruma Hatalla, ma sanggo 
kasalama wea-Na razi madekaina. Ro vara Sia na'oko zi Ruma Hatalla kai 
vini va lia ra horoma, ndazi Sia wa'ura kade'e ra ringa wea. 5:8 Ruma Isa 
edezu Ana Ruma Hatalla, pala konena ndede, Sia tana'o ndazi to'a kai ncai 
susa ra ncoki iu-Na. 5:9 Ndazi sawa'u va Sia kandazi makasalama ma 
mpuruna, Sia ndazi fu'una va salamakai ma ederahizi ru'u samenana dou 
ma to'a zi Sia, 5:10 ro Ruma Hatalla rau katadana Sia mana'ekai 
Imam-Imam, vune Imam Melkisedek! 5:11 Mavoha ka'ada'an Ruma Isa 
kai mana'ekai Imam-imam, wara mboto ma paralu zi ngoa va nami zi 
nggomizoho, pala nggonggi zi ngoa kavae vara nggomizoho ngeri poda 
loamu ka'ao. 5:12 Sapodakaina wa'ura raka wakatuna ru'umu zimandazi 
guru, pala tadana nggomizoho mbuipu paralu tana'o zi dou makalai 
mavoha dasa-dasa masaramba ngoa ra tei va Ruma Hatalla. Nggomizoho 
watipu wa'umu tarima ngaha ra nono ma tera; nggomizoho mbuipu pavua 
nono susu mpoa. 5:13 Dou ma mbuipu nono susu, ede aona sia mbuipu to'i 
keana; sia watipu ntauna fiki ra kananu mavoha au ma ncihi lavo au ma 
ncara. 5:14 Ngaha ra nono ma tera edezu ru'u dou mana'e ra tua kananu 
ma vara wa'ura tua fiki ra kananu, nawa'ura loa cengga ve ma taho ro ve 
ma iha. 


6:1 Vara ndedena, maira ndaita lu'ura zi ngoa ra tei-ngoa ra tei ma ese 
wali mavoha na'e ra tua mori ra woko ela Al Masih, ro aina tio kavae 
mpoa dasa-dasa sarambana ngoa ra tei agama ndaita. Aina ndai karawi 
mboda walita tana'o dasa va one dou pavuaku denggana karawi lampa 
rawi-lampa rawi ma wati wara onena ro pavuaku imbi zi Ruma Hatalla, 
6:2 atao ngoa ra tei dasa mavoha upacara kandeu karasokaina atao 
mavoha toho rima zi dou, atao mavoha mori mbali sawa'u va made atao 
hukuma ma ederahizi. 6:3 Maira ndaita, nggara kausi va Ruma Hatalla, 
lu'u zi tana'o-tana'o ma ncewi ese! 6:4 Vara, dou-dou ma wa'ura murta, 
wati lu'u va aka zi zanda ra wa'a kambali. Siazoho ntoina wa'ura wara zi 
ade taroa razi Ruma Hatalla, ro wa'ura iuna rambei-Na. Siazoho nawa'ura 


voha rau va kuasa Roh Allah. 6:5 Siazoho vadena zi ra'tukai va siazoho va 
one nggahi ra eli Ruma Hatalla ede taho, ro siazoho wa'ura iuna bareka- 
bareka ma vinikai va kuasa razi dunia ma mai kento. 6:6 Pala sawa'u va 
ede siazoho murtana! Vuneku loa zanda ra wa'a mbali siazoho zimatoba 
wali razi dosa-dosa siazoho. Vara siazoho wunga salib walina Ana Ruma 
Hatalla ro ndawina Sia katuna ra kavawa zitando dou mamboto. 6:7 Dana 
ma wi! oi ura ma ntuwu mavu ese wawona, edempara kawokona ngguza 
ra congge ma wara one ziru'u dou ma karawina, dana ede zi mbei bareka 
va Ruma Hatalla. 6:8 Pala nggara dana ede kawokona ati-ati ro au 
ramawoko mantau rui, ndazi dana ede wati wara onena ro pea zi va'a va 
Ruma Hatalla ro cumpukaina zi ka'a kampoi. 6:9 Pala cina ra angi meciku, 
konena ndede nggahi nami, pala nami ma'imbi poda mavoha nggomizoho. 
Nami ma'imbi poda va one nggomizoho wa'ura tarima lampa rawi-lampa 
rawi ma ncewi taho, edezu bareka-bareka ma ndazi ru'umu razi 
salamakaimu. 6:10 Ruma Hatalla laina Ruma Hatalla ma wati adi. Sia 
wati nefana au rakarawi wea va nggomizoho ziru'u Sia, ro meci ra ca'u 
rakatada va nggomizoho ziru'u Sia wakatu bantumu cina ra angi masama 
imbi, ntoina ro ake. 6:11 Nami mane'e poda loakuzu cua-cua nggomizoho 
ngawamu kapoda ade ncau sampe cumpukai, ndazina nggomizoho 
matarima au razi kane'e va nggomizoho ede. 6:12 Nami wati ne'emu 
nggomizoho ndazi zaju. Pala ne'e va nami loakuzu nggomizoho mori vune 
dou-dou ma tarima au rasakekai va Ruma Hatalla, vara imbi zi Sia ro vara 
ngenamu kai saba. 6:13 Aipu Ruma Hatalla sakena zi la Ibrahim, Sia 
sumpana va one Sia zimakarawi au rawa'u sake-Na. Ro vara wati wara ma 
ncewi ese ntewi kaisi Ruma Hatalla, edempara Sia sumpana kai ngara 
ndai-Na. 6:14 Sia nggahina, "Nahu masake zimambei bareka nggomi ro 
mandawi londo ra maimu ndazi mboto." 6:15 La Ibrahim nangena kai 
saba, ndazi sia matarima au rasake va Ruma Hatalla zi sia. 6:16 Nggara 
dou nasumpasi, sia sumpakaina kai ngara dou makalai ma ncewi ese zi sia, 
ndazi sumpa ede nakanggorikaiku samenana cence ncihi. 6:17 Ruma 
Hatalla nane'e nggahi kapodaku zi dou-dou ma tarima sake-Na, vara Sia 
wati zimarungka nia-Na. Vara ndedena Sia sala'ina sumpa zi rasake-Na 
ede. 6:18 Zua mbua lampa rawi ede wati loana rungka weki: Ruma 


Hatalla wati lu'u va aka cowana mavoha sake lavo sumpa-Na. Vara 
ndedena, ndaita ma wa'ura horu weki zi Ruma Hatalla, zi kau kapoda ade 
matenggo zinenti kaciakai zi kane'e ma wira weki zitando ndaita. 6:19 
Kane'e ndaita ede vune mangga ma ncongge wancu zei ro mandazi zi nenti 
ma tenggo ro mataho ziru'u mori ndaita. Kane'e ede natozoku satampa Vili 
Mawancu raso zi Bait Allah zi saroga. 6:20 Ruma Isa wa'ura henggana 
ncai sarambana lao zi hizi ede zi ru'u ndaita, ro wa'ura lu'u ta aka ndazi 
Mana'ekai Imam-Imam ndaita ru'u santoi-ntoina, vune Imam Melkisedek. 


7:1 Melkisedek ake edezu sangaji razi Salem ro imam Ruma Hatalla 
Mawancu zese ra ntasa. Wakatu mbali la Ibrahim razi lewa ra laka 
kakoana sangaji-sangaji, Melkisedek mai weha aona sia ro sambea mbeina 
bareka sia. 7:2 Edempara la Ibrahim mbeina ziru'u Melkisedek cengga 
sampuru razi ade samenana au rarampana. (Ngara Melkisedek aona, 
saramba-rambana, "Sangaji lampa rawi Ma adi"; ro vara sia sangaji razi 
Salem, ndazi ngarana ao rauna "Sangaji Taho ra ntai".) 7:3 Mavoha 
Melkisedek ake wati wara habana tave-ve rau va one sia ntauna ama atao 
ina atao wa'i ra warona; wati wara rau habana mavoha warakaina, atao rau 
madekaina. Sia sama vune Ana Ruma Hatalla; sia edezu imam ma 
ederahizi. 7:4 Ndazi, ndai eda ta ake va wancu na'ena Melkisedek ake; sia 
ndede pahu na'ena ndazina la Ibrahim, ama londo ra mai bangsa ndaita, 
mambei ziru'u sia cengga sampuru zi samenana rakana razi lewa ra lakakai 
ede. 7:5 Zi ade hukum Taurat rakatantukai va one imam-imam londo ra 
mai la Lewi pavuaku wehana cengga sampuru razi hasi zi ela ra dou 
Israel, edezu cina ra angi ndai siazoho, konena siazoho sama-sama londo 
ra mai la Ibrahim. 7:6 Melkisedek laina londo ra mai la Lewi, pala sia 
natarima rauku cengga sampuru razi samenana rarampa va la Ibrahim, ro 
sambea mbeina bareka rau zi la Ibrahim ma wa'ura tarima sake-sake razi 
Ruma Hatalla. 7:7 Poda wati loa zikawati va one dou rasambea mbei 
bareka edezu ncewi awa ntewi kaisi lavo dou do'a mbeina bareka. 7:8 
Imam-imam ma tarima raweha cengga sampuru ede edezu dou ma loa 
made. Pala vatu Alkitab, Melkisedek ma tarima rambei cengga sampuru 
ede edezu dou ma ngge'empa mori. 7:9 Loa zi nggahi, va one la Lewi -- 


ma londo ra maina maweha cengga sampuru razi ela ra dou Israel -- cola 
rauna ru'u ede ta la Ibrahim, aipu wakatu la Ibrahim colana zi Melkisedek. 
7:10 Konena la Lewi watipu ranggana, pala loa zinggahi sia wa'ura wara 
zi ade sarumbu la Ibrahim wa'i ra warona, aipu Melkisedek eda angina 
lavo la Ibrahim. 7:11 Wunga na'ekai va imam-imam Lewi, hukum Taurat 
zi mbei zi ela ra dou Israel. Vara imam-imam Lewi ntoina ede wati loana 
karawi kai sampuruna au rapavua zi karawina, ndazi pavuaku wara imam 
makalai, edezu ma sama vune Imam Melkisedek, ro laina razi golonga 
Imam Harun wali! 7:12 Nggara vora imam-imam rungka wekina, hukum 
Taurat rau pavuaku zi rungka rau. 7:13 Ma aona ta ake edezu Ruma 
ndaita: Sia razi londo ra mai makalai, ro watipu parana kone savua dou rau 
razi londo ra mai-Na mantau taki ra puta kai imam. 7:14 Samenana dou 
navadeku va one Ruma ndaita ramaina razi londo ra mai la Yehuda; ro la 
Musa wati paranana pehe londo ra mai ede aipu wakatu sia nuntu ra 
nggahina mavoha imam-imam. 7:15 Lampa rawi ranuntu ake nandazi 
ncewi taroa wali, kai wontuna savua dou imam makalai ma vune 
Melkisedek. 7:16 Sia rahanta ndazi imam, laina kai dasa atora-atora 
manusia, malaisi kai dasa morina ma ntau kuasa ro ma wati wara 
cumpuna. 7:17 Vara zi ade Alkitab ranggahi, "Nggomi edezu imam 
santoi-ntoina, vune Imam Melkisedek." 7:18 Ndazi, ake atora ma ntoi 
wa'ura watizu kani, vara watizu tenggona ro watizu wara onena. 7:19 
Hukum Taurat wati loana ndawi au-au ndazi mpuruna. Vara ndedena 
ndaita ake rambei savua kane'e ma ncewi taho; kai ede ndaita loa kazeni 
weki zi Ruma Hatalla. 7:20 Ndede wali, sara'ana ede wara sama lavo 
sumpa razi Ruma Hatalla. Wati wara sumpa vune ede aipu wakatu 
imam-imam ma kalai ede rahanta. 7:21 Pala Ruma Isa rahanta ndazi imam 
kai sumpa, zi wakatu Ruma Hatalla manggahi zi Sia, "Ruma nawa'ura 
sumpa, ro Sia wati zimarungka kananu-Na, 'Nggomi edezu imam santoli- 
ntoina.'" 7:22 Kai ake rau Ruma Isa ndazi zi nenti ru'u savua rasake ma 
ncewi taho. 7:23 Wara wali savua lampa rawi: imam-imam ma kalai ede 
wara mboto, vara siazoho cua-cua made ndazina wati loana tuwu angi 
vorana. 7:24 Pala Ruma Isa mori santoi-ntoina, ndazi ka'ada'a-Na kai 
imam wati loana peso zi dou makalai. 7:25 Vara ndedena ziru'u santoli- 


ntoina Ruma Isa naloa kasalama dou-dou ma mai zi Ruma Hatalla kai ncai 
Sia, vara Sia mori santoi-ntoina zi raho kai zi Ruma Hatalla ziru'u dou-dou 
ede. 7:26 Ndazi, Ruma Isa edezu mana'ekai Imam-Imam zi paralu va 
ndaita. Sia raso; zi Sia wati wara mancara atao dosa au-au. Sia rakalai razi 
dou-dou madosa, ro rakazese sampe zi hizi ma ncewi ese razi samenana 
langi. 7:27 Sia wati samana vune mana'ekai imam-imam ma kalai, ma 
saniki ainaina pavua zonggo ra mbei koroba vara dosa-dosa ndaina ma'ulu, 
sawa'u va ede vara dosa-dosa ela Ruma. Ruma Isa zonggo ra mbeina 
koroba cuma sakalimpa ru'u santoi-ntoina, aipu Sia zonggo ra mbeina weki 
ndai-Na kai koroba. 7:28 Hukum Taurat nahantaku dou ma wati mpuruna 
mandazi mana'ekai imam-imam. Pala sawa'u va ede razi hukum ede, Ruma 
Hatalla ndawina sake kai sumpa va one Sia mahanta kai mana'ekai 
Imam-Imam, Ana ma wa'ura zi kandazi zi Makasalama ma mpuruna ziru'u 
santoi-ntoina. 


8:1 Fu'una razi samenana nuntu ra nggahi ake edezu: Ndaita ntau 
mana'ekai Imam-Imam ma vune ede, ma doho parenta sama lavo Ruma 
Hatalla Mana'e ra ntoru zi saroga. 8:2 Sia karawina taki ra puta kai 
Mana'ekai Imam-Imam zi Vili Mawancu raso, edezu zi ade Kema Ruma 
ma sapodakaina, ratu'u va Ruma, laina va manusia. 8:3 Sanikina mana'ekai 
imam-imam rahanta zimazonggo ra mbei koroba atao zonggo ra mbei zi 
Ruma Hatalla. Ndede rauja Mana'ekai Imam-Imam ndaita; Sia pavuaku 
ntauna au-au ru'u zizonggo ra mbei. 8:4 Pai Sia nawara zi dunia ake, Sia 
wati zimandazi imam, vara wa'ura wara imam ma zonggo ra mbei koroba 
rakaukai ade hukum Taurat. 8:5 Karawi rakarawi va siazoho kai imam 
ede sapodakaina cuma savua gambarana ro mawati tada razi au ma wara 
zi saroga. Ede wa'ura ngoa va Ruma Hatalla zi la Musa ntoina, aipu la 
Musa ne'ena tu'u wea Kema Ruma. Ruma Hatalla nggahi ndakena zi la 
Musa, "Kawarapu! Samenana ede pavuapu ndawi va nggomi vatupu conto 
ratei katahona zi nggomi ese wawo doro." 8:6 Pala ake Ruma Isa maraka 
taki ra puta kai Imam ma zo'oku ncewi zese ra ntasa ntewi kaisi lavo 
rakarawi va imam-imam ede. Vara sake rakawara-Na zi Ruma Hatalla ro 
manusia, edezu rasake ma ncewi taho vara kai dasa sake ru'u lampa 


rawi-lampa rawi ma ncewi taho. 8:7 Pai wati wara makura zi sake ma 
sarambana, ndazi wati paraluna kawara wali sake ma kazuakaina. 8:8 Pala 
Ruma Hatalla wa'ura rumpana mancara zi ela-Na, ndazina nggahi Ruma 
Hatalla, "Kawarapu, zimamai wakatuna, Nahu zimakawarana sake ma 
vou lavo bangsa Israel, ro lavo bangsa Yehuda. 8:9 Laina vune rasake 
randawi-Ku lavo wa' ra waro siazoho aipu wakatu Nahu zanda kalosaku 
siazoho razi dana ra rasa Mesir. Siazoho wati to'ana zi sake randawi va 
Nahu lavo siazoho; vara ndedena Nahu wati eda rantandaku siazoho. 8:10 
Pala ake, akera sake ma zi ndawi-Ku lavo ela Israel zi ainaina-ainaina ma 
kento, nggahi Ruma: Nahu zimatoho wi'i hukum-Ku zi ade fiki ra kananu 
siazoho, ro matuntina zi ade siazoho. Nahu zimandazi Ruma Hatalla 
siazoho, ro siazoho zimandazi ela-Ku. 8:11 Siazoho wati paraluna tei zi 
sama elana, atao mangoa zi cinana, 'Patapu Ruma.' Vara siazoho sara'ana, 
to'i na'e, zimapata Nahu. 8:12 Nahu zimakangampu wea ncara ra kancaru 
siazoho, ro wati kawara walina dosa-dosa siazoho." 8:13 Kai katadana 
savua rasake ma vou, Ruma Hatalla ndawina sake ma sarambana ede 
ndazi tua ro mpasa; ro au ramawa'ura tua, zimambora roci rau. 


9:1 Sake ma sarambana nantau atora-atora sambea, ro nantau rau hizi 
sambeakai randawi va manusia. 9:2 Savua kema ratu'u ma tatandona 
tangara kai Vili Raso. Ta ede wara ezi ilo zi wīi'ikai ilo, ro wara rau meja 
lavo roti ma zi zonggo ra mbei ru'u Ruma Hatalla. 9:3 Tawela zeina, 
edezu zi kontu satampa ma kazuakaina, wara vili ma zi tangara kai Vili 
Mawancu raso. 9:4 Ta zei vili ede wara mezeba randawi kai masa ziru'u 
ka'a kai zupa, ro wara rau Peti Rasake ma sara'ana ralapi kai masa. Ta zei 
Peti ede wara katoa masa isina manna, tiki la Harun ma wa'ura ncuri, ro 
zua lompe lei ma ese wawona ratunti sampuru mbua parenta Ruma 
Hatalla. 9:5 Ta ese wawo Peti ede wara zua mbua Mala'eka, edezu 
mahluk mantau kalete ma katanda kai wara Ruma Hatalla. Kalete razi zua 
mbua mahluk ede wira wekina ese wawo vonto Peti, edezu hizi kangampu 
kai dosa. Pala samenana ede wati loa zi ngoa kavae ake kai cengga ra vi'a 
poda. 9:6 Ndedeku samenana ra'ato. Sanikina ainaina imam-imam lu'u ta 
zei wela tando kema ede zi kalampakaina taki ra puta siazoho. 9:7 Ma lu'u 


zi welana ma zei poda razi kema ede cuma mana'ekai imam-imam mpoa. 
Sia karawina ede sakalimpa samba'a. Ede karawikaina kai wa'a ra'a zi 
zonggo ra mbei ru'u Ruma Hatalla vara weki ndaina ro vara dosa-dosa 
rakarawina kai wati vaekai va adena va ela-Na. 9:8 Kai atora ede, Roh 
Allah tei katada podana, va one salama kema mata wela tando ede mbuipu 
mpendena, ncai lu'u kai zi ade Vili Mawancu raso ede watipu henggana 
weki. 9:9 Ake makatandana jamana ake; aona va one zonggo ra 
mbei-zonggo ra mbei ro koroba-koroba kai binata razonggo ra mbei ziru'u 
Ruma Hatalla, wati loana kasampuruna ade mpida dou ma wa'a zonggo ra 
mbei. 9:10 Vara upacara-upacara ede cuma mandapo angi lavo ngaha ra 
nono, ro mboto pahu upacara karaso kai. Samenana cuma atora-atora 
matada ma lampa cuma saraka wakatu Ruma Hatalla kawarana kavoukai. 
9:11 Pala Al Masih wa'ura mai kai mana'ekai Imam-Imam razi lampa 
rawi-lampa rawi ma taho ma wa'ura wara. Kema Ruma tave zi karawikai 
va Sia taki ra puta-Na kai mana'ekai Imam-Imam edezu kema mancewi 
zese ra ntasa ro mancewi mpuruna. Ede wati randawi va manusia; aona 
laina ramaina razi dunia rakandazi ake. 9:12 Al Masih lu'ukaina zi Vili 
Mawancu raso zi ade kema ede cuma sakalimpa ru'u santoi-ntoina. Aipu 
wakatu ede Sia wati wa'ana ra'a mbe'e rangga atao ra'a ana capi zizonggo 
ra mbeina; Sia wa'ana ra'a ndai-Na, ro kai ede Sia hori kalosana ndaita ru'u 
santoi-ntoina. 9:13 Ra'a razi mbe'e ro capi rangga ro kaluvu razi koroba 
ana capi, zi kani ru'u karete zi dou-dou ma sampu ra nggele vatu atora 
agama loakuzu siazoho ndazi raso. 9:14 Nggara ra'a ro kaluvu ede naloa 
karaso ma sampu ra nggele dou-dou ede, au walipu ra'a Al Masih! Kai 
ncai Roh ma ederahizi, Al Masih zonggo ra mbeina weki ndai-Na zi Ruma 
Hatalla kai koroba ma mpuruna. Ra'a-Na makaraso wea ade mpida ndaita 
razi upacara agama ma wati wara onena, loakuzu ndaita loa karawi wea 
Ruma Hatalla ma mori. 9:15 Vara ndedena Al Masih mandazi Ncai ziru'u 
savua rasake ma vou, loakuzu dou ma wa'ura ou va Ruma Hatalla naloa 
tarima bareka-bareka ma'ederahizi rawa'u sakekai va Ruma Hatalla. 
Samenana ede naloa ndazi vara wa'ura wara ma made, edezu Al Masih; ro 
made-Na ede hori kalosana dou razi ncara ra kancaru rakarawi va siazoho 
aipu wakatu rasake kai ma sarambana mbuipu lampana. 9:16 Nggara 


warasi sura pasaka, pavuaku wara rau bukutina va one dou marandawi 
sura ede nawa'ura made. 9:17 Vara sura pasaka wati zi kani salama dou 
marandawina ede mbuipu morina. Sura ede zi kani cuma sawa'u va made 
dou edempa. 9:18 Vara ndedena rasake ma saramba rau pavuaku zi 
kasaha kai ra'a. 9:19 Saramba-rambana la Musa karongga sara'ana parenta 
Hukum Allah zi bangsa Israel. Sawa'u va ede la Musa wehana ra'a ana 
capi ro ra'a mbe'e rangga, edempara campona lavo oi, sawa'u va ede 
karetena zi Kitab Hukum-hukum razi Ruma Hatalla ro zi samenana bangsa 
Israel kai kanina mpori-mpori hisop ro kere jimba makala tua. 9:20 
Wunga karawi salahona ede nggahi la Musa, "Akera ra'a ma kasahana 
rasake razi Ruma Hatalla ma pavua zi to'akai va nggomizoho." 9:21 
Edempara kai cara ma sama, la Musa karetena ra'a ede rau zi Kema Ruma 
ro zi samenana tau ra tu'i zi sambeakai. 9:22 Poda romo vatu hukum 
Taurat, ne'empara samenana au-au zi karaso kai ra'a; ro dosa cuma loa zi 
kangampu wea nggara wara voho ra'a. 9:23 Kai cara vune edeku barang- 
barang ma katadana lampa rawi-lampa rawi ma zi saroga, paralu zi 
karaso. Pala ru'u lampa rawi-lampa rawi ma zi saroga ede zi paralukai 
koroba ma zo'o ncewi taho. 9:24 Vara Al Masih wati lu'una zei Vili Raso 
randawi va manusia, ma cuma katanda kai Vili Raso podakaina. Al Masih 
lu'u zi saroga kesena; ta aka Sia ake satando Ruma Hatalla ru'u pentikai 
ndaita. 9:25 Mana'ekai imam-imam Yahudi niki-niki mba'ana lu'u zei Vili 
Mawancu raso zi ade Bait Allah kai wa'ana ra'a savua binata. Pala Al 
Masih wati lu'una zizonggo ra mbeikaina weki-Na mantuwu-ntuwu. 9:26 
Vara nggara ndedesi, ede aona Sia wa'ura ntuwu-ntuwu susa ra ncokina 
ratampu'u aipu kandazi dunia ake. Pala ndazina, ake wakatu jamana 
cumpukaina ake, Sia maina cuma sakalimpa zimafura karaso dosa kai 
korobana weki ndai-Na. 9:27 Ruma Hatalla wa'ura katantuna va one 
manusia sakalimpa madena ro sawa'u va ede zi paresa ncihi ra ncarana va 
Ruma Hatalla. 9:28 Ndede rau Al Masih sakalimpa razonggo ra mbeina 
kai koroba zimafura karaso dosa dou mamboto. Sia zimamai wali kazua 
kalikaina, laina zimakanggori masa'ala dosa, pala zimakasalama dou-dou 
ma ngena mai-Na. 


10:1 Hukum Taurat mbeina gambara ma wati taroa mavoha lampa 
rawi-lampa rawi mataho ma zimamai, ro laina gambara ma sapodakaina 
razi lampa rawi-lampa rawi ede. Wati lu'ukai va aka hukum ede maloa 
kasampuruna dou ma mai nemba Ruma Hatalla kai wa'ana zonggo ra 
mbei, konena saniki mba'ana zonggo ra mbei koroba-koroba ncau-ncau ma 
sama. 10:2 Paina dou-dou ma nemba Ruma Hatalla ede poda-poda wa'ura 
karaso razi dosa, siazoho watizu iu ade madosa, ro koroba wati zi zonggo 
ra mbei wali. 10:3 Pala ndazina koroba-koroba razonggo ra mbei sanikina 
mba'ana ede taho makawarana dou zi dosa-dosa siazoho, 10:4 vara poda 
romo ra'a capi ro ra'a mbe'e rangga wati loana fura karaso dosa. 10:5 Vara 
ndedena aipu wakatu Al Masih lu'una zei dunia, Sia nggahina zi Ruma 
Hatalla, "Ita wati ca'umu koroba ro zonggo ra mbei; pala Ita wa'ura sadia 
weamu sarumbu ziru'u va Mada. 10:6 Ita wati ca'umu zi koroba raka'a 
atao koroba zi kangampukai dosa. 10:7 Edempara Mada nggahiku, 'Akera 
Mada, io Ruma Hatalla! Mada maiku zimakarawi rakane'e-Mu, vune 
ratunti mavoha weki Mada zi ade Alkitab.'" 10:8 Saramba-rambana 
nggahi Al Masih, "Ita wati ca'umu koroba ro zonggo ra mbei; Ita wati 
ca'umu zi koroba binata raka'akai zonggo ra mbei ro zi koroba ru'u 
kangampukai dosa." Nggahi ndedekai Al Masih, konena sara'a koroba ede 
razonggo ra mbei vatu hukum Taurat. 10:9 Sawa'u va ede nggahi Al 
Masih, "Akera Mada, io Ruma Hatalla! Mada maiku zimakarawi 
kane'e-Mu." Ndazi Ruma Hatalla fura karasona samenana koroba ma ntoi 
ede, ro cepekaina koroba Al Masih. 10:10 Ruma Isa Al Masih wa'ura 
karawina au rakane'ekai va Ruma Hatalla ro zonggo ra mbeina 
sarumbu-Na kai koroba. Kai zonggo ra mbei ede, rakarawi-Na, cuma 
sakalimpa ru'u santoi-ntoina, ndaita sara'a zikaraso razi dosa. 10:11 
Sanikina imam Yahudi kalampana taki ra putana kai imam sanikina 
ainaina, ro ntuwu podara sia zonggo ra mbeina koroba-koroba ma sama. 
Pala koroba-koroba ede wati loana fura karaso wea dosa. 10:12 Pala, Al 
Masih cuma sakalimpa zonggo ra mbeina koroba ru'u kangampukai dosa, 
ro koroba ede zikani santoi-ntoina. Sawa'u va zonggo ra mbeina koroba 
ede, Al Masih doho tasavae wana Ruma Hatalla ro parenta sama-sama 
lavo Sia. 10:13 Ro ake Al Masih nangenaku sampe Ruma Hatalla ndawina 


musu-musu-Na oko zi Sia. 10:14 Ndazikai savua koroba, Al Masih 
kasampurunana dou-dou ma wa'ura karaso razi dosa. 10:15 Mavoha 
lampa rawi ede Roh Allah mambei rau nggahi ra eli-Na ru'u ndaita. Roh 
Allah manggahi, 10:16 " 'Akera rasake zi ndawi va Nahu lavo siazoho zi 
ainaina-ainaina ma kento,' nggahi Ruma, 'Nahu zimatau hukum-hukum 
Nahu zei ade siazoho ro matuntina zi ade fiki ra kananu siazoho.'" 10:17 
Ruma Hatalla manggahi rau, "Nahu zimanefana dosa-dosa ro iha ra davae 
siazoho." 10:18 Ndazi, dosa-dosa ro ruku ra rawi madavae ede wa'ura 
kangampu wea, ndazi wati paralu walina zi zonggo ra mbei koroba ru'u 
kangampukai dosa. 10:19 Cina ra angi, va madena Ruma Isa ede ndaita 
ake disara lu'u zei Vili Mawancu raso. 10:20 Ruma Isa nawa'ura hengga 
savua ncai ma vou ru'u ndaita, edezu ncai ma mbei mori ra woko. Ncai ede 
kai ncai satampa, edezu sarumbu ndai Ruma Isa. 10:21 Ro ndaita ake 
tantau savua imam ma zese ra ntasa, ma ntau su'u ra tundu zi Bait Allah. 
10:22 Vara ndedena, maira ndaita kazeni weki zi Ruma Hatalla kai ade 
ma nira ro imbi poda ma tenggo; kai ade rawa'u karaso razi iu weki ncara, 
ro kai sarumbu rawa'u karaso kai oi ma asali raso. 10:23 Pavuaku ndaita 
nenti kacia zi kane'e ramangaku va ndaita, vara Ruma Hatalla loa ziimbikai 
ro Sia zimambei rasake-Na. 10:24 Ro pavuaku ndaita tio kavae kali 
cempe angi, loakuzu ndaita loa rundu kali cempe angi ru'u meci ra ca'ukai 
sama-sama imbi ro makarawi lampa rawi-lampa rawi ma taho. 10:25 
Pavuaku ndaita nge'empa kavoro weki sama-sama, ro aina zaju ro nefa 
vune dou makalai. Ndazi ndai pavuaku ncewi to'a katenggo kali cempe 
angi, vara ndaita vade va one wati ntoi walina Ruma zimamai. 10:26 Vara 
nggara haba ma ncihi razi Ruma Hatalla wa'ura karonggana zi ndaita, pala 
ndaita karawi ncaumpa dosa kai sangaja, ndazi watizu wara walina koroba 
ru'u fura karasokai dosa ndaita. 10:27 Savuampa ma wara ru'u ndaita 
edezu ncao tando lavo pangadila Ruma Hatalla ro afi mbani-Na zimaka'a 
kampoi dou-dou ma ao Sia! 10:28 Dou ma wati to'akai hukum rambei va 
la Musa, zihukum hade kai wati wara kangampuna, nggara kai rasakasi va 
zua tolu dou, sia natada ncarana. 10:29 Nawancuku ncewi tanina hukuma 
zi pavua vavukai zi dou ma tonda-tonda Ana Ruma Hatalla. Dou ede 
nawi'ikaiku tuna ra vawa ra'a sakekai Ruma Hatalla, edezu madekai Al 


Masih ma karasona razi dosa. Sia katuna ra kavawana Roh mambei 
rahama. 10:30 Ndai tavadeku couku Sia manggahi, "Nahu zimacolana! 
Nahu zimahukum!" ro ma nggahi, "Ruma zimaparesa ncihi ra ncara 
ela-Na." 10:31 Nawancuku samangina nggara namavusi zei rima Ruma 
Hatalla Ma Mori! 10:32 Kawarapu vuneku ka'ada, ana cina ra angi aipu 
wakatu ma ulu. Aipu wakatu ede, sawa'u va kalea Ruma Hatalla 
makataroamu, nggomizoho mboto susa ra ncokimu, pala nggomizoho 
ngge'empa kapodamu ade. 10:33 Wara rau nggomizoho zikatuna ra 
kavawa ro zikarawikai wati taho zitando dou mamboto. Wara rau 
nggomizoho vatu susa ra ncoki lavo siazoho rakarawi kai vune ede, 10:34 
ro nggomizoho vatu iu ncoki ade dou rabui. Ro wakatu samenana ntau 
nggomizoho rarampa, nggomizoho matarima ede kai sana ade, vara 
nggomizoho mavade vara nggomizoho mbuipu wara ntaumu ma ncewi 
taho, zimataha santoi-ntoina. 10:35 Vara ndedena, aina kompo kananu, 
vara nggara nggomizoho ngge'empa imbimu, ndazi wara ufa ma na'e ziru'u 
va ede! 10:36 Nggomizoho paralu sabamu, loakuzu nggomizoho loamu 
karawi rakane'e Ruma Hatalla ro ade ndedekaina matarimaku au 
rasake-Na. 10:37 Vara ade Alkitab ratunti, "Cuma samporo to'i walimpa, 
ndazi Sia ma zimamai ede, zimamai roci; Sia wati zimakanajo-najo 
maikai-Na. 10:38 Ro ela-Ku ma ncihi zima'imbi ro mori; pala nggara 
warasi zi ade woha siazoho ma suru, ndazi Nahu wati zimasana zi 
siazoho." 10:39 Ndai ake laina ela ma suru ro santuda. Pala, ndaita edezu 
ela ma imbi zi Ruma Hatalla ro rakasalama. 


11:1 Ntau imbi aona imbi mapoda-poda zi lampa rawi-lampa rawi zi 
rakane'eta, ede aona nantau mapasti zi lampa rawi-lampa rawi ma wati 
zieda. 11:2 Vara ntauna imbi, ndazi dou-dou jamana ma'ulu zi sanakai va 
Ruma Hatalla. 11:3 Vara imbita, ndazi ndai loa ka'ao va one dunia ake 
rakandazi va nggahi ra eli Ruma Hatalla; ndazi, au raziloa eda, randazi 
razi au rawati loa zieda. 11:4 Vara imbina, ndazi la Habel zonggo ra 
mbeina zi Ruma Hatalla koroba ma ncewi taho ntewi kaisi koroba la Kain. 
Vara imbina ede, la Habel tarima va Ruma Hatalla kai dou ma taho, vara 
tadana va one Ruma Hatalla matarima zonggo ra mbeina. La Habel 


nawa'ura made, pala vara imbina ede, ndazi sia mbuipu nuntu ra nggahina 
sampe ake. 11:5 Vara ntauna imbi, ndazi la Henokh wati madena, malaisi 
ra hanta ro rawa'a aka Ruma Hatalla. Wati wara kone savua dou marumpa 
sia, vara sia wa'ura hanta va Ruma Hatalla. Ade Alkitab ratunti va one 
sawatipu va hanta la Henokh, sia kasana weana ade Ruma Hatalla. 11:6 
Nggara watisi ntau imbi, wati kone savua dou rau maloa kasana wea ade 
Ruma Hatalla. Vara dou ma mai zi Ruma Hatalla pavuaku imbina va one 
Ruma Hatalla wara, ro va one Ruma Hatalla mambei cepena zi dou ma 
ngupa-Na. 11:7 Vara ntauna imbi, ndazi la Nuh rangoa va Ruma Hatalla 
mavoha lampa rawi-lampa rawi zimandazi kento, ma wati loa zi eda va 
sia. La Nuh vatuna nggahi Ruma Hatalla ndazina sia ndawina savua kapa 
ma sawa'u va ede palasi makasalamana weki ndaina ro iwa ra wekina. Ade 
ndedekaina dunia zihukum, pala ndai la Nuh vara imbina mapoda 
nakatadaku va Ruma Hatalla kai dou ma taho. 11:8 Vara imbina, ndazi la 
Ibrahim vatuna nggahi Ruma Hatalla aipu Ruma Hatalla ouna ro kauna sia 
lao aka dana ra rasa rasakekai va Ruma Hatalla zi sia. Edempara lao la 
Ibrahim kai wati vadena tave zi laokaina. 11:9 Kai imbina, la Ibrahim 
ngge'ena kai dou lai rasa zi dana ra rasa rasakekai va Ruma Hatalla zi sia 
ede. La Ibrahim ngge'ena ta ede zi ade kema. Ndede rau la Ishak ro la 
Yakub ma tarima sake ma sama razi Ruma Hatalla. 11:10 Vara la Ibrahim 
wunga ngena-ngenana kota rania ro zi tu'u va Ruma Hatalla kai dasa ma 
tenggo. 11:11 Vara imbina, ndazi la Ibrahim loa raka ana razi la Sarah, 
konena la Ibrahim nawa'ura tua poda, ro ndai la Sarah nambonggi. La 
Ibrahim na'imbiku va one Ruma Hatalla zimambei rasake-Na. 11:12 
Konena la Ibrahim aipu wakatu ede vune dou ma wa'ura made sarumbuna, 
pala sia mboto rakana londo ra maina, ma mbotona wati wa'u zi reke -- 
vune mboto ntara ese langi ro sarae zi kengge moti. 11:13 Samenana dou 
ede ngge'empa imbina sampe madena. Siazoho wati tarimana lampa 
rawi-lampa rawi rasake va Ruma Hatalla, pala cuma edana ro weha ao 
sando'ona. Ro kai ede siazoho katadana va one siazoho cuma dou lai rasa 
ro dou malu'u zi dunia ake. 11:14 Dou ma nggahi ndede natei katada 
podaku va one siazoho wunga ngupana dana ra rasa zimandazi dana ra 
rasa siazoho. 11:15 Laina dana ra rasa rawa'u tu'u wi'i va siazoho ede zi 


kananu-nanu va siazoho. Vara nggara nandedesi, ndazi nawa'ura mboto 
wakatu ziru'u siazoho zi dula mbalikaina zi dana ra rasa ede. 11:16 Pala, 
siazoho sapodakaina nane'eku savua dana ra rasa ma ncewi taho, edezu 
dana ra rasa aka saroga. Vara ndedena Ruma Hatalla wati majana nggara 
siazoho pehena Sia Ruma Hatalla siazoho, vara Ruma Hatalla wa'ura 
sadia weana savua kota ru'u siazoho. 11:17 Vara ntauna imbi rau, ndazi 
Ibrahim zonggo ra mbeina la Ishak zi koroba aipu sia uji va Ruma Hatalla. 
Ru la Ibrahim, Ruma Hatalla mbeina sake-Na, pala la Ibrahim rela 
zonggona anana ma savuampa ede. 11:18 Ruma Hatalla wa'ura nggahina 
zi la Ibrahim, "Kai ncai la Ishak akera nggomi zi rakakaimu londo ra mai 
rasakekai va Nahu zi nggomi." 11:19 La Ibrahim na'imbi podaku va one 
Ruma Hatalla nasanggoku kamori mbali la Ishak razi madena -- ndazi, loa 
zi nggahi, la Ibrahim wa'ura tarima mbalina la Ishak razi madena. 11:20 
Vara imbina, ndazi la Ishak sakena bareka-bareka zi la Yakub ro la Esau 
ru'u mori ra wokona makento. 11:21 Vara imbina, ndazi sawatipu va made 
la Yakub, sia mbeina barekana zi ana-ana la Yusuf -- kai nentina tuta tikina 
ro nembana Ruma Hatalla. 11:22 Vara imbina, ndazi la Yusuf -- aipu 
ne'era made -- nuntuna mavoha losana ela Israel razi Mesir, ro wi'ina 
nggahi mavoha auku pavua zi karawi ru'u timbana. 11:23 Vara imbina, 
ndazi dou matua la Musa cilina la Musa tolu wura ntoina sawa'u va 
ngganakaina. Eda va siazoho va one sia savua ana dou to'i ma ntika, ro 
siazoho wati dahuna davatuna parenta sangaji. 11:24 Vara imbina, ndazi la 
Musa sawa'u va na'ena, wati ne'ena pehekai ana va ana rato razi ana 
sangaji Mesir. 11:25 Sia nancewi ca'upu susa ra ncoki sama-sama lavo ela 
Ruma Hatalla ntewi kaisi ru'u samporompa iuna sanakai razi mori ma 
dosa. 11:26 La Musa na'tuku va one zo'o ncewi ntauna co" ru'u rakakai 
katuna ra kavawa vara Sangaji Mambei salama rasakekai va Ruma Hatalla 
ede ntewi kaisi raka samenana ntau rawara dana ra rasa Mesir, vara la 
Musa nane'e raka ufa zi ainaina makento. 11:27 Vara ntauna imbi, ndazi la 
Musa tu'u wi'ina Mesir kai dawara iuna dahu zi mbani sangaji. La Musa 
maju lao raka zi ne'ena vune-vuneta sia wa'ura edana Ruma Hatalla ma 
wati tada ede. 11:28 Vara ntauna imbi, la Musa kawarana Paskah lavo 
parentana loakuzu karetena ra'a zi taza ncai uma dou Israel loakuzu 


Mala'eka Mataki hade aina hadena ana-ana sasa'e siazoho. 11:29 Vara 
ntauna imbi, ndazi dou-dou Israel loakaina sapa Moti Kala, vune-vuneta 
siazoho lampana ese wawo dana ma mango, pala dou-dou Mesir nono va 
moti ede, wakatu siazoho cobana sapa rau. 11:30 Vara ntauna imbi, 
dou-dou Israel ndawina tembo-tembo Yerikho ndumba sawa'u va lampa 
heko va siazoho salama pidu nai. 11:31 Vara ntauna imbi rau, Ndazi la 
Rahab, dou siwe sunda ede, wati rahade sama-sama lavo dou-dou ma ao 
Ruma Hatalla; vara sia tarima katahona dou-dou Israel manina. 11:32 
Nahu kaloa nuntu ncau-ncau, pala wakatu wati ncihina ru'u nahu. Vara 
nahu watipu pehe rauku Gideon, Barak, Simson, Yefta, Daud, Samuel, ro 
nabi-nabi. 11:33 Vara ntauna imbi, ndazi siazoho wa'ura kakoana 
karaja'an-karaja'an. Siazoho karawina au ma ncihi, ndazina tarima au 
rasake kai va Ruma Hatalla. Siazoho kapuna asa-asa singa, 11:34 
kamadena afi ma heba, wati voha razi tuva va peda. Siazoho mapu, pala 
nandazi tenggo; siazoho disa poda ade lewa ra laka ndazina kakoaku 
tentara-tentara bangsa lai rasa. 11:35 Vara ntauna imbi, ndazi dou-dou 
siwe raka mbalina dou-douna ma wa'ura made. Wara rau ma rela zi 
kancoki sampe madena, ro natulaku ru'u zi hori kalosa, vara ne'e zi kamori 
mbali ru'u savua mori ra woko ma ncewi taho. 11:36 Wara rasungge- 
sungge, zi cambo, raziki kai rante ro ra kalu'u zi ade uma bui. 11:37 
Siazoho ratova kai wadu sampe madena, wara radompo kai garagaji, ro 
rahade kai peda. Siazoho lao rewona kai kanina kani ra lombo razi huri 
jimba atao huri mbe'e; siazoho ncoki morina, zi voe ro zi kancoki. 11:38 
Dunia ake laina hizi ma patu ru'u siazoho. Siazoho nalampa rewo zi so 
sarae ro zi doro-doro to'i, ro nangge'e zi ade karombo-karombo doro ro 
ade karombo-karombo dana. 11:39 Nawancuku na'ena ngolu kai raraka va 
samenana dou ede vara imbi siazoho mapoda! Pala siazoho wati tarima au 
rasakekai va Ruma Hatalla, 11:40 vara Ruma Hatalla nantau nia ma ncewi 
taho ru'u ndaita. Nia-Na edezu va one cuma sama-sama lavo ndaimpa, 
siazoho zimandazi mpuruna. 


12:1 Mavoha weki ndaita, zi kompe ra pei ndaita, wara mboto poda 
sakasi! Vara ndedena, maira ndaita paki samenana ma katani ndaita ro 


dosa ma pandako ncau zi ndaita. Ro maira ndaita kai kapoda ade 
taparalombaku ma wara zitando ndaita. 12:2 Pavuaku tio ra ntanda ndaita 
cuma zi Ruma Isa mpoampa, vara Siara ma kamori mbali imbi ndaita ro 
majaga ra sandakana ma'aipu saramba wa'una sampe cumpukaina. Ruma 
Isa nawa'uku taha susa ra ncoki zi haju salib! Sia wati paresana va one 
made zi haju salib ede edezu savua lampa rawi zi majakai. Sia cuma 
kawarana zihikai ade zi iu-Na sawa'u va ede. Ake Sia doho zi savae wana 
kadera sangaji Ruma Hatalla ro maparenta sama-sama lavo Sia. 12:3 
Coba kananupu vuneku ncokina Ruma Isa ncao tando angina lavo dou-dou 
madosa ma ao-Na kai ndede kapilina ade! Vara ndedena aina kato" ade ro 
kompo kananu. 12:4 Vara ade kapodakaimu ade aomu dosa, nggomizoho 
watipu iumu lewa ra laka sampe pavua mboho kai ra'a. 12:5 Ro aina 
nefamu zi ngoa ra tei kataho va Ruma Hatalla ake, rambei ziru'umu kai 
ncai ana-ana-Na: "Ana-Ku, tio kavae poda-podapu ngoa ra tei va Ruma, ro 
aina kato'imu ade nggara Sia nggahikaina nggomi. 12:6 Vara Ruma 
navoeku sanikina dou rameci ra ca'u-Na, ro Sia nacamboku sanikina dou 
ramangaku-Na kai ana-Na." 12:7 Pavuapu nggomizoho tarimamu 
racambo va Ruma Hatalla kai savua voe razi savua ama. Vara savua wara 
anana darahukum va amana? 12:8 Nggara nggomizoho wati vatu zi 
hukum vune samenana anana ma kalai ake ede aona nggomizoho laina ana 
masaha, malaisi ana ma wati saha. 12:9 Ndaita ntau ama zi dunia. Sia 
teina ndaita, ro ndaita lia ra horomaku sia. Au walipu zi Ama rohani ndai 
zi saroga, tantu ndaita pavuaku ncewi oko wali zi Sia loakuzu ndaita mori. 
12:10 Dou matua ndaita ma zi dunia teina ndaita cuma ade wakatu ma 
wara hampana, vatu au razi'iu va siazoho taho. Pala Ruma Hatalla teina 
ndaita ru'u tahokai weki ndaita, loakuzu ndaita ndazi raso sama-sama lavo 
Sia. 12:11 Poda aipu wakatu teina ndaita, hukuma ede wati kasanana ade 
ndaita, malaisi zi makancoki wea adempa. Pala sawa'u va ede, ru'u ndaita 
rawa'u tei, hukuma ede kandazina ndaita mori vatu kane'e Ruma Hatalla, 
ro nambeiku iu ade mataho ra ntai zi ndaita. 12:12 Vara ndedena, 
katenggopu rimamu ma rome ro tatu'umu ma wedu ede! 12:13 Lampa 
ncaupu zi ncai ma piri, loakuzu ezimu ma mpako ra mpedu ede wati 
sanggicuna, pala nandazi taho. 12:14 Usahapu mori taho lavo samenana 


dou. Usaha raupu ru'u mori raso, ziru'u Ruma mpoampa. Vara wati kone 
savua dou rau maloa eda Ruma nggara sia watisi morina vune ede. 12:15 
Jagapu aina sampe warakaina kone savua dou ma losa ari mai va tahokai 
ade Ruma Hatalla, loakuzu aina wara ma ndazi vune sa'au-au mawoko 
mantau racu zi ade weki nggomizoho, ndazina kawontuku susakai ro 
naka'ihaku mboto dou kai racuna. 12:16 Jagapu loakuzu aina warakaina 
ma mori sampu ra nggele atao wati kaco'ina lampa rawi-lampa rawi 
rohani, vune rakarawi va la Esau. Sia landana hakna kai ana sasa'ekaina, 
cuma ru'u samangko ngaha ra nonompa. 12:17 Nggomizoho mavadeku va 
one sawa'u va ede la Esau nane'eku raka bareka ede razi amana, pala sia 
ratula. Vara kone kai nangi rauna sia ngupana ncai ru'u katahokaina 
ncarana, ncai ru'u ede watizu wara walina. 12:18 Cina ra angi wati mai 
satandomu au-au vune rasatando va bangsa Israel ntoina. Siazoho ncao 
tando lavona au-au ma loa zi zama, edezu Doro Sinai lavo afina ma 
kalea-lea; siazoho ncao tando lavona marindi, susa ra ncoki ro fode; 12:19 
siazoho ncao tando lavona eli tarompe, ro eli-eli ma heba. Wakatu 
dou-dou Israel ringana eli ede, siazoho naraho poda-podana loakuzu eli 
ede watizu nuntu ra nggahi walina zi siazoho. 12:20 Vara siazoho wati 
wa'una taha ringa parenta rakarongga va eli ede. Vara eli ede manggahi, 
"Samenana ma tudu doro ake, wati kavae savua ede binata atao cou-cou 
wali, pavua zi tova kai wadu sampe madena." 12:21 Aura eda va dou-dou 
Israel ede wancuku hebana sampe nggahi la Musa, "Nahu kadahu ro vivi!" 
12:22 Ndede wali, nggomizoho wa'ura maimu zi Doro To'i Sion ro kota 
Ruma Hatalla ma mori, edezu Yerusalem ma zi saroga lavo mariwu-riwu 
mala'ekana. 12:23 Nggomizoho mavatuku savua mbolo ma ndiha -- mbolo 
weki ana-ana sasa'e Ruma Hatalla, ma ngara-ngarana mawara zi ade 
saroga. Nggomizoho mai ncao tando angi lavo Ruma Hatalla Ma paresa 
ncihi ra ncara samenana manusia. Nggomizoho masatando angi lavo 
roh-roh dou-dou mataho, rawa'u kandazi kai sampuruna. 12:24 
Nggomizoho mai satandomu Ruma Isa, Ncai ru'u rasakekai ma vou ede; 
nggomizoho mancao tando lavo ra'a rawete kai ma nentina lampa 
rawi-lampa rawi ma zo'o ncewi taho ntewi kaisi ranenti va ra'a la Habel. 
12:25 Vara ndedena, aina kabare aina sampe nggomizoho wati ne'emu 


ringa ra kade'e Sia ma nuntu ra nggahi ede. Siazoho ma wati ne'e ringa ra 
kade'e Sia ma mai zi dunia ro makarongga haba razi Ruma Hatalla, wati 
loana rai peso weki. Au walipu ndaita ake ma ringa ra kade'e Sia ma nuntu 
razi saroga! Nggara ndaita wati ne'eta ringa ra kade'e Sia, vuneku loana 
ndai salama! 12:26 Aipu wakatu ede eli-Na makangango dunia. Pala ake 
Sia masake, "Sakali wali, Nahu zimakangangona laina dana mpoa pala 
langi rau." 12:27 Nggahi ra eli "sakali wali" naturu teiku va one sara'a 
dunia rawa'u kandazi zi kinda ro zi paki, loakuzu ma ngge'e cuma ma wati 
loa kangginda. 12:28 Vara ndedena, pavuaku ndaita marenta tarima kasi zi 
Ruma Hatalla, vara ndaita tarimata razi Sia savua Karaja'an ma wati loa 
kangginda. Pavuaku ndai renta tarima kasi lavo do'a ra sambea zi Ruma 
Hatalla kai horoma ro dahu, vatu cara rakane'ekai va ndai Sia. 12:29 Vara 
Ruma Hatalla ndaita vune afi ma kampangina. 


13:1 Pavuapu nggomizoho ngge'empa meci ra ca'umu savua lavo savua 
dou kai dou-dou ela Al Masih ma sa'e ra ari. 13:2 Aina hau ademu tarima 
ao zi umamu dou-dou ma watipu pata va nggomizoho. Vara kai karawi 
ndedemu, parana dou, kai wati vae adena, wa'ura tarima aona mala'eka zi 
umana. 13:3 Kawarapu dou-dou ma ade uma bui, vune-vuneta 
nggomizoho wara zi ade uma bui sama-sama lavo siazoho. Ro dou-dou 
rakarawikai savera ne'e, pavuapu nggomizoho kawaramu zi siazoho 
vune-vuneta nggomizoho rau rakarawi vune ede. 13:4 Samenana dou 
pavuaku tei katadana ruku ra rawi mahoroma zi nika, vara ndedena rahi ra 
weli to'a savua zi savua dou. Dou masampu ra nggele ro dou majina 
zimahukum va Ruma Hatalla. 13:5 Ai to'ma morimu zi kuasakai va na'e 
ade zi piti, pala nggomizoho pavuapu ncihi ade kai au ramawara zi 
nggomizoho. Vara Ruma Hatalla wa'ura nggahina, "Nahu wati zimaco'o 
atao zimatu'u wi" nggomi." 13:6 Vara ndedena ndaita disa nggahi, "Ruma 
edezu Mabantuku, nahu wati dahuku. Au zi loa karawi va manusia zi 
nahu?" 13:7 Aina nefamu zi dou mana'ekaimu marakaronggana ranggahi 
Ruma Hatalla zi nggomizoho. Tio kavaepu vuneku siazoho morina ro 
vuneku siazoho madena, ro contokaipu imbi siazoho. 13:8 Ruma Isa Al 
Masih ngge'empa samana, nataho ntoma, ake, ro sampe santoi-ntoina. 13:9 


Aina kade'emu samenana pahu ngoa ra tei malai-lai pahu makasantuda 
nggomizoho. Ade ndaita pavua zi katenggo va tahokai ade Ruma Hatalla, 
edeku ma taho; aina va atora-atora mavoha ngaha ra nono. Dou-dou ma 
ntoina mato'akai atora-atora ede wati rakana onena. 13:10 Ndaita ntau 
savua mezeba ru'u zonggo ra mbei kai koroba zi Ruma Hatalla. Ro 
imam-imam ma karawi wea zi ade Kema Ruma, wati ntauna hak ngaha 
koroba ma wara ese wawo mezeba ede. 13:11 Ra'a binata razonggo ra 
mbei kai koroba ru'u kangampukai dosa, zi wa'a va mana'ekai imam-imam 
zei Vili Mawancu raso, pala timba binata ede zi ka'a ari mai va kema. 
13:12 Vara ndede rauna Ruma Isa madena ari mai va taza ncai na'e kota 
ziru'u karasokai ela-Na razi dosa kai ra'a ndai-Na. 13:13 Vara ndedena, 
maira ndai talao zi Sia ari mai va hizi kema ro vatu katuna ra kavawa 
sama-sama lavo Sia. 13:14 Vara zi dunia wati wara hizi ngge'ekai ma 
ederahizi zi ru'u va ndaita; ndaita ngupa hizi ngge'ekai zimamai kento. 
13:15 Vara ndedena, kai ncai Ruma Isa, pavuaku ndai roi ra wadi 
ncau-ncau Ruma Hatalla; ede tandana koroba syuku ndaita ru'u-Na, 
razonggo ra mbei va ndaita kai renta va w1'i ru'u kazese ra kantasakai 
ngara-Na. 13:16 Aina nefa karawi mataho ro cua bantu angi, vara akera 
koroba-koroba ma kasana wea ade Ruma Hatalla. 13:17 Vatupu parenta 
dou-dou mana'ekaimu, ro okopu zi siazoho. Vara siazoho natio kavae 
ncauku sarumbu ra nawamu, ro siazoho pavuaku su'u ra tunduna zi Ruma 
Hatalla. Nggara nggomizoho to'akaimu zi siazoho, siazoho naloa karawi 
kai sana ade; nggara watisi, ndazi siazoho zimakarawi kai ncoki ade, ro 
ede wati kalabana nggomizoho. 13:18 Do'a ncau-ncaupu ru'u nami. Nami 
ma'imbi poda ade mpida nami raso, vara ade samenana lampa rawi nami 
ne'e ncau karawi au ma ncihi. 13:19 Nahu maraho poda-poda, loakuzu 
nggomizoho do'a weamu nahu loakuzu Ruma Hatalla wa'a rocina nahu loa 
mbali zi nggomizoho. 13:20 Ruma Hatalla wa'ura kamori mbalina Ruma 
ndaita Isa razi madekaina. Vara madekai-Na ede Sia ake ndazi Ompu 
jimba ma zese ra ntasa ru'u ndaita, edezu jimba-jimba-Na. Madekai-Na 
ede rau makasahana rasake ma ederahizi randawi va Ruma Hatalla lavo 
ndaita. 13:21 Raho-raho to'impa Ruma Hatalla fu'u va taho ra ntai ede 
kavinina nggomizoho kai samenana ma taho raparalu va nggomizoho ru'u 


karawikaimu kane'e-Na. Raho-raho to'impa kai ncai Ruma Isa Al Masih, 
Ruma Hatalla karawina zei ndaita, au razi kane'e-Na. Pavuapu Al Masih zi 
roi ra wadi santoi-ntoina! Amin. 13:22 Raho va nahu loakuzu nggomizoho 
tio kavaemu ngoa ra tei-ngoa ra tei kataho va nahu ake kai saba, vara sura 
nahu ake wati ipi zondona. 13:23 Pavuapu vade va nggomizoho va one 
cina ndaita la Timotius wa'ura hori kalosa razi uma bui. Nggara sia wa'ura 
maina zi hizi nahu ake, nahu zimawa'ana wakatu mai lamba va nahu 
nggomizoho peade. 13:24 Karonggapu salam nami zi samenana dou 
mana'ekaimu ro zi samenana ela Ruma Hatalla. Tarima raupu salam razi 
cina ra angita zi Italia. 13:25 Raho-raho to'impa Ruma mbeina bareka 
nggomizoho sara'ana. 


Yakobus 


1:1 Cina ra angi ela Ruma Hatalla samenana ma wara zi sara'a dunia! 
Salam razi nahu, Yakub ada Ruma Hatalla ro ada Ruma Isa Al Masih. 1:2 
Cina ra angi! Nggara ma'iusi va nggomizoho mboto pahu coba'ana, pavua 
rocipu nggomizoho iumu laba. 1:3 Vara nggomizoho mavadeku, va one 
nggara nggomizoho ngge'empa imbimu zi Ruma wakatu iumu coba'ana 
zimandazi edezu nggomizoho mandazi lembo ade. 1:4 Jagapu loakuzu 
lembo ademu ede zi mawara ntuwu sampe nggomizoho ndazi poda-poda 
sampuruna ro wati wara madancihimu zi ade sara'a lampa rawi. 1:5 
Nggara warasi zi ade wekimu ma kura loa timba ra lemba, pavuaku sia 
rahona zi Ruma Hatalla, ndazi Ruma Hatalla zimambeina timba ra lemba 
zi sia; vara zi sanikina dou, Ruma Hatalla zi mambeina kai ncera ra mbura 
ade lavo kai iu kasi ade. 1:6 Pala dou ma raho, pavuaku imbina; sia wati 
loana mbali mbua adena. Vara dou ma mbali mbua adena edezu vune 
balumba zi moti ra'ewu rero va angi. 1:7-8 Dou vune ede wati midi 
kananuna; sia wati loana weha nggahi ra eli cumpukai zi ade sara'ana 
au-au rakarawina. Vara ndedena ai rauna sia ne'ena raka au-au zi Ruma. 
1:9 Dou ela Al Masih ma ncoki mori pavuaku neo adena nggara kazese va 
Ruma Hatalla. 1:10 Ro dou ela Al Masih ma ntau ra wara pavuaku neo 
ade rauna, nggara ka'awasi va Ruma Hatalla. Vara dou mantau ra wara 
zimambora vune wunta mpori. 1:11 Wakatu wontu liro lavo panana 
makancere, ndazi mpori ede zimandazi male ndazina horora wuntana ro 
mbora rau ntikana. Ndede rauku lavo dou ma ntau ra wara; sia zimaleli 
wakatu sia kalampana usaha. 1:12 Taho ra ntikara ziru'u va dou ma lembo 
ade wakatu sia iuna coba'a. Vara sawa'u va sia wa'una taha zi ade coba'ana 
ede, sia zimatarima ufana, ede mori ra woko rasake va Ruma Hatalla zi 
dou-dou mameci ra ca'u Ruma Hatalla. 1:13 Dou nggara navohasi va 
goda'ana va one coba'a vune pahu ede aina nggahi va sia, "Goda'ana ake 
ramaina ta Ruma Hatalla," vara Ruma Hatalla wati loa zigoda va ma'iha ro 
madavae, ro wati goda rauna kone savua dou rau. 1:14 Pala dou ravoha va 
goda nggara nahintisi ro nazikiku vara ne'e ndaina ma'iha ra madavae. 1:15 
Edempara, nggara rane'ena ma iha ede zi vatusi, ede maikaina dosa; ro 


nggara dosa ede wa'ura ntasa, ndazikaina edezu made. 1:16 Ai to'ina 
nggomizoho hina va tipu, cina ra angi meci va nahu! 1:17 Sanikina rambei 
ma taho lavo hadia ma mpuruna ramaina ta saroga, rakalondo va Ruma 
Hatalla, Makandazina samenana ma taroa zi langi. Siara Ruma Hatalla 
mawati rungka weki, ro wati makamaina rindi au-au rau. 1:18 Kai vara 
ne'e ndai-Na, Sia kandazina ndaita ana-ana-Na kai ncai nggahi ra eli-Na 
ma poda. Sia karawikaina ede loakuzu ndaita raka hizi ma taho poda zi 
ade mahluk rakandazi-Na. 1:19 Ringa ra kade'e katahopu ake, Cina ra 
angi meci va nahu! Sanikina dou pavuaku ringa rocina, pala aho zimanuntu 
ro aho zimambani. 1:20 Dou ma ca'u mbani wati loana karawi ma taho, 
ma kasana ade Ruma Hatalla. 1:21 Vara ndedena, pakipu sanikina rawi 
ranginakai ma sampu ra nggele ro madavae. Weha aopu kai ade mataho 
nggahi ra eli rangguza va Ruma Hatalla zi'ademu, vara nggahi ra eli ede 
mantau tenggo ra wale zimakasalamana nggomizoho. 1:22 Pavuapu 
karawi va nggomizoho au ranggahi va Ruma Hatalla, aina ringa mpoamu, 
ndazina ade ndedekaina nggomizoho matipu weki ndaimu. 1:23 Dou ma 
ringa ra kade'e nggahi ra eli Ruma Hatalla, pala wati karawina edezu vune 
dou ma wunga eda pahu ndaina masapodakaina zi tando saninu. 1:24 
Sawa'u va tio kavae-vae va sia, sia laona ro nefa lalona vuneku, pahuna 
ede. 1:25 Hukum Allah nasampuruna ro ntau tenggo ra wale zi hori 
kalosakaina manusia. Ro dou ma paresa kavae ro matio kavae-vae ro 
makarawi hukum-hukum ede, ro laina ringa ra kade'e mpoana edempara 
nefana, dou ede zi mbei bareka va Ruma Hatalla zi ade sanikina lampa 
rawi rakarawina. 1:26 Nggara warasi dou ma iu wekina kai dou ma to'a zi 
agama, pala sia wati jagana rerana, ndazi sia natipuku weki ndaina; 
sambeana wati wara onena. 1:27 To'a zi agama ma raso ro masapodakaina 
rantanda va Ruma Hatalla Ama ndaita edezu: mabantu zambe-zambe to'i 
makasi pahu ro dou-dou siwe mbaru mboha ma susa ra ncoki, ro majaga 
weki ndaina loakuzu aina ka'iha va dunia ake. 


2:1 Cina ra angiku! Kai dou ma imbi zi Ruma Isa Al Masih, Ruma Wancu 
Zese Ra Ntasa, aina nggomizoho kalai-laimu dou kai dasa lampa rawi ma 
tada. 2:2 Vara warasi dou ma ntau ra wara ma kani sinci masa ro ma kani 


ra lombo ma ntika maina zi kavorokaimu, edempara mai rauja savua dou 
ma ncoki mori ma kani ra lombo ma ncipa-ncipa, 2:3 ndazi nggomizoho 
ma ncewi lia ra horomaku zi dou ma kani ra lombo ma ntika ede. Nggahi 
va nggomizoho zi sia, "Tasantaveta Ita doho zi kadera ma ipi taho ake." 
Pala zi dou ma ncoki mori nggahi va nggomizoho, "Kizipu ta aka," atao 
"Dohopu ta awa." 2:4 Kai rawimu vune ede, nggomizoho kalai-laimu 
ziwoha sasamu manusia ro nilaimu dou kai fiki ra kananumu ma davae. 
2:5 Kawarapu, cina ra angi zi meci ra ca'u va nahu! Dou ma ncoki mori zi 
dunia ake, zikazale va Ruma Hatalla zimandazi dou ma ntau ra wara zi 
ade imbina. Dou-dou ede zimandazi anggota ela Karaja'an Allah vune 
rasake va Ruma Hatalla zi dou ma meci ra ca'u-Na. 2:6 Pala nggomizoho 
ma naha katuna ra kavawaku dou ma ncoki mori, sapodakaina dou ma 
ntau ra waraku ma tonda-tondana nggomizoho ro ma randana nggomizoho 
lao aka pengadilana! 2:7 Siazoho ma katuna ra kavawa ngara ma taho 
ratarima va nggomizoho zi Ruma Hatalla! 2:8 Nggomizoho karawimu ma 
ncihi, nggara kalampasi va nggomizoho hukum Karaja'an ma wara zi ade 
ayat Alkitab ake, "Meci ra ca'upu cina ra angimu vune nggomizoho meci 
ra ca'umu weki ndaimu." 2:9 Pala nggara kalai-laisi va nggomizoho dou 
kai dasa lampa rawi ma tada, nggomizoho karawimu dosa, ro hukum 
Allah ma nggahi va one nggomizoho edezu ma sapana hukum. 2:10 Dou 
ma sapa savua ade hukum Allah, aona nasapa sara'aku. 2:11 Vara Sia ma 
nggahi, "Aina karawimu jina," Sia rau ma nggahi, "Aina hade dou." Ndazi, 
nggara watisi karawi va nggomizoho jina, pala hademu dou, ndazi 
nggomizoho edezu dou ma sapa hukum rau. 2:12 Nuntu ra nggahipu ro 
karawipu kai dou zimaparesa ncihi ra ncara vatu hukum Allah ma hori 
kalosa manusia. 2:13 Vara Ruma Hatalla wati zimateina kasi ade zi dou 
ma wati vade kasi ade zi cina ra angi. Pala kasi ade nancewi tenggo ntewi 
kaisi lavo hukumana. 2:14 Cina ra angi! Auku onena dou ma nggahi, 
"Nahu dou ma imbi", nggara watisi sia katadana kai ruku ra rawina? 
Savua loaku imbi vune ede ma kasalamana? 2:15 Misakai savua dou 
cinata ma paralu kani ra lombo ro wati ntauna zi ngaha ra nono ma ncihi zi 
ru'u sanai-nai. 2:16 Auku onena nggahi va nggomizoho zi sia, "Lao 
taho-tahora zi ncai, kanira kani ra lombo marana ro ngahara ngaha ra nono 


ma caru!" -- nggara watisi mbei va nggomizoho zi sia au zi paralu va sia zi 
morikaina? 2:17 Ndede walija imbi, nggara watisi katada kai ruku ra rawi, 
ndazi imbi ede wati wara onena. 2:18 Kombisi wara ma nggahi, "Wara 
dou ma wi' weki zi imbina ro waraja ma wi! weki zi ruku ra rawina." 
Nahu zimacambena, "Tateipu zi nahu vuneku dou loana ntau imbi kai wati 
kalampana ro nahu zimatei katadana kai ruku ra rawi va one nahu kantau 
imbi." 2:19 Nggomizoho ma imbiku va one Ruma Hatalla savuampa. 
Roh-roh seta rau na'imbiku ro siazoho navivi va dahuna! 2:20 
Nggomizoho ma sampula poda! savua paralu zimbei bukuti zi 
nggomizoho va one wati wara onena ntau imbi watisi kalampa imbi ede? 
2:21 Tiompa la Ibrahim wa'i ra waro ndaita. Sia tarima ao kataho va 
Ruma Hatalla vara ruku ra rawina, edezu wakatu sia zonggo ra mbema la 
Ishak, anana, zi Ruma Hatalla ese wawo mezeba. 2:22 Ta ake nataroa 
poda va one imbi pavuaku zikatada kai ruku ra rawi loakuzu ndazi 
sampuruna. 2:23 Kai ndedena, vune ranggahi va ayat Alkitab ake, 
"Ibrahim imbina zi Ruma Hatalla, ro Ruma katadana la Ibrahim ma ncihi 
ro raso zi ntanda va Ruma Hatalla." Ibrahim zipehekai, "Soba Ruma 
Hatalla". 2:24 Ake natada podara, va dou ratarima kataho va Ruma 
Hatalla vara au rakarawi va dou ede, ro laina vara imbi mpoana. 2:25 Tio 
raupu zi la Rahab, dou siwe ma sunda ede. Sia tarima ao kataho va Ruma 
Hatalla vara ruku ra rawina, edezu wakatu sia tarima aona zi ade umana 
dou-dou Israel ma nina musu ro ma bantu siazoho lao rai kai ncai ma kalai. 
2:26 Vune sarumbukai wati wara nawa edezu sarumbu ma made, ndede 
rau lavo imbi watisi kalampa edezu imbi ma made. 


3:1 Cina ra angi! Aina ipi mboto zi ade wekimu ma ne'e ndazi guru. 
Nggomizoho ma vadeku ndai ma ndazi guru zivavu kai hukuma ma ncewi 
tani ntewi kaisi dou ma kalai. 3:2 Ndai sara'ana ntuwu karawita, rawi ma 
ncara. Pala dou ma wati parana karawi ma ncara kai nggahi ra elina, sia 
dou ma sampuruna ma loa kuasakai sara'a sarumbuna. 3:3 Nggara tausi va 
ndai rante zi asa jara loakuzu sia vatuna rakane'e va ndai, ndazi ndai loa 
kantiri jara ede. 3:4 Weha raupu kapa zi conto. Konena kapa edezu barang 
ma na'e ro wa'a va angi ma na'e, pala sia ede nakantiriku va kamudi ma ipi 


to'i, vatu rakane'e va dou ma wa'ana. 3:5 Ndede rau lavo rera ndaita; 
konena rera ndaita ede to'i, pala sia naloaku kasombo weki ma voha lampa 
rawi ma na'e-na'e. Kananupu na'ipiku na'e ra lembona wuva naloaku ka'a va 
afi ma to'i poda! 3:6 Rera sama vune afi. Zi sarumbu ndaita, sia ma ndazi 
fu'una rawi ma iha ra madavae ma kariuna ruku ra rawi ma ihana zi 
samenana sarumbu ndai. Kai afi ma ramai razi anaraka sia nakampangiku 
samenana mori ra woko ndaita. 3:7 Sara'a pahu binata ma nggange, nasi, 
binata ma rama ro uta loaku zikamau, ro wa'u raura kamau va manusia. 
3:8 Pala rera manusia wati wa'u zikamau kone va savua dou rau. Rera ede 
nadavae ro wati wa'u zi kuasakai va dou; vini va racu zi madekai. 3:9 Ndai 
kanita zimarenta tarima kasi zi Ruma ro Ama ndaita, pala zimasumpana 
kai ma iha zi sasama manusia, ra wa'u kandazi vatu pahu Ruma Hatalla. 
3:10 Zi asa ma sama losa nggahi ra eli tarima kasi ro nggahi ra eli ma 
sumpa ka'iha. Sapodakaina laina ndede! 3:11 Savua wara mada oi ma 
wontukai va oi cava ro oi ma pa'i zi mada oi ma sama? 3:12 Fu'u ara, cina 
ra angiku, wati loana mbua wua zaitun, ro fu'u anggo wati loana mbua wua 
ara. Mada oi ma ndanga wati loa rauna kalosa oi ma cava. 3:13 Nggara 
warasi dou ma loa timba ra lemba, ro ma ntau ade ma taho zi wohamu, 
pavuaku sia katadana kai mori ma taho ro kai karawina lampa rawi ma 
taho, ma vatukai ka'awa weki ro loa timba ra lemba. 3:14 Pala 
nggomizoho nggara ma wu'usi iha ademu, ro ma ka'ese mai weki ndaimu, 
aina kabanggakaimu timba ra lemba ede vara ndedena nggomizoho 
marungkaku haba ma ncihi razi Ruma Hatalla ndazi lai. 3:15 Timba ra 
lemba vune ede wati ramaina ta saroga. Sia ramaina ta dunia, razi nawasu 
manusia, ro razi seta! 3:16 Tave warakai wu'u ro tabe'a ma kapenti weki 
ndai, ta ede rau wara ngango ra ngora ro sara'a pahu ruku ra rawi ma 
davae. 3:17 Pala dou ma ntau timba ra lemba ma ramai ese mai, siaku ma 
saramba-ramba podakaina ma raso, edempara naca'u tahokai angi, 
kambera, ro navatu nggahi. Sia vinikai va kasi ade ro nakamaiku ruku ra 
rawi ma taho. Sia wati kalai-laina dou ro wati ca'una coro-coro. 3:18 Poda 
taho ade edezu hasi razi zei dame rapari va dou ma meci ra ca'u dame! 


4:1 Ratave maikaina sara'a ncao ro cence ncihi zi ade weki nggomizoho? 


Savua lama ede razi ne'emu ma lewa ncau zi ade sarumbumu zi rakakaimu 
zihi ade dunia! 4:2 Nggomizoho ma ne'e, pala wati rakamu, ndazi 
nggomizoho ne'ekaimu hade dou! Nggomizoho kapodakai ademu, pala 
wati wa'umu raka au rangupamu, ndazi nggomizoho cence ncihi ro 
ncaomu. Nggomizoho wati rakamu au-au, vara nggomizoho wati rahomu 
zi Ruma Hatalla. 4:3 Ro nggara wa'ura raho va nggomizoho, nggomizoho 
ngge'empa wati rakamu, va makasu rahomu ncara; au raraho va 
nggomizoho edezu ziru'u neokai ade ndai kesemu. 4:4 Nggomizoho edezu 
dou ma wati to'a! Savua vade va nggomizoho va one ma kasobasi angi 
lavo dunia, ndazi nggomizoho zimandazi musu Ruma Hatalla? Ndazi 
cou-cou ma ne'e ndazi soba angi lavo dunia ake, sia kandazina weki ndaina 
musu Ruma Hatalla. 4:5 Aina kacaimu va one Alkitab wati ntauna alasa 
ma nggahi, "Zi ade sarumbu ndai, Ruma Hatalla tohona Roh ma tera 
ne'ena." 4:6 Konena ndede, Rahama Ruma Hatalla rambei zi ndai nancewi 
tenggo ntewi kaisi rakane'e roh ndai ede. Vara ndedena zi ade Alkitab 
ratunti rau, "Ruma Hatalla wati ca'una zi dou ma sombo, pala ndede walija 
Sia nameci ra ca'uku zi dou ma ka'awa weki." 4:7 Vara ndedena, okopu zi 
Ruma Hatalla ro aopu zi Ibilis, ndazi Ibilis nasuru zi nggomizoho. 4:8 Zeni 
lavopu Ruma Hatalla, ro Ruma Hatalla rau namai rakaku nggomizoho. 
Karasopu rimamu, nggomizoho ma wa'ura dosa! Ro karaso raupu ademu 
nggomizoho ma ncangga ade. 4:9 Pavuapu nggomizoho poda-poda sinci 
ademu ro nangi ro zuru zala, pavuapu harimu ndazi nangi ro neo ademu 
ndazi susa ade! 4:10 Pavuapu nggomizoho ka'awa weki zi tando Ruma 
ndazi Ruma zimakazese nggomizoho. 4:11 Cina ra angi aina cua-cua 
nuntu ka'iha angi atao cua-cua kancaramu angi. Dou ma nuntu ka'iha angi 
atao ma kancara angi ma sama-sama ela Al Masih, sia nakatuna ra 
kavawaku ro nakancaraku hukum Allah. Ro nggomizoho nggara ma 
kancarasi hukum Allah, ede aona nggomizoho wati vatumu hukum-hukum 
ede, malaisi ma ndazi hakimna. 4:12 Sapodakaina savua mpoampa ma 
ntau hak ma mbei hukum zi manusia ro ma paresa ncihi ra ncara manusia. 
Edezu Ruma Hatalla ma ntau kuasa kasalama ro ma kaleli. Ndazi cousi 
nggomizoho, ndazina ne'emu kancara zi sasamamu manusia? 4:13 Cina ra 
angi ma nggahi, "Ainaina ake atao naisi nami zimalao aka kota hanu ro 


ngge'e ta aka samba'a ntoma zi dagakaimu ro zi ngupakaimu piti," -- ringa 
ra kade'epu ngoa ra tei kataho va nahu ake. 4:14 Au zimandazi zi ade mori 
ra wokomu naisi, ndai nggomizoho rau wati zimavadena! Nggomizoho 
vune ovu zi masamporompa zi'edamu, edempara mborana. 4:15 Pavuapu 
nggomizoho nggahi ndakemu, "Nggara kausi va Ruma, nami zimamori ro 
ma karawi ake atao ede." 4:16 Pala ake nggomizoho ma sombo ro ma 
ca'u sala'i nuntu ra nggahi. Samenana nuntu ra nggahi rasala'i vune ede 
ncara. 4:17 Vara ndedena, dou ma vade au ma taho zi pavua karawina, 
pala wati karawina, dou ede nadosa. 


5:1 Cina ra angi, dou-dou mantau ra wara! Ringa ra kade'epu zi ngoa ra tei 
kataho va nahu. Pavuapu nggomizoho nangimu ro zuru zala vara 
nggomizoho zima'iu susa ra ncoki poda! 5:2 Ntau ra waramu wa'ura mbai. 
Kani ra lombomu wa'ura ngaha va ane. 5:3 Masa ro salakamu wa'ura 
vonto va roka; rokana zimandazi sakasi zima'ao nggomizoho ro 
zimangaha kampoi sarumbumu vune afi. Nggomizoho wa'ura untu wi'imu 
ntau ra wara zi jamana ma ne'era nggori. 5:4 Nggomizoho wati colamu 
ufa dou-dou ma karawi zi omamu. Ake ringapu weta siazoho! Dou-dou 
ma kavoro hasi omamu, ma kanggica raho bantu ro kanggica siazoho 
wa'ura rongga zi fiko Ruma Hatalla, Ruma ma wancu na'e kuasa. 5:5 
Nggomizoho wa'ura mori heba ipi ro iumu caru iu zi dunia ake. 
Nggomizoho vune-vuneta wunga kampore sarumbu weki ndaimu zi ru'u 
ainaina sambelekai. 5:6 Nggomizoho mahukum ro hademu dou-dou ma 
wati wara ncarana, ro siazoho wati aona nggomizoho. 5:7 Vara ndedena, 
sabapu cina ra angiku, sampe maikai Ruma. Tiopu vuneku sabana dou ma 
kanggihi ma ngena sampe danana mbeina hasi ma ntau co'i zi sia. Kai saba 
sia ngenana ura oru horo ro'o haju ro ura oru vunga. 5:8 Pavuapu 
nggomizoho lembo ade raumu ro kana'epu ade vara ai naina maikai Ruma 
wa'ura zeni. 5:9 Aina bada reze ro cua-cua kancara angi, loakuzu 
nggomizoho wati hukum va Ruma Hatalla. Kawarapu! Hakim wa'ura zeni, 
sadia ne'e mai. 5:10 Cina ra angi, kawarapu nabi-nabi ma nuntu ra nggahi 
kai ngara Ruma. Siazoho nasaba ro lembo adena taha susa ra ncoki. Ndazi 
tiopu siazoho zi contomu. 5:11 Siazoho zipehekai taho ra ntika vara 


siazoho lembo adena. Nggomizoho wa'ura ringamu ma voha saba la Ayub, 
ro nggomizoho vade rau, vuneku Ruma zi cumpukaina ma mbei bareka 
sia. Vara Ruma nawancuku kasi adena ro taho ade. 5:12 Ma penti poda, 
edezu: Aina sumpa, nataho kai ngara langi, ro kai ngara dana, atao kai 
ngara au-au rau. Nggahimpa "Io" nggara makasumu io, ro "wati" nggara 
makasumu wati; loakuzu nggomizoho aina vavukai hukum va Ruma 
Hatalla. 5:13 Nggara warasi zi ade weki nggomizoho ma wunga susa, 
pavuaku sia do'ana. Nggara warasi ma neo ade, pavuaku sia rawa roi ra 
wadina Ruma Hatalla. 5:14 Nggara warasi ma supu, pavuaku sia ouna 
dou-dou mana'ekai ela Ruma. Ro pavuaku dou-dou mana'ekai ela Ruma 
ede do'a weana dou ma supu ede ro borekaina mina kai ngara Ruma. 5:15 
Nggara do'a siazoho karonggasi kai imbi poda, Ruma zimakatahona dou 
ma supu ede, ro nakangampu weaku dosa-dosa ra wa'u karawina. 5:16 
Vara ndedena, pavuaku nggomizoho cua-cua mangaku rawi ncara ro 
cua-cua do'a kali cempe angi, loakuzu nggomizoho kataho wea supumu. 
Do'a dou ma vatu rakane'e Ruma Hatalla, nantau kuasa ma na'e. 5:17 Elia 
sama-sama manusia vune ndaita. Sia do'a kapodana ade vavaina vua ura, 
ndazi ura rau wati londona santoi tolu mba'a ini wura. 5:18 Sawa'u va ede 
sia sambea walina, edempara langi kalondona ura ndazi dana mbeina hasi 
rau. 5:19 Cina ra angiku! Nggara warasi zi ade weki nggomizoho dou ma 
wati vatu ngoa ra tei Ruma Hatalla wali, edempara dou ma kalai 
kandazina dou ede mbali zi Ruma Hatalla, 5:20 kawarapu ayat ake: Dou 
ma kandazina dou ma wunga karawi dosa, mbali razi ncai ma ncara, dou 
ede nakasalamaku nawa dou ma dosa ede razi made ro nakandaziku 
mboto dosa zi kangampu wea. 


1 Petrus 


1:1-2 Cina ra angi ela rakazale va Ruma Hatalla, ma ngge'e zi dana ra rasa 
dou zi Pontus, Galatia, Kapadokia, Asia, ro Bitinia! Nahu, Petrus, rasu 
Ruma Isa Al Masih, mapamao raho-raho to'impa Ruma Hatalla mbeina 
bareka ro taho ra ntai zi nggomizoho kai maremba-remba. Nggomizoho 
rakazale zimandazi ela Ruma Hatalla vune rania Ruma Hatalla Ama 
ndaita. Ro Roh Allah wa'ura kandazina nggomizoho ela ma raso, ziru'u 
Ruma Hatalla mpoampa, loakuzu nggomizoho to'amu zi Ruma Isa Al 
Masih ro zikaraso va ra'a-Na. 1:3 Maira ndaita syuku zi Ruma Hatalla, 
Ama Ruma ndai Isa Al Masih! Vara rahama-Na ede, vara ndedena Sia 
mbeina zi ndaita mori ma vou, kai kamori mbalina Ruma Isa Al Masih razi 
madena. Ake mbeina ndaita ne'emu ma tenggo poda. 1:4 Zine'e va ndai 
loakuzu ntau bareka-bareka rasadia va Ruma Hatalla ziru'u va ela-Na, 
edezu bareka-bareka raw1'i-Na zi saroga, ndazina wati loa zima'iha, atao 
mandazi mbai atao donto. 1:5 Sara'ana ede edezu ziru'umu, vara 
nggomizoho imbi zi Ruma Hatalla. Ndazi nggomizoho zijaga kai kuasa 
Ruma Hatalla loakuzu nggomizoho tarimamu mori masalama ma wa'ura 
sadia zikatada wakatu cumpukai jamana peade. 1:6 Vara ndedena 
pavuapu nggomizoho kaneo ademu, konena ake zi ru'u samporo wakatu 
nggomizoho pavua ndazi ncoki ademu vara nggomizoho iumu mboto pahu 
coba'ana. 1:7 Zine'ena edezu zi bukutikai savua nggomizoho poda-poda 
imbimu zi Ruma atao wati. Masa ma loa iha rau, zi'uji kai afi. Imbi 
nggomizoho edezu nancewi ntauna co'i ntewi kaisi masa, ndazi pavuaku 
ziuji rau loakuzu ndazi tenggo. Ro kai ndedena nggomizoho ziīroi lavo 
zilia ra horoma ro zikazese ra kantasa zi ainaina mai mbali kai Ruma Isa 
Al Masih. 1:8 Nggomizoho mameci ra ca'u-Na, konena wakatu ntoina 
nggomizoho wati edamu Sia. Ro nggomizoho imbimu zi Sia konena 
wakatu ake nggomizoho wati edamu Sia. Vara ndedena nggomizoho neo 
ademu, ro iumu sana ade ma ipi poda ro wati loa zi nggahi wali. 1:9 Vara 
zi ne'e va imbimu wa'u raka, edezu kasalamakai sarumbu ra nawamu. 1:10 
Kasalama akeku ratio kavae ro paresa va nabi-nabi, ro siazoho 
makaronggana ranggahi va Ruma mavoha bareka rambei va Ruma Hatalla 


zi nggomizoho. 1:11 Siazoho tio kavaena vuneku ro vune aiku lampa rawi 
ede ndazikaina, zi ne'e va Roh Al Masih ma wara zi ade sarumbu siazoho. 
Wakatu ede Roh-Na mangoana zi siazoho mavoha susa ra ncoki-susa ra 
ncoki zipavua iu va Al Masih ro mavoha Zese ra ntasa-Na ma vatuna 
sawa'u va ede. 1:12 Zi nabi-nabi ede Ruma Hatalla mangoa va one au 
rakarawi va siazoho laina ziru'u paralu va siazoho, malaisi zi paralu 
ndaimu; edezu lampa rawi-lampa rawi raringa kavae va nggomizoho 
wakatu ake razi dou-dou mangoa ra kahaba Haba Mataho mavoha Ruma 
Isa Al Masih. Siazoho karonggana lampa rawi-lampa rawi ede zi 
nggomizoho kai kuasa Roh Allah ranggadu-Na razi saroga. Kone 
mala'eka-mala'eka nane'e rauku vade haba rangoa ra kahaba va siazoho 
ede. 1:13 Vara ndedena, pavuapu nggomizoho sadia ncau. Aina kabare ro 
ngena kapodapu zi bareka zimbeina zi nggomizoho wakatu Ruma Isa Al 
Masih maina peade. 1:14 To'apu zi Ruma Hatalla, ro aina mori vatu 
rakane'emu ntoina, aipu wakatu nggomizoho watipu patamu Ruma 
Hatalla. 1:15 Pala ndakeku, pavuapu nggomizoho raso zi ade samenana zi 
karawi va nggomizoho, sama vune Ruma Hatalla ma ouna nggomizoho 
ede raso. 1:16 Zi ade Alkitab ratunti, "Pavuapu nggomi raso, vara Nahu 
raso." 1:17 Nggomizoho pehemu Ruma Hatalla ede Ama wakatu 
nggomizoho sambeamu zi Sia. Ruma Hatalla edeku ma paresa ncihi ra 
ncara manusia mancihi ncao lavo ruku ra rawi cua-cua ndaina kai wati 
kavaena dou. Vara ndedena salama nggomizoho mbuipu zi ade dunia ake, 
pavuapu nggomizoho kazese ra kantasamu Ruma Hatalla zi ade morimu. 
1:18 Vara nggomizoho mavadeku va one nggomizoho wa'ura cola razi 
cara morimu ma iha mpoa rarakamu razi wa'i ra waromu laina kai barang 
ma loa iha lai rauna kai salaka ro masa, 1:19 malaisi kai ra'a ma nggali, 
edezu ra'a Al Masih, ma sama vune ra'a ana jimba mawati sampu ra iha. 
1:20 Al Masih rakazale va Ruma Hatalla sawatipu rakandazi dunia. Ro zi 
ainain-ainain cumpukai jamana ake, Sia maina zi dunia loakuzu 
kasalamana nggomizoho. 1:21 Kai ncai Siara nggomizoho imbimu zi 
Ruma Hatalla ma wa'ura kamori mbali Sia razi madena lavo makazese ra 
kantasa-Na. Ndazi, Ruma Hatallaku zi imbi kai va nggomizoho ro zi 
Ruma Hatalla rauku nggomizoho wi! kaimu weki. 1:22 Vara nggomizoho 


to'amu zi ngoa ra tei razi Ruma Hatalla, ndazi nggomizoho karasomu weki 
ro nggomizoho meci ra ca'umu dou-dou masama imbimu kai rela ademu. 
Vara ndedena, pavuapu nggomizoho meci ra ca'umu zi savua lavo 
masavuana kai sapoda-poda ademu. 1:23 Vara kai ncai nggahi ra eli 
Ruma Hatalla ma mori ro ma ederahizi ede, nggomizoho wa'ura 
kandazikaina manusia vou ma laina ranggana va manusia malaisi razi Ama 
ma ederahizi. 1:24 Zi ade Alkitab ratunti ndake, "Samenana ela manusia 
vune mpori, ro sara'a na'e ra ntoruna vune wunta mpori. Mpori male, 
wunta rauna nahoro; 1:25 pala nggahi ra eli Ruma nangge'empa santoli- 
ntoina." Nggahi ra eli ede Haba Mataho ma wa'ura ngoa ra kahaba zi 
nggomizoho. 


2:1 Vara ndedena, pakipu razi wekimu samenana ma davae; ai walina 
nuntu ra nggahi cowamu, ro aina coro-coro. Aina hiana ade, ro aina 
kavawa ra katunamu dou makalai. 2:2 Pavuapu nggomizoho ndazimu 
vune ana dou to'i ma voupura nggana, mane'e ncau susu maraso ma asali. 
Kai ndedena nggomizoho zimawoko ro zikasalama. 2:3 Zi ade Alkitab 
ratunti ndake, "Nggomi wa'ura iu va ndaimu na'ipiku tahona Ruma." 2:4 
Vara ndedena, maipu zi Ruma. Sia vune wadu mori, wadu rapaki va dou 
vara rawl'ikai wati wara onena; pala rakazale va Ruma Hatalla kai wadu 
ma ntau co'i. 2:5 Nggomizoho vune wadu-wadu ma mori. Vara ndedena 
pavuapu nggomizoho ngawamu zikani zikatu'ukai Bait Allah ma rohani. 
Kai ndedena nggomizoho zimandazi imam-imam, ma mori ziru'u Ruma 
Hatalla mpoampa, ro kai Ruma Isa Al Masih mazonggo ra mbeina zi 
Ruma Hatalla, koroba maraso ma ca'u va ade Ruma Hatalla. 2:6 Vara zi 
ade Alkitab ratunti ndake, "Nahu wa'ura kazaleku savua wadu mantau co'i, 
raw1'i va Nahu zi Sion kai wadu mapenti poda; ro dou ma imbi zi Sia wati 
zika'iha wea adena." 2:7 Wadu ede na'ipi podaku ntauna co'i ziru'u va 
nggomizoho ma imbi. Pala ziru'u va dou-dou ma wati imbi, nahinaku va 
ayat-ayat Alkitab ake, "Wadu ma wati rakani va dou-dou mataki tu'u uma 
ede palasi mandazi wadu mapenti poda," 2:8 ro "Edeku wadu ma 
kandazina dou satunu, wadu ma kandazina siazoho mbo'o." Siazoho 
satununa vara siazoho wati imbina zi nggahi ra eli Ruma Hatalla. Ndedeku 


mawa'ura katantu va Ruma Hatalla mavoha siazoho. 2:9 Pala nggomizoho 
edezu bangsa rakazale, imam-imam ma karawi wea sangaji, bangsa ma 
raso, ziru'u va Ruma Hatalla mpoampa, ela ndai Ruma Hatalla. Ruma 
Hatalla makazale nggomizoho ro ma'ou kalosa nggomizoho razi ade 
marindikaina zi lu'ukai ade taroa-Na ma taroa poda, kai makasuna loakuzu 
nggomizoho ngoa ra kahabamu haba mavoha ruku ra rawi-ruku ra 
rawi-Na ma heba poda. 2:10 Ntoina nggomizoho laina ela Ruma Hatalla, 
pala ake nggomizoho edezu ela Ruma Hatalla. Nggomizoho ntoina wati 
tarimamu rahama Ruma Hatalla, pala ake nggomizoho matarimaku 
rahama-Na. 2:11 Cina ra angi ma meci va nahu! Nggomizoho edezu dou 
lai rasa ro dou mamai ngge'e samporo zi dunia ake. Vara ndedena nahu 
maraho poda-poda loakuzu nggomizoho aina vatumu hawa nawasu 
manusia ma lewa ncau ao nawa ra sarumbu. 2:12 Ruku ra rawimu ziwoha 
dou ma wati pata Ruma pavuapu taho poda, ndazina siazoho nakafitinasi 
nggomizoho kai dou madavae, siazoho pavuaku mangakuna ruku ra 
rawimu ma taho, ndazina siazoho zimaroi ra wadina Ruma Hatalla wakatu 
ainaina maikai-Na. 2:13 Kai ngara Ruma, pavuapu nggomizoho okomu zi 
sanikina makuasakai manusia: nataho ziru'u va Kaisar ma ndazi dou 
makuasa ma penti poda, 2:14 ro ziru'u va gubernu raturukai va Kaisar 
zimahukumna dou makarawi madavae ro zimalia ra horoma dou ma 
karawi mataho. 2:15 Vara ne'e va Ruma Hatalla loakuzu kai ruku ra 
rawi-ruku ra rawimu ma taho nggomizoho kapumu asa dou ma nuntu ra 
nggahi masampula. 2:16 Pavuapu nggomizoho morimu kai dou mahori 
weki, pala aina kanimu hori wekimu ede zi vontokaimu ruku ra rawimu 
madavae, malaisi moripu kai ada Ruma Hatalla. 2:17 Kaco'ipu zi 
samenana dou, meci ra ca'upu zi cina ra angimu masama ela Al Masih. 
Dahupu zi Ruma Hatalla, ro lia ra horomapu Kaisar. 2:18 Cina ra angi ma 
ndazi ada, okopu zi rumamu kai lia ra horoma kapodapu; lai mpoana zi 
siazoho ma taho ade ro makambera, pala zi siazoho ma toku rau. 2:19 
Ruma Hatalla zimambei bareka zi nggomizoho, nggara nggomizoho va 
kawaramu weki zi rakane'e Ruma Hatalla, sabamu zi ade susa ra ncoki 
ade rakarawi va dou ma wati adi. 2:20 Vara auku ncewina nggarasi 
nggomizoho sabamu zi susa ra ncoki hukumana ma sapodakaina 


nggomizoho zimatangguna vara ncaramu? Pala nggara nggomizoho kai 
sabamu wa'umu tanggu susa ra ncoki ma hinamu vara karawimu ma ncihi, 
ndazi Ruma Hatalla mambeimu bareka. 2:21 Vara ndedena Ruma Hatalla 
ouna nggomizoho. Vara ndai Al Masih wa'ura susa ra ncokina ziru'u va 
nggomizoho, ro kai ede Sia mbeina zi nggomizoho savua conto, loakuzu 
nggomizoho vatumu lampa-Na. 2:22 Sia watipu parana karawina dosa, ro 
wati parana kone savua dou rau maringana Sia nuntu ra nggahi cowa. 2:23 
Aipu Sia t'a ra va'a va dou, Sia wati i'a ra va'a cepena. Wakatu Sia susa ra 
ncokina, Sia wati kadahuna; Sia zonggo mbeina parakara-Na zi Ruma 
Hatalla, Hakim ma adi ede. 2:24 Ndai Al Masih matunduna dosa-dosa 
ndaita zi weki-Na ese haju salib, loakuzu ndaita hori weki razi kuasakai va 
dosa, ro mori vatu rakane'e va Ruma Hatalla. Suwu-suwu Al Masih ma 
katahona nggomizoho. 2:25 Ntoina nggomizoho vune jimba ma santuda, 
pala ake nggomizoho wa'ura wa'a mbali zimavatu Ompu jimba ro 
Masandaka nawa ra sarumbumu. 


3:1 Ndede rau nggomizoho, wei-wei, pavuapu okomu zi rahimu loakuzu 
nggara warasi zi woha siazoho ma wati imbi zi haba razi Ruma Hatalla, 
ruku ra rawimu naloaku kandazi siazoho ndazi imbi. Ro wati paraluna 
nggomizoho nggahi au-au zi siazoho, 3:2 vara siazoho na'edaku ruku ra 
rawimu ma raso ro saleh. 3:3 Aina ntikamu ntika ta ari mpoana, vune 
misakai kantika honggo atao kanimu sinci ro jima, atao kakanimu kani ra 
lombo ma nggali-nggali co'i. 3:4 Pala, pavuapu ntikamu rawontuna ta'ade 
mpidamu, ruku ra rawimu mapu ra ntika; edeku ntika ma'ederahizi ma ipi 
ntau co'i kai ntanda va Ruma Hatalla. 3:5 Kai cara akeku aipu jamana 
ma'ulu dou-dou siwe mantau agama ma wi' weki zi Ruma Hatalla 
makantika weki kai to'ana zi rahi siazoho. 3:6 La Sara ndede rau, sia 
nato'a zi la Ibrahim ro ouna sia rumana. Nggomizoho ake edezu ana-ana la 
Sara, nggara karawisi va nggomizoho lampa rawi-lampa rawi ma taho ro 
wati dahumu zi au-au rau. 3:7 Ro nggomizoho rau, rahi-rahi, pavuapu vini 
va mori maloa ka'ao zi weimu, ro kai kawara wekimu va one siazoho 
kalompo ma mapu ra rome. Karawipu zi siazoho kai lia ra horomapu, vara 
siazoho sama-sama lavo nggomizoho, zimatarima ao bareka mori ma 


sapodakaina razi Ruma Hatalla. Karawipu ake, loakuzu wati wara ma 
tapana do'amu. 3:8 Kanggorikai nggahi edezu: pavuapu nggomizoho 
kasavua nggahi ro kasavua iumu. Pavuapu nggomizoho cua-cua meci ra 
ca'u angi vune dou-dou ma sa'e ra ari. Ro pavuapu nggomizoho cua-cua 
kasi ade angi ro ka'awa weki. 3:9 Aina cepemu rawi ma'iha kai rawi 
ma'iha wali, atao t'a ra va'a kai i'a ra va'a; pala cepekaipu kai rahomu 
bareka zi Ruma Hatalla. Vara Ruma Hatalla ma'ouna nggomizoho justru 
loakuzu nggomizoho tarimamu bareka razi Sia. 3:10 Zi ade Alkitab ratunti 
ndake, "Dou ma ne'e iu mori ro mane'e iu ainain-ainain ma taho, pavuaku 
sandaka asana loakuzu wati nuntu ra nggahina lampa rawi-lampa rawi ma 
davae ro wati rentana lampa rawi ma cowa. 3:11 Sia pavuaku kazo'ona 
weki razi lampa rawi ma davae ro karawi ma taho; pavuapu sia karawi 
kapodana zi rakakaina dame. 3:12 Vara Ruma maca'u tio dou-dou ma 
vatu rakane'e-Na, ro Ruma makade'e ncau do'a-do'a siazoho; pala Ruma 
ma'aona dou-dou ma karawi ma'iha." 3:13 Cou ma ne'e karawi madavae zi 
nggomizoho, nggarasi nggomizoho maca'u karawi mataho? 3:14 Pala 
nggomizoho konemu pavua susa ra ncoki vara karawimu lampa 
rawi-lampa rawi ma taho, nggomizoho malabaku! Aina dahu zi cou-cou 
rau, ro aina darura ademu. 3:15 Pala zei ademu, pavuapu nggomizoho 
mbeimu zi Al Masih lia ra horoma ma lai ndaina mancihi ncao lavo 
dohokai-Na kai Ruma kaina. Ro pavuapu nggomizoho sadia ncau zi 
cambekaimu zi sanikina dou ma sozi mavoha ne'emu ma wara zi 
nggomizoho. 3:16 Pala karawipu ede kai mapu nggahi ra eli ro horoma. 
Ro pavuapu ade mpidamu maraso, loakuzu kafitinasi va dou vara 
nggomizoho morimu kai mataho kai vatumu Al Masih, ndazi dou ma 
fitinamu zimandazi maja ndaina. 3:17 Nancewi tahopu susa ra ncoki va 
karawi mataho -- nggara ede rakane'e va Ruma Hatalla -- ntewi kaisi susa 
ra ncoki va karawi ma davae. 3:18 Vara ndai Al Masih madena 
sakalimpa, ru'u santoi-ntoina vara dosa manusia -- savua dou ma wati wara 
ncara, made zi ru'u va dou ma ncara. Karawi kai va Al Masih ede loakuzu 
Sia lao zende ra wa'a nggomizoho zi Ruma Hatalla. Sia rahade kai 
sarumbu kasana, pala rakamori mbali sacara ade rohani. 3:19 Zi ade 
ka'ada'ana roh Sia lao ngoa ra kahabana haba ma ramai ta Ruma Hatalla zi 


roh-roh rabui: 3:20 edezu roh dou-dou ma wati to'a zi Ruma Hatalla aipu 
jamana la Nuh. Aipu wakatu ede Ruma Hatalla ngenana kai saba santoi la 
Nuh ndawina kapa. Dou-dou ma wara zi kapampa -- sara'ana waru dou -- 
rakasalama razi mbere na'e ede. 3:21 Ma ndazi ede edezu ibarakai razi 
kandeu karaso ma wakatu ake makasalamana nggomizoho. Kandeu 
karaso ake laina savua upacara karaso sarumbu kai oi razi samenana ma 
sampu-sampu, malaisi pahu sakemu zi Ruma Hatalla razi ade mpidamu 
ma taho. Kandeu karaso ede makasavuana nggomizoho lavo Ruma, 
kasavua weki ede makasalamana nggomizoho vara Ruma Isa Al Masih 
mawa'ura mori mbali razi madena, 3:22 ro wa'ura ne'e ese saroga. Ake Sia 
makuasa sama-sama lavo Ruma Hatalla ro maparenta sara'a mala'eka, ro 
sara'a makuasa ro sara'a tenggo ra wale. 


4:1 Vara Al Masih wa'ura susa ra ncoki kai sarumbu kasa, nggomizoho 
rau pavuaku katenggo weki ndaimu kai nentimu vune ede. Vara dou ma 
susa ra ncoki kai sarumbu, wati wali karawina dosa. 4:2 Vara ndedena, 
pavuapu nggomizoho mori ziru'u makento zi dunia ake vatu rakane'e va 
Ruma Hatalla, ro laina rakane'e va manusia. 4:3 Aipu wakatu ntoina, 
nggomizoho wa'ura ntoi poda karawimu au raca'u karawi va dou-dou ma 
wati pata Ruma. Mori nggomizoho wati tahona. Nggomizoho vatu hawa 
nawasumu, mawu, ndiha ra ndano, nono zi mawukai ro nembamu berhala 
kai ni'i poda kai ade. 4:4 Ake dou ma wati pata Ruma, mbora akana va 
one nggomizoho wati vatumu mori vune siazoho, iu dosa kai wati wara 
makahampana. Vara ndedena siazoho kavawa ra katunana nggomizoho. 
4:5 Pala siazoho peasi pavuaku mbema su'u ra tundu zi Ruma Hatalla ma 
wa'ura sadia zima'adina dou ma mori ro dou ma made. 4:6 Vara ndedena 
Haba Mataho wa'ura ngoa ra kahaba rau zi dou-dou mamade. Aona 
loakuzu siazoho, ma wa'ura adi zi ade ka'ada'ana sarumbu kasa -- vune 
sara'ana dou zi'adi -- loa mori kai rohani, vatu rakane'e va Ruma Hatalla. 
4:7 Sara'ana au-au wa'ura zeni zinggorikaina, vara ndedena pavuaku 
nggomizoho kawara weki ro aina kabare, loakuzu nggomizoho loa 
sambea. 4:8 Nancewi zi ade sara'ana, pavuapu nggomizoho poda-poda 
meci ra ca'umu zimasavua lavo masavuana, vara kai meci ra ca'u 


nggomizoho mangawa rauku cua-cua kangampu angi. 4:9 Pavuapu 
nggomizoho tarimamu savua lavo masavuana zi cua-cua uma ndaimu, kai 
wati wetamu. 4:10 Nggomizoho wa'ura cua-cua tarimamu bareka rambei 
ma cua lai razi Ruma Hatalla. Vara ndedena kai dou makarawi ma taho 
au-au rambei va Ruma Hatalla, pavuapu nggomizoho kanimu tenggo ra 
wale ede ziru'u paralu sama. 4:11 Dou ma wa'a haba, pavuaku karonggana 
haba razi Ruma Hatalla; dou ma karawi wea ziru'u va dou makalai, 
pavuaku karawina kai tenggo ra wale ma ramai ta Ruma Hatalla, loakuzu 
zi ade samenana lampa rawi, Ruma Hatalla loa zikazese ra kantasa kai 
ncai Ruma Isa Al Masih. Siaku ma ntau kuasa ro patu zikazese ra kantasa 
ru'u santoi-ntoina. Amin. 4:12 Cina ra angi meci va nahu! Nggomizoho 
ake mawancu ipiku susa ra ncokimu vara wunga zi'uji. Pala aina mbora 
akamu, vune-vuneta wara au-au ma heba poda mandazi zi nggomizoho. 
4:13 Mala, pavuapu nggomizoho iu sana vara vatumu susa ra ncoki sama 
lavomu Al Masih. Ndazi peasi nggara zese ra ntasa Al Masih zikatada, 
nggomizoho zimaneo ade. 4:14 Nggomizoho malabaku nggarasi 
nggomizoho kavawa ra katuna vara nggomizoho dou mavatu Al Masih. 
Ede aona Roh ma zese ra ntasa, edezu Roh Allah, wara zi nggomizoho. 
4:15 Aina kone savua dou rau razi woha nggomizoho masusa ra ncoki 
vara sia hadena dou, atao mpangana, atao dou madavae, atao vara sia 
kalu'una weki ade ruku ra rawi dou makalai. 4:16 Pala nggarasi 
nggomizoho susa ra ncokimu vara nggomizoho ela Al Masih, aina majamu 
vara lampa rawi ede. Tarima kasipu zi Ruma Hatalla, va one nggomizoho 
wa'amu ngara Al Masih. 4:17 Wa'ura raka wakatuna Ruma Hatalla adina 
dunia. Ro ela ndai Ruma Hatalla zi'adi uluna. Nggara Ruma Hatalla 
tampu'una lavo ndai, vuneku ndazina peade lavo dou-dou ma wati imbi zi 
Haba Mataho ma ramai ta Ruma Hatalla ede? 4:18 Zi ade Alkitab ratunti 
ndake, "Nggara dou-dou ma taho rau wa'ura nggonggi zi kasalama wea, 
au waliku zimandazi lavo dou-dou madosa ma wati pata Ruma!" 4:19 
Vara ndedena, nggara warasi dou-dou ma susa ra ncoki vara Ruma Hatalla 
mance'e vune ede, pavuaku dou-dou ede mori kai mataho ro imbikai wekina 
zi Marakandazina siazoho. Sia zimambei ncauna rasake-Na. 


5:1 Nahu maraho zi dou-dou mana'ekai elamu loakuzu siazoho kade'e 
kavaena. Nahu tuntiku ake kai sama-sama mana'ekaina ro kai dou ma 
wa'ura eda mada susa ra ncoki Al Masih, ro zimavatu zikazese ra kantasa 
rau, nggara zese ra ntasa Al Masih zikatada zi manusia. Nahu maraho kai 
poda-poda 5:2 5:3 Aina karawimu kai dou makuasa zi siazoho ra'imbikai 
zi nggomizoho, malaisi ndazipu conto ziru'u va siazoho. 5:4 Ro wakatu 
Ompu Jimba Mazese Ra Ntasa ede maina peade, nggomizoho zimatarima 
songko sangaji ma ntika, ma wati zimambora ntikana. 5:5 Ndede rauku 
nggomizoho, dou-dou mambuipu umu to'i. Okopu zi dou-dou ma tua. 
Nggomizoho sara'ana pavuapu ka'awa weki ro karawi kali cempe angi kai 
awa weki. Vara ade Alkitab ratunti ndake, "Ruma Hatalla madaca'u dou 
ma sombo, pala nakasikaiku ade zi dou ma ka'awa weki." 5:6 Vara 
ndedena, ka'awapu wekimu ta awa rima Ruma Hatalla ma tenggo, loakuzu 
Sia kezesena nggomizoho nggara rakasi wakatuna. 5:7 Zonggopu 
samenana darura ademu zi Ruma Hatalla, vara Sia makandazi 
nggomizoho. 5:8 Pavuapu nggomizoho aina kabare ro sadia ncaupu! Vara 
Ibilis edezu musumu. Sia vune singa malampa rero kai eli mana'e mangupa 
zi ne'ena ngaha. 5:9 Aopu sia kai imbimu ma tenggo, vara nggomizoho 
mavadeku va one cina ra angi masama-sama ela Al Masih makalaina zi 
sara'a dunia nasusa ra ncoki rauku vune nggomizoho. 5:10 Pala sawa'u va 
susa ra ncoki nggomizoho samporo, ndai Ruma Hatalla zimakandazina 
nggomizoho mpuruna. Sia zimakampendena ro makatenggona 
nggomizoho ro zimakatenggo poda-poda nggomizoho. Vara Sia edezu 
Ruma Hatalla ma wancu taho poda ade, ma wa'ura ou nggomizoho 
zimavatu iu zese ra ntasa-Na ma ederahizi kai ncai Al Masih. 5:11 Siaku 
ma kuasa sampe santoi-ntoina! Amin. 5:12 Sura nahu ma poro ake tunti va 
nahu ziru'u va nggomizoho kai bantu va la Silas, rawi'ikai va nahu cinaku 
ma'ela Al Masih ma to'a. Nahu makau kapoda ade zi nggomizoho ro 
maka'imbina nggomizoho va one au ratunti va nahu ake haba ma poda 
mavoha rahama Ruma Hatalla. Pavuapu nggomizoho nenti katenggo zi 
rahama ede. 5:13 Lenga-lenga sama-sama ela Ruma zi Babilon, rakazale 
rau va Ruma Hatalla, nggaduna salam ziru'u va nggomizoho; ndede rau 
ana meci ra ca'u va nahu la Markus. 5:14 Cua-cua salampu savua lavo 


savua kai vini va meci ra ca'u kai cina ra angi ela Al Masih. Raho-raho 
to'mpa Ruma mambei taho ra ntai zi nggomizoho sara'ana ma ndazi ntau 
Al Masih. 


2 Petrus 


1:1 Cina ra angi ma poda-poda imbi vune nami! Ruma Isa Al Masih, 
edezu Ruma Hatalla ro Sangaji Makasalama ndaita, makaloana ndai imbi 
zi Sia, vara Sia makarawi ma ncihi. Sura ake razi la Simon Petrus, savua 
dou ada ro rasu Ruma Isa Al Masih. 1:2 Raho-raho to'impa Ruma Hatalla 
mbeina bareka ro taho ra ntai maremba-remba zi nggomizoho, vara 
nggomizoho mapataku Ruma Hatalla ro Isa Al Masih, Ruma ndaita. 1:3 
Ruma Hatalla wa'ura kanina kuasa ilahi-Na zi mbeikaina ndai samenana au 
zi paralu ru'u mori do'a ra sambeakai. Sia karawi ake kai ncai au ravade va 
ndai mavoha Ruma Isa Al Masih, ma wa'ura ou ndai zi iukai na'e ra ntoru 
ro taho-Na. 1:4 Kai cara edeku Ruma Hatalla mbeina zi ndai bareka- 
bareka ma ipi heba poda ro mantau co'i ma wa'ura sake va Sia. Kai 
bareka-bareka ede nggomizoho loakaimu hori weki razi au rane'emu 
madavae ma ka'ihana zi dunia ake, ro nggomizoho tarimamu tabe'a ilahi. 
1:5 Vara ndedena, usaha kapodapu loakuzu nggomizoho ngge'empa 
imbimu zi Al Masih ro imbimu ede rarundu va morimu ma taho. Ari mai 
va mori ma taho, nggomizoho paralu ndazimu dou ma loa ra tingi, 1:6 ro 
ari mai va loa ra tingi, nggomizoho rau pavuapu loamu kuasa weki 
ndaimu. Ro ari mai va kuasakai weki ndaimu pavua raupu nggomizoho 
kangina weki zi sabakaimu satando samenana au-au. Ari mai va lembo ade 
satandomu au-au, nggomizoho pavua rau mori vune rakane'e va Ruma 
Hatalla. 1:7 Ro mori vune rakane'e va Ruma Hatalla pavua rauku 
zikancihi kai meci ra ca'u zi cina ra angi masama-sama imbi. Sawa'u va 
ede pavuapu meci ra ca'umu zi cina ra angi masama-sama imbi sala'i wali 
kai meci ra ca'u zi samenana dou. 1:8 Samenana ede edezu tabe'a zi paralu 
va nggomizoho. Nggara tabe'a-tabe'a ede warasi zi nggomizoho kai 
maremba poda, nggomizoho zimandazi caha ro zi wara hasina, ro 
mapataku Isa Al Masih Ruma ndaita kai ma ipi taho wali. 1:9 Pala dou ma 
wati ntau tabe'a-tabe'a ede, ntanda ra edana natuka; sia wati loana eda ro 
sia nanefaku va one dosa-dosana ntoina wa'ura karaso wea. 1:10 Vara 
ndedena, cina ra angi, usaha kapoda walipu loakuzu ra'ou va Ruma Hatalla 
ro kazale-Na zi ndaimu ede nandazi tenggo poda. Nggara karawisi va 


nggomizoho ede, nggomizoho wati zimamurta. 1:11 Kai ndedena 
nggomizoho zi mbei hak ma vini zilu'ukaimu ade Karaja'an ma ederahizi 
razi Ruma ro Sangaji Mambei salama ndai Ruma Isa Al Masih. 1:12 Vara 
ndedena, nahu mangoa ra kawara ncau nggomizoho mavoha lampa rawi 
ede, konena wa'ura vade va nggomizoho ro imbi podamu zi ngoa ra tei 
razi Ruma Hatalla ma wa'ura tarima va nggomizoho ede. 1:13 Salama 
nahu mbuipu moriku, nahu ma'tu weki pavuaku paraluna ngoa ra kawara 
nggomizoho mavoha zi lampa rawi ede. 1:14 Vara nahu kavade va one 
watizu ntoi walina nahu zimatu'u wi'ina dunia ake, vara Ruma ndai Isa Al 
Masih mawa'ura ngoa kavaena zi nahu. 1:15 Ndazi nahu zima'usahana 
loakuzu sawa'u va made nahu rau, nggomizoho makawara mbali ncauku 
lampa rawi ake. 1:16 Aipu wakatu nami ngoamu zi nggomizoho na'ipiku 
zese ra ntasana maikai Ruma ndai Isa Al Masih, nami wati wi'ikaimu weki 
zi mpama-mpama cowa manusia. Zese ra ntasa Al Masih ede wa'ura eda 
mada va nami. 1:17 Nami waramu ta aka wakatu Sia lia ra horoma va dou 
ro kazese ra kantasa va Ruma Hatalla Ama-Na. Aipu wakatu ede wara eli 
razi Mawancu zese ra ntasa, ma nggahi zi Sia, "Akera Ana-Ku ma Meci ra 
ca'u va Nahu. Sia makasanana ade Nahu!" 1:18 Ndai nami maringana eli 
ede ma ramai ta Saroga wakatu nami waramu lavo Sia ese wawo doro ma 
raso ede. 1:19 Vara ndedena nami naha imbi walimu zi rangoa w1'i va 
Ruma Hatalla rangoa ra kahaba va nabi-nabi. Natahopu nggomizoho ringa 
ra kade'e kavaepu rangoa ede, vara rangoa ede vune ilo ma kalea zi hizi 
marindi sampe wontu liro, ro taroa vombo vala makalea zi'ademu. 1:20 
Ma penti poda pavuapu nggomizoho kawaramu ake: Rangoa wi" va Ruma 
Hatalla rakarongga va nabi-nabi wati loamu nggahi kira-kira kai kananu 
ndaimu. 1:21 Vara, wati parana rangoa wi va Ruma Hatalla zi ngoa ra 
kahaba kai rakane'e manusia mpoa. Pala Roh Allah makuasakaina dou 
zimakaronggana rangoa wi va ndai Ruma Hatalla. 


2:1 Zi jamana ma uluna zi ade woha ela Ruma Hatalla wa'ura wontu 
guru-guru palasu. Ndede rauku ziwoha nggomizoho zimawontu guru-guru 
palasu. Siazoho zimakalu'u ngoa ra tei ma wati poda, ma kalelina dou. Ro 
siazoho wati zimamangaku Makuasa ma wa'ura hori weana siazoho. Kai 


ndedena siazoho kamaina zi iha lelikai zi weki ndaina, zimavoha roci 
siazoho. 2:2 Kone ade ndedekaina, mboto dou zimavatu cara mori 
guru-guru palasu ede rakuasakai va hawa nawasu siazoho. Ro ruku ra 
rawi guru-guru ede zimakandazina dou mamboto makavawa ra katuna 
Ncai Mapoda ma lao aka Ruma Hatalla. 2:3 Vara siazoho na'e adena, 
ndazi guru-guru palasu ede zi macaritana zi nggomizoho carita-carita 
randawi va ndaina zirakakaina laba zi nggomizoho. Pala pangadila 
zimavavuna hukuma ru'u va siazoho wa'ura ntoi rasadia, ro iha leli ma 
wa'ura katantu ziru'u va siazoho wunga ngenana siazoho. 2:4 Mala'eka- 
mala'eka ma dosa rau wati zico'o va Ruma Hatalla hori weki razi hukuma, 
malaisi zipaki ade anaraka. Siazoho zi kalu'u ade dembi ma rindi zibui ta 
aka sampe Ainaina Pengadila. 2:5 Ndede rauku lavo dunia jamana ma'ulu, 
Ruma Hatalla wati co'ona hori weki razi hukuma. Ruma Hatalla nggaduna 
mbere na'e zi dunia dou-dou ma davae aipu wakatu ede. La Nuh mpoampa 
lavo pidu dou makalaina rakasalama, vara la Nuh mangoa ra kahabana 
mavoha mori rakane'e va Ruma Hatalla. 2:6 Sama rau lavo vune kota 
Sodom ro Gomora: Ruma Hatalla makalelina kota-kota ede kai afi 
loakuzu ndazi conto mavoha au zimandazi lavo dou-dou ma davae. 2:7 
Pala la Lot rakasalama wea, vara sia vatuna rakane'e Ruma Hatalla; sia 
nawancuku susa ra ncokina vara ruku ra rawi ma iha razi dou-dou 
madavae. 2:8 Zi ade woha dou-dou vune ede la Lot ma taho ede mori kai 
ade mpidana mancoki, vara saniki ainaina sia eda ro ringana ruku ra rawi 
siazoho ma davae. 2:9 Ndazi, Ruma navade vuneku zi kasalamakai 
dou-dou ma vatu rakane'e-Na nggara nasatandosi va siazoho coba'a- 
coba'ana. Ro Ruma navade vuneku toho w1'i dou-dou ma davae zikancoki 
wakatu Ainain Pengadilana, 2:10 ziru'u va dou-dou ma vatu rakane'e hawa 
nawasu siazoho ma sampu ro ma kavawa ra katuna kuasakai Ruma 
Hatalla. Ndede disa lavo sombona guru-guru palasu ede ndazina siazoho 
wati dahuna kavawa ra katunana mahluk-mahluk ma zese ra ntasa zi 
saroga rau! 2:11 Kone mala'eka-mala'eka ma zo'o ncewi tenggo ro 
makuasa ntewi kaisi lavo guru-guru palasu ede, wati vavu ra lo'ona 
mahluk-mahluk ma zese ra ntasa ede kai nggahi ra eli makavawa ra 
katuna zitando Ruma. 2:12 Pala guru-guru ede, heba poda! Siazoho vune 


binata ma nggana ziwa'u ro zihadempa. Siazoho wati kananuna, pala 
karawina vatu rakane'ena, ndazina siazoho deina lampa rawi-lampa rawi 
ma wati loana ka'ao kai nggahi ra eli makavawa ra katuna. Vara ndedena 
va ruku ra rawi ndai siazoho, siazoho zimaleli vune binata-binata 
manggange. 2:13 Kai ufa razi susa ra ncoki rakandazi va siazoho, siazoho 
zimasusa ra ncoki poda iu. Zi ru'u va siazoho, lampa rawi ma kasana ade 
edezu karawi au-au zi aimarai zikancihikai rakane'e va sarumbu siazoho. 
Nggarasi siazoho doho samana lavo nggomizoho zi ade ngaha ndihakai, 
ruku ra rawi siazoho ni'ikai va ademu vara siazoho mawuna kai hawa 
nawasuna. 2:14 Siazoho wati mawu-mawuna karawi dosa, ro zi ca'u va 
siazoho edezu ntanda dou siwe masampu ra nggele. Ro dou ma voupu 
imbi ro mbuipu kura imbina, siwi va siazoho. Ade siazoho wa'ura biasana 
kai na'e ade. Siazoho edezu dou-dou rava'a va Ruma! 2:15 Vara siazoho 
wati ngawana vatu ncai ma rombo, ndazi siazoho santudana. Siazoho 
wehana ncai ravatukai va la Bileam ana la Beor ntoina. La Bileam ake 
nane'e podaku raka piti razi ruku ra rawina ma davae. 2:16 Pala sia rakana 
ngoa ra kawara ma ipi razi ruku ra rawina madavae ede, wakatu keledaina 
manuntu kai eli manusia. Ndazi nabi ede zipakasa zi denggakaina ruku ra 
rawina ma ringu ede. 2:17 Guru-guru palasu ede edezu vune mada oi ma 
mango ro vune apu ra'ufi va angi na'e. Ruma Hatalla wa'ura sadiana zi ru'u 
va siazoho savua hizi ma ipi rindi. 2:18 Siazoho rentana nggahi ra eli ma 
ntika ro ntaru; nawasu ma davae zi kani va siazoho zi kamavukaina 
dou-dou ma voupu tampu'u hori weki razi kalompo dou ma mori santuda. 
2:19 Guru-guru palasu ede masakena hori weki zi dou-dou ede, 
sapodakaina ndai siazoho ka'ada va ruku ra rawi rangina kai ma ka'ihana 
manusia. Vara dou nggara kakoasi va au-au, ndazi sia ede ada razi ma 
kakoana ede. 2:20 Dou ma pata Ruma ro Mambei salama ndai Ruma Isa 
Al Masih wa'ura hori weki razi kuasa-kuasa dunia ma kadosana manusia. 
Pala sawa'u va ede sia nggara hinasi va goda ndazina zikakoa va 
kuasa-kuasa ede, ndazi ka'ada'ana dou ede zi cumpukaina nancewi iha wali 
ntewi kaisi sawatipu va ede. 2:21 Natahopu dou-dou vune ede wati 
paranana pata ncai mancihi razi Ruma Hatalla, nggara siazoho patana, 
pala sawa'u va ede wati ngawana vatu parenta-parenta rambei va Ruma 


Hatalla zi siazoho. 2:22 Au rakarawi va siazoho mabukuti ncihina 
peribahasa ake, "Lako zimangaha mbali au rawa'u ralohina," ro "Wawi ma 
rawa'u kandeu, zimandore mbali zi ade dana macompo." 


3:1 Cina ra angi meci va nahu! Akeku sura nahu makazuakaina zi 
nggomizoho. Zi ade zua mbua sura ake, nahu ma'usaha katu'u kananu ma 
raso zi nggomizoho. 3:2 Nahu mangoa nggomizoho loakuzu nggomizoho 
kawaramu zi nggahi ra eli ntoina rarenta va nabi-nabi Ruma Hatalla, ro zi 
rakaukai va Ruma, Sangaji Mambei salama, rakarongga zi nggomizoho va 
rasu-rasu. 3:3 Masaramba-rambana, nggomizoho pavuapu vade va one zi 
ainaina macumpukaina, zimawontu dou-dou ma mori ra wokona 
rakuasakai va hawa nawasu ndai siazoho. Siazoho zimakasungge-sungge 
nggomizoho 3:4 kai nggahi ndakena, "Nggahina Ruma sakena zimamai! 
Ake veku Sia? Ama-ama wa' ra waro ndai wa'ura made, pala samenana 
au-au mbuipu sama vune ra'aipu kandazi isi dunia!" 3:5 Siazoho 
nasangajaku wati ngawana mangaku va one ntoi podana Ruma Hatalla 
kandazina langi ra dana kai nggahi ra eli-Na. Dana rakandazi-Na razi oi, ro 
kai o1; 3:6 ro kai oi rau -- edezu oi razi mbere na'e -- dunia mantoi ede 
kalelina. 3:7 Pala langi ra dana ma wara ake, rasandaka va nggahi ra eli 
Ruma Hatalla ede rau zikaleli kai afi peade. Ake langi ro dana mbuipu 
zisandaka sampe zi ainaina dou-dou ma davae zihukum ro zikaleli. 3:8 
Pala cina ra angiku, savua lampa rawi ake aina nefakai va nggomizoho: va 
one ade eda rantanda va Ruma, sanaiwati wara laina lavo sariwu mba'a -- 
zua-zuana samampa zitando Sia. 3:9 Ruma wati ngerina mbei au 
rasake-Na konena wara ma kacai ndedena. Pala, Sia nasabaku zi 
nggomizoho, vara Sia wati ne'ena kone savua dou rau zimaleli. Sia 
nane'eku loakuzu samenana dou toba razi dosa-dosana. 3:10 Pala Ainaina 
maikai Ruma zimamai vune dou mampanga. Zi Ainaina ede langi 
zimambora lavo eli kambimbi, ro sara'a mawara ese langi zimangga'a leli, 
ro dunia lavo sara'a ma wara tazeina zimambora. 3:11 Vara sara'ana ede 
zikaleli kai cara vune ede, vuneku sapodakaina nggomizoho morimu? 
Nggomizoho pavuapu mori maraso ziru'u Ruma Hatalla mpoampa, 3:12 
santoi nggomizoho ngenamu ro ne'e poda ademu wontu maina Ainaina 


Ruma Hatalla. Zi Ainaina ede langi zimangga'a cumpu, ro vara panana, 
ndazi sara'a mawara zilangi zimaleli. 3:13 Pala ndai tangenaku au 
ramawa'u sake va Ruma Hatalla, edezu langi ma vou ro dunia ma vou, 
tavera warakai keadilana. 3:14 Vara ndedena, cina ra angi meci va nahu, 
wunga mbuipu ngena va nggomizoho Ainaina ede, usaha kapodapu zi mori 
maraso ro kai wati wara kone ma'iha zitando Ruma Hatalla. Ro jagapu 
hubunga ma taho lavo Ruma Hatalla. 3:15 Wiikaipu saba Ruma ndai kai 
wakatu rambei-Na zi nggomizoho loakuzu salama. La Paulus, cina meci 
va ndaita, wa'ura tuntina vune ede rau zi nggomizoho. Sia tuntina ede kai 
loa timba ra lemba rambei va Ruma Hatalla zi sia. 3:16 Zi ade samenana 
surana, la Paulus natunti ncauku mavoha lampa rawi ede. Wara romo 
pila-pila mbua lampa rawi ma nggonggi zi loa ka'ao zi ade sura-surana 
ede. Ro ru'u ma'ede rarungka-rungka va dou-dou ma wati vade au-au lavo 
ma wati tenggo imbina. Lampa rawi ede wati mbora kai aka, va one isi 
makalaina zi ade Alkitab rakarawi kandede rau va siazoho. Au rakarawi 
va siazoho ede nakandazimpa iha leli ndai siazoho. 3:17 Pala 
nggomizoho, cina ra angi meci va nahu, wa'ura vademu mavoha lampa 
rawi ede. Vara ndedena, aina kabare, ai to'na nggomizoho vatumu zi ade 
santuda kai dou-dou madavae ndazina nggomizoho mavumu razi hizi 
kizimu ma tenggo. 3:18 Pavuapu nggomizoho naha iumu anugera Ruma 
Isa Al Masih, Ruma ro Sangaji Mambei salama ndaita, ro pavuapu 
nggomizoho rau naha patamu Sia. Zese ra ntasara Sia, ake sampe santoi- 
ntoina! Amin. 


1 Yahya 


1:1 Isi sura ake mavoha Nggahi Ra Eli ma mbei mori, edezu Nggahi Ra 
Eli Ruma Hatalla ma wa'ura wara ra'aipu saramba wa'una. Nami wa'ura 
ringamu, ro wa'ura eda mada va ndaimu. Nami wa'ura edamu, ro wa'ura 
nenti va nami. 1:2 Wakatu mori ede zikatada, nami edamu. Vara ndedena 
nami mbeimu sakasi mavoha ede. Nami ngoa ra kahabamu zi nggomizoho 
mavoha mori masapodakaina ro ma'ederahizi, ma wara sama lavo Ama, ro 
ma wa'ura katadana zi nami. 1:3 Au ma wa'ura eda ro ringa va nami, ede 
rauku zingoa ra kahaba va nami zi nggomizoho, loakuzu nggomizoho lavo 
nami vatu kananu mori savua lavo Ama ro lavo Ana-Na Ruma Isa Al 
Masih. 1:4 Nami tuntimu ake loakuzu ade ndai poda-poda neo ade. 1:5 
Akeku haba rawa'u ringa va nami razi Ana-Na ro nami makaronggana zi 
nggomizoho: Ruma Hatalla edezu taroa, ro zi Sia wati wara ma rindi. 1:6 
Nggara nggahisi va ndai va one ndai mori savua lavo Sia, sapodakaina 
ndai mori ade rindikaina, ndazi ndai tacowa nataho kai nggahi ra eli atao 
kai ruku ra rawita. 1:7 Pala nggara morisi ndai zi ade taroakaina vunera 
Ruma Hatalla ma wara zi ade taroana, ndazi ndai mori tenggo, taho zi 
savua lavo makalaina, ro ra'a Ruma Isa, Ana-Na, ma karasona ndai razi 
sara'a dosa. 1:8 Nggara nggahisi va ndai va one ndai wati dosata, ndai 
tatipuku weki ndai; ro Ruma Hatalla wati warana zi ade ndaita. 1:9 Pala 
nggara mangakusi va ndai dosa-dosa ndai zi Ruma Hatalla, Sia zimambei 
rasake-Na ro nakarawiku au ma adi. Sia zimakangampuna dosa-dosa 
ndaita ro nakarasoku ndai razi sara'a ruku ra rawi ndai ma ncara. 1:10 Pala 
nggahisi va ndai va one ndai wati dosata, ndai ma wi'ikaina vune-vuneta 
Ruma Hatalla ma cowa ro ndai wati wi'ita nggahi ra eli Ruma Hatalla zi 
ade ndaita. 


2:1 Ana-anaku! Nahu tuntiku ake zi nggomizoho loakuzu nggomizoho 
aina karawimu dosa. Pala nggara warasi ma karawi dosa, ndazi ndai wara 
savua dou zimabelata, edezu Ruma Isa Al Masih ma adi ede; Sia zimaraho 
nemba zi ru'u va ndai zi tando Ama. 2:2 Siaku ma tangguna hukuma Ruma 
Hatalla vara dosa ndai, ro ma wa'ana ndaita kasavua weki lavo Ruma 


Hatalla. Ndai Siaku Ma Kangampu ru'u dosa-dosa ndaita ro laina dosa 
ndai mpoa, malaisi dosa sara'a dunia. 2:3 Nggara to'asi va ndai zi parenta- 
parenta Ruma Hatalla, ede tandana va one ndai tapataku Ruma Hatalla. 
2:4 Dou ma nggahi, "Nahu pata Ruma Hatalla," pala wati to'ana zi 
parenta-parenta-Na, dou ede nacowaku, ro Ruma Hatalla wati wara zei 
adena. 2:5 Pala dou ma to'a zi nggahi ra eli Ruma Hatalla, dou ede nameci 
ra ca'u Ruma Hatalla kai sampuruna. Edeku tandana va one ndai mori 
savua lavo Ruma Hatalla. 2:6 Cou-cou ma nggahi va one sia mori savuana 
lavo Ruma Hatalla, sia pavuaku mori vatuna conto Al Masih. 2:7 Cina ra 
angi meci ra ca'u va nahu! Ratunti va nahu ake laina savua parenta ma vou. 
Ake parenta ntoira rawa'u karongga zi nggomizoho ra'aipu nggomizoho 
tampu'umu imbi zi Al Masih; edezu haba razi Ruma Hatalla ma wa'ura 
ringa va nggomizoho sawatipu va ede. 2:8 Kone ade ndedekaina, parenta 
ratunti va nahu ake vou rau; vara ncihina loa zi eda zi weki Al Masih ro zi 
weki nggomizoho. Vara marindi nanaha mbora ro taroa ma poda nawa'ura 
tampvu'u kalea. 2:9 Dou ma nggahi va one sia wara ta ade taroana pala dou 
ede mbuipu daca'una cina ra angina, dou ede mbuipu warana zi ade 
rindikaina sampe ake. 2:10 Karawi vune ede nakatadaku zi ndaita meci ra 
ca'u ma ederahizi; meci ra ca'u ede laina meci ra ca'u ndaita zi Ruma 
Hatalla, malaisi meci ra ca'u Ruma Hatalla zi ndaita, wakatu Sia nggaduna 
Ana-Na zimasuwuna mbani Ruma Hatalla vara dosa ndaita. 2:11 Pala dou 
ma daca'u cina ra angina, nawara zi ade rindikaina. Sia nalampaku zi ade 
rindikaina, ro wati vadena tave laokaina, vara rindikaina ede makandazina 
sia wati loana eda. 2:12 Nahu matunti zi nggomizoho, Anazoho, vara 
dosamu wa'ura kangampu wea vara Al Masih. 2:13 Nahu matunti zi 
nggomizoho, Ama-ama, vara nggomizoho mapataku Sia ma wa'ura wara 
ra'aipu saramba wa'una. Nahu matunti zi nggomizoho, Dou-dou sampela, 
vara nggomizoho wa'ura kakoamu Ibilis. 2:14 Nahu matunti zi 
nggomizoho, Anazoho, vara nggomizoho mapata Ruma Hatalla. Nahu 
matunti zi nggomizoho, Ama-ama, vara nggomizoho mavadeku Nggahi ra 
eli Ruma Hatalla ma wa'ura wara ra'aipu saramba wa'una. Nahu matunti zi 
nggomizoho, Dou-dou sampela, vara nggomizoho tenggo. Nggahi ra eli 
Ruma Hatalla wara zei ademu, ro nggomizoho wa'ura kakoamu Ibilis. 


2:15 Aina meci ra ca'umu dunia ake, atao au-au ma wara zi dunia ake. 
Nggara meci ra ca'usi va nggomizoho dunia, nggomizoho wati zimameci 
ra ca'u Ama. 2:16 Samenana au-au ma wara zi dunia ake -- rakane'e va 
tabe'a manusia ma dosa, ra'edana edempara nane'eku ro zi kabangga- 
banggakaina -- sara'ana edezu lampa rawi-lampa rawi ma laina maina ta 
Ama, malaisi razi dunia. 2:17 Dunia ro sara'ana ma wara tazeina zi ne'e va 
manusia, wunga mborana. Pala dou ma vatu kane'e Ruma Hatalla, pala 
mori sampe santoi-ntoina. 2:18 Ana-anaku, cumpukai jamana wa'ura zeni! 
Wa'ura ngoa zi nggomizoho sawatipu va ede va one Musu Al Masih 
zimamai; ro ake wa'ura mboto wontu dou-dou Musu Al Masih. Ede 
tandana va one cumpukai jamana wa'ura zeni. 2:19 Musu-musu Al Masih 
ede edezu dou-dou ma wa'ura tu'u wi'ina ndai, vara siazoho sapodakaina 
laina dou-dou ndaita. Nggara podasi siazoho dou-dou ndai, tantu siazoho 
ngge'empa sama-samana lavo ndai. Pala siazoho tu'u wi'ina ndai, loakuzu 
tadana va one wati kone savua dou rau razi siazoho ma poda-poda lu'u 
tagolongana ndaita. 2:20 Pala nggomizoho wa'ura tarimamu Roh Allah 
raluakai va Ruma Isa Al Masih ro vara ndedena nggomizoho sara'ana 
patamu ngoa ra tei ma ncihi. 2:21 Ndazi tunti va nahu ake zi nggomizoho 
laina vara nggomizoho wati patamu ngoa ra tei ma ncihi, pala nggomizoho 
wa'ura pata podamu, ro nggomizoho vade raumu va one wati wara cowa 
zi ade ngoa ra tei ma poda ede. 2:22 Ma nuntu ra nggahi cowa edezu dou 
ma nggahi va one Ruma Isa laina Sangaji Mambei salama rasake va Ruma 
Hatalla. Dou ede Musu Al Masih; sia wati mangakuna Ama ro Ana. 2:23 
Dou ma wati mangaku Ana, aona wati tarimana Ama rau. Ro dou ma 
mangaku Ana, aona natarimaku Ama rau. 2:24 Vara ndedena, haba rawa'u 
ringa va nggomizoho ra'aipu saramba-rambana nggomizoho imbimu 
pavuapu nggomizoho jaga katahomu zei ademu. Haba ede nggara tio 
kavaesi va nggomizoho, nggomizoho zimamori savua ncau lavo Ana ro 
lavo Ama. 2:25 Ro akeku ra sake va ndai Al Masih zi ndai: mori 
masapodakaina ro ma'ederahizi. 2:26 Nahu tuntiku ake zi nggomizoho 
mavoha dou-dou ma wunga ngupa ncai zi tipukaina nggomizoho. 2:27 
Pala mavoha ndai nggomizoho, Al Masih wa'ura mbeina Roh-Na zi 
nggomizoho. Ro salama Roh-Na wara zi nggomizoho, wati paraluna wara 


dou makalai mangoa ra teina nggomizoho. Vara Roh-Na mangoa ra tei 
nggomizoho mavoha samenana au-au; ro au rangoa ra tei-Na ede 
napodaku, laina nuntu ra nggahi cowa. Vara ndedena, pavuapu 
nggomizoho to'a zi au rangoa ra tei va Roh ede, ro pavuaku nggomizoho 
ngge'empa mori savuamu lavo Al Masih. 2:28 Ndazi, ana-anaku, 
ngge'empa mori savuamu lavo Al Masih, loakuzu pea wakatu mai Sia, 
ndai satando Sia kai disa poda, ro wati cili weki vara majata. 2:29 
Nggomizoho wa'ura vademu va one Al Masih vatu mori vune rakane'e va 
Ruma Hatalla. Vara ndedena nggomizoho pavuapu vade raumu va one 
sanikina dou ma mori vatu rakane'e Ruma Hatalla edezu ana Ruma 
Hatalla. 


3:1 Tiopu Ruma Hatalla nawancuku meci ra ca'una ndaita, ndazina ndai 
kandazina ana-ana-Na. Ro podana ndai ake edezu ana-ana Ruma Hatalla. 
Vara ndedena dunia ma davae ake wati patana ndaita, vara dunia wati 
patana Ruma Hatalla. 3:2 Cina ra angi meci ra ca'u va nahu! Ndai ake 
edezu ana-ana Ruma Hatalla, pala ka'ada'ana ndai peasi watipu tantuna. 
Pala ndai tavadeku va one nggara namaisi Al Masih, ndai zimandazi vune 
Sia, vara ndai zima'eda Sia zi ade ka'ada'a-Na ma sapodakaina. 3:3 
Samenana dou ma ntau ne'e ake zi Al Masih, nasandakaku weki ndaina 
loakuzu poda-poda rasona, raso razi dosa vune Al Masih rau maraso. 3:4 
Dou ma karawi dosa, nasapaku hukum Allah; vara dosa edezu rasapa zi 
hukum Allah. 3:5 Nggomizoho ma vadeku va one mai Al Masih 
zimakambora dosa-dosa manusia, ro vara wati wara dosa zi ade weki 
ndai-Na. 3:6 Samenana dou ma mori savua lavo Al Masih, wati karawi 
ntuwuna dosa. Dou ma karawi ntuwu dosa, wati paranana eda Al Masih 
atao patana Sia. 3:7 Ana-anaku, aina co'omu cou-cou rau makasantuda 
nggomizoho. Dou ma karawi rakane'e Ruma Hatalla edezu ana Ruma 
Hatalla vune Al Masih edezu Ana Ruma Hatalla. 3:8 Pala dou ma karawi 
ntuwu dosa edezu ana Ibilis, vara Ibilis radosana ra'aipu saramba wa'una. 
Ru'u akeku Ana Ruma Hatalla maikaina, edezu zimakalelina ruku ra rawi 
Ibilis. 3:9 Dou ma wa'ura ndazi Ana Ruma Hatalla, wati karawi ntuwuna 
dosa, vara tabe'a ndai Ruma Hatalla wara zi sia. Ro vara Ruma Hatalla 


ede Amana, ndazi sia wati loana karawi ntuwu dosa. 3:10 Akeku laikaina 
ana-ana Ruma Hatalla lavo ana-ana Ibilis: cou-cou mawati karawi 
rakane'ekai va Ruma Hatalla, atao wati meci ra ca'una cina ra angina, sia 
laina ana Ruma Hatalla. 3:11 Ra'aipu saramba wa'una wa'ura karongga 
haba ake zi nggomizoho: Ndai pavuaku meci ra ca'u zi savua lavo 
zimakalaina. 3:12 Aina ndai vune la Kain, ma ndazi ana Ibilis ro hadena ari 
ndaina. Vavauku Kain hadekaina arina? Vara lampa rawi-lampa rawi 
rakarawina edezu ncara, pala lampa rawi rakarawi va arina edezu ncihi. 
3:13 Vara ndedena, Cina ra angiku, aina mbora akamu nggara dou-dou 
dunia ake madaca'u nggomizoho. 3:14 Ndai wa'ura vademu va one ndai 
wa'ura losa razi madekai, ro lao peso weki aka zi morikai. Ndai vade ede, 
vara ndai mameci ra ca'u zi cina ra angi ndaita. Dou ma wati meci ra ca'u, 
aona mbuipu kuasakai va made. 3:15 Dou ma daca'u cina ra angina edezu 
dou mahade dou, ro nggomizoho mavadeku va one dou ma hade dou wati 
ntauna mori masapodakaina ro ma'ederahizi. 3:16 Kai ncai akeku ndai 
tavadeku cara zi meci ra ca'ukai sasama manusia: Al Masih wa'ura zonggo 
mbeina mori-Na zi ru'u va ndai. Vara ndedena, ndai rau pavuaku zonggo 
mori ndai zi ru'u va cina ra angi ndaita! 3:17 Nggara savua dou ma ncihi 
mori ra wokona edana cina ra angina mawati ncihi zi ade mori ra wokona, 
pala wati ngawana bantu cina ra angina ede, vuneku dou ede loana nggahi 
va one sia meci ra ca'u Ruma Hatalla? 3:18 Ana-anaku! Ama ndai meci ra 
ca'u zi asa mpoa atao kai nggahi mpoa. Pavuaku ndai meci ra ca'u kai 
sampuruna, ma zibukutikai ruku ra rawi ndai. 3:19 Ndedeku carana ndai 
vade va one ndai lu'u zi ade golonga ana-ana Ruma Hatalla ma poda, ro 
ndai neo ade zi tando Ruma Hatalla. 3:20 Ndai tavadeku, va one nggara 
ndai kancarasi va ade ndai, loa ra tingi Ruma Hatalla nancewi na'e ntewi 
kaisi loa ra vade ade ndai, ro va one Sia navade sara'aku. 3:21 Ndazi, Cina 
ra angi meci va nahu, nggara ade ndaita watisi kancarana ndai, ndai loa 
satando Ruma Hatalla kai disa. 3:22 Ro au raraho va ndai razi Sia, ndai 
tarakaku vara ndai to'ata zi parenta-parenta-Na ro karawita au ma kasana 
ade-Na. 3:23 Raparentakai va Sia zi ndai edezu: Ndai pavuaku imbi zi 
Ana-Na, edezu Ruma Isa Al Masih, ro ndai pavuaku meci ra ca'u kali 
cempe angi, vune rawa'u parentakai va Al Masih zi ndaita. 3:24 Sara'ana 


dou ma to'a zi parenta-parenta Ruma Hatalla, mori kasavua weki lavo 
Ruma Hatalla, ro Ruma Hatalla kasavua weki lavo siazoho. Ro ndai 
tavadeku vara Ruma Hatalla mori kasavua weki lavo ndaita, vara Sia 
wa'ura mbeina Roh-Na zi ndaita. 


4:1 Cina ra angi meciku! Aina imbimu zi samenana dou ma mangaku 
nantau Roh Allah, pala uji wa'upu siazoho zivadekaimu savua roh ma 
wara zi siazoho ede razi Ruma Hatalla atao laina. Vara mboto nabi palasu 
nawa'ura lampa rero tave-ve. 4:2 Ndakeku carana zi vadekai va 
nggomizoho savua ede Roh Allah atao laina: Dou ma mangaku va one 
Ruma Isa Al Masih maina zi dunia kai manusia, dou ede nantau Roh ma 
ramai ta Ruma Hatalla. 4:3 Pala dou ma wati mangakuna lampa rawi ake 
mavoha Ruma Isa, wati ntauna Roh Allah. Dou ede nantau roh razi Musu 
Al Masih. Nggomizoho wa'ura ringamu va one roh ede zimamai, ro ake 
sia wa'ura wara zi ade dunia ake. 4:4 Pala Ana-anaku, nggomizoho edezu 
ntau Ruma Hatalla. Nggomizoho wa'ura kakoamu nabi-nabi palasu, vara 
Roh ma wara zi nggomizoho nancewi kuasa ntewi kaisi roh ma wara zi 
dou-dou ntau dunia ake. 4:5 Nabi-nabi palasu ede nanuntu ra nggahiku 
mavoha dunia, ro dunia naringa ra kade'eku nggahi ra eli siazoho, vara 
siazoho ntau dunia. 4:6 Pala ndai edezu ana-ana Ruma Hatalla; ro dou ma 
pata Ruma Hatalla, naringa ra kade'eku nggahi ra eli ndaita. Ro dou ma 
laina ntau Ruma Hatalla, wati ringa ra kade'ena nggahi ra eli ndaita. 
Ndedeku carana zi vadekai va ndai cua laina Roh ma mbei ngoa ra tei ma 
poda ro roh ma kasantuda. 4:7 Cina ra angi meci va nahu! Maira ndai 
tameci ra ca'uku zi savua lavo savua dou, vara meci ra ca'u ramaina ta 
Ruma Hatalla. Dou ma meci ra ca'u, edezu Ana Ruma Hatalla ro sia 
napataku Ruma Hatalla. 4:8 Dou ma wati meci ra ca'u, wati patana Ruma 
Hatalla; vara Ruma Hatalla edezu ma meci ra ca'u. 4:9 Ruma Hatalla 
katadana va one Sia mameci ra ca'u ndaita kai nggaduna Ana-Na ma kese 
weki zi dunia ake loakuzu ndai raka mori kai ncai Ana-Na ede. 4:10 
Akeku meci ra ca'u: Laina ndai ma wa'ura meci ra ca'u Ruma Hatalla, pala 
Ruma Hatalla ma meci ra ca'u ndaita ro nggaduna Ana-Na loakuzu kai 
ncai Sia ndai zimaraka kangampu wea dosa-dosa ndaita. 4:11 Cina ra angi 


meci va nahu, Ruma Hatalla nggara ndedesi ipi meci ra ca'una zi ndai, ndai 
rau pavuaku meci ra ca'u zi savua lavo ma savuana. 4:12 Wati kone savua 
dou rau ma parana eda Ruma Hatalla, pala ndai nggara cua-cua meci ra 
ca'usi, Ruma Hatalla ma savua lavo ndai ro meci ra ca'u-Na nandazi 
sampuruna zi ade weki ndai. 4:13 Vara Ruma Hatalla wa'ura mbeina zi 
ndai Roh-Na, ndazi ndai tavadeku va one ndai wa'ura mori savua lavo 
Ruma Hatalla, ro Ruma Hatalla mori savua lavo ndai. 4:14 Ndai nami 
wa'ura edamu Ana Ruma Hatalla, ro nami ma ngoa ra kahabana va one Sia 
ranggadu va Ama zimandazi Sangaji Mambei salama dunia ake. 4:15 
Cou-cou mamangaku va one Ruma Isa ede Ana Ruma Hatalla, Ruma 
Hatalla namori savuaku lavo dou ede, ro dou ede rau namori savuaku lavo 
Ruma Hatalla. 4:16 Ndai tavadeku ro ta'imbiku zi meci ra ca'u Ruma 
Hatalla zi ndaita. Ruma Hatalla ede meci ra ca'u. Dou ma morina 
rakuasakai va meci ra ca'u, dou ede nasavuaku lavo Ruma Hatalla, ro 
Ruma Hatalla nasavuaku lavo sia. 4:17 Meci ra ca'u rakandazina 
sampuruna zi ade weki ndai, loakuzu ndai ntau disa zi Ainaina 
Pengadilana. Ndai zimantau disa, vara mori ndai zi dunia ake sama vune 
mori Al Masih. 4:18 Dou ma iu meci ra ca'u Ruma Hatalla, wati ntauna iu 
dahu; vara meci ra ca'u ma sampuruna nakamboraku samenana iu dahu. 
Ndazi tadara va one dou wati iuna meci ra ca'u Ruma Hatalla kai 
sampuruna nggarasi dou ede nadahuku satando Ainaina Pangadilana. 4:19 
Ndai tameci ra ca'uku, vara Ruma Hatalla wa'ura meci ra ca'u uluna ndaita. 
4:20 Nggara nggahisi va savua dou, "Nahu kameci ra ca'uku Ruma 
Hatalla," pala sia wati meci ra ca'una cina ra angina, dou ede nacowaku. 
Vara dou ma wati meci ra ca'u cina ra angina ra'edana, wati lu'ukai va aka 
loana meci ra ca'u Ruma Hatalla ma wati ziloana eda. 4:21 Vara ndedena, 
akeku parenta rambei va Al Masih zi ndaita: Cou-cou ma meci ra ca'u 
Ruma Hatalla pavuaku meci ra ca'una cina ra angi rauna. 


5:1 Dou ma imbi va one Ruma Isa edezu Sangaji Mambei salama rasake 
va Ruma Hatalla, dou ede edezu ana Ruma Hatalla. Dou ma meci ra ca'u 
amana, nameci ra ca'u rauku anana. 5:2 Kai ncai akeku ndai tavadeku va 
one ndai ma meci ra ca'u zi ana-ana Ruma Hatalla: Ndai ma meci ra ca'u 


Ruma Hatalla ro mato'a zi parenta-parenta-Na. 5:3 Vara, mameci ra ca'u 
Ruma Hatalla aona to'a zi parenta-parenta-Na. Ro parenta-parenta-Na wati 
tanina zi ru'u va ndaita, 5:4 vara sanikina ana Ruma Hatalla nawa'uku 
kakoa dunia ma davae ake. Ro ndai makakoana dunia kai imbi ndaita. 5:5 
Couku mawa'una kakoa dunia? Dou ma imbimpa va one Ruma Isa edezu 
Ana Ruma Hatalla. 5:6 Isa Al Masihra ma mai zi dunia kai oi kandeu 
karasokai-Na ro kai ra'a made-Na. Sia mai laina kai oi mpoa, pala kai oi 
ro ra'a. Ro Roh ndai Ruma Hatalla ma mbei sakasi va one ede napodaku, 
vara Roh wati paranana cowa. 5:7 Wara tolu ma sakasina: 5:8 Roh Allah, 
oi ro ra'a -- tolu-toluna ede mambei sakasi ma sama. 5:9 Ndai ta imbiku zi 
rasakasi va manusia, pala rasakasi va Ruma Hatalla ma ncewi tenggo wali. 
Ro edeku sakasi rawa'u mbei va Ruma Hatalla mavoha Ana-Na. 5:10 
Vara ndedena, dou ma imbi zi Ana Ruma Hatalla, wa'ura tarimana 
rasakasi ede zei adena; pala dou ma wati imbi zi Ruma Hatalla, wa'ura 
wi'ikaina vune-vuneta Ruma Hatalla ma cowa, vara sia wati imbina au 
ranggahi va Ruma Hatalla mavoha Ana-Na. 5:11 Akeku rasakasi ede: 
Ruma Hatalla wa'ura mbeina zi ndaita mori masapodakaina ro 
ma'ederahizi, ro mori ede wara zi ade Ana-Na. 5:12 Dou ma ntau Ana 
nantau mori, dou ma wati kantau Ana Ruma Hatalla, sia wati ntauna mori 
ede. 5:13 Nahu matunti zi nggomizoho ma imbi zi Ana Ruma Hatalla, 
loakuzu nggomizoho imbimu va one nggomizoho wa'ura ntaumu mori 
masapodakaina ro ma'ederahizi. 5:14 Ro ndai disa satando zi Ruma 
Hatalla, vara ndai ta'imbi podaku Sia nambeiku raraho va ndai ade do'a, 
nggara rahosi va ndai au-au ma ncihi ncao lavo rakane'e-Na. 5:15 Vara 
ndai tavadeku va one Sia nakade'eku ndai nggara rahosi va ndai zi Sia, 
ndazi ndai tavade rauku va one Sia nambeiku zi ndai au raraho va ndai zi 
Sia. 5:16 Nggara edasi va nggomizoho savua dou zi ade weki sasama dou 
ela Al Masih ma karawi dosa ma wati kandazina dou ede moda mori 
masapodakaina ro ma'ederahizi, pavuapu nggomizoho do'amu zi Ruma 
Hatalla; ro Ruma Hatalla zimambei mori ede zi sia. Ake ma wara hubunga 
lavo siazoho ma dosana wati kandazina siazoho moda morina ede. Pala 
wara dosa ma kandazina dou moda morina ede. Mavoha lampa rawi ede 
nahu wati nggahiku va one nggomizoho pavuapu do'amu zi Ruma Hatalla. 


5:17 Samenana ruku ra rawi ma ncara edezu dosa, pala wara dosa ma 
wati kandazina dou moda mori masapodakaina ro ma'ederahizi ede. 5:18 
Ndai tavadeku va one samenana dou ma wa'ura ndazi ana-ana Ruma 
Hatalla, wati karawina dosa, vara Ana Ruma Hatalla masandakana, ro 
Ibilis wati loana karawi au-au zi sia. 5:19 Ndai tavadeku va one ndai 
edezu ntau Ruma Hatalla, konena sara'a dunia ake kuasakai va Ibilis. 5:20 
Ndai tavadeku va one Ana Ruma Hatalla wa'ura maina ro wa'ura mbeina 
loa ka'ao zi ndai, loakuzu ndai pata Ruma Hatalla ma poda. Ndai mori 
kasavua weki lavo Ruma Hatalla ma poda ro mori savua lavo Ana-Na 
edezu Ruma Isa Al Masih. Akeku Ruma Hatalla ma poda, ro akeku mori 
masapodakaina ro ma'ederahizi. 5:21 Ana-anaku, kazo'opu wekimu razi 
berhala-berhala! 


2 Yahya 


1:1 Ru'u va Ina rakazale va Ruma Hatalla, ro zi ru'u va ana-ana Ina. Sura 
ake razi nahuna, mana'ekai ela Ruma ma poda-poda meci ra ca'u 
nggomizoho. Laina nahu mpoa, pala sara'ana dou ma pata Ruma Hatalla 
ma poda, mameci ra ca'u nggomizoho rau. 1:2 Vara Ruma Hatalla 
mangge'e zei ade ndaita, ro zimawara ncau lavo ndaita santoi-ntoina. 1:3 
Raho-raho to'impa ndai zi mbei bareka, rahama ro taho ra ntai va Ruma 
Hatalla Ama ndaita, ro Ruma Isa Al Masih, Ana Ama. Raho-raho to'impa 
sara'ana ede zikantau va ndai kai ade ma nira ro kai meci ra ca'u. 1:4 Nahu 
neo poda adeku vade va one wara ana-ana Ina ma mori vatu rangoa ra tei 
va Ruma Hatalla, vune rawa'u parenta va Ruma Hatalla zi ndaita. 1:5 Vara 
ndedena, Ina, nahu maraho poda-poda loakuzu ndai sara'ana cua meci ra 
ca'u angi. Ranggahi va nahu ake laina savua parenta ma vou; parenta ake 
wa'ura mbei zi ndai ra'aipu ndai saramba-ramba imbita. 1:6 Meci ra ca'u 
aona mori vatu parenta-parenta Ruma Hatalla. Ro parenta rawa'u ringa va 
nggomizoho ra'aipu saramba wa'una edezu va one nggomizoho pavuapu 
mori kai meci ra ca'u zi savua lavo zimakalaina. 1:7 Mboto dou matipu 
wa'ura ngge'e rero zi sara'a dunia. Siazoho edezu dou-dou ma wati 
mangaku va one maikai Ruma Isa Al Masih zi dunia kai savua dou 
manusia. Dou vune ede edezu dou matipu, ro Musu Al Masih. 1:8 Vara 
ndedena, jagapu ai to'ina nggomizoho mborakaina au rawa'u usaha wea va 
nami zi ru'u va nggomizoho. Usahapu loakuzu nggomizoho tarimamu razi 
Ruma Hatalla ufamu sara'ana. 1:9 Dou ma wati nenti zi ngoa ra tei Al 
Masih, malaisi wati ncihi ncaona razi au rangoa ra tei va Al Masih, dou 
ede wati ntauna Ruma Hatalla. Dou ma ngge'empa zei ade ngoa ra tei Al 
Masih, aona nantau nataho Ruma Hatalla Ama ndaita atao Ruma Isa Al 
Masih. 1:10 Vara ndedena, nggara warasi mai dou ro ngoa ra kahabana zi 
nggomizoho ngoa ra tei ma watira ngoa ra tei va Al Masih, aina tarimamu 
dou ede zei ade umamu atao mbeimu salam zi sia. 1:11 Vara dou ma mbei 
salama zi dou ma vune ede navatu rauku ro dou ede zi ade karawi ma 
davae. 1:12 Mboto poda ma paralu ngoa va nahu zi nggomizoho, pala iu 
va nahu natahopu aina kai sura. Ne'e va nahu loa to'impa lao lamba 


nggomizoho ro nuntu ra nggahi ndai lavo nggomizoho, loakuzu ade ndai 
poda-poda neo adeta. 1:13 Ana-ana razi sa'e ra ari Ina rakazale rau va 
Ruma Hatalla, nggaduna salam zi ru'u Ina. 


3 Yahya 


1:1 Cina meciku Gayus! Nahu mana'ekai ela Ruma, ma poda-poda meci ra 
ca'umu, 1:2 mado'a raho-raho to'impa nggomi taho ra ntaimu ro sara'ana 
taho-tahompa lavo nggomi, sama vune nawa ra sarumbumu taho-tahompa. 
1:3 Nahu neo poda adeku wakatu pila-pila cina ra angi ela Al Masih 
ronggana zi nahu ipi podaku nggomi to'amu zi Ruma Hatalla ma poda, 
vara podana nggomi mori ncaumu vatu rangoa ra tei va Ruma Hatalla. 1:4 
Wati warana ma loana kandazi nahu ipi neo adeku, ntewi kaisi lavo 
ringaku va one ana-ana nahu mori vatuna ngoa ra tei va Ruma Hatalla. 1:5 
Cinaku! Nggomi ipi to'amu zi ade karawimu rakarawimu zi ru'u va 
lengazohomu sasama ela Al Masih; kone ela Al Masih ma watipu pata va 
nggomi rau, nggomi karawi weamu. 1:6 Siazoho wa'ura ngoana zi ela 
Ruma zihizi nami mavoha meci ra ca'umu. Bantupu siazoho loakuzu 
lampa ra lao wali siazoho ro kai ndedena nakasanaku ade Ruma Hatalla, 
1:7 vara zi ade lampa ra laokaina zikarawi weakaina Al Masih, siazoho 
wati tarimana rabantu au-au razi dou-dou ma wati pata Ruma Hatalla. 1:8 
Vara ndedena, ndai dou-dou ela Al Masih pavuaku bantu lengazohona 
sasama ela Al Masih ma vune ede, loakuzu ndai loa vatu ade usaha 
siazoho zingoa ra kahabana ngoa ra tei ma poda razi Ruma Hatalla. 1:9 
Nahu wa'ura tuntiku sura ma poro ziru'u va ela Ruma, pala Diotrefes ma 
ne'e ndazi dou mana'ekaina zi ade ela Ruma, wati ngawana vatu nahu. 1:10 
Pea nggara maisi nahu, nahu zimahengga sara'ana au-au rawa'u karawi va 
Diotrefes, edezu mavoha lampa rawi-lampa rawi madavae ro nuntu ra 
nggahi cowa rarenta va sia mavoha nami! Pala sara'ana ede watipu ncihina 
ziru'u va sia. Zi wakatu lengazoho sasama ela Al Masih ede maina, sia 
wati ngawana tarima siazoho. Mala sia nakantaku dou-dou ma ne'e tarima 
cina ra angi ede, ro kau va sia dou-dou ede losa razi ela Ruma! 1:11 Cina 
meciku, ai to'ina vatumu au ma davae. Vatupu au ma taho. Dou ma karawi 
mataho edezu ntau Ruma Hatalla. Ro dou ma karawi madavae watipu 
patana Ruma Hatalla. 1:12 Sara'ana dou maroi la Demetrius. Kone Ruma 
Hatalla rau maroina. Nami rau maroina ro nggomizoho mavadeku va one 
au rakarongga va nami loa zi'imbi. 1:13 Mboto podapu ma paralu zingoa 


va nahu zi nggomi, pala iu va nahu natahopu aina kai sura. 1:14 Ne'e va 
nahu wati ntoi walina zima'eda angi lavo nggomizoho, ro ndai zimanuntu 
ra nggahi ncao tando. 1:15 Raho-raho to'mpa Ruma mambei bareka 
nggomizoho. Lengazohomu zihizi nahu ake nggaduna salam ziru'u va 
nggomi. Karongga to'ipu salam nahu ziru'u va samenana lenga ndai 
savua-vua. 


Yudas 


1:1 Cina ra angi rawa'u ou ro zimeci ra ca'u poda va Ruma Hatalla Ama 
ndaita, ro zi jaga zi ru'u Ruma Isa Al Masih. Kai Ada Ruma Isa Al Masih, 
nahu -- Yudas -- ari la Yakub, 1:2 mapamao: Raho-raho to'impa Ruma 
Hatalla mbeina bareka, rahama ro taho ra ntai zi nggomizoho kai 
maremba poda. 1:3 Cina ra angi ma meci va nahu! Nahu poda-poda ne'eku 
tunti sura zi nggomizoho mavoha mori salama rasama-sama iu va ndai. 
Pala ake nahu iuku weki rarundu zimangoa ra tei kataho zi ru'u va 
nggomizoho kai sura ake loakuzu nggomizoho karawi kapoda ade 
ntuwumu zi ru'u va imbi rambei va Ruma Hatalla sakalimpa zi ru'u santoi- 
ntoina zi ela-Na. 1:4 Vara kai wati kawara weki va ndai, wara dou-dou ma 
lu'u kai nari-nari zi woha ndai. Siazoho dou-dou ma'ipi davae ma rungkana 
haba mavoha rahama Ruma Hatalla ndaita, zi rakakaina ncai zi 
karakakaina ne'e hawa nawasu siazoho. Ro siazoho tulana Ruma Isa Al 
Masih, savua edempa menana Makuasa ro Ruma ndaita. Ra'aipu ntoi 
wa'una hukuma zi ru'u va siazoho wa'ura nggahi zi ade Alkitab. 1:5 
Sara'ana ede nggomizoho wa'ura vademu. Pala nahu mane'e ngoa ra 
kawara nggomizoho mavoha vuneku Ruma Hatalla kasalamana ela Israel 
razi dana ra rasa Mesir, pala edempara kalelina dou-dou ma wati imbi zi 
woha siazoho. 1:6 Kawara raupu mala'eka-mala'eka ma kalalo rakahampa 
kai hizi kuasakai va siazoho, ndazina lao tu'u wi'ina hizi ngge'ekai siazoho. 
Ruma Hatalla mandantena mala'eka-mala'eka ede kai rante ma'ederahizi, 
zi ade hizi ma rindi ta awa mai dana. Ta aka siazoho rabui santoi-ntoina 
sampe kamavu kai hukuma zi siazoho zi Ainaina ma heba ede peade. 1:7 
Kawara raupu kota Sodom ro Gomora ro kota-kota zi kompe ra peina, ma 
ela ra douna makarawi lampa rawi-lampa rawi vune rakarawi va mala'eka- 
mala'eka ede. Siazoho karawina lampa rawi-lampa rawi madavae ro 
masampu ra nggele, ndazina siazoho kancoki kai hukuma afi ma 
ederahizi, zi kandazi kai conto ziru'u va samenana dou. 1:8 Ndede rauku 
dou-dou ede makananu kalao ade sampe siazoho karawina dosa zi 
sarumbu ndaina. Siazoho ntanda ka'awana kuasa Ruma Hatalla ro kavawa 
ra katunana ma zese ra ntasa mahluk zi saroga. 1:9 Ndai Mikhael, ma 


na'ekaina mala'eka-mala'eka, wati paranana karawi vune ede. Aipu wakatu 
sia cencena lavo Ibilis zi ade cence ncihina mavoha couku zimarakana 
timba la Musa, Mikhael wati disana vavukai hukuma zi Ibilis kai nggahi ra 
eli makavawa ra katuna. Mikhael cuma nggahina, "Ruma zimavakana 
nggomi!" 1:10 Pala kai nggahi zi kavawa ra katunakai, dou-dou ede deina 
sara'a au-au ma wati zi loa ka'ao va siazoho. Siazoho sama vune binata- 
binata ma wati ntau aka, ma vade lampa rawi-lampa rawikai va iuna. Pala 
vara kai lampa rawi-lampa rawi edeku ma kamaikaina iha leli siazoho. 
1:11 Ihara siazoho! Siazoho wa'ura lampa vatuna ncai ralampakai va la 
Kain. Zi loakaina raka piti siazoho kalu'una weki ndaina zi ade hizi 
santudakai, sama vune la Bileam. Ro siazoho zikaleli rau va one barontana 
vune la Korah. 1:12 Wakatu nggomizoho katu'umu ngaha ndiha, ruku ra 
rawi dou-dou ede zi ni'ikai ade zi woha nggomizoho. Vara siazoho na'e 
ngaha ra nonana kai wati majana, ro nakapentiku zi ru'u ndai mpoana. 
Siazoho vune apu ra'ewu va angi, pala wati kalondona ura. Siazoho rau 
vune fu'u haju ma wati mbua kone oru wua haju; fu'u-fu'u haju rawa'u 
wonto amuna ro wa'ura made poda. 1:13 Sama vune balumba ma mbani zi 
moti makamaina wovona, ndede rau siazoho nakawovoku ruku ra rawi zi 
majakai. Siazoho edezu vune ntara ma rai rero ro marawa'u sadia wea 
hizina va Ruma Hatalla zi ade rindikaina ma ipi poda ziru'u santoi-ntoina. 
1:14 Henokh, londo ra mai makapidukaina razi la Adam, ntoina wa'ura 
karonggana nggahi ra eli Ruma mavoha dou-dou ede. Nggahi la Henokh, 
"Tiopu, Ruma zimamai lavo riwu-riwuna mala'eka-Na ma raso 1:15 zi 
paresakai ncihi ra ncara sara'ana dou. Ruma zimahukumna dou-dou 
madavae vara ruku ra rawi siazoho ma davae. Ro Sia zimahukumna 
dou-dou madosa ro durhaka vara samenana nggahi ra eli makavawa ra 
katuna rarentana." 1:16 Dou-dou ede naca'u bada reze ro nakancaraku dou 
makalai. Siazoho mori vatu rakane'e siazoho ma dosa. Siazoho nanuntu 
piko voko mavoha weki ndaina, ro gisina dou loakuzu rakakaina laba. 
1:17 Pala cina ra angi ma meci va nahu, kawarapu, au rantoina ranggahi 
va rasu-rasu Ruma ndai Isa Al Masih. 1:18 Siazoho ngoa ulu wa'una zi 
nggomizoho va one zeni cumpukai jamana zimawontu dou-dou 
zimakasungge-sunggena nggomizoho, edezu dou-dou ma mori vatu ne'e 


siazoho ma dosa. 1:19 Siazoho edeku dou-dou ma kamaikaina ncengga ra 
mbi'a. Siazoho wati kuasakai va Roh Allah, malaisi vara kane'e tabe'a 
dunia. 1:20 Pala nggomizoho, cina ra angiku, kataho ncaupu morimu kai 
dasa imbimu zi Ruma Isa Al Masih. Imbimu ede nawancuku rasona. 
Wunga mbuipu ede do'apu kai kuasa Roh Allah, 1:21 ro mori ncaupu zi 
ade zende ra wa'a va Ruma Hatalla salama nggomizoho ngenamu rahama 
Ruma Isa Al Masih Ruma ndaita, zimambeina nggomizoho mori 
masapodakaina ro ma'ederahizi. 1:22 Ziru'u va dou-dou ma mbali mbua 
adena, pavuaku nggomizoho katadamu kasi ade. 1:23 Hinti kalosapu dou 
razi ade afi zi kasalamakaimu siazoho. Zi ru'u va dou-dou makalaina 
pavuapu nggomizoho katadamu kasi ade lavo kai iu dahu, pala aina 
ca'umu kone kani ro lombo siazoho rau ma wa'ura kasampu kai rakane'e 
va siazoho ma dosa. 1:24 Ruma Hatalla ma sanggo jaga loakuzu 
nggomizoho aina mavumu, ro ma wa'una wa'a nggomizoho zi tando-Na 
ma zese ra ntasa kai neo ade lavo wati wara ma'iha, 1:25 Sia savuampa 
menana Ruma Hatalla, Makasalamana ndaita kai ncai Isa Al Masih Ruma 
ndaita. Siaku Ruma Hatalla ma zese ra ntasa, mana'e ra ntoru, tau kuasa ro 
mawibawa ra'aipu ntoi wa'una sampe ake ro zi ru'u va santoi-ntoina. Amin. 


Wahyu 


1:1 Isi buku ake mavoha au rakatada va Ruma Isa Al Masih mavoha 
lampa rawi-lampa rawi zimandazi. Ruma Hatalla mangoana zi Al Masih 
loakuzu Sia maturu tema zi ada-ada Ruma Hatalla au zimandazi roci. Al 
Masih nggaduna mala'eka-Na zi la Yahya, ada-Na, zimangoa lampa 
rawi-lampa rawi mandazi ede zi sia. 1:2 Edempara la Yahya carita rauna 
sara'a ra'edana ede; ro akeku laporana mavoha rangoa wi! razi Ruma 
Hatalla rakatenggo va Ruma Isa Al Masih kai nggahi ra eli-Na. 1:3 Taho 
ra ntika dou ma bacana ro dou ma kade'ena haba ranggahi zi ade buku ake 
ro to'akaina zi au ratunti ta'adena. Vara wati ntoi walina sara'ana ake 
zimandazi. 1:4 Cina ra angi ma wara zi kapidu ela Ruma zi dana ra rasa 
Asia! Nahu, la Yahya, mane'e loakuzu nggomizoho zi mbei bareka ro taho 
ra ntai razi Ruma Hatalla -- edezu Sia ma wara, ma wa'ura wara, ro ma 
wara santoi-ntoina -- ro rau razi pidu roh ma wara zi tando dohokai Ruma 
Hatalla, 1:5 ro razi Ruma Isa Al Masih, sakasi ma to'a. Siaku ma saramba- 
rambana rakamori mbali razi madena ro Siaku makuasakaina zi sangaji- 
sangaji dunia. Ruma Isa mameci ra ca'u ndaita, ro kai made-Na Sia hori 
kalosana ndai razi dosa-dosa ndaita, 1:6 ro kandazina ndai savua karaja'an 
ro ma ndazi imam-imam ma karawi wea Ruma Hatalla, Ama-Na. Ruma 
Isa Al Masih edeku ma zese ra ntasa ro makuasa zi ru'u santoi-ntoina. 
Amin! 1:7 Tiopu, Sia maina vonto va apu! Samenana dou zima'edana Sia, 
lu'u rau siazoho ma ratuva-Na. Sara'a bangsa zi dunia zimanangi zuru ra 
zala vara Sia. Io, pasti! Amin! 1:8 "Nahura ma sarambakaina ro ma 
cumpukaina," nggahi Ruma Hatalla, ma wara, ma wa'ura wara, ro ma 
wara sampe santoi-ntoina, Ma Wancu kuasa. 1:9 Nahu la Yahya, cinamu 
ma sama-sama iu mori lavo nggomizoho zi ade susa ra ncoki zi iu va 
sanikina ela Al Masih. Ndai lembo ade satando ncoki ra susa kai ela 
ntau-Na. Nahu rapaki aka Pulau Patmos vara nahu ma ngoa ra kahabana 
rangoa va Ruma Hatalla, katenggo va Ruma Isa kai ncai ngoa ra tei-Na. 
1:10 Zi ainaina Ruma, nahu rakuasakai va Roh Allah, edempara ringa va 
nahu eli ma na'e -- vune eli tarompe -- manuntu zi kontu nahu. 1:11 Eli ede 
manggahi, "Tuntipu au ra'eda va nggomi, ro nggadupu buku ede zi kapidu 


ela Ruma edezu ake: Efesus, Smirna, Pergamus, Tiatira, Sardis, Filadelfia, 
ro Laodikia." 1:12 Nahu tamabariku va ne'eku eda cou ede ma nuntu lavo 
nahu. Edempara nahu edaku pidu mbua ezi ilo randawi kai masa. 1:13 Zi 
woha ezi-ezi ilo ede kizi savua dou ma zi edamu vune manusia. Sia kanina 
jumba ma zondona sampe awa ezi. Zi lawili-Na Sia kanina vonto lawili 
masa. 1:14 Honggona vura vune kere jimba, vune lanta wolo. Madana 
kalea vune afi; 1:15 ezi-Na kakila vune romba raka'a. Eli-Na vune eli oi 
mamavu ma na'e. 1:16 Rima wana-Na manenti pidu mbua ntara, ro razi 
asa-Na losa salona peda mangaha ma ntau vali vae woi. Pahu-Na nakalea 
vune liro zi aimarai kageke. 1:17 Wakatu eda va nahu Sia, nahu suncuku 
zi tando Sia vune dou mamade. Pala Sia tohona rima wana-Na zi nahu 
edempara nggahina, "Aina dahumu! Nahura ma sarambakaina ro ma 
cumpukaina. 1:18 Nahura Sia ma mori! Nahu wa'ura made, pala tiopu, 
Nahu mori ru'u santoi-ntoina. Nahu makuasa zi ade made ro ta dunia dou 
mamade. 1:19 Vara ndedena, tuntipu lampa rawi-lampa rawi ra'eda va 
nggomi edezu lampa rawi-lampa rawi ma wara, ake ro lampa rawi-lampa 
rawi zimandazi peade. 1:20 Akeku rahasia razi pidu mbua ntara ra'eda va 
nggomi zi rima wana Nahu, ro razi pidu mbua ezi ilo masa ede: Pidu mbua 
ntara edezu mala'eka-mala'eka pidu ela Ruma, ro pidu ezi ilo ede edezu 
pidu ela Ruma ede." 


2:1 "Ziru'u va mala'eka ela Ruma zi Efesus, tunti ndakepu: Akeku rangoa 
wi' va Sia ma nenti pidu mbua ntara zi rima wana-Na, ro malampa zi hela 
pidu mbua ezi ilo masa ede. 2:2 Nahu vade au rakarawi va nggomizoho: 
Nggomizoho makarawi kapoda ade ro nggomizoho lembo poda ademu. 
Nahu vade va one nggomizoho wati mbeimu ade zi dou madavae. Ro 
dou-dou ma kanahu wekina rasu sapodakaina laina, wa'ura uji va 
nggomizoho, ro nggomizoho rakamu vade va one siazoho dou macowa. 
2:3 Nggomizoho saba ro nggomizoho masusa ra ncoki vara Nahu, ro 
nggomizoho wati kompo kananumu. 2:4 Pala ake wati kau va Nahu zi 
nggomizoho: Nggomizoho wati walira meci ra ca'umu Nahu vune aipu 
sarambana. 2:5 Vara ndedena, kawarapu nawa'ura ipi zo'ona nggomizoho 
mavumu! Tobara razi dosa-dosamu, ro karawipu au rakarawi va 


nggomizoho ra'aipu sarambana. Nggara watisi, Nahu zimamai zi 
nggomizoho ro zimawonto ezi ilomu ede razi hizina. 2:6 Pala wara ma 
taho zi nggomizoho, edezu: Nggomizoho wati ca'umu zi ruku ra rawi 
dou-dou mavatu Nikolaus, sama vune nahu ma daca'u ruku ra rawi 
dou-dou mavatu Nikolaus. 2:7 Cou-cou maloa ringa, pavuaku kade'e 
kavaena au ranggahi va Roh Allah zi ru'u va ele-ela Ruma! Siazoho ma 
ngolu, zikaukaiva Nahu ngaha wua haju razi fu'u mori ra woko ma woko 
zi nggaro Ruma Hatalla." 2:8 "Zi ru'u va mala'eka ela Ruma zi Smirna, 
tunti ndakepu: Akeku rangoa wi! va Sia ma sarambana ro ma cumpukaina 
-- ma wa'ura made ro mamori mbali. 2:9 Nahu kavade susa-susa 
nggomizoho; Nahu kavade nggomizoho ncoki morimu -- pala sapodakaina 
nggomizoho mantau ra wara! Nahu kavade fitina-fitina ra lo'o zi 
nggomizoho va dou-dou makanahu weki ndaina Yahudi, sapodakaina 
laina; siazoho edezu ela Ibilis! 2:10 Ama dahumu zi susa ra ncoki ma wati 
ntoi walina zi pavua iu va nggomizoho. Kawarapu. Ibilis zimakalu'u 
sarundena razi nggomizoho zi ade uma bui zi cobakaina nggomizoho. 
Nggomizoho zimasusa ra ncoki sampuru nai ntoina. Pavuapu nggomizoho 
to'a zi Nahu sampe made, ndazi Nahu zimambeimu mori masapodakaina 
ro ma'ederahizi ru'u ufa ngolukai. 2:11 Cou-cou maloa ringa, pavuaku 
kade'e kavaena au ranggahi va Roh Allah zi ela Ruma! Siazoho ma ngolu 
wati zima'iu poda susa ra ncoki au-au vara made kazua kalikaina." 2:12 
"Zi ru'u va mala'eka ela Ruma zi Pergamus, tunti ndakepu: Akeku rangoa 
wi'i va Sia ma nenti peda mangaha ma ntau woi vali vae. 2:13 Nahu 
kavade tave ngge'ekai nggomizoho, edezu zi hizi kuasakai Ibilis. 
Nggomizoho ma to'a zi Nahu. Mala wakatu Antipas, sakasi-Ku ma to'a 
ede, rahade zi tando nggomizoho zi hizi kuasakai Ibilis, nggomizoho wati 
kawatimu va one nggomizoho ma'imbi zi Nahu. 2:14 Pala ade ndedekaina 
wara pila-pila mbua lampa rawi ma wati ca'u va Nahu zi nggomizoho: 
Wara sarunde dou zi weki nggomizoho ma vatu au rangoa ra tei va 
Bileam. La Bileam ngoa ra teina Balak vuneku carana vavu ka'iha ela 
Israel zi ade dosa; kai siwina siazoho ngaha ngaha ra nono rawa'u zonggo 
ra mbei zi ru'u berhala ro karawi lampa rawi-lampa rawi madavae. 2:15 
Ndede rau wara zi ade weki nggomizoho dou-dou ma nenti zi ngoa ra tei 


dou-dou mavatu la Nikolaus. 2:16 Vara ndedena, tobara razi 
dosa-dosamu! Nggara watisi, samporo wali Nahu zimamai zi nggomizoho 
ro zimadei dou-dou ede kai peda ma wara zi asa-Ku. 2:17 Cou-cou maloa 
ringa, pavuaku kade'e kavaena au ranggahi va Roh Allah zi ru'u ela-ela 
Ruma! Siazoho ma ngolu, zi kaukai va Nahu ngaha manna ma ili weki, ro 
cua-cua zimatarima zi Nahu savua wadu vura. Zi wadu ede wara ratunti 
savua ngara ma vou, ma wati zi vade va cou-cou rau, selasi va dou ma 
tarimana." 2:18 "Zi ru'u va mala'eka ela Ruma zi Tiatira, tunti ndakepu: 
Akeku rangoa va Ana Ruma Hatalla, ma kalea mada-Na vune afi, ro 
ezi-Na makancilo vune romba raka'a. 2:19 Nahu kavade sara'a rakarawi 
va nggomizoho -- Nahu kavade nggomizoho mameci ra ca'u sasamamu, 
nggomizoho mato'a, nggomizoho makarawi, ro nggomizoho malembo ade 
zi susa ra ncoki. Nahu kavade nggomizoho ake makarawi mboto ntewi 
kaisi ma rawa'u. 2:20 Pala ake zi daca'u va Nahu zi nggomizoho: 
Nggomizoho mambei ade zi la Izebel, dou siwe ma kanahu weki rakakai 
va Ruma Hatalla ede. Wa'ura mboto ada-ada-Ku rakekona ro rangoa ra 
teina zimakarawi madavae ro zimangaha ngaha ra nono rawa'u zonggo ra 
mbei zi berhala. 2:21 Wa'ura mbei va Nahu zi sia wakatu zi tobakaina razi 
dosa-dosana, pala sia wati ne'ena dengga karawi lampa rawi-lampa rawi 
ma davae ede. 2:22 Kawarapu! Nahu zimavatena sia sampe supukaina zi 
hizi marukaina. Ta ede sia ro dou-dou ma karawi jina lavo sia zimasusa ra 
ncoki poda. Sara'ana ede zi karawi va Nahu ake -- selasi nggara siazoho 
nadenggasi karawi lampa rawi-lampa rawi ma davae sama-sama lavo sia. 
2:23 Dou-dou mavatuna zi hade rau va Nahu loakuzu sara'ana ela Ruma 
kawarana weki va one Nahura Sia mavadena fiki ra kananu ro ade 
manusia. Nggomizoho zi cepe wea va Nahu vunera karawi va cua-cua 
nggomizoho. 2:24 Pala nggomizoho ma kalai-laina zi Tiatira wati vatumu 
ngoa ra tei ma davae ede, ro wati tana'omu ilimu-ilimu Ibilis. Nahu 
manggahi va one Nahu wati zimasala'ina zi nggomizoho wua matani. 2:25 
Pala sampe wakatu maikai Nahu pea ede, pavuapu nggomizoho 
ngge'empa vatumu au rawa'u kantau va nggomizoho. 2:26-27 Siazoho ma 
ngolu, ro sampe cumpukaina karawi ncauna au razine'e va Nahu, zimbei va 
Nahu kuasa ma sama vune ratarima va Nahu razi Ama-Ku. Siazoho 


zimatarima kuasa razi Nahu zi parentakai bangsa-bangsa kai tiki vesi, ro 
zimakaleli bangsa-bangsa ede vune roa dana. 2:28 Siazoho zimatarima 
vombo vala zi Nahu. 2:29 Cou-cou maloa ringa, pavuaku kade'ena au 
ranggahi va Roh Allah zi ela Ruma!" 


3:1 "Zi ru'u va mala'eka ela Ruma zi Sardis, tunti ndakepu: Akeku rangoa 
wi'i va Sia ma ntau pidu mbua roh razi Ruma Hatalla ro pidu mbua ntara 
ede. Nahu kavade au rakarawi va nggomizoho. Nggahi dou nggomizoho 
mori, sapodakaina nggomizoho made! 3:2 Vara ndedena, tu'ura, ro 
katenggopu au ma mbuipu wara zi nggomizoho sawatipu ede made 
sara'ana. Vara Nahu rakaku eda va one au rakarawi va nggomizoho, wati 
wara kone savua rau ma mpuruna zi tando Ruma Hatalla. 3:3 Ndazi, 
kawara mbalipu au rangoa ra tei zi nggomizoho ntoina ro au raringa va 
nggomizoho. Karawipu ede ro tobara razi dosa-dosamu. Nggomizoho 
nggara watisi tu'umu, Nahu zimamai zi nggomizoho vune dou mampanga; 
ro nggomizoho wati zimavade vune aiku wakatuna mai kai Nahu. 3:4 Pala 
zi woha-woha nggomizoho zi Sardis mbuipu warana dou ma sandaka 
loakuzu kani ra lombona ngge'empa rasona. Siazoho ede zimalampa 
sama-sama lavo Nahu kai kani ra lombo malanta, vara siazoho ncihi ncao 
zi ru'u va ede. 3:5 Zi ru'u va siazoho ma ngolu zi kakani kai jumba lanta. 
Ngara siazoho wati zihade va Nahu razi ade Buku Dou Mamori. Ro zi 
tando Ama-Ku ro mala'eka-mala'eka-Na Nahu zimamangakuna va one 
siazoho ntau Nahu. 3:6 Cou-cou maloa ringa, pavuaku kade'e kavaena au 
ranggahi va Roh Allah zi ela-ela Ruma!" 3:7 "Za ru'u va mala'eka ela 
Ruma zi Filadelfia, tunti ndakepu: Akeku rangoa wi va Sia ma raso ro 
masapodakaina. Siaku manentina kunci rantau la Daud; nahenggasi va Sia, 
wati kone savua dou rau maloana kavu, ro nakavusi va Sia, wati kone 
savua dou maloana hengga. 3:8 Nahu kavade au rakarawi va nggomizoho. 
Nahu kavade va one nggomizoho wati savune tenggomu; nggomizoho 
wa'ura vatumu ngoa ra tei va Nahu ro to'amu zi Nahu. Zi ru'u va 
nggomizoho wa'ura hengga va Nahu savua taza, ma wati loa zikavu va 
cou-cou rau. 3:9 Kawarapu ake: Dou-dou ma ndazi ela Ibilis ede, dou-dou 
manuntu ra nggahi cowa ma kanahu wekina dou Yahudi sapodakaina 


laina, Nahu zimandawi ndazina siazoho mai sujuna zi tando nggomizoho. 
Ro siazoho zimavade va one Nahu mameci ra ca'umu. 3:10 Vara 
nggomizoho wa'ura vatumu parenta Nahu loakuzu to'akaimu, Nahu rau 
zimasandakamu zi jamana susa zi iu va sara'a dunia. Lampa rawi ede 
zimandazi zi cobakaina sara'ana dou zi dunia. 3:11 Nahu zimamai roci! 
Jaga katahopu au rakantau va nggomizoho, loakuzu wati kone savua dou 
rau maweha rampana hadia rangolukaimu. 3:12 Dou ma ngolu, zi kandazi 
va Nahu kai tandi'i zi ade Uma Maraso Ruma Hatalla-Ku, ro sia 
zimangge'e zi hizi ede santoi-ntoina. Ngara Ruma Hatalla-Ku, ro ngara 
kota Ruma Hatalla-Ku -- edezu Yerusalem vou zimalondo razi saroga, 
razi Ruma Hatalla-Ku -- zi tunti va Nahu zi sarumbu dou ede. Ngara Nahu 
rau ma vou zi tunti va Nahu zi sia. 3:13 Cou-cou maloa ringa, pavuaku 
kade'e kavaena au ranggahi va Roh Allah zi ela-ela Ruma!" 3:14 "Zi ru'u 
va mala'eka ela Ruma zi Laodikia, tunti ndakepu: Akeku rangoa wi' razi 
Sang Amin, Sakasi ma to'a ro mapoda, fu'una va sara'ana au-au rakandazi 
va Ruma Hatalla. 3:15 Nahu kavade au rakarawi va nggomizoho; Nahu 
kavade nggomizoho wati vusimu ro wati pana raumu. Natahopu 
nggomizoho vusi mpoa atao pana mpoa! 3:16 Pala nggomizoho 
rana-ranampa; pana wati, vusi rau wati. Vara ndedena nggomizoho zilohi 
kalosa va Nahu razi ade asa-Ku. 3:17 Nggomizoho manggahi, 'Nami ntau 
ra wara ro ncihi mena-mena, nami wati wara madancihimu.' Pala 
nggomizoho wati vademu nawancuku ncoki mori ro na'ipiku susa mori ra 
wokomu! Nggomizoho ncoki mori, maronda, ro mbuda. 3:18 Vara 
ndedena Nahu mangoa ra tei kataho nggomizoho loakuzu welimu zi Nahu 
masa, edezu masa ngganga, loakuzu nggomizoho ndazi ntau ra wara. Weli 
raupu kani ra lombo malanta razi Nahu loakuzu nggomizoho ntaumu kani 
ra lombo ro mavonto mori ra woko nggomizoho ma ronda ro zi majakai. 
Ro weli raupu lo'i zi kandaikai zi madamu loakuzu nggomizoho loamu 
eda. 3:19 Dou-dou rameci va Nahu, siazohoku zi rojo va Nahu rawina ro 
zi cambo va Nahu. Vara ndedena pavuapu nggomizoho kapodapu ademu, 
ro tobara razi dosa-dosamu. 3:20 Tiopu! Nahu makizi zi tando taza ro 
tokeku. Nawarasi dou ma ringana eli Nahu, ro henggana taza, Nahu 
zimalu'u eda angi lavo sia; Nahu zimangaha sama-sama lavo sia, ro sia 


zimangaha sama-sama lavo Nahu. 3:21 Siazoho ma ngolu, zi kau va Nahu 
doho zi hizi dohokai Nahu sama-sama lavo Nahu, sama vune ndai Nahu 
rau mawa'ura ngolu ro ake madoho sama lavo Ama-Ku zi hizi 
dohokai-Na. 3:22 Cou-cou maloa ringa, pavuaku kade'ena au ranggahi va 
Roh Allah zi ela-ela Ruma!" 


4:1 Sawa'u va ede nahu rakaku eda wali. Nahu edaku savua taza 
mahengga weki zi saroga. Edempara ringa waliku eli ma saramba wa'una 
wa'ura nuntu ra nggahi zi nahu vune eli tarompe. Eli ede nggahina, "Mai 
ne'epu ta ake. Nahu zimateina zi nggomi au zimandazi peade." 4:2 Nahu 
kuasakai lalo va Roh Allah. Edempara eda va nahu zi saroga wara savua 
hizi dohokai sangaji, ro wara savua dou madoho zi hizi dohokai ede. 4:3 
Pahu dou ede nakancilo vune wadu mata baiduri fanda ro wadu mata 
delima. Savua afi ala mawarana sajao-jao maheko hizi dohokai ede. 4:4 Zi 
ade hekona hizi doho kai sangaji ede wara zua mpuru upa hizi dohokai 
sangaji ma kalai. Ta ede doho zua mpuru upa dou mana'ekaina ma kani ra 
lombo malanta, ro makani songko masa sangaji. 4:5 Razi hizi dohokai 
sangaji ede losa kalea kakila ro losa eli karece ai ma karuku sara'a dana. 
Ro zi tando hizi dohokai sangaji ede wara pidu mbua obo ma kalea; edeku 
pidu mbua Roh Allah. 4:6 Wara rau zi tando dohokai sangaji ede wara zi 
edamu vune kaca mana'e poda ma lembo vune moti, vurana vune kaca noa. 
Zi heko va dohokai sangaji, zi saniki welana, wara upa mbua mahluk, ma 
tawela tando ro tawela kontuna vini va isi mada. 4:7 Mahluk ma 
sarambana zi edamu vune singa. Ma kazuakaina vune capi rangga. Ma 
katolukaina nantau pahu vune pahu manusia. Ma ka'upakaina zi edamu 
vune nasi vangga mbaru ma wunga ngemo. 4:8 Upa mbua mahluk ede, 
cua-cua nantau ini mbua kalete, ro ma hekona ro zi savae zeina vinikai va 
isi mada. Aimarai aimangazi mahluk ede wati dengga-denggana rawa, 
"Raso, raso, rasora Ruma, Ruma Hatalla Mawancu Kuasa, ma wara, ma 
wa'ura wara, ro ma wara santoi-ntoina." 4:9 Upa mbua mahluk ede 
rawana rawa ma roi ra wadi, horoma ro syuku zi Sia ma doho zi hizi 
dohokai sangaji ede, edezu Sia ma mori ru'u santoi-ntoina. Ro zi wakatu 
mahluk-mahluk ede rawana, 4:10 zua mpuru upa mana'ekaina ede suncuna 


zi tando dou ma doho zi hizi dohokai sangaji ede, edempara nembana Sia 
ma mori santoi-ntoina. Edempara siazoho tovana songko-songko siazoho 
zi tando dohokai sangaji ede ro nggahina, 4:11 "Io Ruma, io Ruma Hatalla 
madazoho! Ita mpoampa ma patu tarima roi ra wadi, horoma ro kuasa. 
Vara Itaku makandazina sara'a au-au, ro kai rakane'e rau va Ita sara'a 
au-au ramawara ede wa'ura ndazina ro mori." 


5:1 Edempara eda va nahu savua buku raluru zi rima Sia ma doho zi hizi 
dohokai sangaji ede. Buku ede vinikai va ratunti zi vali vaena ro rakunci 
kai pidu mbua bece. 5:2 Edempara eda va nahu savua mala'eka ma na'e ro 
kante'e manggahi kai eli ma na'e, "Couku mapatu zimakambia bece-bece 
ake ro zimahenggana buku ake?" 5:3 Pala nataho zi saroga, ro zi dunia, 
atao kone awa mai va dana rau wati wara savua dou rau ma sanggona 
hengga buku ede, ro ma'eda ta zeina. 5:4 Edempara nangi saseziku vara 
wati wara kone savua dou rau ma patu hengga buku ede, ro maloana eda 
ta zeina. 5:5 Edempara savua dou zi ade weki mana'ekaina ede manggahi 
zi nahu, "Aina nangi! Tiopu! Singa razi suku bangsa Yehuda, londo ra mai 
la Daud ma na'e, wa'ura ngolu. Sia nasanggo vi'a pidu mbua bece ro 
mahengga buku ede." 5:6 Edempara nahu edaku savua Ana Jimba makizi 
zi woha dohokai sangaji ede, raheko va upa mbua mahluk ede ro sara'a 
mana'ekaina ede. Ana Jimba ede zi edamu vune rawa'u sambele. Sia 
nantau pidu mbua wanga ro pidu mbua mada: edezu pidu roh razi Ruma 
Hatalla rawa'u nggadu aka sara'a dunia. 5:7 Edempara Ana Jimba ede 
maju ro wehana buku raluru ede razi rima wana dou ma doho zi wawo 
hizi dohokai sangaji. 5:8 Wunga mbuipu Ana Jimba ede karawi ndedena 
ede, mavu suncu lalompa upa mbua mahluk lavo mazua mpuru upa 
mana'ekai zi tandona. Siazoho cua-cua nentina kecapi na'e ro mangko 
masa ma wara isina kamaya, edezu do'a-do'a ela Ruma Hatalla. 5:9 
Siazoho rawana savua rawa ma vou: "Ita patu mawehana buku ede ro 
maviana bece-becena. Vara Ita wa'ura hade, ro kai made Ita, manusia razi 
sara'a suku, bahasa, negara ro bangsa wa'ura welimu zi ru'u va Ruma 
Hatalla. 5:10 Ita wa'ura kandazimu siazoho savua karaja'an lavo mandazi 
imam-imam zi ru'u va Ruma Hatalla, ro maparenta ese wawo dunia." 5:11 


Edempara eda va nahu wali. Nahu ringaku eli mala'eka ma riwu-riwu ro 
ma juta-juta mbotona. Siazoho kizi hekona hizi dohokai sangaji ro upa 
mbua mahluk ede ro ma na'ekaina ede. 5:12 Ro siazoho rawana kai eli ma 
tenggo, "Ana Jimba rawa'u sambele ede, patu zimatarima kuasa, ntau ra 
wara, timba ra lemba ro tenggo ra wale; Sia patu zi lia ra horoma, zi 
kazese ra kantasa, ro zi roi ra wadi!" 5:13 Edempara ringa va nahu sara'a 
mahluk zi langi, zi dana, ta awa mai va dana ro zi ade moti -- porona sara'a 
mahluk mawara zi dunia ake -- marawa, "Sia ma doho ese dohokai 
sangaji, ro Sang Ana Jimba ede, edezu roi ra wadi ro lia ra horoma ro zese 
ra ntasa ro kuasa sampe santoi-ntoina!" 5:14 Edempara upa mbua mahluk 
ede macambe, "Amin!" Ro mana'ekai-mana'ekaina ede rau sujuna ro 
nembana. 


6:1 Sawa'u va ede eda va nahu Ana Jimba ede vi'ana bece masarambana 
razi kapidu mbua bece ede. Edempara ringa va nahu savua razi ka'upa 
mbua mahluk ede manggahi, "Maira!" Elina vune eli karece ai. 6:2 Ndazi 
eda va nahu, edempara wara zi edamu savua jara vura. Dou manentena 
nanentiku savua ana fana, ro zi sia rambei savua songko sangaji. Sia 
majuna kai dou mangolu ma lao weha rampa ngoluna. 6:3 Edempara Ana 
Jimba ede vi'ana bece ma kazuakaina, ro ringa va nahu mahluk ma 
kazuakaina manggahi, "Maira!" 6:4 Edempara losa savua jara makalai 
walina. Jara ede warana kala. Dou manentena rambei kuasa 
zimakamborana ka'ada'ana dame zi dunia, loakuzu manusia cua-cua hade 
angi. Edempara sia rambei savua peda ma na'e. 6:5 Edempara Ana Jimba 
ede vi'ana, bece ma katolukaina. Ro ringa va nahu mahluk ma katolukaina 
manggahi, "Maira!" Nahu edaku, ndazi tada savua jara me'e. Dou 
manentena manenti zua mbua daci zi rimana. 6:6 Ro ringa va nahu wara 
ma eli zi ringamu vune eli ma nggahi zi woha upa mbua mahluk ede. Eli 
ede manggahi, "Salite gando ma taho co'ina vune mboto ufakai dou sanai, 
ro tolu lite gando makalai pahu co'ina vune mboto ufakai dou sana rau. 
Pala aina ka'ihamu fu'u-fu'u zaitun ro nggaro anggo!" 6:7 Edempara Ana 
Jimba ede vi'ana bece ma ka'upakaina. Ro ringa va nahu mahluk ma 
ka'upakaina manggahi, "Mai!" 6:8 Eda va nahu, edempara tada savua jara 


mbera. Dou manentena mangara Madekai. Ta ari kontuna, sia lampa vatu 
zeni-zeni poda va Dunia Madekai. Siazoho zi mbei kuasa razi cengga upa 
dunia ake razonggo zi siazoho, loakuzu siazoho laokaina hade kai ncai 
lewa ra laka, kai ncai sarahizo, kai mboto pahu supukai ro kai binata- 
binata manggange. 6:9 Sawa'u va ede Ana Jimba ede vi'ana bece ma 
kalimakaina. Edempara eda va nahu ta awa mai va mezeba wara nawa 
dou-dou ma made rahade va dou vara siazoho makatenggona ragoa va 
Ruma Hatalla kai ncai nuntu ra nggahi siazoho. 6:10 Siazoho kanggica 
kana'e podana, "Io Ruma Mawancu kuasa, ma raso ro mapoda! Savune 
waliku ntoina Ita ampomu vavu kai hukuma dou-dou mawara zi dunia ro 
mahukumna siazoho vara wa'ura hadena madazoho?" 6:11 Siazoho 
cua-cua rambei sando'o jumba lanta. Edempara siazoho rakau sanawa 
samporo wali, sampe wa'ura raka sara'a weki lenga karawi lavona ro cina 
ra angi siazoho ma zi hade vune siazoho. 6:12 Edempara eda va nahu Ana 
Jimba ede vi'ana bece ma ka'inikaina. Ndazira epu ma heba poda. Liro 
ndazi me'e vune kaen me'e ma kasa, ro wura ndazi kala vune ra'a. 6:13 
Ntara-ntara mamavu mbari mbura razi langi mavu zi dunia vune wua ara 
ma watipu ntasana horo razi fu'una wakatu karuku va angi na'e. 6:14 Langi 
mborana vune luva raluru, ro sara'a doro ro pulau rakiri peso razi hizina. 
6:15 Edempara sangaji-sangaji dunia, dou-dou mana'ekaina, dou-dou 
mana'ekai tentara ro palisi, dou-dou mantau ra wara ro dou-dou mana'e 
kuasa, ro dou-dou makalaina, nataho ada ro dou rahori kalosa, sara'ana 
naciliku wekina zi ade karombo-karombo doro ro zi hela wadu-wadu 
doro. 6:16 Siazoho nggahina zi doro-doro ro zi wadu-wadu ede, siazoho 
kanggicana, "Ndumba pitapu nami! Cili weapu nami razi ntanda Sia ma 
doho ese hizi dohokai sangaji, ro zi ade mbanikai Ana Jimba ede! 6:17 
Ainaina maheba wa'ura mai, ake siazoho vohona mbanina, ro wati kone 
savua dou rau mawa'una taha zi tando siazoho!" 


7:1 Sawa'u va ede, nahu edaku upa mala'eka makizi zi upa mbua wela 
dunia. Siazoho tahana upa mbua angi zi dunia loakuzu aina wara angi zi 
dunia atao zi moti, atao zi fu'u-fu'u haju. 7:2 Edempara eda va nahu savua 
mala'eka ma kalaina mawontu tawela elena. Sia wa'ana bece razi Ruma 


Hatalla ma mori. Kai eli ma na'e mala'eka ede ouna upa dou mala'eka ma 
wa'ura raka kuasa razi Ruma Hatalla zimakalelina dana ro moti. 7:3 
Nggahi mala'eka ede, "Ama kaleli wa'u dana atao moti, atao fu'u-fu'u haju 
nggara watipusi mbei va nami tanda bece zi ntantangga ada-ada Ruma 
Hatalla ndai." 7:4 Edempara nahu rangoana va one wara 144.000 dou 
orena rambei tanda bece va Ruma Hatalla zi ntantangga siazoho. Dou-dou 
ede raweha razi ade sampuru zua suku bangsa Israel; 7:5 zi sanikina suku 
12.000 dou. Edezu razi suku: Yehuda, Ruben, Gad, 7:6 Asyer, Naftali, 
Manasye, 7:7 Simeon, Lewi, Isakhar, 7:8 Zebulon, Yusuf, ro Benyamin. 
7:9 Sawa'u va ede nahu eda waliku, edempara edaku manusia ma wancu 
mboto poda -- wati wara kone savua dou rau ma loana reke orena. 
Siazoho edezu dou-dou razi sanikina bangsa, suku, negara, ro bahasa. Kai 
kanina jumba ma lanta-lanta ro nentina sanga-sanga haju palem zi rimana, 
dou-dou mamboto ede kizina zi tando dohokai sangaji ro satandona zi Ana 
Jimba ede. 7:10 Edempara kai eli matenggo siazoho nggahina, 
"Salamakai ndai ramaina ta Ruma Hatalla, Ruma ndaita, ma doho ese 
dohokai sangaji, ro razi Ana Jimba ede!" 7:11 Sara'a mala'eka makizi 
heko hizi dohokai sangaji ro dou-dou mana'ekaina ro upa mbua mahluk 
ede. Mala'eka-mala'eka ede sujuna zi tando dohokai sangaji, edempara 
nembana Ruma Hatalla. 7:12 Nggahi siazoho, "Amin! Zese ra ntasa Ruma 
Hatalla ndai ma na'e ra ntoru ro ma loa timba ra lemba. Sia patu 
zimatarima mboto renta-renta syuku ro lia ra horoma. Sia makuasa ro 
matenggo ru'u santoi-ntoina! Amin." 7:13 Savua dou zi ade dou-dou 
mana'ekaina ede masozi zi nahu, "Dou-dou ma kani jumba lanta ake, cou 
siazoho ro razi ve maikaina siazoho?" 7:14 "Mada wati vadeku Ruma. 
Ndai Ita ma vadena," cambe va nahu. Ndazi nggahi sia zi nahu, "Akeku 
dou-dou ma wa'ura kai salama kai ncai wakatu kancoki ma heba. Siazoho 
wa'ura duvana jumba siazoho ro ndawina ndazi lanta kai ra'a Ana Jimba 
ede. 7:15 Vara ndedena siazoho kizina zi tando dohokai Ruma Hatalla, ro 
sambeana zi Sia aimarai aimangazi zi ade Bait Allah. Ro Sia ma doho ese 
hizi dohokai sangaji ede zimawara lavo siazoho zimajaga ra sandakana 
siazoho. 7:16 Siazoho wati zima'iu wali hizo atao mango wo'o; liro atao 
pana liro wati zimaka'a siazoho wali, 7:17 vara Ana Jimba ma doho zi 


woha-woha hizi dohokai sangaji ede zima'ompukaina siazoho. Sia 
zimazende ra wa'ana siazoho zi hizi mada oi ma mbei mori ra woko. Ro 
Ruma Hatalla zima'osa sara'ana oi mada razi mada siazoho." 


8:1 Wakatu Ana Jimba ede vi'ana bece ma kapidukaina ede, saroga ndazi 
lingi kira-kira tolu mpuru meni ntoina. 8:2 Edempara eda va nahu pidu 
mala'eka ma kizi zi tando Ruma Hatalla, ro siazoho rambei pidu mbua 
tarompe. 8:3 Savua mala'eka makalaina, ma wa'a savua hizi zupa randawi 
kai masa, mai ro kizina zi tando mezeba. Zi sia rambei mboto poda 
kamaya zipuri zi do'a-do'a sara'a ela Ruma Hatalla ro zizonggo ra mbei zi 
mezeba masa ma wara zi tando dohokai sangaji. 8:4 Sama-sama lavo 
do'a-do'a dou-dou ela Ruma Hatalla, ovu zupa ma wunga kalea ede 
matambua teka razi rima mala'eka ma kizi zi tando Ruma Hatalla ede. 8:5 
Edempara mala'eka ede wehana hizi zupakai ede, ro isina kai afi razi 
mezebana, edempara tovana ese wawo dunia. Edempara karece ai ma'eli 
riu ro kakila ai tuwu-tuwu angina, ro ndazimpara epu. 8:6 Sawa'u va ede, 
pidu mala'eka ma nenti pidu mbua tarompe ede nasadia-dia zima'ufi. 8:7 
8:8 Edempara mala'eka makazuakaina ufina tarompena, ndazi wara ma 
tada ma ipi na'e vune doro ma kalea ravale tau zi ade moti. Cengga tolu 
tolu moti rungka ndazi ra'a, 8:9 ro made lalompa sara'a racengga tolu 
mahluk zi moti; ndede rau leli racengga tolu razi kapa-kapa. 8:10 
Edempara mala'eka makatolukaina ufina tarompena, ndazi savua ntara ma 
na'e, ma kalea-lea vune obo, mavu razi langi, edempara mavu vohana 
cengga tolu razi sori-sori lavo mada-mada or. 8:11 (Ngara ntara ede 
"Pa'i".) Ndazi cengga tolu razi oi ede ndazi pa'i, ro madempara dou 
mamboto vara nonona oi ma wa'ura ndazi pa'i ede. 8:12 Edempara 
mala'eka maka'upakaina ufina tarompena. Ndazi voha va voe cengga tolu 
razi liro, cengga tolu razi wura ro cengga tolu razi ntara-ntara ndazina 
mbora cengga tolu razi tenggo ra wale kalea mataroa siazoho. Cengga 
tolu rau razi aimarai wati taroana ro ndede rau cengga tolu razi aimangazi. 
8:13 Edempara eda va nahu, ndazi ringa va nahu savua nasi vangga mbaru 
ma wunga ngemo ese woha ai ma nggahi, "Iha! Iha! Ihara sara'ana dou zi 
dunia naringasi tolu dou mala'eka makalaina na'ufisi tarompena peade!" 


9:1 Edempara mala'eka makalimakama ufina tarompena, ro eda va nahu 
savua ntara razi langi mamavu awa dana. Ntara ede rambei kunci dembi 
made. 9:2 Edempara ntara ede henggana dembi madekai ede, edempara 
losa ovuna vune ovu razi riha ma na'e. Liro ro woha riru ndazi rindi va ovu 
razi dembi ede. 9:3 Edempara razi ade ovu ede losa kamoa-kamoa ma 
londo awa dunia. Kamoa-kamoa ede rambei kuasa ma sama vune rambei 
zi meti. 9:4 Siazoho rakanta ka'iha mpori, atao fu'u-fu'u haju, atao 
rangguza ra congge makalaina. Siazoho cuma loana dei dou-dou ma zi 
ntantanggana mawati wara tanda bece razi Ruma Hatalla. 9:5 
Kamoa-kamoa ede wati rakau hade dou-dou ede, malaisi kancoki 
mpoampa siazoho lima wura ntoina. Duha zi iumu vara kancoki va 
kamoa-kamoa ede sama vune duha rapa'e va meti. 9:6 Santoi lima wura 
ede, dou-dou ede na'usahaku loakuzu made, pala siazoho wati loana made; 
siazoho nane'e madeku, pala made ede nazo'oku lavo siazoho. 9:7 Pahu 
kamoa-kamoa ede vune jara ma sadia zimalewa. Zi tuta siazoho wara zi 
edamu vune songko sangaji randawi kai masa. Pahu siazoho vune pahu 
manusia. 9:8 Honggo siazoho vune honggo dou siwe, ro woi siazoho vune 
woi singa, 9:9 Lawili siazoho ravonto kai ma pahuna sarai vaju vesi. Eli 
kaletena vune eli mboto kareta jara ma wunga lao dei ade lewa ra laka. 
9:10 Siazoho nantau keto ro pa'ekaina vune meti. Ro zi ade keto siazoho 
edeku wara tenggo ra wale zi kancokikaina manusia lima wura ntoina. 
9:11 Siazoho nantau sangaji ma parentana siazoho, ro sangaji ede edezu 
mala'eka mantau su'u ratunduna zi dembi made. Ngarana zi ade bahasa 
Ibrani edezu Abadon; ro zi ade bahasa Yunani Apolion (aona 
"Maka'hana"). 9:12 Bala ma saramba wa'ura kalalo. Sawa'u va ede wara 
zua mbua bala wali ma pavua mai. 9:13 Edempara mala'eka ma ka'inikaina 
ufina tarompena. Ndazi ringa va nahu eli ma mai razi upa mbua pado 
mezeba masa ma wara zi tando Ruma Hatalla. 9:14 Nggahi eli ede zi 
mala'eka maka'inikaina ede, "Horipu mala'eka upana raziki zi Sori Efrat 
ede!" 9:15 Mala'eka upana ede rahori rau. Siazoho wa'ura sadia kalai zi 
ru'u jam, ainaina, wura, ro mba'ana ede zimahade cengga tolu razi 
samenana ela manusia. 9:16 Nahu rangoa va one mboto tentara-tentara 
manente jara ede mbotona zua ratu juta. 9:17 Ro zi ade ra'edaku ede, nahu 


edaku jara-jara ede ro dou-dou manentena. Dou-dou manentena kanina 
vaju vesi ma warana kala balea, owa vune wadu nilam, ro monca vune 
pure. Tuta jara-jara ede vune tuta singa, ro razi asana losa afi, ovu ro pure. 
9:18 Cengga tolu razi ela manusia made vara hade va tolu bala ede; edezu 
afi, ovu ro pure ma ralosa zi asa jara-jara ede. 9:19 Tenggo ra wale 
jara-jara ede wara zi asana ro zi keto rauna. Keto-ketona vune sawa 
mantau tuta. Kai ketona ede, jara-jara ede kancokina manusia. 9:20 Pala 
sewi razi ela manusia ma wati rahade va bala ede, wati tu'u wi'i rauna ruku 
ra rawi rima ndai siazoho. Siazoho wati dengga-denggana nemba roh seta 
ro berhala-berhala masa, salaka, romba, wadu ro haju ma wati loa eda 
atao ringa, atao lampa rau. 9:21 Siazoho wati tu'u wi! rauna ruku ra rawi 
siazoho ma davae, edezu hadena dou, ilimu-ilimu sihi, rawi madavae ro 
mpanga. 


10:1 Edempara eda va nahu savua mala'eka mana'e kante'e ma kalaina 
malondo razi saroga. Sia vonto va apu, ro savua afi ala maheko tutana. 
Pahuna nakalea vune liro, ro ezina vune tandi' afi. 10:2 Zi rimana wara 
savua buku to'i ma hengga weki. Ezi wanana tonda zi moti, ro ezi ku'ina 
tonda ta ari lua. 10:3 Edempara sia nggahi kana'ena vune eli nggao singa- 
singa. Sawa'u va nggahi nggao mala'eka ede, pidu mbua karece ai 
macambena kai eli makambimbi. 10:4 Ndede eli pidu mbua karece ai, 
nahu kane'e tunti, pala ringa va nahu eli razi saroga manggahi, "Rahasiapu 
au ranggahi va pidu mbua karece ai ede; aina tuntimu!" 10:5 Edempara 
mala'eka ra'eda va nahu ma'ezina savae zi moti ro savae zi dana ede hanta 
ca'esena rima wanana ese langi. 10:6 Sia sumpana kai ngara Ruma Hatalla 
ma mori santoi-ntoina, ma kandazina langi, dana ro moti ro sara'a ma wara 
tazeina. Nggahi va mala'eka ede, "Wakatuna wati zimakapea-pea wali! 
10:7 Pala na'ufisi va mala'eka makapidukaina tarompena, Ruma Hatalla 
nakarawiku nia rahasia-Na, vune rakahaba va Sia zi ada-ada-Na, edezu 
nabi-nabi." 10:8 Edempara eli rawa'u ringa va nahu razi saroga ede, 
manggahi wali zi nahu. Nggahi Sia, "Lao wehapu buku ma hengga weki zi 
rima mala'eka ma ezina matonda moti ro zi dana ede." 10:9 Edempara 
nahu laoku zi mala'eka ede ro rahoku loakuzu sia mbeina buku to'i ede zi 


nahu. Nggahi sia, "Wehapu ro ngahapu ake. Zi ade lokomu sia zimandazi 
pa', pala zi ade asamu sia namaci vune o1 ani." 10:10 Nahu wehaku buku 
to'i ede zi rimana edempara ngahaku. Zi asa zi iumu vune oi ani, pala 
sawa'u va ono va nahu, zi ade lokoku sia ndazi pa'i. 10:11 Edempara nahu 
rakaukai, "Ngoa ra kahabapu sakali wali haba Ruma Hatalla mavoha 
bangsa-bangsa, negara-negara, bahasa-bahasa, ro sangaji-sangaji." 


11:1 Sawa'u va ede mbeina nahu sadompo haju masarai pahu haju taki 
ukukai, edempara kauna, "Lao ukupu Bait Allah ro mezeba. Rekepu 
savune mbotona dou ma sambea tazeina. 11:2 Pala aina ukumu sarei ma 
savae ari mai va Bait Allah ede, vara tawela ede nawa'ura mbei zi dou ma 
wati pata Ruma. Siazoho zimatonda-tonda kota ma raso ede upa mpuru 
zua wura ntoina. 11:3 Nahu zimanggaduna zua dou sakasi-Ku ma kani 
kani ra lombo tanda ncoki ade, ro siazoho zimangoa ra kahaba haba Ruma 
Hatalla 1260 nai ntoina." 11:4 Zua sakasi ede edezu zua mpu'u haju zaitun 
ro zua mbua ezi ilo ma wara zi tando Ruma sa'isi dunia. 11:5 Nggara dou 
cobana karawi au-au ma wati taho zi siazoho, ndazi razi asa siazoho 
nalosa afi ma kaleli musu-musuna. Kai cara ede, sara'a dou ma ne'e kapili 
siazoho zimamade rahade. 11:6 Siazoho nantau kuasa zimavonto langi 
loakuzu aina londo ura salama siazoho ngoa ra kahabana haba razi Ruma 
Hatalla. Siazoho nantau kuasa rau zi sara'a mada oi, zi rungkakaina oi 
ndazi ra'a. Ro siazoho nantau kuasa rau zi ndukukaina dunia kai mboto 
pahu bala, vune aira ne'ena karawi va siazoho. 11:7 Sawa'u va siazoho 
nggori ngoa ra kahabana haba siazoho, binata ma ralosa razi ade dembi 
made zimancao lavo siazoho. Sia zimakakoana ro hadena siazoho. 11:8 
Ro timba siazoho zimandore zi ncai bari kota na'e tavera salib kai Ruma 
siazoho. Ngara zi ibara kai kota ede edezu Sodom atao Mesir. 11:9 
Dou-dou razi sara'a negara, suku, bahasa, ro bangsa zima'edana timba 
siazoho tolu nai sadompo ntoina, ro wati kauna umbu timba-timba ede. 
11:10 Dou-dou mawara zi dunia zimaneo ade zi ade madekai zua sakasi 
ede. Siazoho zimakandihana ro cua-cua nggadu kali cempe angi hadia, 
vara zua dou nabi ede wa'ura kamaina mboto ncoki zi sara'ana dou zi 
dunia. 11:11 Sawa'u va tolu nai sadompo, maira nawa mori razi Ruma 


Hatalla ro lu'u wali zi ade zua dou nabi ede. Siazoho rau tu'u kizina, 
ndazina sara'ana dou mara'edana siazoho nandazi dahu poda. 11:12 
Edempara zua dou nabi ede ringana eli mana'e ma'ou siazoho razi saroga, 
"Marra ne'epu ta ake!" Edempara zi tando mada musu-musu siazoho, 
siazoho ne'ena ese saroga, lombokai va apu. 11:13 Ndazi wakatu ede 
ndazira epu ma wancu na'e poda. Cengga sampuru zi ade kota ede leli, ro 
pidu riwu dou mamade vara epu ede. Dou-dou makalaina ndazi dahu 
poda, edempara siazoho roi ra wadina na'e ra ntoru Ruma Hatalla zi 
saroga. 11:14 Cilaka makazuakaina wa'ura kalalo. Pala tiopu! Cilaka ma 
katolukaina samporo wali zimawontu. 11:15 Edempara mala'eka 
makapidukaina ufina tarompena, edempara zi saroga wara eli-eli 
matenggo poda ma nggahi, "Kuasa zi parentakai dunia wara ake zi ade 
rima Ruma ndaita ro Sangaji Mambei salama rasake-Na. Sia zimaparenta 
ru'u santoi-ntoina." 11:16 Ndazi zua mpuru upa mana'ekaina ma doho zi 
hizi dohokai sangaji siazoho zi tando Ruma Hatalla, sujuna ro nembana 
Ruma Hatalla. 11:17 Nggahi siazoho, "Ruma, Ruma Hatalla Mawancu 
Kuasa, ma wara, ro ma wa'ura wara! Madazoho matarima kasi zi Ita vara 
Ita wa'ura kanimu kuasa Ita ma na'e ra ntoru, ro wa'ura tampu'u parenta! 
11:18 Dou-dou ma wati pata Ruma, mbani podana vara wa'ura wakatuna 
Ita vohokaimu mbani poda-Mu, ro wa'ura wakatu rauna paresa ncihi ra 
ncarakaimu dou-dou mamade. Akeku wakatuna zi mbei kai ufa zi 
adazoho-Mu, nabi-nabi, ro zi ru'u va sara'a ela Ita, edezu sara'a dou ma 
nemba zi Ita, na'e ro to'i. Akeku wakatuna zi kaleli kai dou-dou ma 
kalelina dunia!" 11:19 Edempara hengga weki Bait Allah zi saroga, ro 
loara eda Peti Rasake kai ta adena. Edempara ndazira kakila ai matuwu 
angi, ro eli karece ai makambimbi, ro epu ro ura es ma heba. 


12:1 Edempara wara zi eda zi langi savua ma visa ra guna ro maheba 
poda. Savua dou siwe ma kani liro kai kani ra lombona, mawunga kizi ese 
wawo wura. Zi tutana wara savua songko sangaji ma wara sampuru zua 
mbua ntara. 12:2 Dou siwe ede wunga na'e lokona, ro vara rakara wakatu 
zi ngganakaina, ndazi sia kanggicana vara pilina. 12:3 Edempara wara zi 
eda rau ese langi ma visa ra guna. Wara savua naga kala ma na'e poda ma 


ntau pidu mbua tuta ro sampuru mbua wanga. Saniki tutana nakaniku 
savua songko sangaji. 12:4 Kai ketona sia hinti randana cengga tolu razi 
ntara-ntara mawara zi langi ro lo'o ca'awana awa dana. Naga ede kizina zi 
tando dou siwe ma ne'e nggana ede kai ne'ena nono anana nawa'usi ra 
ngganana. 12:5 Edempara dou siwe ede ngganana ana mone zimaparenta 
sara'a bangsa kai tiki vesi. Pala ana dou to'i ede weha rampa zi dou siwe 
ede, edempara lao wa'a aka Ruma Hatalla ro zi tando dohokai-Na. 12:6 
Edempara dou siwe ede lao raina aka so sarae, aka hizi ra wa'u sadia wea 
va Ruma Hatalla zi ru'una. Zi hizi ede sia zi jaga ra sandaka 1260 nai 
ntoina. 12:7 Edempara zi saroga ndazi lewa ra laka. Mikhael sama-sama 
lavo mala'ekana malewa lavo naga ede. Ro naga ede rau, rabantu va 
mala'eka-mala'ekana ma'ao Mikhael. 12:8 Pala naga ede rakakoana. Sia 
lavo mala'eka-mala'ekana wati rakau wali ngge'e zi saroga. 12:9 Naga ma 
na'e ede paki ca'ari lua! Siaku sawa tua ede ngarana Ibilis atao Roh seta 
ma tipu sara'a dunia. Sia rapaki zi dunia lavo sara'a mala'ekana. 12:10 
Edempara ringa va nahu eli ma na'e zi saroga manggahi, "Akeku wakatuna 
Ruma Hatalla kasalamana ela-Na! Ake Ruma Hatalla katadana kuasa-Na 
kai Sangaji kaina! Ake Sangaji Mambei salama rasake ede katada rauna 
kuasa-Na! Vara ma vavu ra lo'o cina ra angi ndai zi tando Ruma Hatalla 
aimarai ro aimangazi, wa'ura kalosa razi saroga. 12:11 Cina ra angi ndai 
wa'ura kakoana sia kai ra'a Ana Jimba ede, ro kai haba mancihi razi Ruma 
Hatalla rakahaba va siazoho. Siazoho narela koroba nawana sampe 
samadekaina. 12:12 Varandedena, pavuaku saroga ro sara'ana ma ngge'e 
tazeina kazihi ade! Pala ihara dana ro moti, vara Ibilis wa'ura londo zi 
nggomi kai mbani ma ipi poda, vara sia navadeku va one wakatuna zi 
samporo walimpa." 12:13 Wakatu naga ede kawarana weki va one sia 
wa'ura paki awa dunia, sia tampu'ura cocona dou siwe ma wa'ura nggana 
ana mone ede. 12:14 Pala dou siwe ede rambei zua mbua kalete nasi 
vangga mbaru ma na'e, loakuzu sia lao ngemona aka hizina zi so sarae, aka 
hizi zi jaga ra sandakakai sia tolu mba'a ini wura ntoina, zo'o razi dei va 
naga. 12:15 Edempara naga ede sampuru kalosana zi ade asana oi 
mamboto poda zi dou siwe ede, zima'orona. 12:16 Pala dunia mabantuna 
dou siwe ede; dunia henggana asana ro nonona oi ma ralosa zi ade asa 


naga ede. 12:17 Naga ede ndazi mbani poda zi dou siwe ede, ndazina sia 
lao deina londo ra mai dou siwe ede ma kalaina edezu sara'a dou ma to'a zi 
parenta-parenta Ruma Hatalla, ro ma mbei sakasi mavoha Ruma Isa ro 
kuasa-Na. 12:18 Edempara naga ede kizina zi kengge moti. 


13:1 Edempara eda va nahu savua binata mawontu razi ade moti. Sia 
nantau sampuru mbua wanga ro pidu mbua tuta. Zi saniki wangana wara 
savua songko sangaji, ro zi saniki tutana ratunti savua ngara makavawa ra 
makatuna Ruma Hatalla. 13:2 Binata ra'eda va nahu ede pahuna vune 
macan komba, ro ezina vune ezi beruang, ro asana vune wiwi asa singa. 
Edempara binata ede mbei va naga tenggo ra wale ndaina, ro hizi 
dohokaina, ro kuasana ma na'e. 13:3 Savua zi ade pidu mbua tuta binata 
ede zi edamu vune mamba'a ma'ipi poda, pala mba'a ede wa'ura taho. 
Sara'a dunia vatuna binata ede kai mbora akana. 13:4 Ro siazoho 
nanembaku naga ede vara sia wa'ura mbeina kuasana zi binata ede. Ro 
siazoho nanemba rauku binata ede. Nggahi siazoho, "Wati wara ma sama 
lavo binata ake! Wati wara ma wa'u lewa ao lavo sia!" 13:5 Binata ede 
rambei iji zimarenta lampa rawi-lampa rawi ma ipi sombo ro makavawa ra 
katuna Ruma Hatalla. Sia loa parenta upa mpuru zua wura ntoina. 13:6 
Edempara sia tampu'ura i'a ra va'ana Ruma Hatalla, ro ngara Ruma 
Hatalla. Ndede rau lavo hizi ngge'ekai Ruma Hatalla, ro sara'a ma ngge'e 
zi saroga kavawa ra katuna rau va sia. 13:7 Sia loa rau ao ela Ruma 
Hatalla ro kakoana siazoho. Ro kuasakaina zi sara'a suku, negara, bahasa, 
ro bangsa rambei zi sia. 13:8 Binata ede zi nemba va samenana dou ma 
mori zi ese wawo dunia, selasi dou-dou ma ngarana wa'ura dafta sawatipu 
kandazi dunia, zi ade buku dou mamori ntau Ana Jimba rawa'u sambele. 
13:9 Varandedena, nggomizoho nggara masanggosi ringa, ringapu haba 
ake: 13:10 "Dou ma pavua zitaha, pasti zi taha. Ro dou ma zi pavuasi zi 
hade kai peda pasti zi hade kai peda. Vara ndedena ela Ruma Hatalla 
pavuaku lembo ade ro to'ana." 13:11 Edempara eda va nahu savua binata 
makalaina mawontu razi ade danana. Sia nantau zua mbua wanga vune 
wanga ana jimba. Elina vune eli naga. 13:12 Zi tando binata ma sarambana 
ede sia kanina kuasa ma na'e rarakana zi binata ede rau. Sara'a dana ro 


sara'a ma ngge'e ta esena, kau pavuana nemba binata ma sarambakaina 
ede, ma mba'a ipi mawa'ura taho. 13:13 Binata ma kazuana ede karawina 
lampa rawi mavisa ra guna ma na'e. Zi tando sara'ana dou sia ndawina afi 
malondo razi langi londo awa dana. 13:14 Ro sara'a dou ma mori zi dunia 
zi tipuna kai visa ra guna-visa ra guna zi loa zi karawina zi tando binata 
masarambana ede. Ro siazoho sara'ana rakauna ndawi savua patung razi 
binata rakancuwu kai peda, pala ngge'empa morina. 13:15 Binata ma 
kazuakaina ede rambei iji va Ruma Hatalla mbei nawa zi patung ede, 
ndazina patung ede loana nggahi ro hade sara'ana dou ma wati ngawa 
nemba sia. 13:16 Sara'ana dou, mana'e ro to'i, mantau ra wara ro mancoki 
mori, ada dou ro dou mahori weki, kau pakasa va binata ede zimatarima 
tanda zi rima wana siazoho atao zi ntantangga siazoho. 13:17 Wati kone 
savua dou rau maloana weli atao malanda au-au, nggara sia nawatisi 
ntauna tanda ede, edezu ngara ndai binata ede, atao angka ma katadana 
ngara ede. 13:18 Ta ake paralu wara hikima. Dou ma loa timba ra lemba 
naloaku reke aona razi angka binata ede, vara angka ede edezu ngara 
savua dou manusia. Angkana edezu 666. 


14:1 Edempara eda va nahu, sawa'u va ede zi edaku Ana Jimba makizi ese 
wawo doro to'i Sion. Sama lavo Sia wara 144.000 dou ma zi tantangga 
cua-cua ratunti ngara-Na ro ngara Ama-Na. 14:2 Edempara ringa va nahu 
eli razi langi makajoa vune eli oi mamavu ma na'e ro vune kambimbi 
karece ai ma na'e. Eli ede zi ringamu vune eli musik razi dou-dou makovi 
kacapi ma wunga kovi kacapina. 14:3 Zi tando dohokaina ro upa mbua 
mahluk ro mana'ekai zohona maheko dohokai ede, 144.000 dou ede 
rawana savua rawa ma vou. Rawa ede wati loa zi tana'o va savua dou rau 
selasi va 144.000 ede rawa'u hori kalosa razi dunia. 14:4 Siazoho ede 
edezu dou-dou ma ngge'empa rasona vune dou sampela, vara wati campo 
lavona dou siwe. Siazoho lampa vatuna Ana Jimba ede tavera laokaina. Zi 
ade weki sara'a ela manusia, siazohoku rawa'u hori kalosa kai zonggo ra 
mbei masarambakaina zi Ruma Hatalla ro zi Ana Jimba. 14:5 Watipu iuna 
siazoho cowa; ro wati wara ma'ihana kone sato'i rau zi siazoho. 14:6 
Edempara eda va nahu savua mala'eka makalai ma ngemo ese langi. 


Mala'eka ede wa'ana haba mavoha Haba Mataho ma ederahizi zi 
karonggana zi manusia zi dunia edezu ru'u sara'a bangsa, suku, bahasa ro 
negara. 14:7 Nggahi kana'e va mala'eka ede, "Dahupu zi Ruma Hatalla, ro 
roi ra wadipu na'e ra ntoru-Na! Vara wa'ura wakatuna Ruma Hatalla zi 
hukumkaina manusia. Nembapu Sia marakandazina langi, dana, moti ro 
samenana mada oi!" 14:8 Mala'eka makazuana vatuna mala'eka ma 
sarambakaina ro nggahina, "Wa'ura mavu! Kota Babel mana'e wa'ura 
mavu! Sia wa'ura kandazina sara'a bangsa ndazi mawu kai oi anggo -- 
edezu anggo razi nawasu davaena!" 14:9 Savua mala'eka makatolukaina 
vatuna mala'eka zuana ede, ro nggahi kana'ena, "Dou ma nemba binata ede 
lavo patungna, ro nantau tanda binata ede zi tantanggana atao rimana, 
14:10 dou ede zimanono anggo Ruma Hatalla, edezu anggo mbani-Na 
rawa'u lua-Na zi ade hizina, wati zi kakura kone sato'i rau! Sara'ana dou 
ede zi kancoki zi ade afi ro pure zi tando mala'eka-mala'eka maraso ro zi 
tando Ana Jimba ede. 14:11 Ovu razi afi ma kancoki dou-dou ede 
zimateka ntuwu santoi-ntoina. Aimarai aimangazi wati dengga-denggana 
siazoho ncoki iuna, edezu siazoho ma nemba binata ede ro patungna, 
sara'a dou ma ntau tanda ngara binata ede." 14:12 Zi ade lampa rawi ake 
ela Ruma Hatalla ma to'a zi parenta-parenta Ruma Hatalla ro to'a zi Ruma 
Isa, paraluku lembo adena. 14:13 Edempara ringa va nahu eli razi saroga 
manggahi, "Tuntipu ake: Tampu'u ake, taho ra ntika dou-dou ma made 
wunga karawina zi ru'u Ruma!" "Ncihi!" cambe va Roh Allah. "Siazoho 
zimadengga karawi matani, vara hasi karawi siazoho zimalavo ncauna 
siazoho." 14:14 Edempara nahu edaku, ndazi zi edamu savua apu ma 
vura. Ese wawo apu ede doho savua dou zi edamu vune manusia. Zi 
tuta-Na wara savua songko sangaji masa, ro zi rima-Na wara savua rombe 
ma ngaha. 14:15 Edempara savua mala'eka makalaina losa razi ade Bait 
Allah. Kai eli ma na'e, sia nggahina zi Sia ma doho ese wawo apu ede, 
"Alapu rombe-Mu ede ro wehapu hasina ake, vara wa'ura raka wakatuna 
zi pako kai, dunia wa'ura ntasa zi pakokai!" 14:16 Edempara Sia ma doho 
ese wawo apu ede, alana rombe-Na zi dunia, edempara pakona dunia. 
14:17 Edempara nahu edaku savua mala'eka ma kalai walina malosa razi 
ade Bait Allah zi saroga. Sia rau nentina savua rombe ma ngaha. 14:18 


Sawa'u va ede, savua mala'eka makalai ma ntau kuasa zi afi, maina razi 
mezeba. Kai elina ma na'e sia nggahina zi mala'eka ma nenti rombe ma 
ngaha ede, "Alapu rombemu ede ro rombepu wua-wua fu'u anggo zi 
dunia, vara wua-wuana wa'ura ntasa!" 14:19 Edempara mala'eka ede alana 
rombe ede zi dunia ro rombena wua-wua anggo razi fu'una, edempara vale 
tauna zi ade hizi puakai anggo mbani Ruma Hatalla ma ipi poda. 14:20 
Wua-wua anggo ede zipua ari mai va kota, ro razi hizi puakai anggo ede 
rai ra'a vune oi sori, tolu ratu kilomete zo'ona, ro zeina ne'empara zua 
mete. 


15:1 Edempara nahu edaku zi langi savua ma visa ra guna ro ma'ipi heba 
poda. Wara pidu mala'eka lavo pidu mbua bala ma cumpukaina. Akeku 
cumpukaina Ruma Hatalla kalosana mbani poda-Na. 15:2 Sawa'u va ede 
nahu edaku savua ma zi edamu vune kaca ma lembo vune moti, macampo 
lavo afi. Nahu eda rauku dou-dou ma wa'ura ngolu zi binata ro patungna, 
ro ngoluna zi dou ma ngarana rakatanda kai angka. Dou-dou ma ngolu ede 
kizina zi kengge kaca ma'ipi mboto ede ro nentina kecapi rambei va Ruma 
Hatalla zi siazoho. 15:3 Ro siazoho rawana rawa la Musa, ada Ruma 
Hatalla, ro rawa Ana Jimba. Ndakeku elina, "Ruma, Ruma Hatalla 
Mawancu kuasa, nawancuku na'e ro visa ra guna ruku ra rawi-Mu! Sangaji 
sara'a bangsa, mawancu adi poda ro ncihi karawi-Mu! 15:4 Cou ma wati 
dahu zi Ita, Ruma? Cou ma wati ngawa ngoa ra kahaba na'e ra ntoru Ita? 
Ita mpoampa ma raso. Sara'a bangsa zimamai nemba Ita vara karawi-Mu 
ma adi wa'ura eda va sara'a dou." 15:5 Sawa'u va ede nahu edaku Bait 
Allah zi saroga mahengga weki, ro Kema Ruma wara ta zeina. 15:6 
Edempara pidu mala'eka lavo pidu mbua bala ede losa razi ade Bait Allah. 
Kani ra lombo siazoho randawi kai kaena lenan ma raso ro makancilo. Ro 
siazoho kanina vonto la wili randawi kai masa. 15:7 Edempara savua zi 
ade upa mbua mahluk ede mbema zi pidu mala'eka ede pidu mbua hizi 
randawi kai masa ma vinikai va mbani Ruma Hatalla, -- Ruma Hatalla ma 
mori santoi-ntoina. 15:8 Ndazi Bait Allah ede vinikai va ovu razi zese ra 
ntasa ro kuasa Ruma Hatalla. Ro sawatipu va nggori pidu mbua bala 
rawa'a va pidu mala'eka ede, wati wara kone savua dou rau ma loana lu'u 


zi ade Bait Allah. 


16:1 Edempara nahu ringaku eli mana'e razi ade Bait Allah manggahi zi 
pidu mala'eka ede, "Laopu ro luapu isi pidu mbua hizi taukai mbani Ruma 
Hatalla ede ese wawo dunia!" 16:2 Mala'eka masarambakaina lao ro luana 
isi hizi mbanikai aka dunia. Edempara wontu lalompa mposo-mposo ma 
heba ro nawancuku duhana zi sara'a dou ma ntau tanda binata ede, ro zi 
dou-dou ma nemba patungna. 16:3 Sawa'u va ede mala'eka kazuakaina 
luana isi hizi taukai mbani aka moti. Ndazi oi moti ndazi vune ra'a dou 
mamade, ro madera sara'a mahluk ma mori ade moti. 16:4 Edempara 
mala'eka ma katolukaina luana isi mawara zi ade hizi taukaina ede aka 
sori-sori ro aka mada-mada oi, ndazi sara'a oina ndazi ra'a. 16:5 Nahu 
ringaku mala'eka ma kuasa zi oi manggahi, "Hukuma ravavukai va Ita 
edezu adi, io Ma wancu raso, Ruma Hatalla ma wara, ro ma wa'ura wara! 
16:6 Siazoho wa'ura vohona ra'a ela Ruma Hatalla ro ra'a nabi-nabi, ake 
Ita ndawimu siazoho nono ra'a. Poda ncihi ncao ede zi ru'u va siazoho!" 
16:7 Edempara ringa va nahu eli razi mezeba manggahi, "Ruma, Ruma 
Hatalla Mawancu kuasa, ncihi ro adi hukuma-hukuma ravavu va Ita!" 16:8 
Sawa'u va ede mala'eka maka'upakaina luana isi mawara zi ade hizi 
taukaina aka liro, ndazi liro rau loa makampangi manusia kai panana ma 
heba ede. 16:9 Manusia kampangikai va pana liro mangganga, ro siazoho 
sumpa ka'ihana ngara Ruma Hatalla ma ntau kuasa zi bala-bala ede. Kone 
ade ndedekaina, siazoho wati ngawana toba razi dosa-dosa siazoho ro 
wati ngawana roi ra wadi na'e ra ntoru Ruma Hatalla. 16:10 Edempara 
mala'eka makalimakaina luana isi mawara zi hizi taukaina aka dohokai 
binata ede. Ndazi sara'a karaja'an kuasakai binata ede ndazi rindi, ro 
manusia ha'ana rera vara pilina. 16:11 Edempara siazoho sumpa ka'ihana 
Ruma Hatalla zi saroga vara siazoho iuna pili ro vara mposo-mposo 
siazoho. Pala siazoho wati ngawana toba razi ruku ra rawi-ruku ra rawi 
siazoho ma davae. 16:12 Sawa'u va ede mala'eka maka'inikaina luana isi 
mawara zi ade hizi taukaina aka sori Efrat ma na'e ede. Edempara sori ede 
ndazi mango ndazina sangaji-sangaji ma ramai ele mai, naloaku lampakai 
zi sori ede. 16:13 Edempara nahu edaku tolu mbua roh seta, pahuna vune 


karefa. Karefa-karefa ede losa cua ndaina razi asa naga, razi asa binata ro 
razi asa nabi palasu. 16:14 Siazoho edezu roh-roh seta ma ndawi lampa 
rawi mavisa ra guna. Tolu mbua roh ede laona aka sara'a sangaji zi sara'a 
dunia lavo kavorona siazoho zi lewakaina zi Ainaina ma na'e, edezu 
Ainaina mamai razi Ruma Hatalla Ma wancu Na'e Kuasa. 16:15 
"Ringapu! Nahu maiku vune dou mampanga! Taho ra ntikara dou ma 
ngge'empa jaga-jaga, ro majaga kani ra lombona, ndazina sia wati lampa 
sarondana ro ndazi maja zi tando dou mboto!" 16:16 Edempara roh-roh 
ede kavorona sangaji-sangaji ede zi hizi ma ade bahasa Ibrani tangarakai 
Harmagedon. 16:17 Sawa'u va ede mala'eka makapidukaina luana isi 
mawara ade hizi taukaina aka woha ai. Edempara ringara eli ma na'e razi 
hizi dohokai sangaji zi Bait Allah, ma nggahi, "Wa'ura nggori!" 16:18 
Edempara ndazira kakila ai ma tuwu angi lavo eli karece ai makambimbi 
ma'ipi, ro epu ma heba poda. Watipu parana ndazina epu vune ede ra'aipu 
tampu'u kandazi manusia. Akeku epu ma ipi na'e poda! 16:19 Kota ma 
na'e ede mbi'a ndazi tolu, ro leli rau kota-kota sara'a negara zi dunia. 
Edempara Ruma Hatalla kawarana Babel ma na'e ede. Edempara Ruma 
Hatalla ndawina sia nono anggo razi hizi taukai anggo Ruma Hatalla -- 
edezu anggo mbani-Na ma heba poda. 16:20 Sara'a pulauna mbora, ro 
sara'a doro mbora rau. 16:21 Ura es mana'e, ma cua-cua tani lima mpuru 
kilogram, mavu razi ese langi vohana dou-dou. Edempara siazoho sumpa 
ka'ihana Ruma Hatalla vara bala ura es ma heba poda ede. 


17:1 Sawa'u va ede savua razi pidu mala'eka ma nenti pidu mbua hizi 
taukai ede maina zi nahu ro nggahina, "Maira, nahu zimaturu teina zi 
nggomi vuneku ma'ipi poda sunda ede zihukum, edezu kota mana'e ede 
ratu'u zi kompe sori-sori. 17:2 Sangaji-sangaji dunia karawina madavae 
lavo sia, ro dou-dou mangge'e zi dunia ndazi mawu vara nonona anggo 
davaena." 17:3 Edempara Roh Allah kuasakaina nahu, ro wa'a va 
mala'eka ede nahu aka so sarae. Ta aka nahu edaku savua dou siwe 
madoho ese wawo savua binata ma waranana kala keta, ro ma vinikai va 
tunti ngara-ngara makavawa ra katuna zi ru'u va Ruma Hatalla. Binata ede 
mantau pidu mbua tuta ro sampuru mbua wanga. 17:4 Dou siwe ede 


kanina vaju warana keta ro kala keta, ro kantika kai masa, permata- 
permata, ro mutiara. Zi rimana sia nentina savua mangko masa ma vini va 
lampa rawi ma sumpu awa davae ro najis, hasi rakarawina madavae. 17:5 
Zi tantanggana ratunti savua ngara ma ntau aona marahasia. Ngara ede 
edezu "Babel Ma Na'e, ina va samenana dou masunda ro dou ma'ipi davae 
zi dunia." 17:6 Edempara nahu edaku va one dou siwe ede mawu kai ra'a 
ela Ruma Hatalla ro ra'a dou-dou rahade vara to'ana zi Ruma Isa. Wakatu 
eda va nahu dou siwe ede, nahu ndazi mbora poda akaku. 17:7 Edempara 
nggahi mala'eka ede zi nahu, "Vavauku nggomi mbora podakai akamu! 
Taho nahu zimangoana zi nggomi rahasia dou siwe ede ro rahasia binata 
ranentena, edezu binata ma ntau pidu mbua tuta ro sampuru mbua wanga. 
17:8 Binata ede ntoina ra'iuna mori, pala ake watizu mori walina. Sia 
samporo wali zimalosa zi ade dembi made, ro zimalao aka ncai lelikai. 
Dou-dou ma mori zi dunia, ma ngarana wati radafta zi ade Buku Dou 
Mamori sawatipu va dunia rakandazi zimambora aka na'edasi binata ede. 
Vara binata ede ntoma ra'tuna mori. Ake sia watizu mori walina, pala sia 
zimawontu mbali. 17:9 Zi ade lampa rawi ake pavuaku wara hikima ro loa 
ka'ao. Pidu mbua tuta ede edezu pidu mbua doro to'i; edezu doro to'i-doro 
to'i hizi dohokai dou siwe ede. Ro pidu mbua tuta ede rau edezu pidu 
sangaji: 17:10 lima zi ade weki siazoho wa'ura mavu, savua mbuipu 
parentana, ro ma savua walina watipu maina. Namaisi sia peade, sia 
pavuaku parentana samporo mpoampa. 17:11 Ro binata ntoina parana 
morina, pala ake watizu mori walina, edezu sangaji makawarukaina. Sia 
edezu savua zi ade weki pidu sangaji ede rau, ma ake wunga laona aka 
lelikaina. 17:12 Sampuru mbua wanga ra'eda va nggomi ede, edezu 
sampuru sangaji ma watipu tampu'u parenta. Pala siazoho zi mbei kuasa 
zimaparentakai sangaji kaina sama-sama lavo binata ede sajam ntoina. 
17:13 Zi sampuru sangaji ake sara'ana nantau ne'e ma sama; siazoho sara'a 
zonggona tenggo ra wale ro kuasa siazoho zi binata ede. 17:14 Siazoho 
zimalewa ao Ana Jimba ede. Pala Ana Jimba ede lavo anamori-Na ma to'a 
rawa'u ouna ro rakazale-Na ede zimakakoa-Na sangaji-sangaji ede, vara 
Sia Ruma zi sara'ana ruma, ro Sangaji zi ade sara'ana sangaji." 17:15 
Nggahi mala'eka ede rau, "Oi ra'eda va nggomi ede, hizi dohokai dou 


masunda ede, edezu bangsa-bangsa, ela ra dou-ela ra dou, negara-negara 
ro bahasa-bahasa. 17:16 Sampuru mbua wanga ra'eda va nggomi ro binata 
ede zimadaca'u dou masunda ede. Siazoho zimaweha rampa samenana 
ntauna, ro ndawina sia ndazi ronda. Siazoho zimangaha hi'ina ro kalelina 
kai afi. 17:17 Vara Ruma Hatalla wa'ura karukuna ade siazoho zi 
kalampakaina nia Ruma Hatalla. Ruma Hatalla ndawina siazoho kasavua 
ade zimazonggo mbei kuasakai siazoho zi binata ede, loakuzu binata ede 
parentana sampe ndazikaina au ranggahi va Ruma Hatalla. 17:18 Dou 
siwe ra'eda va nggomi ede edezu kota mana'e, ma parenta sangaji-sangaji 
zi dunia." 


18:1 Sawa'u va ede nahu edaku savua mala'eka makalaina malondo razi 
saroga. Sia nantau kuasa ma na'e, ro taroa masambura nandawiku sara'a 
dunia ndazi taroa. 18:2 Kai eli ma na'e, nggahi sia, "Wa'ura mavu! Babel 
mana'e wa'ura mavu! Ake sia ndazi hizi seta-seta ro roh-roh madavae. Ta 
zeina mori sara'a pahu nasi manajis ro ma daca'u va dou. 18:3 Vara sara'a 
bangsa wa'ura nonona anggo nawasu davaena. Sangaji-sangaji dunia 
karawina madavae lavo sia, ro dou malanda ra lajo zi dunia ndazi ntau ra 
wara va nawasuna mawati wa'u zi tapa ede." 18:4 Edempara nahu ringaku 
eli makalaina razi saroga manggahi, "Losara, ela-Ku! Losara razi ta zeina! 
Aina nggomizoho vatumu dosa-dosana, ro vatumu lemba hukumana! 18:5 
Vara dosana wa'ura vini rase sampe ese langi, ro Ruma Hatalla 
nakawaraku ruku ra rawi sia madavae. 18:6 Karawipu zi sia vune 
rakarawi va sia zi nggomizoho; cepepu zi sia zua kali lipa zi samenana 
rakarawina. Isipu zi mangkona kai nono ma zua kali ncewi toku ntewi 
kaisi nono rasadiana zi ru'u nggomizoho. 18:7 Mbeipu zi sia susa ra ncoki 
ro susa iu ma sama orena lavo na'e ra ntoru ro ntau ra wara rambeina zi 
ru'u ndaina. Vara sia naca'u nggahi zi weki ndaina, 'Nahu ake sangaji siwe 
maparenta! Nahu laina dou siwe mbaru mboha; nahu wati zima'iu susa 
ade!' 18:8 Vara lampa rawi edeku, ndazi zi ade sanai mpoampa sia 
zimavoha va bala -- supu, susa ade, ro sarahizo. Ro sia zi kampangi kai 
afi, vara kuasana Ruma Hatalla ma hukumna ede." 18:9 Sangaji-sangaji 
dunia ma vatu zi ade ruku ra rawi madavaena ro nawasu dou siwe ede 


zimanangi wea ro zimanangi zuru ra zala kota ede na'edasi va siazoho ovu 
manggulu weki razi ade afi ma kampangina ede. 18:10 Siazoho zimakizi 
sando'o va one siazoho nadahuku hina va susa ra ncokina. Nggahi siazoho, 
"Alae, nawancuku ipi ihana kota ma rambou ngara ake -- kota Babel ma 
tenggo! Zi ade sajam mpoampa hukuma nggomi wa'ura kalampa!" 18:11 
18:12 Wati wara dou ma weli masa, salaka, permata ro mutiara siazoho, 
ro kaen lenan, kaen keta, sutera, ro kaen kala keta; ro sara'a pahu haju ma 
nggonggi zi raka, barang-barang razi gading, ro razi haju ma nggali-nggali, 
razi romba, vesi ro marmer; 18:13 rope haju maci, marakani, kamaya 
mangolo mengi, ro kamaya; anggo ro mina, muvu ro gando; capi ro jimba, 
jara ro kareta, ada-ada, nawa manusia rau. 18:14 Dou-dou malanda ra lajo 
manggahi zi dou siwe ede, "Sara'ana rane'emu kantau watizu wara walina, 
ro sara'ana ntau rawaramu ma'ipi ro mboumu wa'ura mbora. Nggomi wati 
zi maraka eda wali!" 18:15 Dou-dou malanda ra lajo ma wa'ura ntau ra 
wara vara ambana zi kota ede zimakizi sando'o, vara siazoho nadahuku 
hina va susa ra ncokina. Siazoho zimanangi lavo iha adena, 18:16 
edempara nggahina, "Ala, na'ipi podaku ihana kota ma mbou ake! 
Ranginakai sia nakaniku kani ra lombo lenan, kaena keta ro kaena kala 
keta; ranginakai sia vini va masa rakantika, permata ro mutiara! 18:17 
Pala zi ade sajam mpoampa, sia wa'ura moda sara'a ntau ra warana ede!" 
Sara'a dou mawa'a kapa, dou manentena, ro dou ma vatu kapa, ro sara'ana 
dou ma ngupa ngaha zi moti, makizi sando'o. 18:18 Ro kanggicana 
wakatu siazoho edana ovu mateka wule ma ramai ta afi ma ka'a kota ede. 
Nggahi siazoho, "Watipu warana kota makalai vune kota ma na'e ake!" 
18:19 Edempara siazoho wurana kaluvu zi tuta siazoho kai tandana 
siazoho masusa ade, edempara nangi ro kanggicana, "Ala, na'ipi podaku 
ihana kota ma na'e ake! Ntau ra warana wa'ura kandazina sara'a dou-dou 
ma ntau kapa-kapa zi moti ndazi ntau ra wara! Pala zi ade sajam mpoampa 
sia wa'ura mbora sara'a ntauna!" 18:20 Oe saroga, kazihira ademu va iha 
lelina kota ede! Oe ela Ruma Hatalla, rasu-rasu, ro nabi-nabi kazihira 
ademu! Vara Ruma Hatalla wa'ura hukumna sia kai colana zi au 
rakarawina zi nggomizoho! 18:21 Sawa'u va ede, savua mala'eka ma na'e 
kante'e mahanta savua wadu -- vune na'e wadu nggirukai ma na'e -- 


edempara vale tauna zi ade moti ro nggahina, "Ndakeku carana kota Babel 
ma mbou ede zi vale ka'ipi ndazina wati zi raka eda wali. 18:22 Eli musik, 
razi dou mampa'a kecapi, razi dou-dou marawana, razi dou ma'ufi jalitu ro 
razi dou ma'ufi tarompe, wati zi ringa wali zi nggomi! Watizu zi eda wali 
raumu savua dou maloa karawi poda rau ta ede, ro eli wadu nggirukai rau 
wati zi ringa wali. 18:23 Dou wati zima'eda wali kalea ilo ta zeimu; ro 
wati rau zimaringa wali eli ndiha nika ta ede. Dou-dou malanda ra lajo 
edezu dou-dou ma ipi penti zi dunia, ro kai ilimu-ilimu sihi nggomi tipu 
sara'amu bangsa zi dunia!" 18:24 Vabel zi hukum vara zi ade kota ede 
wa'ura raka ra'a nabi-nabi, ra'a ela Ruma Hatalla -- porona ra'a sara'ana dou 
rawa'u hade ese wawo dunia. 


19:1 Sawa'u va ede nahu wara ringaku eli vune eli kambimbi dou 
mamboto razi saroga ma nggahi, "Roi ra wadipu Ruma Hatalla! Ruma 
Hatalla ndai edezu Ruma Hatalla ma mbei salama; Sia Ruma Hatalla ma 
na'e ra ntoru ro makuasa! 19:2 Hukuma-Na na'adi ro maloa timba ra 
lemba! Sia wa'ura vavukaina hukuma zi dou ma ipi sunda, maka'ihana 
dunia kai rawina madavae. Ruma Hatalla wa'ura hukumna masunda ede, 
vara sia hadena ada-ada Ruma Hatalla." 19:3 Edempara eli dou mamboto 
ede manggahi wali, "Roi ra wadira Ruma Hatalla! Ovu razi afi ma 
kampangina kota na'e ede zimawule wati dengga-denggana!" 19:4 Ndazi 
zua mpuru upa mana'ekaina ro upa mbua mahluk ma heko hizi dohokai 
ede suju ro nembana Ruma Hatalla ma doho ese wawo dohokaina. Nggahi 
siazoho, "Amin! Zese ra ntasa Ruma Hatalla!" 19:5 Edempara wara ringa 
eli ma ramai razi hizi dohokai ede eli ma nggahi, "Roi ra wadipu Ruma 
Hatalla, oe sara'ana ada Ruma Hatalla, ro sara'ana dou -- mana'e ro mato'i 
-- ma nemba Ruma Hatalla!" 19:6 Sawa'u va ede nahu ringaku wara ma'eli 
vune eli sakalompo dou ma mboto poda; elina vune balumba na'e ro vune 
eli karece ai makambimbi. Nahu ringaku siazoho nggahina, "Zese ra ntasa 
Ruma Hatalla! Vara Ruma, Ruma Hatalla ndai Mawancu kuasa ede ake 
maparenta! 19:7 Maira ndaita kazihiku ade ro kaneo ade; maira ndai taroi 
ra wadiku na'e ra ntoru-Na! Vara wa'ura raka ainaina nikakai Ana Jimba 
ede, ro vunti-Na wa'ura sadia zi nikakai-Na. 19:8 Kani ra lombo lenan ma 


kakila wa'ura mbei zi sia zi kanina." (Kani ra lombo lenan edezu ruku ra 
rawi mataho rakarawi va ela Ruma Hatalla.) 19:9 Edempara nggahi 
mala'eka ede zi nahu, "Tuntipu ake: 'Taho ra ntikara dou ra'unda zi nika 
ndiha Ana Jimba ede.'" Edempara nggahi wali mala'eka ede, "Akeku haba 
mancihi razi Ruma Hatalla." 19:10 Nahu sujuku zi tando mala'eka ede 
ne'eku nemba sia, pala sia nggahina zi nahu, "Aina! Aina nembamu nahu, 
nembapu Ruma Hatalla! Vara nahu rau ada sama vune nggomi ro sama 
vune sara'a cina ra angimu ma tenggo imbi zi nuntu ra nggahi Isa!" Vara 
nuntu ra nggahi Isa edeku ma kaloana dou-dou makarongga nggahi ra eli 
Ruma Hatalla. 19:11 Edempara nahu edaku saroga mahengga weki, 
edempara tada savua jara vura. Ma nentena mangara Sang To'a ro Sang 
Ncihi. Sia na'adi zi ade vavukaina hukuma ro zi ade lewa ra laka 
rakarawi-Na. 19:12 Mada-Na vune kalea afi ro zi tuta-Na, Sia kanina 
songko sangaji mamboto. Zi sarumbu-Na wara ratunti savua ngara; ndai 
Sia mpoampa ma vade ngara ede. 19:13 Jumba rakani-Na wa'u razeta zi 
ade ra'a. Ro Sia zi pehekai "Nggahi ra eli Ruma Hatalla". 19:14 Tentara 
saroga ma vatuna Sia kai nentena jara-jara vura, ro kani ra lombona lenan 
ma lanta raso. 19:15 Razi asa-Na losa savua peda ma ngaha ro kai peda 
ede Sia zimakakoa bangsa-bangsa, ro Sia zimaparenta siazoho kai tiki 
vesi. Sia zimapua anggo zi ade hizi puakai anggo mbani Ruma Hatalla Ma 
Wancu kuasa. 19:16 Zi jumba-Na ro zi wangga-Na ratunti ngara ake, 
"Sangaji samenana sangaji, ro Ruma zi samenana ruma." 19:17 Edempara 
nahu edaku savua mala'eka makizi ese wawo liro. Kai eli ma na'e sia 
nggahina zi samenana nasi ma ngemo ese woha ai, "Maira kavorora weki 
zi laokai aka ndiha ma na'e rakandiha va Ruma Hatalla! 19:18 Maira 
ngaha hi'i sangaji-sangaji, ro hi'i panglima-panglima ro hi'i pahlawan- 
pahlawan; maira ngaha hi'i dou-dou manente jara lavo hi'i jarana ro hili 
sara'a manusia, mana'e ro mato'i, ada dou ro dou mahori weki!" 19:19 
Edempara nahu edaku binata ede, ro sangaji-sangaji dunia, ro tentara 
siazoho, makavoro weki mane'e lewa lavo Sia ma nente jara vura ede ro 
tentara-Na. 19:20 Edempara binata ede raraka wa'u sama-sama lavo nabi 
palasu ma rawa'u ndawi rawi ma visa ra guna zi tando binata ede. (Kai 
rawi ma visa ra guna edeku binata ede tipukaina dou-dou ma ntau tanda 


binata ede, ro dou-dou ma nemba patung binata ede.) Edempara binata ede 
ro nabi palasu ede paki samori zi ade afi na'e ma kalea lavo pure. 19:21 
Ro tentara siazoho hade kai peda ma ralosa ta'asa dou manente jara vura 
ede. Ndazi nasi-nasi rau mai ro ngaha kapodana hi'i siazoho rahade ede. 


20:1 Sawa'u va ede nahu edaku savua mala'eka malondo razi saroga. Zi 
rimana sia nentina kunci dembi made ro savua rante ma na'e. 20:2 
Edempara sia wa'una naga ede, sawa tua, -- edezu Ibilis atao Roh Seta ede 
-- ro ndantena zi ru'u sariwu mba'a ntoina. 20:3 Edempara mala'eka ede 
pakina naga ede zi ade dembi made ro becena loakuzu naga ede watizu loa 
walina tipu bangsa-bangsa sawatipu va wakatu sariwu mba'a ede nggorina. 
Sawa'u va ede sia zi pavua hori zi wakatu samporo. 20:4 Edempara nahu 
edaku hizi-hizi dohokai sangaji ro dou-dou ma doho zi hizi dohokai ede 
rambei kuasa zimambeina hukumana. Nahu eda rauku nawa dou-dou 
rawa'u dompo tutana vara siazoho mambei sakasi mavoha Ruma Isa, ro 
mangoa ra kahabana rangoa wi" va Ruma Hatalla. Dou-dou ede wati 
nembana binata, atao patungna. Siazoho rau watipu iuna tarima 
tanda-tanda binata ede zi tantangga atao zi rima siazoho. Edempara 
siazoho mori mbalina ro parentana kai sangaji kaina masama-sama lavo Al 
Masih sariwu mba'a ntoina. 20:5 Akeku masarambakaina dou-dou 
mamade rakamori mbali. (Pala dou-dou mamade makalaina wati zi kamori 
mbali santoi wakatu sariwu mba'a.) 20:6 Taho ra ntika dou-dou rakamori 
mbali rau zi wakatu sarambakaina ede. Siazoho patu zimandazi ntau Ruma 
Hatalla. Made makazua kalikaina wati ntauna kuasa zi siazoho. Siazoho 
zimandazi imam-imam Ruma Hatalla ro imam-imam Al Masih; ro siazoho 
zimaparenta lavo Sia sariwu mba'a ntoina. 20:7 Sawa'u va nggori wakatu 
sariwu mba'a ede, Ibilis zi hori razi ade uma buina, 20:8 ro sia zimalao 
tipu bangsa-bangsa mawara zi sara'a dunia edezu Gog ro Magog. Ibilis 
kavorona siazoho zimalewa, jumulana ma ore poda, samboto sarae zi 
moti. 20:9 Edempara siazoho rau mbari mbura zi sara'a dunia, edempara 
lao dei hekona hizi kemakai ela Ruma Hatalla ro kota rameci ra ca'u va 
Ruma Hatalla. Pala afi ma ralondo razi langi ro kampoina siazoho. 20:10 
Edempara Ibilis ma tipu siazoho ede, zi vale tau zi ade afi na'e ro pure. Ta 


edeku hizi binata ro nabi palasu ede rapaki ulukai. Siazoho zi kancoki 
aimarai aimangazi ru'u santoi-ntoina. 20:11 Sawa'u va ede nahu edaku 
savua hizi dohokai sangaji mavura ma na'e ro Sia ma doho ta esena. Langi 
ro dunia mbora razi tando-Na ndazina wati zi eda walimu. 20:12 Ro nahu 
edaku dou-dou mamade, mana'e ro mato'i, makizi zi tando hizi dohokai 
sangaji ede. Edempara buku-buku rau zi hengga. Edempara savua buku 
ma kalai zi hengga, edezu Buku Dou Mamori. Edempara hukuma zivavu 
zi ru'u va dou mamade, nancihi ncao lavo ruku ra rawi siazoho vune ratunti 
zi ade buku-buku ede. 20:13 Edempara moti zonggona dou-dou mamade 
ma wara ta zeina. Made ro Dunia Made rau ma zonggona dou-dou 
mamade ma wara zi sia. Ro dou-dou mamade ede sara'ana vavu kai 
hukuma mancihi ncao lavo ruku ra rawi siazoho. 20:14 Edempara Made 
ro Dunia Made vale tau ade afi. (Afi mana'e ake edezu made 
makazuakaina.) 20:15 Dou-dou ma wati wara ratunti ngarana zi ade Buku 
Dou Mamor, zi paki zi ade afi mana'e. 


21:1 Edempara nahu edaku langi ma vou ro dunia ma vou. Langi 
masarambana ro dunia masaramba rauna mbora, ro moti rau mbora. 21:2 
Edempara nahu edaku kota maraso ede, edezu Yerusalem ma vou, 
malondo razi saroga ma ramai ta Ruma Hatalla. Kota ede wa'ura sadia 
vune savua dou vunti siwe rakantika zi edakai angi lavo vunti mone. 21:3 
Edempara nahu ringaku eli zi hizi dohokai sangaji ede manggahi kana'e, 
"Ake hizi ngge'e kai Ruma Hatalla edezu sama-sama lavo manusia! Sia 
zimamori sama lavo siazoho , ro siazoho zimandazi ela-Na. Ndai Ruma 
Hatalla zimawara lavo siazoho ro zimandazi Ruma Hatalla siazoho. 21:4 
Sia zima'osana sara'a oi mada razi mada siazoho. Made wati zimawara 
wali, ncoki ade, nangi, atao pili wati zimawara rau. Lampa rawi-lampa 
rawi mantoina wa'ura mbora." 21:5 Edempara Sia ma doho ese dohokai 
ede nggahina, "Ake Nahu zimandawi sara'ana vou!" Sia nggahi rauna zi 
nahu, "Tuntipu ake, vara nggahi ra eli ake napodaku ro loa zi imbi." 21:6 
Edempara Sia nggahina, "Wa'ura nggori! Nahuku ma sarambana ro ma 
cumpukaina; Nahuku Ruma ra'aipu Saramba wa'una sampe Cumpukaina. 
Sanikina dou ma mango wo'o, zi mbei mpoa va Nahu nono razi mada oi 


ma mbei mori. 21:7 Dou-dou ma ngolu zimatarima lampa rawi ede razi 
Nahu. Nahu zimandazi Ruma Hatallana, ro sia zimandazi ana-Ku. 21:8 
Pala dou ma dahu, dou ma vavu dou makalai, dou madavae, mahade dou, 
dou ma'iha, dou ma kani ilimu-ilimu seta, manemba berhala, ro sara'a dou 
manuntu ra nggahi cowa, zi paki zi ade afi mana'e ro pure ma kalea fampa, 
edezu made makazuakaina." 21:9 Savua zi ade weki pidu mala'eka ma 
wa'ura nenti hizi taukai-hizi taukai ma vini kai va pidu mbua bala 
macumpukaina ede maina zi nahu ro nggahina, "Maira! Nahu zimaturu 
teina zi nggomi Vunti, edezu wei Ana Jimba." 21:10 Edempara Roh Allah 
kuasakaina nahu, ro mala'eka ede wa'ana nahu ese wawo doro ma zese 
poda. Sia turu teina nahu Yerusalem, kota maraso ede, kota ede ralondona 
razi saroga, razi Ruma Hatalla, 21:11 kai ndiha ro zese ra ntasa Ruma 
Hatalla. Kota ede nakakila-kila vune wadu permata, vune wadu baiduri 
fanda ma noa raso vune kaca. 21:12 Kuta tembo ma rahekona na'e zese, 
kai sampuru zua taza lawa, ro jaga va sampuru zua mala'eka. Zi taza-taza 
lawana ratunti ngara-ngara sampuru zua suku bangsa Israel. 21:13 Wara 
tolu mbua taza lawa ma satando aka sanikina wela: tolu mbua savae elena, 
tolu mbua savae zona, tolu mbua savae zana, ro tolu mbua savae zina. 
21:14 Tembo kota ede ratu'u zi wawo sampuru zua mbua wadu dasa. Zi 
wadu-wadu dasa ede ratunti kai ngara-ngara sampuru zua rasu Ana Jimba 
ede. 21:15 Mala'eka ma nuntu ra nggahi lavo nahu nantau tiki uku randawi 
kai masa, zi ukukaina kota ede, taza-taza lawana ro tembona. 21:16 Kota 
ede napado upa -- naruna sama lavo lembona. Edempara mala'eka ede 
ukuna kota ede kai tiki ukuna; palasi naruna 2400 kilomete; lembo ro 
zesena sama vune naruna. 21:17 Wakatu uku va mala'eka ede tembona, 
palasi zese tembo ede ini mpuru mete. Ra'ukukai va mala'eka ede edezu 
ra'ukukai va manusia. 21:18 Tembo kota ede randawi kai wadu baiduri 
fanda, ndai kotana ra ndawi kai masa ngganga, noa vune kaca. 21:19 
Wadu-wadu dasa kota ede rakantika kai sara'a pahu wadu permata. Wadu 
dasa ma sarambana randawi kai wadu baiduri fanda, ma kazuakaina 
randawi kai wadu marmer, makatolukaina randawi kai wadu yakut, 
maka'upakaina randawi kai wadu zamrud, 21:20 makalimakaina randawi 
kai wadu baiduri nana, maka'inikaina randawi kai wadu delima, 


makapidukaina randawi kai wadu ratna cempaka, makawarukaina razi 
pirus, makaciwikaina razi wadu topas, makasampurukaina razi wadu 
krisopras, makasampuru savuakaina randawi kai wadu lazuardi, ro ma 
kasampuru zuakaina randawi kai wadu kecubung. 21:21 Sampuru zua taza 
lawana wara sampuru zua mutiara, cua-cua taza lawa randawi kai savua 
mutiara. Ncai zi kota ede randawi kai masa ngganga, noa vune kaca ma 
niu. 21:22 Nahu wati edaku Bait Allah zi ade kota edezu, vara Bait Allah 
edezi ndai Ruma, Ruma Hatalla Ma Wancu kuasa, ro Ana Jimba ede. 
21:23 Kota ede wati paraluna kataroa va liro atao wura, vara zese ra ntasa 
Ruma Hatalla makataroana, ro Ana Jimba ede edezu ilona. 21:24 Bangsa- 
bangsa zi dunia zimalampa zi ade kaleana, ro sangaji-sangaji rau zimawa'a 
ntau ra wara siazoho zi ade kota ede. 21:25 Taza-taza lawa kota ede 
zimahengga weki sanaru ainaina; wati zi kempa, vara wati wara aimangazi 
ta ede. 21:26 Na'e ra ntoru ro ntau ra wara bangsa-bangsa zi wa'a zi ade 
kota ede. 21:27 Pala dou ma karawi lampa rawi-lampa rawi ma ni'ikai va 
ade, atao dou ma cowa -- porona au-au ma najis wati zimalu'u ta zeina. Ma 
zimalu'u edezu dou ma ntau ngara zi ade Buku Dou Mamori, buku Ana 
Jimba ede. 


22:1 Mala'eka ede turu tei rauna zi nahu sori ma oina mambei mori ra 
woko. Sori ede kancilo ntika vune kaca ro raikaina razi dohokai Ruma 
Hatalla ro Ana Jimba ede, 22:2 zi woha ncai kota ede. Zi kengge sori ede, 
zi vali vaena wara fu'u zi maikai mori ra woko, ma mbua sampuru zua kali 
samba'a, edezu sakali sawura. Ro'ona zi kani zimakataho kai supu bangsa- 
bangsa. 22:3 Zi ade kota ede wati wara au-au ma hina va va'a Ruma 
Hatalla. Hizi dohokai Ruma Hatalla ro Ana Jimba ede zimawara zi ade 
kota ede. Adazoho-Na zimato'a zi Sia, 22:4 ro zima'eda pahu-Na. 
Ngara-Na zi tunti zi tantangga siazoho. 22:5 Siazoho wati zimaparalu 
walina ilo atao kalea liro, vara aimangazi watizu wara walina, ro ndai 
Ruma Hatalla zimakataroana siazoho. Ndazi siazoho zi maparenta kai 
sangaji kaina zi ru'u santoi-ntoina. 22:6 Edempara nggahi mala'eka ede zi 
nahu, "Nggahi ra eli-nggahi ra eli ake napodaku ro loa zi imbi. Ruma 
Hatalla ma mbei Roh-Na zi nabi-nabi, wa'ura nggaduna mala'eka-Na 


zimaturu teina zi adazoho-Na au zimapavua ndazi roci." 22:7 "Kade'e 
kavaepu ake!" nggahi Ruma Isa, "Nahu zimamai roci. Taho ra ntikara dou 
ma to'akai zi nggahi ra eli ranggahi va Ruma Hatalla zi ade buku ake!" 
22:8 Nahu, Yahya, mawa'ura ringa ro ma'eda sara'ana ake. Sawa'u va 
nahu nggori ringa ro edaku nahu sujuku zi tando mala'eka ma wa'ura turu 
tei sara'ana ede zi nahu, ro nahu ne'eku nemba sia, 22:9 pala sia nggahina 
zi nahu, "Aina! Aina nembamu nahu! Nembapu Ruma Hatalla! Vara nahu 
rau ada vune nggomi, ro vune cina ra angimu, nabi-nabi ro sara'a dou ma 
to'akai zi rangoa w1'i zi ade buku ake!" 22:10 Edempara sia nggahi walina, 
"Aina ilimu nggahi ra eli ranggahi va Ruma zi ade buku ake, vara wa'ura 
zeni wakatuna sara'ana ake zimandazi. 22:11 Dou ma davae, co'opu 
karawina madavae ncau; dou ma najis, co'opu kanajisna weki ndaina; dou 
ma vatu rakane'e va Ruma Hatalla, co'opu vatu ncauna rakane'e va Ruma 
Hatalla, ro dou ma mori zi ru'u va Ruma Hatalla mpoa, co'opu mori 
ncauna zi ru'u va Ruma Hatalla mpoampa." 22:12 "Kade'e kavaepu ake!" 
nggahi Ruma Isa, "Watizu ntoi walina Nahu zimamai kai wa'aku ufa zi 
colakaiku zi sanikina dou vune au rakarawina. 22:13 Nahuku ma 
sarambakaina ro ma cumpukaina; Nahuku Ruma ra'aipu saramba wa'una 
sampe sacumpukaina." 22:14 Taho ra ntika dou ma duva jumbana sampe 
rasona ndazina siazoho mantau hak ngaha wua razi fu'u mori ra woko ro 
lu'u zi ade kota ede kai ncai taza lawana. 22:15 Pala dou-dou ma karawi 
lampa rawi ma davae poda, ma kani ilimu-ilimu seta, dou-dou ma karawi 
lampa rawi ma davae, ma hade dou, ma nemba berhala-berhala ro 
dou-dou ma ca'u cowa, nataho kai nuntu ra nggahina ro ruku ra rawina, 
samenana dou ede hizina ari mai va kota ede. 22:16 "Nahu Ruma Isa, 
wa'ura nggaduku mala'eka-Ku zi ru'u nggomizoho loakuzu Sia ngoana 
lampa rawi ake zi ru'u pentikai ela-ela Ruma. Nahu ake londo ra mai la 
Daud; Nahuku vombo vala ma taroa ede." 22:17 Roh Allah ro Vunti Siwe 
manggahi, "Maira!" Sanikina dou ma ringana ake pavua rauku nggahina, 
"Maira!" Cou ma mango wo'o, pavuaku sia maina! Ro cou ma ne'e, 
pavuaku sia weha mpoana oi ma mbei mori ra woko ede. 22:18 Zi 
sanikina dou ma ringa ra kade'ena nggahi ra eli Ruma zi ade buku ake 
nahu, la Yahya, mangoa ra kawara ake nggara nasala'isi va dou zi ade 


nggahi ra eli rakarongga va Ruma Hatalla ake, ndazi Ruma Hatalla 
zimasala'ina hukumana dou ede kai bala-bala ratunti zi ade buku ake. 
22:19 Ro nakakurasi va dou zi ade nggahi ra eli rakarongga va Ruma 
Hatalla ake, ndazi Ruma Hatalla zimakakura rauna zi ru'una ratunti zi ade 
buku ake -- edezu ru'u zi fu'u mori ra woko ro razi kota maraso ede. 22:20 
Sia ma karongga sara'a haba ake manggahi, "Poda, Nahu zi mamai roci!" 
Amin! Maira, io Ruma Isa! 22:21 Raho-raho to'impa Ruma Isa mbeina 
bareka-Na zi ru'u sara'a ela Ruma Hatalla! 


